**༈ རྩོམ་པ་པོས་སྔོན་དུ་ཞུ་བའི་གཏམ།**

བོད་ཀྱི་ལོ་རྒྱུས་ནང་མདོ་སྟོད་ཆུ་བོ་ཆེན་པོ་གསུམ་གྱི་གྲོལ་ཕུག་གང་ཡིན་དང༌། བོད་མདོ་སྟོད་སྣོད་བཅུད་ཉམས་ཞིབ་གནང་མཁན་ཚོར་ཡིག་ཆ་དཔྱད་གཞིར་དགོས་མཁོ་ཡོང་བཞིན་པར་བརྟེན། གངས་ལྗོངས་ཡོངས་ཀྱི་ལོ་རྒྱུས་འགྱུར་ལྡོག་འགྲོ་བའི་དུས་ཀྱི་ཁུག་པར་གྱར་པའི་རྐྱེན་གྱིས། ཡུལ་ཚན་དཔོན་མགོ་སོ་སོའི་བསྐྱངས་པའི་དུས་རབས་ཀྱི་ས་གནས་ལོ་རྒྱུས་དུམ་བུ་ཞིག་ལས་ཁོ་བོས་ཞིབ་ཕྲ་ག་ལ་འབྲི་བར་ནུས། རང་གི་མི་ཚེའི་མྱོང་ཚོར་འབྲི་རྒྱུ་དེ་ཡང་གཙོ་བོར་མ་བཟུང་བ། ལོ་རྒྱུས་རྙིང་པ་དང༌། རྒན་རབས་ཀྱི་ངག་རྒྱུན་དང༌། གཏམ་རྒྱུད་རྙིང་པ་རྣམས་དུས་ཀྱི་ས་མཚམས་འདིར་ངག་སྒྲོས་མ་ཡལ་བ་དེ་དག་དྲན་རྟེན་ཙམ་ཞིག་ལ་གཙོར་འདོན་གྱིས་གང་དྲན་པ་དེ་འབྲི་བར་ངལ་འབད་བྱས་པ་ལས་གྲུབ་པ་ཞིག་ཡིན།

དེ་ཡང་དེང་དུས་སུ་འོས་འགན་གྱི་རང་གཤིས་ལྟ་བུ་ཞིག་ལ། དང་པོ་ནས་དགག་སྒྲུབ་སྐྱེན་པ། ཚིག་སྙན་པ་དང༌། དོན་ཟབ་མོ་རང་མིན་པ། ཤེས་བྱ་གསར་པ། ཀློག་ན་རང་ཕྱོགས་པ་དག་དགའ་མོས་སྐྱེ་ཐུབ་པའི་ངོ་སོ་ལེན་ཐབས་བརྩོན་པ་འདིའི་རིགས་བསྟོད་ཡུལ་འགྱུར་བ་སྨོས་མི་དགོས་པ་ཡིན་ནའང་། དེ་ལྟར་མ་ཤེས་པ་དང༌། ངོས་རང་གི་སྐྱེ་ཡུལ་ལ་མཚོན་ན་མཐོ་སྒང་འབྲོག་པའི་ས་ཆ་ཆོས་དང་ཆབ་སྲིད་ཀྱི་བགྲོ་གླེང་འདུ་ལོང་ཆེ་བའི་རྒྱལ་ས་དང༌། བྱུང་རབས་དང༌། སྤྱི་སྒེར་ལོ་རྒྱུས་ཡིག་ཐོག་དུ་ཡོད་པ་མང་པོ་ཡོད་པའི་གྲོང་ཁྱེར་ལྟ་བུ་ཞིག་མིན་ན་ཡང༌། རྒན་རབས་ཀྱི་ངག་རྒྱུན་དུ་བླ་མ་དང༌། རྒྱལ་པོ། དཔོན་བློན། ལས་ཀྱི་སྣེ་མོ་བ་ཁྲི་འདོན་སོགས་དང༌། དུས་སྟོན་བྱེད་སྒོ་སོགས་ཀྱི་གཏམ་གླེང་དང༌། བག་མ་གཏོང་ལེན། རྟ་རྒྱུག མདའ་རྩལ་སོགས་ཀྱི་དུས་ཆེན་ལ་འབེལ་གཏམ་བཤད་རྒྱུན་ཡང་མི་ཉུང་བའི་ངག་རྒྱུན་དང་། ཡིག་ཐོག་ལ་ཉུང་ཤས་མཇལ་རྒྱུ་ཡོད་པ་ཞིག་ཡིན། ངོས་རང་ལོ་གཞོན་དབང་པོ་གསལ་བའི་ཚེ་དུས་འགྱུར་ཡོ་ལངས་ཟང་ཟིང་འགྱུར་འགྲོས་ཁྲོད་དུ་ཁེལ་གཤིས། མཐོང་ཐོས་ཇི་བྱུང་ལོ་རྒྱུས་ཐོ་འགོད་བྱ་རྒྱུ་ལྟ་ཅི། གཅེས་པའི་ལུས་སྲོག་དེ་ཡང་ཉི་མ་རེ་རེ་བཞིན་འཆི་གསོན་ཇི་ཡོང་མ་ངེས་པར་དམག་འཁྲུགས་དུས་ཀྱི་ཡོ་ལང་གི་ཁྲོད་དུ་ཚར་ལོངས་བྱུང་ཞིང༌། སློབ་གཉེར་བྱ་སའི་ཡུལ་དང་དུས་སྐལ་བྲལ་བས། སྔར་དང་ཕྱིས་བྱུང་གི་ལོ་རྒྱུས་ལ་ཞིབ་ཏིག་མ་བྱུང་གཤིས་ལོ་རྒྱུས་འབྲི་བའི་ཆ་རྐྱེན་མི་ལྡན་པ་མ་ཟད། དེང་དུས་འདྲ་བའི་དཔྱད་གཞིའི་ཡིག་ཆ་མཐོང་ཡུལ་དཀོན་པ་དང༌། ལྷག་པར་དགེ་འབྲོང་གི་ལོ་རྒྱུས་ནི་ཉིན་མོའི་སྐར་མ་བཞིན་མཐོང་མི་ཐུབ་སྟབས་ལོ་རྒྱུས་འབྲི་བའི་བསམ་བློ་མ་ཤར།

འོན་ཀྱང་བོད་ཀྱི་ལོ་རྒྱུས་ལ་དོན་དུ་གཉེར་ཞིང་རྒྱལ་རབས་ལ་དངས་ཞེན་ཅན། ལོ་རྒྱུས་སྨྲ་བའི་དྲན་དབང་ཇོ་སྲས་བཀྲ་ཤིས་ཚེ་རིང་ལགས་ཀྱིས་ནང་ཆེན་འབྲོང་པའི་ཡུལ་ཕྱོགས་ཀྱི་གནའ་བོའི་ལོ་རྒྱུས་མཐོང་ཡུལ་དེང་སྐབས་དཀོན་སྟབས། ཁྱོད་ཀྱིས་རྒན་རབས་ངག་སྒྲོས་སྔར་གྱི་གཏམ་རྒྱུད་མཐོང་ཐོས་སྤྱི་དང༌། ཁྱད་པར་འབྲོང་པ་དཔོན་ཚང་དང་ཁྱབ་ཁོངས་དགོན་ཡུལ་སྤྱི་དང་བྱེ་བྲག་སྐོར་གང་ཤེས་ཡིག་ཐོག་ཏུ་འབྲི་དགོས་པའི་རེ་བསྐུལ་ཁ་ཙམ་མིན་པར་གནང་བར་བརྟེན། གངས་ཏི་སེའི་རི་རྒྱུད་དུ་སྐྱེས་ཤིང་རྒྱ་གར་དུ་འབྱོར་བའི་གཞོན་ནུ་ཁོང་ལྟ་བུ་ཞིག་གིས། སྨད་མདོ་ཁམས་ལུང་པ་ཁུལ་སྐྱོག་ཞིག་གི་ལོ་རྒྱུས་འབྲི་བར་རེ་བསྐུལ་གནང་བར་ངས་ལེགས་པོ་ཞིག་འབྲི་མ་ཤེས་ནའང་མི་འབྲི་ཀ་མེད་རེད་སྙམ་པའི་སེམས་འགུལ་ཐེབས་པའི་རྐྱེན་གྱིས་བསྐུལ་བས། འབྲི་བ་ལ་མངོན་དུ་ཕྱོགས་པ་ན་དཔྱད་གཞི་ཡིག་རིགས་རང་ལ་ཕ་མེས་སྐབས་ཡོད་པ་རྣམས་ནི་དུས་ཟིང་གིས་འཐོར་ནས་མེད། གཞན་མཐོང་ཡུལ་བྲལ་བས་བསམ་བློ་གཏོང་སྐབས། སྤྱིར་ཁམས་ནང་ཆེན་གྱི་རྒྱལ་པོ་དང་། བློན་ཆེན་དཔོན་མགོ་ཉེར་ལྔའི་ཡུལ་ཕྱོགས་འདི་ལ། རྟེན་དགོན་གྲངས་མང་བ། ཆོས་བརྒྱུད་རྣམ་བཞི་མ་ཚང་བ་མེད་པ། གནས་རི་དང༌། ཡུལ་གྱི་ཁྱད་ཆོས་དུ་མ་ལྡན་པ་ཞིག་ཡོད་པ་མ་ཟད། ཁྱད་པར་འབྲོང་པ་དགེ་རྒྱལ་ཡུལ་འདི་དག་རྨ་འབྲི་ཟླ་གསུམ་གྱི་མགོ་བོ། མདོ་ཁམས་གླིང་ཁྲི་གོང་འོག་བར་གསུམ་ཡོད་པ་ལས། གླིང་ཁྲི་གོང་མ་ནི་རྨ་འབྲི་སྟོད་ལྕི་ཟླ་གཉིས་ཀྱི་ས་རྣམས་དང༌། གླིང་ཁྲི་བར་མ་ཤར་ཟླ་རོལ་གྱི་ས་ཆ་རྣམས་དང༌། གླིང་ཁྲི་འོག་མ་ནི་མདོ་ཁམས་རྨ་རོལ་ཡིན་པ་ངག་རྒྱུན་དུ་གྲགས་ལ། དགེ་བཤེས་རྨུ་དགེ་བསམ་གཏན་གྱི་བོད་ཀྱི་ཀུན་གསལ་མེ་ལོང་མཚོ་སྔོན་དཔེ་དེབ་ནང་དུ། ཁྱད་པར་བར་ཁམས་ཀྱི་ས་ཡི་ཆ་གླིང་གི་ཡུལ་ཞེས་པ་ནི། སྒང་དྲུག་ཟལ་མོ་སྒང་དུ་གྲགས་པའི་ས་འདི་ལ་གླིང་ཁྲི་ཐོག་འོག་བར་གསུམ་ཡོད་པ་ནི། གླིང་ཁྲི་གོང་མའི་ས་ནི་ཁམས་སྟོད་འབྲི་ཀླུང་གི་ས་ཆ་རྣམས་དང༌། ཞེས་གསལ་བ་དང༌། ཡང་ཤོག་གྲངས་༢༩༠ལ་གླིང་ཁྲི་བར་མའི་ས་ཆ་ནི། ཤར་ཟླ་རོལ་གྱི་ས་ཆ་རྣམས་དང༌། གླིང་ཁྲི་འོག་མ་ནི་མདོ་ཁམས་རྨར་རོལ་ཡིན་པར་བཤད་ལ། གླིང་ཁྲི་ཞེས་པ་ནི་མི་ཁྲི་འམ། ཁྲི་ཚོའི་བདག་པོ་ཡིན་ལ། ཁྲི་དམག་གསུམ་གྱི་དཔུང་དམག་ཡིན་པས་དེ་ལྟར་གྲགས། ཞེས་གསལ་བ་ལྟར་མདོ་ཁམས་གླིང་ཁྲི་གོང་མའི་ས་ཆ་འབྲོང་པ་དགེ་རྒྱལ་གཙོས་པའི་ཡུལ་ཁམས་རྣམས་ཡིན་པ་དང༌། ཆོལ་ཁ་གསུམ་དུ་དབྱེ་བའི་སྐབས་སུ་སོག་ལ་སྐྱ་བོ་མན་ཆོད་ནས་རྨ་ཆུ་ཁུག་པ་ཡན་ཆོད་དེ་མདོ་སྟོད་མིའི་ཆོལ་ཁ་ཞེས་འབྱུང་བ་བཞིན། འདམ་གྱི་ལྡང་ལ་དེ་སྔ་མོ་སོག་པོའི་ཇ་ལམ་ཡིན་པས་སོག་ལ་སྐྱ་བོ་ཟེར་བ། ཕར་ནང་ཧོར་སོག་སྡེ་དང༌། ཚུར་ནང་དེམ་ཆི་ཉེར་ལྔའི་ནང་ཚན་འབྲོང་པའི་ས་ཆ་ཡིན་སྟབས། ལྡོང་འབྲོང་པའི་དེབ་གཏེར་སྨུག་པོ་རྒྱ་གར་ནས་ཨ་མྱེ་རྨ་ཆེན་དང༌། ཨ་རི་ཨིན་ཊྀ་ཡ་ནི་གཙུག་ལག་མཐོ་སློབ་ཟུང་འབྲེལ་གྱིས་སྤར་སྐྲུན་དེབ་ཤོག་གྲངས་༤༠༤ནང་གསལ་བ་དང། སྔར་གྱི་གཏམ་དཔེ་ལའང་། མདོ་སྟོད་ས་ཡི་མདོ་འཛིན། །ཆུ་བོ་གསུམ་འདུས་གོང་བ། །ཚོ་དེམ་གཉིས་ཀྱི་ས་མཚམས། །བན་བོན་གཉིས་ཀྱི་ཆོས་མཚམས། །མདོ་དབུས་ཆོལ་ཁའི་བཅད་མཚམས། །རྒྱ་མ་བཞི་གཞོག་འདྲ་བའི་སྒང་དེར་འབྲོང་པའི་ཡུལ་སྡེ་ས་མཚམས་སུ་བཤད་སྲོལ་ཡོད་པ་དང༌། སྔར་ནི་གླིང་གེ་སར་གྱི་གནའ་རྫས་དང༌། གནའ་ཤུལ་མང་ཞིང༌། ད་ལྟ་འང་ལྷག་ལུས་འགའ་ཤས་མཇལ་རྒྱུ་ཡོད་པ་དང༌། སློབ་དཔོན་པདྨ་འབྱུང་གནས། ལོ་ཆེན་བཻ་རོ་ཙ་ན། གླང་ཆེན་དཔལ་གྱི་སེང༌གེ །རླང་བྱང་ཆུབ་འདྲེ་བཀོལ། གེ་སར་སྐྱེས་བུ་དོན་འགྲུབ། འབྲོང་ཆེ་ཆེན། འབྲོང་པ་བན་ཐུང༌། དཔལ་ཆེན་རྒ་ལོ་ཙཱ། འབྲི་གུང་༧སྐྱོབ་པ་འཇིག་རྟེན་གསུམ་མགོན། མཉམ་མེད་ཏི་ཤྲི་རས་པ། འགྲོ་མགོན་སངས་རྒྱལ་ཡེལ་པ་སོགས་ཀྱི་རྟེན་གནས་ངོ་མཚར་ཅན་དེ་དག་གི་ལོ་རྒྱུས་ཕྱོགས་མགོ་ཙམ་ཞིག་ཡིག་ལམ་དུ་མེད་པར་གྱུར་ན་མ་འཐུས་གཤིས་ལོ་རྒྱུས་འབྲི་བར་མངོན་དུ་ཕྱོགས་པའི་ཚེ། གཞི་ནས་ལོ་རྒྱུས་ལ་ཉམས་ཞིབ་དང་འབྲི་རྒྱུ་མཉམ་དུ་བྱེད་པ་ལས་གཞན་མ་མཆིས། གནའ་ནས་ད་བར་དུས་ཡུན་རིང་བ་དང༌། བོད་དང་སོག་པོ་རྒྱ་ནག་རྙིང་གསར་སོགས། ཡུལ་དུས་ཀྱི་འཕོ་འགྱུར་འདྲ་མིན་རྐྱེན་གྱིས་ཡིག་ཆ་འཐོར་བརླག་སོང་བས་ལོ་རྒྱུས་མཐོང་ཡུལ་མེད་ཅིང་། རྒྱ་གར་དཔེ་མཛོད་སོགས་ནས་བླ་མའི་རྣམ་ཐར་ཆོས་འབྱུང་ཁག་འགའ་ཤས་མ་གཏོགས་དགེ་འབྲོང་ཡུལ་གྱི་ལོ་རྒྱུས་བརྩལ་ཀྱང་མཐོང་ཡུལ་བྲལ།

དེང་སང་ལོ་རྒྱུས་ཕལ་ཆེར་བ་ནི་དབང་བསྒྱུར་བའི་དགོས་དབང་ལྟ་བུས་འཁྱོགས་བཤད་དང་། བརྫུན་མ། མིང་ཚིག་ལ་རབ་བཏགས་ཀྱིས་འགྲེལ་བརྗོད་བྱས་པ་སོགས་ཇི་བཞིན་ཡིད་གཏན་དཀའ་བ་དང༌། ཁུངས་ལྡན་རེ་ཙམ་ཡོད་པ་དེ་ཡང་དགོན་སྡེ་འམ། ཁྱིམ་ཚང་དེ་རང་ཁོ་ནར་ཡོད་པ་ཙམ་ལས་གཞན་གྱི་སྤྱོད་ཡུལ་དུ་མ་གྱུར་བས་ཁྱབ་རྒྱ་ཆུང་ཞིང་གྲགས་པ་མེད་པར་བརྟེན། ལོ་རྒྱུས་སྟོང་ཆའི་དཔྱད་གཞི་ཙམ་ཞིག་ཡོང་དུ་རེ་ནས་བྲིས་པ་འདི་ནི། ཁོ་བོའི་རྩོམ་དེབ་ཀྱི་ཐོག་མ་ཡིན་པར་བརྟེན་ནོར་འཁྲུལ་མི་ཉུང་བ་ཡོང་རྒྱུ་དང༌། སྔོན་གྱི་མཁས་མྱོང་ཅན་ཆེན་པོ་དག་ལའང་། མིང་དང༌། ལོ་དུས་སོགས་འགོ་འཁྲུག་པ་དང་། བཞེད་པ་མི་མཐུན་པ་སོགས་ཡོད་འདུག་ན། སྐྱེས་སྦྱང་དམན་པ་ཁོ་བོས་བྲིས་པ་ལ་སྐྱོན་ཡོད་པ་སྨོས་ཅི་དགོས།

ལོ་ཤས་སྔོན་དུ་ལྡོང་འབྲོང་པའི་དེབ་གཏེར་སྨུག་པོ་ལ་དོ་སྣང་ཡོད་པ་བྲག་གཡབ་གྲགས་པ་ཚེ་རིང་གིས། གྲུབ་ཆེན་ཉག་སེའི་སྐྱེས་རབས་ལུང་བསྟན་ཞལ་ཆེམས་ཉམས་འགུར་ས་མིང་སོགས་ངོས་བཟུང་འགྲེལ་བཤད་གནང་བར་ཤོག་གྲངས་༡༥༦ནང། འོན་ཀྱང་སུམ་པ་ཡེ་དཔལ་སྐབས་མདོ་ཁམས་ཀྱི་སའི་ཆར་ཐམས་ཅད་འགྲོ་ཐུབ་པ་ལྟ་ཞོག །མདོ་ཁམས་ཀྱི་ས་མིང་། ཆུ་མིང་སོགས་སྣོད་བཅུད་གཉིས་ཀྱི་ལོ་རྒྱུས་ཡོད་པ་ཡིག་ལམ་མེད་ཁར། རེ་ཟུང་ཡོད་ཀྱང་ལག་ཏུ་ཐོབ་དཀའ། དེར་བརྟེན་ཤོད་ཆེན་གྱི་གྲངས་བཅད་བྱས་པ་སྔ་གྲགས། དེང་སྐབས་འབྲོང་པ་རྒྱལ་པོས་གསར་དུ་བསྒྲིགས་པའི་ལྡོང་འབྲོང་པའི་དེར་གཏེར་སྨུག་པོ་ལ་སུམ་པ་ཡེ་དཔལ་གྱི་ཤོད་ཆེན་རྩིས་པའི་སྟེང་དུ། གྱིམ་ཤོད། རྫོད་ཤོད། ཀར་ཤོད། ངམ་ཤོད། ཟླ་ཤོད། རྔུལ་ཤོད། རྨར་ཤོད། གཡང་ཤོད་བཅས་བཅོ་བརྒྱད་བྱས་ཏེ་དེ་ལ་མདོ་ཁམས་ཤོད་ཆེན་བཅོ་བརྒྱད་ཅེས་གསལ་དུ་ཐ་སྙད་བཏགས་པ་དེ་ཡང་དེ་བས་ཀྱང་ཉམས་ཞིབ་མེད་པ་གྱ་ཚོམས་སུ་ཟད། ཅེས་ལྷག་བསམ་ཐོག་གསལ་སྟོན་གནང་འདུག་པར། དཔྱད་ན་ཤོད་ཆེན་བཅོ་བརྒྱད་ཅེས་པའི་ཐ་སྙད་ནི། མདོ་ཁམས་གནས་ཡིག་ཕྱོགས་སྒྲིག་དད་བསྐུལ་ལྷ་ཡི་རྔ་སྒྲའི་རྒྱ་རོང་རྨུ་རྡོའི་གནས་ཡིག་དུ། ཡེ་ཤེས་མཚོ་རྒྱལ་དང༌། བཻ་རོ་ཙ་ནས་མ་འོངས་འཆི་མེད་པདྨ་འབྱུང་གནས་ལ་གསོལ་བ་བཏབ་པའི་ལན་དུ། མ་འོངས་བོད་དུ་རུ་ཊའི་དམག་གིས་གནོན། །ཤིན་ཏུ་མི་བདེ་སྡུག་བསྔལ་སྣ་ཚོགས་འབྱུང༌། །སངས་རྒྱས་བསྟན་པ་འཕེལ་འགྲིབ་འགྱུར་ལྡོག་ཆེ། །སེམས་ཅན་ཡོངས་ལ་བེད་བའི་གནས་སྐབས་མེད། །དེ་དུས་འཆི་མེད་བདག་གིས་བྱིན་རླབས་གནས། །སྦས་པའི་རོང་བཞིན་ཤོད་ཆེན་བཅོ་བརྒྱད་ལ། །ཞེས་གསུངས་པར་དཔག་ན་ཤོད་ཆེད་བཅོ་བརྒྱད་ཅེས་པའི་ཐ་སྙད་ཁྲི་སྲུང་ལྡེའུ་བཙན་སྐབས་སུ་ཡོད་པ་འདྲ་ལ། བར་དུ་མི་དབང་ཕོ་ལྷ་བའི་དུས་ཙམ། རབ་བྱུང་༡༢ཕྱི་ལོ་༡༧༡༢ཆུ་འབྲུག་ལོར། གཏེར་ཆེན་ཉི་མ་གྲགས་པའི་གདན་འཛིན་གསུམ་པ་ཐེག་མཆོག་བསྟན་པའི་རྒྱལ་མཚན་ནམ་རིག་འཛིན་བསྟན་སྐྱོང་རྒྱ་མཚོའི་འཁྲུངས་ཡུལ་བཤད་སྐབས། གང་དུ་སྐྱེ་བ་འཛིན་པའི་ཡུལ་ནི། ཤོད་ཆེན་བཅོ་བརྒྱད་དུ་གྲགས་པའི་ནང་སེས་ནག་ཤོད་ཅེས་དགེ་བཅུ་ལྡནཔའི་ཡུལ་གྱི་བྱེ་བྲག་ནག་ཤོད་སྨད་པ་ཞེས་གུ་བཀྲའི་ཆོས་འབྱུང་དུ་གསལ་བ་དང༌། ཐ་མ་འཇམ་མགོན་ཀོང་སྤྲུལ་ཡོན་ཏན་རྒྱ་མཚོས་གཡུང་དྲུང་རྣམ་པར་བཀོད་པའི་གནས་མཆོག་མདོ་བྱང་གསལ་བྱེད་སྙིང་པོ་བསྡུས་པ་ལས། དེའང་ཤོད་ཆེན་བཞི་འམ་བཅོ་བརྒྱད་དུ་གྲགས་པའི་བྱེ་བྲག་ཆོས་རྒྱལ་སྡེ་དགེའི་མངའ་རིས་ཀྱི་ཤར་ཕྱོགས། སྨན་ཤོད་དམ་སྨད་ཤོད་གསལ་བ་དང་། གཏེར་ཆེན་མཆོག་གྱུར་གླིང་པའི་མདོ་བྱང་རབ་ཏུ་གསལ་བ་ལས། ཤོད་ཆེན་བཅོ་བརྒྱད་གཏེར་གྱིས་ཕྱུར་བུར་བསྐང་༔ ཞེས་གསུངས། གཞན་ཡང་མདོ་ཁམས་ལ་ཤོད་ཆེན་བཅོ་བརྒྱད་ཀྱི་ཐ་སྙད་འགའ་ཤས་མཆིས་པས་འབྲོང་པ་རྒྱལ་པོས་དེ་བས་ཀྱང་གྱ་ཚོམས་མ་ཡིན་པ་ཤེས་ནུས། ཤོད་ཆེན་ལ་བཞེད་ཚུལ་མི་འདྲ་བ་ཡོང་ཚོད་ཡང༌། ཤོད་ཆེན་ཞེས་པར་ཡུལ་ཤོད་དེར་རྟེན་གནས་ཁྱད་པར་ཅན་གྱི་ལོ་རྒྱུས་ཡོད་པའམ་ཡུལ་ཤོད་ཆེ་བའི་རིགས་ལ་ཤོད་ཆེད་ཞེས་འབོད་པ་དཔེར་ན། ཉག་སེའི་སྐོར་གྱི་དེབ་དེའི་ཤོག་གྲངས་༡༣༧ལ། རྨར་ཁམས་ཞེས་པ་ནི་རྨར་ཤོད་ཁམས་པའི་བསྡུས་ཚིག་ཡིན། ད་ལྟའི་རྨར་ཁམས་རྫོང་འདི་ཙམ་མ་ཡིན་པར་བོད་མདོ་ཁམས་སྨད་ལ་ཡོད་པའི་ཆུ་བཞི་སྒང་དྲུག་གི་ནང་ཚན་རྨར་ཁམས་སྒང་ལ་གནས་པའི་རྨར་ཤོད་ཁམས་པའི་ཡུལ་ཁམས་དག་ལ་གོ་དགོས་ཞེས་ཁྱེད་རང་གིས་བྲིས་གནང་འདུག་པ་ལྟར། སྔར་གྱི་རྨར་ཤོད་ཟེར་བའི་སྐབས་སུ་བྲག་གཡབ་ཞེས་པའི་ཐ་སྙད་ཀྱང་གསར་དུ་འབྱུང་རྒྱུ་ཡིན་པ་འདྲ། ལུང་ཤོད་ཡོད་ཚད་ལ་ཤོད་ཆེན་མི་ཟེར་བ་འདྲ་སྙམ་མོ། །

ཡང་ལྷ་ཐོག་རྒྱལ་རབས་སུ་སོག་གུ་ཤྲི་ཧན་གྱི་དམག་དཔུང་རྨར་ཁམས་སུ་སླེབས། ལྷ་ཐོག་བླ་མ་དང༌། འབྲོང་དཔོན་མི་ཆེན་རྒྱ་མཚོ་གཉིས་རྨར་ཤོད་ཧ་རིའི་སྒང་དུ་མཇལ་འཛོམ་སྐབས། མེ་དུད་སྟོང་དང་ལྔ་བརྒྱའི་སྤྱི་དཔོན་དུ་མངའ་གསོལ། ཐའི་ཇིའི་གཟེངས་བསྟོད་ཕུལ་ཞེས་གསལ་བ་ལས་དམག་འཐབ་ལ་ཕེབས་པ་མི་གསལ་ཞིང༌། འབྲོང་པའི་འབེལ་གཏམ་ལོ་རྒྱུས་ལ་སྲས་ཐེ་ཇི་ཀརྨ་རབ་བརྟན་དམག་ལ་ཕེབས་པ་མ་གཏོགས་མི་ཆེན་རྒྱ་མཚོ་ཕེབས་པ་མི་གསལ་ཞིང་ཆེ་ཆེན་རྒྱ་མཚོ་འང་མི་གསལ། ཨང་གེ་བསྟན་གསལ་གྱིས་བྲིས་གནང་བའི་འབྲོང་པའི་ལོ་རྒྱུས་ཁོ་བོས་མ་མཐོང་ཡང་། ཆེ་ཆེན་རྒྱ་མཚོ་དམག་ལ་ཕེབས་ཡོད་འདྲ་ལ། དཔོན་ཀརྨ་རབ་བརྟན་གསལ་བ་དང་མི་ཆེན་རྒྱ་མཚོ་ཟེར་བ་མེད་འདྲ། དུས་རབས་དེའི་རྒྱ་སོག་གི་དཔོན་ལ་ད་རིང་ཟེར་བ་འགའ་ཤས་མཐོང་བས་བོད་སྐད་ལ་མི་ཆེན་ཟེར་བ་འདྲ་སྙམ་པ་བྱུང༌། སྤྱིར་བོད་ཀྱི་རྒྱལ་རབས་སྔ་མ་དག་ལའང༌། ཁྲི་སྲོང་གི་སྲས་བཞི་དང༌། གསུམ་སོགས་མཁས་པ་སྔ་ཕྱིའི་བཞེད་པ་མཐུན་མིན་ཡོང་འདུག་པ་དང༌། རྒྱལ་བ་ལྔ་པ་ཆེན་པོས་དཔའ་བོ་གཙུག་ལག་ལ། མུ་ནེ་དང་མུ་ཁྲི་གཉིན་དོན་གཅིག་མིང་གི་རྣམ་གྲངས་ལ་མི་གཉིས་བྱས་པར་གསུངས་ཡོད་ལ། བོད་ཀྱི་ལོ་རྒྱུས་གླེང་བའི་གཏམ་ཞེས་པའི་ནང་། རྒྱལ་དབང་ལྔ་པ་ཆེན་པོས། ཁྲི་ལྡེ་སྲོང་བཙན་རལ་པ་ཅན་ཞེས་ཡབ་དང་བཙན་པོ་རལ་པ་ཅན་མཚན་ལྷན་དུ་སྡེབས་ནས་ད་དུང་གཞན་ལ་དགག་པ་ཞེས་གསལ་སྟོན་བྱེད་ཡོད་པ་ལྟར། མཁས་པ་ཁག་བཞེད་པ་མི་མཐུན་པ་དང་འགོ་འཁྲུག་པའང་ཡོད། འདིར་ཡང་མི་ཆེན་དང༌། ཆེ་ཆེན་དང༌། འབྲོང་དཔོན་ཀརྨ་རབ་བརྟན་དང༌། ཁོ་བོས་ཡང་མྱེས་དཔོན་ཡོན་ཏན་འབྱུང་གནས་ཀྱི་ཕ་ཁུའི་གྲས་ལ། དཔོན་ཀརྨ་རབ་བརྟན་ཞེས་ཡོད་ལ་དེ་དག་གོང་འོག་དུས་སྐབས་མི་གཅིག་མིང་གི་རྣམ་གྲངས་ཡིན་མིན་དཔྱད་གཞིར་མཆིས། ལར་ལོ་རྒྱུས་རྙིང་པ་ལ། དོགས་སློང་དང༌། བཞེད་པ་འདྲ་མིན་ཡོང་སྲིད་པ་དང༌། ཡོད་དགོས་པ་དང༌། ཡོང་ངེས་པ་དང༌། དེ་ལ་རྟེན་ན་ཉམས་ཞིབ་དཔྱིས་ཕྱིན་པ་ཡོང་བས་དགའ་བསུ་ཡོད་པ་ཞིག་རེད། ཡང་ངག་རྒྱུན་མ་ཡལ་བའི་ཆེད་དུ་གང་ཐོས་འདིར་བཤད་རྒྱུར། འབྲོང་དཔོན་ཀརྨ་རབ་བརྟན་དབུས་ལྷ་སར་ཕེབས་སྐབས། ནང་ཆེན་རྒྱལ་པོའི་བཀའ་དགོངས་འབྲི་གུང་ནས་ལྷོ་ཕྲིན་ལས་རྣམ་རྒྱལ་གདན་འདྲེན་ཞུ་དགོས་ཕེབས་པ་བཞིན་དབུ་བླར་གདན་དྲངས། ལྕི་གཞུང་ནས་ཕེབས་སྐབས་སྟེང་སེར་ཁར་སྡོམ་པ་དཔོན་ཚང་སྦྲ་གཞུང་ཆོན་ཐག་གི་ཕུར་པ་ལྷོ་ཕྲིན་ལས་རྣམ་རྒྱལ་གྱིས་བཏབ་གནང་ནས་སྨོད་ལམ་མཛད། ཨ་འབུམ་འདི་ལ་ཕྱི་ཆུ་བར་གྱི་གནས་ལག་ཡིན་གཤིས་བྲག་སེར་དགོན་ས་དེར་འབྲི་གུང་ཆོས་ཀྱི་གྲགས་པའི་སྐུ་བཞེངས་ནས་འབྲི་ལུགས་བསྐང་གསོ་དང༌། ལྷག་པར་ཨ་ཕྱི་ཚེ་རིང་མཆེད་ལྔའི་གསོལ་བསྐང་གལ་ཆེ་ཚུལ་གསུངས་པར་བརྟེན། དེ་ནས་བཟུང་སྡོམ་པ་དཔོན་ཚང་གི་མགོན་བླ་ལྷོ་མི་གཡེལ་དགོན་ནས་གདན་འདྲེན་པའི་སྲོལ་རྒྱུན་ཡོད་པ། དུས་ཕྱིས་ཐག་ཉེ་འབྲེལ་མཚུངས་ལྷོ་ལུང་དཀར་དགོན་གྱི་རྟོགས་ལྡན་རོང་པོ་ཆོས་དར་ཟེར་བ་དེ་སྡོམ་པ་ཚང་གི་མགོན་བླ་ཡིན། གདན་རབས་གསེར་ཕྲེང་ནང་དུ་ནང་ཆེན་དཔོན་ཀརྨ་རབ་བརྟན་མ་གཏོགས་རྒྱལ་པོ་མི་འདུག་ཀྱང༌། ནང་ཆེན་རྒྱལ་པོ་ལ་དཔོན་བྲིས་པའང་སྲིད་པས་དཔྱད་གཞིར་མཆིས། ལྷོ་ཕྲིན་ལས་རྣམ་རྒྱལ་ཤིང་བྱི་༡༦༢༤་ལ་འཁྲུངས། དབུ་བླར་ཕེབས་རྫོངས་གནང་སྐབས་ས་ཕག་ལོ་༡༦༥༩ལྷོ་པ་སྐུ་སྐྱེ་སྒོམ་སྡེར་བརྫང་ཞེས་འབྲི་གུང་ཆོས་ཀྱི་གྲགས་པའི་རྣམ་ཐར་དུ་གསལ་བས། ས་ཕག་ལོ་ལྟར་ན་ལྷོ་ཕྲིན་ལས་རྣམ་རྒྱལ་དགུང་གྲངས་༣༦ཐོག་ནང་ཆེན་དུ་གདན་དྲངས་འདུག་པ་དེ་དུས་ནང་ཆེན་རྒྱལ་པོ་ཀརྨ་རབ་བརྟན་གཤེགས་ཟིན་ནས་ལོ་བཅུ་ཕྲག་བརྒལ་བ་འདྲ། ར་སེ་དཀོན་མཆོག་རྒྱ་མཚོས་ལྷོ་ཕྲིན་ལས་རྣམ་རྒྱལ་དགུངས་གྲངས་༡༩སྐབས་བཏང་བ་གསལ་ཡང་དེར་

དཔྱད་གཞི་ཆེ་བ་འདྲ།

ལར་སྔར་གྱི་མི་རྒན་ངག་རྒྱུན་ལ་ཡིད་གཏན་ཅུང་ཟད་རུང་བ་འདྲ་བས། འབྲོང་སྟོད་ཤཀྱ་སྒྲོལ་མ་ལྕི་སྲིབ་བེ་ཅང་ནས་མཆེད་ལུགས་ངག་སྒྲོས་ལྟར། སྟོད་མའི་ལོ་རྒྱུས་ལའང་ལྕི་སྲིབ་ཤེས་མཁར་མགོ་དུང་ཟེར་སར་སོག་དམག་བསད་ནས་མགོ་སྦས་ལུགས་བཤད་འདུག་པ་དང༌། འབྲོང་སྨད་ལྕི་སྲིབ་བེ་ཅང་ལོ་རྒྱུས་དང་ངག་སྒྲོས་སུ། སྔར་ནས་བེ་ཅང་མགོ་ཟོར་གྱིས་སོག་པོ་བསད་པའི་མགོ་སྦས་ས་ཤེས་མཁར་མགོ་དུང་ཡིན་པའི་བཤད་རྒྱུན་ཡོད་ལུགས་སོགས་སྟོད་མ་ཚང་མཆེད་ཁུངས་ལྕི་སྲིབ་བེ་ཅང་ཡིན་པ་ཤུགས་ཀྱིས་མངོན་པ་འདྲ། གང་ལྟར་མི་རྒྱུད་འབྲོང་པ་གཅིག་པ་རེད། རྒེའུ་རྣའི་མཁའ་སྤྱོད་རྡོ་རྗེ་འཁྲུངས་ཁང་འབྲོང་སྟོད་མ་དཔོན་ཚང་ཟེར་བ་དེ། དེང་སྐབས་འབྲོང་བར་མའི་དཔོན་ཚང་ཡིན་པ་དུས་ཚོད་ཀྱིས་གསལ་སྟོན་བྱས་འདུག་པ། མཁའ་སྤྱོད་རྡོ་རྗེའི་སྐབས་ཀརྨ་པ་བདུད་འདུལ་རྡོ་རྗེ་དང༌། སི་ཏུ་ཆོས་འབྱུང་། ལྷོ་ཆགས་མེད་འཕྲིན་ལས་དབང་འབྱུང་དུས་ཡིན་པ་མཁའ་སྤྱོད་རྡོ་རྗེའི་རང་རྣམ་དུ་གསལ་བ་ཇི་བཞིན། སི་ཏུ་ཆོས་འབྱུང་རང་རྣམ་དང༌། འབྲི་གུང་སྐྱབས་མགོན་བསྟན་འཛིན་འགྲོ་འདུལ་གྱི་རྣམ་ཐར་བཅས་ཀྱི་ནང་། རྒེའུ་རྣ་བླ་མས་ཆུ་བཟང་རིན་བོ་ཆེ་མཇལ་ལུགས་སོགས་ཀྱིས་དེ་སྐབས་ད་ལྟའི་འབྲོང་བར་མ་ལ་སྟོད་མ་འབོད་པས། སྟོད་མ་དཔོན་གྱི་དགུན་ས་ར་རྫོངས་དང༌། དབྱར་ས་གླང་ཆེན་ལྐོག་རིང་ལ་བཞུགས་སྐབས་དང༌། སྟོད་སྨད་སྦྲ་ཁག་རུ་བ་འདྲེས་ནས་ཡོད་པ་ལོ་རྒྱུས་ཀྱི་བབ་ལས་ཤེས་ནུས་པ་མ་ཟད། མཁའ་སྤྱོད་རྡོ་རྗེའི་སྐབས་དུས་དེར། འབྲོང་བར་སྨད་ཁྱིམ་གཅིག་ཤོག་གཉིས་ཡིན་པ་རང་བཞིན་གྱིས་མངོན། དེ་ཡང༌། ལོ་རྒྱུས་ནི་ལོ་རྒྱུས་ཀྱི་ཡིག་ཐོག་དང༌། ཅ་དངོས། ངག་རྒྱུན། ཡུལ་དུས་གནས་སྐབས། གཞན་གྱི་མཐོང་ཚུལ་བཅས་ལ་དཔྱད་ནས་བྱུང་བ་ཞིག་དང༌། ལོ་རྒྱུས་ཀྱི་དཔྱད་གཞི་སྟེང་ནས་ལོ་རྒྱུས་ཀྱི་ལྟ་ཚུལ་མཚོན་དགོས་པ་ལས། རང་གི་བློ་ངོར་ལོ་རྒྱུས་ཀྱི་ལྟ་ཚུལ་འཇོག་པ་མ་ཡིན་པས་ན། འདིར་ནི་རང་གི་མཐོང་ཐོས་ཡིག་ཆ་ཁག་དང་འབྲེལ་བའི་ལྟ་ཚུལ་ཙམ་ལས་འདི་རེད་མ་རེད་ཅེས་ཐག་གཅོད་ཆོག་ཆོག་དེ་འདྲ་ང་ལ་མེད།

སྤྱིར་བོད་ལ་ལོ་རྒྱུས་འབྲི་སྟང་སློབ་ཁྲིད་མེད་པ་དང༌། སྣོད་བཅུད་ཀྱི་གནས་སྟང་ལོ་རྒྱུས་ལ་ཉམས་ཞིབ་ཀྱི་དོ་སྣང་མེད་རྐྱེན། དངོས་བྱུང་དང༌། རྟོགས་བརྗོད། སྐྱེས་རབས། དག་སྣང་སོགས་འདྲེས་བསྡད་པ་དང༌། ལྷག་པར་ཡུལ་དེའི་ཆབ་སྲིད་སྐོར་ཟུར་འཕྲོས་ཙམ་རེ་དང༌། ས་མིང་ཐོ་རེ་ཙམ་ལས་ལོ་ཚད་ཡང་དེ་ཙམ་མེད་སྟབས་ཞིབ་ཆ་ཡོད་པ་དཀོན་པ་དང༌། དེང་སྐབས་འདྲ་བའི་ཡིག་ཆ་མཐོང་ཡུལ་མེད་པ་སོགས་ཀྱིས་དེབ་འདིར་རང་བློ་ཁེངས་པ་ཞིག་མ་བྱུང༌། འོན་ཀྱང་རང་ཡུལ་གྱི་གནས་སྟངས་གནམ་ས་བླ་འོག་འགྱུར་བ་ལྟ་བུའི་ཡུལ་དགོན་རྩ་འཐོར་དང༌། ས་ཡུལ་གྱི་མིང་དང༌། ས་དབྱིབས་ཁོར་ཡུག་སོགས་སྔར་ཡོད་མེད་པར་གྱུར་པ་དང༌། ལོ་རབས་རིམ་སོང་ཤེས་མྱོང་ཅན་གྱི་མི་རྒན་རྣམས་ནི་ཟད། ལོ་རྒྱུས་ཀྱི་རི་མོ་ཟུབ་པའི་ཉེར་ལེན་གྱིས། ལོ་རྒྱུས་ཀྱི་རྒྱུས་ལོན་བྱེད་རྒྱུ་ཤིན་ཏུ་དཀའ་བར་གྱུར་པའི་ཚེ་གང་མཐོང་ཐོས་བྱུང་བ་གསལ་སྟོན་དགོས་པ་གལ་ཆེན་དུ་མཐོང་ནས་ལས་ཞོར་དུ་བྲིས་པ་ཞིག་ཡིན།

རང་རིགས་ཡུལ་ལུང་འདི་དག་དཔེར་ན་ཤིང་གི་རྩ་བ། ཆུ་བོའི་འབྱུང་ཁུངས། འབྲོག་ནོར་ལུག་གི་རྟེན་གནས། སྨན་འབུ་རྫའི་ཐོན་ཁུངས། མདོ་ཁམས་ས་ཡི་མདོ་འཛིན་ཡིན་པས། ལོ་རྒྱུས་ཀྱི་རིགས་གཞུང་ལ་དོན་གཉེར་དང་ལོ་རྒྱུས་ཀྱི་གྲུབ་དོན་ལ་གཅེས་སྲུང་ཐོག། ཆོས་བརྒྱུད་ཡུལ་ཁམས་རྒྱལ་ཁབ་བཅས་ཀྱི་ལོ་རྒྱུས་ཤེས་ཡོན་གྱི་རྗེས་འབྲང་བསྐྱེད་བསྲིང་བྱེད་ཐུབ་པའི་ངལ་འབད་འགྲུས་བརྩོན་དར་སྤེལ་ལ་རག་ལས་པས། སྔར་གྱི་ལོ་པཎ་དང༌། ཆོས་འབྱུང་རྩོམ་པ་པོ་རྣམས་དང༌། ད་ལྟའི་བསྟན་ལར་དགོངས་ཏེ་ལོ་རྒྱུས་དང༌། ཤེས་ཡོན་གོང་སྤེལ་གྱི་ཆེད་དུ་ཁེ་འདོད་དང་། དངུལ་དངོས་གསོག་སྲུང་ལྟ་ཅི། དཀའ་ཚེགས་འཛེམས་མེད་རི་ཀློང་དུ་མ་བརྒལ་ཏེ་ཉམས་ཞིབ་འབད་བརྩོན་ཐོག་རང་གི་མི་རིགས་རླབས་པོ་ཆེའི་ཆོས་དང༌། རིག་གནས། ཤེས་ཡོན། ལོ་རྒྱུས། ཡུལ་གོམས་གཤིས་ལུགས་སོགས་ལེགས་སྤེལ་ཉེས་འགོག་འགན་སྲུང་གནང་བར་སྙིང་ཐག་པ་ནས་ཡི་རང་དང་ཐུགས་རྗེ་ཆེ་ཞེས་ཞུ་འདོད་བྱུང༌།

གལ་ཏེ་མི་རིགས་ཤིག་གི་རང་ཉིད་ཀྱི་ལོ་རྒྱུས་བརྗེད་པ་ཡིན་ན། ད་ལྟ་གཏིང་ཟབ་ཀྱི་ལོ་རྒྱུས་ཀྱི་རྒྱུས་ལོན་དང༌། མ་འོང་ཁ་ཕྱོགས་ཡང་དག་པར་འགྲོ་བ་བཅས་མི་སྲིད་པས་ན། སྔོན་བྱུང་གི་ལོ་རྒྱུས་སྐོར་ཤེས་རྩལ་ཉག་ཕྲ། མཁྱེན་ལྡན་བསྒྲེས་རབ་རྣམས་མ་བཞུགས། སྔོན་ཡོད་ལོ་རྒྱུས་ཡིག་ཆ་རྣམས་འཐོར་ཞིག་གྱུར། ལྷག་པར་རང་ཡུལ་རྒྱལ་བློན་གྱི་ལོ་རྒྱུས་ཡིག་ཆ་དེང་སྐབས་མཐོང་ཡུལ་དཀོན་པའི་ཐོག་ཁོ་བོ་ལོ་གཞོན་ཐོས་ཉུང་ཤེས་མྱོང་གིས་མ་འདང་བ། ཆ་མ་ཚང་བ་དང་། ལས་འཛིང་རྐྱེན་པས་དུས་ཚོད་ཀྱིས་མ་འདང་བས། སྒྲིག་སྟངས་སོགས་འགལ་འཁྲུལ་སྐྱོན་ཆ་ཡོད་པ་ལ་ཀློག་པ་པོ་རྣམས་ཀྱིས་བཟོད་བཞེས་དང་འབྲེལ་གཟུ་བོར་གནས་པའི་དགོངས་འཆར་གནང་བ་ལ་དགའ་བསུ་ཞུ་རྒྱུ་དང༌།

ཡང་སྔོན་དུ་དེབ་འདི་ཐེངས་དང་པོའི་སྐབས་སུ་ཡིག་ནོར་གྱུར་པ། བཅད་མཚམས་ནོར་བ། མིང་ཚིག་ཆད་ལས་སུ་གྱུར་པ་རེ་ཟུང་འདུག་པ་བཅོས་གསབ་བྱས་ཡོད། སླད་མར་ཡང༌། བོད་ཀྱི་རིག་གནས་སྤྱི་དང་ཁྱད་པར་གནའ་རབས་ཀྱི་ཤེས་བྱ་ཡོན་ཏན་ཡུལ་སྲོལ་གོམ་གཤིས་རྒྱུ་རྩལ་སོགས། དེང་དུས་སྤྱི་ཚོགས་འཕེལ་རིམ་དང་འབྲེལ་བའི་གནད་དོན་ལ་དཔྱད་ཞིབ་གཏིང་ཟབ་ཀྱིས་ལེགས་སྤེལ་ཉེས་འགོག་གི་བྱེད་སྒོ་སྤེལ་ནས་ལོ་རྒྱུས་ཀྱི་རྣམ་པ་དངོས་བྱུང་ཇི་ལྟ་བ་དེ་ལྟར་གསལ་སྟོན་དང༌། ཡང་མི་རིགས་རང་ཉིད་ཀྱི་ཆོས་སྲིད་དང་འབྲེལ་བའི་ཤེས་བྱ་སྲོལ་རྒྱུན་བཟང་པོ་ཡོད་པ་རྣམས་ལོ་རབས་མང་པོའི་སྔོན་ནས་དཀའ་ལས་དང་ཚེ་སྲོག་ལས་བསྐྲུན་པའི་སྲོལ་རྒྱུན་བླ་སྲོག་ཡིན་པས། རང་གི་བླ་སྲོག་དེ་རང་གི་བདག་པོ་བྱེད་ནས་རྒྱུན་འཛིན་དགོས་པ་ལས་གཞན་གྱིས་མི་བྱེད་པ་ཤེས་དགོས་པ་དང༌། རང་རིགས་ཀྱི་ཤེས་བྱ་ཡོན་ཏན་དབྱར་མཚོ་ལྟར་གོང་འཕེལ་གཏོང་ཆེད་འགྲུན་བརྩོན་ལྷུར་བཞེས་ཐོག་དཔལ་འབྱོར་དང་ཡོན་ཏན་ཟུང་འབྲེལ་གྱིས་བོད་རང་རིགས་རྣམས་ཀྱི་ཤེས་ཡོན་དར་འཕེལ་གཅིག་སྒྲིལ་ཡོང་བའི་རེ་བསྐུལ་ཞུ་རྒྱུ་ཡིན། ཕྱི་ལོ་༢༠༡༥ ཟླ་༩ ཚེས་ ༢༣ ལ།

༄༅། །ཞུ་སྒྲིག་དང་པར་བསྐྲུན་འགྲེམས་སྤེལ་བྱེད་པོའི་སྔོན་དུ་གླེང་བའི་གཏམ་འབྲོང་གཡག་དར་མའི་རུ་དར།

ད་ལྟའི་དེབ་གཏེར་སྨུག་པོའི་རྩོམ་པ་པོ་རས་ཚང་སྒོམ་སྡེའམ་ཁམས་ནང་ཆེན་འབྲོང་པའི་ས་སྐྱོང་བླ་མ་འབྲི་གུང་ལམ་མཁྱེན་རྒྱལ་པོ་རིན་པོ་ཆེ། ཐོག་མར་རྒྱ་གར་དུ་བཙན་བྱོལ་འབྱོར་རྗེས་བཞུགས་སྒར་ཕྱི་སྲིད་ལྷན་ཁང་གིས་རྒྱུད་བསྐུལ་རྗེས་བྲིས་གནང་བ། རྡོར་གླིང་བོད་མའི་རང་དབང་གསར་ཤོག་ཐོག་བོད་ཀྱི་གནས་ཚུལ་གྱི་མགོ་བརྗོད་འོག ཉེ་ལམ་བོད་ནས་བཙན་བྱོལ་བ་ཁམས་ནང་ཆེན་འབྲོང་སྨད་ཁུལ་གྱི་དཔོན་བེ་ཧུ་ཁྲི་རྒྱལ་དེ་ཉིད་ཀྱི་བུ་རྒྱལ་པོ་རང་ལོ་༢༤་སོན་པ་ནས་གསུངས་གསལ་ཞེས་པའི་ཚིག་ཐོག་སྙིང་བསྡུས་ཐོན་པ་དེ་དག་ཕྱི་ལོ་༡༩༧༩ལོ་མཇུག་གུས་པས་གསར་ཤོག་ཐོག་མཇལ་བ་དང༌། དེ་རྗེས་རྡོ་གླིང་དུ་ཆུ་སྒང་ཨ་མདོ་མགོ་ལོག་རྒྱལ་རོང་དང་བཅས་པའི་ལོ་རྒྱུས་རྩོལ་སྒྲུབ་ལས་ཁུངས་ཀྱིས་འཆར་བཀོད་འབོད་སྐུལ་ལྟར་ཀུ་ལུ་ཁུལ་ལམ་བཟོའི་གནས་བབ་མཐུན་རྐྱེན་ཤིན་ཏུ་དམན་པའི་སྐབས་དེར་འབྲོང་པ་སྤྱིའི་བྱུང་རབས་དང༌། ལྷག་པར་འབྲོང་བར་སྨད་ཀྱི་ལོ་རྒྱུས་བསྡུས་པ། བར་ལམ་རྒྱ་དམར་སླེབས་ནས་བཙན་བྱོལ་དུ་མ་འབྱོར་བར་གྱི་གནས་བསྡུས་ཤིག་གྲའུར་བེ་ཧུའི་༼སྐབས་དེར་ནང་ཆེན་དེམ་ཆི་ཉེར་ལྔའི་ལོ་རྒྱུས་ཚང་མ་ཕྱོགས་བསྡེབས་བསྡུ་རུབ་གྲའུར་དཔོན་ནས་གནང་རྒྱུ་བྱས་སྐད།༽ རྒྱུད་ཕྱི་ལོ་༡༩༦༤་བོད་ཟླ་༥ཚེས་༡༩ཉིན་བྲིས་ཕུལ་གནང་བ་ཞིག་བཞུགས་སྒར་ཆུ་སྒང་ཡིག་ཚང་དང་མགྲོན་ཁང་གཅིག་ལྕོགས་ཀི་ལ་ཤར་མཇལ་བའི་གོ་སྐབས་བྱུང༌།

དགུང་ལོ་ཉི་ཤུ་རྩ་གྲངས་སུ་ཕེབས་སྐབས་བྲིས་པའི་མདོ་ཁམས་ལུང་ཚན་སྡེ་ཤོག་བྱེ་བྲག་པ་ཞིག་གི་ལོ་རྒྱུས་དེར་ཚིག་སྦྱོར་ཕུན་སུམ་ཚོགས་ལ། བརྗོད་བྱ་སྙན་འཇེབས་ལྡན་པ། ད་དུང་གལ་གནད་ཆེ་ཤོས་ནི་སྡེ་ཤོག་དེའི་སྔོན་བྱུང་ལོ་རྒྱུས་ཡིག་ངག་གཉིས་ནས་ལུང་འདྲེན་ཁུངས་དག་ཅིང་གསལ་ལ་སྙན་པ་ཞིག་ཏུ་མཇལ་ནས་ཡིད་དབང་རབ་ཏུ་འཕྲོག །དེ་སྐབས་ངོས་ཀྱི་བསམ་བློར་ཁམས་ཀྱི་དཔོན་འགོ་ལོ་ཆུང་དར་མ་ཞིག་ལ་རང་རང་སོ་སོའི་སྡེ་ཤོག་གི་གནའ་རབས་ལོ་རྒྱུས་དེ་ཙམ་མཁྱེན་མཁན་ད་ཆ་ཤིན་ཏུ་དཀོན་སྟབས་སྔ་རབས་མྱོང་ཅན་རྒན་རབས་སྤྱི་དང༌། ལྷག་པར་དཔོན་ཚང་དེ་ཉིད་ཀྱི་ཕ་ཁུ་བོའི་གཏམ་རྒྱུད་བཞག་པ་ངག་ལམ་ནས་བརྒྱུད་པའི་རིགས་དང༌། ཡིག་ལམ་ནས་ཇི་ལྟར་མང་དག་ལྗགས་ཀློག་གནང་བ་ཚང་མ་ད་ལྟ་ན་སོ་དབང་ཁམས་དར་སྒང་འདིར་ཡིག་ཐོག་འཇོག་པ་ཞིག་མ་བྱུང་ན་མ་འོངས་བློ་འགྱོད་གནམ་རྟའི་རྗེས་མི་ཟིན་ཅིང༌། ཕངས་པ་ལའང་ཞེས་སྨྲེ་སྔགས་ནར་མར་འདོན་པའི་དུས་ཤིག་ཡོང་རྒྱུར་བརྟེན་གུས་ཅག་མི་ཆུང་ཁུར་ཆེན་ལྟ་བུ་སེམས་བཟང་གིས་འབྲོང་པའི་བླ་དཔོན་ཁྱེད་ནས་ལོ་རྒྱུས་ཇི་དགོངས་ཡིག་ཐོག་ངེས་པར་ཕབ་དགོས་དང༌། འདི་ནས་ཀྱང་ལོ་རྒྱུས་གསར་འབྲིར་སྨན་པའི་གཞོགས་འདེགས་ཇི་དགོས་ལམ་འཕྲལ་ཞུ་ཆོག་བཅས་ཀྱི་འབོད་སྐུལ་ཞུ་རྒྱུ་བྱུང༌། རྒྱལ་པོ་རིན་པོ་ཆེ་ནས་དང་ཐོག་སྦིར་གཞིས་ནས་དབུ་བཙུགས་བསྐྱངས་པ་དང་དེ་རྗེས་སིམ་ལའི་བཟོ་འགོར་ཕེབས་སྐབས་མུ་མཐུད་ཕྱག་བྲིས་མཛད། སིམ་ལར་མཚམས་རེ་ལས་ཁུངས་གྲོལ་མཚམས་ཕྱི་དྲོ་ཟིན་བྲིས་བསྐྱོན་པ་རྣམས་ཞོགས་པ་བཟོ་འགོའི་ལས་དྲུང་ཙཱ་རི་བ་འཆི་མེད་ཚེ་རིང་ལགས་ནས་གཙང་བཤུ་གནང་རོགས་བྱས་འདུག བཞུགས་སྒར་དུ་ཕྱི་ལོ་༡༩༧༢ཕྱི་ཟླ་༦ཚེས་༨ཉིན་མཇལ་སྐབས་སུ། ཨ་བུ་ཁྱེད་ནས་ང་ལ་འབོད་བསྐུལ་གནང་བ་བདག་མེད་རེ་སྟོང་དུ་མ་བཏང་བར་་༼་་ཉིན་དེབ་ལྟ་བུའི་དེབ་ཆུང་ཞིག་ནང་༽འབྲོང་རབས་ཤོག་གྲངས་༡༡༤བྲིས་ཚར་བ་འདི་ཡིན་་ཞེས་མ་དཔེ་སྟོན་གནང་བྱུང་བ། དགའ་བ་ཚད་ལས་འདས་ཏེ་དེ་དགོང་ཡིག་ཚང་གྲོལ་བ་དང་ཆ་ཚང་ཐེངས་གཅིག་ལ་ཤར་ཀློག་བྱས། སང་ཞོགས་གངས་སྐྱིད་ལས་བྱེད་སྤྱི་ཐབ་ནང་ཞོགས་ཇ་འཐུང་སར་མ་ཕྱི་ཕྱིར་སློག་ཕུལ་བ་དང་ད་དུང་མ་འོངས་འབྲི་ལུགས་ཞལ་བསབ་ཁ་སྐོང་ཇི་དགོས་སྐོར་བཀའ་མོལ་དང་བསམ་འཆར་ལྷུག་པར་ཞུས། མདོར་ན་ཕྱི་ལོ༡༩༨༢ལོ་མཇུག་དེར་བོད་སྤྱིའི་འཕྲུལ་གྱི་ལྷ་བཙན་པོའི་རྒྱལ་རབས་ཀྱི་ས་བོན་ཙམ་དང༌། མདོ་ཁམས་ནང་ཆེན་རྒྱལ་རབས་བསྡུས་པ། ལྡོང་འབྲོང་པའི་འབྲོང་གདང་རིང་མོའི་འབྲོང་རབས་རྒྱས་པ་བཅས་ཆ་ཚང་གི་ཟིན་བྲིས་གྲུབ་པ་གནང་སོང༌། ཕྱི་ལོ་༡༩༨༣ཕྱི་ཟླ་༢་པར་ལྷོ་འབྲོང་སྤྲུལ་སྐུ་ཕྲེང་བདུན་་པ་བསྟན་འཛིན་སྙན་གྲགས་མཆོག་སྒྲུབ་གནས་མཚོ་པདྨའི་འབྲི་གུང་དབོན་སྤྲུལ་དགོན་པར་ཁྲི་འདོན་མངའ་གསོལ་གནང་སྐབས། རྒྱལ་པོ་རིན་པོ་ཆེ་ནས་ནང་ཆེན་འབྲོང་སྨད་ལྷོ་ལུང་དཀར་དགོན་དང་ལྷོ་འབྲོང་སྤྲུལ་སྐུ་ཕྲེང་ན་རིམ་དང་འབྲེལ་བའི་མཎྜལ་ལྗགས་བཤད་རྒྱས་པ་ཞིག་གསར་བྲིས་མཛད་འདུག་པ་གུས་པར་མིག་སྟོན་གནང་བྱུང་བ་ཧ་ལས་པའི་གཟེངས་ཐོན་བྱུང་ཤག་བསམ། ད་དུང་གུས་ནས་ཕྱིར་མིག་ཞིག་བལྟ་སྐབས་རྒྱལ་པོ་རིན་པོ་ཆེར་དུས་ནམ་དུ་ཡང་ནང་ཆེན་ཉེར་ལྔ་སྤྱི་དང་ལྷག་པར་འབྲོང་པ་སྟོད་སྨད་བར་གསུམ་གྱི་མངའ་ཞབས་སུ་ཡོད་པའི་ཆོས་བརྒྱུད་རིས་མེད་ཀྱི་དགོན་པ་རི་ཁྲོད་དང༌། རྟེན་གནས། དེ་དག་འཛིན་སྐྱོང་སྤེལ་གསུམ་བགྱི་བའི་སྐྱེ་བུ་དམ་པ་རྣམས་ཀྱི་མཛད་རྣམ་མཐའ་དག་གི་སྐོར་བཀའ་དྲི་ཇི་ཞུས་ལ་གསན་རྒྱ་དང་གཟིགས་རྒྱ་ཆེ་སྟབས་བཀའ་ལན་ཚེགས་མེད་ཤར་མར་གནང་རྒྱུ་ཡོད་པ་ཞིག་ཀྱང་ཡིན། དེས་ན་ད་ལན་ལྷོ་འབྲོང་སྤྲུལ་དང་འབྲེལ་བའི་མཎྜལ་ལྗགས་བཤད་དེ་མཇལ་སྐབས་ཕ་ཡུལ་ཁམས་ཀྱི་བླ་དཔོན་དགུང་ལོ་དར་ཡོལ་ཞིག་གི་གོང་གསལ་སྡེ་ཤོག་དཔོན་འབངས་ཆབ་སྲིད་ཀྱི་ལོ་རྒྱུས་ཙམ་མིན་པར། ལྷ་སྡེ་དགོན་པ་དང་བླ་མའི་སྐྱེ་རབས་རྣམ་ཐར་ཡང་དེ་བཞིན་ཞིག་རྒྱས་མཁྱེན་མཁན་ཤིན་ཏུ་དཀོན་པར་བརྟེན། གུས་ཅག་ནས་སླར་ཡང་རྒྱལ་པོ་རིན་པོ་ཆེ་ད་ལམ་འབྲོང་རབས་རྒྱས་པ་མཐའ་ཞོག་ཚར་གྲབས་འདིས་འདོད་བློ་ཁེངས་ནས་མ་བཞུགས་པར་ད་ཆ་སྤྱི་སྒོས་རྒྱལ་བའི་བསྟན་པ་རིན་པོ་ཆེ་འདི་གཙིགས་ཆེན་སོང༌། འབྲོང་པའི་མངའ་ཞབས་སུ་ཡོད་པའི་རྟེན་དགོན་རི་ཁྲོད་ཀྱི་བྱུང་རབས་ཡང་ཅི་ནས་ཀྱང་གསར་འབྲི་ཡོང་བ་ཞུ་ཞེས་འབོད་བསྐུལ་ཞུས་ལྟར། བསུན་འཚེར་དང༌། ཞུམ་པ།༴ སྒྱིད་ལུགས་མེད་པར་ཕྱག་བཞེས་བསྐྱངས་ནས་ཕྱི་ལོ་༡༩༨༤ལོ་མཇུག་ཏུ། ད་ལྟའི་བོད་ལྗོངས་མདོ་ཁམས་ནང་ཆེན་སྤྱི་དང་བྱེ་བྲག་གི་བྱུང་བ་བརྗོད་པ་ལྡོང་འབྲོང་པའི་དེབ་གཏེར་སྨུག་པོ་ཞེས་བྱ་བའི་ཕྱག་དེབ་ཀྱི་ཟིན་བྲིས་དང་པོའི་མགོ་མཇུག་ཆ་ཚང་སྒྲུབ་ཐུབ་པ་བྱུང་སོང༌། ཕྱི་ལོ༡༩༨༤ནས་བཟུང་གུས་པ་བཞུགས་སྒར་བོད་ཀྱི་དཔེ་མཛོད་ཁང་གི་རིག་གཞུང་ཉམས་ཞིབ་པ་དང་བོད་ཡིག་པར་བསྐྲུན་སྡེ་ཚན་གྱི་དོ་དམ་པ་གཅིག་ལྕོགས་ཀྱི་ལས་འགན་འཁྱེར་ཁུལ་ཐོག རིང་མིན་ལྡི་ལིར་ཡོད་པའི་ཨ་རིའི་དཔེ་མཛོད་ཁང་ཆེན་མོའི་དཔེ་དབེ་བླུ་ཡོན་ཡན་ལག་སྡེ་ཚན་ནས་བོད་ཡིག་དཔེ་དེབ་བཞེས་རྒྱུ་མཚམས་འཇོག་བྱེད་ཀྱི་ཡོད་སྐོར་ངེས་བརྟན་གོ་ཐོས་བྱུང་རྗེས་བོད་ཀྱི་དཔེ་མཛོད་ཁང་ནས་བོད་ཡིག་ཐོག་དཔེ་རྙིང་པར་སློག་དང་གསར་བྲིས་པར་བསྐྲུན་བྱེད་འཆར་ཚང་མ་གང་མགྱོགས་བྱེད་དགོས་བྱུང་སྟབས། ཕྱི་ལོ་༡༩༨༤ལོར་བོད་ཡིག་དཔེ་དེབ་གྲངས་༡༡་དང་ཕྱི་ལོ་༡༩༨༥ལོར་བོད་ཡིག་དཔེ་དེབ་གྲངས་༡༨། ཕྱི་ལན་༡༩༨༦ལོར་དཔེ་དེབ་གྲངས་༡༢། ཕྱི་ལོ་༡༩༨༧་ལོར་དཔེ་དེབ་གྲངས་༧། ཕྱི་ལོ་༡༩༨༨ལོར་དཔེ་དེབ་གྲངས༧། ཕྱི་ལོ་༡༩༨༩ལོར་དཔེ་དེབ་གྲངས༦སོགས་པར་བསྐྲུན་འགྲེམས་སྤེལ་གྱི་བྱ་བར་བྲེལ་ཟིང་ཆེན་པོས་མི་ཁོམ་པའི་གནས་སུ་དུས་འདའ་དགོས་བྱུང་བ་དང༌། ཕྱོགས་མཚུངས་འབྲོང་པའི་ས་སྐྱོང་བླ་མ་ར་ཛ་ཡང་དེ་ལོ་ནས་བཟུང་གཙོ་བོ་འབྲི་གུང་སྐྱབས་མགོན་རྣམ་གཉིས། ལྷོ་ལུང་དཀར་དགོན་པའི་དབོན་རིན་པོ་ཆེ་གཙོས་རང་བསྟན་ཡུལ་དགོན་གཞིས་བྱེད་མང་བསྡོམས་ཀྱི་དུས་བདེ་ཞོད་འཇགས་སྐབས་སྤྲུལ་སྐུའི་ངོས་འཛིན་སྔ་ནས་ཡོད་མུས་ནས། སླར་ཡང་འབྲི་བསྟན་ལ་དགོངས་ནས་བླ་གོས་བཞེས་དགོས་འབོད་བསྐུལ་རིམ་བསྟུད་བྱུང་བའི་ཐུགས་འགན་ལྗིད་མོ་ཕྲག་པར་བདག་གིར་བཞས་ཏེ། བཙན་བྱོལ་བོད་གཞུང་གི་གཞུང་ཞབས་རྩ་དགོངས་ཞུས་རྗེས་སངས་རྒྱས་ཀྱི་བསྟན་པ་སྤྱི་དང་ཡང་སྒོས་འབྲི་བསྟན་ལ་སྨན་ངེས་ཕྱག་ལས་སྣེ་མང་ནང་བཞུགས་པ་དང༌། ལྷག་དོན་དུ་མགོན་པོ་འབྲི་གུང་པའི་གནའ་སྲོལ་བཟང་པོ་གཙིགས་བཟུང་སྐྱབས་མགོན་ཆེ་ཚང་རིན་པོ་ཆེ་མཆོག་ནས་འབྲི་གུང་ལམ་མཁྱེན་པའི་གོ་ཐོབ་བཀའ་བཏགས་ཐོད་བཅིངས་སྩལ་ནས་ཕྱི་རྒྱལ་ཡུལ་གྲུ་ཁག་དང༌། གཞིས་བོད་མདོ་དབུས་ཁམས་སུ་ཕེབས་དགོས་བྱུང་བ་སོགས་འཕྲིན་ལས་འགྲོ་དོན་རྒྱས་སྒང་འཁེལ་སྟབས་གོང་གསལ་ཕྱག་དེབ་ཆ་ཚང་གྲུབ་པ་དེ་བཞིན་རེ་ཞིག་པར་བསྐྲུན་ཞུ་མ་ཐུབ་པར་ནར་ལུས་སུ་གྱུར། ཕྱི་ལོ༡༩༧༩ནས་ད་བར་ཨ་རི་ནས་རྒྱ་གར་བར་ཞུ་དག་ཆེན་པོ་ཐེངས་བཞི་དང༌། བསྣོན་འཕྲི་ཐེངས་གསུམ་བྱས་འབྲས་ད་ཆ་འདི་ཞིབ་འཇུག་ཁང་དང༌། ཨ་མི་རི་ཀའི་ཨེན་ཌི་ཡ་ནའི་གཙུག་ལག་མཐོ་སློབ་ཀྱི་ནང་ཚན། ཨེ་ཤ་ཡ་ནང་མའི་ཞིབ་འཇུག་སློབ་གཉེར་ཁང་གཉིས་ཟུང་འབྲེལ་གྱི་ལས་འཆར་གསར་པ། ཁམས་པའི་ཆེ་དགེ་ཡིག་ཚང་དེབ་ཕྲེང་ཞེས་པའི་འདོན་ཐེངས་དང་པོར་པར་འགྲེམས་ཞུ་ཐུབ་པར་དགའ་བ་རབ་ཏུ་སྒོམ་བཞིན་མཆིསལགས། དེབ་ཐེར་ཆེན་པོ་འདིའི་རྩོམ་ལུགས་ཀྱང༌། ཇི་སྐད་དུ་ཨ་གྲོ་སྒྲ་རམས་པས། སྔོན་གྱི་ཡིག་རྙིང་པ་རྣམས་སུ། གཏམ་གྱི་ཐོག་མཐའ་བར་གསུམ་གང་དགོས་ལ། ལས་རྒྱུ་འབྲས་ལ་ཕུགས་གཏད། དམ་པའི་ཆོས་ལ་དཔང་པོ་བཞག་པ་གཏམ་གྱི་སྙིང་པོ་ཡིན། ༼ཨ་གྲོ་སྒྲ་རམས་པ་འགྱུར་མེད་རྣམ་རྒྱལ་གྱིས་ཕྱི་ལོ་༡༨༥༢ལོར་མཛད་པའི་རྒྱལ་རིགས་ཤིང་སཱ་ལ་ཆེན་པོ་ལྟ་བུ་ལྷ་ཐོག་དཔོན་གྱི་གདུང་རབས་དེབ་ཐེར་ལེགས་པར་བཤད་པ་ཆོས་སྲིད་སྒོ་བརྒྱ་འབྱེད་པའི་ལྡེའུ་མིག་ཅེས་བྱ་བ་བཞུགས་སོ། རྡ་རམ་ས་ལ། བོད་ཀྱི་དཔེ་མཛོད་ཁང་གིས་ཕྱི་ལོ་༡༩༨༤ལོར་པར་བསྐྲུན་བགྱིས་པའི་ཤོག་གྲངས་ནང་༦༩གསལ།༽ ཞེས་གསུངས་པ་གཞིར་བཟུང་དང༌། ད་དུང་ཨ་གྲོ་རམས་པས། མ་བརྩམས་པ་ནི་མཆོག་ཡིན་ཕ་ཡི་བུ། །རྩོམ་ན་གྲགས་སྐམ་རི་བོང་ཅལ་སྒྲོག་གི །རྗེས་སུ་མི་རྒྱུག་གཟུ་བོར་དཔྱོད་པའི་བློས། །འཚམས་པར་བཤད་པ་ཨ་བུ་རང་གི་ལུགས། གོང་གསལ་ལྷ་ཐོག་དཔོན་གྱི་གདུང་རབས་དེབ་ཐེར་ལེགས་པར་བཤད་པ་ཆོས་སྲིད་སྒོ་བརྒྱ་འབྱེད་པའི་ལྡེའུ་མིག་ཅེས་པའི་ཤོག་གྲངས་ནང་༦༧གསལ། ཞེས་གསུངས་པའི་ལུགས་ལྟར་མཛད་འདུག །ད་དུང་དེབ་ཐེར་ཆེན་པོ་འདི་འབྲི་སྐབས་དཔེ་ཁུངས་ལུང་འདྲེན་ཚང་མ་སྔོན་བྱོན་མཁས་དབང་ཚང་མར་བྱས་པ་དྲིན་གཟོའི་ཚུལ་དུ་ལུང་འདྲེན་ཤོག་ལྡེབ་དང་བཅས་པར་བཀོད་པ་ལས་རྟོགས་བཟོ་འོལ་ཚོད་དང༌། སྒྲོ་བསྐུར། མི་ཆོས་བླ་མའི་རྫུན་ཚིག་སོགས་སྤང་ཞིང་གཞན་གྱིས་བརྩམས་ཆོས་རང་གི་ཡིན་མདོག་ངོ་སོ་འཁྱེར་ནས་དཔེ་རྩོམ་ཆོམ་རྐུན་ལྟ་བུས་ལུགས་ངན་འཇབ་རྐུན་ཡེ་ནས་མཛད་མི་འདུག་པ་ནི་མ་འོངས་པར་མིག་དཔེ་ལྟ་འོས་སུ་མཐོང༌། དེབ་ཐེར་འདི་ལྟ་ཞིབ་ཆེད་གསར་འབྲི་སྐབས་ཤིན་ཏུ་དཀོན་པའི་དཔེ་རྒྱུན་མང་པོ་ལུང་འདྲེན་འདུག་པ་དཔེར་ན། འབའ་རོམ་གསེར་ཕྲེང་སྟག་གི་གཟུགས་འཛིན་དབང་པོའི་ལྕགས་ཀྱུ། འབའ་རོམ་ཆོས་འབྱུང་གསལ་བྱེད་སྒྲོན་མེ། འབྲོང་པའི་རྟོགས་བརྗོད། འབྲོང་རབས། འབྲོང་པའི་འབེལ་གཏམ། བླ་ཚང་སེངྒེའི་བན་ཐུང་སྒྲུབ་ཐབས་རྒྱས་པ། རི་པ་བར་མའི་རྟེན་གསུམ་དཀར་ཆག །ཝ་རད་གནས་མཆོག་གྲོ་ལོད་གསང་ཕུག་གནས་བཤད་རྡོ་བརྐོས་མ། རྟ་རྣའི་གནས་ཡིག་བཀྲ་ཤིས་ལྷ་ཡི་རྔ་སྒྲ། བསྟན་གཅོས་དབུ་ནག་མིའུ་འདྲ་ཆགས། བོན་གྱི་རྒྱལ་གཤེན་ཡ་ངལ་ཚངས་པའི་གདུང་རབས། འབྲི་གུང་སྐྱབས་མགོན་བསྟན་འཛིན་པདྨའི་རྒྱལ་མཚན་གསུང་འབྲི་གུང་བདན་རབས་གསེར་ཕྲེང༌། འབྲི་གུང་རིག་འཛིན་ཆོས་ཀྱི་གྲགས་པའི་རང་རྣམ། འབྲི་གུང་སྐྱབས་མགོན་བསྟན་འཛིན་འགྲོ་འདུལ་གྱི་རྣམ་ཐར་ཉོན་མོངས་གདུང་སེལ། འབྲི་གུང་སྐྱབས་མགོན་ཆོས་ཀྱི་ཉི་མའི་རྣམ་ཐར་འཁོར་བའི་ཚ་གདུང་སེལ་བྱེད། འབྲི་གུང་སྐྱབས་མགོན་ཆེ་ཚང་པདྨའི་རྒྱལ་མཚན་གྱི་རྣམ་ཐར་གཞན་ཕན་ཉི་འོད་དང༌། མཐོང་གྲོལ་བདུད་རྩིའི་དགའ་སྟོན། ལྷོ་ནུས་ལྡན་རྡོ་རྗེའི་རྣམ་ཐར་སྐལ་བཟང་དད་གསུམ་ཤིང་རྟ་དང༌། རྣམ་ཐར་གསོལ་འདེབས་ཨུཏྤལ་ཡི་ཕྲེང་བ། ལྷོ་ནུས་ལྡན་རྡོ་རྗེས་དུས་གསུམ་ལུང་བསྟན་རྡོ་རྗེའི་རྒྱ་མདུད། ལྷོ་འབྲོང་སྤྲུལ་སྐྱེ་རབས་གསོལ་འདེབས་རིན་ཆེན་དོ་ཤལ། ལྷོ་ནུས་ལྡན་རྡོ་རྗེས་གཏེར་འབྱུང་རྟོགས་བརྗོད་རིན་པོ་ཆེའི་ཕྲེང་བ། འབྲི་གུང་སྐྱབས་མགོན་དོན་གྲུབ་ཆོས་རྒྱལ་གྱི་རྣམ་ཐར་བསྟན་པའི་སྒྲོན་མེ། འབྲི་གུང་སྐྱབས་མགོན་ཆོས་ཀྱི་ཉི་མའི་རྣམ་ཐར། འབྲི་གུང་སྐྱབས་མགོན་པདྨའི་རྒྱལ་མཚན་གྱིས་མཛད་པའི་ལྷོ་ཀུན་བཟང་འཁྲུངས་རབས་གསོལ་འདེབས། འབྲུག་ཁམས་སྤྲུལ་ཆོས་ཀྱི་ཉི་མའི་རང་རྣམ། རི་སྨད་རྒྱལ་མཚན་སྤྲུལ་སྐུའི་རྣམ་ཐར། མཁྱེན་སྤྲུལ་བདེ་ཆེན་རྡོ་རྗེའི་རྣམ་ཐར། ནང་ཆེན་གྲུབ་དབང་ཚོགས་གཉིས་རྣམ་ཐར། འཁོར་བ་གདོང་སྤྲུགས་གསང་བའི་རྒྱུད། རླངས་ཀྱི་པོ་ཏི་བསེ་རུ། བུ་སྟོན་ཆོས་འབྱུང༌། ལྷོ་རོང་ཆོས་འབྱུང༌། ཀློང་ཆེན་རབས་འབྱམས་པའི་ཆོས་འབྱུང་ཐུབ་བསྟན་གསལ་བར་བྱེད་པའི་ཉི་འོད། ཚལ་པ་སི་ཏུ་དགེ་བའི་བློ་གྲོས་ཀྱི་དེབ་ཐེར་དམར་པོ། སྟག་ཚང་རྫོང་པའི་རྒྱ་བོད་ཡིག་ཚང་མཁས་པ་དགའ་བྱེད། ལྷོ་གྲུ་ཤུལ་གྱི་བཙད་པོའི་རིགས་དོན་དམ་སྨྲ་བའི་སེངྒེས་མཛད་པའི་བཤད་མཛོད་ཡིད་བཞིན་ནོར་བུ། དཔའ་བོ་གཙུག་ལག་འཕྲེང་བའི་ཆོས་འབྱུང་མཁས་པའི་དགའ་སྟོན། ལྷ་ཐོག་གདུང་རབས། རྒྱལ་དབང་ལྔ་པའི་རྒྱལ་རབས་དཔྱིད་ཀྱི་རྒྱལ་མོའི་གླུ་དབྱངས། སུམ་པ་མཁན་པོ་ཡེ་ཤེས་དཔལ་འབྱོར་གྱི་ཆོས་འབྱུང༌། བྲག་སྒོམ་པའི་མདོ་སྨད་ཆོས་འབྱུང་དེབ་ཐེར་རྒྱ་མཚོ། སློབ་དཔོན་པདྨས་མཛད་པའི་མདོ་ཁམས་གནས་ཆེན་ཉེར་ལྔའི་མདོ་བྱང༌། འཛིན་སྟག་སྒང་གུ་རུ་བཀྲ་ཤིས་ཀྱི་སྔ་འགྱུར་ཆོས་འབྱུང་མཁས་པ་དགའ་བྱེད་གཏམ་གྱི་རོལ་མཚོ། ཚ་བ་དཔའ་ཤོད་རཀ་ར་ཁྲི་ཆེན་གྱི་གསུངས་རྒྱལ་རབས་ཆོས་འབྱུང་ཤེལ་དཀར་མེ་ལོང་མཁས་པའི་མགུལ་རྒྱན། ཀློང་ཆེན་ཡིད་བཞིན་མཛོད། ཆབ་མདོ་ཀློང་རྡོལ་བླ་མའི་གསུང་བསྟན་པའི་སྦྱིན་བདག་བྱུང་ཚུལ། ༧རྒྱལ་བ་ཐམས་ཅད་མཁྱེན་པ་བསོད་ནམས་རྒྱ་མཚོའི་རྣམ་ཐར། ༧རྒྱལ་བ་ཐམས་ཅད་མཁྱེན་པ་ལུང་རྟོགས་རྒྱ་མཚོའི་རྣམ་ཐར། ༧རྒྱ་དབང་ལྔ་པའི་གསུང་བྱང་བདག་རིག་འཛིན་ངག་གི་དབང་པོའི་རྣམ་ཐར་ངོ་མཚར་བཀོད་པ་རྒྱ་མཚོ། ༧གོང་ས་སྐྱབས་མགོན་ཐམས་ཅད་མཁྱེན་པ་ན་རིམ་གྱི་རྣམ་ཐར་ནོར་ཕྲེང༌། ཀརྨ་པ་ལྔ་པ་དེ་བཞིན་གཤེགས་པའི་རྣམ་ཐར་ལེའུ་བཅུ་དྲུག་པ་ཉམས་སྣང་ལུང་བསྟན་གྱི་ལེའུ། གུ་རུ་ཚེ་བརྟན་རྒྱལ་མཚན་གཏེར་ལུང༌། འཇའ་ཚོན་ཐུགས་ཆེན་ལུང་བསྟན་དངུལ་དཀར་མེ་ལོང༌། བླ་མ་དགོངས་འདུས་ལུང་བསྟན་བཀའ་རྒྱ་མ། འབྲི་གཏེར་འོད་གསལ་རྡོ་རྗེའི་གཏེར་ལུང༌། བོན་སྟོན་རྫ་དབྲ་སྤྲུལ་ལུང་བསྟན་སོགས་ལུང་བསྟན་མང༌། འཇམ་དབྱངས་མཁྱེན་བརྩེ་དབང་པོའི་བཀའ་འབུམ་པོད་ཛ་པ། ལོ་ཆེན་བེ་རོ་ཙཱ་ནའི་རྣམ་ཐར་པདྨའི་དགལ་ཚལ། མདོ་མཁྱེན་བརྩེ་ཡེ་ཤེས་རྡོརྗེའི་རྣམ་ཐར། ཀརྨ་ཆགས་མེད་ཀྱི་གསུང་གནམ་ཆོས་མི་འགྱུར་རྡོ་རྗེའི་ཕྱི་ཡི་རྣམ་ཐར་ཀུན་ཁྱབ་སྙན་པའི་འབྲུག་སྒྲ། ཀརྨ་ཆགས་མེད་ཀྱིས་མཛད་པའི་མཚུན་བཅོས། ཀརྨ་ཆགས་མེད་ཀྱི་གསུང་རི་ཆོས་མཚམས་ཀྱི་ཞལ་གདམས། ཀརྨ་ཆགས་མེད་གསུང་བན་ཐུང་བསང་ཡིག གནམ་ཆོས་མི་འགྱུར་རྡོ་རྗེའི་གསུང་བན་ཐུང་གསོལ་མཆོད། དཔལ་ཀརྨ་པ་མཁའ་ཁྱབ་རྡོ་རྗེའི་བན་ཐུང་བསང་རྒྱས་པ་འདོད་རྒུའི་ཆར་འབེབས། འཇམ་དཔལ་རྩ་རྒྱུད། བཀའ་གདམས་གླེགས་བམ། རྒྱལ་པོ་བཀའ་ཐང༌། བཀའ་ཐང་ཤེལ་བྲག་མཆོག་གླིང་སྐུ་གསུམ་རང་གྲོལ། མཆོག་གཏེར་རྟེན་འབྲེལ་མདོ་འཆིང༌། ཀུན་མཁྱེན་སི་ཏུ་པཎ་ཆེན་གྱི་རང་རྣམ། སི་ཏུ་པདྨ་དབང་མཆོག་རྒྱལ་པོའི་རྣམ་ཐར་ནོར་བུའི་ལྗོན་བཟང༌། ཀུན་མཁྱེན་ཀློང་ཆེན་པའི་ཐེག་མཆོག་མཛོད། ཁམས་རི་བོ་ཆེའི་མཁན་ཆེན་བཙད་པོ་བླ་མ་ལྷ་དགྱེས་སམ་ཀརྨ་མདོ་སྔགས་བསྟན་འཛིན་གྱིས་མཛད་པའི་མཆོག་སྤྲུལ་འཕྲིན་ལས་རྒྱ་མཚོའི་སྐྱེས་རབས་གསོལ་འདེབས། འབྲོང་སར་བླ་མ་ཀརྨ་འཕྲིན་ལས་ཀྱིས་མཛད་པའི་ནང་ཆེན་རྒྱལ་རབས་ཡ་རབས་རྣ་རྒྱན། ལ་དཱགས་རྒྱལ་རབས་འཆི་མེད་གཏེར། རྩིས་དཔོན་ཞྭ་སྒབ་པའི་བོད་ཀྱི་སྲིད་དོན་རྒྱལ་རབས། ལྡན་མ་འཇམ་དབྱངས་ཚུལ་ཁྲིམས་ཀྱིས་མཛད་པའི་ཁམས་སྟོད་ཀྱི་ལོ་རྒྱུས། རྫ་སྟོད་སྡེ་དགོན་ལོ་རྒྱུས། ནང་ཆེན་དགོན་ཁག་གི་ལོ་རྒྱུས་ཕྱོགས་བསྒྲིགས། ༧གོང་ས་སྐྱབས་མགོན་ཆེན་པོས་སུམ་དུས་༡༤པའི་བཀའ་སློབ། ༧གོང་ས་སྐྱབས་མགོན་ཆེན་པོས་བོད་རྒྱལ་ལོ་༢༡༠༠འཁོར་བའི་སུམ་དུས་བཀའ་སློབ། ༧གོང་ས་སྐྱབས་མགོན་ཆེན་པོས་༡༩༩༤ལོར་གཞིས་སྡོད་བོད་མིར་དམིགས་བསལ་བསྩལ་བའི་བཀའ་སློབ་སོགས་དཔེ་དེབ་གསར་རྙིང་བརྒྱ་ཕྲག་བརྒལ་བ་ནས་དཔྱད་བསྡུར་གཏན་འབེབས་ཀྱིས་སྙིང་བཅུད་ལེན་གནང་འདུག །ལོ་རྒྱུས་བཤད་གཞི་གང་ཡིན་ལ་རང་གི་བསམ་ཚུལ་དང་ཕྱོགས་བསྡོམས་གང་ཡིན་རྒྱབ་བརྟེན་ཁུངས་ལུང་གི་དཔེ་ཚོགས་ཇི་ཡིན་མ་འདྲེས་པར་སོ་སོར་གསལ་བཀོད་གནང་བ་འདི་ཡ་རབས་དྲ་མའི་ལུགས་སུ་འདུག

དེབ་ཐེར་འདིའི་ནང་སྒོམ་སྡེ་ནང་ཆེན་ཆོས་རྒྱལ་ན་རིམ་དང༌། ཡང་སྒོས་ལྡོང་འབྲོང་བའི་བླ་དཔོན་ན་རིམ་གྱི་སྐུ་དུས་སུ་དཔའ་བརྗིད་རླིང་གསུམ། མཁའ་མཛངས་འཕྲུལ་གསུམ་སོགས་འཇིག་རྟེན་མི་ཆོས་ཀྱི་ཕུ་ཐག་ཆོད་པའི་དཔོན་བརྒྱུད་གསེར་རིའི་འཕྲེང་ཚོགས་ལྟ་བུ་ཇི་ལྟར་བྱོན་ཚུལ་དང༌། ཡང་སྐབས་རེ་ཁ་ཅིག་གིས་ཤེས་བྱ་རིག་པའི་གནས་ལ་རྣམ་དཔྱོད་ཀྱི་རྩལ་རྫོགས་ཤིང༌། རིས་མེད་བསྟན་པ་དང་བསྟན་འཛིན་ཐམས་ཅད་དབུ་ཡི་མཆོད་གནས་སུ་བསྐུར་ཚུལ། བསྟན་པའི་དོན་ཆེན་སྒྲུབ་པའི་ཐུགས་བསྐྱེད་ཁོ་ན་རྟག་པར་འཆང་ནས་བཤད་སྒྲུབ་ཀྱི་ཐེབས་རྩ་མང་པོ་སྦྱོར་འཇགས་གནང་བ། ཡང་ཁག་ཅིག་གིས་ཚར་གཅོད་རྗེས་འཛིན་གྱི་རྒྱལ་ཐབས་འཕྲིན་ལས་ལ་དབང་སྦྱོར་ཚུལ་བསམ་གྱིས་མི་ཁྱབ་པ་མངའ་བ་སོགས་རྒྱས་བསྡུས་རན་ལ་འཚམས་པ་ཅི་རིགས་གསལ་འདུག་ན་ལྗགས་ཀློག་གནང་མཁན་ཚང་མས་སྤྱན་རས་གཡོ་བ་ཞུ་ལགས། དེབ་ཐེར་འདི་ཉིད་པར་བསྐྲུན་གྲ་སྒྲིག་བྱེད་སྐབས་འདི་གའི་ལས་བྱ་དབྱངས་ཅན་སྒྲོལ་མ་ལགས་དང༌། ནོར་འཛོམས་ཚེ་རིང་ལགས་གཉིས་ནས་མཐའ་མའི་པར་ཀམ་པུ་ཊར་ནང་བཅུག་གནང་བ་དང༌། པར་རྩ་ཞུ་དག་གྲོགས་དན་འདི་གའི་ལས་བྱེད་བྲག་གཡབ་གྲགས་པ་ཚེ་རིང་ལགས་ནས་གནང༌། ཕྱོགས་མཚུངས་པར་གཞི་ཇུས་འགོད་ལས་བྱེད་རྒྱ་མཚོ་ལགས་བཅས་ནས་མཐུན་འགྱུར་གནང་བར་ཐུགས་རྗེ་ཆེ་ཞུ་རྒྱུ་ལགས། སླད་ནས་ཀྱང་འབྲོང་པའི་ས་སྐྱོང་བླ་མ་ར་ཛ་མཆོག་གི་ཐུགས་ཀྱི་བཞེད་དོན་མཐའ་དག་ལྷུན་གྱིས་འགྲུབ་ཅིང༌། བསྟན་འགྲོའི་དཔལ་མགོན་དུ་སྐུ་ཚེ་ཡུན་དུ་བརྟན་པ་ནས་རིང་མིན་མཛད་པ་ཡོངས་ཀྱི་གཙོ་བོ་གསུང་གི་མཛད་པ་གསུང་འབུམ་རྒྱས་པའང་ཕྱོགས་བསྡེབས་པར་བསྐྲུན་འགྲེམས་སྤེལ་ཡོང་བའི་ཞབས་བསྐུལ་སྨོན་འདུན་དྲག་པོས་མཚམས་སྦྱར་ཏེ་གསོལ་བ་འདེབས་པ་ལགས། ཨ་མྱེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གི་འགན་འཛིན་འབྲོང་བའི་ཚ་རིགས་སུ་གཏོགས་པ་བཀྲ་ཤིས་ཚེ་རིང་གིས་ཕྱི་ལོ་༢༠༠༣ཕྱི་ཟླ་༡༠ཚེས་༢༧ལ་བྲིས་པའོ།། །།

༈ བོད་ལྗོངས་མདོ་ཁམས་ནང་ཆེན་སྤྱི་དང་བྱེ་བྲག་གི་བྱུང་བ་བརྗོད་པ་ལྡོང་འབྲོང་པའི་དེབ་གཏེར་སྨུག་པོ་ཞེས་བྱ་བ་བཞུགས་སོ།།

ན་མོ་ལོ་ཀེ་ཤྭ་རཱ་ཡ། གང་གི་རང་བཞིན་མཁའ་ལྟར་ཟབ་ཞི་སྤྲོས་མཐའ་ལས་འདས་ཀྱང༌། །འགྲོ་བ་སྤྱི་དང་དུཿཁས་མནར་བའི་བོད་འབངས་ཉམ་ཐག་རྣམས། །གདུལ་བྱའི་ཞིང་ལ་གཅིག་ཏུ་བརྩེར་དགོངས་སྙིང་རྗེས་གཟུགས་ཀྱི་སྐུར། །ཡོངས་བཞེངས་ཟླ་བྲལ་གངས་ཅན་མགོན་ཁྱོད་སྤྱི་བོའི་རྒྱན་དུ་བཞུགས། །གདོད་ནས་མངོན་པར་བྱང་ཆུབ་བརྙེས་ཀྱང་ཚུར་མཐོང་འགྲོ་བ་དགྲོལ་བའི་སླད། །ཕྱི་ནང་གྲུབ་མཐའ་རྒྱ་མཚོའི་མཐར་སོན་ཟབ་མོའི་གནས་ལུགས་མངོན་གྱུར་བ། ཡོངས་རྫོགས་བསྟན་པའི་ཤིང་རྟ་ཆེན་པོ་ཡེ་ཤེས་ལུས་ཅན་སྨྲ་བའི་སེང༌། །འཁོར་ལོའི་མགོན་པོ་དྲིན་ཅན་ཡབ་སྲས་འབྲལ་མེད་སྙིང་དབུས་དགྱེས་བཞུགས་མཛོད། །གང་མཚན་ཉི་ཟེར་གསར་པའི་ཆ་ཤས་ཙམ། །རེག་པས་སྒྲིབ་མུན་དྲུང་འབྱིན་གཞོན་ནུ་དང༌། །དབྱངས་ཅན་ཟླ་བའི་མདངས་ལྡན་ངང་མོ་ཟུང༌། །དེ་རིང་བདག་བློའི་པད་མཚོར་དགྱེས་རོལ་མཛོད། །གངས་ལྗོངས་མུན་ཁྲོད་འཐུམ་པའི་འགྲོ་བ་ལ། །ཐུགས་བསྐྱེད་དམ་བཅས་དུས་ཀུན་མི་འདོར་བའི། །བྱང་སེམས་མངའ་བདག་མཁན་སློབ་ཆོས་རྒྱལ་དང༌། །ལོ་པཎ་ཤིང་རྟའི་སྲོལ་འབྱེད་རྣམས་ལ་དད། །སྟོང་དང་སྙིང་རྗེ་ཟུང་འཇུག་ཡེ་ཤེས་འཕྲུལ། །གང་འདུལ་དེར་སྟོན་རོལ་པར་ཁྲོས་པའི་གར། །བསྟན་དགྲའི་དཔུང་ཚོགས་འཇོམས་པའི་དྲག་རྩལ་ཅན། །མ་མགོན་སྲུང་མས་མཐུ་དང་རྩལ་མ་ཞན། །དག་མཉམ་ཡེ་ཤེས་ལང་འཚོའི་མཛེས་སྒེགས་ཀྱིས། །དགེ་ལེགས་མཆོག་སྦྱིན་འབྲུ་རྒྱལ་རིགས་སྲུང་མ། །ཨ་ཕྱི་ཆོས་སྒྲོན་ཚེ་རིང་བརྟན་མའི་ཚོགས། །བོད་སྐྱོང་ལྷ་ཀླུའི་མཐུ་སྟོབས་དཔུང་བསྐྱེད་མཛོད། །གཏིང་མཐའ་མི་མངོན་སྡུག་བསྔལ་འཁོར་བའི་མཚོར། །འཕྱན་པའི་མ་རྣམས་དགྲོལ་སླད་གཡུལ་གྱི་འཕྲུལ། །སྟོན་མཛད་སེང་ཆེན་རྗེ་དང་བན་ཐུང་སོགས། །ཕ་མཚུན་དགྲ་ལྷའི་དབུ་འཕང་སྲིད་རྩེར་བསྟོད། །དབང་གྲགས་འཕྲིན་ལས་གློག་གི་ཟློས་གར་འབུམ། །དམ་ལྡན་ཡིད་མཁར་མངོན་རྩེན་སྲིད་གསུམ་གྱི། །བསྟན་པ་འཕྲོག་བྱེད་སྲིད་པའི་ལྷ་ཆེན་རྗེ། །ནང་ཆེན་ཚོགས་བདག་ཁྱོད་ལ་བསྔགས་བཞིན་གུས། མཁས་མྱོང་བློ་ལྡན་ལས་གཞན་བདག་ལྟ་བུས། །ལོ་རྒྱུས་ཡིག་ཚང་མཐའ་ཉིད་མི་དཔོག་ཀྱང༌། །ངང་པས་མཚོ་ལས་རྩ་རྩེའི་ཟེག་མ་བཞིན། །ཅུང་ཟད་བརྗོད་འདི་དོན་གཉེར་དགྱེས་བསྐྱེད་ཕྱིར། །ཀུན་སློང་རྙོག་སེམས་དྲི་ཡིས་མ་སླད་པར། །གཅིག་མཐུན་རིགས་ཀྱི་ཟླ་ཟེར་བཞད་པ་ཡི། །བསམ་སྦྱོར་ཀུནྡའི་ཆུ་གཏེར་འཛུམ་པ་ལས། །དེབ་སྨུག་ལྡོང་རིགས་རྒྱ་མཚོའི་རྒྱན་འདི་ཚེས། །མངོན་པར་མཐོ་བའི་འོད་གསལ་ལྷ་རྒྱུད་དུ་འཁྲུངས་ཤིང་ལུགས་ཟུང་གསེར་གྱི་འཁོར་ལོ་ཡངས་པའི་ས་ཆེན་ཁྱོན་ལ་དབང་བསྒྱུར་བའི་བོད་ཁམས་ཀྱི་རྒྱལ་པོ་དང་རྒྱལ་ཕྲན་བློན་ཚོགས་དེ་དག་གི་ལོ་རྒྱུས་རྒྱལ་རབས་རྒྱས་པ་ཡོད་པར་གོར་མ་ཆག་ལ། འོན་ཀྱང་དུས་ཀྱི་བདེ་གཟར་དར་རྒུད་སྣ་ཚོགས་བྱུང་བ་དང༌། ལྷག་པར་རིགས་གཞུང་རྩ་གཏོར་སོགས་ཀྱིས་ལོ་རྒྱུས་རྣམས་ཀྱང་རྩ་མེད་དུ་ཡལ། རང་ཡུལ་གྱི་མི་རྣམས་ལ་ཕལ་ཆེར་རྒྱུས་ཡོད་མེད་ཀྱི་ས་མཚམས་སུ་སླེབས་པའི་དུས་འདིར་བོད་སྤྱི་ཡི་ལོ་རྒྱུས་ལྟ་ཞོག །བྱེ་བྲག་ནང་ཆེན་ཁུལ་ཡོངས་རྫོགས་ཀྱི་སྔོན་རབས་དང༌། ད་ལྟར་བྱུང་བའི་ལོ་རྒྱུས་བརྗོད་པའི་སྤོབས་པ་མ་མཆིས་ཀྱང་བོད་ཀྱི་དཔེ་མཛོད་ཁང་གི་ཉམས་ཞིབ་ལས་བྱེད་འབྲོང་ཚ་བཀྲ་ཤིས་ཚེ་རིང་ལགས་ཀྱིས་ནན་གཏན་ཆེན་པོས་བསྟུད་མར་བསྐུལ་སློང་ཐོག དེབ་ཐེར་འདིར་མཁོ་བའི་ཡིག་སྣ་དང་ལུང་འདྲེན་ཇི་སྙེད་ཅིག་རྒྱུས་སྟོན་གནང་བ་དང༌། བྱང་ངམ་རིང་གི་ཚོ་དཔོན་བཀྲ་ཤིས་ཕུན་ཚོགས་ཀྱི་བུ་ཨོ་རྒྱན་སྐལ་ལྡན་ནས་ཀྱང་བསྐུལ་ལྕག་གནང་བ་དང་འབྲོང་བེ་ཅང་ཀརྨ་ལོངས་སྤྱོད་ནས་རབ་དཀར་ལྷ་རྫས་ཀྱི་སྣང་དྲངས་བདག་ཅག་གི་སྟོན་པའི་སྐུ་དང་སྤྱོད་འཇུག་འགྲེལ་བ་སྤོད་གཅིག་དང་བལ་སྒོར་ཆིག་སྟོང་བཅས་བརྩམ་པ་མཐར་ཕྱིན་པ་དགོས་ཅེས་ནན་ཏན་ཆེན་པོས་བསྐུལ་མ་དང་། གཞན་ཡང་འབྲོང་བློན་སྒྲུབ་པ་བློ་གྲོས་ནས་ཀྱང་བཏུད་མར་ནན་བསྐུལ་བྱུང་བ་སོགས་ལ་བརྟེན་ནས་མཐོང་ཐོས་བྱུང་བ་རག་བསྡུས་ཅུང་ཟད་གླེང་བར་བྱ་བ་ལ།   
***བོད་ཀྱི་རྒྱལ་རབས་མདོར་***བསྡུས་ཙམ་ཞིག་དང་། ནང་ཆེན་ཆོས་རྒྱལ་གྱི་གདུང་རབས་རག་བསྡུས་ཀྱི་ཚུལ་དང་། ལྡོང་འབྲོང་པའི་ལོ་རྒྱུས་ཅུང་ཟད་འགོད་པའི་དང་པོ་ལ།   
༡ གངས་ཅན་ལྗོངས་པུར་རྒྱལ་བོད་ཀྱི་སྣོད་བཅུད་ཆགས་ཚུལ་བསྡུས་བརྗོད།

དེ་ཡང་རྒྱ་གར་རྡོ་རྗེ་གདན་ནས་བྱང་དུ་དཔག་ཚད་བརྒྱས་ཆོད་པའི་གངས་ཅན་གྱི་ལྗོངས་པུར་རྒྱལ་བོད་ཅེས་པ་བདེ་བར་གཤེགས་པས་ལུང་གིས་བསྔགས་ཤིང་འཕགས་མཆོག་འཇིག་རྟེན་དབང་ཕྱུག་སོགས་རྒྱལ་དང་རྒྱལ་བའི་སྲས་ཀྱི་ཐུགས་རྗེས་བཟུང་བའི་ཡུལ། མདོ་སྡེ་ཟ་མ་ཏོག་བཀོད་པ་དང༌། འཇམ་དཔལ་རྩ་རྒྱུད་སོགས་མདོ་རྒྱུད་དུ་མར་སྤྱན་རས་གཟིགས་ཀྱིས་གདུལ་ཞིང་ཁ་བ་ཅན་གྱི་རྒྱལ་ཁམས་ཞེས་བཤད་པ་དེ་ཡིན་ལ། ཆོས་རྒྱལ་སྲོང་བཙན་སྒམ་པོས་ཀྱང་རང་གི་ཞིང་གི་ཁྱད་ཆོས་བརྗོད་པའི་ཚེ། །ཙ་རི་ཙ་གོང་བདེ་མཆོག་རང་བྱོན་དང༌། རྡོ་ཆུ་རིན་པོ་ཆེ་ཡང་དེ་ན་ཡོད༌། ཏེ་སེའི་གངས་ལ་དགྲ་བཅོམ་ལྔ་བརྒྱ་བཞུགས། བདུད་རྩི་ཆུ་ཡང་རི་བོ་དེ་ན་ཡོད། གྱེ་རིའི་བྲག་ལ་ཡིག་དྲུག་རང་བྱོན་དང༌། མཁའ་འགྲོའི་ཕྱག་རྒྱ་རི་བོ་དེ་ན་ཡོད། མ་ཕམ་མཚོ་ལ་ཀླུ་རྒྱལ་བྱང་ཆུབ་སེམས། ཆུ་བོ་ཡོན་ཏན་ཅན་ཡང་དེ་ན་ཡོད། ཁྲི་ཤོར་མཚོ་ལ་ཀླུ་བློན་བྱང་ཆུབ་སེམས། ཆུ་བོ་ཆེན་པོ་ཀུན་ལ་ཕན་པར་མཛད། ནམ་མཚོ་ཕྱུག་མོའི་ནང་ལ་བྱང་ཆུབ་སེམས། ཐང་ལྷའི་བྲག་ལ་དགྲ་བཅོམ་ལྔ་བརྒྱ་ཡོད། སྦུབ་མཚོ་གླིང་ལ་ཀླུ་རྒྱལ་བྱང་ཆུབ་སེམས། ཁའུ་གངས་ལ་དགྲ་བཅོམ་མང་པོ་ཡོད། རི་མཐོ་ས་གཙང་གངས་རི་གཉན་གྱིས་བསྐོར། ཞེས་གསུངས་པ་ལྟར། རི་བོ་གངས་ཅན་གྱི་དཀའ་འགྲེལ་བདུད་རྩི་ཟླ་ཟེར་ལས། གྲོང་ཁྱེར་ལྟ་ན་སྡུག་གི་བྱང་ཕྱོགས་ལ། །རི་མཐོ་ས་གཙང་བསིལ་བའི་ངད་དང་ལྡན། །གངས་རིའི་ཕྲེང་བས་ཀུན་ནས་རབ་ཏུ་བསྐོར། །ཤེལ་གྱི་རྭ་བའི་མདངས་ཅན་འོད་དང་ལྡན། །གང་ནས་བལྟས་ཀྱང་ག་པུར་ཞག་ལྡན་ཞིང༌། །ཉིན་པར་བས་ཀྱང་ནུབ་མོ་ཉམས་དགའ་བ། །སངས་རྒྱས་གངྒི་ཀླུང་གི་ཇི་སྙེད་ཀྱི། །གདུལ་བྱའི་ཡུལ་དུ་བྱིན་གྱིས་བརླབས་པའི་ས། །ཞེས་དང༌། བཀའ་གདམས་གླེགས་བམ་དུ། ཤར་རྡོ་རྗེ་གདན་གྱི་བྱང་ཕྱོགས་ན། །གནས་པུར་རྒྱལ་བོད་ཅེས་བྱ་བ་ཡོད། ཅེས་བོད་ཁམས་སྤྱི་དང༌། གངས་ཆེན་པོ་ཤེལ་གྱི་མཆོད་རྟེན་ཡོད། །མཚོ་དམའ་མོ་གཡུ་ཡི་མཎྜལ་ཡོད། ཅེས་གངས་ཏེ་སེ་ནས་རྨ་ཆེན་གངས་ཏེ་བོད་སྐྱོབས་པའི་གངས་ཆེན་བརྒྱད་ལ་ངོས་འཛིན་པར་གསུངས་པས་ཤེས་ལ། ཏེ་སེ་དང་འབྱར་བའི་གངས་རི་ཆུང་ངུ་དེའི་མིང་ལ་ཏེ་ཆུང་ཤེལ་གྱི་མཆོད་རྟེན་ཞེས་ངག་སྒྲོས་སུ་གྲགས་མོད། འོན་ཀྱང་འཁོར་བ་དུང་སྤྲུགས་གསང་བའི་རྒྱུད་ལས། སངས་རྒྱས་ལྔ་ཡི་གདུང་འཛིན་པས། །ཤེལ་གྱི་མཆོད་རྟེན་ཁྲི་འཕང་ལྔ། །ཡེ་ཤེས་ལྔ་ཡི་རང་བཞིན་ཅན། །ཞེས་པ་ནས། ཤེལ་གྱི་མཆོད་རྟེན་ཁྲི་འཕང་ལྔ། །རྡོ་རྗེ་འཆང་གི་གཡོན་དུ་བབ། །གདངས་ཀྱི་རྣམ་པ་གསུམ་ལྡན་པ། ཞེས་དང༌། དེ་ནས་སུམ་ཅུ་རྩ་གསུམ་ཀྱི་གནས། རྣམ་པར་རྒྱལ་བའི་ཁང་བཟང་གི་ཡང་ཐོག །པ་ཏ་རི་གད་ཀ་ཞེས་པར་བབས་སོ། དེ་ནས་རི་བོ་རྩེ་ལྔ་ལ་བབས་སོ། དེ་ནས་རྡོ་རྗེ་གདན་དུ་བབས་སོ། དེ་ནས་མཆོད་རྟེན་ཆེན་པོ་འོད་ཟེར་དུ་འཕྲོས་ཏེ། སེམས་ཅན་གྱི་རྟོག་པ་གསལ་ལོ། ཞེས་གསུངས་ཏེ། ཐོག་མར་འཇིག་རྟེན་འདི་ཆགས་དུས་རྡོ་རྗེ་དབྱིངས་ཀྱི་དཀྱིལ་འཁོར་ནས་སྤྲུལ་པ་རང་བཞིན་གྱི་བྱིན་རླབས་ལ་སྟོན་པ་རྡོ་རྗེ་འཆང་འགྲོ་བའི་དོན་ལ་དགའ་ལྡན་བརྩེགས་པར་བྱོན་པའི་གཡོན་དུ་བབས་ནས། སུམ་ཅུ་རྩ་གསུམ་དང༌། རི་བོ་རྩེ་ལྔ། རྡོ་རྗེ་གདན་དང༌། གངས་རི་ཏི་སེའི་བར་དུ་འགྲོ་བའི་དོན་ལ་གཅིག་ནས་གཅིག་ཏུ་བབས་ཏེ་དེང་སང་ཏི་སེའི་རྩེ་མོ་རིན་པོ་ཆེ་འོད་འཕྲོ་བའི་ཁང་བུ་ན་བཞུགས་ཏེ་མཁའ་འགྲོ་དང༌། གྲུབ་པ་དང་རིགས་སྔགས་འཆང་བ་དུ་མས་བསྟི་སྟང་དུ་བྱེད་ཅིང་འདུན་ཏེ། ཞེས་ཀུན་མཁྱེན་ཀློང་ཆེན་པས་གསུངས་པ་དེས། གངས་ཏི་སེ་ཤེལ་གྱི་མཆོད་རྟེན་ཡོད་གསུངས་པ་དེ་ཡི་དགོངས་དོན་དང་རྒྱུ་མཚན་གང་འདྲ་ཡིན་པའི་སྐོར་ལེགས་པར་རྟོགས་ཐུབ། ཕྱོགས་མཚུངས་འཁུར་ལུགས་སྟོད་རྨེ་རུའི་གངས་ཕྱོགས་ལས་རྣམ་རྒྱལ་དང༌། རྨ་ཆེན། མཚོ་དམའ་མོ་གཡུ་ཡི་མཎྜལ། མ་ཕམ་གཡུ་མཚོ། མཚོ་སྔོན། ད་ལི་མཚོ་བཅས་ལ་ངོས་འཛིན་ཅིང༌། མ་ཕམ་གཡུ་མཚོ་དབུས་འབུར་བ་མཎྜལ་སྤུངས་པ་ལྟར་མཐོང་ཆོས་སུ་ཡོད། ལྗོངས་དེའི་སྣོད་བཅུད་ཀྱི་བཀོད་པ་ཡང༌། སྟོད་མངའ་རིས་སྐོར་གསུམ་གངས་དང་གཡའ་ཡིས་བསྐོར་བ་རྫིང་བུ་དང་འདྲ་བ། བར་དབུས་གཙང་རུ་བཞི་བྲག་དང་ཆུ་འཐབ་ཀྱིས་སྐོར་བའི་ཡུར་བ་དང་འདྲ་བ། སྨད་མདོ་ཁམས་སྒང་དྲུག་ནགས་དང་ན་ཡི་ལྗོངས་ཀྱིས་བསྐོར་བ་ཞིང་ས་དང་འདྲ་བ། ནུབ་ཀསྨི་མི་རི་ཁ་ཆེའི་གངས་ནས་སྟོད་ལ་དྭགས་གངས་སྒོ། བྱང་ཕྱོགས་ཆུ་དམར་གངས་ཆགས། གངས་ཤ་ཕོ་རུ་བཅུ། རི་བོ་ཁུ་ནུ། ཁམས་ཀྱི་གངས་ཐང་ལྷ། ཨ་ཆེན་གངས། རི་བོ་ཁོ་ཁོ། རྨེ་རུ་སྟོད་གངས་འཁུར་ལུག །སྨད་འཇུ་ལག་གངས་དཀར། ཤར་དུང་རི་དཀར་པོ། ཁ་བ་ལུང་རི་ནས། ལྷོ་རི་བོ་གནམ་ལྕགས་འབར་བ། ཇོ་བོ་གངས་དཀར། གངས་ཚེ་རིང༌། ཇོ་མོ་གླང་མ། སྙེ་ཤང་གངས། དོལ་པོ་ཤེལ་རི། སྨན་མོ་ནག་གཉིལ་ལ་སོགས་གངས་རིའི་ཕྲེང་བས་འཁོར་ཡུག་རྭ་བས་བསྐོར་བའི་ཚུལ་དང༌། ༡ གངས་རི་ཆེན་པོ་ཏེ་སེ། ༢ འདམ་གྱི་གཉན་ཆེན་ཐང་ལྷ། ༣ འབྲོག་ལ་ཕྱི་གངས། ༤ ཙ་རི་ཏྲ་དག་པ་ཤེལ་རིའི་གངས། ༥ ཉང་སྟོད་ཧ་བོ་གངས། ༦ མང་མཁར་གངས། ༧ བུ་ལེ་གངས། ༨ རྟ་སྒོ་གངས། ༩ ཕོ་མ་གངས། ༡༠ མཁའ་རི་གངས། ༡༡ ཁ་རག་གངས། ༡༢ རྩེ་རྡུམ་གངས། ༡༣ ཚེ་རིང་གངས། ༡༤ སྣ་རྣམ་གངས། ༡༥ ཏི་སྒྲོ་གངས། ༡༦ བདེ་མཆོག་གངས། ༡༧ འོད་དེ་གངས། ༡༨ ཤམ་པོ་གངས། ༡༩ གསལ་རྗེ་གངས། ༢༠ གནོད་སྦྱིན་གངས། ༢༡ ང་ལའི་གངས་བཅས་གངས་གཉན་ཉི་ཤུ་རྩ་གཅིག ༡ ཡབ་འོ་དེ་གུང་རྒྱལ། ༢ སྲས་ཡར་ལུང་གི་ཡར་ལྷ་ཤམ་པོ། ༣ བྱང་གི་གཉན་ཆེན་ཐང་ལྷ། ༤ སྒ་སྟོད་ཇོ་བོ་སྒྱོགས་ཆེན་གདོང་ར། ༥ ཤར་གྱི་ཨ་མྱེ་རྨ་ཆེན་སྤོམ་ར། ༦ ཇོ་བོ་གཡུ་རྒྱལ། ༧ ལྷོ་བྲག་ཤེའུ་མཁའ་རི། ༨ སྐྱིད་ཤོད་ཞོ་ལྷ་ཕྱུག་པོ། ༩ གནོད་སྦྱིན་གང་བ་བཟང་པོ་སྟེ་སྲིད་པ་ཆགས་པའི་ལྷ་དགུ། དེའི་སྟེང་དུ་ཇོ་བོ་ཆིམ་ལྷ། ཇོ་བོ་ངེས་གསུམ། ཇོ་བོ་གཡའ་སྤང༌། ཇོ་བོ་ལྷ་བཅས་བཞི་བསྣན་པས་རྗེ་ཡི་མགུར་ལྷ་བཅུ་གསུམ། ཡང་པཎ་ཆེན་སི་ཏུ་ཆོས་ཀྱི་འབྱུང་གནས་ཀྱིས། ཐང་ལྷ་ཡར་ཞུར། ༡ ཤམ་པོ་རྩེ་ལྷ། ༢ སྐུ་ལྷ་གངས་དཀར། ༣ སྒྱོགས་ཆེན་གདོང་ར། ༤ དབྱི་ཆེན་རབ་སྡེ། ༥ བྱས་ཡག ༦ འབྲོང་ནམ། ༧ དགེ་ལྷ་བྱང་རྩེ། ༨ ལྕོག་ལྷ་མཚལ་རྩེ། ༩ གེ་མཛོ། ༡༡ རྫུ་འཕྲུལ་ཅན་འོད། ༡༢ འབྲི་ཆེན་རྡོང་འདུལ། ༡༣ བོད་ཀྱི་བ་རུ་བཅས་མགུལ་ལྷ་བཅུ་གསུམ་ལ་བཞེད། གཞན་ཡང༌། མེ་ཉག་བཞག་བྲ་ལྷ་རྩེ། མགོ་ལོག་གཉན་པོ་གཡུ་རྩེ། རྡོ་ཏི་གངས་དཀར་མཆེད་བརྒྱད། སྐུ་རྒྱལ་ཤེ་ནེ། ཇོ་བོ་བཟེ་རྒྱལ། ཁམས་ཀྱི་གླ་བ་རྐང་གཅིག་གམ་ཡེ་རྒྱལ་ནམ་མཁའ་མཛོད། པུར་རྒྱལ་གངས་ར། རོང་བཙན་ཁ་བ་དཀར་པོ་སོགས་གངས་རི་ཤེལ་གྱི་མཆེད་རྟེན་འདྲ་བ་མང་པོ། མ་ཕམ་གཡུ་མཚོ། དུག་མཚོ་ནག་པོ་སྟེ་ལག་ངར་མཚོ། དྭང་ར་གཡུ་མཚོ། གནམ་མཚོ་ཕྱུག་མོ། སྦུབ་མཚོ། ཡར་འབྲོག་གཡུ་མཚོ། སྐྱེམ་མཚོ། རྩ་རི་མཚོ་དཀར། ཕོ་བྲང་གཡུ་མཚོ། མཚོ་དམར་ནག་རཀྟ། གཉན་ཆེན་མཁར་ནག་མཚོ། ཆོས་འཁོར་རྒྱལ་ལྷ་མོའི་བླ་མཚོ། ཆོས་འཕན་ཀླུ་ཡི་མཚོ། རྒྱམ་མཚོ་ནག །མཚོ་སྐྱ་རིང༌། སྔོ་རིང༌། བེའུ་དུག་མཚོ། སྟོང་རི་མཚོ་ནག །ཨེམ་མཚོ། ད་ལི་གཡུ་མཚོ། ཁྲི་ཤོར་རྒྱལ་མོ་སྟེ་མཚོ་སྔོན་པོ་སོགས་གཡུ་ཡི་མེ་ལོང་འདྲ་བའི་མཚོ་མང་པོ་དང༌། མཚོ་ཁ་དོག་སྣ་ཚོགས་དང༌། ཚྭ་མཚོ་དང༌། བུལ་མཚོ་དང༌། དུག་མཚོ་དང༌། རྔ་དུང་རོལ་མོའི་སྒྲ་གྲགས་པའི་མཚོ་དང༌། མེ་འབར་བའི་མཚོ་དང༌། བླང་དོར་སྟོན་པའི་མཚོ་སོགས་དང༌། རྒྱ་གར་ཕྱོགས་སུ་འབབ་པ། ༡ ཆུ་བོ་གངྒ་དང༌། ༢ ཆུ་བོ་སིནྟུ་དང༌། ༣ ཆུ་བོ་པཀྵུ་དང༌། ༤ ཆུ་བོ་ལོ་ཧི་ཏ་ཡར་ལུང་གཙང་པོ་ཏེ་ཁ་འབབ་ཀྱི་ཆུ་བོ་བཞི་དང༌། རྒྱ་ནག་ཕྱོགས་སུ་འབབ་པ། ༡ ཆུ་བོ་གསེར་ལྡན་ཏེ་འབྲི་ཆུ་ཕྱུག་མོ། ༢ ཆུ་བོ་མཚལ་ལྡན་ཏེ་རྨ་ཆུ་ཁམ་པ། ༣ ཆུ་བོ་དངུལ་ལྡན་ཏེ་རྒྱ་མོ་དངུལ་ཆུ། ༤ ཆུ་བོ་གཡུ་ལྡན་ཏེ་རྫ་ཆུ་སྔོན་མོ་བཅས། མདོ་ཁམས་ཆུ་བཞི་དང༌། མདོ་སྨད་འཁུར་ལུག་གི་སྟོད་དུ་ཨོའུ་ཁུན་གངས་རི་འམ་སྨེ་རུ་གངས་ཕྱོགས་ལས་རྣམ་རྒྱལ་ཞེས་གངས་རི་ཆེན་པོ་ཏི་སེ་དང་མཚུངས་པར་ཕྱོགས་བཞི་ནས། ཆུ་བོ་ཨུ་ལན་མུ་རུབ། ཆུ་བོ་བེའུ་ཧ། ཆུ་བོ་ཨེ་ཇེ་ཅེ། ཆུ་བོ་སུ་རི་ཐོ་ལིའི་ཏེ་ཆུ་ཆེན་བཞི་འབབ་པ་སོགས་ཀྱི་འབྱུང་ཁུངས་ཀྱང་ཡོད་ལ།

དེ་ཡང་བོད་ཆོས་རྒྱལ་གདུང་རྒྱུད་དཔལ་ལྡེ་རིག་པ་མགོན་གྱི་མངའ་རིས། མར་ཡུལ་སྤུ་ཧྲང་གཙོ་རྒྱུར་ཆབ་ཀྱི་བསྐོར་བ་དང་གཅིག །བཀྲ་ཤིས་ལྡེ་ཉི་མ་མགོན་གྱི་མངའ་རིས་སྟག་མོ་སྟེ། ལི། འབྲུ་ཤ། སྦལ་ཏི་བཅས་ཏི་སེའི་གཙོ་གྱུར་གངས་ཀྱི་སྐོར་བ་དང་གཉིས། ལྡེ་གཙུག་མགོན་གྱི་མངའ་རིས། ཞང་ཞུང་ཁྲི་སྡེ་སྟོད་སྨད་གུ་གེ་བཅས་གཡའ་ཡི་བསྐོར་བ་སྟེ་གསུམ་ལ་སྟོད་མངའ་རིས་བསྐོར་གསུམ།

དབུས་ཀྱི་དབུ་རུ་དང༌། གཡོ་རུ། གཙང་གི་གཡས་རུ་དང༌། རུ་ལག་གམ། ཡང་ཆོས་རྒྱལ་ཀཽ་ཤྲི་ཧན་གྱི་བོད་ཁྲི་སྐོར་བཅུ་གསུམ་དབང་དུ་བསྡུས་ཏེ་རྒྱལ་དབང་རིན་པོ་ཆེ་ལ་ཕུལ་ཕྱིན་ལ། གཡས་རུ༌། གཡོན་རུ། སྤུར་རི། གུང་རི་བཞིར་བྱེད་དེ་ཞེས་དེབ་ཐེར་རྒྱ་མཚོར་གསལ། ཡང་དབུས་ལྷ་རུ། སྒེ་རུ། གཙང་གཡས་རུ་དང༌། གཡོན་རུ་བཞི་་ཀུན་མཁྱེན་སི་ཏུས་གསུང་པ་སྟེ་བར་དབུས་གཙང་རུ་བཞི།

སྨད་མདོ་ཁམས་ལ། ཆབ་མདོ། ཆུ་མདོ། ཨ་མདོ་སྟེ་མདོ་གསུམ་དང༌། ཙོང་ཁ་ལ་ཇི་ཐང་དུ་བཏགས་པའི་ཁམས་དང༌། མདོ་སྨད་ལ་གཡེར་མོ་ཐང་དུ་བཏགས་པའི་ཁམས་དང༌། མདོ་ཁམས་ལ་སྨར་ཁམས་སུ་བཏགས་པའི་ཁམས་ཏེ། ཁམས་གསུམ་མམ། དེ་ལ་སྨད་མདོ་ཁམས་སྒང་གསུམ་དུ་བཤད་ལ། བཤད་མཛོད་ཡིད་བཞིན་ནོར་བུ་ལས། སྨད་ཀྱི་མདོ་ཁམས་སྒང་གསུམ་ནི། ཚ་བ་སྒང་དང་མར་རྒང་པུན་པོ་རྒང༌། ཡོན་ཏན་ཆགས་པའི་ཞིང་དེ་ལྟ་བུ་ན་ཡུལ་ཆེན་པོ་གསུམ་ཡོད་དེ། ཤར་ཙོང་ཁ། བླང་ཁ། ཁྲི་ཁ་གསུམ་ཞེས་གསུང་པ་དང༌། བསྟན་བཅོས་མི་བུ་འདྲ་ཆགས་ལས། སྨད་ཀྱི་མདོ་ཁམས་སྒང་གསུམ་ཞིང་དང་འདྲ། བྱང་གི་ལ་དགུ་སྒང་དང་གཅིག །ལྷོ་ཡི་སྐྱེ་བ་ཤིང་གི་སྒང་དང་གཉིས། ནུབ་མོན་པ་ལྕགས་ཀྱི་སྒང་དང་གསུམ། ཞེས་བཤད་པ་དང༌།

སྒང་དྲུག་ལ། དངུལ་རྫ་ཟལ་མོ་སྒང༌། འབྲི་རྫ་བྱིས་མོ་སྒང༌། རྨ་རྫ་བྱེ་མའི་སྒང༌། སྤོ་འབོར་སྒང༌། མེ་ཉག་ར་བ་སྒང༌། སྨར་ཁམས་ཁོ་ལ་སྒང་ཏེ་དྲུག །གཞན་ཡང༌། ཚ་བ་སྒང༌། དབྲ་བ་སྒང༌། ཤར་ཟླ་སྒང༌། ཤར་སྨད་བླ་སྒང་སོགས་བཤད་ཚུལ་འདྲ་མིན་མཆིས།

མདོ་ཁམས་ཤོད་ཆེན་བཅོ་བརྒྱད་ལ། ༡ རྒྱ་ཤོད། ༢ ས་ཤོད། ༣ རྟ་ཤོད། ༤ སྤག་ཤོད། ༥ རྔེ་ཤོད། ༦ ནག་ཤོད། ༧ ཏྲེ་ཤོད། ༨ རྒྱང་ཤོད། ༩ རྨེ་ཤོད། ༡༠ དེ་ཤོད། བཅུ་པོ་འདི་སུམ་བྷ་ཡེ་ཤེས་དཔལ་འབྱོར་ཆོས་འབྱུང་ལས་ཀྱང་གསལ། ༡༡ གྱིམ་ཤོད། ༡༢ རྫོང་ཤོད། ༡༣ དཀར་ཤོད། ༡༤ ངམ་ཤོད། ༡༥ ཟླ་ཤོད། ༡༦ རྔུལ་ཤོད། ༡༧ སྨར་ཤོད། ༡༨ གཡང་ཤོད ༼སྟོད་ཀུང་གཡུང་གི་སྒང་ཞེས་སྟག་ལུང་ག་ཟིའི་གདུང་བྱུང་པ་དེ་ཡིན།༽ བཅས་དང༌།

མདོ་ཁམས་ས་ཡི་འབྱུང་བཞིའི་མདུད་བཞི་ཞེས་པ། ས་ངན་ས་ཡི་མདུད་པ། ཉག་རོང་ལྕགས་ཀྱི་མདུད་པ། མགོ་ལོག་རླུང་གི་མདུད་པ། སྤོ་བོ་གངས་ཀྱི་མདུད་པ་སྟེ་བཞི།

རོང་དགུ་ནི། སྒང་དྲུག་བར་དུ་རོང་ལྔ་དང༌། ཤར་རྒྱལ་མོ་རོང༌། རྔོད་ཀྱི་ཨ་ལ་རོང༌། ཚ་བ་རོང༌། གླ་བ་རོང་སྟེ་དགུའོ། དེར་མ་ཟད་གངས་ཅན་གྱི་ཡུལ་གྱི་མཐའ་མཚམས་ཀྱང༌། རྒྱ་ནག་དང༌། འབར་མ་སྟེ་མོན་དང༌། རྒྱ་གར་དང༌། བལ་པོ་དང༌། ལི་ཡུལ་དང༌། ཧོར་སོགས་རྒྱལ་ཁམས་གཞན་པ་དུ་མ་དང་འདབ་འབྲེལ་བར་ཡོད་པས། ས་ཚིགས་ཀྱི་དབང་དུ་བྱས་ན། བོད་འདི་འཛམ་གླིང་གི་ལྟེ་བ་ཡིན་ཞིང་ཡུལ་གྲུ་གཞན་ལས་ཁྱད་པར་དུ་འཕགས་པ་རྒྱལ་མཚན་གྱི་ཏོག་ལྟ་བུ་ཞིག་ཡིན་ནོ།།

ཐུབ་པའི་དབང་པོའི་དཔལ་གྱི་མགུལ་ནས་རབ་བསྔགས་པ། །སྤྱན་རས་གཟིགས་ཀྱི་གདུལ་ཞིང་པུར་རྒྱལ་བོད་ཀྱི་ལྗོངས། །གངས་རི་རབ་དཀར་ཤེལ་དང་མཚུངས་པའི་རྭ་བ་ནི། །མཐོ་ཞིང་བརྗིད་ཆགས་ལྟ་ན་སྡུག་པར་གནས་པ་སྟེ། །རབ་ལྗང་ས་གཞི་ས་འཛིན་རི་དབང་རབ་བརྗིད་ཅིང༌། །མེ་ཤེལ་མཆོད་སྡོང་མ་རྒད་སྣོད་དུ་བསྩལ་བ་བཞིན། །ས་གཞི་རབ་མཉམ་ནེ་གསེང་གཙང་མས་ཁྱབ་པའི་ངོག །ལྗོན་ཤིང་སྣ་ཚོགས་དུས་དང་དུས་སུ་ཤིང་ཐོག་སྨིན། །མཚོ་དང་འབབ་ཆུ་ལྡིང་ཀ་མཚེའུ་དུ་མ་དང༌། །ཆུ་བྱ་བློ་ཕབས་འདབ་རྒྱས་པད་མའི་ཚོགས་ཀྱིས་མཛེས། །མེ་ཏོག་དུ་མ་སྣ་ཚོགས་མདོག་ལྡན་དྲི་བསུང་ཐུལ། །ས་གཞི་དགེ་བཅུ་ཡོན་ཏན་ཕུན་སུམ་ཚོགས་པ་དང༌། །དཀོན་མཆོག་རྟེན་དང་རྒྱ་བོད་གསུང་རབ་རིན་ཆེན་བཞུགས། །དམར་སེར་གུར་གུམ་ཚོན་གྱི་ས་གཞི་ཁྱབ་པ་ལྟར། །དགེ་འདུན་གྱིས་ཁེངས་དམ་ཆོས་སྒྲ་དབྱངས་ཆད་མེད་སྒྲོགས། །ནང་རྗེ་ནང་བློན་སྣ་ཆེན་ཚོགས་དང་བཙུན་མོའི་ཚོགས། །ཁྱིམ་བདག་ཚོགས་དང་དམག་མི་འབངས་དང་ཡང་བྲན་དང༌། །རྟ་དང་འབྲི་གཡག་བ་གླང་དྲེའུ་བོང་བུ་དང༌། མཛོ་དང་བཞོན་པ་རྐང་ཕྲན་དུ་མས་ཉེར་གང་ཞིང༌། །རིག་གནས་བཟོ་དང་རྒྱུ་རྩལ་ཚོང་དང་ལས་ཀྱི་མཐའ། །འཕྲེང་མཁན་གར་མཁན་སྤོས་ཚོང་བ་དང་ཉུག་རུམ་པ། །ཤིང་མཁན་གསེར་མཁན་ལྷ་བྲིས་མཁན་དང་ཀོ་པགས་མཁན། །རོལ་མོ་མཁན་དང་ཕྱགས་དར་འབྲེག་མཁན་གཞན་དུ་ཡང༌། །སྨད་པའི་ཁྱིམ་གཞིར་གྲགས་པ་ལ་སོགས་ཡུལ་འཁོར་ཆེའི། །མཚན་ཉིད་ཚང་བ་གྲོང་དུ་བཅས་ཤིང་ཕོ་བྲང་བཅས། །ཡུལ་འཁོར་བཅས་དང་ལྗོངས་དང་བཅས་པ་དེའི་ཕྱིར། །མདོ་སྡེའི་བརྡ་ལས་གཞི་དང་གཞི་ཆེན་ཞེས་གསུང་པའི། །རྣམ་པ་དང་ལྡན་གཅན་གཟན་གནས་པའི་འབྲོག་དགོན་དང༌། །ནགས་ཚལ་བཅས་ཡོད་ནས་སྲན་ཞིང་དང་འབྲུ་བཅུད་གཞན། །རྩ་བ་སྡོང་པོ་ཡལ་ག་ལོ་མ་མེ་ཏོག་གི། །འཚོ་བའི་སྨན་དང་དུས་དང་ཐུན་རུང་བཟའ་བཏུང་དང༌། །གོས་དང་རྒྱན་དང་གསེར་དངུལ་ལ་སོགས་ས་གཞི་ནོར། །རྒྱ་མཚོའི་དགོས་འདོད་རྡོ་རིགས་གཟི་བྱུར་སྦུར་ལེན་སོགས། །རང་བྱུང་ཤེལ་དང་ཚྭ་དང་ས་རྡོའི་སྣུམ་གཏེར་དང༌། །ཡ་ལད་གོ་ཆ་མཚོན་ཆ་དགྲ་ཆ་དུ་མ་དང༌། །མདོར་ན་ལོངས་སྤྱོད་མ་ཚང་མེད་པའི་གང་བ་དང༌། །བདེ་བ་རྒྱས་པས་འབྱོར་ཞིང་ལོ་ལེགས་སྐྱེ་བོའི་གང༌། །ཅེས་ཀྱང་སྨྲས་སོ།།   
༢ བོད་ཀྱི་རྒྱལ་རབས་རགས་བསྡུས།

དེ་ལྟ་བུའི་བོད་ཀྱི་ལྗོངས་དེར། ཕྱི་ལོ་མ་བྱོན་པའི་གོང་ལོ་༡༢༧་ལ་བོད་རྗེ་གཉའ་ཁྲི་བཙན་པོ་བྱོན། རྒྱལ་ཕྲན་སིལ་མ་བཅུ་གཉིས་དབང་དུ་བསྡུས། མཁར་གྱི་དང་པོ་ཡུམ་བུ་བླ་སྒང་བརྩིགས། སུམ་པའི་རྒྱལ་པོ་ཨ་ཡོང་རྒྱལ་བ་བརྟུལ་བ་དང་གནུབས་རྗེ་སྲིད་པ་རྒྱལ་དྲན་ཞེས་པ་འབངས་སུ་བཅུག །དེ་རྗེས་མུ་ཁྲི་བཙན་པོ། དིང་ཁྲི་བཙན་པོ། མོ་ཁྲི་བཙན་པོ། མེར་ཁྲི་བཙན་པོ། གདག་ཁྲི་བཙན་པོ། སྲིབ་ཁྲི་བཙན་པོ་སྟེ། ཁྲི་བདུན་བང་སོ་གནམ་ལ་བཏབ། ལྷག་ལུས་རོ་མེད་འཇའ་ལྟར་ཡལ། ཞེས་པ་ལྟར་རྒྱལ་རབས་བདུན་ལ་གནམ་གྱི་ཁྲི་བདུན་གྲགས། རྒྱལ་རབས་བརྒྱད་པ་གྲི་གུམ་བཙན་པོ་དཔའ་ཞིང་ཐུགས་རྒྱུད་གྱོང་བ་ཞིག་སྟེ། ཁ་ཆེ་རྒྱལ་པོར་གཡུལ་གཤམས་ཏེ་རྒྱལ་བའི་ལོ་རྒྱུས་ཡོད། དགུ་པ་བྱ་ཁྲི་འམ་སྤུ་དེ་གུང་རྒྱལ་འདིའི་སྐབས་སུ་སྒྲུང་དང༌། ལྡེའུ། གནམ་བོན་གཤེན་པོ་ཆེ་སོགས་བྱུང་ཞིང༌། ཤིང་བསྲེགས་པའི་སོལ་བ་བཟོས། ཕུ་ཆུ་ཡུར་བར་བཅུག །ཤིང་ལ་མིག་ཕུག་གཤོལ་མདའ་དང་གཉའ་ཤིང་བཟོས་ནས་རྨོས་དོར་བསྡེབས་ཏེ་སྤང་ཐང་ཞིང་དུ་རྨོས་པས་ཞིང་ལ་སྔ་བ་ཡར་ཀླུང་ཟོ་ཐང་རིང་མོ་ཞེས་གྲགས། ས་ནས་གསེར་དངུལ་དང༌། རྡོ་བཞུས་པ་ལས་ཟངས་ལྕགས་རྣམས་བཏོན། རྒྱལ་པོ་འདིའི་མཛད་པ་ལས་བོད་ཀྱི་འཚོ་ཐབས་བྱ་བར་བློ་ཁ་རྒྱས་པར་བྱས། རྒྱལ་པོ་འདི་གཉིས་ལ་སྟོད་ཀྱི་སྟེང་གཉིས་ཏེེ་བང་སོ་རྫ་དང་གཡའ་ལ་བཏབ།

རྒྱལ་རབས་བཅུ་པ་ཨེ་ཤོ་ལེགས། དེ་ཤོ་ལེགས། ཐེ་ཤོ་ལེགས། གུང་རུམ་ལེགས། འགྲོམ་ཞེར་ལེགས། ཨི་ཤོ་ལེགས་བཅས་ལ་བར་གྱི་ལེགས་དྲུག་ཅེས་གྲགས། བང་སོ་གཡའ་སྤང་མཚམས་ལ་བཏབ།

བཅུ་དྲུག་པ། ཟ་ནམ་ཟིན་ལྡེ། ལྡེ་འཕྲུལ་ནམ་གཞུང་བཙན། སེ་སྣོལ་ནམ་ལྡེ། སེ་སྣོལ་པོ་ལྡེ། ལྡེ་སྣོལ་ནམ། ལྡེ་སྣོལ་པོ། ལྡེ་རྒྱལ་པོ། ལྡེ་སྤྲིན་བཙན་བཅས་ལ་སའི་ལྡེ་བརྒྱད་ཟེར། ལྡེ་བརྒྱད་བང་སོ་ཆུ་བོའི་གཞུང་ལ་བཏབས།

རྒྱལ་རབས་ཉེར་གསུམ་པ་སྡེ་སྤྲིན་བཙན་གྱི་སྲས་ཏོ་རེ་ལོང་བཙན། ཁྲི་བཙན་ནམ། མཚན་གཞན་ཁྲི་སྒྲ་སྤུང་བཙན། ཁྲི་ཐོག་རྗེ་བཙན་ཏེ་རྒྱལ་རབས་ཉེར་བདུན་གྱི་རིང་བོད་ཀྱི་སྤྱི་ཚོགས་དང༌། ལག་རྩལ་ཤེས་རིག་གི་རིམ་པ་ཁག་རིམ་བཞིན་འཕེལ་རྒྱས་བྱུང་ཞིང༌།

ཉེར་བརྒྱད་པ་ལྷ་ཐོ་ཐོ་རི་གཉན་བཙན་སྐབས་བོད་ནང་སངས་རྒྱས་ཀྱི་བསྟན་པ་རིན་པོ་ཆེ་དར་རྒྱས་ཡོང་བའི་སྔ་ལྟས་སུ་མདོ་སྡེ་ཟ་མ་ཏོག་བཀོད་པ་དང༌། སྤང་བཀོང་ཕྱག་རྒྱ་པ་གསེར་གྱི་མཆོད་རྟེན་ཙིན་ཏ་མ་ཎིའི་བསྐོ་ཕོར་བཅས་ནམ་མཁའ་ལས་བབས་ཏེ་དམ་པ་ཆོས་ཀྱི་དབུ་གསར་དུ་བརྙེས་ཤིང་རྒྱལ་པོ་དགུང་ལོ་༡༢༠་ཐུབ་པ་ཞིག་ཏེ། དེ་རྣམས་ལ་ཚིགས་ལ་བཙན་ལྔ་གྲགས་ཤིང་བང་སོ་ཡུལ་ཕྱིང་ལུང་དར་ཐང་དུ་བཏབ་བོ།

ཉེར་དགུ་པ་ཁྲི་གཉན་བཟུང་བཙན་སྐབས་བྲེ་སྲང་ཕུལ་བཅོས། འབྲུ་མར་ཚད་དུ་བཅལ། དགའ་གཉིས་ལ་ཚོང་དང༌། མཐུན་གཉིས་ལུང་བྱེད་པའི་སྲོལ་གཏོད། བང་སོ་དོན་མཁར་མདར་བརྩེགས། རྒྱལ་རབས་སུམ་བཅུ་པ་འབྲོང་བཟའ་མོ་དུར་ཡར་ཞེར་གྱི་སྲས་འབྲོང་གཉན་ལྡེའུ་རུ། སོ་གཅིག་པ་སྟག་རི་གཉན་གཟིགས། འདིས་བན་པ་རྗེ་དང༌། འ་ཞ་རྗེ། དྲང་མར་རྗེ། ཟེང་པོ་རྗེ། ཞང་ཞུང་རྗེ་ཞེས་བྱ་བའི་རྒྱལ་ཕྲན་མང་པོ་ཆབ་འོག་ཏུ་བཅུགས། བང་སོ་དོན་མཁར་མདར་བརྩིགས་པ་ཏེ་བར་གྱི་སྟེང་གཉིས།

སོ་གཉིས་པ་གནམ་རི་སྲོང་བཙན་གྱི་སྐབས་སུ་རྒྱ་ནག་ནས་རྩིས་དང་སྨན་བླངས། བྱང་ནས་ཚྭ་ཁ་རྙེད། རྒྱ་ནག་དང་གྲུ་གུར་གཡུལ་བཤམ་པས་རྒྱལ་ཁ་ཐོབ། ཕོ་བྲང་ཁྲི་རྩིག་འབུམ་འདུག་ཅེས་བྱ་བ་བརྩིགས། བང་སོ་དོན་མཁར་མདར་བཏབ།

རྒྱལ་རབས་སོ་གསུམ་པ་ཆོས་རྒྱལ་སྲོང་བཙན་སྒམ་པོས་དུས་བོད་ཡིག་གི་སྲོལ་བཏོད། ལྷ་ཆོས་དགེ་བ་བཅུ་དང༌། མི་ཆོས་གཙང་མ་བཅུ་དྲུག་སོགས་ཀྱི་ཁྲིམས་བཅས། གྲུ་འཛིན་གཉིས་པའི་ཕོ་བྲང་དང་ལྷ་ལྡན་སྤྲུལ་པའི་གཙུག་ལག་ཁང་ར་མོ་ཆེ་སོགས་མཐའ་འདུལ་དང༌། ཡང་འདུལ་གྱི་གཙུག་ལག་ཁང་བཅས་བཞེངས༌། འབངས་རྣམས་ལ་སྤྱི་སྙོམ་དང༌། ཆབ་སྲིད་རྒྱ་གར་དང༌། བལ་ཡུལ། ཞང་ཞུང་དང༌། རྒྱ་ཡི་ཟོང་ཅོ་ལ་ཐུག་གི་བར་དུ་དབང་དུ་མཛད། མཐའ་བཞི་རྒྱལ་པོའི་དཔྱ་དང་སྐྱེས་ལོ་ལྟར་ཕུལ། བོད་ཀྱི་དངུལ་ཐོག་མ་ཊམ་ཀ་ཨང་དྲུག་པ་བཏོན། བོད་ཀྱི་ཆབ་འབངས་སུ་གཏོགས་རིགས་ཆ་བགོས་ཀྱིས་འབངས་མི་ཁྱིམ་སྟོང་རེ་ལ་འཐུས་མི་རེ་དང༌། ཕྱི་སྡོད་སྤྱི་ཁྱབ་པ་དྲུག་གསར་དུ་བསྐོས། ཡུལ་སྡེ་རྣམས་ལ་ས་བགོས་དང་ལས་རིགས་ཀྱི་དབྱེ་བ་བྱས། རྒྱལ་ས་ལྷ་སར་ལས་རིགས་དགུ་ཡི་བློན་ཆེན་དགུ་བསྐོ་བཞག་མཛད་པ་དང༌། མིང་ཆེན་གྱི་བློན་པོ་བཅུ་དྲུག་ཡོད། མེད་ཐབས་མེད་པའི་བློན་ཆེན་བཞི་ཞེས་པ། ཁྱུང་པོ་སྤུང་བཟུང་བཙན་ཁྱུང་པོ། ལམ་ཁྲི་བདེ་ལྷག་ཁྲི་བཙན་ཡར་སྟོད་པ། མུ་ཁྲི་རྡོ་རྗེ་རྣམ་བཙན་འཕན་ཡུལ། མཐིང་གི་བྱང་ཆུབ་མཆོག་བཙན་འཇང་པ། ཐར་བ་སྐུ་ཡི་དཔལ་བཙན་ འཕྱོང་རྒྱལ། རོང་པོ་འཕྲུལ་གྱི་སྡེ་བཙན་ཡར་ལུང་འོན་པ་སྟེ་ཕྱི་བློན་བཙན་པོ་དྲུག །འཕྲུལ་གྱི་སྣ་ཆེན་རིགས་བཟང༌། ཁྲ་འབྲུག །ཞང་པོ་རྒྱལ་གྱི་ཁྲོམ་བཟང༌། ཧོར། ལྕོག་རོ་རིགས་པའི་སྐོང་བཟང༌། ཅོ་རུ་པ། ལྷ་གཟིགས་ཤོག་པོ་བསྟན་བཟང༌། ཁམས་པ་ནང་ཆེན། ནང་ཆེན་གནས་དྲུག་ནས་ཡིན་ཞེས་རྒན་རབས་ངག་སྒྲོས་ལས་གྲགས་ལ། ལྷ་གཟིགས་ཞེས་པས་རུས་རླང་ལྷ་གཟིགས་ཡིན་པ་བསྟན་འདུག བཀའ་ཡི་ལྐོག་ཟོག་འཕེལ་བཟང༌། རྒྱ་མ་ཡར་སྟོད། སྦས་ལྕང་དཔལ་གྱི་ལག་བཟང༌། སྦས་ཀྱི་སྙེ་ཐང་རིང་མོ་ཟེར་བ་སྟེ་ནང་བློན་བཟང་པོ་དྲུག །ཐུ་མི་སམ་བྷོ་ཊ། ཐོན་ལུང་ར་ཁ། མགར་སྟོང་བཙན་ཡུལ་བཟུང༌། སྟོད་ལུང་རམ་པ། འབྲི་སེ་རུ་གོང་སྟོན། འབྲི་གུང་པ། ཉང་ཁྲི་བཟང་ཕང་སྟོན་བཅས་བཀའ་ཡི་འཕྲུལ་བློན་བཞི་ཡོད་པ་དང༌། ཤར་རྒྱ་དང་མེ་ཉག་ཡུལ་ནས་བཟོ་དང་རྩིས། ལྷོ་རྒྱ་གར་ནས་དམ་པ་ཆོས། ནུབ་ཁ་ཆེ་དང་བལ་པོའི་ཡུལ་ནས་ཟས་ནོར་ལོངས་སྤྱོད། བྱང་ཧོར་དང་ཡུ་གུ་རའི་ཡུལ་ནས་ཁྲིམས་དང་ལས་ཀྱི་སྲོལ་བཙུགས་པ་སོགས་མཛད། བང་སོ་འཕྱོངས་རྒྱས་སུ་བརྩིགས།

རྒྱལ་རབས་སོ་བཞི་པ་མང་སྲོང་མང་བཙན། རྒྱལ་པོ་འདིས་ཁྲི་ལོ་ལྔ་པར། བློན་ཆེན་དགུ ཕྱི་སྡོད་ཀྱི་སྤྱི་ཁྱབ་པ་དྲུག་སོགས་རྒྱལ་བློན་ཐམས་ཅད་འདུ་འཛོམས་ཀྱིས་ལོ་རེ་བཞིན་འདུན་མ་ཞེས་པའི་ཆབ་སྲིད་ཀྱི་ཚོགས་འདུ་རེ་གནང༌། ཁྲི་ལོ་ཉེར་གསུམ་པའི་སྐབས་ནས་དབྱར་འདུན་དང༌། དགུན་འདུན། མདོ་སྨད་ཀྱི་འདུན་མ་བྱ་བའི་ཆབ་སྲིད་ཀྱི་འདུན་མ་སྟེ་བཀའ་བསྡུར་ཚོགས་འདུ་རེ་ཡོད་པ་ནས་མདོ་སྨད་ཀྱི་འདུན་མའི་ཆབ་སྲིད་ཚོགས་འདུ་དེ་མདོ་སྨད་རང་དུ་ཚུགས་ཤིང༌། བོད་དམག་རྒྱ་ནག་ཟོང་ཅོར་ལོ་བརྒྱད་བསྡད་དེ་རྒྱ་དང་འཐབ་པས་བོད་རྣམས་རྒྱལ། བང་སོ་གུང་གུང་སྤོང་གི་གཡོན་དུ་བརྩིགས། འདུས་སྲོང་མང་པོ་རྗེ། འདིའི་སྐབས་དམག་དཔོན་རྩལ་པོ་ཆེ་བདུན་བྱུང༌། སྟག་ལ་རྒྱ་དུར་ཟེར་བའི་ས་གནས་སུ་རྒྱ་བོད་འཐབ་སྟེ་བོད་དམག་རྒྱལ། བོད་དུ་ཇ་དང༌། དཀར་ཡོལ། གཞན་ཡང་རོལ་མོ་བའི་རྣམ་གྲངས་མང་པོ་བྱུང༌། རྒྱ་རབས་སོ་དྲུག་པ། ཁྲི་ལྡེ་གཙུག་བརྟན། ལྷ་ཁང་ལྔ་བཞེངས། ཆོས་དང་་སྨན་འགའ་བསྒྱུར།

སོ་བདུན་པ། ཁྲི་སྲོང་ལྡེའུ་བཙན་གྱི་སྐུ་རིང་གི་ཆབ་སྲིད་མཛད་རྗེས་ནི། རིག་འཛིན་འཇིགས་མེད་གླིང་པས། འཛམ་གླིང་རྒྱལ་པོ་ཁྲི་སྲོང་ལྡེའུ་བཙན། ཞེས་གསུངས་པ་ལྟར། རྗེ་དེའི་སྐུ་དུས་སུ་བོད་རྒྱལ་ཁབ་ཀྱི་མངའ་ཐང་དར་བའི་རྩེར་སོན་ཏེ་རྒྱལ་ཁབ་ཀྱི་ས་ཁྱོན་གླིང་ཧྲིལ་པོའི་སྟེང་དུ་རྒྱ་བསྐྱེད་ཅིང༌། གླིང་ཆེན་འདིར་བོད་དང་སྟོབས་ཤུགས་མཉམ་པའི་རྒྱལ་ཁབ་སུ་ཡང་མེད་པར་གྱུར། བོད་འབངས་སུ་མ་གྱུར་ཕྱོགས་རྣམས་ནས་བླ་སྐྱེས་འབུལ་ཞིང༌། བཙན་པོའི་བཀའ་ལུང་སྤྱི་བོར་ལེན་པའི་རྒྱལ་དང་རྒྱལ་ཕྲན་ཡང་མང་དུ་ཡོད། ལྷག་པར་རྒྱ་ཡི་རྒྱལ་ཁམས་མང་པོ་བཅོམ་པས་རྒྱལ་པོ་ཧེའུ་གི་ཝང་རྗེ་བློན་སྐྲག་ཏེ་ལོ་རེ་བོད་ལ་དར་ཡུག་ལྔ་ཁྲི་རེ་འབུལ་རྒྱུ་བྱས་ནས་རྒྱ་དཔྱ་འཇལ་དུ་བཅུག །དེ་དུས་བོད་རྒྱལ་ཁབ་ཀྱི་མཐའ་བཞིི་ནི། ཤར་དུ། ལྕེའུ། མུ་ལྕེའུ། སུ་ལྕེའུ་གསུམ། ལྷོར་བྲམ་ཟེའིཡུལ་དང༌། བྱང་ཧོར་གྱི་ཡུལ་བཅས་ཡིན། བོད་འབངས་བདེ་བར་བསྐྱང་ཕྱིར་ཁྲིམས་ཀྱི་རྩ་བ་ལྔ་མངའ་འབངས་ཡོངས་ལ་གསལ་བསྒྲགས་མཛད། མཁན་སློབ་ཆོས་གསུམ་དང༌། ལོ་ཙ་བ་བཅས་འཛོམས་ཤིང་བསམ་ཡས་མི་འགྱུར་ལྷུན་གྱི་གྲུབ་པའི་གཙུག་ལག་ཁང་བཞེངས་པ་སོགས་རྒྱལ་བསྟན་ཉིན་མོ་ལྟར་གསལ་བར་མཛད་པའི་གྲགས་པའི་མུ་ཁྱུད་གླིང་བཞིར་གསལ་བཞིན་པ་འདི་བྱུང༌། ༧གོང་ས་རྒྱལ་དབང་ལྔ་པ་ཆེན་པོས། གསང་སྔགས་མཐུ་གྲུབ་རྗེས་འབངས་ཉེར་ལྔ་ཡི། །བརྗོད་བྲལ་བློ་ལས་འདས་པའི་རྫུ་འཕྲུལ་གྱིས། །འཕགས་ཡུལ་གྲུབ་བའི་དབང་ཕྱུག་དམ་པ་རྣམས། །འབྲོག་དགོན་དབེན་པའི་གནས་སུ་ཡིབས་སམ་སྙམས། །ཞེས་གསུང་པ་ལྟར་རོ། རྗེ་འདི་ཡིས་བང་སོ་མུ་རི་རི་ལ་བརྩིགས།

རྒྱལ་རབས་སོ་བརྒྱད་པ་མུ་ནེ་བཙན་པོ་འམ་མུ་ཁྲི་བཙན་པོས་བསམ་ཡས་སུ་དུས་མཆོད་བཞི་བཙུགས། བོད་འབངས་དབུལ་ཕྱུག་ལེན་གསུམ་ལ་སྙོམ། སོ་དགུ་པ་མུ་རུབ་བཙན་པོ་བྱང་གི་སོ་ཁ་སྲུང་བར་བྱོན་ནས། རྒྱ་ཧོར་དང་གྲུ་གུ་བཅོམ། རྒྱལ་པོ་པེ་དཀར་སྐྲག་ཏེ་བྱ་རྒོད་དུ་སྤྲུལ་ནས་འཕུར་བས་མདའ་འཕང་པ་གཤོག་པ་ལ་ཐེབས་ནས་ས་ལ་ལྷུང་བར་ས་མིང་བྱ་རྒོད་གཤོང་ཞེས་གྲགས། དེ་བཟུང་ནས་བསམ་ཡས་སུ་བསྐྱལ་ཞེས་འབྱུང་སྟེ་གང་ལྟར་རྒྱལ་པོ་འཁོར་བཅས་ཀྱི་དམག་གིས་སྒོམ་གྲྭ་བཅོམ་པས་བསེ་འབག་དང་ཀ་ཆའི་རྗེས་ལ་རྒྱལ་པོ་དཔེ་དཀར་འབྲང་བ་སློབ་དཔོན་ཆེན་པོས་བོད་ཡུལ་གཙུག་ལག་ཁང་གི་སྲུང་མར་བསྐོས་པ་ཆོས་རྒྱལ་སྐུ་ལྔར་གྲགས་པ་དུས་ཕྱིས་གཞུང་བསྟེན་དགྲ་ལྷར་གསོལ་མཆོད་་གནང་བཞིན་པ་འདི་ཡིན། གཞན་ཡང་རྒྱ་གར་དང་རྒྱ་ནག་བེ་ཆུའི་རྒྱལ་པོ། སྟག་གཟིག །གྲུ་གུ་བཅས་ལ་དམག་རྒྱབ། ༼དེབ་ཐེར་རྒྱ་མཚོའི་ཤོག་གྲངས་་༡༨་་མཁན་སློབ་ཆོས་གསུམ་བཀའ་གྲོས་ཏེ་དཔེ་ཧར་སྐུ་ལྔ་བསམ་ཡས་ཀྱི་སྲུང་མར་འགུག་ཆེད་རྒྱལ་པོས་ངན་ལམ་ཏ་ར་ཀླུ་གོང་དམག་དཔོན་དུ་བསྐོས་ཏེ་དམག་བཏང༌། བྷ་ཏ་ཧོར་གྱི་སྒོམ་གྲ་བཅོམ། རྒྱལ་བུ་དྷརྨ་པ་ལ་དང༌། གཡུ་ཡི་ཐུབ་པ་རང་བྱོན། བསེ་འབག་སྨུག་ཆུང་སོགས་རྫས་དང་ཡོ་བྱད་ཐམས་ཅད་ཁྱེར་ནས་དཔེ་ཧར་དཀོར་མཛོད་གླིང་གི་ལྕོག་ཏུ་རྟེན་བཙུགས་དམ་ལ་བཞགས་ཞེས་བཤད་པའི་ཧོར་ཡུལ་ནི་ཀན་གྲུའུ་དང༌། ཉེ་བའི་ཡུ་གུར་གྱི་སར་ངོས་འཛིན་ཅིང༌། བྱང་དུ་གྲུ་གུ་རྒྱལ་ཁབ་ཏུ་དམག་དྲངས་པར་གསུང་པའང་ལྷོ་རྒྱུད་གྲུ་གུ་ལ་བྱེད་དོ། ཅེས་གསལ། ༽

རྒྱལ་རབས་བཞི་བཅུ་པ། མུ་ཏིག་བཙན་པོ་འམ་སད་ན་ལེགས་འཇིང་ཡོན། པཎ་ཆེན་བི་མ་ལ་མི་ཏྲ། ཀ་མ་ལ་ཤི་ལ། ཛྙ་ན་སེ་ན། བལ་པོ་ཧཱུྃ་ཀ་ར། ལོ་ཙ་བ་འཁོན་ཀླུ་ཡི་དབང་པོ། རྨ་རིན་ཆེན་མཆོག་ལ་སོགས་པས་ཆོས་མང་པོ་བསྒྱུར། རྒྱལ་སྡེ་སྐར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས། བོད་འབངས་བདེ་ལ་བཀོད་པར་མཛད། བང་སོ་འཕྲུལ་རྒྱལ་མདུན་ན་བརྩིགས། རྒྱལ་རབས་ཞེ་གཅིག་པ་ཁྲི་སྡེ་སྲོང་བཙན་ནམ་ཁྲི་རལ་པ་ཅན་འདིའི་སྐབས་རྒྱ་བོད་གཡུལ་འགྱེད་པས་རྒྱ་རྣམས་ཤིན་ཏུ་ཕམ། མཐར་རྒྱ་བོད་ཞི་མཐུན་ཆིངས་ཡིག་བཞག་སྟེ་ཆིངས་ཡིག་གི་བརྗོད་དོན་རྣམས་རྡོ་རིང་གསུམ་ལ་བཀོད་དེ་རྒྱ་བོད་ས་མཚམས་གུ་ཀུ་རྨེ་རུ་དང༌། ལྷ་སའི་ཇོ་ཁང༌། རྒྱ་ཡུལ་ཀོ་ཤུའི་ཕོ་བྲང་བཅས་མདུན་རྡོ་རིང་རེ་བཙུགས། འུ་ཤང་རྡོ་དཔལ་དཔེ་མེད་བཀྲ་ཤིས་དགེ་འཕེལ་གྱི་གཙུགས་ལག་ཁང་སོགས་བཞེངས། མཁན་པོ་ཨ་ཙརྻ་ཛི་ན་མི་ཏྲ་དང༌། སུ་རནྟྲ་བྷོ་དྷི། དཱ་ན་ཤི་ལ། བོ་དྷི་མི་ཏྲ་སོགས་བོད་ཀྱི་མཁན་སློབ་རཏྣ་རཀྵི་ཏ་དང༌། དྷརྨ་ཏ་ཤི་ལ། ལོ་ཙ་བ་མཁས་པར་ཆུད་པ་ཛྙན་སེ་ན་དང༌། ཛ་ཡ་རཀྵི་ཏ་དང༌། མཉྫུ་ཤྲི་ཝརྨ་དང༌། རནྟ་ཏྲཱེ་ཤཱི་ལ་ལ་སོགས་པས་སྐད་གསར་བཅད་ཀྱི་ཞུ་དག་བྱས་པ་བཅས། བོད་འབངས་ཡོངས་ལ་བཀའ་དྲིན་ཤིན་ཏུ་ཆེ་བ་བྱུང༌། སྔར་ཡབ་མེས་ཀྱི་རིང་ལ་མ་འདུས་པའི་ཤར་ཕྱོགས་རྒྱ་ནག་པོའི་ས་མཚམས་ལོ་ཤན་གྱི་རི་རྒྱུད་དར་དཀར་གྱི་ཡོལ་བ་འདྲ་བ་ལ་གཏུགས། ནུབ་སྟག་གཟིག་གི་ས་མཚམས་ལ་སྟག་ཤ་དུང་གི་སྒོ་མོ་ལ་གཏུགས། བྱང་ཕྱོགས་ཧོར་གྱི་ས་མཚམས་བྱེ་མ་སྒང་རིང་ཉ་རྨང་མའི་རྒྱབ་འདྲ་བ་ལ་གཏུགས། ༼༈ ཀུན་མཁྱེན་ཀློང་ཆེན་པའི་ཆོས་འབྱུང་ཐུབ་བསྟན་གསལ་བར་བྱེད་པའི་ཉི་འོད་ཤོག་གྲངས་༢༡༠། འོ་སྐོལ་བོད་ཁ་བ་ཅན་གྱི་རྒྱལ་ཁམས་ལ་ས་བཅད་ཀྱི་རྡོ་རིང་ཆེན་པོ་བཞི་ཡོད་དེ། ཤར་ཕྱོགས་རྒྱ་ནག་པོ་དང༌། བོད་ཀྱི་ས་མཚམས་ཤྭ་བུད་གངས་དཀར་ལྷ་ཡི་ཡུལ་དུ། མགྲོན་བུ་དུང་གི་རྡོ་རིང་བཙུགས་པ་ཚུན་ཆད། ལྷོ་ཕྱོགས་རྒྱ་དཀར་པོ་དང་་་བོད་ཀྱི་ས་མཚམས་སྨྱུག་མ་བུ་ཁུལ་ཡུལ་དུ་མཐིང་ཤུན་གཡུ་ཡི་རྡོ་རིང་བཙུགས་པ་མན་ཆད། ནུབ་ཕྱོགས་གླང་མ་རྐང་ཅིག་ཀླུ་ཡི་ཡུལ་དུ་གཤའ་དངུལ་གྱི་རྡོ་རིང་བཙུགས་པ་ཚུན་ཆད། བྱང་ཕྱོགས་མ་རྨའི་ལ་རྒྱུད་སྨན་གྱི་ཡུལ་དུ་ར་གན་དངུལ་གྱི་རྡོ་རིང་བཙུགས་པ་ཚུན་ཆད་པོ་མངའ་རིས་བོད་ཀྱི་རྒྱལ་ཁམས་སུ་གཏོགས་པ་ཡིན། ཅེས་གསལ།༽ འཛམ་གླིང་སུམ་གཉིས་དབང་དུ་བསྡུས། །དཔལ་ཕྱག་ན་རྡོ་རྗེ་སྤྲུལ་པར་གྲགས། །མདོར་ན་སྤྱི་ནོར་གོང་ས་༧སྐྱབས་མགོན་ཆེན་པོས་སུམ་བཅུའི་དུས་དྲན་ཐེང་༡༤་པར་བསྩལ་བའི་བཀའ་སློབ་ནང་མེས་དབོན་རྣམ་གསུམ་གྱི་སྐུ་རིང་བོད་རྒྱལ་ཁབ་ཀྱི་ཆབ་སྲིད་སྟོབས་འབྱོར་མངའ་ཐང་ཕུན་སུམ་ཚོགས་པ་བྱུང་སྟེ། དེ་ཡང་ཆོས་ཕྱོགས་ནས་སངས་རྒྱས་ཀྱི་བཀའ་དང་དེའི་དགོངས་འགྲེལ་བསྟན་བཅོས་མང་པོ་བོད་སྐད་དུ་བསྒྱུར། ལྷ་ཆོས་མི་ཆོས་ཀྱི་སྲོལ་བཟང་པོ་བཙུགས་ཏེ་མངོན་མཐོ་ངེས་ལེགས་ཀྱི་ལམ་གསལ་བར་མཛད། སྲིད་ཕྱོགས་ནས་མངའ་འབངས་ལ་ས་ཞིང་བགོས་སྙོམ་དང་མང་མོས་བློ་ལྡན་གྱི་མི་སྣ་བསྡུས་ནས་དབྱར་དགུན་གྱི་གྲོས་ཚོགས་བྱེད་པ་སོགས་དེང་དུས་སྤྱི་ཚོགས་དམངས་གཙོའི་ལྟ་སྤྱོད་དང་མཐུན་པའི་ཆབ་སྲིད་ཕུལ་དུ་བྱུང་བ་བསྐྱངས། དགྲ་སྡེ་རྣམ་པར་འཇོམས་པའི་དཔལ་གྲགས་ཆེ་བ་སོགས་དེ་དུས་བོད་རྒྱལ་ཁབ་ཀྱི་སྙན་གྲགས་མཛད་པ་གླིང་ཤར་ཕྱོགས་ཁྱོན་དུ་ཁྱབ་པར་གྱུར་ཞེས་གསུངས་པ་བཞིན་ནོ། །གངས་ཅན་བོད་ཀྱི་ལྗོངས་སུ་རིགས་གསུམ་མགོན། །མི་ཡི་ཟོལ་གྱི་སྟོབས་ཀྱི་འཁོར་ལོས་བསྒྱུར། །སྤྲུལ་པའི་ཆོས་རྒྱལ་རིམ་པར་བྱོན་རྣམས་ཀྱིས། །བཀའ་དྲིན་ས་འདིར་ཤོང་བའི་གོ་སྐབས་ཕྲ། །སྲིད་གསུམ་ཟིལ་གནོན་མེས་དབོན་རྣམ་གསུམ་དུས། །གདོང་དམར་སྲིན་པོ་བོད་ཀྱི་མི་་རིགས་རྣམས། །གཅིག་མཐུན་བློ་སེམས་བསྒྲིལ་བའི་ནུས་ཤུགས་ཀྱིས། །སྟོབས་ཆེན་ནག་པོ་རྒྱ་ཡང་འདར་བར་བྱས། །ཞེས་བར་སྐབས་ཚིགས་སུ་བཅད་པའོ།།

།རྒྱལ་རབས་ཞེ་གཉིས་པ་གླང་དར་མ་འུ་དུམ་བཙན་པོས་སྔར་ཡབ་མེས་ཀྱི་གཙིགས་སུ་གནང་བའི་ནང་ཆོས་ཀྱི་རྟེན་གཞི་རྣམས་བསྣུབས། དེའི་ཚེ་རྒྱལ་པོ་འང་ལྷ་ལུང་དཔལ་གྱི་རྡོ་རྗེས་བཀྲོང༌། གླང་དར་བཀྲོང་རྗེས་སྲས་ངོ་འདྲ་གཉིས་མ་མཐུན་པར་མངའ་རིས་སོ་སོར་ཕྱེ་བ་ནས་བཟུང་སྤྱི་མཐུན་གྱི་སྟོབས་ཤུགས་ཉམས་པས། བོད་ཀྱི་མཐའ་མཚམས་ས་སྡེ་མང་པོ་རིམ་བཞིན་ཟུར་གྱེས་གཞན་སྡེར་ཚུད་ཤོར་སོགས་ལོ་༣༤༧ཙམ་གྱི་རིང་བོད་སིལ་བུར་གནས། སྐབས་དེར་བོད་ཀྱི་ཁ་དཔེ་ལ་ཡང༌། སྤྲང་ཕྲུག་གཅེས་པར་བསྐྱང་བའི་མངའ་བདག་ཡུམ་བརྟན་བྱུང༌། གཤིས་ངན་དཔོན་དུ་བསྐོ་པས་དགེ་བཅུའི་རྒྱལ་ཁྲིམས་མེད། །ཤ་གོ་ཡུང་མས་སྤྱད་པས་ཕན་བདེའི་ཉི་མ་སྒྲིབ། །རྒྱལ་རྒྱུད་མཐའ་ལ་ཕུད་པས་རྗེ་ཡི་གདུང་རབས་ཆད། །ཅེས་གླེང༌།

དེ་རྗེས་ལུང་རྟོགས་མཁྱེན་པའི་དཀྱིལ་འཁོར་རབ་ཏུ་རྒྱས་པ་ས་སྐྱའི་འགྲོ་མགོན་ཆོས་རྒྱལ་འཕགས་པ་རྒྱ་ནག་ཏུ་ཕེབས་ཏེ་སོག་རིགས་༧གོང་མ་སེ་ཆེན་རྒྱལ་པོས་བླ་མར་བཀུར། བོད་ཆོལ་ཁ་གསུམ་གྱི་ཁྱོན་ལ་ས་སྐྱའི་ཁྲི་རབས་ཉི་ཤུས་ལོ་༩༦རིང་ཆབ་སྲིད་ཀྱི་དབང་ལུང་བསྒྱུར། །བོད་ཡུལ་གོང་བུ་གཅིག་གྱུར་གྱི་རྣམ་པ་ཆགས།

དེའི་རྗེས་སུ་མདོ་ཁམས་ནང་ཆེན་གནས་དྲུག་གི་སའི་ཆར། ལྕི་ལུང་རག་ནེ་ཞེས་བྱ་བར་ཡབ་ཡོན་ཆེན་རྒྱལ་བ་སྐྱབས་སམ། ལྷ་གཟིགས་ཡོན་སྒོམ། ཡུམ་འབྲོ་བཟའ་ཁྱི་གུ་རྣམ་གཉིས་ཀྱི་སྲས་འབྲི་གུང་སྐྱོབ་པ་རིན་པོ་ཆེའི་སློབ་མ་སྤྱན་སྔ་གྲགས་པ་འབྱུང་གནས་དང༌། དབོན་མགོན་རྒྱལ། ཡོན་ཆེན་སངས་རྒྱས་སྐྱབས་གསུམ་འཁྲུངས་པ་ལས། སྤྱན་སྔ་གྲགས་པ་འབྱུང་གནས་ཀྱི་སྐྱོབ་པ་རིན་པོ་ཆེའི་བཀའ་བཞིན་ཕག་གྲུའི་གདན་ས་ལོ་༢༥ལ་བསྐྱངས། འབྲི་གུང་གདན་ས་མཐིལ་དང༌། ཕག་གྲུ་གདན་ས་མཐིལ་གཉིས་ལ་གདན་ས་ཕན་ཚུན་ཞེས་མིང་ཆགས། སྒྲུབ་བརྒྱུད་ཡོངས་ཀྱི་བསྟན་པའི་བདག་པོར་གྱུར། ༧གོང་ས་ལྔ་པ་ཆེན་པོས་ཤར་རྒྱལ་པོའི་ལུང་གི་མཐོང་ཚད་བསད་ན་ཐོས་ཚད་སྐྲགས་པའི་ལས་རྔམ་པོ་ཆེ་གསོག་པར་བྱེད་པོ་དོར་རྟ་ནག་པོ་ཡང་རྫུ་འཕྲུལ་གྱིས་འདུལ་བར་མཛད་པ་ཁ་བ་རི་པ་རྣམས་ལ་གཅིག་ཏུ་བཀའ་དྲིན་ཆེ་ཞེས་གསུང་པ་དེ་ཡིན། དབོན་མགོན་རྒྱལ་གྱི་སྲས་ཁྲོ་བོ་འཕན། ཁྲོ་བོ་འཕན་གྱི་སྲས་སྤྱན་སྔ་གྲགས་པ་ཡེ་ཤེས། གཉིས་མཆོད་པ་གྲགས་པ་རིན་ཆེན། དཔོན་རིན་ཆེན་སྐྱབས་གསུམ་ལས། རིན་ཆེན་སྐྱབས་ཀྱི་སྲས་ལྔ་ཡི་ནང་ནས་འབྲིང་བ་ཏ་སི་བྱང་ཆུབ་རྒྱལ་མཚན་གྱིས་བོད་སྤྱི་ལ་དབང་བསྒྱུར་བ་ནས་སྡེ་སྲིད་ཕག་གྲུ་ཁྲི་ཐོག་བཅུ་གཅིག་གི་མི་ལོ་༨༦དང༌། རིན་སྤུང་པ་ནོར་བུ་བཟང་པོ་ནས་ཁྲི་ཐོག་བཞི་ལོ་༡༣༠གཙང་པ་ཚེ་བརྟན་རྡོ་རྗེ་ནས་ཁྲི་ཐོག་གསུམ་གྱིས་མི་ལོ་༧༦རིང་བོད་ཀྱི་ཆབ་སྲིད་རིམ་བཞིན་བསྐྱང་བའི་རིང་སིལ་བུས་སྐབས་དང་མི་འདྲ་བའི་གཞི་རྩའི་ཆོས་སྲིད་དར་རྒྱས་གང་ལེགས་བྱུང་ན་ཡང་མེས་དབོན་རྣམ་གསུམ་གྱི་སྐུ་རིང་གི་ས་སྡེ་མཐའ་དག་སྔ་སོར་ཆུད་མ་ཐུབ་པ་མ་ཟད། བོད་ནང་ཁུལ་ལའང་མི་བདེ་བའི་འཁྲུགས་རྩོད་སྔ་རྗེས་སུ་བྱུང༌།

ཕྱི་ལོ་༡༦༤༢ཆུ་རྟ་ཟླ་༤པའི་ཚེས་༥སྔ་དྲོར་མངའ་བདག་ཁྲི་སྲོང་ལྡེ་བཙན་ཕྲིན་ལས་ཀྱི་སྤྲུལ་པ་སྡོམ་བརྩོན་རྒྱལ་པོའི་རྣམ་པར་རོལ་བ་མཁྱེན་རབ་ཕུལ་བྱུང་གི་མཛད་པ་བདག་གིར་བཞེས་པ། རྒྱལ་མཆོག་ལྔ་པ་ཆེན་པོ་ངག་དབང་བློ་བཟང་རྒྱ་མཚོས་བོད་ལྗོངས་ཡོངས་ལ་མངའ་དབང་བསྒྱུར་ཏེ་བོད་གཞུང་དགའ་ལྡན་ཕོ་བྲང་པའི་ཆབ་སྲིད་དབུ་བརྙེས། མན་ཇུའི་རིགས་རྒྱ་རྗེ་ཤུན་རྩིས་གདན་ཞུས་ལྟར་རྒྱའི་ཡུལ་དུ་ཞབས་སོར་བཀོད་དེ་རྒྱ་བོད་ཕན་ཚུན་འདྲ་མཉམ་སྲོལ་མཐུན་གྱི་ཆོས་དང་སྲིད་ཀྱི་འབྲེལ་བ་བསྐྱངས། བོད་དམག་གསར་འཛུགས། སྡེ་སྲིད་གསར་བསྐོ། གཞུང་གི་རྩ་ཁྲིམས་དང༌། རྒྱལ་ཁབ་ཀྱི་ཡོངས་འབབ་གཏན་འབེབས། ཤར་དར་རྩེ་མདོ་ནས་ནུབ་ལ་དྭགས་བར་གྱི་ཆབ་འབངས་རྣམས་གཞུང་ས་དགའ་ལྡན་ཕོ་བྲང་པའི་ཆབ་སྲིད་གདུགས་དཀར་གཅིག་འོག་ཏུ་བསྐྱངས། རྒྱལ་མཆོག་སྐུ་ཕྲེང་དྲུག་པ་ཚངས་དབྱངས་རྒྱ་མཚོ། རྒྱལ་མཆོག་བདུན་པ་སྐལ་བཟང་རྒྱ་མཚོས་ཆབ་སྲིད་ཀྱི་འགན་ཁུར་བ་བཀའ་བློན་བཞི་བསྐོ་བཞག་བསྩལ། རྒྱལ་མཆོག་སྐུ་ཕྲེང་བརྒྱད་པ་འཇམ་དཔལ་རྒྱ་མཚོ། རྒྱ་མཆོག་སྐུ་ཕྲེང་དགུ་པ་ལུང་རྟོགས་རྒྱ་མཚོ། རྒྱལ་མཆོག་བཅུ་པ་ཚུལ་ཁྲིམས་རྒྱ་མཚོ། རྒྱལ་མཆོག་སྐུ་ཕྲེང་བཅུ་གཅིག་པ་མཁས་གྲུབ་རྒྱ་མཚོ། རྒྱལ་མཆོག་སྐུ་ཕྲེང་བཅུ་གཉིས་པ་འཕྲིན་ལས་རྒྱ་མཚོ། རྒྱལ་མཆོག་བཀའ་དྲིན་ཟླ་མེད་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོས་རྒྱལ་སྤྱིའི་ནང་ཐོག་མའི་འབྲེལ་བ་གནང་སྟེ་ཕྱི་རྒྱལ་ཡུལ་ཁག་ཏུ་སློབ་ཕྲུག་བཏང་ཞིང༌། བོད་འབངས་ཡོངས་ལ་ཐུགས་བརྩེའི་ཆུ་སྤྲེལ་ཞལ་གདམས་བསྩལ་བ་སོགས་མཛད་རྗེས་རླབས་ཆེ་བ་ཡིན་ནོ།།   
 ༣ རྒྱལ་མཆོག་བཅུ་བཞི་པ་ཆེན་པོ་གུ་རུའི་རྡོ་རྗེས་ལུང་གིས་ཟིན་ཚུལ།

༧རྒྱལ་མཆོག་སྐུ་ཕྲེང་བཅུ་བཞི་པ་ཆེན་པོ་ནི། ཀཿཐོག་རིག་འཛིན་ཚེ་དབང་ནོར་བུས་༡༦༩༨་་་༡༧༥༥་ཀོང་པོ་བུ་ཆུ་ལྷ་ཁང་ནས་སྤྱན་དྲངས་པའི་འཕགས་མའི་སྒྲུབ་ཐབས་མི་མཐུན་ཀུན་སེལ་གྱི་ལུང་བྱང་ལས། ད་ལྟའི་མངའ་བདག་རྒྱལ་པོའི་ཐུགས་བསྐྱེད་མཐུས༔ ཕྲིན་ལས་བྱིན་རླབས་སྒྱུ་མའི་རང་འོད་ཞིག༔ མདོ་ཁམས་ཤར་ནས་ཕག་གམ་བྱི་བའི་ལོ༔ རྒྱལ་ལམ་མཚོ་ཞེས་སྨེ་དཀར་དོ་ཤལ་ཅན༔ གྲགས་སྙན་ལྡན་པ་མཐའ་ནས་དབུས་སུ་འབྱུང་༔ བོད་ཡུལ་ཡོངས་ཀྱི་བསྟན་པའི་བདག་པོ་བྱེད༔ དེ་ལ་སྔོན་ལས་དབང་གིས་རྐྱེན་ཁ་མང་༔ མི་དང་མི་མིན་དུ་མས་འཚེ་བར་འགྱུར༔ ཁྱད་པར་ཉེར་ཅིག་ཉེར་དགུ་ཞེ་དྲུག་དང་༔ རང་སྐེག་བདུན་ཟུར་ལོ་དང་དེའི་སྔ་ཕྱི༔ རྩུབ་ལྡན་ཟློག་ཐབས་རྟེན་འབྲེལ་མ་འཁྲུལ་འབད༔ གདམ་པ་འདི་འཕྲོད་དུས་ཚིག་གང་ཡིན་དེའི༔ བར་ཆད་ཇི་རིགས་སྨོན་ལམ་དབང་གིས་སེལ༔ ཐེ་ཚོམ་ཡིད་གཉིས་མ་གྱུར་ཤིན་ཏུ་གཅེས༔ སོགས་སློབ་དཔོན་ཆེན་པོ་པདྨ་འབྱུང་གནས་ཀྱི་རྡོ་རྗེའི་ལུང་གིས་རྗེན་གསལ་ཐེ་ཚོམ་དང་བྲལ་བར་བསྟན་པའི་ཆོས་རྒྱལ་ཁྲི་སྲོང་ལྡེའུ་བཙན་ཕྲིན་ལས་ཀྱི་སྤྲུལ་པ་སྙིགས་འགྲོའི་དོན་དུ་བསམ་བཞིན་སྲིད་པར་བཟུང་ནས་གངས་ལྗོངས་དུས་ཀྱི་གཉེན་འཕྲང་འདི་ལྟ་བུའི་སྐབས་འདིར་བོད་འབངས་སྐྱོབ་པའི་མགོན་དཔུང་དམ་པར་སྐུར་བཞེངས་པ། འཛམ་གླིང་ཞི་བདེའི་དད་དཔོན་ཆེན་པོ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག་རང་ཅག་གངས་ཅན་པའི་བསོད་ནམས་ཀྱི་བསྒོས་སྐལ་དུ་ཐོབ་པ་གང་ཉིད་ཀྱི་མཛད་འཕྲིན་ཀུན་གསལ་ནམ་མཁའི་གོ་ལར་ཉིན་བྱེད་བྱེ་བའི་འོད་སྟོང་འཛམ་གླིང་ཁྱོན་དུ་གསལ་བཞིན་གཞོམ་བྲལ་རྡོ་རྗེའི་ཆོས་སུ་བཞུགས་པའི་བཀའ་དྲིན་ནི་ཞལ་བྱའི་ཡུལ་ལས་འདས་པ་ཉིད་དེ། ལུང་དོན་ལ་འཁྲུང་ཡུལ་མདོ་ཁམས་ཤར་ཕྱོགས། དགུང་སྙིང་ཕག །མཚན་དང༌། མཛད་འཕྲིན་གྱི་གྲགས་སྙན་ལྡན་པ། བོད་ཡུལ་གྱི་མཐའ་མཚམས་ཨ་མདོ་ནས་དབུས་སུ་བྱུང་བ་དང༌། དེ་ལ་སོགས་པར་ཞིབ་པར་དཔྱད་ཚེ་དད་མོས་ངེས་ཤེས་ལྷག་པར་འཕེལ་བའི་རྒྱུར་འགྱུར་བས། རིན་ཆེན་གཏེར་མཛོད་པོད། ༼ཟི༽པ་ཤོག་གྲངས་དབྱིན་ཨང་༢༤༩ནང་གཟིགས་ན་ལུང་བྱང་གསལ་རྒྱས་སུ་ཡོད་དོ།

 །དེ་ཡང་སྤྱི་ནོར་༧གོང་ས་༧སྐྱབས་མགོན་ཆེན་པོས། བོད་རྒྱལ་ལོ་་༢༡༠༠འཁོར་བའི་སུམ་དུས་བཀའ་སློབ་ནང༌། ༧རྒྱལ་དབང་སྐུ་ཕྲེང་ལྔ་པ་ནས་བཟུང་དགའ་ལྡན་ཕོ་བྲང་པའི་ཆབ་སྲིད་དར་བའི་རིིང་བོད་ན་ཆོས་འབྱོར་བདེ་སྐྱིད་མི་དམན་ཙམ་བྱུང་ན་ཡང༌། ཕྱི་ལོ་༡༩༥༠ནས་བཟུང་བདེ་སྡུག་ཚང་མའི་བློ་གསལ་ལྟར་ཡིན། སྔར་དུས་ཆོས་རྒྱལ་མེས་དབོན་རྣམ་གསུམ་གྱི་སྐུ་རིང་ལ་བོད་རིགས་མཆིས་སོ་ཅོག་གོང་བུ་གཅིག་གྱུར་ལ་བརྟེན། བོད་ཀྱི་ཆབ་སྲིད་སྟོབས་འབྱོར་མངའ་ཐང་ཕུན་སུམ་ཚོགས་པ་བྱུང་ཞིང༌། དེ་རྗེས་བོད་སིལ་བུར་སོང་སྟེ་མངའ་ཐང་ཉམ་ཆགས་ཆེན་པོ་བྱུང༌། ཉེ་བའི་ཆར་ཡང་བོད་མི་རང་ཉིད་ཀྱི་ཕྱི་ནང་སྟོབས་ཤུགས་འདུ་འགོད་དང་སྐབས་བསྟུན་ཐབས་ཤེས་ཇི་བཞིན་མ་ཐུབ་པའི་དབང་གིས་གཞན་སྡེའི་གོ་སྐབས་ཅི་བདེར་ཐོབ་སྟེ་བོད་མི་དམངས་ཀྱི་བེད་སྡུག་གནས་སྟངས་འདི་ལྟ་བུར་གྱུར་པ་བཅས་སྒྲོ་བཏགས་བརྗོད་མཁས་མིན་པར་ལོ་རྒྱུས་དངོས་ཡོད་གནས་ཚུལ་ཐོག་ནས་ར་སྤྲོད་མཛུབ་སྟོན་གསལ་པོར་བྱུང་བ་འདི་ག་ཡིན་པས། ཚུལ་འདི་དག་ལ་རང་ཅག་བོད་མི་རྣམས་ནས་བསམ་གཞིག་རྗེས་དྲན་གྱིས་བོད་རིགས་གཏོགས་པ་མཆིས་སོ་ཅོག་ཀུན་སིལ་བུར་མི་འགྲོ་བར་གོང་བུ་གཅིག་ཏུ་གནས་དགོས་པ་དང་། རང་ས་ནས་མ་འཆུག་པ་ཞིག་ཅིས་ཀྱང་བྱ་དགོས། བོད་ནི་རྒྱལ་ཁབ་བསྙོན་མེད་གཅིག་ཡིན་ཞེས་གསུང་པ་བཞིན་ནོ།

 །སྲིད་པ་གསུམ་ན་དཔེ་ཟླ་མ་མཆིས་པའི། །ཐུགས་རྗེ་ཐབས་ལྡན་འཕགས་མཆོག་མིག་མི་འཛུམ། །རྒྱལ་བས་ཡོངས་བསྔགས་གངས་ལྗོངས་བསྟན་འགྲོའི་མགོན། །ཁྱོད་ལས་གཞན་མེད་ངེས་ནས་སླར་ཡང་དྲན། །ཐ་དད་མེད་ཀྱང་ཆུ་སྣོད་ཟླ་གཟུགས་བཞིན། །གཅིག་ཉིད་དུ་མར་བསྒྱུར་བའི་མེས་དབོན་གསུམ། །ལ་སོགས་ཕན་བདེའི་རྩ་ལག་མཁས་དང་གྲུབ། །རྒྱལ་བློན་སེམས་དཔའི་མཛད་རྗེས་ཉི་བཞིན་གསལ། །རང་དབང་འདོད་ནས་གངས་ལྗོངས་རྗེ་འབངས་དྲན། །གཞིས་མི་བསམ་ནས་རང་གི་ཕ་ཡུལ་དྲན། །ཐར་པ་འདོད་ནས་རྒྱལ་བའི་བསྟན་པ་དྲན། །ཆིག་སྒྲིལ་འདོད་ནས་ཞལ་གདམས་བཀའ་སློབ་དྲན། །ཞེས་བར་སྐབས་ཀྱི་ཚིགས་སུ་བཅད་པའོ།

༈ གཉིས་པ། འབྲུ་རྗེ་ནང་ཆེན་ཆོས་རྒྱལ་གྱི་གདུང་རབས་རག་བསྡུས་ལ་བཞི། ནང་ཆེན་ཞེས་འབོད་པའི་དོན་དང་། རས་ཚང་སྒོམ་སྡེ་ཞེས་པའི་དོན་དང་། ཨ་ལྕགས་འབྲུའི་གདུང་རབས་དང་། བྱེ་བྲག་གྱད་བློན་དཔོན་ཁག་གི་ལོ་རྒྱུས་སོགས་སོ། །  
དང་པོ་ནང་ཆེན་ཞེས་འབོད་པའི་དོན་ནི།

དེ་ལ་རྒྱལ་སྲས་ཕྱག་ན་པད་མོའི་གདུལ་ཞིང་བོད་ཆེན་པོའི་ནོར་འཛིན་ལྗོངས་འདིར་རང་རང་གི་མངའ་རིས་བདེ་བར་སྐྱོང་ཞིང་བསྟན་པ་རིན་པོ་ཆེར་སྲིད་ཞུས་མཆོད་པའི་ཁམས་ཀྱི་རྒྱལ་པོ་དང༌། རྒྱལ་ཕྲན་ཇི་སྙེད་པ་ལས་གཙོ་བོར་གྱུར་པ་རྒྱལ་རིགས་ཤིང་ས་ལ་ཆེན་པོ་ལྟ་བུ་འབྲུ་རྗེ་ནང་ཆེན་ཆོས་རྒྱལ་གྱི་གདུང་རབས་རག་བསྡུས་བཤད་པར་བྱ་བ་ལ། དང་པོ་ནང་ཆེན་ཞེས་མིང་འབོད་པའི་རྒྱུ་མཚན་འབྲུ་རྗེ་ཆོས་རྒྱལ་གྱི་གདུང་རབས་ལ་ནང་ཆེན་ཞེས་གྲགས་པའི་དོན་གང་ཞེ་ན། མཐོ་བའི་མི་ཆེན་ཚོ་དྲུག་དམའ་བའི་རྒན་མོ་བློ་རྗེ་ཡན་ཆོད་མདོ་ཁམས་མི་དམངས་ཡོངས་ཀྱི་འབྲུ་རྗེ་ཉི་མ་དྲི་མེད་ལ་མང་པོའི་ནང་ནས་ཆེན་པོར་འོས་པའི་རྒྱལ་པོར་མངའ་གསོལ་བས་མང་པོས་བསྐུར་བའི་རྒྱལ་པོ་དང་མཐུན། དེ་རྗེས་འགྲོ་མགོན་ཆོས་རྒྱལ་འཕགས་པས་ཏྲེ་ཧོ་ཆོས་ཀྱི་རྒྱལ་མཚན་ལ་བྱང་ཆུབ་སེམས་དཔའི་གདུང་འཛིན་སྤྱན་རས་གཟིགས་ཀྱི་སྤྲུལ་པ། དཔལ་ལྡན་ས་སྐྱའི་ནང་ཆེན་ཆོས་ཀྱི་རྒྱལ་པོ་ཞེས་པའི་འཇའ་ས་བསྒྲགས་ཤིང༌། ཆེན་པོར་འོས་པའི་ལས་ཚན་བཅུ་གསུམ་གྱི་གཟེངས་བསྟོད་ཕུལ་བའི་མཚན་ཡིན་ཞིང༌། ཀུན་གྱིས་ཕྱག་བྱ་བའི་ཡུལ་དུ་ཁྲིར་བཀོད་པས་འབྲུ་རྗེ་ནང་ཆེན་ཐུགས་རྗེ་ཆེན་པོ་ཞེས་པའི་གྲགས་པ་གསལ་བ་བྱུང་བ་ཞིག་སྟེ། དཔེར་ན། དེབ་ཐེར་དམར་པོའི་ཤོག་གྲངས་༢༤རྒྱབ་ལོག་ས་སྐྱའི་དཔོན་ཆེན་ལ་སྔ་བ་ཤཱཀྱ་བཟང་པོ་ལ། བླ་མ་ཆོས་རྗེ་བ་བྱང་ངོས་ལ་བྱོན་དུས། བླ་མ་འུ་ཡུག་པ་དང༌། བླ་མ་ཤེར་འབྱུང་མ་གཏོགས་དགེ་བའི་བཤེས་གཉེན་ཐམས་ཅད་ཕྱག་འཚལ་དུ་བཅུག་ནས་གདན་ས་ལྟ་བུར་བསྐོས། ཞེས་གསལ་བ་དང་མཚུངས་པར་ནང་ཆེན་ཆོས་རྒྱལ་ལ་སེར་སྐྱ་ཚང་མས་ཕྱག་འབུལ་སྲོལ་ཡོད། དེ་དུས་བོད་ཀྱི་ཆེན་པོའི་ལས་འཛིན་དཔོན་ཆེན་ནང་གཉེར་བློན་ཆེན་ཞེས་ལས་ཚན་བཅུ་གསུམ་བསྐོར་བའི་དཔོན་ལ་ནང་ཆེན་པ་ཞེས་འབོད་དེ༌། རྒྱ་བོད་ཡིག་ཚང་མཁས་པ་དགའ་བྱེད་ལས། སྨད་ཆའི་ཤོག་གྲངས་༤༣ནང་ས་སྐྱ་ནང་ཆེན་གྱི་རིམ་པ་ནི་ཐོག་མར་ནང་ཆེན་ཀུན་དགའ་བཟང་པོ་ཁོང་དཔོན་ཆེན་བྱས་ནས་དེ་ཡི་ཚ་བོ་དཔོན་ཆེན་གཞོན་ནུ་དཔལ། དཔོན་ཀུན་གཞོན་སོགས་ནས་ནང་ཆེན་གྱི་རིམ་པ་ཉི་ཤུ་རྩ་དགུ། སྐྱར་བསྐོས་གཉིས་དང་སུམ་བཅུ་སོ་གཅིག་བྱུང་བར་གདའ་འོ། དཔོན་ཆེན་ནང་ཆེན་རིམ་པ་བྱུང་ཚུལ་འདི། མི་ཆེན་བླ་ཆེན་བྱ་ལས་འཛིན་པ་རྣམས། །བརྩེ་ཆེན་ཁུལ་ཆེན་ཁུལ་ཅིང་ཆབ་སྲིད་ཀྱིས། །ས་ཆེན་སྡེ་ཆེན་ཐོབ་པའི་རྒྱུ་གྱུར་ཅིག །ཅེས་གསལ་བ་བཞིན་ནོ།

འོ་ན་ཡུལ་གྲུ་ལ་ནང་ཆེན་ཞེས་གྲགས་པའི་དོན་ནི། འཕགས་མཆོག་སེམས་ཉིད་ངལ་གསོའི་སྤྲུལ་པ་ནང་ཆེན་ཐུགས་རྗེ་ཆེན་པོའི་གདུལ་བྱར་བདག་གིར་བཟུང་ཞིང་བྱིན་གྱིས་བརླབས། འཁོར་འབངས་རྣམས་བྱམས་དང་སྙིང་རྗེས་སྐྱོང་བ་སོགས་བྱང་ཆུབ་སེམས་དཔའི་མཛད་པ་ལྷུར་བཞེས། ཡུལ་མི་ཀུན་གྱི་འཕྲལ་ཡུན་གྱི་སྐྱབས་གནས་སུ་འཛིན་ཅིང༌། གོང་ཕ་རྗེ་ནང་ཆེན་ཆོས་རྒྱལ་ཞེས་འབངས་ཀྱིས་དད་དམ་འགྱུར་མེད་དང༌། གོང་ནས་ཀྱང་ནང་ཚང་ཆེན་པོ་གཅིག་གི་ཕ་ཡིས་བུ་ལ་བརྩེ་སྐྱོང་བྱ་བ་ཇི་ལྟ་བ་བཞིན་རྗེས་སུ་བཟུང་བའི་མངའ་འབངས་སུ་གྱུར་པས་ན་དེ་ལྟར་གྲགས་པར་གདའ། ཆོས་རྒྱལ་དེ་ཡི་མངའ་ཁུངས་སུ། རྒྱལ་པོའི་དབུ་བླ་ཁག་བཞི། ནང་བློན་ཤེལ་སྒོ་གཉིས་སྦྲེལ། བཀའ་ཡི་མགྲོན་གཉེར་མི་བཞི། ཕྱི་བློན་རོལ་པ་སྐྱ་བདུན། སྒེར་བཙན་དགོན་སྡེ་ཁག་གསུམ། དེམ་ཆི་ཉི་ཤུ་རྩ་ལྔ། དཔོན་མགོ་བེ་ཅང་སུམ་བཅུ་སོགས་ཆབ་འབངས་ཡོད་པ། དཔེར་ན། སྒ་བ་རུས་ཆེན་ཕྱུག་དྲུག །རག་ཤུལ་མ་ལག་བཅོ་བརྒྱད། སྒ་སྟོད་ཨ་ཁྲོ་ཚོ་བདུན། ཡུལ་ཤུལ་ལིང་ཚེ་བཅུ་གཉིས། གཡག་ར་ཕ་ཤོག་བཅོ་བརྒྱད། ཉམ་མཚོའི་ཕ་སྡེ་ཚོ་དྲུག །ལྗང་སྲིབ་བེ་ཧུ་ཤོག་གཉིས། བྱང་རིགས་རྒྱ་སྡེ་ཁག་གསུམ། དགེ་རྒྱལ་སྟོད་སྨད་བར་གསུམ། འབྲོང་པ་བྱང་རོང་ཤོག་བཞི། ནང་སྡེ་ཤོག་ཆེན་བཅོ་བརྒྱད་སོགས་འབོད་པ་དེ་རྣམས་ཡོངས་རྫོགས་ལ་ནང་ཆེན་པ་ཞེས་གྲགས་ཀྱང༌། ཡུལ་ཤོག་སོ་སོའི་མིང་འབོད་སྐབས། སྒ་པ། འབྲོང་པ། དགེ་རྒྱལ། རག་ཤུལ། ཟུར་མང༌། ཡུལ་ཤུས་སོགས་བརྗོད་པ་དེ་རྣམས་ནང་ཆེན་གྱི་དཔོན་འགོ་ལས་ལོག་ཤིག་ཏུ་སེམས་པར་མི་བྱའོ། །

གཉིས་པ་། རས་ཚང་སྒོམ་སྡེ་ཞེས་པའི་དོན་ནི།

རས་ཚང་སྒོམ་སྡེ་ཞེས་འབོད་པ་ནི། སྤྱན་སྔ་རས་པ་དཀར་པོ་ཤེས་རབ་བྱང་ཆུབ་ཀྱིས་སྐུ་འབུམ་ལྷ་ཁང་ཆེན་མོའི་ཕྱི་རོལ་ཏུ་ནང་སོ་ཆེན་མོ་གྲགས་པའི་གཟིམ་ཁང་བརྩེགས་ཤིང་། ༡༢༣༦མེ་སྤྲེལ་ལོར་ལྷ་ཁང་ཆེན་མོ་དེ་ལ་ནང་ཀ་བ་ཉེར་ལྔ་ཕྱི་རོལ་དུ་ཕྱམ་ཆེན་པོ་བསྐོར་ལམ་དང་བཅས་པ་ཐོག་སྟེང་ཇོ་ཐོག་གིཉྫི་ར་བཅས་བཞེངས་ཤིང་། སྒོམ་སྡེའི་སྒྲུབ་གྲྭ་གཙུགས་པས་སྒོམ་སྡེར་གྲགས་ཞེས་ཁམས་སྤྲུལ་ཆོས་ཀྱི་ཉི་མའི་རྣམ་ཐར་དུ་གསལ་བ་མ་ཟད་གྲུབ་ཐོབ་ཁམས་པ་མི་གསུམ་གྱི་ནང་ཚན་གྲུབ་ཆེན་གསལ་སྟོང་ཤྭོ་སྒོམ་བྱང་ཡེ་དང༌། ར་དགེ་ལུག་དགེ་སོགས་སྒོམ་ཆེན་མང་པོ་འཇའ་ལུས་སུ་ཕེབས་ཤིང༌། སྐྱུ་རའི་གདུང་ལས་དཔལ་འབྲི་གུང་པ་སྐྱོབ་པ་འཇིག་རྟེན་གསུམ་གྱི་མགོན་པོ། སྤྱན་སྔ་ཤེས་རབ་འབྱུང་གནས། རླང་གི་གདུང་ལས་སྤྱན་སྔ་གྲགས་པ་འབྱུང་གནས། མགར་གྱི་རིགས་ལས་མགར་དམ་པ་ཆོས་ལྡིང་པ་དང༌། ཁམས་མགྱོགས་རྡོ་རྗེ་སྙིང་པོ། དཔལ་ཆེན་ངད་ཕུ་པ། དཔལ་ལྡན་བྱང་ཆུབ་གླིང་པ་སོགས་གྲུབ་ཆེན་མང་པོ་དང༌། འགྲོ་མགོན་སངས་རྒྱས་ཡེལ་པ་སོགས་སྒོམ་ཆེན་གྲུབ་ཐོབ་མང་པོ་བྱོན་པ་དང༌། སངས་རྒྱས་ཡེལ་པ་དང་འབྲི་གུང་འབྲུག་པ་སོགས་ཀྱི་སློབ་མ་མང་པོ་གྲུབ་པ་ཐོབ་པའི་ལོ་རྒྱུས་དང༌། ནང་ཆེན་ཏྲེ་ཧོ་ཆོས་ཀྱི་རྒྱལ་མཚན་གྱི་སྐུ་དུས་སུ་སྐྱོབ་པ་རིན་པོ་ཆེ་དང༌། འབའ་རོམ་དར་མ་དབང་ཕྱུག་གི་དངོས་སློབ་ཏི་ཤྲཱི་རས་ཆེན་དང༌། དེའི་སློབ་གཙོ་རས་པ་དཀར་པོའི་སློབ་རྒྱུད་ལ། སྟོང་ནག་རས་པ་དཀར་པོ། གསང་བ་ལུས་མེད་རྡོ་རྗེ། རིམ་བརྙེས་འཇམ་དབྱངས་གྲགས་པ། རྫ་དངུལ་འཛོང་ཤཱཀྱ་རྡོ་རྗེ་འམ་བྱ་བྲལ་རྒོད་ཆིབས་སོགས་གྲུབ་པ་ཐོབ་པའི་སྐྱེས་ཆེན་རི་ལ་སྒོམ་པ་རི་ལ་སངས་རྒྱས། ཀླུང་ལ་སྒོམ་པ་ཀླུང་ལ་སངས་རྒྱས་པའི་སྒོམ་ཆེན་གྱི་རི་ཀླུང་ཁེངས་ཤིང་རྫ་རི་པ་ཞེས་བཀའ་བབ་བུ་ཆེན་བཅོ་བརྒྱད་ལ་དགོན་སྡེ་རི་ཁག་བཅོ་བརྒྱད་བྱུང་བ་དང༌། མངའ་འབངས་ཡུལ་མི་མང་ཆེ་བས་ངན་གཡོ་གནོད་སེམས་དང༌། ཁ་གསག་ངོ་བསྟོད་མི་ཤེས་ཤིང༌། རང་བཞིན་དྲང་ལ་དོན་གྱི་ཞི་བདེ་འཚོལ་ཞིང་དབེན་པར་ནང་དུ་ཡང་དག་འཇོག་ལ་མོས་དད་ཤིན་ཏུ་ཆེ་བས་རས་ཚང་སྒོམ་སྡེ་ཞེས་གྲགས་པ་དོན་ལ་གནས་པ་ཞིག་གོ། །།

སྔོན་དུས་རྒྱལ་བློན་བྱང་ཆུབ་སེམས་དཔའ་ཡི། །རྣམ་ཐར་དྲན་པས་དད་པའི་མཆི་མ་ཀུ། །འགྲོ་འདུལ་ཐུགས་རྗེ་ཆེན་པོས་སྒྱུ་འཕྲུལ་གར། །ལྷ་རིགས་ནང་ཆེན་ཆོས་རྒྱལ་ཁྱོད་མིན་སུ། །བརྒྱ་བྱིན་ཉེ་དབང་འཁོར་གྱི་བསྐོར་བ་ལྟར། །མི་བདག་དེ་ཀུན་བོད་འབངས་དབུས་བརྗིད་པས། །ཆོས་སྲིད་ཕན་བདེའི་དགའ་སྟོན་ཅི་ཡང་དར། །ལྷ་དབང་དཔལ་ཡང་ཟིལ་གྱིས་གནོན་པ་བཞིན། །ཞེས་བར་སྐབས་ཀྱི་ཚིགས་སུ་བཅད་པའོ།

གསུམ་པ། ཨ་ལྕགས་འབྲུ་ཡི་གདུང་རབས་ཤིན་ཏུ་བསྡུས་པ།

ཨ་ལྕགས་འབྲུ་ཡི་གདུང་རབས་ལ། རླང་གི་སྤོ་ཏི་བསེ་རུ་ལས། འབྱུང་བ་སྣ་ལྔའི་སྙིང་པོ་ལ། །སྒོ་ང་ཆེན་པོ་གཅིག་ཡོད་པ། །ཕྱི་སྒོང་ཤུན་ལ་ལྷ་བྲག་དཀར་པོ་ཆགས། །ནང་སྒོང་ཆུ་ལ་དུང་མཚོ་དཀར་མོ་འཁྱིལ། །བར་གྱི་སྒོང་ངའི་དར་ཆ་ལ། །རིགས་དྲུག་སེམས་ཅན་ཀུན་གྲོལ་སོགས་མང་ཞིག་གསལ་བས་ན། མིའུ་གདུང་དྲུག །ཡན་ལག་རུས་ཕྲན་བཅོ་བརྒྱད། འཐོར་བ་དྲུག་ཅུ་སོགས་རྒྱ་ཆེར་འཕེལ་བ་སྟེ། དགའ་འབྲུ་གདོང་གསུམ་དབྲ་དང་བཞི། །དབའ་ཟླ་གཉིས་ཏེ་རྩ་བ་དྲུག །རྒྱ་བོད་ཧོར་གསུམ་འཇང་དང་བཞི། མོན་གིང་རི་གཉིས་ཏེ་ཡལ་འདབ་དྲུག །རུས་ཆེན་རེ་ལ་གཏམ་རྒྱུད་རེ། ཞེས་གསལ་བ་དང་། ཐུགས་རྗེ་ཆེན་པོའི་བཀའ་འབུམ་སོགས་ནས་འཕགས་པས་བྱིན་གྱིས་བརླབས་པའི་སྤྲེལ་སྒོམ་ཞིག །རི་ཁ་བ་ཅན་གྱི་མགུལ། སྨན་སྤོས་སྣ་ཚོགས་སྐྱེས་པའི་ཚལ། རང་བྱུང་ཤེལ་གྱི་བྲག་སྐྱིབས་སུ་འདུག་པ་ན། རྗེ་བཙུན་སྒྲོལ་མའི་སྤྲུལ་པ་བྲག་སྲིན་མོ་དང༌། ཁྱོ་ཤུག་ཏུ་གྱུར་ཏེ། རིགས་དྲུག་ལས་འཕོས་པའི་བུ་དྲུག་བཙས་པ་ལས། རུས་དྲུག་བྱུང་སྟེ། ཆེ་བཙན་འགྲན་མེད་འབྲུ། ཆེ་རྒྱུད་སྨུག་པོ་ལྡོང༌། མཁས་པའི་འབྱུང་ཁུང་སྒ། མང་སྣ་སེ་ཆུང་དབྲ། ནུ་བོ་དབས་ཟླ་སྟག་གཟིག་འགྱིང་བསྣོལ། ཞེས་འབོད་པའི་ཆེ་བརྩན་འགྲན་མེད་འབྲུ། ༼འབྲུ་དང་འགྲུ་ཞེས་འབྲི་སྟངས་ཁག་གསུམ་མཐོང་།༽ཡི་གདུང་རབས་ལ་གནམ་ལ་འགྲོ་ཤེས་ལ་སོགས་ངོ་མཚར་བ་བརྒྱད་དང༌། བཙན་ལ་ཡ་མེད་ལ་སོགས་དཔའ་རྟགས་བརྒྱད་ཀྱི་གྲགས་པ་རྣམ་པར་དཀར་བ་འབྲུ་རྗེ་ལྷ་བུ་ཐོད་དཀར་གྱི་བདུད་མི་ནག་རྔམས་པ། བདུད་ཁྱབ་པ་ལག་རིང༌། སྲིན་པོ་ཁྲག་མིག་གཙོས་ནག་པོའི་རྩ་ལག་ཁ་བཏགས་པར་བྱས། འབའ་ཤེས་དུང་གི་ལུག་གུ །སྨྲ་ཤེས་གཡུ་ཡི་ནེ་ཙོ་སོགས་བདུད་ཀྱི་ཕ་ཟོག་བཅོ་བརྒྱད་དྲག་ཤུལ་གཡུལ་གྱི་ལས་ལ་ཁྱབ་མཇུག་གདུག་པའི་འགྲན་ཟླར་གྲུབ། དཀར་ཕྱོགས་རྒྱལ་བའི་རུ་མཚོན་བསྒྲེང༌། ལས་དབང་བསོད་ནམས་ཀྱི་མེ་ཏོག་ལ་སྙན་པའི་དྲི་བསུང་ཅི་ཡང་དར་བར་གྱུར། དེ་ནས་རིམ་གྱིས་རྒྱུད་པའི་འབྲུ་སྟག་རྒོད་བྱ་བ་ཤིན་ཏུ་ཕྱུག་པ་ཞིག་བྱུང་བ་ལ་བུ་བདུན་ཡོད་པས་ཕ་ལ་ཁྱད་འཕགས་སྒྲོན་རྒྱུའི་སྲམ་གྱི་སྤུའི་ཕྱིང་པ་བཟོས་ནས་སྦྲ་ཐོག་ཏུ་བཞགས་པ་རླུང་གིས་ཁྱེར་བས་མཚོ་ནང་དུ་ལྷུང་བར་བུ་བདུན་གཅིག་ལ་གཅིག་འཆང་ཕྱི་མ་འཛོ་ཡི་སྣ་ཐག་ལ་འཇུས་པས་མཛོ་སྣ་བོར་ཏེ་བུ་བདུན་མཚོར་བྱིང་བས། འབྲུ་མི་རབས་ཆད་ཁར་མཛོ་སྣ་བོར་ཞེས་པ་བྱུང༌། འབྲུ་སྟག་རྒོད་རྒན་པར་གྱུར་ནའང། སླར་རོང་བཟའ་བླངས་པས་མུན་པར་ཉལ་བའི་བུ་བྱུང་བ་ཉི་མ་ནག་པོ་དང༌། རེས་མཐོང་རེས་སྦས་སྐབས་སུ་བུ་བྱུང་བ་ཉི་མ་ཁྲ་བོ། དངོས་སུ་ཉི་མར་བསྡད་པའི་སྐབས་སུ་ཉི་མ་དཀར་པོ་ཞེས། བུ་གསུམ་བྱུང་བས་གྲུ་ཉི་མ་དཀར་ནག་ཁྲ་གསུམ་དུ་གྲགས། ཉི་མ་ཁྲ་བོའི་གདུང་ལ་ཆོས་རྒྱལ་སྲོང་བཙན་སྒམ་པོའི་བཀའ་ཡི་འཕྲུལ་བློན་མི་བཞིའི་གྲས་འབྲི་སེ་རུ་གོང་སྟོན། ཆོས་རྒྱལ་ཁྲི་སྲོང་ལྡེའུ་བཙན་གྱི་ཆོས་བློན་པད་མ་གུང་རྩན་སོགས་དཔའ་མཛངས་སྟོབས་ཀྱི་རལ་གྲིས་གནམ་ས་ཕྱེད་དུ་བཤགས་མཁན་མང་དུ་བྱུང༌། ཉི་མ་ནག་པོའི་གདུང་ལ། གླིང་གེ་སར་གྱི་བདུད་ཀྱི་རྫོང་ཆེན་བཅོ་བརྒྱད་ཕབ་པའི་དུས་སུ། གླིང་གི་དཔའ་ཐུལ་སུམ་བཅུ། ཡང་ཐུལ་དམ་པའི་མི་བདུན། ཞེ་ཐུལ་ཁྲ་གླག་སྤྱང་གསུམ་ཞེས་ཡོད་པའི་ནང་ནས། ཞེ་ཐུལ་སྟོབས་ལ་གླང་ཆེན་བརྒྱད་སྒྲིལ་ལ་སྒ་བདེ་མི་ཆེན་ཞེས་པ་དེ་དང༌། འབྲུ་མི་དཀར་ལྷ་བུ་བསམ་འགྲུབ། འབྲུ་ཐར་པ་རྒྱལ་མཚན་སོགས་དཔེར་ན་རི་དྭགས་ཀྱི་རྒྱལ་པོ་སེང་གེས་གཅན་གཟན་ཐམས་ཅད་ཟིལ་གྱིས་གནོན་པ་ལྟ་བུའི་དཔའ་བའི་གོ་མཚོན་སྣ་དགུའི་བདག་པོ་མང༌། ཉི་མ་དཀར་པོའི་རིགས་ལ་ཏྲེ་ཧོ་བྱུང་ཞིང་དེའི་ལོ་རྒྱུས་རྒྱས་པ་ཏྲེ་རབས་ཞེས་བྱུང་ལ། དེ་ལས། འབྲུ་རྗེ་ཉི་མ་དྲི་མེད་ལས། རྒྱལ་རབས་དགུ་བཅུ་གོ་བརྒྱད་འཕེལ། ཕྱེད་དེ་ལྷ་ཡི་གདུང་རྒྱུད་ཡིན། ཞེས་འབྱུང་བ་བཞིན་འབྲུ་ཉི་མ་དཀར་པོ་ལ་སྲས་ཆེ་བ་དཔའ་བོ་སོ་གད། འབྲིང་བ་ཡ་གད་ཆུང་བ་མ་གད་བྱ་བའི་སྲས་གསུམ་བྱུང་བའི། ཆེ་བ་སོ་གད་རང་ལོ་༢༠ལོན་དུས་ཤར་རྨ་ཆེན་སྤོམ་རའི་མགུལ་དུ་ཕྱིན་པ་ན་ཁྲུས་ཀྱི་རྫིང་བུའི་འགྲམ་དུ་ནམ་མཁའ་ནས་བྱ་རྒོད་མང་པོ་འཕུར་བྱུང་བར་རྒོད་ཀྱི་ཀླུབ་བུ་རྣམས་ཕུད་དེ་ལྷའི་བུ་མོ་གཟུགས་བྱད་ཕུན་སུམ་ཚོགས་པར་བྱས་ཏེ་ཁྲུས་བྱས་ནས། སླར་རྒོད་ཀྱི་ཀླུབ་བུ་སོ་སོར་ཞུགས་ཏེ་འཕུར་བས། སོ་གད་ཀྱིས་ཀླུབ་བུ་གཅིག་བཟུང་བས་ལྷའི་བུ་མོས་ཆ་བྱད་གཅིག་ལུས་བྱུང་བ་ལ་ཐབས་ཤེས་ཀྱི་སྦྱོར་བ་མཛད་ནས་ཀླུབ་བུ་གཏད་པ་ན། ལྷ་ཡི་བུ་མོ་དེ་ཀླུབ་བུར་ཞུགས་ཏེ་ཅུང་ཟད་ནམ་མཁར་འཕག་ནས། དེ་རིང་ནས་བཟུང་ཟླ་དགུ་ངོ་བཅུའི་ཚེས་ལ་བུ་ལེན་དུ་ཤོག་ཟེར་ནས་འཕུར། སོ་གད་ཀྱི་ཟླ་གྲངས་བཟུང་ནས་ཚེས་༡༥ལ་བྱོན་པ་ན་ནམ་མཁའ་འཇའ་འོད་ཀྱིས་གང་ཞིང་མེ་ཏོག་ཆར་དང༌། རོལ་མོའི་སྒྲ་སྣ་ཚོགས་དང་བཅས་ཏེ་ལྷའི་བུ་དང་བུ་མོ་དཔག་ཏུ་མེད་པས་ནམ་མཁའ་གང་ཞིང་ཐོག་མར་བྱ་སྤུ་བཏགས་ཀྱི་བླ་བྲེ་འཕངས་ནས་འདི་གཟེད་ཅིག་ཅེས་པའི་སྒྲ་དང༌། གཡུ་འབྲུག་སྔོན་མོའི་ཟེ་བ། སེང་གེ་དཀར་མོའི་གཡུ་རལ། རྒེའུ་དཀར་མོའི་པགས་པ། སྐྱུར་རའི་ཧཱུྃ་ཐམ་རྣམས་འཕང་ནས། འདི་དག་གདན་དུ་ཐོངས་ཞིག །ཁྱོད་ཀྱི་རྒྱུད་པའི་ཁྱད་ནོར་ཆེན་པོ་ཡིན་ནོ། ཁྱོད་རང་གི་བུ་འདི་ཡི་རིགས་རྒྱུད་ཀྱིས་སེམས་ཅན་མང་པོའི་དོན་བྱེད་པར་འགྱུར་རོ་ཞེས་ལྷ་བུ་ལྷ་རྫས་དུ་མས་རྒྱན་པ་ཞིག་ནམ་མཁའ་ནས་བསྐྱུར་བྱུང་བས། རྒྱལ་ཆེན་བཞིས་བཟེད་གྲོགས་བྱས་པ་ན། སོ་གད་ཤེད་ཆུང་བས་བླ་བྲེས་སྣེ་ཤོར་ནས་ལྷའི་བུ་ས་ལ་ལྷུང་སྟེ་མཐེའུ་ཆུང་ཆད་ཤིང་ལྟག་པ་ས་ལ་བརྡབས་པས་ལྟག་འབུར་བྱུང་བས་སྐྱུ་ར་སོར་དགུ་པ་ལྟག་པོ་ཆེ་གནམ་སྦྱིན་དཀར་པོ་ཞེས་གྲགས། བུ་གནམ་ནས་བསྐྱུར་བས་དེ་ནས་བཟུང་གདུང་གི་མིང་སྐྱུ་ར་གྲགས། དེ་ཉིད་ཀྱི་གདུང་རེག་བཟང་འབྲོམ་གསུམ་ཞེས་གདུང་རིགས་གསུམ་གྱི་མཚམས་ལྡན་གྱི་ཡུལ་གྲོང་ཙོང་ངུ་ན་སྐྱུ་རའི་རིགས་དེ་ཉིད་ལས་ཨ་མྱེས་ཚུལ་ཁྲིམས་རྒྱ་མཚོ་ཞེས་སྔགས་རྙིང་མའི་ནུས་ལྡན་དེ་དང༌། གཡུང་དྲུང་རྒྱ་མཚོ་མཆེད་གཉིས་བྱུང༌། དེའི་ལྕམ་ལ་ཨ་ཕྱི་ཆོས་ཀྱི་སྒྲོལ་མ་ཞེས། འཇམ་དཔལ་རྩ་རྒྱུད་ལས། ང་ཡི་བསྟན་པའི་སྙིགས་མ་ལ། །བྱང་གི་ཕྱོགས་ཀྱི་དུར་ཁྲོད་དུ། །རྒྱལ་བའི་ཡུམ་གྱི་སྤྲུལ་པ་ནི། །སྒྲོལ་མའི་མིང་ཅན་འབྱུང་བར་འགྱུར། །སྐྱེ་མེད་སྙིང་པོ་དོན་རྟོགས་ཅིང༌། །གྲོང་དང་གྲོང་ཁྱེར་རི་སུལ་དང༌། །དུར་ཁྲོད་བས་མཐའ་ཁྱབ་བར་ཉུལ། །དེས་ཡི་ཆོས་ནི་རྒྱས་པར་འགྱུར། ཞེས་དང༌། སངས་རྒྱས་ཀྱི་སྤྱན་རས་གཟིགས་ལ་ཁ་བ་ཅན་འདུལ་བར་ལུང་བསྟན་པའི་མདོ་ལས། ཁ་བ་ཅན་གྱི་རྒྱལ་ཁམས་སུ། ཞེས་པ་ནས། ཇོ་མོ་སྒྲོལ་མའི་སྤྲུལ་པ་ནི། ལབ་ཀྱི་སྒྲོལ་མ་ལ་སོགས་དང༌། །ཆོས་ཀྱི་སྒྲོལ་མ་དཀར་མོ་འབྱུང༌། །གངྒའི་རྒྱུན་བཞིན་བསྟན་པ་རྣམས། དར་ཞིང་རྒྱས་པ་ཉིད་དུ་འགྱུར། ཞེས་ལུང་བསྟན་པ་ལྟར་དུས་དེར་ཡབ་སྙེ་ནམ་པ་སྣ་ནམ་ཇོ་བོ་དཔལ་ཞེས་རེ་མ་ཏི་བྲན་དུ་འཁོར་ནུས་པའི་སྣ་ནམ་རྡོ་རྗེ་བདུད་འཇོམ་གྱི་གདུང་རིགས་ནུས་པ་ཅན་དང༌། ཡུམ་བྲིན་བཟའ་དར་འཇམ་གཉིས་སྙེ་ནམ་ནས་འབྲི་གུང་གི་ཕྱོགས་སུ་བྱོན་ནས་བཞུགས་པའི་སྲས་མོར་རྡོ་རྗེ་མཁའ་འགྲོའི་ཡང་སྤྲུལ་ཆོས་ཀྱི་སྒྲོལ་མ་འཁྲུངས་ཏེ། ས་དེར་སྐྱེ་གྲགས་ཐང་ཞེས་ད་ལྟ་ཡང་གྲགས་ཤིང་མཁའ་འགྲོའི་མཚན་རྟགས་ཐམས་ཅད་ཚང་བ་བསྐྱེད་ཤིན་ཏུ་ཆེ་བར་གྱུར། དབུས་ཀྱི་ཇ་ཚོང་པ་དང་སྦྲགས་འདུལ་བྱ་ཁམས་སུ་ཡོད་ཅེས་ཕེབས། ཨ་མྱེས་ཚུལ་ཁྲིམས་རྒྱ་མཚོ་ལ། དབུས་ནས་ཆེད་གཏད་བྱོན་ཚུལ་གསུངས་པས། ཨ་མྱེས་ཀྱི་ཁོ་བོ་ནི་འཇིག་རྟེན་གྱི་ཞེན་པ་མེད་ཅིང་ལོངས་སྤྱོད་ཆུང་བས་ཁྱིམ་ཐབས་ཀྱི་མདུན་པ་མ་མཆིས་ཤིང་གཉེན་སྟོན་དང་སྣ་བོན་ལ་སོགས་ཡོ་བྱད་མི་ཤོམ་པས་ཁྱེད་རང་གང་འདོད་དུ་བྱོན་ན་ལེགས་ཞེས་གསུངས་པས། ཨ་ཕྱི་ཆོས་ཀྱི་སྒྲོལ་མའི་ཞལ་ནས། ཁོ་མོ་ལ་ཡང་འཇིག་རྟེན་གྱི་ཞེན་པ་ཆེ་བ་གཅིག་མ་ཡིན་ཏེ་ངེད་རང་གཉིས་ལ་བརྟེན་ནས་སངས་རྒྱས་ཀྱི་བསྟན་པ་རིན་པོ་ཆེ་ལ་བྱ་བ་བྱེད་པའི་སྐྱེས་ཆེན་དུ་མ་འབྱུང་བའི་རྟེན་འབྲེལ་ཡོད་པས་འདིར་མཆིས་པ་ཡིན། ལོངས་སྤྱོད་ཀྱི་འཕོངས་པའི་ཞུམ་པ་མི་འཚལ་ཏེ། ཁོ་མོས་སྒྲུབ་བོ་ཞེས་གསུངས་ཏེ་དེའི་ནུབ་སྣ་བོན་པ་ཡང་བོས། ཕྱི་ཉིན་ནས་ཨ་ཕྱིས་ངའི་ཕ་མིང་དབུས་ན་ཡོད་པས། དེའི་ཚབ་ཇ་མགྲོན་འདི་རྣམས་ཡིན་ཞེས་མགྲོན་བརྡ་སྦྱར་བ་ན། ཨ་མྱེས་ཚུལ་ཁྲིམས་རྒྱ་མཚོ་འཁོར་བཅས་སྐྲག་ཏེ་མགྲོན་རྣམས་ལ་ཅི་ལྟར་བྱ་ཞེས་ཚབས་ཚུབ་གནང་བའི་ཚེ་ཆོས་ཀྱི་སྒྲོལ་མའི་ཞལ་ནས་ཕཊ་གསུངས། སྣམ་ཕྲག་ནས་ཀ་པ་ལ་གཅིག་ཕྱུང༌། ཡང་ཕཊ་གསུངས་ནས་ཌ་མ་རུ་གཅིག་ཕྱུང་ནས། ད་ནི་ཚོགས་འཁོར་ཡོ་བྱད་ཅི་འདོད་འདིར་སྩོལ་གཅིག་གསུངས་ནས། ཀ་པ་ལ་གཟེད་ལ། ལུག་ཤ་ལག་པ་གཡས་པ་གཅིག་ཡོད་པ་དེ་ཕུལ་བས། ཞལ་ནས་འོ་རྟེན་འབྲེལ་བཟང༌། ང་ལ་བུ་བཞི་འབྱུང་སྟེ་དེ་དག་ཀྱང་དངོས་དང་རྒྱུད་པའི་སྒོ་ནས་སངས་རྒྱས་ཀྱི་བསྟན་པ་ལ་བྱ་བ་བྱེད་པའི་སྐྱེས་ཆེན་དུ་མ་འབྱུང་བར་འགྱུར་རོ་ཞེས་གསུངས་ཏེ་ཌ་མ་རུ་དཀྲོལ། བཟའ་བཏུང་བསམ་གྱིས་མི་ཁྱབ་པའི་ཆར་བབ་པས་མགྲོན་རྣམས་ཚིམ་པར་བྱས། སྣ་བོན་ལ་གཟི་ཆུ་མིག་བཅུ་གཉིས་པ་ཞིག་བྱིན། དེ་ལྟར་ཁབ་ཏུ་བཞུགས་པས་སྲས་ནམ་མཁའ་དབང་ཕྱུག །དཔེ་དཀར་དབང་རྒྱལ། ནང་འགགས་པ་བསོད་ནམས་དཔལ། དཀར་གདུང་གྲུ་བཞི་སྟེ་སྲས་བཞི་འཁྲུངས། ཨ་ཕྱི་རང་ཉིད་ཀྱི་སྒྲུབ་ཐབས་རྣམས་མཛད་པ་སོགས་ད་ལྟ་ཨ་ཕྱི་བེ་བུམ་ཞེས་པའི་པོད་གཅིག་ཡོད། ཞལ་ནས་བདག་ནི་སངས་རྒྱས་ཀྱི་བསྟན་པ་རིན་པོ་ཆེ་འཕེལ་རྒྱས་སྲུང་བའི་ཕྱིར་དུ་སྨོན་ལམ་གྱིས་འབྲེལ་བས་འདིར་མཆིས་པ་སྟེ། མཆོག་ཐུན་གྱི་དངོས་གྲུབ་སྦྱིན་པར་བྱའོ་གསུངས་ཏེ་ཕྱི་བཞིན་འབྲང་པའི་མི་རྣམས་ལྡན་སྟོད་ཕུག་པ་གཏིང་རིང་བར་ཁྲིད་ནས། བམ་ཆེན་གཅིག་བླང་པ་ཚོགས་འཁོར་དུ་རོལ་ནུས་པ་ལ་ཐུན་མོང་དང་མཆོག་དངོས་ཐོབ་པ་བྱུང་ཞིང་ལོག་རྟོག་གིས་སྒྲིབ་ཏེ་ལོངས་མ་སྤྱད་པ་ལ་དངོས་གྲུབ་མ་གྱུར། མཐར་ད་ནི་བདག་གི་བུ་དང་རྒྱུད་པར་བཅས་པ་ལ་བསྟན་པ་སྤྱི་དང་ཁྱད་པར་སྙིང་པོའི་བསྟན་པ་ཞིག་འབྱུང་བས་དེ་དག་གི་བཀའ་སྲུང་བགྱིད་ཅིང༌། བདག་གིས་སྒྲུབ་ཐབས་བགྱིས་པ་འདི་རྣམས་ཀྱང་ཉམས་སུ་ལེན་པའི་མི་རབས་བཅོ་ལྔ་བར་དུ་ང་རང་དངོས་སུ་སྲུང་སྐྱོབས་བགྱིས་པས། དོ་གལ་ཆེ་ན་ང་ལ་སྦྲོན་ཁོ་མོའི་ལུས་ཀྱི་བྱ་བ་ཐམས་ཅད་གྲུབ་ཟིན་ཞེས་གསུང་གི་ཐ་མ་བཞགས་ཏེ་སྐུ་ལུས་མ་སྤང་པ་མཁའ་སྤྱོད་དུ་གཤེགས་པས་ཕུག་པ་དེར་མཁའ་སྤྱོད་ཕུག་ཅེས་ད་ལྟའང་གླེང༌། དཔེ་ཀ་དབང་རྒྱལ་གྱི་སྲས་བཞི་ལས། རྣལ་འབྱོར་པ་རྡོ་རྗེའི་སྲས༧རྒྱལ་དབང་སྐྱོབ་པ་རིན་པོ་ཆེ་ཡིན་ལ་སྐྱོབ་པའི་ཡུམ་ནས་ཡར་རྩིས་པའི་ཕྱིར་མོར་གྱུར་པས་ཨ་ཕྱི་ཞེས་གྲགས་ཏེ། ཇི་སྐད་དུ། སྲས་ཆེ་བའི་རིགས་ལ་སྐྱུ་ར་བྱུང༌། འདན་སྟོད་བྲག་རྩ་སྐྱུ་རས་བཟུང༌། སྐྱུ་ར་མི་འགྱུར་འབྲུ་ཞིག་ཡིན། བྲག་རྩ་མི་འགྱུར་གནས་ཞིག་ཡིན། འབྲིང་པོའི་བུ་ལ་གོ་བོ་བྱུང༌། །བྱང་ཁྲི་ལམ་སྐྱ་བོ་གོ་བོས་བཟུང༌། །གོ་རྗེ་དཀར་པོ་འབྲུ་ཞིག་ཡིན། །ཁྲི་ལམ་མི་འགྱུར་གནས་ཞིག་ཡིན། །ཆུང་བའི་རིགས་ལ་ཏྲེ་བོ་བྱུང༌། །ཏྲེ་མ་ཐང་ཚོང་འདུས་ཏྲེ་བོས་བཟུང༌། །ཏྲེ་རྗེ་སེ་བོ་འབྲུ་ཞིག་ཡིན། །ཚོང་འདུས་མི་འགྱུར་གནས་ཞིག་ཡིན། །ཉི་མ་ཁྲ་བོའི་བུ་གཉིས་ལ། །ཆེ་བའི་རིགས་ལ་འོ་གྲོ་བྱུང༌། །གཙང་གྱང་ཁང་འོད་པ་འོ་གྲོའི་བཟུང༌། །འོ་གྲོ་དཀར་པོ་འབྲུ་ཞིག་ཡིན། །གྱང་ཁང་མི་འགྱུར་གནས་ཞིག་ཡིན། །ཆུང་བའི་རིགས་ལ་འཁོན་ཞེས་བྱུང༌། །ས་སྐྱའི་ཁྲི་སྐོར་འཁོན་གྱིས་བཟུང༌། །འཁོན་རྗེ་དཀར་པོ་འབྲུ་ཞིག་ཡིན། །ས་སྐྱ་མི་འགྱུར་གནས་ཞིག་ཡིན། །ཆེ་བའི་རིགས་ལ་ཉག་རེས་བཟུང༌། །དབུ་རུ་གྱང་ཁང་ཉག་རེ་བཟུང༌། །ཉག་རེ་སེ་བོ་འབྲུ་ཞིག་ཡིན། །གྱང་ཁང་མི་འགྱུར་གནས་ཞིག་ཡིན། །འབྲིང་བའི་རིགས་ལ་སྙི་བ་བྱུང༌། །གཙང་ཚོང་འདུས་འགུར་མོ་སྙི་བས་བཟུང༌། །སྙི་བ་དཀར་ནག་འབྲུ་ཞིག་ཡིན། །ཚོང་འདུས་མི་འགྱུར་གནས་ཞིག་ཡིན། །ཆུང་བའི་རིགས་ལ་འབྲོམ་རྗེ་བྱུང༌། །དབུས་སུམ་འཕྲང་གསེར་ཁང་འབྲོམ་གྱི་བཟུང༌། །འབྲོམ་རྗེ་དཀར་པོ་འབྲུ་ཞིག་ཡིན། །སུམ་ཕྲང་མི་འགྱུར་གནས་ཞིག་ཡིན། །ཞེས་གཞན་ཡང་ཆོས་རྒྱལ་ཉི་མའི་གདུང་སོགས་འབྲུ་མི་འགྱུར་ཐར་པ་གནས་བརྒྱད་དུ་གྲགས་པ་སོགས་ཆགས་པ་ཡིན་ནོ།།

རྒྱལ་བསྟན་ཀུན་གསལ་ལྷ་ལམ་ཡངས་པའི་དབུས། །དྭགས་བརྒྱུད་ཉིན་བྱེད་གཞོན་ནུ་ཤར་བ་ལས། །འོད་ཟེར་བྱེ་བའི་གཟི་འབར་འབྲི་གུང་པ། །ལྷ་བབས་སྐྱུ་རའི་བཀའ་དྲིན་སྙིང་ལ་ལྕི། །ཞེས་ཀྱང་སྨྲས་སོ།

 །སྲས་འབྲིང་བ་དཔའ་བོ་ཡ་གད་ཀྱི་གདུང་ལས་གོ་བོ་བྱུང་སྟེ། ཏྲེ་རབས་ལས། བྱང་ཁྲི་ལམ་སྐྱ་མོ་གོ་བོས་བཟུང༌། །ཞེས་གསལ་བ་ལྟར། ཉག་རེ། སྙི་བ། ཡར་ཞེར་སྟེ། དེ་དག་གི་རིགས་ལས། རྗེ་བཙུན་མི་ལ་རས་ཆེན་གྱི་ཞལ་སློབ་ཉི་མ་ལྟ་བུ་མཉམ་མེད་དྭགས་པོ་ལྷ་རྗེ་འམ། སྙི་བ་སྒོམ་ཆེན། སྙི་བ་རྡོ་རྗེ་འབར་གྱི་སྲས་དྭགས་སྒོམ་ཚུལ་ཁྲིམས་སྙིང་པོ། བཀའ་གདམ་བསྟན་པའི་མངའ་བདག་ཡར་ཞེར་པ་འབྲོམ་སྟོན་རྒྱལ་བའི་འབྱུང་གནས། ར་ཉག་ཁམས་སྐྱོ་མེས་ཨ་ཚོམ། འབྲི་གུང་སྐྱོབ་པ་རིན་པོ་ཆེའི་དངོས་སློབ་གྲུབ་ཆེན་ཁམས་མགྱོགས་རྡོ་རྗེ་གདན་པ་སོགས། བཀའ་ཕྱག་གཉིས་ཀྱི་མེས་པོ་ནམ་མཁའ་ལ་ཉི་མ་ཤར་བས་འཇིག་རྟེན་གྱི་མུན་པ་སེལ་བ་ལྟ་བུའི་ས་ཐོབ་ཀྱི་སེམས་དཔའ་མང་པོ་བྱུང་བར་བཤད་དོ། །

ནང་ཆེན་ཞེས་དབུ་བརྙེས་ཚུལ་དང་གདུང་རབས་མཚན་ཙམ་སྨོས་པ་ནི།

༑ དེས་ཆེ་བཙན་འབྲུ་ཡི་བྱུང་ཚུལ་སྤྱིར་བསྟན་ཏེ། བྱེ་བྲག་ནང་ཆེན་ཞེས་པའི་མཚན་སྙན་དོན་ལྡན་དབུ་བརྙེས་པའི་ཚུལ་ནི།   
འབྲུ་ཉི་མ་དཀར་པོའི་བུ་ཆུང་བ་མ་གད་ལ་ཏྲེ་ཧོའི་རྒྱུད་པ་བྱུང་ཞིང༌། ཏྲེ་རབ་ཁའི་ས་བཟུང་བས། ཏྲེ་རབས་ལས། འབྲུ་ཏྲེ་ཧོ་སྟག་གི་བྱ་རོག་དང༌། མཛེས་པ་ཕྱི་ཡི་རི་མོ་དང༌། མོན་པ་མཆེ་སྡེར་ཡ་མེད་དང༌། བཙུན་པ་ཏྲེ་ཧོ་སྟག་དམར་བཞི། གནས་མཎྜལ་མཐིལ་དུ་འཛོམ་པ་ཡིན། །རྒྱལ་པོས་དུས་ཀྱི་ལས་ཀ་ལ། །ཡུལ་ཆེན་སྐྱོང་བའི་བདག་པོ་ཡིན། །རྒོད་པོ་བརྟུལ་བའི་གཤེད་མ་ཡིན། །ཉམས་ཆུང་སྐྱོང་བའི་ཕ་མ་ཡིན། །གནམ་ལྷ་ཆོས་དཀར་པོའི་གཞུངས་ཤིང་ཡིན༌། །ཏྲེ་ཉིན་ལ་མི་ཡི་ཚོགས་ས་ཡིན། །སྲིབ་ལ་ནོར་གྱི་གཏེར་མཛོད་ཡོད། ས་མདོ་མཁར་གྱི་ཁ་བད་མཐོ། །ཕུ་ལ་འབྲོག་རུ་འཛོམས་ས་ཡིན། །ཤོད་པ་འབྲུ་དྲུག་སྨིན་ས་ཡིན། །ཏྲེ་རབས་ཁ་ཁྲིམས་ཀྱི་གཅོད་ས་ཡིན། །གནས་མཎྜལ་ཚོང་འདུས་སྤྲད་ས་ཡིན། །སྐད་རིགས་མི་གཅིག་སྣ་དགུ་འཚོགས། །ཞེས་གསལ་བ་བཞིན། ཏྲེ་ལ་ཉིན་སྲིབ་གཉིས། རྩེ་ཤོད་གཉིས། སྟེང་པ། ཚོང་འདུས། མཎྜལ་སྟེང་དང་བདུན་ལས། དཔའ་བོ་འབྲུ་རྗེ་ཉི་མ་དྲི་མེད་ལ། གནས་མཎྜལ་མཐིལ་དུ་ཕན་ཚུན་རྩོད་པ་དང་མཚང་འདྲུ་བ་བྱུང་བ་རྣམས་ལ་དྲང་ཐིག་གིས་གཅོད་པའི་མང་པོའི་ནང་ནས་ཆེན་པོར་ཀུན་གྱིས་བཀུར་ཞིང་འདུད་པར་གྱུར་པས་འབྲུ་རྗེ་ཞེས་པའི་མཚན་གྱི་དབུ་ཐོག་མར་བརྙེས་པ་ནི་ཡིད་བཞིན་མཛོད་ལས། དེ་ཚེ་རང་བཞིན་བཟང་པོའི་སྐྱེས་བུ་ཞིག །ཀུན་གྱིས་བསྐུར་བས་རྒྱལ་པོ་ཞེས་བྱ་སྟེ། །མང་པོའི་བསྐུར་བའི་རྒྱལ་པོ་ཐོག་མར་བྱུང༌། །ཞེས་གསུངས་པ་དང་མཚུངས་ཤིང༌། ཏྲེ་རབས་ལས། ཏྲེ་རབས་ཁ་ཁྲིམས་ཀྱི་གནས་གཞི་ལ། །ལས་ཀ་ཐོབ་པའི་མི་གསུམ་བྱུང༌། །ཏྲེ་ཧོ་ཐང་ཆེན་ཨ་འབན་དེ། །ཁྲིམས་ར་བཅུ་ཡི་མགོ་གནོན་ཡིན། །ཁྲི་དཔོན་ཉི་མ་དཀར་ལེབ་དེ། །རུ་བཞི་དམག་གི་དཔུང་གནོན་ཡིན། །སྤྱི་ཕུད་འཁོར་ལོ་བཟང་པོ་དེ། །གནམ་བསྐོས་ཆེན་པོའི་ནང་བློན་མཛད། །འབྲུ་ཏྲེ་ཧོ་དགྲ་བླའི་མི་བདུན་ལ། །གསེར་ཕྲེང་པོ་ཏི་བཅུ་གསུམ་ཡོད། ཅེས་གསལ་བ་ལྟར། །གནམ་ལྷ་བབ་ཀྱི་རྒྱལ་པོ། ས་ལྷུན་འགྲུབ་ཀྱི་མངའ་བདག །འབྲུ་སྤྱི་ཕུད་འཁོར་ལོ་བཟང་པོ་ལ་འཇམ་དབྱངས་ས་ཡི་ཚངས་པ་ཆེན་པོའི་ནང་བློན་ཡོངས་ཀྱི་ཆེ་བསྟོད་ཕུལ་བ་བཞེས་སྟེ་ཆེན་པོར་འོས་པའི་ལས་ཚན་བཅུ་གསུམ་བླངས༌། (ལས་ཚན་བཅུ་གསུམ་ནི། དམ་གཉེར་གཉིས། གསོལ་གཟིམ་གཉིས། མཇལ་ཡིག་གཉིས། སྐྱ་རྔ་གཉིས། ཐབ་འདྲེན་གཉིས། རྟ་མཛོ་གཉིས། གདུགས་འཛིན་པ་དང་བཅུ་གསུམ། བསྒྲང་ཚུལ་གཅིག་ལ། གསོལ་གཟིམ་མཆོད་གསུམ། མཇལ་ཡིག་མཛོད་གསུམ། ཐབ་འདྲེན་གདན་གསུམ། སྐྱ་རྟ་མཛོ་ཁྱི་བཞི་བཅས་ལ་ལེ་ཚན་བཅུ་གསུམ་ཟེར། མཆན།)

དྲང་ཞིང་ལྕི་བའི་ཁྲིམས་ཀྱིས་ཉེས་ཚོགས་བཅོམ་པས་ལུགས་གཉིས་ཀྱི་ཕྲིན་ལས་རྣམ་པར་དཀར་བའི་འབྲུ་རྗེ་ཞེས་པའི་གྲགས་པ་གསལ་བ་བྱུང༌།

འོ་ན་ཆེན་པོར་འོས་པའི་ལས་ཚན་བཅུ་གསུམ་ཡོད་པ་ལ་ནང་ཆེན་པ་ཞེས་འདོགས་ན་དེའི་སྐབས་སུ་ནང་ཆེན་ཞེས་མི་འདོགས་པ་གང་ཡིན་ནམ་ཞེ་ན། ནང་ཆེན་ཞེས་པའི་མིང་དེ་ཆོས་རྒྱལ་འཕགས་པའི་སྐབས་ནས་བྱུང་བར་མངོན་ཞིང༌། སྤྱིར་ཆེན་པོར་འོས་པའི་ལས་ཚན་ཡོད་ཚད་ལ་ནང་ཆེན་ཞེས་བཏགས་པ་མ་ཁྱབ་ཏེ། བོད་ཀྱི་བླ་ཆེན་སོགས་ཆེན་པོར་འོས་པའི་ལས་ཚན་ཡོད་པ་མང་བས་དེ་ཚང་མ་ལ་ནང་ཆེན་ཞེས་མི་འབོད་པས་ཤེས་སོ། ས་སྐྱོང་དེ་རྣམས་ཀྱིས་སྤྱི་ཚོགས་འཕེལ་འགྱུར་དུས་རིམ་སོ་སོའི་ལོ་རྒྱུས་ཡོད་པ་གོར་མ་ཆག་ལ། གཞན་ཡང་གནའ་བོའི་མི་རྣམས་ལ་ཆེས་སྔ་མོའི་ལོ་རྒྱུས་དང་ངག་རྒྱུན་སོགས་ཡོད་ཚོད་ཀྱང༌། ཕྱིས་དུས་སྐབས་འགྱུར་འགྲོས་སྣ་ཚོགས་རྐྱེན་པས་ལོ་རྒྱུས་ཀྱི་ཡིག་ཆ་མེད་གཤིས། འབའ་རོམ་གསེར་ཕྲེང་སྟག་གི་གཟུགས་དབང་གཙོས་འགའ་ཤས་མཐོང་བར་ནང་ཆེན་རྒྱལ་རབས་མཚན་གྱི་རིམ་པ་བསྒྲང་བ་ཙམ་ལས་མེད་པ་དང༌། ནང་ཆེན་རྒྱལ་རབས་ངོ་མ་དང་འབའ་རོམ་གསེར་ཕྲེང་ཆེན་མོ་ནི་དེང་སྐབས་མཐོང་ཡུལ་དུ་མེད་པར་བརྟེན། དེང་སང་ཡོད་པའི་ཡིག་ཆ་ལ་ནང་ཆེན་རྒྱལ་པོ་དེའི་སྲས་དང༌། དེའི་སྲས་སོགས་མཚན་ཙམ་ལས་མ་གསལ་སྟབས་དེ་དག་གཞིར་བཞག་ཐོག་ཅུང་ཟད་གླེང་ན། གོང་གི་འབྲུ་སྤྱི་ཕུད་འཁོར་ལོ་བཟང་པོ། དེའི་སྲས་ནོར་བུ་བཟང་པོ། དེ་ལ་སྲས་བཟང་པོ་དང༌། དེའི་སྲས་ལྡན་པ། དེའི་སྲས་སྤྲུས་མཆོག །དེའི་སྲས་ལྷ་མཆོག །དེའི་སྲས་ཡུལ་པའམ་ཡུལ་སྟོད།

༼༈ འབའ་རོམ་ནང་སོ་རི་ཁག་བཅོ་བརྒྱད་ཀྱི་འབྱུང་ཁུང་གསལ་བྱེད་སྟག་གི་གཟུགས་འཛིན་དབང་པོའི་ལྕགས་ཀྱུ་ལས། ལྷ་མཆོག་བུ། ཡུལ་པ། དེའི་བུ་བཙུན་པ། དེའི་བུ་དགུ་ཡོད་པ་དེའང༌། སྐྱས་དང་ཡག་དང་མཛེས་དང་གསུམ། ལོད་པོ་ཀླུ་བཙན་གཉན་པ་གསུམ། ཨ་ཆེན་བེ་ཡམ་བདེ་བ་དགུ། མཛེས་པའི་བུ། གཙང་ཀུན། ་དེའི་བུ་ཁྱབ་པ། དེའི་བུ་ཡུལ་སྲུང༌། དེའི་བུ་དྲག་པོ་སྐྱབས་ཞེས་གསལ།༽ །དེའི་སྲས་དྲག་པོ་སྐྱབས། དེའི་སྲས་ཐོག་འཕེན། དེའི་སྲས་ཀརྨ་གྲགས། དེའི་སྲས་སྤྲིན་ཕྱུག །དེའི་སྲས་ཐང་པོ། དེའི་སྲས་བརྟན་པ། དེའི་སྲས་བློ་གྲོས་འོད་ཟེར། དེའི་སྲས་འབའ་པ། དེའི་སྲས་ཏིང་ཆེན། དེའི་སྲས་སྐར་མཛེས། དེའི་སྲས་སེང་གེ་གྲགས། དེའི་སྲས་དམག་དཔོན་འོད་ཟེར། དེའི་སྲས་ཨ་མྱེ་མགོ་ཡག །དེའི་སྲས་གསེར་གཡུ་རང་གྲགས། དེའི་སྲས་ལེགས་པ་དབང་ཕྱུག །དེའི་སྲས་ལེགས་པ། དེའི་སྲས་དྲག་པོ་གོ་ཅན། དེའི་སྲས་རྨ་བྱ་མཛེས། དེའི་སྲས་ཞི་བ། དེའི་སྲས་མངའ་བདག །དེའི་སྲས་རྗེ་བོ། དེའི་སྲས་ཆོས་འཕགས། དེའི་སྲས་མདོ་མང༌། དེའི་སྲས་སྡེ་ལྔ། དེའི་སྲས་ཨ་སྟག །སེང་གེ་འཕེན། འབྲུག་སྲས། རྒོད་པོ་འབར་ཏེ་བཞི་ལ་ནང་ཆེན་གཉའ་བོ་ཁག་བཞི་ཟེར། ཨ་སྟག་གི་སྲས་ཐེ་ཇི་བསོད་ནམས་རྒྱལ། དེའི་སྲས་ཤེལ་འོད། དེའི་སྲས་ཨ་འབར་སོགས་དང༌། སེང་གེ་འཕན་གྱི་སྲས་ལ་ཁྲི་དཔོན་ལ་གྲགས། དེའི་སྲས་དཀར་ཆུང་ཉི་མ་སོགས་དང༌། འབྲུག་སྲས་ཀྱི་རིགས་ལ་སྤྱི་ཕུད། སངས་རྒྱས་དབང་ཕྱུག །དེའི་སྲས་ཡོན་ཏན་འབྱུང༌། དེ་ལ་སྲས་གཉིས་ཏེ། དཔོན་དཀར་དང༌། འཁོར་ལོ་བཟང་པོ། རྒོད་པོ་འབར་གྱི་སྲས་དོན་ཡོད། །དེའི་སྲས་ཚུལ་ཁྲིམས་འོད་ཟེར། དེའི་སྲས་ལྕགས་ལྷ། དེའི་སྲས་གཉིས་ནི། ཞྭ་དཀར་དང༌། དར་མ་གཉིས་སོ། ཞྭ་དཀར་གྱི་སྲས་དགེ་མཐོང༌། དེའི་སྲས་ཁྲི་དར་སེང་གེ། དེས་གླིང་བཟའ་ཨ་སྡོར་བླང་པ་ལ་ཏྲེ་བོ་ཨ་ལུ་འཁྲུངས། དེས་བཙུམ་མོ་་གཉིས་བཞག་པས་བཙུན་མོ་ཆེ་བ་མཛོ་རོག་བཟའ་དང་བུ་རྡོ་རྗེ་འཕགས་དང་རྡོ་རྗེ་བརྟན་ཡུམ་སྲས་ཀྱིས་ཏྲེ་རབས་ཁ་བཟུང༌། ཆུང་བ་འབེ་བཟའ་དཀར་མོ་ལ་སྲས་བདུན་འཁྲུངས་པ། སྐྱ་དཔོན་ལེགས། བྱ་ཡུལ་བ། ཨ་ཡུ་བ། ཏྲེ་བོ་ཆོས་ཀྱི་རྒྱལ་མཚན། ཚོང་དཔོན་ཁམ་ཐར། བཀྲ་ཤིས་དཔལ། བྱང་རྒྱལ་བ་བཅས་བདུན་ནོ། །༼༈ འདི་སྐབས་ཙམ་ལ་འབྲི་གུང་སྐྱོབ་པ་འཇིག་རྟེན་གསུམ་གྱི་མགོན་པོའི་དངོས་སློབ་སྤྱན་སྔ་ཤེས་རབ་འབྱུང་གནས། རྒྱལ་དབང་དབོན། ཏིལླི་རྡོ་རྗེ་གྲགས་པ། ཁམས་མགྱོགས་རྡོ་རྗེ་སྙིང་པོ། གཞན་ཡང་ཀ་ཡི་སྣང་བ་མཐའ་ཡས། བློ་ཡི་ལེགས་ལྡན་ནག་པོ་སོགས་སྒ་པའི་གྲུབ་ཆེན་བརྒྱད་དང་མགར་དམ་པ་ཆོས་ལྡིང་པ་དང་དཔལ་ལྡན་ངད་ཕུ་བ་སོགས་ཀྱིས་ལས་ཅན་གྱི་སློབ་མ་ཁྲི་ཕྲག་ལྔ་ལ་སྒོམ་ཁྲིད་བཏབ། སྒ་རྒྱུད་དང༌། ལྡན་ཡུལ་སོགས་རི་སུལ་སྒོམ་ཆེན་གྱིས་ཁེངས་པའི་དུས་དང༌། འགྲོ་མགོན་སངས་རྒྱས་ཡེལ་པས་ལས་ཅན་གྱི་སློབ་མ་མང་པོ་ལ་སྒོམ་ཁྲིད་གནང་ནས་ཡེལ་ཕུག་སོགས་རི་བོ་ཆེའི་རྒྱུད་ལྕི་སྨད་རི་སུལ་སྒོམ་ཆེན་གྱི་ཁེངས་པའི་དུས་ཡིན། འདི་སྐོར་ཞིག་ཏུ་ཏི་ཤྲི་རས་པ་དཀར་པོ་དང༌། བྱ་བྲལ་རྒོད་ཆིབས་སོགས་འབའ་རོམ་བཀའ་བརྒྱུད་ཀྱི་སྒོ་ཆེན་རི་པས་ཡུལ་ལུང་ཁེངས་པ་བྱུང༌། སྒོམ་སྡེ་རས་ཚང་བཅོ་བརྒྱད་ཀྱིས་དགོན་པ་བཅོ་བརྒྱད་ཕྱག་བཏབ་ལ་རི་ཁག་བཅོ་བརྒྱད་དུ་གྲགས་ཤིང་གདུང་རབས་འབའ་རོམ་གསེར་ཕྲེང་ཆེན་མོ་ཞེས་པ་ཡོད་འདུག་ཀྱང་དེང་དུས་མཐོང་ཡུལ་མ་་བྱུང་་ལོ་ཚིག་སོགས་མ་ཤེས་པས་སླད་ངེས་གསལ་བྱུང་ན་ཁ་འགེང་གནང་འོས།༽ ༼༈ ལྷ་ཐོག་རྒྱ་རབས་ཤོག་་གྲངས་༥༣ནང་ལྷ་ཐོག་འབྲོང་པའི་ཚ་བོ་ཡིན་ལུགས་རྒྱལ་པོ་དྲག་སེང་སྨོན་ནེ་ཡག་ལ་ནང་ཆེན་སྲས་མོ་ལྷ་མོ་དར་འཛོམ་ཞེས་པ་ཤེས་རིག་ཉི་མ་ཤར་བ་དེ་དཔོན་མོར་བསུས། ཞེས་གསལ་བས་ལྷ་ཐོག་ལ་གཉེན་ཉེ་བྱས་འདུག་པ་དུས་དེར་ནང་ཆེན་རྒྱལ་པོ་སུ་ཡིན་མཚན་མ་གསལ།༽ ཏི་ཤྲི་རས་ཆེན་གྱི་དངོས་སློབ་གསང་བ་ལུས་མེད་རྡོ་རྗེ་དང་སྟོང་ནག་རས་པ་དཀར་པོ། དེས་སློབ་མ་བྱང་ཆུབ་མགོན་པོ། དེས་དངོས་སློབ་ཏྲེ་ཧོ་ཆོས་ཀྱི་རྒྱལ་མཚན་ནི་སྤྱན་སྔ་བྱང་ཆུབ་མགོན་པོའི་དྲུང་ནས་རབ་ཏུ་བྱུང་བ་ནོད་དེ་འདུལ་བ་འཛིན་པའི་ཁྱུ་མཆོག་ཆེན་པོར་གྱུར། འབའ་རོམ་ནས་བརྒྱུད་པའི་གདམས་ཟབ་ཐུགས་ཀྱི་དཔལ་བེར་བསྐྱིལ། སྒྱུ་མ་ལྟ་བུ་ཏིང་ངེ་འཛིན་རྩོལ་མེད་དུ་འཁྲུངས། གཙང་ས་སྐྱར་བྱོན་ཏེ་བླ་ཆེན་འཕགས་པ་མཇལ། གསེར་ཆོས་སོགས་སྨིན་གྲོལ་གྱི་བཅུད་ཐམས་ཅད་བུམ་པ་གང་བྱོས་ཚུལ་དུ་དགྱེས་བཞིན་གནང་ཞིང༌། ཁྱད་པར་དུ་ཚོགས་བདག་དམར་ཆེན་གྱི་སྒྲུབ་ཐབས་མན་ངག་བཀའ་རྒྱ་ཅན་དང༌། ཐུགས་དམ་གྱི་རྟེན་ཙན་དན་དམར་པོའི་ག་ཎ་པ་ཏི་གསུངས་བྱོན་གཟི་བྱིན་ཅན་དང༌། བླ་རྡོ་དགོས་འདོད་ཀུན་འབྱུང༌། ནོར་བུ་འཇའ་ཚོན་ཕུང་པོ་བཅས་བསྩལ། བྱང་ཆུབ་སེམས་དཔའི་གདུང་འཛིན་སྤྱན་རས་གཟིགས་ཀྱི་སྤྲུལ་པ་ནང་ཆེན་ཆོས་ཀྱི་རྒྱལ་པོ་ཞེས་པའི་འཇའ་ས་བསྒྲགས། བ་སོའི་ལས་ཐམ་འབྲུ་དོན་དུ་༧སྤྱི་བོ་ནས་དབང་བསྐུར་བ་ཆེན་པོ་ཞེས་དང༌། རྟགས་ཐམ་ཧཱུྃ་ཐམ་གྲུ་བཞི་པ་རྒྱུ་མ་ན་ཧོ་ལས་གྲུབ་པ་བཅས་ཀྱི་གཟེངས་བསྟོད་བསྩལ། ༼༈ འབའ་རོམ་ནང་སོ་རི་ཁག་བཅོ་བརྒྱད་འབྱུང་ཁུངས་སྟག་གི་གཟུང་འཛིན་དབང་པོའི་ལྕགས་ཀྱུ་ལས། ས་སྐྱའི་ནང་ཆེན་ནང་གི་ཁྲི་ལ་བཞུགས་དགོས་གསུངས་པའི་བཀའ་ཤོག་ཇ་འདྲེན་དང་ཁྱེད་རས་ཚང་སྒོམ་སྡེ་དང་རབ་ཁ་བ་གཉིས་ལ་གཏོགས་པའི་ལྷ་ཁང་དགོན་པ་བུ་སློབ་ཡོན་བདག་འཁོར་ཁ་སྡེ་རིས་རྣམས་ཀྱི་ངེས་རྒྱུ། སྤྱན་སྔ་ཆོས་ཀྱི་རྒྱལ་མཚན་གོང་གི་འཇའ་ས་དང་བཀའ་ཤོག་རིམ་པའི་ལུང་བཞིན་དུ། ནང་ཆེན་ནང་གི་ཁྲི་ལ་བཞུགས་རྒྱུ་ཡིན་པས། འདི་པས་དབང་བའི་ལྷ་ཁང་དང་དགོན་པར་འཚེར་མ་འབབ། ཅེས་པ་ལ་སོགས་པའི་བཀའ་ཤོག་བྱུང་སྟེ། ལྕགས་ཕོ་བྱི་བའི་ལོ་ལ་ཆོས་ཀྱི་རྒྱལ་མཚན་ནང་ཆེན་ནང་གི་ཁྲི་ལ་ཏྲེ་རབ་ཁ་ཡན་གྱི་ཁྲལ་འུ་ལག་སྐུ་འབུམ་དུ་བསྡུད་ཅེས་གསལ།༽ དེ་ལྟར་ན་རབ་བྱུང་ལྔ་པ། སྤྱི་ལོ་༡༣༠༠་ཡིན་པར་མངོན༌། ཕྱག་བྱ་བའི་ཡུལ་དུ་ཁྲིར་བཀོད། ལྷ་ཆེན་གླང་པོ་ཞལ་ལུས་དང་གྲིབ་བཞིན་འགྲོགས་པར་བརྟེན་ནང་ཆེན་ཚོགས་བདག་ཅེས་ད་ལྟ་ཡང་ཀུན་གྱི་ངག་སྒྲོག་སུ་གྲགས། ཆོས་སྲིད་ཀྱི་བསླབ་བྱ་ཞིབ་རྒྱས་བསྩལ་ཞིང་རྡོ་ཏི་གངས་དཀར་སོགས་མདོ་ཁམས་གནས་དྲུག་ཁྲི་སྐོར་བཅུ་གཉིས་ནང་ཆེན་ཐུགས་རྗེ་ཆེན་པོའི་ཆོས་སྲིད་ཀྱི་ཁྲིམས་སུ་བཅུག །༼གནས་དྲུག་ཁྲི་སྐོར་ཞེས་པ། གཏམ་མཁར་སྐྱ། ཆམ་མཁར་དམར། རྗི་གྱི་ཐང༌ངམ་ཟླ་གྱི་ཐང་། ལྕི་རག་ནེའམ་ལྕི་འདབ་ཁ་ལྕི་དབེ་ཁུ་ཡང་ཟརེ། ལྷོ་རྟ་ཤོད། འདན་རག་ཐག་བཅས་ལ་སྡེ་ཁྲི་སྐོར་བཅུ་གཉིས།༽ ཏྲེ་རབས་ཁ་ཡན་གྱི་དཔྱ་འུ་ལག་སྐུ་འབུམ་དུ་བསྡུས། བོད་ཆོས་རྒྱལ་གོང་མའི་སྲོལ་བཟང་དགེ་བ་བཅུའི་གཞི་བཟུང་བའི་དཀར་ནག་ཤན་འབྱེད་པའི་ཕྲ་ཞིབ་མཛངས་པའི་བློས་ཁྲིམས་ཀྱི་འཇམ་དར་ཡུག་གཅིག་ཏུ་བརྐྱང་པའི་འཛུམ་ཟེར་གྱིས་སྤྲོ་བར་མཛད་དོ།།

།ཨེ་མ་དུས་དེར་ཆོས་སྲིད་ཀྱི། །གསེར་འཁོར་ནམ་མཁར་འཕག་པ་ཡིས། །གྲགས་སྙན་སྲིད་པའི་རྩེར་ཁྱབ་པའི། །པད་དཀར་གཉིས་པ་ས་འདིར་སྣང༌། །མཆོད་སྦྱིན་བརྒྱ་ཡིས་ལྷ་དབང་སར། །རིགས་ཀྱི་བདག་པོར་དབང་བསྒྱུར་ན། །ཆོས་ཀྱི་རྒྱལ་པོས་ལེགས་བྱས་ཀྱིས། །ཁམས་གསུམ་བདག་གིར་བྱེད་ཀྱི་དོགས། །ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ། །

༼༈ ཀློང་རྡོལ་གསུང་འབུམ་བསྟན་པའི་སྦྱིན་བདག་བྱུང་ཚུལ་ཤོག་གྲངས་༡༣་རྒྱབ་ལོག་ཆོས་རྒྱལ་འཕགས་པ་ཡར་བོད་དུ་ཕེབས་སྐབས་སུ་མདོ་ཁམས་རྒྱུད་དེ་བོད་ཀྱི་སྡེ་རྣམས་རྩིས་བཞེས་མཛད་ཅིང་བརྒྱ་དཔོན་དང༌། སྟོང་དཔོན། ཁྲི་དཔོན་སོགས་བསྐོས། ཆིབ་ཁ་པ་བུ་ཆུང་ལུས་བདེ་བ་ཞིག་ལ་སྡེ་དུམ་བྱིན་པས་ད་ལྟ་ཁམས་སྡེ་དགེར་གྲགས་ཞེས་གསལ་བས་འབྲི་གུང་པའི་གྲུབ་ཆེན་མགར་ཆོས་ལྡིང་པའི་གདུང་རིགས་གཅིག་ལས་ཆད་པའི་སྡེ་དགེ་ཆོས་རྒྱལ་ཡང་སྐབས་དེར་བྱུང་བར་མངོན་ནོ།༽ དཔོན་ཨ་ཡུ་ཇིའི་སྐུ་དུས་སུ་གོ་འཇོ་ཨ་ཡི་རྒྱལ་པོ། གོ་ཐང་གོ་ཡི་རྒྱལ་པོ། ནེ་གེ་ཁྱུང་གི་རྒྱལ་པོ་རྣམས་མནན། བསྟན་པའི་རྒྱལ་མཚན་བསྒྲེང་བས་རྒྱལ་མཚན་གསུམ་ཞེས་སྙན་གྲགས་ཆེ། དཔོན་ཨ་ཡུའི་སྲས། ནམ་མཁའ་རྒྱལ་མཚན་དང༌། ཀུན་དགའ་འབུམ་གཉིས་ལས། ནམ་མཁའ་རྒྱལ་མཚན་ཏྲེ་བོ་ཆོས་ཀྱི་རྒྱལ་མཚན་གྱི་དྲུང་དུ་བསྙེན་པར་རྫོགས། གསན་བསམ་སྒོམ་ལ་ནན་གཏན་མཛད་དེ་ཆོས་ཁྲིར་བཞུགས། ཀུན་དགའ་འབུམ་གྱིས་སྲིད་བསྐྱང་པས་སྲས་འགོ་པ་ཡོན་ཏན་རྒྱ་མཚོ། སྤྱན་སྔ་དཔལ་ལྡན་རྒྱ་མཚོ། གོ་ཤྲི་བསམ་འགྲུབ་རྒྱ་མཚོ། སྡེ་པ་སེང་གེ་བཅས་བཞི་ལས། ཡོན་ཏན་རྒྱལ་མཚོ་རབ་ཏུ་བྱུང༌། ལྕི་སྟོད་རྫི་བོ་ཐོད་དཀར་ཞེས་པའི་རྫོང་བརྩེགས། ནང་ཆེན་ཚོགས་བདག་བསྒྲུབ་པས་མངོན་གསུམ་དུ་ཞལ་བསྟན་པས་མཚོན་གྲུབ་པའི་རྟགས་མཚན་མང༌། སྒྲུབ་རྟེན་གསང་བ་ལུས་མེད་རྡོ་རྗེའི་ཕྱག་རྔ་གསང་བ་ལྷ་འབོད་ལ་མཛད། དཔལ་ལྡན་རྒྱ་མཚོ་རབ་ཏུ་བྱུང་ཞིང་ཆོས་ཁྲི་མནན། དཔལ་ཀརྨ་པ་ལྔ་པ་དེ་བཞིན་གཤེགས་པ་ཁམས་ལ་ཕེབས་སྐབས་དགེ་འདུན་ཉིས་སྟོང་གི་བསུ་བ་བཅས་ཕོ་བྲང་ནང་སོ་ཆེར་གདན་འདྲེན་ཞུས། སྒོམ་སྡེ་ནང་ཡ་གཉིས་ཀྱི་དཔོན་འབངས་ལ་ཕྱག་རྒྱ་ཆེན་པོ་སོགས་བསྩལ། ༼༈ དཔའ་བོ་གཙུག་ལག་ཕྲེང་བའི་ཆོས་འབྱུང་མཁས་པའི་དགའ་སྟོན་ཤོག་གྲངས་༥༥༠རྒྱ་གར་པར་མ་ནང་དཔལ་སྟོད་ཁྲི་འདུས་སྟག་སྣར་སྒོམ་སྡེ་ནང་ཡ་གཉིས་ཀྱིས་ཁྲི་ར་ཅན་གྱི་འབུལ་བ་བྱས། ཁྲོམ་ཁྲི་ཕྲག་ཚོགས་པ་རྣམས་ཕན་བདེ་ལ་བཀོད། ནང་ཆེན་ཚང་གསར་གཉིས་རྩོད་ཡུན་རིང་བས་ཐམས་ཅད་སྡུག་བསྔལ་བ་ལ་བཀའ་ཡི་བདུད་རྩི་བསྩལ་བས་གཉིས་ཀའི་ཞལ་ངོས་གདན་ས་ཕྱག་ཕྱིར་འབྲེང༌། རྩོད་པ་རང་སར་ཞི་སྒོམ་སྡེ་སྤུན་གཉིས་ཞེས་སྒར་དུ་གྲགས་ཤིང་ཐུགས་མཛའ་བར་གྱུར་ཞེས་གསལ། ༽གོ་ཤྲི་བསམ་གྲུབ་རྒྱ་མཚོ་གཙུག་ཕུད་བཞེས། ཐེག་ཆེན་ཆོས་རྗེའི་བསྙེན་པར་རྫོགས་ཏེ་ཀརྨ་ཀུན་དགའ་དཔལ་བཟང་ཞེས་གསོལ། ཆོས་རྗེ་ཕྱག་རྒྱུད་ཆེ་བསྟོད་ཕུལ་བར་རྟ་མིང་གིས་དངུལ་ལས་གྲུབ་པའི་སྟག་མགོ་ནོར་བུ་གསུམ་པ། ལས་ཐམ་གསེར་ནག་འཁོར་དྲུག །ལས་ཐམ་འབྲུ་དོན་ལ་༼ཀོན་ཏིང་ཙིང་ཀུའ་ཤིན་ཧུ་ཧུའི་ཤྲི་༽བོད་སྐད་ལ་སྤྱི་བོའི་དབང་བསྐུར་བ་ཆེན་པོ་རྒྱལ་ཁམས་ཀྱི་བླ་མ་ཆོས་ཁྲིམས་འཆའ་བའི་རྒྱལ་པོ་ཞེས་སོ། རྨ་བྱའི་གདུག །ཕེབས་བྱམ། ཤེལ་བམ་ཆེན་པོ་སོགས་ཀྱིས་གཟེངས་བསྟོད་པར་བྱས། ཆོས་རྒྱལ་འདིས་རྒྱལ་བའི་བཀའ་འགྱུར་གསེར་བྲིས་གནང་བ་དང༌། གཙུག་ལག་གསར་བསྐྲུན་མཛད་པ་སོགས་ཕྱག་རྗེས་མང་ངོ༌། སྐབས་དེ་དུས་བོད་ཀྱི་བླ་ཆེན་ཁག་ལ་རྒྱ་ནག་གིས་གཟེངས་བསྟོད་དེ་དག་ཆབ་འབངས་ལ་གོ་གནས་སྤྲད་པ་ལྟ་བུ་མ་ཡིན་པ་ཆེ་མཐོང་གིས་གཟེངས་རྟགས་ཕུལ་བ་ཡིན། འབྲེལ་འདྲེས་མང་བ་རྣམས་ལ་ཐད་དཀར་དང་གཞན་རྣམས་ལ་རྒྱུད་ནས་གཟེངས་རྟགས་བསྐུར་བ་སོགས་ཡོད་ལ། འགའ་ཞིག་གིས་གོ་གནས་དེ་དག་ཆབ་སྲིད་ཀྱི་གོ་གནས་ལྟ་བུ་ཆེན་པོ་ཞིག་ཐོབ་པ་རེད་སྙམ་པའི་ངོམ་སོ་བྱེད་སྲིད་ཀྱང༌། དོན་ལ་སྐྱེས་བུ་དམ་པ་ནི་ཆོས་ཀྱི་རྒྱལ་པོའི་གོ་སར་དབང་འབྱོར་ཡོད་ན་ཆབ་སྲིད་ཀྱི་གོ་གནས་ནི་འབྲེལ་བ་དང་ངོ་སོ་ཆེ་ཆུང་ཆབ་སྲིད་འཕེལ་ཕྱོགས་འགྱུར་འགྲོས་སོགས་ལ་ལྟོས་ཏེ་བཟོས་པ་ཞིག་ཡིན་པ་ཀུན་གསལ་ལགས་པས་དེ་ངོམ་སོ་བྱས་ན་དོན་དུ་དེ་ཙམ་མོ།

སྡེ་པ་སེང་གེ་དཔལ་གྱིས་རྒྱལ་ཁྲིམས་མནན་ཏེ་ལུགས་གཉིས་ཀྱི་བྱ་བ་རྒྱས་པ་བྱུང༌། འདི་ཡི་སྲས་དཔོན་རྒན་དྲག་པ་རྒྱལ་མཚན་གྱི་ཐ་དཀར་ཞེས་གྲགས་པའི་རྫོང་ཕབ། རྒྱལ་མོ་གསེར་བཟའ་ལ་བུ་བཞི་ཟེར་བ། སྲས་ཞང་ལྷ་གྲགས་པ། ཀུན་དགའ་རྒྱ་མཚོ། གོ་ཤྲི་ཆོས་དཔལ་བཟང་པོ་འོད་ཟེར་བཟང་པོ་བཞི་ལས། ཆོས་དཔལ་བཟང་པོ་ཀུན་དགའ་དཔལ་བཟང་པོའི་དྲུང་དུ་རབ་ཏུ་བྱུང༌། སྔར་སྲོལ་གྱི་གདམས་པ་ཐམས་ཅད་གསན་ནས་གདན་ས་མཛད། ཆེ་བ་ཞང་ལྷ་ལ་རྗེ་མོ་གཉིས་ལས་ཁྱུང་མོའི་སྲས་གཅོད་པ་རྒྱལ་དང༌། གྲགས་པ་གཉིས་ནི་རབ་ཏུ་བྱུང་ཞིང་ཆོས་ཁྲི་མནན། དངུལ་བཟའ་ལ་སྲས་མཚན་རྟགས་ཅན་ཞིག་འཁྲུངས། ནང་སོ་སངས་རྒྱས་གྲགས་པ་ཞེས་པ་དེ་སྟག་ལུང་དུ་ཕེབས་ནས་དཔལ་སྟག་ལུང་ཀུན་མཁྱེན་ངག་དབང་གྲགས་པ་ལས་བསྙེན་པར་རྫོགས་པའི་མཚན་དཔལ་ལྡན་གྲགས་པ་གནང༌། སྟག་ལུང་པའི་བསྟན་པའི་བདག་པོ་མངའ་གསོལ། མདོ་སྔགས་ལ་གསན་བསམ་མཐར་ཕྱིན་ཏེ་ལོ་བཅུ་གཉིས་སུ་སྒྲུབ་པ་མཛད་པས། འཁོར་ལོ་སྡོམ་པ། དཔལ་མགོན་ཕྱག་བཞི་ཕྱག་དྲུག གུར། མགོན་དཀར། བེང༌། རྣམ་སྲས། ཚོགས་བདག་བཅས་ཀྱི་ཞལ་གཟིགས་ལུང་བསྟན་བརྙེས། དཔལ་སྟག་ལུང་པའི་ནང་རྟེན་ནོར་བུ་གཟི་འབར་དང༌། ཡག་གསུམ་སྟོད་པའི་ས་གཞིས་བཅས་གནང༌། གཞན་ཡང་རྟེན་གན་དྷོ་ལ་དང༌། ནཱ་རོ་གར་མཁན་སོགས་རྟེན་གསུམ་སྲིད་ན་རིན་བྲལ་ཁག་ཕྱག་ཏུ་སོན། ཆོས་རྗེའི་མཆེད་བསུས་བུ་ཞལ་ངོ་གཅོད་པ་རྒྱལ་གྱི་སྲས་ཆོས་སྐྱོང་སྐྱབས་དང༌། གཽ་ཤྲི་ཆོས་དཔལ་གྲགས་པ་གཉིས་ནས་དཔལ་ཀརྨ་པ་ཆོས་གྲགས་རྒྱ་མཚོ་དཔལ་གཞུང་དུ་གདན་དྲངས། སྨིན་གྲོལ་གྱི་གདམས་པ་གསན། གཽ་ཤྲི་ཆོས་དཔལ་གྲགས་པ་ཕྱག་ཕྱིར་ཕེབས་པས། ཀརྨ་ཆོས་དཔལ་གྲགས་པ་བཟང་པོ་ཞེས་བསྩལ། ཤེལ་བམ་སོགས་གནང་སྐྱེས་རྒྱ་ཆེ། ཚང་གསར་པ་དང་ནང་ཆེན་ཁག་གཉིས་འཁྲུག་པ་འདུམ་པས་ཆོས་དཔལ་གྲགས་པ་དང་གཚང་སར་རྡོ་བཅང་བ་གཉིས་མཐུན་པོ་བྱུང༌། འདི་ཡན་འབའ་རོམ་གདན་སའི་ནང་ཆེན་བླ་རབས་ཀྱི་སྐབས་སོ། ཆོས་སྐྱོང་སྐྱབས་ཀྱི་རྒྱལ་སྲིད་བསྐྱངས། དེའི་སྲས་ནམ་མཁའ་བཟང་པོ། བསོད་ནམས་བཟང་པོ། བཀྲ་ཤིས་བཟང་པོ། ཆོས་སྐྱོང་བཟང་པོ་སྟེ་བཟང་པོའི་མཐའ་ཅན་བཞི་ལས། ནམ་མཁའ་བཟང་པོ་ཡག་གསུམ་སྟོད་པའི་རྗེ་བོ་གནང་ཞིང་། ཤག་སྦྲ་ངུ་ཟམ་ལ་སྒར་བཏབ། ནམ་མཚོའི་སྲིབ། གད་ཆེན་སྤ་མ་གདོང་མན་ནས་སོག་གི་གཡག་ལ་སེ་བོའི་བར་འཁོད་བྱང་རིས་ཀྱི་མི་ཁྱིམ་མཐའ་དག་ལ་ལུགས་གཉིས་ཀྱི་ཁྲིམས་བཅས་ཧོར་ནང་ཆེན་སྟོད་པ་ཞེས་གྲགས་སོ། ཆོས་འབྱུང་མཁས་པའི་དགའ་སྟོན་ཤོག་གྲངས་༥༦༣ནང་སྒོམ་སྡེ་ནང་ཡ་གཉིས་ཀྱི་གདན་ས་པ་སོགས་རྒྱལ་རིགས་ཆེན་པོས་མཁས་གྲུབ་མང་ངོ་ཞེས་གསལ་བ་བཞིན་ནོ།།

 ཚེ་འདིར་ཕན་པའི་ཡ་རབས་ལུགས་བཟང་མི་ཆོས་དང༌། རང་གཞན་ཕན་བདེའི་འབྲས་བཟང་སྩོལ་བའི་ལྷ་ཆོས་ཏེ། །འཕྲལ་ཡུན་ཀུན་ཏུ་བདེ་དགའི་དཔལ་བཟང་སྦྱིན་པ་ཡི། །བོད་ཁམས་སྡེ་བཞིའི་ནོར་བཟང་དེ་ཡི་ཕྱུག་པར་མཛད། ཞེས་ཀྱང་སྨྲས་སོ། ནམ་མཁའ་རྒྱལ་མཚན་གྱི་སྲས་སངས་རྒྱས་རྒྱལ་མཚན་དང་སེང་གེ་རྒྱལ་མཚན་གཉིས་ཏེ་ཆེ་བ་ངེས་པར་འབྱུང་བས་རབ་ཏུ་བྱུང༌། བཀྲ་ཤིས་བཟང་པོས་ཆབ་སྲིད་འཛིན་ཏེ་ཡབ་མེས་ཀྱི་ཕྱག་སྲོལ་བསྐྱངས་པས་ནང་ཆེན་སྨད་མ་ཞེས་གྲགས། རྗེ་མོ་ཧོར་ཁྱུང་གཉིས་ཁབ་ཏུ་བསུས། ཁྱུང་མོ་ལ་སྲས་མེད་སྟབས་བུ་ཚབ་ཏུ་ཁྱུང་མོའི་གཡུ་འབུམ་སྔོན་མོ་བྱ་བ་བཞེངས། རྒྱལ་སྲས་ནམ་མཁའ་བཟང་པོའི་སྲས་སེང་གེ་རྒྱལ་མཚན་ཟླ་སྟོད་འཇང་པ་དཔོན་ཚང་ནས་བསུས་ཏེ་ཡག་གསུམ་སྟོད་པའི་སྒར་མནན། སྟག་ལུང་དཔོན་མོར་མདུན་ཐབས་མཛད་ཀྱང་སྲས་མ་བྱུང་བས་གསེར་དངུལ་གྱི་གསུང་རྟེན་མང་པོ་བཞེངས། ནང་ཆེན་སྨད་མའི་སྲིད་འཛིན་བཀྲ་ཤིས་བཟང་པོ་གྲོང་པས་མདོ་ཁམས་སུ་ཕྱིར་ཕེབས་ཏེ་གསེར་ཁྲི་མནན། སྟག་ལུང་དབོན་མོ་སོགས་བློན་འབངས་སྤྱི་མགྲིན་ནས་བཤོལ་འདེབས་བྱུང་བར་ཕྱིར་ལྡོག་གནང་ཐུབ་ངེས་མནའ་དམ་བཞགས། ཚུལ་མིན་འཁྱོག་པོར་སྤྱོད་པའི་སྦྲུལ་གདུག་གི་ངང་ཚུལ་ལ་ཞི་བས་སྲོང་མི་ཐུབ་པ་མཚོན་རྩེར་དྲངས་པས་ནང་ཆེན་སེང་གེ་མགོ་ཅན་ཞེས་གྲགས་སྙན་ཐོས་པ་ཙམ་གྱིས་ཕས་རྒོལ་རྣམས་འདར་བའི་གོམ་སྟབས་གཞན་དུ་འཆུས། ནང་ཆེན་སྟོད་པར་ཕྱིར་ལོག་གནང་མ་ཐུབ་པའི་བཤགས་པར་དངུལ་བྲིས་བཀའ་འགྱུར་བཞེངས། སྐུ་མཆེད་རྒྱལ་རྒན་བསོད་ནམས་བཟང་པོ་ཁྲི་ཚབ་ཏུ་བཏང༌། སྟག་ལུང་ངག་དབང་རྣམ་རྒྱལ་གྱི་ལྕམ་སྲིང་ལ་འཁྲུངས་པའི་རྒྱལ་སྲས་ཀརྨ་དཔལ། མདུན་ཁག་གི་རྒྱལ་བ་བསོད་ནམས་རྒྱལ་མཚོ་སྤྱན་དྲངས་ཤིང་བྱང་ཆུབ་ལམ་གྱི་རིམ་པ་སོགས་ཟབ་རྒྱས་ཀྱི་གདམས་པ་ནོད་དེ་ཐུགས་ལ་བཏགས་པ་བྱུང༌། འབུལ་ཆེན་བསྟབས། ༼༈ རྒྱལ་བ་བསོད་ནམས་རྒྱ་མཚོའི་རྣམ་ཐར་ནང༌། རིམ་གྱིས་འོངས་འཇོ་མདོར་ཕེབས་པའི་ཚེ་ཡུལ་ལུགས་ཀྱི་གོ་ཁྲབ་གྱོན་པའི་ཧོར་གྱི་རྟ་པ་སྟོང་ཕྲག་གིས་བསུ་བ་དང༌། ཧོར་དཔོན་གྱི་ཐོག་མར་མཇལ་བས་དད་པ་གཏིང་ནས་རྙེད་ཅེེས་དང༌། ཧོར་སྟོད་པ་ཁྲོ་རྒྱལ་འབུམ་དང་སྨད་པ་ཀརྨ་དཔལ་སྒོམ་སྡེ་ནང་ཆེན་་སོགས་ཀྱིས་ཞུ་་ཡིག་དང་བཅས་གུས་མཆོད་ལྷུར་ལེན་བྱས་ཞེས་དང༌། ཧོར་སྟོད་པ་ལྷ་སྲུང་དང་སྨད་པ་ཀརྨ་དཔལ་སོགས་ཕྱོགས་དེའི་འབྲོག་སྡེ་རྣམས་ཀྱི་ཟང་ཟིང་གི་བསྙེན་བཀུར་བགྱིས་པ་རྫོགས་བྱང་དུ་བསྔོས། ཞེས་གསལ། ཡང་འབྲི་གུང་གདན་རབས་བཅུ་བདུན་པ་རིན་ཆེན་རྣམ་རྒྱལ་ཡང་ནང་ཆེན་སྟོད་པར་ཕེབས་འདུག་པ་གདན་རབས་གསེར་ཕྲེང་ཤོག་གྲངས་༡༤༣རྒྱབ་ལོག་དུ་དེ་ནས་དགོང་ལོ་སུམ་ཅུ་པར་སྐུ་འཁོར་དུ་མ་དང་བཅས། མཛོ་སེར་དང༌། འབའ་རོམ། སྒོམ་སྡེ་སོགས་བྱང་ཕྱོགས་སུ་ཕེབས་པའི་ཚེ། སྡེ་སོ་སོའི་བཀུར་བསྟི་ཞབས་ཏོག་རྒྱ་ཆེན་པོ་བྱས། གང་ལ་གང་མཚམས་ཆོས་དང་ཟང་ཟིང་གིས་ཚིམ་པར་མཛད། ཅེས་དང༌། ཤོག་གྲངས་༡༤༦ནང་བྱང་ནས་ཧོར་གྱི་གདན་ཞུས་བྱུང་བར་ཤོ་མོན་འཛོམ་རར་ཕེབས། ཧོར་དཔོན་ཀརྨ་དཔལ་དང་ཁྲོ་རྒྱལ་འབུམ་གཉིས་མ་མཐུན་པ་འཁྲུགས་པ་སྡུམ་ཏེ་ཐུགས་དམ་གཏོར་འོག་ཏུ་དྲང༌། ཧོར་ཁྲོ་རྒྱལ་འབུམ་གྱི་དམ་བཅའ་ལས་འགལ་བར་མི་རིང་བར་ཁོ་རང་འཇིག་རྟེན་ཕྱི་མའི་ལྟད་མོར་སོང༌། སྡེ་ཁག་སོ་སོ་ནས་འབུལ་ཞབས་ཡང་དག་པར་བྱས་ནས་བྱང་འབྲི་གུང་དུ་ཕེབས་ཞེས་གསལ་བས་སྐབས་དེར་གནམ་མཚོ་ནས་སོག་གཡག་ལ་སེ་བར་ཧོར་པ་ནང་ཆེན་གྱི་དབང་བསྒྱུར་བའི་དུས་ཡིན་པར་མངོན། ༽སོག་པོ་ཐུ་ལུ་ཧུའི་དམག་གིས་ཤིན་ཏུ་སྡང་ཏེ་རྒྱལ་རྒན་ནང་ཆེན་སྨད་དུ་ཕེབས་དགོས་བྱུང་བར་བརྟེན་ནང་ཆེན་སྟོད་པའི་མིང་དོན་མི་རིང་བར་གཞན་དུ་སོང་འདུག །གོང་གསལ་བཀྲ་ཤིས་བཟང་པོའི་མཆིས་འབྲང་ཧོར་བཟའི་སྲས་རིན་མགོན་གཽ་ཤྲི་ཆོས་དཔལ་གྲགས་པ་ལས་རབ་ཏུ་བྱུང༌། ནང་སོ་ཆེན་པོའི་ཁྲིར་བཞུགས། དགུང་གྲངས་སུམ་ཅུར་གནམ་དུ་གཤེགས། གཅེན་པོ་གུར་མགོན་སྐུ་འབུམ་དུ་སྡེ་སྲིད་བསྐྱངས་དགུང་གྲངས་༦༩ལ་གྲོང༌། དེའི་སྲས་བསོད་ནམས་དཔལ་ལྡན་དང་བསོད་ནམས་གྲགས་དཔལ་གཉིས་ཏེ་དང་པོ་གསེར་ཡིག་ཏུ་ཤིང་རྟ་ལོ་ལ་བལྟམས། དཔལ་༧ཀརྨ་པ་དབང་ཕྱུག་རྡོ་རྗེ་སྐུ་འབུམ་དུ་གདན་དྲངས་ཏེ་ཞྭ་དབང་ཞུས། འབུལ་ཆེན་བསྟབས། གཽ་ཤྲི་བསོད་ནམས་དཔལ་ལྡན་གོ་ཤྲི་བཟུང༌། སྒོམ་སྡེ་སྟག་ལུང་འཆམ་མིན་གྱིས་རི་བོ་ཆེར་དམག་ཆེན་ཕབ་པའི་ལམ་དུ་གྲོང༌། སྲས་བསོད་ནམས་རྣམ་རྒྱལ་དང་བསོད་ནམས་ཚེ་རིང་གཉིས་་ཡོད་པ། བསོད་ནམས་རྣམ་རྒྱལ། འབྲུ་རྒྱལ་སྐྱུ་རའི་གདུང་བླ་ཆེན་ཞྭ་དམར་དྲུག་པ་གར་དབང་ཆོས་ཀྱི་དབང་ཕྱུག་མཆོག་གིས་གཽ་ཤྲིའི་ལས་ཀར་ཁྲི་འདོན་གནང༌། ༧ས་སྐྱ་བདག་ཆེན་ཀུན་དགའ་བློ་གྲོས་རིན་པོ་ཆེ་དང༌། སྔར་སྲོལ་མཆོད་ཡོན་ནང་ཐུགས་འདྲིས་ཏེ་འཇའ་ས་བསྒྲགས་དོན། ཡག་གསུམ་སྟོད་པ་དང་རྫ་འབྲི་གཉིས་གཙོས་རས་ཚང་སྒོམ་སྡེའི་ལྷ་སྡེ་མི་སྡེ་ཡོངས་ལ་ཞུ་སྤྲིང༌། ངེད་ཀྱི་ཆོས་རྗེ་འཕགས་པ་རིན་པོ་ཆེ་དང་ཏྲེ་ཧོ་ཆོས་ཀྱི་རྒྱལ་མཚན་མཆོད་ཡོན་ནས་བཟུང་གདན་སའི་བཀོད་བཞགས་རིམ་པར་མཛད་པ་ལྟར། རྒྱལ་སྲས་བསོད་ནམས་རྒྱལ་མཚན་ཁྲི་ལ་བཀོད་པ་ཡིན་པས་སོགས་ཀྱི་ཆེ་བ་བརྗོད་པར་མཛད། ཆབ་སྲིད་ཀྱང་ཤིན་ཏུ་རྒྱས། བསོད་ནམས་རྣམ་རྒྱལ་གྱི་སྲས་ཀུན་དགའ་གྲགས་པ་ཟླ་ཉིན་དུ་སིས་བཟའ་ལ་འཁྲུངས། དེ་ཡི་སྲས་གནའ་བཟའ་ལ་འཁྲུངས་པ་ཀུན་དགའ་རྒྱལ་མཚན་གྱིས་གསེར་འབུམ་གསུམ་བཞེངས༌། དེའི་སྲས་གཉིས་ལས་ངོམ་བཟའི་སྲས་ཆེ་བ་བློ་གྲོས་རྒྱལ་པོས། དཔལ་འབྲི་གུང་པའི་གདན་རབས་༢༢པ་རྒྱལ་དབང་དཀོན་མཆོག་རིན་ཆེན་སྤྱན་འདྲེན་ཞུས།

༼༈ དཔལ་འབྲི་གུང་གདན་རབས་༢༢་པ་ཆོས་དབྱིངས་རང་གྲོལ་ལམ། རྒྱལ་དབང་དཀོན་མཆོག་རིན་ཆེན་སྐབས་དེར་འབྲོང་པའི་ནང་དུ་ཕེབས་འདུག་པ་གདན་རབས་གསེར་ཕྲེང་ཤོག་གྲངས་༡༦༩་ནས་ཡ་ངལ་ཐང་རྒྱུད་ཟླ་དགོན་དུ་ཕེབས། དེར་རྒྱ་སྟོན་ཆོས་རྗེ་དབུས་འདུས་པ་ལྟོས་ཆེ་བར་དབང་ཆོས་མང་དུ་གནང༌། བེ་སྟེང་། བ་དན་དགོན་འབྲོང་པའི་སྡེ་དཀྱིལ་རྣམས་སུ་ཕེབས་སོ་སོ་ནས་འབུལ་ཞབས་རྒྱ་ཆེ། འདོད་ཆོས་མང་དུ་བསྩལ་ཞེས་དང༌། ཤོག་གྲངས་༡༧༣་་རྒྱབ་ལོག་སྒོམ་སྡེ་དགོན་སྤྱི་ནས་སྤྱན་འདྲེན་བྱུང་ཕར་ཕེབས་ཞེས་དང༌། ནང་ཆེན་ནས་གདན་དྲངས༌། སངས་རྒྱས་ཡེལ་པའི་གནས་གཟིགས་ནས་དབྱུག་གུ་བྲག་རྩ་(ཡུལ་སྐད་ལ་ཡོ་གེ་རྒལ་ཟེར་མཆན། )ཞེས་པར་མགར་བསྟན་འཛིན་ཕུན་ཚོགས་དང་ནང་ཆེན་དཔོན་བློ་གྲོས་རྒྱལ་པོ་མཆོད་ཡོན་ལ་ནོར་བུ་རྒྱ་མཚོའི་དབང་དང༌། རྫ་ཤིས་སུ་སྐྱེ་བོ་འདུས་པ་འབུམ་ཕྲག་ལྷག་ལ་ཐོས་གྲོལ་དང་དབང་གནང༌། དགེ་བའི་ཁས་ལེན་མང་དུ་བྱུང༌། ཤར་ཡེལ་ཕུག་གནས་གཟིགས་དང༌། ནང་ཆེན་དཔོན་སོགས་ནས་བསྙེན་བཀུར་འབུལ་བ་མཐའ་ཡས་པ་བྱུང་བར། སོ་སོར་ཆོས་དང་ཟང་ཟིང་གིས་ཚིམ་པར་མཛད་ནས་རྟ་རྣ་རྒྱུད་ནག་ཤོད་དུ་ཕེབས་ཞེས་གསལ། རྗེ་འདི་ནི་འཕགས་པ་སྤྱན་རས་གཟིགས་དངོས་རྒྱལ་བ་ཡོན་ཏན་རྒྱ་མཚོ་དང་ཐུགས་རྒྱུད་གཅིག་པ་ཡིན། ལྕགས་སྟག་ཟླ་བ་བརྒྱད་པར་འཁྲུངས་པས་དགུན་གྱི་ཚེ་འབྲུག་གྲགས་པ་དང༌། སྐུ་མཆེད་ཞྭ་དམར་དྲུག་པ་ལས་དགེ་ཚུལ་སྡོམ་པ་བཞེས་ཤིང་གསན་བསམ་མཐར་ཕྱིན་མཛད། མཁན་ཆེན་རྣམ་འཇོམས་ཕུན་ཚོགས་སོགས་ཡོངས་འཛིན་དུ་མ་བསྟེན། ཆོས་དྲུག་དང་གཏུམ་མོའི་ཐུགས་དམ་རྩལ་རྫོགས། གཤིན་རྗེའི་སྒྲུབ་པ་མཛད་སྐབས་བུད་མེད་གཅེར་མོ་ཞིག་གིས་དངོས་སུ་རཀྵའི་ཕྲེང་བ་དང༌། ཕུར་བུ་འབུལ་བ་དང༌། སྤྲོ་ལུང་དུ་ཕེབས་སྐབས་ནང་གཅིག་དབུ་སྔས་མགོར་བཅུ་གཅིག་ཞལ་གྱི་སྐུ་ལི་དཀར་ལས་གྲུབ་པ་ཆུང་ངུ་ཞིག་དང༌། གྷི་ཝང་ཐུམ་པོ་ཞིག་སྐྱལ་འདུག་པར་དེ་དུས་འཕགས་པ་ཡང་སྙིང་ནོར་བུའི་སྐོར་དག་སྣང་བྱུང༌། ཨ་ཕྱིས་བསྙེན་སྒྲུབ་ཚེ་ཨ་ཕྱིས་ཞལ་གཟིགས་ཤིང་ལུང་བསྟན་པས། ཧྲི་རྣམ་མང་མཁའ་འགྲོ་ཞེས་པའི་བསྟོད་པ་མཛད། ནམ་མཁའི་མཐོངས་སུ་རྗེ་མི་ལར་ཚེ་རིང་མཆེད་ལྔས་བསྐོར་བ་གཟིགས་པས། སྙན་རྒྱུད་བདུད་རྩིའི་ཐིག་པ་སོགས་དག་སྣང་ཆོས་སྐོར་བྱུང༌། ཇོ་ཤག་རྣམ་གཉིས་མདུན་གནས་ཞག་མཛད་སྐབས་རང་བྱུང་ལྔ་ལྔན་གྱི་སྒོ་དཀོར་གཉེར་གྱིས་རྒྱབ་པས་སྒོ་འགྲམ་དེར་གནས་ཞག་མཛད། ཕྱི་ནང་གློ་བུར་སྒོ་ལྕགས་རང་གྲོལ་བྱུང་བར་ནང་དུ་ཕེབས། འཕགས་པ་ལ་གསོལ་འདེབས་ཕན་བདེའི་གཏེར་མཛོད་ཅེས་པ་དེ་ཐུགས་ནས་ཤུགས་འབྱུང་སྨོན་ལམ་ནན་ཏན་མཛད་པ་སོགས་བསམ་གྱི་མི་ཁྱབ་པའི་རྣམ་ཐར་མང་ངོ༌། བློ་གྲོས་རྒྱལ་པོའི་བཀའ་ཤོག་ཆེད་བསྒྲགས་ལ། སེམས་ཅན་བདེ་སྐྱིད་རྒྱལ་བའི་བསྟན་ལ་རག །བསྟན་པའི་རྒྱལ་མཚན་དགེ་འདུན་སྡེ་ཡིས་འཛིན། །དགེ་འདུན་སྡེ་དེ་ལུགས་གཉིས་ཁྲིམས་ཀྱིས་བསྐུར། །སྐྱབས་གནས་བསླུ་མེད་སངས་རྒྱས་བསྟན་པ་ཡིན། །འཇིག་རྟེན་བདེ་བར་བྱེད་པ་རྒྱལ་པོས་ཁྲིམས། །ཞེས་གསུངས་པ་བཞིན་ལུས་སྲོག་ལོངས་སྤྱོད་ཀྱིས་རྒྱལ་བསྟན་ལ་སྲིད་ཞུ་དང༌། མངའ་འབངས་ཡོངས་ལ་བདེ་སྐྱིད་འབྱུང་ཐབས་བྱ་དགོས་པའི་བསྒྲིགས་བཀོད་དང༌། དགོན་སྡེ་བཅུ་གསུམ་གསར་བཞེངས་མཛད། སངས་རྒྱས་གཉིས་པས་རྡོ་རྗེའི་ལུང་གིས་བསྔགས་པའི་འབྲི་གུང་པ་དབུར་སྨྱོན་རིག་འཛིག་ཆོས་ཀྱི་གྲགས་པ་ཁམས་སུ་ཆིབས་ཞབས་བསྒྱུར་གནང་བར་འཁེལ་བས་ཕོ་བྲང་དུ་གདན་འདྲེན་ཞུ་བར་དབུ་བླ་མགར་རིན་པོ་ཆེ་ཕེབས། དགེ་འདུན་བརྒྱ་ཕྲག་མང་པོས་བསུ་བ་དང་བཅས་ནང་ཆེན་ཕོ་བྲང་དུ་གདན་དྲངས། ཟབ་རྒྱས་སྨིན་གྲོལ་རྒྱ་ཆེ་བ་སྩལ་ཞིང་དཔལ་མགོན་ཕྱག་བཞི་པ། ཨ་ཕྱི་ཆོས་སྒྲོན། གནོད་སྦྱིན་རྩི་དམར་བཅས་སྲུང་མར་གཉེར་གཏད་གནང༌། ༼༈ དཔལ་འབྲི་གུང་པ་ཀུན་མཁྱེན་ཆོས་ཀྱི་གྲགས་པའི་རང་རྣམ་ཤོག་གྲངས་༧༥་ནས་གཡང་ཆེན་ཕོ་བྲང་དུ་དཔོན་སློབ་མགར་གྱི་བོས་ཞག་ཤས་བསྡད། བསྙེན་བཀུར་གྱི་དགའ་སྟོན་རྒྱ་ཆེར་མཛད། ནང་ཆེན་སྒར་དུ་བོས་བསྙེན་བཀུར་རྒྱ་ནོམ་པ་མཛད། རྫ་མོ་ཕུག་ཏུ་སྐྱོ་བྲག་ཏིང་འཛིན་བཟང་པོས་བོས། ནང་ཆེན་གྲྭ་ནང་ཡོན་མཆོད་ལ་འདོད་ཆོས་ཀྱིས་ཚིམ་པར་བྱས། རྫ་གཤིས་ཁང་དམར་དུ་རྒྱལ་བའི་དབང་པོ་ཆོས་དབྱིངས་རྡོ་རྗེ་དང་མཇལ་འཛོམ་་བྱུང༌། རྗེ་སྐུ་ན་ཕྲ་ཡང་ཐུགས་སྤྱང་ཞིང་དཀྱིལ་ཆེ་བ་ཞིག་འདུག་པ་བདག་ལ་ཤིན་ཏུ་དགྱེས་པར་མཛད་ཅེས་གསལ།༽ དེ་ནས་དབུས་སུ་གནས་འབྲེལ་དུ་ཕེབས་ཤིང་ཇོ་ཤཀ་རྣམ་གཉིས་དང་མཚུར་ཕུར་རྒྱལ་དབང་༧ཀརྨ་པ་བཅུ་པ། ཞྭ་དམར། སེ་འབྲས་དགེ་གསུམ་འབྲི་གུང་རྩེ་སྒར་ཐིལ་གསུམ་སོགས་ལ་མང་ཇ་དང་འགྱེད་ཕུལ། སྐབས་དེར་སྡེ་སྲིད་ཟངས་རི་བས་ཞབས་ཞུས་རོགས་ཕན་གང་ལེགས་གནང༌། གུ་རུའི་སྒྲུབ་གནས་རྣམས་སུ་བདུན་ཕྲག་རེར་འབྲེལ་འཇོག་གནང༌། དགུང་གྲངས་སོ་ལྔར་ཇིང་གིར་རྒྱལ་རིགས་ཤིག་དང༌། བོད་ཀྱི་ཁྲི་དཔོན་གཉིས་ཁ་མཐུན་གྱིས་བཀྲོང༌། བློ་གྲོས་རྒྱལ་པོས་སྲས་ནོར་བུ་རྒྱལ་པོ་མཛད་ཕྲིན་རྒྱས། གཅུང་ཀརྨ་རབ་བརྟན་གྱིས་ཀརྨའི་དགོན་སི་ཏུ་ཆོས་ཀྱིས་རྒྱལ་མཚན་ལས་དབང་ཆོས་གསན། གཽ་ཤྲིའི་ལས་ཀར་རྒྱལ་སར་ཁྲི་འདོན་སྐབས་སི་ཏུས་མཛད་སྒོའི་རྟེན་འབྲེལ་མངའ་གསོལ་གནང་བས་མཚན་ཀྭན་ཏིང་གཽ་ཤྲི་རབ་བརྟན་ལྷུན་འགྲུབ་དཔལ་བཟང་གསོལ་ཞིང༌། བསྟན་འགྲོའི་བདེ་ཐབས་ལྷུར་བཞེས་དགོས་པའི་བཀའ་སློབ་དང༌། སྲས་འདི་དྲག་པོ་ཞིག་འབྱུང་ཞེས་གསུངས། བེ་རུ་དོན་ཡོད་དཔུང་གིས་ས་དགེ་བཀའ་རྙིང་ལ་ཤིན་ཏུ་སྡང་བ་དེ་ནང་ཆེན་སྐུ་འབུམ་དགོན་དུ་དམག་སླེབས། ཡུན་རིང་འཁྲུགས་ཀྱང་མཐའ་མ་འཁྱོལ་བས། ས་གནས་གཞན་དུ་ཕེབས་དགོས་བྱུང༌། ཇོོ་མཇལ་སོགས་ལྷ་བླ་མང་དུ་མཇལ། སྐབས་དེར་སོག་གཽ་ཤྲི་བསྟན་འཛིན་ཆོས་རྒྱལ་གྱིས་རང་ཡུལ་ནས་དམག་གི་དཔུང་ཚོགས་དང་མེ་གླང་(སྤྱི་ལོ་༡༦༣༧)ཟླ་བ་དང་པོར་མཚོ་ཁར་བྱོན་ཏེ། ཆོག་ཐུའི་དམག་ཁྲི་ཕྲག་བཞི་མིང་གི་ལྷག་མར་བཏང༌། ཤར་རྒྱ་མཚོའི་མཐའ་ཚུན་ཆད་མངའ་འོག་བསྡུས། རིམ་བཞིན་དབུས་སུ་བྱོན་མཆོད་ཡོན་རྣམ་པར་རྒྱལ། གླང་ལོའི་དགུན་ཐོག་མཚོ་ཁར་ཕྱིར་བྱོན་ནས་བཞུགས། ས་ཡོས་(༡༦༤༠)ཟླ་བ་ལྔ་པའི་ནང་བེ་རིའི་ཐོག་དཔུང་ཚོགས་བཏེགས་སྐབས། ནང་ཆེན་ཆོས་རྒྱལ་གོ་ཤྲི་རབ་བརྟན་ལྷུན་གྲུབ་དང་འབྲོང་སྨད་དཔོན་ཐེ་ཇི་ཀརྨ་རབ་བརྟན་འབྲོང་པ་གཉེན་རྒོད་མ་སྐུ་མཆེད་བཅས་ཀྱིས། ས་ཡོས་ཟླ་བ་ལྔ་པའི་ནང་བེ་རིའི་ཐོག་ཏུ་དཔུང་ཚོགས་བཏེགས་སྐབས། འབྲུག་མདོ་ཁམས་པའི་ཕྱག་མཛོད་གོ་འཇོ་གཉེར་རྒོད་མ་དང་བཀའ་གྲོས་བྱས་ཏེ་སོག་དམག་དང་མཉམ་དུ་དམག་སྣ་དྲང༌། བེ་རུ་རྒྱལ་པོ་དམག་མི་བརྒྱ་རྟ་བརྒྱ་ཡུ་མེད་བཏང་ཞིང༌། ལྕགས་འབྲུག་ལོར་བེ་རུ་དོན་ཡོད་ཆབ་མདོར་གསོན་སྐམས་བྱས། སྐབས་དེར་དགྲ་བརྡུང་གི་ཐོ་བ་དཔའ་བོ་སྟག་གི་མཆེ་སྡེར་གྱིས་དབལ་ཟེར་ངོམ་པ་པོ་ནི་འབྲོང་པའི་དམག་ཚོགས་ཡིན་ལ། བེར་ཕྲུག་ཁམས་རིས་ཁོས་སྐྱིད་གཙོས་བེ་རུ་མི་བརྒྱ་རྟ་བརྒྱ་བསད་དེ་རལ་གྲི་བྱང་གཡག་རྐེད་ཆོད་གཙོས་འཕྲོག །འདི་སྐོར་འབྲོང་རབས་སུ་གསལ་བ་དང༌། སྔོན་སི་ཏུས་དྲག་པོར་འོང་གསུངས་པ་སྡིག་ལས་འདི་གཟིགས་ངེས་གསུང་སྡིགས་བཤགས་མཛད། སྐད་རིགས་མི་གཅིག་པའི་ས་སྡེ་མང་པོ་མངའ་འོག་ཏུ་འདུས། །དེའི་སྲས་མི་དབང་རིན་ཆེན་རྣམ་རྒྱལ་ལམ། བཀྲ་ཤིས་དར་མ་བསྟན་སྲུང་ངམ། ནང་ཆེན་ཨ་ཉོག་ཅེས་འབོད་པ་ཤིང་ཁྱི་ལོར་སྐུ་བལྟམས་དགུང་ལོ་དགུར་སོན་སྐབས་ཡབ་གཤེགས། སྐབས་འདིར་ཆགས་མེད་རྭ་ག་ཨ་སྱ་དང༌། གནམ་ཆོས་མི་འགྱུར་རྡོ་རྗེ་གདན་དྲངས་ནས་ཞབས་ཏོག་ཕུན་སུམ་ཚོགས་པ་ཞུས། ༼༈ ཆགས་མེད་རྭ་ག་ཨ་སྱའི་མཛད་པའི་མི་འགྱུར་རྡོ་རྗེའི་ཕྱི་ཡི་རྣམ་ཐར་ཀུན་ཁྱབ་སྙན་པའི་འབྲུག་སྒྲ་བོད་གཞུང་དཔེ་མཛོད་ཁང་གི་ཤོག་གྲངས་་༡༤༧་་ལས། ཁམས་ཕྱོགས་རྒྱལ་པོ་རྣམས་ལས་མཆོག་གྱུར་བ། །ས་ཡི་ཚངས་པ་རིན་ཆེན་རྣམ་རྒྱལ་གྱིས། །སྤྱན་དྲངས་ཞབས་པད་སྤྱི་བོར་བཏུད་བྱེད་ཅིང༌། །སྐུ་མཆེད་སྲས་དང་བཙུན་མོ་བློན་འབངས་བཅས། །བཀའ་དབང་བྱིན་རླབས་ཀྱང་ནི་ཡིད་ཚིམ་ཞུས། །བརྒྱ་འབུལ་ལ་སོགས་མཆོད་སྤྲིན་རྒྱ་མཚོ་འབུལ། །གསང་རྫོང་ཕོ་བྲང་ནང་དུ་སྤྱན་དྲངས་སོགས། ཞེས་གསལ།༽ ལོ་བཅུ་གསུམ་པར་སོན་སྐབས་སོག་གཽ་ཤྲི་བསྟན་འཛིན་ཆོས་རྒྱལ་པས་ཕས་རྒོལ་དྲེགས་ལྡན་གྱི་དཔུང་བཅོམ་སྟེ་འཇམ་དཔལ་ཁྲི་སྲོང་གི་རྣམ་རོལ་༧གོང་ས་ལྔ་པ་ཆེན་པོ་མཆོད་ཡོན་དགའ་ལྡན་ཕོ་བྲང་པའི་ཆབ་སྲིད་གདོང་ལྔ་གངས་རིའི་ངོགས་སུ་འཕྱོ་བ་ན་མཆོད་ཡོན་ལྷན་ལ་མཇལ་ཞུས་གནང༌། གོང་ས་ཆེན་པོས་ནང་ཆེན་བློ་བཟང་དབང་གྲགས་ཞེས་པའི་མཚན་དང༌། བྱང་ཕྱོགས་དབང་བསྐུར་རྒྱལ་པོ་ཞེས་པའི་ཆོ་ལོ་འཇའ་ས་བསྒྲགས་ཤིང་མདོ་སྟོད་ཤིང་སྒོ་ཅན་གྱི་ལྷ་སྡེ་མི་སྡེ་མཐའ་དག་གིས་རྗེ་བོར་མངའ་གསོལ། དག་སྣང་རྒྱ་ཅན་སོགས་ཟབ་ཁྲིད་བཀའ་དྲིན་ཐོབ། གདན་སར་མང་ཇ་འགྱེད་དང་སྒོམ་སྡེ་ཁང་ཚན་གསར་གཏོད་མཛད། གྲུ་འཛིན་དམར་པོ་བཞེངས་པར་ཞབས་འདེགས་རྒྱ་ཆེན་བསྒྲུབས། ནང་ཆེན་ཁུལ་དུ་སྡེ་བརྒྱ་དགོན་པ་སོགས་དགེ་ལྡན་རིང་སྲོལ་གསར་རྒྱས་ཡོང་བར་མཛད་པ་སོགས་གཞུང་སྲིད་ལ་སྨིན་པའི་ཕྱག་རྗེས་མང་ཞིང་ཤེ་བམ་གཟེངས་བསྟོད་རིམ་པར་བསྩལ། བསྐལ་མང་མཆོད་གནས་ལས་འབྲེལ་ཅན་འབྲི་གུང་བུ་ཆེན་བརྒྱ་དང་བཅུ་གསུམ་གྱི་ནང་ནས་ཁྱད་འཕགས་ལྷོ་དཀོན་མཆོག་ཕྲིན་ལས་རྣམ་རྒྱལ་རིན་པོ་ཆེ་མཆོག་དང༌། མགར་བསྟན་འཛིན་ཕུན་ཚོགས་རིན་པོ་ཆེ། གནུབས་སངས་རྒྱས་ཡེ་ཤེས་དངོས་བྱོན་འཁྲུལ་ཞིག་ཕྲིན་ལས་རྒྱ་མཚོ། བྱམས་མེ་ཆོས་རྗེ་སྟེ་རྩོད་བྲལ་གྲུབ་ཐོབ་བཞི་ལ་གདན་སར་བཞུགས་བཀུར་གྱིས་དབུ་བླ་ཁག་བཞིར་གྲགས། རྒྱལ་པོ་འདི་སྐུ་གཤེགས་ཚེ་རོལ་མོའི་སྒྲ་དང་ས་གཡོ་བ་བྱུང་ཞིང་སྐུ་གདུང་ལ་འཇམ་དཔལ་སོགས་རང་བྱོན་མང༌། རིག་འཛིན་ཀློང་གསལ་སྙིང་པོའི་གཏེར་ལུང་ལས། མ་འོངས་འཁོར་ལོ་བསྒྱུར་བ་ལག་བཟང་གཞན་འཕྲུལ་དབང་བྱེད་ཡིན་པར་བཤད། འདིའི་གཅེན་པོ་ནང་འཁོར་གྱི་བྱ་ངན་ལ་བརྟེན་ནས་དམག་ཐོག་ཏུ་གྲོང༌། ༼༈ ཞེས་པ་འདི་དགེ་རྒྱལ་དམག་གིས་དཔལ་ཀའི་ན་བ་རྒྱལ་དྲུད་ཞེས་པར་མཛོ་རྒོད་ཀྱི་སྣ་ལ་བཏགས་ཏེ་གྲོང་པས་ས་མང་དེ་ལྟར་ཐོག་པ་དགེ་རྒྱལ་ལོ་རྒྱུས་ལས་གསལ། ༽ གཅུང་ཨོ་རྒྱན་གུ་རུ་གཤིན་རྗེ་གྲུབ་པའི་རིག་འཛིན་ཆེན་པོར་བཞུགས་ཤིང་གྲུབ་པའི་རྟགས་མཚན་མང༌། འདི་ཡི་རྒྱུད་པ་གསང་ཇོ་བོ་ཀེ་རྒྱལ་མདུན་ཞོལ་གདན་ས་གདུང་རབས་བྱུང་བ་ལ་ནང་ཆེན་སྒར་ཆུང་ཞེས་གྲགས། འདི་ལའང་ལས་ཐམ་ཧཱུྃ་དམར་སོགས་དང་རྟེན་རྙིང་མང༌། བློ་བཟང་དབང་གྲགས་ཀྱི་བཙུན་མོ་བེར་བཟའི་སྲས་ལྷོ་དཀོན་མཆོག་ཕྲིན་ལས་རྣམ་རྒྱལ་གྱིས་མཚན་གསོལ་བ་དཀོན་མཆོག་རྒྱལ་པོ་ཞེས་ལུགས་གཉིས་ཀྱི་མཛད་པ་ཆེ། སོག་ཡུལ་དུ་ཕེབས་ཏེ་འཇའ་ས་བླངས༌། གོང་མ་མཆོད་ཡོན་གྱིས་བཀའ་ལྟར་ས་དམ་རྒྱལ་པོ་མོ་ཀག་གི་འཚེ་བ་གཞོམ་པའི་ཆེད་དུ་སོག་རྒྱལ་པོ་ཧན་གྱི་སྲས། བ་དུར་ཐེ་ཇིས་གཙོས་བོད་སོག་གི་དམག་སྨད་ཕྱོགས་སུ་ཆས། དཔུང་རོགས་ལ་ནང་ཆེན་དཀོན་མཆོག་རྒྱལ་པོ། སྡོམ་པ་འབུམ་ཚེ། ཤེ་ཁེ་ནག་འཛི་སོགས་ཀྱི་གཙོས་དམག་དཔུང་ཆས་ཏེ་སྡང་དགྲ་ཐུལ་བའི་བདག་རྐྱེན་དུ་གཞུང་ས་རྩེ་ཤོད་ནས་བྱང་ཕྱོགས་རྒྱལ་པོ་བཅས་པའི་བཀའ་རྟེན་འཇའ་ས་སྔར་ལས་ལྷག་པ་གནང་བ་དང༌། དགེ་བཅུ་ཁྲིམས་བཅས་པ་སོགས་སྙན་པ་ཆེ། འོན་ཀྱང་ནང་ཆེན་ཕོ་བྲང་གསང་རྫོང་དུ་མེ་དགྲའི་གནོད་པས་སྐུ་དངོས་རྣམས་དང་ལས་ཟོག་རྟེན་གསུམ་ཤེ་བམ་སོགས་འགངས་ཆེའི་རིགས་ཁ་ཤས་ལས། རྫོང་དང་རྒྱུ་ནོར་ཐམས་ཅད་ཞུགས་ཀྱིས་ཟིན། མེ་ཡིས་མ་གོས་པ་ཐུབ་པ་མེ་ཐུབ་མ། ཏྲེ་བོའི་ཁྲི་དམར། ཕྱག་རྔ་གསང་བ་ལྷ་འབོད། མི་ལའི་མགུར་འབུམ། གསེར་བཟའི་ཇོ་འཁོར་རྣམས་ལུས། རེ་ཞིག་སྦྲ་གུར་ལ་བརྟེན། ཕྱིས་གཡེར་ཆེན་སྒར་དུ་གཏན་ཆགས་པས་ནང་ཆེན་སྒར་ཞེས་ཐོག །འདི་ལ་བཙུན་མོ་གཉིས་བླངས་པའི་ཆེན་མ་གསེར་བཟའ་ལ་སྲས་གཉིས་ཡོད་པའི་ཆེ་བ་ཚེ་དབང་ཕྲིན་ལས་མཐར་ཕྱིན་དང་ཆུང་བ་དཔལ་ལྡེའུ་བཙན་ཡིན། ཚེ་དབང་མཐར་ཕྱིན་ནི་འབྲི་གུང་༧སྐྱབས་མགོན་རྒྱལ་དབང་དཀོན་མཆོག་རཏྣའི་ལུང་བྱང་དུ་མ་འོངས་པར་མཚན་ལྟས་བཟང་པོ་ཅན་ཡོང་བ་ཡབ་རྗེ་བློ་བཟང་དབང་གྲགས་ཀྱི་སྐུ་སྐྱེ་ཡིན་ལུགས་་དང་མཚན་ཚེ་དབང་མཐར་ཕྱིན་གསོལ་དགོས་ཤིང་སྐྱེ་མང་བླ་སློབ་ཀྱི་འབྲེལ་བ་ཟབ་ཚུལ་དང༌། འབྲི་གུང་༧སྐྱབས་མགོན་རྒྱལ་དབང་དཀོན་མཆོག་རཏྣ་འབྲོམ་དུ་སྐྱེ་བ་བཞེས་ཚེ་རྒྱལ་པོ་འདི་རྭ་སྦྲེང་ལྷ་ཁང་བཞེངས་པའི་སྦྱིན་བདག་འཕྲང་ཁ་བེར་ཆུང་ཡིན་ལུགས་དང༌། མ་འོངས་པར་འབྲི་གུང་སྐྱབས་མགོན་དཀོན་མཆོག་རཏྣ་སངས་རྒྱས་གཞན་ཕན་དབང་པོར་འགྱུར་ཚེ་སྲས་འདི་རྒྱལ་པོ་ལག་བཟང་དུ་འགྱུར་ཚུར་གསལ་བར་ལུང་བསྟན་པ་ཡིན། དགུང་ལོ་ཉི་ཤུར་ཕེབས་ཚེ་ཨོ་རོད་རྒྱལ་པོའི་སྲས་བསྟན་འཛིན་དཱའི་ཆིང་ཝང་གི་མདུན་སར་ཕེབས། ཨུ་ཇིང་ཐཱེ་ཇི་ཆོ་ལོ་དང་འཇའ་ས་ཤེ་བམ་སྩལ་ནས་མདོ་སྟོད་ཡུལ་ཁམས་སྤྱིའི་རྗེ་བོར་ལུང་བབ། དེ་རྗེས་ལྷ་གདན་གཙོས་དབུས་ཕྱོགས་ཀྱི་རྟེན་གནས་མཇལ་བར་བྱོན། ༧གོང་ས་སྐྱབས་མགོན་ཆེན་པོ་སྐལ་བཟང་རྒྱ་མཚོ་དང་མི་དབང་བསོད་ནམས་སྟོབས་རྒྱལ་དང་བཀའ་མདའ་རྩེ་དྲུང་སོགས་མཇལ་འཕྲད་དངོས་འབུལ་གྱ་ནོམ་པ་བགྱིས། བློ་བཟང་དཔལ་འབར་གྱི་ཆོ་ལོ་དང་བཅས་ཤེ་བམ་གྱི་ལེ་ཚན་རྣམས་ཀྱིས་རྒྱབ་གནོན་གནང༌། ཁམས་པ་ཀུན་དགའ་བསྟན་འཛིན་བླ་མར་བསྐུར། ཡང་ཟབ་ཚེས་བཅུའི་སྒྲུབ་ཆེན་ཡོན་བདག་གཞི་ལེན་གྱི་གཡང་ཆེན་སྒར་དང་རྫ་ར་རུ་སྒར་སོགས་ལ་འཛུགས་པའི་མཐུན་སྦྱོར་མཛད་ཅིང༌། བླ་མ་རཏྣའི་གཏེར་བྱོན་གུ་རུས་སྐུ་ཚབ་དང་མཚན་བརྒྱད་ཞལ་ཐང༌། གུ་རུའི་རྣམ་ཐར་ཐང་སྐུ་སོགས་གནང་ནས་མ་འོངས་ཚེས་བཅུ་འཛུག་པའི་ལུང་བསྟན་མཛད། རྗེ་བཅུ་གཅིག་ཡེ་ཤེས་རྡོ་རྗེ་དང༌། འབྲི་གུང་༧སྐྱབས་མགོན་དཀོན་མཆོག་བསྟན་འཛིན་འགྲོ་འདུལ་མཆོག་དང༌། སྟག་ལུང་པ། སི་ཏུ་དྷརྨ་ཀ་ར་སོགས་ཕོ་བྲང་དུ་གདན་དྲངས། ༼༈ ཀུན་མཁྱེན་སི་ཏུ་དྷརྨ་ཀ་རའི་རྣམ་ཐར་སྡེ་པར་ཤོག་གྲངས་༢༧རྒྱབ་ལོག་ཡིག་འཕྲེང་༣པའི་ནང་ཚེས་༡༤་ལ་སྔོན་ཁམས་པ་མི་གསུམ་ལས་ཤྭ་སྒོམ་ཆེན་པོས་སྒྲུབ་གནས་མི་གཡེལ་ཕུག་ཏུ་གྲགས་པར་ལྷོ་སྤྲུལ་སྐུ་སྤྱན་འདྲེན་དང༌། ཞབས་ཏོག་འབུལ་ནོད་མཛད། བཅུ་གཉིས་ལ་ནང་ཆེན་དཔོན་གྱི་དབུ་་གུར་སྤྱན་འདྲེན་ཞུས་ནས་བསྙེན་བཀུར་མཛད། དེ་བཞིན་་༢༨་ལ་ལྕི་མདར་མགར་སྤྲུལ་སྐུ་བགྲེས་པོ་དེས་གཞིས་ལེན་དང༌། འབུལ་ནོད་མཛད་ཅེས་གསལ། ༈ ཡང་སི་ཏུའི་རང་རྣམས་སྡེབ་༣༦་རྒྱབ་ལོག་ནང་ཆེན་སྒར་དུ་རྟ་ཐབ་ཀྱི་བསུ་བ་སོགས་འབྱོར་པ་ཆེན་པོས་བོས། དེ་དུས་ནང་ཆེན་ཐེའི་ཇེ་བཞུགས་པའི་སྐབས་ཡིན་པས་བཞེད་སྦྱར་བཞིན་རྗེས་གནང་འགའ་རེ་བགྱིས། ཐའི་ཇི་ནས་ངེད་རང་རི་བོ་ཆེ་བའི་བར་ཐུགས་བསམ་རྣམ་དག་ཡིན་ཁུལ་གྱི་གསུང་འཕྲོས་འགའ་རེ་མཛད་ཀྱིན་འདུག །སྤྱིར་ཐེའི་ཇི་འདི་ཁམས་ཕྱོགས་སུ་དཔོན་རིགས་ཞིག་ལ་སྐུ་ཡོན་ཆེ་བའི་གྲགས་སྦིར་ཡོད་པ་དང༌། ཁོང་རང་སྐུ་ཡོན་མཁས་པའི་ཐུགས་རྒྱལ་ཆེ་བ་བཅས་དགའ་མོ་ཡོད་འགྲོ་སྙམ་ཀྱང་ཡོན་ཏན་གྱི་གཏིང་ལོང་པའི་གསུངས་འཕྲོས་འདྲ་ནི་གང་ཡང་མི་མཛད་འདུག ཕར་དྲི་བ་བགྱིས་ན་དྲི་དགག་ཏུ་འགྱུར་དོགས་མ་བགྱིས། རྟགས་པ་དགོས་ཚུལ་གྱི་ཕྱག་བྲིས་ཞིག་བྱུང་བའི་ལན་དུ་ཉམས་མཚར་ཚིག་བཅད་འགའ་རེ་ཕུལ་བས་ཕྱིས་ཟུར་མང་གི་འབེ་འཇམ་དབྱངས་ལས་སྒྲ་གསན་པའི་སྐབས་ཡིག་སྡེབ་དང༌། རྩོམ་པ་ལེགས་མིན་གྱི་གསུངས་འཕྲོས་འགའ་ཞིག་གནང་སྐད་ཐོས་པས་གཏིང་གི་ཉམས་དུས་ཕྱིས་ལོང་པར་གྱུར་ཏོ། དེ་སྐབས་དབུས་ནས་མར་ལེན་འདིར་ཡོང་དགོས་ཤིང་དེ་སྐབས་ཁོང་གི་ཆོས་གཞི་བཏེགས་ནས་ཆོས་འཛུག་དགོས་ཚུལ་ཙམ་གསུང་གི་འདུག་ཀྱང་ང་རང་གར་འགྲོ་ང་རང་མཁས་སྙམ་པ་ཤར་བས་ལན་མ་ཕུལ་ཞེས་གསལ།༽ བཅུ་ཕྲག་རིག་པའི་གནས་ལ་མཁྱེན་པ་སད། འདུལ་འཛིན་དང་བསྔགས་པ་མང་པོ་བསྐྱངས། རིན་པོ་ཆེ་སྣ་ཚོགས་ཀྱིས་བཞེངས་པའི་གསུང་རྟེན་རྒྱལ་བའི་བཀའ་འགྱུར་དང༌། བསྟན་འགྱུར་དང་གསེར་ཟངས་ཐུབ་སྐུ་སྟོང་རྩ་གཙོ་བོ་ཐོག་ཚད་བཅས་བཞེངས། འབྲི་གུང་གདན་རབས་ཉེར་ལྔ་༧སྐྱབས་མགོན་དོན་གྲུབ་ཆོས་རྒྱལ་འཇང་ཡུལ་དུ་འཁྲུངས་པ་སྤྱི་ལོ་༡༧༠༩་རབ་བྱུང་༡༢་པའི་ས་གླང་ལོར་ཡར་ཕེབས་ཞོར་ཟླ་བ་༧་པའི་ཚེས་༡༨་ལ་ནང་ཆེན་སྒར་དུ་གདན་དྲངས་འདུག ༼༈ རྣམ་ཐར་བསྟན་པའི་སྒྲོན་མེའི་ཤོག་གྲངས་༡༡་མདུན་ཤོག་ནང་ཚེས་༡༨་ཉིན་ནང་ཆེན་ཐཱ་ཇི་སྐུ་མཆེད་གཞོན་པ་གཉིས་ཀྱི་གཙོས་ཆིབ་བསུ་བ་གཉིས་བརྒྱ་སྐོར་དང་ཐབ་བསུ་བཅས་ནང་ཆེན་སྒར་དུ་ཕེབས། ས་སྐྱོང་ནང་ཆེན་ཐཱ་ཇི་ནས་མཇལ་ཁ་ཞུས་ཤིང་སྟོན་མོ་དང༌། ཅང་ཤེས་ལྔ་ཕྲག་ལྔས་གཙོས་པའི་བརྒྱ་འབུལ་ཕུལ། ཞག་གསུམ་ནས་མི་གཡེལ་དགོན་དུ་ཕེབས་ཤེས་གསལ།༽ རྒྱལ་པོ་འདིས་འབྲོང་པའི་རྟོགས་བརྗོད་བརྩམས་པར་མཛད། ཆབ་སྲིད་ལེགས་སྐྱོང་ངང་སོ་བདུན་ལ་གཤེགས། སྐུ་མཆེད་འབྲིང་བ་བཀྲ་ཤིས་མཚོ་རྒྱལ་ནི་བཀའ་བསྟན་གསར་བཞེངས་སོགས་ཕྱག་རྗེས་ཆེ། ཉེར་དྲུག་ལ་གཤེགས་པས་སྐབས་དེར་སི་ཏུ་པཎ་ཆེན་ཕེབས་འདུག ༼༈ ཡང་སི་ཏུའི་རང་རྣམ་ཤོག་གྲངས་་༡༡༤་ནང་་མི་གཡེལ་དགོན་དུ་ཕྱིན། ལྷོ་པའི་དབོན་པོར་དབང་དང་ཁྲོམ་དབང་བགྱིས་གནས་མཇལ་དང༌། དགོན་པའི་གནང་སྦྱིན་བྱས་ཚེས་༦་ལ་ནང་ཆེན་སྒར་དུ་རྟ་བསུ་བཅས་འབྱོར། ཡབ་རྒྱལ་པོ་འདས་པའི་བྱང་ཆོག་བགྱིས། ལྷོ་སྤྲུལ་སྐུ་ཕེབས། སྐུ་དངོས་ལ་ཚེ་དབང་དང་གྲ་པ་རྣམས་ལ་ཕྱག་ཆེན་དཔུངས་ཁྲིད་བགྱིས། རྒྱལ་པོ་སྐུ་མཆེད་ལ་ཚེ་དབང་དང་རྟ་མགྲིན་དབང་ཕུལ། ཞབས་ཕྱི་མང་མར་ཚེ་དབང་ཕུལ། མཆོད་ཡོན་གཉིས་སོ་སོའི་འབུལ་ཞབས་དཔང་བསྟོད། སོ་སོར་སྐྱེས་ལན་ཕུལ་ཞེས་གསལ།༽ གཅུང་རྡོ་རྗེ་ཚེ་དབང་ནི་རིས་མེད་བསྟན་ལ་གུས་སྦྱོར་ཆེ་ཞིང་ཆམ་ཤེས་གྲོང་དུ་ཡིག་བྲིས་བརྒྱ་གཏན་འཇོག་གིས་བཀའ་འགྱུར་བསྟན་འགྱུར་གྱི་གཙོས་པའི་པུ་ཏི་ཆེ་ཆུང་ཁྲི་ལྷག་ཙམ་གསར་བཞེངས་གནང་ནས་དགོན་སྡེ་ཁག་ལ་བཞུགས་སུ་བསྩལ། གསེར་ཟངས་གནས་བཅུ་ཚེ་དཔག་མེད་བརྒྱ་ཕྲག་སྒྲོལ་མ་ཉེར་གཅིག་བདེ་གཤེགས་སོ་ལྔ་ཐུབ་ཆེན་གཙོ་འཁོར། གསེར་ཕྲེང་དང་དངུལ་གྱི་སྤྱན་རས་གཟིགས་སྲོང་བཙན་སྒམ་པོ་ཙན་དན་ལ་གུ་རུ་མཚན་བརྒྱད་ལྷོ་རིན་པོ་ཆེའི་འཁྲུངས་རབས། གཅེན་པོ་ཐའི་ཇིའི་གསེར་གདུང་སོགས་རྟེན་བཞེངས་རྒྱ་ཆེ་མཛད། འབྲི་གུང་༧སྐྱབས་མགོན་དཀོན་མཆོག་བསྟན་འཛིན་འགྲོ་འདུལ་གདན་འདྲེན་དུ་སྤྱི་ལོ་༡༧༣༧་མེ་སྦྲུལ་ཟླ་བ་དྲུག་པར་ལྷོ་ཆགས་མེད་ཕྲིན་ལས་དབང་ཕྱུག་གི་སྐུ་སྐྱེ་དང་དཔོན་གྱི་ཇའི་སང་བཅས་འབྲི་གུང་དུ་བཏང་འབྱོར་བཞིན་གསོལ་བ་ནན་གྱིས་བཏབ་པར་ནང་ཆེན་དུ་ཕེབས་རྒྱུའི་ཞལ་བཞེས་བསྩལ་ལུགས་༧སྐྱབས་མགོན་དོན་འགྲུབ་ཆོས་རྒྱལ་གྱི་རྣམ་ཐར་དང་༧བསྟན་འཛིན་འགྲོ་འདུལ་གྱི་རྣམ་ཐར་ཉོན་མོངས་གདུང་སེལ་གཉིས་ལས་གསལ་ཞིང་དེ་རྗེས་སྤྱི་ལོ་༡༧༣༩་ས་ལུག་ལོར་ནང་ཆེན་ནས་ཕེབས་བསུ་ལམ་རྒྱུས་པར་འབྲོང་པ་བཀྲ་ཤིས་ཚེ་བརྟན་དཔོག་གཡོག་བཏང་འབྱོར་ཟླ་༨་པའི་ཚེས་༧་ལྷག་པ་ལྷག་མཚམས་འགྲུབ་སྦྱོར་ལ་ལྷོ་རིན་པོ་ཆེ་ཆོས་ཀྱི་རྒྱ་མཚོ། མགར་སྤྲུལ་ཆོས་ཀྱི་ཉི་མ། ནང་ཆེན་པ་བློན་ཆེན་ཨ་ཤག་བཅས་རག་བསྡུས་སེར་སྐྱ་བརྒྱ་དང་ཉི་ཤུ་སྐོར་གྱི་ཆིབས་བསུས་ཏེ་སྐལ་ཟོམ་ཤུལ་ཐོག་ཏུ་ནང་ཆེན་སྲས་ཀྱི་སྒར་ཐོག་ཏུ་ཇ་འདྲེན་དང་ཕྱི་ཉིན་ལྷོ་མགར་སྒར་དང་ཨ་ཤག་དཔོན་ཚང་སྦྲ་ཐོག་ཇ་འདྲེན་ཕེབས་ལུགས་སོགས་རྣམ་ཐར་དབུ་མེད་ཤོག་གྲངས་༡༧་མདུན་ཤོག་ཏུ་གསལ་པོར་ཡོད་པ་ལྟར་གདན་ཞུས་གནང་ཏེ་རྒྱལ་སྲས་དཔལ་འབྱོར་ཚེ་བརྟན་གྱི་དབུས་རྟ་པ་སེར་སྐྱ་ཁྲི་ཕྲག་གིས་ཕེབས་བསུ་ཞུས། ཚེས་༡༢་ཟླ་བ་གྲོ་ཞུན་འགྲུབ་སྦྱོར་ལ་ནང་ཆེན་བཀྲ་ཤིས་འཁྱིལ་དགེའི་སྒར་ཐོག་ལ་ཕེབས་ཐོག་ས་སྐྱོང་རྡོ་རྗེ་ཚེ་དབང་གིས་མཇལ་ཞུས་དང༌། བདེ་གཤེགས་སྒྲུབ་པ་བཀའ་བརྒྱད་ཀྱི་སྨིན་གྲོལ་དང་འབྲེལ་བྱིན་འབེབས་མཛད། གཙུག་ལག་གསར་བཞེངས་ས་འདུལ་དང༌། ཉིན་༢༡རིང་ཚོམ་བུ་ཚོགས་སྒྲུབ་གནང༌། ལོ་གཅིག་ཆབ་སྲིད་འགན་བཞེས་གནང་བས་རྫོགས་ལྡན་དཔལ་ལ་འཁུ་བ་བྱུང༌། འབུལ་ཆེན་ལ་རྒྱ་གར་ལུགས་མའི་སྣང་བརྙན་བཀའ་གདམས་མཆོད་རྟེན་སྐུ་གདུང་ཆ་བརྒྱད། གསེར་དངུལ་གྱི་པོད་བྲིས་བཀའ་བསྟན་འགྱུར་ཇ་དར་སོགས་དངོས་གཙང་རྒྱ་ཆེན་ཕུལ། ༼གདན་རབས་གསེར་ཕྲེང་ནང་༧སྐྱབས་མགོན་བསྟན་འཛིན་འགྲོ་འདུལ་རྣམ་ཐར་ཤོག་གྲངས་༣༢༤་རྒྱབ་་ཤོག་ས་ལུག་ལོར་སྒོམ་སྡེ་ནང་ཆེན་ནས། ས་སྐྱོང་རྡོ་རྗེ་ཚེ་དབང་ནས་གདན་ཞུས་ནན་ཏན་ཆེ་བར་བརྟེན་སྐུ་འཁོར་མི་ཉུང་བ་དང་བཅས་གཞུ་རོང་རྒྱུད་ནག་ཤོད་ཧོར་འབྲོང་པའི་སྡེ་ནང་བཅས་ནས་ཕེབས་པར་ལམ་བར་དུ་འཁོད་པའི་ལྷ་སྡེ་མི་སྡེ་ཐམས་ཅད་ནས་འབུལ་ཞབས་བཟང་དུ་བྱས། སོ་སོར་ཆོས་ཀྱི་ཚིམ་པར་གནང་ནས་ལོ་དེའི་ཁྲུམས་ཀྱི་ཟླ་བའི་ནང་དུ་ནང་ཆེན་སྡེ་ཐོག་ལ་ཕེབས། ལྷོ་མགར་ནང་ཆེན་མི་རྗེའི་སྲས་སོགས་སེར་སྐྱ་ཤིན་ཏུ་མང་བས་ཆིབས་ཐབ་ཀྱིས་བསུས་མཆོད་ཡོན་མཇལ་འཕྲད་དང༌། ཞབས་བརྟན་བརྒྱ་འབུལ་སོགས་དཔང་མཐོ་བ་བྱུང༌། རྫོང་ཐང་སྒར་ཐོག་ཏུ་ལྷོ་མགར་གཉིས་ཀྱིས་དབུས་བླ་གྲ་མང་ཙམ་གྱིས་ཞབས་བཏེགས་ཏེ་བཀའ་བརྒྱད་བདེ་འདུས་ཀྱི་སྒྲུབ་དབང་ཆེན་མོ་འཛུག་པར་གནང་བ། སྐལ་ལྡན་འདུས་པ་ཁྲི་ཕྲག་ལྷག་པ་སྨིན་གྲོལ་གྱི་གོ་འཕང་དམ་པར་འགོད་པར་མཛད་ཅིང༌། ཟླ་བ་ཕྱེད་གཉིས་ཙམ་ནས་གེགས་མེད་དུ་གྲུབ། མི་གཡེལ་དགོན་དང་གཡང་ཆེན་དགོན་སོགས་སུ་ཕེབས། གཞན་ཡང་སྡེ་སོ་སོ་ནས་གདན་ཞུས་བསྙེན་བཀུར་འབུལ་བ་ཞབས་ཏོག་དཔག་ཏུ་མེད་པ་བྱུང༌། ཁྱད་པར་ནང་ཆེན་དཔོན་ཚང་ནས་སྔ་ཕྱིར་བརྒྱ་འབུལ་གསུམ་པ་དང༌། ལྔ་པ་སོགས་ངལ་སོས་བུའི་དཔལ་ལ་འགྲན་ནུས་པ་ལྟ་བུ་ཕུལ། སོ་སོར་དབང་ཆོས་ཀྱི་བདུད་རྩིས་དེར་གནས་པའི་འགྲོ་བ་མཐའ་དག་ཐར་པའི་ས་བོན་འདེབས་པར་གནང་ནས་རིམ་གྱིས་ཡར་ཕེབས་ཏེ་ལྕགས་སྤྲེལ་ལོའི་སྟོན་མཇུག་འབྲི་གུང་དུ་ཕེབས་གྲུབ། ཅེས་གསལ།༽ ༼༑ཡང་༧སྐྱབས་མགོན་བསྟན་འཛིན་འགྲོ་འདུལ་རྣམ་ཐར་ཉོན་མོངས་གདུང་སེལ་དབུ་མེད་ཤོག་གྲངས་༡༩་ནང་ལྕགས་སྤྲེལ་ཟླ་བ་༦་པའི་ཚེས་༡༢་ལ་ནང་ཆེན་ནས་ཆིབས་བསྐྱོད་པར། ལྷོ་མགར་སྤྲུལ་སྐུ་རྣམ་གཉིས་ནང་ཆེན་སྲས་སོགས་བརྒྱ་ལྷག་ཙམ་གྱིས་ཚུགས་བདུན་གྱི་བར་ཆིབས་བསྐྱར་བཅས་སྤམ་རྒྱལ་སུམ་མདོར་ཕེབས། གསུང་མདུད་གནང་ཆ་སོགས་བསྩལ། དགེ་རྒྱལ་དུ་ཕེབས། དཔོན་ཁག་གསུམ་སོ་སོར་ཞག་ཁ་ཤས་རེ་བཞུགས་སོགས་གསལ།༽ སྟག་ལུང་ཞབས་དྲུང་རིན་པོ་ཆེ་དང༌། འབྲུག་ཡོངས་འཛིན། ཟུར་མང་དྲུང་པ་སངས་རྒྱས་རྡོ་རྗེ་ཁམས་པ་སྐུ་ཞོག་བཅས་གདན་འདྲེན་ཞུས་ཏེ་ཟལ་མོ་སྒང་རྒྱུད་ལྷ་སྡེ་མི་སྡེ་ཡོངས་ལ་དགེ་བསྐུལ་རྒྱ་ཆེན་མཛད། ཟང་ཟིང་གི་འབུལ་བ་རི་ལྟར་སྤུང༌། གོང་མ་གཡུང་ཊིང་དཔུང་གིས་རྒྱ་སོག་མནན། ཡུ་ནན་ཁྲིམས་གདུག་ཆེན་མོ་ཨ་འབན་སོགས་སྟོབས་བདོ་བས་མཐུ་ནན་གང་དྲག་བྱས། ཤུན་རྩའི་སྲས་གཡུང་ཊིང་ཁྲི་ལོ་གཉིས་ཐོག ཡུ་ནན་ཐེ་ཐུའི་དམག་དང༌། མི་སྡེ་སྤྱི་ཁྱབ་ཀྱི་དཔོན་པོ། ཧོ་ཏཱ་ལོ་ཡན་ཁྲི་དམག་བཅས་བཏང་ནས་ཐིང་གདུག་ཏཱ་ལོ་ཡན་ཞེས་པ་ཤིང་འབྲུག་༡༧༢༤་ལོར་ཆབ་མདོར་བབ། མདོ་ཁམས་སྒང་དྲུག་དགོན་ཚང་སྒེར་བཙན་ཐམས་ཅད་བསྡུས། ནང་ཆེན་རྒྱལ་པོ་རྡོ་རྗེ་ཚེ་དབང་ཤོག་ཟེར་བའི་ཀོ་ཟི་སླེབས་ཀྱང་ཟླ་བ་གསུམ་རིང་མ་སོང༌། དེ་ནས་གྱད་བློན་ཨ་ཤག་བེ་ཧུ་རྡོ་རྗེ་མགོན་པོ་འམ་ཨ་ཤག་རྡོ་མགོན་དུ་འབོད་པའི་དཔའ་མཛངས་སྙིང་སྟོབས་གཏམ་ཁ་རྐྱེན་པ་དེའི་གཙོས་དྲུང་འཁོར་མང་ཙམ་བཅས་བཏང་ནས། ཁོང་གི་ལོ་རྒྱུས་བཤད་པས་རྒྱ་དཔོན་གྱིས་ཆེ་བསྟོད་ཀྱི་བདག་པོ་གོང་ཕ་རྗེ་ནང་ཆེན་ཆིང་ཧུས་རྡོ་རྗེ་ཚེ་དབང་ཞེས་གྲགས་པ་ཕུལ། མངའ་འོག་གི་ཤོག་ཆེན་བཅོ་བརྒྱད། ཤོག་ཕྲན་བཅོ་ལྔ་གྲགས་པའི་དཔོན་པོ་རྣམས་ལ། བེ་ཧུ་དང་བེ་ཅང་གི་ཆོ་ལོ་ཏོག་དཀར་སེར། ཁེལ་གོམ།༼ནང་ཆེན་རྒྱལ་རབས་དང་ཉེར་ལྔའི་ཡིག་རྙིང་ནང༌། ཁེལ་གོམ། ཁེལ་སྒམ། ཁེབ་རྒན། ཁེལ་རྒམ། ཁེར་གུམ། ཁལ་རྒན་སོགས་ཅི་རིགས་འཁོད་འདུག མན། སོག རྒྱ་གསུམ་སུས་གོ་གནས་སམ་ཆོ་ལོའི་མིང་ཚིག་གི་གོ་དོན་ཇི་བཞིན་མ་རྟོགས། རྒྱ་སྐད་སྒྲ་གདངས་ནང་ཁེ་གོམ་ཞེས་པ་གོ་གནས་རིམ་པར་འཇུག་སྐད་འདུག་ན་གོ་གནས་བཀའ་ཡིག་སྒམ་ཆུང་ལྟ་བུར་གོ་དགོས་སམ། ད་ལན་འདི་ནས་མར་གཅིག་འགྱུར་གྱིས་ཁེལ་གོམ་ཞེས་འབྲི་བར་བྱ་ལ་དོ་བརྩོན་ཅན་རྣམས་ནས་མ་འོངས་པར་དཔྱད་པར་མཛོད་ལགས།༽ ཁྲིམས་ཡིག་རེ་སྤྲད། དཔྱ་ཁྲལ་སྔར་སོག་པོ་ལ་དགོས་པའི་རྟ་ནོར་ལུག་གསུམ་མི་གྲངས་བཅས་དང་མཚོ་སྔོན་པོའི་ཁ་ནས་འོང་བའི་སོག་སྡེ། ཆོས་འཁོར། ཇོ་རག །ཇུ་མུར། བ་ཡན་སོགས་མགོ་བཏགས་པ་དང༌། སོག་རུ་མའང་སྔར་བཞིན་ནང་ཆེན་འོག་གནས་དགོས་པའི་རྒྱབ་གནོན་བྱས། དེར་མ་ཟད་དེམ་མཆི་ཉེར་ལྔ། ཨ་ཁྲོ་ཚོ་བདུན། རྒྱ་སྡེ་ཁག་གསུམ་ཨ་རིག་བཅས་ཀྱི་སྤྱི་དཔོན་ལ་གང་བསྐོས་ཁྱོད་བོད་ཀྱི་དཔོན་པོ་རྣམས་གྲོས་གྱིས་ཟེར་བས། དཔོན་ཆེན་རྣམས་སོ་སོ་འདུག་མོས་ཆེ་ཡང༌། ཨ་ཤག་བེ་ཧུ་རྡོར་མགོན་གྱིས་སྤྱི་རྗེ་ཉི་མའི་གོང་ཁེབ་ཀྱི་ཤེ་བམ་འཇའ་ས་དྲིལ་བསྒྲགས་ཤིང༌། རྒྱུ་མཚན་དང་གཏམ་ཁ་ཚན་ཆེ་བས་སུས་ཀྱང་བྱ་ཐབས་མ་བྱུང་ཞིང་མངའ་འོག་ཏུ་ཆུད། །དེའི་བཙུན་མོ་གདོང་རུ་བཟའ་བསུས་པར་སྲས་དཀོན་མཆོག་དཔལ་འབྱོར་ཚེ་བརྟན། བསོད་ནམས་དབང་རྒྱལ། བསྟན་འཛིན་རྡོ་རྗེ་གསུམ་སྟེ། ཆེ་བས་དགུང་ལོ་བཅུ་དྲུག་དུས་ཆབ་སྲིད་བཟུང༌། གོང་མ་ཆེན་པོས་ལུང་གིས་ཆིང་ཧུ་དཀོན་མཆོག་དཔལ་འབྱོར་ཝང་རྒྱལ་པོ་ཚེ་བརྟན་ཞེས་པའི་མཚན་དང་ཤེལ་འཕྲུ་བཅས་གནང་ཞིང་བཀུར་བཟོས་མཐོ་བར་བསྔགས། དྭགས་པོ་བཟང་པོ་སྤྲུལ་སྐུ། འབྲུག་སྒྲུབ་རྒྱུད་མི་ཕམ་ཕྲིན་ལས་ཤིང་རྟ་བཅས་སྤྱན་དྲངས་ཤིང༌། །བསྟན་སྲིད་ཕྲ་ཚུགས་ཐབས་དང༌། མངའ་འབངས་བདེ་ཐབས་ཁོ་ནར་ཕྱག་བསྟར་གནང༌། དེའི་བཙུན་མོ་རག་བཟའ་མར་འཁྲུངས་པ་སྲས་དོན་འགྲུབ་ཚེ་བརྟན་ལ་ཟི་ལིང་ཨ་འབན་གྱིས། ཨིནྜ་ནི་ལའི་ཏོག་དང་ཆོ་ལོ་སོགས་ཀྱི་སྐྱེས་གཟེངས་བསྟོད་ཕུལ། གོར་བོད་འཁྲུགས་སྐབས་ལྷ་སར་ཐེངས་གཉིས་བཅར། ༧གོང་ས་ཐམས་ཅད་མཁྱེན་པ་༼འཇམ་དཔལ་རྒྱ་མཚོ༽ཆེན་པོ་མཆོག་ནས་བརྩེ་བས་གཟིགས་བསྐྱང་ཐོག་ལམ་བར་གྲ་བསྒྲིགས་ཆེ་བསྟོད་གང་ཟབ་བསྐྱང༌། འབྲི་གུང་༧སྐྱབས་མགོན་ཆོས་ཀྱི་ཉི་མ། རྗེ་བཅུ་གསུམ་པ་༧བདུད་འདུལ་རྡོ་རྗེའི་དགའ་ལྡན་ཁྲི་རིན་པོ་ཆེ་སོགས་བླ་རྟེན་ཁག་ལ་འབུལ་ཆེན་དང་ཆོས་འབྲེལ་ནོད། མདོ་སྔགས་ཀྱི་ཡིག་ཆ་སྣེ་མང་གསེར་དངུལ་གྱིས་བཞེངས། གཙུག་ལག་ཁང་ཡར་མར་ཁག་གཉིས་དང༌། མ་ཎི་བུམ་སྒྲུབ་ལྷ་ཁང་སོགས་རྟེན་བཞེངས་རྒྱ་ཆེ། དེ་ཡི་སྲས་བསོད་ནམས་ཆོས་འཕེལ་ནི་དགེ་རྒྱས་བེར་བཟའ་མར་འཁྲུངས། སྲས་ལ་འདུན་ཐབས་གྲ་འུས་ར་ད་བཟའ་བསུས། དབུ་བླ་ཁག་བཞིས་བསངས་གསོལ་གནང་སྐབས་འབྲོང་སྤྲུལ་རིན་པོ་ཆེའི་ཞལ་ནས་དམར་སྣ་མ་འདི་དམར་ཟོར་རྒྱལ་མོའི་སྤྲུལ་པའི་བཟོ་འདྲ་སྐྱིད་སྔ་ལ་སྡུག་མགྱོགས་པོ་ཡོང་བ་འདྲ་གསུང་སྐད། རྒྱལ་སྲས་ལྷ་གདན་དུ་ཕེབས། ༧གོང་ས་སྐྱབས་མགོན་རྒྱལ་དབང་ལུང་རྟོགས་རྒྱ་མཚོ་མཆོག་དང་ཏཱ་ཚག་ནོ་མི་ཧན་མཇལ་ཞུས་འཇའ་ས་ཆེ་བསྟོད་སྔར་སྲོལ་ཉམས་མེད་གནང༌། ༼རྒྱལ་བ་ལུང་རྟོགས་རྒྱ་མཚོའི་རྣམ་ཐར་དུ་ཚེས་ལྔ་དྲུག་ལ་ནང་ཆེན་ཆིང་ཧུའི་ངོ་ཡོག་བཅར་ཞེས་གསལ།༽གསེར་ཟངས་ཚེ་དཔག་མེད་སྤྱན་རས་གཟིགས་ཐོག་ཚད། སེམས་དཔའ་རྣམ་གཉིས་མདའ་ཚད་བཞེངས། རྩལ་སྒོ་ཆེན་གཡང་འཁྱིལ་དུ་ཆེད་ཕེབས་གནང་ཆོ་ལོ་ཁེལ་སྒམ་ཕུལ། མདོ་སྟོད་ཆོས་བཞིན་སྐྱོང་བའི་རྒྱལ་པོ་ཞེས་ཆེ་ཐང་དུ་བསྔགས། དགུང་གྲངས་སོ་བདུན་ལ་གཤེགས་པས་འབྲོང་སྤྲུལ་ལྷོ་རྒན་གྱི་གསུངས་དེའི་བདེན་དོན་མངོན་དུ་གྱུར། ར་ད་བཟས་སྲིད་བསྐྱངས་པས་བཀའ་བཙན་པའི་ཁ་དཔེ་ངག་རྒྱུན་དུ་མ་ཡོད། དེའི་སྲས་ཆེ་བ་གནུབ་ཆེན་རྣམ་འཕྲུལ་འཁྲུལ་ཞིག་མཆོག་སྤྲུལ་ཕྲིན་ལས་བསྟན་འཛིན་རིན་པོ་ཆེ་བསྟན་འགྲོའི་སྤྱི་སྨན་ཕྱག་རྗེས་ཆེ། རབ་བྱུང་༡༣་པ་ཆུ་ཡོས་ལོར་ལྷ་སར་ཕེབས་ཞོར་འབྲི་གུང་སྐྱབས་མགོན་ཆོས་ཀྱི་ཉི་མ་མཇལ་འདུག་པ་རྣམ་ཐར་འཁོར་བའི་ཚ་གདུང་སེལ་བྱེད་དབུ་མེད་ཤོག་གྲངས་༡༨་ནང་ཟླ་བ་༩་པའི་ཚེས་༡་ལ་ནང་ཆེན་ནས་ལྷ་བཙུན་ཐུབ་བསྟན་དར་རྒྱས་འབྱོར་ཏེ་གསེར་དངུལ་རྟ་སོགས་འབུལ་བ་རྒྱ་ཆེ་ལྟར་ཞེས་དང༌། ༧སྐྱབས་མགོན་པདྨའི་རྒྱལ་མཚན་རྣམ་ཐར་གཞན་ཕན་ཉི་འོད་ལས་ཀྱང་ནང་ཆེན་རྒྱལ་བླ་ལྷ་བཙུན་ཐུབ་བསྟན་དར་རྒྱས་དཔོན་གཡོག་འབྱོར་བ་མདུན་གྲལ་མཇལ་ཁ་གནང་ལུགས་སོགས་འཁོད་འདུག་པ་ལོ་ཚེས་གཅིག་མཐུན་དང༌། མཚན་གྱི་རྣམ་གྲངས་གཞན་ལ་ཡང་དེ་ལྟར་ཞུ་གི་ཡོད་ཚོད། སྲས་འབྲིང་བ་འབྲོང་སྤྲུལ་ལྷོ་རྒན་གྱིས་མཚན་གསོལ་བ་༧མི་རྗེ་དཀོན་མཆོག་ལྷ་རྒྱལ་ནི། བདུད་འདུལ་རྡོ་རྗེས་ལུང་བསྟན་ལས། མདོ་ཁམས་ཆོས་ལྡན་ཡིག་དྲུག་བསྐུལ་མཁན་དུ། །བྱང་སེམས་སྤྲུལ་པ་དཀོན་མཆོག་ལྷ་རྒྱལ་ཞེས། །རྒྱལ་ཁམས་ཆོས་ལ་སྤྱོད་པའི་སྐྱེས་བུ་འབྱུང༌། ཞེས་གསུངས་པ་ལྟར་སྐུ་ཆུང་དུས་ནས་དམ་པའི་རིགས་སད་དེ་གཞན་ཕན་ཐུགས་བཞེད་ཀྱི་སྨན་ལ་སྦྱང་པ་མཐར་ཕྱིན་གནང༌། དིལ་དམར་དགེ་བཤེས་ཀྱི་སྒྲུབ་ཁང་དུ་སྨན་སྒྲུབ་མཛད་ཅིང་རིག་གནས་གཞན་ལ་ཡང་མཁྱེན་རྒྱ་ཆེ། བྱང་སེམས་འབྱོང་བའི་རྟགས་སུ་བྱ་དང་བྱིའུས་སྐྱབས་ཞུ་བ་དང༌། ཁྲིམས་གཏུགས་པ་ལེན་མང་བྱུང༌། མ་ཎི་དྲུང་ཕྱུར་ལྔ་ལྗགས་བཟླས་གནང༌། ལྷག་པའི་ལྷ་དུ་མས་ཞལ་གཟིགས། དངུལ་གྱི་རྒྱལ་བ་རིགས་ལྔ་དང༌། གསེར་ཟངས་ཉེ་སྲས་བརྒྱད། ཇོ་བོ། སྒྲོལ་མ་ཉེར་གཅིག་ཚེ་ལྷ་རྣམ་གསུམ། གུ་རུ་མཚན་བརྒྱད། གནས་བཅུ། བདེ་གཤེགས་སོ་ལྔ། གྲུབ་ཆེན་བརྒྱད་བཅུ། རིས་མེད་ཀྱི་བླ་སྐུ་གསར་བཞེངས་གནང༌། འབྲི་གུང༧སྐྱབས་མགོན་ཐུགས་རྗེ་ཉི་མ། ༧ཀརྨ་པ་སྐུ་ཕྲེང་བཅུ་བཞི་པ། སི་ཏུ་པདྨ་ཉིན་བྱེད། ལྷོ་འབྲོང་སྤྲུལ། གཏེར་ཆེན་མཆོག་གླིང༌། མདོ་ཁམས་མཆོག་སྤྲུལ་སོགས་ས་དགེ་བཀའ་རྙིང་གི་བླ་མ་ཚད་ལྡན་མང་པོ་ལས་ཆོས་འབྲེལ་གསན། ཟླ་འོད་ཕོག་པས་ཆུ་རྒྱུན་འབབ་པའི་དྭངས་ཤེལ་དཀར་པོའི་ཏོག་བཅས་རིན་ཐང་ཅན་མང་པོ་འབྱོར། རྫ་དཀར་མོ་སྙིང་ཐང་དུ། ཆིང་ཇར་གོ་ཆེ་ཏཱ་ལོ་ཡན། ཚང་ཡན་ཚེ་དཱ་ལོ་ཡན། སྲི་ཀོ་ཡན། བློ་བཟང་ལོ་ཙཱ་བཅས་བབ་ནས་དེམ་མཆི་ཉེར་ལྔ་ཨ་ཁྲོ་ཚོ་བདུན་རྒྱ་སྡེ་ཁག་གསུམ་སོགས་ཀྱི་སྒྲིག་བཀོད་ཞིབ་དཔྱོད་བྱས། ད་ལྟ་ཁ་རྒྱུན་དུ་ཨ་བན་སྐུ་ཆིང་སེར་པོ་དེ། །རྫ་སྙིང་དཀར་མོ་སུམ་མདོ་ལ་བབ། །ཐིང་སྡུག་དཱ་ལོ་ཡན་ཆབ་མདོ་ལ་བབ། །རྒྱ་སྡེ་ཐོག་འོག་ལིང་གསུམ་དུ་ཕྱེས་ཞེས་གླེང་གསོལ་འདུག །མངའ་འབངས་ཡོངས་ལ་དགེ་བཅུའི་ཁྲིམས་བསྡམས། ཉམས་ཆུང་བྱམས་པས་བསྐྱངས་ཤིང་དམུ་རྒོད་རྣམས་དྲག་པོས་མནན། རྒྱལ་ཁམས་རྒན་མོ་གསེར་ཁུར་གྱི་ལམ་བསྒྲོད་པའི་ཞི་འཇམ་བྱུང༌། གཅུང་རྒྱལ་སྲས་ཨ་ལྡེ་ཆུང་དུས་ཨ་བོ་བསོད་ནམ་ལྡེའུ་བཙན་ཞུ་བས་མཚན་ཨ་ལྡེ་འབོད་པ་འཁྲུལ་ཞིག་ཤ་བ་རང་གྲོལ་གྱི་སྐུ་སྐྱེ་ཡིན། དོན་གྲུབ་ལྷ་རྒྱལ་རིན་པོ་ཆེ་ལའང་དབུ་ཏོག་ནམ་མཁའི་མདངས་ལྡན། ཐམ་ག་གཞན་སྣང་ཟིལ་གནོན། ཁེལ་གོམ་མཐོང་བ་དབང་བསྡུད་བཅས་ཕྱག་སོན་གྱུར་པ་སོགས་ལུགས་གཉིས་ཀྱི་མཛད་པ་བཟང༌། རྒྱལ་སྲས་ཨ་ལྡེ་དང་སྲས་སྐུ་མཆེད་འབྲི་གུང་དུ་༧སྐྱབས་མགོན་བསྟན་འཛིན་པདྨའི་རྒྱལ་མཚན་མཇལ་བར་ཕེབས། ༼༧སྐྱབས་མགོན་པདྨའི་རྒྱལ་མཚན་རྣམ་ཐར་བདུད་རྩིའི་དགའ་སྟོན་ནང༌། ས་འབྲུག་ཟླ་བ་བདུན་པའི་ཚེས་༡༠་ལ་ནང་ཆེན་རྒྱལ་པོ་ཆིང་ཧུ་ཨ་ལྡེ་དང་སྲས་སྐུ་མཆེད་བཅས་འབྱོར་བ་མཇལ་ཁ་ཇ་གྲལ་དང་ཚེ་དབང་བཅས་བསྩལ་ཞིང་རིང་མིན་ལྷ་ལྡན་ཕྱོགས་སུ་ཐོན་ཞེས་གསལ།༽ དཔལ་ལྡན་འབྲུག་པའི་བཤད་སྒྲུབ་ཆོས་འཁོར་ཚེས་བཅུ་གྲ་ཚང་གི་ཆོས་སྡེ་ཆེན་པོར་གདན་དྲངས་ནས་དབུ་ཡི་མཆོད་གནས་ཆེན་པོ་དར་ཞིང་རྒྱས། དགོན་པ་འདིར་གྲྭ་གྲངས་སྣོན་འཕྲི་མི་ཆོག་ཅིང་གསར་བཅུག་ཞུ་རྟེན་མཛོ་མོ་རེ་འབུལ་དགོས་པའི་སྲོལ་དང་རྒྱུན་དུ་གསོལ་ཕོགས་རྒྱལ་ཁང་ནས་གཏོང་སྲོལ་ཡོད། ༼ལྷོ་ནུས་ལྡན་རྡོ་རྗེའི་རྣམ་ཐར་དད་གསུམ་ཤིང་རྟའི་ནང་ཆུ་ཕག་ལོར་ནང་ཆེན་རྒྱལ་པོ་སྟོབས་སྐྱིད་འདས་པར་གདན་ཞུས་བཞིན་ཕེབས་ལུགས་དང༌། ས་སྟག་ལོར་འབྲི་གུང་༧སྐྱབས་མགོན་ཐུགས་རྗེ་ཉི་མ་ཁམས་ཕེབས་སྐབས་ནང་ཆེན་རྒྱལ་སར་གདན་དྲངས་པ་བཞིན་ཕེབས་པར་ལྷོ་ནུས་ལྡན་རྡོ་རྗེ་ཡང་ཕེབས་འདུག་པ་དང༌། ལྕགས་གླང་ལོར་ནང་ཆེན་དཔག་ཤོད་གཉིས་མཐུན་མིན་སྐོར་དཔག་ཤོད་དུ་བོད་ཀྱི་མཁན་དྲུང་བབ་པ་དང༌། ནང་ཆེན་དུ་རྩལ་སྒོ་ཆེ་ཁན་དཱ་རིང་དང༌། དམག་དཔོན་ཁྲིན་དཱ་རིང་ཐུང་སི་སོགས་བབ་པའི་འུར་ཟེང་ཁེལ་བས་ཞབས་བརྟན་སོགས་གནང་ལུགས་གསལ་འདུག ༽།རྒྱལ་རྒན་དེ་ཡིས་སྲས་གུ་ཚའི་དཔོན་མོར་འཁྲུངས་པ་མི་རྗེ་དབང་གྲགས་ཚེ་རིང་ལྷ་རྒྱལ་ནི་དཔལ་ཀརྨ་པ་ལྔ་པ་དེ་བཞིན་གཤེགས་པའི་རྣམ་ཐར་ལེའུ་བཅུ་དྲུག་པ་ཉམས་སྣང་ལུང་བསྟན་གྱི་ལེའུ་ནང༌། སྒོམ་སྡེའི་ནང་དུ་སྤྱན་་རས་གཟིགས། སྤྲུལ་པའི་འོད་ཟེར་ཆ་ཤས་ཞིག །སྦས་པའི་ཚུལ་གྱི་རྒྱལ་པོ་འོང༌། །དེ་ཡི་རིང་ལ་སྒོམ་སྡེ་བདེ། །དེ་འདས་སྒོམ་ཕྱོགས་ཉམ་པར་འགྱུར། ཞེས་གསལ་བར་བསྟན་པ་བཞིན་མེ་མོ་བྱ་ལོར་སྐུ་བལྟམས། ཆོས་སྲིད་ཀྱི་མཛད་པ་ཤིན་ཏུ་རྒྱ་ཆེ། ཡ་རབས་དཔའ་མཛངས་དང་ལྡན་པའི་བཀའི་གྱད་བློན་རྣམས་བྱས་རྗེས་བཞིན་གོ་གནས་ཤེ་བམ་གྱི་རིམ་པ་སོ་སོར་བསྩལ། ཡབ་རྗེ་བཞིན་ཆུ་བྱ་ངང་པ་དང་བསྲེག་པ་འགའི་ཚང་ཕྲུག་གུ་རྫི་བོས་སྟོར་བས་བྱ་ཡིས་ཁྲིམས་གཏུགས་པར་སྐུ་མདུན་ཡོང་བ་སོགས་བྱང་སེམས་ཀྱི་རྟགས་མངའ། རབ་རྒྱལ་ཆུ་སྤྲེལ་ལོར་སྐྱེ་དགུ་མདོར་བོད་དམག་སླེབས། རྒྱ་བོད་འཁྲུགས་འདུམ་རྩི་ཀེའི་མཆོག་གླིང་གིས་མཛད་པ་སོགས་ཀྱི་དུས་ཟེང་སྐབས་རྒྱལ་པོ་འདི་བཞུགས་ཚུལ་མཁས་པས་ནང་ཆེན་ཡུལ་ཁམས་ལ་གནོད་སྐྱོན་མ་བྱུང་བ་སོགས་ཐུགས་སྒམ་པའི་ཚད་དུ་སོན། ༼ཞྭ་སྒབ་པའི་རྒྱལ་རབས་དེབ་གཉིས་པའི་ཤོག་གྲངས་༢༣༠མདོ་སྤྱི་ཐོག་མར་ལྷོང་རྫོང་ལ་བཞུགས་ཏེ། ཁྱུང་པོ་དཀར་ནག་སེར་གསུམ་དང་རོང་པོ་རྒྱལ་རབས་ཐང་སོགས་ལ་ཡོད་པའི་རྒྱ་དམག་རྣམས་རིམ་བཞིན་ཕྱིར་འདེད་བྱས། རྒྱ་དམག་གི་ལས་ཁུང་ལྟེ་བ་ཆབ་མདོར་བྱས་ཏེ་རྒྱ་མིའི་དམག་སྤྱི་ཕིན་ཐུང་མིང་དང༌། དེ་འོག་རི་བོ་ཆེ། ལྕགས་ཟམ་ཁ། ནང་ཆེན་སྒར། བྲག་ཡབ། ཆབ་མདོ། སྡེ་དགེ་འཇོ་མདའ་བཅས་རྒྱ་དམག་ཁག་བསྡད་ཡོད་པ་རེད། ཡང་༡༩༣༡ལོར་གཙང་མདའ་ཁྱུང་རམ་པ་དང༌། བདེ་སྨོན་པ་བཅས་ཏྲེ་ཧོར་བྲག་མགོ་ཁུལ་དང༌། ཉག་རོང་ཁུལ་དུ་དབུས་མདའ་ཤེལ་གླིང་སྲས་དང༌། ཁེ་སྨད་སྲས་བཅས་ཀྱི་འགོ་དམག་རྒྱ་དང་ཐུག་འཕྲད་རྒྱབ་བཤིག་རྒྱག་དགོས་བྱུང་བ་དང༌། དར་རྒྱས་དགོན་པ་རྩ་གཏོར་བཏང་སྟེ་དགེ་འདུན་ཚང་མ་ཁ་འཐོར་འབྲི་ཆུའི་ནུབ་རྒྱུད་ཁྲ་བོ་མདོར། དར་དགོན་དམག་སྒར་ཆགས་སྐབས་མདོ་སྤྱི་བཀའ་བློན་ང་ཕོད་བཅས་ཀྱི་འཕྲལ་སེལ་རྒྱ་བོད་བར་གྲོས་ཆོད་བྱས་པ་དང༌། དུས་མཚུངས་ལྟ་བུར་ཟི་ལིང་རྨ་ཕུ་ཝང་གིས་དམག་མི་དང༌། བོད་དམག་ཁྱོན་ཆེ་འབྱོར་བཞིན་པའི་སྦིར་སྒྲས་རྒྱ་ཕྱོགས་ནས་ཞི་ཆིང་འཕྲོས་སྣེ་བླང་པས་རྩི་སྐེའི་མཆོག་གླིང་དང་རི་ཆེའི་ཕྱག་ཟུར་ཚེ་གྲགས་གཉིས་རྒྱུད་བཀའ་མོལ་སྣེ་འཕྲོད་པར་བརྟེན་ཆུ་བྱ་༡༩༣༣ཟླ་༢པའི་ཚེས་༩ཤར་ལ་མདོ་སྨད་ཞི་དྲག་སྤྱི་འདོམ་གསར་པ་བཀའ་ཚབ་བཀྲས་མཐོང་པ་འགྱུར་མེད་རྒྱ་མཚོར་བསྐོ་བཞག་གནང༌། ཟླ་༢པའི་ཟླ་དཀྱིལ་རི་བོ་ཆེ་ནས་ཐོན། ངོམ་ཆུ་ཟིན་མདའ་གྲུ་ཁ་རྒྱུད་ཆིང་དོན་སྐུ་ཚབ་ཟུར་ཁང་ཟུར་པ་དང༌། རྩེ་དྲུང་ལས་ཚན་རྡོ་རྗེ་གཡུལ་རྒྱལ་བཅས་ནང་ཆེན་སྒར་དུ་རྩེ་སྐེ་མཆོག་གླིང་མཇལ་ཞིང༌། དེ་ནས་ཞི་ཆིང་གནང་ཡུལ་སྤྲེལ་ཚ་དགོན་དུ་ཕེབས་སྐབས། ཟི་རྒྱའི་ཞི་དྲག་དཔོན་རིགས་དང་རྟ་དམག་༣༠སྐོར་ནང་ཆེན་ཁུལ་གྱི་བླ་གྲྭ་དཔོན་རིགས་འགའ་ཤས་བཅས་ཚྭ་ཁང་གཅིག་གི་སར་ཕེབས་བསུར་བྱོན་བཅར། ཟི་ལིང་དམག་དཔོན་རྨ་ཤོན་ཅི། རྨ་ཤོན་ཧྲི་ཁྲི། སླེས་ཚ་རྨུ་བཅས་ཕན་ཚུན་མཇལ་འཕྲད་གནང༌། ཟི་རྒྱས་གསོལ་ཚིག་ཕུལ། ཆུ་བྱ་ཟླ་གཉིས་པའི་ཚེས་༢༨་་་༡༩༣༣སྤྱི་ཟླ་༤པའི་ཚེས་༡༥ཉིན་རྒྱ་བོད་སྐད་བསྒྱུར་ཆིངས་ཡིག་སྒྲོགས་སྦྱང་བྱས་རྗེས་བོད་ཕྱོགས་ནས་ཀྱང་སྤྱིའི་ལས་ཐམ་སྐུ་ཚབ་མདའ་དཔོན་ཟུར་ཁང་ཟུར་པ་དབང་ཆེན་ཚེ་བརྟན་ནས་ཕབ་རྒྱག་དང༌། རྒྱ་ཕྱོགས་རྨ་ཟི་ལིང་གི་ལས་ཐམ་སྐུ་ཚབ་དམག་དཔོན་རྨ་ཤོན་ཅི་ནས་ཕབ་རྒྱག་བྱས་རྗེས་ལྷན་ཚོགས་ཁང་གི་མདོར་ཞྭ་སྒབ་པས་དཔར་རྒྱབ། དེ་རྗེས་བོད་ཕྱོགས་ནས་གསོལ་ཚིག་བཏེགས་ཞེས་གསལ།༽

བཀའ་ཆེམས་སུ་ད་ནི་རྒྱལ་ཁམས་བདེ་འབྱོར་ཟད་ཉེར་བརྟེན་རང་དབང་ཡོད་དུས་དགེ་སྒྲུབ་སྡིག་སྤོང་དགོས་ལུགས་དང་རྒྱལ་པོ་ལ་གཅེས་པ་ཁྲིམས་ཡིན་ཞིང༌། ཁྲིམས་དྲང་ན་སངས་རྒྱས་ཟེར་བ་དེ་རང་གི་རྩ་ན་ཡོད་ཅེས་སོགས་བསྩལ། དགུང་གྲངས་ཡེ་ཤུའི་འདས་ལོ་༡༩༥༠ལ་རྒྱ་དམར་དམག་སྐྱེ་རྒུ་མདོ་རུ་སླེབ་པ་གསན་འཕྲལ་གྱད་བློན་རྣམས་ཀྱི་སར་ཁོ་བོས་བསྟན་དགྲ་དམ་སྲི་མ་རུང་པ་དེ་མིག་གིས་མཐོང་གི་མ་རེད་ཅེས་གསུང་ཁྱབ་གནང༌། ཉིན་ཅིག་དཔལ་མགོན་ཞལ་དང་རྩིའུ་དམར་པོ་སོགས་བསུ་མཁན་འབྱོར་འདུག་འགྲོ་དགོས་ཞེས་ཕེབས་ཤིང་ཅུང་ཟད་བསྙུང་བའི་ཚུལ་གྱི་ཞི་བར་གཤེགས་སོ། རྒྱལ་རྒན་འདི་སྐུ་ཚེའི་སྨད་བཅད་རྒྱར་བཞུགས་པས་ཕྱི་ནང་སུས་ཀྱང་མཇལ་ས་མེད། ནང་ཆེན་ཐུགས་རྗེ་ཆེན་པོ་ཞེས་སྤྱན་རས་གཟིགས་ཀྱི་རོལ་པར་གྲགས་ཤིང་རྗེ་བོར་འོས་པའི་མཚན་ཉིད་བདུན་དང་ལྡན་ཞིང༌། ཐུགས་སྒམ་པ། བཀའ་བཙན་པ། ཁོག་ཡངས་པ། ཟུང་ཐུབ་པ། ཞེ་བཅད་ཆེ་བ། ཐུགས་སྟོབས་ལྡན་པ། སེམས་ཅན་ལ་བརྩེ་བ་ཆེན་པོ་དང་ལྡན་པ་ཞིག་སྟེ། སྐྱེས་རབས་ལས། །ཡོན་ཏན་ཡོད་ན་རྒྱལ་བའི་གོ་འཕང་དང༌། །སྐྱེ་དགུའི་མངོན་པར་མཐོ་བ་ཐོབ་པར་འགྱུར། །ལྷ་དབང་དཔལ་ཡང་ཡོན་ཏན་ལ་ལྟོས་ཏེ། །ཡོན་ཏན་ཡོད་ན་ཕ་རོལ་མགུ་བར་འགྱུར། །གྲགས་པ་ཉིད་ཀྱང་ཡོན་ཏན་ཉིད་ལས་འཕྲོ། །བདག་ཉིད་ཆེའང་ཡོན་ཏན་ཉིད་ལས་འབྱུང༌། །ཟླ་འོད་ལས་ཀྱང་གསལ་བའི་ཡོན་ཏན་གྱིས། །དགྲ་བོ་མི་བཟད་དྲེགས་ཤིང་སྡང་བ་དང༌། །འཁོན་སྙིང་ཡོད་ཅིང་ཕྲག་དོག་ཆེ་བ་ཡང༌། །ཡིད་ནི་རབ་ཏུ་དྭངས་ཤིང་མགུ་བྱེད་དོ། །ཞེས་པ་ལྟར་ཆོས་ཀྱི་རྒྱལ་པོ་དམ་པའི་གོ་སར་དཀའ་ཚེག་མེད་པར་བྱོན། ཁྲིམས་སྲིད་ཀྱི་ཕྱག་ལས་གང་ལའང་དྲང་ཞིང་ཚད་འཇོག་པའི་དཔེར་འོས་པ་ཉིད་དོ། རྒྱལ་རྒན་དམ་པ་ཞིང་བརྗེས་ནས་བཟུང༌། དཔལ་༧ཀརྨ་པ་དེ་བཞེན་གཤེགས་པའི་བཀའ་ལུང་ཇི་ལྟ་བ་བཞིན་ནང་ཁུལ་མི་བདེ་བ་སྣ་ཚོགས་རིམ་པས་བྱུང༌། སྐུ་མཆེད་གྲུབ་དབང་ཚོགས་གཉིས་ཀྱིས་གཙུག་ལག་ཁང་ཀ་བ་སུམ་ཅུ་རྩ་གཉིས་ཅན་གསེར་ཐོག་ནང་རྟེན་སོགས་བཞེངས་གནང་བསྟན་དོན་སྐྱོང་མུར་དུས་ངན་རྐྱེན་དབང་གིས་འོག་ཏུ་འདས་གྲོང་གྱུར། རྒྱལ་སྲས་བཀྲ་ཤིས་ཚེ་དབང་སྟོབ་རྒྱལ་ནི་ཡུམ་ར་ད་བཟར་ལྕགས་ཕག་༡༩༡༠ལ་འཁྲུངས། མཆེད་ཚངས་དབྱངས་མཆོག་སྤྲུལ། ལྷོ་ཆགས་མེད། ལྕམ་སྲིང་རྣམ་སྲས་དབང་མོ་རྣམས་བྱུང༌། སྐུ་ཆུང་དུས་ནས་དམ་པའི་རང་རྟགས་མངའ་ཞིང་རིག་གནས་ལ་མཁྱེན་རབ་ཀྱི་སྤྱན་ཡངས་ཤིང༌། ཡིག་དྲུག་དང༌། བཛྲ་པ་ཎི། ཨ་ར་པ་ཙ་དུང་ཕྱུར་གསུམ་ལྗགས་བཟླས་གྲུབ་ཐོག་རྒྱུན་པར་འཇམ་དཔལ་མཚན་བརྗོད་ཚར་༢༥རེ་ཉིན་བཞིན་ཆགས་མེད་དང༌། ཡི་དམ་ཁག་དང་ཆོས་སྲུང་གསོལ་མཆོད་སྟར་ཆགས་གནང་བ་སོགས་མདོར་ན་ཐབས་སྣ་ཚོགས་པའི་སྒོ་ནས་བསྟན་པ་རིས་མེད་དུ་སྐྱོངས་ཤིང་འགྲོ་དོན་རླབས་པོ་ཆེ་གནང་བ་ཞིག་ཏེ་ངོར་དཀོན་མཆོག་ལྷུན་གྲུབ་ཀྱིས། མི་ཤེས་གདོལ་པའི་ཕྲུག་གུ་འཕོང་པ་ཡིས། །འཁོར་གྱི་བཏེགས་ལ་འཇིག་རྟེན་འདྲེན་པ་ཞེས། །སྨིག་སྒྱུ་འབབ་ཆུར་སྒྲོགས་པའི་གྲགས་སྟོང་སྒྲས། །འཇིག་རྟེན་ཡོམ་ཡོམ་བྱེད་དང་འདི་མི་མཚུངས། །ཞེས་གསུངས་པ་ལྟར། དེང་དུས་དམར་སེར་མཚོན་གྱི་སྤྲུལ་པའི་སྐུ་ཡི་ན་བཟའ་མེད་ནའང་ཕལ་གྱི་ཆས་གོས་འཆང་བའི་ཆོས་རྒྱལ་འདི་ནི་གཞིས་བྱེས་གང་དུ་བཞུགས་གནང་ན་ཕྱི་མཆོད་སྣ་བདུན་དང༌། ནང་མཆོད་གསེར་སྐྱེམས་སོགས་སྒྲིགས་གཤམས་གནང་ཞིང༌། རིམ་གཉིས་ཀྱི་རྣལ་འབྱོར་ལ་ཐུགས་བརྩོན་བཟླས་བརྗོད་ཕྱག་འཕྲེང་བ་དང་འབྲལ་བ་མེད། བག་མེད་རྩེད་འཇོ་སོགས་སྐྱིད་འདོད་ལ་མི་གཡེང་བ་དྲན་པ་དང་ཤེས་བཞིན་བག་ཡོད་པའི་སྒོ་ནས་ལུགས་གཉིས་ཀྱི་ཕྱག་ལས་གང་གནང་ཡ་རབས་ཚུལ་གནས་བཟོད་ཅིང་དེས་བས་འབངས་རྣམས་སྐྱོངས་ཤིང་ཐུགས་རྒྱུད་དྲང་ལ་ཕན་སེམས་ཆེ་བ་ཞིག་ཏེ་སློབ་དཔོན་ཀླུས། ཕན་སེམས་ཆེ་བ་སྒྲིན་པའི་ཚུལ། །དྲང་པོའི་ཚུལ་ནི་མི་བསླུ་བ། །བག་ཡོད་ཉམས་ང་མེད་པ་ནི། །དེ་ནི་རྒྱལ་པོས་ཚུལ་དུ་བཤད། །ཅེས་གསུངས་པ་ཇི་ལྟ་བ་བཞིན་ཡོན་ཏན་གྱི་མངའ་དབང་འབྱོར། སྔར་ཉེར་ལྔའི་དཔོན་ཁག་ནང་ཆེན་སྒར་དུ་འཚོགས་འདུ་བྱེད་དགོས་ཀྱང་དུས་ཕྱིས་རྒྱ་མིས་དབང་བྱུས་སྟོབས་བཙན་པའི་རྐྱེན་གྱིས་རྒྱ་རྫོང་སྐྱེ་མདོར་ཡོད་སྟབས་དེར་ཡང་ཡང་འཚོགས་འདུར་ཕེབས་རྒྱུ་དང༌། ཟི་ལིིང་དང༌། ལན་ཀྲུ། པེ་ཅིང་བཅས་ཀྱི་གཙོས་རྒྱ་ནག་ཞིང་ཆེན་ཁག་ལ་ཕེབས་བསྐྱོད་གནང་བ་སོགས་ཆབ་འབངས་ཀྱི་དོན་དུ་སྐུ་ངལ་ལྷུར་བཞེས་གནང༌། བཀའ་སློབ་སོགས་གསུངས་བཤད་སྐབས་གསལ་ལ་གོ་བདེ་བའི་དོན་གསལ་སྙན་འཇེབ་ལྡན་པ་མཇལ་སྐབས་ཞལ་འཛུམ་ཞིང་སྐབས་རེ་བགད་མོ་བྲོ་བའི་གསུངས་དང༌། གུས་ལ་དགྱེས་བརྩེའི་བཀའ་སློབ་གནང་བའང་དྲན་གྱི་འདུག །སྐབས་དེར་༡༩༥༣ལོར་གུས་ཀྱི་ཡབ་རྗེ་དམ་པ་བེ་ཧུ་ཁྲི་རྒྱལ་སྐུ་གཤེགས་རྐྱེན་རང་ལོ་༡༦དུས་སྐྱེ་མདོའི་འཚོགས་འདུར་འགྲོ་སྐབས་༧གོང་ཕ་རྗེ་ཆོས་རྒྱལ་ཐོག་མར་མཇལ་བཅར་བྱས་པ་ཡིན། གཟིམ་ཆུང་ལས་ཁུང་ནས་གོ་བསྒྲིག་ཞུས་འདུག་པ་བཅར་སྐབས་ནང་ཆེན་ཐུགས་རྗེ་ཆེན་པོ་གཟིམ་ཁྲིའི་སྒང་ལ་དཀྱིལ་ཀྲུང་བཞུགས་འདུག །འཁྲིས་དེར་གུས་ཀྱི་ཨ་མའི་ཡབ་ཨ་ཤག་བེ་རྒན་འཆི་མེད་རྡོ་རྗེ་རྐུབ་སྟེག་སྒང་འབོལ་ཆུང་གྲུམ་གདན་ཡོད་པ་ཞིག་ལ་སྨུག་ནག་ཉིག་གེ་བ་ཞིག་བྱས་བཞུགས་འདུག དེ་ནི་བློ་གྲོས་རྩལ་དང་ལྡན་པ་སྤང་བླངས་ཀྱི་ཚོད་འཛིན་པའི་ཆོས་རྒྱལ་མཆོག་གི་གྱད་བློན་བསྒྲེས་ཤོས་དེ་ཡིན། གུས་ཀྱི་རོགས་པར་འབྲོང་བློན་དཀར་ལྷུན། འབྲོང་སྨད་བེ་ཅང་ཆོས་སྐྱོང་སོགས་ཡོད། དེ་ནས་བཟུང་ནམ་མཇལ་ལ་མཉེས་པོ་གནང་གི་ཡོད། ཆོས་རྒྱལ་འདིའི་མདུན་ཐབས་ནི་རྔུ་ཆེན་རྒྱལ་མོ་ཚོ་བཅོ་བརྒྱད་དུ་གྲགས་པའི་མགར་ཀེ་འགོལ་གསུམ་ལས་མགར་གྱི་རིགས་མགར་བློན་རིགས་པ་ཅན་དང༌། བཙན་ཉ་སྡོམ་བུ་སོགས་ལས་ཁམས་སུ་མགར་ཆེན་ཡེ་ཤེས་བཟང་པོ་དང༌། འབྲི་གུང་སྐྱོབ་པ་རིན་པོ་ཆེའི་དངོས་སློབ་གྲུབ་ཆེན་མགར་ཆོས་ལྡིང་པའམ་མགར་དམ་པར་གྲགས་པའི་མཆེད་གཉིས་ལས། མགར་ཆེན་ཡེ་ཤེས་བཟང་པོས་སླང་མདོ་དྲུག་གི་ས་ཆ་བདག་གིར་མཛད་དེ། དེའི་སྲས་གཉིས་ཀྱི་བསོད་ནམས་རིན་ཆེན་གྱིས་འགྲོ་མགོན་ཆོས་རྒྱལ་འཕགས་པ་བསྟེན་ནས་རིམ་པར་བོད་ཆེན་པོས་ལྗོངས་འདིར་ཁམས་ཀྱི་རྒྱལ་པོ་དང་རྒྱལ་ཕྲན་ཇི་སྙེད་པ་ལས་གཙོ་བོར་གྱུར་པ་ཆོས་རྒྱལ་མེས་དབོན་རྣམ་གསུམ་གྱི་ཕྱག་རྗེས་སུ་བསྙེགས་པར་ནུས་པའི་ས་སྐྱོང་སྡེ་དགེའི་རྒྱལ་རྒྱུད་སྲས་མོ་གཡུ་སྒྲོན་བཙུན་མོར་བསུས། ལྷ་ཡུམ་འདིས་གསེར་ཟངས་ཀྱི་ཚེ་ལྷ་རྣམ་གསུམ་ཐོག་ཚད་དང་སྒྲོལ་མ་༢༡མདའ་ཚད་ཅན་ལ་རིན་པོ་ཆེ་སྣ་ལྔའི་ཕྲ་ཚོམ་ཅན་བཞེངས་སྐབས་སྒྲོལ་སྐུ་གཅིག་གི་སྤྱན་རང་དོད་བྱུང་བས་མཚན་རྟགས་དགེ་ཞིང༌། ནོར་རྫས་ཆུད་མ་གསོན་པའི་ཕྱག་རྗེས་ཆེ། བཀའ་དྲིན་འཁོར་མེད་ཁུ་ནུ་བླ་མ་བསྟན་འཛིན་རྒྱལ་མཚན་རིན་པོ་ཆེ་མཆོག་གི་མདུན་ནས་སུམ་བརྟགས་དང་རིག་གནས་གསན་པ་སོགས་ཤེས་བྱའི་གནས་ལ་མཁྱེན་རབས་རྒྱས་པ་དེ་ཉིད་ཁབ་ཏུ་བཞེས་པར་སྲས་ཨ་ཆེན། ཨ་ཆུང༌། འཛམ་སེར་འདི་འཁྲུག་ཞིག་སྐྱབས་གནས་སྤྲུལ་སྐུར་ངོས་འཛིན་གནང༌། སྐྱིད་མོ་སོགས་ཡོད། སྲས་ཨ་ཆེན་གྱིས་དེང་སྐབས་བསྟན་འགྲོའི་དོན་དུ་ལྷ་སའི་ཇོ་ཁང་ནང་ལ་གུ་རུ་མཚན་བརྒྱད་གསར་བཞེངས་གནང་ཡོད་ཚུལ་གསལ་བ་ནི། ཇི་སྐད་དུ། རྒྱལ་པོ་རྣམས་ནི་མང་གྱུར་ཀྱང༌། །ཆོས་བཞིན་སྤྱོད་པ་ཤིན་ཏུ་ཉུང༌། །མཁའ་ལ་ལྷ་གནས་མང་ན་ཡང༌། །འོད་གསལ་ཉི་མ་ལྟ་བུ་མེད། །ཅེས་དང༌། དཔལ་མགོན་ཀླུ་སྒྲུབ་ཀྱིས། བློ་ལྡན་གང་ཞིག་བྱ་བ་གང༌། །དམ་ཆོས་གཙོ་བོར་བྱེད་པ་ནི། །དེ་ལ་འདི་དང་གཞན་དུ་ཡང༌། །བདེ་བར་འགྱུར་བ་ཐེ་ཚོམ་མེད། །ཅེས་གསུངས་པ་ལྟར་དཔལ་ལྡན་འབྲུ་རྗེའི་གདུང་ཐམས་ཅད་ཀྱི་གཙོ་བོ་དམ་པའི་ཆོས་ཁོ་ན་ལ་ཐུགས་བརྩེ་གཏོད་པ་ཤ་སྟག་ཡིན་པས་ཆོས་ཀྱི་རྒྱལ་པོ་ཞེས་པའི་མཚན་དོན་མཚུངས་ཤིང་གྲགས་པ་དོན་ལྡན་གྱིས་ལུགས་ཟུང་དཔྱིད་ཀྱི་ཉིན་བྱེད་ཤར་བཞིན་པར་སྐྱེ་འགྲོའི་བདེ་སྐྱིད་ཀྱི་གཤེད་མས་དུས་ཀྱི་ཆར་སྤྲིན་ངམ་ནག་གཡོ་བས་ཁེབས་པའི་སྐབས་ཡབ་ལྕགས་གླང་༡༩༦༡་ལོ་གཤེགས་པ་སོགས་ཀྱི་ཚུལ་ནི་བརྗོད་ཀྱིས་མི་ལང་བ་ཉིད་དོ། །མངོན་མཐོའི་འོད་གསལ་ལྷ་རིགས་འབྲུ་ཡི་གདུང༌། །ལུགས་གཉིས་མཛད་པ་དཀར་པོ་འོས་རིས་ཅན། །ཆོས་རྒྱལ་མུ་ཏིག་ཕྲེང་བ་རིམ་བྱོན་རྣམས། །ངེས་དོན་སྤྱན་རས་གཟིགས་དབང་མི་རྗེའི་ཚུལ། །ཐོག་མར་རིགས་རུས་ཆོ་འབྲང་ཕུན་ཚོགས་འོད་གསལ་ལྷ། །བར་དུ་ལུགས་གཉིས་དཔལ་ཡོན་མཛོད་འཆང་ཨ་ལྕགས་འབྲུ། །ཐ་མ་ཅི་མཛད་བསྟན་འགྲོའི་དོན་འགྱུར་ནང་ཆེན་རྒྱལ། །མཚན་མཆོག་གསུམ་ལྡན་གདུང་འདི་ཁྱད་པར་ཆོས་སུ་ངེས། །ཞེས་ཀྱང་སྨྲས་སོ། །

༑ རྒྱལ་ས་ནང་ཆེན་སྒར་གྱི་ཡུལ་བཀོད་ནི།

རྒྱལ་ས་ནང་ཆེན་སྒར་དཔལ་གྱི་བཀྲ་ཤིས་གཡང་འཁྱིལ་གྱི་ས་དབྱིབས་ནི་རྒྱབ་རི་དཔལ་གྱི་བླ་ཛོ་གླང་ཆེན་ནོར་བུ་སྐལ་བ་ལྟ་བུས་སྲིད་ཞི་ཕུན་ཚོགས་ཀྱི་འདོད་རྒུ་སྟེར་བ། བྲག་དཀར་སེང་ཆེན་འགྱིང་འདྲས་ལུགས་གཉིས་ཁྲིམས་ཀྱི་ང་རོ་མཐོན་པོར་སྒྲོགས་པའི་སྡིག་སྤྱོད་ཝ་སྐྱེས་ཀྱི་གླད་པ་འགེམ་པར་བྱེད་པ། ཡང་རི་དཔལ་རྒྱལ་ནོར་ལྷའི་སྐུ་མཁར་དུ་གྲགས་པ་ནོར་དབྱིབས་འདོད་དགུ་ཆར་དུ་བསྙིལ་བ། གཡས་རི་མགོ་པ་སྨུག་རི་བློན་པོ་གདན་ལ་འཁོད་འདྲ་ལྟ་བུ། བློ་གྲོས་རྩལ་ལྡན་གྱི་བློན་ཚོགས་རྒྱུན་མི་འཆད་པ་འབྱུང་བ། གཡོན་རི་མང་རྗེ་འབྲི་ཟལ་མོ་ལྷས་ལ་ཉལ་བ་ལྟ་བུས་ཕྱུག་གཡང་ཟད་མེད་འཕེལ་བ། འདི་ལ་རྟེན་ནས་ཟལ་མོའི་སྒང་ཞེས་གྲགས་ཅེས་གཏམ་རྒྱུད་འགར་སྣང༌། མདུན་རི་མེས་པོ་དང༌། མདུན་དུ་གཡུ་མཚོ་འཁྱིལ་བ་བཙུན་མོ་འམ་སྒེགས་མོའི་མེ་ལོང་ལྟ་བ་ལྟ་བུའི་འབྲུ་རྗེའི་གདུང་རྒྱུད་འཆད་པ་མེད་པ་ཀླུ་དབང་དཔལ་ལྟར་རྒྱས་པར་བྱེད་པ། ཀླུ་མཁར་རྫོང་རྒྱལ་ཀླུའི་རྒྱལ་པོས་ནོར་བུ་འབུལ་བ་ལྟ་བུས་ལྷ་ཀླུ་མི་གསུམ་བྲན་དུ་འཁོར་བ། ཀ་ཉི་རི་བཙན་རྟ་མཆོག་རྐྱང་བུ་དར་སྣས་རྒྱན་པ་ལྟ་བུས་འགྲན་བྲལ་སྙན་གྲགས་རླུང་རྟའི་སྒྲ་ཆེན་སྒྲོགས་པར་བྱེད་པ། དིལ་དམར་རྡོ་རྗེ་མཆོག་རབ་དམག་དཔོན་ལྟ་བུས་ཕས་རྒོལ་དཔུང་ཚོགས་འཇོམ་པར་བྱེད་པ། གཞན་ཡང་བྲག་དཀར་སྤོ་ཏི་བརྕེགས་པ་འདྲ་བ་དམ་པ་ཆོས་ཀྱི་བཤད་བསྒྲུབ་འདུ་བ། གནམ་འཁོར་ལོ་རྩིབས་བརྒྱད། ས་ལ་པདྨ་འདབ་བརྒྱད་སོགས་རྒྱལ་པོའི་སྲིད་ལ་འོས་པའི་རིན་པོ་ཆེ་སྣ་བདུན་དང༌། བཀྲ་ཤིས་པའི་རྟགས་བརྒྱད་ཀྱི་དབྱིབས། ས་ཡི་ཀ་བཞི་དང༌། སྲུང་བཞི་ཡུལ་གྱི་དགེ་བཅུ་སོགས་ཚང་ཞིང༌། ཕུ་གངས་རི་དང༌། མདའ་གཙང་ཆབ། བར་ཞིང་ས་ཏེ་མཐོང་བ་སུམ་ལྡན་བཅས་ལྷུན་གྱི་གྲུབ་པའི་ས་དཔལ་ཕུན་སུམ་ཚོགས་པ་དང་ལྡན་པའོ།

༑ རྒྱལ་པོའི་ཕོ་བྲང་སྐོར་ནི།

གསང་རྒྱལ་ནོར་བུའི་ལྷ་རྩེའི་མདུན་དུ་ས་མཁར་དམར་སེར། གསང་རྫོང་ཞེས་ཕོ་བྲང་རྒྱ་ཆེན་ཡོད་པ་ངག་སྒྲོས་སུ་སྲས་ཞིག་གིས་ཞི་མིའི་རྔ་མར་མེའི་སྒྲོན་བཏགས་ནས་བཏང་བ་དེའི་རྐྱེན་གྱིས་མེ་སྐྱོན་ཤོར་བ་རེད་ཟེར་གང་ལྟར་སྔར་ཕོ་བྲང་ཤིན་ཏུ་ཆེ་ཞིང་མང༌། རྙིང་རལ་དུ་གྱུར་པའང་ཡོད་ལ། སྐབས་དེར་བཞུགས་སྒར་སྤོ་བསྐྱེད་བྱས་པས་ནང་ཆེན་སྒར་ཞེས་འབོད་པ་རྣམ་རྒྱལ་ཕོ་བྲང་སྔོན་པོ། འོག་ཁང་དང་ལྕགས་རིའི་འོབ་རྣམས་ལག་བཟོ་མཁས་པས་བཟོ་བཀོད་ལེགས་ཤིང་སྐུ་སྲུང་དཔའ་བོའི་འདུན་ས་དང༌། ཁྲིམས་ཁང༌། བར་གྱི་ཆ་རྣམས་སུ་རྣམ་སྲས་བང་མཛོད་དང༌། དཀོར་མཛོད་རྣམས་དང༌། ཕན་བདེའི་འོད་འཕྲོ་སོགས་ལས་ཁང་བཅས་མང༌། ཐོག་གི་མགོན་ཁང་དུ་འགྲོ་མགོན་ཆོས་རྒྱལ་འཕགས་པས་བཅའ་སྒྲུབ་རབ་གནས་མཛད་པའི་ནང་ཆེན་ཚོགས་བདག་ཁང༌། གོང་ས་ལྔ་པ་ཆེན་པོས་ཡེ་ཤེས་པ་བསྟིམས་པའི་མྱུར་མཛད་ཕྱག་དྲུག་སྐུ་བརྙན་བཞུགས་པའི་མགོན་པོ་ཁང་སོགས་མགོན་ཁང་ཁག་ལ། དཔལ་འབྲི་གུང་པ་ཀུན་མཁྱེན་ཆོས་ཀྱི་གྲགས་པ། ལྷོ་དཀོན་མཆོག་ཕྲིན་ལས་རྣམ་རྒྱལ། ལྷོ་འབྲོང་སྤྲུལ་ཆེ་མཆོག་ནུས་ལྡན་རྡོ་རྗེ། མགར་ཆེན་དྷརྨ་སུརྻ། གཏེར་ཆེན་མཆོག་གླིང་པ་རྣམས་ཀྱིས་རྟེན་འཛུགས་བྱིན་རླབས་ཕབས་པའི་མགོན་ཁང་ཁག་བཅས་ལ་བླ་གྲྭ་བསྙེན་སོང་གིས་བསྐང་གསོལ་གྲངས་གསོག་སྟར་ཆགས་དང༌། ཡང་ཐོག་ཏུ་རྒྱལ་རབས་རིམ་པས་བཞེངས་པའི་གསེར་དངུལ་བཀའ་བསྟན་བཞུགས་པའི་དཔེ་མཛོད། རྟེན་རྙིང་རྩ་ཆེ་བརྗོད་ཀྱི་མི་ལངས་ཤིང་སྣང་གསལ་གྱི་འོད་མདངས་འཕྲོ་བའི་གན་དྷོ་ལ་དབུ་རྩེར་གསེར་ཐོག །རྒྱལ་མཚན་དང་རྔ་ཐུག་དར་སྣ་ལྷབ་ལྷུབ་ཏུ་གཡོ་བའི་རླུང་དར་སོགས་ཚར་དུ་དངར་བ། མཐའ་འཁོར་དུ་འབངས་ཁྱིམ་དུ་མས་འཁོར་ར་ཁོར་ཡུག་བསྐོར་བ། བློ་གསལ་གཞོན་ནུ་རྣམས་རང་དབང་རྩེད་འཇོའི་བག་ཡང་དུ་བསྐྱོད་པའི་སྐྱེད་ཚལ་དང་སྤང་ཐང་དང་རིགས་གནས་སློབ་སྦྱོང་ཁང་བཅས་ཡོད། སྒར་སྟོད་དུ་འབྲུག་མདོ་སྔགས་བཤད་སྒྲུབ་ཆོས་གླིང་ངམ་ཚེས་བཅུ་གྲྭ་ཚང༌། དེའི་རྟེན་གཙོ་བྱམས་ཆེན་ཐོག་ཚད་༣དང༌། གཞན་ཡང་རྟེན་གསུམ་བརྗོད་ཀྱིས་མི་ལང་པ་དང༌། བཤད་སྒྲུབ་འདུ་ཁྲིམས་གཙང༌། ལྷ་སྲས་མུ་རུབ་རྣམ་འཕྲུལ་ཨོ་རྒྱན་མཆོག་གྱུར་གླིང་པ་སྐུ་འཁྲུངས་གནས་ངོ་མཚར་བ་གཏེར་ཆེན་ཉིད་ཀྱིས་འཛམ་གླིང་གི་ས་སྣ་བསྡུས་ཏེ་བཞེངས་ཤིང་ཟངས་མདོག་དཔལ་རི་ནས་རྫུ་འཕྲུལ་གྱིས་བཞེས་པའི་ཨ་རུ་རྣམ་རྒྱལ་རློན་པ་ཟུང་འཇུག་ཏུ་ཕུལ་བ་ཐུགས་དཀར་དྲོད་བཞུགས་ཤིང་བཛྲ་གུ་རུ་སོགས་ཀྱི་ལྗགས་ལུང་ཐེངས་ཁ་ཤས་གསུངས་པར་གྲགས་པའི་པདྨ་སཾ་བྷའི་སྣང་བརྙན་བཅས་བཞུགས། ཕོ་བྲང་ཉེ་ཞོལ་ནུབ་ཕྱོགས་དཔལ་ཆུ་ནོར་ལྡན་དལ་གྱི་འབབ་པའི་གམ་དུ་ནང་ཆེན་ཆོས་རྒྱལ་ཐུགས་རྗེ་ཆེན་པོ་རིམ་བྱོན་གྱིས་ཕྱག་བཏབ་ཅིང་རིས་མེད་དམ་པ་རྣམས་ཀྱིས་ཡེ་ཤེས་པ་ཕབ་པའི་པད་ཕུང་ཆེན་པོ་མཐོང་བ་དང༌། རླུང་གི་རྫི་ཕོག་པས་སྐྱེ་འགྲོ་འབྲེལ་ཚད་དོན་ལྡན་རི་བོའི་ལྟོོས་དང་མཉམ་པ། དབུ་རྩེར་གསེར་གྱི་རྒྱལ་མཚན་ཉི་འོད་དང་འགྲོགས་པས་རྒྱང་རིང་ནས་གཟི་འོད་འབྱིན་པ། མ་ཎི་བུམ་སྒྲུབ་ཁང་དང༌། དུང་འཁོར་ཆེན་པོའི་མཐའ་བསྐོར་ཞིང་རཏྣ་གླིང་པའི་འདུས་པ་སྐོར་བཞིའི་ནང་ཚན་ཐུགས་རྗེ་གསང་བ་འདུས་པའི་མ་ཎི་བུམ་སྒྲུབ་སྒྲུབ་ཆེན་དང༌། དེ་ཡི་བཀའ་སྲུང་མགོན་པོ་མ་ནིང་དང༌། སྐུ་ལྷ་མཁའ་རི། ནོར་བདག་ཡེ་ཤེས་གྲགས་སོགས་ཀྱི་བསྐང་གསོལ་གནང་དགོས་པ་ཡོད་དོ།

༈ བཞི་པ། བྱེ་བྲག་གྱད་བློན་དཔོན་ཁག་གི་ལོ་རྒྱུས།

གྱད་བློན་འབྲོང་པ་སྦྲ་ཆེན་དཔོན་ཚང་།

འབྲོང་པ་ཨ་འབུམ་ཞེས་པའི་རྒྱུད་ལས་བྱུང་བས་ད་ལྟའི་ བར་འབྲོང་པ་ཨ་འབུམ་རྒྱུད་ཟེར་ཞིང་དེབ་ཐེར་སྨུག་པོ་སྔ་མ་དཔར་བསྐྲུན་སྐབས། འདིའི་སྐོར་དཔྱད་གཞིའི་ཡིག་ཆ་ མེད་པ་མ་ཟད་ང་སྒྲོས་ཙམ་ཡང་མ་རྙེད་སྟབས་སྟོང་པར་ ལུས་ཀྱང་། ད་ཆ་དགེ་འབྲོང་ལོ་རྒྱུས་ལྷོ་སྤྲུལ་བསྟན་འཛིན་ ཉི་མས་བྲིས་གནང་བ་ནས་སྙིང་བསྡུས་ཀྱིས་ཁ་བསྐང་བྱ་རྒྱུར། སྦྲ་ཆེན་ཚང་དཔོན་རབས་ཐོག་མ་ནི་འབྲོང་པ་ཨ་ འབུམ་སྟེ་གཟེ་འབྲོང་དཔོན་ཚང་ནས་ཐོག་མར་གྱེས་ཚེ། ཟླ་ཉིན་ཏམ་མདའ་ཁ་རུ་བཞུགས་སྒར་སྤོས་པའི་མཁར་ཤུལ་ད་ལྟ་འང་ཡོད་པ་དང༌། དེ་ལ་སྤོ་བཟའ་བསུས་པས་ སྲས་རྒྱལ་མཚན་དཔལ་དང༌། བཀྲ་ཤིས་འབུམ་སོགས་སྤོ་ བཟའི་བུ་བརྒྱད་དུ་གྲགས་པ་བྱུང༌། དེ་དག་ལས་རིམ་པར་རྫོང་ཐང་རྒྱལ་ཚབ་འབྲོང་པ་དང༌། ཨ་འབུམ་རྒྱུད་སྟོད་སྨད་དུ་མར་གྱེས་ཤིང་དཔོན་རྒྱུད་སོ་སོར་འཕེལ་བ་ཡིན་ འདུག་ནའང་། སོ་སོའི་དབྱེ་གསལ་ལོ་རྒྱུས་དཔྱད་གཞི་མ་རྙེད་པས་འཆད་ཐབས་བྲལ། ཞེས་གསལ་འདུག་པ་ལྟར། འདི་ཡང་ངག་སྒྲོས་ཡིན་པ་ཤུགས་ཀྱིས་མངོན། དུས་རེ་ཞིག་གི་ཚེ་འབྲོང་པ་སྦྲ་ཆེན་ནས་སྦྲ་ཆུང་ཆད་པ་ དང༌། ཝ་འབྲོང་ཚང་སོགས་གྱེས་པ་འདྲ། སྦྲ་ཆེན་དཔོན་ བསྟན་པའི་ཉི་མ་ལ་བོད་སོག་ཨེ་ཀེ་ཐའི་ཇིའི་གོ་ཐོབ་བྱུང་བ་དང༌། རྡོ་ཁེན་ཨ་འབན་སྐབས་ནང་བློན་གྱི་གོ་གནས་བླངས། སྲས་འབྲོང་དཔལ་འབྱོར་བཟང་པོ་ཡུག་བེའུ་རི་ དགོན་གྱི་རྒྱལ་སྲས་སྐུ་ཕྲེང་གཉིས་པ་ཡིན་པར་གསལ།

རྡོ་རྗེ་དབང་གྲགས་ཀྱིས་སྲིད་བཟུང་བས་ནང་ཆེན་གྱི་གྱད་བློན་གནང༌། དེའི་སྲས་ཤེས་རབ་དཔལ་ལྡན་གྱིས་སྡེ་སྲིད་སྔར་བཞིན་བསྐྱངས། ཁམས་སྒོམ་སྡེའི་དགོན་ཁག་བྱུང་བ་ ཕྱོགས་བསྒྲིགས་ནང་ཡུག་བྲིས་དགོན་གྱི་ལོ་རྒྱུས་སུ། ཡབ་སྤྲུལ་སྐུ་ཕྲེང་གཉིས་པ་འབྲོང་རིགས་ཡབ་ཤེས་རབ་ དཔལ་ལྡན། ཡུམ་བསོད་ནམས་ལྷ་མོ་གཉིས་ཀྱི་སྲས་སུ་རབ་བྱུང་བཅུ་གཉིས་མེ་ཁྱི་ལོར་འཁྲུངས་ཤེས་གསལ་བ་ ལྟར་ན་གདུང་རྒྱུད་སྤྲུལ་སྐུ་བློ་གྲོས་བསྟན་འཛིན་ཡིན་པར་མངོན་། ཡང་དགེ་འབྲོང་ལོ་རྒྱུས་གངས་ཆབ་ལྕི་ཟླའི་ཟེགས་མ་ནས་གསུངས་པ་ལྟར་ན། སྲས་འཁྲུལ་ཞིག་ཤྭ་བ་ རང་གྲོལ། སྟོང་ནག་བསྟན་འཛིན་རབ་རྒྱས། སྔོ་ཤྭ་གཤིན་རྗེ་དཔུང་དམར་བཅས་འཁྲུངས། སྔོ་ཤྭ་གཤིན་རྗེ་དཔུང་དམར་གྱིས་སྲིད་བསྐྱང་སྐབས།

སུ་རུག་དཔོན་དང་མ་འཆམ་ནས་དཔོན་ཨ་དབང་བསད་པས་རྒྱ་ནག་ཁྲིམས་གྱིས་ཟང་རྟར་བསྐྱོན་ཏེ་མནར་གསོད་ བྱས། སྦྲ་ཆེན་ཚང་བསམ་ཉི་ཟླ་ཁ་ནས་ལྕི་ཉིན་ཆང་ཟོམ་ཁུག་ཏུ་གནས་སྤོས། སྟོང་ནག་བླ་ཆེན་དགོན་གསལ་ཡང༌། བླ་ཆུང་དགོན་ཡིན་ནམ་སྙམ། བསམ་ཉི་ཟླ་ཁ་རུ་ཚུར་སྤོས་ པར་བཤད། དེའི་སྲས་བསོད་ནམས་རྡོ་རྗེ་དང༌། ཡུམ་ནོར་སྐྱིད་གཉིས་ལ། ཕུན་ཚོགས་དང༌། རྟ་རྣ་སྒྲུབ་བརྒྱུད་སྤྲུལ་སྐུ་གཉིས་འཁྲུངས། ཕུན་ཚོགས་ཀྱིས་སྲིད་བསྐྱངས་པས་སྲས་ནོར་བུ་གཡུ་རྒྱལ་དང་པདྨ་དབང་དྲག་གཉིས་འཁྲུངས། དེས་དགེ་རྒྱལ་བཟའ་ ཁབ་ཏུ་བསུས་པས། སྲས་བཙན་རྒྱལ་གྲགས་པ། གྲགས་པ་རྣམ་རྒྱལ། རྗེ་དྲུང་སྤྲུལ་སྐུ། སྟོང་ནག་སྤྲུལ་རྒན་མ། བདུད་འདུལ་གྲགས་པ་བཅས་འཁྲུངས། སྐྱོ་བྲག་དབོན་བཟའ་མདུན་ཐབས་སུ་བསུས་ཤིང་དེ་ཡི་དུས་སུ། ནང་ཆེན་རྒྱལ་པོ་དཀོན་མཆོག་ལྷ་རྒྱལ་གྱི་བཀའ་ ཤོག་ནང༌། ནང་བློན་ཆེན་པོ་ཁག་བཞིའི་ཡ་གྱལ། འབྲོང་པ་སྦྲ་ཆེན་བེ་ཧུ་བཙན་དྲག་དང༌། བདུད་འདུལ་གྲགས་པ་སྤུན་གཉིས་ནི། ཁོ་བོ་ནང་ཆེན་རྒྱལ་མིང་ལྷ་རྒྱལ་བསྟན་སྲིད་ལ་བློ་སེམས་ སླད་མེད་དཀར་བ་དང༌། བློ་གྲོས་དང་དཔའ་རྩལ་འགྲན་བྲལ་གྱིས་ཉག་དམག་དང༌། ཨ་མདོའི་དཔུང་འགོག་ཆེད་ནང་ཆེན་རྒྱལ་འབངས་སྤྱིའི་ དོན་དུ་སྦྲ་ཆེན་བེ་ཧུ་བཙན་དྲག་སྐུ་སྲོག་བློས་བཏང་བར་ སོགས་འཁོད་འདུག་པ་ལྷག་བསམ་དང་དཔའ་སྟོབས་བྱས་རྗེས་གསལ་པོར་མཚོན་ཐུབ། དེའི་སྲས་སྦྲ་ཆེན་ཨ་རྦོ་ལ། ཁྲི་འདུ་གུ་ཚ་བེ་ཧུའི་སྲས་མོ་དཔལ་དབྱངས་བསུས། དེ་ཡི་སྲས་སྦྲ་ཆེན་ཀརྨ་བཤད་སྒྲུབ་ལ་ཨ་ཁྲོ་བེ་ཧུའི་སྲས་མོ་དོན་འགྲུབ་གཡང་མཚོ་བསུས་ནས་སྲིད་བསྐྱངས། སྲས་སྦྲ་ཆེན་སྒྲུབ་བསྟན། ལྷོ་འབྲོང་སྤྲུལ་བསྟན་འཛིན་ འགྲོ་འདུལ་མཆོག །རི་པའི་རྒྱལ་མཚན་སྤྲུལ་སྐུ། ཐུབ་རྒྱལ་སྤྲུལ་སྐུ། རིན་ཆེན་དོན་ལྡན། སྦྲ་ཆེན་ཚེ་རྒྱལ་ནོར་བུ། སྲས་མོ་གཡང་འཛིན༌། བདེ་འཛོམ། དཔལ་འཛོམ། འཆི་མེད་གཡང་འཛོམ་སྟེ་མིང་སྲིང་བཅུ་ བྱུང༌། སྲས་སྒྲུབ་བསྟན་གྱིས་སྲིད་བཟུང་། དུས་ཟེངས་སྐབས་ གྲོངས། སྐུ་མཆེད་ཚེ་རྒྱལ་གྱིས་འགན་བླངས་པས་གཞན་ འགྲན་མེད་པར་གྱུར་ཅིང་སྐུ་ཚེའི་མ་ཟིན། སྲས་དོན་འགྲུབ་ལྷ་མགོན་དང༌། བསོད་ནམས་སྟོབས་རྒྱལ་སྐུ་མཆེད་གཉིས་བྱུང་བ། ཕྱི་མ་མགོན་སྤྲུལ་ལུང་འཛིན་བྱུང་ཡང་ཁྲིར་མ་འཁོད་པར་བརྟེན་སྐུ་ཚེ་མ་བརྟན། འབྲོང་སྲས་དོན་འགྲུབ་ལྷ་མགོན་ལ་མདུན་ཐབས། འབྲོང་སྨད་ལྕི་སྲིབ་གཡམ་ཐའི་བག་རོག་བཟའ་བདེ་སྐྱིད་ མཚོ་བསུས། སྲས་རི་སྨད་རྒྱ་མཚན་སྐུ་ཕྲེང་བཅུ་བཞི་པ། སྲས་མགོན་པོ་རྣམ་རྒྱལ། སྲས་མོ་བསམ་འགྲུབ་དབང་མོ། མཁས་གྲུབ་འགྱུར་མེད། བཀྲ་ཤིས་རྒྱལ་མཚན། འབྲུག་སེང་བཀྲ་ཤིས་བཅས་སོ། །ཞིབ་ཕྲ་དགེ་འབྲོང་ལོ་རྒྱུས་གངས་ཆབ་ལྕི་ཟླའི་ཟེགས་མར་གསལ།

གྱད་བློན་ཨ་ཤག་བེ་ཧུ།

དེ་ལྟར་ནང་ཆེན་ཐུགས་རྗེ་ཆེན་པོའི་བཀའ་རྟགས་ཟླ་བའི་མདངས་ལྡན་ཐོད་དུ་བཅིངས་ཤིང༌། རྒྱལ་ཚབ་བྱེད་པོ་ནི་ལྡོང་འབྲོང་པའི་མི་རྒྱུད་ཡིན་ལ། དེ་དག་གི་ལོ་རྒྱུས་འོག་ནས་འཆད་

པར་འགྱུར་ཞིང༌། ཆབ་སྲིད་སྐྱོང་བའི་བཀའ་ཁྲིམས་ཕྲིན་ལས་ཀྱི་ཤིང་རྟ་ཆེན་པོ་གྱད་བློན་ཨ་ཤག་བེ་ཧུ་ནི། སྲིད་པ་ཡེ་སྨོན་རྒྱལ་པོ་ལ། སྲས་ཕྱ་རྗེ་སྒམ་པོ་དང༌། རྨུ་རྗེ་བཙན་པོ། གཙུག་རྗེ་ཨོལ་ཀོ་གསུམ་ལས། རྨུ་རྗེ་བཙན་པོ་དང་ལྷ་མོ་འོད་གསལ་བཤོས་པའི་སྲས། རྒྱལ་པོའི་རིགས་ཀྱི་ཆེ་བ། རྗེའུ་རིགས་ཀྱི་བཙུན་པ། བྲམ་ཟེའི་རིགས་ཀྱི་གཙང་བ། དམངས་རིགས་གདོལ་བའི་སྤྱོད་པ་ཅན་བཞི་བྱུང་ཞིང༌། རྒྱལ་རིགས་ལས་ཆད་པའི་བོད་གནའ་བོའི་གདུང་རྒྱུད་ཤིན་ཏུ་ཆེ་བ་ཞིག་སྟེ། ཇི་སྐད་དུ། ཀརྨའི་མཁན་ཆེན་རིན་ཆེན་དར་རྒྱས་ཀྱིས། །ཕྱ་རྨུ་གཙུག་གསུམ་བོད་ལ་སྔ་བའི་མཚུན། །ཞེས་དང༌། རྒྱལ་གཤེན་ཡ་ངལ་ཚངས་པའི་གདུང་རབས་ལས། དེ་དུས་རྨུ་རྗེ་བཙན་པོ་དང༌། ལྷ་མོ་འོད་གསལ་བཤོས་པ་ལས། སྲས་ནི་རྒྱལ་རིགས་རྗེ་རིགས་དང༌། བྲམ་ཟེ་དམངས་རིགས་བཞི་རུ་སྲིད། །རྒྱལ་རིགས་དེ་ལས་ཆད་པའི་མི། །དེ་ལས་དཔག་པའི་མི་བཞི་ནི། །འཁོར་ལོ་དབང་བསྒྱུར་མི་དང་གཅིག །གྲུམ་ཤིང་བཅུད་འཐུང་མི་དང་གཉིས། །གཡུང་དྲུང་ཁྱིམ་བདུན་མི་དང་གསུམ། །མེ་ཏོག་སྦུབ་གནས་མི་དང་བཞི། །འཁོར་ལོ་དབང་བསྒྱུར་མི་དེ་ནི། །འཛམ་གླིང་ལྷོ་རུ་བསྐོས་པའི་མི། །ཁྲི་ཤེས་དཀར་པོའི་ཐུགས་སྤྲུལ་པའི། །གདུང་རྒྱུད་འཛིན་པའི་རྒྱལ་པོ་དྲུག །དམུ་གཤེན་ལྷ་ཡི་གདུང་རྒྱུད་དང༌། །ཤག་རིགས་གར་སྲས་གདུང་རྒྱུད་དང༌། །ཞེས་འབྱུང་བ་བཞིན་ཤག་རིགས་ཡ་ངར་གྱི་གདུང་ལ་ཡུལ་གྱི་ཕལ་སྐད་དུ་ཨ་ཤག་ཅེས་འབོད་ཅིང་ཤང་པ་བཀའ་བརྒྱུད་ཀྱི་ཤང་གཉེན་སྟོན་རི་གོང་པའི་སློབ་མ། གྲུབ་པའི་དབང་ཕྱུག་ཆོས་རྗེ་སངས་རྒྱས་སྟོན་པ་ཡང་ཡ་ངལ་ཤག་རིགས་སུ་འཁྲུངས་པ་དང༌། མཉམ་མེད་དྭགས་པོ་རིན་པོ་ཆེའི་མ་ཡུམ་ཡང་ཤག་རིགས་ཡ་ངར་དུ་འཁྲུངས་པས། མཚན་ཡ་ངར་བཟའ་ཞེས་གྲགས་པ་སོགས་དམ་པ་ལྷ་ཆོས་དང་འཇིག་རྟེན་མི་ཆོས་ནས་མངོན་པར་མཐོ་བ་བྱང་ཆུབ་སེམས་དཔའ་ཆོས་རྒྱལ་ནང་ཆེན་ཐུགས་རྗེ་ཆེན་པོའི་ནང་བློན་བློ་གྲོས་སྙིང་སྟོབས་ཀྱི་རྩལ་དང་ལྡན་པ་ཟམ་མ་ཆད་པ་བྱུང་ཞིང༌། སྔར་རྒྱ་ནག་སོག་པོས་དབང་བསྒྱུར་རྗེས། སོག་རིགས་མན་ཇུའི་རྒྱལ་པོ་ཤུན་ཙིས་སོག་པོ་ཁ་ཇུ་རང་དུ་ཀ་སོགས་དང༌། ཧལ་ཁ་དང༌། ཐོག་གོར་གྱིས་མཚོན་སོག་པོའི་ཡུལ་གླིང་ཐམས་ཅད་མངའ་འོག་ཏུ་བཅུག་ནས་ལོ་དགུ་ཙམ་ན། བོད་ཀྱི་ཡུལ་ཡོད་པ་ཐོས་ཏེ་ཤུན་ཙིའི་བུ་གཡུང་ཏྲིང་ཁྲི་ལོ་གཉིས་པའི་ཐོག །ཡོ་ནན་ཐི་ཐུའི་དམག་དང་མི་སྡེའི་སྤྱི་ཁྱབ་ཀྱི་དཔོན་པོ། ཧོ་ཏཱ་ལོ་ཡན་དམག་ཁྲི་ཕྲག་བཅས་བཏང་ནས། བོད་ཁམས་སྐྱེ་བོ་སེམས་ཆུང་བསམ་བཟང་ཐམས་ཅད་མངའ་འོག་ཏུ་བསྡུས། སྙིང་དགྲ་ལ་ཞེ་ངན་པ་རྣམས་ཁྲིམས་ལ་སྦྱོར་ཞེས་པའི་ལུང་བབ་པས། མཐིང་དུག་ཏཱ་ལོ་ཡན་རབ་བྱུང་བཅུ་གཉིས་པ་ཤིང་འབྲུག་ཕྱི་ལོ༡༧༢༤ལོར་མདོ་ཁམས་སྒང་དྲུག་གི་སྒེར་བཙན་དགོན་ཚང་ཐམས་ཅད་བསྡུས། ནང་ཆེན་རྒྱལ་པོ་རྡོ་རྗེ་ཚེ་དབང་ཤོག་ཟེར་བའི་བཀའ་ཡིག་སླེབས། སུ་ཡང་འགྲོ་མ་ནུས་པར་ལུས་པའིཚེ། ཨ་ཤག་བེ་ཧུ་རྡོ་རྗེ་མགོན་པོ་འམ་ཨ་ཤག་རྡོར་མགོན་གྲགས་པ་ཆེ་བས། དེ་ཕེབས་རོགས་ཞེས་རེ་བསྐུལ་བྱས་པས། ཨ་ཤག་བེ་ཧུ་རྡོ་རྗེ་མགོན་པོས་དགོས་པའི་དུས་སུ་མ་སོང་ན། །རྒྱུན་དུ་ཕུ་དུང་གཡུག་ན་མི་ཕན་པས། ང་འགྲོ་ཞེས་དྲུང་འཁོར་མང་ཙམ་ཁྲིད་ནས་སོང༌། ཁོང་མཁས་མཛངས་སྙིང་སྟོབས་དང་ལྡན་པས། ལོ་རྒྱུས་གནད་དོན་གོ་གསེས་བྱས་པས་ཡི་རང་ནས། ནང་ཆེན་ལ་ཆེ་བསྟོད་ཀྱི་ཤེ་བམ་དྭངས་ཤེལ་ཏོག་བཅས་ཀྱི་གཟེངས་བསྟོད་ཕུལ། མངའ་འོག་ཤོག་ཆེན་བཅོ་བརྒྱད། ཤོག་ཕྲན་བཅོ་ལྔའི་བེ་ཧུ་ཅང་གི་ཏོག་དཀར་སེར་ཆོ་ལོ་བཅས་བླང༌། མཚོ་སྔོན་ཁ་ནས་འོང་པའི་སོག་སྡེ། ཆོས་འཁོར། ཇོ་རག །ཇུ་མུར། བ་ཡན་སོགས་མགོ་བཏགས། སོག་རུ་མ་བཅས་ནང་ཆེན་ཁོངས་སུ་གནས་རྒྱུར་སྔོན་མའི་རྒྱབ་གནོན་བླངས་པ་མ་ཟད། དེམ་ཆི་ཉེར་ལྔ། རྒྱ་སྡེ་ཁག་གསུམ། ཨ་ཁྲོ་ཚོ་བདུན། ཨ་རིག་བཅས་ཀྱི་སྤྱི་དཔོན་ལ་སུ་བསྐོས་རང་ཁོངས་གྲོས་བསྡུར་བྱ་རྒྱུ་བྱས་པར། དཔོན་ཆེན་སོ་སོའི་འདུག་མོས་ཆེ་ནའང༌། ཨ་ཤག་བེ་ཧུ་རྡོ་རྗེ་མགོན་པོ་རྒྱུ་མཚན་དང་སྦྲག་སྤྱི་རྗེ་ཉི་མའི་གོང་ཁེབས་ཀྱི་ཤེ་བམ་བསྒྲགས་པས་སུས་ཀྱང་བྱ་ཐབས་བྲལ་ཞིང་མངའ་འོག་ཏུ་བཅུག་པའི་བྱས་རྗེས་ཅན་དེ་ལ་སོགས་ཀྱི་ལོ་རྒྱུས་བརྗོད་ཀྱི་ག་ལ་ལང༌། འབྲི་གུང་༧སྐྱབས་མགོན་ཆོས་ཀྱི་ཉི་མའི་སྐུ་དུས་སུ་སྐྱབས་མགོན་པདྨའི་རྒྱལ་མཚན་མེ་སྤྲེལ་ལོ་ཁྲི་འདོན་གནང་བར་ནང་ཆེན་རྒྱལ་པོའི་སྐུ་ཚབ་ཏུ་ཨ་ཤག་བེ་ཧུ་བསྟན་དར་གཙོས་མི་བརྒྱ་དང་ལྔ་བཅུ་སྐོར་འབྲི་གདན་དུ་ཕེབས་འདུག་པ། ༼༈ ༧སྐྱབས་མགོན་པདྨའི་རྒྱལ་མཚན་རྣམ་ཐར་མཐོང་གྲོལ་བདུད་རྩིའི་དགའ་སྟོན་དབུ་མེད་ཤོག་གྲངས་༢༦་རྒྱབ་ལོག །ནང་ཆེན་རྒྱལ་པོའི་སྐུ་ཚབ་ཨ་ཤག་བསྟན་དར་དང་སྒར་ཆུང་སྐུ་ཚབ་བཅས་དཔོན་གཡོག་བརྒྱ་དང་ལྔ་བཅུ་སྐོར་འབྱོར་བ་མཇལ་ཁ་ཇ་གྲལ་སོགས་བསྩལ་ཞེས་གསལ་བ་དང༌། ༽ ཨ་ཤག་བེ་རྒན་པདྨ་ཚེ་འཕེལ་གྱི་སྲས། ཨ་ཤག་བེ་རྒན་འཆི་མེད་རྡོ་རྗེ་ནི། མི་གཡོ་བའི་སྙིང་སྟོབས་ཕུལ་དུ་བྱུང་བ་ཞིག་སྟེ། རྒྱ་དམར་གྱིས་འཛིན་བཟུང་བཙོན་ཁང་དུ་མི་སྤྱོད་ལས་འདས་པའི་འཐབ་འཛིང་དྲག་པོ་བསྟུད་མར་བཏང་བའི་སྐབས་སུ་ཞུམ་པའི་རྣམ་པ་ཙམ་ཡང་མེད་ཐོག་དཔའ་བའི་ངར་སྒྲ་སྒྲོགས་བཞིན་འདས་གྲོང་གྱུར་པའི་གྲགས་པ་ས་སྟེང་དུ་དྲོད་རླངས་མ་ཡལ་བ་ད་ལྟ་ཡང་ཐོས་བཞིན་པ་དང༌། སྲས་རྒྱལ་དགའ་བཙོན་འོག་ཏུ་འདས་གྲོང་གྱུར། སྲས་ཆུང་བ་ཁྲོ་རྒྱལ་དབང་ཕྱུག་ཁྱུང་པོ་གསེར་རྩའི་རུ་གཞུང་དུ་བཅིང་དམག་དང་འཁྲུགས་འཛིང་ཐོག་བཅིང་དམག་མང་ཞིག་བསད་རྨས་མཐར་སྦག་སྦག་གིས་མདེལ་མཚོན་ཕོག་སྟེ་དཔའ་བོ་སྟག་གི་གྲ་འཛུམ་མ་ཉམས་པར་འདས་གྲོང་དུ་གྱུར་པ་ཞིག་གོ།

།སྨྲས་པ། མི་བརྟན་དུས་ཀྱི་འགྱུར་འགྲོས་གཡོས་པས་ན། །བྱུང་ནས་ཡལ་བ་སྔོན་གྱི་མེས་པོའི་རྒྱུད། །མཁའ་དབྱིངས་སྟོང་པར་སེམས་ཀྱི་སྤྲིན་རིས་འདི། །མི་རྟག་རྨི་ལམ་སྒྱུ་མའི་ལོ་རྒྱུས་ཉིད། །ཅེས་ཀྱང་སྨྲས་སོ། །

༈ གྱད་བློན་ཁྱུང་པོ་བེ་ཧུ་ནི།   
སྟེང་ཕྱོགས་ཀྱི་སྟོན་པ་ཀུན་བཟང་རིགས་སྣང་འོད་ཀྱི་རྒྱལ་པོའི་ཐུགས་ཀ་ནས་འགྲོ་བའི་དོན་དུ་བྱ་ཁྱུང་དུ་སྤྲུལ་པ་གྱིམ་ཤོད་རི་བོ་རྩེ་དྲུག་ཏུ་བབ་པ་མཐོང་བས་ཡུལ་མིས་རི་རྩེར་ཁྱུང་ཕོ་ཞིག་བབ་འདུག་ཅེས་གླེང༌། འཕུར་བས་སྦར་མོའི་ཤུལ་དུ་སྒོང་ང་དཀར་སེར་ཁྲ་ནག་བཞི་ཡོད་པ་དུས་སུ་རྡོལ་བས་ཁྱེའུ་བཞི་བྱུང༌། དེ་དག་སྤུ་བོའི་རི་རྩེ་མཐོ་བ་ཞིག་ཏུ་ཕྱིན་ནས་རང་རང་གི་འདུལ་སྐལ་གང་ཡོད་མངོན་ཤེས་ཀྱིས་བརྟགས་ནས་གསུམ་པོ་གྱིམ་ཤོད་ཕྱོགས་སུ་ཆགས་པ་ལས་ཁྱུང་པོ་དཀར་ནག་སེར་གསུམ་བྱུང༌། ཁྱུང་སྲས་སོ་སོར་གཤེགས་པའི་རི་དེ་ལ་ཁྱུང་འཐོར་ལ་གྲགས། ཐ་ཆུང་ཁྱུང་འཕགས་ཁྲ་བོ་གཡུ་འབྲུག་ཆིབས་ནས་རྒྱལ་རོང་དུ་གཤེགས་པས་རྒྱལ་ཆུང་རྩ་བའི་རྒྱུད་པ་དང༌། ཆུང་བ་ཁྱུང་ཁྲ་མུ་ཆུང་རྒྱན་གྱིས་བོང་བུ་རླུང་གི་གཤོག་ཅན་ལ་ཆིབས་ནས་ནང་ཆེན་ཕྱོགས་ལྡོང་རས་མདོ་རུ་ཕེབས་པ་ཁྱུང་པོའི་དཔོན་རྒྱུད་བྱུང་ཞིང༌། ཁྱུང་པོ་བེ་རྒན་དབང་ཆེན། ཁྱུང་སྲས་རྡོ་རྗེ་དབང་གྲགས་བར་དུ་བྱུང་བའི་དཔོན་རྒྱུད་རྣམས་རྒྱལ་འབངས་ཀྱང་ཞབས་འདེགས་ལྷུར་བཞེས་མཛད་པ་ཡིན་ནོ།

༈ གྱད་བློན་སྡོམ་པ་བེ་ཧུ་ནི།   
གཏེར་ཆེན་མཆོག་གྱུར་གླིང་པའི་རྣམ་ཐར་ལས། ཏི་ཤྲི་རས་པ་དཀར་པོ་ནས་བཟུང་དམ་པ་ཆོས་ཀྱི་གྲྭ་མ་ཉམས་པའི་ཆོས་རྒྱལ་ནང་སོ་ཆེན་པོ་རིམ་པར་བྱོན་པའི་ཆོས་བློན་སྡོམ་པ་ཞེས་སྔོན་རྫུ་འཕྲུལ་གྱིས་འདུལ་བའི་གླིང་རྗེ་གེ་སར་གྱི་མདུན་ན་འདོན་དཔའ་ལ་མི་སྤྱང་དཀར་པོའི་སྐུ་རྒྱུད་མ་ནོར་བ། ཞེས་གསལ་བ་བཞིན་སེང་དཔའ་ལའི་རྒྱུད་པ་ཞིག་སྟེ། དཔོན་རྒྱུད་རིམ་བྱོན་སྤྱང་གྲུང་འཛོམས་ཤིང་ངང་རྒྱུད་རིང་བ་སོགས་བློན་པོར་འོས་པའི་ཡོན་ཏན་དང་ལྡན་པ་སྟེ། ཇི་སྐད་དུ། མ་སུ་རཀྵས། ཚིགས་གསལ་བློ་ནི་ཕུན་སུམ་ཚོགས། །ལུགས་ཀྱི་བསྟན་བཅོས་དག་ལ་མཁས། །ངག་འཇམ་དཔྱོད་པ་བྱེད་པ་སྟེ། །རྒྱལ་པོའི་བློན་པོ་དེ་འདྲས་བྱ། །ཞེས་པ་ལྟར་བར་མ་ཆད་པ་མི་རྒྱུད་རིམ་པར་བྱུང་ཞིང་སྔོན་གྱི་ལོ་རྒྱུས་མ་མཐོང་བས་ཕྱིས་ངག་སྒྲོས་སུ་སྡོམ་པའི་པདྨ་རྣམ་རྒྱལ་དང་མགོན་རིན་སྐུ་མཆེད། དེའི་སྲས་མཐུ་སྟོབས་མགོན་པོ་དང་སྲས་ཆུང་འཇམ་དབྱངས་རིན་ཆེན༌། དེའི་སྲས་ཕུན་ཚོགས་དབང་གྲགས་དང༌། སྲས་མོ་ཚེ་རིང་ཆོས་སྒྲོན༌། དོན་མཚོ་སོགས་ཡོད། སྲས་མོ་ཚེ་རིང་ཆོས་སྒྲོན་འཕགས་ཡུལ་དུ་འབྱོར་རྗེས་བོད་མི་དམངས་ཀྱི་སྤྱི་མཐུས་སྔ་རྗེས་ལོ་དྲུག་ཙམ་གནང་ཞིང་སྙིང་སྟོབས་གཏོང་ཕོད་ཆེ་ཞིང་རྒྱུན་དུ་ཆོས་ལ་བརྩོན་པ་ཀུན་གྱིས་བཀུར་འོས་འཛངས་མའི་ཡོན་ཏན་ལྡན་པ་དང༌། གཏེར་ཆེན་མཆོག་གླིང་ཡང་སྡོམ་པའི་རིགས་རྒྱུད་ཞིག་ལས་ཆད་ཚུལ་གསལ་བ་བཞིན་ནོ།

༈ ནང་ཆེན་དེམ་མཆི་ཉེར་ལྔའི་དཔོན་ཆེན་ཁག་བཞིའི་གྲས། གྲ་འུར་དཔོན་ནི། ནང་ཆེན་ཆོས་ཀྱི་རྒྱལ་པོ་དང་ཤར་ཕྱོགས་གོང་མའི་ཆབ་སྲིད་ཀྱི་ལས་བྱེད་པོ་རྣམས་ཀྱིས་གཟེངས་བསྟོད་པའི་ཆོ་ལོ་སྐར་ཆེན་མདངས་འོད་སྤྱི་བོར་བཅིངས་ཤིང་སྲིད་སྐྱོང་བ་དེ་དག་གི་ནང་ནས་འགྲན་ཟླས་དབེན་པ། ཞང་ལ་སྐྱབས་བྱ་བ་འཇིག་རྟེན་མི་ཆོས་ཕྱོགས་ནས་དཔའ་མཛངས་རྟུལ་ཕོད་པ། ཆོས་ཕྱོགས་ནས་ཀྱང་སྔོན་སྦྱངས་སྟོབས་ཀྱིས་རྫུ་འཕྲུལ་སྣ་ཚོགས་སྟོན་ནུས་པ་ཞིག་དང༌། སྲིང་མོ་ཡང་མཁའ་འགྲོའི་མཚན་རྟགས་ལྡན་ཞིང་མངོན་ཤེས་རྫུ་འཕྲུལ་ཆོས་སུ་མངའ་བ་ཞིག་ཡོད་ལ། ཐང་ལྷའི་འགྲམ་དུ་ཞང་ལ་སྐྱབས་ཕྱིན་པས་གཏེར་གྱི་ལྡེའུ་མིག་དཔག་ཏུ་མེད་པ་ཞིག་ཐང་ལྷས་བསྟན་པར། ལྡེའུ་མིག་གཉིས་བླངས་པས་ཚྭ་དང་བུལ་ཏོག་གཉིས་ཀྱི་གཏེར་ཁ་ལས་མ་བྱུང་ཡང༌། དེ་གཉིས་ཡོད་པ་ཡང་དཔོན་དེ་ཡི་ནུས་མཐུ་ཡིན་པར་བཤད་པའི་ངག་སྒྲོས་སུ་ཡོད་པ་སོགས་མདོར་ན་གཞན་འགྲན་མེད་པའི་དཔོན་རྒྱུད་ཐོག་མར་བྱང་གི་གནམ་མཚོ་རྒྱུད་ནས་མར་ཕེབས་ཤིང༌། ཡབ་འདས་པས་བུ་དྭ་ཕྲུག་ཏུ་ལུས་པར། ཡུལ་སྐད་ལ་བུ་གྲྭ་ལུས་ཞེས་འབོད་པས། དེ་ཉིད་དཔོན་དུ་གྱུར་པས་གྲྭ་འུར་དཔོན་འགྱུར་དུ་ཐོགས། དེ་ནས་གྲྭ་འུར་ཞེས་པའི་མིང་ཆགས། བུ་སྤུན་གསུམ་བྱུང་བ་གཅིག་དགོན་པ་དང༌། གཅིག་དཔོན་པོ། གཅིག་དེ་ནང་གི་ཆེས་བྱས་པར་གྲྭ་འུར་བླ་སྐྱ་དཔོན་གསུམ་ཞེས་གྲགས། ཕྱིས་སུ་སོ་སོར་གྱེས་པས་གྲྭ་འུར། ར་ད། བུ་ཆེན་གསུམ་དུ་གྱུར། གྲྭ་འུར་དཔོན་ཚང་རུས་འགྱུར་ནས་ད་ལྟའི་མི་རྒྱུད་འཇང་རུ་ཡིན་ཞེས་གླེང༌། སེར་མོ་དེ་སྐྱེ་རྒུ་དོན་འགྲུབ་གླིང་དུ་བཞུགས་པས་གྲྭ་འུར་བླ་བྲང་ཞེས་གྲགས། སྐྱེ་རྒུ་དགོན་ནི་བདག་ཆེན་རྒྱ་གར་བ་ཤེས་རབ་རྒྱལ་མཚན་གྱིས་དུས་རབས་བཅོ་ལྔ་པའི་ནང་ཕྱག་བཏབ་པ་ཡིན། མི་འགྱུར་རྒྱལ་མཚན་གྱི་རྣམ་ཐར་ལྡེབ་༣༡༤ནང་ལ་སྐྱེ་རྒུ་དགོན་གྱི་ལྷ་ཁང་གསར་བཞེངས་གྱི་དཀར་ཆག་རག་རིམ་ཞིག་ཡོད། ནང་རྟེན་སྤྱན་རས་གཟིགས་ཨརྻ་པ་ལོའི་སྐུ་གསུང་བྱོན་གྲགས་ཆེན་ཞིག་ཡོད་པ་གྲྭ་འུར་ཚང་གི་གདན་འདྲེན་ཞུ་ཐུབ་ནས་དེང་སང་ནང་དུ་ཡོད་སྐད། ལོ་རྒྱུས་འདི་རོང་ཐ་བློ་བཟང་ཆོས་འབྱོར་ལྷུན་འགྲུབ་དང༌། བློ་བཟང་བསྟན་པའི་རྒྱལ་མཚན་གྱི་བཀའ་འབུམ་ལས་རག་ཙམ་གསལ་བ་གཞིར་བཞགས་ནས་བྲིས་པ་ཡིན་ནོ། །  
འདན་སྒྲོལ་མ་བྲག

སྐྱེ་རྒུ་དང་ཉེ་བར་འདན་སྒྲོལ་མ་བྲག་ཅེས་བྲག་དཀར་ཤིན་ཏུ་མཐོ་བའི་ངོས་སུ་སྒྲོལ་མ་དཀར་སྔོན་གྱི་རང་བྱོན་ཡོད་པར་གྲགས། ༼༈ མཁྱེན་བརྩེ་དབང་པོའི་བཀའ་འབུམ་༼ཛ༽པའི་ཤོག་གྲངས་༢༡༠་ནང་དེའི་སྒྲོན་དཀར་བྲག་དེ་ཆད་པས་སྐུ་ཆེ་ཆུང་མཁྱུད་གང་ཙམ་འབུར་དོད་སྒྲོས་ལེགས་ཤིག་བྱུང་བ་མཚམས་པ་རིན་ཆེན་བཟང་པོའི་གྲྭ་ཤག་རུ་གདན་དྲང༌། དེ་འདས་དུས་ཉིད་ཀྱི་ལྷ་ཁང་ཐུབ་པའི་མདུན་དུ་བཞུགས་སུ་གསོལ་ཅེས་གསལ།༽ འབི་ཡི་དབེན་བྲག་དཀར་པོ་ལ་ཀོང་ཇོའི་བཞེངས་པའི་རྣམ་སྣང་དང༌། བཟང་སྤྱོད་སོགས་དང་སྐོར་ལམ་བྲག་གོང་དུ་ཨ་ཕྱིའི་སྲས་བཞིའི་ཕྱག་རྗེས་དང༌། འབྲི་གུང་ལས་རྟགས་ཉི་ཟླ་ཧཱུྃ་གཟུགས་ཀྱི་རང་བྱོན་སོགས་མང༌། ༼༈ རྗེ་འབྲི་གུང་ཆོས་ཀྱི་གྲགས་པའི་རྣམ་ཐར་དུ། སྤར་ཐང་དང་ཁྲ་བོ་ལ་རྒྱུད་འདན་ལུང་པར་སླེབས་ཚེ་བྲག་རི་ཆེན་པོ་ཞིག་གི་ཞོལ་དུ་བྲག་ལོག་ཕུག་པ་གཏིང་མཐིལ་འབུལ་མོ་ཞིག་གི་མགོར་༧སྐྱོབ་པ་རིན་པོ་ཆེའི་ཞབས་རྗེས་ཆེ་ཆུང་སྣ་ཚོགས་དང༌། དེའུ་འབུར་ཞིག་གི་རྩེར་ཕ་ཝང་ཞིག་འདུག་པ་རྗེ་འཇིག་རྟེན་གསུམ་མགོན་ཡུམ་གྱི་སྐུ་རྒྱབ་གཏད་ནས་འཁྲུངས་པའི་ཚེ་དེ་ཀའི་མདུན་དུ་སྐུ་བརྩས་མ་ཐག་པའི་ཞབས་རྗེས་འདུག་ཅེས་གསལ། ༈ སི་ཏུ་ཆོས་འབྱུང་རྣམ་ཐར་སྡེ་པར་ཤོག་གྲངས་༣༤་རྒྱབ་ལོག་ཏུ། འབྲི་གུང་སྐྱོབ་པ་འཇིག་རྟེན་གསུམ་མགོན་གང་དུ་སྐུ་འཁྲུངས་པའི་གནས་ཙུང་ངུ་གྱི་གྲོང་ཁྱེར་ཤུལ་དང༌། བྲག་རྩེའི་གོང་གི་ཨ་ཕྱི་སྣ་ནམ་བཟའ་མཁའ་སྤྱོད་དུ་གཤེགས་པའི་བྲག་ཕུག །འབིས་ཟེར་བའི་ལུང་པའི་ནང་དུ་རྒྱ་བཟའ་ཀོང་ཇོའི་བཞེངས་པའི་རྣམ་སྣང་གཙོ་འཁོར་གྱི་སྐུ་དང༌། ལེགས་སྦྱར་གྱི་ཤེར་སྙིང་དང༌། བོད་ཡིག་བཟང་སྤྱོད་སྨོན་ལམ་སོགས་བྲག་ལ་བསྐོས་པ་རྣམས་མཇལ་རྒྱུ་འདུག་པས་ཞིབ་མོར་དཔྱད་ཚེ་མེས་ཨ་ཚོམ་གྱི་སྐུ་རིམ་དུ་བཞེངས་པར་འདུག །དེ་ལྟ་ན་ཀོང་ཇོ་ཕྱི་མའི་དུས་སུ་མངོན་ནོ། ཞེས་གསལ།། ༽

༈ སྒ་སྟོད་ཨ་ཁྲོ་དཔོན་ནི། སྔར་དགའ་བདེའི་མི་རྒྱུད་ཡིན་ཞེས་གླེང༌།   
འཁྲི་འདུ།

འཁྲི་འདུ་ཞེས་པ་ནི་ཐོག་མར་འབྲུ་ཡི་གདུང་རྒྱུད་ལས་ཁམས་སྐྱོའི་གདུང་རབས་བྱུང་ཞིང༌། གླང་དར་གྱིས་བསྟན་པ་བསྣུབ་ནས་རྨ་གཡོ་གཙང་གསུམ་མདོ་སྨད་ཕེབས་སྐབས་དུས་མཉམ་དུ་མགོན་པོའི་རྣམ་འཕྲུལ་ཁམས་སྐྱོ་མེས་ཨག་ཚོམ་ནས་བཟུང༌། སྐྱོབ་པ་སྟོན་པ་རྣམ་བཞི་ཇོ་བོ་ཡབ་སྲས་ཀྱི་སློབ་མ། སྒ་སྟོན་ཅོག་པུ་བ་དང༌། ཆོས་སྐུ་རྡོ་རྗེ་མཆེད། དགེ་བའི་བཤེས་གཉེན་ཡེ་རྩིག་པ་དང༌། སྒ་སྒོམ་མཆེད། སྟོན་པ་རྡོ་རྗེ་རྒྱལ་མཚན་སོགས་ཀྱིས། སྣིང་ཐོན་མན་ཆོད། ར་རྟག་ཡན་ཆོད་དུ་གནས་མལ་བརྒྱ་དང་བརྒྱད་བཅུ་བདག་གིར་མཛད་ནས་ཡུལ་སྡེ་ཀུན་གྱི་དཔོན་དུ་གྱུར། ཨ་ཆེན་འོ་མ་མཁར་རྩིག །རྒྱ་ཡུལ་ཟིན། ག་ཇུ། ཐོན་ཇུ། ཡུལ་ཇུ་སོགས་སུ་སྤྱན་དྲངས། ལུགས་གཉིས་ཀྱི་གཟེངས་བསྟོད། གསེར་དངུལ་ཟང་ཟིང་འབུལ་བ་བརྗོད་ཀྱིས་མི་ལང༌། འབྲི་གུང་སྐྱོབ་པ་འཇིག་རྟེན་གསུམ་མགོན་གྱི་དངོས་སློབ་ཁམས་མགྱོགས་རྡོ་རྗེ་སྙིང་པོོ་ཞེས་མངོན་ཤེས་རྫུ་འཕྲུལ་མཐའ་ཡས་ཤིང་འཁྲི་འདུ་ལྷ་ཁང་ཀ་བརྒྱ་མ་སོགས་བསྐྲུན། རྡོ་རྗེ་སྙིང་པོ་སོགས་བུ་སློབ་རྣམས་ཀྱིས་སྐྱོབ་པ་འཇིག་རྟེན་གསུམ་མགོན་ལ་ཞབས་རྟེན་འབུལ་བར་མཛད་པའི་ཚེ་ཁྱེད་རྣམས་ཀྱི་ནང་ནས་རྒྱ་གར་ནས་ཨ་རུ་ར་རློན་པ་དྲི་ངད་མ་ཡལ་བ་ཞིག་དང་རྒྱ་ནག་ནས་རྒྱ་དར་དྲི་མས་མ་གོས་པ་ཁ་གང་མྱུར་དུ་ལོན་བྱུང་ན་ཞབས་པད་བརྟན་པའི་བཀའ་སྩལ་བ་ན། རྡོ་རྗེ་སྙིང་པོས་རྫུ་འཕྲུལ་གྱིས་བླངས་ནས་མགྱོགས་པར་བླ་མའི་དྲུང་དུ་ཕུལ་བས། བླ་མ་ཡང་ཐུགས་ཤིན་ཏུ་མཉེས་པས་བུ་ཁམས་པ་མགྱོགས་པོ་ཞེས་རྡོ་རྗེའི་བཀའ་ལུང་གིས་གཟེངས་བསྟོད་པས་ཁམས་མགྱོགས་ཞེས་དེ་ནས་ཐོགས། ཨ་ཕྱི་ཆོས་ཀྱི་སྒྲོན་མ་ཁྱེད་ཀྱི་ཕྱི་བཞིན་དུ་བཏང་བས་ཆོས་རྒྱུད་སྐྱོང་བའི་སྲུང་མར་བསྐོས་གསུང་ནས་ཞལ་འབག་གཉིས་གནང་བ་གཅིག་དེར་ར་ཉག་ཕོ་བྲང་དང༌། གཅིག་དེ་མགར་ར་དགོན་གྱི་ཇོ་ཁང་དུ་བཞུགས། ཁམས་མགྱོགས་རྡོ་རྗེ་སྙིང་པོ་དང༌། ཀརྨ་པཀྵི། ཆོས་རྒྱལ་འཕགས་པ། དམ་པ་ཀུན་གྲགས་པ་སོགས་རྒྱ་ནག་ཡུལ་དུ་སྤྱན་དྲངས་སྐབས་ཁམས་མགྱོགས་ཕེབས་ལམ་དུ་རྨ་ཆུ་ཤིན་ཏུ་རྒྱས་པས་ཕེབས་ཐབས་མེད་པ་བྱུང་བས་ཆོས་སྐྱོང་ལ་ཕྲིན་ལས་བཅོལ་བས་ལམ་གསེང་ཆུ་བྲི་ནས་བསྒྲོད་ལམ་བདེ་བོ་བྱུང་བ་དང༌། གོང་མའི་སྲས་མོའི་འཇིགས་བྱེད་ཀྱི་སྐུ་ཤིན་ཏུ་ལེགས་པ་ཞིག་ཕུལ་བས་འཁྲི་འདུ་ཁམས་མགྱོགས་ལྷ་ཁང་དུ་བཞུགས་པར་མཛད་པས་དེ་ཕྱོགས་ཀྱི་མི་ཁྲི་ཚོ་སྐོར་འདུས་ནས་གསོལ་བ་འདེབས་པ་དང༌། བྱིན་རླབས་ཞུ་བ་བྱུང་བས་ཡུལ་མིང་འཁྲི་འདུ་ཞེས་ཆགས། བཞུགས་གནས་མིང་ལ་ཁྲི་སྨོན་རྒྱལ་པོ་བཏགས་པར་མཛད། འཁྲི་འདུ་མགར་མགོན་བདེ་ཆེན་ཆོས་གླིང་བཏབ། མཁར་བ་བསོད་ནམས་རྒྱལ་མཚན་ནི། འབྲི་གུང་སྤྱན་སྔ་འཛམ་གླིང་ཆོས་ཀྱི་རྒྱལ་པོའི་ཞལ་ནས། བསོད་ནམས་ཚོགས་ཆེན་བསགས་ལས་འཁྲུངས། །རྒྱལ་མཚན་རྩེ་མོ་དབང་གི་རྒྱལ། །འགྲོ་བ་ཀུན་གྱི་རིན་པོ་ཆེ། །ཞེས་རྡོ་རྗེའི་ལུང་བསྟན་པ་ལྟར། ཡབ་ཁམས་མགྱོགས་བསོད་ནམས་རྒྱལ་མཚན་དང༌། ཡུམ་ཇོ་མོ་ལྷ་མོ་གཉིས་ཀྱི་་སྲས་སུ་འཁྲུངས། འབྲི་གུང་དུ་བྱོན། གདན་རབས་བཅུ་པ་ཉེར་གཉིས་པ་འཛམ་གླིང་ཆོས་ཀྱི་རྒྱལ་པོའི་ཞབས་ལ་གཏུགས། ཟབ་རྒྱས་ཆོས་ཀྱི་ཐུགས་བུམ་རབ་ཏུ་གཏམས་ཤིང་རབ་ཏུ་བྱུང་བར་མཛད་ཅིང་ཡུལ་དུ་བྱོན། ༼ཉེར་གཉིས་པ་ཞེས་པ་མེ་ཕག་དགུན་ཟླ་འབྲིང་པོའི་ཚེས་༢༢་ལ་མྱ་ངན་ལས་འདས་པས་དེ་ལྟར་གྲགས༌། འདི་ཡི་ཞལ་སློབ། ས་བཟང་འཕགས་པ། རྗེ་བློ་བཟང་གྲགས་པ། སྨན་སྒོམ་འོད་ཟེར་སེང་གེ་སོགས་མང༌། ༽ ཕུ་ཡི་རི་དེ་དམ་ཅན་གྱི་རི་ཡིན་པས་མགར་ར་དགོན་ཞེས་མིང་ཆགས། མགུར་འཛུང་རི་རྩེར་སྔར་འབྲི་དགོན་བཏབ་ཤུལ་དང༌། སྐྱོབ་པ་རིན་པོ་ཆེའི་ཕྱག་རྗེས་ངོ་མཚར་ཅན། སྐྱོབ་པའི་སྒྲུབ་ཆུ་ཞེས་ཕ་བོང་གི་དཀྱིལ་དུ་ག་ཚད་བཏུང་ན་ཟད་པ་མེད་པ་ཡོད་སྐད། བཀྲ་ཤིས་སྒང་ནི། འབྲི་གུང་པ་ཅུང་ཏིལླི་པ་རྡོ་རྗེ་གྲགས་པས་ཕྱག་བཏབས་ཤིང་རྟེན་གཙོ་ཀརྨ་པཀྵི་རྒྱ་ནག་ནས་མེ་ལ་བསྲེགས་སྐབས་ཅུང་ཏིལླི་པ་སེང་གེ་ལ་ཆིབས་ནས་ནམ་མཁའ་ནས་ཡི་གེ་གསུམ་གྱི་བྱིན་གྱིས་རླབས་ནས་དབུགས་དབྱུང་མཛད་པའི་གཏང་རག་ལེགས་འབུལ་དུ་ཅུང་ཏིལླི་པའི་སྐུ་འབུམ་ཕྲག་ཞིག་དང༌། རྟེན་གཙོ་བཀའ་དམ་མཆོད་རྟེན་བཀྲ་ཤིས་འོད་འབར་ཞེས་པ་དེ་ཕུལ། སྐུ་འབུམ་ཕྲག་དེ་་འབྲི་གུང་གདན་སར་བཞག་པས་ཅུང་སྐུ་འབུམ་དུ་གྲགས། མཆོད་རྟེན་ཤིན་ཏུ་ཆེ་བས་ད་ལྟ་རྒྱ་ནག་ཏུ་ཡོད་པ་ལོན་ཐབས་གནང་དགོས་གསུངས་པས། ཅུང་ཏིལླི་པས་ལྷ་མོ་ཏད་དཀར་འགྲོ་བཟང་བཏང་བས་འབྲུག་གི་ར་བར་དུ་བཞགས་ནས་བླངས་ཤིང་འགྲོ་དོན་ཁམས་སུ་ཡོད་པར་དགོངས་ནས་བཀྲ་ཤིས་སྒང་གི་དགོན་པར་བཞུགས་པ་མཇལ་བ་ཙམ་གྱིས་འཇའ་འོད་འཕྲོ་ཞིང་འགྲན་ཟླ་བྲལ་བ་ཡོད། ཁམས་མགྱོགས་ར་ཉག་དགོན། འབྲི་གུང་པའི་གདན་ས། ལྷ་ཁང་སྒྲོས་ལེགས་ཐུབ་ཆེན་ལི་གསེར་ལས་གྲུབ་པ་ཐོག་ཚད་དང༌། བདེ་མཆོག་ལི་མ་ཐོག་ཚད་སོགས་རྟེན་གསུམ་ཤིན་ཏུ་རྒྱ་ཆེ་ཞེས་མཁྱེན་བརྩེ་དབང་པོའི་བཀའ་འབུམ་དུ་གསལ་བ་དང༌། ཁམས་སྐྱོའི་དགོན་པར་གླིང་གི་ཕ་ཆོས་ཕ་ཟོག་ནང་རྟེན་ཤིན་ཏུ་མང༌། འབྲུག་མོའི་གཟི་ཡི་ལྕགས་ཚན་སོགས་སྲིད་ན་དཀོན་པའི་ནོར་སྣ་བསམ་གྱི་མི་ཁྱབ་ཞེས་མཆོག་གླིང་རྣམ་ཐར་དུའང་གསལ།

༑ སྒ་སྟོད་ལྷ་སྒྲ་སྡེ་བརྒྱད།

སྒ་སྟོད་ལྷ་སྒྲ་སྡེ་བརྒྱད་ཅེས་པ། ལྷ་སྒྲ་ཞེས་པར། སྤྱན་སྔ་འབྲི་གུང་གླིང་པ་འཁྲུངས་པའི་ཡུལ་དང་ཁམས་སྐྱོ་དགོན་པའི་ལུང་པར་འབྲི་གུང་སྐྱོབ་པའི་ཞབས་རྗེས་ར་གྲུད་མ་ཡོད་ལུགས་སོགས་ཞིབ་པར་ཆོས་གྲགས་རྣམ་ཐར་དུ་གསལ། མདོར་ན་སྒ་ཡུལ་ལྗོངས་སུ་སྔར་བདེ་གཤེགས་ཕག་གྲུའི་རྒྱལ་ཚབ་སྐྱོབ་པ་འཇིག་རྟེན་གསུམ་གྱི་མགོན་པོ་མཆོག་དང༌། ཕག་གྲུའི་སློབ་མ་ཆོས་སྐུ་རྡོ་རྗེ་སྐུ་མཆེད། ཁམས་སྐྱོ་མེས་ཨ་ཚོམ། བཀའ་གདམས་དགེ་བའི་བཤེས་གཉེན་མེ་ཅག་པ་སོགས་དང༌། ཨ་ཉན་དམ་པ་ཀུན་གྲགས། རྒྱལ་བ་འབྲི་གུང་པའི་སློབ་མ་སྤྱན་སྔ་ཤེས་རབ་འབྱུང་གནས། ཁམས་མགྱོགས་རྡོ་རྗེ་སྙིང་པོ་སོགས་དང༌། སྒ་པའི་རྒྱན་དྲུག་མཆོག་གཉིས། ཀ་ཡི་སྣང་བ་མཐའ་ཡས། བློ་ཡི་ལེགས་ལྡན་ནག་པོ་སོགས་སྒ་པའི་གྲུབ་ཆེན་བརྒྱད་དུ་གྲགས་པ་སོགས་ཤིན་ཏུ་མང༌། དཔལ་མགོན་པོ་འབྲི་གུང་པའི་དགོན་པ་དང༌། འབྲི་དགོན་དགེ་ལུགས་སུ་སོང་བ་སོགས་དང༌། ས་དགོན་དང་སངས་རྒྱས་གཉིས་པས་བྱིན་གྱིས་བརླབ་པའི་གནས་སོགས་དཔག་ཏུ་མེད་པ། ཡ་རབས་གོང་མའི་ཁ་རྒྱན་དུ། འབྲི་ཀླུང་དམ་པ་ཆོས་ཀྱི་ཕྱུག་ཅེས་གྲགས་པ་བཞིན་ནོ།

སྒ་པ་རུས་ཆེན་ཕྱུག་དྲུག་ཟེར་བ་ནི། འབྲི་ཀླུང་དམ་པ་ཆོས་ཀྱི་ཕྱུག ། དངུལ་རྫ་ཉིན་སྲིབ་ཤིང་གི་ཕྱུག

བྱང་རྫ་དཀར་མོ་ལུག་གི་ཕྱུག །རྨ་རྫ་བྲེ་མོ་གཡག་གི་ཕྱུག །རྫ་ཤོད་གཡེལ་མོ་རྟ་ཡི་ཕྱུག །ལྷོ་རྫ་སྔོན་མོ་ནས་ཀྱི་ཕྱུག་ཟེར་བ་དང་། སྒ་འདན་སྐྱུར་གསུམ་གྱི་སྐབས། སྒ་ཇོ་བོ་རི་ནས་འབའ་རེས་ཤུག་པ་གཡག་རྔ་ཙམ་སྐྱེ་བ་ཡན་ལ་སྒ་པ། དེ་ནས་འདན་ཁྲ་བོ་ལ་ཡན་ལ་སྐྱུ་ར། དེ་ནས་ལྡན་ཀ་ཕུ་ཡན་ལ་འདན་མ་ཡིན་པར་བཤད་དོ། །

༈ དགེ་རྒྱལ་གྱི་ལོ་རྒྱུས་ནི།

དེ་ཡང་བོད་ཀྱི་རུས་ཆེན། དབྲ་འབྲུ་གདོང་གསུམ་སྒ་དང་བཞི། ནུབ་བོ་དབལ་ཟླ་གཉིས་དང་དྲུག་ལས། གདོང་གི་མི་རྒྱུད་ཞིག་རྨ་ཡུལ་གྱི་ས་ཡི་ཆ། བེ་རི་དམར་དུ་གྲགས་པར་སྡོད་གནས་ཆགས་པས་བེ་རི་དང༌། དེ་ལས་ཧར་གདོང་ཚོ་བརྒྱད་དུ་གྱེས་པའི་ནང་ནས་སྡོད་གནས་རིམ་གྱིས་འཕོས་ཏེ། ཇ་པ་རྒྱལ་གྱི་དུས་སུ་འབྲི་སྟོད་ཉ་མཚོའི་ས་ཆ། ཟལ་དཀར་ཆོས་ཀྱི་རྒྱ་མཚོ། ཕུ་དྲུག་འོ་མའི་རྒྱ་མཚོ། འབྲི་གུ་གསེར་གྱི་རྒྱ་མཚོ་སྟེ་རྒྱ་མཚོ་རྣམ་གསུམ་གྱི་ཁར་ཆགས་པས་ཉ་མཚོ་དང༌། ཇ་པ་རྒྱལ་དེ་ཡི་སྲས་ནམ་མཁའ་རྒྱལ་དང༌། མཁའ་འགྲོ་རྒྱལ་གཉིས་ལས་མཁའ་འགྲོ་རྒྱལ་དེ་གཞི་བདག་ཨ་རྨྱེ་ཁུ་རྒན་གཱ་པའི་སྲས་སུ་གྲགས། སྨིན་མ་དཀར་པོ་ཡོད་པས་ནམ་མཁའ་རྫི་དཀར་ཟེར། དེ་ལྷ་འདྲེའི་འཕྲུལ་བུར་སོང་བའི་རྒྱུ་མཚན་གྱིས་གཞི་བདག་ཁུ་རྒན་གཱ་པའི་ཉེར་སྐོར་ནས་བསང་མཆོད་བྱས་པས་གསེར་ལྷད་མེད་ལུག་གི་མཆིན་པ་ཙམ་ཞིག་རྙེད་པ་ལ་བརྟེན་ནས་ཁུ་གཱ་པའི་ཡུག་ཁ་རྡོལ། ཡུག་གི་བདག་པོ་ཡང་བྱས། གསེར་དེས་ཕ་འབུམ་དམ་པ་བཅུ་གཉིས་བཞེངས་པ་ལ་ཤོག་སྡེབ་བརྒྱད་རེ་ལ་ཞོ་རེས་བྲིས་པས་བརྒྱད་ཞོ་གསེར་འབུམ་སེར་པོ་ཟེར། གཞན་ཡང་གནས་བརྟན་བཅུ་དྲུག་གི་ཞལ་ཐང༌། གསེར་གྱི་སྐུ་གདུང་ཆ་བརྒྱད་རྣམས་བཞེངས་པའི་བྱིན་རླབས་ཀྱིས་དཔོན་གཡོག་དྲག་རིམ་རྣམས་ཀྱི་ཆུང་མ་ལ་བུ་སྟག་ལོ་པ་བཅོ་བརྒྱད། རྒོད་མ་བརྒྱ་ལ་ཕོ་ཏེའུ་བརྒྱ། འབྲི་མོ་བརྒྱ་ལ་མོ་བེའུ་བརྒྱ་སོགས་བྱུང་ཞིང༌། དཔའ་རྒོད་ཆེ་བས་དམག་གི་ལས་ཀ་མང་པོ་བྱས་ཏེ། ཧོར་གླིང་ཁྱུང་པོ་གསེར་རྩ་སོགས་མང་པོ་དང་འཁྲུགས་ཀྱང་ཀུན་ལས་རྒྱལ་ཁ་ཐོབ་པ་དང༌། ལྷ་ཆོས་བཞེངས་པའི་བཀྲ་ཤིས་པའི་དགེ་མཚན་དུ་མ་བྱུང་བ་དེ་ལ་བརྟེན་ནས་ཀུན་གྱིས་དགེ་རྒྱལ་དུ་བཏགས་པས་གདོང་བེ་རི་ཉ་མཚོ་དགེ་རྒྱལ་དུ་གྲགས། ནམ་མཁའ་རྫི་དཀར་གྱི་སྲས་དགེ་རྒྱལ་གྲུ་པ་སྟོད་ཆེ། ༼ཡུལ་ཤུལ་འཕེན་པོ་སྣ་ཆེ་ལས་ཡུལ་ཤུལ་ཆགས། ར་ཤུལ་སྐྱ་བ་ཁ་ཆེ་ལས་ར་ཤུལ་ཆགས། འདི་བུ་སྤུན་གསུམ་ལ་དགེ་རིས། རག་རིས། ཡུལ་རིས་གསུམ་ཡང་ཟེར།༽དེའི་སྲས་ལྷ་རྒོད་འབུམ་དང་ཐུབ་པ་འབུམ་གཉིས་ལས། ལྷ་རྒོད་འབུམ་དེ་གཏུམ་དྲག་ཆེས་ཆེ་བས་དགེ་རྒྱལ་དཔོན་སྨྱོན་དུ་གྲགས། འབྲོང་ཁྱུ་དེད་པས་དཔོན་གྱི་ཆིབས་པ་དུང་ཁྱུང་གི་རྨིག་རྗེས་ནས་གསེར་ཐོན་པས་དེ་དུས་ཡུག་ཁ་གསར་པ་རྡོལ། ཡང་རི་དྭགས་ལ་ཕྱིན་པའི་སྐབས་སུ་ལི་ཁྲི་གཡག་སྙེ་གང་རྙེད་པས་ས་དེ་ལའང་དེང་སང་འབྲི་སྟོད་ཀྱི་ས་ཆ་ལི་ཁྲི་དམར་གཞུང་ཟེར་བ་དེ་ཡིན་པར་འདུག །ཡང་ཁོད་བེ་གུ་སྒང་ནས་ཤེལ་ཕྲེང་དཀར་པོ་ཕྲེང་རྡོག་བརྒྱ་རྩ་བརྒྱད་པ་དངུལ་གྱི་འཛབ་དང་བཅས་པ་རྙེད་པའི་ས་དེར་ཁོད་བེ་གུ་ཤེལ་སྒང་རིང་མོ་ཟེར། དེ་རྣམས་གཞི་བདག་གིས་བྱིན་པར་གྲགས། དེ་སྐབས་སོག་པོའི་རྒྱལ་ཕྲན་ཨར་ས་ལང་གི་དམག་རྟ་ཁྲ་ཅན་དང་ཐུག་ནས་ཉིན་གསུམ་དུ་འཐབ་པས་ནུ་བོ་ཐུབ་པ་འབུམ་གྱིས་གཙོ་བྱས་པའི་དཔོན་གཡོག་བཅུ་གཉིས་བསད་ཤོར། སོག་དམག་ནས་བ་ཁེན་ཨེར་ཁེ་ཐཱའི་ཇི་དང༌། ཨེར་སྡེང་བ་ཐུར་ཁོ་ཤོས་ཆེ་དང༌། གསོལ་དཔོན་ཤི་དར་ཇི་སང་གསུམ་གྱི་གཙོས་པའི་དྲུག་ཅུ་ཙམ་བསད་པས་དམག་གི་རྒྱལ་ཁ་ཐོབ་ནས་སོག་དམག་ཕར་ལོག །དེ་ནས་ད་ལྟའི་སྡོད་གནས་ལྷོ་ཟླ་ངང་མའི་ཆུ་རྒྱུད་བཟུང་ཞིང་ཡུལ་དེར་ལྷ་ཐོག་དང་ཚང་གསར་སོགས་མང་པོའི་ས་བཟུང་ནས་དེ་དག་ཡུལ་གཞན་དུ་འུར་བའི་མཐར་ལྷ་འདྲེའི་འཕྲུལ་བུར་གྲགས་པར་གདོང་བེ་རི་ཉ་མཚོ་དགེ་རྒྱལ་གྱིས་བཟུང་བས་གཏེར་མ་འགའ་ཞིག་ནས། ས་དགུ་ཤོར་གྱི་གཏིང་པ་ལྷ་འདྲེས་བཟུང༔ །ཞེས་འབྱུང་བའི་ཐོག་ཏུ་ཁེལ་བར་གྲགས། སོག་བཟློག་པའི་བློ་གྲོས་རྒྱ་མཚན་གྱིས་མཛད་པའི་ཐང་ཡིག་གི་འགྲེལ་པ་ལྟར་ན། ས་འདི་སྔོན་ཡང་དགེ་རྒྱལ་རང་གིས་བཟུང་བ་བར་སྐབས་སུ་ཡུལ་གཞན་དུ་འུར་ཞིང་གཞན་གྱིས་བདག་གིར་བྱས་པ་འདི་སྐབས་སླར་ཐོབ་པས་ཐང་ཡིག་ཏུ། དགེ་རྒྱལ་བྲིས་པའི་རི་མོ་ཤུལ་རྗེས་འབྱུང་༔ ཞེས་པའི་ལུང་བསྟན་གྱི་ཐོག་ཏུ་བབ་པར་བཤད། ལྷ་རྒོད་འབུམ་དེ་ལ་སྲས་མང་པོ་ཡོད་པ་ཀུན་འདས་ནས་མཐར་སྲས་གཉིས་བྱུང་བར་སྲིའུར་སོང་བས་མ་སོས་དོགས་ནས་མིང་ར་ལོད་དང་ཁྱི་ལོད་དུ་བཏགས། དཔོན་པོ་དེ་གཉིས་ཀྱི་སྐུ་རིང་ལ་དམག་ཇག་གི་ལས་ཀ་མ་བྱས་པར་ཀུན་དང་མཐུན་པར་བྱུང་བས་དགེ་རྒྱལ་དཔོན་བཟང་རྣམ་གཉིས་ཟེར། ར་ལོད་གྱི་སྲས་ལྷ་རྒྱལ་མགོན་དང་བཀྲ་ཤིས་མགོན་གཉིས་ལས། ལྷ་རྒྱལ་མགོན་དེ་ལ་ལན་གཅིག་རྨི་ལམ་དུ་སློབ་དཔོན་ཆེན་པོ་པདྨ་འབྱུང་གནས་ཀྱི་སྐུ་རི་ཕྲན་ཙམ་ལ་གསེར་གྱི་ཆོས་གོས་གསོལ་བའི་ལེའུ་ནང་དུ་སྐལ་བཟང་སངས་རྒྱས་སྟོང་རྩ་གཉིས་བཞུགས་པ་ཞིག་བར་སྣང་ནས་མཇལ་བ་རྨིས་པས། དེའི་ཕྱི་ཉིན་ནས་གསེར་གྱི་རྣ་རྒྱན་བཏུལ་ནས་བཀོད་པ་དེ་དང་མཐུན་པའི་ཞལ་ཐང་འབྲི་བཅུག །དེའི་ཟླ་བ་ཕྱི་མའི་ཚེས་༡༠ཉིན་མངའ་རེས་རིག་འཛིན་པདྨ་དབང་རྒྱལ་གྱི་སྐུ་སྐྱེ་བྱང་བདག་ཆོས་རྒྱལ་བཀྲ་ཤིས་སྟོབས་རྒྱལ་དང་ལྕམ་ཡིད་འཛིན་དབང་མོའི་སྲས་བྱང་བདག་ངག་གི་དབང་པོ་གྲགས་པའི་མཐུ་སྟོབས་ཀྱི་མངའ་བདག་རྡོ་བྲག་ཞབས་དྲུང་པདྨ་ཕྲིན་ལས་ཀྱི་སྐུ་གོང་མ་དེ་ཉིད་ཁམས་སུ་ཕེབས་པ་དང་མཇལ། མར་མེ་གདོང་ལམ་དུ་དཔོན་གྱིས་ཕེབས་བསུར་ཐེག །མཇལ་མ་ཐག་ནས་དད་པ་ཆེར་ཐོབ། དེ་ཡི་ཚེ་སོག་པོ་ཐུ་མེད་ཀྱི་དམག་གཅིག་དགེ་རྒྱལ་གྱི་སྟེང་དུ་འོང་བའི་འུར་ཞོག་བྱུང་སྐབས་བྱང་བདག་ཆེན་པོས་རིག་འཛིན་པདྨ་གླིང་པའི་གུ་ལང་གི་སྒོ་ནས་དམག་བཟློག་མཛད་པས་སོག་པོའི་དམག་དཔོན་དེའི་བུ་རྟ་ཡི་བརྡབ་ནས་ཤི། མཐུ་སྟོབས་ཀྱི་གྲགས་པས་ཁྱབ། དེ་ནས་བྱང་བདག་རིག་འཛིན་པ་ཀཿཐོག་རྡོ་རྗེ་གདན་སོགས་སྨད་ཕྱོགས་སུ་ཕེབས། ལོ་རྗེས་མར་ཡར་ཕེབས་ནས་དཔོན་མོ་ཧོར་མོ་བསོད་ནམས་མཚོ་སྐྱིད་ཟེར་བ་བྱང་བདག་ཆེན་པོས་ཀྱང་གསང་ཡུམ་དུ་བཞེས་ནས་མཆོད་ཡོན་སྟབས་གཅིག་ཏུ་ལོ་གསུམ་ཙམ་བཞུགས། དེ་མཚམས་ནས་ཀརྨ་པ་དང་སྡེ་སྲིད་གཙང་པ་མཆོད་ཡོན་གྱི་བཀའ་ཚ་ནན་བྱུང་བས་ཡར་མི་ཕེབས་ཀ་མེད་བྱུང༌། གོང་ས་ལྔ་པ་ཆེན་པོས་མཛད་པའི་བྱང་བདག་ངག་གི་དབང་པོའི་རྣམ་ཐར་ངོ་མཚར་བཀོད་པ་རྒྱ་མཚོར་མ་འོངས་པའི་འབྱུང་གྱུར་མཁྱེན་ཏེ་མ་བཞུགས་ཞེས་འབྱུང་བ་ནང་ཆེན་བེ་རི་སོགས་དང་ཐུག་པའི་བདེ་གཟར་འབྱུང་རྒྱུ་ལ་དགོངས་ནས་གསུངས་བར་འདུག །དཔོན་ཚང་ནས་བརྒྱ་འབུལ་གསུམ་ཙམ་ཕུལ། དཔོན་ཡབ་སྲས་དཔོན་མོ་དང་བཅས་པས་འདམ་གྱི་ཁྲ་བོ་ལ་ཁར་ཕེབས་སྐྱེལ་མཛད། དེར་ཉིན་གསུམ་བཅག་མལ་མཛད་པའི་མཐར་དཔོན་གྱི་སྔར་ཡབ་མེས་སྐབས་རྙེད་པའི་ཤེལ་ཕྲེང་དངུལ་འཛབ་ཅན་དང༌། ལི་ཁྲི་སྲང་བཅུ་གསུམ། ཆིབས་པ་དང་བཅས་པའི་ཚན་གྲངས། དཔོན་མོ་བསོད་ནམས་མཚོ་སྐྱིད་ཀྱིས་བྱུ་རུ་རྒྱལ་མོ་ལག་ཡ། གཟི་ཆེན་ཆུ་མིག་བཅུ་གསུམ་པ། ཆིབས་པ་གསེར་ཉ་སོགས་ཚན་གྲངས་ཕུལ། རིག་འཛིན་ཆེན་པོ་ནས་དཔོན་ལ་ཡང་བར་ཆད་ཀུས་སེལ་དུ་གྲགས་པའི་སྐུ་ཚབ་དང༌། མཁའ་འགྲོ་ཡེ་ཤེས་མཚོ་རྒྱལ་གྱི་དངུལ་སྐུ་གཙོས་པའི་ཚན་གྲངས་གནང་བས་སྐུ་ཚབ་འདི་ད་ལྟ་དཔོན་བར་མ་ཚང་དུ་བཞུགས། དཔོན་མོ་ལ་སྐུ་ཚབ་པདྨ་མཐོང་གྲོལ་གྱི་གཙོས་པའི་ཚན་གྲངས་གནང་བའི་སྐུ་ཚབ་འདི་འགང་ཆེ་ཤོས་སུ་བརྩི། ད་ལྟ་དགེ་རྒྱལ་སྨད་མ་དཔོན་ཚང་དུ་བཞུགས་པ་དེ་ཡིན་འདུག །དེ་རྗེས་ཀརྨ་པ་ཆོས་དབྱིངས་རྡོ་རྗེ་འཁྲུངས་ཡུལ་ནས་དབུས་སུ་ཕེབས་པའི་འབྱོན་ལམ་བསམ་གྱི་ཉི་ཟླ་ཁ་ཐོག་ཏུ་མཇལ། རྙེད་བཀུར་དང་འབུལ་ནོད་རྒྱ་ཆེར་བཏབ། ལྷ་རྒྱལ་མགོན་གྱི་སྲས་ཨ་བུ་ལོ་བརྒྱ་ལ་མིང་ཀརྨ་གཡུལ་རྒྱལ་ཕུན་ཚོགས་དང༌། སྲས་མོ་ལ་ཀརྨ་བསྟན་པ་ཆོས་སྒྲོན་ཞེས་པའི་མིང་གནང༌། མ་འོངས་འབྱུང་གྱུར་གྱི་ལུང་བསྟན་མང་མཛད་ཅིང་ཆོས་ཁྲིའི་རྡོ་ལ་ཞབས་རྗེས་བྱུང༌། འཇའ་སའི་ལུང་དང་ཐམ་ཀ་གནང་བ་སོགས་རྗེ་འདི་ཡི་རྣམ་ཐར་ཆེན་མོར་གསལ་བ་ལྟར་ལགས་སོ། ལྷ་རྒྱལ་མགོན་ལ་སྲས་མིང་སྲིང་འགའ་ཞིག་ཡོད་པའི་ནང་ནས་ཆེ་བ་མགོན་པོ་ལྷ་དར། བྱང་བདག་གཏེར་སྲས་སུ་གྲགས་པ་དེ་བེ་རི་རྒྱལ་པོ་དོན་ཡོད་གྱི་ངོས་བཟུང་བའི་ཆེད་དུ་རང་གི་ཞང་པོ་ཧོར་ཚེ་འབུམ་ཟེར་བས་བཀྲོངས། དེ་དུས་ཧོར་ལ་ཆོ་འཕྲུལ་མང་པོ་བྱུང་ཞེས་གླེང༌། གཞན་རྣམས་ཀྱི་ནང་ནས་ཀུན་ལ་གྲགས་ཆེ་བ་ཀརྨ་གཡུལ་རྒྱལ་ནི། ཡབ་ཀྱི་དུས་ཕྱོགས་ཀྱི་རྒྱལ་ཕྲན་མང་པོ་དང་འཁོན་ཆེན་པོ་ཞུགས་ནས་མངའ་འབངས་དང་ནོར་རྫས་ཕལ་ཆེར་བཅོམ་པའི་རྐྱེན་དབང་དང༌། སྔོན་གྱི་ལས་ཤུགས་བཙན་པོ་ནང་འདོམས་པས་དྲག་པོ་གཡུལ་གྱི་ལས་ལ་བརྟེན་ནས་ནང་ཆེན། བེ་རི། ཧོར། ཡུལ་ཤུལ་སོགས་དགྲ་སྡེ་མང་པོ་བཅོམ་ནས་དཔལ་རྩལ་གདོང་ངར་དང་ལྡན་པའི་གྲགས་པ་སྔོན་རྒྱ་གར་དུ་བྱུང་བའི་དགའ་བྱེད་རཱ་མ་ཎ་དང་བོད་ཡུལ་གྱི་གླིང་རྗེ་གེ་སར་སྐུ་མཆེད་ལ་འགྲན་བདོ་བ་ཙམ་བྱུང་བས་རང་སྲིད་བསྐྱངས་ནས་ལོ་༨༦བར་དུ་འཚོ་བ་བྱུང༌། འདི་ཡན་ཆད་རྒྱལ་ཕྲན་རང་ཁམས་པ་ཞིག་ཡིན་པར་འདུག་པ་ལ་འདི་ནས་ཙམ་གཞུང་ས་དགའ་ལྡན་ཕོ་བྲང་དང་གཽ་ཤྲཱི་བསྟན་འཛིན་ཆོས་རྒྱལ་མཆོད་ཡོན་གྱི་ཞབས་འོག་ཏུ་ཚུད། བསྟན་འཛིན་ཆོས་རྒྱལ་མདོ་ཁམས་སུ་སྤྱན་འདྲེན་པའི་མི་བཞི་ལ་མ་གསོས་བུ་བཞི་དང༌། བོད་ཀྱི་དྲིན་ཆེན་མིར་བཞིར་གྲགས་པའི་ཡ་གྱལ་ཞིག་ཡིན་པར་འདུག །སྲིང་མོ་ཀརྨ་ཆོས་སྒྲོན་དེ་ཡང་ལུས་རྟེན་བུ་མེད་ཡིན་ཀྱང་དཔལ་ལྡན་ལྷ་མོའི་སྤྲུལ་པ་དང༌། ཨ་སྟག་ཀླུ་མོའི་སྐྱེ་བར་གྲགས། སྐྲ་ཚུན་ཆད་དམར་པོར་ཡོད། གཙང་སོག་འཁྲུགས་པའི་སྐབས་སོག་དམག་གི་གཡས་རུའི་དམག་དཔོན་བྱས། རྒྱལ་ཁ་རེ་ཐོབ་པ་དང་གོང་མ་མཆོད་ཡོན་ནས་གནང་སྦྱིན་དང་ཆོ་ལོ་རེ་བསྩལ། མངའ་རེས་གུ་གེ་དང་ལ་དྭགས་རྒྱལ་པོ་འཁྲུགས་པའི་ཆིངས་ལ་ཆོས་སྒྲོན་དང་སྡེ་སྲིད་སྟག་རྩེ་བ་བཏང་བ་སོགས་དགའ་ལྡན་ཕོ་བྲང་པའི་བསྟན་ཇུས་ལ་ཕན་པ་བྱུང་ནས་སྒྲགས་མདའ་སོགས་སུ་རྫོང་དཔོན་གྱི་ལས་ཀའང་གནང་བས། གོང་ས་ལྔ་པ་ཆེན་པོའི་རྣམ་ཐར་དུའང་བེ་རི་སྟོད་ཐ་གཡུལ་རྒྱལ་དང་ཆོས་སྒྲོན་མིང་སྲིང་སོགས་ཀྱི་རྟ་བདུན་ཅུ། ཁྲབ་དགུ །སྤུ་ནག་ཕྱེད་ཉིས་བརྒྱ་བསྟར། སྒར་སྟོན་ཡོངས་གྲགས་དང་མཐུན་པའི་ཐུགས་དམ་བསྐང་བ་མ་བྱུང་རུང༌། མར་ཐུད་ཀྱིས་རྙེད་བཀུར་ས་སྟོང་མ་ལུས་ཙམ་སྣང༌། མི་ངོ་རྣམས་དང་སེར་མོ་བ་དྲགས་རིམ་ཚོར་སྤྱན་རས་གཟིགས་ཕྱག་བཞི་པའི་རྗེས་གནང་བྱས། རྗེས་གནང་མཐའ་དག་ལ་གཏོར་དབང་བྱེད་པའི་མ་དག་པའི་རྒྱན་མ་གཤིས་འབུལ་གཏོར་དེ་དབང་གཏོར་ལས་འོས་མེད་སྙམས་ཏེ་ཆོས་སྒྲོན་གྱིས་ངེད་མི་ངོ་རྣམས་ཀྱི་མགོ་ལ་གཏོར་མ་དེ་ཅབ་ཙམ་རེ་ཞུས་ན་ཇི་ལྟར་ཡོང་ཟེར་བའི་རྩོད་པའང་བྱུང༌། མི་ངོ་རྣམས་ལ་རྟ་མགྲིན་སྐྱེར་སྒང་ལུགས་ཀྱིས་བྱིན་རླབས་དང་དམངས་མང་ཉིས་བརྒྱ་སྐོར་ལ་ཡིག་དྲུག་གི་བཟླས་ལུང་དང་མེ་ཏོག་གཏོར། ཆོས་སྒྲོན་གྱིས་རྒྱ་ནག་ནས་རིང་པོར་མི་ཐོག་པར་ཡར་འོང་བའི་སྨོན་ལམ་ཡོད་པའི་གསོལ་འདེབས་ཤིག་དགོས་ཚུལ་བྱུང་བ་དང༌། དེའི་ནུབ་མོ་བསོད་ནམས་དཔལ་བཟང་གིས་ཀྱང་བསྐུལ་བ་ལྟར་སོ་སོའི་འདོད་རྒྱལ་བྲིས། ཞེས་ཟུར་ཙམ་བྱུང་བ་འདི་ལགས། གཡུལ་རྒྱལ་གྱི་སྲས་དགེ་རྒྱལ་ངང་མར་གྲགས་པ་མིང་སྲིང་ཁ་ཡར་བྱུང་ཞིང་དཔོན་ངང་མ་འདིས་ཀྱང་མདའ་རྒྱབ་ན་ཁྲབ་ཕུབ་ཐལ་བྱུང་དུ་འབིག་པ་སོགས་དཔལ་རྩལ་གཡུལ་རྒྱལ་ལས་མ་ཞན་པ་ཡོད་འདུག་ཀྱང༌། འདི་ཡི་རིང་ནས་མཆོད་ཡོན་ཆེན་པོས་བཀའ་ཁྲིམས་ཀྱིས་ནོན་པས་དུས་བདེ་ཞི་འཇགས་སུ་སོང་གཤིས་དམག་གི་ལས་ཀ་སོགས་འདི་བྱས་ཀྱི་གཏམ་མི་སྣང༌། འདི་ནས་རྩམས་ཏེ་དགེ་རྒྱལ་པ་རྣམས་ཀྱང་རྒྱལ་པོ་ཁྲི་པའི་སྒེར་འབངས་སུ་སོང༌། ངང་མའི་སྲས་སྤུན་བཞི་སྲིང་མོ་བཙུན་མ་གཉིས་དང་མིང་སྲིང་དྲུག་ཡོད་པའི་ཐ་ཆུང་ནི་ཁམས་སྤྲུལ་ཆོས་ཀྱི་ཉི་མའི་ཡབ་ལགས་ཤིང༌། མིང་སྲིང་གཞན་རྣམས་བྱིས་པ་ཆུང་ངུའི་སྐབས་སྐུ་མཆེད་བགྲེས་པ་གུ་རུ་བསྟན་སྐྱོང་དང༌། སྲིང་མོ་རྒན་པ་ཡོན་ཏན་འབྱུང་ནས་གཉིས་ཐུགས་ནང་མ་གཤིན་པས་སྦྲ་ཁག་གཉིས་སུ་སོང༌། དེ་རྗེས་ཀྱང་བཙུན་མ་ཡོན་འབྱུང་དེ་ཧ་ཅང་ཐུགས་ཚ་ཞིང་རུ་ང་བས་སྐུ་མཆེད་བར་པ་དཔོན་ཆེན་ཐཱའི་ཇི་ཚེ་དབང་རབས་བརྟན། མཆན། དང་མ་འཁྱམས་པས་ནག་ཚང་ཁག་གཉིས་སོ་སོར་གྱེས་པས་སྦྲ་ཁག་གསུམ་དུ་སོང༌། དེ་དག་གི་སྐབས་སུ་མི་ཡི་བདག་པོ་ལྷ་བཟང་ཁང་དང༌། དེ་རྗེས་རྒྱལ་པོ་དཱ་ཆིང་བཱ་དོར་དག་གི་མངའ་འབངས་ཡིན་ཀྱང་གཟིགས་པའང་ལྷག་པར་ཆེ། འོན་ཀྱང་འདི་དག་གི་ཚེ་སྨད་ཙམ་ནས་རྒྱ་ནག་སོག་དུས་ཀྱི་རྒྱལ་པོ་གོང་མ་གཡུང་ཏྲིང་གིས་ལུང་བཏང་ནས་མཚོ་སྔོན་རྒྱལ་ཁག་བཅོ་བརྒྱད་དུ་གྲགས་པའི་ཨོ་རོད་ཀྱི་རྒྱལ་པོ་རྣམས་ཀྱི་མངའ་ཐང་ཤོར། ལྷ་ལྡན་དུ་མི་དབང་ཕོ་ལྷ་བ་ཆེན་པོ་མི་དབང་བསོད་ནམས་སྟོབས་རྒྱལ་ཁྲིར་འཁོད། བོད་རྣམས་ལྷ་ས། ཟི་ལིང༌། ཟི་ཁྲོན། ཟང་ཅུ། ཡུ་ནན། སོགས་སོ་སོར་བསྒོས་པའི་སྐབས་སུ་དགེ་རྒྱལ་པ་ཟི་ལིང་ཨཾ་བན་གྱིས་མངའ་འོག་ཏུ་སོང་བས་སྦྲ་ཁག་གསུམ་ཀའི་དཔོན་སོ་སོར་བེ་ཧུ་ཆོ་ལོ་དང་ཁེལ་གོམ་ཏོག་བཅས་བསྩལ་ཞིང་དཔོན་ལྷ་དབང་ལ་ཡང་སོག་དུས་ཀྱི་ཆོ་ལོར་ཐཱའི་ཇིར་གྲགས། དེའི་སྲས་མིང་སྲིང་བཞི་ལས་ཆེ་བ་ཁམས་སྤྲུལ་ཆོས་ཀྱི་ཉི་མ་དང༌། དེའི་སྐུ་མཆེད་ཕུན་ཚོགས་དར་རྒྱས་ནས་དགེ་རྒྱལ་ནག་ཚང་རྒྱུད་པ་དང༌།དེ་ནས་མི་ཐོགས་ལྔ་ཙམ་ནས་དཔོན་ཚེ་དབང་ལྷ་རྒྱལ་ནས་དགེ་རྒྱལ་རྫ་སྲིབ་ཟུར་དུ་ཆད། དགེ་རྒྱལ་དཔོན་ཚེ་དབང་རབ་བརྟན་སྐུ་མཆེད་ཀརྨ་དོན་འགྲུབ་རྒྱུད་པ་ལ་དགེ་རྒྱལ་བར་མ་དཔོན་ཚང་བྱུང་ཞིང་ད་ལྟ་འཚོ་བཞུགས་དཔོན་འོད་གསལ་དང༌། དཔོན་གུ་རུ་བསྟན་སྐྱོང་རྒྱུད་པ་དགེ་རྒྱལ་སྨད་མ་མི་ཐོགས་གསུམ་ཙམ་དུས། བུ་སྤུན་གསུམ་སོ་སོར་སོང་བས་དཔོན་ཆོས་རྒྱལ་གྲགས་པ་ནས་དགེ་རྒྱལ་རྣམ་སྲས་ཤོག་དང༌། སྐུ་མཆེད་དཔོན་དབང་ཆེན་མགོན་པོ་ནས་དགེ་རྒྱལ་སྨད་མ་འཆི་མེད་ཤོག་དང༌། སྐུ་མཆེད་དཔོན་བསོད་ནམས་རྒྱལ་མཚན་ནས་དཀར་འབྲུག་བཅས་དུས་ཕྱིས་སྦྲ་ཁག་དྲུག་ཏུ་སོང་ཞིང་ལོ་རྒྱུས་འདི་ནི་ཁམས་སྤྲུལ་ཆོས་ཀྱི་ཉི་མའི་རྣམ་ཐར་ནས་བཏུས་པ་ལགས་སོ།། །།

དེམ་ཆི་ཉེར་ལྔ་དང༌། ཨ་ཁྲོ་ཚོ་བདུན། རྒྱ་སྡེ་ཁག་གསུམ་གྱི་གྲངས།

༈ དེང་སང་དེམ་ཆི་ཉེར་ལྔའི་གྲངས། འདོད་གཏམ་ཅི་རིགས་བསྒྲང་བཞིན་འདུག་རུང༌། སྔར་ནང་ཆེན་མ་ཡིག་སྔོན་བྱུང་ལོ་རྒྱུས་རག་བསྡུས་ལྟར་ན། ༡ གྲྭའུ་མེ་རྒན་ཐཱ་ཇི་བེ་ཧུ་ཅང༌། ༢ དགེ་རྒྱལ་བེ་ཧུ་ཅང༌། ༣ རོང་པོ་བེ་ཧུ་ཅང༌། ༤ རག་ཤུལ་བེ་ཧུ་ཅང༌། ༥ ཟུར་མང་བེ་ཧུ་ཅང༌། ༦ ར་ལྡ་བེ་ཧུ་ཅང༌། ༧ བུ་ཆེན་བེ་ཧུ་ཅང༌། ༨ ཁྲི་འདུ་བེ་ཧུ་ཅང༌། ༩ ཞེའུ་བེ་ཧུ་ཅང༌། ༡༠ ཉ་མཚོ་བེ་ཧུ་ཅང༌། ༡༡ གུ་ཚ་བེ་ཧུ་ཅང༌། ༡༢ སུ་རུག་བེ་ཧུ་ཅང༌། ༡༣ འབྲོང་སྟོད་བེ་ཧུ་ཅང༌། ༡༤ འབྲོང་སྨད་བེ་ཧུ་ཅང༌། ༡༥ དགེ་རྒྱལ་སྟོད་མ་བེ་ཧུ་ཅང༌། ༡༦ བར་མ་བེ་ཧུ་ཅང༌། ༡༧ ཡག་ར་བེ་ཧུ་ཅང༌། ༡༨ བེ་རུ་ཆུང་ཤུལ་བེ་ཧུ་ཅང༌། ༡༩ ཡུལ་ཤུལ་བེ་ཧུ་ཅང༌། ༢༠ ཆུ་ལེན་ཏོལ་ཏོའི་བེ་ཅང༌། ༡༢ དུམ་པ་བེ་ཅང༌། ༢༢ གྲྭའུ་ནན་ཤུལ་བེ་ཅང༌། ༢༣ ཧར་ཤུལ་བེ་ཅང༌། ༢༤ རྒྱས་བཟང་བེ་ཅང༌། ༢༥ དགེ་འདུས་བེ་ཅང་བཅས་དིམ་ཆི་ཉེར་ལྔ། ཨ་ཁྲོ་བེ་ཧུ། ཨ་ཡུང་བེ་ཅང༌། ཨ་ཤག་བེ་ཅང༌། རླེ་ཡུ་བེ་ཅང༌། ཡེ་རྒྱལ་བེ་ཅང༌། ལྷ་རྩེ་བེ་ཅང༌། བསྟན་པ་བེ་ཅང་བཅས་ཨ་ཁྲོ་ཚོ་བདུན། མོང་གོ་ཇིན་བེ་ཧུ་ཅང༌། ༼འདི་དུས་ཕྱིས་སུ་ཚོ་གཉིས་སུ་གྱེས་པས་དཔོན་རུ་སྟོད་སྨད་ཟེར།༽། ཡོང་ཤར་བེ་ཧུ། ཁང་ན་བེ་ཅང་བཅས་རྒྱ་སྡེ་ཁག་གསུམ སྔར་ཡོང་ཤར་ཁང་ན་གཅིག་ཏུ་བསྒྲངས་ཤིང་ཨ་རིག་བརྩིས་པས་རྒྱ་སྡེ་ཁག་གསུམ་ཟེར་སྐད་ལ། ཨ་རིག་ཟི་ལིང་གི་ཉེ་སར་ཡོད་ཅིང་ས་ཐག་རིང་བས་ཕྱིས་འཛིན་བདག་མ་ཐོན་པའོ། ཁམས་སྟོད་ལོ་རྒྱུས་སྨད་ཆར་བརྒྱ་གྲངས་དཔོན་དང་བརྒྱ་ཤས་དཔོན་སོགས་རུ་ཚོ་རེ་ལ་དཔོན་རེ་བཏགས་པ་གསར་རྗེའི་སྐབས་ཡིན་བཟོ་ལ་སྔར་གྱི་ལོ་རྒྱུས་ནང་འདི་རིགས་མེད་པས་གསལ་བཤད་ངལ་འབད་མ་བྱས་སོ།

༈ ས་མཚམས་བསྐོར།   
ནང་ཆེན་པ་ཏྲེ་བོ་ཆོས་ཀྱི་རྒྱལ་མཚན་སྐུ་དུས་སུ་མདོ་སྟོད་མིའི་ཆོལ་ཁ་ལ་དབང་བསྒྱུར་ཞིང་ཏྲེ་རབས་ཁ་སྟེ་དེང་དུས་དཀར་མཛེས་ཡན་ཆད་དང༌། སོག་ལ་སྐྱ་བོ་མན་ཆད་ལ་དབང་བསྒྱུར། ནང་སོ་སངས་རྒྱས་གྲགས་པའི་སྐུ་དུས་སུ་སྒོམ་སྡེ་ཡག་གསུམ་སྟོད་མ་སྟེ་ནམ་མཚོ་ཕྱིན་ཆད་མངའ་རིས་བསྐྱངས་བ་དང༌། རྒྱལ་པོ་རྡོ་རྗེ་ཚེ་དབང་སྐུ་དུས་སུ། རྒྱལ་དབང་ལྔ་པ་དང་རྡོ་རྒན་ཨཾ་བན་སོགས་ཀྱི་ས་ཡིག་ལམ་ནས་གསལ་བ་ལྟར་ན། ཤར་ནས་འདན་ཁྲ་བོ་ལ། ལྷོ་ནས་ཇོ་ནག་པོ་རྡོ་འབུམ། ནུབ་སོག་ཕ་ཝང་གཡང་འཛོམ། བྱང་མཚོ་སྔོན་པོ་ཚུན་ཡིན་པར་གྲགས།

༈ ནང་སྡེ་ཕྱི་སྡེའི་ས་མཚམས། ཡོལ་ཤུག་པ་གཡག་རྔ༌། གཟེ་སྟོད་སྨད་བེ་ཅང༌། འབྲོང་པའི་ས་མཚམས་ཇོ་ལ་རྩེ་ནག་པོ། ལྕགས་ཟམ་ཁ། རག་ཤུལ་ས་མཚམས་རྩི་ཆུའི་བཅད་མཚམས། ཟུར་མང་ས་མཚམས་རྡོ་སྒང༌། དགེ་རྒྱལ་ཆུ་མིག་མར་ཁུ་བཅས་ཡིག་རྙིང་དུ་གསལ།

༈ གསུམ་པ། ནང་ཆེན་རྒྱལ་ཚབ་ཀྱི་འབྱུང་ཁུངས་ལྡོང་འབྲོང་པའི་ལོ་རྒྱུས་ཅུང་ཟད་བཤད་པ་ལ་གསུམ།

སྨུག་པོ་ལྡོང་རབས་སྤྱིར་བསྟན་པ་དང་། བྱེ་བྲག་འབྲོང་པའི་གདུང་རྒྱུད་བྱུང་ཚུལ། དགོན་པའི་སྐོར་བཤད་པའོ། དང་པོ།

རླང་གི་སྤོ་ཏི་བསེ་རུ་ལས། ལར་སྐྱེས་པའི་མི་རང་གི་སྐྱེ་རྒྱུད་མ་ཤེས་ན་ནག་ཁུང་གི་སྤྲེའུ་དང་འདྲ། མི་རང་གི་ཆོ་འབྲང་མ་ཤེས་ན་མོན་ཕྲུག་ཡལ་བོར་དང་འདྲ། ཞེས་དང༌། སྐྱེས་པའི་མི་ལ་གྲགས་པའི་གཏམ་དགོས། བྱས་པའི་ཆོས་ལ་གྲུབ་པའི་མཐའ་དགོས། ཆེ་བའི་མི་ལ་མཐོ་བའི་རྟགས་དགོས། ཞེས་དང༌། རྒྱལ་མཆོག་ལྔ་པའི་རྒྱལ་རབས་ལས། བོད་སིལ་བུ་མ་སོང་བའི་སྔ་རབས་ཀྱི་དུས་རྗེ་འབངས་མཐའ་དག་རིགས་རུས་འཆོལ་བར་མི་སྤྱོད་པས་ཁུངས་དང་ཡིག་ཚང་ལ་ནན་ཏན་དུ་བྱེད་པའི་སྲོལ་འདུག་ཅིང༌། དེང་སང་ནི་འདི་རིགས་ཀྱི་རྒྱུ་མཚན་མང་དུ་སྨྲ་བ། སྤྲེལ་རྒན་རྣམས་ཀྱིས་མི་བཟུང་ནས། །མཇུག་མ་མེད་ཅེས་བཞད་བགད་བྱེད། ཅེས་པའི་ཚུལ་དུ་འགྲོ་བར་གདའ་ནའང༌། འདིར་ཅུང་ཟད་བརྗོད་ན་ཞེས་གསུངས་པ་ལྟར། སྤོ་ཏི་བསེ་རུ་ལས། སྒ་འབྲུ་ལྡོང་གསུམ་དབྲ་དང་བཞི། །དབས་ཟླ་གཉིས་ཏེ་རྩ་བ་དྲུག །རྒྱ་བོད་ཧོར་གསུམ་འཇང་དང་བཞི། །མོན་གིང་རི་གཉིས་ཏེ་ཡལ་འདབ་དྲུག ། རུས་ཆེན་རེ་ལ་གཏམ་རྒྱུད་རེ། ཞེས་གསལ་བ་བཞིན། བོད་ཀྱི་མིའུ་གདུང་དྲུག་བྱུང་སྟེ། ཆེ་བཙན་འགྲན་མེད་འབྲུ། །ཆེ་རྒྱུད་སྨུག་པོ་ལྡོང༌། མཁས་པའི་འབྱུང་ཁུང་སྒ། །མང་སྣ་སེ་ཆུང་དབྲ། ནུ་བོ་དབས་ཟླ་སྟག་གཟིག་འགྱིང་སྣོལ་ཞེས་འབོད་པའི་ནང་ཚན། ཆེ་རྒྱུད་སྨུག་པོ་ལྡོང་ལས་འབྲོང་པ་བྱུང་བ་ཞིག་སྟེ། འབྲོང་རབས་ལས། །བོད་ཀྱི་མིའུ་གདུང་དྲུག་དེ། །བཤད་ན་མི་ཆེ་བ་ཞིག་མེད། །བོས་ན་མི་ཐོས་པ་ཞིག་མེད། །སྒོས་སུ་སྨུག་པོའི་ལྡོང་རྒྱུད་དེ། བཤད་ན་དགུང་སྔོན་བས་འཕང་མཐོ། །བལྟས་ན་ཉི་ཟླ་བས་བཀྲག་གསལ། །གྲོལ་ཕུག་རྒྱ་མཚོ་བས་གཏིང་ཟབ། །མི་རྒྱུད་ཆུ་བོ་བས་གཞུང་རིང༌། ཆེ་རྒྱུད་ལྷ་གྲལ་མ་སྟོང༌། མཐོན་པོའི་དབུ་འཕང་མ་ཉམས། ཆུ་རྒྱུད་དེ་གངས་དཀར་ཏེ་སེ་ལས་མཆེད། ཏི་སེའི་ཁ་བབ་ཀྱི་ཆུ་བོ་དེ་རྒྱ་མཚོའི་ནང་དུ་མཆེད། མི་བརྒྱུད་དེ་མཐོ་རིས་འོད་གསལ་ལྷ་ནས་མཆེད། ལྷ་བརྒྱུད་དྲི་མ་མེད་པ་དེ་མི་ཡུལ་དུ་མཆེད། མི་ཡུལ་མདོ་ཁམས་སྨད་དུ་མཆེད། གནམ་རིམ་པ་བཅུ་གསུམ་ཡས་ཀྱི་ཕུབ། ས་རིམ་པ་བཅུ་གསུམ་མས་ཀྱི་གཏིང༌། གནམ་ས་མཐིང་སེར་གའུ་ཁ་སྦྱོར་གྱི་འོད་ནང་དུ། འོད་དཀར་དང་ནག་དང་དམར་གསུམ་སྲིད། འབྱུང་ཆེན་ལྔ་ཡི་སྙིང་པོ་ལས། །ཐིག་ལེ་འོད་ཀྱི་སྒོང་ང་བྱུང༌། །ཕྱི་སྒོང་ལྷ་བྲག་དཀར་པོ་ཆགས། །ནང་སྒོང་ཆུ་ལ་དུང་མཚོ་འཁྱིལ། །བར་སྒོང་དར་གྱི་ཆ་དྲུག་ལས། །རིགས་དྲུག་སེམས་ཅན་ཐམས་ཅད་གྲོལ། །སྒོང་ང་ཕྲུམ་གྱི་བཅོ་བརྒྱད་ཆགས། །བཅོ་བརྒྱད་འབྲིང་པོའི་དུང་སྒོང་དེ། ཡར་བས་མཚར་སྡུག་ཁྱེའུ་ལ། །སྲིད་པ་ཡེ་སྨོན་རྒྱལ་པོ་བྱུང༌། །ཡུམ་ནི་གསལ་དག་རྒྱལ་མོ་གཉིས། །ལྷ་ཡུལ་སྲིད་པའི་ཁོང་སེང་ནས། །སྨོན་ལམ་ལྷ་ལ་རླུང་རྟ་བཅས། །སྲས་ནི་ལྷ་བུ་ལྷ་སྲས་སྲིད། །ལྕགས་ཀྱི་མི་བོ་དཀར་པོ་དང༌། །ཟངས་ཀྱི་མི་བོ་དམར་པོ་དང༌། །ཤིང་གི་མི་བོ་ལྗང་གུ་དང༌། །ཆུ་ཡི་མི་བོ་སྔོན་པོ་དང༌། །ས་ཡི་མི་བོ་སེར་པོ་བཅས། །སྲིད་གསུམ་ཡོངས་ལ་ཁྱབ་པར་འགྲོ། །རླུང་ལྷ་ལྔ་ཡི་འཕྲུལ་སྟོབས་བསྡུས། །དེ་སྲས་འཕྲུལ་སྲས་དབང་ལྡན་བྱུང༌། །དེ་ལ་དུང་བཟའ་དངུལ་མོ་བླངས༌། །དགྲ་ལྷ་ལྷ་རྒོད་ཐོག་འབེབ་བྱུང༌། །དེ་ལ་ཀླུ་མོ་དུང་སྐྱོང་བླངས༌། །དགྲ་ལྷ་གྲ་མ་མཆེད་དགུ་བྱུང༌། །ཆེ་བ་དཔལ་ཆེན་དམག་དཔོན་གྱི། །ཇོ་མོ་ལྷ་མོ་འོད་གསལ་ལ། །ལྷ་སྲས་མགུལ་ལྷ་མཆེད་བཞི་བྱུང༌། །དེ་སྲས་ཡབ་ལྷ་སྡེ་དྲུག་གི །ཆེ་བ་འོ་དེེ་གུང་རྒྱལ་གྱི། །ཡུམ་ནི་ཕ་མ་ཚང་དགུ་ཞེས། །ལྷ་ལས་ལྷ་ཚ་མཆེད་དགུ་དང༌། །གཉེན་ཚ་དགུ་དང་རྨུ་ཚ་དགུ །ཀླུ་ཚ་མཆེད་བརྒྱད་བྱུང་བ་ལས། །ཆེ་བ་ལྷ་ཚ་འོད་དཀར་གྱི། །ལྕམ་ལ་ལྷ་ཁ་རྒྱལ་པོ་འཁྲུངས། །དེ་དང་ཀླུ་ཁ་ཧྲིལ་མོའི་སྲས། །ཆེ་བ་རྒྱལ་བུ་མཐིང་གེ་དང༌། །ལྷ་མོ་འོད་ལྡན་འབར་མའི་སྲས། །ལྷ་སྲས་བོད་འཛོང་ལ་བྲང་འཁྲུངས། །རྨུ་བཟའ་མཐིང་སྒྲིལ་ཁབ་ཏུ་བཞེས། །སྲས་ནི་རྒྱལ་ཁྲི་ལ་ཞང་འཁྲུངས། །དེ་སྲས་རྒྱལ་པོ་ཆེ་ཆུང་གསུམ། །རྒྱུད་བརྒྱད་ཡོད་པའི་ཆུང་བ་དང༌། །ཇོ་མོ་མཐིང་མོ་གཉིས་ཀྱི་སྲས། །ཁྲི་རྗེ་གཉེན་ཐང་དེ་སྲས་ལ། །ཨ་ཉེ་མུ་ཟི་ཁྲི་དོ་འབོད། །དེ་ལ་གཉེན་བཟའ་རྨུ་བཟའ་དང༌། །སྲིན་བཟའ་དང་བཅས་ལྕམ་གསུམ་ལས། །གཉན་སྲས་གསུམ་དང་རྨུ་སྲས་གཅིག། །སྲིན་བཟའ་ལ་ནི་སྲས་གཉིས་ཏེ། །དྲུག་ལ་སྒ་འབྲུ་དབྲ་ལྡོང་བཞི། །ནུ་བོ་དབས་ཟླ་གཉིས་དང་དྲུག །ཆེ་རྒྱུད་སྨུག་པོ་གདུང་བརྒྱུད་ནི། །ལྷ་ཡུལ་སྲིད་པའི་ཁོང་སེང་ནས། །མཚར་སྡུག་ཁྱེའུ་གཞོན་ནུ་ཞིག༌། །རི་རབ་རྩེ་ནས་འོད་སྒོང་ཚུལ། །ཇོ་མོ་གཉན་བཟའ་ཤ་མིག་གི །ལྷུམས་སུ་ཆགས་པར་གྱུར་པ་ལས། །ལྷ་སྲས་རུ་པ་ཏི་ཞེས་གྲགས། །དེ་སྲས་གནམ་ལྡོང་དཀར་པོ་ལ། །ལྷ་སྲས་སྤོ་ཁྱུ་ལྡོང་ཞེས་བྱུང༌། །ཀླུ་བཟའ་གཡུ་ཟེ་བཤོས་པ་ལས། །ཡབ་ལྡོང་ཆེན་པོ་སྤོ་གྲོ་བྱུང༌། །དེ་དང་མེ་ཉག་བཟའ་སྟོད་སྨེལ། །བཤོས་པས་ལྡོང་ཆེན་སྤོ་བསྲུ་དང༌། །དེ་སྲས་སྤོ་སྨ་སྤོ་སྲེ་ཏེ། །དེ་རྣམས་ལྷ་ཡི་ཡུལ་དུ་བཞུད། །ལྡོང་རིགས་བརྒྱུད་པའི་མཚུན་ལྷ་མཛད། །ཞེས་འབྱུང་བ་དང༌། འབྲོང་པའི་འབེལ་གཏམ་ལས། དེ་ལས་སྲས་ཞིག་ཡོད་པ་དེ། །དུང་གི་མི་ཕོ་དཀར་པོ་ལ། །གཡུ་ཡི་སྨིན་མ་ཁྱུག་གེ་བ། །དུང་གི་ཐོར་ཚུགས་ལམ་མེ་བ། །སྦ་ལྕགས་དཀར་པོ་ཀླད་དུ་གཡུགས། །བ་དན་དཀར་པོ་ཕྱ་ར་ར། །མཐོ་ནམ་མཁའ་གོང་གི་དགྲ་བླ་ཡིན། །ལྡོང་མི་ངོ་ཕྱེད་ལ་འཁོར་བ་ཡིན། །མཚན་གསོལ་ན་ལྡོང་ལྷ་ཁྲོམ་ཁྲོམ་གྲགས། ཅེས་འབྱུང་བ་མ་ཟད། མཁས་གྲུབ་ཆགས་མེད་ཞབས་ཀྱི་མཚུན་བཅོས་ལས་ཀྱང༌། ལྡོང་གི་དགྲ་ལྷ་ལྡོང་ལྷ་ཁྲོམ་ཁྲོམ་ནི། །གཡུ་འབྲུག་སྔོན་མོ་ཟང་གི་ཟེ་བ་ཅན། །ནམ་མཁའི་དབྱིངས་ནས་ལྡོང་གི་ངར་ཕྱུག་འགྱེད། །ལྡོང་གི་དགྲ་ལྷ་ཐོག་འབྲུག་གློག་ལྡེམ་དང༌། །ལྡོང་གི་དགྲ་ལྷ་ལྡོང་ལ་སྨུག་པོ་སོགས། ཞེས་དང༌། མཐོ་བ་ནམ་འཕང་ལྡོང་གི་དགྲ་ལྷ་ནི། །དུང་མི་གཡུ་སྨིན་དུང་གི་ཐོར་གཙུག་ཅན། །བ་དན་དཀར་པོ་ཕྱར་ཞིང་སྦ་ལྕགས་གཡུག །ལྡོང་གི་མི་ཕྱེད་གནམ་དུ་ཡོད་པ་རྣམས། ཞེས་གསུང་པ་ལྟར་མི་ཕྱེད་ལྷ་གྲལ་དུ་བཞུད་པས་གདུང་འཆད་ཀྱི་དོགས་ནས་ཡུམ་གྱི་ཁོག་པར་བུ་ཡོད་སྐབས་ནས་མཆོད་སྦྱིན་རྒྱ་ཆེན་པོས་བསླུས་པའམ། ཉོས་པས་ཉོས་ལྡོང་སོགས་ལྡོང་ཆེན་བཅོ་བརྒྱད་བྱུང་བར་བཤད། རླང་གི་སྤོ་ཏི་བསེརུ་ལས། ཨ་མྱེ་མུ་ཟི་ཁྲི་དོ་ཆེན་པོ་དེས། །གཉེན་བཟའ་ཁྲ་མིག་ཁབ་ཏུ་བཞེས། སྲས་གསུམ་ལས་ཆེ་བ་སྤོ་ཆུ་ལྡོང༌། ཞེས་དང༌། ཡང། ལྡོང་ལ་ང་ཆེ་བཅོ་བརྒྱད་ཡོད། །ལྡོང་ལ་རུས་ཆེན་བཅོ་བརྒྱད་ཡོད། སྨུག་པོའི་ལྡོང་ལ་ཆེ་དྲུག་དང་བཙུན་དྲུག་ཡོད། ཞེས་གསལ་བ་དང༌། རྒྱ་བོད་ཡིག་ཚང་མཁས་པ་དགའ་བྱེད་ལས། དེའང། སྔོན་དང་པོ་རྨ་ཁ་ཤུ་གཡག་ཞུར་གྱི་གོང་ཁ་བྱ་བར། སྲིད་པའི་རྒྱལ་བུ་མཐིང་གེ་ལ་བུ་གསུམ་བྱུང་བ། རྒྱ་བོད་ཧོར་གསུམ་དུ་གྱེས་པས། བོད་མི་ཁྲི་དོ་བྱ་བ་དེ་ལ། སྒ་འབྲུ་ལྡོང་གསུམ་དབྲ་དང་བཞི། །ནུ་བོ་དབས་ཟླ་གཉིས་དང་དྲུག། །བོད་ཀྱི་མིའུ་གདུང་དྲུག་དེས། །རྨ་ཁ་ཤུ་རས་འདེབས་ལྟག་པ་དེར། བོད་མི་གསུམ་བུ་དྲུག་ས་བགོས་བྱས། །ལྡོང་གི་པ་མ་ལེབ་པང་ཐོབ། །དབྲ་ཡི་དབྲ་མོ་དཔྲ་བ་ཐོབ། །འབྲུ་ཡི་འབྲུ་མོ་ཁྲོམ་ཁྲོམ་ཐོབ། །སྒ་ཡིས་སྒར་པ་མེས་པོ་ཐོབ། །དབས་ཟླ་རྒྱ་བོད་ས་མཚམས་སུ། །མཚམས་ཀྱི་མདའ་དར་གོང་མ་བཟུང། །ཆེ་རྒྱུད་གོང་བ་མ་ཤོར་བ། །ཕོ་བོ་ལྡོང་གི་མི་རྒྱུད་ཡིན། །མཐུ་ཆེན་དམ་ཚིག་མ་ཉམས་པ། །སེ་ཆུང་དབྲ་ཡི་མི་རྒྱུད་ཡིན། དཔའ་རྒྱ་སྟག་མཆེ་སྡེར་མ་ཉམས་པ། །ཨ་ལྕགས་འབྲུ་ཡི་བུ་རྒྱུད་ཡིན། །ཕྱུག་གཡང་མོའི་མཁལ་ཚིལ་མ་ཞུ་བ། །རྨུ་ཚ་སྒ་ཡི་བུ་རྒྱུད་ཡིན། །ད་ཕོ་བོ་ལྡོང་ལ་ཆེ་དྲུག་ཡོད། ཅེས་འབྱུང༌། ལ་དྭགས་རྒྱལ་རབས་འཆི་མེད་གཏེར་ལས། །ལྷ་རུ་པ་ཏིའི་སྲས་གནམ་ལྡོང་དཀར་པོ་ལ། སྲས་ཆེ་བ་ཐོག་རྒྱུད་ལྡོང༌། ཆུང་བ་སྤོ་ཆུ་ལྡོང༌། ཐོག་རྒྱུད་ལྡོང་གི་བུ་རྒྱུད་ལྷ་མོ་ཆུར་ཁུ་གྲངས་དང་ཀླུ་བཟའ་གཡུ་བཟའ་བཤོས་པའི་སྲས་ལྡོང་ཆེན་སྤོ་གྲོ་དེ་དང་མེ་ཉག་བཟའ་སྟོད་སྨེལ་བཤོས་པའི་སྲས་ལྡོང་ཆེན་སྤོ་བསྲུ། དེ་ཡི་སྲས་སྤོ་སྨ། སྤོ་སྲེ། དེ་ལྷ་གྲལ་དུ་བཞུད། བུ་ཁོག་ཏུ་ཡོད་དུས་གདུང་ཆད་དུ་དྭོགས་ནས་ཉོས་པས་ཉོས་ལྡོང། ནམ་ཕྱེད་བྱིས་ལ་རྩིས་དང་བུ་ཡིན་ཟེར་བ་དཔག་ལྡོང༌། ང་ཡང་ཆད་ཟེར་བ་ལ་ཆད་ལྡོང༌། དེར་སྐྱེས་པའི་བུ་དྲུག་དེ་ལ། ཁབ་ཆེན་ཆུན་དྲུག་བླངས་པ་ལ་བུ་བཅོ་བརྒྱད། གྱེས་ལྡོང་དྲུག་སྟེ་ཉི་ཤུའོ། ཞེས་བཤད་པ་དང༌། བཤད་མཛོད་ཡིད་བཞིན་ནོར་བུ་ལས། །ལྡོང་རུས་ཆེན་བཅོ་བརྒྱད་བཤད་རྩ་ན། །ཡབ་ལྡོང་ཆེན་པོ་སྤོ་གྲོ་ཡིན། །དེ་ལ་རུས་ཆེན་བཅོ་བརྒྱད་ཡོད། །ཅོག་དང་ཅོག་རྩེ་ཅོག་རོ་གསུམ། །ཀླད་ཀྱི་ཞྭ་དང་འདྲ་བའི་བུ་གསུམ་ཡིན། །འབྲིང་དང་ལྷ་ལུང་ལྷ་རྩེ་གསུམ། །དཔུང་པ་གཡས་དང་འདྲ་བའི་བུ་གསུམ་ཡིན། །བྲང་ང་དགོན་པ་ཁུ་ན་གསུམ། །ལག་པ་གཡོན་དང་འདྲ་བའི་བུ་གསུམ་ཡིན། །ཉ་དང་འཚེར་པོ་ལུ་ནག་གསུམ། ལུས་ཁོག་པ་དང་འདྲ་བའི་བུ་གསུམ་ཡིན། །ཟིན་དང་ཕོ་གོང་ཐག་བཟང་གསུམ། །ཁོག་པའི་སྙིང་དང་འདྲ་བའི་བུ་གསུམ་ཡིན། །འབྲོང་དང་རྔོག་དང་ཟླ་བ་གསུམ། །དཔྲལ་བའི་མིག་དང་འདྲ་བའི་བུ་གསུམ་ཡིན། །ཞེས་འབྱུང་བ་བཞིན་ནོ།  དེ་དག་ལས་ལོ་ཙྭ་བ་ཆེན་པོ་པ་གོར་བཻ་རོ་ཙ་ན།  ༑ བཻ་རོའི་རྣམ་ཐར་པདྨའི་དགའ་ཚལ་གཏེར་མཛོད་དཔར་མ་ལྡེབ་གྲང་་༢༢་་་རྒྱབ་ལོག་ཏུ། ང་ཡི་མིང་ནི་བཻ་རོ་ཙ་ན་ཡིན༔ རིགས་ནི་རྣམ་པར་སྣང་མཛད་སྐུ་ཡི་རིགས༔ རུས་ནི་ཨ་བོ་ལྡོང་ཡིན་བོད་ནས་ཡོང་༔ཞེས་གསལ། ལྷ་ལུང་དཔལ་གྱི་རྡོ་རྗེ། ཅོག་རོ་ཀླུ་ཡི་རྒྱལ་མཚན། པ་ཚབ་ལོ་ཙ་བ། མར་པའི་ཐུགས་ཟིན་གྱི་སློབ་མ་བཞི་ཡི་གྲས། ཤེས་རབ་ཐུགས་ཟིན་རྔོག་ཆོས་སྐུ་རྡོ་རྗེ། རྔོག་བློ་ལྡན་ཤེས་རབ། འབྲི་གུང་པ་ཆེན་པོ་འཛམ་གླིང་ཆོས་ཀྱི་རྒྱལ་པོའི་དངོས་སློབ་ལྡོང་ལ་ཕྱི་བ་ནམ་མཁའ་རྒྱལ་མཚན་ཞེས། དགུང་ལོ་དྲུག་བཅུ་རེ་དགུར་མཁའ་སྤྱོད་དུ་གཤེགས་པ་དང། གཞན་ཡང་རྒྱལ་མཆོག་བརྒྱད་པ་རྒྱལ་བ་འཇམ་དཔལ་རྒྱ་མཚོ་དང༌། དགུ་པ་ལུང་རྟོགས་རྒྱ་མཚོ། སྨྱོ་ཤུལ་མཁན་པོ་ངག་དབང་དཔལ་ལྡན། ཀརྨ་ཞྭ་དམར་བཞི་པ་ཆོས་གྲགས་ཡེ་ཤེས་སོགས། དཔེར་ན་ཉི་མ་ཤར་བ་ན་མུན་པ་སེལ་བ་ལྟ་བུ་གངས་ལྗོངས་མཛེས་པར་བྱེད་པའི་སྐྱེ་འགྲོའི་མིག་འབྱེད་ལོ་པཎ་མཁས་གྲུབ་མང་དུ་བྱུང་བར་བཤད་དོ།

སྨྲས་པ། སྨུག་པོ་ལྡོང་རིགས་མ་དྲོས་མཚོ་ཆེན་ལས། །འོང་བའི་་ཁ་བབ་ཆུ་བོ་ལོ་པཎ་དང༌། །གྲུབ་བརྙེས་རྒྱལ་སྲས་སེམས་དཔའ་ཆེ་རྣམས་ཀྱི། །བཀའ་དྲིན་ས་འདིར་ཤོང་བའི་གོ་སྐབས་ཕྲ། ཞེས་ཀྱང་སྨྲས་སོ།། དེས་ཆེ་རྒྱུད་སྨུག་པོའི་གདུང་རབས་སྤྱིར་བསྟན།

༈ གཉིས་པ། སྨད་འབྲོང་རྨ་ཆུ་མཐའ་ནས་རྒྱལ་པའི་ཚུལ།

དང་པོ་ནི་གོང་དུ་གསལ་བ་ལྟར། འབྲོང་དང་རྔོག་དང་ཟླ་བ་གསུམ། །དཔྲལ་བའི་མིག་དང་འདྲ་བའི་བུ་གསུམ་ཡིན། ཞེས་སྨུག་པོ་གདུང་གི་རུས་ཆེན་བཅོ་བརྒྱད་ཀྱི་ནང་ནས་དཔྲལ་བའི་མིག་ལྟ་བུ་དེ་ཡིན་ལ། དེ་དག་ཇི་ལྟར་བྱུང་བའི་ཚུལ་ནི། འབྲོང་རབས་ལས། སྤོ་ཆུ་རྣམ་ལྡོང་དཀར་པོའི་སྲས། །ཡབ་ལྡོང་ཆེན་པོ་སྤོ་གྲོ་བྱུང༌། དེ་སྲས་ལྡོང་རྗེ་གཉའ་ཁྲི་བཙན། །ས་བདག་གཉན་ར་རྒྱལ་པོ་ཡི། །བུ་མོ་ཁབ་ཏུ་བཞེས་པ་ལས། །ལྡོང་གི་རུས་ཁྲི་རྒྱལ་པོ་ནས། །རིམ་རྒྱུད་ཆོས་འཕན་ནག་པོ་ལས། །འབྲོང་གླིང་གཉིས་ཀྱི་རྒྱུད་པ་བྱུང། ཞེས་གསལ་བ་བཞིན། སྤོ་ཆུ་གནམ་ལྡོང་དཀར་པོའི་སྲས་ཡབ་ལྡོང་ཆེན་སྤོ་གྲོ་འཁྲུངས། དེ་དང་ལྷ་མོ་དར་འཛོམ་གྱིས་སྲས། ལྡོང་གཉའ་ཁྲི་བཙན་པོ་དེས་ས་བདག་གཉན་ར་རྒྱལ་པོའི་སྲས་མོ་གཉན་མོ་དངོས་གྲུབ་མཚོ་ཁབ་ཏུ་བཞེས་པས། སྲས་ལྡོང་རུ་ཁྲི་རྒྱལ་པོ། དེ་ཡི་སྲས་རུ་ཁྲི་ལྷ་དབང༌། དེའི་སྲས་ལྡོང་ར་ཁྲི་རྒས་པོ་ཞེས་པ་དེས། ཀླུ་མོ་མ་ཟི་ཁྲོམ་མཚོ་ཁབ་ཏུ་བཞེས། ཀླུ་ཡི་ཕ་ཟོག་མཚོ་ར་དཀར་མོ་ལ། ར་ཁྲི་ལྔ་སྟོང་ཡོད་པ་རྨ་གཡང་མཚོ་མོ་གཞུང་དུ་ཆགས། ཕྱི་ལོ་༦༢༩དུས་ཙམ་ན། སྲས་རུ་ཁྲི་ནོར་བུ་ཡར་འཁྱིལ་འཁྲུངས། ལྡོང་ར་ཁྲི་རྒས་པོ་ཁྱིམ་ལ་བཞུགས། སྲས་ར་འཚོ་བར་ཕེབས་སྐབས། ས་བདག་གནམ་སྨན་རྒྱལ་མོའི་ཆོ་འཕྲུལ་སྟག་ཞིག་ཡོང་ནས། ཡ་ཁ་གནམ། མ་ཁ་ས། ལྕེ་མོ་བར་སྣང་དུ་བརྐྱངས། རྔ་མས་ས་བརྡུང༌། བདུད་རྩིའི་འོ་མ་འཐུང་ནས་སོང༌། དེ་ལྟར་ཞག་བདུན་སོང་བ་ལ། བུ་ཡིས་ཕ་ལ་ཡིད་ཐེ་ཚོམ་དུ་གྱུར་ནས། བྱང་མི་མེད་རྨ་ཡུལ་གྱི་ས་ཆ་ལ། ཞག་བདུན་བདུད་རྩིའི་འོ་མ་མེད་པ་སྲིད་དམ། བདུད་རྩིའི་་ཞོ་དང་འོ་མ་གར་ཡོད་དྲིས་པས། ཡབ་ཀྱི་ཡ་ཀི་རི་ནས་ཁྱི་དམར་ཁྲ་ཤིན་དུ་ཆེ་བ་ཞིག་འོང་ནས་རང་ཕ་བུའི་བདུད་རྩི་འོ་ཞོ་རྣམས་ཡོངས་རྫོགས་འཐུང་ནས་འགྲོ་བར་འདུག་གསུང་པས། རུ་ཁྲི་ནོར་བུ་ཡར་འཁྱིལ་གྱིས། ཨ་ཕ་ཁྱེད་རི་ལ་ཕེབས་ན་ར་མི་འདུས། ཁྱིམ་ལ་བཞུགས་ན་ཁྱི་མི་ཁོག་པར་འདུག །ད་སང་ཉིན་ར་ལ་རྒྱང་གཟིགས་གནང་བར་ཕེབསདང༌། ངས་ཁྱི་དེ་སྲུང་ནས་བསྡད་པ་ལེགས་ཟེར་བས་དེ་བཞིན་བྱས་པས། སྔར་བཞིན་སྟག་མོ་ཞིག་རི་ནས་བབ་སྟེ་བདུད་རྩིའི་འོ་ཞོ་འཐུང་བས། རུ་ཁྲིས་སྟག་གི་རྣ་བ་ནས་འཇུས་ཏེ་ཞོན་པས་སྐད་ཅིག་ཉིད་ལ་རྨ་རྒྱལ་གྱི་རི་སུལ་དུ་ཁུར་ནས་སོང་སྟེ་བྲག་སྒོ་ཞིག་ནས་འཛུལ་བས་ཕོ་བྲང་མཐོ་རྔམ་རྒྱ་ཆེ་བཀོད་ལེགས་ཞིག་གི་ནང་དུ་རིན་པོ་ཆེའི་ཁྲི་མཐོ་ཟ་འོག་བརྩིགས་པའི་སྟེང་ན་མི་དཀར་འཛུམ་བག་ལྡན་པ་ཞིག་འདུག་པ་ལ། ཁྱེད་ཀྱི་ཁྱི་འདིས་ངེད་ཕ་བུའི་བདུད་རྩིའི་འོ་མ་འཐུང་འགྲོ་བར་འདུག་པས་ཉར་ཚག་ལེགས་པོ་མ་བྱས་ཚེ་གསོད་པ་ལས་འོས་མེད་བྱས་པས། དེས་ཡུལ་གྲགས་པ་ཆེ་བ་དེ་རྨ་ཡུལ། དཔོན་གྲགས་པ་ཆེ་བ་དེ་རུ་ཁྲི། རི་གྲགས་པ་ཆེ་བ་དེ་རྨ་རྒྱལ། རང་མི་ལྷ་འབྲལ་མེད་ཀྱི་དམ་ཚིག་ཡོད་པས་འདིར་འཕྲད་པ་ཡིན། ཁྱོད་ཀྱི་སྟག་འདི་གསོད་ན་སོད་དང། སྨོན་ལམ་བཟང་པོ་གྱིས། རྒྱུ་རྐྱེན་རྟེན་འབྲེལ་ཞིག་འཛོམ་ཡོང་གསུངས་པས། འོ་ན། ངས་སྟག་འདི་གསོད་ནས་སྨོན་ལམ་བཟང་པོ་ཞིག་འདེབས་ཀྱི་ཡིན་གསུང་ནས་སྒོ་ཕྱིར་ཁྲིད་སྟག་དེ་བསད་ནས་སྟག་མགོ་ཡར་ལ་འཕངས་པས་གེ་མཛོའི་རི་དམར་གྱི་མགོར་བབ་ནས་རི་དམར་ཡོམ་ཡོམ་འགུལ་ཞིང་སྟག་མགོའི་དབང་ཞུས་པས་གེ་མཛོའི་རི་དམར་དབང་ཞུ་ཞེས་པའི་མིང་ཆགས། སྟག་ལྤགས་ཐང་ལ་བཀྲམ་པའི་ས་དེར་རྨ་དིལ་ཡག་སྟག་ཐང་ཁྲ་མོ་ཞེས་པའི་མིང་བྱུང༌། སྟག་སྙིང་དཀྱིལ་དུ་བཞག་ནས་སྨོན་ལམ་བཏབས་པས། བུ་མོ་མཛེས་སྡུག་ཡིད་དུ་འོང་བ་ཞིག་ཏུ་གྱུར་ནས་བྱུང་བ་ལ་མིང་ལ་སྟག་ལྕམ་མ་ཞེས་བཏགས། མདུན་ཐབས་སུ་བདག་གིར་མཛད། དོན་དུ་ས་བདག་གནམ་སྨན་རྒྱལ་མོ་མི་སྡུག་སྟག་མོའི་ཚུལ་དུ་སྤྲུལ་ནས་ཐོ་མཚམས་པ་ལ། རྨ་རྒྱལ་གྱིས་འདུལ་དགོས་པར་ལུང་བསྟན་པ་བཞིན་དེ་བརྟུལ་བས་རང་གཟུགས་དངོས་སུ་བསྟན་པ་དེ་ཉིད་ལས་ཀྱི་ཕྱག་རྒྱར་བཞེས་པ་ཡིན་འདུག དེ་ལ་སྒོང་སྐྱེས་ཀྱི་བུ་གསུམ་དང༌། མངལ་སྐྱེས་ཀྱི་བུ་གཅིིག་བྱུང་བ། སྒོང་སྐྱེས་དེ་དག་ཚེས་བཅུ་ཉི་མའི་འོད་ཀྱིས་ཁ་བྱེ་བའི་བུ་ལ་ལྡོང་ཉི་མ་ལེབ་ཆེན། ཚེས་བཅོ་ལྔ་ཟླ་བའི་འོད་ཀྱི་ཁ་བྱེ་བའི་བུ་ལ་ལྡོང་ཟླ་བ་ལེབ་ཆེན། ཚེས་ཉི་ཤུ་དགུ་སྐར་མའི་འོད་ཀྱི་ཁ་བྱེ་བའི་བུ་ལ་ལྡོང་སྐར་མ་ལེབ་ཆེན། མངལ་སྐྱེས་ཚེས་བརྒྱད་རྒྱལ་ཕུར་འཛོམས་པའི་དུས་ལ་སྐྱེས་པ་ལ་ལྡོང་ཆོས་ལ་འཕེན་ཞེས་བུ་བཞི་བྱུང༌། བསྒྲེས་པོའི་ཁ་རྒྱུན་དུ། །ཉི་མ་ལེབ་ཆེན་ཉི་མའི་བུ། །ཟླ་བ་ལེབ་ཆེན་ཟླ་བའི་བུ། །སྐར་མ་ལེབ་ཆེན་སྐར་མའི་བུ། །ཆོས་ལ་འཕེན་དེ་ལྡོང་གི་བུ། ཞེས་གྲགས། འབྲོང་རབས་ལས། ཉི་མ་ལེབ་ཆེན་གསེར་བཟའ་གཉིས། །སྦྲེལ་བས་དཔང་ལ་བུ་ལྔ་འཁྲུངས། །ཟླ་བ་ལེན་ཆེན་གླིང་བཟའ་གཉིས། །སྦྲེལ་བས་དཔང་ལ་བུ་གསུམ་བྱུང༌། །ཆོས་ལ་འཕེན་དང་དབྲ་བཟའ་གཉིས། །སྦྲེལ་བས་དཔང་དུ་བུ་དྲུག་བྱུང༌། ཞེས་སོགས་ལྡོང་འབྲོང་གླིང་སྟོད་སྨད་བར་གསུམ་དུ་ཆགས་ཤིང༌། མདོ་ཁམས་གླིིང་ཁྲི་ཐོག་འོག་བར་གསུམ་ལ་དབང་བསྒྱུར་བས་མདོ་ཁམས་གླིང་གི་ཡུལ་ཞེས་གྲགས། ༼དེ་ལ་གླིང་ཁྲི་ཐོག་མ་འམ་གོང་མའི་ས་ནི། རྨ་འབྲི་་སྟོད་ཀྱི་ས་ཆ་རྣམས་དང༌། གླིང་ཁྲི་བར་མའི་ས་ཆ་ནི་ལྕི་ཟླ་གཉིས་ཀྱི་ས་ཆ་རྣམས་དང༌། གླིང་ཁྲི་འོག་མའི་ས་ཆ་ནི། མདོ་ཁམས་སྨར་རོལ་གྱི་ས་ཆ་རྣམས་ཡིན་ཞེས་ངག་སྒྲོས་སུ་སྨྲ། དགེ་བཤེས་དམུ་དགེ་བསམ་གཏན་གྱི་བོད་ཀྱི་ལོ་རྒྱུས་ཀུན་དགའི་མེ་ལོང་མཚོ་སྔོན་མི་རིགས་དཔེ་བསྐྲུན་དེབ་ཤོག་གྲངས་༢༨༩ལ་ཁྱད་པར་བར་ཁམས་ཀྱི་ས་ཆ་འདི་ནི་ས་ཡི་ཆ་གླིང་གི་ཡུལ་ཞེས་པ་ནི། སྒང་དྲུག་ལས་ཟལ་མོ་སྒང་དུ་གྲགས་པའི་ས་འདི་ལ། གླིང་ཁྲི་གོང་འོག་བར་གསུམ་ཡོད་པ་ནི། གླིང་ཁྲི་གོང་མའི་ས་ནི་ཁམས་སྟོད་འབྲི་ཀླུང་གི་ས་ཆ་རྣམས་དང་ཞེས་གསལ་བ་དང༌། ཡང་ཤོག་གྲངས་༢༩༠ལ་གླིང་ཁྲི་བར་མའི་ས་ཆ་ནི། ཤར་ཟླ་རོལ་གྱི་ས་ཆ་རྣམས་དང༌། གླིང་ཁྲི་འོག་མའི་ས་ཆ་ནི། མདོ་ཁམས་སྨར་རོལ་ཡིན་པར་བཤད་ལ། གླིང་ཁྲི་ཞེས་པ་ནི་མི་ཁྱིམ་ཁྲི་ཚོའི་བདག་པོ་ཡིན་ལ། ཁྲི་དམག་གསུམ་གྱི་དཔུང་གི་བདག་པོ་ཡིན་པས་དེ་ལྟར་གྲགས་སོ། ཞེས་གསལ༽

ཆོས་ལ་འཕེན་གྱི་སྲས་དྲུག་གི་ཆེ་བ་མགོན་པོའི་ཐུགས་སྤྲུལ་ཆོས་འཕེན་ནག་པོ་ལ། ལྕམ་གསེར་བཟའ། འོམ་བཟའ། སྤྱང་བཟའ། འབྲུ་བཟའ་ལྷ་མོ་མཛངས་མཛེས་དང་བཞི་ཡོད་པ་ལས། གསེར་བུ་ལྷ་ཡག་གངས་དཀར། འོམ་བུ་ཁྲི་སྤྱང་དཔའ་རྒྱལ། སྤྱང་བུ་དགྲ་རྒྱལ་འབུམ་མེ་གསུམ་འཁྲུངས་པས། དགྲ་རྒྱལ་འབུམ་མེའི་སྲས་ཐོག་ལ་འབུམ། དེའི་སྲས་ཐོག་འབུམ། དེ་ལ་རོང་བཟའ། སྒ་བཟའ། རྨུ་བཟའ་གསུམ་བསུས་པས། རོང་བཟའི་བུ་སྤྱི་དཔོན། སྒ་བཟའི་བུ་གཡུ་རྒྱལ། རྨུ་བཟའི་བུ་སེང་བློན་གྱི་སྲས་རིགས་གསུམ་སྤྲུལ་པ་མ་སང་གེ་སར་རྒྱལ་པོ་འམ་སྐྱེས་མཆོག་ནོར་བུ་དགྲ་འདུལ་ལ་སོགས་པ་གླིང་གི་རྒྱུད་པ་བྱུང༌། ༼༑ མདོ་སྨད་ཆོས་འབྱུང་དེབ་ཐེར་ཡོན་ཏན་རྒྱ་མཚོའི་སྔོན་བརྗོད་ཅན་དེའི་དཔར་རྒྱབ་པའི་ཤོག་གྲངས་་་་༤༦་་ལས་རྨ་འགྲམ་སྟོད་ཀྱི་ས་ཐམས་ཅད་གླིང་གེ་སར་རྒྱལ་པོས་དབང་བསྒྱུར། དེ་ཉིད་འཁྲུངས་ལོ་ལྕགས་བྱི་དང། ཆུ་སྦྲུལ་འདོད་མཁན་གཉིས་སྣང་བ་གང་ཡིན་ཀྱང་རབ་བྱུང་དང་པོ་ཚུགས་ཁ་མའི་དྲུག་བཅུའི་སྐོར་དེར་གཏོགས་ལ། རླང་བྱང་ཆུབ་འདྲེ་བསྐོལ་དང༌། སྨྲི་ཏི་ཛྙ་ན་ཀིརྟི་ལས་ཆོས་ཞུ་དང༌། གཙུག་ལག་ཁང་བཞེངས་པར་བཤད་པས་ཤེས་ནུས། འཁྲུངས་ས་ཡང༌། ཆབ་ཆ་དགོན་གྱི་ཉེ་འདབ་རྫ་སྲིབ་ངོས་རྫ་ཆུའི་རྒྱུད་མཚོ་གོར་ཁ་ཡིན་ཟེར་བ་དང༌། རྒྱུ་དར་གྱི་ས་དར་ས་ནག་ལུང་ཡིན་ཡང་ཟེར། གང་ལྟར་འདི་ཡི་ལོ་རྒྱུས་འདྲ་མིན་སྣ་ཚོགས་སྣང་ངོ༌། ད་ལྟ་ས་འདི་ཕལ་ཆེར་མགོ་ལོག་གིས་བཟུང༌། ཞེས་དང༌། ཡང་ཤོག་གྲངས་་་༢༩་་ལ་གེ་སར་གྱི་དུས་ཧོར་དམག་རི་ལུང་བཀང་ཟེར་བ་ཨ་ཆི་དུག་ཐང༌། གེ་སར་བཞུགས་གནས་ལྷ་ལུང་གཡུ་མདོ། མཛོ་འདོག་ས་ཡིན་ཟེར་བའི་རི་དེའུ་ཞིག་གི་ཉེ་འགྲམ་དུ་སྤང་སྔོན་པོ་བྲག་དཀར་པོ་དེ་ལ་སྲོག་ཆགས་ཀྱི་རྣམ་པ་འབུར་དུ་དོད་པའི་ས་འཛིན་ཁྲ་སྡེང་བཅས་ཡིན་ལུགས་དང༌། ཧོར་ཡུལ་ནི་ཀན་གྲུའུ་དང་གྲུ་གུ་ལྷོ་རྒྱུད་གྲུ་གུ་ཞེས་གསལ་བ་དང༌། ༽གཞན་ཡང་མོན་ཤིང་ཁྲིའི་ཡུལ་རྩ་རི་གློ་དཀར་ནག་དང༌། ཞང་ཞུང་གངས་རིའི་རྒྱུད་དང༌། སྟག་གཟིག་ནི་བར་ཁམས་དགེ་རྒྱལ་བྱང་ཕྱོགས་ས་ཁུལ་ཡིན་པ་གསལ་པོར་སྟག་གཟིག་ནོར་རྫོང་ཕབ་ལུགས་སྒྲུང་ནས་ཤེས་ནུས་ཤིང༌། ཡུལ་བདག་དྲེད་ལེ་སོག་དཀར་ལ་དེང་སང་དྲེད་ལེའི་ཁམས་པ་དགྲ་འདུལ་ལམ་དྲེད་མོ་སོག་དཀར་ཟེར། རྫ་རིའི་ངོས་སུ་གངས་ཆག་ཞིག་ཡོད་པ་དེ་ལ་སྒེས་ལུང་ངང་མའི་སྤྲིན་ཐིག་ཟེར། ཕྱི་ལོ་༡༩༥༨ལོར་གངས་དེ་ཞུ་ནས་འབྲོང་རོ་ཐོན་པ་སྟག་གླིང་གཡུལ་འགྱེད་སྐབས་འབྲོང་ལ་མདའ་རྒྱབ་པའི་མདའ་ཟུག་པ་དེ་དང་མདེའུ་ལུག་གི་སོག་པ་ཙམ་ཐོན་འདུག་པ་ངོ་ཆེ་དངོས་སྒྱོག་མས་ཁྱེར་ནས་འབྲོང་སྟོད་དཔོན་ལྷ་དགེེ་ལ་ཕུལ་བ་དང༌། འདམ་གཞུང་གོར་ཀླུ་སྦལ་ཐང་དུ་མི་ཡི་སྒལ་ཚིག་ཇ་བག་ཙམ་རྡོ་ལ་འགྱུར་བ་ཡོད། དེ་བཙན་ལྷའི་སྒལ་ཚིག་ཡིན་ནམ་ཟེར་བ་ཞིག་ཡོད་པ་བཅས་ཀྱི་ཤེས་ནུས། ཡང་ཀ་དམ་པ་བདེ་གཤེགས་རྣམ་ཐར་རིན་ཆེན་བསྡུས་པ་ཟི་ཁྲོན་དཔེ་བསྐྲུན་ཤོག་གྲངས་༧པར་གླིང་ཡུལ་དུ་ཆོས་དཔག་མེད་གསུངས་ཞེས་དང༌། གླིང་དགྲ་ལྷ་རྩེ་རྒྱལ་ཤི་བའི་སར་ཕེབས་ཏེ་ཡོན་དུ་གྲི་ཡ་ཟི་སྐར་ཕྲན་ཕུལ་བས་དེང་བར་ཡོད་ཅེས་གསལ། ཡང་འབྲི་གུང་གདན་ས་ཐིལ་གྱི་ཨ་ཕྱིའི་དཀོར་མཛོད་ཕུག་ཏུ་འདན་མའི་རྣ་རྒྱན་གསེར་ལས་གྲུབ་པ་ཤིན་ཏུ་ཆེ་བ་རྟ་སྲབ་ཁ་རུའི་ཨ་ལོང་ཙམ་ཡོད་པ་དང༌། གེ་སར་ན་བཟའ་བྲ་བའི་ཤུན་པ་ལ་བཟོས་པ་བཅས་ཡོད་པ་ནས་བྲ་བའི་ཤུན་པའི་ཚར་བུ་དམ་རྫས་ཙམ་བདག་ལ་ཐོབ་པ་ད་ལྟའང་ཡོད།

༑ མདོ་མཁྱེན་བརྩེའི་རྣམ་ཐར་ལུང་བསྟན་ལས་ཀྱང༌། མ་འོངས་ལྔ་བརྒྱ་ཐ་མའི་ཚེ༔ སྐྱེ་འགྲོ་བྱ་སྤྱོད་ངན་པའི་འབྲས༔ ནད་ཡམ་འཁྲུག་རྩོད་སད་སེར་དང་༔ མི་འདོད་སྣ་ཚོགས་ཕྱུར་གྱིས་འོང་༔ ཁྱད་པར་ནག་ཕྱོགས་རྒྱ་འདྲེའི་རིགས༔ གངས་ལྗོངས་སེར་སྐྱའི་ཁོག་ཞུགས་ན༔ བསྟན་འཛིན་སྐྱེས་བུ་ཐུགས་དགོངས་དཀྲུགས༔ ཆོས་དང་སྲིད་ཀྱི་ཁྲིམས་ཁ་ཞིག༔ ནང་ནས་འཁྲུགས་ཅིང་མཐའ་ནས་གཡབ༔ ལྷོ་དང་ནུབ་ནས་ཁྲག་མཚོ་ཁོལ༔ ཤར་ཕྱོགས་རང་དོན་རང་འགོ་འཁོར༔ རྒྱ་ནག་ཁྲི་ཡི་ཟུར་ནས་རལ༔ ཕས་རྒོལ་མཚོན་རྩེ་ཟེང་པ་ལ༔ བཟློག་ཐབས་དུས་བབ་ཟབ་མོའི་ཆོས༔ སྐྱེས་བུ་གེ་སར་དགྲ་ལྷའི་རྒྱལ༔ ཞེས་གསུངས་པབཞིན། དེང་དུས་འདིར་བོད་ཁམས་སྐྱོང་བའི་དགྲ་ལྷ་མཐུ་བོ་ཆེ་དེ་དག་ལ་སོགས་མཐའ་བཞིའི་བདུད་ཀྱི་རྒྱལ་ཁམས་ཆམ་ལ་ཕབས་ནས་བསྟན་ལ་འཚེ་བའི་ནག་ཕྱོགས་རིགས་ངན་རྣམས་བྱི་དོར་མཛད་པའི་སྟ་གོན་ཉེར་བསྡོགས་ཀྱི་ཚུལ་དུ་རིང་པར་ཞུགས་པའི་སྨུག་པོ་ལྡོང་གི་རྒྱུད་པ་གཡུ་འབྲུག་དགུང་ནས་གྲགས་པ་ལྟ་བུའི་ལོ་རྒྱུས་མང་ངོ༌།།

།།སྨྲས་པ། གངས་ལྗོངས་ཕན་བདེ་གྲུབ་པའི་རོལ་མོ་དུ། །མཁྱེན་བརྩེ་ནོར་བུ་འབར་བའི་ཟེར་འཕྲེང་གིས། །ནག་ཕྱོགས་བདུད་དགྲ་འདུལ་མཐུ་བོ་ཆེ། །འཛམ་གླིང་སེང་ཆེན་རྒྱལ་པོ་ཁྱོད་མིན་སུ། །ཞེས་ཀྱང་སྨྲས་སོ།

༑ འབྲུ་བཟའ་ལྷ་མོ་མཛངས་མཛེས་ལ་བུ་མ་བྱུང་བས་ཐུགས་མ་བདེ་ནས་ཡབ་ཆོས་འཕེན་ནག་པོ་ལ་ཞུས་པས་བུ་ཡི་སྐལ་པ་ཡོད་མེད་བརྟགས་པ་བྱའོ་གསུངས། ཡབ་ཀྱིས་མཆོག་གསུམ་ཡི་དམ་སྲུང་མ་ལ་གསོལ་འདེབས་དང་མ་ཧཱ་ཀ་ལ་དང་རྨ་རྒྱལ་ལ་ཕྲིན་ལས་བཅོལ་ནས་བཞུགས་པས་རྨི་ལྟས་སུ་མི་དཀར་དུང་གི་ཐོར་གཙུག་ཅན་ལྷ་ཆེན་ཚངས་པ་ཡིན་ཟེར་བ་ཞིག་གིས་ལུང་བསྟན་པའི་ཚུལ་ནི། འབྲོང་རབས་ལས། ལྷ་མགོན་པོ་ནག་པོ་ཐུགས་སྤྲུལ་ཁྱོད། །བུ་དང་སྲས་མེད་ཐུགས་ཆད་ན། །ལོ་གཅིག་ཡི་དམ་གསང་སྔགས་བསྒྲོང། །ལོ་གསར་ཟླ་བའི་བཅོ་ལྔ་ལ། །རྨ་ཆེན་སྤོམ་རའི་མགུལ་དུ་བྱོན། །བསང་མཆོད་དགྲ་བླའི་དབུ་འཕང་བསྟོད། །ལྷ་རྨ་ཆེན་སྲས་མོ་ཐོབ་སྟེ་འོང༌། །ཚངས་པའི་སྤྲུལ་པ་འཁྲུངས་ཏེ་འོང༌། །ལྷ་ཡི་སྲས་ལ་མི་ཡི་རྒྱུད། །སྨུག་པོ་གདུང་རྒྱུད་ཁྱད་འཕགས་འབྱུང༌། །མི་རྒྱུད་ཆུ་བོའི་གཞུང་དང་འདྲ། །བླ་མ་མིི་དཔོན་རྒྱུན་མི་འཆད། །སེམས་ཅན་ཀུན་གྱི་འདྲེན་པ་དང༌། །དཔའ་བོའི་སྡང་དགྲ་འདུལ་བ་དང༌། །གྲགས་པས་རྒྱལ་ཁམས་ཁེབས་པ་འོང༌། ཞེས་གསུང་པ་ལྟར། སྒྲུབ་པ་མཛད་པས་ཡུམ་གྱི་རྨིས་ལྟས་སུ་རྨ་ལུང་པདྨའི་གཡུ་མཚོར་སྐུ་ཁྲུས་གསོལ་ནས་བཞུགས་འདུག་པ་ལ། ལྷ་ཆེན་ཚངས་པ་ཡིན་ཟེར་བའི་མི་དཀར་ཞིག་གིས་སྨིན་མཚམས་ནས་འོད་དཀར་པོ་ཞིག་རྨ་རྒྱལ་སྤོམ་རའི་རྩེ་ལ་ཕོག་འདུག་པ་འོད་དེ་ལས། གསེར་གྱི་རྡོ་རྗེ་རྩེ་ལྔ་པ་ཞིག་ཡུམ་གྱི་པང་དུ་ལྷུང་བ་རྨིས་པས་ཡབ་ཡུམ་གཉིས་ཀར་དགྱེས་ཚོར་ཆེན་པོ་གྱུར། ལྷ་བསང་དགུང་ལ་མཉམ་པ་ཞིག་བཏང་ནས་སྒྲུབ་པ་ལ་བརྩོན་བཞིན་བཞུགས་པའི་སྐབས་ལྡོང་ཆོས་འཕེན་ནག་པོ་དགོང་གྲངས་༤༣སྟག་ཟླའི་ཡར་ཚེས་བཅུ་ཡི་ནུབ་མོ་ལ་བུད་མེད་དཀར་མོ་གཡུ་ཡི་ཐོར་གཙུག་སྤྱི་བོར་བཅིང་པ་རྒྱན་གོས་ཡིད་དུ་འོང་བ་དེའི་སྟེང་དུ་བྱ་རྒོད་ཀྱི་ཐུལ་པའི་གཡང་ཀླུབ་གསོལ་བ། ༼ལྷོ་རིག་འཛིན་ནུས་ལྡན་རྡོ་རྗེས་འབྲོང་སྨད་དཔོན་ཚང་ལ་རབ་བྱུང་བཅོ་ལྔ་མེ་ཕག་ལོར་བསང་བཏང་གནང་སྐབས་དུད་པའི་ནང་་ལྷ་མོ་དེ་ལྟ་བུའི་གཟིགས་སྣང་བྱུང་ནས་མཛད་པའི་ཞི་མཛད་དཀར་མོའི་བསང་ཞེས་ཡོད།༽ མདའ་དར་དཀར་པོ་དྲི་མ་མེད་པ་ཅིག་བཟུང་ནས་ཁྱོད་བོད་རམ་ཟླ་ཞེས་ཧོར་ཟླ་བདུན་པའི་ཚེས་༡༥ལ་རྨ་རྒྱལ་རི་ཡི་གསང་བའི་མཚོ་པདྨའི་གཡུ་མཚོའི་སྟོད་ཀྱི་བྲག་དཀར་སེང་ཆེན་འགྱིང་བ་འདྲ་བའི་རྩ་བར་ལྷ་གསོལ་མི་གཙང་གྲིབ་སེལ་བསང་མཆོད་གནང་ན་རྟགས་དང་རྟེན་འབྲེལ་གྱི་གནད་ཁྱད་པར་ཅན་ཡོད་དོ་ཟེར་བ་རྨིས། ནམ་ལང་པ་དང་ཡིད་དྭངས་ཤིང་སྤྲོ་བ་ཞིག་བྱུང༌། བུད་མེད་དེས་ལུང་བསྟན་པ་བཞིན་རམ་ཟླའི་ཚེས་༡༥ལ་གཉན་ཆེན་རྨ་རྒྱལ་སྤོམ་ར་ཞེས་རྒྱལ་དང་རྒྱལ་བ་གཉིས་པའི་ཞལ་མཐོང་བྱིན་གྱིས་བརླབས་པའི་ས་ཐོབ་ཀྱི་སེམས་དཔའི་གནས་དེ་ལ་ཕྱི་ནང་གསང་བའི་མཚོ་མང་པོ་ཡོད་པ་ནས། གསང་བ་རྨ་ལུང་པདྨའི་གཡུ་མཚོའི་འགྲམ་སྟོད་བྲག་སེང་ཆེན་འགྱིང་འདྲའི་རྩ་བར་བསང་མཆོད་ཕུལ་ནས་བཞུགས། དགོང་མོ་དེར་གཟིམ་པས་མནལ་སད་རྩ་ན་འབྲུག་ཞིག་གིས་འཁྱིལ་ལེ་བསྐོར་འདུག །ཆོ་འཕྲུལ་འདྲ་སྙམ། བླ་མ་ཡི་དམ་དབྱེར་མེད་ཀྱི་ངོ་བོ་གསོལ་བ་འདེབས་བཞིན་བཞུགས་པས་འབྲུག་དེ་ནམ་མཁར་འཕགས་ཏེ་སོང། དེ་ནས་གཉིད་ཐུན་གཅིག་གཟིམ་པའི་སྣང་ངོར་མི་དཀར་དུང་གི་ཐོར་གཙུག་ཅན་རྟ་དཀར་ལ་བཞོན་པ་ཞིག་བྱུང་ནས་ཁྱོད་སྙིང་ཆུང་རེ་དོག་ཆེ་བས་ལན། འབྲུག་དེ་རྨ་རྒྱལ་གྱི་བུ་མོ་ཆེ་བ་ལྷ་མོ་རྡོ་རྗེ་གྲགས་རྒྱལ་མ་བྱ་བ་ཡིན། དེ་རིག་མར་གྱུར་ན་མ་འོངས་པ་སྨུག་པོ་ལྡོང་གི་རྒྱུད་འཛིན་གྱིས་བོད་ཁམས་དབང་བསྒྱུར་ཞིང་ཧོར་བདུད་མཐའ་མིའི་བསྟན་པ་མི་འབྱུང་བ་ཡིན་ཀྱང་བསོད་ནམས་དམན་པས་མ་བྱུང༌། ད་སྤྲུལ་པ་ཇི་ལྟར་བྱུང་ན་རབ་ལག་གིས་བཟུངས་དགོས། འབྲིང་མདའ་སྒྲོས་བྱུག ཐ་ན་བྱེ་མ་སྤར་གང་ལུས་ལ་ཐེབས་པ་གྱིས་ཟེར་ནས་མི་སྣང་བར་གྱུར། རྣལ་སད་པ་དང་སྟག་མོ་འཇིགས་སུ་རུང་བ་ཞིག་ཁ་གདང་མིག་བསྒྲད་མཆེ་བ་བརྩེགས་ཤིང་སྡེར་མོས་རྡོ་ཤིང་ཙོག་པོར་འཕེན་པ་ཞིག་རྔམ་བསྟབས་ཀྱི་སྦར་འོག་ཏུ་བཞགས་འདུག་པ་ལ་ཐེ་ཚོམ་མེད་པར་འཆང་བས་བུད་མེད་མཛེས་ཤིང་ཡིད་དུ་འོང་བ་དར་གོས་རིན་པོ་ཆེའི་རྒྱན་ཅན་ཞིག་ཏུ་གྱུར་པས་དེ་ལ་དགའ་མགུར་སྤྱད། ནམ་གསལ་བ་ན་བུད་མེད་དེ་ཡིས་ང་ནི་ལྷ་ཆེན་སྤོམ་རའི་སྲས་མོ་འབྲིང་བ་གཉན་མོ་ཡིད་འོང་མ་བྱ་བ་ཡིན། ད་ནས་ཟླ་དགུ་ངོ་བཅུ་མ་ནོར་བ་གྱིས་ལ་འདིར་ཤོག །ཁྱེད་ཀྱིས་འདོད་པའི་དོན་འགྲུབ་བོ་ཟེར་ཏེ་མི་སྣང་བར་གྱུར། དེ་ནས་ནང་དུ་ཕེབས་ནས་འབྲུ་བཟའ་ལ་རང་གཉིས་ལ་རྨ་རྒྱལ་གྱི་བུ་སྐལ་ཞིག་སྤྲད་པ་འདྲ་གསུངས་པས་ཡུམ་ཤིན་ཏུ་དགྱེས་ཏེ་ཟས་གོས་སྤྱོད་ལམ་བག་དང་ལྡན་པར་བྱས། སྐྱབས་འགྲོ་དང་སྒྲོལ་མའི་སྙིང་པོ་ལ་འབད་བཞིན་བཞུགས། ལོ་དེའི་ཟླ་དགུ་ངོ་བཅུ་སོང་བ་ན་ནམ་གུང་དུས་སུ་ལྷ་ཆེན་ཚངས་པ་དངོས་སུ་ཕེབས་ནས་ལུང་བསྟན་པའི་ཚུལ་ནི། འབྲོང་རབས་ལས། གནམ་ལ་འབྲུག་སྒྲ་ལྡི་རི་རི། །གློག་དམར་མེ་འོད་སྐེམ་སེ་སྐེམ། །སེར་བ་ཁུ་འཕང་ཐ་ར་ར། །མི་དཀར་དུང་གི་ཐོར་གཙུག་ཅན། །ནམ་གྱི་གུང་ལ་སྐད་ཅིག་བྱུང༌། །རྫ་རི་སྨུག་པོ་གཡག་འགྱིང་གིས། །རྩ་བ་བྲག་དཀར་སེང་གེ་འདྲ། །དེ་གཤམ་པདྨའི་གཡུ་མཚོ་ཡི། །མཚོ་མགོར་སྤང་ལྗོངས་ཉམ་དགའ་བར། ལྗོན་ཤིང་འབྲས་ལྡན་ཞིག་གི་རྩར། །ཁྱེད་ཀྱི་གདུང་སྲས་དེ་རུ་ཡོད། །མི་རྒྱུད་ལྷ་རབས་གསུམ་དུ་ཡོང༌། །གཅིག་གི་བླ་མའི་རྒྱུད་པ་འཛིན། །སེམས་ཅན་ཀུན་གྱི་འདྲེན་པ་བྱེད། །གཅིག་ནི་མདོ་ཁམས་དཔོན་རྒྱུད་འབྱུང༌། བོད་འབངས་སྤྱི་ཡི་ཕན་པ་སྒྲུབ། །གཅིག་ནི་དཔའ་བོ་རིགས་སུ་འོང༌། །སྡང་དགྲའི་མགོ་བོ་གཉའ་ནས་གནོན། །སྟོད་གངས་དཀར་གྱི་རྒྱལ་པོ་ཏི་སེ་ནས། །སྨད་ཨ་མྱེ་རྨ་ཆེན་གངས་ཀྱི་བར། །ལྡོང་འབྲོང་པའི་འབྲོང་གདང་རིང་མོ་ཆགས། །མི་རྒྱུད་ཆུ་ལྟར་རིང་བ་ཡི། །ལྷ་ཆེན་ཚངས་པས་ལུང་བསྟན་ཐོབ། ཅེས་འབྱུང་བ་བཞིན་ལུང་བསྟན་པས། སྔར་གྱི་ཟླ་དགུ་ངོ་བཅུ་ནས་ཤོག་ཟེར་བ་དྲན་ཏེ་ལྡོང་ཆོས་འཕེན་ནག་པོས་འབྲུ་བཟའ་ལྷ་མོ་མཛངས་མཛེས་ལ་རྨ་ཆེན་གྱི་རི་བསྟོད་བྱ་བར་འགྲོ་དགོས་གསུང་ནས་ཕེབས་གྲབ་གནང༌། འབྲུ་བཟས་སྨོན་ལམ་དང་གསོལ་འདེབས་བཅས་ཕེབས་སྐྱེལ་བྱས་ནས་ནང་དུ་ལོག་པ་ན་བློ་ཞིག་མ་བདེ། སྔར་རང་གི་རྨི་ལམ་དང་ཡབ་ཀྱི་གསུང་སོགས་གང་ལ་དཔྱད་ན་སྲས་ཞིག་ཡོང་དགོས་རྒྱུ་ལ་སྲས་ནི་མ་བྱུང་ཟས་གོས་སོགས་སྤྱོད་ལམ་ཉེས་པ་ནི་མེད། གང་ལྟར་སྔར་རང་གི་རྨིས་ལྟས་ལྟར་ན་རྨ་ལུང་པདྨའི་གཡུ་མཚོ་ཁྲུས་ཞིག་བྱེད་ནས་རྨ་རྒྱལ་ལ་གསོལ་སྨོན་ཞིག་བྱས་ན་ལེགས་ཚོད་སྙམ་ནས། ཆོས་འཕེན་ནག་པོའི་ཕེབས་རྗེས་སྙེགས་ནས་ཡོང་བས་གཡུ་མཚོའི་སྨད་ཀྱི་འགྲམ་དུ་སླེབས་པ་དང་མེ་ལོང་ཞིག་རྙེད་རྟེན་འབྲེལ་ལེགས་པའི་ལྟས་སུ་གོ་ནས་ཡར་ཡོང༌། ཆོས་འཕེན་ནག་པོ་མཚོ་སྟོད་བྲག་དཀར་གྱི་འགྲམ་དུ་ཕེབས་པས་ས་གཞི་སྨུག་རླངས་ཀྱིས་གཡོག་པའི་གསེབ་ཏུ་འབྲོང་གཡག་ཁམ་པ་འཇིགས་སུ་རུང་བ་ཁ་གདང་ཤིང་ལྕེ་བར་སྣང་དུ་གཡུག་པ་ཁ་རླང་ན་བུན་འཁྲིགས་ཤིང་རྨིག་པས་ཕ་བོང་རྩོག་པོར་འཕེན་པ་ཞིག་འདུག་པ་ཐེ་ཚོམ་མེད་པར་ཉེ་བར་ཕེབས་པས་འབྲོང་དེས་སྤུ་རྩེ་ཟིལ་པ་དཀར་ཁྲོམ་མེ་ཁྱེའུ་ཟིལ་པ་ཁྲོམ་མེ་བ་ཞིག་ལྕེ་ཡིས་ལྡག་ཞིང་འདུག་པ་རྩ་དེར་སླེབས་འཕྲལ་འབྲོང་དེ་རྨ་རྒྱལ་གྱི་རི་སུལ་དུ་བྲོས་པའི་ཚུལ་གྱིས་སོང། སྲས་དེ་ཡབ་ཀྱི་པང་དུ་བླངས་ནས་ཚུར་ཕེབས་གྲབ་གནང་བ་དང༌། འབྲུ་བཟའ་ལྷ་མོ་མཛངས་མཛེས་ཀྱང་དེར་འབྱོར་འདུག་པ་ལ། ཡབ་ཀྱིས་ཁྱེའུ་འདི་རང་གཉིས་ཀྱི་བུ་སྐལ་དུ་ལྷས་གནང་བ་ཡིན་པས་ཁྱོད་ཀྱིས་གདན་འདྲེན་པར་འོས་སོ་གསུངས་ནས་གནང་བས། འབྲུ་བཟའ་ཤིན་ཏུ་དགྱེས་ནས་ཡབ་ཡུམ་གཉིས་ཀྱི་སྲས་ནང་དུ་གདན་དྲངས་ནམ་མཁའ་ནས་འབྲུག་སྒྲ་སྡིར་ཞིང་སྦྲང་ཆར་ཟིལ་བུ་ཞིག་བབ་ནས་འཇའ་ཚོན་སྤྲིན་དཀར་སྣམ་བུ་བརྐྱང་པ་ལྟ་བུ་དང༌། ཉི་མའི་འོད་མདང་གསལ་བ་བཅས་ལ་གཟིགས་པས་གཡས་རིའི་མགོ་ནས་སྟག་དམར་ཞིག་མཐོང༌། དེའི་ཕྱོགས་སུ་མདའ་རྩེའི་ཕྱེ་མར་མཆོད་ནས་ཕེབས། ཁྱིིམ་གྱི་ཉེ་བར་སླེབས་པ་ན་སྔར་མེད་རྩི་ཤིང་ལ་མེ་ཏོག་གསར་དུ་འཁྲུངས། ནང་གི་ཆུ་སྣོད་ཐམས་ཅད་འོ་མར་གྱུར་པ་སོགས་ལྟས་ཁྱད་པར་ཅན་བྱུང་བ་ཞིག་ཏེ། འབྲོང་རབ་ལས། དགུང་སྔོན་དབྱིངས་ནས་འབྲུག་ཞིག་གྲགས། །གྲགས་པ་ཆེ་བའི་རྟགས་སུ་གོ །གཡས་རིའི་མགོ་ནས་སྟག་ཞིག་འགྱིང༌། །དཔའ་རྔམ་ཆེ་བའི་རྟགས་སུ་གོ། །གཡུ་མཚོ་ཁ་ནས་མེ་ལོང་རྙེད། །བློ་རིག་བཟང་བའི་རྟགས་སུ་གོ། །ཆུ་སྣོད་བདུད་རྩི་འོ་མར་གྱུར། །བླ་མ་རིག་འཛིན་རྒྱུན་མི་འཆད། ཅེས་འབྱུང་བ་བཞིན་རྟེན་འབྱུང་ཕུན་སུམ་ཚོགས་པ་བྱུང༌། མཚན་འབྲོང་རྗེ་ཟིལ་དཀར་གསོལ། འབྲུ་བཟའ་ལ་རྨ་རྒྱལ་གྱི་སྲས་ཞིག་འཁྲུངས་ཡོད་འདུག་ཅེས་གླེང་གྲགས་ཆེ་བས་དེས་རྐྱེན་གྱིས་རིགས་ཡབ་རྨ་རྒྱལ་ཡིན་པའི་གླེང་སྲོལ་ཞིག་ཀྱང་བྱུང༌། བཤད་མ་ཐག་པ་འདི་ནི་རུས་ཡབ་སྨུག་པོ་ལྡོང་ལས་འབྲོང་པ་བྱུང་ཚུལ་བཤད་སྲོལ་ངོ་མ་ཞིག་ཏེ། འབྲོང་རབས་ལས། སྨུག་པོ་ལྡོང་དང་ཡི་གེ་ཨ། །མ་བྲིས་གོང་ནས་གསལ། །རི་རྒྱུད་མ་ཆད་དེ་རྨ་རྫ་སྒང༌། ཆུ་རྒྱུད་མ་ཆད་དེ་རྨ་ཆུ་མཚོ། མི་རྒྱུད་མ་ཆད་དེ་སྨུག་པོའི་ལྡོང༌། ཕ་རྒྱུད་དེ་གོང་མ་ལྷ་ནས་ཆད། །ལྷ་མགོན་པོ་ནག་པོའི་ཐུགས་སྤྲུལ། །མ་རྒྱུད་དེ་འོག་མ་ཀླུ་ནས་ཆད། །ཀླུ་མི་མགོན་དཀར་པོས་ལྕམ་སྲིང༌། གཉན་རྨ་རྒྱལ་སྤོམ་རིའི་སྲས་མོ། ཞེས་དང༌། ཆོས་ལ་འཕན་གྱི་ཚ་བོ། ཆོས་འཕེན་ནག་པོའི་བུ་རྒྱུད། ལྡོང་སྨུག་པོ་འབྲོང་རྗེ་ཟིལ་དཀར་དེ། ཤར་རྨ་རྒྱལ་སྤོམ་རིའི་ཚ་བོ། ལྷ་ཚངས་པ་དཀར་པོའི་སྤྲུལ་པ། ཞེས་དང༌། དཔལ་ཀརྨ་པ་མཁའ་ཁྱབ་རྡོ་རྗེའི་བན་ཐུང་བསང་རྒྱས་པ་འདོད་རྒུའི་ཆར་འབེབས་དང༌། ར་ག་ཨ་སྱ་གཉིས་ཀས་ཞལ་མཐུན་པར། སྔོན་གྱི་སྐལ་པའི་དང་པོ་ལ། །སྤོམ་ར་ཁྱོད་ཀྱི་རྫུ་འཕྲུལ་གྱིས། །འབྲོང་རྗེ་འབྲོང་ལྡག་ཟེ་དཀར་འཁྲུངས། །བདག་ཅག་དེ་ཡི་གདུང་རིགས་ཡིན། ཞེས་དང༌། ཨ་མྱེ་སྤོམ་རས་དངོས་གྲུབ་དེ། །ཚ་བོ་བདག་ལ་མྱུར་དུ་སྩོལ། །ཞེས་གསུང་པ་ལྟར་རོ། ནང་ཆེན་རྒྱལ་པོས་གསུང་རྩོམ་འབྲོང་པའི་རྟོགས་བརྗོད་དེ་འབྲོང་སར་ནམ་མཁའི་རྡོ་རྗེས་ཕྱག་བསྣམས་ཐུབ་ནས་ད་ལྟ་མཐོང་རྒྱུ་ཡོད་པ་དེ་ཁོང་གི་དྲིན་ཡིན་པ། དེའི་ནང་དུ་འབྲུ་བཟའ་ལྷ་མོ་མཛངས་མཛེས་ལ་རྨ་རྒྱལ་གྱི་སྲས་ཞིག་འཁྲུངས་པ་ཡུམ་གྱིས་སྤོམ་རའི་མགུལ་དུ་བོར་བས། མ་ཡིས་ཕྱི་ཉིན་ལྟ་བར་ཕྱིན་པས་འབྲོང་ཞིག་གིས་ལྕེས་ལྡག་ཞིང་ཡོད་པའི་ཚུལ་ནི། རྟོགས་བརྗོད་དེ་ཉིད་ལས། ནང་པར་ཕྱོགས་དེར་བལྟས་པའི་ཚེ། །ནམ་མཁར་ཆར་སྤྲིན་འབྲུག་སྒྲ་གྲགས། །བར་ལ་འཇའ་འོད་གུར་ཁྱིམ་ཕུབ། །ས་གཞི་སྨུག་རླང་འཚུབ་མས་གཡོག མ་ཐེ་ཚོམ་གྱུར་ནས་དེ་རུ་ཕྱིན། །ཁྱེའུ་གཟུགས་མཛེས་ཕུན་སུམ་ཚོགས། །རྩལ་དགུ་ལུས་ལ་རྫོགས་པ་ཞིག །འབྲོང་ཟིལ་དཀར་ཞིག་གི་ལྡག་ཞིང་འདུག །དེ་མི་བུ་མི་འདྲ་ལྷ་བུ་འདྲ། །མ་ངོ་མཚར་སྐྱེས་ནས་གདན་འདྲེན་བྱས། ཞེས་སྤོམ་རའི་སྤྲུལ་པ་འབྲོང་དེས་སྲས་རྗེས་སུ་བཟུང་བ་མཐོང་བས་རྨ་སྲས་ལྷ་རིགས་ཡིན་པར་ཡིད་ཆེས་དྭངས་བའི་སྒོ་ནས་ཀུན་གྱི་ངོ་མཚར་སྐྱེས་ཏེ་ནང་དུ་གདན་དྲངས། མཚན་ལ་འབྲོང་རྗེ་ཟིལ་དཀར་དུ་གསོལ་བར་བཤད་པ་ནི་རིགས་ཡབ་རྨ་རྒྱལ་ཡིན་ལུགས་བཤད་ཚུལ་ལོ། གང་ལྟར་དེ་ཉིད་དགོང་ལོ་བདུན་ལ་སོན་པའི་ཚེ་རྨ་སྐྱིད་ལྷ་ལུང་སུམ་མདོར་གཞོན་ནུའི་རོལ་རྩེད་ཅི་དགར་སྤྱོད་བཞིན་པའི་སྐབས་སྤོམ་རའི་ཕྲག་ནས་འོད་དཀར་པོ་ཞིག་སྣང་བའི་འོད་ཀྱི་རང་སྒྲ་ལ། ཁྱོད་ཀྱི་ལོ་ངོ་བདུན་གྱི་དུས་འདིར། །གངས་སྟོད་སེང་གེའི་གཡུ་རལ་དང༌། །དམར་ཡག་སྟག་གི་པགས་པ། །བྲེ་མོ་འབྲོང་གི་རུ་ཐུར་གསུམ། ཉིན་གཅིག་ལ་ལེན་ཐུབ་ན་དཔའ་བའི་རྟགས་དང་རྟེན་འབྲེལ་ཡོད་དོ་ཟེར་བ་ཞིག་ཐོས་འཕྲལ་སྐད་ཅིག་ཉིད་ལ་སོང་ནས་གངས་སྟོད་སེང་གེའི་གཡུ་རལ་དང༌། ནགས་མའི་སྟག་གི་ལྤགས་པ། ཁྲ་ཡག་རྫ་ཡི་འབྲོང་རུ་བཅས་ཉིན་་གཅིག་ལ་ལེན་ཐུབ་པ་བྱུང་བས་དཔའ་བའི་གར་འགྲོས་དང༌། དགྱེས་པའི་གད་མོ་བཅས་ཏེ་ཕེབས་པའི་ཚུལ་ནི། འབྲོང་རབས་ལས། ལྡོང་གི་འབྲོང་རྗེ་ཟིལ་དཀར་དེས། །ལོ་ངོ་བདུན་གྱི་གོང་ཐོག་ཏུ། །གོ་མཚོན་ལུས་ལ་མ་འཆང་ནས། །དཀར་ཡག་གངས་ཀྱི་དཀྱིལ་ལ་སོང༌། །ཕོ་ཐུང་སེང་གེ་ལ་གཡུག་གཅིག་བསྒོས་ཏེ། །མགོ་གཡུ་རལ་ཤ་ལེ་ཕྲག་ཏུ་བླངས། །ཙན་དན་ནགས་ཀྱི་དཀྱིལ་དུ་སོང༌། །དམར་ཡག་སྟག་གི་གཉའ་བ་ནས་བསྡུས་ཏེ། །འཛུམ་དྲུག་ཤ་ལེ་སྟག་ལྤགས་བཤུས། །ཁྲ་ཡག་རྫ་ཡི་དཀྱིལ་ལ་སོང༌། །བྲེ་སེར་འབྲོང་གི་རུ་ཐུར་ནས་བཟུང་ཏེ། །མགོ་རྔ་མ་ཤ་ལེ་བཤས་ལ་ཕབ། །རྐང་རྨིག་བཞི་ཤ་ལེ་ཕྲག་ཏུ་བླངས༌། །གཉན་ཆེན་རྨ་རྒྱལ་སྤོམ་ར་ཡིས། །སྐུ་ཡི་རང་གཟུགས་དངོས་སུ་བསྟན། །སྨུག་པོ་ལྡོང་གི་བུ་ཁྱོད་ཀྱི། །སྟོབས་རྩལ་ཕོ་ཐུང་སེང་བས་ཆེ། །དཔའ་སྙིང་དམར་ཡག་སྟག་ལས་བཟང༌། །གདོང་ཚན་བྲེ་སེར་འབྲོང་ལས་འཐུག །ཁྱོད་ལ་ལྡོང་འབྲོང་གཉིས་ཀྱི་དཔོན་པོ་འབྱུང༌། ཞེས་ལུང་བསྟན་པས་ལྡོང་འབྲོང་པ་དེ་ནས་ཐོག༌། ཅེས་གསལ། ཕྱི་ལོ་བདུན་བརྒྱའི་ནང་ཆོས་རྒྱལ་ཁྲི་སྲོང་ལྡེའུ་བཙན་སྐུ་དུས་ཙམ་ལ། འབྲོང་རྗེ་ཟིལ་དཀར་གྱི་སྲས། འབྲོང་ཆེ་ཆེན་ཐོག་ཐོག་རྒྱལ་པོ་དང༌། དབང་ཕྱུག་རྒྱལ། མགོན་པོ་རྒྱལ། ཆོས་སྐྱོང་རྒྱལ། ལྷ་སྲུང་རྒྱལ། རྒོད་རྒྱལ་དང་དྲུག སྲས་མོ་ལྷ་མོ་མཚོ་བཅས་བདུན་ལ་ཟིལ་པ་སྤུན་བདུན་ཟེར། བུ་དྲུག་གི་དཔོན་ས་དྲུག་བཟུང་ནས། རྗེ་ལ་ངོ་ཆེ། འབངས་ལ་དྲིན་ཆེ། རྒྱ་བོད་བར་ལ་བཞགས་པཆེ། ཕ་རོལ་དགྲ་ལ་རྒོལ་ཆེ། བྱམས་པའི་གཉེན་ལ་སྐྱོང་ཆེ། མདོ་གླིང་བོད་ལ་གྲགས་ཆེ། ཞེས་ལྡོང་འབྲོང་པའི་ཆེ་དྲུག་ཡུལ་གྱི་ཁ་རྒྱུན་དུ་གླེང་སྲོལ་ཡོད།། རླང་གི་སྤོ་སྟི་བསེ་རུ་ལས། སྨུག་པོའི་ལྡོང་ལ་ཆེ་དྲུག་དང༌། བཙུན་དྲུག་ཡོད། ཅེས་དང༌། འབྲོང་རབས་ལས། མི་རྗེ་ལྷས་མཛད་སྨུག་པོའི་ལྡོང༌། ལྡོང་ཆེ་དྲུག་སྟེང་ནས་ས་དྲུག་བཟུང༌། ཞེས་དང༌། ལྡོང་ལ་ང་ཆེ་བཅོ་བརྒྱད་ཡོད་པ་དེ་བཤད་རྩ་ན། རྒྱ་བོད་བར་གྱི་གསེར་ཟམ་ཡིན་པས་ང་ཆེ༌། བརྒྱ་ཡར་འགྲོ་ཞུ་ས་ཡིན་པས་ང་ཆེ། སྟོང་མར་ཡོང་རེ་ས་ཡིན་པས་ང་ཆེ། སྡང་བ་དགྲ་ཡི་གཉའ་གནོན་ཡིན་པས་ང་ཆེ། གེ་སར་དམག་གི་རྒྱལ་པོའི་ལྡོང་ལས་ཆད་པས་ང་ཆེ། མི་དཔའ་རྟ་མགྱོགས་ཡིན་པས་ང་ཆེ། ཡ་རབས་གོང་དུ་བཀུར་བས་ང་ཆེ། མ་རབ་འོག་ཏུ་བསྐྱུར་བས་ང་ཆེ། མཛངས་ལ་འཕྲུལ་གྱི་ལྡེ་མིག་ང་ཆེ། དཔའ་ལ་སྟག་མོའི་ལག་ཡ་ང་ཆེ། ཕོ་ཚོད་ཡིད་བཞིན་ནོར་བུ་ང་ཆེ། སྨྲ་བ་སྟོང་གི་ལྕེ་བརྒྱ་དེ་ང་ཆེ། འཐབ་ན་སྟོང་སྡེའི་རུ་དར་དེ་ང་ཆེ། སྟོབས་ལ་གླང་ཆེན་སྨྱོན་པ་དེ་ང་ཆེ། མདོ་གླིང་བོད་ལ་བཞག་པ་ཆེ་བ་དེ་ང་ཡིན། ཞེས་དང༌། འབྲོང་པའི་རྟོགས་བརྗོད་ལས། དེ་ལས་བྱུང་བའི་མི་རྒྱུད་རྣམས། །རྒྱ་བོད་ཧོར་གསུམ་གང་གནས་ཀྱང༌། །བོད་ཆེན་པོའི་རྗེ་འབངས་ཞབས་ཞུས་འགྲུབ། ཅེས་གསལ་བ་བཞིན་ནོ། དེ་ནས་ཕྱི་ལོ་༧༧༩ནང་ལྷ་སྲས་མུ་ནེ་བཙན་པོའི་དུས་ཙམ་ན། སྲས་ཆེ་བ་ལྡོང་འབྲོང་པ་ཆེ་ཆེན་ཐོག་ཐོག་རྒྱལ་པོ་ཞེས་སྟོབས་དང་རྫུ་འཕྲུལ་གྱིས་གཟུགས་ཅན་མི་དང་གཟུགས་མེད་ལྷ་འདྲེ་བྲན་དུ་བཀོལ་བ་ཞིག་ཡོད་པ་དེ་ཉིད། བོད་ཆོས་སྐྱོང་བའི་རྒྱལ་པོ་ཁྲི་སྲོང་ལྡེའུ་བཙན་གྱིས་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས་པའི་དགའ་སྟོན་མཆོད་འབུལ་དང། མཁན་སློབ་ཆོས་གསུམ་མཇལ་དུ་ཕེབས་པར། ཡར་ལམ་རླང་སྲས་རྩེ་རྒོད་རྒྱལ་གྱིས་ལྕི་གསར་ཆམ་གསུམ་དུ་གདན་དྲང་གཟེ་གཞུང་དུ་ཕེབས་པ་དང། ལྕི་གཞུང་རུ་ངམ་གྱི་བདུད་པོ་རུ་ཚུ་ཞེས་མི་མིན་འབྱུང་པོ་མཐུ་བོ་ཆེས་བདག་ཏུ་བཟུང་ནས་ཡོད་པ་ལ། འབྲོང་ཆེ་ཆེན་ཐོག་ཐོག་རྒྱལ་པོས། འཛི་གཡག་ནག་འཕྲང་གོང་ནས་ལྷ་མདའ་རྒོད་སྒྲོ་མ་ཞིག་གཞུ་སྟེང་དུ་བཞགས་ནས་མདའ་སྟོང་སྤྲད་དེ་མཆོག་གསུམ་ཆོས་སྐྱོང་ལ་རྨོད་བོར། མདའ་དེ་གང་བབ་ས་དེར་ང་ཡི་རྒྱུད་པས་བཟུང་བར་གྱུར་ཅིག་གསུང་ནས་འཕང་བས་ལྷ་མདའ་བྲག་ལ་ཟུག་པའི་བྲག་དེར་ལྕི་ཡི་བྲག་ལ་མདའ་ཟུག་ཅེས་པའི་མིང་ཆགས། དེ་ནས་ངོམ་ཆུའི་རྒྱུད་ནས་ཡར་ཕེབས་པར་བྱེས་རུང་འགགས་ཞེས་པར་ངམ་གྱི་བདུད་པོ་རུ་ཚུ་དེ་མི་ནག་རྟ་ནག་བཞོན་ནས་བྱུང་བར་ཕྱག་མདའ་འཕང་བས་བདུད་ཕོ་བྲོས་པས་མདའ་དེ་བྲག་ལ་རྒྱབ་པའི་ཤུལ་དང༌། མི་རྗེས་རྟ་རྗེས་བཅས་ཡོད། ལོ་རྒྱུས་མ་བརྟགས་པ་འགའ་ཞིག་གིས་དེང་སང་ནི་གེ་སར་དང་ཚོང་དཔོན་ནོར་བུ་བཟང་པོའི་རེད་ཅེས་འོལ་ཚོད་བྱེད་པ་མ་ཟད། དུས་ཕྱིས་ནི་མང་ཆེ་བས་རྡོ་བརྩིགས་དང་བྲག་ལ་རྗེས་འདྲ་མཐོང་ཚད་ཚོང་དཔོན་ནོར་བུ་བཟང་པོ་ཡིན་རྒྱུ་བྱེད་པར་སྣང། བདུད་ཕོ་བྲོས་པས་ངམ་གྱི་ཤམ་མཐའ་བྲག་ནས་རྗེས་ཟིན་ཞིང༌། འབྲོང་ཆེ་ཆེན་ཐོག་ཐོག་རྒྱལ་པོས་མཆོག་གསུམ་ཆོས་སྲུང་དང་ལྡོང་གི་དགྲ་ལྷ་ཝེར་མ་ར་མདར་སྦྲན་པས་དགྲ་བླ་ཝེར་མས་བྲོས་ལམ་བཀག་་པས་བདུད་པོ་བྲོས་ལམ་མ་ཐོབ་པར་བསྡད་པ་གཟིགས་ནས་ཚུར་རི་ནས་ཐད་ཀར་མདའ་རྒྱག་པར་བརྩམ་པ་ན་གློ་བུར་བདུད་པོ་རུ་ཚུ་གདོང་དུ་བྱུང་བས་རལ་ཁ་འགྲན་པར་མཛད་པས་ཆེ་ཆེན་གྱི་འབྲོང་པའི་གྲི་རྒན་མ་ཡི་རྩེ་ནས་མེ་ལྕེ་འབར་བ་མཐོང་ནས་ཁོ་ཡིས་ཟེར་མ་བཟོད་པར་རང་གཟུགས་མི་རྒན་ནག་རིང་ཞིག་དངོས་སུ་བསྟན་ནས་སྲོག་སྙིང་ཕུལ། ངམ་སྟོད་ས་ཡུལ་འབྱུང་པོས་བདག་ཏུ་བཟུང་བ་རྣམས་ཁྱེད་ལ་འབུལ་བས་གནས་མལ་ཞིག་གནང་བར་ཞུ་ཞུས་པས་ཁྱེད་ཀྱི་གནས་མལ་ཐད་ཀྱི་རི་འདི་གྱིས་གསུངས་པས་ལྕི་རུ་ཚུ་གནམ་གྱི་ཀ་བ་ཞེས་རྫ་བྲག་ནག་པོ་རི་མཐོ་བརྗིད་ཅན་ཞིག་ཡོད། རལ་ཁ་འགྲན་སར་དེར་ལྕི་ཡི་རལ་གྲི་འཕྲང་ཞེས་པའི་མིང་ཆགས། འབྲོང་པའི་གྲི་རྒན་མ་དེ་འབྲོང་སྨད་དཔོན་ཚང་གི་ཕ་རལ་ཡིན། འབྲོང་ཆེ་ཆེན་གྱི་ཆུ་འགྲམ་ཕ་བོང་ནག་པོ་ཞིག་གི་ངོས་སུ་བདུད་པོ་དམ་ལས་འདས་ན་བཀའ་ཡི་ཆད་པ་ལྕི་བའི་རྟགས་སུ་ལྕི་ཞེས་ཡིག་འབྲུ་རྫུ་འཕྲུལ་གྱིས་བྲིས་པ་མཇལ་རྒྱུ་ཡོད། འགའ་ཞིག་བཤད་སྲོལ་ལ་ཆེ་ཆེན་འཕྲུལ་གྱིས་བྲིས་པའི་ཡི་གེ་དེ་ཕ་ཝང་ནག་པོའི་ངོས་ལ་ཀྱི་་ཞེས་ཡོད་ཟེར། ད་ལྟའི་ལོ་རྒྱུས་ཁག་ནང་ཅི་ཞེས་བཀོད་འདུག་ཀྱང༌། རྒན་རབས་ཁག་ལ་རབ་བྱུང་གི་ཕ་བོང་དེ་གར་ཡོད་གཙད་གཅོད་བྱས་ཀྱང་ཇི་བཞིན་སྟོན་མཁན་མ་བྱུང༌། རལ་གྲི་འཕྲེང་ནས་ཡར་རྒྱུན་རིང་ཙམ་སོང་ན་ཐད་ལྟས་བྱ་དུས་ཕ་རི་ལྕི་ཆུའི་འགྲམ་ལ་ཕ་བོང་ནག་པོ་ཞིག་འདུག་པ་དེ་ཡིན་ཟེར་མཁན་འདུག་ཀྱང་དངོས་སུ་འགྲོ་མཁན་དཀོན་པར་སྣང༌། ཇི་བཞིན་མ་ཤེས་པ་གྱ་ཚོམ་གྱི་ཐག་ཆོད་ལས་སྔར་གྱི་འབྲི་སྲོལ་ལྟར་མ་བཅོས་གཉུག་མའི་ཚུལ་དུ་བཞག་ན་ལེགས། སྔར་གྱི་ལྷོ་པའི་བཀའ་འབུམ་དང་ཡིག་ཚང་ཁག་ནང་ལྕི་ཞེས་འབྲི་སྲོལ་འདུག་པར་བདག་གིས་དེ་རྩ་བར་བཟུང་བ་ཡིན། ཡང་རང་བྱུང་ཡིག་འབྲུ་འགའ་ལ་མགོ་ཅན་མི་གསལ་བ་འདོགས་ཅན་དང་དབྱངས་ཡིག་གསལ་བ་སོགས་ཡོད་སྲིད་པས་ལོ་རྒྱུས་དེ་རིགས་ཕ་བོང་གི་མདོག་དང་ཡིག་འབྲུ་ལ་ཉམས་ཞིབ་དང་འབྲེལ་དངོས་མཐོང་བྱུང་བསྟུན་དཔྱད་བརྩོམ་དོ་སྣང་དགོས་གལ། དེ་ནས་བཟུང་ས་མིང་ལྕི་གཞུང་དུ་བཏགས་ཤིང་ས་ཡུལ་ལྡོང་འབྲོང་པས་བདག་ཏུ་བཟུང་བ་ཞིག་སྟེ། འབྲོང་རབས་ལས། ལྡོང་གི་འབྲོང་པ་ཆེ་ཆེན་གྱིས། །འཛི་ཡི་གཡག་ནག་འཕྲང་གོང་ནས། །མདའ་འཕང་བ་བྲག་དམར་ལོག་ཏུ་ཟུག། །ལྕི་ཡི་བྲག་ལ་མདའ་ཟུག་གྲགས། །ངམ་བདུད་ནག་པོའི་ཐོ་བརྕམ་པས། །དམ་བཏགས་བླ་གནས་ཕ་བོང་ལ། །མི་འགྱུར་ལྕི་ཡི་ཡིག་འབྲུ་བཀོད། །མི་མིན་འབྱུང་པོའི་བཟུང་བའི་ཡུལ། །ལྕི་གཞུང་ལྷ་ལུང་དཀར་པོར་གྱུར། ཞེས་དང༌། བསྟན་བཅོས་དབུ་ནག་མི་བུ་འདྲ་ཆགས་ལས། །བྱང་ཟླ་ཤོད་ཡུལ་དེར་ང་ཆེ་ལྡོང༌། བོད་ངམ་ཤོད་༼ལྕི་གཞུང་ལ་ཟེར་༽ཡུལ་དེ་ཐོག་ཐོག་ལྡོང༌། །ཤར་གང་སྐྱའི་ཡུལ་དེ་སྨུག་པོ་ལྡོང༌། དེ་ས་བཟུང་ཅན་གྱི་མི་གསུམ་ཡིན། ཞེས་འབྱུང་བ་བཞིན་ནོ། ཆོས་རྒྱལ་སྲོང་བཙན་སྐབས་སུ་ཇོ་བོ་ཤཱཀྱ་མུ་ནེ་གདན་འདྲེན་ཤིང་རྟའི་གྱད་མི་སྟོབས་ཆེན་ལྷ་དགའི་རྒྱུད་ལས་བྱུང་བ་ལྷ་ཐོག་རྒྱལ་པོ་གུང་ཆུང་གིས་བསམ་ཡས་སུ་སྡེ་འཛུགས་ཡོན་བདག་ཞུས་ཤིང་སློབ་དཔོན་དང་རྒྱལ་པོ་བཀའ་གྲོས་ནས་མཐའ་ཡི་སོ་སྲུང་དུ་གུང་ཆུང་དཔོན་བཏང་ནས་ཕེབས་པ་དང༌། འབྲོང་ཆེ་ཆེན་གྱི་མི་མིན་འབྱུང་པོ་བརྟུལ་ཞིང་ལྕི་གཞུང་བདག་གིར་མཛད་པ་དང་འཕྲད་པས། ཆེ་ཆེན་ཐོག་ཐོག་རྒྱལ་པོས་ང་དང་འདྲ་ན་ལྕི་ཡི་བྲག་ལ་མདའ་འཛུགས་དགོས་གསུང་པས། གུང་ཆུང་དཔོན་གྱིས་མདའ་འཕང་བས་ཆེ་ཆེན་གྱི་མདའ་རྒྱབ་སའི་འཁྲིས་དེར་བྲག་ལ་ཅུང་ཟད་ཟུག་སྐད། ལྷ་ཐོག་རྒྱལ་པོ་གུང་ཆུང་གིས་གཉེན་སྒྲིགས་བྱ་འདོད་ཡོད་ལུགས་ལབ་པས། ཆེ་ཆེན་གྱིས་ཡབ་འབྲོང་རྗེ་ཟིལ་དཀར་ལ་ཞུས་ནས་སྲིང་མོ་ལྷ་མོ་མཚོ་སྤྲད་རྒྱུ་བྱས་ཤིང༌། ལོ་ཤས་ཨག་འདམ་ལྕི་གསུམ་གྱི་ས་ཆ་རྩ་གཡར་བྱས། ལྷ་ཐོག་རྒྱལ་རབས་ནང་དུ་གོང་ཆུང་དཔོན་གྱིས་ལྕི་ཡི་བྲག་ལ་མདའ་ཟུག་ལ་མདའ་རྒྱབ། ཨག་འདམ་ལྕི་གསུམ་གྱི་ས་བཟུང་ལུགས་དང༌། འབྲོང་རྗེ་ཟིལ་དཀར་གྱི་སྲས་མོ་ལྷ་མོ་མཚོ་བླངས་ནས་སྲས་གྲགས་སེང་སྨོན་ནེ་ཡག་འཁྲུངས་ལུགས་བཅས་གསལ། འབྲོང་ཆེ་ཆེན་བསམ་ཡས་སུ་ཕེབས། མཁན་སློབ་ཆོས་རྒྱལ་རྣམས་མཇལ་གྲུབ་ནས་རྨ་གཞུང་དུ་བཞུགས། སྤུན་མགོན་པོ་རྒྱལ། ཆོས་སྐྱོང་རྒྱལ༌། ལྷ་སྲུང་རྒྱལ་གསུམ་གྱི་རྒྱུད་པ་རིམ་པས་རྨ་ཁོག་སྤོ་ཏིའི་མདོ་སོགས་སུ་དཔལ་ཤུལ་ལམ་ཡུལ་སྐད་ལ་ཝ་ཤུལ་སྟོད་སྨད་གྱི་ས་བཟུང་བ་ཡིན་ཏེ། རི་རྩེ་མོ་གསུམ་དེ་ལྡོང་ལ་ཐོབ། །ལྡོང་ཞྭ་མགོ་མཐོ་བ་དེ་ནས་བྱུང༌། ཞེས་ལྡོང་དཔལ་ཆེན་སྐྱབས་ཀྱི་མི་རིགས་ལ་དཔལ་ཤུལ་ཕུར་པ་ཐར་ཟེར་བ་མདོག་ནག་ཅིང་ལུས་རིང་ལ་གུག་པ་ཞིག་བྱུང༌། མིང་ངན་ལ། ལྡོང་མི་ནག་རྒུར་རྒུར་ཟེར། དེའི་ཡུལ་རྨ་ཁོག་ར་རྒྱ་ཆུ་ཁ་སོགས་ཡིན། ལྡོང་འབྲོང་ཕྲུག་དུས་སུ་རྨ་ཆེན་གྱི་བསམ་ཆོད་རལ་གྲི་རྩེ་དགུ་པ་ཞིག་དངོས་གྲུབ་ཏུ་བྱིན་པས་གཡུལ་ལས་རྒྱལ། ལྡོང་མི་ནག་གི་སྲས་གེ་ལི། གེ་ལིའི་བུ་གེ་རྩེ། གེ་འཕན། གེ་རྒྱལ། བན་དེ་སྐྱབས་དང་བཞི། མི་ནག་གཤེགས་དུས་ཞལ་ཆེམ་ལྟར་རྫ་རྒྱལ་གྱི་ཞོལ་དུ་གདུང་བཞུས། གདུང་རུས་དང༌། བསམ་ཆོད་རལ་གྲི་རྩེ་དགུ་པ་དཔལ་ཆེན་རྒ་ལོས་གྲུབ་རྟགས་ཀྱིས། སླར་ཡང་རེག་གཅོད་ཀྱི་རལ་གྲི་རྩེ་གསུམ་པར་གྱུར་པ་དེ་དང༌། གོ་མཚོན་རྣམས་ནང་བཞུགས་ཀྱི་མཆོད་རྟེན་བཞེངས་པ་ད་ལྟའང་ཡོད་སྐད་ས་སྒྲོན་གྱི་རྟེན་འབྲེལ་རྟགས་པས། ཕ་གེ་ལེས་མགུལ་གཡུ་ཕུལ་བ་ལ། །གེ་ལི་གཡུལ་རྒྱལ་ཁེབས་ཐང་ཆེ་ཟེར། བུ་གེ་རྩེས་མཚལ་ཐུམ་ཕུལ་བ་ལ། །གེ་རྩེ་བྱེའུ་ཁྲག་ཀུན་ལས་དམར། །གེ་འཕེན་གྱི་མདའ་ཞིག་ཕུལ་བས། །གེ་འཕེན་ཉག་ཕྲན་དགྲ་ལ་དཔའ་ཟེར། །བན་དེ་སྐྱབས་ཀྱིས་ཁ་ཐག་ཕུལ་བས། བན་དེ་ཁ་དར་དགུང་ལ་དར་ཟེར་བ་བྱུང༌། གེ་ལི་དང༌། གེ་རྩེའི་རྒྱུད་པ། འབུམ་སྐྱབས་ཡག་དང་ཁྲོ་ཁོ་སོགས་ཡིན། གེ་འཕན་གྱི་རྒྱུད་པ་དཔལ་ཤུལ་བན་དཔོན་ཟེར་བའི་རྒྱུད། འཇམ་དབྱངས་བཞད་པ་འཁྲུངས། གེ་འཕེན་གྱི་རྒྱུད་པ་ཚན་གཅིག་འཕེལ་བ་སོག་པོ་དང༌། ཨ་མདོའི་ཕྱོགས་སུ་དཔལ་མང་སོགས་ཡིན་ཟེར། ཟེལ་པ་སྤུན་བདུན་གྱི་ཆུང་བ་རྒོད་རྒྱལ་གྱི་རྒྱུད་པ་པོ་རི་ཡིན། འབྲི་གུང་པ་འཛམ་གླིང་ཆོས་ཀྱི་རྒྱལ་པོའི་དངོས་སློབ་ངོམ་པ་བྱ་བྲལ་ལ་ཕྱི་བ་ནམ་མཁའ་རྒྱལ་མཚན་ཞེས་ལུས་མ་སྤང་བ་མཁའ་སྤྱོད་དུ་གཤེགས་པའང་ལྡོང་འབྲོང་པ། ཟླ་ཆུའི་སྟོད་སྡེ་དགེའི་མངའ་ཞབས་འབྲོང་པ་དཔོན་རིག་རྣམས་ཀྱང་གེ་རྩེའི་མི་རྒྱུད་ཡིན། གེ་རྩེ་དཔོན་དང་ཁྲོ་ཤུལ་ཡང་འདི་ལས་གྱེས། ཁྲོ་ཤུལ་རྒྱུད་དུ་ཀཿཐོག་གེ་རྩེའི་སྤྲུལ་སྐུ་འཁྲུངས། ཕུར་པ་ཐར་གྱི་མི་རྒྱུད་མཚོ་སྔོན་དུ་མཆེད་པ་ཆུ་ཡོས་དུས་འཁྲུག་དུས་སླར་སོང་བ། ལི་ཐང་དང་ཉེ་བའི་གཡོན་རུ་མ་དང༌། སྡེ་གཞུང་མ་ཟེར་བའི་དཔོན་རིགས་ལས་བདེ་གཞུང་སྤྲུལ་སྐུ་དང༌། ལྡོང་བན་དེ་སྐྱབས་ཀྱི་མི་རྒྱུད་དཔལ་ཤུལ་སྟག་སྐྱབས་ཀྱི་རྡོ་སྟོད་རྗེས་མདར་མགོ་ལོག་ལ་ས་བསླང་ནས་མཁར་གཞིས་བཟུང༌། ཡང་དེའི་རྒྱུད་ཤོས་ཁོག་ཏུ་རུ་བཟུང་བའི་རྒྱུད་པ་གསེར་ཐར་དཔོན་རིགས། བན་དེ་སྐྱབས་ཀྱི་རྒྱུད་པ་ལ་ཁེ་ཐལ་དཔོན་རིགས་དཔལ་ཤུལ་ཁྲོ་ཁོ་ཡང་ཟེར་བ་ཡིན་ནོ། རྡོ་རྗེའི་རྒྱུད་པ་ཨ་རིགཡིན་ནམ་སྙམ། ༼༑ མདོ་སྨད་ཆོས་འབྱུང་དེབ་ཐེར་རྒྱ་མཚོ་ཀན་སུའི་དཔར་ལྡེབ་གྲངས་༢༡༤ནང༌། རྨ་ཆུའི་ཁུག་སོ་ནུབ་ངོས་ལ་ཨ་རིག་གི་ས་ཆ་ཡོད། འབྲོང་པ་རྡོ་རྗེའི་བུ་ཨ་རིག་དང་པདྨ་དབང་གྲགས། བླ་མ་མགོན་སྤུན་གསུམ་གྱི་སྔ་མ་རྨ་ཆེན་གངས་བསྐོར་ལ་འགྲོ་སྐབས་ཨ་ཡིག་རིག་པས་མི་རྒྱུད་མིང་དེ་ལྟར་གྲགས། ཡང་ཆུ་ནག་གཡའ་སྔོན་རྫ་འདབས་སུ་གཞི་བདག་བུ་ཞིག་སྐྱེས་པར་ཨ་རིག་བན་དེ་གྲགས་པ་དབང་ཕྱུག་ཟེར། དཔའ་རྩལ་མི་ཕལ་པ་དང་མི་འདྲ་བ་བྱུང༌། དེའི་བུ་དགུ་ཡོད་པའི་མི་རྒྱུད་ལ་ཨ་རིགས་ཚོ་དགུ་བྱུང་བ་དེང་སང༌། དུད་སྟོང་ལྷག་ཡོད་པ་འདི་ཡིན་ཞེས་བཤད་འདུག༽ །གཞན་ཡང༌། ཟི་ན་རྡོ་རྗེ་རྒྱལ་མཚན་ཟེར་བ་མདོ་ཁམས་སྤོ་འབོར་སྒང་དུ་རྨུ་རྒོད་གདུག་རྩུབ་ཅན་གྱི་དཔུང་མང་པོ་ཞིག་ཡོད་པ་ཆམ་ལ་འབེབ་པའི་སྟོབས་ཅན་ཞིག་བྱུང༌། ཟིན་བསམ་འགྲུབ་གླིང་ཟི་ན་བླ་མ་ཆོས་འཕགས་ཀྱིས་བཏབས། ཟི་ན་ནི་ལྡོང་གི་ནང་ཚན་ཞིག་ཏེ། དེབ་ཐེར་རྒྱ་མཚོ་ལས། གནམ་ལྡོང་དཀར་པོ་ལས་ས་སྐྱ། ཉི་ལྡོང་སེར་པོ་ཟི་ན། ས་ལྡོང་གྲོ་བོ་གོན་ལིང༌། ཞེས་གསལ་བ་དང༌། མཚོ་སྔོན་ཟི་ལིང་མཁར་ཟེར་བའི་ས་ཆ་དེ་དག་སྔར་ཟི་ན་ཤོག་ཆེན་བཅོ་བརྒྱད་ཀྱི་ས་ཡིན་གཤིས་ཟི་ན་ཞེས་པའི་སྒྲ་ཟུར་ཆགས་ནས་དེང་སང་ཟི་ལིང་ཞེས་ཟེར། །ཡང་ཁ་དཔེ་ལ། གནམ་ལྡོང་དཀར་པོ་ས་སྐྱ། ཉི་ལྡོང་སེར་པོ་ཟི་ན། ས་ལྡོང་གྲོ་བོ་གོན་ལིང༌། སྨུག་པོ་ལྡོང་དེ་འབྲོང་པ་ཞེས་ཟེར་བ་དང༌། བསྟན་བཅོས་དབུ་ནག་མིའུ་འདྲ་ཆགས་ལས། ལྷ་ཁྱུང་མགོ་དགུང་དང་མཉམ་ལེ་དེ། ལྡོང་ཟི་ན་རྡོ་རྗེ་རྒྱལ་མཚན་ཡིན། །དགྲ་ངོ་ནག་ཆམ་ལ་ཕབ་མི་དེ། །ལྷོག་སྐྱ་དང་པོའི་ལྷ་རྒོད་ཡིན། །རྒྱ་ལ་ཟིལ་རྟ་སྐྱལ་མི་དེ། །སེང་བློན་གནོང་བུ་གེ་སར་ཡིན། །ཁྱུང་མ་ཤི་གོང་ནས་ལེན་མི་དེ། །གཡུ་ཡག་སྦྲང་ཚ་དགའ་བདེ་ཡིན། །འབྲོང་མ་ཤི་རྐང་རློན་གཅོག་མི་དེ། །ཨ་སྟག་ལྕམ་གྱི་ཀླུ་མོ་ཡིན། ཞེས་དང། ལྡོང་མར་ལ་མེ་ཉག་གྱི་ཐན་མན། །ཐ་རེ་སྐྱེས་པའི་ནེ་ཆུང་དེ། །རྒྱ་ནག་པོའི་གྱང་ལ་ལྡོག་པ་གཏད། །ས་དེ་བས་མན་ལ་བོད་མི་འདུག །སྨུག་པོ་ལྡོང་གི་མཚར་གཏམ་ཡིན། ཞེས་དང། ལྡོང་ཤ་སྐྱ་འདྲ་བ་ཞིག་ཡོད་པ་དེ། །ཤར་རྨ་ཟླ་སྒང་དེར་འཚོགས་ནས་འདུག །ལྡོང་སེ་བོའི་ལ་རྒྱ་དེ་ཤར་ལ་འཁྲིགས། །གངས་ལ་སེང་གེ་འགྱིང་བ་འདྲ། ཞེས་འབྱུང་བ་དང༌། འབྲོང་པའི་འབེལ་གཏམ་ལས། རྨ་ཡུལ་ཕྱུག་མོ་གཞུང་དྲུག་ལ། །སྨད་འབྲོང་པའི་ཕྱུག་རྒྱུད་དེ་མཚོ་ལྟར་རྒྱས། །རྒྱ་མཚོ་མཐའ་དབུས་མེད་པ་ལྟར། །དཔལ་འབྱོར་ལོངས་སྤྱོད་ཕུན་སུམ་ཚོགས། །མཆོད་ཡུལ་སྦྱིན་གནས་ཀྱི་ཚོགས་ཆེན་རྫོགས་ཞེས་དང༌། །འབྲོང་རབས་ལས། ལྡོང་འབྲོང་པ་མར་ཆགས་དེ་སྨད་ལ་ཆགས། །ལག་རུ་མཚོན་ཅན་ལ་དགུ་བརྒྱ་ཆགས༌། །མདོ་ཁམས་ལྡོང་ཤུལ་བཅོ་བརྒྱད་ཆགས། །ལྡོང་གི་ཚ་ཆེན་བཅོ་བརྒྱད་ཆགས། །སྨད་འབྲོང་རྨ་ཆུའི་མཐའ་ན་བསྐོར། །རྨ་ཆུའི་ཆུ་ལ་རྒྱ་དར་བཞིན། །རྨ་རྫ་གཉིས་ཀྱི་ས་བཟུང་བྱས། །སྨད་འབྲོང་ལྕགས་ཀྱི་རུ་ཐུར་དེ་རྫ་ལ་འགྱིང༌། །མགོ་རུ་ཐུར་རྒྱས་པའི་དཔའ་རྟགས་དེ་ཀུན་ལ་ངོམ། །རྨ་ཆུ་ཁམ་པ་དེ་དཔའ་བོའི་འབྱུང་ཁུངས་སུ་གྲགས། ཞེས་འབྱུང་བ་ནི་སྨད་འབྲོང་རྨ་ཆུ་མཐའ་ནས་རྒྱས་པའི་སྐབས་སོ།།

གཉིས་པ་བར་འབྲོང་སྟག་མོ་ཚང་ལ་ཉལ་བའི་ཚུལ།

དེ་ནས་ལྷ་སྲས་མུ་ཏིག་བཙན་པོས་དུས་ཙམ་ན། འབྲོང་ཆེ་ཆེན་ཐོག་ཐོག་རྒྱལ་པོའི་སྲས༌། ཀླུ་ཕྱུག་རྒྱལ་དང༌། འབྲོང་རྨ་རེས། ཀརྨ་རྒྱལ་གསུམ་ཡོད་པ་ནས། ཀླུ་ཕྱུག་རྒྱལ་ཚ་བ་སྒང་གི་ཡུལ་ལྗོངས་འཁོར་ལོ་སྡོམ་པའི་ཕྲིན་ལས་ཀྱི་དཀྱིལ་འཁོར་ཡོངས་སུ་རྫོགས་པའི་གནས་རོང་བཙན་ཁ་བ་དཀར་པོའི་མདུན་ཟུར་མདོ་ཁམས་ཆུ་བཞིའི་ནང་ཚན་འགྱིང་ཆེན་དངུལ་ཆུ་དལ་གྱི་འབབ་པའི་གཡོན་ཟུར། ཁམ་པ་ཟླ་ཆུའི་གཡས་ལོག་ཚ་བ་སྒང་དུ་ཆགས་པ་སྟེ། དབུ་ནག་མི་བུ་འདྲ་ཆགས་ལས། དབུས་ལ་རིང་མོ་མན་ཆད་ནས། །ཚ་བ་དྲིལ་དཀར་ཡན་ཆད་ལ། །ཆེ་བཙུན་ལྷ་གཡག་ངར་བ་འདྲ། །ས་གོང་བ་བཟུང་ན་ལྡོང་ཀུན་བཙུན། །བཙུན་ནས་གོང་བ་བཟུང་བ་ཡིན། ཞེས་དང༌། འབྲོང་པའི་འབེལ་གཏམ་ལས། ཚྭ་བ་ས་ཡི་དངས་རྩེ་ལ། །ཀླུ་དགའ་བོའི་རྩེ་གར་སྤྱོད་འདྲ་དེ། །འབྲོང་ཀླུ་རྒྱལ་རྒྱུས་པ་དེ་རུ་ཆགས། །ཚྭ་བ་རྨ་ཁམས་སྡེ་པའི་དཔོན་པོ་བྱས། །ཕྱུག་ལོངས་སྤྱོད་མངའ་ཐངས་དགུང་དུ་མཉམ། །སྡེ་དབུ་ནག་བསྟན་པ་མཐའ་ནས་དར། །ཞེས་དང༌། འབྲོང་པའི་རྟོགས་བརྗོད་ལས། ཕུ་ལ་འབྲོག་བཟང་རྩ་ཁ་རྒྱས། །བར་ན་ཞིང་བཟང་སྙི་མ་ཕྱུག། །མདའ་ན་རྩི་ཤིང་ནགས་ཚལ་རྒྱས། །ཚ་བ་སྒང་གི་སྒང་རྒྱུད་དུ། །ཕུན་སུམ་ཚོགས་པའི་ཡུལ་གྱི་བདག །དཔོན་རྒྱུད་ད་ལྟའི་བར་དུ་གནས། ཞེས་འབྱུང་བ་བཞིན་ནོ། ཀརྨ་རྒྱལ་གྱི་རྒྱུད་ལ་སྡེ་དགེའི་ཕྱི་ཡི་གཉེར་ཆེན་ཁག་བཞིའི་གྲས་འབྲོང་པ་དཔོན་ཚང་སོགས་བྱུང། འབྲོང་རྨ་རེས་ལྕི་གཞུང་བདག་གིར་བཟུང་བར་ཡར་ཕེབས་པར་ཡར་ལམ་རྡོ་ཤུལ་དུ་རིག་བཟང་མ་ཞིག་དང་འབྲེལ་བས་སྲས་འབྲོང་པ་བསོད་ལུ་ཡིན། དེའི་རྒྱུད་ལས་རྡོ་ཤུལ་དཔོན་ཚང་གི་དཔོན་རྒྱུད་བྱུང་ཞིང༌། འབྲོང་རབས་ལས། འབྲོང་བསོད་ལུས་རྒྱུད་དེ་རྡོ་ཤུལ་ཡིན། ཞེས་ལྡོང་འབྲོང་པས་མདོ་ཁམས་ཤུལ་ཆེན་བཅོ་བརྒྱད་ས་བཟུང་བའི་གྲས་ཡིན། རྨ་རེས་གཟེ་གཞུང་དུ་ཕེབས་པ་ན་རི་བོ་གཟེ་རྒྱལ་གཟིགས་པས། རི་འདི་གནས་ཁྱད་པར་ཅན་ཞིག་འདུག་པ་འབྲོང་པའི་རྒྱུད་པས་བདག་ཏུ་བཟུང་བར་བྱའོ་གསུང་ནས་དེར་བཞུགས། ཇོ་བོ་གཟེ་རྒྱལ་ནི་མདོ་ཁམས་སྐུ་ཡི་གནས་ཐམས་ཅད་འདུས་པའི་རི་བོ་མཁའ་སྤྱོད་དཔལ་གྱི་ཙྭ་རི་ཏྲ་དང་མཚུངས་པ་ཞིག་ཏེ། སློབ་དཔོན་པདྨས་མཛད་པའི་མདོ་ཁམས་གནས་ཆེན་ཉེར་ལྔའི་མདོ་བྱང་ལས། བོད་ཀྱི་མདོ་ཁམས་ལ་ཐོག་ཞེས་བྱ་རུ༔ ཙྭ་རི་མཚུངས་པའི་མ་ཡོ་གངས་ར་ནི༔ དེ་ཉིད་སྐུ་ཡི་གནས་ཆེན་འདུས་པའི་གནས༔ ཞེས་གསལ་བར་ལུང་བསྟན་པ་བཞིན། གཟེ་ཡི་མ་ཡོ་གངས་ར་འམ། ཇོ་བོ་གཟེ་རྒྱལ་ཞེས་རིག་འཛིན་རྩ་གསུམ་གཏེར་བདག་གླིང་པས་གནས་སྒོ་ཕྱེས་ཤིང༌། ཁམས་པ་ཀུན་དགའ་བསྟན་འཛིན། མཆོག་གྱུར་གླིང་པ། ལྷོ་ནུས་ལྡན་རྡོ་རྗེ་སོགས་ཀྱིས་གནས་ཀྱི་སྒོ་འབྱེད་དང་དཀར་ཆག་མང༌། གཟེ་གཞུང་དུ་གཟེ་འབྲོང་དཔོན་ཚང་ཞེས་ཡུལ་དེར་དབང་བསྒྱུར་བས། འབྲོང་རྨ་རེས་ཀྱི་མཁྱེན་རླབས་དང༌། མགྲིན་ཤག་ཤིན་ཏུ་བདེ་བས། ཕྱོགས་ཀུན་ལས་རྣམ་པར་རྒྱལ་བའི་སྙན་པའི་གྲགས་པས་ཁྱབ། ཡུལ་གྱིས་ཁ་དཔེ་ལ། འབྲོང་རྨ་རི་གཏམ་གྱི་བང་མཛོད་རེད། །རྟ་དམར་ཆུང་འགྲོས་ཀྱི་འཁོར་ལོ་རེད། ཅེས་གླེང༌། རྨ་རེས་དང་ཡུམ་སྐར་རྒྱན་གཉིས་ཀྱི་སྲས་མགོན་པོ་རྒྱལ་དང་བཀྲ་ཤིས་རྒྱལ་ལམ་ལྷ་ཆེན་བན་ཐུང༌། ཀརྨ་དབང་རྒྱལ་གསུམ་ཡོད་པ། མགོན་པོ་རྒྱལ་ནང་ཆེན་རྒྱལ་ཚབ་འབྲོང་པ་ཞེས་རྫོང་ཐང་འབྲོང་པའི་དཔོན་རྒྱུད་སོགས་ཟུར་དུ་གྱེས་པ་དང། ཕྲན་ལོ་ངོ་བདུན་གྱི་དུས་སུ་ཡབ་རྗེ་དམ་པ་བེ་ཧུ་ཁྲིོ་རྒྱལ་གྱི་སྐུ་མཆེད་ཆུང་ཤོས་དགྲ་ལྷ་ཟུར་གྱེས་སུ་སོང་སྐབས། འབྲོང་བློན་སྐྱ་ཤོག་ངག་རིན་གྱིས་རྒྱལ་ཚབ་རྫོང་ཐང་འབྲོང་པར་སྲས་མེད་སྟབས། འབྲོང་སྲས་དགྲ་ལྷ་ཆུང་དུས་སྤྲད་ཟེར་བས་མ་ཡུམ་དབང་འཛོམས་གཙོས་རྒན་སྡེས་སྤྲད་རོག་མ་བྱས། ངས་སྤྲད་ན་ལེགས་ཚུལ་ཞུས་ཀྱང་གསན་བཞེས་མ་གནང་བས་ད་ཆ་འདི་འདྲ་བྱུང་ཞེས་བཤད་པ་དྲན་ཞིང༌། རྫོང་ཐང་འབྲོང་པའི་སྐོར་འབྲི་འདོད་བྱུང་ཡང༌། འབྲེལ་ཡོད་༧་འབྲི་གུང་གདན་རབས་ཉེར་བརྒྱད་པ་༧སྐྱབས་མགོན་བསྟན་འཛིན་འགྲོ་འདུལ་གདན་འདྲེན་དུ་ས་ལུག་སྤྱི་ལོ་༡༧༣༩ལོར་ནང་ཆེན་ནས་ཕེབས་བསུ་ལམ་རྒྱུས་པར་འབྲོང་པ་བཀྲ་ཤིས་ཚེ་བརྟན་དཔོན་གཡོག་བཏང་འབྱོར་གསལ་བ་རྫོང་ཐང་རྒྱལ་ཚབ་འབྲོང་པ་ཡིན་ཚོད་ལས་༧སྐྱབས་མགོན་འགྲོ་འདུལ་ཞབས་ནང་ཆེན་དུ་ཕེབས་སྐབས་རྫོང་ཐང་སྒར་ཐོག་ཏུ་གདན་དྲངས། ཞེས་ཟུར་ཙམ་གསལ་བ་ལས་མེད་པ་དང༌། གཞན་ལོ་རྒྱུས་ཉམས་ཞིབ་བྱ་ཡུལ་མ་མཆིས་སྟབས་བླ་མ་ཀརྨ་ཕྲིིན་ལས་རིན་པོ་ཆེ་དང༌། འབྲོང་སར་དཔོན་ནམ་མཁའི་རྡོ་རྗེ། དགེ་རྒྱལ་བར་མའི་དཔོན་རྒན་འོད་གསལ་བཅས་ལ་འབྲི་བརྩད་ཞུས་པས། རྒྱལ་ཚབ་སྐལ་བཟང་རྡོ་རྗེ་ནས་མི་རྒྱུད་ཆད་པ་ནང་ཆེན་ཁྱུང་པོ་དཔོན་ཚང་ཚ་བོ་ཞིག་བུ་ཚབ་བཞག་པ་རེད་གསུང་པ་ཙམ་ལས་མ་མཆིས། རྒྱལ་ཚབ་མི་རྒྱུད་ཆད་པའི་རྗེས་སུ་འབངས་འཁོར་ནང་ཆེན་བཙུན་མོ་ཚེ་རིང་གཡུ་སྒྲོན་གྱིས་གཟིགས་སྐྱོང་གནང་བ་དང༌། སོག་རག་འབྲོང་པའི་མི་རྒྱུད་འབའ་རོམ་པའི་ཆོས་རྒྱུད་འཛིན་པ་སོག་རག་སེང་གེ་འབུམ་པ་ཞེས་རྟོགས་ལྡན་རྒེའུ་རྣ་གཞོན་ནུ་འབྱུང་གནས་ཀྱི་དངོས་སློབ་ཡབ་འབྲོང་པ་ཨ་མཆོད་ཁྲ་མོ་དང་ཡུམ་ཉ་སྒྲོན་གཉིས་ཀྱི་སྲས་སུ་འཁྲུངས་པ། འཁོར་མི་དང་མི་མ་ཡིན་གྱི་གདུལ་བྱ་སྐྱོང་ནུས་པ། ཆམ་གྱི་སོག་རག་དགོན་བཏབས་ཤིང་འདས་དུས་འཇའ་དང་མེ་ཏོག་གི་ཆར་བབ་པ་སོགས་བྱུང༌། གྲུབ་ཆེན་དེ་དང་རིག་དབོན་སོག་རག་མཁར་པ། སོག་རག་ཕུ་པ་ཚུལ་ཁྲིམས་རྒྱལ་མཚན་སོགས་འབའ་རོམ་པའི་གྲུབ་ཆེན་མང། ཞིབ་པར་འབའ་རོམ་གསེར་འཕྲེང་དུ་གསལ་ཞིང༌། བཀྲ་ཤིས་རྒྱལ་ལམ་བན་ཐུང་དང། ཀརྨ་དབང་རྒྱལ་གཉིས་ཀྱི་སྦྲ་བཟུང་བས། གཟེ་ཆུ་གོ་གོང་ནས་སྦྲ་གོ་བྱས། ཞེས་གླེང། ཀརྨ་དབང་རྒྱལ་མི་རིང་བར་འདས། བཀྲ་ཤིས་རྒྱལ་ནི་འཕགས་བོད་གཉིས་སུ་མགོན་པོ་སྟག་བཞོན་གྲུབ་པའི་རྣལ་འབྱོར་པ་ཤ་སྟག་ཏུ་སྐྱེ་བ་བཞེས་ཚུལ་སྐྱེས་རབས་མདོར་བསྡུས་ཞིག་འབྲོང་པའི་ཡིག་ཚང་ནས་མཇལ་རྒྱུ་འདུག་ཀྱང་ཕ་ཡུལ་དུ་ལུས་པ་ད་ལྟ་མ་ངེས། བན་ཐུང་དབང་དཔེ་ཞིག་ལ་སྐྱེས་རབས་བསྡུས་པ་ཞིག་དབང་བཤད་ལོ་རྒྱུས་ནང་དུ་ད་ལྟ་མཇལ་རྒྱུ་འདུག་ཀྱང་འདིར་ཡི་གེས་ངལ་བས་མ་བྲིས། དུས་རབ་ཕྱི་ལོ་༨༡༥ཙམ་མངའ་བདག་ཁྲི་རལ་པ་ཅན་གྱི་དུས་ཙམ་ཡིན་ཚོད་ཡུམ་དཀར་རྒྱན་གྱི་རྨི་ལམ་དུ་མི་ཕོ་ཤེལ་གྱི་མདོག་ལྡན་དར་དཀར་བསྣམས་ཤིང་རྟ་དཀར་ཆིབས་པ་ཞིག་དང་འཕྲད་པར་རྨིས། ཟླ་བ་ལྔ་ནས་བཤོས་པའི་བུ་ཡོད་པར་ཤེས། ཁོག་པའི་ནང་དུ་ཡོད་དུས་ཀི་བསྭོ་ཆེ་ཆེར་བྱེད་པ་ཀུན་གྱིས་ཐོས། ཁོང་ལ་ཆུང་ངུའི་དུས་མཚན་བཀྲ་ཤིས་རྒྱལ་འབོད། མཚམས་སྒྲུབ་ཁོ་ནར་ཐུགས་གཞོལ་བའི་སྔགས་བཙུན་མདོག་སྨུག་གཟུགས་ཐུང་ཞིག་ཡོད་སྟབས་འབྲོང་པ་བན་ཐུང་ཞེས་གྲགས། ཚེ་རབས་ཀྱི་ལྷ་མགོན་པོ་སྟག་བཞོན་སྒྲུབ་པས་སྐུ་ལུས་ནས་མེ་སྟག་འཕྲོ་བ་རྒྱུན་དུ་ཐུན་མོང་གི་སྣང་ངོར་ཡོད་སྟབས་ལྷ་ཆེན་པོ་འཁོར་བ་ཡོད་འདྲ་ཞེས་གླེང་བ་ཞིག་བྱུང་བས་ལྷ་ཆེན་འབྲོང་པ་བན་ཐུང་འབོད། རྡབ་རོང་དང་བྲཧྨ་ཞེས་པའི་བྲག་ཕུག་ཏུ་མགོན་པོ་སྟག་བཞོན་བིང་ཆེན་བསྒྲུབ་པས་མགོན་པོ་སྟག་བཞོན་དངོས་སུ་ཞལ་བསྟན་ནས་རིགས་དང་བརྒྱུད་པར་བཙན་ཕྱུག་འཕེན་དར་ཡོང་བའི་དངོས་གྲུབ་དང༌། ཐུན་མོང་ལས་བཞི་འགྲུབ་བརྒྱད་ལ་དབང་འབྱོར་བས་རླུང་ལ་བཞོན་པ་དང༌། རྡབ་རོང་དུ་རྡོ་ལ་ཞབས་རྗེས་དང༌། ཆུ་ལ་ཐོགས་མེད་དུ་གཤེགས་པ་སོགས་མཛད། ལྡོང་འབྲོང་པའི་གདུལ་ཞིང་གང་ཡོད་སར་ཕེབས། ནང་ཆེན་རྫ་རྒྱུད་མེལ་ཆེན་གཤམ་སོགས་ལ་ཡང་ཕེབས། འཆམ་ཤེས་ལ་བན་ཐུང་མཁར་ཞེས་པ་ཁང་ཤུལ་ས་འབུལ་ད་ལྟའང་ཡོད། འགའ་ཞིག་གིས་སོག་རག་འབྲོང་པ་བན་ཐུང་གི་རྒྱུད་ཡིན་ཞེས་གླེང་སྲོལ་འདུག འབྲོང་བར་སྨད་ཀྱི་ས་ཆ་ཚ་རྒྱལ་བན་ཐུང་སྒྲུབ་ཕུག་དང༌། གྲོ་གད་ཚ་ཕུའི་གངས་རི་སོ་གཅིག་ལ་བན་ཐུང་སྒྲུབ་ཕུག་བྲག་ལ་རྔ་འདོག་ས་ཕྱག་མཛུབ་ཀྱིས་བཟོས་པའི་བུག་པ་དང༌། མཆོད་གཞི་བྲག་ལ་བང་རིམ་ཅན་རང་བྱོན། ཕུག་སྒོར་ཕྱག་ཞབས་ཀྱི་རྗེས་དང༌། ཚྭ་རྒྱལ་བྲག་ཨ་མྱེ་དབུ་དཀར་ཞེས་སྟོད་བྲག་དཀར་དང་སྨད་རྫ་རི་ཡིན་པ་དེར་བན་ཐུང་སྒྲུབ་ཕུག་དང༌། ཡང་གླང་ཆེན་རག་འཁྱོག་ལུང་པའི་ཕུ་ནས་གྱེན་དུ་ཕྱིན་པས་འཕྲང་ནག་སུམ་མདོ་ཞེས་པའི་གཡས་ཕྱོགས་ལུང་པར་ཞབས་རྗེས་བྲག་ཞེས། བན་ཐུང་མི་རྟ་ཁྱི་གསུམ་གྱི་ཞབས་རྗེས་བྲག་རྩ་ནས་རྩེ་བར་ཏ་ལེར་ཡོད། ཡུལ་ལྷ་མཐོན་པོའི་གྲོ་ལོད་ཕུག་ཏུ་གུ་རུ་རྡོ་རྗེ་གྲོ་ལོད་ཀྱི་སྒྲུབ་པ་མཛད། ཕུག་སྒོ་བྲག་ལ་རྡོ་རྗེ་གྲོ་ལོད་ཀྱི་སྐུ་དབྱིབས་རང་བྱོན་ཡོད་པ་དེར་མཆོག་གི་དངོས་གྲུབ་ཉམས་འོག་ཏུ་ཆུད་པའི་རྣལ་འབྱོར་གྱི་དབང་ཕྱུག་ཆེན་པོར་གྱུར། དུས་ཤིག་ན་མཁའ་སྤྱོད་དུ་གཤེགས་པ་དགོངས་ནས་བྲག་ཕུག་ཕྱི་རོལ་དུ་ཕེབས་རྩིས་ཀྱི་ཞབས་ལྷམ་གཡས་པ་གྱོན་གཡོན་པ་མ་གྱོན་པའི་སྐབས་བླ་མ་རྡོ་རྗེ་གྲོ་ལོད་དངོས་སུ་བསུ་བར་ཕེབས་པས། དེ་མ་ཐག་རྔ་ཆིབས་ཏེ་སྐུ་ལུས་མ་སྤང་བ་མཁའ་སྤྱོད་དུ་གཤེགས། སྤྲུལ་པ་དགྲ་བླའི་ཚུལ་གྱིས་རིག་དང་བརྒྱུད་འཛིན་ཡུལ་ཁམས་ལ། ལས་རབ་འབྱམས་ཀྱི་དངོས་གྲུབ་སྟེར་ནུས་པ་ཞིག་ཏེ། འབྲོང་རབས་ལས། དགྲ་བླ་འབྲོང་པ་བན་ཐུང་ཞེས། །གུ་རུ་རྡོ་རྗེ་གྲོ་ལོད་དང༌། །སྟག་བཞོན་མ་ཧཱ་ཀ་ལ་གཉིས། །བླ་མ་མགོན་པོ་དབྱེར་མེད་གྲུབ། །ལས་བཞི་གྲུབ་པ་བརྒྱད་ལ་སོགས། །ཐུན་མོང་མཆོག་གི་དངོས་གྲུབ་བརྙེས། །རྔ་བཞོན་ནམ་མཁར་ཐོགས་མེད་འཕུར། །རྫོགས་ཆེན་ཐིག་ལེ་གསང་སྐོར་གྱི། སྲོག་ཏིག་གནད་རྣམས་ཉམས་སུ་བླངས། །འོད་ལུས་མཁའ་སྤྱོད་ཞིང་དུ་གཤེགས། ཞེས་དང༌། འབྲོང་པའི་རྟོགས་བརྗོད་ལས། མཐུ་ཆེན་འབྲོང་པ་བན་ཐུང་ཞེས། །སེམས་ཆོས་སྐུ་ཐོབ་ནས་མཁའ་སྤྱོད་གཤེགས། །བླ་དགྲ་བླའི་ཚུལ་བཟུང་ཕ་མཚུན་མཛད། །དེ་བཙན་ཕྱུག་འཛོམས་པའི་ཕོ་ལྷ་སྟེ། །དཔའ་འབྲོང་པའི་དཔོན་རྒྱུད་རིམ་ཅན་གྱི། །མཐའ་ཇི་སྲིད་སྐལ་པར་གནས་ཀྱི་བར། །ལྡོང་འཛིན་པའི་བུ་ལ་རྒྱུད་ཀྱི་ལྷ། །ལུས་གྲིབ་མ་བཞིན་དུ་མཉམ་འགྲོགས་བྱེད། །ཅེས་དང༌། འབྲོང་པའི་འབེལ་གཏམ་ལས། །མ་ཧཱ་ཀ་ལ་དབྱེར་མེད་དེ། །མཆོད་སྒྲུབ་བསྟོད་ན་གང་འདོད་པའི། །མཆོག་ཐུན་ལས་རྣམས་ཡིད་བཞིན་འགྲུབ། ཅེས་གསུང་པ་བཞིན་གནམ་ཆོས་མི་འགྱུར་རྡོ་རྗེ་དགུང་ལོ་བཅུ་གསུམ་བྱ་ལོ་སྦྲུལ་ཟླའི་ཚེས་༡༣ཉིན་གུ་རུ་རྡོ་རྗེ་གྲོ་ལོད་ཀྱི་དངོས་སུ་ཞལ་ནས་གསུང་པའི་བན་ཐུང་གསོལ་མཆོད་ལས་ཀྱང། རྣལ་འབྱོར་དབང་ཕྱུག་འབྲོང་པ་བན་ཐུང་ནི༔ ཐུགས་ནི་དག་པ་རྒྱལ་བའི་ཞིང་དུ་བཞུགས༔ སྤྲུལ་པ་ཕ་མཚུན་དགྲ་བླའི་ཚུལ་བཟུང་སྟེ༔ རིགས་བརྒྱུད་འབྲོང་རིགས་ཀུན་གྱི་ཁ་འཛིན་མཛད༔ ཅེས་དང༌། མཁས་གྲུབ་ཆགས་མེད་ཨ་རྭ་གས། །གྲུབ་རྟགས་རྔ་ཆིབས་ནམ་མཁར་གཤེགས། །དངོས་ཉིད་མཁའ་སྤྱོད་གནས་སུ་བཞུགས། །སྤྲུལ་པ་དགྲ་བླའི་ཚུལ་བཟུང་སྟེ། །འབྲོང་རིགས་ཀུན་ལ་མགོན་སྐྱོབ་མཛད། ཅེས་དང༌། དཔལ་ཀརྨ་པ་མཁའ་ཁྱབ་རྡོ་རྗེས། འབྲོང་པའི་རིགས་འཁྲུངས་བན་ཐུང་གིས། །སྟག་བཞོན་མ་ཧཱ་ཀ་ལ་གྲུབ། །མགོན་པོ་དངོས་སུ་ཞལ་བསྟན་ནས། །རིག་བརྒྱུད་བཙན་དར་དངོས་གྲུབ་གནང༌། །གྲུབ་རྟགས་རྔ་ཆིབས་ནམ་མཁར་གཤེགས། །དངོས་ཉིད་མཁའ་སྤྱོད་ཞིང་དུ་བཞུགས། །སྤྲུལ་པ་དགྲ་བླའི་ཚུལ་དུ་བཞེངས། །ཞེས་གསུང་པ་ལྟར། གདུང་འཛིན་པའི་བུ་ལ་རྒྱུད་ཀྱི་ལྷ་དེ་ཉིད་ལུས་དང་གྲིབ་མ་བཞིན་འགྲོགས་ནས་མགོན་སྐྱབས་མཛད་པ་ཞིག་སྟེ། དཔལ་ཀརྨ་པ་མཁའ་ཁྱབ་རྡོ་རྗེས། རྩོད་ལྡན་བསྟན་པའི་ཐ་མ་ལ། །རྒྱལ་བའི་བསྟན་པ་སྲུང་བ་དང༌། །རྣལ་འབྱོར་ཕྲིན་ལས་མཛད་པའི་ཕྱིར། །ཞལ་བཞེས་དམ་བཅའ་མཐུ་སྟོབས་ཅན། ཞེས་དང༌། འབྲོང་རབས་ལས། མཐའ་ཡི་ལས་དམག་ཟློག་ཆེད་དུ། །ལྷ་མགོན་པོ་ནག་པོ་ཐུགས་ལས་སྤྲུལ། །ཐོག་སེར་བ་ལས་དྲག་རྩལ་ཆེ་བ་དེ། །དགྲ་བླ་འབྲོང་པ་བན་ཐུང་ཡིན། ཞེས་འབྱུང་བ་བཞིན་སྔོན་གྱི་གྲུབ་ཐོབ་སྐྱེ་ཆེན་དུ་མས་མཛད་པའི་གསོལ་མཆོད་མང༌། འབྲོང་རིགས་ཙམ་མ་ཟད་འབྲོང་པའི་ཡུལ་གྱི་དགྲ་བླར་བཟུང་ནས་མཆོད་སྒྲུབ་བསྟོད་ན་བུ་རྟ་དར་བར་འགྱུར་ཞེས། འབྲོང་པའི་ཡུལ་སྟོད་སྨད་བར་གསུམ་ཚང་མས་སྔར་སྲོལ་དུ་ཇ་ཐབ་ནས་ཁོལ་མ་ཐག་མཆོད་པ་འབུལ་བ་དང། དམག་ཇག་སྐབས་དང་ཆུ་གྲུ་བྱིས་གསུམ་ལ་འགྲོ་ཚེ་ལས་བདག་འབྲོང་པ་བན་ཐུང་ཆས་ཆས། ཆོས་ཆོས་ཞེས་འབོད་པར་བྱེད་ཅིང་འབྲོང་རིགས་ཁྱིམ་དུད་དང༌། མི་རྐྱང་སོགས་གནས་དུས་ཀྱི་འགྱུར་བའི་དབང་གིས་བོད་ལྗོངས་མཐའ་དབུས་སྟོད་སྨད་དུ་གནས་ཆགས་ནས་མི་ཐོག་རིམ་སོང་ཕ་མེས་ཀྱི་ལོ་རྒྱུས་རྒྱུད་འབྱམས་གྱུར་ན་ཡང། འབྲོང་རིགས་འགོ་བའི་དགྲ་ལྷ་བན་ཐུང་ནི་དུས་ད་ལྟའི་བར་དུ་མཆོད་བསྟོད་བྱེད་པ་ཞིག་སྟེ། འབྲོང་རབས་ལས། སྐལ་པ་ས་ཡི་ལིང་ཚེ་ལ། །བཀོད་པ་མི་ཡི་ཚོམ་བུ་བྱུང༌། །ཡུལ་ཚོ་པའི་དཔོན་པོ་དེ་འབྲོང་པ་བྱས། །ལྡོང་འབྲོང་པའི་རུས་མིང་ཡུལ་ལ་ཐོག །ཡུལ་བདག་གི་དགྲ་ལྷ་བན་ཐུང་ཡིན། །དཔོན་འབང་མགོ་སྐེ་འབྲལ་མེད་ལ། །ཕྱི་དགྲ་འདུལ་གྱི་ཐོ་བ་འབྲོང་པས་བྱས། །ནང་གནང་སྤྱོད་ཀྱི་ཝེར་མ་འབྲོང་པས་བྱས། ཞེས་དང༌། རྟོགས་བརྗོད་ལས། ཕོ་རྒོད་པོ་འདྲ་གཉིས་གདོང་བཏུག་ན། །དཔའ་ཆེན་པོའི་གྲགས་གཡེལ་འབྲོང་པས་ཐོབ། །རྟ་མདོ་ཆེན་འདྲ་གཉིས་བང་གཤིབས་ན། །མགྱོས་དར་ལྕེའི་དཔལ་དར་འབྲོང་པས་ལོན། །མཚོན་འདྲ་གཉིས་ངར་མ་གཡུག་ཚད་ན། །གནམ་ལྕགས་འབར་བ་འབྲོང་པས་ཐོབ། །ཕོ་མཉམ་གཉིས་མི་དང་ཤག་འདེབས་ན། །གཏམ་བཟང་པོའི་ལྕེ་བདེ་འབྲོང་པས་ལོན། །སྟོབས་ཆེན་པོ་འདྲ་གཉིས་མཐུ་འགྲན་ན། །སྔགས་དྲེགས་པའི་སྲོག་དབང་འབྲོང་པས་ཐོབ། །ཞེས་འབྱུང་བ་བཞིན་སྔར་དུས་སུ། ལྷ་ལ་དམ་མ་ལོག མི་ལ་ངོ་མ་ལོག དྲིན་བྱས་པ་ཡི་མ་བཅད། བློ་གཅིག་ཐོག་ཏུ་གཏད། སེམས་དོན་ཐོག་ཏུ་གནས་པའི་སྟབས་ཀྱིས་དབང་ཐང་རི་བས་མཐོ། གྲགས་པ་འབྲུག་བས་ཆེ་ཞིང་ད་ལྟའི་བར་དུ། གནམ་ལ་རྡོ་རྗེ་གུར་མ་ཞིག །ས་ལ་དཀྱིལ་འཁོར་བཀྲག་མ་ཡལ། བར་དུ་སྨན་རག་མཚོ་མ་སྐམ་པའི་ལྡོང་འབྲོང་པའི་རིག་འཛིན་རྒྱུད་པ་བར་མ་ཆད་པ་བྱུང་བ་ཡིན་ནོ། སྨྲས་པ། བྱིས་པ་རྣམས་ནི་རང་བདེའི་ཕྱིར་ཁྲོས་མོད། །ཁྱོད་ནི་སྙིང་རྗེའི་རྗེས་ཆགས་གཞན་དོན་དུ། །རབ་འཇིགས་དྲག་པོར་ཁྲོས་པ་དགྲ་བླའི་ཚུལ། །ཉམ་པའི་སྲོག་ལ་སྒྲ་ཅན་གནམ་ལྕགས་ཐོག །འཇིག་རྟེན་འདས་ཕྱིར་བྱང་སའི་བར་མི་བསླུ། །འཇིག་རྟེན་རྗེས་མཐུན་ཅི་བཅོལ་ལས་ལ་མྱུར། །དེ་ཕྱིར་ཚེ་རབས་ཀུན་ཏུ་ལྷ་ཁྱོད་ཀྱི། །སྔགས་མཁན་ཉིད་འགྱུར་རིག་འཛིན་རྒྱུད་སྲུང་ཤོག ཞེས་པ་ནི་ངལ་གསོ་བའི་ཚིག་གོ །བན་ཐུང་གི་སྲས་ཐོས་པའི་མགོན་པོ་དང༌། སྲས་མོ་ལྷ་མོ་སྒྲོན་གཉིས་འཁྲུངས། ལྷ་ཐོག་རྒྱལ་པོ་གུ་རུ་རྒྱལ་གྱི་མདུན་ཐབ་ཏུ་སྲས་མོ་ལྷ་མོ་སྒྲོན་སློང་དུ་བྱུང་བས་གནང༌། ལྷ་ཐོག་རྒྱ་རབ་ཏུ་འབྲོང་བན་ཐུང་གི་སྲས་མོ་ལྷ་མོ་སྒྲོན་ཁབ་ཏུ་བླང་པར། སྲས་སེ་རང་བུ་སྐྱིད་ཞེས་ལྷ་གཞོན་ནུ་གདོང་དྲུག་གི་རྩལ་ཐམས་ཅད་འཛོམ་པའི་སྐད་ཅན་དེ་ཡིན་ཅེས་གསལ་བ་དང༌། འབྲོང་ཐོས་པའི་མགོན་པོའི་སྲས། འབྲོང་མཚལ་དམར་དང༌། རྒོད་རྒྱལ་གྲགས་པ་གཉིས་འཁྲུང༌། གླིང་གི་བྱུ་རུ་རྒྱལ་ཁབ་བརྟུལ་སྐབས། བྱང་ཨ་ཡན་ཇག་པའི་ཁ་གནོན་དུ། གདོང་སྐྱེས་པ་ཅན་གྱི་བུ་དྲུག་དགོས་ཞེས་ལུང་བསྟན་པ་དེ་ཡིན་སྐད། དེའི་སྲས་ཐོས་པའི་དབང་ཕྱུག དེའི་སྲས་ཐོས་པའི་འབྱུང་གནས། དེའི་སྲས་ཐོས་པའི་འོད། དེའི་སྲས་ཐོས་པའི་འོད་ཟེར་བཅས་དེ་མི་བཞི་ལ་འབྲོང་སྙན་གྲགས་ཐོས་པའི་མི་བཞིར་གྲགས། དེས་སྲས་ལ་འབྲོང་སྒོམ་ཞྭ་ནག་ལྕགས་སྨྱུག་ཞེས་རིག་སྔགས་འཆང་བ་མཐུ་སྟོབས་ནུས་པའི་དབང་ཕྱུག་ཞིག་སྟེ། འབྲོང་རབ་ལས། མ་ཚོགས་དབང་དུ་བསྡུད། ཆོས་སྐྱོང་ལས་ལ་འགྱེད། སྡེ་བརྒྱད་ཁྱི་ལྟར་འཁྲིད། དགྲ་བླ་བྲན་དུ་བཀོལ་བ་དེ་འབྲོང་སྒོམ་ཞྭ་ནག་ལྕགས་སྨྱུག་ཞེས་གསལ་བ་དང༌། དགྲ་བླ་བན་ཐུང་གི་དངོས་སུ་ཞལ་བསྟན་སྐབས་བཀའ་ལུང་དུ། ལྷ་རིག་འབྲོང་བའི་གདུང་རྒྱུད་ལ། བླ་མ་གསེར་ཞུ་ཅན། མི་དཔོན་དྲག་རྩལ་ཅན། སྔགས་པ་ནུས་མཐུ་ཅན། དཔའ་བོ་སྟོབས་རྩལ་ཅན། ཤེས་རབ་བློ་གྲོས་ཅན། མི་ཐོག་རིམ་ཅན་དུ་ཡོང་བར་གསུངས་ཤིང༌། སྐབས་དེར་དམ་བཅའ་ཕུལ་བའི་ཚིག བླ་ཚང་སེ་གེའི་བན་ཐུང་སྒྲུབ་ཐབས་རྒྱས་པ་ལས། སྔོན་ཚེ་འབྲོང་སྒོམ་ཞྭ་ནགལྕགས་སྨྱུག་གིས། ལྷ་མཆོག་ཁྱེད་ལ་དམ་བཅའ་ཕུལ་བའི་ཚིག །ཆོས་མིན་ལྟ་སྤྱོད་ལོག་པའི་རྗེས་མི་འབྲང༌། །ཕ་སྤུན་ནང་གི་རྨེ་འཁྲུག་མནའ་མི་ཟ། །བླ་མ་དཀོན་མཆོག་གསུམ་ལ་བློ་མི་ལྡོག །ཚོགས་དང་དུས་ཀྱི་མཆོད་གཏོར་རྒྱུན་མི་བཅད། །ཁྱི་གུ་སྤུ་དམར་མེལ་ཚེ་ཡེ་མི་བཞགས། །ལྷ་ཤིང་གཡུ་ལོའི་ཤུག་པ་གདན་མི་འདེང༌། ཞེས་སོགས་དམ་བཅས་པར་གསུངས་པ་དང། འབྲོམ་སྟོན་པ་རྒྱལ་བའི་འབྱུང་གནས་བླ་མར་བརྟེན་ནས་བཀའ་དམ་ཐིག་ལེ་བཅུ་དྲུག་དང༌། མགོན་པོ་བེང་དང༌། སྟག་ཞོན་སྒྲུབ་སྐོར་སྤུ་གྲི་འབར་བ་གསན། ཚུལ་བཞིན་སྒྲུབ་པས་མགོན་པོའི་ཞལ་གཟིགས། འདྲེ་སྲིན་དམ་ལ་བཏགས་པ་སོགས་བདུད་འདུལ་སྔགས་འཆང་རྣལ་འབྱོར་ཆེན་པོར་གྱུར་པས་འབྲོམ་སྟོན་ཡབ་སྲས་སུ་གྲགས་ཞེས་གསལ་བས་དེ་ལྟར་ན་སྤྱི་ལོ་༡༠༥༠སྐོར་རབ་བྱུང་དང་པོའི་ནང་ཡིན་འདྲ། དེའི་སྲས་འབྲོང་མི་དབང་ལྷུན་པོ། དེ་ཡི་སྲས་ཀརྨ་མགོན་དང༌། ཆོས་སྐྱོང་དབང་གཉིས་ཀྱི་དུས་སུ་འབྲོང་པ་ཀཿགནམ་ལྗིིག་གསུམ་དང་དམེ་སྦེ་ཤོག་གསུམ་གྱི་ས་བཟུང༌། ཡེལ་པ་གྲུབ་ཆེན་གྱི་གདན་ས་ཡེལ་ཕུག་དགོན་ལག་དཔལ་ལྡན་རྟ་རྣའི་ས་ཆར་བྲམ་ཟེ་ཀུན་དགའ་བསྟན་འཛིན་གྱིས། རབ་བྱུང་དང་པོ་ས་སྤྲེལ་སྤྱི་ལོ་་་༡༡༨༨ལོར་མཁར་གྱི་དང་པོ་གའུ་ལྷ་ཁང་བཞེངས་པའི་མཐུན་རྐྱེན་བྱས། ན་བ་རྒྱལ་མཚན་དང་མ་ཡག་ནོར་བུའི་ཐད་དུ་འབྲོང་པའི་བླ་ཤུག་བཙུགས་པས་མིང་ལ་འབྲོང་ཤུག་རྒྱ་ར་མ་ཟེར། འབྲོང་པའི་དར་རྒུད་ཤུག་པའི་ལོ་མ་རྒྱས་འགྲིབ་ལ་བརྟགས་པ་བྱེད་ཆོག་པ་ཡོད། དེའི་སྲས་འབྲོང་དཔོན་བསྟན་པ་ཕྲིན་ལས་ཡིན། དེ་ཡི་དུས་སུ་འབྲོང་ཆེ་ཆེན་གྱི་ལུང་བཞིན་ལྕི་གཞུང་ས་ཆ་བདག་ཏུ་བཟུང་བའི་དུས་ལ་བབ་པར་མཁྱེན་ནས་ལྕི་སྟོད་ཡིད་སྨོན་ཁར་སྒང་གསེར་མོའི་ལུང་དཀར་ལ་བཞུགས། དུས་སྐབས་དེར་འབྲོང་ཁ་བཞི་ཐོ་བཞི་བར་ལ་ཆགས་ཞེས། སོག་གི་ཕ་བོང་གཡང་འཛོམ། མཐིང་གི་བེ་གུ་གསལ་སྒྲོན། ནེ་གོར་ཕ་བོང་གུར་འདྲ། འབོ་ཡི་ག་ནེ་རྡོ་འབུམ་བཞི། ཡིན་ཅེས་ཡིག་ཚང་དུ་གསལ། འབྲོང་ཁ་བཞི་ཞེས་པ་འབྲོང་བྱང་རོང་གཉིས། འབྲོང་པ་ཨ་འབུམ་རྒྱུད། སུ་རུག ག་འབྲོང་ཤོག་བཅས་བཞི་པོ་ཚང་མ་གཅིག་གྱུར་ཡིན། དེའི་སྲས་འབྲོང་ནག་ཇོ་བོ་ལོད་ཀྱི་སྐུ་རིང་ལ་ཕྱུག་ལོངས་སྤྱོད་མངའ་ཐང་དགུང་དང་མཉམ། སྒ་ཚོ་དྲུག་ལས་གསེར་ཁྲལ་བླངས། འཕྲུལ་སྣང་ཇོ་ཤག་རྣམ་གཉིས་ལ་གསེར་གསོལ་དང་གསེར་ཀོང་ཕུལ། མཆོག་དམན་ཀུན་ལ་མཆོད་སྦྱིན་རྒྱ་ཆེར་མཛད། སྟོད་ཧོར་རྒྱལ་པོ་ཧུ་ལ་ཧུ་ཡི་དཔུང་བཅོམ་ནས་སྔོན་སངས་རྒྱས་འོད་སྲུང་ཆེན་པོའི་བྱིན་བརླབས་དང་རབ་གནས་ཅན་གྱི་སྐུ་དང་སྒྲོན་ཤིང་མང་པོ་བླངས་ནས་སྤྱན་སྔ་འབྲི་གུང་གླིང་པ་ལ་ཕུལ་ཞེས་འབྱུང་བས། རབ་བྱུང་བཞི་པའི་ནང་ཡིན་འདྲ། དེ་ཡི་སྲས་ཆོས་ཀྱི་བློ་གྲོས། དེའི་སྲས་སྔགས་བཙུན་དབོན་ཚུལ་མགོན་པོ། དེའི་སྲས་བདུད་འདུལ་རྡོ་རྗེ༌། དེས་སྲས་འབྲོང་སྣང་ཆུང་རྡོ་རྗེ་གཡུ་རྩེ་ཟེར། དེ་མོ་ཁད་ལྷ་རྩེའི་བརྫུས་བུར་གྲགས། ལེགས་ཉེས་ཐམས་ཅད་ལྷ་ཡི་ལུང་བསྟན་པ་བྱུང༌། རྨི་ལམ་དུ་མི་དཀར་ཞིག་གིས་གསེར་གྱི་རྡོ་རྗེ་དང་མི་ནག་ཞིག་གིས་གྲི་གུག་གཅིག་གཏད་ནས་ཁྱོད་རང་སྐལ་པ་ཇི་སྲིད་བར་མཚོན་ཆ་འདི་ལ་གྱིས་ཟེར་ནས་ལུང་བསྟན་སྐད། དེའི་སྲས་འབྲོང་ཚངས་པ། དེ་ཡི་སྲས་བཀྲ་ཤིས་སྐྱབས། བཀྲ་ཤིས་འཕེན། སྟག་ལ། ཡེ་ཤེས་གྲགས་བཞི་ལ་ཚངས་པའི་བུ་བཞི་ཟེར། བཀྲ་ཤིས་འཕན་གྱི་སྲས་ཨ་མྱེ་སྟག་སྐྱབས། བན་དེ་རིན་ཆེན། ཀླུ་རྒྱལ། ཨ་འབུམ་བཞི་ལས། ཨ་འབུམ་གྱི་བུ་རྒྱུད་ལ། འབྲོང་པ་སྦྲ་ཆེན་ཆུང༌། ཝ་འབྲོང་ཚང་སོགས་ཡིནའདུག་པས། ཝ་འབྲོང་ཚང་ལ་འཁྲུལ་ཞིག་འཕྲིན་ལས་རྒྱ་མཚོ་འམ་ཤ་བ་རང་གྲོལ་འཁྲུངས་པ་དང༌། བྲག་སེར་བླ་མ་རྡོ་གྲགས་ཀྱང་འཁྲུངས་པ་ཡིན། འབྲོང་པ་ཨ་འབུམ་རྒྱུད་ཅེས་ད་ལྟ་ཡང་གླེང་སྲོལ་ཡོད།

ཁ་གཅིག་གིས་དུས་ཕྱིས་གཏེར་སྟོན་ཆོས་རྒྱལ་རྡོ་རྗེ་ཨ་འབུམ་རིན་ཆེན་སྤུང་པ་གནས་སྒོ་ཕྱེས་པས་གཟིགས་སྣང་ལ་ཨ་ཡིག་རང་བྱོན་མང་པོ་བྱུང་བས་ཨ་འབུམ་ཟེར་བ་ཡིན་ཞེས་བཤད་པ་ཐོས་ཀྱང། གཏེར་སྟོན་མ་འཁྲུངས་གོང་ནས་འབྲོང་པ་ཨ་འབུམ་རྒྱུད་ཞེས་གྲགས་པ་སུ་ཀྱང་སྙོན་དུ་མེད་པ་མ་ཟད། སྡོམ་པ་ཨ་འབུམ་མི་ཟེར་བ་འབྲོང་པ་ཨ་འབུམ་རྒྱུད་ཟེར་བ་ཡིན།

རྒྱལ་པོ་ལྷ་བཟང་དུས་ཀྱི། རྩ་གསུམ་གཏེར་བདག་གླིང་པའི་རང་རྣམ་ཚིག་བཅད་མར། དེ་ནས་འབྲོང་པ་ཨ་འབུམ་རྒྱུད་སོགས་ཀྱིས། །སོགས་གསལ་བ་དང༌། སི་ཏུའི་ཆོས་འབྱུང་རང་རྣམ་དུ། འབྲོང་པ་ཨ་འབུམ་རྒྱུད་ཀྱི་དཔོན་པདྨ་དབང་གི་བོས། ཞེས་གསལ་པོར་ཡོད་པ་དང༌། འབྲོང་པ་སྦྲ་ཆེན་ཚང་དཔོན་རབས་མ་ཤེས་སྦྲ་ཆེན་ཚང་དུ་འཁྲུངས་པའི་སྟོང་ནག་བསྟན་འཛིན་རབ་རྒྱས་ཞེས་པའི་མཁས་གྲུབ་ཆེན་པོ། འཇམ་མགོན་ཀོང་སྤྲུལ་ཡོན་ཏན་རྒྱ་མཚོས། གཡུ་ཐོག་མགོན་པོ་ཐང་རྒྱལ་ལ་སོགས་པའི། །རྣམ་ཐར་ཡོངས་གྲགས་རྗེ་དབོན་འཚོ་བྱེད་མཆོག །སྐྱེ་མེད་སྐྱེ་བའི་གར་སྟོན་རྣམ་པར་འདྲེན། །བསྟན་འཛིན་རབ་རྒྱས་ཞབས་ལ་གསོལ་བ་འདེབས། །ཅེས་གསུངས་པ་དེ་ཡིན། སྨན་ཡིག་འབྲོང་རྒན་སྙིང་ཐིག་སོགས་འབྲོང་སྨན་སྟོང་ནག་ལུགས་ཞེས་ཁྱད་ཆོས་ཅན་གྱི་གསུངས་རྩོམ་ད་ལྟ་མཇལ་དུ་ཡོད། གཞན་ཡང་འབྲོང་སྤྲུལ་སྐུ་ཕྲེང་བདུན་པ་དང་། རི་པའི་རྒྱལ་མཚན་སྤྲུལ་སྐུ། ཐུབ་རྒྱལ་སྤྲུལ་སྐུ་བཅས་སྤྲུལ་སྐུ་གསུམ་སྐུ་མཆེད་དུ་བྱོན་པ་སོགས་བླ་སྤྲུལ་འཁྲུངས་པ་མང༌། ད་ལྟ་འཚོ་བཞུགས་དོན་འགྲུབ་ལྷ་མགོན་དེའི་སྲས་རྒྱལ་མཚན་སྤྲུལ་སྐུ་སླར་འཁྲུངས་པ་འདིའོ།

ཨ་མྱེ་སྟག་སྐྱབས་དང་བན་དྷེེ་སྔགས་འཆང་རིན་ཆེན་ཡང་ཟེར། དེ་ཡི་སྲས་ནོར་བུ་དབང་རྒྱལ། དེ་ཡི་སྲས་ཐེ་ཇི་ཀ་རྨ་རབ་བརྟན། དེ་ཡི་སྲས་འབྲོང་པ་མི་ཆེན་རྒྱ་མཚོ་དང་བསམ་འགྲུབ་གཉིས་ཀྱི་དུས་སུ་ཁ་གྱེས་པས། འབྲོང་པ་མི་ཆེན་རྒྱ་མཚོས་མ་གཞིས་གསེར་མོ་ལུང་དཀར་དུ་བཞུགས་པ་ལ་འབྲོང་སྨད་དཔོན་ཚང་དང༌། བུ་ཆུང་བ་བསམ་འགྲུབ་སྟོད་རྭ་རྫོང་དུ་བཞུགས་པ་ལ་འབྲོང་སྟོད་མ་དཔོན་ཚང་ཟེར། འབྲོང་བར་མའི་དཔོན་ཚང་དེ་ཡིན། དེ་དུས་འབྲོང་སྟོད་སྨད་གཉིས་ཟེར་བ་མ་གཏོགས་བར་མའི་ཐ་སྙད་མི་འདུག་ དེ་ལ་རེ་ཞིག་འབྲོང་སྨད་མའི་ལོ་རྒྱུས་བཞག་ནས།   
ལྕི་གཞུང་དུ་འབྲོང་བར་སྟོད་གཉིས་ཀྱི་སྐོར།

དང་པོ་འབྲོང་བར་སྟོད་གཉིས་ཀྱི་སྐོར་བཤད་ན། འབྲོང་དཔོན་བསམ་འགྲུབ་ཀྱིི་བུ་འབྲོང་དར་ལུའི་སྐབས་སུ་བོད་གཞུང་སའི་བསྟན་ལར་ལྷག་བསམ་ཆེ་སྟབས་དར་ལུ་མི་རྒན་ཐེ་ཇི་ཞེས་པའི་ཆོ་ལོ་བྱིན་ཏེ་སྲིད་བསྐྱང༌། བོད་སོག་གི་ཞབས་ཞུས་ཆེ་ཞིང་༧གོང་ས་སྐུ་འཕྲེང་དྲུག་པ་ཚངས་དབྱངས་རྒྱ་མཚོའི་གནང་བའི་དྲུག་པའི་རྩ་ཚིག་ཅེས། ཧོར་གོས་སེར་པོ་ཁང་སྒོ་ཙམ་ཞིག་གི་ངོས་སུ། གོང་མ་ཧོང་དེའི་ལུང་གིས། ཟི་ཐེན། ཏཱ་ཞན། ཙི་ཙིའི་ཕོ། ཤཱོ་ཝིའུ། ཐེན་ཞ། ཤི་ཀྱོའུ། ཡི་ཐུང༌། བཱི་ཞི། དེའི་ཆི་ཀྱིང་གང་། དེའི་ཁེའི་ཤང་ཟི། ཙི་ཡིན་ཞེས།

༈ ནུབ་ཀྱི་ལྷ་གནས་ཆེས་ད གེ་བ་བདེ་བར་གནས་པའི་སངས་རྒྱས་བཀའ་ལུང་གནམ་འོག་བསྟན་པ་གཅིག་གྱུར་འགྱུར་མེད་རྡོ་རྗེ་འཆང་རྒྱ་མཚོའི་བླ་མར་དབང་བསྐུར་བ་དྲུག་པར་འབོད་པའི་གཏམ། ཞེས་པ་ནས། འབྲོང་པ་བསམ་འགྲུབ་ཀྱི་བུ་དར་ལུ་ཟེར་བ་འདི་པ་རྒྱལ་པོ་མཁའ་འགྲོའི་དུས་ནས་བཟུང་གཞུང་གི་བསྟན་དོན་ལར་རྒྱའི་ཞབས་ཕྱིར་འགྱུར་བ་དང་བསམ་པ་ཁ་ཕྱོགས་མ་ལོག་པར་ཁོ་རང་གི་བུ་ཆེ་བ་ཆོས་སྐྱོང་འཕེན་ཟེར་བ་རྒྱལ་པོ་དགའ་ལྡན་ཚེ་དབང་གི་ཞབས་ཕྱིར་འགྱུར་ཆེ་བ་བྱུང་ཀྱང་མངའ་རིས་དམག་ཐོག་ཏུ་འགོད་པ་བཅས་འདི་ག་ནས་བརྩེ་བས་འཛིན་འོས་སུ་འདུག་པ་ད་ལྟར་དར་ལུ་རང་གི་བདག་པའི་གཡོག་རིགས་ཆེ་ཆུང་སྔར་རྒྱུན་དབྱར་དགུན་གྱི་འཚེར་ས་མལ་ཟ་རྩོད། ཨའུ་ལག་ཤུ་སུས་མཚོན་སྔར་བབ་ལས་མི་འོས་པའི་ཁྲལ་གསར་འགེལ་བསུན་བརྩེར་གནོད་པ་སོགས་གཏན་ནས་བྱེད་ཆོག་རྒྱུ་མིན་པ་ཀུན་གྱིས་གོ་བར་གྱིས། ཞེས་དང་། ཆུ་རྟ་འབྱུང་བ་བཞི་ལྡན་གྱི་ལོར་མཆུ་ཟླའི་གྲལ་ཚེས་དགེ་བར་འཕགས་པ་འཇིག་རྟེན་དབང་ཕྱུག་ཕོ་བྲང་ཕྱོགས་ཀུན་ལས་རྣམ་པར་རྒྱལ་བའི་གཞལ་མེད་ཁང་ནས་བྲིས། ཞེས་པ་སོགས་འཁོད་པའི་ཡི་གེ་བོད་གཞུང་དཔེ་མཛོད་ལས་ཁང་གི་བྱེད་བཀྲ་ཤིས་ཚེ་རིང་སར་དཔར་བཤུས་ཡོད་པ་དང༌། ངོ་མ་དེ་ད་ལྟ་སྟོད་མ་དཔོན་ཚང་ལ་ཡོད། དར་ལུའི་སྲས་ཆེ་བ་ཆོས་སྐྱོང་འཕེན་གྱིས་ཁམས་མདོ་གསུམ་ནས་འདོམ་གྱི་རྟ་དམག་དྲུག་བཅུ་ཁྲིད་དེ་རྒྱལ་པོ་དགའ་ལྡན་ཚེ་དབང་ལྷན་དུ་མངའ་རིས་སུ་སོང་བའི་ཚེ་ལ་དྭགས་་དམག་ལ་གཡུལ་འགྲན་དུ་ཆས་སྐབས་དགྲ་བླ་བན་ཐུང་གིས་དངོས་སུ་གདོང་གྲོགས་མཛད་པའི་རྟགས་མཚན་མང༌། འདོམ་གྱི་རྟ་པ་དྲུག་བཅུ་དེ་སྟོད་དུ་ཆགས། སྤུན་ཆུང་བ་འབྲོང་པ་ཨེར་ཀེ་ཐེ་ཇིས་རང་ཡུལ་བཟུང༌། དེའི་བུ་ཀ་རབ་བརྟན་པ་དང༌། དེའི་བུ་ཀརྨ་དབང་གྲགས། དེའིེི་སྲས་ཆེ་བ་འབྲོང་དཔོན་རྣམ་སྲས། ཆུང་བ་ཤྭཀྱ་ནོར་མཆོག་ཟེར། སྟོད་མའི་དཔོན་རྒན་ལྷ་དགེའི་གསུངས་ཚུལ་ལྟར་ན། རྣམ་སྲས་དང༌། ཤཱཀྱ་སྒྲོན་མ་གཉིས་ཀྱི་དུས་སུ། ཤྭཀྱ་སྒྲོན་མ་ཟུར་དུ་ཐོན་པས་འབྲོང་སྟོད་མ་དང༌། རྣམ་སྲས་མ་གཞིས་བཟུང་བས་འབྲོང་བར་མ་དཔོན་ཚང་ཟེར། འབྲོང་བར་མའི་ཐ་སྙད་དེ་དུས་བྱུང་བ་ཡིན་འདྲ་གསུངས་བྱུང་ཡང༌། སྐབས་དེར་སི་ཏུ་ཆོས་འབྱུང་དབུས་སུ་ཕེབས་ལམ་ཡར་མར་འབྲོང་ཁུལ་དུ་ཁེལ་བས་རྣམ་ཐར་དུ། འབྲོང་པ་དཔོན་རྣམ་སྲས་དང༌། ཤྭཀྱ་ནོར་མཆོག་སྤུན་ཞེས་གསལ་བ་ལས། ཤྭཀྱ་སྒྲོན་མ་མི་གསལ། འབྲོང་བློན་དཀར་ལྷུན་གྱིས་གསུངས་རྒྱུན་ལྟར་ན། སྔར་ད་ལྟའི་འབྲོང་བར་མ་དཔོན་ཚང་དེ་ལ་དཔོན་རྣམ་སྲས་དང༌། ཤྭཀྱ་ནོར་མཆོག་སྐུ་མཆེད་དུས་སུ་འབྲོང་པ་ཤཀ་རྣམ་གཉིས་ཀྱི་དུས་ཟེར། དེ་སྐབས་ལྕི་སྲིབ་མཐོ་སྨོན་བེ་ཅང་ཆོས་དར་གྱི་སྤུན་ཆུང་བ་ཤྭཀྱ་སྒྲོན་མ་ཟུར་དུ་ཐོན་ནས་སྨར་རྒྱ་དང༌། བསག་རྒྱ་ལ་བསྡད། རིམ་པས་སྟོད་སྐོར་མ་དང་མཉམ་དུ་རྟ་ངུ་གཞུང་ལ་བསྡད། ཁུལ་ཀོང་གཞུང་གླང་ཆེན་ཀོག་རིང་ལ་འཚེར་ས་བྱས། འདམ་གཞུང་དུ་འབྲོང་པ་མགར་དམར་གཉིས་ཀྱི་ས་བཟུང་བའི་དུས་ཡིན། འབྲོང་སྡེ་མགར་དམར་གཉིས་ཟེར་བ་དེ་རྫ་དམར་ཤོག་ཏུ་སྡེ་འདྲེས་གྱུར་ནས་དུས་ཕྱིས་རྫ་དམར་བ་བོ་རུ་བ་ཟེར། སྟོད་མ་བེ་ཅང་རིམ་པས་འདམ་གཞུང་རྒྱུད་སོགས་སུ་བསྡད། རྒྱ་ར་འདན་གསུམ་རུ་ཚོ་རིམ་གྱེས་ཀྱིས་སྟོད་དུ་བསྡད་པ་ལ་འབྲོང་སྟོད་དང། འབྲོང་དཔོན་རྣམ་སྲས་སྐུ་མཆེད་སྔར་ས་ར་རྫོང་དང་། རྫ་བཀྲ གྲོ་གད། ཚ་ཆེན་སོགས་སུ་བཞུགས་པ་ལ་འབྲོང་བར་མ་འབོད་པའི་མིང་དེ་དུས་བྱུང་བས་འབྲོང་བར་སྨད་སྟོད་གསུམ་དུ་གྱུར་པ་ཡིན་གསུངས་འདུག །སྔར་དུས་འབྲོང་སྟོད་སྨད་གཉིས་མ་གཏོགས་འབོད་ཀྱི་མེད་པ་འདྲ་འདུག ་རུ་བ་ཡང་སྟོད་སྨད་མཉམ་པོར་སྡོད་ཀྱི་ཡོད་པ། ༼༑ སི་ཏུ་དྷརྨ་ཀ་རའི་རྣམ་ཐར་སྡེར་དཔར་ཤོག་གྲངས་་་༣༧་་ཡིག་ཕྲེང་་༥་པར་སྐྱ་རིང་ལ་བརྒལ་ལྕི་ཆུ་གྱེན་དེད་དུ་ཕྱིན། ཆུ་བཟང་རི་བོ་ཆེའི་རྩ་བར་སྒེས་སྣ་བླ་མ་ཚང་གིས་བོས་ཤིང་རྗེས་གནང་ཞིག་དང་ཁྲོམ་དབང་བཅས་བགྱིས། ཚ་བ་སྒང་སྟོད་ནས་ཡིན་པའི་རི་པ་བླ་མ་དཔོན་སློབ་ཁ་ཤས་ཞིག་ཀྱང་མཇལ་དུ་བྱུང༌། དེ་ནས་རིམ་པས་རོག་རྒྱང་རྒྱུད་རོག་སྐྱེས་ན་མོ་ཆེར་འབྲོང་པ་སྟོད་མའི་སྡེ་རྣམས་ཀྱི་ངོར་ཞག་ཤས་བསྡད། རི་པ་སྟོད་མའི་བླ་གྲྭ་རྣམས་དང་འབྲོང་པ་དཔོན་རྣམ་སྲས། ཤཱཀྱ་ནོར་མཆོག་སོགས་སྡེ་ཚང་མས་རྟ་་ཕྱུག་མར་ཐུད་སོགས་སྦྱིན་པ་སྟབས་པ་དང་དུ་བླངས་ཤིང་ཡོན་བསྔོ་བ་དང༌། ཁྲོམ་དབང་སྒེར་དབང་ཁ་ཤས་བྱས། དེ་ནས་གྲོ་གད་ལ་བརྒལ་ཨག་རྒྱུད་གོང་མོ་རི་རྩེར་བསང་མཆོད་མདོར་བསྡུས་དགོས་དབང་གིས་བགྱིས། འདམ་སང་ནེ་རྒྱུད། ཅེས་གསལ།༽ དཔོན་རྣམ་སྲས་ཀྱི་བུ་འབྲོང་པ་དཔོན་ཚེ་དབང་ལྷུན་འགྲུབ་ཟེར། དེ་ཡི་སྐབས་སུ་དགུན་ར་རྫོང་སླས་སྒྲོན་མ་དང༌། དཔྱིད་ཀ་མདོ་ཆེན་མ་གསེར་ཆེ་ཆུང་སོགས་ལ་རུ་སྤོ་བསྐྱོད་བྱེད། སོག་དམག་དང༌། མགུ་ལོག་གིས་བརྩེར་བསུན་ཆེ་བས་རྫ་བཀྲ་ས་བཙན་པས་ཁང་པ་རྒྱབ། ༼༑ ཡང་དྷརྨ་ཀཱ་རའི་རྣམ་ཐར་སྨད་ཆ་ཤོག་གྲངས་༡༤སྡེ་དཔར་མདུན་ཤོག་ནང༌། དེ་ནས་རིམ་པས་བཏེགས་རྨུ་ཤ་རུ་ལ་བརྒལ་ར་རྒོད་མགོན་པོ་མདུན་རྒྱུད། བཅུ་གུར་བ་འུས་སུམ་མདོར་སླེབས། འབྲོང་པ་དཔོན་ཚེ་དབང་ལྷུན་འགྲུབ་བསྐོར་གྱིས་མཇལ། ཁྲོམ་དབང་དང་དཔོན་ཚང་ལ་སྒེར་དབང་བྱས། རྟ་ཁལ་ཉུང་ཤས་བྱུང་སྔོ་བཀྲ་ཁུག་ཏུ་བསྡད། ཡོ་རེད་དང་མགར་ར་སུམ་པའི་རྟ་འགྲིན་རྣམས་ཀྱིས་རྐང་ཆུང་ནང་དཔལ་དགའི་ཙ་བཀག་ནང་དུ་ཕྱིན་བཅའ་མལ་བྱས། རྟ་ཟོག་རྣམས་མལ་གསོས་སྒེས་སྣ་བླ་མ་འཕེལ་རྒྱས་གདན་འདྲེན་ལ་སླེབས། འཕེན་ལུ་ཚང་གིས་རྟ་ཕུལ་སྒེས་སྣ་སྐུ་སྐྱེས་ཀརྨ་བསོད་ནམས་དང། རི་པ་དགེ་བཤེས་ཉེར་གསུམ་ལ་རབ་བྱུང་བསྙེན་རྫོགས་སྒྲུབ། བླ་དཔོན་རྣམས་ལ་སྐུ་སྐྱོང་དང་ཕྱག་མདུད་ཕུལ། ཞེས་གསལ།༽ དེ་ཡི་དུས་རྗེས་ཙམ་ན་རིམ་པས་འབྲོང་བར་མ་དཔོན་ཚང་ཞེས་འབོད་ཅིང༌། བར་མའི་དཔོན་རབས་མཚན་མ་ངེས་ཀྱང༌། ཤིང་ཙན་ལྡན་སྡོང་པོ་གཅིག་ནས་བཅད་པ་བཞིན་ཁེ་གྲགས་དབང་ཐང་ཅན་ཤ་སྟག་བྱུང་བ་དང༌། དཔོན་ཀར་མགོན་གྱི་སྲས་བཙན་རྒྱལ་གྲགས་པ་སྐུ་མཆེད་གསུམ་ཡོད་འདུག་པ་སྐུ་མཆེད་ཆེ་བ་འབྲོང་དཔོན་དབང་རྒྱལ་དང༌། འབྲོང་པ་བཙན་རྒྱལ་གྲགས་པ། ཆུང་བ་རི་སྟོད་སྤྲུལ་སྐུ་ཆོས་འཛིན་དབང་པོ་ཡིན། འབྲོང་བར་མ་དང་ནག་རུ་གཡམ་ཐ་གཉིས་འགྲིགས་མིན་གྱིས་བར་མས་གཡམ་ཐ་ལ་དགྲ་རྒྱབ་སྐབས་གཡམ་ཐའི་ཀྲང་ཉི་མ་ཟེར་བ་ཞིག་གིས་མདུང་ཁྱེར་ནས་མཆོང་བས། དཔོན་དབང་རྒྱལ་གྱིས་མདའ་གཞུ་སྟོང་སྤྲད་ནས་བྲང་དཀྱིལ་ལན་གཉིས་རྒྱབ་ཀྱང་དེ་ནུབ་ཆར་ཞོད་ཆེ་བས་གཞུ་རྒྱུན་རློན་པར་སོང་བས་མ་ཕིག །ཚུར་མདུང་རྒྱབ་ནས་ཆག་སྤན་སུམ་མདོར་གྲོང༌། བུ་འབྲིང་བ་བཙན་རྒྱལ་གྲགས་པས་སྲིད་བསྐྱང༌། དགེ་རྒྱལ་བར་མ་ཚང་དང་གཉེན་ཉེ་བྱས། བུ་གཅིག་བྱུང་བ་སྒེས་སྣའི་མཆོག་སྤྲུལ་ཡིན་ཀྱང་ཆུང་དུས་ནས་གཤེགས། དེ་ནས་བུ་མ་བྱུང་འདུག །བཙན་རྒྱལ་གྲགས་པ་དང་སྟོད་མ་བེ་ཅང་ནོར་རྒྱམ་གཉིས་འཆམ་མིན་གྱིས་རྒེའུ་སྣ་དགོན་དང་ཐག་ཉེ་སར་ཇ་བརྡ་ཞིག་གི་དོན་དུ་འཁྲུག་པ་ཤོར་བས་སྟོད་མས་ཇོ་ར་ཇུ་མུར་གཉིས་བསད་ས་དེར་གྲི་རྡོ་སྣ་ཟེར། སྔ་མ་བར་སྟོད་ཆོས་བསྟན་གཅིག་པ་ཡིན་ཀྱང༌། སྟོད་མས་ཚོ་བཅིང་ནས་ཨག་ལྕི་གཉིས་དང་འདམ་ཐ་མ་བཅས་ལ་སྟོད་མ་ཟེར། བར་སྟོད་གཉིས་ཀྱི་ཤོག་སོ་སོ་ཡིན་པའི་རྣམ་པ་དེ་ནས་བྱུང༌། འབྲོང་བར་མ་དཔོན་ཚང་ཧོར་སྤྱི་ཁྱབ་ལ་གཉེན་ཉེ་བྱས་འདུག །བར་མའི་དཔོན་རབས་དུས་སྐབས་ངེས་གསལ་མ་ཤེས། སྐབས་དེར་འབྲོང་སྨད་དཔོན་བསོད་ནམས་རྒྱལ་པོས་ཧོར་མོ་དེ་ལ་སྲས་གཅིག་བྱུང་བ་རྒེའུ་རྣ་མཁའ་སྤྱོད་རྡོ་རྗེ་ཡིན་ཟེར་སྲོལ་འདུག །སྔར་ལུགས་ལ་བར་མའི་དཔོན་གཤེགས་པའི་ཀར་རྩི་ཅུང་ཟད་ཅིག་མདའ་ཡི་སྣེ་མོར་ཁུག་མར་བཏགས་ནས་རྭ་རྫོང་གི་ཕུག་པའི་ནང་དུ་འཕེན་སྲོལ་ཡོད་འདུག །བཙན་རྒྱལ་གྲགས་པ་འདས་དུས་ཞལ་ཆེམ་ལ། ཐོག་མར་ང་ཡི་ཕ་མེས་འཆད་ཁུངས་འབྲོང་སྨད་དཔོན་ཚང་ཡིན་པ་དང༌། ད་ལྟ་ང་རང་གི་བུ་ངོ་མ་འབྲོང་སྨད་དཔོན་ཚང་གི་བུ་ནོར་བུ་དགྲ་འདུལ་ཡིན་པས། ས་སྡེ་ཆོས་གསུམ་དེ་ཡི་ལག་པར་འཇོག་དགོས་གསུངས། སྐུ་མཆེད་སྤྲུལ་སྐུ་ཆོས་འཛིན་དབང་པོ་ལ་ཞལ་ཆེམས་བཞགས་ནས་ས་ཕག་༡༨༩༩ལོར་འདས་པ་རེད། ལྷོ་ནུས་ལྡན་རྡོ་རྗེ་དགོངས་རྫོགས་མཆོད་འབུལ་གནང་བར་ཕེབས་ལུགས་རྣམ་ཐར་སྐལ་བཟང་དད་གསུམ་ཤིང་རྟ་དང་རྣམ་ཐར་གསོལ་འདེབས་ཨུཏྤལ་ལ་ཡི་འཕྲེང་བར། འབྲོང་བར་བེ་ཧུ་གཤེགས་པའི་དགོངས་རྫོགས་སུ། །ཞི་ཁྲོ་ངེས་སྙིང་མཆོག་ལས་སྨན་སྒྲུབ་བསྩལ། ཞེས་གསལ། དེ་དག་ནི་འབྲོང་བར་མའི་ལོ་རྒྱུས་རོབ་བསྡུས་བཤད་ཟིན་ཏོ།།   
འབྲོང་པ་སྟོད་མ་དཔོན་ཚང་།

༈ ད་ལྟའི་འབྲོང་སྟོད་མ་དཔོན་ཚང་གི་ལོ་རྒྱུས་ཅུང་ཟད་གླེང་ན། གོང་ནས་བཤད་པ་བཞིན་བེ་ཅང་ཤཱཀྱ་སྒྲོན་མའི་བུ་ཀརྨ་སྟོབས་རྒྱལ། དེའི་བུ་མགོན་རྒྱལ་ཟེར། ཀོག་གི་མོ་གད་ལྷ་རྩེའི་བརྫུས་བུ་ཡིན་སྐད། དེའི་སྲས་ཀརྨ། ཀརྨའི་བུ་ཀར་ལྷུན་ཟེར། ཡ་རབས་དད་བརྩོན་ཆོས་ལ་དགའ་བ། འཇིག་རྟེན་གྱི་ལུགས་བཟང་པོ་དང་ལྡན་པ་ཞིག་བྱུང༌། འབྲང་ས་གླང་ཆེན་ལྐོག་རིང་ལ་བྱས། སྦྲ་མཁར་དང་ཕྱིང་གུར་བཅས་རྒྱ་ཆེ་བ་ཡོད་འདུག རབ་བྱུང་༡༦མེ་བྱི་ཟླ་བ་༡༡པའི་ཚེས་༡༨ལ་འབྲི་གུང་༧སྐྱབས་མགོན་པདྨའི་རྒྱལ་མཚན་མཇལ་བར་འབྲོང་དཔོན་དཀར་ལྷུན་འབྲི་གུང་དུ་ཕེབས་འདུག་པ་རྣམ་ཐར་བདུད་རྩིའི་དགའ་སྟོན་ནང་ཚེས་༡༨འབྲོང་པའི་དཔོན་དཀར་ལྷུན་ལ་ཚེ་དབང་དང་ཐོན་ཕྱག་གནང་སྦྱིན་སྤམ་མཐོ་བ་བསྩལ་ཞེས་གསལ་འདུག །དེས་བུ་བེ་ཅང་མགོན་སྡེ་དང་ཀླུ་ཕྱུག་གྲགས། དེའི་བུ་ཀླུ་དབང་དང་བསོད་ནམས་སྟོབས་རྒྱལ་གཉིས་བསོད་སྟོབས་རྣ་ལུང་སྔོ་ཟེ་ལ་འདས། ཕྱིས་སུ་རྣ་ལུང་དབང་མེད་ཟེར། དེ་ཡི་བུ་སྐྱ་སེར་ལྔ་བྱུང་བ། བླ་དགའ་བསྟན་འཛིན་ཆོས་རྒྱལ། བེ་ཅང་དར་རྒྱས། བེ་ཅང་ནོར་རྒྱམ་དང༌། ཚུལ་དགའ། ཨ་དྷ་དབང་དགའ་ལྔ་ཡིན།

བླ་དགའ་བསྟན་འཛིན་ཆོས་རྒྱལ་ནི།

སྒ་བན་ཆེན་ཕུན་ཚོགས་དར་རྒྱས་གླིང་གི་སངས་རྒྱས་མཉན་པ་སྐུ་འཕྲེང་བདུན་པ་རྗེ་ཤེས་རབ་སྙིང་པོའི་སློབ་ཆེན་བླ་མ་བསམ་གཏན་ཞེ་མི་ཚེ་ཧྲིལ་པོར་སྐུ་མཚམས་བཞུགས་ཏེ་ཉམས་རྟོགས་ཀྱི་རྩལ་རྒྱས་པའི་བླ་མ་ཞིག་བྱོན་པ་དེའི་ཡང་སྲིད་ཡིན། དེ་ཡང་མཉན་པ་ཤེས་རབ་སྙིང་པོ་ཞིང་གཞན་དུ་གཤེགས་རྗེས་མཉན་པ་བསྟན་འཛིན་གྲུབ་མཆོག་འཁྲུངས། སྐབས་དེར་བླ་མ་བསམ་གཏན་པ་སྐུ་གཤེགས། ཕྱིས་མཉམ་པ་བསྟན་འཛིན་གྲུབ་མཆོག་མཚུར་ཕུར་ཕེབས་ཏེ་རྒྱལ་དབང་ཀརྨ་པ་ཐེག་མཆོག་རྡོ་རྗེར་བླ་མ་བསམ་གཏན་པའི་ཡང་སྲིད་ངོས་འཛིན་ཞུས། ཀརྨ་པས་འབྲོང་པ་སྟོད་མའི་དཔོན་ནོར་བུ་རྒྱལ་མཚན་གྱི་སྐུ་མཆེད་དུ་འཁྲུངས་པའི་རྟགས་ཡིག་གསལ་པོར་གནང༌། དེ་ནས་ཡང་སྲིད་རྩད་བཅད་དེ་ཁྲི་ལ་མངའ་གསོལ་བའི་མཚན་འབྲོང་པ་སྤྲུལ་སྐུ་ཀརྨ་བསྟན་འཛིན་ཆོས་རྒྱལ་ཞེས་གནང༌། ཆུང་ནས་ངེས་འབྱུང་བྱང་སེམས་ཀྱི་ཐུགས་རིག་སད་པ་ཞིག་བྱུང༌། དཔལ་ཀརྨ་པ་ཐེག་མཆོག་དང་མཁའ་ཁྱབ་རྡོ་རྗེ། སི་ཏུ་པདྨ་ཉིན་བྱེད། འཇམ་མགོན་ཀོང་སྤྲུལ་བཅས་ཀྱི་ཞབས་ལ་བཏུགས་ནས་རབ་ཏུ་བྱུང༌།

ཕྱིས་སུ་རྗེ་འདི་པ་དགུང་གྲངས་ཆེར་སོན་སྐབས་དཔལ་སྤུངས་ལ་ཕེབས་ཏེ་ཙཱ་འདྲ་སྒྲུབ་ཁང་དུ་བཞུགས། མཛོད་ལྔའི་སྲོལ་འབྱེད་ཆེན་པོ་འཇམ་མགོན་བློ་གྲོས་མཐའ་ཡས་རྩ་བའི་བླ་མར་བསྟེན་ཏེ་རིག་སྟོང་ཆོས་སྐུའི་རང་ཞལ་ངོ་འཕྲོད་ནས་ལོ་དགུ་དེར་བཞུགས། དེ་ནས་རང་དགོན་དུ་འབྱོར་ཏེ་ནི་གུ་དང༌། ཆོས་དྲུག །ཀུན་རིག་གསུམ་གྱི་སྒྲུབ་ཁང་བཙུགས། དུས་འཁོར། དགྱེས་རྡོར་སོགས་ཀྱི་སྒྲུབ་མཆོད་ཡང་མང་དུ་བཙུགས། མཉམ་པ་སྐུ་ཕྲེང་དགུ་པ་ཀརྨ་བཤད་སྒྲུབ་བསྟན་པའི་ཉི་མའི་ཡོངས་འཛིན་མཛད། སྐུ་ཚེའི་སྨད་དུ་དཔལ་སྤུང་ཀྱི་བླ་མཆན་གནང༌། སི་ཏུ་པདྨ་དབང་མཆོག་ཁྲི་འདོན་དང་མངའ་གསོལ་གྱི་ཞབས་ཞུས་སོགས་དཔལ་སྤུངས་ཚང་གི་བསྟན་དོན་འགྱུར་ཆེ་ཞིང་ལྷག་བསམ་རྨ་མེད་པ་ཞུས། སྐུ་ཚེ་སྨད་ལ་སྒ་བན་ཆེན་དགོན་དུ་བཞུགས་ནས་སློབ་མ་བསྐྱངས་བས། ཆོས་སྲས་མཁན་པོ་ཀར་སྡེ། མཁན་བུ་ཡག་དཀར་པོ་སོགས་ཀྱི་སློབ་བུ་མང། དགུང་གྲངས་གྱ་གཉིས་པ་ལ་སྐུ་གཤེགས། ཕྱིས་མཉན་པ་ཀརྨ་བཤད་སྒྲུབ་ཉི་མས་སི་ཏུ་པདྨ་དབང་མཆོག་རྒྱལ་པོར་ཡང་སྲིད་ངོས་འཛིན་ཞུས། པདྨ་དབང་མཆོག་གིས། དགོན་པའི་ལྷོ་ཕྱོགས་ནས་ཐག་མི་རིང་བ་ལ། ཕ་མགོན་པོ་དང་མ་སྒྲོལ་མའི་མིང་ཅན་ལ་ཁྱེའུ་སྤྲེལ་ལོ་པ་ཞེས་འབྱུང་བས། དེ་འབྲོང་པ་བསྟན་འཛིན་ཆོས་རྒྱལ་གྱི་སྤྲུལ་སྐུ་འཁྲུལ་མེད་ཡིན་གསུངས་པ་ལྟར་འབྲོང་པ་སྟོད་མའི་དཔོན་མགོན་པོ་སྟོབས་རྒྱལ་གྱི་སྲས་སུ་ཆུ་སྤྲེལ་༡༩༣༢ལོར་སྐུ་འཁྲུངས། དགུང་ལོ་བདུན་ཐོག་ངོས་འཛིན་དང༌། མཉན་པ་ཀརྨ་བཤད་སྒྲུབ་ཉི་མའི་ཕྱི་ལོ་༡༩༤༥ལོར་ཁྲི་ལ་མངའ་གསོལ་ཏེ་མཚན་ཀརྨ་བསྟན་འཛིན་ཕྲིན་ལས་རྣམ་རྒྱལ་ངེས་དོན་ཆོས་ཀྱི་ཉི་མ་དཔལ་བཟང་པོ་ཞེས་གནང་། ཡོངས་གྲགས་འབྲོང་སྤྲུལ་བསྟན་དགའ་རིན་པོ་ཆེ་ཞུ། དགུང་ལོ་བཅུ་དགུར་སོན་སྐབས་གདན་ས་ཆེན་པོ་ཤར་སྡེ་དགེ་དཔལ་སྤུངས་སུ་ཕེབས་ཏེ་སི་ཏུ་པདྨ་དབང་མཆོག་མདུན་ནས་དགེ་ཚུལ་སློང་གི་སྡོམ་པ་བཞེས། ཀར་སྲས་ཀོང་སྤྲུལ་དཔལ་ལྡན་མཁྱེན་བརྩེ་འོད་ཟེར་ལས་རིན་ཆེན་གཏེར་མཛོད་ཀྱི་སྨིན་གྲོལ་ཆ་ཚང་ཞུས། ༡༩༥༩ལོར་རྒྱ་གར་དུ་བྱོན་ནས་༧རྒྱལ་དབང་ཀརྨ་པ་བཅུ་དྲུག་པ་རང་བྱུང་རིག་པའི་རྡོ་རྗེའི་མདུན་ནས་སྔགས་མཛོད་དང་གདམས་ངག་མཛོད་སོགས་དབང་དང་གདམས་ངག་མང་དུ་གསན། ཕྱི་ལོ་༡༩༦༡ནས་བཟུང་རྒྱལ་དབང་ཀརྨ་པ་བཅུ་དྲུག་རིག་པའི་རྡོ་རྗེའི་བཀའ་སློབ་ལྟར་རུམ་བཏེགས་ཆོས་སྒར་དུ་ཞུགས་ནས་ལོ་བཅུ་བདུན་རིང་ཞབས་ཞུ་བསྒྲུབས་པ་དང་ལྷག་པར་དུ་ལོ་རྗེས་མ་དགུའི་རིང་སྒར་ཆེན་གྱི་རྡོ་རྗེ་སློབ་དཔོན་མཛད། ཕྱི་ལོ་༡༩༧༤ལོར་རྒྱལ་དབང་ཀརྨ་པ་ཨ་རི་དང་དང་ཡུ་རོབ་ཏུ་ཆིབས་བསྒྱུར་བཀའ་དྲིན་བསྐྱངས་སྐབས་ཀྱི་བླ་མཆན་མཛད། ཕྱི་ལོ་༡༩༧༦ནས་བཟུང་བལ་ཡུལ་རྒྱལ་སའི་འཕགས་ཤིང་མཆོད་རྟེན་གྱི་ཉེ་འཁྲིས་སུ་གནས་སྤོས་ཀྱིས་རིང་མིན་བན་ཆེན་ཕུན་ཚོགས་དར་རྒྱས་གླིང་གསར་དུ་ཕྱག་བཏབ་པ་དང༌། ༡༩༧༨ནས་བཟུང་ཡུ་རོབ་རྒྱལ་ཁབ་ཁག་ནང་ཆོས་ཚོགས་གསར་བཙུགས་དང་ནང་ཆོས་སྤེལ་སྒོ་བརྩམས་པ་སོགས་མདོར་ན་ད་ལྟ་མཉམ་མེད་དྭགས་པོ་བཀའ་བརྒྱུད་པའི་ནང་མར་ལུགས་རྒྱུད་སྡེ་ཚང་མའི་ཕྱག་བཞེས་ཀྱི་ཁུངས་ཆུ་འགོ་གངས་ཐུག་ལྟ་བུར་བཞུགས་ཤིང་བསྟན་འགྲོའི་དོན་ཆེན་རླབས་པོ་ཆེ་མཛད་བཞིན་པའི་འབྲོང་པའི་བླ་མ་ཞིག་གོ །ད་ནི་གོང་གསལ་བླ་དགའ་བསྟན་འཛིན་ཆོས་རྒྱལ་གྱི་སྐུ་མཆེད་བེ་ཅང་དར་རྒྱས་དང༌། ནོར་རྒྱམ། ཨ་དྷ་དབ ང་དགའ་གསུམ་གྱིས་སྦྲ་བཟུང་ནས་འབྲོང་སྟོད་ཀྱི་ས་བཟུང༌། ཚུལ་དགའ་ཟུར་དུ་གྱེས། ནོར་རྒྱམ་སྐུ་མཆེད་གསུམ་ལ་བུ་གཉིས་བྱུང༌། བུ་ཆེ་བ་སྐྱིད་ཆོས་ཟུར་དུ་གྱེས་པའི་སྦ་ཉོག་དང་འཇིག་སྡེ་གཉིས་བྱུང༌། ཚུལ་དགའི་སྲས་ཆེ་བ་མགོན་པོ་སྟོབས་རྒྱལ་ཟེར། བསྟན་སྤྲུལ་ཡབ་ཡིན། རྒྱ་གར་དུ་ཕེབས་རྗེས་འབྲས་ལྗོངས་སྒང་ཐོག་ཏུ་འདས། ཆུང་བ་བླ་མ་བློ་གྲོས་རབ་བསལ་ཡིན། སྙིགས་དུས་འདིར་དམ་པའི་ཆོས་ཚུལ་བཞིན་དུ་སྒྲུབ་པའི་བླ་མ་དེ་ལྟ་བུ་དཀོན་ཞིང་སྨྱུང་གནས་དང་མ་ཎི། ཕྱག་སྐོར་སྒྲིབ་སྦྱོང་གིས་དུས་འདའ་ཞིང་སྒ་རྒྱུད་དང། འབྲོང་སྟོད་ཕྱོགས་སུ་སྨྱུང་གནས་ཁྲི་འབུམ་དང༌། ཡིག་དྲུག་དུང་ཕྱུར་མང་པོ་ཚུག་ཅིང༌། དབྱར་ཚེ་བྲག་བསྐོས་ཀྱི་མ་ཎི་དགུན་ཚེ་འབྲི་ཆུའི་འཁྱགས་རོམ་ལ་མ་ཎི་སོགས་དགེ་ཚོགས་ཆེ། རྒྱ་གར་དུ་ཞབས་འཁོད་ཀྱིས་འབྲས་ལྗོངས་སྒང་ཐོག་ཏུ་གཤེགས། དཔོན་དར་རྒྱས་ཀྱི་སྲས་དཔོན་རྒན་བེ་ཅང་ཚེ་གྲགས་སམ། དགའ་གྲགས་ཟེར། དབང་ཐང་དང་གཏམ་ཁ་ལེགས་པོ་ཡོད་སྐད། ཧོར་སྤྱི་མཁན་ཆུང་གྲགས་རྣམ་གྱིས། སྙན་གྲགས་འབྲུག་ལས་ཆེ་བ་འབྲོང་སྟོད་ཚེ་དབང་གྲགས་པ་ཟེར་ཐབ་ཡིག་ནང་དུ་འཁོད་ཡོད་ཅེས་འབྲོང་སྟོད་མས་གླེང་སྲོལ་ཡོད། ཧོར་སོག་སྡེ་དགོན་སྐོར་དང་འཆམ་མིན་གྱིས་རྟ་དམག་བརྒྱ་སྐོར་གྱིས་སྟོད་མ་དཔོན་ཚང་སྦྲ་ཐོག་ཏུ་བྱུང་བས། དཔོན་དགའ་གྲགས་དང༌། སྦ་ཉོག་གཙོས་དཔོན་གཡོག་ལྔས་གདོང་ལེན་བྱས་པས། སྦྲ་རྒན་ཐོག་ཏུ་མེ་མདའི་ཆར་བབ་པས་སྦྲ་ལ་མདིལ་མཚོན་གྱིས་མ་ཕིག་པའི་གྲགས་པ་ཆེ། དེའི་སྲས་རི་སྟོད་སྤྲུལ་སྐུ་ཆོས་འཛིན་དབང་པོ་འམ་དཀར་དཀར། དེ་འོག་བླ་ཚང་གི་བླ་མ་དཀོན་སེང། དེ་འོག་རྒེའུ་རྣ་བླ་རྒན་སྤྲུལ་སྐུ་དམར་དམར། དེ་འོག་ལྷ་དགེ་ཡིན། དེ་དུས་ཉེར་ལྔའི་དཔོན་ཆེན་གྱི་གྲས་སུ་འབེ་ཚ་ཚོ་པ་བསྣན་ནས་བསྐོས། མི་སེར་མང་དུ་སོང༌། ཀླུ་རུ། གོང་རུ། རྒྱ་རུ། ར་རུ། འདན་རུ་སོགས་རུ་ཁག་དང༌། བེ་ཅང་སྨན་ཁུག་ཚེ་བདག །བློན་ཀླུ་ཁྲི་བསོད་ནམས་གྲགས་པ་སོགས་ཡོད། ཡུལ་གྱི་བློན་ལ་ཀླུ་གོང་གཉིས། སྡེ་ལ་ར་རྒྱ་འདན་གསུམ༌། ས་ལ་ཡག་མུག་འདམ་གསུམ་ཞེས་བཤད་སྲོལ་ཡོད། དཔོན་སྦ་ཉོག་སྐྱེ་མདོར་འཚོགས་འདུར་བཙོན་འོག་ཏུ་གྲོང༌། ལྷ་དགེ་རྒྱ་གར་དུ་ཕེབས་རྗེས་གླིང་རྗེ་གེ་སར་་རྒྱལ་པོའི་རྟོགས་བརྗོད་སྨྲ་བར་དགོངས་པ་ཀློང་བརྡོལ་ལྟ་བུས་སྲིད་ལེ་སྐལ་པ་ཡར་དར། བྱང་གོ་ར་རྒྱལ་པོའི་ཚྭ་གཡང༌། རྨི་ལི་རྒྱལ་པོའི་གསེར་གཡང་སོགས་པོད་ཆེན་བརྒྱད་ཙམ་མཛད་པ་བཞུགས་སྒར་བོད་ཀྱི་དཔེ་མཛོད་ཁང་པར་་སྐྲུན་འགྲེམས་སྤེལ་གནང༌། ལྕགས་རྟ་༡༩༩༠་ལོར་འདས་དུས་ཐུགས་དམ་དང་བཅས་གཤེགས་སྐོར་ཤེས་བྱ་སོགས་གསར་འགྱུར་ཐོག་ཡོད་པ་ནས་མཁྱེན་རྒྱུ། ལྷ་དགེར་སྔ་ཕྱིར་སྲས་མོ་དགའ་འགིག སྲ་ཨོ་རྒྱན་ཉི་མ། ཨོ་རྒྱན་དབང་རྒྱལ། འཇམ་དབྱངས་འཆི་མེད། དབྱངས་ཅན་སྒྲོལ་མ། དཀོན་མཆོག་རྡོ་རྗེ་དང་ཀརྨ་བསྟན་འཛིན་བཅས་བཞུགས་སོ།

འབྲོང་སར་དཔོན་ཚང་གི་སྐོར།

༈ འབྲོང་སར་ཚང་འབྲོང་སྟོད་ནས་ཆད་པ་ཡིན་ཟེར། སྐབས་དེར་བར་སྟོད་ཁ་མ་གྱེས་གོང་ཡིན་མིན་དུས་སྐབས་ཆ་མ་འཚལ་བས། ངག་སྒྲོས་སུ་ས་སྦལ་ཁ་མདོ་ནས་ཁ་བགོས་འབྲོང་གསར་ཨུ་བ་ཐཱའི་ཇི་ལ་སྦྲ་དང་རྔ་ཐུག་གཉིས་འདེམས་རྒྱུ་བྱས་པས་འབྲོང་སར་གྱིས་རྔ་ཐུག་འདེབས་པས་བན་ཐུང་འཁོར་ཚབ་ཆེ་ཟེར། དེ་སྐབས་དཔོན་ས་འབོག་རྩི་གོང་མ་བྱས་ཟེར་བ་ཙམ་ལས་དཔོན་རབས་རིམ་བྱོན་མ་ཤེས།

འབྲོང་སར་གྲུབ་ཆེན་འཇམ་དབྱངས་བསྟན་འཕེལ་གྱི་རྣམ་ཐར་ཡོད་སྐད་ཀྱང་ད་བར་གུས་པའི་མིག་ལམ་དུ་མ་གྱུར། འཇམ་མགོན་ཀོང་སྤྲུལ་གྱི་དངོས་སློབ་རྣལ་འབྱོར་པ་ཞིག་བཞུགས་ཡོད་སྐད། འབྲོང་སར་ཀུན་སྙིང་སྡེ་དགེ་དང་ནང་ཆེན་བར་གྱི་རྩོད་རྙོགས་འདུམ་པའི་གོ་ཆོད་བྱུང་བས་བྱས་རྗེས་ལེགས། སྲས་རྒྱ་མཚོ། མཁྱེན་བཟོད། རྒྱ་མཚོའི་སྲས་འཇམ་དབྱངས་དབང་རྒྱལ། མཁྱེན་བཟོད་ཀྱི་སྲས་དཔལ་ཆེན། འཇིགས་བྱེད། འབྲོང་སར་དྲག་རྣམ། ཁོང་ནི་དབང་ཐང་དང་དཔའ་རྩལ་གྲགས་པ་དང་ལྡན་པ་ཞིག་དང་། འབྲོང་སར་དཔོན་ནམ་མཁའི་རྡོ་རྗེ། ཁོང་ནི་ཕན་སེམས་སྙིང་རྗེ་ཆེ་ལ་གསོ་དཔྱད་སྨན་ལ་མཁས་ཤིང༌། ཉམ་ཐག་ལ་རིན་མེད་སྨན་སྦྱིན་རྟག་ཏུ་སྩལ་བ། ཆོས་ལ་བརྩོན་འགྲུས་དང་ལྷག་པར་གཅོད་ཀྱི་ཉམས་བཞེས་ལྷོད་མེད་གནང་བ་དང༌། རྗེས་བརྗོད་བྲག་ཅའི་རྗེས་སུ་མི་འབྲང་གཟབ་རླིང་རི་ལྟར་བརྟན་ཅིང༌། ད་ལྟ་འབྲོང་རིགས་ནང་ནས་ཆེ་འགོ་་རྒན་ཤོས་གུས་བརྩི་ཞུ་འོས་པའི་སྲིད་པའི་མི་་རྒན་ཞིག་ཡིན། སྲས་ཆུང་བ་ཟི་ལིང་དུ་གཤེགས་པ་དང༌། ནམ་མཁའི་རྡོ་རྗེ་དང་ སྲས་མོ་མཚོ་རྡེས ་སོགས་ད་ལྟ་ཞལ་བཞུགས་པ་དེ་རྣམས་ཆོས་སྲིད་གང་གི་ཆ་ནས་གཞན་འགྲན་མེད་པའོ།།

འབྲོང་སར་སྐུ་ཚ་བླ་མ་དབང་ཆེན་ནམ། མཚུར་ཕུ་སྒར་ཆེན་ཆོས་རྗེ་ཀརྨ་འཕྲིན་ལས་རིན་པོ་ཆེ་མཆོག་ནི་ཤར་ཡག་རྡོ་རྗེ་གླིང་ཕྱག་འདེབས་མཁན་འབྲོང་སར་བླ་མ་ཀུན་རིག་རིན་པོ་

ཆེའི་ཡང་སྲིད་ཡིན། དེ་ཡང་འབྲོག་སར་བླ་མ་ཀུན་རིག་རིན་པོ་ཆེ་ནི། ཡབ་ཀུན་སྙིང་དང༌། ཡུམ་རྒྱ་བཟའ་ཆོས་མཚོ་གཉིས་ཀྱི་སྲས་སུ་དུས་རབས་བཅུ་དགུ་པའི་ནང་སྐུ་བལྟམས།

གྲུབ་ཆེན་འཇམ་དབྱངས་བསྟན་འཕེལ་རིན་པོ་ཆེས། ལོ་ཆེན་བཻ་རོ་ཙ་ནའི་སྐྱེ་བ་ཡིན་པར་གསུངས། དགེ་བའི་བཤེས་གཉེན་དུ་མ་ལས་དབང་ཁྲིད་གདམས་ངག་རྒྱ་ཆེར་གསན། ཁྱད་པར་ཚེ་རབས་ལས་ཀྱིས་འབྲེལ་བའི་བླ་མ་༧ས་སྐྱ་ཁྲི་འཛིན་སྒྲོལ་མ་ཕོ་བྲང་པ་དྲག་ཤུལ་ཕྲིན་ལས་རིན་ཆེན་མཇལ་དུ་ཕེབས་སྐབས། དགུན་བྱང་ལམ་ཁ་བ་ཆེན་པོ་བབ་སྟེ་ཕེབས་ལམ་ནོར་བ་བྱུང་བས་སྤྱང་ཀི་དང༌། བྱ་རོག་གིས་ལམ་བསྟན་པ། མ་མགོན་གྱི་སྤྲུལ་པས་སྣ་ཁྲིད་པ་ཡིན་པར་གསུངས། བླ་མའི་མདུན་ནས་དབང་་ཁྲིད་རྒྱ་ཆེར་གསན་ཏེ། དབེན་གནས་ཁའུ་བྲག་རྫོང་དུ། སྐུ་མཚམས་དང་འབྲེལ་སྐུ་ཚེའི་ཚེ་སྒྲུབ་ཞུས་སྐབས། ༧གོང་མའི་སྐུ་ཚེ་བསྲིངས་ཐུབ་པའི་རྟགས་མཚན་བཟང་པོ་བྱུང་བའི་ལོ་རྒྱུས་སོགས་ཡོད། ས་གཏེར་བཏོན་ཚུལ་ཡང་ཇོ་བོ་་སྨན་མཛོད་ནས་གཟི་དམར་སོགས་དང༌། གཟའི་གནས་སུ་གྲགས་པ་རག་ཆེན་བྲག་ནག་ནས། ཕྱུགས་རྫིས་མིང་མཐོང་དུ། བྲག་མེ་ལོང་ལྟ་བུའི་ངོས་ནས་ཞབས་འོག་ནས་མེ་འབར་བཞིན་ཕེབས་པའི་རྫུ་འཕྲུལ་བསྟན་ཏེ་གཏེར་བཞེས། སྒྲུབ་ཐབས་སྐོར་པོ་ཏི་ལོངས་བ་བཞུགས་ཀྱང་ད་སྐབས་འཐོར་བརླགས་སོང་ཟིན་སྐད། སྐྱིལ་ཀྲུང་མའི་གདོང་དང༌། ཚྭ་ཆུང་དིལ་འབུར་གྱི་ལྟག་རྣམས་སུ་སྒྲུབ་ཁང་བསྐྲུན་ཏེ་ཀྱཻ་རྡོར་བསྙེན་སྒྲུབ་མཛད་སྐད་དང༌། ས་གནས་དེ་གཉིས་སུ་རྩིག་ཤུལ་ཅུང་ཟད་ཡོད། ཤར་ཡག་ནང་དུ་དགོན་པ་ཆེན་པོ་བཞེངས་རྒྱུའི་ཐུགས་འདུན་གནང་སྟེ། མིང་ཤར་ཡག་རྡོ་རྗེ་གླིང་བཏགས་མཛད་ཅིང༌། དགོན་པ་མགོ་འཛུགས་མཛད་བཞིན་པའི་སྐབས་ཤིག་ཏུ། ཉིན་ཞིག་རྒྱབ་རིའི་ཐོད་དུ། ནམ་མཁའ་ནས་འཇའ་ཚོན་དཀར་པོ་ཀ་བ་ལྟ་བུ་ཞིག་ཤར་བས། བྱང་ཆུབ་སེམས་དཔའ་ཞིག་གཤེགས་པའི་མཚན་མར་ངེས་ཞེས་གསུངས། དེ་ནས་མིང་རིང་བར་ཞི་བར་གཤེགས། མཚན་ལ་ཤར་ཡག་དགུང་འཕུར་ཀྱང་ཞུ། ཤར་ཡག་མར་རྡོ་རྩིག་གི་ཤུལ་དེང་སང་མཇལ་རྒྱུ་ཡོད། དེ་མཚམས་འབྲོང་སར་ནོར་མའི་མགོ་འཛིན། བེར་བཟའ་ཚ་རྡིས་མ། ནང་ཆེན་ཕུར་བླ་དང་མཉམ་དུ་ས་སྐྱ་གོང་ཏུ་བཅར་ནས། ༧གོང་མའི་གསོལ་མཛོ་འཇོ་མཁན་སོགས་ཀྱི་ཞབས་ཕྱི་ཞུས། མོ་རང་གིས་བརྒྱུད་ནས༌། ༧དྲག་ཤུལ་ཕྲིན་ལས་རིན་ཆེན་མཆོག་གིས། བླ་མ་ཀུན་རིག་སྐྱེ་སྤྲུལ་དེ་ཀརྨ་ཕྲིན་ལས་ཡིན་པའི་ལུག་བརྟགས་ཕྱག་བྲིས་གང་ལེགས་བསྩལ་བ་བྱུང་ཀྱང༌། མུ་མཐུད་དུ་ཤར་ཡག་རྡོ་རྗེ་གླིང་ཤུལ་འཛིན་སྤེལ་སྐྱོང་སོགས་ཀྱི་ལེགས་ཚོགས་བསྒྲིགས་བཀོད་བྱེད་མཁན་མ་བྱུང་བར་རིམ་ལུས་སུ་གྱུར།

འབྲོང་སར་བླ་མ་ཀརྨ་ཕྲིན་ལས་མཆོག་ནི། བོད་རབ་བྱུང་བཅུ་དྲུག་པའི་ལྕགས་ལུག་ཕྱི་ལོ་༡༩༣༡ལོར་བདེ་ཆེན་དགྲ་འདུལ་དང༌། ཡུམ་པད་མ་དཔལ་འཛོམས་གཉིས་ཀྱི་སྲས་སུ་སྐུ་འཁྲུངས། ཡུམ་གྱི་ཁོག་པར་ཡོད་དུས། ཡུམ་གྱིས་སྔོན་འགྲོ་ཆ་ཚང་བསགས་གནང་བ་དང༌། རྨི་ལམ་དུ་སྤྲིན་དཀར་བཀྲ་ཤིས་རྟགས་བརྒྱད་ཀྱི་དབྱིབས་ཅན་གྱིས་ནམ་མཁའ་ཁེབས་པ་ཡང་ཡང་བྱུང་བ་སོགས་དགེ་བའི་མཚན་མའང་བྱུང༌། ལོ་དེར་༧རྒྱལ་དབང་ཀརྨ་པ་ཆེན་པོ་དབུས་ལྷག་ལྡན་ནས་འོག་མིན་མཚུར་ཕུར་ཐོག་མར་ཆིབས་བསྐྱོད་སྐབས། ཀར་ཐང་དུ་བཞུགས་ཞག་ཁེལ་བར། བླ་མའི་ཐོག་མར་གསེར་ཞལ་མཇལ་ཏེ། སྐྱབས་སྡོམ་དང༌། སྐྲ་བཅད་ཀྱི་བཀའ་དྲིན་བསྩལ། ལོ་ངོ་གསུམ་ཙམ་སྐབས། གོང་དུ་ཞུས་པ་ལྟར་དྲག་ཤུལ་ཕྲིན་ལས་རིན་ཆེན་མཆོག་གིས་ངོས་འཛིན་གནང་སྐབས། མཚན་དབང་སྡུད་ནོར་བུའི་སྙིང་པོ་ཞེས་བསྩལ། བླ་མ་ཀུན་རིིག་གི་སྐྱེ་ཡུལ་དུ་སྐུ་ན་ཕྲ་བའི་སྐབས། ཀར་རྩའི་ངག་དབང་ནས་བོད་ཡིག་ཀློག་འདོན་དང་ཨ་ཤག་ངག་བློ་ནས་ཡིག་གཟུགས་འབྲི་སྦྱོང༌། མཁན་པོ་འཇམ་ཤེས་ནས་དག་སྦྱོར། བླ་མ་རྡོར་གྲགས་མདུན་ནས་རྩིས་སྐོར། སྨན་པ་ཆེན་པོ་ཐེག་མཆོག་དྲུང་ནས་སྨན་སྦྱོར་སྐོར། ནང་ཆེན་མཁན་པོ་རྣམ་བཟང་ནས་ཚིག་སྦྱོར་སྐོར། མཁན་པོ་པད་དམ་དྲུང་ནས་་སྤྱོད་འཇུག་སོགས་གསན་པ་དང༌། ༧དཔལ་རྒྱལ་བའི་དབང་པོ་ཀརྨ་པའི་མདུན་དུ་འོག་མིན་མཚུར་གྱི་གདན་སར་སྔ་ཕྱི་ཐེངས་གཉིས་བཅར་ཞིང་རབ་ཏུ་བྱུང༌།

དིལ་ཡག་སྒྲུབ་དཔོན་བསྟན་འཛིན་རིན་པོ་ཆེའི་མདུན་ནས་ཀར་ལུགས་ཀྱི་ཁྲིད་ལུང་མང་པོ་ཐོབ་པའི་སྐལ་བཟང་དུ་གྱུར། དིལ་ཡག་སྒྲུབ་དཔོན་སངས་རྒྱས་ཕུན་ཚོགས་མདུན་ནས་ཀྱང་དབང་ལུང་རྒྱ་ཆེར་ནོད། ༡༩༥༨ནས། རྒྱལ་བའི་དབང་པོ་ཡབ་སྲས་དང་བཅས་འཕགས་ཡུལ་དུ་ཕེབས་ཤིང་ཀརྨ་པའི་བཀའ་ལྟར་ཕྱི་ལོ་༡༩༦༢ལོར་བཙུན་དགོན་ཀརྨ་སྒྲུབ་རྒྱུད་གླིང་གསར་འཛུགས་དང༌། ༧གོང་ས་སྐྱབས་མགོན་ཆེན་པོ། ས་སྐྱ་ཁྲི་འཛིན་དབུས་རིས་མེད་སྐྱེས་མཆོག་རྣམ་པ་ལས། བཀའ་འགྱུར་དང་བསྟན་འགྱུར་གྱི་ལྗགས་ལུང་གིས་མཚོན་དབང་ལུང་ཁྲིད་གསུམ་དུ་མ་ཞུས། ཕྱི་ལོ་༡༩༦༥ལོར་གངས་ལྗོངས་མདོ་སྟོད་ནང་ཆེན་རྒྱལ་རབས་དང་འབྲེལ་བའི་ལོ་རྒྱུས་ཡ་རབས་རྣ་རྒྱན་དང༌། དབྱིན་ཡིག་ནང་༧རྒྱལ་དབང་ཀརྨ་པ་སྐུ་རབས་བཅུ་དྲུག་གི་རྣམ་ཐར། ༡༩༨༤ལོར་རས་ཚང་སྒོམ་སྡེའི་གདུང་རབས་དུང་ཕྲེང་དཀར་མོ། སྐྱོ་བྲག་བསྟན་སྙིང་རིམ་བྱོན་གྱི་མཛད་རྣམས་དང་འབྲེལ་བའི་ཆོས་རྗེ་སྐྱོ་བྲག་གི་བསྟན་དགོན་ཇི་ལྟར་དར་ཞིང་རྒྱས་པའི་ཚུལ་བརྗོད་པ་ཟླ་ཤེལ་བདུད་རྩིའི་ཕྲེང་བ་སོགས་བརྩམས་ཆོས་ཀྱི་ཕྱག་རིས་མང༌།

ཕྱི་ལོ་༡༩༧༡ལ་ཁེ་ན་ཌར་ཕེབས་ཞིང༌། ཀམ་པོ་གངས་རྭ་སྒྲུབ་བརྒྱུད་ཐེག་ཆེན་གླིང་དང༌། མར་པའི་ཆོས་ཚོགས་ཞེས་པ་གསར་འཛུགས་མཛད། ནིའུ་ཛི་ལེན་ཌ་ཞེས་པའི་རྒྱལ་ཁབ་ཏུ། ཀརྨ་ཐེག་གསུམ་ཆོས་གླིང་གསར་བསྐྲུན་མཛད། དབྱིན་ཇིའི་ཡུལ་དུ་ཀཾ་ཚང་གི་ཆོས་ཚོགས་ཀརྨ་བཀའ་བརྒྱུད་གླིང༌། ཀརྨ་བཤད་སྒྲུབ་གླིང༌། དཔལ་ས་སྐྱའི་ཆོས་ཚོགས་ཕྲིན་ལས་རིན་ཆེན་གླིང་དང༌། ས་ཆེན་རྫོང། གོ་ཤག་ཆོས་རྫོང་སོགས་གསར་འཛུགས་བྱས། བལ་ཡུལ་མཆོད་རྟེན་བྱ་རུང་ཁ་ཤོར་གྱི་ཉེ་གམ་དུ། ཀཾ་ཚང་དགོན་པ་ཀརྨ་ཆོས་འཁོར་ཐེག་ཆེན་ལེགས་བཤད་གླིང་རྟེན་དང་བརྟེན་པར་བཅས་པ་གསར་བཞེངས་མཛད། བར་སྐབས་ཤིག་ཏུ། ༧རྒྱལ་དབང་ཀརྨ་པས་ཀརྨ་ཕྲིན་ལས་བཞི་པའི་མཚན་དོན་གོ་གནས་བཀའ་ཡིག་ཚང་གནས་སུ་ཕེབས། བོད་དུ་བསྟན་པ་ཡང་དར་གྱི་ཆོས་ལུགས་རང་དབང་སྒོ་འབྱེད་ཀྱི་དུས་ཚོད་ཤར་སྐབས། གཞིས་བསྐོར་དུ་ཕེབས་ནས་དར་རྒྱས་གླིང་བཙུན་དགོན་དུ་བཀའ་འགྱུར་ཆ་ཚང་དང༌། གསང་གཞུང་རུ་ཁག་སྨྱུང་གནས་ལྷ་ཁང་དུ་བཀའ་འགྱུར་ཆ་ཚང་བཅས་སྦྱོར་འབུལ་མཛད་པ་སོགས་འཕྲིན་ལས་འགྲོ་དོན་རྒྱ་ཆེ་བས་སྒོ་ནས་ད་ལྟ་འཚོ་གཞེས་བཞུགས་སོ།

འབྲོང་སྟོད་ཀྱི་འབྲོག་དགོན་འདམ་བླ་ཚང་གི་སྐོར།

འབྲོང་སྟོད་ཀྱི་འབྲོག་དགོན་འདམ་བླ་ཚང་གི་སྐོར།

༑ འབྲོང་སྟོད་ལ་འབྲོག་དགོན་གཉིས་ཡོད་པ་བུ་བླ་གཉིས་ཞེས། འདམ་བླ་ཚང་དང་བུམ་མང་བླ་བྲང་ཡིན། བླ་ཚང་ནི་སྔ་འགྱུར་རྙིང་མའི་ཉི་གྲགས་ཀྱི་ཆོས་རྒྱུད་ཡིན། ཁམས་པ་ཉི་མ་གྲགས་པའམ། གར་དབང་འགྲོ་འདུལ་གླིང་པ་ནི། ༼༑ སྔ་འགྱུར་ཆོས་འབྱུང་མཁས་པ་དགའ་བྱེད་གཏམ་གྱི་རོལ་མཚོ་ཤོག་གྲངས་༣༣༡ནས་བཤད་པ་བཞིན་སངས་རྒྱས་གླིང་པ། རྡོ་རྗེ་གླིང་པ། པདྨ་གླིང་པ་གསུམ་གྱི་གཏེར་ལུང་ལས། ཁམས་ཀྱི་སྲིན་མོ་རྫོང་གསུམ་གཏེར་ཁ་འདི༔ མི་བཞགས་འདོན་པའི་རྟགས་དེར་བསྟན་ནས་བྱུང་༔ ཁམས་པ་ཉི་མ་གྲགས་ཀྱི་མིང་ཅན་འབྱུང་༔ ཞེས་པ་ལྟར། འཁྲུངས་པའི་ཡུལ་ནི་གཏེར་ལུང་ལས། ཆོས་འཁོར་ལྷ་སའི་ཤར༔ བསམ་ཡས་འདི་ཡི་བྱང་ཤར༔ གནམ་ས་གྲུ་གསུམ་ཆོས་འབྱུང་དབྱིབས་སུ་ཡོད་པ༔ བྲག་རི་ཐལ་མོ་སྦྱར་འདྲའི་མདུན༔ མདོ་ཁམ་ཟལ་མོ་སྒང་གི་ཆ༔ མཆོད་རྟེན་དཀར་པོའི་ནུབ༔ བན་རུ་གྲུ་ཡ་བྱ་བ་ཞིག་ཏུ༔ བན་བསྒོམ་ལམ་སྔགས་རྒྱུད་གཅིག་གི་བུ་ལ་ཡོད༔ ཅེས་གསལ་བ་ལྟར།༽ སྒོམ་སྡེ་ནང་ཆེན་གྱི་ས་ཆའི་བྱེ་བྲག་གྲུ་ཡ་ཞེས་པར་ཡིད་དུ་འོང་བའི་ཡུལ་ལྗོངས་སུ་སྐྱེ་བོ་འབྱོར་བ་ཅན་དུ་མས་གང་བའི་གྲོང་ཁྱེར་ཕྱག་སྦར་ཞེས་ཟེར་བར། རུས་ཆེན་དབྲ་དཀར་པོའི་རྒྱུད་ལ་ནང་གསེས་བྱམ་མེ་འཕོ་ལུང་པར་གྲགས་པའི་དབོན་རྒྱུད་བྱམ་མེ་ཀརྨ་རྣམ་རྒྱལ་དང། ཡུམ་བསོད་ནམས་མཚོ་གཉིས་ཀྱི་སྲས་སུ་འཁྲུངས། འབྲི་གུང་ལྷོ་པ་སྤྲུལ་སྐུ་དང༌། སྟག་ལུང་སྒྲོ་ར་ཆོས་རྗེ་སོགས་ལས་ཆོས་འབྲེལ་འགའ་ཞིག་གསན། ལྷོ་སྤྲུལ་དཀོན་མཆོག་ཕྲིན་ལས་རྣམ་རྒྱལ་ལས། དགོངས་པ་ཡང་ཟབ་ཀྱི་དབང་ལུང་སོགས་གསན། རྒྱ་གར་རྩྭ་མཆོག་གྲོང་ནས་གཏེར་བཞེས། སྲིན་མོ་རྫོང་ནས་བཞེས་པའི་གཏེར་ཁ་མང༌། ཁྱད་པར་ས་རྟ་ལོར་རྩི་མདའི་བྲག་དམར་ལོག་ནས་གཏེར་བཞེས་པར་ཕེབས་དུས་ཤིན་ཏུ་མཐོ་བའི་བྲག་གཡང་ཐོག་སོ་བརྒྱས་ཀྱང་མི་ཚད་པའི་ངོས་ལྟར་མི་བཟོད་པར་མཐོངས་ས་དེར་ཐུགས་རིག་གཏད་མེད་དུ་སོང་བའི་མོད་ལ། སྐད་ཅིག་ཆུ་བོ་རྦ་ཀློང་དྲག་ཏུ་འཁྲུགས་པའི་ཕ་ཀར་འཕུར་ནས་བྱ་ལྟར་གཏེར་གནས་དེར་ཕེབས་པས་སྔར་གྱི་ཐུགས་ཉམ་ཞིག་ནས་ཕྱིར་གཟིགས་པས་ཤིན་ཏུ་གཡའ་ང་ལྟར་མི་བཟོད་པའི་གཡང་ས་དེ་གཟིགས་པ་ཐུགས་ལ་འཇིགས་སྣང་མི་བཟོད་པ་སྐྱེས་ཀྱང༌། སླར་ཐུགས་རིག་རྩལ་བསྐྱེད་ནས་གཏེར་མཚན་གསལ་བའི་སྒོ་དེར་ཕུར་བུས་བརྡིག་ཀྱང་སེལ་སྐྱོན་ཞིག་གིས་གཏེར་སྒོ་འགགས་སུ་ཉེ་བ་ན། དམ་ཅན་སྐྱེས་བུས་ཤོག་སེར་ཤོག་དྲིལ་གཅིག་ཕུལ་བས་དེ་མ་ཐག་ནག་ཆུའི་ཚུར་ཁར་ཕེབས་གྲུབ་པས་ཆུ་འགྲམ་གྱི་རྡོ་ལ་གཏེར་སྟོན་ཉིད་ཀྱི་ཞབས་གཉིས་ཀྱིས་རྗེས་དང༌། དམ་ཅན་ར་རྗེས་བཅས་བྱུང་བ་དེང་སང་མཇལ་རྒྱུ་ཡོད་ཚུལ་སོགས་ཞིབ་པ་རྣམ་ཐར་དུ་གསལ། ༼༑ ཡང་ཤོག་གྲངས་༣༥༨ཁྱད་པར་མདོ་ཁམས་མཆོད་རྟེན་དཀར་པོ་ཞིག་གསོས་སུ་ཕེབས་སྐབས་ཡོངས་དགེ་གཏེར་སྟོན་མི་འགྱུར་རྡོ་རྗེའི་གཏེར་ཆེན་འདི་མཇལ་དུ་བྱོན་པས་བར་ཆད་དབང་གི་གཞུང་གི་སྣེ་ཤན་དང༌། སྐྱེ་བོ་མི་བསུན་པ་དེ་དག་གིས་བརྡུང་སྡིག་སོགས་འོ་བརྒྱལ་མི་མཚམས་པ་ཞུས་པས། གཏེར་སྟོན་ཐུགས་ཁྲོས་པས་ཉི་མ་གྲགས་པ་ཞེས་བདུད་ཡིན་ཅེས་པའི་ངན་སྨྲས་བགྱིས་པ་ལད་མོ། ཕྱོགས་ལྷུང་ཅན་འགའ་ཞིག་གིས་ངན་བསྒྲགས་བྱས་པས་ཡུལ་མི་ཕལ་ཆེ་བས་རི་བོང་ཅལ་བཞིན་གླེང་བ་བྱུང་ཡོད། གཏེར་སྟོན་ཡོངས་དགེ་མི་འགྱུར་རྡོ་རྗེ་དང༌། གཏེར་ཆེན་གཉིས་ཞལ་འཛོམས་ལེགས་པ་བྱུང་ན་རྟེན་འབྲེལ་ཆེན་པོ་ཡོད་རྒྱུར་འདུག་ཀྱང་བར་ཆད་དབང་དུ་སོང་བ་ཡིན་ཞེས་སྟག་བླ་རིག་འཛིན་ཀུན་བཟང་རྣམ་རྒྱལ་སོགས་ཀྱིས་གསུངས་ཞེས་གསལ། ཡང་ཤོག་གྲངས་༣༨༠ཉི་གྲགས་གསུམ་པ་རིག་འཛིན་བསྟན་སྐྱོང་རྒྱ་མཚོའམ། པདྨ་ཐེག་མཆོག་བསྟན་པའི་རྒྱལ་མཚན། ཤིང་ལུག་ལོར་ཆོས་ཀྱི་རྒྱལ་པོ་རྒྱལ་བ་འབྲི་གུང་པ་ཆེན་པོའི་རིང་ལུགས་པ། བླ་མ་ལྷོ་པའི་སྤྲུལ་སྐུ་དཀོན་མཆོག་ཆོས་ཀྱི་རྒྱ་མཚོ། འགེས་ཆོས་འཁོར་བྱམས་པ་གླིང་དུ་ཕེབས་སྐབས་རྗེ་ཉིད་ཀྱི་ཁུ་བོ་དགེ་རྒན་ཆོས་དར་རྒྱས་དང་ལྷན་དུ་མཇལ་བར་ཕེབས་སྐབས། མཇལ་ཁ་དང་བཀུར་སྟི་གཞན་ལས་ཆེ་བ་མཛད། གཙུག་ཕུད་ཕུལ་བས་མཚན་དཀོན་མཆོག་བློ་བཟང་དཔལ་འབར་དུ་གསོལ༌། བྱིས་པ་འདི་ཁྲོམ་གསེབ་མ་བྱོན། གྲིབ་ལ་འཛེམ་དགོས་གསུང་ཤིང་བླ་བྲང་དུ་ཚེ་དབང་ཁ་ཤས་གནང་ཞེས་་གསལ།༽ ངག་སྒྲོས་སུ་ཡོངས་དགེ་དང་མཐུ་འགྲན་བྱུང་ཚུལ་དང༌། ཡོངས་དགེས་མཐུས་ཉི་གྲགས་འདམ་ལྕོག་རྩེ་ལ་ནས་རྟ་ཡི་གྲུད་ནས་འདས་ཟེར་བ་དེ་དག་རྣམ་ཐར་དུ་མི་གསལ་ཞིང༌། བསྙུང་ནས་འདས་པའི་ཚུལ་སྔ་འགྱུར་ཆོས་འབྱུང་མཁས་པ་དགའ་བྱེད་སོགས་མང་པོ་ཞལ་མཐུན་པར་འདུག་པས་མི་བདེན་འདྲ་འདུག ཉི་གྲགས་ཀྱི་ཆོས་རྒྱུད་ནས་བླ་རྒན་གསུམ་འདམ་གཞུང་དུ་བཞུགས། འདམ་བླ་ཚང་ཞེས་བླ་མ་ཕྱག་རྒྱའི་སྐུ་ཕྲེང་རིམ་བྱོན་དང།

བུམ་མང་དགོན།

༑ བུམ་མང་དགོན་ནི། རྒྱལ་བ་འབྲི་གུང་པའི་ཆོས་བརྒྱུད་ཐོག་མར་མགར་དགོན་ནས་ཨོ་རྒྱན་ཉི་མའི་སྙིང་པོ་ཞེས་པ་ཡར་བྱོན་ནས་སྟོང་དཔོན་རི་མགུལ་དུ་བཞུགས་པས་གྲུབ་པ་ཐོབ་ནས་སྣང་སེམས་འདྲེས་པའི་བརྡར་བྲག་ལ་སྐུ་རྗེས་བཞགས་སྐད། དེའི་ཡང་སྲིད་བུ་མང་བླ་མ་དབང་མཆོག་གིས་ས་དེར་དགོན་ས་བཏབ། དེའི་ཡང་སྲིད་བུ་མང་བླ་མ་གསང་སྔགས་ཞེས་པའི་བླ་རྒན་ཉམས་རྟོགས་ཅན་ཞིག་ཨག་གི་སྟོང་དཔོན་སྒྲུབ་ཕུག་ལ་བཞུགས། བྲག་ལ་ཕྱག་ཞབས་རྗེས་ཡོད་སྐད། ཉིན་ཅིག་སྔ་བར་རྟ་ཡི་རྗེས་སུ་ཕེབས་འདོད་པ་ཞིག་བྱུང་ནས་ཕེབས་པས་ལྕགས་ཀྱི་སྒོང་ང་ཆེན་པོ་རྙེད་པས་དེའི་ནང་དུ་བཀའ་ཐང་སྤོ་ཏི་གཅིག་བྱུང་པ་ལ་བུ་མང་བཀའ་ཐང་ཞེས་བཀའ་ཐང་གཞན་ལས་རྒྱས་ཙམ་ཞིག་ཡོད་འདུག དེའི་གཏེར་སྲུང་འབར་བའི་གསོལ་ཁ་བཅས་ཡོད། དེའི་སྤྲུལ་སྐུ་ཕྲིན་ལས་རྣམ་རྒྱལ་དགུང་གྲངས་བདུན་ནས་རྟ་ཡི་གྲུད་ནས་འདས་སྐད། དེའི་སྤྲུལ་སྐུ་མགོན་རྡོར་བར་དང༌།

༑ ལྷོ་སྐྱིད་འབེལ་ནི། ལྷོ་ནུས་ལྡན་རྡོ་རྗེའི་གསང་བའི་རྣམ་ཐར་དུམ་བུ་དགུ་པའི་ནང་གིས་ལུང་བྱང་ལས །སྤྲུལ་པ་གཉིས་༼རྒྱལ་བའི་སྨྱུག་གུ་དང་་སྐྱེས་འབེལ་བྱོན་༽ཕན་བདེའིེ་ཉི་མ་འཆར༔ ཞེས་གསུངས་པ་བཞིན། ལྷོ་སྐྱིད་འབེལ་བུ་མང་དགོན་ཞེས་འབྲོག་དགོན་དེར་གདན་དྲངས་ཤིང་ལྷོ་ལུང་དཀར་དགོན་གྱི་དགོན་ལག་ཡིན་ནོ། གཞན་ཡང་དུས་ཕྱིས་སྒར་སར་དང་རྟ་ཡན་གཏེར་སྟོན་སོགས་འབྲོག་དགོན་འགའ་ཡོད་འདུག་གོ སྨྲས་པ། འདི་ནི་རང་བྱུང་བདེན་པའིི་རི་བོའི་ངོགས། །སྐྱོན་མེད་གངས་ཀྱི་རང་མདངས་གསལ་བ་ལ། །ཕྱོགས་ལྷུང་ལ་རྒྱའི་རྭ་ཅོ་རིང་བ་ཡི། །གནག་ཕྱུགས་ཁྱུ་ཚོ་དེ་རུ་ཅི་ལ་བཀྲམ། ཞེས་པ་ནི་བར་སྐབས་ཀྱི་ཚིགས་སུ་བཅད་པའོ།། །།

འབྲོང་པ་སྨད་མའི་ཡུལ་ཁམས་ཀྱི་སྣོད་བཅུད་ཆགས་ཚུལ།

༈ འབྲོང་སྨད་མའི་ཡུལ་ཁམས་དང་དཔོན་ཚང་གི་ལོ་རྒྱུས་ནི།

ལྷ་ཆེན་བན་ཐུང་གི་སྲས་རྒྱུད་འབྲོང་དཔོན་བསྟན་པ་ཕྲིན་ལས་ཀྱི་ལྕི་གཞུང་ས་ཆ་བདག་གིར་བཞེས་པའི་དུས་ལ་བབ་པར་མཁྱེན་ནས་ལྕི་ཡི་ཆུ་བོ་དལ་གྱི་འབབ་པའི་ཡུལ་གསེར་མོའི་ལྷ་ལུང་དཀར་པོ་ཐོག་མར་བཟུང་བར་མཛད་པ་སྟེ། འབྲོང་པའི་རྟོགས་བརྗོད་ལས། སྨོན་སྐྱིད་ལྷ་ལུང་དཀར་པོ་ཞེས། །དགའ་ཞིང་སྤྲོ་བའི་ཡུལ་ཁམས་སུ། །དཔོན་རྒྱུད་རིན་ཆེན་ཕྲེང་བ་དེ། །ལྕི་ཡི་རྒྱུད་ལ་རིམ་པར་ཆགས། ཞེས་གསུངས་པ་ལྟར། ཡུལ་ལྷ་མཐུ་བོ་ཆེ་སྤུག་གི་རྫ་རིལ་ཞེས་ཆུ་ཆེན་གསུམ་གྱི་མངའ་བདག་ཡིན་ཟེར་སྲོལ་ཡོད་པ། རི་བོ་དེ་ཡི་རྒྱབ་ནས་བབ་པའི་འདམ་ཆུ་དེ་འབྲི་ཡི་སྣ་བུག་གཡས་གཡོན་གྱི་ཆུ་དང་བསྡོམས་ནས་བབ་ས་དེར་འབྲི་འདམ་གད་པ་ཤེལ་དཀར་ཟེར་འབྲི་ཆུ་དང༌། གཡོན་ནས་བབ་པའི་ཆུ་ལ་ཨག་ཆུ་ཟེར་ཟླ་ཆབ་དང་འདྲེས་པ་ཟླ་ཆུའམ་རྫ་ཆུ་ཟེར། མདུན་ནས་བབ་པའི་སྤུག་ཆུ་རྨུ་གསང་གི་ཆུ་དང་འདྲེས་པས་ལྕིི་ཆུའམ་ངོམ་ཆུ་སྟེ་ཆུ་བོ་ཆེན་པོ་གསུམ་གྱི་འབྱུང་ཁུངས་དང་འབྲེལ་ཞིང༌། ཆུ་བོ་དེའི་འགྲམ་ལ་ཕ་བོང་ངོས་སུ་འབྲོང་ཆེ་ཆེན་ཐོག་ཐོག་རྒྱལ་པོས་རྫུ་འཕྲུལ་གྱི་བཀོད་པའི་ལྕི་ཞེས་པའི་ཡིག་འབྲུ་ཡོད་པས་ལྕི་ཆུ་ཞེས་འབོད། ཡུལ་དེ་མཐོང་བ་སུམ་ལྡན། ཡུལ་གྱི་དགེ་བཅུ་ཚང་ཞིང་ཕུན་ཚོགས་སྡེ་བཞིའི་དཔལ་དུ་མས་ཕྱུག་པའི་ཁུར་གྱིས་ལྕི་བའི་ཡུལ་དང༌། འབྲོང་ཆེ་ཆེན་རྒྱལ་པོས་རྫུ་འཕྲུལ་གྱིས་བཀོད་པའི་ཡིག་འབྲུ་གསལ་བས་ན་ལྕི་གཞུང་ཞེས་འབོད་ཅེས་སྦྱར་ནའང་རུང་ཞིང༌། ལྕི་ལྕགས་ཟམ་མན་ལ་ངོམ་ཆུ་དང་ངོམ་གཞུང་ཟེར། སྤུག་གཞུང་དེ་འབྲོང་ཁེ་ཚབ་གཉིས་ཀྱི་ཤོག་ཁའི་ས་ཡིན། སྤུག་ལ་ཡུལ་ལྷ་གྲགས་ཆེན་དགུ་ཡོད་པ༌། སྤུག་སྟོད་ཤར་རྫ་ནག་གསུམ། སྤུག་སྐེད་ལྷ་ཀླུ་གཉན་གསུམ། སྤུག་སྨད་བྱ་རྒྱལ་ཐོད་གསུམ་ཟེར། ལྕི་སྟོད་རྡོ་སྐས་ཁྲ་མཐོ་ཞེས་ཡུལ་ལྷ་དྲག་རྩལ་ཅན་དེ་ནི། རྨ་ཆེན་སྤོམ་རའི་སྲས་རྨ་རིགས་སུམ་བརྒྱ་དྲུག་བཅུའི་གྲས་རྨ་སྲས་ཁྲ་མཐོ་འབྲོང་ཆེ་ཆེན་གྱི་མཉམ་དུ་ཕེབས་པ་རྡོ་སྐས་ཕུ་རུ་གནས་ཆགས་པས་རྨ་སྲས་ཁྲ་མཐོ་ཟེར། རྡོ་སྐས་ཉི་མ་ལུང་གི་ཕུ་ལ་བྲག་མདུང་དར་སྦྲེང་འདྲའི་ངོས་སུ་འབྲོང་ཆེ་ཆེན་རྫུ་འཕྲུལ་གྱིས་བཀོད་པ་ལས་བྱུང་བའི་རྡོ་སེར་པོའི་འཁོར་ལོ་རྩིབ་བརྒྱད་ཀྱི་ལྟེ་བར་གནམ་ཞེས་པའི་ཡིག་འབྲུ་དང༌། ལུང་པའི་སྨད་དུ་ཕ་བོང་སྔོན་པོ་གྲུ་བཞི་སྟེང་དུ་རྡོ་དཀར་གྱི་པདྨ་འདབ་བརྒྱད་ལྟེ་བར་ས་ཞེས་པའི་ཡིག་འབྲུ་་གསལ་བར་ཡོད་ཟེར། རྡོ་སྐས་ཁྲ་སྨུག་སུམ་མདོའི་སྨད་ལ་ཕ་བོང་སྟེང་དུ་པདྨ་འདབ་བརྒྱད་རང་བྱུང་མཐོང་མཁན་ད་ལྟའང་འདུག །ལྡོང་གི་འབྲོང་རབས་ལྕི་ལུང་ཡུལ་ལ་ཆེ་བ་བརྗོད་པའི་ལེའུ་ལས། །འབྲོང་ཆེ་ཆེན་ལས་ཀྱི་དཔའ་བོ་དེས། རྫུ་འཕྲུལ་བཀོད་པ་ཁྱད་འཕགས་ལ། ལྕི་སྟོད་གསེར་གྱི་ཡ་རོལ་དུ། གསེར་སེར་པོའི་ཉི་མ་རང་ཤར་ལ། གནམ་གྱི་འཁོར་ལོ་རྩིབ་བརྒྱད་བཀོད། ས་ལ་པདྨ་འདབ་བརྒྱད་བཀོད། འཛི་ཡི་གཡག་ནག་འཕྲང་གོང་ནས། །མདའ་འཕང་བས་བྲག་དམར་ལོག་ཏུ་ཟུག །ལྕི་ཡི་བྲག་ལ་མདའ་ཟུག་གྲགས། །མ་བརྩིགས་རྒྱལ་པོའི་རྫོང་ཆེན་ལ། །མོ་བགད་རྫོང་ཆེན་བཅོ་བརྒྱད་ཡོད། མ་རྨོས་ཞིང་ས་བཟང་པོ་ལ། །ཨག་གི་ཚྭ་ཆེན་བཅོ་བརྒྱད་ཡོད། །མ་ཚད་གཡུལ་ལ་རྣམ་རྒྱལ་ལ། །འདམ་གྱི་རྒྱལ་ཆེན་བཅོ་བརྒྱད་ཡོད། །རྒྱལ་རྒྱུད་རི་ལྟར་བརྟན་པ་ལ། །སྤུག་གི་རི་དབང་རྒྱལ་པོ་ཡོད། །བསྟན་པའི་མངའ་ཐང་རྒྱས་པ་ལ། །ཨག་ཁུལ་ཀོང་རྒྱལ་སྲིད་སྣ་བདུན་ཡོད། །དབུ་འཕང་དགུང་དུ་མཐོ་བ་ལ། ཞིང་སྐྱོང་རོག་རྒྱང་མཐོན་པོ་ཡོད། །དབང་ཐང་རི་བས་ཆེ་བ་ལ། །རྨ་སྲས་རྡོ་སྐས་ཁྲ་མཐོ་ཡོད། །ལྡོང་འབྲོང་པ་དཔའ་བཙན་དར་བ་ལ། །བཙན་རྒོད་འབྲོང་རྒྱལ་རི་དམར་ཡོད། །གྲགས་པ་འབྲུག་ལས་ཆེ་བ་ལ། །ལྕི་ཆུ་གཡུ་འབྲུག་གྱེན་འགྲོ་ཡོད། མགྱོགས་པའི་རྩེ་གར་བསྐྱོད་ས་ལ། །ལྕི་ལ་ཐང་ཆེན་བཅོ་བརྒྱད་ཡོད། །རྐྱང་ཁ་དཀར་གྱི་རྔོག་དྲུག་ཀྲབ་ས་ཡིན། །བྱིའུ་ཅོག་གས་དྲུག་འགྱུར་རྒྱག་ས་ཡིན། །ལྷ་བྱ་གོང་མོའི་གསུངས་སྙན་སྒྲོགས་ས་ཡིན། །འབྲོང་དར་མས་རུ་ཐུར་ངོམ་ས་ཡིན། ཞེས་གསལ་བ་བཞིན། རྡོ་སྐས་ཉི་མ་ལུང་དེར་གསེར་གྱི་གཏེར་ཁ་དང་ཉི་མ་ཤར་བ་ལྟ་བུའི་གསེར་རྡོ་ཡོད་པ་དང༌། ཨག་ཁུལ་ཀོང་རྒྱལ་སྲིད་སྣ་བདུན་ཞེས་པ། ནཱ་ག་འཁོར་་ལོ་མ། རྒྱས་གསུམ་ནོར་བུ། མགར་ནག་བློན་པོ། སྤན་ལོའི་རྟ་མཆོག །ཨག་གི་བཙུན་མོ། སྟོང་དཔོན་དམག་དཔོན། གླང་ཆེན་མེར་པོ་བཅས་ཡིན་པ་དང། རྒྱལ་ཆེན་བཅོ་བརྒྱད་ནི། ༡ གཏེར་སྲུང་ཨ་མྱེ་འབྲིང་རྒྱལ། ༢ དྲན་དབང་སྨྱུག་ཐུར་རྒྱལ། ༣ དགོས་འདོད་ནོར་བུ་རྒྱལ། ༤ དབུས་ཀྱི་དཀྱིལ་རི་རྒྱལ། ༥ ཞི་མཛད་གང་ང་རྒྱལ། ༦ རྒྱས་མཛད་སྒམ་བུ་རྒྱལ། ༧ དབང་མཛད་ཡག་པ་རྒྱལ། ༨ སྟོབས་ཆེན་སེང་གེ་རྒྱལ། ༩ ཁྲོ་གཏུམ་ཁྲི་བཙན་རྒྱལ། ༡༠ བྱམས་ལྡན་བླ་མ་རྒྱལ། ༡༡ བསྡུད་མཛད་ཡག་མ་རྒྱལ། ༡༢ བརྩེ་ལྡན་ངང་པ་རྒྱལ། ༡༣ རྩལ་ལྡན་ཤ་བ་རྒྱལ། ༡༤ བློ་གསལ་རི་བོང་རྒྱལ། ༡༥ རྩལ་ཆེན་དོམ་བུ་རྒྱལ། ༡༦ ཤེས་ལྡན་ངང་མ་རྒྱལ། ༡༧ དྲག་རྩལ་ཏེ་གུ་རྒྱལ། ༡༨ སྨྲ་མཁས་ཁ་ཤ་རྒྱལ། སྒོམ་ཆེན་ཕྱི་བ་རྒྱལ་དང་སྒོམ་གཡོག་གྲུམ་པ་རྒྱལ་གཉིསབརྩི་སྲོལ་མེད། ལྕི་སྨད་དུ་རི་བོ་ལྗིག་རྒྱལ་ག་པའི་དངུལ་མདོག་ཅེས་རི་ཡི་རྩེ་མོ་གངས་དཀར་པོ་བཅོ་ལྔའི་དུང་ཟླ་ཚེས་འདྲ་ཞིག་ཡོད་པ་དང༌། ཀཿརྒྱལ་རྡོ་རྗེ་ལྷ་བཙན་དེ་བསེ་ཡི་སྐྱེས་བུ། རྒྱང་རྒྱང་ཤ་ཕོ་དུང་རི་དེ་དུང་གི་སྐྱེས་བུ། རྨེ་རྒྱལ་ཡི་གེ་མགར་ནག་དེ་ལྕགས་ཀྱི་སྐྱེས་བུ་མཚོན་པ་སྟེ། རྡོ་རྗེ་ཕུར་པའི་བཀའ་སྲུང་བསེ་ལྕགས་དུང་གསུམ་གྱི་ཉེ་བའི་གནས་ལག་དང༌། ཟོག་དོར་སྤུ་གྲི་མཆེད་གསུམ་ཡང་ཟེར་ཏེ། ཀཿརྒྱལ་བཙན་གྱི་སྤུ་གྲི། གནམ་རྒྱལ་བདུད་ཀྱི་སྤུ་གྲི། དུང་རི་ལྷ་ཡི་སྤུ་གྲི་དང༌། ལྡོང་འབྲོང་གླིང་གི་ཕ་ཟོག་ལས་སྐལ་བཅོ་བརྒྱད་བཞུགས་གནས་དཔལ་ལྡན་རྟ་རྣ་བདེ་མཆོག་ཕོ་བྲང༌། ཚེ་དཔག་མེད་ཀྱི་གནས་རྨེ་རྒྱལ། དཔལ་གྱི་ཙ་རི་ཏྲ་གཉིས་པ་ཇོ་བོ་གཟེ་རྒྱལ། དཔལ་ཡེ་ཤེས་ཀྱི་མགོན་པོ་ཕྱག་བཞི་ཕྱག་དྲུག་གི་གནས་བཀྲ་ཤིས་ལྷ་རྩེ། བཀའ་ཐང་ནས་གསལ་བར་བསྟན་པ་སློབ་དཔོན་ཆེན་པོས་བླ་མེད་དོན་རྫོགས་འདུས་པའི་དཀྱིལ་འཁོར་ཞལ་ཕྱེས་པའི་གནས་གནམ་གཞུང་པདྨ་འོད་ཕུང༌། རྡོ་རྗེ་སེམས་དཔའི་གནས་ཀཿགུར་སྡོམ་ཤེལ་འཕྲུ་ཅན་སོགས་ཡོད་པ་སྟེ། འབྲོང་རབས་ལྕི་ལུང་ཡུལ་ལ་ཆེ་བ་བརྗོད་པའི་ལེའུ་ལས། ལྕི་སྨད་དངུལ་གྱི་མར་རོལ་དུ། དངུལ་དཀར་པོ་ཟླ་བ་ཡར་ཚེས་ཡོད། །བར་ཆད་བདུད་ལས་རྣམ་རྒྱལ་ལ། །ཟོག་དོར་བསེ་ལྕགས་དུང་གསུམ་ཡོད། །གནམ་ལྷ་རིགས་ཀྱི་རྒྱལ་སྲིད་བརྟན་པ་ལ། །གནམ་རྒྱལ་གསང་བ་ལྷ་རྩེ་ཡོད། །ས་ལྷུན་འགྲུབ་ཀྱི་དངོས་གྲུབ་ཟད་མེད་ལ། །ཀཿཡི་ལན་ཚྭ་དཀར་མོ་ཡོད། །ནོར་ལོངས་སྤྱོད་ཆར་བཞིན་འབེབས་པ་ལ། །སྒྱིག་རྒྱལ་གནོད་སྦྱིན་དངུལ་མདོག་ཡོད། །ཀླུ་གཡང་མཚོ་ལྟར་རྒྱས་པ་ལ། །དགེ་བསྙེན་བར་བློན་ཆེན་པོ་ཡོད། །གླིང་ཕ་ཆོས་ཕ་ཟོག་གི་བཞུགས་གནས་དེ། །རྟ་རྣ་ལྷ་ཆོས་ཀྱི་ཕོ་བྲང་ཡོད། །འབྲེལ་ཚད་དོན་དང་ལྡན་པ་ལ། །གཟེ་ཡི་མ་ཡོ་གངས་ར་ཡོད། །དགྲ་མགོ་ཐོ་བས་བརྡུང་མི་ལ། །རྨེ་རྒྱལ་ཡི་གེ་མགར་ནག་ཡོད། །དགྲ་མཐའ་བཅོམ་པའི་གཤེད་མ་ལ། །རྨེ་རྒྱལ་ལྷ་བཙན་རག་ནེ་ཡོད། །ཕྱི་དགྲ་ནང་དུ་མི་ཡོང་བའི། །ཅི་ལ་འཕྲང་ཆེན་བཅོ་བརྒྱད་ཡོད། །ལྷ་ཤིང་ཤུག་པའི་འདབ་དྲུག་རྒྱས་ས་ཡིན། །བྱ་རྒྱལ་ཁུ་བྱུག་གསུང་སྙན་སྒྲོགས་ས་ཡིན། །ཤྭ་བ་ཕོ་ཆེན་གྱི་རུ་བཅུ་ངོམ་ས་ཡིན། །རི་དྭགས་མ་བུ་རྩེ་བྲོ་བྱེད་ས་ཡིན། ཞེས་དང། འབྲོང་པའི་རྟོགས་བརྗོད་ལས། ཟལ་མོ་སྒང་གི་ཡུལ་ལྗོངས་དེ། །ནོར་བུ་གདན་དུ་བཀོད་པ་འདྲ། །རྣམ་ཐོས་སྲས་ཀྱི་ཕོ་བྲང་ངམ། །ཀླུ་དབང་གི་ནི་འབྱོར་བ་བཞིན། ཞེས་དང། ཡང་འབྲོང་རབས་ལས། ཨག་གི་ཚྭ་ཆེན་བཅོ་བརྒྱད་དང༌། །གྲོ་གད་ཀཿཚ་དང་བཅས་པའི། །ཚྭ་ཆེན་ཉི་ཤུའི་བདག་པོ་དེ། །སྨུག་པོའི་ལྡོང་རྗེ་འབྲོང་པ་ཡིན། །འདམ་གྱི་རྒྱལ་ཆེན་བཅོ་བརྒྱད་དང༌། །ཀྭཿརྒྱལ་གནམ་རྒྱལ་ལྗིག་རྒྱལ་དང༌། །རྨེ་རྒྱལ་གཟེ་རྒྱལ་དཔག་རྒྱལ་དང༌། །ལྡོང་གི་འབྲོང་རྒྱལ་རི་དམར་བཅས། །རྒྱལ་རི་ཉི་ཤུ་རྩ་ལྔ་དང༌། །བཙན་རྒོད་རི་དམར་སྤུན་བདུན་གྱི། །བདག་པོ་ལྡོང་གི་འབྲོང་པ་ཡིན། ཞེས་འབྱུང་བས། རི་དམར་སྤུན་བདུན་ནི། ༡ འབྲོང་རྒྱལ་རི་དམར། ༢ གོ་གེ་རི་དམར། ༣ གྲོ་གད་རི་དམར། ཞེས་དབྱིག་དེ་མི་བརྩི་བ་གྲོ་གད་བརྩི་སྲོལ་འདུག ༤ དཔལ་རྒྱས་རི་དམར། ༥ ཆགས་ཕུ་རི་དམར། ༦ བྲག་ནག་གཞུང་རྫོང་ཆེན་རི་དམར། ༧ ཡུག་གི་རི་དམར་བཅས་བདུན་ཏེ། མདོར་ན། ས་ལ་ནོར་བུ། ཆུ་ལ་གསེར་ཁ། རྡོ་ལ་དངུལ་ཁ། རི་ལ་གཏེར་ཁ། ཞིང་ལ་འབྲུ་བཅུད། ས་ལ་རྩི་བཅུད། ཟས་ལ་རོ་བཅུད། རྒྱན་ལ་མདངས་བཅུད། བླ་མ་ཉམས་རྟོགས་ཆེ་བ། མི་དཔོན་དབང་ཐང་ཆེ་བ། བློན་པོ་བློ་གྲོས་ཆེ་བ། མི་ལ་དཔའ་རྩལ་ཆེ་བ། མོ་ལ་མཛེས་མདངས་ཆེ་བ། ཡུལ་ལ་བསོད་ནམས་ཆེ་བ། རྟ་ལ་འགྲོས་ངོམ་ཆེ་བ་སོགས་ཡ་རབས་བཟང་པོའི་གང་བའི་ལྕི་ལྗོངས་ལ།

ལྕི་ལྗོངས་ལ་མངའ་དབང་བསྒྱུར་བའི་འབྲོང་སྨད་དཔོན་ཚང་གི་སྐོར།

༑ མངའ་དབང་བསྒྱུར་བའི་འབྲོང་ཚོའི་མི་རྗེ་ཏཱ་བཻ་ཧུ་ནི།

ལྷ་ཆེན་བན་ཐུང་ལས་རིམ་པར་བརྒྱུད་པའི་འབྲོང་སྒོམ་ཞྭ་ནག་ལྕགས་སྨྱུག་ཅན་སོགས་ནས་འབྲོང་དཔོན་བསྟན་པ་ཕྲིན་ལས་ཀྱིས་ལྕི་གཞུང་ཐོག་མར་བཟུང༌། འགྲོ་མགོན་ཏི་ཤྲི་རས་ཆེན་བླ་མར་བསྟེན་པ་སོགས་ཆོས་སྲིད་ཀྱི་མཛད་བཟང་བསྐྱང༌། དེའི་སྲས་འབྲོང་ནག་ཇོ་བོ་ལོད་ཀྱི་དུས་སྤྱན་སྔ་འབྲི་གུང་གླིང་པ་བླ་མར་བསྟེན་ནས་བཟུང་རྒྱལ་བ་འབྲི་གུང་པའི་ཆོས་རྒྱུད་འཛིན་པའི་ལས་སྐལ་དུ་གྱུར། དེ་ནས་རིམ་པས་འབྲོང་པ་མི་ཆེན་རྒྱ་མཚོ་དང། བསམ་འགྲུབ་གཉིས་བར་གོང་དུ་བཤད་པ་ལྟར། བསམ་འགྲུབ་ཟུར་དུ་གྱེས་ནས་བར་མའི་དཔོན་རྒྱུད་དང༌། རྒྱ་མཚོ་གསེར་མོའི་ལུང་དཀར་དུ་བཞུགས་པ་ལ་འབྲོང་སྨད་མའི་མི་རྒྱུད་བྱུང་ཞིང༌། སྐབས་དེར་བོད་སོག་སྡེ་འཁྲུག་གི་ཡོ་ལང་དུས་སུ་ཁེལ་བས། ཕྱི་ལོ་༡༦༣༩ས་ཡོས་ཧོར་ཟླ་ལྔ་པར་སོག་པོ་ཨོ་རོད་ཚོ་བཞིའི་དཔོན་གུ་ཤྲི་བསྟན་འཛིན་ཆོས་རྒྱལ་གྱི་དཔུང་དམག་སྨར་ཁམས་སུ་སླེབས། ལྷ་ཐོག་བླ་མ་དང༌། འབྲོང་དཔོན་མི་ཆེན་རྒྱ་མཚོ་གཉིས་རྨར་ཤོད་ཧ་རིའི་སྒང་དུ་མཇལ་འཛོམས་སྐབས། འབྲོང་པ་མི་ཆེན་རྒྱ་མཚོ་ལ་མེ་དུད་སྟོང་དང་ལྔ་བརྒྱའི་སྤྱི་དཔོན་དུ་མངའ་གསོལ། ཐའི་ཇིའི་གཟེངས་བསྟོད་ཕུལ་བ་ལྷ་ཐོག་རྒྱ་རབས་སུ་ཡང་གསལ་པོ་ཡོད། མི་ཆེན་རྒྱ་མཚོའི་དབུ་ཡི་རིག་བདག་རྒྱལ་བ་འབྲི་གུང་པ་ཆེན་པོ་མཚུངས་མེད་ཆོས་རྒྱལ་ཕུན་ཚོགས་བསྟེན། རྩ་བའི་མཆོད་གནས་སུ་འབའ་རོམ་བཀའ་བརྒྱུད་པའི་རིམ་གཉིས་འཇམ་དབྱངས་གྲགས་པ་བསྐུར། ཆོས་སྲིད་གང་གི་ཆ་ནས་འགྲན་ཟླ་བྲལ་བ་འབྲོང་པ་མི་ཆེན་རྒྱ་མཚོ་ཞེས་པའི་གྲགས་ཆེན་དེ་ཡིན། དེ་ཡི་སྲས་ཐའེ་ཇི་ཀརྨ་རབ་བསྟན་དང། འབྲོང་པ་གཉེན་རྒོད་བླ་མ་རྒྱལ་མཚན། དེ་སྐུ་མཆེད་གཉིས་ཀྱི་དུས་སུ་བེ་རི་དོན་ཡོད་དཔུང་གི་རྒྱལ་བསྟན་ལ་ཤིན་ཏུ་སྡང་ཤིང་ཤར་སྐར་མ་སྨིན་དྲུག་མིན་པ་ཁ་ལ་འདེབས་མིའི་དགྲ་རྒོད་བེ་རི་དོན་ཡོད་ཅེས་ཟེར་སྲོལ་ཡོད། སྨར་ཁམས་ནས་བེ་རི་སྨད་མའི་བུ་བེ་རི་དོན་ཡོད་དང་སྣང་ཞིག་བོན་པོ་ཟླ་བ་རྒྱལ་མཚན་གཉིས་ནང་ལྡེབས་ཀྱིས་ཆབ་མདོ་བྲག་ཡབ་སྡེ་དགེ་སོགས་མདོ་ཁམས་ཡུལ་གྲུ་ཕལ་ཆེར་རྡོ་སྒྱོགས་ཀྱི་འཕྲུལ་འཁོར་དང་བཅས་མངའ་འོག་ཏུ་བཅུག་པ་དང༌། ཡུལ་བཏོན་པ་སོགས་སྤྱིར་རྒྱལ་བསྟན་དང༌། དགེ་ལུགས་པར་སྡང་ཚབ་ཆེ་བའི་བཟོ་འདྲ་བྱས་ཤིང༌། བླ་དགེ་སུམ་བརྒྱ་ཟིན་ཙམ་བཀྲོང༌། བོད་ཁམས་སོགས་ཀྱི་སྲིད་ཁྲིམས་ཉམས་ཏེ། ཡུལ་གྱི་ཁ་རྒྱུན་ལ། བེ་རི་དོན་ཡོད་ཟེར་བའི་དུས། སྡེ་ཤོག་རེ་ལ་དཔོན་ཆུང་རེ། ལུང་ཆུང་རེ་ལ་ཚེ་རྒན་རེ། རི་འབུར་རེ་ལ་རྫོང་ཆུང་རེ། སྡེ་ལ་དཔོན་མེད། དཔོན་ལ་ཁྲིམས་མེད། ཚོ་ཆེན་གྱི་ཚོ་ཆུང་ཟ། ཤེད་ཡོད་ཀྱིས་ཤེད་མེད་བརྡུང༌། རྫི་བོའི་ཁ་ཆེམ་འཇོག །ཆུ་ལེན་གྱི་དགྲ་ལེན་སྤྲད་དགོས་གྱུར། ཞེས་ཟེར་སྲོལ་ཡོད་པ་དེའི་དུས་སུ། ནང་ཆེན་འབའ་རོམ་རྫ་མེལ་ཆེན་སྐུ་འབུམ་དགོན་དུ་བེ་རིས་དམག་སླེབས། ཡུན་རིང་འཁྲུགས་ཀྱང་མཐའ་མ་འཁྱོལ་བས་ས་བཙན་བཟུང་དགོས་བྱུང་ཞིང། ལྕི་གསང་རྫོང་དུ་སྒར་བཏབ། ནང་ཆེན་རྒྱལ་ས་འཕྲོག་ཏུ་ཉེ་བ་ན། རྒྱལ་པོ་དབུས་ལྷ་གདན་དུ་ཕེབས་པའི་སྐབས་དེར་སོག་གུ་ཤྲིའི་དམག་དེ། ས་ཡོས་ཟླ་ལྔ་པའི་ཚེས་ནང་བེ་རིའི་ཐོག་ལ་དཔུང་ཚོགས་རྣམས་བསྟེགས་པའི་སྐབས། འབྲོང་ཐེ་ཇི་ཀརྨ་རབ་བསྟན་དང་འབྲོང་གཉེན་རྒོད་བླ་རྒྱལ་མཚན་སྤུན་གཉིས་ཀྱི་རུ་འདྲེན་བྱས། ནང་ཆེན་རྒྱལ་སྲས་རབ་བསྟན་ལྷུན་གྲུབ་དཔལ་བཟང་པོ་ཡང་དམག་ལ་ཕེབས་དགོས་གྱུར། རབ་བྱུང་བཅུ་གཅིག་པ་ལྕགས་འབྲུག་ཕྱི་ལོ་༡༦༤༠ཧོར་ཟླ་བཅུ་གཅིག་པར་བེ་རི་དོན་ཡོད་བཟུང་ནས་ཆབ་མདོར་གསོན་སྐམ་བྱས། བེ་ཕྲུག་ཁམས་རེས་ཁོང་སྐྱིད་གཙོས་མི་བརྒྱ་རྟ་བརྒྱ་བསད། རལ་གྲི་བྱང་གཡག་སྐེ་གཅོད་དཔའ་རྟགས་སུ་བླངས་བ་དེ་འབྲོང་སྨད་དཔོན་ཚང་གི་ཕ་རལ་ཡིན། རལ་གྲི་སོ་གཉིས་མ་སྲབ་ལ་ཁ་ཞིང་ཆེ་བ། དབྱངས་གསལ་བྱེད་ཀྱི་རང་བྱོན་ཡིན་ཞེས་མི་ཐོད་རྒྱ་སྲུབ་ནང་བཞིན་གཞུང་ནས་རི་མོ་ཡོད་པ་བེ་རིས་གྲི་དམར་མའང་ཟེར། ལྷ་འདྲེ་རལ་གྲི་ཡང་ཟེར་བ་ཞིག་གྲི་དེ་བཀུག་ན་རྩེ་ནས་རྩ་བར་བཀུག་ཆོག་པ་བཏང་ན་སེང་སྒྲ་བཅས་ཡོ་འཁྱོག་མེད་པ་རང་མལ་འགྲོ་བ་གྲི་ཤུབ་ལྕགས་ལ་སེང་དཀྲོལ་གཟི་རྟ་མིག་གི་ཕྲ་རྒྱན་སོགས་ཡོད་པ་ཞིག་ཡོད།

འབྲོང་ཐེེ་ཇི་ཀརྨ་རབ་བསྟན་རང་ཡུལ་དུ་ཡར་ཕེབས་པ་ཡིན། འབྲོང་རབས་ལས་ཀྱང༌། འབྲོང་པའི་དམག་ཚོགས་བེ་རུ་ཡུལ་དུ་ཆས། །བེ་རི་མི་བརྒྱ་རྟ་བརྒྱ་ཆམ་ལ་ཕབ། །བེ་རི་དོན་ཡོད་ཆབ་མདོར་བཙོན་དུ་བཟུང༌། །རེ་ད་བླ་མའི་ཆོས་སྦྲ་དེ་གནང་དུ་བླངས༌། །རལ་གྲི་བྱང་གཡག་སྐེ་གཅོད་དཔའ་བརྟགས་བྱས། ཞེས་གསལ། ༼༑ རྒྱལ་རབས་ཆོས་འབྱུང་ཤེལ་དཀར་མེ་ལོང་མཁས་པའི་མགུལ་རྒྱན་བོད་ལྗོངས་དཔེ་རྙིང་དཔར་ཁང་ནས་རྒྱབ་པའི་ཤོག་གྲངས་༢༨༣ཡིག་ཕྲེང་གསུམ་པའི་ནང༌། ཁམས་ལ་བེ་རི་ཤེད་རྒྱས་ཤིང་དོན་ཡོད་རྒྱལ་དུས་སྟོད་དགེ་རྒྱལ་རྫ་དཀར་ནག་ནས་སྨད་མེ་ཉག་ལ་ཐུག་པའི་བར་ལ་མདོ་ཁམས་སུམ་གཉིས་དབང་དུ་བསྡུས་པས་དྲག་བཙན་ཕལ་ཆེར་ཀྱང་འདི་པའི་དབང་ཡིན་པ་ཤས་ཆེ་ལ། ཕ་དུས་སུ་འཕགས་པ་ལྷ་ཞལ་སྔ་མཐོང་བ་དོན་ལྡན་ལ་ཚ་སྒང་སྐུ་ལྷའི་ཞོལ་དུ་འབུལ་ཆེན་ཕུལ་བའི་ལོ་རྒྱུས་ཞལ་སྔ་ཆོས་འབྱུང་དུ་ཡོད་པ་ལྟར་སྔར་དུས་སྦྱིན་བདག་རྙིང་ཁུངས་ཡིན་ཀྱང་དོན་རྒྱལ་ཁྲིར་འཁོད་ནས་སྟོབས་ཤུགས་ཁས་དྲག་ཤིན་ཏུ་ཆེ་མོད་སྣང་ཞིག་སོགས་བོན་པོ་བླ་མཆོད་དུ་བསྟེན་ཞིང་༌། གྲུབ་མཐའ་རིས་མེད་ཀྱི་བླ་མ་དུ་མ་ཁྲིམས་ལ་སྦྱར་བས་བན་དེ་སྤྱིའི་གཤེད་དུ་གྱུར་ཀྱང་ཁོ་རང་གི་ཡང་བྱུས་རྩ་མི་ཚུགས་པའི་རྩ་ཅན་དུ་གྱུར། བར་ཁམས་བྱང་རྒྱུད་ཡུལ་ཤུལ་སྟོད་སྨད། སྒ་པ། ཉམ་མཚོ། རྒེར་རྩེ། ཧོར་བྲག་མགོ་རྣམས་སྔ་གོང་ཀར་དགེ་གཉིས་ཀའི་སྦྱིན་བདག་མཚོ་སྔོན་ཐུ་མེད་རྒྱལ་པོ་དག་ཀྱང༌། ༧གོང་ས་ལྔ་པ་དགུང་ལོ་བརྒྱད་ཙམ་བཞེས་སྐབས་སོག་པོ་གཞུང་དྲུག་ནང་ཞིག་བྱུང་དུས། དེ་ནས་བྲོས་པ་རྣམས་ཁལ་ཁའི་ཁྲོད་སོང་བ་སྡེ་ཕན་ཚུན་རྩོད་པའི་རྐྱེན་གྱིས་ཆོག་ཐུ་དཔུང་བཅས་སྤྱུགས་པས་མཚོ་ཁར་འོང་ནས། ཐུ་མེད་དཔོན་བློན་གྱིས་ལས་སྐལ་རྫོགས་པ་དང་བཅས་བྱ་རྡོ་ལམ་ཕྲད་ལྟ་བུས་མིང་གི་ལྷག་མར་བཏང་སྟེ་མཚོ་ཁའི་འབངས་རྣམས་ཀར་སོག་རྟ་ཁྲ་ཅན་གྱིས་བདག་བྱས། རེ་ཞིག་མངའ་ཐང་ཆེ་བར་བྱུང༌། ཤིང་ཕག་ལོར་བོད་དུ་གཡུལ་བཤམས་ཤིང་དགེ་བསྟན་ལ་ཉམས་ཆག་འབྱུང་ཉེ་ལ་ལྔ་པ་ཆེན་པོས་དབང་སྡུད་སོགས་རིམ་གྲོ་མཛད་དེ་བཟློག་སྟེ་ཚབས་སུ་མ་གྱུར། མར་ལམ་ཁམས་ནས་འཕྲོག་བཅོམ་་བྱེད་བཞིན་ཕྱིན་པས་རྟ་ཁྲ་ཅན་པོ་ཟེར་བ་དེ་དུས་ཡིན། ཞེས་གསལ།༽

འབྲོང་པའི་རྟོགས་བརྗོད་ལས།

སྡང་དགྲ་མགོ་བརྡུང་བའི་ཐོ་བ་ཡིན། །གནང་ཁྲ་མོ་གཅོད་པའི་ཝེར་མ་ཡིན། །མ་ནུས་མཐའ་ནས་སྐྱོང་མི་ཡིན། །ཆོས་དང་འཇིག་རྟེན་གཉིས་ཀར་དབང་། །ཞེས་དང་། འབྲོང་རབས་ལས། བར་འབྲོང་སྟག་མོ་དེ་ཚང་ལ་ཉལ། །ལྕི་འདམ་གཉིས་ཀྱི་ས་བཟུང་བྱས། །སྟག་དམར་གྱི་ལུས་ལ་མཛུམ་དྲུག་རྒྱས། །སྟོབས་རྩལ་གྱིས་སྡེར་ཆགས་ཟིལ་གྱིས་གནོན། །ཞེས་འབྱུང་བ་ནི། བར་འབྲོང་སྟག་མོ་ཚང་ལ་ཉལ་བའི་ཚུལ་ལོ།།

སྟོད་འབྲོང་གངས་ལ་སེང་གེ་འགྱིང་བའི་ཚུལ།

༑ སྐབས་དེར་དྲག་དམག་གཡུལ་འཁྲུགས་ཚབས་ཆེའི་སྡིག་བཤགས་ཆེད། དཔོན་ཀརྨ་རབ་བརྟན་ཇོ་མཇལ་དང་གནས་སྐོར་དུ་ལྷ་ས་དང༌། འབྲི་གུང་སོགས་ལ་ཕེབས། འབྲི་གུང་རྒྱལ་དབང་དཀོན་མཆོག་རིན་ཆེན་གྱི་ཞབས་ལ་བཏུགས་ཤིང༌། མཁས་གྲུབ་ཆེན་པོ་ལྷོ་ཕྲིན་ལས་རྣམ་རྒྱལ་ནང་ཆེན་ཆོས་རྒྱལ་གྱི་དབུ་བླར་ཐོག་མར་གདན་འདྲེན་པ་པོ་དེ་ཡིན། ༼༑ བོད་གཞུང་དཔེ་མཛོད་ཁང་རྒྱ་གར་འཕྲུལ་དཔར་འབྲི་གུང་གདན་རབས་གསེར་ཕྲེང་ཤོག་གྲངས་་་༡༧༤་ཡིག་ཕྲེང་བཞི་པའི་ནང༌། ནང་ཆེན་དཔོན་ཀརྨ་རབ་བསྟན་འབྱོར་ཏེ་དགོན་སྡེ་མཆོད་གནས་སྐུ་ཚབ་ཞིག་ནན་གྱིས་ཞུས་པར། སྐྱེ་སྦྱང་གི་ཡོན་ཏན་ཕུལ་དུ་ཕྱིན་པ་ལྷོ་རིན་པོ་ཆེ་དཀོན་མཆོག་ཕྲིན་ལས་རྣམ་རྒྱལ་བསྐོས་བྱ་གནང་ནས་རྫོང་བ་མཛད༌། ཅེས་གསལ་པོར་ཡོད།༽ དེ་ཡི་སྲས་ལ་ཆེ་ཆེན་རྒྱ་མཚོ་ཟེར། དཔའ་ཞིང་བརྟུལ་ཕོད་པ། དགྲ་བླ་ཝེར་མ་རྟག་ཏུ་ལུས་དང་དྲི་མ་བཞིན་དུ་འགྲོགས་པ་ཞིག་ཡོད་སྐད། དེ་ཡི་མེ་མདའ་ལ་འབྲོང་པའི་མེ་རྒན་མ་ཟེར་གོ་ལྷ་ཆེ་བར་བརྩི། དེ་ཡི་སྲས་ལྡོང་རྡོ་རྗེ་དང༌། འབྲོང་དཔོན་སེང་གེ་རྣམ་རྒྱལ་གཉིས་བྱུང༌། སྐབས་དེར་རྒྱལ་པོ་དགའ་ལྡན་ཚེ་དབང་གིས་སྟོད་ཕྱོགས་སུ་གཡུལ་ཆེན་དམག་གི་ལས་ལ་བརྩོན་བཞིན་པ་ལ། གནམ་སའིི་དབང་ཕྱུག་བོད་ཆོས་སྐྱོང་བའི་རྒྱལ་པོའི་ཆབ་སྲིད་མི་ཉམས་མཐའ་རུ་རྒྱས་པའི་ཕྱིར་ཕྱོགས་ཀྱི་མཐའ་མཚམས་སྲུང་བའི་དཔུང་སྣོན་གཏོང་དགོས་གལ་ཆེར་གྱུར་པས། གནས་ཆུང་ཆོས་རྒྱལ་ཆེན་པོ་ལུང་ལས། ཁམས་ཀྱི་ཕྱོགས་ནས་དཔའ་བོ་དཔུང་སྨེ་ཅན། །ལྡོང་འབྲོང་རིགས་ལ་སེང་གེའི་མིང་ཅན་ཞིག སེང་སྟག་ཨ་དོམ་རྒྱལ་པོའི་སྤྲུལ་པ་ཡོད། ཅེས་བཀའ་ཡི་བསྔགས་པ་ལ་བརྟེན་ནས་རབ་བྱུང་བཅུ་གཅིག་པ་ལྕགས་སྤྲེལ་ལོར་ཕྱི་ལོ་༡༦༨༠་ལ་འབྲོང་དཔོན་སེང་གེ་རྣམ་རྒྱལ་གྱི་དབུ་འཁྲིད། ཨ་མྱེ་རིགས་སྔགས་འཆང་བ་འབྱོ་ཆོས་སྐུ་དུང་གི་ཨོག་ཚོམ་ཅན་གྱི་བུ་རྒྱུད། འབྱོ་ཨ་ཡག་ཤཱཀྱ་རྒྱལ་མཚན་དང༌། ཆུ་མར་བེ་རུ་ཚང་ནས་བེ་རུ་ཐར་པ་རྒྱལ་མཚན་བཅས་ཀྱི་གཙོས་རྟ་དམག་བཞི་བརྒྱ་སྟོད་དུ་སོང་བས། རྒྱལ་པོ་དགའ་ལྡན་ཚེ་དབང་དཔུང་ཤུགས་སྟོབས་སུ་གྱུར་ཏེ། རབ་བྱུང་བཅུ་གཅིག་པ་ལྕགས་བྱ་ལོར་སྟོད་མངའ་རིས་སྐོར་གསུམ་དབང་དུ་བསྡུས། དེ་ནས་འབྲོང་པའི་དཔོན་འབངས་དེ་དག་རི་བོ་གངས་རྒྱལ་ཏི་སེའི་རྒྱུད། མ་དྲོས་རྒྱ་མཚོ་ཆེན་པོ་འཛམ་བུ་ཏྲི་ཤ་འཁྲུངས་པའི་ཡུལ་ཆུ་བོ་བཞི་ཡི་འབྱུང་ཁུངས་དེར་རིམ་པས་ཆགས་པ། འབྲོང་པ་སེང་སྟོད་སྨད་ཀྱིས་གཙོས་ཚོ་གསུམ་གྱི་དཔོན་འབངས་དང་སོགས་སྟོད་ཀྱི་བྱང་འབྲོག་ཁ་འཐོར་དུ་ཡོད་པ་བཅས་ཀྱི་མི་རྒྱུད་ད་ལྟ་ཡོད་བཞིན་པ་སྟེ། འབྲོང་པའི་རྟོགས་བརྗོད་ལས། བོད་ཀྱི་རྒྱལ་པོའི་ཆབ་སྲིད་དེ། །མི་ཉམས་མཐའ་རུ་རྒྱས་པའི་ཕྱིར། །རྒྱལ་པོ་དགའ་ལྡན་ཚེ་དབང་ལ། །རྒྱལ་སྡེའི་ནང་ནས་དམག་གཡར་བྱས། །འབྲོང་དཔོན་སེང་གེ་རྣམ་རྒྱལ་གྱིས། །བོད་འབྲོང་གླིང་གི་དམག་སྣ་ཁྲིད། །རྒྱལ་རྟགས་རྒྱལ་མཚན་འཕྲག་ལ་ཕྱར། །ལས་ཐོག་དམག་གི་དཔོན་པོར་གྲགས། ཞེས་གསལ་བ་ལྟར། མངའ་རིས་སུ་མེ་དུད་བཞི་བརྒྱ་བསྒྲིལ་བའི་འཕྲོས་འབྲོང་དཔོན་ཆེ་ཆེན་རྒྱ་མཚོ་དང། རྡོ་རྗེ་ཕ་བུ་ལ་ཨག་འདམ་གཉིས་ཀྱི་ས་གནས་དབང་བའི་༧གོང་ས་ལྔ་པ་ཆེན་པོ་མཆོག་དང༌། སྡེ་སྲིད་ཐམ་ནག་བཅས་སྩལ་བའི་མཆོད་ཡོན་གོང་མའི་གཏན་ཚིག་དམར་ནག་གི་ཡི་གེ་ཞེས་རྩ་ཆེར་བྱེད་པ་བཀའ་ཤོག་མཛོད་གོས་སྔོན་པོའི་རྒྱབ་ཤ་ཅན་ཡོད་པ། ༡༩༥༦ལོར་སྒ་སྐྱེ་དགུ་མདོར་འབྲོང་སྟོད་སྨད་གཉིས་ཀྱི་ས་གྱོད་ཐུག་སྐབས། ནང་ཆེན་ཆོས་རྒྱལ་བཀྲ་ཤིས་ཚེ་དབང་རྡོ་རྗེ་མཆོག་དང༌། ལབ་ངག་དབང༌། ད་ལྟ་ཡོད་པའི་གྲྭ་འུར་དཔོན་རིན་ཆེན་ཚེ་རིང་གིས་ཀྱང་མཐོང་མྱོང་བ་རེད། དེ་དུས་འདུམ་སྒྲིག་ཚོགས་ཆུང་ལ་སྤྱན་ལྟར་ཞུས་པ་དེ་ཡིན། སྐབས་དེར་ལ་དྭགས་དམག་ལ་གཡུལ་འགྲན་སྐབས་དགྲ་བླ་མ་སང་གེ་སར་དང་འབྲོང་པ་བན་ཐུང་གིས་གདོང་གྲོགས་བྱས་པའི་རྟགས་མཚན་མང༌། སྟོད་ལ་དྭགས་པའི་དམག་ལ་ལྟས་ངན་ནད་ཡམ་བྱུང༌། གཡུལ་འཁྲུགས་འགའ་ཤས་བྱས་པས་དགྲ་བོ་བྲོས་ཤིང་རྒྱལ་ཁ་ཐོབ་པར་བརྟེན། ཁ་དཔེ་ལ། མ་ཚད་གཡུལ་ལས་རྒྱལ། མ་གཏམ་དོན་ལ་གསལ་བ་དེ་འབྲོང་པའི་དམག་ཅེས་གླེང་བ་ཞིག་ཏེ། དབུ་ནག་མིའུ་འདྲ་ཆགས་ལས། ལྡོང་ཡར་ལ་མཐོ་བའི་ཟོར་སྣ་དེ། ཨུ་ག་ཨུ་ར་ཨུ་རྩེ་གསུམ། དབུས་གངས་རི་དཀར་པོ་ཆགས་སོ་སྲུང༌། ཞེས་འབྱུང་བ་དང༌། འབྲོང་པའི་འབེལ་གཏམ་ལས། སྟོད་འབྲོང་དཔའ་རྒྱུད་སེང་ལྟར་འགྱིང༌། །སེང་ལ་གཡུ་རལ་རྒྱས་པ་འདྲ། །རྩལ་གསུམ་ཚད་ལ་རྫོགས་པ་དེས། །སྡེར་ཆགས་ཐམས་ཅད་ཀླད་ནས་འཇོམས། །ཞེས་དང༌། འབྲོང་རབས་ལས་ཀྱང༌། ལྡོང་འབྲོང་པ་ཡར་ཆགས་དེ་ཡར་ལ་ཆགས། །མགོ་དར་འཕྲུ་ཅན་ལ་ལྔ་བརྒྱ་ཆགས། །སེང་རྡ་རོ་ཁ་དམར་གྱི་ཁ་གནོན་བྱས། །སྟོད་སེང་པའི་གཡུལ་ངོ་དེ་རྩད་ནས་བཟློག །སྟོད་འབྲོང་སེང་གེ་དཀར་མོ་དེ་གངས་ལ་འགྱིང། །མགོ་གཡུ་རལ་རྒྱས་པའི་དཔའ་བརྟགས་དེ་ཕྱོགས་བཞིར་ངོམ། །གངས་ཏི་སེའི་ལ་སྒོ་དེ་འབྲོང་པས་བཟུང༌། །གངས་རིའི་དར་ཆེན་ཕྱོགས་ལས་རྣམ་རྒྱལ་དེ་ཐོག་མར་བསྒྲེང༌། ཞེས་འབྱུང་བ་ནི་སྟོད་འབྲོང་གངས་ལ་སེང་གེ་འགྱིང་བའི་སྐབས་སོ།།

།སྨྲས་པ། དཔའ་རྒོད་འབྲོང་པས་མཐའ་ཡི་སོ་ཁ་དེ། །སྲུང་བའི་རྒྱུ་ཐབས་དགའ་བྱེད་ར་མ་ཎའི། །འཕང་པར་འཇིགས་པའི་ཀླ་ཀློ་ལ་སེང་དཔུང༌། །བ་གླང་གཞོན་ནུའི་གོ་སར་བདེ་བར་སྦྱར། ཞེས་བར་སྐབས་ཀྱི་ཚིགས་སུ་བཅད་པའོ།།

འབྲོང་ཆེ་ཆེན་རྒྱལ་མཚོའི་སྲས་རྡོ་རྗེ་ནས་ད་ལྟའི་བར་འབྲོང་བར་སྨད་དཔོན་ཚང་གི་སྐོར།

༑ འབྲོང་ཆེ་ཆེན་རྒྱ་མཚོས་སྲས་རྡོ་རྗེའི་རང་ཡུལ་བཟུང་ནས་སྲིད་བསྐྱངས་བས། དཔའ་ཞིང་བཙན་པ་ཞིག་བྱུང༌། འབྲོང་རྡོ་རྗེའི་སྲས་ཨེ་ཀེ་ཐེ་ཇི་བསོད་ནམས་དར་རྒྱས། མཚན་གཞན་ཨ་རེག་ཐེ་ཇི་ཡང་ཟེར། པདྨ་དབང་གྲགས། །བླ་མ་མགོན་གསུམ་བྱུང༌། ཆེ་བ་ཨེར་ཀེ་ཐེ་ཇི་བསོད་ནམ་དར་རྒྱས་ཞེས་བོད་སོག་གིས་མཐོང་བསྐུར་ཆེ། འབྲོང་རབས་ལས་ཀྱང། སོག་སེར་པོའི་བཀའ་ཡི་འཕྲུལ་བློན་ལ། །འབྲོང་པ་ཨེར་ཀེ་ཐེ་ཇི། ཞེས་པ་དེ་ཡིན། ༼གོང་ས་༧རྒྱལ་དབང་ལྔ་པས་མཛད་པའི་བྱང་བདག་རིག་འཛིན་ངག་གི་དབང་པོའི་རྣམ་ཐར་ངོ་མཚར་བཀོད་པ་རྒྱ་མཚོ་བོད་གཞུང་དཔེ་མཛོད་ལྡེབས་གྲངས་་༣༤ལས་སྒོམ་སྡེ་ནང་ཆེན་འབྲོང་པ་གཉིས་འཁྲུག་རྩོད་ཆེན་པོ་བྱུང་བས་ཞལ་ཏ་མཛད་པས་ཕན་ཚུན་ཐམས་ཅད་གཉེན་གཤིས་སུ་གྱུར། འབྲོང་པ་རྡོ་རྗེ་བུ་སྤུན་གསུམ་ཡོད་པ་ལས་ཆུང་བ་བླ་མ་མགོན་ནད་དྲག་པོ་ཞིག་གིས་བློ་བུར་ཤི་བས་ཁྲུས་ཆོག་དབང་བསྐུར་མཛད་པས་མིག་རིག་རིག་ལྟ་ཞིང་དབུག་རྒྱུ་བ་དང་ལུས་འགུལ་བས་དེར་ཡོད་རྣམས་རོ་ལང་དུ་དོགས་ཏེ་འཇིགས་པས་ན་སྐྱོན་མེད་གསུང་ཏེ གཏམ་སྨྲས། ཚེ་དབང་དང་གུར་དྲག་དབང་གནང་བས་སོས་པ་སོགས། ཞེས་གསལ།༽ དེ་དག་གི་སྲས། འབྲོང་པ་ཏྭ་བེ་ཧུ་ཚེ་དབང་ནོར་འཛིན་ཞེས་བཻ་ཧུ་ཆེ་ཁག་གི་གྲས་ནས་མངོན་པར་མཐོ་བ་དེ་ཡིན། ༼སི་ཏུ་ཆོས་འབྱུང་རྣམ་ཐར་དུ། འབྲོང་སྨད་ཏཱ་བཻ་ཧུ་ཚེ་དབང་ནོར་འཛིན་ཕ་བུས་མཇལ་ནོར་མང་པོ་ཕུལ། དགེ་འབྲོང་གི་དཔོན་རིགས་སོགས་ལ་སྤྱི་སྒེར་དབང་དང་རྟ་སོགས་བྱིན། ཕྱག་མདུད་ཕུལ། ཞབས་ཏོག་ཞུས་ཅེས་གསལ།༽

༼༈ འབྲི་གུང་སྐྱབས་མགོན་བསྟན་འཛིན་འགྲོ་འདུལ་གྱི་རྣམ་ཐརཉོན་མོངས་གདུང་སེལ་བྲིས་མ་སྡེབ་༡༦རྒྱབ་ལོག །ས་ལུག་ཟླ་བ་༧པའི་ཚེས༡༧ལ་འབྲོང་པ་རྣམ་སྲས། ཤཱཀྱ། ཚེ་དབང་ནོར་འཛིན་བཅས་ཀྱི་སྡེ་ཤོག་ནས་ཆིབས་བསུ་ཇ་འདྲེན། དགེ་རྒྱལ་ནས་མི་བཞིས་གདན་ཞུས་བྱུང་བར་གསལ་ཆ་གནང་རྩིས་མཛད། རི་པ་བླ་མའི་སྦྲ་ཐོག་ཏུ་སྤྱན་དྲངས་དབང་དང་ཕྱག་ནས་འབུལ་ཞབས་ཞུས། ཚ་གྲོ་སུམ་མདོར་དཔོན་ཤཱཀྱ་དང༌། བཀྲ་ཤིས་ཐང་དུ་འབྲོང་པ་རྣམ་སྲས། འདོམ་རྒྱང་སུམ་མདོར་དཔོན་ཚེ་དབང་ནོར་འཛིན་བཅས་དང༌། གཞན་ཡང་རི་པ་བླ་མ་བསྟན་རྒྱས། དཔོན་ཆོས་སྐྱོང་བཅས་སོ་སོ་ནས་གདན་ཞུས་འབུལ་ཞབས་བཀའ་དབང་རྒྱས་པར་བྱས་ནས་ཆུ་བཟང་རི་བོ་ཆེར་ཕེབས། རྒའུ་རྣ་བླ་མས་མཇལ་ཁ་ཞུས། ཞེས་གསལ།༽ དེ་ཡི་སྲས་བསོད་ནམས་རྒྱལ་པོ། དེའི་སྲས་འབྲོང་པ་མེ་རྒན་ནོ་ཡོན། སྔགས་བཙུན་དོན་འགྲུབ་དབང་རྒྱལ། ཟུར་སྲས་རྒེའུ་རྣའི་མཁའ་སྤྱོད་རྡོ་རྗེ་སྐུ་མཆེད་བྱུང༌། རྒེའུ་རྣའི་མཁའ་སྤྱོད་རྡོ་རྗེ་ལ་ཟབ་གཏེར་གྱི་བཀའ་བབ། འབྲི་གུང་གཏེར་སྒྲོའི་གནས་ལག་ཝ་རད་གནས་མཆོག་གི་གནས་སྒོ་རབ་བྱུང་བཅུ་གཉིས་ས་སྤྲེལ་༡༠པའི་ཚེས་༡༠ལ་ཕྱེས། འདིའི་མ་ཡུམ་ཧོར་སྤྱི་ཚེ་རིང་ནོར་བུའི་ལྕམ་སྲིང་ཡིན་སྐད།

འབྲོང་པ་མེ་རྒན་ནོ་ཡོན་གྱི་སྲས། འབྲོང་དཔོན་རྒྱ་མཚོ་ཚེ་རིང་གིས་འབྲོང་པའི་སྡེ་སྲིིད་བསྐྱངས༌། སྐུ་མཆེད་བེ་ཧུ་བླ་མ་ཨ་དཀར་ལ་མཚན་དངོས་འཇམ་དཔལ་ཡེ་ཤེས་བསྟན་འཛིན་ཟེར། ལྷ་སར་ཇོ་མཇལ་དུ་སྐྱ་སེར་སྐུ་མཆེད་ལྷན་རྒྱས་ཕེབས། རྒྱལ་བ་སྐུ་ཕྲེང་བཅུ་པ་ཚུལ་ཁྲིམས་རྒྱ་མཚོ་མཇལ། དགྱེས་བརྙེས་གནང་ཤིང་གཟིམ་ཆུང་ཞབས་བརྟན་འབུལ་བཞེས་མཛད། ༼༑ གོང་ས་སྐུ་ཕྲེང་གྱི་རྣམ་ཐར་ནོར་ཕྲེང་དེབ་བཞི་པར་ཚེས་ཉེར་བརྒྱད་ཉིན་འབྲོང་པ་སྤྲུལ་སྐུ་འཇམ་དཔལ་ཡེ་ཤེས་བསྟན་འཛིན་དང༌། འབྲོང་པ་དཔོན་རྒྱ་མཚོ་ཚེ་རིང་བཅས་ནས་གསུང་ཆོག་པ་རྣམ་གྲྭ་༢༠་སྐོར་བཅས་གཟིམ་ཆུང་ཞབས་བརྟན་འབུལ་བཞེད་ཐོག་ངོ་གཡོག་བཞི་བཅུ་སྐོར་ལ་མཇལ་ཁ་རྩལ། ཞེས་གསལ་པོར་ཡོད། ༽འབྲོང་དཔོན་རྒྱ་མཚོ་ཚེ་རིང་འདས་རྗེས་སྤྲུལ་སྐུ་འཇམ་དཔལ་ཡེ་ཤེས་བསྟན་འཛིན་སྐྱ་སར་བབ། བཻ་ཧུ་བླ་མ་ཨ་དཀར་ཟེར་ཆོས་སྲིད་བསྐྱང་བས་མི་རྒོད་གྲགས་ཆེན་ཞིག་བྱུང༌། འབྲོང་པ་དཔོན་ཚང་ཁང་པའི་ནང་དུ་དེ་ཡི་གྲི་རིང་དང་བུ་ལག་ཀོ་བ་ལ་བཟོས་པའི་རྟ་ཡི་མཆུ་ཁུག །ཕྱིང་གུར་བཅས་འདུག་པ་ཁོ་བོ་ཆུང་ངུས་སྐབས་མཐོང་བྱུང༌།

༈ དེའི་སྲས་འབྲོང་པ་བེ་ཧུ་བསོད་ནམས་དར་རྒྱས་ལ་རྒྱུན་པར་དཔོན་བསོད་དར་འབོད། དེ་ལ་ཨ་གྲག་བཟའ་ལྷ་དགའ་བསུས་པས། སྲས་ཆེ་བ་གུ་རུ་བསྟན་འཛིན་དང༌། ཆུང་བ་ལྷོ་ཏིང་འཛིན་བཟང་པོ་འམ་ལྷོ་རྒན། དེ་ལ་ཡུལ་གྱིས་ཨ་ཕོ་བླ་མ་ཟེར། ད་ལྟའང་ཨ་ཕོ་བླ་མ་མཁྱེན་ཅེས་གསོལ་འདེབས་བྱེད་སྲོལ་འདུག །ལྷོ་འབྲོང་སྤྲུལ་ཏིང་འཛིན་བཟང་པོ་མི་གཡེལ་དགོན་གྱི་བླ་མ་ཡིན་ཀྱང་འབྲོང་པའི་ཡུལ་དུ་འགྲོ་དོན་དུས་ལ་བབ་པར་མཁྱེན་ནས་སྐུ་མཆེད་བེ་ཧུ་གུ་རུ་བསྟན་འཛིན་

་སར་ཡར་ཕེབས། ལུང་དཀར་དགོན་གྱི་གཙུག་ལག་ཁང་ཡོད་ས་དེར་འབྲོང་པ་དཔོན་ཚང་གི་སྦྲ་རྒན་ཡོད། དགོན་དཀྱིལ་རྡོ་འབུམ་ཡོད་ས་དེ་ལ་མ་ཎི་སྣ་ཟེར། འགྲུལ་མི་ཡོད་ན་མ་ཎི་སྣ་ནས་བསྒུགས་སྡོད་བྱེད་གཤིས། མ་ཎི་སྣ་ལ་མི་ཞིག་སླེབ་འདུག །འགྲུལ་པ་ཡིན་འགྲོ་ཟེར་ནས་སྣ་ལེན་བྱེད་ཀྱི་ཡོད་འདུག །ས་ཆ་དེ་ལྷོ་རྒན་ལ་ཕུལ་བས། ལུང་དཀར་འབུམ་མོ་ཆེ་ཞེས་པའི་མཆོད་རྟེན་དེ་རབ་བྱུང་༡༤ནང་ས་འབྲུག་ལོར་ཞིག་གསོས་གནང༌། དེ་རྗེས་ས་རྟ་ལོར་ཞིང་སྐྱོང་ཁང་ཞེས་པ་དེ་གསར་དུ་བཞེངས། དགུན་དུས་ལྷོ་ལྗང་ཤོད་དུ་ཕེབས་སྐབས་ཤིང་ཁང་པང་ལེབ་ཐོག་ཏུ་མེ་བཏང་བས་མེ་ཡི་ཅུང་ཟད་ཙམ་མ་གནོད་པས་བོན་རྣམས་དད་པར་གྱུར། མཁའ་ལ་འཕུར་བ་དང་སྤྲུལ་བསྒྱུར་སྣ་ཚོགས་སྟོན་པ་དུས་གསུམ་སྒྲིབ་མེད་གཟིགས་པའི་མངོན་ཤེས་གནང་བ་སོགས་ངོ་མཚར་བའི་རྣམ་ཐར་མང༌། རྒྱུན་དུ་ན་བཟའ་སྣར་མ་སེར་པོ་ཐེབ་ཆགས་ཞིག་བཞེས་པ་དེ་སུ་ལ་ཡོད་ན་མཚོན་གྱི་འཇིགས་པ་ལས་སྐྱོབ་པས་ལྷོ་རྒན་ན་བཟའ་སེར་འབར་མ་ཞེས་རྩ་ཆེར་བྱེད། མི་ལ་རས་ཆེན་གྱི་རྣམ་སྤྲུལ་ཡིན་པ་དམ་པ་དུ་མས་གསུངས་པ་ཡིན་ནོ།། སྨྲས་པ། མཁའ་ཁྱབ་ཏིང་འཛིན་གཅིག་གིས་སྣང་སྲིད་ཀུན། །ཟིལ་གནོན་བཞད་པ་རྡོ་རྗེའི་སྒྱུ་འཕྲུལ་གར། །འབྲོང་སྤྲུལ་ལྷོ་སྨྱོན་རྗེ་ཡི་བརྫུ་འཕྲུལ་གྱིས། །གཤེན་བོན་ཁེངས་པའི་རི་བོ་ཡོངས་སུ་བསྙིལ། གདན་ས་ལུང་དཀར་ཐུབ་བསྟན་བཤད་སྒྲུབ་གླིང། །འབྲོང་པའི་འདུལ་ཞིང་ལྕི་ལྗོངས་འཛིན་མའི་གཞིར། །ལྷ་རིགས་མི་རྗེ་འབྲོང་པའི་སྦྲ་མལ་དུ། །ཆགས་པས་ཕན་བདེ་དགའ་སྟོན་ཅི་ཡང་དར། ཞེས་པ་ངལ་གསོ་བའི་ཚིག་གོ།

བཻ་ཧུ་གུ་རུ་བསྟན་འཛིན་གྱི་སྲས་བཻ་ཧུ་ཀུན་དགའ་རྣམ་རྒྱལ་དང་བཻ་ཧུ་ཀརྨ་རབ་བརྟན། སྲས་མོ་ཨ་ཞེ་མིང་སྲིང་གསུམ་ཡོད་འདུག འདི་ཡས་མས་ལ་ཁ་གཅིག་གིས་དཔོན་ཀུན་བཟང་ཆོས་རྒྱལ་དང་ཡུམ་དགའ་མཚོའི་སྲས་སུ་རི་སྨད་ཐུབ་རྒྱལ་སྤྲུལ་སྐུ་འཁྲུངས་ཞེས་གླེང་། ཀུན་དགའ་རྣམ་རྒྱལ་ནི། རཏྣ་གླིང་པའི་གཏེར་ལུང་ལས །ཀུན་དགའི་མིང་ཅན་འགྲོ་ཁམས་བདེ་ལ་སྦྱོར༔ ཞེས་གསུངས་པ་དེ་ཡིན་ཞེས་དམ་པ་དུ་མས་ཞལ་མཐུན་ཀྱང་དུས་སྐབས་དེར་རི་བོ་ཆེ་བ་བཙན་གྲགས་ཆེ་སྐབས་མི་མང་དོན་དུ་རི་ཆེའི་གཉེར་ཆེན་བཅོ་བརྒྱད་ལ་བཏུགས་ཤེར་བྱས་པས་རྒྱལ་ཁ་ཐོབ་པའི་གྲགས་པ་ཆེ། སྒེར་རྩེ་བ་ཇག་འཐོར་གྱི་ཡུལ་ལ་ཇག་བཅོམ་བྱས་པའི་ར་མདའ་ལ་བཻ་ཧུ་ཀུན་དགའ་རྣམ་རྒྱལ་ཁེར་རྒྱུག་གིས་མདུང་འཁྱེར་ནས་རྗེས་དེད་བྱས་པས། བཙན་དམར་ཐང་ལ་ཆས་འདྲའི་མི་འདི་ལ་ཡ་བོ་མི་ཡོང༌། དེ་རིང་དཔའ་ཚོད་བཟུང་ན་ལེགས་ཞེས་རྒྱུ་ནོར་རྣམས་ཕྱིར་སློག་བྱས། སླད་ཕན་ཚུན་གྲོགས་འབྲེལ་བྱ་རྒྱུའི་ཁ་དན་བཅས་གནང་ནས་མཐོང་ཚད་ཁ་ལ་འདེབས་པའི་རྩེ་བ་རྩེ་ཐོར་ཡང་དཔལ་བཀོང་པར་བྱས་ཞེས་གྲགས།

ཀུན་དགའ་རྣམ་རྒྱལ་གྱི་མདུང་རིང་དེ་སྔར་སྦྲ་སྒོ་ལ་ལྷང་སྐད། དུས་ཕྱིས་དགོན་གྱི་མཛོད་ནག་མའི་ནང་དུ་འདུག །ཡང་མགོ་ལོག་ཇག་པ་བྱུང་བར་ར་མདའ་བྱས་པས་དཔའ་རྟགས་ཀྱི་གྲགས་པ་ཆེ་བ་ཞིག་ཏེ། འབྲོང་རབས་ལས། ཤར་དགྲ་སྤྱང་མོ་མགོ་ལོག་དང༌། །བྱང་དགྲ་རྩེ་བ་རྩེ་ཐོར་ལ། །དཔའ་ཁེར་འགྲོས་ཀྱི་ར་མདའ་རྗེས་གཅོད་བྱས། །ཇག་དཔུང་ཆེན་དབང་དུ་བསྡུད་པ་དེ། །འབྲོང་དཔོན་ཀུན་དགའ་རྣམ་རྒྱལ་ཡིན། ཞེས་གསལ་བ་དང༌། རཏྣའི་ཐུགས་སྒྲུབ་ཡང་སྙིང་འདུས་པ་འཛུགས་བཞེད་དང༌། གཞན་ཡང་ཐུགས་རྗེ་གསང་འདུས། རྟ་མགྲིན་གསང་འདུས། ཟབ་མོ་གསང་འདུས། ཚེ་སྒྲུབ་གསང་འདུས་བཞི་ལ་རཏྣའི་འདུས་པ་སྐོར་བཞི་ཟེར་བ་དེ་དག་རྒྱུན་འཛུགས་ཀྱི་སྒྲུབ་གྲྭ་བཙུགས་བཞེད་གནང་ནས་དཔེ་ཆ་སྒྲུབ་ཆས་ཆ་ཚང་བཙལ་སྒྲུབ་གནང་འདུག་ཀྱང་ཚེ་སྒྲུབ་གསང་འདུས་སྒྲུབ་མཆོད་ལོ་རེ་མ་ཆགས་ཙམ་ལས་གཞན་ནི་རྟེན་འབྲེལ་གཞན་དབང་དུ་གྱུར་འདུག རི་ཆེའི་མཐུ་སྐྱོན་ཡིན་ཟེར། སྐྱེ་བ་བཟང་ཡང་ཆོས་ཀྱི་བྱ་བ་ལ་བརྩོན་ནས་རབ་ཏུ་བྱུང་མ་ཐུབ་པའི་སྐྱོན་ཡིན་ནམ། གང་ལྟར་དགུང་གྲངས་ཉེར་བདུན་ལ་འདས། སྐུ་མཆེད་བཻ་ཧུ་ཀརྨ་རབ་བརྟན་གྱི་སྲིད་བསྐྱངས་པས་དྲང་བདེན་མི་གཤིས་བཟང་པོ་ཞིག་ལས་ཧ་ཅང་འཇོན་པོ་རང་མེད་སྐད། ས་བྱི་ལོར་༡༨༨༨ལ་འདས་པ་འདྲ། ལྷོ་ནུས་ལྡན་རྡོ་རྗེའི་རྣམ་ཐར་ནང༌། ས་བྱི་ལོར་འབྲོང་སྨད་བེ་ཧུའི་སྒྲིབ་སྦྱོང་དུ་ཐུགས་གསང་མྱོང་གྲོལ་སྒྲུབ་པའི་རིལ་བུ་ཐོགས་མར་སྒྲིལ་སྐབས་ནམ་མཁར་འཇའ་སྤྲིན་དང་ས་གཞི་དྲོད་ལྡན་དབྱར་གྱི་ན་བུན་བཞིན་བྱུང་བ་དང༌། ཝ་ཁང་བདུད་རྩིའི་ཆུ་མགོར་སྒྲུབ་པ་འཛུགས་སྐབས་དངོས་གྲུབ་བླངས་པའི་ནུབ་མོར་འཇའ་དཀར་ཟུགས་པ་སོགས་རྟགས་མཚན་བྱུང་ལུགས་གསལ། སྲས་མོ་ཨ་ཞེ་སྲིད་བསྐྱངས་པས་བཙན་གྲགས་དང་དབང་ཐང་ཆེ། སྐུ་མཆེད་ཟུར་པ་འབྲོང་སྤྲུལ་རི་པ་དར་རྒྱས་རྒྱ་མཚོའམ༌། ཀརྨ་མཁས་མཆོག་གྲུབ་པའི་དབང་པོ་ནི། ཀུན་སྤྱོད་གཙང་ཞིང་ཚུལ་ཁྲིམས་དག་པ་ཆིབ་རྟ་སྤང་ནས་ཞབས་ཐང་དུ་ཕེབས། བཞུགས་ཁང་དུ་དུས་ཕྱིས་ཡང་ཚུལ་ཁྲིམས་དྲི་ངད་མ་ཡལ་བ་ཕྱིས་ཀྱང་མཇལ་རྒྱུ་ཡོད། གཏེར་ཆེན་འཇའ་ཚོན་སྙིང་པོའི་གཏེར་ལུང་ལས་ཟིན་ཞིང། འཇམ་མགོན་ཀོང་སྤྲུལ་ཡོན་ཏན་རྒྱ་མཚོ་དང་ལྷོ་ནུས་ལྡན་རྡོ་རྗེ་རྣམས་ཀྱིས་དབང་གསན་པ་སོགས་མཛད། ཀོང་སྤྲུལ་གྱིས་རིག་བདག་བླ་མ་རྣམས་ལ་བསྟོད་པ་ཕུལ་བ་བཀའ་འབུམ་ནང་དུ། ཀུན་སྤྱོད་རྣམ་ཐར་བཟང་བས་བྲམ་ཟེ་འདྲ། བརྟུལ་ཞུག་སྤྱན་ལྟོས་བཟང་བས་གནས་བརྟན་འདྲ། ཐབས་ལམ་དྲོད་དང་ལྡན་པས་གྲུབ་ཐོབ་འདྲ། ཀརྨ་མཁས་གྲུབ་འདྲ་གསུམ་ལྡན་དེར་འདུད། ཅེས་གསུངས་པ་བཞིན། མཁས་བཙུན་བཟང་གསུམ་འཛོམས་པ་དེ་ཡིན། སྲིང་མོ་སྲས་མོ་ཨ་ཞེ་དང། རི་བླ་དར་རྒྱས་རྒྱ་མཚོ་རིན་པོ་ཆེ་མིང་སྲིང་མ་འཆམ་པས་སྐུ་ངལ་ཞེ་དྲག་བྱུང་སྐད། འབྲོང་པ་དཔོན་ཚང་ལ་བཻ་ཧུ་ཡོན་ཏན་འབྱུང་གནས་མ་གཏོགས་བུ་མེད་པས། དེ་ཡང་དྭ་ཕྲུག་ཉག་ཕྲར་གྱུར་ནས་ཤི་དོགས་ཀྱི་ཁྱིའི་འོག་ནས་བླངས་པས། དགའ་མིན་རྣམས་ཀྱིས་འབྲོང་པ་ཁྱི་ནུ་མ་ཞེས་ངན་སྨྲས་འབོད། སྦྲ་སྒོ་གཞན་པར་ཉར་ན་རི་ཆེའི་མཐུ་ཁ་མི་ཟུག་པ་གསོན་པོར་ཡོང་དུ་རེ་ནས་རོང་པོ་རྒན་ཆེན་ཚང་གི་ཉར་བས་ནུ་རིན་ལ་དིལ་ཡག་ཞེས་པའི་ས་ཆ་དེ་སྤྲད་དགོས་གྱུར། ལོ་ན་ཆེར་སོན་པའི་དུས་སུ་སྲས་མོ་ཨ་ཞེས་ཡུལ་གྱི་འགན་མ་སྤྲད་པ་སོགས་དཀའ་ངལ་ཇི་སྙེད་བྱུང། རྒྱུ་ནོར་ཡང་ཉམས་རྒུད་ཆེ་འཕྲད་རྐྱེན་པས་དཔོན་ཡོན་ཏན་འབྱུང་གནས་ལ་གསོག་འཇོག་དང་ལས་རྩོལ་ཡག་པོ་ཡོད་སྐད། གྱོན་གོས་ལུག་སློག་ཞིག་གྱོན། གྲི་གསེར་ཚག་ཅན་བྱུ་རུའི་ཕྲ་ཅན་ཐུང་ངུ་ཞིག་རྒྱུན་པར་སྐེད་ལ་གཟེར། ཕྲེང་བ་དང་ལག་འཁོར་བྱེད། བལ་སྐུད་སོགས་ཡོག་ག་ཡོགས། ནས་རྔོ་འཐག་བྱེད། གློ་ལ་རྩིད་སྐུད་དང་ཁབ། འུར་རྡོ། རྒོ་བའི་རྭ་འབུག་བཅས་བཏགས། འབངས་ཁྱིམ་སོགས་ལ་ཞིབ་འཇུག་སྐབས་ཁོ་རང་གཅིག་པོ་རྟ་ཞིག་བཞོན་ནས་ཕལ་པ་ནང་བཞིན་ཡོང༌། ཁྱིམ་ཕུག་གདན་བཞག་སར་མི་བཞུགས་པ་མེ་འཁྲིས་སུ་བཞུགས༌། ཁྱིམ་ཚང་དེའི་ལས་རོགས་བྱེད། ཡུལ་སྡེའི་རྟ་ཟོག་བརླག་གཏོར་སྐབས་བདག་པོའི་ངོ་ཐག་མ་ཆོད་པ་ཁོང་གིས་ཤེས། ཡུལ་གྱིས་དཔོན་རྩིད་སྐུད་གློ་བཏགས་ཡང་ཟེར། འབངས་ལ་ཤིན་ཏུ་བྱམས་ཤིང་བསྲི་ཚག་ཆེ་བས་ཟོག་གདང་རྙིང་པ་ཡང་ཆུ་ལ་ཁྲུ་ནས་བཤིག་སླས་བྱེད། དེར་རྟེན་ཁ་དཔེ་ལ། བཻ་ཧུ་ཡོན་ཏན་འབྱུང་གནས་ཀྱིས། །ཨ་འབུ་ཁུན་མོ་སྤུ་སིག་ལ། །སྤུ་བཏོག་རྒྱུ་ཨི་གདའ་ལྟ་ས་གདའ། །སྡོམ་པའི་པདྨ་རྣམ་རྒྱལ་གྱིས། །བཀྲམ་གསེབ་མཆིལ་པ་རྒྱ་བོ་ལ། །ཞིང་འཕྲོག་རྒྱུ་ཨི་གདའ་ལྟ་ས་གདའ། ཞེས་གླེང༌། དུས་དེར་ཧོར་ཚོ་རྨུ་ཐའི་ཤོག་དང་འགྲིག་མིན་བྱུང་འདུག་པ་དཔོན་ཡོན་འབྱུང་གི་གཡོ་ཐབས་ཀྱིས་ཧོར་པ་སྟག་རྒྱལ་ཟེར་བ་ཁུལ་དེར་འགྲོ་རྒྱུ་བཟོས། དེ་ཡི་བརྡའ་སྐྱེལ་འདྲེན་དུ་རྨུ་ཐའི་མི་ཧྲག་རྣམས་སོང་བ་དང༌། དུས་མཚུངས་དགྲ་རྒྱབ་པས་རྨུ་ཐའི་མི་གསོད་མ་དགོས་པ་ཟོག་ཡོངས་རྫོགས་འདེད་རྒྱུ་བྱུང་བས་ཆུ་འབྲུག་ལོ་སྤྱི་ལོ་༡༨༩༢ལོར་ལྕི་ཡི་ངང་མའི་ཆུ་ཐང་དུ་འབྲོང་ཤོག་དང་རྨུ་ཐ་གཉིས་མནའ་བརྒྱ་བཅུ་ཤག་ལེབ་བྱས་ནས་འདུམ་འགྲིགས་བྱུང༌། དེ་ནས་བཟུང་རྨུ་ཐ་སྔར་བཞིན་ཡར་དར་མ་བྱུང་བས་འབྲོང་སྨད་དེ་དགྲ་ཁ་གནག་པ་ཡིན་་ཞེས་ཟེར་སྲོལ་ཡོད། དཔོན་ཡོན་ཏན་འབྱུང་གནས་གཏམ་མཁས་པའི་གྲགས་པ་ཆེ་བས་དེང་དུས་གའུ་ཤོག་དང་འབྲོང་སྨད་ཀྱི་རྒན་རབས་ལ་བཤད་རྒྱུ་འདུག ཁོང་གིས་འབྲུ་ཚོང་ལེན་སྐབས་འབྲུ་ཕུད་ནས་འགོ་མ་དེ་མི་ཟ་བ་དཀོན་མཆོག་མཆོད་ནས་ཤི་དུས་ལམ་རྒྱག་དགོས་ཟེར་ནས་གསོག་འཇོག་བྱེད། འབྲུ་བར་པ་དེ་གནས་སྐོར་གྱི་ལམ་རྒྱག་དགོས་ཟེར། ཐ་མ་དེ་ཟ་ཞིང་རྗེས་སུ་གངས་སྐོར་དུ་སོང་སྐབས་ནས་བར་འབྲུ་དེ་ཟས་པ་རེད་ཟེར། གངས་རི་འཇའ་ཉི་མའི་ཚོང་འདུས་ནས་གཟི་ཆུ་མིག་གསུམ་པ་སྲིད་ན་དཀོན་པ་ཞིག་ལ་ཇ་བག་ཞིག་སྤྲད་ནས་ཉོས། ཆུ་མིག་འཐོང་བ་རང་གྲོལ་ནས་གཟི་མིག་གཅིག་བྱས་པ་ཞིག་ལག་པར་ཐོབ་པས་མིང་ལ་ཆུ་གཟི་ནོར་བུ་མིག་གཅིག་ཟེར། གཟི་དེ་གཉིས་ད་ལྟ་ཡང་འབྲོང་སྨད་དཔོན་ཚང་ལ་ཡོད། གངས་རི་མདུན་དུ་སླེབས་དུས་བླ་མ་རྒྱལ་བའི་སྨྱུ་གུ་འཁྲུངས། དེ་རྗེས་སྐོར་བ་སྐབས་ངལ་གསོ་བྱས་ནས་རྡོ་སྟེང་དུ་བུ་དེ་བཞག་པས་ཞབས་རྗེས་གསལ་བ་ད་ལྟ་ཡང་ཡོད། ཁོང་མ་འདས་སྔོན་ཙམ་ལ་འབྲུ་འགོ་མ་རྣམས་བརྔོ་འཐག་བྱས་ནས་དཀོན་མཆོག་སྤྱི་འདུས་སྒྲུབ་ཆེན་ཞིག་ཚུག །དེར་འདུས་གྲྭ་རྣམས་ཁོ་རང་གིས་འདེམ་སྒྲུག་བྱས། འཆི་ཁའི་གྲོ་ཆས་ཡིན་ཞེས་འདུས་ཚོགས་ལ་བཏང་སྐབས་དེར་འདུས་པའི་གྲས་ལ། སྒྲུབ་དཔོན་དགེ་འབྱུང་རིན་པོ་ཆེ་ཡང་དགུང་ལོ་ཆུང་སྐབས་ཡིན་ཡང་ཤོག་གསུངས་པས་བཛྲ་ལེགས་པོ་བསྒྲང་པ་ཡིན་གསུང༌། དེ་རྗེས་མི་རིང་བར་གཤེགས། འབྲོང་སྨད་མ་དཔོན་ཚང་དང་འབྲོང་བར་མ་དཔོན་ཁག་གཉིས་ཤིན་ཏུ་མཐུན་པོ་ཡོད་འདུག བཻ་ཧུ་ཡོན་ཏན་འབྱུང་གནས་ཀྱིི་སྲས་ལྷ་རྒྱལ་གྲགས་པ། ནོར་བུ་དགྲ་འདུལ། དབང་ཆེན་སྟོབས་རྒྱལ། བསོད་ནམས་དབང་གྲགས། འབྲོང་སྤྲུལ་རྒྱལ་བའི་སྨྱུ་གུ་དང་ལྔ་བྱུང་འདུག །དཔོན་ལྷ་རྒྱལ་གྲགས་པ་ལ་བསྡུས་མིང་དཔོན་ལྷ་གྲགས་ཞེས་འབོད། གཞན་འགྲན་མེད་པ་ཞིག་ཡོང་རྒྱུ་ཡང༌། ས་དགེ་བསྟན་དང༌། རྒེའུ་རྣ་བླ་རྒན་གྱིས་མཐུ་སྐྱོན་ཡིན་ཟེར། མུན་རུབ་ས་སྲོད་དུས་ལུག་གསེབ་ཏུ་དྲེད་མོང་སླེབ་ནས་དེར་ཀི་སྒྲ་དང་འུར་སྒྲ་བྱུང༌། ཁོང་ཡང་དེར་མེ་མདའ་འཕང་པས་དྲེད་མོང་བྲོས། ནང་དུ་སླེབ་འཕྲལ་ན་ཟུག་དྲག་པོས་གློ་བུར་དུ་གྲོང༌། ནོར་བུ་དགྲ་འདུལ་གྱི་ཡབ་བར་མའི་དཔོན་བཙན་རྒྱལ་གྲགས་པ་ཡིན་ཟེར། དཔོན་བཙན་རྒྱལ་གྲགས་པ་དང་སྟོད་མ་བཻ་ཀྱང་ནོར་རྒྱམ་གཉིས་འགྲིག་མིན་གྱིས་ནོར་རྒྱམ་གྱིས་གོང་རུ་ཁྲིད་ནས་འདམ་གཞུང་དུ་སོང༌། དེ་རྗེས་རྒྱ་ར་འདན་གསུམ་རུ་ཚོ་བཅིང་ནས་བར་མའི་མི་སེར་རྣམས་ཡར་སྒྲིག་རྒྱུའི་ཐབས་བསྐུལ་དངོས་ཤུག་བརྒྱུད་གསུམ་དུ་གང་ཐུབ་བྱས། བཙན་རྒྱལ་གྲགས་པ་འདའ་ཁར་འབྲོང་བར་མའི་ས་སྡེ་བུ་ནོར་བུ་དགྲ་འདུལ་ལ་དབང་དགོས་ཞེས་སྐུ་མཆེད་སྤྲུལ་སྐུ་ཆོས་འཛིན་དབང་པོ་ལ་ཞལ་ཆེམས་བཞག་ནས་གཤེགས་པ་དང༌། དེ་དོན་ལྕི་ཐག་ཆོལ་སྒར་ལ་སྙན་གསེང་དང་འབྲེལ་འབྲོང་བར་མའི་མི་སེར་རྣམས་བུ་ནོར་བུ་དགྲ་འདུལ་ལ་དབང་བའི་ཁེལ་སྒམ་དང༌། དྭངས་ཤེལ་ཏོག་བཅས་ཡོད། དེ་ནས་བཟུང་འབྲོང་བར་སྨད་བཻ་ཧུ་ཞེས་འབོད། ནོར་བུ་དགྲ་འདུལ་མཐུ་སྐྱོན་རྐྱེན་པས་སྣ་ཁྲག་རྡོལ་བ་མ་ཆོད་པ་རྒྱུན་རིང་སོང༌། ཁོང་ཆོས་ལ་དད་འདུན་ཆེ་བས་མང་ཆེ་བ་མཚམས་ལ་བཞུགས་ཤིང༌། ནོར་བུ་དགྲ་འདུལ་གྱི་སྒོམ་ཐག་དང་ཨང་རག་རེད་ཅེས་ཆུང་ངུས་སྐབས་ངས་ཀྱང་མཐོང༌། དེ་ཡང་སྐུ་ཚེ་ཡུན་རིང་མ་བཞུགས་པ་སྟོད་མའི་ས་དགེ་བསྟན་གྱི་མཐུ་སྐྱོན་གྱིས་འདས་ཞེས་གླེང༌།

བཻ་ཧུ་དབང་ཆེན་སྟོབས་རྒྱལ་ནི་ལུང་དཀར་དགོན་གྱི་གྲྭ་པ་ཡིན་འདུག་ཀྱང་སྐུ་མཆེད་ཆེ་བ་རྣམས་གཤེགས་རྐྱེན་གྱིས་སྡེ་འགན་བླང་ཞིང༌། སྔགས་བཙུན་ཉམས་ཆེན་ཞིག་ཡོད་འདུག སྔར་གྱི་འབྲང་ས་ཆོས་ལུང་ཁུག་ཏུ་དགུན་ཚེ་བཞུགས། འབྲི་གུང་༧སྐྱབས་མགོན་ཞི་བའི་བློ་གྲོས་ལ། ཆོས་ལུང་ཁུག་་དང་རྡོ་ཁྲོག་སྒར་གཉིས་བརྟགས་པ་ཞུས་པར་བྲག་རྟ་མཆོག་རྣ་བ་གྱེན་དུ་ལྷང་ནས་འགྲོ་བ་འདྲ་བའི་ཚུར་ཁུག་རི་རྒྱལ་མཚན་འདྲ་བའི་འོག་དེར་བྲང་ས་བཟུང་ན་ལེགས། ས་མིང་རྡོ་ཁྲོག་ལ་རྟ་མཆོག་བྲག་རྣ་འདོག་དགོས་ཞེས་ཕེབས་པས་དུས་ཕྱིས་དེར་འབྲང་ས་ཆགས། ཞིབ་ཏུ་དཔྱད་ན་༧འབྲི་གུང་སྐྱབས་མགོན་གྱི་ཡེ་ཤེས་ཀྱིས་གཟིགས་པ་ཇི་ལྟ་བ་བཞིན་ས་དེར་ཡོད། དཔོན་དབང་ཆེན་དང་དགེ་རྒྱལ་དཔོན་ཟེར་དགའ་གཉིས་གཏམ་བཤེར་བྱས་པས་དཔོན་དབང་ཆེན་གྱིས་གྲགས་པ་ཐོབ། སྤུན་ཆུང་བ་བསོད་ནམས་དབང་གྲགས་ཀྱི་ཡབ་ཆོས་འཛིན་དབང་པོ་ཡིན་ཟེར་སྲོལ་ལ་གང་ལྟར་ཁོ་རང་ཡང་བར་མའི་དཔོན་ཚང་ཤུལ་དུ་སྡོད་མོས་ཡོད་པ་དང༌། ནོར་བུ་དགྲ་འདུལ་བསྙུན་གཞི་སོགས་ཀྱི་རྐྱེན་པས་བར་མའི་དཔོན་ས་བཟུང་བར་བཏང་ཡང༌། ཡུལ་ལ་ལྟ་སྐྱོང་མ་བྱས་ཁར་དགེ་རྒྱལ་ནག་ཚང་དཔོན་ཟླ་རྒྱས་དང་གའུ་ཆོས་སྐྱོང་དར་རྒྱས་གཉིས་དང་ཕན་ཚུན་ལག་སྦྲེལ་གྱིས་རྐུ་ཇག་ལ་དགའ་མོས་བྱས། ཇི་སྐད་དུ་ས་པཎ་ལེགས་བཤད་ལས། ཡ་རབས་མ་རབས་སྤྱོད་པས་དབྱེ། །སྤྱོད་པ་ཉམས་ན་རིགས་དོན་མེད། ཅེས་གསུངས་པ་བཞིན་ཡུལ་གྱི་དེ་གསུམ་ལ་རྐུན་མ་ཕོར་བཀྱགས་ཅན་ཟེར། བར་མའི་སྨྱོ་ན་ཕུན་ནོར་ཞེས་པས་མཐུ་བྱེད་མཁན་རྒེའུ་རྣའི་གོང་པ་བླ་མ་དང་ས་དགེ་བསྟན་བཅས་རེད་ཟེར་ནས་མནན་རྭ་ཆུ་སྲིན་གྲེ་མདུད་ནས་སྟོན་པས། དེ་ནང་ནས་མིང་ཡིག་ཐོན་པ་སོགས་བླ་མས་གསན་རྗེས་ཉེན་ཡོལ་དུ་དཔལ་སྤུངས་ལ་བྲོས་པས་བསོད་ནམས་ཀྱིས་རྗེས་དེད་ནས་ལམ་བར་སྤམ་གཞུང་རྨེ་རྡོ་ལྐོག་ནས་རྗེས་ཟིན། ཚུར་ཧོར་རྐྱ་མི་བཅུ་དགའ་ཟེར་བ་དེ་བསད་ཤོར། ཕར་ལའང་མི་གཅིག་བསད། བླ་མ་བཟུང་ནས་སྤྱན་བྲུས་པ་དང༌། བླ་མས་ནང་ཆེན་རྒྱལ་པོ་ལ་གྱོད་བཏུགས་ཏེ་དཔོན་བསོད་ནམས་འོག་ཏུ་མི་སྡོད་ཟེར་མགོ་བཏགས། བསོད་ནམས་བྱེད་བབ་དུ་མས་རྐྱེན་གྱིས་གོ་གནས་ཕབས་པས་བར་མ་དཔོན་ཚང་གི་ཕ་མདའ་རྟ་རྔོག་མ་ཟེར་བ་དེ་ཁུར། རྟ་དམར་ཆུང་ཁ་ལ་མེ་འབར་ཟེར་བ་དེ་བཞོན་ནས་སྟོད་ལ་སོང་སྐད། བྱེད་ལས་དེ་དག་གིས་རྐྱེན་པས་བར་མའི་མི་མང་བློ་ཕམ་བཅས། ནང་ཆེན་རྒྱལ་པོར་ཐད་ཀའི་གཟིགས་རྟོགས་དགོས་ལུགས་ཞུས་པར་དེར་བདག་སྤྲོད་བྱས་ཏེ་ས་ཆའི་ཐག་ཉེ་འབྲེལ་མཚུངས་སྡོམ་པས་དབང་བསྒྱུར་བྱ་རྒྱུའི་གོ་སྐབས་བྱུང་བས་རེ་ཞིག་བར་མའི་བྱང་རུང་སྡོམ་པར་ཤོར། དེའི་དོན་དུ་དཔོན་དབང་ཆེན་སྟོབས་རྒྱལ་དང་སྡོམ་པའི་མགོན་རིན་གཉིས་ཁ་མཆུ་ཐེངས་མང་བྱས། བར་མའི་ས་སྡེ་ཡར་སྤྲོད་རྒྱུ་དང༌། ཁ་འབན་འབྲི་ལྔ་བཅུ་སྡོམ་པར་སྤྲད་ཀྱང་དེར་མ་གནས་པས་འཁྲུན་མ་ཆོད། འབྲོང་སྟོད་མས་བར་མའི་མི་སེར་ཡར་འཁྲིད་རྒྱུ་ཐབས་བྱུས་ཤུགས་ཆེ་རུ་བཏང་བས་བར་མའི་སྡེ་ཁག་ཅིག་ཡར་སོང་བའི་རྐྱེན་བྱས། འབྲོང་སྟོད་སྨད་གཉིས་ཀྱི་ཁ་མཆུའི་གཞི་ལང༌། བཻ་ཧུ་དབང་ཆེན་སྐུ་མཆེད་ལ་སྲས་པོ་བཞི་དང༌། སྲས་མོ་གསུམ་དང་བདུན་ཡོད་འདུག

༈ སྲས་ཆེ་བ་བཻ་ཧུ་ཁྲི་རྒྱལ་ཡབ་ནོར་བུ་དགྲ་འདུལ་ཡིན་ཟེར། འབྲིང་བ་བླ་མ་སྒྲུབ་དགའི་ཡང་སྲིད་ཐུབ་བསྟན་སྙིང་པོ་དང༌། ཀུན་ཁྱབ་སེང་གེ་ཞེས་རྒྱལ་ཚབ་བླ་མ་ཨོ་རྒྱན་བསྟན་འཛིན་གྱི་ཡང་སྲིད་རྒྱུན་དུ་གྲིབ་ཀྱིས་ཤིན་ཏུ་སྡང་པ་ཞིག་ཡོད་པ་དེ་ཡིན། ཆུང་བ་དགྲ་ལྷའི་རྒྱལ་པོ་ཟེར། བཻ་ཧུ་ཁྲི་རྒྱལ་འམ་ཁྲི་རིན་པོ་ཆེ་ནི་ས་སྤྲེལ་ལོའི་སྤྲེལ་ཟླའི་ཚེས་བཅུའི་ཉི་ཤར་དུས་ལྟས་བཟང་བཅས་ཏེ་བཙས་པར་གུ་རུ་རིན་པོ་ཆེ་ལྷོ་ནུབ་འོ་མ་ཅན་གྱི་མཚོ་རུ་པདྨའི་སྦུབས་སུ་འཁྲུངས་པའི་ལོ་ཟླ་དུས་ཚེས་གཅིག་ཏུ་འཁེལ་བས་རྟེན་འབྲེལ་བཟང་བར་བརྩིས། མ་དབང་འཛོམས་བྱ་ཟེ་དཔོན་ཚང་ལ་སོང་སྐབས་ཨམ་ཕྲག་ཏུ་བུ་དེ་ཡོད་འདུག་པ་བོན་སྟོན་ཤར་རྫ་བཀྲ་ཤིས་རྒྱལ་མཚན་གྱི་སློབ་རྒྱུད་ཞིག་དེར་ཕེབས་པ་དང་འཁེལ་བས། བུ་དེས་མིང་ལ་ཁྲི་དབང་ཁྲི་རྒྱལ་ཞེས་འདོག་དགོས། བསོད་ནམས་དང་དབང་ཐང་ཆེ་ཞིང་ལས་ཀྱི་དཔའ་བོ་འདྲ་འདུག ཅེས་ལུང་བསྟན། ཆུང་དུས་ལྷོ་འབྲོང་སྤྲུལ་དགོན་པར་ཁུ་བོ་བླ་མ་རྒྱལ་བའི་སྨྱུ་གུས་གྲྭ་པ་དགོས་གསུང་པས་དགོན་པར་སྒྲིག་ལ་ཞུགས། རྒྱ་གླིང་དང་སུརྞ་ལེགས་པོ་ཤེས། འབྲི་གུང་༧སྐྱབས་མགོན་ཞི་བའི་བློ་གྲོས་མཆོག་དང༌། གྲུབ་དབང་ཚེ་བརྟན་རིན་པོ་ཆེ། གྲུབ་ཆེན་དགེ་སློང་ཨ་མགོན་རིན་པོ་ཆེ། གཏེར་སྟོན་མངའ་བདག་འོད་གསལ་རྡོ་རྗེ། དཔལ་སྤུངས་མཁྱེན་བརྩེ། སི་ཏུ་པདྨ་དབང་མཆོག་རྒྱལ་པོ། འབྲུག་པ་ཆོས་མགོན་རིན་པོ་ཆེ། སྟག་ལུང་མ་རིན་པོ་ཆེ། ལྷོ་ཆེན། མགར་ཆེན་ཕྲིན་ལས་ཡོངས་ཁྱབ། ཁྱུང་སྤྲུལ། འཛི་སྒར་ཀོང་སྤྲུལ་སོགས་རེས་མེད་སྐྱེས་ཆེན་དམ་པ་དུ་མའི་ཞབས་ལ་བཏུགས། དམ་པ་དེ་རྣམས་ཀྱིས་གླེང་དཔའ་ཐུལ་ཤན་པའི་སྐྱེ་བ་ཡིན་པར་གསུངས་པ་དང༌། འགའ་ཡིས་གུ་རུ་སྐབས་རྡོ་རྗེ་སྤྲེལ་ཆུང་གི་སྐྱེ་བ་ཡིན་པར་གསུངས་པས་དེ་དང་མཐུན་པར། རྒྱལ་པོ་བཀའ་ཐང་ལས། ནམ་ཞིག་རྒྱལ་པོ་སྐལ་ལྡན་ལས་འཕྲོ་ཅན༔ རྡོ་རྗེ་སྤྲེལ་ཆུང་སྐྱེ་བ་བཅུ་བདུན་ཐ༔ ཁྲི་རྒྱལ་ཞེས་བྱ་རྒྱལ་པོའི་མཚན་རྟགས་ཅན༔ ཐུགས་སྒམ་བཀའ་བཙན་ཁོངས་ཡང་ཟུངས་ཐུབ་པ༔ ཐུགས་སྟོབས་ཆེ་ཞིང་གསང་སྔགས་ཆོས་ལ་སྤྱོད༔ ཀུན་གྱིས་བཀུར་ནས་མཆོད་གནས་རིམ་འགྲོའི་གནས༔ ཞེས་གསལ་བ་དེང་སང་པེ་ཅིང་དཔར་མ་དེབ་གཟུགས་ཤོག་གྲངས་༡༩༠རྒྱབ་ལོག་ཡིག་ཕྲེང་ལྔ་པར་གཟིགས་ན་མཁྱེན་རྒྱུ་དང༌། གཞན་ཡང་བོན་སྟོན་རྫ་དབྲ་སྤྲུལ་ལུང་བསྟན་ལས། འཛམ་ལྷའི་རྣམ་འཕྲུལ་དཔོན་ཆེན་ཁྲི་ཡི་མཚན། །ཐབས་ཤེས་ཟུང་འབྲེལ་འགྲོ་བ་ཁ་ལོ་བསྒྱུར། །ཕྲིན་ལས་རྣམ་བཞི་བཀའ་བཙན་ཕུལ་དུ་ཕྱིན། །གདུལ་བྱའི་ཚ་གདུང་སེལ་བར་ཐེ་ཚོམ་མེད། །དེ་འདྲ་མི་དཔོན་ཡིན་ཀྱང་སེར་ལུས་འདྲ། ཞེས་གསལ་བ་སོགས་བན་བོན་ཐུན་མོང་གི་སྐྱེ་བ་བཟང་བར་ཞལ་མཐུན། ཁོང་ལོ་བཅུ་གསུམ་དུས་འབྲི་ཞིག་བོར་རླག་སོང་པའི་རྗེས་སྐྱ་ཤུས་བླ་མ་ཞེས་ཁོང་གི་ཚ་བོ་དེ་ལོ་བཅུ་ལོན་པ་ཞིག་དང་ཁོང་གཉིས་ཀྱིས་བཙལ་བས་མདོ་སྐྱུར་མ་ཟེར་བའི་ས་དེར་སླེབས་པ་ས་སྲོད་མུན་ར་རིབ་ལ་ནག་ཐོ་ཞིག་མཐོང་བས་འབྲི་འདུག་སྙམ་རྟ་ལས་བབ་རྡོ་སྒྲུག་ནས་འབྲི་རྗེས་འདེད་བྱེད་སྙམས་རྡོ་གཡས་གཡོན་རྒྱག་རྩིས་བྱས་པར་དྲེད་མོང་དང་གདོང་ཐུག་གིས་སྐྱ་ཤོས་བླ་མ་སྦར་འོག་ཏུ་ཐེབ་གྲབ་བྱས་པ་དང༌། བླ་མས་གྲི་ཐུང་སྟོན་ནས་ཚུར་གཟུར་མ་ཐག་ཁོང་གིས་སྤུ་གྲི་རིང་པོ་ཞིག་ཡོད་པ་ལམ་གསེང་འདོན་ཞོར་གཅིག་རྒྱབ་པས་དྲེད་ཀྱི་སྐེད་པ་བཏུབ་ནས་ཕོ་བའི་འོག་ཤུན་པ་སོར་གསུམ་ཙམ་མ་གཏུབ་པ་ལུས། ཁོང་གཉིས་རང་ཁྱིམ་དུ་ལོག་དྲེད་ཤུན་བཤུ་བར་མི་གཞན་པ་བཏང་ནས་བེ་རུ་དགེ་དབང་སར་དྲེད་ཤུན་ཉི་མ་ལ་སྐམ་སྒྱུར་བཞག་བྱུང་བས་ཤུན་པ་སོར་གསུམ་ལས་མ་སྦྲེལ་བ་གྲི་གཡུག་ཐེངས་གཅིག་གིས་བཏུབ་འདུག་ཅེས་ཧ་ལས་ལས་བྱེད་འདུག ལོ་ངོ་བཅུ་གསུམ་དུས་བློ་སྟོབས་ཡོད་པའི་གྲགས་པ་བྱུང༌། ལོ་བཅོ་ལྔའི་དུས་སུ་སྡོམ་པ་དང་ཁ་མཆུའི་དོན་དུ་སྒ་སྐྱེ་དགུ་མདོར་མཆོག་སྤྲུལ་བག་ཡོད་རིན་པོ་ཆེ་དང༌། འབྲོང་བློན་དཀར་ལྷུན། སྐྱ་ཤོག་ངག་དབང་རིན་ཆེན་སོགས་བླ་དཔོན་རྣམས་ཕེབས། སྐྱེ་མདོ་ཐུང་སའི་སྦལ་ལུས་ཁང་པའི་ནང་དེར་སྡོམ་པ་སྲས་ཆུང་ཞེས་བོད་ཀྱི་མི་ཆུང་ཁ་བདེ་ཡིན་ཟེར་བ་དེ་དང་གཏུག་བཤེར་བྱས། སྐབས་དེར་རི་བླ་བག་ཡོད་ཀྱིས་ལན་འདེབས་མཐར་ཕྱིན་གནང་བས་མི་སྨྲ་བའི་རྟུལ་ཞུགས་ལ་བཀོད། མཆོག་སྤྲུལ་བག་ཡོད་མགྲིན་ཤག་གི་གྲགས་པས་ཁྱབ་པར་གྱུར་ཏོ།།

སྨྲས་པ། སྨྲ་བའི་དབང་ཕྱུག་གྲུབ་བརྙེས་བག་ཡོད་ལ། །སྨྲ་བའི་སེང་གེ་མགྲིན་པར་ཞུགས་པའི་མཐུས། །སྨྲ་ལྕེ་སྲིད་རྩེར་སྐྱོང་བའི་ཁེངས་ལྡན་འགའ། །སྨྲ་མེད་གནས་སུ་བཀོད་པའི་ལོ་རྒྱུས་མང༌། །ཞེས་བྱ་བ་ནི་རང་བཞིན་བརྗོད་པའོ། བཻ་ཧུ་ཁྲི་རྒྱལ་གྱིས་བདེན་རྫུན་དྲང་ཐིག་གི་ཐག་ཆོད་མ་བྱུང་ན་ཤི་བསད་མི་བྱེད་རེ་ཞེས་ཐག་ཆོད་བྱས་ཤིང༌། བར་མའི་བྱང་རུང་ས་སྡེ་ཚང་མ་རང་ཆོས་རང་བདག་དུ་གྱུར། དེ་ནས་བཟུང་འབྲོང་བར་སྨད་གཅིག་གྱུར་དུ་དབང་བསྒྱུར་བས་འབྲོང་བར་སྨད་ཏཱ་བཻ་ཧུ་ཁྲི་རིན་པོ་ཆེ་ཞེས་འབོད། ཁོང་ལོ་བཅུ་བདུན་དུས་སུ་ནག་རུ་གཡམ་ཐ་དང་ཐུག་པས་གཡམ་ཐས་འབྲོང་ལྕི་ཉིན་གྱི་མི་གཅེས་མང་པོ་བསད་པ་སོགས་བྱུས་ཉེས་བྱུང་ནས་ཚུར་ལོག་ཡོང་བ་མཐོང་བས་ཁོང་ཁྲོ་གཏིང་ནས་ལང༌། ཁོང་སུས་ཀྱང་བཤོལ་མ་ཐུབ་པ་ཁེར་རྒྱུག་གིས་ཆིབས་རྟ་དམར་བྱ་བཞོན་ནས་ལྕི་ཆུའི་ཕ་ཁར་ཐོན་པས་རང་དམག་རྣམས་ཚུར་ཡོང་བ་དང་ཐུག་ནས་བཤོལ་བཏབ་ཀྱང་མ་ཉན། རོང་པོ་ཕུར་སྐྱབས་དང་བློ་བཟང་གཉིས་ཀྱིས་ཆིབ་ཀྱི་ཁ་རུ་བཟུང་ནས་བཤོལ་བཏབ་པས་ཁོང་ཞེ་སྡང་དྲག་པོས་ཁོང་གཉིས་ཀྱི་སྐྲ་ནས་འཐེན་པས་རྐང་པ་ས་ལ་མ་ཐུག་པ་ཕྲུ་གུ་ཁྱེར་བ་ནང་བཞིན་གྱུར་པས་ཁོང་གཉིས་ཅི་བྱ་བྲལ་ནས་ཐང་ལ་བསྐྱུར་ཏེ་ཁེར་རྒྱུག་གིས་ཕེབས་པས་རང་དམག་རྣམས་ཀྱིས་རྗེས་ཟིན་ལ་མ་ཟིན་ཙམ་གྱི་སྐབས་དགྲ་བོས་བོད་མདའ་ཁ་སྒྲིགས་ནས་རྒྱབ་ཀྱང་མཚོན་གྱིས་མ་ཆོད། རྗེས་སུ་མདེའུ་དགུ་ཙམ་ཨམ་ཕྲག་ཏུ་ཡོད་འདུག ཁོང་གི་མེ་མདའ་རྒྱབ་ནས་མི་གསུམ་བསད་ཀི་ཤར་བཅས་གྲི་སྟོན་ནས་མཆོང་བས་དགྲ་རྣམས་གདོང་མ་ཚུག་ནས་བྲོས། ཁོང་གི་ཞེ་སྡང་དྲག་པོའི་རྨོད་པ་བཅས་མི་རོའི་རྐང་པ་བཟུང་ནས་ས་ལ་ལན་གསུམ་བརྡབས་པས་སྒྱེ་མོ་ས་ལ་བརྡབ་པ་འདྲ་ཞིག་ལས་མི་འདུག་ཅེས་དེར་མཐོང་མཁན་གྱིས་གླེང་ཞིང་དཔའ་བའི་གྲགས་པས་ཁྱབ། དེ་རྗེས་ཁོང་སྡིག་བཤགས་ཀྱི་མཚམས་དམ་པོར་བསྡམས། དབུས་སུ་གནས་སྐོར་ལ་ཕེབས་སྐབས་འདམ་གཞུང་དུ་སྒར་པ་བསྡད་ནུབ་རྨི་ལམ་དུ་གཉན་ཆེན་ཐང་ལྷས་བསུ་བ་བྱས་ནས་འབྲོང་ཤ་རྐང་པ་ཞིག་སྤྲད་བྱུང་བ་རྨིས། གྲོ་ཤ་ཅུང་ཟད་ལས་མེད་སྟབས་སེམས་རྨིས་ཡིན་པ་འདྲ་གསུངས། ཕྱི་ཉིན་མགྲོན་པོ་སྔ་ལང་བྱས་ནས་ཡོང་བས་འདམ་ལྕོག་རྩེ་ལ་ཁར་འབྲོང་ཤ་རྐང་པ་ཞིག་རྙེད་པས་དེ་གྲོ་ཆས་བྱས། དེ་ནི་གཉན་ཆེན་ཐང་ལྷས་གྲོ་ཆས་གནང་བ་ཡིན་འདུག་ཅེས་འབྲོང་བློན་དཀར་ལྷུན་གྱིས་རྒྱུན་དུ་གླེང༌། སྟག་ལུང་མ་སྤྲུལ་གོང་མ་མཇལ་བས་ཁྱོད་རང་ལས་ཀྱི་དཔའ་བོ་ཡིན་འདུག་ཅེས་ལུང་བསྟན། ལྷ་གདན་ཇོ་བོ་ལ་གསེར་གསོལ་དང་གསེར་ཀོང་སྦྱང་སྡིག་བཤག། བྱས་འབྲི་གུང་གདན་ས་ཐེལ་དུ་འབྱོར། ཨ་མགོན་རིན་པོ་ཆེ་མཇལ་བས། ཞལ་ནས་ཁྱད་མི་ཁེ་མཚར། ཁྱོད་མི་གསོད་རྟ་གསོད། ད་དུང་གནས་བྱིན་རླབས་ཅན་དེར་རོ་བྱ་རྒོད་ཁྲ་ཚུབ་ཚུབ་བྱེད། ངན་འགྲོར་མི་འགྲོ་བ་ཧ་ཧ་སོགས་ཡ་མཚན་གྱི་གསུངས་མང་པོ་གནང༌། དེ་ནས་ཁམས་སུ་མར་ཕེབས༌། ཡང་གཡམ་ཐར་དགྲ་ལན་ཆེད་དུ་ཟོག་ལུག་མང་པོ་ཁྱུ་འདེད་བྱས་པས། རྗེས་འདེད་བྱུང་བར་བོང་ཁྲ་ཡུ་ཟེར་བའི་རི་རྩེར་ཟོག་རྣམས་བགོས་པས་རི་རྩེར་དགྲ་དམག་གིས་བསྐོར་ནས་ཉིན་གང་འཐབ་མཐར་ས་རུབ་གྲབ་སྐབས་དགྲ་བོའི་གནམ་རྒྱ་ལེན་ནས་མེ་སྦོར་རྒྱག་བདེ་ཞིང་མར་མཐོང་མི་ཐུབ་པ་བྱུང་བས་མི་རྣམས་མྱ་ངན་གྱིས་ནོན་ནས་ཅི་བྱ་བྲལ་བའི་དུས་དེར་བཻ་ཧུ་ཁྲི་རྒྱལ་གྱིས་གོ་གཤགས་ནས་ཐོན། མེ་མདའ་རྒྱབ་པས་དགྲ་བོ་རྣམས་གཡས་གཡོན་དུ་བྲོས་ནས་ལམ་ཕྱེ་ཐུབ་པ་བྱུང་བས་རང་དམག་རྣམས་ཐར་ཐུབ་པ་བྱུང༌། ཡང་སྐབས་ཤིག་འཇམ་དཔལ་གཤིན་རྗེའི་ཟླ་གསང་ལ་མཚམས་དམ་པོར་བསྡམ་ནས་བཞུགས་པས་དགུན་ཟླ་བ་བཅུ་གཉིས་པའི་སྐབས་གཏོར་མ་ནས་ལྗང་བུ་འཁྲུངས་ཡོན་ཆབ་རྣམས་འཁྱག་གིས་མི་གདམ་པ་སོགས་ཡི་དམ་གྲུབ་པའི་རྟགས་ཚད་མངོན་དུ་གྱུར། ཁོང་གིས་ཕ་རོལ་པོའི་གཞི་བདག་བཙན་རྒོད་ཆགས་ཕུའི་རི་དམར་དེ་དྲག་རྩལ་ཆེ་བས་དེ་ལ་བཀའ་བསྒོ་དམ་བཞགས་ཞིག་དགོས་ངེས་སྙམ་པ་བྱུང༌། དཔོན་གཡོག་ཧྲག་བསྡུས་ཉུང་ཤས་ཞིག་དང་ས་ལམ་རྒྱུས་སྟོན་གཡམ་ཐའི་ཞང་ཞུང་དགུ་གྲགས་བཅས་ཆས། ལམ་བར་བྱ་ཆེན་དགོན་པར་འཁེལ་བས་གནོད་སྐྱོན་སྤུ་ཙམ་མི་ཆོག་གསུངས་པའི་བཀའ་ནན་དམག་མི་ལ་བསྒྲགས། དགོན་པར་མ་གཙེས་པར་ཕེབས་པའི་ནུབ་མོར་བླ་རྡིལ་ཚུལ་དུ་རྡེའུ་ཞིག་ལྷམ་ནང་དུ་བཅུག་ནས་གདན་འོག་ཏུ་བཞགས་ནས་ཉལ་བས་རྨི་ལམ་དུ་བོན་རྒན་མགོ་སེ་ཞིག་བྱུང་བ་དེས་ཁྱོད་ཀྱིས་ང་མ་གསོད་དང་ཕྲིན་ལས་གང་འདོད་སྒྲུབ་ཟེར་བ་རྨིས། ཁོང་གིས་འབྲོང་པའི་ཕ་མདའ་མེ་རྒན་མ་ལ་གཤིན་རྗེའི་གཏོར་ཆུང་ཞིག་བཅུག་ནས་སྡིག་དགོས་དགོངས་འདུག་ཀྱང་རྨི་ལྟས་རྐྱེན་གྱིས་མེ་སྦོར་མ་རྒྱབ་པ་བཙན་མཁར་སྒོ་ཕྱེས་ནས་ཆགས་རི་བཙན་རྒོད་ཀྱི་སྐུ་གསོབ་མཐོང་མ་ཐག་མི་རྣམས་འཇིགས་ཞུམ་མེར་སོང་བས། ནང་དུ་འགྲོ་མ་ནུས་པའི་སྐབས་ཁོང་གིས་མེ་མདའ་ཁ་ཚད་ནས་བཀའ་བསྒོས་དམ་བཞག་བྱས། སྐུ་གསོབ་ཕབ་ནས་ཕྱིར་གྲུད་པའི་སྐབས་སུ་བསེ་དྲི་འདྲ་བོ་དྲི་མ་ངན་པ་ཞིག་འཚུབ་བྱུང་ཞེས་དེར་ཡོད་རྣམས་ཀྱི་ཁ་གཅིག་གྲགས་ཀྱིས་གླེང༌། རྟེན་དྲེའུ་ལ་བསྐལ་བས་ལྕི་རུ་སོང༌། ལམ་ནས་ཆགས་རིའི་བླ་དྲེད་དཀར་པོ་ཞིག་དང་འཕྲད་པས་བསད། དེ་ལ་མེ་མདའ་འཕང་བས་ཆགས་རིའི་ཆིབ་རྟ་ཡིན་ཞེས་རྐྱང་རྔ་མ་མེད་པ་ཞིག་ཡོད་འདུག་པ་མེ་སྐད་ལ་འདྲོག་ནས་རྐང་པ་ཆག་པ་སོགས་མི་མ་ཡིན་དབང་དུ་མངོན་གསུམ་དུ་བསྡུས། འབུར་ཆུང་མའི་སྒང་དེར་སྐུ་གསོབ་རྟེན་མཁར་བཅས་པ་འབྲོང་སྤྲུལ་རིན་པོ་ཆེའི་གཟིགས་སྣང་ལ་བཙན་རྒོད་ཆགས་རི་དངོས་སུ་ཐིམ་པ་བྱུང་འདུག་གོ །སྨྲས་པ། འཇམ་དཔལ་གཤེན་རྗེ་གྲུབ་པའི་མཐུ་ཐོབ་པས། །མི་མིན་འབྱུང་པོ་བཙན་རྒོད་བྲན་དུ་བཀོལ། །རིག་གསུམ་སྤྲུལ་པ་གེ་སར་བན་ཐུང་སོགས། །དགྲ་བླ་ཆེ་རྣམས་ལུས་དང་གྲིབ་བཞིན་འགྲོགས། །རི་དམར་མི་སྙིང་ལྷང་འདྲའི་འབུར་དམར་གཤམ། །ཐང་དམར་མི་ལྤགས་གཅལ་དུ་བཀྲམ་འདྲའི་གཡས། །ས་དམར་འབུར་ཆུང་རི་ཡི་རྩེ་མོ་ལ། །རི་དམར་བཙན་རྒོད་ཆགས་པའི་རྟེན་མཁར་བཅས། ཞེས་བར་སྐབས་ཀྱི་ཚིགས་སུ་བཅད་པའོ།། །།

༈ ཡང་སྐབས་ཤིག་སྐྱེ་མདོར་ཕེབས་པའི་ཚུར་ལམ་རག་ཤུལ་ས་ཁུལ་ཞིག་ཏུ་ཉིན་གུང་རྟ་རྣམས་རྩ་ཐོག་བཏང༌། ཇ་བསྐོལ་ནས་བཞུགས་སྐབས་ཁྲི་རིན་པོ་ཆེ་ནས་མདངས་རྨི་ལམ་ལེགས་པོ་མ་བྱུང་གསུངས་བཞིན་པའི་སྐབས་ལུང་མདའ་ནས་རླུང་འཚུབ་དྲག་པོ་ཞིག་ཡོང་འདུག་པ་རྟ་ཟོག་རྣམས་ནམ་མཁར་བཅག་ནས་ཐལ་རླུང་དྲག་པོས་འུར་སྒྲས་ལུང་པ་ཁེངས་ནས་རླུང་གི་སྣེ་་ཟུར་སླེབས་མ་ཐག་སྣོད་དང་རྟ་སྒ་རྣམས་ནམ་མཁར་བཅག། མི་ཡང་ས་ལ་སྡོད་མི་ཚུག་པའི་སྐབས་དེར་སྐྱ་ཤོག་སྒོམ་ཆུང་བསྟན་རྒྱལ་གྱིས་བཟློག་བསྒྱུར་བྱས། ཁྲི་རིན་པོ་ཆེས་གཤིན་རྗེའི་གཏོར་ཆུང་མེ་སྦོར་ཁོག་ཏུ་བཅུག་ནས་དྲག་སྔགས་བཟླ་བཞིན་མེ་མདའ་རླུང་ལ་བརྡིག་མ་ཐག་རླུང་ཕྱོགས་སྐད་ཅིག་ལ་བསྒྱུར་ནས་ལུང་པའི་རྫ་བྲག་རྣམས་གཏོར་གཤེགས་འུར་ལྡིར་སྒྲས་ཁེངས་ཤིང་རི་ལུང་ཐལ་མུན་གྱི་ཉི་མ་འགྲིབ་པ་ལྟ་བུ་ཕྱིར་ལོག་སོང་བ་མ་གཏོགས་རླུང་ཆེན་དེས་གདོང་ངོ་མ་སླེབས་ན་མི་ཟོག་གཅིག་ཀྱང་གསོན་གནས་མེད་ངེས་པས་དཔོན་དེ་ལས་ཀྱི་དཔའ་བོ་ཡིན་པ་འདྲ་ཞེས་འབྲོང་བློན་ཧོར་བཟོད་པས་ཡང་ཡང་གླེང་བ་ཞིག་གོ། །སྨྲས་པ། གང་གི་མཐུ་སྟོབས་སྤྲིན་ཚོགས་ཀྱི། །མངོན་སྤྱོད་དྲག་པོའི་ཀིང་ཀང་གིས། །འབྱུང་པོ་རླུང་ཆེན་ཁ་ལོ་བསྒྱུར། །དུས་མཐའི་དགྲ་ལྷ་མ་སང་དངོས། ཞེས་ཀྱང་སྨྲས་སོ།།

བར་སྐབས་ཞིག་ལ་འབྲི་གཏེར་འོད་གསལ་རྡོ་རྗེ་ཕེབས། འདམ་གྱི་ཨ་མྱེ་འབྲིང་རྒྱལ་ནས་མཚོ་གཏེར་བཞེས་ཤིང༌། འབྲི་གུང་ཆོས་ཀྱི་གྲགས་པའིི་གཤིན་རྗེའི་རྩ་རླུང་དང་འཇམ་དཔལ་ཐུགས་ཏིག་ཅེས་རང་གཏེར་ལུས་སྦྱོང་རྩ་རླུང་བཅས་ལས་ལྡན་དུ་གཟིགས་ཏེ་ཁྲི་རིན་པོ་ཆེ་ལ་གནང་བར་བརྟེན། ཟླ་གསང་དང་ལས་སྦྱོར་རྩ་བའི་བསྙེན་པ་བཅས་ཆ་ཚང་སྐུ་མཚམས་ལ་རྒྱུན་རིང་ཙམ་བཞུགས་འདུག

༈ དེ་ནས་རབ་བྱུང་བཅུ་དྲུག་པ་ཕྱི་ལོ་༡༩༤༤ཤིང་སྤྲེལ་ལོ་རང་ལོ་སོ་བདུན་ཁེལ་བས་སྡིག་བཤགས་སྒྲིབ་སྦྱོང་ཆེད་དུ་ཙཱ་རི་བསྐོར་དུ་ཕེབས། ཞབས་གྲས་ནག་ཚང་མགོན་དྲག་སོགས་ཡོད། སྐུ་མཆེད་འབྲོང་སྤྲུལ་ཐུབ་སྙིང་ཡང་ཕེབས་འདུག །ལོ་དེར་གློ་ནག་ལ་གླ་རྔན་ཚུལ་མཐུན་མ་བྱུང་བའི་རྐྱེན་གྱིས་གནས་བསྐོར་བ་ཉམས་ཆུང་རྣམས་གསོད་པ་སོགས་བྱུང་བར་དེ་དག་གི་སྲོག་སྐྱོབ་ལྟ་སྐྱོང་ཕྱོགས་སུ་མ་ལྷུང་བ་གནང་བ་སོགས་ལེགས་བྱས་དགེ་བ་ཡང་སྟོབས་ཆེ་ཞིང་ལོ་དེར་ཨ་ཤག་བཻ་རྒན་འཆི་མེད་རྡོ་རྗེ་དང་སྦྲ་ཆེན་དཔོན་ཀརྨ་བཤད་སྒྲུབ། གའུ་བེ་ཅང་པདྨ་བཅས་ནས་འབྲོང་ནག་གཉིས་ཀྱི་བརྩོད་རྙོག་འདུམ་བསྒྲིག་ཏུ་གཡམ་གཞུང་སྐམ་ལུང་ནང་དུ་ཚུག ཕྱིས་ཕྲན་གྱི་ཨ་མྱེ་ཨ་ཤག་བཻ་རྒན་གྱིས་དེ་དུས་དགྲ་གྱོད་སྐམ་པའི་རྟེན་འབྲེལ་བྱས་ནས་སྐམ་ལུང་ཟེར་ས་དེར་བསྡད་པ་ཡིན་ཞེས་ཕྲན་ལ་གསུངས་བྱུང། སྐབས་དེར་སྐྱ་ཤོག་ངག་རིན་དང་འབྲོང་བློན་ཀར་ལྷུན་གཙོས་རང་ཕྱོགས་དང༌། ནག་རུ་ཁྲོ་རྒྱལ། རྣ་ར་བསོད་རྒྱལ། ཨ་ཤག་དཔལ་མགོན་བཀྲ་ཤིས་བཅས་གཞན་ཕྱོགས་ནས་ཡོད་འདུག སྐབས་དེར་ཤག་འགྲན་བྱས་པར་འབྲོང་པས་མགྲིན་ཤག་གི་གྲགས་པ་ཐོབ། དེ་ནས་བཟུང་འབྲོང་ནག་གཉིས་འགྲིགས་འཇག་བྱུང༌།

དེ་རྗེས་འབྲོང་སྟོད་སྨད་རྩོད་རྙོག་ཇེ་ཆེར་སོང་བས། ཨག་གི་ན་མོ་ཆེར་རི་པ་བག་ཡོད་དྲུང་ཆོས་རྒྱལ་བསྟན་འཛིན་རིན་པོ་ཆེ་དང་རྒེའུ་རྣའི་འབྲོང་སྟོད་དཔོན་ཚང་བླ་རྒན་སྤྲུལ་སྐུ་རྣམ་གཉིས་ཀྱིས་ཕན་ཚུན་ནང་འགྲིགས་ཀྱི་ཐབས་ཤེས་གནང་སྐབས། འབྲོད་སྟོད་དཔོན་ཚེ་གྲགས་སམ་དགའ་གྲགས་ལྷ་དགེ་ཡབ་སྲས། ཨ་འཚོ་བསྟན་ཆོས། ཚངས་དབྱངས། སྤོ་ཁྲེ་རྡོ་གྲོ་བཅས་དང༌། འབྲོང་སྨད་བཻ་ཧུ་ཁྲི་རིན་པོ་ཆེ་དང༌། ཀར་ལྷུན། ངག་རིན། ཧོར་བཟོད་པ་བཅས་ཀྱི་མཐའ་དོན་གྲོས་མཐུན་བྱུང་བ། ཨག་གི་ན་མོ་ཆེའི་ཕྱིན་འབྲོང་བར་སྨད་དང་འདམ་ཁ་ཤི་གོང་ཚུན་ཆད་འབྲོང་སྨད་ཡིན་རྒྱུར་ཐག་ཆོད་བྱུང་ཀྱང༌། དེ་ནས་འབྲོང་སྟོད་དཔོན་དགའ་གྲགས་ཀྱིས་ང་ཚོ་འབྲོང་སྟོད་སྨད་བུ་སྤུན་རྣམས་སྔར་བཞིན་མཐུན་འབྲེལ་དགོས་ལུགས་སྟོང་དཔོན་ཀླུ་ཆུ་མ་ལ་འཚོགས་འདུ་བྱས་པར་བསྒྲགས་ནས་བཀའ་ནན་བྱས་ཀྱང༌། འབྲོང་སྟོད་དཔོན་དགའ་གྲགས་འདས་ལྷ་དགེ་སྐུ་ན་ཕྲ་བས་སྦ་ཉོག་རོགས་པར་མཉམ་དུ་དཔོན་འགན་ལེན་རྒྱུ་བྱུང་བས་སྨད་མས་སྦ་ཉོག་གིས་དཔོན་འགན་བླངས་བར་མི་འདོད་པའི་རྣམ་འགྱུར་བསྟན་པ་དང༌། རིམ་པས་བར་མའི་སྡེ་འགའ་ཤས་སྟོད་མར་སོང༌། སྟོད་མས་དགྲ་ཐེངས་བཅོ་བརྒྱད་ཙམ་རྒྱབ། སེ་བོ་དྲག་རྣམ་གཙོས་མི་གཅེས་བསད་པས་མ་ཚད། འབྲོང་སྨད་ལ་དགྲ་རྒྱག་པར་འུར་རྡོ་ལས་མི་དགོས་འདུག་ཅེས་གླེང་བ་བྱུང་ཡང༌། འབྲོང་པ་ནང་ཁུལ་ལ་བཟོད་སྒོམ་གྱིས་ཡ་ལན་མ་བྱས། སླར་ཡང་རྒེའུ་རྣ་བླ་བྲང་ལ་དགྲ་རྒྱབ་ནས་སྒོ་ཟོག་ཁྱུ་འདེད་བྱས་པས་བཟོད་སྒོམ་བྱ་ཐབས་བྲལ་ཏེ་རྗེས་འདེད་ལ་འབྲོང་པ་ཏཱ་བཻ་ཧུ་ཁྲི་རིན་པོ་ཆེ་དང་དེར་ཡོད་མགར་བའི་ཚུལ་དགའ་རིན་ཆེན་ཧོར་རིག་འཛིན་རྒྱ་མཚོ་སོགས་དཔོན་གཡོག་ཉུང་ཤས་ལས་མེད་ཀྱང༌། དེ་ཉིན་ཡུལ་སྐྱོང་མཐོན་པོའི་མདོག་ཅུང་ཟད་དམར་བའི་ཚོར་སྣང་བྱུང་ཞེས་ཡབ་རྗེ་དམ་པའི་ཞལ་ལས་བདག་གིས་ཀྱང་ཐོས། དེར་ཐུག་འཕྲད་བྱུང་བར་མེ་འཕེན་འཐབ་འཛིང་བྱས་པར་ཕ་རོལ་པོ་ཚང་མ་བསད། ཆ་ལན་སྤྲད་མཁན་གཅིག་ཚེ་ཐར་བཏང་ཞིང་ལྟག་སྐྲ་བཅད། ཤུས་ཡག་ཨུ་པེ་ཟེར་བ་དགེ་རྒྱལ་ཡིན་པ་ཞིག་འཛིན་བཟུང་བྱས། ནོར་ཟོག་རྟ་མདའ་ཚང་མ་གནང་དུ་བཅད་ནས་ཚུར་ཕེབས་པའི་ལམ་དུ་ཡུལ་སྐྱོང་མཐོན་པོ་སྔར་བས་བཀྲག་ཅིང་མཐོ་བརྗིད་ཀྱི་ཚོར་སྣང་དེར་ཡོད་ཚང་མར་བྱུང་ཞེས་གླེང་བ་ཞིག་གོ།

།སྨྲས་པ། བྲག་དཀར་ཁ་བའི་རྡུལ་བརྩིགས་རོག་རྒྱང་གི །མཐོན་པོའི་ས་འཛིན་དབང་དེ་ཤ་ར་བྷ། །གྱེན་དུ་གདོང་ཕྱོགས་མཁའ་གླང་ལ་ཁྲོས་པའི། །དགུ་ཚིག་ཐག་པ་གཅོད་ཕྱིར་མཆོང་པ་འདྲ། །བདེ་གཤེགས་སྙིང་པོ་འདོད་འབྱུང་ཡིད་བཞིན་ནོར།

བདེ་སྡུག་འཁྲུལ་རྟོགས་རྦ་རླབས་གཡོ་བའི་མཚོར། །བདེ་མེད་འཕྱན་ཚེ་བྱང་སེམས་གྲུ་བོ་ཆེར། །བདེ་བར་འཇུག་པ་བློ་ལྡན་དེད་དཔོན་ལམ། ཞེས་ཀྱང་སྨྲས་སོ།།

སྟོད་སྨད་གཉིས་ཀྱི་ཁ་མཆུ་དེ་དག་ཟི་ལིང་དང་སྐྱེ་མདོ་སོགས་ལ་སྔ་རྗེས་ཐེང་མང་སོང༌། སྟོད་མའི་དཔོན་སྦ་ཉོག་དང་བཏུགས་བཤེར་བྱས་ཀྱང་ཐག་ཆོད་མ་བྱུང༌། རབ་བྱུང་བཅུ་དྲུག་པ་ཕྱི་ལོ་༡༩༤༨ས་བྱི་ལོར་ཁྲོམ་ཚང་དང་འབྲོང་པ་ཁ་མཆུའི་སྐོར་ཁྲོམ་ཚང་དཔོན་ནམ་མཁའ་གྲགས་པ་ལུང་དཀར་དགོན་དུ་ཕེབས། དེར་ཕན་ཚུན་ཁ་མཆུའི་གྲོས་བསྡུར་བྱས། དེ་རྗེས་རྨུ་གཞུང་དུ་ཡར་ཕེབས་ནས་གྲོས་བསྡུར་བྱས་རུང་གྲོས་མཐའ་མ་ཆོད་པར་ལུས། ཕྱི་ལོ་་༡༩༤༩ས་གླང་ལོར་རྒྱ་ནག་ནང་འཁྲུག་གུང་ཁྲན་་གྱིས་བཟུང༌། རབ་འབྱུང་༡༦ས་སྟག་༡༩༥༠ལོར་འུར་ལྡིར་གྱི་སྒྲ་ཆེན་ལངས་པ་དུས་རྟགས་སུ་མངོན། ལོ་དེར་འབྲོང་སྟོད་དམག་བརྒྱད་བརྒྱ་གྲ་བསྒྲིགས་ཀྱིས་འབྲོང་བར་སྨད་སྡེ་དཔོན་ལ་ཚུར་འགེལ་བྱས་པར་སོ་པ་ལ་འཁོར་རུ་ངག་རྒྱམ་གཙོས་རྒོད་ཅིང་ཧྲག་པའི་དཔའ་བོ་རྣམས་དང་འཁེལ་བས་གུར་ཐོག་ཏུ་དགྲ་ཡིས་དཔུང་འགེབ་མ་ཐུབ་སྟབས་འཁོར་རུ་ཆོས་དབྱིངས་རྡོ་རྗེ་རྨས། འབྲོང་བར་སྨད་ཡུལ་དམག་གཅིག་རྗེས་གཉིས་མཐུད་སླེབས། མགར་བའི་ཚུལ་དགའ་རིན་ཆེན་གྱིས་སྟོད་མའི་དམག་དཔོན་བོད་ཚྭའི་དགུ་ཐར་ཞེས་པའི་གྲགས་ཆེན་དེ་བསད། སེ་བོ་ཀར་བསོད་དང་ཐབས་མཁས་སོགས་ཀྱིས་སྨན་ཁུག་ཚེ་བདག་ཞེས་པའི་མི་གྲགས་དེ་བསད། དམག་དཔོན་གཉིས་ཤོར་མ་ཐག་བྲོས་ལམ་གང་ཐོབ་བྱས། རང་ཤོག་ནས་མགར་བའི་ཚུལ་རིན་དང་ཡོ་རེད་བུ་གཅིག་བསད་ཤོར། འབྲོང་བར་སྨད་ཀྱི་དམག་རྣམ་པར་རྒྱལ་བའི་རུ་མཚོན་བསྒྲེངས་ནས་ཚུར་ལོག །དེའི་དུས་སྐབས་སྔ་རྗེས་ལ་སྡེ་དགེ་གྲེ་སོག་འཁྲུག་པ་དང༌། སེར་གཞུང་འཁྲུག་པ་དང༌། ཁྲི་འདུ་དང་དགེ་རྒྱལ་ནང་རྨེ། འཇུ་སོག་འཁྲུག་པ་དང༌། འབྲོང་སྟོད་སྨད་འཁྲུག་པ་སོགས་ས་ཁུལ་ཚང་མར་བྱུང་འདུག་པ་ནི་མཐའ་འདྲེ་འབྱུང་པོའི་རྒྱུད་དཀྲུག་པ་ཡིན་འདུག །ལྷོ་ནུས་ལྡན་རྡོ་རྗེས་དུས་གསུམ་ལུང་བསྟན་རྡོ་རྗེའི་རྒྱ་མདུད་ལས། ཆོས་འཁོར་མདུན་དུ་དགེ་འདུན་རྣམས༔ གོ་མཚོན་གྱོན་ནས་དམག་ལས་བྱེད༔ ས་ཆ་ཁུལ་བུ་ཁུལ་བུར་འཁྲུག༔ བོད་ཀྱི་བསོད་ནམས་འགྲིབ་པ་དང་༔ མཐའ་འདྲེ་ལང་བའི་སྔ་ལྟས་ཡིན༔ ཞེས་གསལ་པོར་བསྟན་འདུག སྤྱིར་འདུས་བྱས་འཁོར་བའི་མཚན་ཉིད་ལ་དར་རྒུད་དང་དགྲ་གཉེན་ངེས་པ་མེད་པ་དང༌། ཡང་སྒོས་དུས་ཀྱི་འགྱུར་འགྲོས་སྐབས་འདིར་རང་རིགས་ཚང་མ་ཕན་ཚུན་སྔ་འཁོན་ད་འཛིན་དགོས་མེད་ནང་འཁྲུགས་མི་བྱེད་པར་ཁོག་ཡངས་བཟོད་ཐུབ་ཕན་ཚུན་རོགས་རེས་མཐུན་ལམ་རྡོག་རྩ་གཅིག་སྦྲེལ་བྱ་རྒྱུ་དེ་ནི་གལ་གནད་ཆེ་བ་དང༌། ལྷག་པར་འབྲོང་སྟོད་སྨད་སུ་རུག་སོགས་ཁྱིམ་མཚེས་ཕུ་ནུ་ཕ་ཤོག་གཅིག་བསྒྱུར་ལ་བརྟེན། དགོས་མེད་འཁོན་འཛིན་རིང་དུ་དོར་ནས་སྐྱིད་སྡུག་ལར་རྒྱ་གཅིག་གྱུར་མཛའ་མཐུན་ཐོག་གནས་དགོས་རྒྱུ་ཤིན་ཏུ་གལ་ཆེ་བ་ཞིག་སྟེ།

ཇི་སྐད་དུ། ནང་ཁ་མ་མཐུན་ཙྭ་ཕུང་རི་ཙམ་ཡང༌། །གནོད་བྱེད་མེ་སྟག་ཙམ་གྱིས་སྐད་ཅིག་བསྲེགས། །བློ་སྟོབས་གཅིག་སྦྲེལ་བྱུང་ན་རི་རབ་ཀྱང༌། །རྡུལ་ཕྲན་བཞིན་དུ་གཏོར་ལ་ངལ་བ་ཅི། ཞེས་དང༌། དབྱེན་དང་ཕྲ་མའི་ཚེར་མ་རྣོན་པོ་ཡིས། །སྙིང་ལ་རབ་ཏུ་སྣུན་པའི་ཟུག་རྔུ་དེས། །ཕན་ཚུན་ནང་འགལ་གྲོགས་ཀྱང་མི་རྙེད་པས། །ངག་སྒོ་དྲང་པོར་སྲོང་ཞིག་མཆན་གྱི་བུ། ཅེས་གསུངས་པས་དབྱེན་སྦྱོར་སོགས་ཀྱི་ངག་ལ་མི་བལྟ་བར་བློ་མཐུན་གཅིག་གྱུར་གྱི་རེ་བསྐུལ་སྙིང་ནས་ཞུ་རྒྱུ་ཡིན་པ་མ་ཟད་

༈ ༧སྤྱི་ནོར་༧གོང་ས་༧སྐྱབས་མགོན་ཆེན་པོས་གཞིས་སྡོད་བོད་མིར་དམིགས་བསལ་དུ་སྩལ་བའི་བཀའ་སློབ་ཏུའང༌། གངས་ལྗོངས་ཆོལ་ཁ་གསུམ་གྱི་ཁྱོན་ལ་གནས་པའི་སྐྱེ་བོ་རྒན་གཞོན་བར་མ་མཐའ་དག་ལ་སྤྲིངས་པ། དེང་འཛམ་གླིང་གི་ཁྱོན་འདིར་རྫས་འཕྲུལ་འཕེལ་རྒྱས་ལ་བརྟེན་ས་ཕྱི་དངོས་པོའི་ཡར་རྒྱས་ཕུན་སུམ་ཚོགས་པ་ཡོད་ནའང༌། ནང་སེམས་ཀྱི་འཁྱེར་སོ་བྱམས་སྙིང་རྗེའི་བསམ་བློས་ཕོངས་ཏེ་གཞན་འཁོས་སུ་མ་ཕེབས་པར་ཕྱོགས་གང་སར་ཆགས་སྡང་འཁྲུག་རྩོད་རྒྱུན་མི་ཆད་པ་འདི་དག་ལ་ལྟོས་ན། རང་ཅག་གངས་ཅན་པ་རྣམས་འཕགས་མཆོག་་ཐུགས་རྗེ་ཆེན་པོའི་གདུལ་ཞིང་དུ་གྱུར་པའི་དྲིན་ལས་བྱམས་བརྩེའི་བསམ་བློ་དང་འབྲེལ་བའི་ཡ་རབས་སྤྱོད་བཟང་གི་གོམས་གཤིས་བཟང་པོ་དམིགས་སུ་བསལ་བ་ཞིག་མི་རབས་རྒྱུན་ཆགས་སུ་ཡོད་པ་ཡིན། འོན་ཀྱང་བར་སྐབས་ནས་རང་ཡུལ་ནང་བློ་ཡུལ་དུ་མི་ཤོང་བའི་དཀའ་སྡུག་སྣ་ཚོགས་ཤིག་བྱུང་བ་དང༌། ལྷག་པར་སྔ་དུས་དང་མི་འདྲ་བར་དེང་སང་ཞིང་འབྲོག་ཐོན་སྐྱེད་འགན་གཙང་ལ་ཁག་དཀྲི་བྱས་ཏེ་ཡུལ་གྱི་རྩ་ས་བདག་སྐྱོང་དུད་ཁྱིམ་དང༌། སྡེ་ཚན་ཆུང་ངུ་ཁག་མང་ལ་བགོས་པའི་དབང་གིས་འབྲི་གཡག་བ་གླང༌། ར་ལུག་སོགས་ཕྱུགས་རིགས་འཚོ་སྐྱོང་སྐབས་ཕན་ཚུན་ས་མཚམས་བརྒལ་རེས་ཕྲན་བུ་ལ་བསྙད་དེ་དོན་མ་གོ་བསམ་མེད་འགའ་ཞིག་ནས་བོད་མི་རིགས་ཤ་ཁྲག་གཅིག་གྱུར་གྱི་ལ་རྒྱར་ཇི་མི་སྙམ་པར་ལམ་སེང་གྲི་མེ་མདའ་ལ་འཆང་ནས་ལག་འགྱོགས་རྒོལ་འཛིངས་བྱེད་ལུགས་གོ་ཐོས་བྱུང་བར་ངོས་རང་བློ་ཕམ་ཆེན་པོ་བྱུང། བྱ་བ་ཐབས་སྡུག་དེ་རིགས་གཏན་ནས་བྱེད་མི་རུང༌། སྤྱིར་འཚེ་བའི་ལས་འདི་མཆོག་གསུམ་སྐྱབས་སུ་བཟུང་ཞིང༌། འདི་ཕྱི་ལས་འབྲས་ལ་ལ་ཁས་ལེན་མཁན་རང་རེ་བོད་མི་རིགས་ཀྱི་ལྟ་སྤྱོད་དང་རྩ་བ་ནས་མི་མཐུན་པ་དང༌། ཡང་སྒོས་ངོས་ནས་བོད་གངས་ཅན་ལྗོངས་འདི་འཚེ་མེད་ཞི་བའི་བསྟི་གནས་སམ། མི་སྡེའི་སྤྱི་ཚོགས་གསར་པའི་དཔེ་ཚད་ཅིག་བསྐྲུན་རྒྱུའི་འབད་བརྩོན་བྱེད་པའི་སྐབས་འདིར་དེ་ལྟར་བསམ་མེད་ཀྱི་བྱ་སྤྱོད་ནམ་ཡང་མི་འཚམས་པ་ཞིག་ཡིན་ཞིང༌། དེས་ན་ད་ཕྱིན་རྩྭ་ཟ་ཆུ་འཐུང་སོགས་ཀྱི་དོན་རྐྱེན་ཕྲ་མོར་བསྙད་པའི་ནང་ཁུལ་འཁྲུག་རྩོད་རིགས་མཚམས་འཇོག་གཙང་མ་བྱེད་དགོས།

དེ་བཞིན་སྐྱབས་ཡུལ་སངས་རྒྱས་ཀྱི་སྐུ་བརྙན་དང༌། རྩ་ཆེའི་གསུང་རབ་ཁག་ལ་རྒྱུ་ནོར་གྱི་འདུ་ཤེས་བཟུང་ནས་ནག་ཚོང་རྒྱག་པ། སྐམ་གཤེར་ལ་གནས་པའི་རི་་དགས་གཅན་གཟན་རྔོན་པ། ཉ་དང་སྲམ། བྱ་བྱིའི་ཚུན་འཛིན་པ། ཉེས་པ་ཀུན་གྱི་རྩ་བ་ཆང་རག་ཚོད་མེད་འཐུང་བ། རྒྱན་འཛུགས་ཀྱི་རྩེ་མོ། ཚུལ་མིན་འཆལ་སྤྱོད་ཀྱིས་རྐྱེན་པས་བཟའ་མི་ཡ་གྱར་དང༌། བུ་ཚ་ད་ཕྲུག་ལ་གྱར་བ། བག་མེད་རོལ་རྩེད་ཀྱིས་ཉིན་མཚན་འདའ་བ་སོགས་རང་གཞན་འདི་ཕྱི་མི་རིགས་དང་བཅས་པ་ཕུང་ལ་སྦྱོར་བའི་ཚུལ་མིན་མ་རབས་ཀྱི་བྱ་བ་མཐའ་དག་རྒྱང་དུ་བསྲིངས་ནས། ཡ་རབས་བཟང་པོའི་ལས་ལ་ངང་གིས་ཞུས་ཏེ་གཞོན་སྐྱེས་རྣམས་ནས་བོད་ཡིག་གཙོ་བོར་གྱུར་པའི་ཤེས་ཡོན་ལ་སློབ་བརྩོན། སྤྱི་བྱིངས་རྣམས་ནས་ཀྱང་རང་རང་སྐབས་བབས་ཁུར་འཁྲིའི་ལས་དོན་ཆེ་ཕྲ་མཐའ་དག་ལྷག་བསམ་འབད་པ་ཆེན་པོས་སྒྲུབ་ངོས་ནང་ཁུལ་རོགས་རེས་ཕུ་ནུའི་མཛའ་བཤེས་དམ་ལ་ཟབ་མོས་སྐྱིད་ན་སྐྱིད་མཉམ་དང༌། སྡུག་ན་སྡུག་མཉམ་མི་རིགས་གཅིག་གྱུར་གྱི་ངོ་བོ་མཚོན་པར་བྱས་ཏེ་རང་སྐྱིད་མི་སྨོན་འདི་ཕྱི་གཉིས་ཡོད་ཅིག་ཡོང་བ་བྱ་རྒྱུ་ཤིན་ཏུ་གལ་ཆེ། གལ་ཏེ་བཅོལ་ཆུང་དོན་མ་གོ་བསམ་མེད་རེ་ཟུང་ནས་ནང་ཁུལ་མི་མཐུན་པའི་གནས་ཚུལ་ལྷགས་ཚེ་ཡུལ་སྡེ་སོ་སོའི་ནང་ཡོད་པའི་བླ་མ་དགེ་བཤེས་དང༌། ཤེས་ཡོན་ཅན་དང༌། རྒན་རབས་མྱོང་ཅན། འགོ་བྱེད་བསམ་ཡོད་མཐའ་དག་ནས་ཕྱོགས་གཉིས་ཀར་གནས་ལུགས་དགེ་སྐྱོན་གསལ་པོ་བཤད་དེ་ལེགས་ལམ་གང་ཆེའི་འདུམ་འགྲིག་གིས་དོན་སྙིང་ངན་སྤྱོད་འགོག་སྡོམ་ཐོག་སྔར་བས་མཛའ་མཐུན་ཆིག་སྒྲིལ་དག་ཟབ་བྱས་ཏེ་ཚང་མས་རང་རེ་གཞིས་བྱེས་ངོ་འཛོམས་གང་མྱུར་ཡོང་བའི་ཐབས་ཚུལ་ལ་དམིགས་བསལ་གྱི་འབད་འབུངས་བྱེད་གལ་ཆེ་བ་བཅས་དེ་དོན་ཡིན་འཇགས་བགྱིས། རྒྱ་གར་འཕགས་པའི་ཡུལ་ནས། ཏཱ་ལའི་བླ་མས༌། ཕྱི་ལོ་༡༩༩༤ཟླ་༡༠ཚེས་༢ལ།

ཞེས་བླང་དོར་བཀའ་སློབ་གཅེས་ནོར་སྙིང་ལ་འཆང་རྒྱུར་ཤིན་ཏུ་གལ་ཆེ་བས་ནན་བསྐུལ་གྱི་དཔེ་ལྟར་འཕྲོས་དོན་ཞུ་རྒྱུ་དང༌། ད་ནི་ལོ་རྒྱུས་དཀྱུས་སུ་འཇུག་པར་བྱ་བ་ལ།

ལྕགས་སྟག་ལོ་མཇུག་སྐུ་ཟླ་གཡང་མཚོ་འདས་གྲོང་སོང་བར་དགེ་བསྐུལ་དུ་ལྷོ་རུ་ཁག་ལྔ། རྒེའུ་རྣ་དགོན་དང༌། འབྲི་རུ་དགོན་བཅས་ཀྱི་བླ་གྲྭ་ཡོངས་རྫོགས་གདན་འདྲེན་དང༌། རྟ་རྣ། ཚང་གསར། སྟོང་ནག་བླ་ཆེ་ཆུང༌། རབ་འབྱོར་དགོན། ལྷོ་མགར་གཉིས་སོགས་གདན་འདྲེན་མཆོད་འབུལ། བླ་མ་དགོང་འདུས་སྒྲུབ་ཆེན་རྒྱུན་འཛུགས་ཉིན་འཕར་སོགས་གནང་བ་དང༌། ཆུ་འབྲུག་ལོར་དཔལ་སྤུངས་འཛི་སྒར་ཀོང་སྤྲུལ་གདན་དྲངས་ཤིང་རིན་ཆེན་གཏེར་མཛོད་གྱི་དབང་དང་རྡོར་སེམས་སྒྲུབ་ཆེན་བཅས་ཟླ་དྲུག་ཙམ་བཞུགས་ཤིང་ལུང་དཀར་དགོན་གྱི་རྒྱབ་ལོག་ཏུ་ཁང་བརྩེགས་མཆོད་རྟེན་གསར་བཞེངས་གནང་བ་སོགས་དགེ་ཚོགས་རྒྱ་ཆེ་བསྒྲུབས། བཞུགས་སྒར་རག་ཟོར་ན་ལྟག་ཏུ་ཡོད་སྐབས་རྨ་རོང་དཔོན་ཁ་རྡོ་དཔོན་གཡོག་ལྔ་ཙམ་ཁྲི་རིན་པོ་ཆེའི་མདུན་དེར་བཅར་བ་དང༌། འབྲོང་པ་དང་རྨ་རོང་གཉིས་ཀྱི་ཟློས་གཞི་ནང་འགྲིགས་ཐག་ཆོད་ཡོང་བ་དགོས་ཞེས་རེ་འདུན་ཆེན་པོར་ཞུས་པར་བརྟེན་འབྲོང་བློན་ངག་དབང་རིན་ཆེན་ལ་དེ་ལུགས་འགྲིག་འཇག་གཙོར་བཟུང་ཐག་གཅོད་འགན་ལེན་དགོས་ལུགས་ཕེབས། ལོ་དེར་ལུགས་གསར་རྒྱ་དམར་གྱིས་རྫ་སྟོད་ཤན་ཐོག་མར་ཚུགས། གཞན་ཡང་ཕྱོགས་ཀྱི་དྲེག་ལྡན་མང་པོ་འབངས་སུ་འདུས། ཉམས་ཆུང་རྣམས་བྱམས་པས་སྐྱོང་ཤིང་ཁྲིམས་སར་དྲང་བདེན་གྱི་ཐག་གཅོད་བྱེད། ཡུལ་ཁམས་བདེ་ལྡན་གྱི་བྱ་བ་བྱེད་པོ་རྒྱལ་པོ་ཡི་ཁྲིམས་ཡིན་པ། ཇི་སྐད་དུ། ཐར་ལམ་ཀུན་གྱི་གཞི་མ་བྱང་ཆུབ་སེམས། །བདེ་བ་ཀུན་གྱི་གཞི་མ་རྒྱལ་པོའི་ཁྲིམས། ཞེས་པ་ལྟར། ཆོས་རྒྱབ་ཁྲིམས་ཀྱིས་འཚོས། དྲང་པོ་ཚུགས་ཐུབ་བྱས། ཕུ་རི་རྒྱ་རྔོན་ཁྲིམས། མདའ་སྐྱ་ལོ་སྔོ་ཁྲིམས། བར་རྐུན་རྒྱ་ཇག་ཁྲིམས། ཆེན་པོས་ཆུང་ཟ། མང་པོའི་ཉུང་བཅོམ་སོགས་ཀྱིས་འཇིགས་པ་སྐྱབས་པའི་རྒྱལ་ཁྲིམས་དྲངས་ཤིིང༌། རི་བོ་འགུལ་བའི་བློ། རྒྱ་མཚོ་དཀྲུག་པའི་ཐབས། གདོང་དམར་ཚོགས་པའི་གཏམ། མི་སེམས་འཛིན་པའི་ཤེས། དགྲ་བོ་འདུལ་བའི་དཔའ། གཞན་སྡེ་གཞོམ་པའི་སྟོབས། ཕ་རོལ་ཟིལ་གནོན་གྱི་དབང་ཐང་བཅས་ཚང་བ་ཞིག་གོ། །

།སྨྲས་པ། ཕྱོགས་ལས་རྣམ་རྒྱལ་དཔལ་གྱི་གཟི་འབར་བས། །ཕས་རྒོལ་དཔུང་ལས་རྒྱལ་བའི་རུ་མཚོན་ཆེའི། །གྲགས་སྙན་མི་ནུབ་སྲིད་རྩེར་བསྒྲེང་བར་བྱས། །ཕྱོགས་ཀྱི་དྲེག་ལྡན་ཆེ་རྣམས་གུས་པས་བཏུད། །བདེན་རྫུན་ཁྲིམས་ཀྱི་ཞུ་བཏུགས་བྱེད་པ་ཡི། །སྦྲ་གུར་སྐར་ཚོགས་ཐང་ལ་བབ་དང་མཚུངས། །རྒྱལ་ཁྲིམས་དྲང་ཐིག་གནམ་གྱི་དགུ་ཚིག་བཞིན། །དཔལ་སྟུག་ཕུན་ཚོགས་སྡེ་བཞི་རབ་ལྕི་བའི། །ལུགས་གཉིས་ཁྲིམས་ཀྱི་གསེར་གཞུང་ཡངས་པ་དེར། །རྗེ་འབངས་མངའ་ཐང་དར་ཞིང་ཆོས་ལ་སྤྱོད། །རྫོགས་ལྡན་ལང་འཚོ་རྒྱས་པའི་ནོར་བུས་བལྟམས། ཞེས་ཀྱང་སྨྲས་སོ།། །།

ལོ་མཇུག་དེར་སྐྱེ་མདོར་འཚོགས་འདུར་ཕེབས་ཤིང༌། དེ་རྗེས་ལན་ཀྲུས་སུ་ཟླ་དྲུག་ཙམ་ལ་བཞུགས་དགོས་འཁེལ་ཞིང་ཆུ་སྦྲུལ་ལོར་ཚུར་ཕེབས་འཕྲལ་མི་རྟག་པའི་གསུངས་མང་པོ་དང༌། ད་ང་ཡུན་རིང་སྡོད་མིན་མ་ཤེས་སྟབས་ལྷོ་འབྲོང་སྤྲུལ་ལ་ཁྱུང་པོ་དང་ཞང་ཞུང་སྡོམ་ཐ་སོགས་ཀྱི་རྙོག་གཞི་འགྲིག་འཇགས་ཡོང་བའི་ཐུགས་ཁུར་གནང་དགོས་ཞུ་བསྐུལ་དང༌། བཻ་ཅང་ལ་ང་ཡི་ཕུང་པོ་འདི་འབྲི་གུང་གདན་སར་འཇོག་བསམ་པ་ཡིན། ཁྱེད་ཀྱིས་ཁྱུང་པོ་དཀར་རུ་ལ་དགྲ་ལེན་སྤྲད་བསྡད་འོས་འགན་ཁྱོད་རང་ཡིན་ཞེས་གསུངས། དེ་ནས་དབུས་སུ་ཆོག་ནས་ནག་ཆུ་ཁར་སླེབས། ནག་ཆུ་ནས་སུ་རུ་རོང༌། འབྲོང་ངུར་སུམ་མདོ་ནས་གཏི་སྒྲོ་དང་འབྲི་གདན་མཇལ། སྐབས་དེར་ཆིབས་པ་རྐྱང་བུ་ཞིག་ཡོད་པ་དེ་ཡང་འབྲི་གུང་རྟེན་ཕྱག་སྒང་དེར་ཁྲིད། ང་ཚོས་དེར་སྐྲ་སེན་འཕང༌། ཁོང་དེར་གན་སྐྱལ་དུ་ཉལ་ནས། སྐྱོབ་པ་འཇིག་རྟེན་གསུམ་གྱི་མགོན་པོས། །གནས་བླ་གཡེལ་མཐིལ་དུ་ཕྱིན་ཚད་ཀུན། །ཚེ་ཕྱི་མ་ངན་སོང་མེད་དོ་གསུངས། ཞེས་ཐོས་པས་ངོས་མི་རྟ་གཉིས་སྐལ་བ་བཟང་པོ་རེད། མི་བསོད་ནམས་ཅན་ཡིན་ན་ས་འདིར་ཕུང་པོ་འཇོག་གི་རེད། ད་ནི་དུས་ཚོད་ངན་པ་ལ་སྡུག་བསྔལ་མ་གཏོགས་བདེ་བའི་གོ་སྐབས་མེད་པ་ཞིག་ཡོང་རྒྱུར་ཐག་ཉེ་བོ་རེད། ཅེས་གསུངས། དེ་ནས་འབྲི་གུང་རྫོང་ལ་ཕེབས། ད་ལྟའི་༧སྐྱབས་མགོན་ཕྲིན་ལས་ལྷུན་གྲུབ་དང་༧སྐྱབས་མགོན་ཆོས་ཀྱི་སྣང་བ་གཉིས་མཇལ། སྐབས་དེར་འབྲི་གུང་ཕྱག་མཛོད་ལེགས་ལྡན་རེད་འདུག དེ་ནས་འབྲི་གུང་རྩ་བ་སྲ་བརྟན་ཕོ་བྲང་མཇལ། དེ་ནས་ཉི་མ་ལྕང་རྭ་ཁྱུག་ཙམ་མཇལ་ནས་མལ་གྲོ་ཀ་ཚལ་གཡས་སུ་བཞགས། མལ་གྲོ་ནས་བ་མ་ལ་རྒྱབ་ནས་མངའ་རིས་གྲྭ་ཚང་གཡས་སུ་བཞག །ཟངས་རི་མཁར་དམར་དང་ཕག་གྲུའི་གདན་ས་མཇལ་རྗེས་གཙང་ཆུ་ནས་གྲུ་ལ་དོན། རྩེ་ཐང་སྒྲོལ་མ་གསུངས་བྱོན། ཡུམ་བུ་བླ་མཁར། རྟག་རྟེན་འབུམ་པ། རས་ཆུང་སྒྲུབ་ཕུག། བཻ་རོས་གབ་ཕུག །ཡར་ལུང་ཤེལ་བྲག་གུ་རུའི་སྐུ་ཚབ་ལ་ཞལ་གསེར་ཕུལ་གནང་ནས་རྩ་རིར་འགྲོ་སྐབས་འདིར་ཞལ་གསེར་འབུལ་རྒྱུའི་དམ་བཅའ་བྱས་པ་ད་འགྲུབ་སོང་གསུང༌། དཀོན་མཆོག་སྤྱི་འདུས་ཚོགས་གསུངས། མར་ལམ་དུར་ཁྲོད་ཀླུ་མོ་དཀར་དང༌། བྱ་ས་གསེར་གྱི་ལྷ་ཁང་མཇལ། དེ་རྗེས་བཙན་ཐང་གཡུ་ཡི་ལྷ་ཁང་མཇལ། གཙང་པོ་ཕར་ཁ་ལ་ཐོན། བསམ་ཡས་ལ་སླེབས་སྐབས་སྦྲུལ་ལོའི་ཟླ་༡༢པའི་ཚེས་༢༩འཁེལ། ཕྱི་ཉིན་ཤིང་རྟ་ལོ་གསར་དུ་ཚེས་པར་བསམ་ཡས་མཇལ། གཙང་པོ་གྱེན་དེད་ལ་སོང༌། ཟུང་མཁར་རྡོ་ཡི་མཆོད་རྟེན་མཇལ། སྦྲག་མདར་མཚོ་རྒྱལ་བླ་མཚོར་ཚོགས་བཏང༌། དེར་སྦྲག་ཡང་རྫོང་མཇལ། རྡོ་རྗེའི་བྲག་མཇལ། གཙང་པོ་ཕ་ཁར་ཐོན་ལྕེ་སྡེ་ཞོལ་ཟེར་བར་སོང༌། དེ་ནས་འབྲུག་བདེ་ཆེན་ཆོས་འཁོར་མཇལ། འབྲུག་པ་ཆོས་མགོན་ཞལ་འདྲིས་ཆེ་བས་དེར་ཞག་ཤས་བཞུགས། དེ་ནས་ལྕགས་ཟམ་ཆུ་བོ་རིའི་གཤམ་གྲུ་ཤིང་ལས་ཐོན། སྐྱིད་ཆུ་གྱེན་ལ་དེད་ནས་ལྷ་སར་སླེབས། ཞོག་པར་གླིང་སྐོར་ལ་ཕེབས་པ་ཉིན་ཅིག་ཧ་ཅང་སྐུ་ཐང་ཆད་པའི་བཟོ་འདུག དེ་རིང་ཟླ་བ་གཉིས་མཐོང་གི་འདུག །ཟླ་བ་དེ་དམར་པོ་རེད། ཁྲག་སྟོད་དུ་རྒྱུགས་པའི་འཁྲུལ་ཡིན་ནམ་གསུངས། སྐུ་གཟུགས་ཧ་ཅང་མི་བདེ་བའི་རྣམ་པ་འདུག དེ་ནས་བཟུང་གླིང་སྐོར་དུ་ཕེབས་མི་ཐུབ་འདུག འོན་ཀྱང་ཇོ་མཇལ་ལ་རྟག་པར་ཕེབས། རྒྱུན་དུ་ཨ་རག་བཞེས་པའི་སྟབས་ཀྱིས་མགུལ་ཆམ་བཞེས་པ་དེའི་རྐྱེན་གྱིས་གློ་ཚད་དང་ཁྲག་རླུང་བཅས་ལུད་པ་ཁྲག་འདྲེས་པ་རྒྱུན་རིང་བསྙུན། སྨན་པ་བསྟེན་བཏུག་གང་དྲག་དང་ཨ་གྲགས་སྤྲུལ་སྐུ་གྲགས་རྒྱམ་གྱིས་ཚེ་དབང་གནང༌། འབྲི་རུ་གདུང་རྒྱུད་རིན་པོ་ཆེ་ས་སྐྱར་ཕེབས་ནས་མར་ལྷ་སར་འཁོར་བས་རང་ཡུལ་བླ་གྲྭ་རྣམས་དང་མཇལ་འཕྲད་བྱུང་ནས་ཁོང་རྣམས་ཆོགས། ང་ཚོ་བསྙུན་གཞི་དྲག་བསྐྱེད་མ་བྱུང་སྟབས་བསྡད། དེ་ནས་བོད་ཟླ་གཉིས་པའི་ཚེས་དགུའི་ཉིན་ང་ལ་ཐིམ་རིམ་གྱི་རྣམ་པ་འདྲ་སྣ་ཚོགས་འཆར་གྱི་འདུག་གསུངས་པས་ཚེས་བཅུ་ལ་འཆི་རྒྱུ་ཡིན་འདྲ་གསུངས། དེ་འཕྲལ་རྡོར་བསྟན་འབྲི་རུ་གདུང་རྒྱུད་སྤྲུལ་སྐུ་གདན་ཞུར་བཏང༌། འབྲི་གུང་ཨ་གྲགས་གྲགས་རྒྱམ་རིན་པོ་ཆེ་གདན་ནས་ཚེ་དབང་བརྒྱ་རྩ་གནང༌། ཕྱག་མོ་ལ་ལེགས་པོ་བབ་མ་སོང༌། ཕྱི་ཉིན་ཚེས་བཅུ་ཉི་ཤར་དུས་སུ་ང་ཡར་སླང་གསུངས་ནས་ན་ཟུག་ཆེན་པོ་འདུག་ཙོག་པོར་བཞུགས་པའི་བཟོ་གནང༌། ངས་སྐྱོར་ནས་བླ་མ་རྒྱང་འབོད་བྱས། སྤྱི་བོའི་སྐྲ་ནས་འཐེན། ཐུགས་མ་ཡེངས་ཞེས་གསལ་འདེབས་བྱེད་བཞིན་པའི་སྐབས་ཞི་བར་གཤེགས། དེ་འཕྲལ་ཨ་གྲགས་རིན་པོ་ཆེས་འཕོ་བ་གནང༌། དེའི་ཕྱི་ཉིན་གདུང་རྒྱུད་རིན་པོ་ཆེ་ཕེབས་ནས་འཕོ་བ་གསུངས། དེའི་དགོང་མོ་སྐུ་ཕུང་གདན་དྲང་ནས་འབྲི་གུང་དུ་ཆོག །ཉིན་མཚན་བར་མེད་སོང་བས་ཞག་གསུམ་དུས་བཞིར་ཉི་མ་ལྕང་རར་སླེབ། དེར་བཞུགས་མཁན་སྤྲུལ་ཚང་མས་འཕོ་བ་དང་བསྔོ་བ་གནང་སྐུ་འགྱེད་ཕུལ། འབྲི་གུང་༧སྐྱབས་མགོན་མཆོག་གཉིས་རྩ་བར་སོས་གཏོར་དུ་བཞུགས་པ་དང་ཁེལ་བས་སྐུ་ཕུང་དེར་བློ་བཟང་བདེ་ཆེན་གྱིས་རོགས་གནང་ནས་གདན་དྲངས། དེ་ནས་སྐྱབས་མགོན་མཆོག་གཉིས་དབུས་འདུས་གྲྭ་ཚང་མས་འཕོ་བསྔོ་མཛད། དེ་ནས་སྐུ་གདུང་ཡང་རི་སྒར་དུ་འཁྱེར་ནས་དེར་བཞུགས་མཁན་པོ་འདུས་མང་ནས་འཕོ་བསྔོ་གནང༌། དེ་རྗེས་སྐུ་གདུང་འབྲི་གུང་རྟེན་ཕྱག་སྒང་དུ་བསྐྱལ་བས་ཐོག་མར་ཚོགས་འཁོར་གནང་སྐབས། བྱ་རྒོད་ཐང་སྨུག་གཅིག་གིས་ཚོགས་དེ་ཟོས་རྗེས་སྐུ་ཕུང་དབུ་དེར་མཆུ་ཏོ་གསུམ་རྒྱབ་ནས་བྱ་རྒོད་དེ་ནུབ་ཕྱོགས་སུ་ཐ་ལེར་འཕུར། དེ་ནས་ཕུང་པོ་བྱ་ལ་སྦྱིན་པ་གནང༌། རྟོགས་ལྡན་ནས་དེ་འདྲ་སྐབས་རེ་ལ་ཚོགས་མ་རྟོགས་མི་ཟ་བ་ཡོང་བ་དེ་དཔའ་བོ་མཁའ་འགྲོའི་བསུ་བ་ཡིན་ཟེར་སྲོལ་མཆིས་ཞེས་ཡ་མཚན་སྣང་གནང༌། སྔོན་ཨ་མགོན་རིན་པོ་ཆེས་གསུང་དེའི་བདེན་དོན་མངོན་དུ་གྱུར། གནས་འདིར་བྱ་རྒོད་ཁྲ་ཚབ་ཚུབ་བྱེད། ངན་འགྲོ་མི་འགྲོ་བ་ཧ་ཧ། གསུངས་པ་དེ་གནས་དེར་སྐུ་ཕུང་འཇོག་གི་ཡོད་པ་མཁྱེན་པ་ཡིན་འདུག་གོ། དཔལ་འབྲི་གུང་པ་འཇིག་རྟེན་གསུམ་གྱི་མགོན་པོས། ལུས་འབྱུང་གཞི་ལ་དར་རྒུད་བྱུང་ཙ་ན། །རྒྱུག་ཤེད་དང་དཔའ་རྩལ་ཡང་རྫུན་པོར་གདའ། །ལང་འཚོ་སྟོན་ཀའི་མེ་ཏོག་ལ། །ཀྭ་བློ་གཏད་ཅིག་འདུག་གམ་མི་འདུག་སོམ། ཞེས་གསུང་པ་བཞིན་ཚེ་འདིས་བློ་སྣ་བཏུང་ནས་དམ་པའི་ཆོས་ལ་བརྩོན་པར་བསྐུལ་བའི་ལྕགས་སུ་འདུག་གོ། །།སྨྲས་པ།

སྨུག་པོ་ལྡོང་གི་རྩལ་གསུམ་ལེགས་རྫོགས་ཤིང༌། །ཕོ་རྩལ་སྣ་དགུའི་གཡུ་རལ་ངོམ་བཞིན་དུ། །ལྕི་ལྗོང་གངས་བྲག་སྤོ་ལ་གནས་བཅས་པའི། །མི་དབང་གདོང་ལྔའི་ཚོགས་རྣམས་མི་བསྔགས་སུ། ཞེས་བར་གྱི་ངལ་གསོ་བའི་ཚིག་གོ། །།

༈ འབྲོང་སྨད་བཻ་ཧུ་ཁྲི་རྒྱལ་གྱི་མདུན་ཐབས་ལ་ཨ་ཤག་བེ་ཧུ་འཆི་མེད་རྡོ་རྗེའི་སྲས་མོབཀྲ་ཤིས་གཡང་མཚོ་བསུས་པས། དེ་ལ་བུ་བཞི་བྱུང་བ། ཆེ་བ་ཁོ་བོ་ཆུང་ངུས་དུས་སུ་ཨ་བོ་རྒྱལ་བུ་ཟེར་ཤ་དཀར་ལ་རྒྱག་པ་རྒྱུན་དུ་བགད་མོ་བྱེད་པ་ཞིག་ཡོད་འདུག་གཤིས་རྒྱལ་པོ་ཧཱ་ཤང་འདྲ་བོ་འདུག་ཅེས་མི་ཚང་མས་དེ་ལྟར་འབོད། དེ་འོག་གཡུ་རྒོད་རྩེ་རྒྱལ་དང༌། དེ་འོག་རྒེའུ་རྣ་སྤྲུལ་སྐུ་བསྟན་འཛིན་རྣམ་རྒྱལ་དང༌། དེ་འོག་ནམ་མཁའ་གཡུལ་རྒྱལ་བཞི་ཡོད། ཕྲན་ནི་རབ་བྱུང་བཅུ་དྲུག་ས་ཡོས་ལོར་སྐྱེས་འདུག་པ། ས་སྟག་ལོ་དེར་མཆོག་སྤྲུལ་ཕྲིན་ལས་རྒྱལ་མཚོ་ཞི་བར་གཤེགས་པའི་ཡང་སྲིད་དུ་ལྕགས་འབྲུག་ལོར་འབྲི་གུང་སྐྱབས་མགོན་ཞི་བའི་བློ་གྲོས་ཀྱིས་ངོས་འཛིན་གནང་འདུག བཀྲ་ཤིས་དགོན་ཀྱི་གྲྭ་ཚང་དང་ཡུལ་མིས་ཡབ་རྗེ་དམ་པར་སྤྲུལ་སྐུ་ཡིན་ལུགས་ཞུས་འདུག་ཀྱང༌། མ་འོངས་པར་བུ་སྤུན་གཞན་གྱིས་བྱང་སྡེའི་དཔོན་པོ་དང༌། ཁོ་བོ་རོང་སྡེའི་དགོན་ཡུལ་གྱི་བླ་དཔོན་བྱེད་ནས་མངའ་འབངས་བྱང་རུང་ཤོག་ཁག་ཁ་གྱེས་སུ་འགྲོ་ཉེན་མཐོང་ནས་མ་སྤྲད་འདུག་གཤིས། སི་ཏུ་པདྨ་དབང་མཆོག་གིས་ཡབ་རྗེ་དམ་པ་ལ་བུ་ཆེ་བ་དེ་བསྟན་པར་ཕན་ཐོག་འབྱུང་ཚུལ་གསུངས་པས། ཁྲི་རིན་པོ་ཆེས། ག་འདྲ་ཡོད་རུང་བུ་ཆེ་བས་ཁྱིམ་གཞིས་བཟུང་རྒྱུའི་རེ་བ་ཡོད་ལུགས་ཞུས་སྐད། ང་ལོ་ཆུང་ངུས་དུས་སུ་ནད་ཀྱིས་ཤིན་ཏུ་སྡང་ཤིང༌། ལྷག་པར་རང་ལོ་དྲུག་པའི་སྐབས་གློ་ཚད་ཀྱིས་གསོན་རེ་བྲལ་བ་ལྟ་བུར་གྱུར་གཤིས། ལྷ་བླ་ཁག་གིས་སེར་གོས་གྱོན་ན་ལས་གཞན་ཚེ་གེགས་ཆེ་བའི་བརྟག་པ་རྩེ་མཐུན་བྱུང་བར་བརྟེན༌། ལོ་བདུན་གྱིས་ཐོག་འབྲོང་སྤྲུལ་གདན་ས་ལྷོ་ལུང་དཀར་ཐུབ་བསྟན་བཤད་སྒྲུབ་གླིང་དུ་སྒྲིག་ཞུག་སྐྲ་ཕུད་ཕུལ་བའི་མིང་རིན་ཆེན་རྡོ་རྗེ་ཞེས། ཁུ་བོ་བླ་མ་ལྷོ་འབྲོང་སྤྲུལ་འགྲོ་འདུལ་ཞབས་ཀྱིས་གནང་འདུག འོན་ཀྱང་མི་ཀུན་གྱིས་རྒྱལ་པོ་རང་འབོད། དེའི་རྗེས་སུ་འབྲི་གཏེར་འོད་གསལ་རྡོ་རྗེས་གཏེར་ལུང་ལས་ཟིན་ཡོད་ལུགས་དང༌། འདན་སྐྱུ་ར་བྲག་རྩར་དགོན་པ་གསར་བཞེངས་དགོས་པ། དགོན་པ་དེའི་ཤར་གླིང་ཁང་ཚན་གྱི་བླ་མ་དགོས་ལུགས་ཕེབས་པས། དེར་འབུལ་རྒྱུ་ཕ་ཡིས་ཁས་ལེན་ཞུས་འདུག ཉིན་གཅིག་དགེ་རྒན་བཀའ་དྲིན་ཅན་སྐྱ་ཤོག་མཁས་རྒྱམ་ནས་གཏེར་སྟོན་མཇལ་དུ་འགྲོ་དགོས་རེད་ཟེར། ལུང་དཀར་དགོན་གྱི་ག་ཏོ་མ་ཎི་རཏྣའི་ཤག་ཏུ་ཁྲིད་སོང་བས། གཏེར་སྟོན་མཇལ་བས་བཞུགས་ཁྲི་ཞིག་གི་ཁར་བཞགས། གྲྭ་ཆས་གཡོག་ནས་སྐྲ་བཅད་གནང་སོང་བས། མིང་ཡིག་བཀའ་ཤོག་ཞིག་ལག་པར་གནང༌། སྲུང་མདུད་དང་ཁ་བཏགས་གཡོག གཏེར་སྒྲོམ་སེར་པོ་སྒོང་ང་ཙམ་ཞིག་འདམ་གྱི་ཨ་མྱེ་འབྲིང་རྒྱལ་ནས་གསར་དུ་གཏེར་བཞེས་གནང་བ་རེད་ཟེར་དེ་སྤྱི་བོར་བཞག་སོང༌། ཚུར་སླེབ་ནས་ཡི་གེ་བལྟས་པས། གུ་རུས་ལུང་ལས། ཡུལ་ལྷ་ཟླ་རྒྱལ་མཐོན་པོའི་ཕྱོགས་ཉེ་ཆར༔ གླིང་གི་རིགས་རུས་བྱང་གླིང་མ་རྒད་ཐང༔ རྒོད་ལྡེམ་སྤྲུལ་པ་དགོངས་པའི་ཀློང་མཛོད་ཅན༔ ཉམས་བླངས་སྨིན་གྲོལ་འགྲོབ་ཆོས་ལ་བསྒྱུར༔ རིགས་ཀྱི་བུ་ཡི་ཆོས་སྲས་སྒྲོན་མེ་འབྱུང་༔ ཞེས་གསུངས་ཤིང་མཚན་དཀོན་མཆོག་བསྟན་འཛིན་ཤར་གླིང་མི་་འགྱུར་རིན་ཆེན་རྡོ་རྗེ་རྣམ་རྒྱལ། ཞེས་ཕྱག་ཐམ་འཁོད་པ་གནང་འདུག གཞན་ཡང་འཛི་སྒར་ཀོང་སྤྲུལ་རིན་པོ་ཆེ་དང༌། ལྷོ་ཆེན་རིན་པོ་ཆེ། ཁྱུང་སྤྲུལ། བཀའ་བབ་བླ་མ། འདས་ལོག་སོགས་མང་པོའི་སྐྱེ་བ་བཟང་ཚུལ་དང༌། རྒྱལ་པོ་ཟེར་བ་དེ་འཕགས་པ་གནས་བརྟན་བཅུ་དྲུག་གི་སྦྱིན་བདག་རྒྱལ་པོ་ཧཱ་ཤང་གི་མཚན་ཡིན་པས་མི་ཀུན་གྱིས་རང་བཞིན་གྱིས་བརྗོད་བདེ་བའི་དབང་གིས་རྒྱལ་པོ་ཞེས་འབོད་པ་དེ་ལེགས་པོ་རེད་ཅེས་གསུངས་འདུག །གཞན་ཡང་བཀའ་ལུང་སོགས་མཐོང་ཐོས་བྱུང་རུང༌། རང་ངོས་ནས་བླ་མ་ལྟ་ཅི་གྲྭ་པ་ལེགས་པོ་ཞིག་ཡིན་རློམ་ཞེ་ལ་མེད། ལོ་ན་ཕྲ་ཞིང་གཞན་དབང་རྐྱེན་པས་ལོ་ངོ་བདུན་གྱིས་དུས་སུ་ལྷོ་པ་ཚང་ལ་སྒྲིགས་ཞུགས་སྐབས་དབོན་སྤྲུལ་གོང་མ་སྐུ་མཚམས་ཁོ་ནར་བཞུགས་གཤིས་དེའི་ཁྲི་ཐོག་དེར་བཞགས་ནས་སྒྲུབ་ཆེན་སོགས་ཀྱི་རྒྱལ་ཐེབས་ཀྱི་བྱ་བ་བྱས། དགོངས་འདུས་ཚོགས་གར་ཆེན་མོ་འཆམ་པས་ཀུན་གྱིས་ཡ་མཚར་སྣང་བྱེད་འདུག ལོ་དགུ་པའི་སྐབས་སུ་ལུང་དཀར་དགོན་གྱི་ལྷོ་སྤྲུལ་རིན་པོ་ཆེ་དང་ཐུབ་བསྟན་སྙིང་པོ་རྣམ་གཉིས་དེ་ཙམ་ཚོགས་དབུར་བཞུགས་ཁོམ་མཆིས་མིན་སྐབས། རཏྣའི་ཐུགས་སྒྲུབ་དང་སྔགས་གསོ་སོགས་ཀྱིས་རྡོ་རྗེ་སློབ་དཔོན་བྱ་དགོས་གྱུར་གཤིས་ཡུལ་མིས་རྒྱལ་པོ་རིན་པོ་ཆེས་ཞེས་འབོད་ཀྱང༌། ང་ལ་རིན་པོ་ཆེ་མ་འབོད། དཔོན་རྒྱལ་པོ་ཞེས་ལབ་ན་དཔོན་ཚང་བུ་ཞིག་ལ་སྐྱེས་པས་དེ་འཐད་ཆེ་སྙམ་པས་དེ་རང་ལབ་རོགས་ཟེར་གྱི་ཡོད། རང་ལོ་བཅུ་པའི་ཐོག་དགེ་རྒན་མཁས་རྒྱམ་འདས་པ་མཐོང་བས་འདུས་བྱས་མི་རྟག་པར་འདུག་རང་ཡང་ནམ་འཆི་མི་ཤེས་མཚམས་སྒྲུབ་ཅིག་དགོས་འདུག་བསམ་པ་འགོག་ཏུ་མེད་པར་གྱུར་པས་ཨ་མ་ལ། ངས་མཚམས་སྒྲུབ་བྱ་སེམས་ཡོད་ལུགས་ལབ་ཀྱང༌། བུ་ཁྱོད་ལོ་ན་ཕྲ་བས་མཚམས་སྒྲུབ་མི་ཡོང་ཟེར། ང་རང་དགོན་པར་ཐག་ཉེར་སོང་གཤིས་ཁྱིམ་ནས་ཐོན་ཏེ་དགོན་པར་སོང༌། སྒྲུབ་དཔོན་དགེ་འབྱུང་རིན་པོ་ཆེས་མདུན་མཚམས་སྒྲུབ་དགོས་ལུགས་ཞུས་པར་དེ་ལེགས་པོ་རེད། སྔོན་འགྲོ་འབུམ་བཞི་ཞིག་གནང་ན་གསུངས། ཤིན་ཏུ་དགའ་བོ་བྱུང༌། དེར་བསྡད་ནས་དང་པོ་མཚམས་སྒྲུབ་བྱ་སྟངས་དང༌། བློ་ལྡོག་རྣམ་བཞི་ཁྲིད་གནང་ནས་ཉིན་ཤས་དེ་ལ་བསམ་བློ་ཐོང་བཞུགས་དང་དེ་ནས་རིམ་པས་སྐུ་མཚམས་བཞུགས་ཆོག་གི་རེད་གསུངས། དེ་ཡི་ཕྱི་ཉིན་ཨ་མ་སླེབ་འདུག་པ་མ་ཡིས་དགེ་འབྱུང་རིན་པོ་ཆེ་ལ་བུ་འདི་ལོ་ན་ཕྲ་སྟབས་མཚམས་དམ་ཐུབ་ཀྱི་མ་རེད་ལབ་ཀྱང་མ་ཉན་པར་དེར་སོང་འདུག་པ། མཚམས་སྒྲུབ་ཡོང་གི་རེད་དམ་ཞེས་ཞུས་སོང་བས། དགེ་འབྱུང་རིན་པོ་ཆེས་ཁོང་རྣམ་རིག་བཀྲ་བོ་འདུག །སྔོན་འགྲོ་ཞིག་བྱས་ན་ལེགས་པོ་རེད་སྙམ་གསུངས་སོང༌། དེ་ཡིན་ན་མཚམས་བསྒྲུབ་གྱིས་ཟེར། མ་ཡི་ཡོ་ཆས་རྣམས་བཞག་སོང༌། དེ་ནས་མཚམས་སྒྲུབ་ཀྱིས་བླ་མ་བདེ་བའི་རྡོ་རྗེའི་སྔོན་འགྲོ་འབུམ་བཞི་གདན་ཐོག་གཅིག་ལ་བཞགས་པས། དགེ་འབྱུང་རིན་པོ་ཆེས། རྒྱལ་ཚབ་ཨོ་རྒྱན་བསྟན་འཛིན་གྱི་ཡི་དམ་བླ་མ་བདེ་བའི་རྡོ་རྗེ་ཡིན། ཁམས་ཕྱོགས་སུ་ཆོས་འདི་དཀོན་སྟབས་དེའི་རྐང་འཛིན་ཐུབ་པ་དགོས། ཆགས་མེད་རི་ཆོས་ལས། སྙན་རྒྱུད་ཀུན་གྱི་མཐར་ཐུག་དེ། །ཡི་དམ་བླ་མའི་རྣལ་འབྱོར་ཡིན། གསུངས་ཡོད་ཅེས་ཐུགས་མཉེས་བོ་བྱུང༌། དེ་རྗེས་འཇམ་དཔལ་གཤིན་རྗེ་སྔོན་འགྲོ་ཁྲི་བཞི་རེ་གྲུབ་ནས་ཞི་བསྙེན། གཤིན་རྗེའི་ཟླ་གསང་བཅས་མུ་མཐུད་བསྡད་པས་ཟླ་བ་བཅུ་སོང་འདུག དེ་གྲུབ་ནས་དགེ་འབྱུང་རིན་པོ་ཆེ་ལན་གཅིག་མ་ཡུམ་ལ་ཐུགས་འཕྲད་གནང་ནས་ཁྱིམ་དུ་ཕེབས། དབྱར་ཐོག་ཕྲན་ཀྱང་ཁོམ་མིན་ལ་བརྟེན་ཁྱེད་རང་ངལ་གསོ་གྱིས་གསུངས། མཚམས་གྲོལ་ཁར་ཚོགས་འཁོར་དགོས་པས་མ་ཡུམ་ལ་ཚོགས་ཀྱི་ཡོ་བྱད་བསྣམ་ནས་ཕེབས་ཤོག་ཞུས་ཡོད་པས་སང་ཉིན་ཁྱེད་རང་ཨ་མ་ལ་ཐུགས་ཀྱི་རེད་གསུངས། དེ་བཞིན་མ་ཕེབས་འདུག་པ་ཚོགས་འཁོར་བཏང༌། མས་ཁོ་མཚམས་སྒྲུབ་ལེགས་པོ་བྱས་སོང་ངམ་ཞུས་སོང༌། དགེ་འབྱུང་རིན་པོ་ཆེས། ཁོང་མི་རྒན་པ་ལས་ལྷག་པ་འདུག མཚམས་སྒྲུབ་ལ་དགའ་མོས་མ་གཏོགས་སུན་སྣང་མི་འདུག་གསུངས་པས། མ་ཞེ་དྲག་དགའ་སྣང་བྱེད་འདུག དེའི་ཕྱི་ཉིན་གྲོལ་ནས་ཐོན་ཁར་དགེ་འབྱུང་རིན་པོ་ཆེས་བསླབས་བྱ་ལ་རྒྱུན་དུ་མ་བརྗེད་པ་ཉམས་ལེན་ལ་འབད་དགོས་ལུགས་ཕེབས།

རང་ལོ་བཅུ་གཅིག་པའི་སྐབས་དེར་དབོན་སྤྲུལ་གོང་མ་ཆོས་དབྱིངས་རང་གྲོལ་དགོངས་པ་གཞན་དོན་དུ་གཤེགས་ནས་མགར་ཆེན་བསྟན་པའི་རྒྱལ་མཚན་འདིར་གདན་དྲངས་འདུག་པ་ལོ་དེར་མཆོག་སྤྲུལ་ཐུབ་བསྟན་སྙིང་པོས་སངས་གླིང་དགོངས་འདུས་སྒྲུབ་ཆེན་སྨན་སྒྲུབ་དང་དབང་ཆེན་སྦྲེལ་ནས་བཀའ་དབང་ལྷོ་སྤྲུལ་དང་མགར་ཆེན་ཟུང་ལ་ཕུལ་སོང་བ་དགོང་མོ་དཀྱིལ་འཁོར་གྱི་ནང་ནས་རྟ་སྐད་འཚེར་བ་བྱུང་ཞེས་མཚན་ཐུན་པ་རྣམས་ཀྱིས་ལྟས་ལེགས་ཉེས་གང་ཡིན་ནམ་ཞེས་བཤད་སྐབས། དགེ་འབྱུང་རིན་པོ་ཆེས་དཀྱིལ་འཁོར་ནང་ནས་དབང་ཆེན་རྟ་མགྲིན་གྱི་རྟ་སྐད་གྲགས་པ་དེ་སྒྲུབ་པ་ལེགས་པོ་བྱུང་བའི་ལྟས་མ་ནོར་བ་རེད་ཅེས་བཤད་གནང་སོང༌། གཙུག་ལག་ཐོག་ཏུ་འཇའ་དཀར་མཚན་མོ་ཟུག་པ་སོགས་བྱུང་བ། དེ་དུས་མ་ཤེས་ད་ལྟ་ཡིན་ན་ཤིན་ཏུ་ངོ་མཚར་སྐྱེ་འོས་པ་རེད་འདུག དེ་རྗེས་ལྷོ་འབྲོང་སྤྲུལ་འགྲོ་འདུལ་ཞབས་ཀྱིས་ཐུགས་སྒྲུབ་བདེ་ཆེན་སྙིང་པོའི་དབང་ཆེན་སྒྲུབ་ཆེན་དང་སྦྲག་ནས་མགར་ལ་ཕུལ་གནང་སོང་བ་བཅས་ཐོབ། དགོངས་འདུས་དབང་ཆེན་སྐབས་རྟ་ནག་དང་ཤ་ཟ་ཁ་མོ་ཆེའི་བཀའ་གཏད་དེ། སྒྲུབ་ཁང་རྟོགས་ལྡན་ཁ་ཤས་དང་མགར་ཆེན་རིན་པོ་ཆེ་ཕྲན་བཅས་ལ་དམིགས་བསལ་གྱིས་བཀའ་དྲིན་བསྩལ། སླར་ཡང་རང་ལོ་བཅུ་གཉིས་ལྕགས་སྟག་༡༩༥༠རབ་བྱུང་བཅུ་དྲུག་པའི་སྐབས་མ་་འདས་གྲོང་དུ་གྱུར་པས་ལོ་དེར་དགེ་འབྱུང་རིན་པོ་ཆེ་ཡང་སྐུ་མཚམས་ལ་བཞུགས་སོང་བ༌། ཕྲན་ཀྱང་མ་འདས་གྲོང་སོང་བའི་དགེ་རྩ་སོགས་མཚམས་ཞིག་སྡོད་འདོད་བྱུང་བས་དགེ་འབྱུང་མདུན་སྟོན་དང་དགུན་གྱི་རིང་མཚམས་སྒྲུབ་བྱས། ༡༩༥༡་ལྕགས་ཡོས་ལོར་མཚམས་སྒྲུབ་ཅིག་བསམ་ཀྱང་དགེ་འབྱུང་མགར་དགོན་དུ་ཕེབས་པ་དང་འཁེལ། མ་ནི་མེད་ཡབ་རྗེ་དམ་པ་ནང་དུ་བཞུགས་ཁོམ་མེད། སློབ་དཔོན་ནི་འདས་ཟིན། རང་བཞིན་ཉི་མ་གང་འཁྱོལ་བྱས་ན་མི་ཕན་པས་སྐར་རྩིས་ཞིག་བསླབ་ན་སྙམ་པ་བྱུང༌། གཉེར་པ་དགེ་འཕེལ་ལ་ངས་རྩིས་ཞིག་བསླབ་སྙམ་པས་ཁྱོད་ཀྱི་དགེ་རྒན་ཞིག་ཐབས་བྱ་རོགས་ལབ་པར། ཁོས་ཨ་རུ་དར་འཕེན་གྱིས་རྩིས་ཤེས་ཀྱི་རེད་ཟེར་ངས་དེ་འཁྲིད་ཡོང་ཟེར། ཉིན་གཅིག་དར་འཕེན་ཕེབས་འདུག ང་དང༌། ཚུལ་འབྱུང༌། བཟོད་རྒྱམ་གསུམ་མཉམ་དུ་རྩིས་བསླབ་སྦྱང་བྱས། ལྷོ་ནུས་ལྡན་རྡོ་རྗེའི་བྱེད་རྩིས་ཆུ་འབྲུག་སྒྲ་དབྱངས་འདས་ལོ་བཟུང་ནས་རང་ལོ་བཅུ་གསུམ་སྐབས་སུ་ལོ་ཐོ་དང་པོ་དེ་སྟོན། གླང་རྩིས་འདུ་ཁང་སྒོར་སྦྱར་སྲོལ་བཞིན་སྦྱར། སྐབས་དེར་མཆོད་བརྗོད་བརྩམས་ཨི་ཤེས་བལྟས་པས་འབྲོོག་ཐོམ་གྱི་བརྩམས་ལ་ལེགས་པོ་མེད་སྟབས་དར་འཕེན་གྱིས་བཟོས་བཅོས་མང་པོ་གནང་སོང༌། དབྱར་ཁ་དེར་ཡབ་རྗེ་དམ་པས་འཛི་སྒར་ཀོང་སྤྲུལ་མདུན་ནས་རིན་ཆེན་གཏེར་མཛོད་ལུང་དཀར་དགོན་དུ་གནང་རྒྱུར་གདན་འདྲེན་ཞུས་འདུག་པ་བཞིན་ཆ་ཚང་ཐོབ། ༡༩༥༢ཆུ་འབྲུག་ལོར་ལྷོ་འབྲོང་སྤྲུལ་ཁྱུང་པོ་ཁུལ་སོགས་སུ་ཕེབས་ཤིང༌། དགེ་འབྱུང་རིན་པོ་ཆེ་མགར་རྣམ་རོལ་མཆོག་སྤྲུལ་ལ་ཆོས་དྲུག་མན་ངག་རྣམས་འབུལ་དགོས་མགར་དགོན་དུ་ཕེབས། ཐུབ་སྙིང་སྐུ་མཚམས་ལ་བཞུགས་ཤིང༌། དགོན་པར་དུས་མཆོད་སོགས་ཀྱི་སློབ་དཔོན་ཕྲན་གྱི་དགོས་ལུགས་ཨུ་ཚུགས་བྱུང་བར། དེ་ལྟར་ཐུགས་སྒྲུབ་བདེ་ཆེན་སྙིང་པོ་སོགས་ཀྱི་སློབ་དཔོན་བྱས་ཤིང༌། རྩ་གསུམ་དྲག་པོའི་མདོས་གཏོར་སྐབས་གར་འཆམ། གསེར་སྐྱེམས་གཟུ་དཔང་སྐབས་རྡོར་སློབ་ཀྱིས་ཞྭ་ནག་འཆམ་དགོས་པ་བྱས། ལྷ་དབྱེ་སྐབས་མོན་པ་དཀར་ནག་གཉིས་ལས་མོན་པ་དཀར་པོ་འཆམ། བསྒྲལ་ལས་སྐབས་སུ་རྡོ་རྗེ་སློབ་དཔོན་གྱིས་ཕོ་ཉ་དགུ་སྐོར་དང་སྦྲུལ་ནག་འཁྱུག་འགྲོས། དེ་ནས་བསྒྲལ་བའི་རིམ་པ། བྱང་ཆུབ་ལམ་སྟོན། ཤ་ཁྲག་འབྱེད་བྱེད། ཞལ་སྟབས་ཉི་ཤུ་མཐིང་འགྲོས་སོགས་རྡོ་རྗེའི་གར་རྣམས་བྱས་ཤིང༌། བསྐྱེད་རྫོགས་ཀྱི་གནད་ལྟ་བས་རྒྱས་ཐེབ་ཅིང༌། གསལ་བརྟན་དག་གསུམ། གསོ་གསུམ། འཚེང་བ་བཞི་ལྡན་གྱི་གདེང་ནི་མེད། གོ་ཡུལ་ཙམ་ཞིག་དུས་མཐའི་སློབ་དཔོན་ཤ་སྐལ་གྲས་བཞག་བྱས་པར་བསྡད། དེ་རྗེས་སྦྱང་བའི་རིམ་པ། རྒྱལ་མཚོ་རྦ་རླབ་འགྲོས། སྐལ་པའི་མེ་དཔུང་འགྲོས། སྟོབས་ཆེན་རླུང་ནག་འགྲོས་བཅས་ཀྱི་སྦྱང་བ་གྲུབ་ནས། ལྡོག་བྱེད་རྩེ་གསུམ་འགྲོས་ཀྱི་གར་འཆམ་གྲུབ། ལས་ཀྱི་མཐའ་སྡུད་རྡོ་རྗེ་སློབདཔོན་གྱིས་བྱ་བ། འཕང་བ་ཟོར་གྱི་ལས། རྡོ་རྗེ་གར་འཆམ། དགྲ་བགེགས་དཔུང་འཇོམ་དང༌། རྡོ་རྗེ་ཐོག་འབེབས་འགྲོས་ཀྱི་ཟོར་འཕང༌། བསྲེགས་པ་མེ་ཡི་ལས་ཀྱིས་གཏོར་ཆེན་བསྲེགས། མནན་པ་ས་ཡི་ལས་གཏོར་མནན་སྐབས་སུ་དབང་ཆེན་རི་རབ་འགྲོས་བཅས་སློབ་དཔོན་གཅིག་པུས་འཆམ་དགོས་པ་བཅས་ཞུ་ཁུལ་བྱས། ༡༩༥༣ཆུ་སྦྲུལ་ལོར་དགོན་གྱི་ལས་སྣེ་བརྗེ་ལེན་ཁེལ་བས་འོས་ཐོའི་ནང༌། ཕྲན་དབུ་མཛད་དུ་ཐོན་ཡོད་འདྲ་བས། འབྲོང་སྤྲུལ་རིན་པོ་ཆེ་འགྲོ་འདུལ་ཞབས་དང༌། ཡབ་རྗེ་དམ་པ་སོགས་ཀྱིས་ཕྲན་དགོན་གྱི་དབུ་མཛད་ཁྲི་པར་དགོས་ལུགས་བཀའ་ཕེབས། རང་ལོ་བཅུ་བཞིའི་སྐབས་སུ་དབུ་ཁྲིར་བསྡད་མ་ཐག་བཀའ་བརྒྱད་རྡོར་རྒྱལ་ཞབས་བརྟན་དང༌། བཏང་རག་མཎྜལ་འབུལ་བསྐུལ་སོགས་དང་ཁེལ་གྱི་ཡོད་འདུག་པ། གློ་བུར་དུ་དེ་དག་དབུ་མཛད་བྱ་རྒྱུ་དང། སྔ་མ་སྒྲུབ་ཆེན་གྱི་རྒྱལ་ཚབ་ཡིན་སྟབས་མཐའ་རྒྱས་མར་མེ་སྨོན་ལམ་བཅས་རྒྱལ་ཚབ་ཀྱི་བྱ་བ་ཆབ་གཅིག་བྱས། དེ་རྗེས་ཐུགས་སྒྲུབ་ཀྱི་སྒྲུབ་པ་སྨན་སྒྲུབ་དང༌། མཇུག་གར་འཆམ་བཅས་ཀྱི་དབུ་མཛད་གསར་པའི་སྐབས་བྱ་དགོས་འཁེལ་བས་གང་ལེགས་བྱུང༌། དེ་དུས་ད་ལྟ་ལས་ཤེས་རིག་བཀྲ་བས་ལམ་སེང་ཤེས་ཐུབ་པ་བྱུང་སྟབས། དབུ་མཛད་ཡོན་མཐར་གྱིས་རྒྱུན་དུ་ཐུགས་དགྱེས་བོ་དང༌། སྐྱེས་སྟོབས་ཀྱི་ཤེས་རབ་འདུག་ཅེས་ཡང་ཡང་སྔགས་བརྗོད་གནང༌། ལུག་ཟླའི་ཚེས་བཅུ་ཞེས་ཉིན་བཅོ་ལྔ་རིང༌། རྒྱལ་ལུགས་ཐུགས་རྗེ་ཆེན་པོ། ཚེ་དཔག་ལྷ་དགུ། བདེ་མཆོག ཕག་མོ། ཡང་ཟབ། ཀུན་རིག མི་འཁྲུག ཚེ་སྒྲུབ་ཐབས་ཤེས་ཁ་སྦྱོར། པདྨ་བཛྲ། སྒྱུ་འཕྲུལ་ཞི་ཁྲོ། བླ་མ་མཆོད་པ། ལྷོ་པའི་བླ་སྒྲུབ་སོགས་ཉིན་རེ་རེས་མོས་དང༌། གསོལ་ཀ་རྒྱས་པ་ལ་དབྱངས་དང་རོལ་ཆེན་སོགས་ཆ་ཚང་དགོསཔ་དང༌། བཀའ་བརྒྱད་སྟ་གོན་ཉིན་གསུམ། སྒྲུབ་གཞུང་ཉིན་བཅུ་བཞི། མཇུག་ཁྲོ་རོལ་དང༌། གནམ་ལྕགས་ཐོག་ཆེན་འཆམ་བཅས་གཏོར་རྒྱག་གྲུབ་རྗེས་མར་མེ་སྨོན་ལམ་སོགས་ཉིན་གྲངས་་༢༠ལྷག་དང༌། དགོངས་འདུས་སྒྲུབ་ཆེན་དེ་བཞིན་ཉིན་ཉི་ཤུ་ཚོགས་གར་ཆེན་མོ། མཐའ་རྟེན་བཀྲ་ཤིས་མཆོད་གར་བཅས་ཀྱི་དབྱངས་རོལ་དང༌། རཏྣའི་ཕུར་སྒྲུབ་ཉིན་བཅུ་དང༌། རྡོར་སེམས་ཉིན་བཅུ། རཏྣའི་ཐུགས་སྒྲུབ། སྔགས་གསོ། གཤིན་རྗེ་སོགས་ཀྱི་སྒྲུབ་པ་ལོ་དེའི་དུས་མཆོད་དབུ་མཛད་ཚུལ་མཐུན་གྲུབ་རྗེས། ཡབ་རྗེ་དམ་པ་དབུས་སུ་འབྲི་གུང་དང་ཇོ་མཇལ་ཕེབས་རྒྱུར་ཕྲན་མཉམ་དུ་འགྲོ་རྒྱུར་གཏན་ཁེལ་ཞིང༌། ཡབ་རྗེ་དམ་པའི་དྲིན་གྱིས་འབྲི་གུང་རྩེ་སྒར་ཐེལ་གསུམ། ཕག་གྲུའི་གདན་ས། ཟངས་རི་མཁར་དམར། རྩེད་ཐང་མགོན་པོ་རི། ཡར་ལུང་རྟེན་གསུམ་གནས་གསུམ་མཇལ། ཤེལ་བྲག་ཏུ་ཚོགས་འཁོར་བཏང༌། བསམ་ཡས། ཟུང་མཁར་རྡོ་ཡི་མཆོད་རྟེན། སྦྲག་མདར་མཚོ་རྒྱལ་བླ་མཚོ། སྦྲག་གཡང་རྗོང༌། རྡོ་རྗེའི་བྲག གོང་དཀར། འབྲུག་བདེ་ཆེན་ཆོས་འཁོར། ལྕགས་ཟམ་ཆུ་བོ་རི་ནས། སྙེ་ཐང་ལྷ་ཆེན་པོ་ནས། སྐྱིད་ཆུ་གྱེན་དེད་ལ་སོང༌། ལྷ་སར་འབྱོར་དེར་ཡབ་རྗེ་ཞི་བར་གཤེགས་པས། སླར་ཡང་འབྲི་གུང་ནས་རླུང་ཤོད་གྱེན་དེད་བྱས་ནས་ནག་ཆུ་དང་མེ་མོ་ལ་བཞི་རྒྱབ་ནས་རང་ཡུལ་དུ་འཁོར། དེ་ནས་སྔར་ལམ་བཞིན་ཡབ་རྗེ་དམ་པའི་དགོངས་རྫོགས་སོགས་ཁུ་བོ་བླ་མ་ཐུབ་བསྟན་སྙིང་པོ་དང་བློན་རྒན་བཅས་ཀྱི་བརྩེ་གཟིགས་དང་འབྲེལ། ལྷོ་རི་ཁག་ལྔ་དང༌། རྒེའུ་རྣ། སྟོང་ནག་བླ་ཆེ་ཆུང༌། ཚང་གསར། རྟ་རྣ། ལྷོ་མགར་གཉིས་སོགས་ཀྱིས་ཞི་ཆོག་གྲུབ་རྗེས། རྫ་སྟོད་དུ་ཚོགས་འདུར་ཡོང་དགོས་ལུགས་བཞིན་དགེ་འབྲོང་ཤོག་ཁག་དགུ་ཡི་འཚོགས་འདུར་ཞུག དགུན་ཚེ་རང་ཁྱིམ་ཁང་པར་ཟླ་གཉིས་རིང་མཚམས་སྒྲུབ་བྱས། སྤྱི་ལོ་་་༡༩༥༤རབ་བྱུང་བཅུ་དྲུག་ཤིང་རྟ་ལོར་མཚམས་སྒྲུབ་ཞིག་བྱ་ཁོམ་བྱུང་ན་སྙམ་པ་བྱུང་ཀྱང༌། མི་འདོད་བཞིན་དུ་ཡུལ་གྱི་འགན་ཁུར་ཐོག་ཏུ་བབ་པས་ཁོམ་མིན་གྱུར། དགུན་དུས་དགེ་འབྱུང་རིན་པོ་ཆེའི་མདུན་བཅར་བས། ད་ལོ་ཟླ་གསང་ཞིག་བྱུང་ན་འཇམ་དཔལ་གཤིན་རྗེའི་ཟླ་གསང་བཅུ་གསུམ་ཡོང་གི་ཡོད་པ་བཞུགས་ཀྱི་ཡིན་ལུགས་ཕེབས་པར། རང་ཡང་ཇི་ལྟར་བྱུང་རུངདགུན་ཚེ་ཟླ་གསང་ཞིག་གྲུབ་ན་ཐེངས་གསུམ་ཡོང་རྒྱུར་བརྟེན། དེ་བཞིན་ལྷན་དུ་སྡོད་རྒྱུའི་ཐག་བཅད། སྐབས་དེར་ལྷོ་ལུང་དཀར་དགོན་གྱི་སྒྲུབ་གྲྭའི་འདུ་ཁང་ནང་དུ་སྒྲུབ་དཔོན་དགེ་འབྱུང་རིན་པོ་ཆེ་མཆོག་དང༌། འབྱོ་བསམ་བཟང་ཞེས་ཚེ་དང་སྒྲུབ་པ་མཉམ་པ་གཤིན་རྗེའི་ཟླ་གསང་༢༡ཐེམ་པའི་རྟོགས་ལྡན་མཆོག་གཉིས་ཀྱི་དབུས་འདུས་པ་བཅོ་ལྔའི་ལྷན་དུ་འཇམ་དཔལ་ཞི་དྲག་གི་བསྙེན་མཚམས་བྱས། ཟླ་གསང་གྲུབ་ནས་གཤིན་རྗེའི་སྒྲུབ་པ་དང་འཁེལ་བས་དབུ་མཛད་ལས་ཐོག་སོང༌། ཕྲན་གྱིས་དབུ་མཛད་བྱས། ལོ་དེར་ལ་དྭགས་ནོ་ཆུང་ཚེ་བརྟན་ལགས་ཀྱང་སྒྲུབ་པ་འཚོགས་གནང་སོང་བ། འཇམ་དཔལ་གཤིན་རྗེའི་སྤྱན་འདྲེན་ཉིན་རྟག་པར་དབྱངས་དང༌། བཞུགས་གསོལ་ནས་རེས་མོས། གསུང་ཐུན་བཞི་ལ་ཐབས་མཆོག་བདེ་ཆེན་རིང་བ་བར་པ་ཐུང་ངུ༌། མཚན་ཐུན་ཐུང་ངུ་བཅས་ཀྱི་འདེབས་དབྱངས་དང༌། འཛབ་དབྱངས་ཆུ་བོ་དལ་འབབ་དང༌། རྟག་གཏོར་སྐབས་ཧོར་ཆོས་འཐེན་རྒྱུ་དང༌། གྷྲི་འགྱོགས་འཐེན། བཟློག་པའི་སྐབས་གྲུ་ལྕགས་གཉིས་དང༌། བཟློག་པའི་འཛབ་དབྱངས། མཚན་ཐུན་གཉིད་དཀྲོགས་སོགས་འཐེན་རྒྱུ་བཅས། ཚོགས་བརྒྱ་སྦྱིན་བསྲེགས་བཅས་གྲུབ་ཅིང༌། ༡༩༥༥ཤིང་ལུག་ལོ་བཅས་སྐྱེ་མདོར་འཚོགས་འདུ་ཡོང་དགོས་ཞེས་བརྡ་འབྱོར་བྱུང་བས། ཕྲན་དང་བེ་ཅང་དགའ་སྐྱོང༌། འབྲོང་བློན་དཀར་ལྷུན་བཅས་ཆོག །སྐབས་དེར་ནང་ཆེན་ཆོས་རྒྱལ་བཀྲ་ཤིས་ཚེ་དབང་རྡོ་རྗེ་ཐོག་མར་མཇལ།

ཕྲན་གྱིས་མ་ཡི་ཡབ་ཨ་ཤག་བཻ་རྒན་ཚེ་དབང་རྡོ་རྗེ་ཡང་ཕེབས་འདུག ཚོགས་འདུ་ཉིན་བཅུ་རིང་ཚུགས། དེ་གྲོལ་ནས་འབྲོང་སྟོད་སྨད་གཉིས་ཀྱི་ཁ་མཆུའི་འདུམ་སྒྲིག་ཚོགས་ཆུང་ཚུགས་སོང་བ། གཙོ་བོ་ལབ་ངག་དབང་སོགས་ཡོད་པ་རེད། ངོས་རྣམས་རྒྱ་ནག་མ་ཎི་སྐོར་དུ་སོང་བར། སྐྱེ་མདོར་ཡར་སླེབས་འཕྲལ། འབྲོང་སྟོད་སྨད་ཁ་མཆུའི་སྐོར་དྲི་བ་བྱ་རྒྱུའི་མགོ་ཚུགས། སྐད་བསྒྱུར་ཞི་སྤོ་ཡང་གིས་བྱས། འབྲོང་བློན་དཀར་ལྷུན་གྱིས་ལན་འདེབས་གནང་ཤིང༌། འབྲོང་སྟོད་ནས་དཔོན་སྦ་ཉོག་དང༌། སྐད་བསྒྱུར་ག་ཟི་ཚེ་རྒྱལ་གྱི་བུ།

གཟི་ཤིན་ཡང་ཟེར་བ་དེས་བྱས་ཤིང༌། རང་ཡུལ་དུ་འབྲོང་བློན་ངག་དབང་རིན་ཆེན་དང༌། སེ་བོ་ཐབས་མཁས། མཆོག་སྤྲུལ་ཐུབ་བསྟན་སྙིང་པོ་བཅས་ཕེབས་གནང་དགོས་ལུགས་བང་ཆེན་ཆེད་མངགས་བྱས། ཟླ་གཅིག་རྗེས་སུ་ཁོང་རྣམས་ཕེབས་འབྱོར་བྱུང་ཤིང༌། དུས་མཚུངས་འབྲོང་སྟོད་ནས་དཔོན་ལྷ་དགེ། བླ་མ་ཕྱག་རྒྱལ། གྱུ་མུར་མི་འགྱུར། རྒྱ་ཚ་སོགས་འབྱོར་འདུག ཟླ་བ་དྲུག་ཙམ་རིང་ཕན་ཚུན་དྲི་ལན་སོགས་ཀྱི་མཐར་ས་མཚམ་སྐོར་ཐག་ཆོད་བཀའ་གཟུ་བཏང༌། ཕན་ཚུན་འཕྲོག་བཅོམ་མི་བསད་སོགས་ཀྱི་སྐོར། རྗེས་སུ་ས་གནས་རྫ་སྟོད་རྫོང་དུ་ཞིབ་དཔྱོད་བྱ་རྒྱུ་བྱས། ཚུར་སླེབས་ནས་དགོངས་འདུས་སྒྲུབ་ཆེན་སྨན་སྒྲུབ་ཆེན་མོའི་དབུ་མཛད་བྱས་ཤིང༌། དབུ་བཞུགས་རྟོགས་ལྡན་དགེ་འབྱུང་རིན་པོ་ཆེ་མཆོག་དང༌། རྒྱལ་ཐེབས་རྟོགས་ལྡན་རིག་འཛིན། རྟོགས་ལྡན་འགྱུར་སེང༌། རྟོགས་ལྡན་ཚུལ་ཁྲིམས་སོགས་རིམ་གཉིས་ཀྱི་དྲོད་ཐོབ་ཀྱི་རྣལ་འབྱོར་པ་མང༌། སྒྲུབ་ཆེན་ལེགས་པོ་དེ་གྲོལ་མ་ཐག ༡༩༥༦མེ་སྤྲེལ་ལོར་ཨ་ཏི་ཕྲིན་ལྷུན་སླེབ་ནས་ལྷོ་འབྲོང་སྤྲུལ་རིན་པོ་ཆེ་དང་ཕྲན་བཅས་རྒྱ་ནག་ཏུ་ལྟ་སྐོར་དུ་འགྲོ་དགོས་རྒྱུ་གལ་ཆེ་ལུགས་བཤད་སྦྱང་གིས་འགྲོ་དགོས་གྱུར། ལྷོ་འབྲོང་སྤྲུལ་བསྟན་འཛིན་འགྲོ་འདུལ་ཞབས་དང༌། ཕྲན་བཅས་ལུང་དཀར་ཐུབ་བསྟན་བཤད་སྒྲུབ་གླིང་ནས་ཐོན། རྟ་མཆོག་བྲག་སྣ་འབྲོང་པ་དཔོན་ཚང་དུ་ཕེབས། དེར་གསོལ་ཇ་བཞེས་གྲུབ་ནས། འབྲོང་བློན་དཀར་ལྷུན་དང་ཧོར་བཟོད་པ་གཉིས་ཡོད་ལ། དཀར་ལྷུན་ནས་འབྲོང་སྤྲུལ་རིན་པོ་ཆེར། དཔོན་འདི་ལོ་ན་ཆུང་ཞིང་ཉམས་མྱོང་དབེན་གཤིས་འབྲོང་སྤྲུལ་རིན་པོ་ཆེ་ནས་གཟིགས་སྐྱོང་གནང་འོས་གནང་གལ་ཆེ་ལུགས་དང༌། ས་ཐག་རིང་པོ་རྒྱ་ཡུལ་ཚད་པའི་ནང་བླ་དཔོན་ཕེབས་རྒྱུ་བློ་གཡེང་ཡོད་ལུགས་ཞུས་ཏེ་མིག་ཆུ་བབ་སོང་བས། འབྲོང་བློན་ཧོར་བཟོད་པ་བགད་མོ་བྱས་ཏེ། ང་དགའ་གི་ཡོད། འབྲོང་པ་དཔོན་ཚང་གི་སྲས་དེ་དམ་པ་ཆོས་ལུགས་ལ་བསླབ། འགྲོ་བ་མི་ལུགས་ལ་བླ་དཔོན་ལྷན་རྒྱས་གཟིགས་སྐོར་དུ་མཉམ་ལ་ཕེབས་ནས། ཉམས་མྱོང་གསོག་རྒྱུར་བརྟེན་དེ་ལ་སེམས་ཁྲེལ་མེད། བཀྲ་ཤིས་བདེ་ལེགས་ཡོད་ཅེས་ཁ་བཏགས་གཡོག་བྱུང༌། དེ་འབྲེལ་གཞན་རྣམས་སྨོན་ལམ་བཅས་དཔོན་སློབ་རྣམས་རྫ་སྟོད་དུ་ཆོག །དེར་བཞུགས་མོལ་འཚོགས་འདུ་ཞིག་བྱས་སོང་བ་འབྲོང་སྟོད་དཔོན་སྦ་ཉོག་ཕེབས་ནས། སྦ་ཉོག་ཡང་ང་ཚོ་མཉམ་དུ་འགྲོ་རྒྱུ་རེད་འདུག ངོས་རྣམས་མཉམ་པོར་སྐྱེ་མདོར་འབྱོར། སྐྱེ་མདོ་ནས་ཙ་སྨད་༼ཁ་སྐད་ལ་ཛར་སྨད༽བཻ་ཅང་རྡོ་དགའ་དང་ནང་ཆེན་ཤན་ནས་སྤྲེལ་ཚ་བཻ་ཅང་རིན་ཆེན་སེང་གེ འབྲོང་དུམ་དགའ་རྒྱལ། ནམ་མཁའ་སེང་གེ །གོ་ཆེའི་རྣ་བ་བླ་མ། ཆུ་དམར་བུ་རྒྱུད་མེ་ཧྥུ་ཀྲང༌། བུ་རྒྱུད་དཔོན་ཐུབ་རྒྱམ་དང༌། ར་ལ་བླ་མ། ཉམ་ཚོ་ཤ་རུ་བླ་མའི་སྲས་ལྷ་དབང་ནོར་བུ། ལྗང་སྲིབ་དཔོན་ཚེ་རིང་ཕུན་ཚོགས་ཀྱི་སྲས་བླ་མ་ཨ་ཚོགས། ཁྲི་འདུ་ནས་ས་ར་དཀོན་མཆོག་རྣམ་རྒྱལ་སོགས་ཡུ་ཧྲུ་ནས་ལྔ་བཅུ་ཡོད། དེའི་ལྟ་སྐོར་ཚོགས་པའི་ཐོན་ཀྲང་སྦ་ཉོག་དང༌། ཐོན་ཀྲང་གཞོན་པ་ཕྲན་བཅས་འདེམ་འཐོན་བྱུང་བ་བཞིན་སྐྱེ་མདོ་ནས་ཐོན། ཟི་ལིང་དུ་སླེབས། དེར་མཚོ་སྔོན་ཁུལ་གྱི་ཕྱོགས་མཐའི་ལྟ་སྐོར་བ་སྦྲ་ནག་དབང་ཆེན། ཨ་ལག་བ་རྒྱ། ཨ་ལག་དགེ་འདུན་གཙོས་ཨ་མདོ། མགོ་ལོག ཧོས་རིགས། ཧན་རིགས། ཧ་སག །སོག་པོ་སོགས་མི་རིགས་བདུན་ཙམ་བཅས་ཀྱི་ལྟ་སྐོར་བ་སུམ་བརྒྱ་ལྷག་ཙམ་ལྷན་དུ་ལན་ཀྲུའུ་ལ་ཆོག །དེ་ནས་མེ་འཁོར་ནང་ཐོན། ཤེས་ཨང་ལ་སླེབས། དེར་གསོལ་སྟོན་གྲུབ་ནས་སྤྱན་གཟིགས་ཁང་དུ་བལྟས། དེ་རྗེས་ཤེས་ཨང་ལྷ་ཁང་སྔར་ཇོ་བོའི་གདན་ཁྲི་དང་སེང་ལྡིང་ནགས་ཀྱི་སྒྲོལ་མ་མཇལ། དེ་ནས་ཕར་ཙམ་སོང་བས་རི་བོ་ཞིག་གི་བྲག་ངོས་རྒྱ་ཡིག་བྲིས་པ་ཞིག་འདུག དེ་ནས་ཅང་ལྕེ་ཧྲི་གུང་ཁྲན་གྱིས་གཡོ་ཐབས་ཀྱི་དེ་གའི་དམག་དཔོན་ཁ་མཐུན་གྱིས་ས་ཆ་དེ་ནས་འཛིན་བཟུང་བྱས་པ་ཡིན་ལུགས་འགྲེལ་བཤད་བྱས་བྱུང༌། དེ་ནས་པེ་ཅིང་དུ་སླེབས་སྤྱི་ཟླ་་༥པའི་ཚེས་༡ངལ་རྩོལ་དུས་ཆེན་བྱས་པ་བལྟས། གནམ་སྡེ་སྒོ་མོ་ཆེར་མོ་ཚེ་ཐུང་དང༌། ཀྲུ་ཏེ། ལེའུ་ཧྲུ་ཆིས། ཕུན་དེ་ཝང༌། ཀྲུའུ་ཨང་ལེའི་་སོགས་མཐོང༌། དགོང་མོ་གསོལ་སྟོན་གྲ་རྒྱས་ཞིག་ཕུལ་སོང་བར། ཧི་ལུང་དང་མཉམ་དུ་ཁེལ་ཞིང་དེའི་ལེགས་འཆར་ངར་པོ་ཞིག་བཤད། དེ་རྗེས་དམག་གི་སྟོབས་ཤུགས་ཡོད་ལུགས་འགྲེལ་བཤད་དང་འབྲེལ་དམག་མི་སར་ལྟ་སྐོར་བྱས། དེ་ནས་རྒྱ་ནག་རྒྱལ་པོའི་སྤྲོ་ཁང་ཁག་དང༌། དགོན་པ་སོགས་ལ་ལྟས། དེ་ནས་ནན་ཅིང་དུ་འབྲི་ཆུ་གྲུ་རྫིང་གིས་བརྒལ་ནས་སླེབས། དེར་གོ་མིན་ཏང་གིས་རྒྱལ་ཡབ་ཟུང་ཀྲུང་ཟིན་གྱི་དུར་སར་བལྟས། དེ་ནས་འབྲི་ཆུ་གྲུ་རྫིང་ལ་རྒྱུན་རིང་སོང་མཐར་ཧྲང་ཧེ་ལ་ཕྱིན། དེ་ནས་ཧང་ཁོས། ཧང་གྲོས་རི་བོ་ལ་ལྟས། ཚད་པ་ཤིན་ཏུ་ཆེ་བས་ཡན་བན་དང་བྱང་ཀོ་རི་ཡ་ས་མཚམས་སུ་སོང༌། དེ་ནས་བྱང་ཤར་ཏུང་བས་་ས་ཁུལ་དུ་སོང༌། ཧྲི་ཡང་དང་། འོས་ཧྥང་ངར་ལྕགས་བཟོ་གྲ་དང༌། ཧར་སྤན། ནང་སོག་བཀའ་འགྱུར་དགོན་པ་དང༌། སོག་པོ་རེ་རོགས་ཚོགས་ཆུང་ཚུགས་སར་བལྟས། སོག་པོའི་རྟ་རྒྱུག་དང༌། ཤེད་རྩེད་བྱས། དེ་ནས་ཚུར་མཚོ་སྔོན་ནས་རང་ཡུལ་སྐྱེ་མདོར་སླེབས། དེར་ཉིན་ཤས་ངལ་གསོས། དེ་ནས་རྫ་སྟོད་དུ་འབྱོར། དེར་ལས་བྱེད་རྣམས་འཚོགས་འདུར་བྱས་པ་དེར། ལྷོ་འབྲོང་སྤྲུལ་རིན་པོ་ཆེའི་རྒྱལ་ཁབ་ཀྱིས་སྟོབས་འབྱོར་སྐོར་གྱི་ལེགས་འཆར་དང༌། སྦ་ཉོག་གིས་མཉམ་འབྲེལ་སྐོར་གྱི་ལེགས་འཆར་དང༌། ཕྲན་གྱིས་སྤྱི་བཏང་མཐོང་ཚུལ་སྐོར་བཅས་བཤད། ༡༩༥༧ལོར་བསྒྱུར་བཅོས་ཀྱི་འགོ་ཚུགས་ནས་རི་རྒྱ་རྔོན་ཁྲིམས་རྣམས་མེད་པ་བཟོ་རྒྱུ་དང༌། འབུ་རྫ་བསྐོ་རྒྱུ་སོགས་འབྱོར་མེད་གྲལ་རིམ་གྱི་སྲིད་དབང་སྒེར་འཛིན་བཙན་གནོན་འཐབ་འཛིང་རིང་ལུགས་གསར་སྤེལ་གྱི་བར་བརྒལ་གྱི་དུས་ཚོད་གཉེན་འཕྲང་ཅན་དུ་སླེབས་པ་རེད།

དུས་ཚོད་འགྱུར་འགྲོས་བརྟན་མིན་སྐབས་དེར་ཁྱིམ་གཞིས་བཟུང་རྒྱུ་སོགས་དེ་ཙམ་འདོད་མཐུན་མ་མཆིས་ཀྱང༌། ཕྲན་རྒྱ་ནག་ཏུ་འགྲོ་ཚེ་འབྲོང་སྡོམ་གཉིས་བར་གཉེན་སྒྲིགས་བྱ་རྒྱུའི་ཐག་ཆོད་བྱས་ཟིན་འདུག་གཤིས་དགོན་སྡེ་རྒན་རབས་རྣམས་ཀྱིས་གྲོས་མཐུན་ཐག་ཆོད་ཟིན་པར་མ་བརྩིས་ཚེ་གླེང་གྱོད་གཞི་ལས་མ་འདས་སྟབས་སྐབས་དེར་གཉེན་སྟོན་བྱས་ཟིན་ཙམ་གྱི་རྗེས་སུ། འབྲོང་སྟོད་སྨད་གཉིས་ཀྱི་ཁ་མཆུ་འཕྲོས་རྣམས་རྫ་སྟོད་དུ་ཞིབ་འཇུག་ཐོག འབྲོང་ལྷ་དགེ་དང༌། སྦ་ཉོག། འབྲོང་སྨད་མཆོག་སྤྲུལ་ཐུབ་བསྟན་སྙིང་པོ་དང༌། ཕྲན་བཅས་བཞི་པོ་མཚན་ནམ་གཅིག་རིང་ཕན་ཚུན་བཏུག་བཤེར་སོགས་བྱས་པར་མཐའ་མ་ཆོད་པར་ལུས། སྐབས་དེར་འབྲོང་ཁེ་ཚབ་གཉིས་ནས། ཡོ་རེད་ཀརྨ་དབང་གྲགས་ཀྱི་རྨུ་ཐའི་རྟ་འགའ་ཤས་རྐུས་འཁྱེར་བྱས་པའི་རྗེས་འདེད་དུ་ནག་རུ་རྨུ་ཐའི་དཔོན་བསོད་ནམས་གྲགས་པའམ་ཨ་ཁྱུང་ཞེས་པ་བཅས་སླེབས་ནས་རྟ་རྐུན་ངོས་ཟིན་ཐོག་རྫ་སྟོད་དུ་འབྱོར། ངོས་གཉིས་འབྲོང་ནག་གཉིས་ཀྱི་སྔ་བར་རྗེས་གསུམ་གྱི་སྐོར་དང༌། ལྷག་པར་ཉེ་དུས་རྟ་ཡི་སྐོར་སོགས་ཀྱི་ཐད་བཏུག་བཤེར་བྱ་དགོས་གྱུར་པས་བདེན་པ་ཡོད་པ་དང་སྨྲ་བའི་སེང་གེ་འཇམ་དབྱངས་ཀྱི་བྱིན་མཐུས་གཏན་ཚིག་ཁོ་བོ་ལེགས་པའི་བཟོ་འདྲ་བྱུང༌། མཐའ་དོན་རྟ་རྣམས་ཕྱིར་སློག་བྱ་རྒྱུ་དང༌། སྔར་ཁེ་ཚབ་གཉིས་ཀྱི་མེ་མདའ་བུ་ར་ཨོག་དི་ཅན་ནག་རུ་རྨུ་ཐར་ཤོར་བ་ཕྱིར་སྤྲོད་བྱ་རྒྱུ། གཞན་འབྲོང་ནག་གཉིས་ཀྱི་ཟློས་གཞི་ནང་མཐུན་གྲོས་རྒྱུར་ཆོད་གན་བཟོས། རྟ་མདའ་སྤྲོད་ལེན། ལྕི་ཡི་སྒོད་རུང་ཁ་རུ་བྱ་རྒྱུ་ལ་ངོ་ཚབ་ཏུ་འབྲོང་བློན་འཁོར་རུ་ངག་རྒྱམ་གཏང་རྒྱུར་བཅས་ཀྱི་ཐག་ཆོད། དེ་རྗེས་རྨུ་ཐ་ནས་ཁེ་ཚབ་གཉིས་ཀྱི་རྟ་ཁ་ཤས་འདེད་སོང་བའི་རྗེས་འདེད་ལ། ས་ཚེ་བསོད་ཅན་འབྲོང་ཁེ་ཚབ་གཉིས་ཀྱི་མི་དགུ་བཅས་ནམ་གྱི་ཐོ་རང་དུས་སུ་སྤུག་འདམ་ཁ་སྒང་དུ་འབྲོང་སྟོད་མ་འབྱོ་བུ་དང༌། རྒྱ་མི་ཝེས་ཆུ་མེ་ཅན་དང་འཕྲད་པས་ཁེ་ཚབ་གཉིས་ནས་རྟ་འདེད་ཇག་པ་ཡིན་ཤག་བྱས་ཤིང༌། ཁོང་ཚོ་ནས་བརྡ་ལན་མེད་པར་ཚུར་མེ་འཕེན་བྱས་པར་ཕན་ཚུན་མེ་འཕེན་བྱུང་བར་སྟོད་མའི་འབྱོ་བུ་དེར་བསད་པའི་རྐྱེན་གྱིས་ཁེ་ཚབ་གཉིས་ཀྱི་མི་གཅེས་དགུ་འཛིན་བཟུང་བྱས། རིམ་པས་དུས་ཀྱི་རྦ་རླབས་འགྱུར་འགྲོས་ཤིན་ཏུ་ཆེ་བ་སོགས་ཀྱི་འཚོགས་འདུ་དང༌། ཕན་ཚུན་སྐྱོན་འདོགས། དཀྲུག་ཤིང༌། ཡ་རབས་དམངས་སུ་འབེབས། མ་རབས་གོ་སར་འགྱིང༌། དམ་ཆོས་ནུབ་རིར་ཕྱོགས། སྣང་སྲིད་འདྲེ་རུ་ལང་ནས་གནམ་གྱི་བྱ་དང་བྱེའུ། ས་ཡི་འབུ་དང་བྱི་བ། བར་སྒོ་ཁྱི་བཅས་པ་གསོད་ཅིང༌། དམག་འཁྲུགས་ཀྱི་འུར་ལང༌། ཡུལ་གྲོང་འཐོར་ཞིག་སོགས་སུ་གྱུར་པའི་གནས་ཚུལ་བརྗོད་ཀྱིས་མི་ལང་ངོ།

སྨྲས་པ། མང་མང་དཀའ་བ་སྤྱད་པའི་ལོ་རྒྱུུས་ཏེ། །རིང་རིང་ལེ་བར་ཁྲི་སྟོང་རྒྱང་བསྐྱོད་པ། །ང་ཚོས་མཚོན་པའི་སྔོན་གྱི་རྒན་གཞོན་གྱིས། །སྐོར་གསུམ་རུ་བཞི་སྒང་དྲུག་རི་ཀླུང་དུ། །གཡས་འཐབ་གཡོན་འཛིང་ལོ་ཟླ་འདས་པ་ཡི། །སྐྱོ་བའི་མིག་ཆུ་ཁོང་ཁྲོའི་མེ་ལྕེ་དང༌། །མདིལ་མཚོན་འུར་ལྡིར་དྲག་ཆར་ངུ་འབོད་སོགས། །ང་ཚོའི་མི་རབས་འདི་ཡིས་བརྗེད་མི་སྲིད། །ཅེས་བར་སྐབས་ཀྱི་ཚོར་སྣང་དྲན་པའི་ཚིག་གོ

། ཕྲན་ཀྱང་རང་ཡུལ་ནས་ཐོན་པར་ལམ་བར་ཐེངས་དགུ་དམག་ཁུག་ཏུ་ཆུད་ནའང་བསླུ་མེད་རྩ་གསུམ་ཐུགས་རྗེ་དང་ལས་འབྲས་སོགས་གང་ལྟར་བལ་ས་གློ་རྒྱུད་རྒྱ་གར་འཕགས་པའི་ཡུལ་དུ་ངོས་སྤུན་གསུམ་གཙོས་ཡུལ་མི་ལྔ་བརྒྱ་ཉི་ཤུ་རྩ་ལྔ་ཙམ་ལྷན་དུ་འབྱོར།

༈ འཕགས་ཡུལ་དུ་འབྱོར་ནས་བླ་མ་ཡིན་མདོག་གིས་ཆོས་ལ་བརྟེན་པའི་རྙེད་འཚོལ་དང་རང་མགོ་གང་ཐོན་མ་བྱས་པར་སྐྱེ་ས་ནང་ཆེན་འབྲོང་སྨད་ཡིན་གཤིས། ཐོག་མར་རང་ཡུལ་མི་དམངས་ཀྱི་ཞབས་ཞུས་དང༌། བོད་མི་རྣམས་སྐྱིད་སྡུག་ཇི་ལྟར་བྱུང་ཡང་བརྟེན་ས་༧སྤྱི་ནོར་༧གོང་ས་མཆོག་གིས་དབུ་ཁྲིད་པའི་གཞུངས་འདི་ཡིན་པས་བར་དུ་གཞུངས་ཞབས་ལས་བྱེད་དང༌། ཆུང་ནས་སྤྲུལ་མིང་ཐོགས་གཤིས་ཆོས་སྒོར་ཞུགས་ས་འབྲི་གུང་ཆོས་བརྒྱུད་ཡིན་པས། ཐ་མ་འབྲི་གུང་༧སྐྱབས་མགོན་གྱི་ཞབས་ཞུས་སོགས་ཀྱི་སྐབས་ཤེས་འཇོན་དམན་ཡང༌། བསྟན་ལར་དང་གཞན་ཕན་གྱི་བསམ་པ་མ་དོར་ཙམ་ལས་རང་དོན་གཙོར་བཟུང་མ་བྱས་པས། དཔལ་སྤྲུལ་རིན་པོ་ཆེས། རྨུ་རྒོད་སྐྱེ་བོ་མགུ་རུང་མ་མགུ་རུང༌། །བླུན་པོ་རྣམས་ཀྱིས་སྟོད་རུང་སྨད་ཀྱང་རུང༌། །ཤི་ཚེ་རང་ལ་འགྱོད་པ་མེད་པ་ཞིག །བྱུང་ཚེ་དེ་ལས་ལྷག་པའི་ཆོས་མི་དགོས། གསུངས་པ་ལྟར་ལགས།

མདོར་ན་དེའི་སྐོར་ཞིབ་ཕྲ་བརྗོད་ཀྱི་མི་ལང་ཡང་རྒྱ་གར་དུ་འབྱོར་ནས་ཇི་བྱས་ཕྱོགས་འགོ་ཙམ་སྨོས་ན། བལ་ཡུལ་དུ་འབྱོར་སྐབས་མངས་ཚོགས་ལ་ཕྱི་ནང་དགྲ་གྱོད་རྐྱེན་ངན་དཀའ་ངལ་ཇི་བྱུང་ལ་ཁུལ་འདེགས་གདོང་འདེད་བྱས་ཤིང༌། ༡༩༦༡ལོར་རྒྱ་གར་དུ་འགྲོ་བསྐྱོད་བཅས་ཀྱི་ལམ་བར་རྫི་བོའི་ཕྱུགས་ལུག་འཚོ་སྐྱོང་ཇི་བཞིན་བལྟ་སྐྱོང་ཐོག་བྱ་སྣ་བྱིས་ཁྲིད་ཀྱི་དཔེ་ལྟར་བྱས་ནས་གནས་མཆོག་རྡོ་རྗེ་གདན་དང་ཝ་ར་ཎ་སིར་འབྱོར། དེ་ནས་སངས་རྒྱས་ཀྱི་རིང་བསྲེལ་མང་མཇལ་བྱུང་ཞིང༌། རྒྱ་གར་འདུག་ཆོག་གི་ལག་འཁྱེར་ལེན་རྒྱུར་དཀའ་ངལ་ཇི་ཡོད་ཤེས་གསལ་བཞིན་ཡང༌། སྐབས་དེར་མི་མང་ཡོངས་ལ་ལག་འཁྱེར་ཉིན་གཉིས་ལ་ཞུས་ཐུབ་བྱུང༌།

བཞུགས་སྒར་དུ་འབྱོར་འཕྲལ་དྭ་ཕྲུག་དང་ཕྱེད་དྭ་ཕྲུག་འགའ་ཞིག་བུ་གསོ་ཁང་དུ་བཞེས་ཉལ་ཞུས་པ་དང༌། གཞན་ཕྲུག་གུ་རྣམས་སློབ་གྲྭར་གཏོང་རྒྱུ་དང༌། དར་མ་རྣམས་འཕྲལ་སེལ་འཚོ་ཐབས་ལམ་བཟོའི་ལས་རྩོལ་དུ་བསྐྱོད་སྐབས་སྐྱོབས་གསོ་སོགས་གང་ལེགས་བྱུང་ཡོད་ཀྱང༌། མི་མང་རྣམས་ལམ་བཟོར་མི་ཚེ་རྒྱུན་འཁྱོང་ཡོངས་ཐབས་མེད་གཤིས་རྒྱ་གར་ལྷོ་ཕྱོགས་གཞིས་ཁོངས་སུ་འགྲོ་བློ་ཡོད་མེད་དྲི་སྐབས་བློ་མོས་མེད་ཁར་བཞུགས་སྒར་དང་ཐང་ཉེ་ས་ཆ་བསིལ་དྲོད་སྙོམས་ཤིང་འགྲུལ་བཞུད་བདེ་བ་འཐུང་ཆུ་སོགས་གང་ལེགས་འཛོམས་ས་དགོས་འདུན་ལྟར་སྦིར་བལ་ལས་གཞིས་ཆགས་ཞུས་ཐོབ་དང་འབྲེལ་ཧི་མ་ཅལ་མངའ་སྡེའི་ནང་བཟོ་གྲྭ་ཆེ་ཤོས་ཨང་དང་པོར་གྱུར་པ་དང༌། ལག་ཤེས་བཟོ་གྲྭར་གཞུང་ཁྲལ་ཆགས་ཡང་ཐོབ་པ་ང་ཚོས་བཟོ་གྲྭ་གཙོས་རེ་ཟུང་ལས་མེད་པ་མ་ཟད། ཁྱིམ་འཚེས་རྒྱ་གར་ཡུལ་མི་ཀུན་ལ་མཐུན་འབྲེལ་ཐོག་ད་ལྟ་འང་ཡུལ་མི་མཆོག་དམན་གང་ལ་འཕྲད་ཚེ་དགའ་སྣང་མ་བརྗེད་པར་བསྡད་འདུག །བར་བརྒལ་གྱི་དུས་སྐབས་དེར་ཚོགས་སྐྱིད་ཁག་དང༌། ཆོལ་ཁ། གློའི་སྒྲིགས་འཛུག་སོགས་ཀྱི་རྙོག་འཛིང་རྐྱེན་པས་མི་མང་འདྲོགས་འགོ་ལང་བའི་དཀྲོག་གཏམ་ཤུགས་རྐྱེན་ཇི་སྙེད་ལ་བརྟན་ལྷིང་ཐོག་དྲང་པོའི་གཞུང་བསྲང་འདི་ཕྱི་གཉིས་དགེའི་ལམ་སྟོན་སྣ་ཁྲིད་ཞུས་ཡོད། གཞན་ཡང་གཞིས་ཁག་གསུམ་གའི་བུ་གསོ། སློབ་གྲྭ། སྨན་ཁང་བཅས་པར་བལྟ་སྐྱོང་དང་འབྲེལ་བ་ལེགས་ལམ་འགྲོ་བཞིན་ཡང༌། ཧི་མ་ཅལ་མངའ་སྡེའི་གློག་ཤུགས་ཀྱིས་འདེང་མིན་རྐྱེན་པས་མངག་ཟོག་དུས་གཏོང་ཐུབ་མིན་སོགས་ཀྱི་དཀའ་ངལ་ཐོག་ཚོང་འབྲེལ་ལས་བྱེད་རྒྱ་གར་དང་བཟོ་གྲྭའི་སྤྱི་འདོམ་རྒྱ་གར་པ་སོགས་ཕྱི་ནང་རྙོག་འཁྲུག་སྣེ་འདོམ་རྐྱེན་པས་འགལ་རྐྱེན་ཇི་སྙེད་བྱུང་ཡང་མང་ཚོགས་ལ་ལག་ཤེས་བཟོ་ཚོང་དང་ཞིང་ལས་གོང་མཐོར་གཏོང་འཆར་གྱི་གྲུམ་ཐག་དང༌། ཤ་ཝར། འཇོག་ལ། ཤོག་བཟོ་སོགས་རིམ་པས་འགོ་འཛུགས་དང་འབྲེལ་ས་ཞིང་རྒྱ་བསྐྱེད་གོམ་པ་རིམ་བགྲོད་ཀྱིས་གཡས་གཡོན་ས་ཆ་གང་འཚམས་གསར་དུ་ཉོས་ཤིང་ད་དུང་ཉོ་རྒྱུར་ལག་ལྟར་བྱེད་བཞིན་པའི་སྐབས་ནང་ཁུལ་རྙོང་འཛིང་རྐྱེན་གྱིས་རོག་དངུལ་ཕྱིར་སློག་ཏུ་གྱུར་པ་ནི། གྲོགས་ཁ་ལ་ཡོད་དུས་ལྕེ་ཡིས་སྣུད་པའི་དཔེ་ལྟར་བྱིས་པའི་སྤྱོད་འགྲོས་འཇིག་རྟེན་པའི་ཆོས་ཉིད་ལས་མ་འདས། དེ་ནས་ནང་སྲིད་རྒན་དྲུང་དང་དེ་རྗེས་སིམ་ལའི་བཟོ་འགོར་གཏོང་གནང་སོང་བར་ཆིག་ཚོགས་ནང་ཁུལ་རྙོག་གཞི་ལོ་ཤས་སྔོན་ཡོད་འཕྲོས་མ་ཆོད་པར་དེ་དག་རིམ་བསལ་ཐོག་རང་གཞུང་ཐད་ཀའི་གཟིགས་རྟོགས་བཟོ་ལས་གཞིས་ཆགས་སུ་བསྒྱུར་ནས་མི་མང་སྡོད་ཁང་གསར་བསྐྲུན་གཞིས་ཁོངས་སློབ་ཕྲུག་ཁག་ལ་སློབ་ཡོན་འཇར་མན་རོག་ཚོགས་ནས་རོག་རམ་ཐབས་འཚོལ་དང༌། སྟག་ལུང་རྩེ་སྤྲུལ་རིན་པོ་ཆེའི་སྔ་འགྱུར་རྡོ་རྗེ་བྲག་སླར་གསོའི་ཆ་རྐྱེན་དུ་གྱུར་པ་མ་ཟད། སིམ་ལ་སློབ་གྲྭ་དང༌། ཁ་ར་པ་ཏ། ཆོ་ཏྲ་སིམ་ལ། ཌོ་ལན་ཇེས་བོན་གཞིས། ཁ་འཐོར་གནས་སྡོད་ཀྱིས་མཚོན་པའི་བོད་མི་རྣམས་ལ་ཟས་གོས་འོ་སྣུམ་སོགས་འབོད་བསྐུལ་བྱས་པར་ལེགས་པོ་བྱུང་བས། སིམ་ལའི་མངའ་སྡེའི་བློན་ཆེན་ཁག་དང་གྲོས་ཚོགས་ཀྱི་འཐུས་མི་དང༌། ཡུལ་མི་བཅས་པར་འབྲེལ་ལམ་ལེགས་པོ་བྱུང་ཡོད། སྐབས་དེར་ནང་སྲིད་ལྷན་ཁང་ཚོགས་པ་དེབ་སྐྱེལ་ཉིན་གཅིག་གི་རིང་གྲུབ་པ་དགོས་གལ་ཕེབས་པས་འཕྲལ་བཟོ་ཐུབ་པ་ཞུས་པ་སོགས་མདོ་ཙམ་དང༌།

འབྲི་གུང་ཆོས་རྒྱུད་ཞབས་ཞུས་ལ་མཚོན་ན་དབོན་སྤྲུལ་སྐུ་ན་ཕྲ་སྐབས་འཚོ་ཐབས་ལམ་བཟོར་བརྟེན་ནས་ངལ་རྩོལ་བྱེད་པའི་སྐབས་སུ་འང་ཚེས་བཅུ་ཉེར་ལྔའི་ཚོགས་མཆོད་ཆགས་མེད་འཛོམས་རྒྱུ་དང་གྲྭ་རིགས་བསྡུ་རུབ་ཐོག་འཚོ་རྟེན་ཆེད་འབོད་བསྐུལ་ཞུས་པར་གོས་ཕོག་འོ་ཙམ་བཟའ་སྣུམ་གྲོ་ཆགས་སོགས་གང་འཚམས་ཐོབ་པ་ལ་གཞི་བྱས་ནས་འཚོགས་གུར་དང་ཡོ་ཆས་གོ་སྒྲིགས་བྱས་ཤིང༌། ༡༩༦༤ལོར་མཁན་རྨེ་བ་ཐུབ་བསྟན་རིན་པོ་ཆེ་གདན་ཞུས་དབུ་བཞུགས་ཐོག་དབྱར་གནས་ཚུགས་པ་ནས་བཟུང་ལོ་ལྟར་དབྱར་གནས་ཚུགས་པའི་ལམ་སྲོལ་དང་མཐུན་རྐྱེན་ཞབས་ཞུས་བྱས་ཤིང་སྐབས་རེ་དབྱར་གནས་ལ་རྨེ་བ་མཁན་ཐུབ་བསྟན། རྫོགས་ཆེན་མཁན་པོ་ཟླ་ཟེར། སྨན་གླིང་མཁན་ཆེན་བརྩོན་འགྲུས། ཝ་ཎའི་མཁན་ཆེན་དཔལ་ལྡན་ཤེས་རབ། ས་སྐྱའི་མཁན་པོ་རིན་ཆེན་བཅས་ལྷན་འཛོམས་ཀྱི་སྐལ་བཟང་བྱུང་ཡོད། དེ་དག་གི་སྐབས་དགུན་གྱི་གུང་སེང་ལ་ཕྲན་རང་མཁྱེན་གཟིགས་ཁུ་ནུ་རིན་པོ་ཆེ་མཆོག་དང༌། སྤོམ་མདའ་མཁན་ཆེན་རྡོ་རྗེ་རིན་པོ་ཆེ། ཡོ་གེ་རིག་འཛིན། སྨྱོ་ཤུལ་མཁན་པོ། དིལ་མགོ་མཁྱེན་བརྩེ། ཀ་ལི་རིན་པོ་ཆེ་སོགས་ལས་ཟབ་ཆོས་གདམས་པ་ཁག་ཞུ་བར་ཕྱིན་ཞིང༌། གོང་གསལ་མཁན་པོ་གཞན་རྣམས་ལ་ཡང་ཆོས་ཀྱི་དོགས་གཅོད་བཀའ་འདྲི་ཞུ་རྒྱུའི་གོ་སྐབས་བྱུང་ཡོད། དབོན་སྤྲུལ་རིན་པོ་ཆེའི་མཚོ་པད་མར་ས་ཆ་གསར་གཟིགས་སོགས་ཀྱི་སྐབས་ཞབས་ཞུས་གང་ཐོན་ཞུ་ཁུལ་བྱས་པ་དང༌

༈ འབྲི་གུང་བླ་བྲང་ཞབས་ཞུས་སྐོར་ལ་མཚོན་ན། ༡༩༧༥ལོར་འབྲི་གུང་སྐྱབས་མགོན་ཆེ་ཚང་ཕྲིན་ལས་ལྷུན་གྲུབ་མཆོག་ཐོག་མར་རྒྱ་གར་དུ་ཕེབས་འབྱོར་ཐོས་འཕྲལ། ལ་དྭགས་རྟོགས་ལྡན་རིན་པོ་ཆེ་དང་འབྲི་ཕྱག་དཀོན་མཆོག་བསམ་གཏན་སོགས་ལ་ཡི་གེ་ཕུལ་བར་ཁོང་རྣམས་ལྡི་ལིར་ཕེབས་འབྱོར་ཐོག །ལ་དྭགས་དྷ་རམ་ས་ལར་མཛད་སྒོའི་གོ་སྒྲིག་དགོས་ལུགས་ཕེབས་པར། ངོས་ནས་བཞུགས་སྒར་རྡ་རམ་ས་ལར་མཛད་སྒོ་གནང་གལ་ཆེ་བ་ལས་ལྡི་ལིར་འོས་འབྲེལ་ཆེ་མིན་ཞུ་ནན་བཞིན་བཞུགས་སྒར་དུ་གཞུང་འབྲེལ་མཛད་སྒོ་ཚུག་སྐབས་འབྲི་གུང་༧སྐྱབས་མགོན་དབུ་སྐྲ་བྲེག་རྒྱུ་དང༌། བསྟན་ལར་སྨིན་ངེས་ཀྱི་དགོས་འདུན་འཛེམ་མེད་ཞུ་རྒྱུའི་མཚོན་སྐབས་དེའི་གསར་ཤོག་ནས་མཁྱེན་གསལ་ལྟར་དང༌། དེ་རྗེས་ཕྱི་རྒྱལ་ནས་ཚུར་ཕེབས་སྐབས་སྤྱི་ནོར་གོང་ས་༧སྐྱབས་མགོན་ཆེན་པོ་མཆོག་མདུན་ནས་དགེ་ཚུལ་གྱི་སྡོམ་པ་བཞེས་སྐབས་དང༌། ༡༩༨༣བོད་ལྕགས་ཕག་ལོར་འཕགས་ཡུལ་གནས་ཆེན་མཚོ་པད་མར་འབྲི་གུང་༧སྐྱབས་མགོན་ཆེ་ཚང་རིན་པོ་ཆེ་མཆོག་ནས་ཕག་ལོའི་བཀའ་ཆོས་དང་སྟབ་གཅིག་ལྷོ་འབྲོང་སྤྲུལ་བདུན་པ་ཁྲི་འདོན་གནང་རྒྱུར་བརྟེན་ཕྲན་མཛད་སྒོར་བཅར་ཞུས་སྐབས༡༩༨༣སྤྱི་ཟླ༢པའི་ཚེས༢༥བོད་ཟླ་དང་པོའི་ཚེས༡༣དགོང་མོ་མཚོ་པད་མ་དུ་འབྲི་གུང་བཀའ་བརྒྱུད་ཚོགས་ཆེན་སར་འབྲི་གུང་སྐྱབས་མགོན་མཆོག་གིས་བཀའ་སློབ་དང་སྦྲག་གུས་པ་གཞུང་ཞབས་ནས་དགོང་ཞུས་ཐོག་འབྲི་གུང་དྲུང་ཆེའི་ཞབས་ཞུས་དགོས་ལུགས་བཀའ་ཕེབས་པར། དེར་བཞུགས་ལྷོ་དབོན་སྤྲུལ་རིན་པོ་ཆེ་དང་ཨ་དབྱངས་རིན་པོ་ཆེ་གཙོས་སེར་སྐྱ་ཚང་མས་མགྲིན་གཅིག་གིས་མོས་མཐུན་ཐོག་གུས་པ་སྔ་ནས་འབྲི་གུང་གི་སྤྲུལ་མིང་ཞིག་ཡིན་བཞིན་ད་ཆ་སེར་གོས་གྱོན་དགོས་པའི་བསྐུལ་མ་དང་འབྲེལ་༡༩༨༣ཟླ༣ཚེས༤ལ་འབྲི་གུང་དབུས་ཆོས་ཚོགས་ཨ་ལི་མོ་རར་འཛུགས་རྒྱུར་སྐབས་དེར་བཅར་འབྱོར་ཐུབ་པ་དགོས་རྒྱུའི་ཐག་གཅོད་གནང༌། གྲྭ་ཚུལ་ཁྲིམས་རྡོ་རྗེ་ནས་ཕྲན་ཟུར་ཁྲིད་ཐོག་ཁྱེད་བླ་མ་ཡིན་དུས་ངས་དབང་ཞུས་ཚད་ལ་མགོ་ལེབ་ལེབ་ཡོང་ས་ཡོད། དབོན་སྤྲུལ་གོང་མ་སྐུ་མཚམས་ལ་བཞུགས་ཚེ་ཁྱེད་ཀྱི་སྒྲུབ་ཆེན་ཁག་གི་རྒྱལ་ཚབ་བྱས་ནས་དབང་ག་ཚད་གནང་ཡོད་ད་ཆ་ངེས་པར་དུ་བསྟན་ལར་བསམ་ནས་སེར་གོས་གྱོན་དགོས་སྐུ་ཚེ་རིང་ཞེས་མིག་ནས་མཆི་མ་འདོན་གྲབ་བྱས་ནས་ཕྲན་སྒེར་ལ་བཤད་བྱུང་བར་ངས་རིམ་པས་ཉིད་ཀྱི་གཙོས་ཚང་མའི་དགོངས་པར་ལྟར་ཨི་འགྲུབ་ལྟ་ཡོང་ཞུས། དེ་རྗེས་གཞུང་ཞབས་དགོང་ཞུས་དང་འབྲེལ་སིམ་ལའི་བཟོ་འགོའི་རྩིས་སྤྲོད་ལེན་ལེགས་གྲུབ་དང་བསྟུན་༡༩༨༣ཟླ༣ཚེས༡༩ལ་ཨ་ལི་མོ་རར་འབྲི་གུང་ཆོས་ཚོགས་སུ་ལས་བཅར་ཐོག་མར་ཞུས། སྐབས་དེར་འབྲི་གུང་དབུས་ཆོས་ཚོགས་དེབ་སྐྱེལ་དང་ཨ་ལི་མོ་རར་སྔ་འཕྲོས་གྲུམ་ཐག་བཟོ་གྲྭ་ཞིག་འཛུག་རྒྱུར་རྒྱ་གར་གཞུང་ལ་རོག་རམ་འབོད་བསྐུལ་ཞུས་ཐོན་དང༌། དེར་འགན་འཛིན་སྔགས་པའི་བུ་ཆོས་གྲགས་བྱས་ཤིང༌། ཕྲན་ནས་དཔེ་ཆ་བརྩལ་བསྒྲུབས་ཆེད་བཞུགས་སྒར་དཔེ་མཛོད་ཁང་གི་ལས་བྱ་འབྲོང་ཚ་བཀྲ་ཤིས་ཚེ་རིང་ལ་དེས་སྐོར་རྒྱུས་མངའ་བཞིན་རོག་པ་ཞུས་པར། ཁོང་ནས་བསྟན་དོན་ལ་ལྷག་བསམ་ཆེ་བཞེས་ཐོག་གོང་སེང་དང་བསྟུན་ངོས་ཟུང་༡༩༨༤ཟླ་བ༡པོའི་༡༦ལ་ལྡི་ལིར་ཐོན། ཡར་པ་བསོད་ནམས་སྟོབས་རྒྱལ་ལགས་ཀྱི་དཔེ་ཆ་པོད་རེ་ལ་ཧིན་སྒོར་སུམ་བརྒྱ་ཡིན་ཀྱང་༧༥ལ་ཐོབ། རེ་ཁེ་ཨ་རྡོས་དཔེ་ཆ་པོད་ལ་རིན་བབ་སྣེ་སེལ་ཧིན་སྒོར་༢༥་ལ་ཕུལ། རྫོང་གསར་མཁྱེན་སྤྲུལ་པར་པ་འབྲུག་པ་ཤེས་རབ་དང༌། ས་སྐྱའི་ངག་དབང་སྟོབས་རྒྱལ། དིལ་མཁྱེན་པར་པ་ཤེས་རབ་དྲི་མེད། ལ་དྭགས་སྨན་པ་བཀྲ་ཤིས། ཉག་རེ་མཁན་སྤྲུལ། འབྲུག་ཆེན་པར་པ་བཅས་པར་བཅར་གཏུག་བྱས་ཤིང་བཀྲ་ཤིས་ཚེ་རིང་ནས་ལྡི་ལིེར་བཅའ་བཞུགས་བོད་ཀྱི་ཆོས་རིགས་དཔེ་དེབ་སྐྱར་གསོ་སོགས་ལ་བྱས་རྗེས་ཅན་ལྡི་ལི་ཨ་རི་དཔེ་མཛོད་ཁང་གི་འགན་འཛིན་མཁས་དབང་། འཇིན་སི་མི་ཐི་ས་ནས་དཔེ་ཆ་རིན་མེད་པར་ཕུད་གང་མཚམས་ཐོབ་པ་སོགས་སྐབས་དེའི་ལས་སྡོམ་སྙན་ཞུའི་ནང་གསལ་པོར་ཕུལ་ཡོད། གཞན་ཡང་ཕྱོགས་མཐའི་པར་པ་ཁག་ལ་ཡིག་གེ་གཏོང་རྒྱུ་དང་དཔེ་ཆ་བརྩལ་བསྒྲུབས་བྱས། སྐབས་དེར་པོད་གྲངས་༢༢༧དང་རྗེས་སོར་ཐོབ་པའི་པོད་བཅས་སྡོམ་པས་པོད་༤༠༠་ལྷག་བྱུང་། ༡༩༨༣ཟླ༡༠ཚེས༡༡སྤྱི་ནོར་གོང་ས་ལྷ་མིའི་རྣམ་འདྲེན་ཆེན་པོ་མཆོག་ལ་བཀའ་བརྒྱུད་སྤྱི་ཡི་བརྟན་བཞུགས་འབུལ་རྒྱུར་འབྲི་གུང་སྐྱབས་མགོན་མཆོག་གིས་ཞབས་ཞུས་བཅར་དགོས་ཕེབས་པ་བཞིན་བསྒྲོན་འབུལ་ཞུ་རྒྱུའི་དྭགས་ཞུ་དགོས་གལ་མཐོང་ནས་དྷ་སར་དབུ་ཆེ་ལ་བཟོ་རྒྱུར་མངགས། ༡༩༨༣ཟླ༡༠པའི་ཚེས་༡༤ཉིན་དུས་ཚེས་དགེ་བར་ཛི་ཏ་རི་ཚེ་སྒྲུབ་སྒོ་ནས་བརྟན་བཞུགས་འབུལ་བར་རྒྱལ་བ་རིན་པོ་ཆེའི་དྭགས་ཞྭ་དབང་རྟགས་ཅོད་པཎ་དུ་ཐོག་མར་གསོལ་བའི་ལོ་རྒྱུས་ལེའུ་གསར་དུ་བརྙེས། དེ་བཞིན་༡༩༨༤ལོར་གངས་རིའི་རྡོར་འཛིན་བོད་རང་ནས་གཏོང་མ་ཐུབ་འདུག་གཤིས་སྟོད་དགེ་རྒྱལ་དབང་ཐང་རྡོ་རྗེས་གྲུབ་དབང་ཁྱུང་དགའ་རིན་པོ་ཆེའི་མདུན་ནས་ལྔ་ལྡན་ཆོས་དྲུག་ལེགས་ཟིན་ལ་བརྟེན་ཁོ་རང་སྔགས་བཙུན་བཟའ་ཟླ་བུ་ཕྲུག་གསོ་སྐྱོང་སོགས་ཡོད་ན་འང་བསྟན་འགྲོའི་དོན་དུ་གངས་རིར་ཕེབས་དགོས་ལུགས་གོ་གསེས་བྱས་མཐར་བཟའ་ཟླ་བུ་ཕྲུག་རྒྱ་གར་དུ་བཞག་ནས་ཁོ་རང་དང་མཉམ་དུ་མཚོ་པད་གྲྭ་པ་གཅིག་བཅས་རྡོར་འཛིན་དུ་གཏོང་གནང་མཛད། འབྲི་གུང་སྐྱབས་མགོན་ཆེ་ཚང་༡༩༧༥ལོར་རྒྱ་གར་དུ་ཕེབས་འབྱོར་བྱུང་བ་ནས་བཟུང་༡༩༨༧བར་ལོ་བཅུ་གཉིས་རིང་བཞུགས་ཡུལ་ངེས་བརྟན་ཁེལ་བ་མ་བྱུང་བར་བརྟེན་ལྡི་ལིར་འབྲི་གུང་སྐྱབས་མགོན་མཆོག་ལ་དེ་དོན་ར་ཛ་སྤུར་ཕྱོགས་སུ་བཞུགས་ཡུལ་ས་གནས་གཟིགས་ན་ཞུས་པར་དེ་བཞིན་ས་ཡུལ་བརྩལ་འཐུས་ཕེབས་པར་བརྟེན་ལྡི་ལི་ནས་ཐོན་པར་ཌེ་ཌོན་ཁུལ་ནས་ས་ཆ་ཚོལ་སྐབས་ས་བདག་ན་རན་དང་ཐུགས་འཕྲད་ཐོག་ས་ཆ་ཚོང་རྒྱུ་ཡོད་ལུགས་ཟེར་བས་ས་ཆ་དེར་རྙོག་འཛིང་ཡོད་མེད་ཞིབ་འཇུག་བྱས་མཐར་སྦིས་ཀ་རེར་ཧིན་གོར་སུམ་སྟོང་སུམ་བརྒྱ་ལ་ཐོབ་པས་འགྱུར་བ་འགྲོ་དོགས་ནས་ལམ་སེང་བདེ་སྐྱིད་གླིང་བདེ་དོན་རྣམ་རྒྱལ་དབང་འདུས་ལགས་ཀྱི་སར་ས་བདག་དང་ངོས་གཉིས་མཉམ་པོར་ཕྱིན་ནས་འཕྲལ་སེལ་ཆོད་གན་དགོས་ལུགས་བཤད་པར་རང་གཞུང་ནང་སྲིད་དྲུང་ཆེ་རྣམ་རྒྱལ་ཚེ་རིང་གིས་༡༩༨༠ལོར་སྤྱི༩ཚེས༢༤ལ་གཞིས་ཆགས་ས་ཆ་ཉོས་པར་སྦིས་ཀ་རེར་ཧིན་སྒོར་བཞི་སྟོང་སུམ་བརྒྱ་ལྔ་བཅུ་གནང་འདུག་པ་དེ་ནས་ད་བར་ལོ་བཞི་སོང་བར་ལོ་རེ་བཞིན་ས་གོང་འཕར་བཞིན་པར་བརྟེན་དེ་ལྟའི་རིན་གོང་ཆུང་བ་ལ་ཞེས་ཡ་མཚན་སྣང་གནང་གི་འདུག །དེ་དག་སྐབས་སུ་སྐུ་ཞབས་རྣམ་རྒྱལ་དབང་འདུས་ལགས་དང་ལས་བྱ་བཀྲ་ཤིས་ནས་མཐུན་འབྱོར་རོག་ཕན་རྒྱུས་སྟོན་གང་ལེགས་གནང་བྱུང༌། ལམ་གསེང་ཉོག་ཆོག་གི་དངུལ་མེད་སྟབས་ཕྱི་ཉིན་ཌེ་ཌོན་ཁྲིམས་ཁང་སར་ངོས་གཉིས་ཀྱི་ཁྲིམས་མཐུན་གན་རྒྱ་བཟོས་པར་སྔ་འདོན་ཧིན་སྒོར་སུམ་སྟོང་སྤྲད་ནས་༡༩༨༤ཟླ༣པའི་ཚེས་༡༩ཉིན་ས་རིན་རྣམས་གྲངས་ཚང་དུས་སྤྲོད་བྱ་རྒྱུ་དང༌། གལ་སྲིད་འགལ་ཚེ་གོང་གསལ་དངུལ་རྣམས་ཁོ་རང་ལ་བདག་ཐོབ་ཡོང་རྒྱུ་དང༌། ས་ཆ་གཞན་པར་ཕྱིར་ཚོང་མི་ཆོག་རྒྱུ་གན་ཡིག་ཕན་ཚུན་གཉིས་ཀྱི་དན་རྟགས་བྱས། དེ་ནས་བཞུགས་སྒར་དྷ་སར་བཅར་ནས་དངུལ་གཡར་ཞུས་དང་འབྲེལ་གོང་ཚེས་ཉིན་ས་གན་ཁྲིམས་མཐུན་གཙང་བཟོས་རིན་དངུལ་ཁྲིམས་སར་སྤྲད་ཞིང་ས་ཆ་དེ་དག་དབུས་འབྲི་གུང་བཀའ་བརྒྱུད་ཚོགས་པའི་མིང་ཐོག་ཉོས་ཤིང༌། དེ་རྗེས་བྱང་ཆུབ་གླིང་འབྲི་གུང་མཐོ་སློབ་དེབ་སྐྱེལ་བྱས་པ་རེད། དེ་ནས་འབྲི་གུང་སྐྱབས་མགོན་ཆེ་ཚང་མཆོག་གིས་བཀའ་བརྒྱུད་མགུར་མཚོ་གཙོས་པའི་གསུང་རྩོམ་ཁག་ལ་ཞབས་ཞུས་དང་ལོ་དེར་ལ་དྭགས་འབྲི་གུང་བླ་བྲང་ཟ་ཁང་དུ་རྒྱ་གར་དམག་མིས་ཟ་ཁང་ལས་བྱེད་རྡོ་རྗེ་རྐྱེན་ལམ་དུ་སོང་སྐབས་སོགས་ཡར་མར་འགྲོ་བསྐྱོད་དང༌། དེ་རྗེས་༡༩༨༤ཟླ༡༠པའི་ཚེས༡༤་ཉིན་ས་ཆ་གསར་ཉོས་ཐོག་ཏུ་བཤད་གྲྭ་རྒྱག་རྒྱུ་ཐག་ཆོད་བཀའ་ཁྲོལ་བ་དང༌། འབྲི་གུང་སྐྱབས་མགོན་རྣམ་གཉིས་ས་ཆར་ཕེབས་ཤིང་ཐུགས་སྨོན་གནང༌། ཐོག་མར་ས་ཆ་དེར་འཁོར་ལམ་བཟོ་རྒྱུ་དང་འཐུང་ཆུ་སོགས་ལས་འགོ་ཚུགས་པ་སོགས་དང༌། གཞན་ཡང་འབྲས་འབྲུག་སོགས་ལ་ཕེབས་སྐབས་དང༌། གོང་ས༧རྒྱལ་དབང་ཐམས་ཅད་མཁྱེན་གཟིགས་ཆེན་པོ་མཆོག་གི་མདུན་ནས་སྙན་རྫོགས་ཞུ་བར་རྡོར་གདན་དུ་ཕེབས་སྐབས་སོགས་ལ་ཞབས་བཅར་དུ་ཡོད་པ་མ་ཟད་༡༩༨༦ལོར་ལམ་བཟོ་དང་ཆུ་འདྲེན་གྲུབ་ནས་༡༩༨༦ཕྱི་ཟླ་༡༠པའི་ཚེས༣འཁོད་པའི་བཀའ་ཡིག་ཕྱག་སྟར་ཟུར་གསལ་ལྟར་འབྲི་གུང་ལམ་མཁྱེན་པའི་མཚན་གནས་གནང་ནས་ཕྱི་རྒྱལ་ཡུལ་གྲུ་ཁག་ལ་ཞབས་ཞུས་ཕྱིན་ཞིང་འཇལ་མན་ནས་ཨ་རིར་ཕེབས་བསྐྱོད་དང་ཨ་རི་ནས་ཕྲན་ཐེ་ཝན་དུ་བུ་མང་ལྷོ་སྤྲུལ་སྐྱིད་འབལ་ཡང་སྲིད་ངོས་འཛིན་གནང་བར་ན་བཟའ་མཚན་གསོལ་ཆེད་འགྲོ་དགོས་ཕེབས་པར་བོད་སོག་ལས་ཁུང་དང་མ་འབྲེལ་བར་ཕྱི་སྲིད་ལས་ཁུངས་སུ་ཡུལ་སྐོར་སྤྲོ་འཁྱམས་ཀྱི་ལག་འཁྱེར་ཞུས་ལེན་ཐོག་ཕྱིན་ཞིང༌། ལྷོ་སྐྱིད་འབལ་ཡང་སྲིད་ན་བཟའ་མཚན་གསོལ་གྲུབ་ནས་ཧོང་ཀོང་དུ་འབྲི་གུང་སྐྱབས་མགོན་མཆོག་མཇལ་འཛོམས་དང་དེ་རྗེས་སིང་གྷ་པུར་དང་མ་ལེ་ཤེ་ཡ་བཅས་ལ་ཕེབས་གྲུབ་ནས་བྱང་གླིང་དུ་འབྱོར།

བོད་དུ་འབྲི་དགོན་ཁག་ལ་འཚམས་འདྲི་ཆེད་དུ་མི་འགྲོ་དགོས་གལ་ལ་ཕྲན་འགྲོ་རྒྱུར་ཞུས། ལམ་འགྲོན་ཆེད་ཧིན་སྒོར་ཆིག་ཁྲི་སྔ་གཡར་ཞུས་ཤིང་རྗེས་སུ་རྩིས་གཙང་ཕྱིར་འབུལ་ཞུས་ཤིང༌། མདོར་ན་བལ་ཡུལ་ནས་དབུས་གཙང་འབྲི་གུང་དུ་གྲུབ་དབང་དཔལ་ཆུང་རིན་པོ་ཆེ་ཆེད་མཇལ་ཐོག་འབྲི་གུང་སྐྱབས་མགོན་མཆོག་གི་བཀའ་ཡིག་སྙན་འབུལ་དང་འབྲེལ་གདམས་པའི་སྐོར་བཀའ་གནད་ཞུས་བསྩལ་སོགས་དང༌། འབྲི་གུང་སྐྱབས་མགོན་ཆུང་ཚང་ཆོས་ཀྱི་སྣང་བ་དང༌། ཨ་མགོན་རིན་པོ་ཆེ་དང༌། ནུབ་པ་རིན་པོ་ཆེ་སོགས་མཇལ་ཞུས་དང༌། དེ་རྗེས་ནག་ཆུར་རི་དབང་རིན་པོ་ཆེ་དང༌། བྱང་མི་ཏི་ཁར་གཅེས་དཀར་བླ་མ་དང་དེར་ཡོད་འབྲི་གུང་རྣམས་ལ་འཚམས་འདྲི་དང༌། ཝལ་ཐང་དགོན་གྱི་ཕྱག་མཛོད་རིན་ཆེན་སོགས་ལ་ཐུགས་འཕྲད། ནག་ཤོད་ཁུལ་གྱི་འབྲི་དགོན་ཁག་ལ་འཚམས་འདྲིའི་གནས་འབྲེལ་བཏང༌། དེ་ནས་བྱང་ལམ་རྒྱུད་སྒ་སྐྱེ་མདོར་འབྱོར་གཉེན་འཕྲད་ལ་བསྙད་དེ་སྒྲུབ་བརྒྱུད་དགོན། ཆོས་མཛད་དགོན། ཉིན་རྫོང་དགོན། རྒེའུ་དགོན་བཅས་པར་སོང་ཤིང༌། འདན་ཁོག་ཀླུ་དཀྱིལ་དགོན། རྩེ་ལེ་དགོན་སོགས་ལ་འགྲོ་བསྐྱོད་བདེ་མིན་རྐྱེན་པས་ཡིག་འབྲེལ་བྱས། ནང་ཆེན་དུ་སྐྱབས་རྗེ་མགར་རིན་པོ་ཆེ་དང༌། ལྷོ་འབྲོང་སྤྲུལ་རིན་པོ་ཆེ། མི་འགྱུར་རིན་པོ་ཆེ། རྣམ་རོལ་རིན་པོ་ཆེ་རྣམས་ཀྱི་དབུས་བླ་གྲྭ་ཡོངས་ལ་འཇམ་དཔལ་གཤིན་རྗེའི་དབང་ཆེན་བདུད་དཔུང་ཟིལ་གནོན་འབུལ་དགོས་ཕེབས་པར་བཀའ་གསུངས་ཕྱིར་ལྡོག་མ་ཕོད་པར་ཕུལ་ཞིང་གཤིན་རྗེའི་ཟླ་གསང་མཚམས་སྒྲུབ་གནང་རྒྱུའི་ཞལ་བཞེས་གནང༌། གཞན་ཡང་ཨ་ཕྱིའི་གཏོར་དབང་སོགས་དང་དེ་རྗེས་འཇམ་དཔལ་གཤིན་རྗེའི་སྒྲུབ་པ་ཚུགས་ཤིང་དབྱངས་དང་ཕྱག་ལེན་མཐོང་རྒྱུན་གང་ཤེས་ཞུས་ཤིང་ཟིན་ཐོ་དགོས་ཕེབས་བཞིན་གང་ངེས་མགྱོགས་བྲིས་བྱས་ནས་བཞག །སྐབས་དེར་དཔེ་རྒྱུན་དཀོན་སྟབས་སྐྱོབ་པའི་བཀའ་འབུམ་དང་དགོངས་འདུས་པོད་༡༣་ཕྲེང་བ་བསྐོར་ལྔ་པོད་༡ཐུབ་སྐུ་ཁྲུ་གང་བཅས་ཕུལ། གཞན་ཡང་འབྲི་ལུགས་སྐང་གསོ་དང་ཡང་ཟབ་སོགས་ཀྱི་དབྱངས་རོལ་དང་ལྷོ་ལུགས་དབྱངས་རོལ་སོགས་སྒྲ་འཇུག་འཁོར་ཐག་ནང་བཅུག་དགོས་གསུངས་དོན་བཞིན་གང་ཤེས་ཞུས། དེ་རྗེས་ཐུགས་སྒྲུབ་སྒྲུབ་ཆེན་བཙུགས་གནང་བར་རྒྱལ་ཚབ་ཀྱི་བྱ་བ་དགོས་ཕེབས་བཞིན་ཞུས། མཁར་མགོ་དགོན་དུ་འཇམ་དཔལ་རྣོན་པོ་ནད་གཅོད་ཀྱི་དབང་བླ་གྲྭ་ཚང་མར་དགོས་གསུངས་པ་བཞིན་ཕུལ མི་གཡེལ་དགོན་དུ་མཚམས་གྲར་བཅར། དཔལ་མེ་དགོན་པར་སྒྲུབ་ཁང་དུ་ལྷོ་ཀུན་བཟང་མཆོག་སྤྲུལ་རིན་པོ་ཆེའི་དབུས་སྒྲུབ་གྲྭ་རྣམས་ཀྱི་བཞེད་དོན་བཞིན་འཇམ་དཔལ་གཤིན་རྗེའི་རྣོན་པོ་ནད་གཅོད་ཀྱི་དབང་དང༌། ཡང་ཟབ་གསང་བ་སྙིང་བྱང་ཐུགས་རྗེ་ཆེན་པོའི་དབང་དང་སྒྲུབ་ཐབས་ཀྱི་ལུང༌། ལྔ་ལྡན་བྱིན་རླབས་དཔལ་འབར་གྱི་ལུང༌། ལྔ་ལྡན་རྡོ་རྗེའི་ཚིག་རྐང་གི་འགྲེལ་བཤད་དགོས་ཕེབས་བཞིན་མདོར་བསྡུས་ཞུས། དེར་སྐྱོབ་པའི་བཀའ་འབུམ་པོད་གཅིག་ཕུལ། དེ་ནས་རང་དགོན་ཀཿབཀྲ་ཤིས་དགོན་པར་འབྱོར་བས་གྲྭ་རྒན་འགའ་ཤས་བསྡད་འདུག་པ་མིག་ཆུ་གཏོང་གི་འདུག །དེར་ཡང་ཟབ་ཞི་ཁྲོའི་དབང་ལུང་ཁྲིད་བསྡུས་དང་འབྲི་ལུགས་མི་འཁྲུགས་དབང་ལུང་དང་ཆོ་གའི་ལས་རིམ་ཕྱག་རྒྱ་བཅས་གྲྭ་གཞོན་འགའ་ལ་བསླབས། འགུ་གྲགས་དང་། དགའ་རབ་བཅས་མི་རྒན་འགས་འཕོ་ལུང་དགོས་ཞེས་ཨུ་ཚུགས་བྱེད་པར་བརྟེན་དེ་ལྟར་བྱས། བརྫུན་མིན་ན་མགོ་ནག་ཐོམ་བྱུང་ཞེས་བཤད་ཀྱི་འདུག །མང་ཚོགས་ཀྱི་རེ་འདོད་བཞིན་རི་བསྟོད་དང༌། ཐོན་ཁར་དགོན་པར་ཨ་མགོན་ཆོས་གསུམ་གྱི་བསྟན་མཁར་ཆུང་ངུ་རེ་ལ་རྟེན་འཛུགས་བྱས་སྐབས་ཐུན་མོང་སྣང་ངོར་མཚན་མ་ལེགས་བཟོ་འདྲ་བྱུང་ཡང་འདིར་མ་བྲིས། ཐུགས་སྒྲུབ་བཀའ་འདུས་བདེ་ཆེན་སྙིང་པོའི་སྒོ་ནས་མཆོག་ལས་སྨན་སྒྲུབ་དང་འབྲེལ་སྒྲུབ་ཆེན་ཞག་བདུན་བྱས་པར་སྐྱབས་རྗེས་མགར་ཆེན་རིན་པོ་ཆེ་རྡོ་རྗེ་སློབ་དཔོན་དང༌། ཕྲན་རྒྱལ་ཚབ། སྐྱབས་རྗེ་ལྷོ་འབྲོང་སྤྲུལ་རིན་པོ་ཆེ་དང༌། པད་འགྱུར་རིན་པོ་ཆེ་སོགས་བླ་གྲྭ་བརྒྱ་ལྷག་འདུས་པར་སྒྲུབ་དབང་དང༌། ཁམས་ཟླ་དགོན་གྱི་སྤྲུ་སྐུ་གདན་ཞུས་ཆེད་མི་འགྲོ་ཆེད་གཏོང་བྱས་ཤིང་ཕེབས་འབྱོར་བྱུང་བ་ལྟར་དེར་ཁྲི་བཀོད་ཀྱི་མངའ་གསོལ། སྒྲུབ་དབང་དང་ལྔ་ལྡན་གྱི་ཁྲིད་ཉིན་གཉིས་རིང་བྱས། དེ་རྗེས་རཏྣའི་ཕུར་པའི་སྒྲུབ་ཆེན་དང་བསྟན་འགྲོའི་དུས་རིམ་ཆེད་ཚེ་རིང་བརྟན་མདོས་ཞིག་ཀྱང་བྱས། ཡེལ་པ་བཀའ་བརྒྱུད་རྟ་རྣ་དགོན་པར་གནས་མཇལ་དང་འབྲེལ་གྲུབ་ཐོབ་ལྕགས་ཟམ་ལུགས་ཀྱི་ཚེ་དབང་དགོན་འདུན་བཞིན་བྱས། སྒྲུབ་ཁང་ཁག་གཉིས་ཀྱི་དགོས་འདུན་བཞིན་ལྔ་ལྡན་རྡོ་རྗེའི་ཚིག་རྐང་གི་མགྱོགས་ཁྲིད་བྱས། ཚུར་གནང་སྦྱིན་བྱུང་བ་རྣམས་ཕྱིར་ཕུལ་ཁར་འབུམ་པོད་༡༢་དང་སྐུ་འདྲ་ཞིག་ཕུལ། འབའ་རོམ་བཀའ་བརྒྱུད་ཚང་གསར་དགོན་དུ་ཕྱིན་སྐྱབས་རྗེ་བློ་གྲོས་རིན་ཆེན་མཆོག་གི་མདུན་ནས་མགོན་པོ་ཕྱག་བཞི་པ་དང་དུད་སོལ་མ་མགོན་དཀར་བཅས་ཀྱི་དབང་རྣམས་ཞུས། རིན་པོ་ཆེ་མཆོག་གི་དབུས་སྒྲུབ་གྲྭ་རྣམས་ལ་བཀའ་བསྒོ་དང་རྟེན་ལ་རབ་གནས་དགོས་ཕེབས་བཞིན་བྱས། ཁོ་བོས་བརྩམས་པའི་ལྔ་ལྡན་གྱི་འགྲེལ་བའི་ལུང་འབུལ་དགོས་བཀའ་ཕེབས་བཞིན་རིན་པོ་ཆེ་མཆོག་ལ་ཕུལ། དེར་ཚུར་ལ་གནང་སྦྱིན་བྱུང་བ་རྣམས་ཡར་འབུལ་ཞུས་ཐོག་འབུམ་པོད་༡༢་དང་སྐུ་འདྲ་གཅིག་བཅས་ཕུལ། ཀརྨ་བཀའ་བརྒྱུད་མགོན་པོ་དགོན་པར་སྤྲུལ་སྐུ་མཁྱེན་འབྱམས་སྐུ་གདུང་ལ་རབ་གནས་དགོས་ཕེབས་བཞིན་བྱས། ལྷོ་འབྲོང་སྤྲུལ་གདན་ས་ལུང་དཀར་ཐུབ་བསྟན་བཤད་སྒྲུབ་གླིང་དུ་འབྱོར། སྔ་རྗེས་སྡོམ་པས་ཐུགས་སྒྲུབ་དང༌། ཕུར་སྒྲུབ། བཀའ་འདུས་བདེ་ཆེན་སྙིང་པོ་དང༌། ཉང་གཏེར་བཀའ་བརྒྱད་ཁྲོ་རོལ་ཐོག་མར་ཚུགས་ནས་སྐབས་དེར་དབུ་མཛད་དགོས་འདུན་བཞིན་ཞུས། བཀའ་བརྒྱད་ཀྱི་གར་འཆམ་ཐོག་མར་ཚུགས། དེ་བཞིན་དགོངས་འདུས་ཚོགས་གར་ཆེན་མོ་དང་མཆོད་གར་བཅས་པར་དག་ཐེར་དང་དབྱངས་རོལ་ཕྱག་ལེན་རྣམས་དོགས་འདྲི་བྱུང་བ་རྣམས་ལ་གང་ངེས་ཞུས། ལྷག་པར་དབུ་མཛད་འབྲུག་སེང་ཉིན་ལྟར་ཕྲན་སར་སྒྲ་འཇུག་འཁོར་ཐག་བསྣམས་ནས་ཆོ་གའི་ཕྱག་ལེན་དབྱངས་རོལ་སོགས་འདྲི་བརྩད་ཇི་བྱུང་ལ་ངལ་བ་དང་ལེན་གྱིས་ཞུས། བསྟན་འགྲོ་ཞབས་རིམ་ཚེ་རིང་བསྟན་མདོས་དང་རླུང་རྟའི་རྟེན་མཁར་སོགས་སྒྲུབ། ལྷོ་འབྲོང་སྤྲུལ་བསྟན་འཛིན་ཉི་མ་རིན་པོ་ཆེ་མཆོག་ལ་ཕྱག་རྫོགས་ཀྱི་ཁྲིད་དང་འབྲི་གུང་ཆོས་རྒྱལ་རིན་ཆེན་ཕུན་ཚོགས་ཀྱི་ཟབ་གཏེར་ཡིད་བཞིན་ནོར་མཆོག་དང་གཤིན་རྗེའི་བསྐྱེད་རྫོགས་སྐོར་ཚང་སྤྲུགས་སུ་ཕུལ། གཅོད་འཇའ་ལུས་ཀུན་འགྲུབ་ཀྱི་དབང་རྒྱུན་ཆད་ཉེར་རྟེན་དེ་དག་འབུལ་དགོས་ཕེབས་པར་བཞིན་ཕུལ་བ་མ་ཟད་ལྷོ་ལུགས་ཀྱི་གཅོད་ཀྱི་འདེབས་དབྱངས་དང་ལུང་བཅས་ཕུལ། ཕྲེང་བ་སྐོར་ལྔ་དང་དགོངས་འདུས་པོད་༡༣་སྐྱོབ་པའི་བཀའ་འབུམ་བཅས་ཕུལ།

ཀར་དགོན་རི་བར་དགོན་པར་འབུམ་པོད་༡༢་དང་བཀའ་གདམས་མཆོད་རྟེན་གཅིག་ཕུལ། རི་སྨད་དགོན་དང༌། རི་པ་སྟོད་མའི་དགོན་དང༌། རྒེའུ་རྣ་དགོན་བཅས་ལ་ཚུར་གནང་སྦྱིན་བྱུང་བ་རྣམས་ཕྱིར་འབུལ་ཞུས་ཐོག་སྐུ་འདྲ་རེ་སོགས་ཕུལ། དེ་ནས་ཡར་འབྲི་གུང་རྒྱུད་སྟོད་གངས་རི་ཏི་སེའི་གནས་སྐོར་དང་སྦྲགས་འབྲི་དགོན་རྒྱང་གྲགས་དགོན་པར་ཕྱིན་རྟེན་ལ་རབ་གནས་དང་འབྲི་གསོལ་རྒྱས་པ་བཏང༌། དགོན་པའི་ཐོ་དེབ་ཀྱི་མཆོད་བརྗོད་སོགས་བརྩམས་དགོས་འདུན་བཞིན་བྱས། གསེར་ལུང་སྒྲུབ་སྡེར་བཙུགས་འདུག་པར་དེར་མདུན་ཆུ་སྤྲུལ་སྐུ་དང་མར་སྨྲིག་སྤྲུལ་སྐུ་གཙོས་སྒྲུབ་གྲྭ་རྣམས་ལ་ཕྱག་ཆེན་ཆོས་དྲུག་གི་ཉམས་བཞེས་ལྷོད་མེད་དགོས་ལུགས་སོགས་རེ་བསྐུལ་ཞུས་ཤིང༌། རྟེན་འབྲེལ་མཚོན་བྱེད་དམངས་སྒོར་༡༠༠་དང་དར་བཅས་ཕུལ། དེ་རྗེས་སྤུ་ཧྲང་དགུང་འཕུར་དགོན་པར་ཕྱིན་གྲྭ་ཆུང་གཉིས་ཀྱིས་བསྐང་གསོའི་ལུང་དགོས་འདུན་བཞིན་ཕུལ། དེ་ནས་མ་ཕམ་གཡུ་མཚོ་གསེར་ལུང་དགོན་དུ་འབྱོར་དེར་དབང་དང་རབ་གནས་བྱས། དེ་ནས་སླེ་མེའི་ཡུལ་དགོན་རྟ་ཁལ་གྱིས་བསུ་བ་བྱུང་བ་བཞིན་སླེ་མེའི་དགོན་ཁག་གསུམ་ལ་དབང་བཀའ་དང་ཨ་ཕྱིས་བསྐང་མདོས་སོགས་བྱས་ཤིང༌། དགེ་བསམ་སྦྱོར་གཙོས་སླེ་མེའི་ཡུལ་མགོན་གྱིས་བསུ་སྐྱེལ་གང་ལེགས་ཀྱིས་བལ་ཡུལ་རྒྱུད་རྒྱ་གར་བྱང་ཆུབ་གླིང་དུ་འབྱོར། དེ་རྗེས་ཐེ་ཝན་དུ་གཏོང་གནང་བྱུང་བར་དེ་དུས་ཐེ་ཝན་ནང་པ་དང་བོད་ཀྱི་ནང་པ་ཕན་ཚུན་བར་འབྲེལ་བ་དེ་ཙམ་མ་མཆིས་སྟབས་ཐེ་ཝན་ཀྲུང་ཧྭ་ནང་བསྟན་ཚོགས་པའི་གཙོ་འཛིན་ཆེ་ཤོས་དབུ་མན་ཙང་ལོ་དང་མཉམ་དུ་ཆོས་ཀྱི་མཛད་སྒོ་བཙུགས་ཤིང་རྒྱ་བོད་ནང་པའི་མཉམ་འབྲེལ་མཛད་སྒོ་བཙུགས་པའི་སྲོལ་ཐོག་མར་ཕྱེས། ཐེ་ཝན་བཙོན་ཁང་ཁག་གི་བཙོན་པར་ཆོས་ཀྱི་སློབ་གསོ་བྱས། འབྲི་གུང་བཀའ་བརྒྱུད་ཀྱི་ཚོགས་པ་དེབ་སྐྱེལ་བྱས་པ་དང༌། སྒོ་འབྱེད་དུ་འབྲི་གུང་༧སྐྱབས་མགོན་ཆེ་ཚང་རིན་པོ་ཆེ་མཆོག་གདན་འདྲེན་ཐོག་གོང་གསལ་ཐེ་བོད་ནང་པའི་ཆོས་ཀྱི་མཛད་སྒོའི་འབྲི་གུང་ཆོས་ཚོགས་སྒོ་འབྱེད་གནང་ཞིང་དེ་རྗེས་ཡང་ཟབ་རྫོགས་པ་ཆེན་པོས་རྡུལ་མཚོན་ལ་བརྟེན་པའི་དབང་ཆེན་སོགས་ཆོས་ཕྱོགས་ཀྱི་མཛད་སྒོ་གང་ཆེ་བྱུང་བ་དང༌། ཆོས་ཚོགས་ཀྱི་ཁང་པ་གསར་ཉོས་སོགས་དཀའ་ངལ་ཁུལ་འདེགས་གང་ཡོང་བྱས། དེ་རྗེས་ཕྲན་ནས་སྣ་ཁྲིད་པའི་ཐེ་ཝན་དགོན་ཁག་བརྒྱ་ལྷག་དང་ཆོས་ཚོགས་ཁག་བཅས་པས་༧གོང་ས་༧སྐྱབས་མགོན་མཆོག་གདན་ཞུ་བྱ་རྒྱུ་ང་ཚོར་གྲོས་མཐུན་བྱུང་བར་སྐབས་དེར་ཁོ་བོ་ལག་འཁྱེར་རྐྱེན་པས་འགྲོ་བདེ་མ་བྱུང་གཤིས་༡༩༩༣ཕྱི་ཟླ༡༢་ཚེས༡༣འཁོད་པའི་༧གོང་ས་མཆོག་ལ་ཕུལ་བའི་སྙན་ཞུ་དང་རྒྱ་བོད་ཤན་སྦྱར་དགོན་ཁག་བརྒྱ་ལྷག་དང་ཚོགས་པ་ཁག་གི་རྟགས་འཁོད་ཀྱིས་སྙན་ཞུ་དང་སྦྲགས་ཁེ་ན་ཊ་ནས་ནང་སྲིད་དྲུང་ཟུར་བཀྲ་ཤིས་སྟོབས་རྒྱལ་ལགས་ངོས་ཀྱི་ཚབ་ཏུ་ཕེབས་རོག་ཞུས་ཤིང་ཁོང་གི་ལྷན་དུ་ཆོས་ཚོགས་ཀྱི་འཐུས་མི་བཅས་བཞུགས་སྒར་དུ་བཅར་ཞིང༌། ༧གོང་ས་མཆོག་ཆིབས་བསྒྱུར་མ་གྲུབ་ཀྱང་བཞུར་སྒར་ནས་བཀའ་རྒྱ་དང་སྦྲགས་སྤྱན་རས་གཟིགས་ཀྱི་སྐུ་དང་སྐུ་ཚབ་ཏུ་ཆོས་དོན་དྲུང་ཟུར་སྒ་རྗེ་ཁམས་དབུས་རིན་པོ་ཆེ་དང༌། ས་སྐྱ་བདག་ཆེན་ཕུན་ཚོགས་ཕོ་བྲང༌། རྒྱ་གར་ལྷོ་གཞིས་ཀོ་ལི་སྒར་ནས་མཆོག་སྤྲུལ་ཀརྨ་བག་ཡོད་རིན་པོ་ཆེ༌། དགེ་བཤེས་ཀླུ་འབུམ་ཐུབ་བསྟན་རྒྱ་མཚོ་མཆོག་བཅས་གདན་འདྲེན་ཞུས་ཐོག་ཆོས་ཀྱི་མཛད་ཆེན་བཙུགས་ནས་བསྟན་སྲུང་དམར་ནག་གི་གསོལ་མཆོད་སོགས་གང་ལེགས་བྱུང་ཞིང་ཐེ་ཝན་ནང་ཆོས་བརྒྱུད་བཞི་མཉམ་འཛོམས་ཀྱི་མཛད་སྒོའི་ལོ་རྒྱུས་ཐོག་མ་དེ་ཡིན་པ་དང༌། སྤྱི་ནོར་༧་གོང་ས་ལྷ་མི་རྣམ་འདྲེན་ཆེན་པོ་མཆོག་ཐེ་ཝན་དུ་ཞབས་འཁོད་ཐུབ་པའི་རྟེན་འབྲེལ་གྱི་སྒོ་འཕར་ཕྱེས་པའི་ལོ་རྒྱུས་ལེའུ་གསར་དུ་གཏོད། བོད་སོག་ལས་ཁུང་ནས་ང་ཚོར་ལྟ་སྟང་འཛིན་པའི་གསར་ཤོག་ཁག་སྐབས་དེའི་ཟླ་དེབ་ནང་ད་ལྟ་ཡང་གཟིགས་ཆོག་ཡོད་པ་མ་ཟད་ཁོ་བོ་ལ་བོད་དོན་གྱི་ལྟ་བ་འཛིན་མཁན་ཆོས་ལུགས་པ་ཞིག་ཡིན་ཚུལ་གསར་ཤོག་ཆེད་བཀོད་དང་འབྲེལ་སློབ་མ་ཁག་རྒྱུད་བསྐུལ་གྱིས་ཁུངས་མེད་བརྫུན་གཏམ་གྱི་ཁྲིམས་གཏུགས་དང༌། རང་རིགས་ནང་ཁུལ་ཚོགས་པ་གཞན་གྱིས་ཕྲན་ལ་སྐྱོན་འདོགས་བསྙད་ཚོལ་གྱིས་ཐབས་བསྐུལ་དང་འབྲེལ་ཕྲན་གོ་མིང་གཏང་མི་ལ་ཞུགས་ཡོད་ཚུལ་སོགས་གཞི་མེད་བརྫུ་བཟོའི་སྐྱོན་འདོགས་སྤེལ་བ་སོགས་ཇི་ལྟར་བྱས་ཀྱང་མཆོག་གསུམ་ཐུགས་རྗེ་དང་ལས་འབྲས་བསླུ་བ་མེད་སྟབས་ཁོ་བོའི་ཆོས་ཕྱོགས་ཀྱི་ཞབས་ཞུས་ནི་སྔར་ལྷག་ཞུས་བཞིན་ལེགས་ལམ་གོང་འཕེལ་དུ་གྱུར། དེང་སྐབས་བལ་ཡུལ་དུ་དཔལ་ལྡན་ཕག་གྲུའི་ནང་བསྟན་སློབ་གྲྭ་དང༌། བོད་དུ་རང་དགོན་ཀཿབཀྲ་ཤིས་ཐུབ་བསྟན་རབ་རྒྱས་གླིང་གཙུག་ལག་ཁང་གསར་བཞེངས་དང༌། མཚམས་གྲྭ་གསར་བཙུགས་སོགས་དང༌། ལ་དྭགས་ཤར་ཆུ་དགོན་པར་ཀུན་རིགས་དང་གཙུག་གཏོར་རྣམ་རྒྱལ་སྒྲུབ་མཆོད་ལོ་ལྟར་ཆགས་མེད་དང༌། སྒང་སྔོན་བཀྲ་ཤིས་ཆོས་རྫོང་དགོན་དུ་ཨ་ཕྱིའི་བསྐང་མདོས་བདུན་ཕྲག་རིང་ལོ་ལྟར་ཆགས་མེད་རྒྱུན་བཙུགས་དང༌། བླ་མ་གཡུ་རུ་དགོན་དུ་ལོ་ཆེན་རིན་ཆེན་བཟང་པོས་བཞེངས་པའི་དུད་སོལ་མའི་ལྷ་ཁང་དུ་མཆོད་ཁྲི་གསར་བཞེངས་དང་ཟླ་སྐང་ཆགས་མེད་རྒྱུན་བཙུགས་སོགས་བྱས་པ་རག་བསྡུས་ཡིན་ལ། གང་ལྟར་ན་གཞོན་དབང་པོ་ཡར་དར་སྐབས་ཀྱི་དུས་ཚོད་དེ་དམངས་གཞུངས་ཆོས་གསུམ་གྱི་ཞབས་ཞུས་ལ་ཕུལ་ཟིན།

ད་ལྟ་སྤུན་འབྲིང་བ་གཡུ་རྒོད་དང་སྐུ་ཟླ་དབྱངས་ཅན་ལྷ་མོ་ལ་སྲས་རྡོ་རྗེ་ཚེ་རྒྱལ་དང༌། རིག་འཛིན་དབང་རྒྱལ། སྲས་མོ་བསྟན་འཛིན་སྒྲོལ་དཀར་དང༌། དཀོན་མཆོག་ཆོས་སྒྲོན། སྤུན་ཆུང་བ་རྒེའུ་རྣ་སྤྲུལ་སྐུ་བསྟན་འཛིན་རྣམ་རྒྱལ་སྐུ་ཟླ་སྒྲོལ་མ་གཉིས་ལ། སྲས་པོ་འཇམ་དབྱངས་རྣམ་རྒྱལ། འདི་འབྲི་གུང་སྤྱན་སྔ་གྲགས་པ་འབྱུང་གནས་ཀྱི་ཟློས་གར་དུ། སྨིན་གླིང་ཁྲི་ཆེན། འབྲི་གུང་སྐྱབས་མགོན་རྣམས་གཉིས་ཀྱིས་ངོས་འཛིན་འཁྲིར་བཀོད་གནང་ཞིང༌། ལོ་དེར་ཕག་གྲུའི་གདན་ས་མ་འགར་སྒང་དུ་མཆོད་རྟེན་གསར་བཞེངས་གྲུབ་པ་དང་འཁེལ་བས་སྔོན་རྒྱལ་བ་འཇིག་རྟེན་གསུམ་མགོན་གྱི་ལུང་བསྟན་བཞེད་དགོངས་དུས་ཁེལ་རྟེན་འབྲེལ་ལེགས་ཚོགས་ཆེན་པོ་བྱུང་ཞེས་འབྲི་གུང་༧སྐྱབས་མགོན་འཕྲིན་ལས་ལྷུན་གྲུབ་མཆོག་གིས་མངའ་གསོལ་གནང་སྐབས་འདུས་མང་སར་བཀའ་ཁྱབ་བསྩལ་འདུག་པ་དང༌། སྲས་མོ་སྐལ་སྒྲོན། ཆུང་ཤོས་ནམ་མཁའ་གཡུ་རྒྱལ་སྐུ་ཟླ་སྐྱིད་པ་ལགས་གཉིས་ལ། སྲས་བསྟན་འཛིན་གཡུ་རྒྱལ་དང། སྲས་མོ་མཁའ་འགྲོ་དང་དབྱངས་འཛོམ་བཅས། དཔོན་བསོད་ནམས་ཀྱི་སྲས་རྣམ་བཀྲ། རྣམ་བཀྲའི་སྲས་ཚེ་བརྟན་དབང་རྒྱལ། ཚེ་རིང་བསམ་གྲུབ། དཔོན་དགྲ་ལྷ་ལ་སྲས་མོ་གཉིས་ཙམ་མོ།

འབྲོང་སྨད་ལྕི་སྲིབ་བེ་ཅང་གི་རྒྱུད་པ།

༈ འབྲོང་སྨད་ལྕི་སྲིབ་བེ་ཅང་གི་རྒྱུད་པ་ནི།

འབྲོང་སྨད་དཔོན་ཚང་ནས་ལོགས་སུ་སོང་བ་མི་རྒྱུད་ལ་བཻ་ཅང་གི་གོ་ས་སྤྲད་པས་ལྕི་སྲིབ་གཡམ་བྲག་གཡུ་མཚོ་དང༌། གཡམ་རས་ནག་གི་ཡས་མས་དུ་དཔོན་ས་བཟུང༌། འཚེར་ས་དངོས་ནི་གཡམ་རྒྱིང་ཇང་དུ་མཚེར་ཤུལ་པད་ཁྲི་བཅས་ད་ལྟའང་ཡོད། བེ་ཅང་ག་ཡུས་སྲས་བེ་ཅང་སྐྱིད་འབེལ་སྐབས་སུ། ཧོར་ཚོ་ནང་དུས་ཀྱི་ཁྲམ་པ་ཁ་གསུམ་ཟེར་བ་ཁྱི་གྲ་སེར་འབུ་ཁ། སྒོ་ཐུང་རྐྱང་མོ་ཁ། ནག་རུ་ཝ་མོ་ཁ། ཞེས་ཁྲམ་སྐོར་ཤུགས་ཅན་ཞིག་བྱུང་བའི་གྲས། ནག་རུ་ཝ་མོ་ཁས་བེ་ཅང་སྐྱིད་འབེལ་ལ་མནའ་ཤག་ཐོག་མནའ་གྲིབ་རྩ་ཟ་བྱས་ནས་བསྡད། དེ་ནས་རིམ་པས་བདག་བཟུང་གིས་གཡམ་གོ་ཆེ་ཡར་འགགས་ཡན་ཁོང་ཚོས་བདག་བཟུང་བྱས་སྐད། བེ་ཅང་མགོ་ཟོར་དུས་སུ་སོག་དམག་དང་འཁྲུགས་འཛིང་བྱུང་བས་སོག་དམག་བསད་པའི་མི་མགོ་ས་དོང་བྲུས་ནས་སྦས་པས་ས་དེར་ཤེས་མཁར་མགོ་དོང་ཟེར། སྐབས་དེར་དཔའ་དར་ལ་སྡེ་དུད་བརྒྱ་བས་དགའ་ཟེར་བའི་ཐུབ་སྐུ་སྡེ་བརྒྱ་མ་ཟེར་བ་དེ་གཟེངས་བསྟོད་དུ་བྱུང༌། བེ་ཧུ་ཀརྨ་རབ་བརྟན་གྱི་དུས་སུ་བེ་ཅང་ཚེ་དབང་རྣམ་རྒྱལ་གྱི་དམ་ཕྲུག་ཡོད་པའི་གན་རྒྱ་དང་ཆོད་ཁྲ་འདུག །ལྷོ་ནུས་ལྡན་རྡོ་རྗེའི་སྐུ་དུས་སུ་བེ་ཅང་དབང་ཕྱུག་དར་རྒྱས་ཞེས་འདུག་པ་ཙམ་ལས་གཞན་ལོ་རྒྱུས་མཐོང་ཐོས་མ་བྱུང༌། ཡང་བེ་ཅང་ཨ་རྣམ། རིག་གྲོལ། བསྟན་དགའ་སྤུན་གསུམ་གྱི་དུས་སུ། ཧོར་སྤྱི་ཁྱབ་ཚང་གི་སྲས་མོ་བསུས། ཨ་རྣམ་གྱིས་སྡེ་མགོ་བལྟས། རིག་གྲོལ་གྱིས་གཡམ་མཐོ་སྨོན་ཁུག་ཏུ་ལྷ་ཁང་བཞེངས། བུ་ཆུང་བ་བསྟན་དགའ་ལོགས་སུ་སོང་བ་དེ་ལ་གཟིམ་སྦྲ་ཆུང་བ་སྤྲད་པས་བེ་ཅང་གཟིམ་རུ་མ་ཟེར་བ་དེ་ཡིན། ཨ་རྣམ་གྱི་སྲས་གནམ་དགའ་དང་ཀར་རྒྱམ་གཉིས་ཡོད། གནམ་དགའི་སྲས་་བེ་ཅང་ཆོས་སྐྱོང་ངམ་གཅེས་མིང་དགའ་སྐྱོང་ཞུ་བ་དེ་ཡིན། བེ་ཅང་དགའ་སྐྱོང་འབོ་ཐ་དང་ཐུག་ཕྲད་སྐབས་དཔའ་རྩལ་གྱི་གྲགས་པ་ཆེ། གཞན་ཡང་དུས་དགྲས་འཚེ་བའི་སྐབས་སུ་དཔའ་རྩལ་རྟུལ་ཕོད་ཀྱི་སྙན་གྲགས་ད་ལྟ་འང་གསལ་པོར་ཡོད། དེའི་སྲས་ཨོ་སྐྱིད། དཔའ་རྒོད། ངང་སྤུག་གསུམ་མོ། བེ་ཅང་གི་ལོ་རྒྱུས་ཞིབ་པར་མ་ཤེས་ཤིང་ལོ་དུས་དང་མི་རབས་རིམ་རྒྱུད་དཔྱད་གཞི་ཙམ་ཡང་མེད་པས་དེ་ཙམ་མོ།

༑ གཟིམ་རུའི་བེ་ཅང་འབྱུང་ལྡན་ནས་ལོ་བཅོ་བརྒྱད་དུས་སུ་རྐང་ཆེན་ཤེད་རྡོ་འཕྲག་ལ་བཞག་པས་འབྱུང་ལྡན་ཐོགས་ཟེར། འབོ་ཐ་དང་ཐུགས་འཕྲད་སྐབས་དཔའ་རྩལ་གྲགས་པ་ཆེ་ཞིང་དེ་དུས་མདའ་སྨས་བྱུང་བ་འདྲ། རྗེས་ནས་དཔོན་ཁྲི་རྒྱལ་གྱིས་མིང་གནང་བ་བེ་ཅང་དབང་འདུས་ཕུན་ཚོགས་ཟེར། ཡང་བེ་ཅང་དགའ་ཀྲོག་ཟེར་བའི་མི་གཟུགས་ཆེན་ཞིག་ཡོད་པ་དེ་དང༌། བག་རོགས་བསྟན་འཛིན་འོད་ཟེར་བཅས་དུས་དགྲས་འཚེ་སྐབས་དཔའ་གྲགས་ཆེ་བ་ཞིག་ཡིན། །རྫ་སྟོད་དགོན་སྡེའི་ལོ་རྒྱུས་ནང་ལྕི་སྲིབ་དཔོན་ཚང་གི་ས་དང༌། འཁོར་བློན་པོ། འོག་སྡེའི་ཤོག་ནི་ཞེས་བེ་ཧུ་དང་བེ་ཅང་བློན་པོ་དང་འོག་སྡེ་ཤོ་ཁག་སོ་སོ་ཡིན་བཟོ་སྟོན་གྱི་འདུག་པ་དེ་མ་དག་སྟེ་འབྲོང་སྨད་བེ་ཧུ་དང་བེ་ཅང་སྡེ་ཆོས་གཅིག་བསྒྱུར་ཡིན་པ་དང༌། བེ་ཧུ་འོག་ཏུ་བེ་ཅང་དེ་འོག་སྔར་ཡིན་ན་སྤྱི་ཁྱབ་བློན་ཆེན་དཔོན་སྐྱ་གཉིས་ཞེས་ལྕི་སྲིབ་དཔོན་ཆུང་བློན་རྒན་ས་ཆ་དགུ་ཆོས་དང༌། ལྕི་ཉིན་རྒན་ཆེན་སྐྱ་ཤོས་སྦྲ་ཆུང་ཚང་ས་ཡུག་སྨད་ལ་ཡོད་པ་དེ་གཉིས་དང༌། ལྕི་ཉིན་རྒན་པོའི་སྔར་ཁ་དཔེ་ལ། སྐྱ་རོང་ཧོར་གསུམ་ཟེར། དུས་ཕྱིས་རོང་པོ་ཚང་མེད་འདུག །ཧོར་ཚང་ཧོར་བཟོད་པ། སྐྱ་ཤོག་ངག་རིན། ནགས་ཚང་མགོན་གྲགས། སྐྱ་ཤོས་རྣམ་གྲགས། འཁོར་རུ་ངག་རྒྱམ། དཔོན་ཆུང་ཚུལ་དཔའ། ཐག་ལུག་ཆོས་སྦྱིན་སོགས་དང༌། སྒོམ་པ་ལ་འགྲུ་གདུང་ཁེ་ཚ། འབྱོ་སྒོམ་པ་འཕྲིན་ལས་རིག་འཛིན། དུད་ཆེ་ཁག་ལ། ཁྱུག་ཆུང་ཚང༌། ཀུན་བདེ་ཚང༌། རོང་པོ་ཚང༌། གོང་ཆེན་ཚང་སོགས་ཡོད་པ་དང༌། ལྕི་སྲིབ་ཁག་ལྔ་ཤོག་དྲུག་ཅེས། སྔར་ཡིན་ན་སྟོད་སྐོར། སྡོམ་རུ། བར་སྐོར། བྲག་དགུ་གཉིས། སྨད་སྐོར། གཡམ་ཐ་བཅས་དྲུག །དུས་ཕྱིས་སྨད་སྐོར་གཡམ་ཐ་གཅིག་འདྲེས་སུ་གྱུར་པས་ལྕི་སྲིབ་སྟོད་སྨད་གཉིས་ཡིན། ལྕི་སྲིབ་སྟོད་མའི་རྒན་པོ། ཡག་ལ་ཚང༌། གོང་པ་ཚང༌། སྡོམ་རུའི་སྡོམ་བུ་གསོ་མགོན། ཨ་རྟ། གཉོ་བ་དོན་ཡོད། བར་སྐོར་ལ། ཧོར་ཨ་ཀྲོག །ངོ་ཆེ་སོགས་དང༌། བྲག་དགུའི་རྒན་པོ། བེ་རུ་དབང་རྡོལ། དཔོན་ཆུང་ཚེ་འཚོགས། བེར་ཆེན་ཆོས་དར། ཀྲང་བཟོད་པ་སོགས་དང༌། གཡམ་ཐ་རྒན་པོ། བག་རོག་བསམ་གཏན། གུང་དཀར། རྒྱ་ཀརྨ། རྒྱ་བུ་ལྷ། ཨ་འབུམ་སྐྱིད་དགའ་སོགས་དང༌། སྒོམ་པ་ལ། ལྷ་མ་སྒོམ་པ་རྒན་པོའང་ཡིན། སྐྱ་ཤོག་སྒོམ་པ་རྒན་པོའང་ཡིན། དཔོན་ཆུང་དཀར་གྲགས་སོགས་ཡོད་པ་དང༌། ཁེ་ཚབ་གཉིས་ལ། ཡོད་རེད་རིན་འོད། དཀོན་འཕྲིན། ཚབ་གསར་ཁག །ཀོ་རིས་དུད་ཁག །ཁ་ཚ་ཚང་སོགས་དང༌། སྒོམ་པ་ཨ་མྱེ་ལ། ཁེ་ཚ་སྒོམ་པ། དུས་ཕྱིས་གཅོད་པ་གཉིས་ཡོད། དུད་ཆེ་གྲས་སུ། ས་ཚང༌། གོ་ན་ཚང༌། ད་ལྟ་འཚོ་བཞུགས་དཔལ་འབྱོར་སོགས་དང༌། རུང་སྡེ། ཀ་གནམ་ལྗིག་གསུམ། སྤང་རུ་སྦེ་ཐ་བཅས། རྒན་པོ་ལ། སྤོས་སྐྱ་ཤོག་བསྟན་པ། གླང་ལུང་སྐྱ་ཤོག་ཀུན་ཚེ། གཞའ་ཆེན་སྐྱ་ཤོག་ཤེས་གྲག །ལྗང་ལྗང་སྐྱ་ཤོག་རག་སྒོང༌། གོང་པ་རྡོར་འཚོགས་སོགས་དང༌། གནམ་ལྗིག་གཉིས་ཀྱི་རྒན་པོ། འབྱོ་ཕྱུག་གོང་གསུམ། སྦེ་ཐའི་ཀྲང་པོ་རྒན་ཆེན་ཉི་མ་དང་། །སྤང་བུ་ལགས་སོགས་ཡོད་པ་ནས། བེ་ཧུ་ལ། བྱང་རོང་ཚང་མས་ཁྲལ་འབུལ་དགོས་པ་དང༌། བེ་ཅང་ལ་ལྕི་ཉིན་མ་གཏོགས་གཞན་བྱང་རུང་ཚང་མས་ཁྲལ་འབུལ་དགོས། འབྲོང་བར་མ་དང་རྨེ་ཐ་གཉིས་བྱང་རུང་ཡིན།

༑ རྫ་སྟོད་ལོ་རྒྱུས་ནང༌། སྟོད་མའི་རུང་སྡེ་རྨེ་ཐ་བྲིས་པ་དེ་མ་དག་པ་ཡིན། བར་མའི་རུང་སྡེ་རྨེ་ཐའི་རྒན་པོ་ལ། འབྱོ་རྒན་པོ། གོང་པ་ཤེས་རབ། གོང་པ་གྲགས་རྕལ། གོང་པ་ཚུལ་ཁྲིམས་ཡེ་ཤེས་སོགས་ཡོད། བར་མའི་བྱང་རུང་གཉིས་ཀས་བེ་ཧུ་མ་གཏོགས་བེ་ཅང་ལ་ཁྲལ་མི་དགོས། སྟོད་མའི་རུང་སྡེ་རྨེ་སེར་འཕྲེང་ཡིན་པ་དང༌། བར་མའི་རྒན་པོ་ལ། སེ་གཙང་མཆོད་གསུམ་ཟེར། སེ་བོ་ཐབས་མཁས། གཙང་པ་མཆོག་དགའ། དུས་ཕྱིས་ཨ་མཆོད་མི་ཚང་མེད་འདུག །འབྲོང་སར་ཚེས་འབུམ་ཚང༌། འབྱོ་བདུན་གྲགས་ཚང༌། དོ་ཧོང་རྒན་ཁག་གཉིས། དུད་ཆེ་བའི་གྲས། ཆེ་རྒྱུད་ཨ་ཤག་དོ་ཧོང་སོགས་ཡོད། དགོན་པ་ལ། ལྷོ་རུ་ཁག་ལྔ། རྒེའུ་རྣ་དགོན། རྫ་ལུང་དགོན། ཚང་གསར་དགོན། རྟ་རྣ་དགོན། བཀྲ་ཤིས་དགོན། དགེ་དགོན་བཀྲ་ཤིས་ཆོས་གླིང་། ཧེ་རུ་དགོན་ཝམ་ལུལུང་དགོན་སོགས་བེ་ཧུ་ཅང་ཐུན་མོང་གི་མཆོད་གནས་ཡིན་པ། དཔེར་ན། ལྷོ་འབྲོང་སྤྲུལ་རྣམ་ཐར་ནང༌། བེ་ཅང་དཔོན་དབང་ཕྱུག་དར་རྒྱས་དང༌། དབུ་མཛད་རྒྱ་མཚོ་སོགས་ཀྱིས་བཀའ་བརྒྱད་གར་འཆམ་དང་དཀྱིལ་འཁོར་རྒྱན་རྫས་སོགས་བཟོ་བསྐྲུན་ལེགས་གྲུབ་གནང་ལུགས་གསལ་བ་ནས་མཁྱེན་རྒྱུ་མ་ཟད་དགོངས་འདུས་གཏོང་སྒོ་ཡང་ལྕི་ཉིན་སྲིབ་སྡེ་དུད་གང་རུང་ནས་རྩིས་སྤྲོད་ལེན་བྱས་པ་ནས་མཁྱེན་རྒྱུ་དང༌། དེ་བཞིན་རི་ཁག་དགོན་པ་རྗེ་ལེན་སྐབས་ཀྱང་བེ་ཧུ་ཆེད་བསྐྱོད་དམ་སྐུ་ཚབ་བཏང་དགོས་པ་སོགས་མདོར་ན་བེ་ཧུ་ཅང་ཆོས་སྲིད་གཅིག་བསྒྱུར་ཡིན་ནོ།

༈ སུ་རུག་དཔོན་ནི།

སུ་རུག་ནི། བོན་སྟོན་གཤིན་རབས་ཀྱི་གདུང་ལས་གཤིན་ནམ་མཁའ་ཟེར་བའི་བུ་སྤུན་གཉིས་ཀྱི་གཙོས་རུ་ཚོ་ཞིག་ཁྱུང་པོ་ནས་ཡོངས་ཏེ་བསྡད་པ་ལ། ཕྱོགས་གཡས་གཡོན་ནས་འདུས་པས་སུ་རུག་ཅེས་བསམ་གཞུང་དུ་ཆགས། རྫ་སྟོད་རྫོང་སྡེ་དགོན་ལོ་རྒྱུས་ནང༌། རབ་བྱུང་བཅུ་གཉིས་པ། ༡༦༣༩། ལོར་སོག་གུ་ཤྲི་བསྟན་འཛིན་ཆོས་རྒྱལ་གྱིས་མདོ་ཁམས་དབང་དུ་བསྡུས་སྐབས་སུ་རུག་ལ་ཁྲལ་མེད་དར་ཀུན་ཐཱེ་ཇི་སྤྲད་པ་ཡིན་ལུགས་བཤད་པ་ལྟར་དང༌། དཔོན་མགོ་ཉེར་ལྔ་ལ་ཐཱེ་ཇི་ཐོགས་པའི་མི་གསུམ་ལས་མེད་ལུགས་བཤད་འདུག་པ་དེ་ནི་ཅེ་རེ་ལོང་དུ་སོང་བ་འདྲ། གཞན་དེར་བྲིས་འདུག་པས་འདིར་ཡི་གེའི་ངལ་བ་མ་བྱས། སུ་རུག་ཤོག་འབྲོང་སྨད་ནས་སྔ་རྗེས་དུ་མར་བེ་ཧུ་རྡོ་རྗེ་དཔའ་རྒྱལ་འབྲོང་ཚ་ཡིན་པའི་སྟབས་དང་།

ས་འདྲེས་ཁྱིམ་མཚེས་སོགས་ཀྱིས་བལྟ་སྐྱོང་དང༌། ལྷག་པར་འབོ་ཐ་ལ་ཐུགས་འཕྲད་སྐབས་འབྲོང་བློན་འཁོར་རུ་ངག་རྒྱམ་གྱིས་ལྕི་ཆུ་ཤིན་ཏུ་རྒྱས་སྐབས་ཀྱང་རང་སྲོག་ལྟོས་མེད་ཀྱིས་འཆོང་ལྕིབ་བྱས་ནས་ཤ་ལེན་བླངས་ཤིང་ཁོ་རང་ཡང་རྐང་པ་མདའ་སྨས་བྱུང་བ་དང༌། དུས་དགྲས་འཚེ་བའི་སྐབས་ཀྱང་གནམ་མཚོ་ནས་དཔའ་གྲགས་ཆེ་བའི་བྱས་རྗེས་ཅན་ཞིག་ཡིན། དེ་རྗེས་འབྲོང་པ་གཡམ་ཐ་ཤོག་ནས་ཀྱང་མཉམ་རོག་ཇི་སྙེད་བྱས་པ་སོགས་འཕྲལ་ཡུན་ཀུན་ཏུ་མཉམ་འདྲེས་གཅིག་བསྒྱུར་ལ་སོང་འདིར་ཡང་ས་མིག་མ་སྟོང་ཙམ་ལས་མ་བྲིས་སོ། །

༈ གསུམ་པ་དགོན་པའི་སྐོར།

ལྷོ་ལུང་དཀར་ཐུབ་བསྟན་བཤད་སྒྲུབ་གླིང་།

༑ ལྷོ་ལུང་དཀར་དགོན་ཐུབ་བསྟན་བཤད་སྒྲུབ་གླིང་ནི། ཐོག་མར་ལྷོ་མི་གཡེལ་དགོན་ནས་ཡར་མཆེད་པ་ཞིག་ཡིན་འདུག ༈ ལྷོ་ཕྲིན་ལས་རྣམ་རྒྱལ་འབྲི་གུང་དུ་བཞུགས་པའི་དུས་སུ་རིག་འཛིན་འཇའ་ཚོན་སྙིང་པོ་འམ། ལས་འཕྲོ་གླིང་པ་འབྲི་གུང་ཆོས་ཀྱི་གྲགས་པ་མཇལ་འཕྲད་སྐབས། ཕན་ཚུན་ཆོས་འབྲེལ་ཤིན་ཏུ་ཟབ་ཅིང་ལས་འཕྲོ་གླིང་པ་གཏེར་སྟོན་ཚད་མ་ཡིན་པའི་ཆབ་ཤོག་རྗེ་ཆོས་ཀྱི་གྲགས་པས་བསྩལ་བ་བཀའ་འབུམ་དང་རང་རྣམ་དུ་གསལ་བ་ལྟར་ལྷོ་ཕྲིན་ལས་རྣམ་རྒྱལ། རིག་འཛིན་འཇའ་ཚོན་སྙིང་པོའི་དངོས་སློབ་ཆོས་བདག་ཡིན་གཤིས་ཁམས་སུ་འགྲོ་དོན་ཆེད་གཏོང་གནང་སྐབས་ལས་འཕྲོ་གླིང་པས་ང་ཡི་སྐྱེ་བ་རྗེས་མར་ཁྱོད་ཀྱི་རོགས་སུ་ཡོང་ཞེས་ཞལ་གྱིས་བཞེས་པ་བཞིན རྣམ་ཐར་སྐལ་བཟང་དད་གསུམ་ཤིང་རྟར་གསལ་བ་ལྟར། ཨ་གྲགས་དབང་ཆེན་རྒྱལ་པོའི་རིག་སྲས་ཨོ་རྒྱན་གྱི་སྲས་སུ་ལྷོ་ཀུན་བཟང༌། ལྷོ་ཆོས་ཀྱི་རྒྱ་མཚོ། ལྷོ་རྗེ་དྲུང་དཀོན་མཆོག་བསྟན་འཛིན་འཕྲིན་ལས་ལྷུན་གྲུབ། ལྷོ་ཆགས་མེད་དབང་འབྱུང་བཞི་འཁྲུངས་པ་ལས། ལྷོ་རྗེ་དྲུང་ཉང་བན་ཏིང་འཛིན་བཟང་པོའི་ཟློས་གར་རིག་འཛིན་འཇའ་ཚོན་སྙིང་པོ་བསམ་བཞིན་སྲིད་པར་བཟུང་བ་ཕྲིན་ལས་ལྷུན་གྲུབ་ཅེས་ལྷོ་འབྲོང་སྤྲུལ་གྱི་སྐུ་ཕྲེང་དང་པོ་ཡིན། སྐྱབས་མགོན་ཕྲིན་ལས་བཟང་པོ་དང༌། སྐྱབས་མགོན་དོན་གྲུབ་ཆོས་རྒྱལ་མཆོག་ཟུང་ནས་སོར་བྱང་སྔགས་གསུམ་གྱི་སྡོམ་པ་ཞུས་ཤིང༌། འབྲི་གུང་ཐེལ་དུ་ཁྲིད་དཔོན་སྒྲུབ་ཆུང་ཞེས་པ་དོན་གྱི་བླ་མར་བསྟེན་ནས་ཕྱག་ཆེན་ལྔ་ལྡན་ཆོས་དྲུག་རྣམས་གསན་ཞིང་རྩེ་ཅིག་སྒྲུབ་ཚུགས་སྙིང་རུས་ཆེན་པོས་ཉམས་ལེན་གནང་ནས་ན་བཟའ་རས་གཅིག་བཞེས། ཁྱད་པར་གྱི་ཡི་དམ་འཇམ་དཔལ་ཕྱག་རྒྱ་ཟིལ་གནོན་ལ་མཛད། ཡག་ཉིད་ཉི་ཟླ་ཁ་མདོར་ཆིང་ཧུ་རྡོ་རྗེ་ཚེ་དབང་རྒྱ་བོད་གོང་འགྱུར་སྐབས་ཕེབས་པའི་སྒར་ཆེན་སྐྱབས་སྲུང་དུ་ལྷོ་རྗེ་དྲུང་ཕྲིན་ལས་ལྷུན་གྲུབ་གདན་དྲངས་པས་རྒྱ་བོད་ཟུང་གིས་དབུ་བླར་མངའ་གསོལ། གདུགས་རྟ་དར་སོགས་རྒྱ་བོད་ཀྱི་ཀོ་འཇའ་ཕེབས་དང༌། མི་གཡེལ་དགོན་གྱི་བསྟན་ཆོས་གོང་དུ་སྤེལ།

དེའི་ཡང་སྲིད་འབྲོང་སྨད་ལྕི་སྟོད་ནོར་བུའི་གཡང་རྭར་ཡབ་འབྲོང་པ་བེ་ཧུ་བསོད་ནམས་དར་རྒྱས་དང༌། ཡུམ་ཨ་གྲག་བཟའ་ལྷ་དགའི་སྲས་སུ་རབ་བྱུང་༡༣སྤྱི་ལོ་༡༧༦༡ལྕགས་སྦྲུལ་ལོར་འདོམ་རྒྱང་གཞུང་སེ་ཆེན་མདོར་རུ་སྐུ་བལྟམས། འབྲི་གུང་སྐྱབས་མགོན་བསྟན་འཛིན་འགྲོ་འདུལ་དང་སྐྱབས་མགོན་ཆོས་ཀྱི་ཉི་མ་མཆོག་ཟུང་གི་བཀའ་ལུང་གིས་བཟུང་ནས་མཚན་དཀོན་མཆོག་ཏིང་འཛིན་བཟང་པོ་གསོལ། ལྷོ་མི་གཡེལ་དགོན་གྱི་གདན་སར་མངའ་གསོལ། འབྲི་གུང་དུ་ཕེབས་ནས་སྐྱབས་མགོན་མཆོག་གཉིས་ནས་སྨིན་གྲོལ་གསན་བཞེས་གར་ཐིག་དབྱངས་གསུམ་སོགས་ཆོ་ག་ལ་མཁས་པར་སྦྱངས། མི་གཡེལ་དགོན་གྱི་གདན་སར་ཕེབས་ནས་ལྷོ་ཕྲིན་ལས་རྣམ་རྒྱལ་གྱི་དངོས་སློབ་ཚེ་མཚམས་པ་བཤེས་གཉེན་རྒྱལ་མཆོག་ནས་ཕྱག་ཆེན་ཆོས་དྲུག་གསན་སྦྱངས་དང༌། ཆོས་ཁྲིམས་གདམས་པས་སྐབས་དེར་འདུལ་འཛིན་དགེ་འདུན་མང༌། འཁོར་བ་ལ་སྙིང་པོ་མེད་པ་ཐུགས་ལ་འཁྲུངས་པས་མི་གཡེལ་དབུ་རྩེའི་རྒྱབ་ལོག་གྲོ་ལོད་ཕུག་ཏུ་ལོ་བཅུ་ལ་བཞུགས་ནས་ཆོས་དྲུག་དང་གྲོ་ལོད་ཐུགས་སྒྲུབ་འཇམ་དཔལ་གཤིན་རྗེའི་བསྐྱེད་རྫོགས་ཐུགས་དམ་གཙོ་བོ་མཛད། གུ་རུའི་ཞལ་གཟིགས་ཏེ་ཐུགས་མདུན་གཏད་པ་ཙམ་གྱིས་བྱ་ལྟར་འཕུར་ནས་མདུན་རི་དབྱར་གནས་མགོར་ཐོགས་མེད་དུ་ཕེབས་ནས་གྲུབ་པའི་གོ་འཕང་ མངོན་དུ་བྱས། བྲག་ལ་ཟངས་ཐལ་དུ་མཁའ་ལ་འཕུར་བས་ད་ལྟ་འང་ཡུལ་གྱི་ངག་སྒྲོས་སུ་ལྷོ་འབྲོང་སྤྲུལ་བྲག་ཁུང་འདི་ནས་འཕུར་བ་རེད་ཅེས་མི་གཡེལ་དགོན་གྱི་རྩེ་ཡི་བྲག་སྐར་ཁུང་འདྲ་བ་ཞིག་འདུག་པ་མཇལ་སྟོན་བྱེད། སྐྱེས་རབས་གསོལ་འདེབས་རིན་ཆེན་དོ་ཤལ་ལས། ཟུང་འཇུག་ཟངས་ཐལ་རྫུ་འཕྲུལ་སྤྱོད་པ་སྟོན། །གྲུབ་ཆེན་ཏིང་འཛིན་བཟང་པོར་གསོལ་བ་འདེབས། །ཞེས་གསལ། ངག་སྒྲོས་སུ་དེ་ཉིད་འགྲོ་དོན་འབྲོང་པའི་ཡུལ་དུ་ཡོད་པར་མཁྱེན་ནས་ཨ་ཕྱི་དཀོར་མཛོད་ཁང་གི་སྒོ་དེ་དང༌། ཧོར་སྦུབ་སྲིད་གསུམ་སྒྲ་དབྱངས་གཉིས་བསྣམས་ནས་འཕུར་བ་རེད་ཅེས་གྲགས། ཡར་ལམ་ཆུ་བཟང་རི་བོ་ཆེར་ཕེབས་འབྱོར་སྐབས་དགེ་བསྙེན་གྱིས་དེར་དགོན་པ་ཆགས་བཏབ་ན་དཔལ་ལྡན་ཆབ་མདོ་ལྟར་རྒྱས་པའི་འཕྲིན་ལས་བསྒྲུབས་ཞུས་པར་སྔར་ཡང་རི་ཆེའི་དགོན་པ་དགེ་བསྙེན་དང་མཐུན་མིན་གྱིས་ཆགས་མ་ཐུབ་འདུག་པ་མ་འོངས་རྗེས་འཇུག་རྣམས་དགེ་བསྙེན་དང་འགྲས་ན་མི་ལེགས་པས་དགོན་པ་མི་རྒྱག་པར་དད་རྟེན་དུ་སྐུ་ཕྲེང་རིམ་བྱོན་གྱིས་ནག་རྩི་མཆོད་རྟེན་དེར་བཞེངས་རྒྱུའི་ཞལ་བཞེས་གནང་ཤིང༌། མཆོང་དིལ་ནོར་བུ་འོད་འབར་གྱི་མདུན་ཐང་དུ་འཇམ་དཔལ་མཚན་བརྗོད་ཞལ་འདོན་གསུངས་བཞིན་པའི་སྐབས་མི་ཞིག་དང་འཕྲད་པས་དོན་འགྲུབ་བསམ་པ་འགྲུབ་པ་སྟེ་ཞེས་པའི་ཚིག་མཚམས་སུ་འཁེལ་བས་དེར་སྐད་ཆ་དྲིས་པས། དཔོན་ཚང་གསེར་མོ་ལྷ་ལུང་དཀར་མོ་ལ་བཞུགས་ཟེར་བས་རྟེན་འབྲེལ་ལེགས་དགོངས་ནས། གསེར་མོའི་ལུང་དཀར་དུ་སྐུ་མཆེད་བེ་ཧུ་གུ་རུ་བསྟན་འཛིན་སར་བཞུགས། ཁོང་གིས་ས་ཆ་ཕུལ་བ་རེད་ཅེས་ཟེར།

ལྷོ་འབྲོང་སྤྲུལ་སྐུ་ཕྲེང་།

༈ རྣམ་ཐར་དད་གསུམ་ཤིང་རྟར། དགུང་ལོ་སོ་བརྒྱད་ཐོག་ལྷ་དང་མཁའ་འགྲོའི་ལུང་བཞིན་ལྕི་སྐེད་ཆུ་བཟང་རི་བོ་ཆེར་ཕེབས་པས་དགེ་བསྙེན་གྱིས་ཕྲིན་ལས་བསྒྲུབ་པར་ཁས་བླངས། ཆབ་མདོ་བྱམས་པ་གླིང་ཙམ་འབྱུང་རྒྱུའི་རྟེན་འབྲེལ་གནང༌། དབོན་བེ་ཧུ་གུ་རུ་བསྟན་འཛིན་གྱིས་ལུང་དཀར་གསེར་མོ་སྒར་དུ་དགོན་པ་ཆགས་དགོས་ཞུ་ནན་ཕུལ་གཤིས། འབྲི་གུང་སྐྱབས་མགོན་ཆོས་ཀྱི་རྒྱ་མཚན་ལ་བརྟགས་ཞུས་གནང་བས་ཅུང་ཟད་གསེར་མོ་ལེགས་ཤས་ཆེ་གསུངས་པས་ས་རྟ་ལོར་བསམ་ཡས་ཀྱི་ས་རྟགས་སླངས་ཇི་བལྟ་བ་བཞིན་མཛད་ནས་ཐུབ་བསྟན་གཞོ་ཡི་ཀུན་དགའ་ར་བ་ཙམ་ཡོངས་བའི་རྟེན་འབྲེལ་གནང་སྟེ་གདན་ས་ཆགས་བཏབ་ལུགས་གསལ་བ་དང༌།

༈ ལུང་དཀར་བུམ་མོ་ཆེ་ཞེས་པའི་མཆོད་རྟེན་དེ་རབ་བྱུང་བཅུ་བཞི་པ་ས་འབྲུག་ཕྱི་ལོ་༡༨༠༨ལོར་ཞིག་གསོ་གནང༌། མཆོད་རྟེན་དེ་ནི་སྙིང་རྗེ་པདྨ་དཀར་པོས་མདོ་ལས། ཀུན་དགའ་བོ་ང་ཡོངས་སུ་མྱ་ངན་འདས་ནས་ལོ་བརྒྱ་བཅུ་ལོན་པ་ན་གྲོང་ཁྱེར་སྐྱ་ནར་གྱི་བུ་ཁང་བུ་རྩེག་པ་ཞེས་བྱ་བ་འབྱུང་བར་འགྱུར་ཏེ། ང་ཡི་བསྟན་ལ་དད་པ་འགྱུར་རོ། དད་པར་གྱུར་ནས་ཀྱང་ང་ཡི་སྐུ་གདུང་རྒྱས་པར་བྱེད་དེ། དུས་གཅིག་ཏུ་ཉིན་ཞག་གཅིག་ལ་ང་ཡི་སྐུ་གདུང་བརྒྱད་ཁྲི་བཞི་སྟོང་འབྱུང་བར་འགྱུར་རོ་ཞེས་དང༌། རྩེ་ཤོད་སྤར་གྱི་འཇམ་དཔལ་རྩ་རྒྱུད་ཤོག་གྲངས་༤༤༤མདུན་ཤོག་ཡིག་ཕྲེང་གསུམ་པར། གྲོང་ཁྱེར་མེ་ཏོག་ཅན་དུ་ནི། །མྱ་ངན་མེད་ཅེས་བྱ་བ་ཡི། །རྒྱལ་པོ་ས་ནི་སྐྱོང་བྱེད་པ། །ཁྲོ་བཅས་ལས་ནི་དྲག་པོ་བྱེད། ཅེས་གསུངས་པ་ལྟར། བཀའ་ཐང་ནས། སློབ་དཔོན་པདྨ་དགེ་སློང་ཚུལ་གྱིས་རྒྱལ་པོ་མྱ་ངན་མེད་ཀྱི་སར་ཕེབས་པས་རྒྱལ་པོ་ཟངས་ཁ་སྦྱོར་དུ་ཏིལ་མར་བྱུག་པའི་ནང་དུ་བཅུག་ནས་མེ་ལ་བསྲེག་པས་ཅི་ཡང་མ་གནོད་པར་པད་སྡོང་སྟེང་གི་ནམ་མཁར་བཞུགས་པ་ལ་རྒྱལ་པོ་འགྱོད་གདུང་གིས་མཚམས་མེད་ལས་ངན་དེ་དག་བཤགས་པའི་ཐབས་ཞུས་པས་འཛམ་གླིང་ས་གནས་ལ་ནུབ་གཅིག་ལ་མཆོན་རྟེན་བྱེ་བ་བཞེང་ན་སྡིག་པ་འདག་པར་གསུང་པ། དེ་ལྟར་འགྲུབ་པ་མི་སྲིད་ཞུས་པས་ཁྱོད་སངས་རྒྱས་ཀྱི་ལུང་བསྟན་པའི་རྒྱལ་པོ་ཡིན་པས་བྱང་ཆུབ་ཤིང་དྲུང་དུ་སོང་ལ་སྨོན་ལམ་བཏབས་ན་འགྲུབ་བོ་གསུངས་པས། རྒྱལ་པོ་བྱང་ཆུབ་ཤིང་དྲུང་དུ་སོང་ནས། སངས་རྒྱས་ལུང་བསྟན་རྒྱལ་པོ་ང་ཡིན་ན༔ །ནུབ་གཅིག་འཛམ་གླིང་ས་གནས་བྱེ་བ་རུ༔ །ལྷ་འདྲེའི་མཆོད་རྟེན་བྱེ་བ་བཞེངས་པར་ཤོག༔ ཅེས་སྨོན་ལམ་བཏབས་པས་ཇི་ལྟ་བ་བཞིན་དུ་གྲུབ་པ་དང༌། བུ་སྟོན་ཆོས་འབྱུང་དུ་སྟོན་པ་འདས་ནས་ལོ་བརྒྱ་ན་གྲོང་ཁྱེར་མེ་ཏོག་རྩ་ཅན་དུ་རྒྱལ་པོ་མྱ་ངན་མེད་བྱུང་སྟེ་ལོ་བརྒྱ་ལྔ་བཅུར་འཚོ་ཞིང་ལོ་བརྒྱད་བཅུར་རྩ་བདུན་དུ་མཆོད་རྟེན་མཆོད་པར་བྱེད་དོ་ཞེས་གསལ་བ། ལུང་བསྟན་པའི་ཆོས་རྒྱལ་མྱ་ངན་མེད་ཀྱི་སྨོན་ལམ་སྟོབས་ཀྱིས་ཉིན་ཞག་གཅིག་ལ་མཆོད་རྟེན་བརྒྱད་ཁྲི་བཞི་སྟོང་ངམ་བྱེ་བ་བཞེངས་པའི་གྲས། ལུང་དཀར་བུམ་མོ་ཆེ་ཡིན་ཞེས་ལོ་རྒྱུས་དང་རྣམ་ཐར་ལས་བྱུང་བ་བཞིན་མཆོད་རྟེན་དེ་གྲོལ་བ་བཞི་ལྡན་ཁྱད་པར་འཕགས་པ་ཞིག་གོ

།རབ་བྱུང་༡༤པ་༡༨༡༠ལྕགས་རྟ་ལོར་ལྕིའི་ལྷ་ཁང་སྨུག་མོ་དིལ་ཡག་རྡོ་རྗེའི་ཀེ་ཚང་སོགས་གནས་རྙིང་ཉམས་གསོ་དང༌། གསར་པ་སྒོ་འབྱེད་གནང༌། གཞན་ཡང་མདོ་ཁམས་འབུམ་རྫོང། ཁྱུང་རྫོང༌། བྱ་རྫོང༌། ནམ་མཁའ་མཛོད། རྡོ་ཏི་རི་མཚོ། རྟ་རྣ། ན་བུན་རྫོང་སོགས་ཀྱི་ཕན་ཡོན་གནས་ཡིག་གནང༌། ལྷོ་རྒན་ལྗང་ཤོད་དུ་ཕེབས། དགུན་དུས་གནམ་གཤིས་གྲང་སྐབས་ཤིང་ཁང་དུ་ཤིང་གི་སྤང་ལེབ་ཐོག་ཤིང་གཤག་གི་མེ་སྦར་བས་འོག་གི་སྤང་ལེབ་མ་ཚིག་པ་མཇལ་རྒྱུ་ཡོད་པ་དང༌། གཞན་གྱིས་མི་ཞིག་ལ་འབུལ་བསྐུར་ཇ་བག་གཅིག་ཡོད་པ་མི་དེས་དིལ་ཡག་འཕྲང་རྩར་ཇ་དེ་ཁ་གཉིས་བྱས་ནས་གཅིག་དེ་ཁོ་རང་ཉར། ཇ་དུམ་དེ་ལྷོ་རྒན་མདུན་དུ་འབུལ་རྒྱུར་བསྐུར་བྱུང་ཞེས་ཕུལ་བས་ལྷོ་རྒན་གྱིས་འདིར་ཤོག་ཤ་ཟོ་གསུངས་པས་ཁོ་པའི་གྲི་མེད་སྟབས་གྲི་ཞིག་གཡར་པོ་ཞུས་པས། ལྷོ་རྒན་གྱིས་གྲི་དེ་ད་རེས་ཁྱེད་རང་གིས་ཇ་བགོས་སར་ལུས་སོང་བ་གསུངས་པས་ཁོ་ཁ་སྐྱེང་པོ་བྱུང་སྐད། ཡང་ལྕི་ཆུ་བརྒལ་གནང་སྐབས་ས་རྡོ་ཐམས་ཅད་རྗེ་བཙུན་མི་ལར་གཟིགས་པས་སྣང་སྲིད་བླ་མའི་རོལ་པར་ཤར་ཞིང་ཉམས་འུར་ནས་རྟ་རྒྱུགས་གནང༌། ནང་ཆེན་ཀཿམདའ་དགོན་པར་གདན་དྲངས་པས་དགེ་བཤེས་གུ་རུ་ལ་དེ་ཙམ་མ་དད་པ་ཞིག་ཡོད་འདུག་པ་དེས། རིན་པོ་ཆེའི་བླ་མ་གང་བསྟེན་ཞུས་པས་བླ་མ་པདྨ་བཀའ་ཐང་ཡིན་གསུངས། ཡི་དམ་གང་གནང་ཞུས་པས། ཡི་དམ་པདྨ་བཀའ་ཐང་ཡིན་གསུངས་པས། དགེ་བཤེས་དེས་དེ་ནས་བཟུང་བླ་མས་མཁྱེན་འདུག་ཅེས་གུ་རུ་ལ་དད་པར་གྱུར་ཞིང༌། གཞན་རྒྱུད་མཁྱེན་པའི་གྲུབ་ཆེན་ཞིག་ཡིན་འདུག །འདོམ་རྒྱང་ཁོ་ལུང་སྒལ་དུ་རྡོ་རིང་ཞིག་སླངས་ནས་མ་འོངས་པ་ན་བྱ་ལོ་པ་ཞིག་འཁྲུངས་པས་དེས་མར་གྱི་སྲུང་ཡར་བྱུག་བྱེད་དགོས་གསུངས་སྐད། ཕྱི་ལོ་༡༨༡༦རབ་བྱུང་བཅུ་བཞི་པར་མེ་བྱིའི་གངས་མོ་ཆེ་བབ་སྐབས་ལྷོ་རྒན་ཁང་པའི་ཕྱི་ལ་གཅེར་བུར་གངས་ཀྱི་ནང་དུ་བསྒོམ་རྒྱག་ནས་བཞུགས། དེའི་ཐུགས་རྗེས་ནོར་ལུག་ཤི་གོད་བྱུང་མེད་སྐད། སྐབས་ཤིག་ནང་ཆེན་ཤར་མདའི་ས་ཁུལ་དུ་ཕེབས་པར་ཤར་རོང་ལྕགས་སྦུག་འགགས་གོང་དུ་འབྱོར་འཕྲལ། ལྷོ་རྒན་གྱིས་དེར་བཞུགས་དགོས་གསུངས་ནས་མ་ཕེབས་པར་དེར་སྒར་བབ། བྲག་གཡབ་གདུག་འདྲེ་ལྕགས་སྦུག་འགག་གི་རི་གཡས་གཡོན་དུ་རྐང་པ་བཞགས་ནས་བསྡད་པས་ལྷོ་རྒན་མ་ཕེབས་པར་ཁོས་བསམ་པ་ལ་བླ་མ་སུ་འདྲ་ཞིག་ཡིན་ཀྱང་ངའི་འོག་ནས་གསེར་ཞྭ་སེར་ཏེང་ངེ་ཕེབས་ཡོང༌། དེ་རིང་ཡོང་རྒྱུ་མེད་པ་གང་ཡིན་སྙམ་བལྟས་པས་ལྷོ་རྒན་འགགས་གོང་དེར་སྒར་བབ་ནས་བཞུགས་འདུག ཞོ་དང་ཟན་སྤག་བཞེས་བཞིན་པའི་སྐབས་ཁོ་གཟིམ་གུར་དུ་སླེབས་འཕྲལ་ལྷོ་རྒན་གྱིས་ཞོ་ཚང་མ་ཞལ་ངོ་ལ་བྱུག་པས་ཁོ་ཡ་མཚར་བས། ལྷོ་རྒན་གྱིས་ཟས་ལ་ཆང་བུ་ཞིག་གནང་ནས་ཁྱོད་རང་འདི་མ་ཟད་བར་ཟོ་ལ་མཐའ་ཡི་རྒྱ་མཚོ་ཕ་ཀར་སོང་ཞེས་གསུངས། སེ་གོལ་ཞིག་གདབ་པས་སྐད་ཅིག་ལ་རྒྱ་མཚོའི་ཕར་མཐར་སླེབས་པས་ཚུར་ཡོང་ས་མེད་པ་རྡོ་རྗེའི་རྭ་བས་བསྐོར་ཡོད་སྐད། ལྷོ་རྒན་འདས་ནས་ཟན་དེ་ཡང་ཟད་རྡོ་རྗེའི་རྭ་བ་མེད་པར་གྱུར་པས་ཁོ་ཚུར་ཡུལ་དུ་སླེབས། རྗེ་འདི་ཡི་དུས་སུ་ཞིང་སྐྱོང་ཁང་ཞེས་ད་ལྟའི་རྒྱ་ཁང་ཡོད་ས་དེར་ཁང་པ་དང་པོ་རྒྱབ། སྐབས་དེར་དགོན་པ་ང་ཡི་རྗེས་སུ་རྒྱས་ཀྱི་རེད་ཅེས་གསུངས། མ་འོངས་ལུང་བསྟན་གྱི་ཞལ་ཐང་ཞིག་བྲིས་འདུག་པ་དེར་གར་འཆམ་ལ་གསར་རྙིང་འདྲེས་མ་འཆམ་དཔོན་མགོན་པོ་ལ་མང་འཆམ་གྲས་སུ་མ་ཧེ་དང་ཤྭ་བ་ཡོད་པ། མཇལ་མཁན་ལ་བོད་མི་རྒྱ་ཞྭ་གྱོན་པ་དང་སྐྱ་སེར་འདྲེས་མ་སོགས་ལུང་བསྟན་ནང་བཞིན་ད་ལྟ་འདུག རབ་བྱུང་བཅུ་བཞི་པ་ཤིང་རྟ་༡༨༣༤ལོར་ལྷོ་རྒན་དགོངས་པ་གཞན་དོན་དུ་ལུག་ཟླའི་ཚེས་་༡༠་་ལ་གཤེགས།

༑ རབ་བྱུང་བཅུ་བཞི་པ་ཤིང་ལུག་༡༨༣༥ལོར་ཡང་སྲིད་བསྟན་འཛིན་བྱང་ཆུབ་བཟང་པོ་དགེ་རྒྱལ་ནག་ཚང་དུ་ཡབ་དགེ་རྒྱལ་དཔོན་ཚེ་དབང་རྣམ་རྒྱལ་དང༌། ཡུམ་ནང་ཆེན་རྒྱལ་པོའི་ལྕམ་སྲིང་ཚེ་དགའ་གཉིས་ཀྱི་སྲས་སུ་འཁྲུངས། འབྲི་གུང་སྐྱབས་མགོན་ཆོས་ཉིད་ནོར་བུ་རིན་ཆེན་བསྟན་པའི་མཛེས་རྒྱན་གྱི་ལུང་གིས་བཟུང་ཞིང་ཀརྨ་པ་ཐེག་མཆོག་རྡོ་རྗེས་ཀྱང་ཞལ་མཐུན་བྱུང༌། ལྷོ་ཁག་གསུམ་གྱི་གདན་སར་མངའ་གསོལ། ནང་ཆེན་སྒར་དུ་འབྲི་གུང་སྐྱབས་མཆོན་ཆོས་ཉིད་ནོར་བུས་བཀའ་བརྒྱད་སྒྲུབ་ཆེན་གནང་སྐབས་དབང་ཆེན་དང་སྨིན་གྲོལ་སོགས་གསན། སྤྲེལ་ལོའི་སྟོན་ཐོག་ནང་ཆེན་གྲྭ་ནང་དུ་ཕེབས་སྐབས་དངུལ་འབུལ་གང་བྱུང་ལྷོ་ཁག་རྣམས་ཀྱིས་དུམ་བུར་བཅད། མི་གཡེལ་དགོན་དང། དཔལ་མེ་དགོན། ལུང་དཀར་དགོན་གསུམ་གྱི་བར་སྤྲུལ་སྐུ་བདག་ཐོབ་ཐད་ནང་ཆེན་ཚང་ལ་ཞུ་བཏུགས་བྱས་པའི་ཆོད་དོན་ལ་སྤྲུལ་སྐུ་ལོ་རེས་བྱེད་ནས་དགོན་པར་བཞུགས་རྒྱུ་བྱས། ཕྱི་ལོ་༡༨༤༨ས་སྤྲེལ་ལོར་དགུན་གྱི་དུས་སུ་ཡེལ་ཕུག་ཏུ་ཕེབས་སྐབས་དེར་ཁང་པ་ཞིག་གི་ནང་དུ་བཞུགས་པས། སྤྲུལ་སྐུ་བཞུགས་འདོད་མ་བྱས་དེར་མི་བཞུགས་ཡང་ཡང་གསུང་ཀྱང་གཞན་གྱིས་ཞལ་ལ་མ་ཉན། གཟིམ་པའི་སྐབས་སུ་སྤྲུལ་སྐུས་ཚེ་གཅིག་གི་ཁང་རྒན་དེས། ཞག་གཅིག་གིས་མགྲོན་པོ་གནོན་ཟེར་བ་ལྟར་ཨི་ཡོང་ཞེས་གསུངས་པས༌། དེ་འདྲ་གསུངས་མི་རུང་ཞུས་པ་མ་གཏོགས་དོ་སྣང་མ་བྱས༌། དེ་ནས་སྐད་ཅིག་ལ་ཁང་པའི་ཀ་བ་ཆག་ནས་འགྱེལ་བའི་འོག་ཏུ་སོང༌། སྐབས་དེར་རྒྱལ་མཚན་སྤྲུལ་སྐུའི་གཟིགས་སྣང་དུ་བྲག་གཡབ་གདུག་འདྲེ་དེ་བན་དེ་གསེར་ཞྭ་གྱོན་པ་ཞིག་ཏུ་བྱས་ནས་ཁང་པའི་ཀ་བ་འཐེན་པས་ཁང་པ་འགྱེལ་སོང་བ་གཟིགས་ནས་ཕྱིར་མཆོང་བ་དང་ཁང་པ་བརྡིབ་པས། རྒྱལ་མཚན་སྤྲུལ་སྐུ་རྫུ་འཕྲུལ་གྱིས་འཕུར་བ་འདྲ། གདུག་འདྲེས་ལྷ་འདྲེ་གདུག་པའི་ཞེ་བསྙག་བྱས་ཞེས་ཟེར། སྤྲུལ་སྐུ་དེས་ངའི་སྐྱེ་བ་ཕྱི་མ་ལ་དགོན་ཁག་གསུམ་ཀྱིས་བརྩོད་པ་རྒྱག་དགོས་ཀྱི་མ་རེད་ཅེས་གསུངས་སྐད། ༈ ནུས་ལྡན་རྡོ་རྗེའི་རྣམ་ཐར་ནང་དུ་ལོ་དེའི་དགུན་ཐོག་མགོ་ཟླའི་ཚེས་༡༣ལ་ནང་ཆེན་ནས་ཡེལ་རྒྱལ་མཛོད་དུ་ཞབས་བསྐོར་ཕེབས་པས་ལམ་བར་ཆིབས་རྟ་འཁྱག་ལས་མ་བགྲོད་ཚེ་བརྡེག་བརྡུངས་བྱས་པས་ངེད་གཉིས་དེ་རིང་མཐའ་བུད་པ་ཡིན་པས་མ་རྡེགས་གསུངས། ང་ཚོ་མཉམ་དུ་འགྲོ་བ་དེ་རིང་ཙམ་ཡིན་ཞེས་དང༌། མི་མ་ན་བ་ལ་འཆི་བ་ཨི་ཡོངས་ཞེས་སོགས་མང་དུ་གསུངས། ཚེས་༡༥ལ་ཡེལ་ཕུག་ཏུ་བཞུགས་སྐབས་སྤྱིར་སྙིགས་འགྲོ་བསོད་དམན་ཅན་དང༌། ཁྱད་པར་སངས་རྒྱས་ཡེལ་པའི་སྐུ་ང་འདྲ་མ་ཁང་རྡིབ་ཞིང་རལ་འབྱུང་ཉེར་རྟེན་རྗེ་གོང་མས་ཁྱེད་ཀྱི་སྐུ་ཆགས་ཡོད་པ་དེ་ང་ཡིས་དང་ལེན་བྱེད་འགྲོ་གསུངས་ནས་སྐུ་འདྲའི་ན་བཟའ་འགྱུ་འཐེན་སོགས་ཀྱི་དབང་གིས་ནུབ་མོ་ཁང་རྡིབ་རྐྱེན་གྱིས་སྤྲུལ་པ་བསྡུས་ལུགས་གསལ། དེང་སང་རྫ་སྟོད་སྡེ་དགོན་ལོ་རྒྱུས་ནང༌། དགེ་རྒྱལ་ནག་ཚང་དཔོན་གཡུང་དྲུང་ཚེ་རིང་སྲས་ལ་ལྷོ་འབྲོང་སྤྲུལ་དབུ་རལ་ཅན་འཁྲུངས་ལུགས་བྲིས་པ་མི་ཐོག་གོང་འོག་ནོར་བ་འདྲ། ལྷོ་པའི་རྣམ་ཐར་དང་ནང་ཆེན་དགོན་ཁག་ལོ་རྒྱུས་བྱམས་མེ་ལྷ་མཆོག་རྣམ་ཐར་ནང་སྐུ་མཆེད་ཡིན་པ་གསལ་གྱི་འདུག །དེའི་ཡང་སྲིད་ལྷོ་བྲག་མོན་གྲུ་ཤུལ་རཏྣ་གླིང་པའི་དབོན་རྒྱུད་ཡབ་སྔགས་འཆང་གཤོ་ཐང་ལྷ་མཆོག་དང༌། ཡུམ་བོན་བཟའ་འབུམ་སྐྱིད་གཉིས་ཀྱི་སྲས་སུ་རྒྱབ་རི་ཐོག་བྲག་རྫོང་ཕུག་རི་བོ་ཁྱུང་ཆེན་ལྡིང་འདྲའི་ཞོལ། སྔགས་ཁང་བྱ་རི་ཁྱུང་རྫོང་དུ་སྐུ་བལྟམས་སྐབས་དབུ་སྐྲ་སིལ་བུ་ལྕང་ལོའི་སྨིན་མ་ཁེབས་པར་འཁྲུངས་ཤིང༌། ལྷོ་དབུ་རལ་ཅན་ཞེས་དབུ་སྐྲ་ལྭ་བ་ལྟར་ཡོད་པས། གུ་རུ་ཚེ་བརྟན་རྒྱ་མཚན་གཏེར་ལུང་ལས། མོན་བུ་སྤྱི་རིང་སྐྲ་ཡི་ལྭ་བ་ཅན༔ རི་བོ་ཁྱུང་ཆེན་ལྡིང་འདྲའི་ཞོལ་དུ་འབྱུང༌། ཞེས་པའི་གཏེར་ལུང་འདི་གཏེར་སྟོན་གཞན་ལའང་འདྲེན་པར་མཛད་འདུག་ཀྱང་མོན་བུ་དང་སྐྲ་ཡི་ལྭ་བ་རྒྱབ་རི་སོགས་འདིར་ཤིན་ཏུ་འབྱོར་བར་སྣང༌། འབྲི་གུང་སྐྱབས་མགོན་ཆོས་ཉིན་ནོར་བུ་ལ་ཡང་སྲིད་བརྟགས་ཞུས་སྐབས། ཆོས་འཁོར་གྱི་བྱང་ཕྱོགས་གཙང་པོ་ཆེན་པོ་ཞིག་གི་ཕ་རི། ལུང་པ་ནུབ་བྱང་ནས་མཇུག་ལྷོ་རུ་ཟུག་པར་ལྷ་དང་ཆོས་སྲུང་རང་ཤུགས་ཀྱིས་འཁོར་བའི་རིག་འཛིན་སྔགས་ཀྱི་གདུང་བརྒྱུད་ཞིག་ཏུ་འཁྲུངས་པའི་ཁྱེའུ་ས་བྱ་ལོ་པ་རྟགས་ལྡན་ཞེས་གསལ་བར་ལུང་བསྟན་པ་དང༌། འབྲུག་པ་ཆོས་མགོན་ཁམས་ཕྱོགས་སུ་ཕེབས་པ་དང་འཁེལ་བས་བུ་བྱ་ལོ་པ་༡༣་ཙམ་གྱི་ཐོ་ཕུལ་བས་ཐོག་མར་བཀོད་པའི་བུ་འདི་འཁྲུལ་མེད་ཡིན་རུང༌། བཀའ་སྲུང་ཇག་མེ་ལ་འདྲི་དགོས་གསུངས་ནས་བརྟགས་པ་གནང་བས་གཅིག་མཐུན་བྱུང་ལུགས་རྣམ་ཐར་དུ་གསལ་ལ། ངག་སྒྲོས་སུ་སྡེ་ལ་དགེ་རྒྱལ། རི་ལ་ཟླ་རྒྱལ། ས་ལ་འོམ་རྫོང༌། ཁྱེའུ་བྱ་ལོ་པ་འདི་ཞེས་ལུང་བསྟན་པ་རེད་ཅེས་གླེངས་བ་བཞིན་མཚན་ལྷོ་འབྲོང་སྤྲུལ་དཀོན་མཆོག་བསྟན་འཛིན་མི་འགྱུར་ཆོས་ཀྱི་སྣང་བ་ཡེ་ཤེས་མཆོག་གྲུབ་རྒྱལ་པོ་དཔལ་བཟང་པོ་ཞེས་སྩལ་བ་དང༌། ལྷ་དང་མཁའ་འགྲོའི་གསོལ་བའི་མཚན། ཨོ་རྒྱན་ཆེ་མཆོག་ནུས་ལྡན་རོལ་པའི་རྡོ་རྗེ་ཞེས་གྲགས། དགེ་རྒྱལ་གཤོ་ཐང་ཚང་དུ་ཧོར་ཟླ་དགུ་པའི་ཚེས་༡༣རེས་གཟའ་ཟླ་བ་དང་རྒྱུ་སྐར་སྐག་ཆུ་གཉིས་འཕྲོད་པའི་དུས་སུ་སྐུ་འཁྲུངས་སྐབས་བྱ་དང་བྱིའུ། རི་དྭགས་དུད་འགྲོ་རྣམས་ཀྱིས་སྦྲ་ལ་གཡས་བསྐོར་བྱས། སྐུ་བལྟམས་ཚེ་དབུ་ཞབས་མ་ལོག་པ་འཁྲུངས་འཕྲལ་ནས་འཇམ་དཔལ་གཤིན་རྗེའི་བསྙེན་པ་གསུངས་ཤིང༌། དབུ་ཡི་ལྕང་ལོའི་སྨིན་མ་ཁེབས་པ་དང༌། རྒྱན་དྲུག་སྟག་ཤམ་ལྟེ་བར་སྨེ་དམར་བཅས་རིག་པ་འཛིན་པའི་རྒྱ་སྟག་ལྡན་པ། མཚན་མོ་སྨག་གི་མི་སྒྲིབ་པ་ཞལ་རས་ཟླ་བ་ལྟར་དཀར་བ། ལོ་དེར་སྔར་མེད་མེ་ཏོག་དམར་པོ་མང་པོ་སྐྱེས་པ་དང༌། འཁྲུངས་ཉིན་ཁ་བའི་མེ་ཏོག་བོལ་ནུབ་ཙམ་བབ་པ། འཇའ་ཚོན་དང་དྲི་ཞིམ་པོས་ཁྱབ་པ་སོགས་ཀུན་གྱི་མཐུན་སྣང་དུ་གྱུར། སྐབས་རེ་བུད་མེད་རྒྱན་བཟང་ཞིག་གིས་ལྟ་སྐྱོང་བྱེད་པ་མཐོང་བ་སོགས་ཕལ་གྱི་སྤྱོད་ཡུལ་ལས་འདས་ཤིང༌། འཇའ་ཚོན་ཐུགས་ཆེན་ལུང་བསྟན་དངུལ་དཀར་མེ་ལོང་ལས། སྣ་ཚོགས་རིག་པའི་བུ་མཆོག་ཨ་ཡི་མིང༔ སྙིང་གི་ཐིག་ལེ་སངས་རྒྱས་མི་གཟུགས་ཅན༔ ལས་འཕྲོ་གླིང་པའི་གཏེར་ཞབས་སྐྱོང་བར་བྱེད༔ ཅེས་དང༌། ཨོ་རྒྱན་པདྨའི་ཐུགས་ཀྱི་སྲས་མཆོག་ནི༔ མ་རིག་མུན་སེལ་ཉི་མ་ལྟ་བུ་འབྱུང་༔ དགོངས་པའི་རྩལ་རྫོགས་གཞན་སྣང་ཟིལ་གྱིས་གནོན༔ རྫུ་འཕྲུལ་སྟོབས་མངའ་མཐའ་ཡི་དམག་དཔུང་བཟློག༔ སྐྱེས་བུ་བཛྲ་མིང་ཅན་འབྱུང་བ་དེས༔ འབྲེལ་ཚད་དོན་ལྡན་སྐལ་ངན་ཞི་བར་འགྱུར༔ ཞེས་དང༌། དགོངས་འདུས་ལུང་བསྟན་བཀའ་བརྒྱ་མ་ལས། གླང་ཆེན་ལྟ་བུའི་རྣལ་འབྱོར་རྟུལ་ཞུགས་ཅན༔ རིག་པའི་ངལ་ལྡན་ལྟེ་ཡིག་ཤ་མཚན་ཅན༔ རྡོ་རྗེའི་མིང་འཛིན་རྣལ་འབྱོར་བྱ་ལོ་པ༔ ཞེས་དང༌། འཇའ་ཚོན་ཚེ་སྒྲུབ་རྡོ་རྗེ་ཀུན་འདུས་ལས། གཞན་ཡང་སྐྱེས་ཆེན་འགྲོ་བའི་མགོན༔ འོད་དཔག་མེད་མགོན་རྣམ་འཕྲུལ་ནི༔ རྡོ་རྗེའི་མཚན་ཅན་ངུར་སྨྲིག་འཛིན༔ ཞེས་དང༌། རཏྣ་གླིང་པའི་གནད་ཡིག་ལས། ལོ་ནི་ལྔ་བཅུ་ཁ་དར་དུས༔ རྣལ་འབྱོར་སྐྲ་ཡི་ལ་བ་ཅན༔ བོད་ཡུལ་མཐའ་དབུས་ཀུན་ཁྱབ་པར༔ ང་ཡི་བསྟན་པ་གསལ་བྱེད་འབྱུང་༔ ཞེས་དང༌། གུ་རུ་ཁྱུང་དྲག་གཏེར་ལུང་ལས༔ མཐའ་དམག་དབུས་ཕྱུར་དྲག་སྤྱོད་བྱེད་ཉེ་དུས༔ མདོ་ཁམས་ན་བུན་རྫོང་ཉེ་ས་ཡི་ཆར༔ རྡོ་རྗེའི་མཚན་ཅན་ཟབ་གཏེར་ཁ་བྱང་འཛིན༔ ཞེས་དང༌། ཆེ་མཆོག་འདུས་པ་རྩ་བའི་རྒྱུད་ལས། མ་འོངས་དུས་ན་སྐྱེས་བུ་དག༔ དུས་གསུམ་སངས་རྒྱས་ཀུན་ངོ་བོ༔ སྐུ་གསུམ་ཕྲིན་ལས་ཆེ་བའི་མཆོག༔ ཧེ་རུ་ཀ་ཡི་ཚུལ་འཆང་བ༔ ཞེས་དང༌། མཆོག་གླིང་སྐུ་གསུམ་རང་གྲོལ་ལས། མ་ངེས་རྣལ་འབྱོར་སྒྱུ་མའི་སྐྱེས་བུ་ཞིག༔ འདབ་ཆགས་ལོ་པ་རྡོ་རྗེའི་མིང་ཅན་འབྱུང༔ ཞེས་གསུངས་པ་ལྟར། གཏེར་ཆེན་མཆོག་གྱུར་གླིང་པ་རང་གི་ཞལ་སྔ་ནས། མདོ་ཁམས་སྟོད་པའི་ལྷོ་རྗེ་དྲུང་སྐུ་ཕྲེང་བཞི་པ་འདི་དང༌། མདོ་ཁམས་པ་ཁམས་སྤྲུལ་རིན་པོ་ཆེ་འདི་གཉིས་ནི་སྤྲུལ་པའི་གཏེར་སྟོན་ཚད་མ་དུས་ཀྱི་ཕོ་ཉར་པདྨས་མངགས་པ་ཡིན་པ་རང་གཏེར་ལུང་ནས་གསལ་བའི་ངེད་གསུམ་མཇལ་འཛོམས་ཟབ་ཆོས་གསན་བཞེས་བསླབ་བྱ་ལུང་བསྟན་གྱི་བགྲོ་གླེང་ཞིབ་རྒྱས་ཡོང་དགོས་པའི་རྟེན་འབྲེལ་དགོས་ཆེད་ཡོད་གསུངས་པ་ཀུན་གསལ་མ་ཟད། གྲུབ་དབང་ཚོགས་གཉིས་རིན་པོ་ཆེ་དང༌། བྱམས་མེ་ལྷ་མཆོག་རྣམ་གཉིས་ལ་ཡང་ཡང་གསུངས་འདུག་པ་དེ་དག་གི་ཞལ་ནས་རྒྱལ་ཚབ་ཨོ་རྒྱན་བསྟན་འཛིན་གྱིས་གསན་ཚུལ་གཏེར་འབྱུང་རྟོགས་བརྗོད་རིན་པོ་ཆེའི་ཕྲེང་བ་ལས་གསལ་བ་ལྟར་དང༌། དུས་གསུམ་ལུང་བསྟན་རྡོ་རྗེའི་རྒྱ་མདུད་ལས། ས་ཁམས་འདབ་ཆགས་བྱ་ཡི་ལོ༔ རྡོ་རྗེའི་མིང་འཛིན་ལྕང་ལོ་ཅན༔ རྣལ་འབྱོར་ལུས་ལ་འདུ་ཁྲིམས་ལྡན༔ ཐུགས་སྲས་བྱང་སེམས་གཏོང་ཕོད་ཆེ༔ ཞེས་དང༌། བསམ་ཡས་འདི་ཡི་ཤར་ལྷོའི་མཚམས༔ སྒང་དྲུག་དབུས་ཀྱི་ཕྱོགས་ཆ་རུ༔ བྲག་རི་ཁྱུང་ཆེན་ལྡིང་འདྲའི་ཞོལ༔ མི་དང་མི་མིན་ཁྱོ་བཤུས་པའི༔ ངང་འཛོམས་རྒྱལ་མོའི་སྲས་སུ་སྐྱེས༔ སྙིང་པོའི་བསྟན་འཛིན་མདོ་སྔགས་སྐྱོང༔ རྡོ་རྗེའི་མཚན་འཛིན་ལྕང་ལོ་ཅན༔་ཞེས་སོགས་ལན་གཅིག་མ་ཡིན་པར་བསྔགས་པ་རྣམ་ཐར་རྒྱས་པ་དང༌། གཏེར་འབྱུང་རྟོགས་བརྗོད་སོགས་ལས་གསལ་བ་དང༌།

ལྷོ་འབྲོང་སྤྲུལ་བདུན་པ་འཕགས་ཡུལ་མཚོ་པད་དུ་ཁྲི་འདོན་སྐབས་སུ་ཁོ་བོས་བྲིས་པའི་མཎྜལ་རྒྱས་བཤད་ལ་ལུང་རྣམས་བཀོད་ཡོད་པ་ནས་མཁྱེན་རྒྱུ། རྒྱུན་དུ་དབུ་སྐྲ་ལ་སྐབས་རེ་མེ་ཆེར་འབར་བ་དང་མེ་སྟག་འཕྲོ་བ་ཀུན་གྱིས་མཐོང་ཞིང་བྱིས་པའི་ཚང་སྐྲ་བྲེག་པས་མཚོན་གྱིས་མ་ཆོད་པས་དབུ་རལ་སྣེ་ལ་དྲེག་རལ་ཆགས་པ་མགར་བ་གཡུང་རྡེས་ཀྱིས་སོ་ཡིས་བྲེག་པའི་རྐྱེན་གྱིས་བསྙུན་ཚབ་ཆེ་བར་བྱུང་ཞིང་དེ་ནས་བཟུང་དབུ་སྐྲ་ལ་རེག་མི་ཕོད་ཅིང་རེག་ན་མེ་སྟག་འཚུབ་པས་ལྕང་ལོ་མེ་འབར་ཞེས་གྲགས། ཁྲི་འདོན་སྐབས་སུ་ཨ་ཕྱིའི་ཞལ་འབག་བཞད་པ་སོགས་གཞན་གྱི་སྤྱོད་ཡུལ་ལས་འདས་ཤིང༌།

༈ རབ་བྱུང་༡༤མེ་སྦྲུལ་ལོར་ས་དབང་ཆོས་རྒྱལ་ནས་གདན་འདྲེན་བྱུང་བ་བཞིན་ཕེབས་པར། རྫེས་ནེ་ཆོས་ཁྲི་ནས་ཆིབས་བསུ་ཇ་འདྲེན་དང་རོལ་བསུ་སྤོས་འདྲེན་དར་ལམ་སོགས་བཀུར་བསྟི་ཕུ་དུད་བཅས་སྒར་དུ་ཕེབས། ཆོས་རྒྱལ་ཡུམ་སྲས་ལ་ཚེ་དབང་ཕུལ། མི་དབང་ཆེན་པོའི་མདུན་གཞུང་ནས་ཁྲི་ཕེབས་དགའ་སྟོན་ལེགས་འབུལ་ཆེ་འདོན་རྩ་ཚིག་མངའ་གསོལ་གཟེངས་བསྟོད་བསམ་འདས་མཛད།

དེ་ནས་མི་གཡེལ་དཔལ་གྱི་ཆོས་འཁོར་དུ་ཕེབས། བཀྲ་ཤིས་ཐང་ནས་བཟུང་ཆིབས་བསུ་གསེར་སྦྲེང་སྤོས་བསུ་དར་ལམ་མཇལ་ཕྱག་བཅས་ཆོས་ཀྱི་རྒྱལ་ཚབ་ལྷོ་རིན་པོ་ཆེ་དཀོན་མཆོག་བསྟན་འཛིན་ཆོས་ཀྱི་བློ་གྲོས་མཆོག་ལྷན་རྒྱས་གསེར་ཁྲི་གཅིག་གི་སྟེང་དུ་ཞབས་སོར་འཁོད་ཅིང་གཟའ་ཚེས་དགེ་བར་སྐྱབས་སྡོམ་བཞེས་པའི་མཚན་དཀོན་མཆོག་བསྟན་འཛིན་ངག་དབང་ཆོས་ཀྱི་བློ་གྲོས་དཔལ་བཟང་པོ་གསོལ། གསེར་ཁང་དུ་ཕེབས་པར་ལྷོ་ཕྲིན་ལས་རྣམ་རྒྱལ་འདྲ་ཞལ་གྱི་དབུ་སྒོམ་དཔང་དུ་གནང་སྟེ་ཨ་ལ་ལ་ཧོ་ཞེས་པའི་གསུངས་བྱོན། ལོ་དེའི་ཟླ་བ་བརྒྱད་པར་འབྲུག་རྗེ་བཙུན་ཆོས་མགོན་ནས་ཚེ་དབང་དང་ཀརྨ་པ་ཐེག་མཆོག་རྡོ་རྗེ་དང་སི་ཏུ་པདྨ་ཀུན་བཟང་ཕེབས་པ་དང་འཁེལ་བས་མཇལ་འཕྲད་མཛད། སྤྱན་རས་གཟིགས་ཀྱི་དབང་དང་ཚེ་དབང་ཞུས། སི་ཏུ་སྐུ་ན་ཕྲ་གཤིས་འཇམ་མགོན་ཡོན་ཏན་རྒྱ་མཚོས་རྒྱལ་ཚབ་མཛད་དེ་པདྨ་འོད་འབར་གྱི་ཚེ་དབང་དང་མཆོག་གླིང་གཏེར་རྫས་མཐའ་དག་བཞུགས་པའི་གཏེར་སྒྲོམ་གྱི་གདམས་གཏད་དབུག་དབྱུངས་བཅས་མཛད། དེ་རྗེས་རབ་བྱུང་༡༥མེ་ཡོས་ལོར་ཟླ་བ་༢པའི་ཚེས་༡༥ལ་འབྲི་གུང་རྩ་བ་སྲ་བརྟན་རྡོ་རྗེའི་ཚོམ་ཆེན་དུ་འབྲི་གུང་སྐྱབས་མགོན་ཐུགས་རྗེ་ཉི་མ་མཁན་སློབ་ཟུང་འབྲེལ་གནང༌། གསང་སྟོན་པ་ཆོས་མཛད་ཆོས་འཛིན། གྲོགས་དན་པ་མཆོད་དཔོན་རབ་བཟང༌། དུས་སྒོ་བ་དགེ་ཆོས་འཕེལ། ཁ་སྐོང་དགེ་སློང་བདུན་ཕྲག་བཅས་ལྷོ་འབྲོང་སྤྲུལ་ནུས་ལྡན་རྡོ་རྗེ་མཆོག་དང་རྡོར་སྤུན་ཉིན་རྫོང་ཁྲི་ཆེན་དཀོན་མཆོག་བསྟན་འཛིན་ཐུབ་བསྟན་རང་གྲོལ་དང༌། རོང་རྡོ་མཆོག་སྤྲུལ་དཀོན་མཆོག་ཡོན་ཏན་རིན་ཆེན་དབང་ཕྱུག་བཅས་ལ་བུ་སྟོན་ལས་ཆོག་བཞིན་བསྙེན་པར་རྫོགས། དེ་རྗེས་གདན་ས་ལུང་དཀར་དགོན་དུ་མགར་ཆེན་ངག་དབང་དཀོན་མཆོག་བསྟན་པའི་རྒྱལ་མཚན་གྱི་མདུན་ནས་བྱང་སྡོམ་ཐུགས་བསྐྱེད་ཆེན་མོ་གསན། གྲུབ་ཆེན་ཚོགས་གཉིས་མདུན་ནས་རཏྣའི་ཐུགས་སྒྲུབ་སོགས་དང་མཐིལ་གྱི་ཁྲིད་དཔོན་གྲུབ་ཆེན་ཏི་སེ་བཟང་པོའི་མདུན་ནས་ཕྱག་ཆེན་ངོ་སྤྲོད་དང༌། ལྔ་ལྡན་ཆོས་དྲུག་ཟབ་ཆོས་བཅས་རྫོགས་པར་གསན། ཛ་པར་སྐོར་ཆ་ཚང་དང་ཆོས་གྲགས་རྩ་འདབ་སྙན་རྒྱུད་སོགས་གྲུབ་དབང་བརྩོན་འགྲུས་ནས་གསན། གྲུབ་དབང་ཚེ་བརྟན་རིན་པོ་ཆེ་མདུན་ནས་དགོངས་་གཅིག་ཆ་ཚང་འགྲེལ་ཆེན་ཐོག་ནས་ཞུས་པ་དང༌། འབྲོང་ངུ་བླ་མ་བྱང་ཆུབ་བཟང་པོ་ནས་རྒྱལ་མཚན་རྣམས་གཉིས་བཀའ་འབུམ་ཡོངས་རྫོགས་དང་གསོ་རིགས་རྒྱུད་བཞི་སོགས་མཐའ་ཡས་པ་གསན། དེ་རྗེས་སྡེ་དགེར་ཕེབས་ནས་འཇམ་མགོན་བློ་གྲོས་མཐའ་ཡས་མདུན་ནས་ཉིད་ཀྱི་ཟབ་གཏེར་རྩ་གསུམ་དགོངས་འདུས་དང་ཡང་ཟབ་སྐོར་དང་བཀའ་བརྒྱད་དྲག་པོ་རང་ཤར་སངས་གླིང་ཕུར་པ་རཏྣའི་ཚེ་གསང༌། སྨན་སྒྲུབ་ལག་ཁྲིད་སོགས་དབང་ཁྲིད་མང་པོ་གསན་ཞིང་སྔ་རྗེས་ཐེངས་གསུམ་མཇལ་ནས་རྗེས་མར་དཔལ་སྤུངས་ཡང་ཁྲོད་དུ་མཇལ་ཕེབས་སྐབས་སྤོས་བསུ་དར་ལམ་དགྱེས་པ་ཆེན་པོ་མཛད་ཅིང༌། དབང་ཁྲིད་མན་ངག་བུམ་པ་གང་བྱོས་ཚུལ་དུ་དགྱེས་བཞིན་གནང༌། རྡོ་བྲག་དགོན་ལག་རྡོ་རྗེའི་བྲག་དམར་དུ་འཇམ་མགོན་ཀོང་སྤྲུལ་དང་ལྷན་དུ་བཀའ་བརྒྱད་དྲག་པོ་རང་ཤར་གྱི་མཆོག་ལས་སྨན་སྒྲུབ་མཉམ་པོར་གནང་བས་ཡབ་སྲས་ཐུགས་ཡིད་གཅིག་འདྲེས་ཐོག་འཇམ་མགོན་རིན་པོ་ཆེའི་ཞལ་སྔ་ནས། བསྔགས་བརྗོད་ཀྱི་མེ་ཏོག་འཐོར་བ་དང་བཅས་ལེགས་འབུལ་རྒྱ་ཆེ་གནང༌། དཔལ་སྤུངས་སུ་ཕེབས་ཚེ་དགོན་གྱི་ཆོས་ཁྲིམས་གཉེར་ཕྱག་སོགས་བསྐོས་ཆེན་རྣམས་ཀྱིས་སྤོས་བསུ་རོལ་མོ་དར་ལམ་བཅས་གཟིམ་དཀྱིལ་འཆི་མེད་དགའ་ཚལ་དུ་སི་ཏུ་པདྨ་ཀུན་བཟང་རིན་པོ་ཆེ་མཇལ་འཕྲད་སྐབས་གདན་ཁྲི་རྒྱབ་ཡོལ་སོགས་མཐོང་བཀུར་རྒྱ་ཆེར་གནང༌།

༈ རྨེ་ཤོད་རྫོང་གསར་དུ་རིས་མེད་བསྟན་པའི་མངའ་བདག་འཇམ་དབྱངས་མཁྱེན་བརྩེ་དབང་པོ་མཇལ་བར་སྔ་རྗེས་ཐེངས་གཉིས་ཕེབས་སྐབས། གུ་རུའི་སྐུ་ཚབ་མཐོང་གྲོལ་ཆེན་མོ་དང༌། ཐུགས་སྒྲུབ་ཡིད་བཞིན་ནོར་བུའི་གཏེར་ཤོག་ལ་རྟེན་ནས་དབང་ལུང་ཡོངས་རྫོགས་ཀྱི་གདམས་གཏད་དང༌། འཇའ་ཚོན་ཆོས་སྐོར་དང་ཚེ་དབང་འཇམ་དབྱངས་སྟོད་སྒྲུབ་རིག་གཏད་སོགས་དབང་ལུང་མན་ངག་ཟབ་ཅིང་རྒྱ་ཆེ་དགྱེས་པ་ཆེན་པོས་བསྩལ། ཞལ་སྔ་ནས་སྔ་འགྱུར་བསྟན་པའི་སྒྲུབ་སྡེའི་བཀའ་བབ་པདྨའི་རྒྱལ་ཚབ་གཏེར་ཆེན་དུ་བསྔགས་བརྗོད་གནང་ཞིང༌། ཐུགས་ཡིད་གཅིག་འདྲེས་སུ་གྱུར། གཞན་ཡང་སྟག་ལུང་མ་སྤྲུལ་རིན་པོ་ཆེ་དང༌། རྗེ་བཙུན་ཆོས་མགོན། གྲུབ་དབང་ཚོགས་གཉིས། མཆོག་གླིང་གཏེར་སྲས་ཚེ་དབང་ནོར་བུ། ཀརྨའི་མཁན་པོ་རིན་ཆེན་དར་རྒྱས་སོགས་རིས་མེད་བཤེས་གཉེན་བསྟེན་ཚུལ་དང༌། གཞུང་རིགས་ལ་སྦྱང་བརྩོན་གནང་ལུགས་རྣམས་ཞིབ་པར་རྣམ་ཐར་ནས་མཁྱེན་རྒྱུ། ཕྱི་ལོ་༡༨༧༨མེ་གླང་ལོར་འབྲི་གུང་སྐྱབས་མགོན་ཐུགས་རྗེ་ཉི་མ་ཁམས་ཕེབས་སྐབས་མ་འོངས་པར་སྡོམ་རྒྱུན་ཁྱོད་ཀྱིས་གནང་དགོས་ཞེས་ཕེབས་ནས་ལྷོ་འབྲོང་སྤྲུལ་ནུས་ལྡན་རྡོ་རྗེ་མཆོག་ལ་འདུལ་འཛིན་མཁན་ཆེན་དུ་མངའ་གསོལ། སྐྱབས་མགོན་མདུན་ནས་རབ་བྱུང་ལས་ཆོག་གི་ཕྱག་ལེན་དང་སྨན་སོགས་གསན་སྦྱངས་མཛད། དེ་རྗེས་སྐྱབས་མགོན་མཆོག་ལ་སང་གླིང་འཇམ་དཔལ་ནག་པོ་སོགས་ཀྱི་དབང་དགོས་ལུགས་བཀའ་ནན་ཕེབས་པར་བརྟེན་དབང་ལུང་ཁྲིད་དང་བཅས་པས་ཐུགས་བཞེད་བསྐངས༌། ས་ལུག་ལོར་མི་གཡེལ་དགོན་དུ་ལྷོ་ཆོས་ཀྱི་བློ་གྲོས་གཤེགས་པར་དགོངས་རྫོགས་སུ་ཕེབས་ཤིང༌། ཤིང་གླང་ལོར་ལྷོ་སྤྲུལ་ཡང་སྲིད་ཁྲིར་བཀོད། ཚེ་དབང་ཕུལ། འབྲི་གུང་ནས་བཀའ་ཡིག་ཕེབས་དོན་ལྟར་ཁམས་ནས་དབུས་སུ་ཆོག །ཤིང་སྤྲེལ་ཟླ་བ་༡༢པའི་ཚེས་༨ལ་འབྲི་གུང་གཞོ་སྟོད་དུ་འབྱོར་བར་གདོང་བསུ་འཚམས་དར་ཙམ་གྱིས་བསུ་བ་གནང༌། ཚེས་༡༠་ལ་ཐིལ་ཞོལ་དུ་སྒར་ཕེབས་སྐབས་ཆིབས་བསུ་གསེར་སྦྲེངས་སོགས་ཀྱིས་མཉེས་པ་ཆེན་པོས་བཀུར་བསྟི་བཅས་བྱང་ཆུབ་གླིང་རིན་པོ་ཆེར་ཕེབས། འདུས་མང་ལ་མང་ཇ་ཕྱག་འགྱེད་ཞུས། ཚེས་༡༣ལ་ཐུབ་བསྟན་ཡང་སྒར་དུ་ཕེབས་པར་ཐོག་སྟེང་ནས་གསེར་སྦྲེངས་རོལ་བསུ་བཅས་གཟིམ་ཆུང་ཀ་གསུམ་དུ་བཞུགས། རྫོང་དུ་ཕེབས་གཟའ་ཚེས་ཤིན་ཏུ་དགེ་བར་རྫོང་དབུ་རྩེ་ནས་རོལ་བསུ་བཅས་ཕོ་བྲང་ཆོས་དབྱིངས་ཀུན་གསལ་དུ་མཇལ་འཕྲད་མཛད་པར་སྐྱབས་མགོན་བསྟན་འཛིན་ཆོས་ཀྱི་བློ་གྲོས་མཆོག་ཉིད་ཁྲི་ཐོག་ནས་བཞེངས་ཏེ་ཕྱག་དང་བཅས་བཞུགས་ཁྲི་འདྲ་མཉམ་མཛད། དངོས་པོའི་མཆོད་འབུལ་སྐུ་གསུང་ཐུགས་རྟེན་གཙོས་པའི་རྒྱ་ཆེན་ཕུལ། སྐྱབས་མགོན་མཆོག་ནས་ལྷ་དང་མཁའ་འགྲོའི་ལུང་ལྟར་དབང་ཁྲིད་ཟབ་རྒྱས་དགོས་ཕེབས་བཞིན་བཞེད་དོན་ཕུལ། མཁའ་སྤྱོད་དཔལ་གྱི་ཙ་རི་བསྐོར་བར་སྐྱབས་མགོན་ལྷན་དུ་ཕེབས་ཤིང་ཚུར་འཁོར་རྗེས་སྐྱབས་མགོན་མཆོག་གི་དབུས་རྩེ་ཤོད་བསྐོས་ཆེན་ལས་ཁུར་རྣམས་ཀྱིས་བཀའ་ཡི་བསྐུལ་མ་ལ་བརྟེན་འབྲི་རྫོང་ཚོམ་ཆེན་གཙུག་ལག་ཁང་དུ་ལྷོ་འབྲོང་སྤྲུལ་ནུས་ལྡན་རྡོ་རྗེ་གང་ཉིད་མཁན་པོ་དང༌། སློབ་དཔོན་གཅུང་སྒྲུབ་བརྒྱུད་བསྟན་འཛིན་རིན་པོ་ཆེ། གསང་སྟོན་རོང་མདོ་མཆོག་སྤྲུལ། དུས་སྒོ་བ་རྒྱབ་ར་སྤྲུལ་སྐུ། གྲོག་དན་པ་གཡུ་སྒྲ་དང༌། གཞན་ཁ་སྐོང་བ་བླ་མ་དུང་དཀར་དང༌། དགེ་སློང་དཀོན་མཆོག་ཆོས་སྐྱབས་ཀྱི་དབུས་དགེ་བའི་བཤེས་གཉེན་དུ་མ་དང་བཅས་བུ་སྟོན་ལས་ཆོག་ཇི་བཞིན་བསྙེན་པར་རྫོགས། མཚན་དཀོན་མཆོག་བསྟན་འཛིན་ཆོས་ཀྱི་དབང་ཕྱུག་ཕྲིན་ལས་མཐར་ཕྱིན་དཔལ་བཟང་པོ་གསོལ། དེ་དག་གི་ཚེ་གདན་ས་གསུམ་གྱི་དབུ་རྩེ་ནས་རོལ་མོ་འཁྲོལ་བ་སོགས་སྔར་གསོལ་དགའ་སྟོན་མཛད། དེ་རྗེས་རྒྱལ་དབང་སྐྱོབ་པའི་ཐུགས་བསྐྱེད་ཆེན་མོ་དང༌། བླ་སྒྲུབ་བདེ་བའི་རྡོ་རྗེ། ཡང་ཟབ་ཆོས་སྐོར་ཡོངས་རྫོགས། འདུས་མདོའི་དབང་ཆེན། བཀའ་བརྒྱད་མདོ་བྱང་ཆེན་མོའི་དབང་ཆེན། དྲེགས་པའི་སྲོག་གཏད། འདོད་འཇོའི་བུམ་བཟང་དབང་དང༌། ཨ་བྷ་ཀ་རའི་རྡོ་ཕྲེང༌། འབྲི་ལུགས་གཤེད་སྐོར་ཡོངས་རྫོགས། བཀའ་སྲུང་ཡོངས་རྫོགས་སོགས་ཀྱི་དབང་བཅས་མདོར་ན་སོར་བྱང་སྔགས་གསུམ་གྱི་དབང་ཁྲིད་ལུང་མན་ངག་དང་བཅས་ཚང་སྤྲུགས་སུ་ཕུལ། དེའི་གཏང་རག་ཏུ་ཐུབ་དབང་བྱིའུ་དྲོད་མ། ཧོར་སིལ་ཉི་མ་ཚངས་དབྱངས་ཀྱི་གཙོས་བརྗོད་ཀྱི་མ་ལང་བའི་གནང་སྦྱིན་སོགས་དང༌། བསྟན་པའི་རྒྱལ་ཚབ་ཏུ་མངའ་གཟེང་སྟོད་དེ་བཀཱོ་འཇའ་རྩ་ཚིག་མཐོང་བསྐུལ་རྒྱ་ཆེར་གནང་བ་སོགས་ཞིབ་པར་རྣམ་ཐར་ནས་མཁྱེན་རྒྱུ། གཞན་ཡང་མཐའ་དམག་ཁ་ནོན་དུ་དམ་སྲིའི་མནན་པ་མཆོད་རྟེན་བརྒྱ་རྩ་བཞེངས་པ་དཔེར་ན། རྟ་ཡུམ་རས་ནག་འཕྲང་དུ་མཆོད་རྟེན། ཀཱ་གསུམ་སུམ་མདོའི་མཆོད་རྟེན། གནམ་དགོན་མེ་ལུང་བྲག་རྩར་མཆོད་རྟེན། ཀླུ་དགུ་ཁར་མཆོད་རྟེན། ཆུ་སྲིན་གྲེ་མདུད་མཆོད་རྟེན། གཏོར་གཞུང་མར་མཆོད་རྟེན་སོགས་ས་ནད་གསོ་བ་མཛད་པ་བསམ་གྱིས་མི་ཁྱབ། འབར་བའི་རྡོ་རྗེ་ཕྱི་ཡི་རྣམ་ཐར་རྒྱ་གར་འཕྲུལ་པར་ཤོག་གྲངས༧༦ལ་ཆིང་ཧུ་རིན་པོ་ཆེས་འབྲོང་སྤྲུལ་ངེད་དཔོན་སློབ་གཉིས་ནས་ཨོ་རྒྱན་རིན་པོ་ཆེ་བཞེངས་པའི་བྲག་འོག་མཆོད་རྟེན་བརྒྱད་སྒྲིགས་ཞིག་རལ་གསོ་དགོས་པའི་བཀའ་ཕེབས་ཞིང་ཞབས་ཞུས་ངོ་ཚབ་གནང་འདུག་པས་མགོ་ལྟས་ཀྱི་མི་དམངས་ནས་གྲ་སྒྲིགས་ཚད་ལྡན་བཅས་གནས་དེར་འབྱོར། ངེད་རྣམ་གཉིས་ནས་མཆོད་རྟེན་གྱི་ཐིག་རྩ་ཟུང་འཇུག་སླ་ཆོས་སུ་མ་བཏང་བར་མདོ་ཁམས་གྱི་བསྟན་འགྲོ་ལ་ལྷག་བསམ་ཁྱད་པར་ཅན་གྱིས་ཚད་ལྡན་དུ་སྒྲུབ། རབ་གནས་ཀྱི་ཆོ་ག་རྒྱས་སྤྲོས་བྱས་པས་འབྲོང་སྤྲུལ་རིན་པོ་ཆེ་བཟང་ཆེ་བའི་དབང་གིས་སྤྱི་སྒེར་གང་ལའང་ཕན་པའི་ལྟས་ཀྱང་མཐོང་ཞེས་གསལ། ཡོངས་རྫོགས་བསྟན་པའི་བདག་པོ་འཇམ་དབྱང་མཁྱེན་བརྩེ་དབང་པོ་མཆོག་དང༌། འཇམ་མགོན་ཀོང་སྤྲུལ་རིན་པོ་ཆེ་པདྨ་གར་དབང་བློ་གྲོས་མཐའ་ཡས་རྣམ་གཉིས་ཀྱིས་བསྔགས་བརྗོད་དང་གཟེངས་བསྟོད་ཀྱི་ཕྲེང་བ་ནར་མར་ཕུལ་བ་མ་ཟད། ལོ་སྟར་ཆགས་མེད་བཀའ་དགོངས་ཕུར་གསུམ་གྱི་སྒྲུབ་ཆེན་རྒྱུན་འཛུགས་ཡོད་པ་གངས་ལྗོངས་སུ་ལྷོ་འབྲོང་སྤྲུལ་གྱི་གདན་ས་ལས་གཞན་ལ་མེད་གཤིས། ལྷག་པར་བཀའ་དགོངས་སྒྲུབ་ཆེན་གྱི་ཕྱག་ལེན་ཞིབ་ཕྲ་སྨིན་གྲོལ་གླིང་དང༌། འབྲི་གུང་ཡང་རི་སྒར་གཉིས་ཀྱི་ཕྱག་བཞེས་མཐོང་རྒྱུན་ཁར༌། མཁྱེན་ཀོང་གཉིས་ཀྱི་ཕྱག་ལེན་ཞིབ་ཕྲ་བཅས་ཕྱོགས་གཅིག་ཏུ་ལག་ལེན་ཡིག་ཐོག་འཁོད་པ་བྱ་གལ་ཆེ་ཞེས་འཇམ་མགོན་ཀོང་སྤྲུལ་རིན་པོ་ཆེས་ཞལ་སྔ་ནས་གསུངས་བསྐུལ་གནང་བར་བརྟེན་བཀའ་དགོངས་གཉིས་ཀྱི་ལག་དེབ་བརྩམས་པར་གནང་ཐོག །བཀའ་དགོངས་གཉིས་ཀྱི་སྒྲུབ་ཆེན་རྡུལ་ཚོན་དཀྱིལ་འཁོར་ལ་བརྟེན་ནས་གར་འཆམ་བཅས་ཀྱི་ཁར་ལོ་གསུམ་རེའི་མཚམས་སྨན་སྒྲུབ་རེ་ཡོད་པ་དང༌། ཕུར་སྒྲུབ་རས་བྲིས་ཀྱི་དཀྱིལ་འཁོར་ལ་བརྟེན་ནས་ཚུགས་པ་མ་ཟད། གཤིན་རྗེའི་སྒྲུབ་པ་དང༌། རཏྣའི་ཡང་སྙིང་འདུས་པ། སྔགས་གསོ། རྡོར་སེམས་བཅས་ཀྱི་སྒྲུབ་པ་ཉིན་བདུན་རེ་དང༌། དབྱར་གནས། སྨྱུང་གནས། ཚེས་བཅུ་ཞེས་ཉིན་བཅོ་ལྔའི་རིང་བསྐང་གསོ་རྒྱས་པ་དང། བདེ་མཆོག ཡང་ཟབ། མི་འཁྲུགས། ཀུན་རིག །ཚེ་དཔག་ལྷ་དགུ། ཚེ་སྒྲུབ་ཐབས་ཤེས་ཁ་སྦྱོར། པདྨ་བཛྲ། རྒྱལ་ལུགས་ཐུགས་རྗེ་ཆེན་པོ། བླ་མ་མཆོད་པ། སྒྱུ་འཕྲུལ་ཞི་ཁྲོ་སོགས་ཉིན་ཚོགས་རེ་དང༌། བླ་སྒྲུབ་བདེ་བའི་རྡོ་རྗེ་ཉིན་བདུན་བཅས་དབྱངས་རོལ་སོགས་ཚད་ལྡན་ཕྱག་བཞེས་ཉམས་མེད་དང༌། སྒྲུབ་ཁང་ནང་དུ་བདེ་མཆོག་སྒྲུབ་མཆོད་ཉིན་བདུན། ཕག་མོའི་སྒྲུབ་མཆོད་ཉིན་བདུན། ཐུགས་སྒྲུབ་སྒྲུབ་མཆོད། མགུར་མཚོ༌། དུད་སོལ་མ་དང༌། དུར་བདག་གཉིས་ཐུན་མིན་སྙན་རྒྱུད་ཀྱི་བཀའ་སྲུང་བཅས་གསུངས་སྲོལ་ཡོད། གཞན་ཡང་གཏེར་སྟོན་འབར་བའི་རྡོ་རྗེའི་ཆོས་བདག་ཏུ་གུ་རུས་ལུང་བསྟན་པ། འབར་རྡོར་རྣམ་ཐར་སྦས་དོན་རབ་གསལ་རིན་ཆེན་སྙིང་པོ་རྒྱ་གར་འཕྲུལ་པར་ཤོག་གྲངས་༧༥རྒྱབ་ལོག་ཏུ་ནང་ཆེན་ཟླ་རྒྱུད་ལ་འབྲུ་བསྡོམ་དུ་ཕྱིན་སྐབས་མདོ་ཁམས་སྦལ་མཚོ་ཁ་ན་ལྷོ་འབྲོང་སྤྲུལ་ནུས་ལྡན་རྡོ་རྗེ་མཇལ། གུ་རུས་ལུང་བཞིན་རང་གཏེར་བཀའ་དབང་ཐོག་མར་ཕུལ་ཞིང༌། ཕ་བུ་འཕྲད་པ་ལྟ་བུའི་དགའ་སྤྲོ་འཕེལ། ངེད་རང་དཔོན་སློབ་གཉིས་ཀ་སྔོན་ནས་སྐྱེ་བ་མང་པོ་འབྲེལ་ཚུལ་ཕན་ཚུན་ཞུ་དག་ཕེལ་བའི་གསལ་སྣང་བཅས་ཏེ་ཐུགས་ཡིད་གཅིག་ཏུ་འདྲེས་ཞེས་གསལ། འབྲི་གུང་༧སྐྱབས་མགོན་ཐུགས་རྗེ་ཉི་མ། སྐྱབས་མགོན་ཆོས་ཀྱི་བློ་གྲོས་མཆོག་ཟུང་གིས་དབུ་ཡི་རིགས་བདག་ཏུ་བསྐུར་བ་དང༌། དཔལ་ཀརྨ་པ་མཁའ་ཁྱབ་རྡོ་རྗེ། སི་ཏུ་པདྨ་ཀུན་བཟང༌། སྟག་ལུང་རྩེ་སྤྲུལ་རིན་པོ་ཆེ་སོགས་ཀྱིས་དབང་ཆོས་གསན་བཞེས་གནང་བ་སོགས་ཞིབ་ཕྲ་ནི་བརྗོད་ཀྱིས་མི་ལང་ཤིང། རབ་བྱུང༡༤པ་ཤིང་བྱི༡༨༦༤ལོར་ལུང་དཀར་བུམ་མོ་ཆེ་ཞིག་གསོ་དང་ལྗི་ཆེན་མཆོད་རྟེན་གསར་བཞེངས་ཐུབ་བསྟན་བཤད་སྒྲུབ་གླིང་གི་གཙུག་ལག་ཁང་རྒྱ་བསྐྱེད་མཛད། དགུང་གྲངས་ཉི་ཤུ་ས་འབྲུག་་སྤྱི་ལོ་༡༨༦༨ལོར་གཟེ་ཡི་མ་ཡོ་གངས་ར་ནས་གཏེར་གྱི་ཁ་བྱང་བབ་པ་ནས་བཟུང༌། ས་གཏེར། ནོར་གཏེར། ཆོས་གཏེར། ཐུགས་གཏེར། དག་སྣང༌། སྙན་བརྒྱུད་སོགས་ཟབ་ཆོས་པོད་དྲུག་དང༌། བཀའ་འབུམ་པོད་ཉེར་གཅིག་བཞུགས་པ་དང༌། དེང་སང་ནི་ཟབ་ཆོས་དང་བཀའ་འབུམ་བསྡོམས་པོད་བཅུ་ལྷག་ཙམ་ས་སྟེང་འདིར་ལྷག་འདུག འབྲི་གུང་གདན་སར་ཕེབས་སྐབས་འཇིག་རྟེན་གསུམ་མགོན་གྱི་སྐུ་ང་འདྲ་མས་དབུ་སྒོམ་ཕུད། གཏི་སྒྲོ་རུ་བཀའ་བརྒྱད་སྨན་སྒྲུབ་སྐབས་སྨན་དྲིས་གཞོ་ལུང་ཁྱབ་ཅིང༌། ༧སྐྱབས་མགོན་ཆོས་ཀྱི་བློ་གྲོས་ཀྱིས་དབུས་འདུས་པ་ཡོངས་ཀྱི་གཟིགས་སྣང་དུ་སྒོ་སྲུང་སྦྲུལ་གདོང་མས་གུ་རུའི་བྱང་སེམས་ལས་གྲུབ་པའི་རིང་བསྲེལ་ལ་ཆེ་མཆོག་ཡབ་ཡུམ་གྱི་སྐུ་རང་བྱུང་དུ་གསལ་བ་ངོ་མཚར་ཅན་ཕུལ་བ་དང༌། ༡༨༩༡རབ་བྱུང་བཅོ་ལྔ་པ་ལྕགས་ཡོས་ལོར་མདོ་སྨད་ན་བུན་རྫོང་གི་སྐྱོབ་པ་འཇིག་རྟེན་གསུམ་མགོན་གྱི་བཞུགས་ཁྲི་སྟེང་གི་བྲག་ལོག་ནས་དམ་རྫས་ཁྲོམ་གཏེར་དུ་བཞེས་པ་དང༌། དགུང་གྲངས་ཉི་ཤུའི་སྐབས་རྟ་ན་ལ་ཕེབས་སྟེ་གཟིགས་སྣང་གནས་ཡིག་རྣལ་འབྱོར་པ་ནུས་ལྡན་རྡོ་རྗེའི་བྲིས་ཞེས་གསལ་པོར་ཡོད་པ་དེ་དང༌། རྟ་ཡུམ་རྡོ་རྗེའི་ཕག་མོའི་གནས་ཀྱི་སྒོ་འབྱེད་སྐབས་ཡེ་ཤེས་མཁའ་འགྲོ་མ་དཀར་མོའི་ལམ་སྣ་བྱས་ཤིང༌། གཞན་གྱི་མཐོང་སྣང་དུ་འཇའ་དཀར་པོ་ཞིག་གི་ལམ་སྣ་བྱས་པ་བྱུང༌། གཟེ་རྒྱལ་གནས་རྙིང་གསལ་འདེབས་ཀྱི་སྒོ་འཕར་གནང་ནས་གསང་ཆེན་ཧེ་རུ་ཀའི་དཀྱིལ་འཁོར་དུ་གཟིགས་ཤིང་བཀའ་རྟགས་ཕན་ཡོན་ལུང་བསྟན་རྒྱ་ཆེར་སྩལ། ཁ་བ་འདབ་ལྔའི་མེ་ཏོག་ཆར་དང་ཨ་རུ་ར་ཆེ་བ་ངོ་མ་དང༌། ཆུང་བ་ཤུག་ཐོག་ཙམ་གྱི་ཆར་བབ་པ་ད་ལྟའི་སྐབས་སུ་བཙལ་རྒྱུ་ཡོད་སྐད༌། སྔོན་མེད་ཀྱི་བྱ་བྱིའུ་རི་དྭགས་མང་པོ་ཀུན་གྱི་མཐུན་སྣང་བྱུང༌། གནམ་གཞུང་པདྨ་འོད་ཕུང་གི་གནས་ཀྱི་སྒོ་འབྱེད་གནང་ཞིང༌། ཕ་དམ་པའི་སྒྲུབ་ཕུག་སོགས་ཀ་རྟགས་རང་བྱུང་ཁ་ཤས་ངོ་སྤྲད་པ་ནམ་མཁའ་འཇའ་སྤྲིན་གྱིས་གང༌། རབ་བྱུང་བཅོ་ལྔ་པ་ལྕགས་རྟ་སྤྱི་ལོ་༡༨༧༠ལོར་ཡུལ་ཉེར་བཞིའི་ནང་ཚན་མཁའ་སྤྱོད་ཐུགས་ཀྱི་འཁོར་ལོའི་གནས། ལ་ཕྱི་གོ་དྭ་ཝ་རིའི་གནས་ལག་ལྷ་ཁང་རྡོ་རྗེ་མཆོང་རྫོང་གི་གནས་ཀྱི་སྒོ་འབྱེད་ལྷོ་རྒན་གྱིས་གནང་བ་དེ་དག་གི་གནས་ལམ་གསར་གཏོད་རང་བྱུང་ཁག་ངོ་སྤྲོད་གསར་འབྱེད་གནང་སྐབས་ལྷོ་ནུབ་མཚམས་ནས་གནས་ཀྱི་དབུ་རྩེར་འཇའ་དཀར་པོ་དར་ཡུག་བརྐྱང་པ་ལྟར་ཟུག་པ་དང༌། སྔར་མེད་ཀྱི་རི་དྭགས་མང་པོ་དང༌། ཕྱོགས་གང་སར་འབྲུ་ཡི་ཆར་བབ། ཞབས་རྗེས་ངོ་མཚར་ཅན་བཞགས་པ་ཐུན་མོང་གི་སྣང་ངོར་བྱུང་བ་སོགས་བརྗོད་ཀྱིས་མི་ལང༌། ལྕགས་ཡོས་ལོ་འཆམ་ཤེས་མཁན་རིག་དགོན་དུ་གནས་གྲོགས་སྟོན་འཁོར་ཕུན་སུམ་ཚོགས་པར་རཏྣ་གླིང་པའི་ཐུགས་གསང་སྒྲུབ་ཆེན་བགྱིས་སྐབས་འདུས་པ་བདུན་བརྒྱ་ལྷག་ཙམ་གྱི་མིག་གི་སྤྱོད་ཡུལ་དུ་གྱུར་པ་གཏེར་སྲུང་གིས་ཤོག་སེར་མངོན་སུམ་དུ་ཕུལ་བ་ཐུགས་སྒྲུབ་བདེ་ཆེན་སྙིང་པོའི་རྣོ་སོ་ཞི་དྲག་ཁ་བསྐོང་བཅས་མེ་སྤྲེལ་ལོར་ཕབ་བསྒྱུར་གནང་བ་སོགས་ཞིབ་ཕྲ་གཏེར་འབྱུང་རྟོགས་བརྗོད་དང་རྣམ་ཐར་ལས་གསལ་བ་དང་དུས་གསུམ་ལུང་བསྟན་རྡོ་རྗེའི་རྒྱ་མདུད་ལས། ས་ཁམས་འདབས་ཆགས་བྱ་ཡི་ལོ༔ རྡོ་རྗེའི་མིང་འཛིན་ལྕང་ལོ་ཅན༔ སོགས་ནས་ལས་སྨོན་རྟེན་འབྲེལ་རབ་འཛོམས་ན༔ འགྲོ་དོན་ཕྲིན་ལས་ཆེར་རྒྱས་འབྱུང་༔ ཟབ་ཆོས་གཏེར་ཁ་ཡོངས་ལ་དབང༌། །ཞེས་དང༌། འབྲལ་མེད་རིག་མ་མཆོག་འཛིན་ན༔ སྐུ་སྲས་ས་བཅུའི་སེམས་དཔའ་གསུམ༔ རིག་འཛིན་མདོ་ཁམས་བསྟན་པ་སྐྱོང་༔ ཀླ་ཀློའི་དམག་བཟློག་མཛད་ཕྲིན་རྒྱས༔ སྐུ་ཚེ་སྐལ་པ་བརྒྱད་ཅུར་ལོན༔ ཞེས་གསལ་བ་ལྟར། རྩ་བའམ་མཆོག་གི་རིག་མ་མགོ་ལོག་ཏུ་ཡོད་པ་དེ་དང་རྟེན་འབྲེལ་རབ་ཏུ་འགྱུར་རྒྱུ་ཡིན་འདུག ཡན་ལག་རིག་མ་ལྔ་སོགས་འཕྲད་ན་ལུང་བསྟན་ལས། དབང་གི་གྲོགས་འཛིན་རིག་མ་ལྔ༔ གདུལ་བྱ་རྒྱས་པ་དེ་དང་མཉམ༔ དེ་འཕྲད་བར་ཆད་ལྷག་མེད་བཅོམ༔ སྙིང་པོའི་བསྟན་པ་ཕྱོགས་མཐར་ཁྱབ༔ ཅེས་གསལ་བ་བཞིན་རིག་མ་སྟེན་དགོས་ཚུལ་ལུང་བསྟན་མང་པོ་བྱུང་ཞིང་སྐྱེས་ཆེན་མང་པོས་རིག་མ་བཞེས་ན་མཁའ་འགྲོའི་ལུང་བསྟན་དོན་ཡོད་པར་འགྱུར་བ་སོགས་བཀས་བསྐུལ་གནང་ཡང༌། མ་བཞེས་པ་འདུལ་འཛིན་ཆེན་པོ་ཐུབ་བསྟན་མཛེས་པའི་རྒྱན་དུ་དགོངས་ནས་མདོ་ཁམས་འབྲི་དགོན་ཡོངས་ཀྱི་འདུལ་བའི་སྡོམ་རྒྱུན་སྤེལ་བའི་མཁན་ཆེན་གནང་ཞིང་འབྲི་གུང་སྐྱབས་མགོན་ཐུགས་རྗེ་ཉི་མ་དང་ཆོས་ཀྱི་བློ་གྲོས་རྣམས་ཀྱི་དབུའི་རིགས་བདག་ཏུ་བསྐུར་བ་སོགས་མཛད་ཕྲིན་ཡོངས་སུ་རྒྱས། འབྱུང་འགྱུར་གྱི་ལུང་བསྟན་གསུང་པ་འགའ་ཤས་ཞིག་སྨོས་ན། དུས་གསུམ་ལུང་བསྟན་རྡོ་རྗེའི་རྒྱ་མདུད་ལས། དགྲ་དཔུང་དུ་རུ་ཁ་ཞེས་པ༔ མཐའ་ནས་ཕྱོགས་མཚམས་ཀུན་ཏུ་རྒྱུ༔ དེ་དག་འབྱུང་བའི་སྔ་ལྟས་སུ༔ བོད་ཀྱི་ས་བཅུད་༼འབུ་རྫ་སོགས་༽ཆོས་ལ་སོགས༔ ཐབས་ཀྱི་བསླུ་བྲིད་མཐའ་རུ་བཅུག༔ ལོག་པའི་འཕྲུལ་འཁོར་རྫས་སྦྱོར་གྱིས༔ མིག་མཚོན་མཛེས་པས་འཛམ་གླིང་ཁྱབ༔ ཕལ་ཆེར་མི་རྣམས་ལོག་པས་བསླུ༔ བློ་ཁ་བསྒྱུར་ཞིང་ལོག་པར་སྤྱོད༔ དམ་པའི་ཆོས་ནི་མི་སེམས་པར༔ འདི་ཕྱིའི་གཏན་ཚིག་རྒྱབ་ཏུ་བོར༔ ནམ་མཁའ་སྤྲིན་དམར་ཁྲག་ཏུ་འགྱུར༔ བར་སྣང་མེ་སྒྱོགས་འུར་སྒྲ་ལྡིར༔ ས་གཞི་རི་ཉིལ་ས་གཡོ་ཞིང་༔ ཆུ་རྣམས་བྲི་ཞིང་རྫིང་བུ་སྐམས༔ སྔར་མེད་རྣམས་ནས་གསར་པ་བརྡོལ༔ རི་ཀླུང་ས་ཕྱོགས་སྔར་མེད་སར༔ ནག་པོ་རྒྱ་ཡིས་ས་སྟེང་ཁེངས༔ བོད་ཁམས་དངོས་སུ་དམྱལ་བ་མྱོང༔ ཞེས་སོགས་དང༌། ལྷ་ས་རུ་བཞི་རམ་གྱི་ཡོམ་ཡོམ་གཡོ༔ ཇོ་ཤཀ་གཉིས་མདུན་རྒྱ་མིས་གླུ་སྒྲ་འབྱིན༔ གླིང་ཁག་རྣམས་སུ་ཐལ་བའི་བུ་ཡུག་འཚུབ༔ དམར་པོ་རི་ལ་རྒྱ་རྟགས་རྒྱ་དར་འཕྱར༔ རི་ཡི་རྩེ་མོ་འཇའ་སྤྲིན་དགོངས་དུ་ཡལ༔ སོགས་འབྱུང་འགྱུར་ལུང་བསྟན་ཞིབ་ཕྲ་གསལ་རྒྱས་སུ་བསྩལ་ནས་འགྲོ་དོན་གདུལ་བྱ་རྟེན་འབྲེལ་རྐྱེན་དབང་དུ་གྱུར་གཤིས་རབ་བྱུང་བཅོ་ལྔ་ཆུ་སྟག་༡༩༠༢གྱི་ལོར་དགོངས་པ་གཞན་དོན་གཤེགས་ཁར་ད་ནས་ལོ་དྲུག་བཅུ་ཙམ་གྱི་རྗེས་སུ་མཐའ་དམག་གི་སྡུག་ལ་སྦྱོར་ཉན་ཡོད་པས། ཁོ་བོས་ས་གནད་མཆོད་རྟེན་བརྒྱ་རྩ་དང༌། དམག་བཟློག་སོགས་ཟབ་ནན་བྱས་ཤིང་དེ་བར་མ་སྐྱོན་ཙམ་ཡོང་ཞེས་གསུངས་ཤིང་སྤྲུལ་པའི་དཀྱིལ་འཁོར་ཆོས་ཀྱི་དབྱིངས་སུ་བསྡུས། སྐུ་གདུང་དབུ་ཐོད་བུམ་རིལ་དུ་བཞུགས་པ་ལ་རྒྱལ་བ་རིག་ལྔའི་ས་བོན་རང་བྱོན། རྣམ་ཐར་དུ་མི་གསལ་ཡང་སྐུ་གདུང་མཆོད་རྟེན་ཁྲི་གང་ཙམ་དུས་འགྱུར་སྐབས་འཁྱེར་ཆོག་འདུག །དེ་ཞྭ་གངས་རྒྱལ་དུ་ལུས་པས་དེའི་བུམ་ནང་དུ་དབུ་ཐོད་ལ་ཡིག་འབྲུ་གསལ་པོར་མཐོང་བས་བྲིས་པ་ཡིན། དབུ་ཐོད་ནང་དུ་རང་བྱུང་ཇི་ཡོད་མ་མཐོང་ཡང༌། རྣམ་ཐར་ནང་དགོངས་འདུས་པདྨ་བཛྲ་དང༌། འཇམ་དཔལ་གཤིན་རྗེ། མ་གཅིག་ལབ་སྒྲོན། ཐུགས་ཀྱི་ཞུན་ཐིག་ལས་འཕེལ་བའི་གདུང་པཉྩ་རཾ་མདོག་ཤེལ་ལྟར་འོད་ལྔའི་མདངས་ཅན་སྲན་མ་ཆེ་ཚད་ཙམ་ལ་རྗེ་བཙུན་མི་ལིའི་རང་བྱུང༌། ལྗགས་སྟེང་ལ་ཆེ་མཆོག་རང་བྱོན་གསལ་བར་བྱོན་པ་སོགས་གདུང་དང་རིང་བསྲེལ་དཔག་ཏུ་མེད་པ་བྱོན་པ་བཅས་ཐུན་མོང་སྣང་ངོར་བྱུང་བ་འགའ་ཤས་ཟུར་ཙམ་ལས་ཐུན་མིན་དག་སྣང་སྐོར་ཅུང་ཙམ་ཡང་གླེང་མེད་པ་མ་ཟད། མཆོག་གཏེར་རྟེན་འབྲེལ་མདོ་ཆིང་ལས། ནམ་མཁའ་མཛོད་དུ་སྦས་པའི་ཟབ་གཏེར་འདི༔ མི་བཞག་འདོན་པའི་སྐྱེས་བུ་ལས་སྨོན་ཅན༔ ལྷ་སྲས་ཁྱོད་ཀྱི་སྐྱེ་བ་ཐ་མ་འབྱུང༌། དེ་དུས་ལོ་པཎ་རྗེ་འབངས་ཕལ་ཆེར་འཛོམས༔ ཞེས་གསུང་པ་བཞིན། ཁྲི་སྲོང་ལྡེའུ་བཙན་འཇམ་དབྱངས་མཁྱེན་བརྩེ་དབང་པོ། བཻ་རོ་ཙ་ན་འཇམ་མགོན་ཀོང་སྤྲུལ། ལྷ་སྲས་མུ་རུབ་བཙན་པོ་མཆོག་གླིང༌། ཉང་བན་ཏིང་འཛིན་བཟང་པོ་ལྷོ་ནུས་ལྡན་རྡོ་རྗེ། ཨ་ཙརྻ་ས་ལེ་གཅུང་སྒྲུབ་བརྒྱུད་བསྟན་འཛིན་ནམ་སྒྲུབ་དགའ། ཁྱེའུ་ཆུང་ལོ་ཙཱ་དབོན་བཟང་དགའ། ལྷ་ལྕམ་པདྨ་གསལ་གྱི་ཡང་སྤྲུལ་ཀློང་ཆེན་པའི་སྤྲུལ་པ་ཨོ་རྒྱན་བསྟན་འཛིན། སྣ་ནམ་རྡོ་རྗེ་བདུད་འཇོམས་ཡང་སྤྲུལ་རིག་འཛིན་རྒོད་ལྡེམ་ཅན་གྱི་སྤྲུལ་པ་མཆོག་སྤྲུལ་ཕྲིན་ལས་རྒྱ་མཚོ་འམ་ཕུར་དགའ་བཅས་ཡིན་པར་ལུང་བསྟན་བསྩལ།

༈ ལྷོ་འབྲོང་སྤྲུལ་ནུས་ལྡན་རྡོ་རྗེའི་ཡང་སྲིད་འབྲི་གུང་དུ་སྐྱབས་མགོན་ཆོས་ཀྱི་བློ་གྲོས་ལ་བརྟག་པ་ཞུས་པར། འཁྲུངས་སའི་མི་ཁྱིམ་དགོན་གྱི་ས་ཐག་ཉེ་བ་ཞིག་ཡིན་པ་ཇ་ཡུན་ཙམ་རྐང་བསྒྲོད་ཀྱི་སླེབ་ཐུབ་པ་འདྲ་བོ། སྐབས་རེ་རྟ་ལམ་ཟླ་བ་གཅིག་གི་མི་སླེབ་པའི་སར་ཡོད་པ་འདྲ་བོ་ཞིག་ངེས་གཏན་མི་གསལ་བས་སྟག་ལུང་མ་སྤྲུལ་ལ་ཞུས་གསུངས། མ་སྤྲུལ་གྱིས་ཁྱོད་རང་ཚོ་མི་འདོད་པའི་དཔོན་པོ་དེ་ཡི་སར་འཁྲུངས་འདུག་གསུང༌། དཔོན་པོ་སུ་ཞུས་པས། རྩི་སྐུད་བློ་ལ་བཏགས་པའི་དཔོན་དེའི་བུ་རེད་ཅེས་གསལ་པོར་ལུང་བསྟན། སླར་༧སྐྱབས་མགོན་ཆོས་ཀྱི་བློ་གྲོས་མདུན་ལ་བཅར་བས་དེ་རང་ཡིན་ཞེས་ཐུགས་ཐག་ཆོད་པའི་བཀའ་ལུང་བསྩལ། སྐབས་རེ་ཉེ་ས་དང་གསུངས་པ་ཆོས་ལུང་ཁུག་དང༌། སྐབས་རེ་རྟ་ལམ་ཟླ་བ་གཅིག་མི་སླེབ་པར་ཡོད་བཟོ་གསུང་པ་སྐབས་དེར་ཡོན་ཏན་འབྱུང་གནས་གངས་བསྐོར་ལ་ཕྱིན་པ་དང་འཁེལ་བ་སྤྲུལ་སྐུ་དེ་གངས་ཏི་སེའི་མདུན་དུ༡༩༠༣རབ་བྱུང་༡༥ཆུ་ཡོས་ལོ་ལ་སྐུ་འཁྲུངས་གངས་བསྐོར་སྐབས་སུ་མ་ཡི་ངལ་གསོ་སྐབས་རྡོ་ཡི་སྒང་ལ་བཞག་པས་ཞབས་རྗེས་བྱུང་འདུག །ཆུང་ངུའི་སྐབས་སུ་ཙོག་ཙོག་ལ་བཞུགས་རྒྱུར་དགའ་ཞིང་ཉལ་ན་མི་དགའ་བ་ཞིག་ཡོད་འདུག །གངས་བསྐོར་ནས་ལོ་གཅིག་གི་རྗེས་སུ་རང་ཡུལ་དུ་སླེབ། བཀྲ་ཤིས་དར་ཐང་དུ་སྦྲ་སྒར་ཡོད་སྐབས། འབྱོ་མཐོང་ལམ་ཞེས་པ་གོང་མའི་སློབ་མ་དབུ་མཛད་དེ་སླེབ་སྐབས། སྲས་སྦྲ་ཡི་ཕྱི་ལོག་ཉི་མར་སྲོ་ནས་ཕྱིང་པའི་སྒང་དུ་བཞུགས་པ་དང་འཁེལ་བས་ཁོང་གིས་མཇལ་མ་ཐག་དགའ་བོ་བྱེད། ཕྱིང་པ་དེའི་སྒང་ལ་སྡོད་ཅེས་པའི་བརྡ་གནང༌། ཁ་ཐག་ཕུ་་བས་མར་གནང༌། ཕྱག་དཔུང་ལ་མཛུབ་མོ་བཙུགས་ནས་འདི་ལྟོས་ཞེས་པའི་བརྡ་མཛད་པས། འབྱོ་མཐོང་ལམ་གྱིས་དེ་མཐོང་མ་ཐག་གོང་མ་ལྷོ་ནུས་ལྡན་རྡོ་རྗེ་ཁྱུང་པོ་སེར་རྩ་ལ་ཕེབས་སྐབས་ཆིབས་བརྡབ་རྐྱེན་གྱིས་ཕྱག་དཔུང་ཆག་པའི་ཤུལ་དེར་རི་མོ་འདུག་པ་བསྟན་གནང་བ་ཤེས་ནས་ངུ་ཤོར། དེ་ནས་འབྲི་གུང་༧སྐྱབས་མགོན་གྱིས་བཀའ་ཡིག་བཞིན་སྤྲུལ་སྐུའི་མཚན་དཀོན་མཆོག་བསྟན་འཛིན་མི་འགྱུར་རྒྱལ་བའི་སྨྱུ་གུ་ཞེས་གསོལ། ན་བཟའ་སྒྲོན་འབུར་ཞུས་ཤིང་ཁྲིར་བཀོད། རྒྱལ་བའི་སྨྱུ་གུ་དགུང་གྲངས་ལྔ་ཡི་དུས་སུ་འབྲི་རྩོམ་གནང་བའི་ཕྱག་བྲིས་ད་ལྟ་ཡང་ཡོད། དགུང་ལོ་ལྔ་ནས་བཟུང་སྐུ་འཆིང་མི་དཀྲོལ་བ་མཚན་མོ་ཡང་སྒོམ་ཁྲིར་ཙོག་པུར་བཞུགས་པ་དང༌། དག་པའི་གཟིགས་སྣང་འབྱམས་ཀླས་པ་ཡོད་འདུག སྐབས་ཤིག་དགེ་འབྱུང་རིན་པོ་ཆེའི་སྒྲུབ་ཁང་ནང་དུ་སྙིང་ཐིག་བདེ་ཆེན་རྒྱལ་མོའི་ཚོགས་གསུངས་སྐབས་མཚོ་རྒྱལ་དམར་མོའི་ཞལ་གཟིགས་པ་དང༌། ནང་ཆེན་སྒར་ཁྱི་ཞིག་གིས་སྤྱང་ཀིས་ལུག་ཟ་བ་ནང་བཞིན་སྒོ་ཟོག་ཟ་བར་གྱུར། དེས་ཁྱི་གཞན་རོགས་སུ་འཁྲིད་པས་ལུག་གསོད་རྒྱུར་གོམ་ནས་ཁྱི་ཚང་མས་ལུག་མཐོང་མ་ཐག་ཟ་བར་གྱུར་པས་ལྟས་ངན་པར་བརྩིས་ནས་ཞབས་བརྟན་དུ་ཕྱོགས་ཀྱི་བླ་མ་མང་པོ་གདན་དྲངས་ཀྱང་མ་ཕན། འབྲོང་སྤྲུལ་རྒྱལ་བའི་སྨྱུ་གུ་གདན་དྲངས་པས༌། འབྲོང་སྤྲུལ་རིན་པོ་ཆེའི་ལམ་གསེང་ཁྱི་མང་སར་ཕེབས་པས། ཁོང་རྣམས་ཁྱི་ཡིས་རྨུག་ཚོད་སྙམ་བློ་གཡེང་བཅས་ལྷན་དུ་སོང་བར། འབྲོང་སྤྲུལ་རིན་པོ་ཆེས་ཁྱི་རྣམས་ལ་ཞལ་ཕུ་གནང༌། གཟན་ཁྱི་མགོར་བྲབ་ཞིང་བཀའ་བསྒོ་གནང་བས་ཁྱི་རྣམས་དགའ་གུས་ཀྱི་རྔ་མ་གཡུག་ལྕེ་མོ་ནར་ཞིང་ཉལ། དེ་ནས་བཟུང་ཁྱི་རྣམས་ཀྱི་ལུག་མཐོང་ན་གསོད་སེམས་མེད་པར་གྱུར་པས། ཅན་གཟན་ཤ་ཟ་ཁྱི་སྤྱང་གིས་ཀྱང་གནོད་སེམས་སྤང་ནས་བྱམས་པའི་སེམས་དང་ལྡན་པར་གྱུར་པ་རྒྱལ་སྲས་བྱང་ཆུབ་སེམས་དཔའི་རང་རྟགས་དངོས་སུ་མཐོང་བས་མོས་གུས་དང་དད་པའི་གསོས་སུ་གྱུར་ཞེས་ད་ལྟའང་རྒན་རབས་རྣམས་ཀྱིས་གླེང༌། ལྷོ་ཁ་སྲུ་རུང་བན་རུ་གསང་བ་ཉག་ཏུ་རྡོ་ལ་ཞབས་རྗེས་བཞག་པ་དང༌། དབང་ཚེ་ཞེས་པའི་རྐུན་པོ་ཞིག་ཡོད་པ་དེ་ལ་ཁྲིམས་ཉེས་ཕོག་ནས་མིག་བྲུས་པས་ཁོ་ཡི་བསམ་པ་ལ་ད་ནི་ང་ལ་མིག་མེད་རང་ཤི་རྒྱག་པ་དགའ་བསམ་ནས་སྡུག་བསྔལ་གྱི་ཚོར་བ་དྲག་པོ་མྱོང་བཞིན་པའི་སྐབས་རྒྱལ་བའི་སྨྱུ་གུ་ཕེབས་ནས་ཁྱོད་རང་སྡུག་བསྔལ་མ་བྱེད་ཅེས་ཞལ་ཕུ་གནང་བྱུང་བས་དེ་མ་ཐག་མིག་ཚ་སྐམ་སྐམ་བྱུང༌། རང་ཤི་རྒྱག་བསམ་པ་དེ་མེད་པར་གྱུར། ཧ་ལམ་ཕོར་ཁ་ལྡོག་ལམ་མཐོང་བའི་བཟོ་འདྲ་བྱུང། སྐབས་རེ་རྩ་ཁམས་དངས་པའི་སྐབས་མིག་ཡོད་ནང་བཞིན་མཐོང༌། ད་ནི་ལོ་མཐོ་དུས་མི་མཐོང་བ་སྡུག་ཏུ་སོང་ཞེས་ཁོ་རང་གི་ངག་ལས་བདག་གིས་ཀྱང་ཐོས་ལ། ལོང་བ་དེས་གོས་ལ་ཚེམ་པོ་བྱེད་ནས་ཁབ་མིག་འཕྲོད་པ་དང༌། རྟ་བཞོན་ནས་ལྕི་ཉིན་སྲིབ་གང་དུ་བཏང་ན་འགྲོ་ཐུབ། རྐང་བསྒྲོད་ཀྱིས་ལུང་དཀར་དང་རྟ་མཆོག་བྲག་སྣ་སོགས་ལ་མིག་ཡོད་ནང་བཞིན་ཡོང་བ་ཞིག་ཡོད། བྱང་ཆུབ་སེམས་དཔའི་སྨོན་ལམ་བྱིན་མཐུས་མིག་མེད་ལ་མིག་ཡོད་ནང་བཞིན་མཐོང་བར་མཛད་པ་དེ་ལྟ་བུ་རྣམ་ཐར་བསམ་གྱིས་མི་ཁྱབ། གོང་མའི་གཏེར་ཆོས་ཐུགས་སྒྲུབ་བདེ་ཆེན་སྙིང་པོའི་སྒྲུབ་ཆེན་དང་དག་སྣང་ཨོ་རྒྱན་རྩ་གསུམ་དྲག་པོས་གཏོར་འདུས་དང་གར་འཆམ་བྱ་སེང་སྒེར་འདོན་བཅས་གསར་འཛུགས་མཛད། རབ་བྱུང་བཅོ་ལྔ་ཤིང་གླང་༡༩༢༥ལོར་སྒ་ཡུལ་དུ་འདུལ་བྱར་ཕེབས། འདན་སྟོད་སྒྲོལ་མ་བྲག་རྩར་ཚོགས་འཁོར་གནང༌། ཨ་ཕྱིའི་བསྐང་གསོ་གྲུབ་རྗེས་ཉི་གྲོས་སྐབས་སྒྲོལ་བྲག་ཕུག་པའི་གཏིང་རིང་ནང་ཧོར་བླ་མཆན་སྐལ་བཟང་བློ་ལྡན་སྐུ་སྐེད་ལ་ཐག་པ་བཏག་ནས་ཕེབས་པས། ཐག་པས་མ་མདང་བ་རྟ་དྲེལ་གྱི་གདང་མཐུད། སྐབས་རེ་བྲག་ནས་མར་མཆོང་དགོས་པ་འདྲ་བོ་དང་འགགས་དོག་པོ་སོགས་ཀྱི་མཐར་ཞབས་ས་ལ་རེག་ཐུབ་ཙམ་བྱུང་བ་ལས་གཡས་གཡོན་དུ་འགྲོ་རྒྱུར་ཐག་པ་ཐུང་བས་ཅི་བྱ་བྲལ། མདུད་པ་དཀྲོལ་ནས་ཕྱིན་རུང་བྲག་གཡང་ནས་ལྷུང་ས་ཡོད་མེད་དང་སླར་ཐག་སྣེ་རྙེད་མིན་ལ་བརྟེན་སོམ་ཉིར་ལུས་པས། འབྲོང་སྤྲུལ་རྒྱལ་བའི་སྨྱུ་གུ་བྲག་མགོར་དབུ་གཟན་གྱིས་གཏུམ་ནས་བཞུགས། སྐབས་དེར་འོད་དཀར་པོ་ཉི་ཐིག་ཕོག་པ་ནང་བཞིན་ཤར་བྱུང་བ་དེར་ཤེལ་གྱི་མཆོད་རྟེན་ཞིག་དང་མ་རྒད་ལས་གྲུབ་པའི་སྒྲོལ་དཀར་ཡིད་བཞིན་འཁོར་ལོ་མཐོང་བྱུང་བས། ལམ་སེང་སྐེད་པའི་ཐག་པ་དཀྲོལ་ནས་དེ་རྣམས་བསྣམས་ནས་ཨམ་ཕྲག་ཏུ་བསྡུས་མ་ཐག་འོད་མེད་པར་གྱུར། ཕར་ཚུར་ཉུག་པས་རྐང་དུང་ཞིག་ལག་པར་ཐེབས་འདུག །ལག་གཡས་པས་གཡོན་པར་གཏད་ཚེ་མེད་པར་གྱུར། དེ་ནས་ཐག་པའི་སྣེ་ཡོད་ས་དེར་ཉུག་པས་ཐག་སྣེ་ཕྱག་ཏུ་འབྱོར། དེ་ནས་ཡར་སྐད་འབོད་བྱས་ན་མི་ཐོས་སྟབས་ཅི་བྱ་སྙམ་པ་དང་འབྲོང་སྤྲུལ་རིན་པོ་ཆེ་ནས་ཐག་པ་ཡར་འཐེན་གསུངས་པས་ཐག་པ་ཡར་འཐེན་ནས་བླ་མཆན་སྐལ་བློ་ཡར་ལེན་ཐུབ། རྟེན་རྣམས་རྗེས་སུ་མཇལ་རྒྱུ་ཡོད་པ་སྒྲོལ་དཀར་སྐུ་དེ་ཡོད། དེ་ནས་སྒ་ཁོག་ཏུ་ཕེབས་སྐབས་ཡོ་རེད་བན་དེ་ཚེ་རྒྱམ་མམ་ཨ་རྒྱམ་དང༌། ཡོ་རེད་དགའ་འབུ་ཁུ་མཚན་གྱིས་འབྲོང་སྤྲུལ་རྒྱལ་བའི་སྨྱུ་གུ་ལ་ཐུགས་བསུན་མང་པོ་བཟོས་པའི་དམ་སེལ་ཡོད་པའི་ཁར། སྒ་སྒྲུབ་བརྒྱུད་དགོན་དུ་ཕེབས་སྐབས་ཡུལ་དཔོན་གྱིས་གྲི་ཞིག་མདུད་རོགས་ཞེས་ཕུལ་བ་ཞབས་གདན་འོག་ཏུ་བཅུག་ཡོད་པ་ལ། བླ་མ་གཞན་དུ་ཕེབས་ཚེ་ཡོ་རེད་དགའ་འབུས་ཁོ་མིན་ན་ངས་ཀྱང་གྲི་མདུད་ཆོག་ལབ་ནས་གྲི་བཀུག་པས་ཆག་འདུག ་ཆག་དུམ་དེ་བླ་མའི་ཞབས་གདན་འོག་ཏུ་སྔར་བཞིན་བཅུག་སྐད། དཔོན་དེ་སླེབས་ནས་རིན་པོ་ཆེས་གྲི་མདུད་གནང་རོགས་ཞུས་པས་ཞབས་འོག་ཏུ་གཟིགས་པས་གྲི་ཆག་དུམ་བུ་འདུག་པ་འདི་སུས་བཅག་སོང༌། ཁྱེད་ཚོས་སུས་མཐོང་ན་དྲང་པོར་ཤོད་དང་མི་སྐྱོན་དེ་མིན་རྟེལ་འབྲེལ་ལོག་པར་གྱུར་སོང་གསུངས་ཞལ་ནག་ཏིང་ངེ་སོང་བས། མཐོང་མཁན་ཨ་རུ་བསྟན་ཉི་ཡོད་འདུག་ཀྱང་དེས་སྐབས་དེར་མ་ལབ། བླ་མས་གྲི་གཞན་ཞིག་ཁྱེར་ཤོག་གསུངས་ནས་མདུད་པ་རྒྱབ་ནས་གནང༌། དེའི་དམ་སེལ་རྐྱེན་གྱིས་དེ་ཉིན་ནས་སྐུ་གཟུགས་བསྙུན་གཞི་སྣ་ཁྲིད་ནས་ཇེ་ཞན་དུ་སོང༌། བོད་ཤིང་གླང་ཟླ་༤པའི་ཚེས་༡༥དགུང་གྲངས་༢༤ཐོག་སྔ་དྲོ་དུས་སུ་སྐུ་ལ་བསྙུན་ཟུག་དྲག་པོའི་ཚུལ་བསྟན་པས་བླ་མཆན་སྐལ་བཟང་བློ་ལྡན་གྱིས་སྐུ་ལུས་སྐྱོར་བཞིན་པའི་སྐབས་དབུ་པང་དུ་ལྷུང་ནས་འདས་བྱུང་བ་ལ། སྐལ་བློ་ངུ་འབོད་དང་འབྲེལ་རིན་པོ་ཆེ་ཐུགས་མ་གཡེང་ཞེས་བོས་མ་ཐག་དེ་འཕྲལ་སྐུ་ལུས་འཕར་སྤྲུག་གྱིས་སྤྱན་བར་སྣང་དུ་ཁྲ་འཁྱིལ་ལེ་ལྟ་སྟངས་དང་ཕྱག་གཉིས་པུས་སྟེང་ཞབས་རྡོར་དཀྱིལ་བར་སྣང་དུ་ཁྲུ་གང་ཙམ་འཕར་ནས་བཞུགས། དེ་ནས་རིམ་པས་མར་བབ་ནས་ཆོས་དབྱིངས་སྤྲོས་པ་དང་བྲལ་བའི་ངང་ལ་འབྱམས་ཀླས་པར་གྱུར། ཉིན་གསུམ་ཐུགས་དམ་ལ་བཞུགས། ས་ཆེན་པོ་ཡང་རབ་ཏུ་གཡོས། ནམ་མཁའ་གཡའ་དག་པའི་དཀྱིལ་ནས་གློ་བུར་སྤྲིན་དཀར་དུམ་བུ་ཞིག་གདུགས་ལྟར་འཁོར་ནས་ཆར་ཟིམ་བུར་བབ། རོལ་མོ་སྣ་ཚོགས་པའི་སྒྲ་དབྱངས་ནམ་མཁའི་དབྱིངས་ནས་བསྒྲགས་པ་ཀུན་གྱི་སྤྱོད་ཡུལ་དུ་གྱུར་པ་མ་ཟད། དགེ་འབྱུང་རིན་པོ་ཆེ་སྐབས་དེ་དུས་མཆོད་དཔོན་ཡིན་འདུག་པ་ད་ལྟ་ཡང་རོལ་མོའི་སྒྲ་རྣ་ལམ་དུ་ཡོད་ཅེས་སྤྱན་ཆབ་བསིལ་ནས་གསུངས་པ་བདག་གིས་ཀྱང་ཐོས། སྐུ་གདུང་ཞུགས་འབུལ་སྐབས་སུ་འོད་དང༌། འཇའ་ཚོན་དྲི་ཞིམ་བསམ་གྱིས་མི་ཁྱབ་པ་བྱུང༌། རིང་བསྲེལ་མང་དུ་འཕེལ་བ་ད་ལྟ་ཡང་ཡོད་པ་དང༌། ནག་སོལ་ལ་གསེར་གྱི་བཛྲ་གུ་རུའི་རང་བྱོན་གྱིས་ཁེངས་པར་གྱུར་ཏོ། གསུངས་རྩོམ་ཐུགས་སྒྲུབ་བདེ་ཆེན་སྙིང་པོའི་གཏོང་ཐུན། རྩ་གསུམ་དྲག་པོའི་གར་འཆམ་ལག་ལེན། གཞན་ཡང་གསོལ་འདེབས་དང་ཉམས་མགུལ་སོགས་ཐོར་བུ་ཁ་ཤས་ད་ལྟའང་མཇལ་དུ་ཡོད།

སྐབས་དེར་ལུང་དཀར་དགོན་གྱི་སྒོ་མཆོར་ཀ་བ་ལ་སྦྱར་བའི་ཀ་བརྩོམ་ནང༌། བ་ར་སེར་བས་བདས་པ་ཇི་བཞིན་དུ། །མ་ཚིག་བར་དུ་ཐར་བར་མི་གཏོང་བའི། །རྩ་བའི་བླ་མའི་སྐུ་ལ་རྩ་མེད་བྱས། །ཚ་གྲང་དམྱལ་བའི་ཡུལ་ནས་གཉེར་རློག་སྡུག་སོགས་དང༌། ཨ་རེ་ཐར་རེ་མེད་པའི་ཨ་རྒྱམ་སྡུག །ཅེས་སོགས་བྲིས་སྐད། ལྷོ་ནུས་ལྡན་རྡོ་རྗེའི་གསང་རྣམ་དུམ་བུ་དགུ་པ་ལས། སྤྲུལ་པ་གཉིས་འབྱོན་ཕན་བདེའི་ཉི་མ་འཆར༔ ཞེས་གསལ་བ་སྤྲུལ་པ་གཅིག་དེ་ཆུ་ཐང་ཚང་དུ་འཁྲུངས་པ་ལྷོ་སྐྱིད་འབལ་ཞེས་བུ་མང་ཚང་གི་བླ་མ་དེ་ཡིན་ཞེས་གྲགས། ང་ཡི་ཕོ་ཉ་རྡོ་རྗེ་མིང་ཅན་འབྱུང་༔ གསུངས་པ་དེ་འོད་གསལ་རྡོ་རྗེ་རེད་ཅེས་གསུང་སྲོལ་འདུག འབྲོང་སྤྲུལ་རྒྱལ་བའི་སྨྱུ་གུ་དེ་སྐུ་ཤ་དཀར་ལ་སྨག་གི་མི་སྒྲིབ་པ་སྐྱེ་མཆེད་གསལ་ཞིང་དབང་པོ་དྭང་བ། ལྟ་བས་མི་ངོམ་པའི་མཚན་དཔེའི་གཟི་བྱིན་འབར་བ་དབང་ཆོས་སོགས་ཀྱི་སྐབས་པད་ཞྭ་དབང་ཕོད་ཆོས་གོས་གསོལ་ནས་བཞུགས་སྐབས་ཐ་མལ་གྱི་སྣང་བ་རང་འགགས་སུ་འགྲོ་ཞིང་ཟངས་མདོག་དཔལ་རིར་གུ་རུ་ལ་འདི་འདྲ་ཞིག་ཡོད་ཚོད་འདི་གུ་རུ་དངོས་ཡིན་སྙམ་པ། རོལ་མོ་དང་གཞན་ཚོགས་མང་སུས་ཀྱང་ཟིལ་གྱི་མི་ནོན་པའི་གསུང་གི་སྒྲ་དབྱངས་སྙན་ཞིང་འཇེབ་པ། དགོན་གྱི་ཐད་ཚ་ལུང་གདོང་ནས་ཐོས་ཞེས་གླེང༌། ཐུགས་ཏིང་ངེ་འཛིན་ལ་གཡེལ་བ་མེད་པ། སྐུ་འཆིང་མི་དཀྲོལ་བ་ཉིན་མཚན་འཁོར་ཡུག་མཉམ་བཞག་ལ་བཞུགས་པ་ཞིག་ཡོད་ཅེས་རྒན་རབས་ཚང་མས་མིག་མཆི་མས་རླན་ནས་ཤོད་པར་བྱེད། འདས་དུས་ཡུལ་མི་རྣམས་མྱ་ངན་གྱིས་ནོན་ནས་བདུན་ཕྲག་གཅིག་ལ་མེ་གཏོང་རྒྱུ་ནོར་ལུག་བལྟ་རྟོག་བྱ་རྒྱུ་གཡེལ་བར་གྱུར་ཞེས་ད་ལྟའང་གླེང༌། སྤྱིར་སྤྲུལ་པའི་སྐུ་མཆོག་འདི་ནི་སྐུ་གཟུགས་བཟང༌། དཀར་ཞིང་འོད་དང་ལྡན། སྐྱེ་མཆེད་གསལ། འཛུམས་ཞིང་བརྗིད་ཆེ། ཀུན་སྤྱོད་གཙང༌། ཚུལ་ཁྲིམས་ཀྱི་དྲི་ལྡང་ཞིང་མཛེས་ལ་བལྟ་བས་མི་ངོམ་པ་བདུན། གསུང་གོ་བདེ། སྒྲ་དག །རྫུན་དང་བྲལ། དྲང་པོར་གསུངས། ཆད་པ་བརྩན། དྲི་ལེན་མཁས། དལ་གྱི་ཡིད་ཕེབས་པར་གསུངས་པ་སྟེ་བདུན། ཐུགས་གསལ། གཡོ་སྒྱུ་མེད་པ་དྲང༌། དུལ་ཞིང་ཞེ་རུས་བཟང༌། ཤ་ཚ་ལ་སྙིང་ཉེ། གང་ལའང་འཇུག་ཀྱང་ནན་ཏན་ཆེ་བ་སྟེ་བདུན་པོ་རང་ཆས་སུ་ཡོད་པའོ།

།དེའི་ཡང་སྲིད་༧སྐྱབས་མགོན་ཞི་བའི་བློ་གྲོས་ཀྱིས་བརྟག་ཡིག་ཕེབས་པར་དགོན་གྱི་ཤར་ཕྱོགས་རྟ་ལམ་ཉིན་གཅིག་ཙམ་གྱི་སར་ལུང་པ་ལ་མར་ཁུ། ཐང་ལ་ཆང་གི་མིང་ཅན། འཕྲང་ལ་ཡི་གེ་ཀྱི་མིང་ཅན། ཡབ་ལ་ཀརྨ་དང་ཡུམ་ལ་དོན་གྱི་སྒྲ་ལྡན་ཁྱེའུ་མེ་སྟག་ལོ་པ་ཞེས་གསལ་པོར་ལུང་བསྩལ་བ་བཞིན་འབྲོང་པ་སྦྲ་ཆེན་དཔོན་ཚང་དུ་ཡབ་ཀརྨ་བཤད་སྒྲུབ་དང་ཡུམ་དོན་གཡང་གཉིས་སུ་སྲས་སུ་༡༩༢༦རབ་བྱུང་བཅོ་ལྔ་པ་མེ་སྟག་ལོར་སྐུ་འཁྲུངས། ཐེག་ཆེན་ཆོས་ཀྱི་ཁྲི་ལ་མངའ་གསོལ་མཚན་འབྲོང་སྤྲུལ་དཀོན་མཆོག་བསྟན་འཛིན་འགྲོ་འདུལ་དཔལ་བཟང་པོ་གསོལ། འབྲི་གུང་༧སྐྱབས་མགོན་ཞི་བའི་བློ་གྲོས་ལ་རབ་བྱུང་གི་བསྙེན་པར་རྫོགས། མགར་ཕྲིན་ལས་ཡོན་ཁྱབ་དང༌། དབོན་ཆོས་དབྱིངས་རང་གྲོལ་སོགས་བསྟེན། ཤེས་བྱ་རིགས་པའི་གནས་ལ་མཁྱེན་པ་རྒྱས་པ་དང་མངོན་མཁྱེན་མཛད་པའི་ལོ་རྒྱུས་མང༌། ད་ལྟའི་སྐྱབས་མགོན་རྣམ་གཉིས་ཀྱི་རིགས་བདག་ཏུ་བསྐུར། བཀའ་སྲུང་ཡོངས་རྫོགས་ཀྱི་དབང་བཀའ་གཏད་དང༌། གུར་དྲག་སོགས་ཀྱི་དབང་འབུལ་བར་ཁམས་ནས་ཆེད་ཕེབས་གནང་བ་དང༌། འབྲོང་སྤྲུལ་རྒྱལ་བའི་མྱུ་གུས་མཛད་པའི་གསོལ་འདེབས་ནང༌། སྙིགས་མའི་དུས་སུ་སྤྲུལ་པ་ལྔ་ལྔ་འབྱུང་ཞེས་གསུངས་པ་ལྟར། དེའི་ཡང་སྲིད་ལྷོ་སྤྲུལ་ད་ལྟ་འཚོ་བཞུགས་འདི་༧སྐྱབས་མགོན་དཀོན་མཆོག་བསྟན་འཛིན་ཕྲིན་ལས་ལྷུན་གྲུབ་ཀྱིས་ལུང་འཛིན་གནང་བའི་བསྟན་འཛིན་སྙན་གྲགས་མཆོག་དང༌། སྤྱོད་པས་རང་རྟགས་སྟོན་ཅིང་༧སྐྱབས་མགོན་ཚེ་ཚང་རིན་པོ་ཆེས་ལུང་འཛིན་དངོས་སུ་གནང་བ་ལྷོ་སྤྲུལ་བསྟན་འཛིན་ཉི་མ་ཞེས་༡༩༩༧་ལོར་འཕགས་ཡུལ་བྱང་ཆུབ་གླིང་དུ་ཆོས་ཀྱི་ཁྲིར་རྟེན་འབྲེལ་ཕུན་གསུམ་ཚོགས་པའི་མངའ་གཟེངས་བསྟོད་ཅིང༌། དབང་ལུང་རྣམས་བུམ་པ་གང་བྱོས་ཚུལ་དུ་བསྩལ་བ་སྐབས་དེར་མདོ་ཁམས་མར་ཡུལ་རྒྱ་བོད་ཤར་ནུབ་ཨ་གླིང་བཅས་ཀྱི་མིའི་མཐོང་ཆོས་སུ་གྱུར་པ་དང༌། འབྲི་གུང་༧སྐྱབས་མགོན་དཀོན་མཆོག་བསྟན་འཛིན་ཀུན་བཟང་འཕྲིན་ལས་ལྷུན་གྲུབ་ཀྱིས་ངོས་འཛིན་གནང་བའི་བརྟག་ཡིག་འདི་ལྟར། མཆོག་གསུམ་རྩ་གསུམ་རྒྱ་མཚོས་གཤིས་པ་སྩོལ། །སྔ་རྗེས་སྙན་གསོལ་བྱུང་དོན་བཞིན། མཆོག་གསུམ་རྩ་གསུམ་རྒྱ་མཚོ་སྤྱི་དང༌། བྲེ་བྲག་ཨ་ཕྱི་ཆོས་ཀྱི་སྒྲོལ་མར་གཉེར་དུ་གཏད་དེ་བརྟག་པ་བགྱིས་འབྲས་སུ། ཕ་བྱང་ཆུབ་བཟང་པོ་དང་མ་ལྷ་འཛོམ་གཉིས་ཀྱི་བུ་སྦྲུལ་ལོ་པ་ཕུན་ཚོགས་ཞུ་བ་ཨོ་རྒྱན་ནུས་ལྡན་རྡོ་རྗེའི་ཐུགས་སྤྲུལ་དུ་ངོས་འཛིན་སོང་བས། མཚན་ལ་དཀོན་མཆོག་བསྟན་འཛིན་ཤེས་རབ་འབྱུང་གནས་དཔལ་བཟང་པོ་ཞེས་གསོལ། རྒྱལ་བ་འབྲི་གུང་པའི་མཚན་གྱིས་བྱིན་གྱིས་བརླབས་པ་དཀོན་མཆོག་བསྟན་འཛིན་ཀུན་བཟང་ཕྲིན་ལས་ལྷུན་གྲུབ་ཀྱིས། ཟླ་ཚེས་བཟང་པོར། ཞེས་གསལ།

དབོན་སྤྲུལ་ཀུན་བཟང་འགྲོ་འདུལ་ལམ། བཟང་དགའི་སྐུ་ཕྲེང་།

༈ ཁྱེའུ་ཆུང་ལོ་ཙཱའི་སྤྲུལ་པ་དབོན་ཀུན་བཟང་འགྲོ་འདུལ་ལ་རྒྱུན་དུ་བཟང་དགའ་ཞུ་བ། ས་ཕག་ཟླ་བ་༤པའི་ཚེས་༢༤ལ་སྐུ་གྲིབ་ལྟ་བུར་གློ་བུར་དུ་གཤེགས་སྐབས་གཟིམ་དཀྱིལ་འོད་དམར་འཁྲུགས་ཤིང་རོལ་མོའི་སྒྲ་དེར་འཁོད་ཀུན་གྱིས་ཐོས་ཤིང་རྟ་ལམ་གསུམ་ཚུན་འཇའ་འོད་ཀྱི་བླ་བྲེས་ཁེངས་པར་གྱུར་ཞེས་ལྷོ་ནུས་ལྡན་ཞབས་ཀྱི་རྣམ་ཐར་སྐལ་བཟང་ཤིང་རྟར་གསལ། དེའི་ཡང་སྲིད་འབྲུ་གདོང་ཁེ་ཚ་སྒོམ་པ་ཚང་ལ་འཁྲུངས་པ་ཆོས་དབྱིངས་རང་གྲོལ་ཞེས་ཚེ་དང་སྒྲུབ་པ་མཉམ་པའི་རྣལ་འབྱོར་པ། དེའི་ཡང་སྲིད་འབྲི་གུང་རྒྱབ་རྭ་རིན་པོ་ཆེས་རྟགས་ཡིག་ལས། ལུང་པ་ལྷོ་ནས་བྱང་དུ་བསྟན་པ་བྲག་ནག་ཧྲོབ་ཧྲོབ་ཡོད་པའི་བཟོ་འདྲ། ཡབ་ལ་རྣམ་དང་ཡུམ་ལ་དཔལ་གྱི་མིང་ཅན་ཁྱེའུ་སྟག་ལོ་པ་ཞེས་དང༌། འབྲོང་སྤྲུལ་འགྲོ་འདུལ་ཞབས་ཀྱི་དཔྲ་རྟགས་ལ་ཡང། དཔལ་མི་འགྱུར་གཡུང་དྲུང་མཚོ་ལས་བརྡོལ། བརྡ་ཤར་ཤར་བ་སྟག་ལ་ཤར། ཞེས། གཡུང་དྲུང་བོན་གྱི་རྒྱུད་པ་མ་ཡུམ་དཔལ་དང་མཚོའི་མིང་དཔྲ་ཡོད་པ་ལས་འཁྲུངས་པ། དགོང་སྙིང་སྟག་ཡིན་པ་བཅས་རྩེ་མཐུན་བྱུང་བ་ད་ལྟ་འཚོ་བཞུགས་དབོན་སྤྲུལ་རིན་པོ་ཆེ་འདི་དང༌།

༈ གཅུང་པོ་སྒྲུབ་བརྒྱུད་བསྟན་འཛིན་ནམ། སྒྲུབ་དགའི་སྐུ་ཕྲེང་།

༈ ཨ་ཙརྻ་ས་ལེའི་སྤྲུལ་པ་གཅུང་པོ་སྒྲུབ་བརྒྱུད་བསྟན་འཛིན་ནམ། སྒྲུབ་དགའ་ཞེས་༧སྐྱབས་མགོན་ཆོས་ཀྱི་བློ་གྲོས་ཀྱིས་བཀའ་ལུང་དུ་ཐང་ཟླ་གམ་དབྱིབས་ཅན་གྱི་ཐད་དུ་མཚམས་ཁང་གནང་ན་མཆོག་དངོས་གྲུབ་ཅེས་ལུང་བསྟན་པ་བཞིན་དིལ་ཡག་སྒྲུབ་ཕུག་ཏུ་ཚེ་དང་སྒྲུབ་པ་མཉམ་པར་བཞུགས་ཤིང༌། སྐྱབས་མགོན་ཆོས་ཀྱི་བློ་གྲོས་ལ་བསྙེན་རྫོགས་འབུལ་སྐབས་སློབ་དཔོན་སྒྲུབ་རྒྱུད་བསྟན་འཛིན་གནང་ལུགས་ནུས་ལྡན་རྡོ་རྗེའི་རྣམ་ཐར་དུ་གསལ། ཐུགས་སྲས་སློབ་མ་མཆོག་སྤྲུལ་ཕྲིན་ལས་རྒྱ་མཚོ་འམ་བླ་མ་ཕུར་དགའ། ཧོར་འགྲོ་ཕན། ག་ཏོ་ངག་རྒྱམ་གསུམ་ལ་ཉིན་གཅིག་སྒྲུབ་ཁང་ནས་ཐད་ཀྱི་བྲག་མགོར་སུ་མགྱོགས་པ་ལྟ་དགོས་གསུངས་པར། ཁོང་གསུམ་དང་མཉམ་དུ་བླ་མ་མཉམ་ཕེབས་གནང་ཡོད། རྗེས་ལུས་རེད་སོང་སྙམ་བལྟས་པས་ཐད་ཀྱི་བྲག་མགོར་གནབ་གཟན་གཤོག་པ་ལྟར་གནང་ནས་རླུང་གིས་བསྐྱོད་བཞིན་ཕེབས་ཟིན་འདུག་པ་མཐོང༌། ཁོང་གསུམ་ལུང་པར་མཐུར་དུ་བབ་གྱེན་དུ་འཛེག་ནས་བྲག་མགོར་གཞི་ནས་སླེབ་པས་བཞད་མོ་གནང་ནས་བཞུགས་འདུག་པ། རིན་པོ་ཆེ་འཕུར་ན་མ་གཏོགས་ལུང་པ་ནས་མི་འབབ་པ་འགྲོ་ས་མེད་གཤིས་འཕུར་གནང་བ་འདྲ་ཞུས་པས་ངས་ཁྱེད་ཚོར་རྩེ་མོ་བྱས་པ་ཡིན་གསུངས། ཚུར་ཐད་ནས་ཕར་ཐད་དུ་འཕུར་བའི་བྲག་དེར་ཞབས་རྗེས་ཡོད། སྐུ་གཤེགས་སྐབས་སྐུ་གདུང་གི་རྗེས་སྒྲུབ་ཕུག་གི་ཐོག་ཏུ་ཡོད། སྐུ་གདུང་ལ་རང་བྱོན་དང་རིང་སྲེལ་འགའ་ཤས་ཡོད་འདུག ཐུགས་ལ་བདེ་མཆོག་ལྷན་སྐྱེས་རང་བྱོན་གསལ་པོར་བཞུགས་པ་སེར་རྩ་བཀྲ་རིན་ལག་པར་ཐེབ། དེས་ལུང་དཀར་དགོན་གྱི་སྒྲུབ་ཁང་ནང་བདེ་མཆོག་འཇིམ་སྐུ་ཞིག་མགར་ཆེན་ཕྲིན་ལས་ཡོངས་ཁྱབ་ཕྱག་བཟོ་གནང་པ་དེའི་ཐུགས་ཀར་བཞགས་པ་རེད་ཅེས་དགེ་འབྱུང་གི་ཞལ་ནས་ཐོས། དེའི་ཡང་སྲིད་འབྲོང་སྨད་དཔོན་ཚང་དུ་འཁྲུང་པ་ཆུང་ངུའི་དུས་སྐུ་ལུས་དྲང་པོར་ཆོས་བདུན་ཚུལ་གྱིས་གཤེགས། དེའི་ཡང་སྲིད་འབྲོང་སྨད་བེ་ཧུ་ཡབ་དབང་ཆེན་སྟོབས་རྒྱལ་དང་ཡུམ་ཁྱུང་བཟའ་དབང་འཛོམ་གཉིས་ཀྱི་སྲས་སུ་འཁྲུངས་པ་བླ་མ་ཐུབ་བསྟན་སྙིང་པོ་ཞེས་ཚུལ་ཁྲིམས་དག་པས་གཟིམ་ཁང་དུ་ཚུལ་ཁྲིམས་ཀྱི་དྲི་བསུང་འཐུལ་ཞིང༌། སྐུ་ན་ཕྲ་མོའི་སྐབས་ཁྱུང་པོ་གསེར་རྩའི་རུ་གཞུང་དུ་རུ་གང་ཟམ་ཞེས་པའི་བྲག་ངོས་སུ་ཕྱག་རྗེས་བཞག་པ་དང༌། རྒྱ་དམར་གྱིས་ཟི་ལིང་བཙོན་ཁང་དུ་ལྕགས་རྒྱ་མ་བཞི་བཅུ་བྱས་པ་རྒྱབ་སྐབས་ལྕགས་ཐམས་ཅད་རིམ་པས་ཞུ་སོང་བ་དེར་ཡོད་བཙོན་ཁང་གཅིག་པ་དགེ་རྒྱལ་ཀར་འབྲུག་སོགས་ཀྱིས་མཐོང་ཆོས་སུ་བྱུང་ཞེས་གླེང་བཞིན་པའི་གྲགས་པ་ས་སྟེང་འདིར་ད་ལྟ་འང་ཡོད་པ་དང། དེའི་ཡང་སྲིད་སྦ་ནག་ཚང་ཡབ་བློ་བཟང་བདེ་ཆེན་གྱི་སྲས་སུ་འཁྲུངས་པ་ལྷོ་གཅུང་སྤྲུལ་ཨོ་རྒྱན་རྡོ་རྗེ་རིན་པོ་ཆེ་མཆོག་གསན་བསམ་འགྲོ་དོན་སོགས་བསྟན་དགོན་གྱི་མཛད་པ་སྐྱོང་བཞིན་འཚོ་བཞུགས་འདི་ཉིད་དོ།

བླ་མ་སྒྲུབ་དགའ་འམ་སྒྲུབ་བརྒྱུད་བསྟན་འཛིན་ལ་སྤྱིར་ཕུར་པ་དང་གཅོད་ཀྱི་བཀའ་བབས་ཤིང༌། ལྷག་པར་དུ་ལྔ་ལྡན་ཆོས་དྲུག དེའི་ནང་ནས་འཇིག་རྟེན་གསུམ་གྱི་མགོན་པོའི་ཟབ་ཆོས་བཀའ་འབུམ་ནང་མའི་མན་ངག་ཞལ་བཞེས་བཅས་ཆ་ཚང་བཞུགས་པ་ཞིག་ཡིན་འདུག ཁོང་གིས་གཤིན་ཆོག་སྐབས་ཞི་ཁྲོ་གནང་ཚེ་རྒྱལ་དབང་རིན་ཆེན་ཕུན་ཚོགས་ཀྱི་སློབ་གཙོ་འཕྲང་གཏེར་ཤེས་རབ་འོད་ཟེར་གྱི་གྲོལ་ཏི་དགོངས་པ་རང་གྲོལ་གྱི་ཞི་ཁྲོ་གསུངས་ཤིང་དེ་རང་ལ་བཙིགས་སུ་གནང་གལ་ཞེས། འཇམ་དབྱངས་མཁྱེན་བརྩེ་དབང་པོ་དང༌། ལྷོ་ནུས་ལྡན་རྡོ་རྗེ་གཉིས་ཀྱི་ལུང་བསྟན་པ་དང༌། དགོངས་པ་གཤེགས་སྐབས་དེའི་དཀྱིལ་འཁོར་དང་ཡོ་ཆས་མཆོག་སྤྲུལ་ཕྲིན་ལས་རྒྱ་མཚོ་ལ་གནང་ནས་ཀཿབཀྲ་ཤིས་དགོན་གྱིས་དེའི་རྒྱུད་འཛིན་གྲོལ་ཏིག་རང་གི་ཞི་ཁྲོ་གསུངས་སྲོལ་ཡོད། ལྷོ་པའི་ཆོས་བདག་ལུང་གིས་ཟིན་པ་ལྟར་བླ་མ་སྒྲུབ་དགས་ཐུགས་སྒྲུབ་བདེ་ཆེན་སྙིང་པོའི་སྨན་སྒྲུབ་ལག་ལེན་དང༌། ཐུགས་སྒྲུབ་ཀྱི་ཚེ་སྒྲུབ་དང༌། ཞིང་སྒྲུབ་འཕོ་བ་སོགས་གསུང་ཐོར་བུ་ཁ་ཤས་ད་ལྟ་ཡང་མཇལ་རྒྱུ་ཡོད།

རྒྱལ་ཚབ་ཨོ་རྒྱན་བསྟན་འཛིན།

༈ རྒྱལ་ཚབ་ཨོ་རྒྱན་བསྟན་འཛིན་ནི། ལྷོ་ནུས་ལྡན་རྡོ་རྗེའི་རྩ་བའི་ཆོས་བདག་གྲས་སུ་སྐུའིི་ཉེ་གནས་ཡིན་ཞིང༌། ཟབ་ཆོས་བཀའ་འབུམ་ཕལ་ཆེ་བའི་ཆོས་ལ་ཞབས་ཏོག་ཞུ་མཁན་གཙོ་བོར་གནང༌། ལྷོ་པའི་བླ་སྒྲུབ་ནང་སྒྲུབ་གསང་སྒྲུབ་བཅས་འདས་རྗེས་དག་སྣང་གི་ཆོས་སྐོར་ཐོར་བུ་ད་ལྟ་འང་ཡོད་པ་དང༌། གཏེར་ཆོས་སྐོར་སྐྱབས་མགོན་ཆོས་ཀྱི་བློ་གྲོས་ལ་གཟིགས་འབུལ་ཞུ་བར་རྒྱལ་ཚབ་ཨོ་རྒྱན་བསྟན་འཛིན་དང་མཆོག་སྤྲུལ་ཕྲིན་ལས་རྒྱ་མཚོ་མཆོག་ཟུང་ཆེད་ཕེབས་ཐོག་སྐྱབས་མགོན་གཟིམ་ཆུང་བཀྲ་ཤིས་ཚུགས་སུ་ཚོགས་འཁོར་གནང་སྐབས་མཆོག་སྤྲུལ་འཕྲིན་ལས་རྒྱ་མཚོའི་བསྐུལ་མ་མཛད་ནས་རྒྱལ་ཚབ་དམ་པས་བསྐང་བ་བཀྲ་ཤིས་ཚུགས་མ་བརྩམས་གནང་བ་དང༌། དེ་བཞིན་ལྷོ་པའི་ནང་སྒྲུབ་དང་གསང་སྒྲུབ་སོགས་ལྷོ་རིག་འཛིན་ཆེན་པོའི་སྨོན་ལམ་གཏད་རྒྱ་གསེས་དཀྲོལ་དགོས་པའི་བསྐུལ་མ་ཡང་མཆོག་སྤྲུལ་འཕྲིན་ལས་རྒྱ་མཚོས་གནང་ཞིང་རྒྱ་ཚབ་དམ་པས་མཛད། གཏེར་ཆོས་ཚང་མ་བཀའ་བསྡུ་མཛད་པ་སོགས་དོན་གྱི་རྒྱལ་ཚབ་ཡིན་པ་དང༌། སྐུ་གཤེགས་པའི་སྐབས་ལྷོ་པའི་གཟིམ་ཁང་དཀྱིལ་དུ་འབོལ་གདན་ཁར་བཞུགས་ནས་ད་འགྲོ་རན། མཁའ་འགྲོའི་བསུ་མ་འབྱོར་བྱུང་གསུངས། སཾ་ཊ་འདིར་ཁྱེར་ཤོག་གསུངས། ཞལ་ཆེམ་ལུང་བསྟན་དང་གསོལ་འདེབས་བཅས་བྲིས་གནང་མཛད་ནས་ཞབས་རྡོ་དཀྱིལ་མཉམ་བཞག་བཅས་ཐུགས་དམ་བཞུགས་ནས་གཤེགས། སཾ་ཊ་འབུལ་མཁན་དེས་སཾ་ཊ་ཀ་བ་ལ་རྡབ་ཤོར་བས་ཕྱག་བྲིས་ཕལ་ཆེར་ཟུབ། ཅུང་ཟད་གསལ་བ་ད་ལྟའི་ཞལ་ཆེམ་གསོལ་འདེབས་སྡེབ་གཅིག་མ་དེའི་མཛད་བྱང་དུ་ཨོ་རྒྱན་བསྟན་འཛིན་གྱིས་རིགས་ལྔའི་ཞིང་ཁམས་ཉུལ་སྐབས་བྲིས་ཞེས་པ་དེ་ཡིན། ཁོང་གིས་རྩ་བའི་ཡི་དམ་བླ་སྒྲུབ་བདེ་བའི་རྡོ་རྗེ་ལ་བཙིགས་སུ་གནང་ཞིང་དེའི་མན་ངག་ཞལ་བཞེས་ལ་ལྷག་པར་དུ་གཅེས་འཛིན་གནང་བ་ཞིག་གོ།

དེའི་ཡང་སྲིད་འབྲོང་སྨད་དཔོན་ཚང་དུ་འཁྲུངས་པ་ཀུན་ཁྱབ་སེང་གེ་དང༌། དེའི་ཡང་སྲིད་ད་ལྟ་འཚོ་བཞུགས་ཀཿའདས་མའི་རིགས་སྲས་སུ་འཁྲུངས་པ་འདི་ཉིད་དོ།

འདི་པ་ལ་ལྷོ་འབྲོང་སྤྲུལ་གྱི་གསུང་སྤྲུལ་དུ་རྗེས་སུ་ངོས་འཛིན་གྱི་༧སྐྱབས་མགོན་ཆེ་ཚང་རིན་པོ་ཆེས་བཀའ་ལུང་སྩལ་འདུག་པ་བཞིན་ཁོང་གི་སྦྱང་བརྩོན་དང་། གཤིས་སྤྱོད་ལེགས་པོ་འདུག་ཅེས་ཐོས་སོ།

རྟེན་གསུམ་སྐོར།

༈ གསེར་ཁང་འོག་མ་རྟེན་གཙོ་རྡོ་རྗེ་འཆང་ལི་མ་ཐུགས་ལ་བྱེའུ་དྲོད་ཙམ་ཡོད་པ། ནང་ཆེན་སྤྱན་སྔ་ཏྲེ་ཧོ་ཆོས་ཀྱི་རྒྱལ་མཚན་གྱི་ཐུགས་དམ་རྟེན་བུ་ཆུང་ལོ་ལྔའི་ཚད་ཙམ་ཡོད། དེའི་མཆོད་མེའི་ཐེབས་རྩ་ལ་ནང་ཆེན་ཚང་གིས་བོང་ནེའི་ས་དེ་ཉོས་ནས་ལྷོ་པ་ཚང་ལ་ཕུལ་བ་རེད་ཟེར། གཞན་གནས་བརྟན་བཅུ་དྲུག་དང་རྗེ་ཕག་ཞང་གསུམ་སྐུ་དང༌། གུ་རུ་རིན་པོ་ཆེ་འཇིམ་སྐུ་ལ་སྤྱན་རས་གཟིགས་ཕྱག་སྟོང་སྤྱན་སྟོང་ཐོག་གཅིག་མ་སོགས་སྐུ་ཆེ་ཆུང་སུམ་བརྒྱ་སྐོར་ལྷོ་པའི་གཟིམ་ཁང་དུ་འབྲི་གདན་ནས་༧སྐྱབས་མགོན་ཆོས་ཀྱི་བློ་གྲོས་ཀྱིས་གནང་བའི་ཐུབ་དབང་བྱིའུ་དྲོད་རྒྱ་གར་ཤར་ལི་ཁྲུ་གང་པ་དང༌། གཞན་ཡང༌། ལི་ནག་གི་མར་མི་དྭགས་གསུམ། འཇིག་རྟེན་གསུམ་མགོན་བཅས་ཁྲུ་གང་པ། ཚེ་དཔག་མེད་ཚེ་བུམ་སྟེང་དུ་སྒྲོལ་དཀར། དབུ་རྒྱན་དབུས་མར་གཙུག་གཏོར་རྣམ་རྒྱལ་ཡོད་པ་ལི་དམར་སེར་ཅན་སྲིད་ན་དཀོན་པ་༧སྐྱབས་མགོན་ཆོས་ཀྱི་བློ་གྲོས་ཀྱིས་གནང་བ་མཐོ་གང་ཙམ་སོགས་ལི་མ་བརྒྱ་ལྷག་དང༌། རྟེན་སྒམ་དུ་ཐུགས་སྒྲུབ་བདེ་ཆེན་སྙིང་པོའི་གཏེར་སྒྲོམ་གཟི་ལས་གྲུབ་པ་བྱ་སྒོང་ཙམ་ངོ་མཚར་ཅན་ནང་དུ་ཤོག་སེར་གཏེར་ཡིག་བཅས་འབུམ་རྫོང་ཞི་ཁྲོ་ཕུག་གི་འོག་རང་བྱུང་རྡོ་རྗེའི་ཀེའུ་ཚང་ནས་གཏེར་དུ་བཞེས་པ། གུ་རུའི་ཤང་མཚལ་ལས་གྲུབ་པའི་སྐུ་ཚབ་ཆུང་ངུ་ཡིད་བཞིན་དབང་རྒྱལ། སྣ་ནམ་རྡོ་རྗེ་བདུད་འཇོམས་ཀྱི་ཕུར་པ་བྱ་ནག་རླུང་ལྡེང༌། འབྲི་གུང་ཏི་སྒྲོ་རུ་བཀའ་བརྒྱད་སྨན་སྒྲུབ་ཚུགས་སྐབས་སྒོ་མ་སྦྲུལ་གདོང་མས་དངོས་སུ་ཕུལ་བའི་གུ་རུའི་བྱང་སེམས་ལས་གྲུབ་པའི་རིང་བསྲེལ་ལ་ཆེ་མཆོག་ཡམ་ཡུམ་གྱི་སྐུ་རང་བྱུང་དུ་གསལ་བ་ངོ་མཚར་ཅན། གུ་རུ་ཆོས་དབང་གིས་ལྷོ་བྲག་གནམ་སྐས་བྲག་ནས་བཞེས་པའི་སྐུ་ཚབ་མཐོང་གྲོལ་ཆེན་མོ་བྱོན་ལེགས་པ་དེ་འདྲ་མཇལ་ཡུལ་དུ་ཆེས་དཀོན་པ། ཚ་བ་བདུད་འདུལ་རྡོ་རྗེའི་སྒྲོལ་བྲག་ནས་སྤྱན་དྲངས་པའི་སྒྲོལ་དཀར་ཡིད་བཞིན་འཁོར་ལོ་ངོ་མཚར་ཅན། སྟག་ཤམ་ནུས་ལྡན་རྡོ་རྗེའི་ཉང་པོ་བྲག་དཀར་ལྷ་ཆུ་ནས་སྤྱན་དྲངས་པའི་གུ་རུ་མཚོ་སྐྱེས་རྡོ་རྗེ། དམ་ཅན་རྡོ་རྗེ་ལེགས་པས་ཕུལ་བའི་ཤྭ་ན་མ་བཞི་དམ་བཏགས་སྐབས་ཀྱི་གུ་རུས་ཕྱག་བསྣམ་གནམ་ལྕགས་རྡོ་རྗེ་གསེར་མ་དེ་དག་སངས་རྒྱས་གླིང་པས་ཀོང་པོ་རྩེ་ཆེན་བྲག་དམར་ནས་བཞེས་པ་དང༌། ཆོས་དབང་གཏེར་ཕུར། ཡང་ཆོས་དབང་ལྕམ་པདྨ་སྒྲོལ་མའི་བསྙེན་ཕུར་ངོ་མཚར་ཅན། ཤུད་བུ་དཔལ་གྱི་སེང་གེའི་མགུལ་ཕུར་གདུག་པ་ཟིལ་གནོན་ཤིན་ཏུ་ངོ་མཚར་ཅན་འདི་རྒྱལ་བའི་སྨྱུ་གུས་བདག་གི་ཕ་ལ་བསྩལ་བ་ད་ལྟ་ཞལ་བཞུགས་པ། ཆོས་གླིང་གནམ་ལྕགས་ཕུར་པ་སོགས་བསམ་གྱིས་མི་ཁྱབ། དེ་བཞིན་མཛོད་ཁང་སྒོ་དམར་བའི་ནང་དུ། གདན་རབས་དང༌། སྲུང་མའི་གྲ་ཐང༌། གནས་རྟེན་བཅུ་དྲུག་ཞལ་ཐང་སོགས་སྲིད་ན་དཀོན་པ་མང་པོ་ཆོས་རྩིག་པོ་ཏི་གྲངས་ཀྱི་མི་ལང་པའོ།

རི་སྨད་ཐེག་མཆོག་བྱམས་པ་གླིང་གི་ལོ་རྒྱུས།

༈ འབའ་རོམ་དར་མ་དབང་ཕྱུག་དང༌། འཇིག་རྟེན་གསུམ་གྱི་མགོན་པོའི་དངོས་སློབ། འགྲོ་མགོན་ཏི་ཤྲི་རས་ཆེན་གྱི་སློབ་མ། སྤྱན་སྔ་རས་པ་དཀར་པོ་ཞེས་མེ་ཉག་གྷ་ཡི་ཡུལ་དུ་རབ་བྱུང་བཞི་པ་ས་རྟ་ཕྱི་ལོ་༡༢༥༨ལོར་འཁྲུངས། རུས་ཕྱེད་བུ། ཆུང་ངུས་དུས་ནས་ཆོས་མ་གཏོགས་བྲེ་མོའི་གཏམ་མི་མཛད། བླ་མའི་མཚན་ཐོས་པ་ཙམ་གྱིས་ཆོས་ཅིག་བྱ་སྙམ་པ་བརྒྱུད་ལ་སྐྱེས། ཏི་ཤྲི་རས་ཆེན་དྲུང་དུ་བྱོན། འབུལ་བ་དཔག་མེད་ཕུལ། བླ་མས་སྣོད་ལྡན་གྱི་སློབ་མར་དགོངས་ཏེ་ཐུགས་དགྱེས་མཛད། མོས་གུས་འབྲལ་མི་ཕོད་པ་བྱུང༌། རབ་ཏུ་བྱུང་བའི་མཚན་ཤེས་རབ་དབང་ཕྱུག་ཏུ་གྲགས། ཕྱི་ནང་ཆོས་ལ་གསན་བསམ་རྒྱ་ཆེ་ཞིང་ཕྱག་ཆེན་ཆོས་དྲུག་གསན་པ་ཙམ་གྱིས་རྟོགས་པ་སྐྱེས། རྩ་རླུང་གནད་དུ་བསྣུན་པས་བྱང་སེམས་སྐུ་ལུས་ལ་འདྲེས་པས་སྐུ་མདངས་ཟླ་བ་ལྟར་དཀར་བ་ཞིག་བྱུང༌། རས་པ་དཀར་པོ་ཞེས་ཐམས་ཅད་ཀྱིས་མཚན་འབོད་པ། ཏི་ཤྲི་རས་ཆེན་གཤེགས་རྗེས། གདན་ས་མེར་ཆེན་དུ་སྐུ་འབུམ་རྩ་བ་ཟེར་བའི་ལྷ་ཁང་དེ་བཞེངས་གནང་བ་དང༌། ལྷ་ཁང་ནང་སོ་ཆེན་མོ་བཞེངས་གནང་བ་སོགས་མཛད་རྗེས་ཆེ། དགུངས་གྲངས་དྲུག་བཅུ་རེ་ལྔ་ཟླ་བ་དང་པོའི་ཚེས་བཅོ་བརྒྱད་ལ་གཤེགས།

དེའི་སློབ་མ་སྤྱན་སྔ་གསང་བ་ལུས་མེད་རྡོ་རྗེ། སྤྱན་སྔ་བྱང་ཆུབ་མགོན་པོ་སོགས་ཡོད་པ་ནས། ལུས་མེད་རྡོ་རྗེ་ཚལ་གུང་ཐང་ན་བཞུགས་སྐབས་ས་སྐྱའི་ཆོས་རྒྱལ་འཕགས་པའི་བཀའ་ལུང་ལ་རས་པ་དཀར་པོའི་རྒྱལ་ཚབ་ཏུ་གདན་ས་ཁམས་སུ་ཕེབས་དགོས་ཞེས་གསུངས་པ་ལྟར་ཕེབས། ལྷ་ཁང་གསར་མ་སོགས་གདན་ས་གསར་བཞེངས་གནང་བ། དེ་ལ་སློབ་མའི་གཙོ་བོ་བཀའ་བབ་བུ་ཆེན་བཞི་ལས། ཕྱག་རྒྱ་ཆེན་པོའི་བཀའ་བབ་དངུལ་འཛོང་ཤཱཀྱ་རྡོ་རྗེ། རྟེན་འབྲེལ་བཀའ་བབ་བྱང་ཆུབ་མགོན་པོ། རྒྱུད་འཛིན་གྱི་བཀའ་བབ་བྱང་ཆུབ་གཞོན་ནུ། དབང་དང་རབ་གནས་ཀྱི་བཀའ་བབ་ལྷ་ཚང་ཚུལ་ཁྲིམས་སེང་གེ་བཅས་ཡོད་པ་ནས་ཕྱག་ཆེན་བཀའ་བབ་དངུལ་འཛོང་ཤཱཀྱ་རྡོ་རྗེ། གདུང་རག་ཤི། མཁས་པ་བྱང་ཆུབ་རྡོ་རྗེའི་དྲུང་ནས་ཆོས་མང་དུ་གསན། ལུས་མེད་རྡོ་རྗེ་ལས་རབ་ཏུ་བྱུང༌། མཚན་ཤཱཀྱ་རྡོ་རྗེ་གསོལ༌། ཆོས་དང་གདམས་ངག་རྫོགས་པར་ཞུས། སྐུ་འབུམ་མགོན་དུ་འཇག་སྤྱིལ་མཛད། ཕྱག་རྒྱ་ཆེན་པོའི་རྟོགས་པ་འཁྲུངས། གནས་ངེས་མེད་འགྲིམ་པའི་དམ་བཅའ་ཕུལ། ཟླ་འབྲི་བརགྱི་གདུལ་བྱ་མང་པོ་སྨིན་གྲོལ་ལ་བཀོད་ནས་བདུན་བཅུ་དོན་བདུན་ལ་སྒ་སྟོད་དུ་དགོངས་པ་གཤེགས། འཇའ་དང་མེ་ཏོག་གི་ཆར་ཟླ་བ་གཅིག་ཙམ་བབ། ཁ་དོག་ལྔ་ལྡན་གྱི་རིང་བསྲེལ་དཔག་མེད་འཁྲུངས།

དེའི་སློབ་མ་རིག་དབོན་ཚུལ་ཁྲིམས་རྒྱལ་མཚན་ཡིན། རྒྱལ་མཚན་སྤྲུལ་སྐུའི་སྐྱེས་རབས་གསོལ་འདེབས་ལ། འདྲེན་མཆོག་ཀརྨ་བག་ཡོད་ཅེས་འདི་མཚམས་ལ་བསྒྲངས་འདུག་ཀྱང༌། ལོ་དུས་ཁྱད་པར་ཆེ། རིག་དབོན་ཚུལ་ཁྲིམས་རྒྱལ་མཚན་ནི། དངུལ་འཛོང་ཤཱཀྱ་རྡོ་རྗེ་ལས་རབ་ཏུ་བྱུང༌། གདམས་པ་ཐམས་ཅད་རྫོགས་པར་ཞུས། བྱིན་རླབ་ཅིག་ཆར་དུ་ཞུགས། དབྱི་ལུང་དང་འདམ་གཞུང་གཉིས་་ཀྱི་བར་རྩི་རྒྱུད་རྒོད་ཚང་ཁ་ཡི་རི་དགོན་བཏབ། གྲྭ་ཚོགས་ཀྱང་མང་བར་འདུས། མིང་རྒོད་ཚང་ཁ་པར་གྲགས། དགོང་གྲངས་ལྔ་བཅུ་ང་གསུམ་ལ་གཤེགས། རྫ་རི་པ་ནི་དེའི་སློབ་མ་རྒྱལ་སྲས་ཀུན་དགའ་བློ་གྲོས་སྒ་དབྱི་ལུང་མདའ་རུ་སྐུ་འཁྲུངས། རྒོད་ཚང་ཁ་པ་ཚུལ་ཁྲིམས་རྒྱལ་མཚན་མདུན་ནས་གདམས་པ་ཞུས། འཁྲུངས་ལོ་མ་གསལ་ཞིང་འབྲི་གུང་གདན་རབས་ཀུན་མཁྱེན་འཛམ་གླིང་ཆོས་ཀྱི་རྒྱལ་པོ་དང༌། ཀརྨ་པ་རོལ་པའི་རྡོ་རྗེའི་དུས་ཙམ་ཡིན་པ་འདྲ། ཀརྨ་པ་རོལ་པའི་རྡོ་རྗེ་ཁམས་ལ་ཕེབས་དུས་བཀའ་ཆོས་གསུངས་སར་ཀུན་དགའ་བློ་གྲོས་མཇལ་བར་ཕེབས་པས། ཀརྨ་པ་བཞུགས་ཁྲིར་ནས་བཞེངས། འཁོར་རྣམས་ཀྱིས་བན་དྷེ་དེ་ལ་བཞེངས་པ་ཅི་ལགས་ཞུས་པས། བན་དྷེ་དེའི་ཞབས་ས་ལ་བཞག་སར་མེ་ཏོག་ཁྲ་ལམ་ལམ་ཡོང་བ་ཞིག་འདུག བྱང་ཆུབ་སེམས་དཔའ་གཅིག་ཡིན་པར་གདའ་གསུངས་ཚུལ་འབམ་རོམ་ཆོས་འབྱུང་སྟག་གི་གཟུགས་དབང་ལས་གསལ་བ། ༼༑ འདི་ལ་འབའ་རོམ་ཆོས་འབྱུང་གསལ་བྱེད་སྒྲོན་མེ་ནང་ཀརྨ་པ་འཛམ་གླིང་ཆོས་ཀྱི་གྲགས་པ་གསུང་འདུག་པ་ནི། རོལ་པའི་རྡོ་རྗེའི་མཚན་ཡིན། དགེ་འདུན་སྒང་པའི་མཁན་ཆེན་དོན་གྲུབ་དཔལ་དང་སློབ་དཔོན་བསོད་ནམས་འབུམ་ལས་རོལ་པའི་རྡོ་རྗེ་རབ་ཏུ་བྱུང་ཞིང་དགེ་ཚུལ་མཛད་སྐབས། དཔལ་ཆོས་ཀྱི་གྲགས་པར་མཚན་གསོལ། ཆོས་གྲགས་རྒྱ་མཚོ་ཀརྨ་བདུན་པ་ཡིན་པས་དུས་ཚོད་མི་མཚུངས།༽ དེས་བླ་མའི་གདན་ས་མཛད་ཅིང་གདུལ་བྱ་བསྐྱངས༌། རྒྱལ་མཚན་སྤྲུལ་སྐུའི་སྐྱེས་རབས་ནང༌། རིན་ཆེན་དཔལ་རྒྱལ་མཚན་བློ་གྲོས་ཞེས་བླ་མ་གཅིག་གི་མཚན་ཡིན་པ་འདྲ་ཞིག་འདུག་སྟེ། འབའ་རོམ་ཆོས་འབྱུང་དུ། ཀུན་དགའ་བློ་གྲོས་ཀྱི་སློབ་མ་ནི། རྒྱལ་མཚན་བློ་གྲོས་དང༌། རིན་ཆེན་དཔལ་གཉིས་ཏེ། རྒྱལ་མཚན་བློ་གྲོས་ནི་ཀུན་དགའ་བློ་གྲོས་ལས་གདམས་པ་གསན། གདན་སར་ཞག་བདུན་མཛད་ནས་དབུས་སུ་བྱོན་ཞིང་ནམ་མཁའ་སྒང་དུ་དགོན་པ་བཏབ། གདུལ་བྱ་རྣམས་སྨིན་གྲོལ་དུ་བཀོད། དེ་ནས་ལྕི་སྟོད་དུ་གནས་འཕོས་པས་རི་པ་སྟོད་སྨད་བར་གསུམ་དུ་གྲགས་ཞེས་གསལ། རིན་ཆེན་དཔལ་ནི་ཀུན་དགའ་བློ་གྲོས་ལས་གདམས་པ་གསན། རྣ་སྟོད་རི་དགོན་བཏབ། སྣང་བ་སྤྲུལ་བསྒྱུར་ལ་མངའ་བརྙེས། ཟླ་འབྲི་བར་གྱི་འགྲོ་བ་མང་པོ་ཐར་པའི་ལམ་དུ་བཀོད་ཅེས་གསལ་བ་ངག་སྒྲོས་སུ་ཟླ་རྒྱུད་དཀར་མོ་སྙིང་ཐང་དུ་དགོན་པ་རྒྱབ་ཅེས་བཤད་འདུག་པ་དེ་མིན་ནམ་སྙམ།

སྒ་སྟོད་དུ་ཟུར་དགོན་བཏབ། ཆོས་རྒྱུད་ལ་རྫ་རི་པ་བྱུང༌། རི་བར་ལོ་རྒྱུས་ཐོར་བུའི་ནང་ཏི་ཤྲི་རས་པ་དཀར་པོ་དེས་གསང་བ་ལུས་མེད་རྡོ་རྗེ་ཞེས་བྲིས་འདུག་པ། ཏི་ཤྲི་རས་ཆེན་གྱི་སློབ་མ་རས་པ་དཀར་པོ། མཚན་ངོ་མ་ཤེས་རབ་དབང་ཕྱུག་ཏུ་གྲགས་པ་ཡིན་འདུག་ཀྱང༌། བླ་སློབ་གཉིས་ཀ་མཚན་མཉམ་དུ་བསྡོམ་ནས། ཏི་ཤྲི་རས་པ་དཀར་པོས་བྱས་བྲིས་འདུག རས་པ་དཀར་པོ་འདི་དང༌། སྟོང་ནག་རས་པ་དཀར་པོ་གཉིས་མི་གཅིག །སྟོང་ནག་རས་པ་དཀར་པོའི་མཚན་ལ་བློ་གྲོས་རྡོ་རྗེ་ཟེར། དེ་རྣམས་འབའ་རོམ་ཆོས་འབྱུང་ལ་གསལ་པོ་ཡོད། རི་བར་ལོ་རྒྱུས་ནང། རྫ་འགུར་འཇོམ་ཤཱཀྱ་རྡོ་རྗེ་འམ་བྱ་བྲལ་རྒོད་ཆིབས། དེའི་ཐུགས་སྲས་རིམ་གཉིས་འཇམ་དབྱངས་གྲགས་པ། དེའི་སྲས་མགོན་གྲུབ། དེའི་སྲས་མགོན་པོ་དབང་ཕྱུག དེའི་ཐུགས་སྲས་གསུམ་ལས་མཆོག་ཏུ་གྱུར་པ་རི་པ་བག་ཡོད་ཅེས་བཤད་འདུག་ཀྱང༌། འབའ་རོམ་ཆོས་འབྱུང་ནང༌། དངུལ་འཛོང་ཤཱཀྱ་རྡོ་རྗེ་ཞེས་གསལ་བ་མ་གཏོགས། འགུར་འཛོམ་ཤཱཀྱ་རྡོ་རྗེ་འམ་བྱ་བྲལ་རྒོད་ཆིབས་མི་གསལ་ཞིང་འབའ་རོམ་ཆོས་འབྱུང་རྒྱས་པ་ཕྱོགས་འདིར་མཐོང་ཡུལ་མེད་སྟབས་གྱ་ཚོམ་དུ་འབྲི་བར་མི་ནུས།

རྒྱལ་མཚན་སྤྲུལ་སྐུའི་སྐྱེས་རབས་ནང༌། དངོས་གྲུབ་གཉིས་ཐོབ་མགོན་པོ་དབང་ཕྱུག །མཉམ་མེད་མགོན་པོ་གྲུབ་པ་ཞེས་གསལ་བ་དེ་དག་བག་ཡོད་སྐྱེ་ཕྲེང་ཡིན་ནམ་སྙམ། རྒྱལ་མཚན་སྐྱེས་རབས་གསོལ་འདེབས་ངོ་མ་ནི་མ་མཐོང༌། ད་ལྟ་ཡོད་པའི་སྐྱེས་རབས་གསོལ་འདེབས་ནང་ལྟར་ཡིན་ཞེས་མཚན་ཐོ་ཞིག་ལག་ཏུ་སོན་པ་དེར་བལྟས་ན། རྒྱལ་མཚན་དང་བག་ཡོད་གཉིས་ཀའི་གསོལ་འདེབས་འདྲེས་མ་ཡོང་འདུག་པ་རྒྱུད་པའི་གསོལ་འདེབས་ཡིན་པ་འདྲ། སྐྱེས་རབས་གསོལ་འདེབས་རེད་མི་འདུག །རྒྱལ་མཚན་སྤྲུལ་སྐུ་ནི་དངུལ་འཛོང་ཤཱཀྱ་རྡོ་རྗེའི་དངོས་སློབ། རིག་དབོན་ཚུལ་ཁྲིམས་རྒྱལ་མཚན། དེའི་སློབ་མ་རྒྱལ་སྲས་ཀུན་དགའ་བློ་གྲོས། དེའི་སློབ་མ་རིན་ཆེན་དཔལ་དང༌། རྒྱལ་མཚན་བློ་གྲོས་གཉིས་ནས་རིམ་པས་ཀརྨ་དོན་གྲུབ་སོགས་ད་ལྟའི་བར་དང༌། བག་ཡོད་དངུལ་མཛོང་ཤཱཀྱ་རྡོ་རྗེའི་ཐུགས་སྲས་རིམ་གཉིས་འཇམ་དབྱངས་གྲགས་པ། དེའི་ཐུགས་སྲས་མགོན་པོ་གྲུབ་པ། དེའི་སྲས་མགོན་པོ་དབང་ཕྱུག་སོགས་རི་པ་བག་ཡོད་ནས་ད་ལྟའི་བར་ཡིན་འདྲ་འདུག་སྙམ་པ་བྱུང༌། གཞན་ཁུངས་མའི་དཔེ་ཆ་ཁ་གསལ་ལྟ་ཡུལ་དཀོན་སྟབས་ངག་སྒྲོས་ཐོས་པ་འདིར་བཀོད་ན། དགོན་ས་དང་པོ་དེ་རྫ་རྒྱུད་དཀར་མོ་སྙིང་ཐང་དུ་བཏབ་པའི་གྱང་ཤུལ་ཡོད་སྐད། འབའ་རོམ་ཆོས་འབྱུང་ལྟར་ན་ཚང་གསར་ཉེར་རྐེའི་སྙིང་ཐང་དུ་མཁར་སྔོན་པོ་བཞེངས་ཞེས་གསལ་བས་གང་ལྟར་དེ་ནས་བསམ་གཞུང་དགོན་ཐོད་ལ་ཕྱག་བཏབ་ནས་ལྕབ་ལྕེ་དང་མཐུ་འགྲན་བྱས་པར། རི་པ་གཤིན་རྗེ་ཁྲོ་ཆུའི་བཀའ་བབ་ཡིན་སྟབས་བླ་མས་སྲུང་སྔགས་དང་ཨ་ལེབ་སྒོམ་པས་བཟློག་སྔགས་བཟླས་པས་བླ་མའི་ལྗགས་མཆིལ་བཏབ་སར་ཐང་ཁྲོམ་དཀར་པོ་དང༌། ཨ་ལེབ་སྒོམ་པས་མཆིལ་མ་བཏབ་སར་ཐང་ཁྲོམ་ནག་པོ་སྐྱེས་ཟེར། དེའི་མཐུ་ཁ་དང་སེལ་སྐྱོན་གྱིས་དཀར་ལུགས་ཆོས་ཉམས་ལེན་གནང་ཚེ་དགེ་འདུན་ནང་འཁྲུགས་དང་བླ་མ་བསྙུན་རྒྱུ་སོགས་སྐུ་ཚེ་ལ་གནོད་ཅེས་རྒན་རབས་ཀྱིས་གླེང༌། ཞག་བདུན་ནས་མཐུ་བརྟགས་ཐོན་རྩོད་པ་ལས་རྒྱལ། ས་དེར་དགོན་ཤུལ་ཡོད། དེ་ནས་གཡམ་མཐའ་རིང་ལ་སྤོས་པའི་དགོན་ཤུལ་མཐའ་རིང་རྡོ་སྐུ་ཟེར་བ་ཡོད། དེ་ནས་བྲག་ནག་གཞུང་དུ་སྤོས་ནས་བྲག་ནག་ཁང་དགུ་མ་ཞེས་ཁང་པ་དགུ་ཙམ་གྲུབ། དེ་རྗེས་བྲག་ནག་དུ་དགོན་པ་རྒྱག་དགོས་པ་ནི་རིག་འཛིན་རྩ་གསུམ་གཏེར་བདག་གླིང་པ་འམ། གར་དབང་གནམ་ལྕགས་རྡོ་རྗེ་ཞེས་གྲགས་པའི་གཏེར་སྨྱོན་དེས་ལུང་བསྟན་པ་ཡིན་སྐད། གཏེར་སྟོན་དེ་ནི་འཇམ་དབྱངས་མཁྱེན་བརྩེ་དབང་པོའི་གསུང་འབུམ། ཛ་པ སྡེ་པར་མཚན་ཐོའི་ཤོག་གྲངས་༡༠༧གྱི་རྒྱབ་ལོག་ཡིག་ཕྲེང་བདུན་པར། གནུབ་ཆེན་སངས་རྒྱས་ཡེ་ཤེས་ཀྱི་སྐྱེས་མཐའ་རྩ་གསུམ་གཏེར་བདག་གླིང་པ་ནི། ལྷོ་ཟླ་ནང་ཆེན་ས་ཆ་གནས་ཆེན་ཇོ་བོ་གཟེ་རྒྱལ་དང༌། སྐུ་རྒྱལ་ཤེ་ནེ་སོགས་འདབ་ནག་རོང་ཞེས་པར། ཡབ་འབྲུ་ཆེན་རླང་གི་རིགས་བཀྲ་ཤིས་དང༌། ཡུམ་དགེ་ལེགས་མ་གཉིས་ཀྱི་སྲས་སུ་རབ་བྱུང་བཅུ་གཅིག་པའི་ནང་འཁྲུངས། ལོ་རྟགས་སོགས་མི་གསལ་ཀྱང༌། འཁྲུངས་རྟགས་དང་གཟིགས་སྣང་ཆེ་བ་མང་དུ་བྱུང༌། ཅུང་ཟད་ནར་སོན་པ་ན། ནང་ཆེན་དགེ་ལུགས་གྲྭ་ཚང་ཀྭ་མདའ་ཆོས་རྗེ་རྔོག་བློ་ལྡན་ཤེས་རབ་སྤྲུལ་པར་གྲགས་པ་ཞིག་ལས་སྐྱབས་གསུམ་འཛིན་པའི་སྡེ་སྡོད་བཞེས། མཚན་བཀྲ་ཤིས་ཕུན་ཚོགས་གསོལ། བླ་བྲང་ཆོས་སྒོར་ཞུགས། འདོན་ཆ་སོགས་ཅི་རིགས་ཐུགས་ལ་བཟུང༌། སྐུ་ན་ཕྲ་སྐབས་གཏེར་ཆེན་སྟག་ཤམ་པ་ནང་ཆེན་སྒར་དུ་བྱོན་སྐབས་ཆོས་འབྲེལ་ཙམ་གསན། དེ་མ་གཏོགས་བླ་མ་སུ་ལའང་ཆོས་བཀའ་གསན་པར་མི་སྣང། ཀུན་སྤྱོད་ཤིན་ཏུ་རྩུབ་པས་གྲྭ་པ་སུལའང་མཐུན་པར་དཀའ་ཙམ་བྱུང༌། ཐུགས་རབ་གསལ་བས་བླ་མས་རི་བོ་དགའ་ལྡན་དུ་མཚན་ཉིད་སྦྱང་བར་བསྐུལ་ནའང༌། དུས་བབ་ཟབ་གཏེར་ལུང་བསྟན་བྱུང་ནས་མ་བཞུགས་པ་ཁམས་སུ་བྱོན། སླར་འབྲི་གུང་དུ་བྱོན་ནས། འབྲི་གུང་༧སྐྱབས་མགོན་ཕྲིན་ལས་བཟང་པོ་རྩ་བའི་བླ་མར་བསྟེན། གྲྭ་ཚང་དུ་ལོ་གསུམ་ཙམ་བཞུགས། བཀའ་ཆོས་ཅི་རིགས་དང་ལྷག་པར་རླུང་ཛ་པིར་སྙན་རྒྱུད་ཀྱི་སྐོར་གསན་པས་ཉམས་རྟོགས་ཁུང་ནས་བརྡོལ། རྫུ་འཕྲུལ་དང་མངོན་ཤེས་ཚད་མེད་དུ་ཤར། ལུང་བསྟན་དུས་བབ་དང༌། རིག་པ་རྟུལ་ཞུགས་ཀྱིི་སྤྱོད་པ་རླུང་སེམས་ལས་རུང་གི་རྫུ་འཕྲུལ་ལ་བརྟེན་ནས་གནས་ཆེན་མང་པོ་ཐོགས་མེད་དུ་ཉུལ་བས་ཁ་བྱང་ལུང་བསྟན་ལྟར། གཞོ་སྟོད་གཏེ་སྒྲོ་མཁའ་འགྲོའི་ཚོགས་ཁང་ཆེན་མོ་ནས་བླ་མའི་ཐུགས་སྒྲུབ་བདེ་གཤེགས་ཀུན་འདུས། བསམ་པ་ལྷུན་གྲུབ་མའི་སྐོར་ཐོག་མར་བཞེས། གནལ་ལམ་སྣང་ཆར་པདྨ་འོད་དུ་ཕེབས་པའི་གཟིགས་སྣང་འབྱམས་ཀླས། ཙ་རི་ཟིལ་ཆེན་ཕུག་དང༌། ཀོང་གནས་སོགས་ནས་ཟབ་གཏེར་མང་དུ་བཞེས། རྒྱལ་བ་འབྲི་གུང་པ་ཆེན་པོ་༧སྐྱབས་མགོན་ཕྲིན་ལས་བཟང་པོ་དགོངས་པ་གཞན་དོན་དུ་གཏད་པ་མཁྱེན་ནས་མྱུར་བར་བྱོན་པར་ལམ་བདེ་མིན་གྱི་ཅུང་ཟད་འགོར་བས་བླ་མ་གཤེགས་ནས་སྐུ་གདུང་ཞུགས་འབུལ་སྐབས་ཙམ་ལ་ཕེབས། བོད་དུ་སོག་པོ་ལྗོང་མགར་དམག་བྱུང་སྐབས་ཡིན་འདུག

དེ་ནས་ཁམས་སུ་ཕེབས། ཙ་རི་གཉིས་པ་གཟེ་རྒྱལ་གནས་སྒོ་ཕྱེས། ནང་ཆེན་རྒྱལ་པོ་དང་མཆོད་ཡོན་འབྲེལ་ཞིང་ཁམས་ཕྱོགས་ཡས་མས་སུ་ཕྲིན་ལས་ཅུང་ཟད་རྒྱས། ཁྱད་པར་སྦས་གནས་སྤོ་བོའི་ཕྱོགས་སུ་བྱོན་པས་སྤོ་བོ་ཀཿགནམ་སྡེ་པ་དང་མཆོད་ཡོན་འབྲེལ་ཞིང༌། སྤོ་བོ་ཡེ་གོང་ཁྲོམ་གཟིགས་རྔ་ཆེན་སྒང་དུ་བདུད་འདུལ་སྔགས་པ་གླིང་ཞེས་འདུས་སྡེ་ཆུང་ངུ་བཏབ། པད་དཀར་འཆང་བ་ངག་དབང་ཡེ་ཤེས་རྒྱ་མཚོ་དང༌། རྒྱལ་པོ་ལྷ་བཟང་མཆོད་ཡོན་དུས་ཡིན་འདྲ་ཞེས་གསུང་འདུག་པས། རབ་བྱུང་བཅུ་གཉིས་པ་སྤྱི་ལོ་་༡༧༠༦བོད་མེ་ཁྱི་ལོ་ལ་རྒྱལ་བ་ཚངས་དབྱངས་རྒྱ་མཚོ་ཁྲི་ནས་ཕབ། པད་ཀར་འཆང་བ་ཁྲིར་བཀོད། རྒྱལ་པོ་ལྷ་བཟང་གཅིག་པུས་བྱས་པའི་དུས་ཡིན། ཚོད་དཔག་བྱས་ན་སྤྱི་ལོ་༡༧༡༥ཙམ་གྱི་དུས་རྩ་གསུམ་གཏེར་བདག་གླིང་པས་གཟེ་རྒྱལ་གནས་སྒོ་ཕྱེས་ཤིང༌། རྩ་གསུམ་གླིང་པའི་རང་རྣམ་ཚིག་བཅད་མ་ལས། དེ་ནས་འབྲོང་པ་ཨ་འབུམ་རྒྱུད་སོགས་ཀྱི། །སྨད་མ་དགོན་གྱི་དཔོན་སློབ་འཁོར་བཅས་དང༌། །ཇོ་བོ་གཟེ་རྒྱལ་མདུན་གྱི་ཡོན་བདག་བཅས། ཞེས་གསལ་བ་ལྟར། གུ་རུས་ལུང་བསྟན་པ་བཞིན་རི་པ་ཚང་དང་བླ་སློབ་འབྲེལ་ནས་རྫུ་འཕྲུལ་གྱིས་རྡོ་དེ་ཙྭ་རི་ནས་འཕང་བ་བྲག་ནག་རྡོ་རིང་ལུང་པར་བབ་པ་རེད་ཅེས་འགའ་ཡིས་ངག་སྒྲོས་སུ་གྲགས། ས་དེར་འགྲོ་དོན་དུས་སུ་བབ་པ་ཞབས་ལྷམ་ཝ་ཡིས་ཁུར་བ་རྡོ་ཡི་རྩར་ཡོད་པ་དེར་དགོན་པ་རྒྱག་དགོས་པ་དང༌། རྩ་གསུམ་གླིང་པའི་ཆོས་བདག་དུ་ལུང་གིས་ཟིན་ཤིང༌། ཡང་ཕུར་གའུ་དམར་ནག་གི་གཏེར་སྒྲོམ་སོགས་རི་པ་ཚང་ལ་ཡོད་པ་དང༌། ལུང་བསྟན་དུས་བབ་བཞིན་བྲག་ནག་གཞུང་དུ་གནས་སྤོས་ནས་ཐོག་མར་ཐེག་པ་རིམ་དགུའི་ཡང་རྩེ་ཨ་ཏི་ཡོ་གའི་བསྟན་པ་རྒྱས་པའི་རྟེན་འབྲེལ་དུ་ཁང་པ་དགུ་བརྩེགས་གྲུབ་པའི་ནུབ་རྒྱལ་མཚན་སྤྲུལ་སྐུ་ཞབས་ལྷམ་ཝ་ཡིས་ཁྱེར་ནས་རྡོ་རིང་ཙ་ནས་རྙེད་པས་རྡོ་རིང་ལུང་པར་དགོན་པ་བཏབ། བྲག་ནག་རྡོ་རྗེ་ཐོག་རྩལ་དེ་ཙ་རི་གཉིས་པ་གཟེ་རྒྱལ་གྱི་གནས་ལག་ཡིན་པ་དང༌། གནས་སྲུང་དཔལ་རྫོང་ནག བཙན་རྫོང་ཆེན་རི་དམར། ཀླུ་དགེ་བསྙེན་ཉ་ནག་དཔྲལ་མདུང་གནས་ཚང་འཁོར་དུ་གནས་ཤིང༌། དེ་དག་གཉུག་མར་གནས་པའི་གཞི་བདག་དང༌། དགོན་གྱི་ཁྱད་པར་གྱི་ཆོས་སྲུང་ཨ་ཕྱི། རྒྱལ་པོ་དཔེ་ཧར། བཙན་རྒོད་མེ་འོད་གདོང་ངམ་སོག་ར་ལ་གཉེར་དུ་གཏད་ནས། མགོན་པོ་འབྲི་གུང་པ་དང༌། རྩ་གསུམ་གཏེར་བདག་གླིང་པའི་བཀའ་ཕྱག་རྫོགས་ཆུ་བོ་གཉིས་འདྲེས་ཀྱི་བསྟན་པའི་བདག་པོར་ལུང་བསྟན་བཀའ་བབ་ཡིན་པ་བཞིན། ལྷོ་རི་ཁག་གཉིས་གཞན་ལས་འབྲེལ་བ་ཆེ་ཞིང༌། ལྷོ་འབྲོང་སྤྲུལ་ཕྱོགས་གང་དུ་ཕེབས་ཀྱང༌། རྒྱལ་མཚན་སྐུ་རིམ་དུ་ཕེབས་སྲོལ་ཡོད་པ། ལྷོ་བསྟན་འཛིན་བྱང་ཆུབ་བཟང་པོའི་སྐུ་དུས་སུ་རྒྱལ་མཚན་མཉམ་དུ་ཕེབས་པ་ཤར་ཡེལ་ཕུག་ཏུ་གཤེགས་སྐབས་བྲག་གཡབ་གདུག་འདྲེས་ཁང་པ་བསྙེལ་བ་རྒྱལ་མཚན་སྤྲུལ་སྐུ་རིན་པོ་ཆེའི་མངོན་སུམ་དུ་གཟིགས་ནས་ཕྱི་ལ་འཕུར་ཞེས་ངག་སྒྲོས་ད་ལྟའང་ཡོད་པ་དང༌། དེ་བཞིན་ལྷོ་ནུས་ལྡན་རྡོ་རྗེ་དང་རྒྱལ་བའི་སྨྱུ་གུའི་སྐུ་དུས་སུ་དབང་ཆོས་ཐུགས་སྣང་འདྲེས་ཤིང་འབྲོང་སྤྲུལ་འདི་ཡི་སྐུ་དུས་སུ་སྐུ་མཆེད་དུ་འཁྲུངས་པ་ཡིན་ཞིང༌། ལྷོ་རི་གཉིས་ཀྱི་འབྲེལ་བ་དེ་དག་ལོ་རྒྱུས་ཀྱི་བརྒྱུད་རིམ་དུ་ཡོད་པ་བཞིན་ལས་སྨོན་རྟེན་འབྲེལ་གྱིས་གྲུབ་པ་ཞིག་རེད། དེར་རྟེན་ཕྱག་རྫོགས་ཆུ་བོ་གཉིས་འདྲེས་ཀྱི་ཆོས་རྒྱུད་སྔར་སྲོལ་ཉམས་མེད་བྱ་རྒྱུ་གལ་ཆེན་ཞིག་ཡིན་པ་དང༌། ཕྱིས་རི་སྨད་དུ་སྒྲུབ་ཁང་གསར་ཚུགས་གནང་བར། སྔར་ལྕབ་ལྕེའི་མཐུ་ཁ་སོགས་གང་ལྟར་སྒྲུབ་ཁང་ནང་བདེ་མིན་གྱིས་དགོན་ས་སྤོ་བསྐྱོད་བྱ་དགོས་གྱུར་པ་སོགས་པདྨས་ལུང་བསྟན་པའི་དུས་བབ་ཟབ་ཆོས་རྣམས་སྔར་རྒྱུན་ཉམས་མེད་རྒྱུད་འཛིན་བྱ་རྒྱུ་དེ་ནི་ལོ་རྒྱུས་ནས་གསལ་བ་བཞིན་རྟེན་འབྲེལ་གྱི་བབ་སོ་མ་འཆུག་པ་དགོས་རྒྱུ་སོ་སོའི་ལས་སྐལ་ཞིག་རེད།

རྒྱལ་མཚན་སྤྲུལ་སྐུའི་སྐུ་ཕྲེང་།

༈ རྒྱལ་མཚན་སྤྲུལ་སྐུའི་སྐུ་ཕྲེང་ནི། དངུལ་འཛོང་ཤཱཀྱ་རྡོ་རྗེའི་དངོས་སློབ་རིགས་དབོན་ཚུལ་ཁྲིམས་རྒྱལ་མཚན། རིགས་དབོན་གསུང་པ་ལྟར་ན་ཤཱཀྱ་རྡོ་རྗེའི་སྐུ་མཆེད་རྒན་པ་འདྲ་འདུག དེའི་སློབ་མ་༼༡༽རྒྱལ་སྲས་ཀུན་དགའ་བློ་གྲོས་ཞེས་ཀརྨ་པ་རོལ་པའི་རྡོ་རྗེ་ཁྲི་ནས་བཞེངས་འདུད་མཛད་པའི་བྱང་ཆུབ་སེམས་དཔའ་དེ་ཡིན། དེ་ཡི་སློབ་མ་རྒྱལ་མཚན་བློ་གྲོས། རིན་ཆེན་དཔལ་གཉིས།༼༢༽ སྐུ་ཕྲེང་གཉིས་པ་ཀརྨ་དོན་གྲུབ། ༼༣༽ཀརྨ་ཆར་རྒྱུན། ༼༤༽གྲགས་པ་བསོད་ནམས་དོན་འགྲུབ། འབྲི་གུང་༧སྐྱབས་མགོན་ཆོས་ཀྱི་ཉི་མས་ལུང་འཛིན་གནང་བ་༼༥༽དཀོན་མཆོག་རྣམ་སྲས། འདི་དུས་རི་བར་ལོགས་སུ་ཆད་པའི་བཟོ་འདྲ། ༼༦༽དཀོན་མཆོག་ཚོགས་གཉིས་རྒྱ་མཚོ། ༼༧༽ཆོས་དབྱིངས་རྒྱལ་མཚན། ༼༨༽ཐེག་མཆོག་རྒྱལ་མཚན། འདིས་མཛད་པའི་རི་ལུགས་བསྐང་གསོ་ཡོད། ཡེལ་ཕུག་ནས་ཁང་པ་སྡེབ་སྐབས་འཕུར་བ་དང་མི་མ་ཡིན་གྱི་ནོར་སྣ་གཟི་ཆུ་མིག་དགུ་པ་གཏེར་དུ་བཞེས་པ་སོགས་ངོ་མཚར་ཆེ། ལྷོ་རྒན་གཤེགས་རྗེས་བླ་ཚབ་རི་སྨད་བླ་མ་རྒྱལ་མཚན་ནས་གནང་འདུག་པ། རྣམ་ཐར་དད་གསུམ་ཤིང་རྟར། ཁྲི་ཚབ་རི་སྨད་བླ་མ་རྒྱལ་མཚན་གྱི་སྐུ་དུས་སུ་རྗེ་གོང་མའི་འདས་མཆོད་ཚེས་བཅུའི་ཉིན་གསུམ་གྱི་འཛུགས་རྩ་ཡོད་པ་ཞེས་གསལ། འབྲི་གུང་སྐྱབས་མགོན་ཐུགས་རྗེ་ཉི་མས་ལུང་འཛིན་གནང་བ་༼༩༽དཀོན་མཆོག་དཔལ་འབྱོར་རྒྱ་མཚོ། ༼༡༠༽དཀོན་མཆོག་བསྟན་འཛིན་ཕྲིན་ལས་ལྷུན་གྲུབ། ཁོང་གི་རྣམ་ཐར་མ་མཐོང་ཡང་རི་ལུགས་གཏོར་བསྔོ་གྲུབ་བརྙེས་ཆར་འབེབས་ཞེས་མཛད་འདུག །དེའི་ཡང་སྲིད་སི་ཏུ་པདྨ་དབང་མཆོག་གིས་ལུང་འཛིན་གནང་བ། ༼༑ སི་ཏུའི་རྣམ་ཐར་ནོར་བུའི་ལྗོན་བཟང་ནང་ཆུ་སྤྲེལ་ཟླ་བདུན་པའི་ཚེས་དྲུག་ལ། རི་པ་སྨད་མའི་དགོན་གྱི་སྤྲུལ་སྐུ་བླ་རྒན་རྒྱལ་མཚན་གྱི་སྐྱེ་སྲིད་འཁྲུུལ་མེད་འབྲོང་པ་སྦྲ་ཆེན་སྒ་ཨ་ཁྲོ་བཻ་ཧུས་སྲས་མོ་ལ་ཁྱེའུ་རྟ་ལོ་ཐོབ་ཙམ་མམ། ལུག་ལོ་ཞིག་འབྱུང་ཡོད་པ་དང༌། སྤྲུལ་སྐུ་ཆུང་བ་ཀརྨ་དགེ་ལེགས་རབ་རྒྱས་ཀྱི་སྐྱེ་སྲིད་དགོན་དེའི་ཤར་རམ། ཤར་ལྷོའི་ཕྱོགས་ཧ་ཅང་ཐག་མི་རིང་ཙམ་ན་འབྲོག་སྦྲ་ཁྱིམ་འཛིན་པའི་ཁྱེའུ་ལུག་ལོ་ཐོབ་ཙམ་མམ། ཆུ་སྤྲེལ་ལོ་པ་ཞིག་འབྱུང་ཡོད་དམ་སྙམ་ཞེས་གསལ།༽ རྒྱལ་མཚན་སྤྲུལ་སྐུའི་མཚན་ལ་ཀརྨ་ངེན་དོན་ཆོས་ཀྱི་རྒྱལ་མཚན། ཕྱི་མའི་མཚན་ལ་ཀརྨ་སྒྲུབ་བརྒྱུད་བསྟན་པ་རབ་རྒྱས་རྩལ་ཞེས་གསལ་བ་བཞིན་འབྲོང་པ་སྦྲ་ཆེན་ཚང་དུ་སྐུ་འཁྲུངས་པ་དང༌། དགོན་པ་སྤོ་བསྐྱོད་བྱ་དགོས་གྱུར་གཤིས་བྲག་ནག་ཕུག་སེར་དུ་གསར་བཞེངས་གནང༌། རྒྱལ་དབང་བཅུ་དྲུག་པས་དགོན་པའི་མཚན་ལ་བཤད་སྒྲུབ་དར་རྒྱས་གླིང་ཞེས་གནང་ཡང༌། མི་རིང་བར་དུས་ཟེངས་གྱུར། སླར་ཉམས་གསོ་གནང་བཞེད་བཞིན་རབ་བྱུང་བཅུ་དྲུག་པ་ཆུ་བྱེི་་ལོར་གཤེགས། སླར་འབྲོང་པ་སྦྲ་ཆེན་ཚང་དུ་འཁྲུངས་པ་ད་ལྟ་འཚོ་བཞུགས་འདིའོ།།

རི་སྤྲུལ་ཐུབ་རྒྱལ་སྤྲུལ་སྐུའི་སྐུ་ཕྲེང་།

༈ རི་སྤྲུལ་ཐུབ་རྒྱལ་སྤྲུལ་སྐུའི་སྐུ་ཕྲེང་ནི་བུམ་སྒྲུབ་བླ་མ་འཕགས་པ་སྤྱན་རས་གཟིགས་ཡི་དམ་དུ་འཛིན་པ་རི་པའི་དཀོན་མཆོག་ཆོས་འཁོར། དེའི་ཡང་སྲིད་འབྲི་གུང་༧སྐྱབས་མགོན་ཆོས་ཀྱི་ཉི་མས་ལུང་འཛིན་གནང་བ་དཀོན་མཆོག་ངག་དབང་ཕུན་ཚོགས་བསྟན་རྒྱས་འདིས་སྨན་བཅོས་རི་པའི་རིན་གཏེར་དམ་རི་པའི་གཅེས་བཏུས་དང༌། ཕྱི་མ་རྒྱུད་ཀྱི་མཆན་འགྲེལ་ཆོས་སྲུང་གསོལ་བསྐང་བཅས་ཡོད་འདུག ༧སྐྱབས་མགོན་ཆོས་ཀྱི་ཉི་མས་ལུང་འཛིན་གནང་བ་དཀོན་མཆོག་བསྟན་འཛིན་རྒྱ་མཚོ། ༧སྐྱབས་མགོན་པདྨའི་རྒྱལ་མཚན་གྱིས་ལུང་འཛིན་གནང་བ་དཀོན་མཆོག་ངག་དབང་ཕུན་ཚོགས་དབང་རྒྱལ། ཀརྨ་པས་ལུང་འཛིན་གནང་བ་ཀརྨ་ཐུབ་བསྟན་རྒྱལ་པོ་འམ་སྐྱབས་མགོན་ཆོས་ཀྱི་རྒྱལ་མཚན་གྱིས་ལུང་འཛིན་གནང་བའི་མཚན་དཀོན་མཆོག་བསྟན་འཛིན་ཀུན་བཟང་ངེས་དོན་ནས་ལྷོ་ནུས་ལྡན་རྡོ་རྗེ་ལ་༡༨༦༨ས་འབྲུག་ལོར་རཏྣའི་ཚེ་གསང༌། ཕུར་པའི་དབང་ཆེན༌། ཉང་ལུགས་རྟ་ནག །ཆགས་མེད་ཁྲོ་ཆུ། ཀར་གླིང་ཞི་ཁྲོའི་དབང་བཅས་ཕུལ་བ་རྣམ་ཐར་དུ་གསལ། འདི་སྐབས་རི་ལུགས་སེང་གདོང་ཞེས་ཤིན་ཏུ་ཟབ་པ་ཡོད་ཀྱང་དུས་ཕྱིས་ལྷོ་ལུགས་དང་གཅིག་ཏུ་འདྲེས་པ་ད་ལྟ་ལྷོ་པ་ཚང་གི་སེང་གདོང་དེ་ཡིན། ༡༨༧༦མེ་བྱི་ལོར་སྐུ་གཤེགས་སྐབས་ལྷོ་ནུས་ལྡན་རྡོ་རྗེས་ཐུགས་དམ་གཤེགས་གསོལ་དང༌། ཡང་ཟབ་ཞི་ཁྲོ་རིགས་བསྡུས་སྒོ་ནས་བསྲེགས་སྦྱངས་སྐབས་འཇའ་འོད་མེ་ཏོག་སོགས་ངོ་མཚར་བྱུང་བ་ལྷོ་པའི་རྣམ་ཐར་དུ་གསལ། ཀརྨ་དགེ་ལེགས་རབ་རྒྱས། ཀརྨ་ཐུབ་བསྟན་དགེ་ལེགས། ཀརྨ་བསྟན་འཛིན་ཆོས་དབྱིངས་དབང་ཕྱུག སི་ཏུས་ལུང་འཛིན་གནང་བ་གོང་གསལ་བཞིན། འབྲོང་པ་སྦྲ་ཆེན་དཔོན་ཚང་དུ་འཁྲུངས་པ་ཀརྨ་སྒྲུབ་བརྒྱུད་བསྟན་པ་རབ་རྒྱས། དེའི་ཡང་སྲིད་འབྲོང་ལྕི་ཉིན་རོང་པོ་ཚང་དུ་འཁྲུངས་པ་བཅས་སོ།།

རྟེན་གསུམ་སྐོར།

༈ དགོན་གྱི་རྟེན་གཙོ་བྱམས་ཆེན་དང༌། ཐུབ་སྐུ་རྒྱ་གར་མ། གསེར་སྐུ་ལི་མ་མང་པོ་དང༌། གསུང་རྟེན་ལ་ཆོས་འཁོར་རྒྱ་ནག་མ་དང༌། མཐིང་ཤོག་གསེར་བྲིས་ས་སྐྱའི་བཀའ་འབུམ་བཅས་འགྲོ་མགོན་ཆོས་རྒྱལ་འཕགས་པ་རྒྱ་ནག་ནས་ཡར་ཕེབས་སྐབས་གནང་བས། ཇོ་འཁོར་རྒྱ་ནག་མ་ཟེར་བྱིན་བརླབས་ཆེ། སྲོང་བཙན་སྐབས་ཡིན་ཟེར་ན་དེ་དུས་རི་པ་ཚང་དང་འབའ་རོམ་ཡང་འཁྲུངས་རྒྱུ་ཡིན་པས་མི་འཐད། འོ་ན་མགར་ཚང་ལ་ཆོས་འཁོར་རྒྱ་ནག་མ་འདུག་སྙམ་ན། མགར་དམ་པ་དེ་འཁྲུངས་ས་མགར་བློན་རིགས་རྒྱུད་དང༌། དེའི་ལོ་རྒྱུས་ནི་བརྒྱུད་རིམ་ལྡན་པ་ཡོད་པས་སོ། དཔེར་ན་ཁྲི་འདུ་ཇོ་བོ་ཟེར་བ་དེ་ཆོས་རྒྱལ་འཕགས་པ་རྒྱ་ནག་ནས་ཡར་ཕེབས་སྐབས་གནང་བ་རེད། དེང་སང་བཞུགས་མེད་སྐད། དེ་ལ་ལྷ་སའི་ཇོ་བོ་གཅིག་པ་ཡིན་ཞེས་བཤད་ཀྱི་འདུག ལོ་རྒྱུས་ཡིག་ཚང་རྙིང་པ་མང་པོ་ནས་གསལ་གྱི་རེད། གཞན་ཡང་ནང་རྟེན་ཕུར་པ་གཏེར་སྒྲོམ་སོགས་གྲངས་ལས་འདས་པ་དང༌། རོལ་མོའི་རིགས་སྲིད་ན་དཀོན་པ་ཡོད་དོ།

བར་མའི་དགོན་བསམ་འགྲུབ་ཆོས་འཁོར་གླིང་།

༈ རི་པ་བར་མའི་དགོན་བསམ་འགྲུབ་ཆོས་འཁོར་གླིང་ནི།

ཏི་ཤྲི་རས་པའི་དངོས་སློབ་རས་པ་དཀར་པོ་ཤེས་རབ་དབང་ཕྱུག་དེའི་རྣམ་ཐར་མདོར་བསྡུས་རི་སྨད་ལོ་རྒྱུས་ནང་གསལ་ལྟར། དེའི་སློབ་གཙོ་སྤྱན་སྔ་ལུས་མེད་རྡོ་རྗེ། དེའི་ཞལ་སློབ་ཕྱག་རྒྱ་ཆེན་པོའི་བཀའ་བབ་དངུལ་མཛོང་ཤཱཀྱ་རྡོ་རྗེ། དེའི་ཐུགས་སྲས་རིམ་གཉིས་༼༡༽འཇམ་དབྱངས་གྲགས་པ་ཞེས་རི་བར་ལོ་རྒྱུས་ཐོར་བུ་འགའ་ལས་མཐོང༌། འབའ་རོམ་ཆོས་འབྱུང་སྟག་གི་གཟུངས་དབང་ལས་མི་གསལ། འབའ་རོམ་ཆོས་འབྱུང་གསལ་བྱེད་སྒྲོན་མེ་ལས་གསལ་བ་དང༌། རིམ་གཉིས་འཇམ་དབྱངས་གྲགས་པའི་སྲས་༼༢༽མགོན་པོ་གྲུབ་པ་དང༌། ༼༣༽དེའི་སྲས་མགོན་པོ་དབང་ཕྱུག ༼༤༽དེའི་ཐུགས་སྲས་གསུམ་ལས་མཆོག་ཏུ་གྱུར་པ་རི་པ་ཀརྨ་བག་ཡོད།

ཀརྨ་བག་ཡོད་སྐུ་ཕྲེང་།

ཆགས་མེད་རཱ་ག་ཨསྱ་ལས་གཤིན་རྗེ་ཁྲོ་ཆུ་སྐོར་གསན། གཤིན་རྗེའི་བཀའ་བབ་ཏུ་གྱུར། བྲག་ལ་ཐོགས་མེད་རྒྱུ་བས་ཡུལ་སྐད་དུ་བག་ཡོད་ཞེས་གྲགས་སྐད། དེའི་སྐུ་སྐྱེ་ཀརྨ་ཆོས་དབྱིངས། དེའི་ཡང་སྲིད་ཀརྨ་ཚོགས་གཉིས་རྒྱ་མཚོ། དེའི་སྤྲུལ་སྐུ་བསམ་སྟོད་ཀླུ་ཁྲིར་འཁྲུངས་པའི་ཀརྨ་ཀུན་བཟང་དབང་ཕྱུག ༧འབྲི་གུང་༧སྐྱབས་མགོན་དོན་འགྲུབ་ཆོས་རྒྱལ་དང༌། ཀརྨ་པ་བཅུ་གསུམ་པའི་དུས་རི་བར་དགོན་པ་ཆགས་བཏབ་ནས་རི་སྨད་ནས་ལོགས་སུ་གྱེས། སི་ཏུ་ཆོས་ཀྱི་འབྱུང་གནས་མདུན་དུ་རི་བར་འབའ་རོམ་ཆོས་རྒྱུད་དཀར་ལུགས་སུ་བསྒྱུར་རྒྱུར་ཁས་ལེན་གནང༌། རབ་བྱུང་བཅུ་གསུམ་པ་ཤིང་སྤྲེལ་ཟླ་༡༠པའི་ཚེས༡༠འཁོད་པའི་སི་ཏུ་ཆོས་འབྱུང་གི་བཀའ་ཤོག་ཕྱག་བྲིས་ནང་རི་པ་བླ་མ་སྤྲུལ་དབོན་གྲྭ་ཚང་བཅས་པ་འདི་རྣམས་ཀརྨ་ཀཾ་ཚང་གི་ཆོས་རྒྱུད་དྲི་མེད་འཛིན་པར་ཞལ་གྱིས་བཞེས་ཤིང༌། ངེད་རྣམས་ཀྱང་མངའ་གསོལ་གཟེངས་བསྟོད་དེ་མཐུན་ཡང་དག་བགྱིས་པ་ཡིན་པས། ཁྱེད་རྣམས་ཀྱིས་ཀྱང་བསྙེན་བཀུར་་ཕུ་དུད་ཡུལ་དུ་མཛད་པ་ལས། གནོད་འགལ་ཐུགས་སུན་གྱི་རྒྱུར་འགྲོ་བ་མི་མཛད་པ་དང༌། ཞེས་སོགས་འཁོད་གསལ་ལྟར། ཀརྨ་པ་བཅུ་གསུམ་པའི་ལུང་བཞིན་རི་བར་བསམ་འགྲུབ་ཆོས་འཁོར་གླིང་ཆགས་བཏབ། དེའི་སྐུ་སྐྱེ་བག་སྤྲུལ་ཀརྨ་ཚོགས་གཉིས་རྒྱ་མཚོ་དགོང་གྲངས་༨༨ལ་བཞུགས། འཇམ་དཔལ་ཁྲོ་ཆུའི་བསྙེན་པ་དུང་ཕྱུར་གཅིག་གསུངས་ཤིང་གཤེན་རྗེ་ཁྲོ་ཆུའི་བཀའ་བབ་དུ་གྲགས། དེས་སྤྲུལ་སྐུ་སི་ཏུ་པདྨ་ཉིན་བྱེད་ལ་གཙུག་ཕུད་ཕུལ་ཀརྨ་ངེས་དོན་དར་རྒྱས་སུ་མཚན་གསོལ་དགུང་གྲངས་བརྒྱད་ལ་གཤེགས། དེའི་སྐུ་སྐྱེ་དཔོན་ཆུང་ཚང་ལ་འཁྲུངས་པ་ཀརྨ་སྒྲུབ་རྒྱུད་ཕྲིན་ལས་རབ་རྒྱས། ཆུང་དུས་སྐུ་ཤ་དཀར་པོ་ཡོད་སྟབས་ཀླུ་སྦལ་དཀར་པོ་ཟེར། འདི་ནི་འབྲོང་བར་སྨད་ཡོངས་ཀྱི་བསྟན་ལར་ཐུགས་ཁུར་ཆེ་ཞིང༌། སྨྲ་བའི་དབང་ཕྱུག་ཆེན་པོ་དག་སྣང་གི་ཟབ་ཆོས་ཕྱག་རྡོར་བླ་མ་སྐུ་ལྔ་དང༌། གླིང་གེ་སར་སྒྲུབ་ཐབས། མོ་ཡིག། ཉམས་མགུར་ལུང་བསྟན་སོགས་པོད་ཆེན་གཅིག་དང༌། སྐྱེས་མཆོག་གེ་སར་གི་ཆོས་སྒྲུང་ཐུགས་ཀློང་ནས་རྡོལ་བ་སོགས་ངོ་མཚར་གྱི་རྣམ་ཐར་མང་ཞིང༌། ལྷོ་འབྲུག་རྒྱལ་པོའི་མཆོད་གནས་གནང༌། རྒྱ་བལ་གངས་རི་སོགས་ལ་སྔ་རྗེས་གཉིས་ཙམ་ཕེབས། བྱང་གནམ་རུ་ལ་ཕེབས་ནས་སྤྱི་རིམ་གནང་སྐབས་ངོ་མཚར་རྟགས་མཚན་བྱུང་བར་གནམ་རུའི་འགོ་འཛིན་གྱི་ཡི་གེའི་ནང་འདི་ལྟར། དེམ་ཆི་ཤོག་ཁོངས་རི་པ་བར་མ་དགོན་གྱི་རི་པ་བག་སྤྲུལ་རིན་པོ་ཆེ་མཆོག གནམ་རུའི་མངའ་ཁུལ་དུ་ཕེབས་སྐབས་བཀའ་དགོངས་རྒྱལ་བསྟན་ཆབ་སྲིད་བདེ་ཐབས་ཞབས་རིམ་དང༌། ཡུལ་སྤྱི་བདེ་ཐབས་ཞབས་རིམ་ཉིན་འགའ་ཤས་ཞུས་པར་སྔ་ཕྱིའི་རྟགས་མཚན་རྣམས་མི་དམངས་ཀུན་གྱི་ཡིད་མགུ་བའི་ངོ་མཚར་རྨད་དུ་བྱུང་བ་ཀུན་གྱི་མཐོང་གཤིས། མངའ་ཞབས་མི་སེར་ཚང་མས་ཐུན་མོང་དང་ཐུན་མོང་མ་ཡིན་པའི་སེམས་རྣམ་པར་དག་པའི་དད་པ་སྐྱེས། ཞེས་སོགས་འཁོད་པའི་གནམ་འགོ་སྦྲེལ་པོའི་ཤིང་ཕག་ཟླ་་༦པའི་ཚེས་༡༧ལ་ཞེས་གསལ་བ་དང༌། གངས་རི་ལ་ཕེབས་ཐེངས་རྗེས་མར་གནམ་རུའི་ས་ཁུལ་དོས་ཁའི་ཆུ་གསུམ་ཁུག་ཏུ་དགོངས་པ་རྫོགས་འདུག ་ས་དེར་ས་འབུམ་མཆོད་རྟེན་བཞེངས་ཤིང༌། སྔར་མེད་ཤེལ་རྡོ་མང་པོ་རྡོལ་བ་སོགས་ངོ་མཚར་ཆེ། དེའི་ཡང་སྲིད་ཧོར་ཡེ་ཐའི་རྒོད་དཔེ་ཚང་དུ་འཁྲུངས་པ་ཀརྨ་བཤད་སྒྲུབ་ཆོས་ཀྱི་སེང་གེ་ད་ལྟ་ཞལ་བཞུགས་པ་འདི་འོ།།

རི་པ་དར་རྒྱས་རྒྱ་མཚོའི་སྐུ་ཕྲེང་།

རི་པ་དར་རྒྱས་རྒྱ་མཚོ་མཁས་མཆོག་གྲུབ་པའི་དབང་པོ་ནི་སྐུ་ཕྲེང་ཐོག་མ་སེ་བ་རྟོགས་ལྡན། དེའི་ཡང་སྲིད་ཚབ་སར་རབ་དགའ། སྐུ་ཕྲེང་གསུམ་པ་དར་རྒྱས་མཚོ་འབྲོང་སྨད་དཔོན་ཚང་གི་ཟུར་སྲས་སུ་འཁྲུངས། ཚུལ་ཁྲིམས་རྣམ་པར་དག་པས་བཞུགས་ཁང་ཚུལ་ཁྲིམས་དྲི་བསྲུང་གིས་ཁྱབ། འཇའ་ཚོན་གཏེར་ལུང་ལས། ཤར་ནས་ཀརྨ་ལས་དང་དར་རྒྱས་མིང༔ ཞེས་པ་དེ་ཡིན་ཞེས་དམ་པའི་སྐྱེས་བུ་མང་པོ་ཞལ་མཐུན། འཇམ་མགོན་ཡོན་ཏན་རྒྱ་མཚོས་བླ་མར་བཀུར་ནས་བཀའ་དབང་གསན་པ་མ་ཟད། ད་ལྟ་ཀོང་སྤྲུལ་བཀའ་འབུམ་ནང་རིགས་བདག་བླ་མ་རྣམས་ལ་བསྟོད་པ་ཕུལ་བར། ཇི་སྐད་དུ། ཀུན་སྤྱོད་རྣམ་ཐར་བཟང་བས་བྲམ་ཟེ་འདྲ། །རྟུལ་ཞུགས་སྤྱན་ལྟོས་བཟང་བས་གནས་བརྟན་འདྲ། ཐབས་ལམ་དྲོད་དང་ལྡན་པས་གྲུབ་ཐོབ་འདྲ། །ཀརྨ་མཁས་གྲུབ་འདྲ་གསུམ་ལྡན་དེར་འདུད། ཅེས་བསྔགས་པར་མཛད། ལྷོ་ནུས་ལྡན་རྡོ་རྗེའི་དགོངས་འདུས་དབང་ཆེན་སོགས་མང་པོ་གསན་པའི་བླ་མ་ཡིན། དགོངས་འདུས་རྒྱུད་པའི་གསོལ་འདེབས་ནང་དུ། རིག་གཙོས་ཁྱབ་བདག་མཁས་མཆོག་གྲུབ་པའི་དབང་ཞེས་གསལ༌། ཁོང་དཔོན་ཚང་ནས་བསླུ་ཡོན་རྡེལ་ཚད་བདུན་སྤྲོད་རྒྱུ་དང༌། དུས་མཁྱེན་སྐུ་བཅས་སྤྲད། ཁྲི་འབུལ་ལ་སྐུ་ཆས་དང་ལྷ་ཁང་གསར་བཞེངས་དུས་མཁྱེན་སྐུ་ཕྱིར་འབུལ་ཞུ་རྒྱུ་དང༌། ནོར་མ་བཅའ་རྒྱུ་སོགས་བྱས་ཤིང༌། བར་དཔང་དུ་ནང་ཆེན་སྐུ་ཚབ་ཨ་ཤག་ལམ་བཟང་ཕེབས་ཡོད་འདུག་་པ་དེར་བལྟས་ན་ཐོག་མར་སྤྲུལ་སྐུ་བསླུ་སྐབས་ནས་ཕན་ཚུན་བློ་ལ་བབ་པ་ཞིག་མ་བྱུང་བར་སྟོན་གྱི་འདུག དེ་ནས་སྲས་མོ་ཨ་ཞེ་བློ་མ་རང་བར་ཁྲི་འབུལ་རྣམས་ཇི་བཞིན་མ་བྱུང་སྟབས། རི་གྲྭ་བརྩོན་འགྲུས་ཀྱིས་གནས་ལུགས་དེ་དག་བླ་དཔོན་ནང་ཁུལ་གོ་གསེས་མ་བྱས་པར། སྡེ་དགེ་རྒྱལ་པོ་ལ་ཞུས་པ་དང༌། མཐུ་སྒྲུབ་མནན་གཏད་བྱས་ལུགས་སོགས་ཐོས་པས། སྲས་མོ་ཨ་ཞེས་མཐུ་གྲི་ཆུང་སུ་བརྣོ་བལྟ་དགོས་ཞེས་ལམ་སེང་མིག་འབྲུས་པ་དང༌། དེའི་སྐོར་ལབ་གླེང་རྒྱ་ཡི་སར་ཞུས་པས། ཨཾ་འབེན་གྱིས་རི་པ་ཚང་གིས་ཁེལ་སྒམ་བླངས༌། སྡེ་དགེ་རྒྱལ་པོས་སྤྱི་ལོ་༡༨༥༥ཤིང་ཡོས་ཟླ༦པའི་ཚེས་ལ་འཁོད་པའི་བཀོད་རྒྱའི་ནང༌། སྔ་གཏམ་རྣམས་མ་་བྱས་པའི་ཁར། ཨཾ་བན་གྱིས་ཁེལ་གོམ་འཕྲོག་པ། ཧོར་སྐུ་དུས་མཁྱེན་བཅས་སྔ་གཏམ་འཆུག་མེད་ཚུལ་བཞིན་འཕྲལ་སྤྲོད་དགོས་ལུགས་དང༌། མ་བྱས་ཚེ་བརྩད་གཅོད་དྲག་པོ་བྱ་ངེས་ཡིན་པ་མ་ཟད། ཆོས་ཁྲིམས་དགེ་བཤེས་ཚད་ལྡན་མི་ཁའི་ཅལ་སྒྲོག་གིས་མཐུ་ལྷོང་ལ་བསྙད་དེ་མིག་བྲུས་སོང་བ། དེ་འདྲ་རྐུ་ཁྲམ་ཡ་མེད་ལྟ་བུ་མིན་པ། རྒྱལ་བ་ཡབ་སྲས་ཀྱི་དགེ་སློང་ཞིག་རྐེ་མིག་ཏུ་གཏུགས་པ་ཉེས་ཚབ་དེ་ལས་ཆེ་བ་མ་མཆིས་པས་རྒྱལ་བ་ཡབ་སྲས་ཀྱི་སྐུ་གུས་ཡོད་ལུགས། འབྲོང་སྟོད་དཔོན་གྱིས་རྒེའུ་རྣའི་གྲ་པ་ཞིག་གི་མིག་བྲུས་པར་ཆེ་བཤགས་རྡེལ་ཚད་དྲུག་ནང་ཆེན་ཁྲིམས་ཀྱིས་བཅད་པའི་སྔ་ལམ་ཡོད་ལྟར་འཕྲལ་སྒྲུབ་མ་བྱུང་ཚེ་སྡེ་དགེའི་ཁྲིམས་སར་ཁྱེད་རང་འཛོམས་འགུགས་བྱ་རྒྱུ་ཡིན་ལུགས་ཀྱི་བཀའ་བཏང་འདུག སྡེ་དགེ་རྒྱལ་པོའི་བཀའ་འབྲོང་པ་དཔོན་ཚང་ལ་བཏང་བ་དེ་ནི། ནང་ཆེན་ཆོས་རྒྱལ་ཆེན་པོ་ལ་རྨ་འབེབས་དང༌། འབྲོང་པ་སྡེ་དགེའི་ཆབ་འབངས་ཡིན་བརློམས་ཀྱིས་སྡེ་དགེའི་ཁྲིམས་སར་སྐད་འགུགས་བྱ་རྒྱུའི་བརྙས་བཅོས་ཀྱི་བཙན་བཀའ་ངོ་མར་སོང་བས། དེ་ལ་སྲས་མོ་ཨ་ཞེས་ཉན་འཇོག་ཡ་ལན་རྩ་བ་ནས་མ་བྱས་པར་བརྟེན། མེ་སྦྲུལ་ཟླ་་་༦པའི་ཚེས༢༠འཁོད་པའི་སྡེ་དགེའི་ཡིག་གེ་སྔ་མའི་བཀའ་ཤོག་ལ་ཕོ་ཚོད་ཁྲིམས་མེད་ཧམ་ཤེད་དབང་དུ་ཆགས་འཇོག་གསན་བཞེས་ལོང་བ་སྣེ་ཟུར་ཙམ་མ་མཛད་འདུག་པ། དེ་འདྲའི་སྙམ་སྐྱུར་འཇོག་བརློམ་དབང་དུ་བཞག་ཐབས་མེད་ངེས་ཀྱི་ད་དགོས་ངེད་ཀྱི་སྐུ་ཚབ་དབུས་འགྲོ། བཀྲ་ཤིས་དབང་རྒྱལ་ཆེད་མངགས་གདོང་ཧྲུག་འཛོམས་དགོས་ལུགས་འཁོད་འདུག དེར་འབྲོང་པ་བཻ་ཧུ་ཅང་གཉིས་ཀས་སྡེ་དགེའི་བཀའ་ཡིག་ནང་གསེར་སྲང་འབའ་དང་ཞི་དྲག་གི་བརྩད་གཅོད་ཡོད་ལུགས་བཤད་པ་དེ། འབྲོང་པ་བཻ་ཧུ་ཅང་གཉིས་དང་ནང་ཆེན་ཆོས་རྒྱལ་གྱི་བཀའ་ཡི་དབང་ཚད་སྡེ་དགེར་ཡོད་བརློམ་གྱི་བརྙས་བཅོས་ངོ་མར་བྱེད་པ་ལ་མ་རང་པར་སྡེ་དགེའི་སྐུ་ཚབ་ཀྱི་བཀའ་ལ་ཟུར་ཙམ་མ་ཉན་པར་བསྡད་འདུག དེ་རྗེས་ཀརྨ་པ་ཕེབས་པ་དང་སྟབ་བསྟུན་དཔལ་སྤུངས་དབོན་སྤྲུལ་དང་སྡེ་དགེ་སྐུ་ཚབ་དེ་མཉམ་དུ་ཡོང་ནས་སྡེ་དགེའི་དབང་ཚད་བེད་སྤྱོད་བྱ་རྒྱུའི་སྲིད་གཡོ་བཀོད་བྱུས་ཁོག་བཅང་གིས་འདུམ་བསྒྲིག་བྱ་རྒྱུ་བྱས་འདུག་པར་དེར་རྩ་བ་ནས་མ་ཉན་པར་སྡེ་དགེའི་སྐུ་ཚབ་ཀྱིས་བྱ་ཐབས་བྲལ་ནས་ཕྱིར་ལོག་ཕྱིན་འདུག །དེ་རྗེས་ལྕགས་སྤྲེལ་ཟླ་༧ཚེས་༥ལ་འབྲོང་སྨད་ཀཿགཞུང་དུ། འབྲོང་པ་ཀཿཐའི་རྒན་ཉི་མ། བཀྲ་རྣམ་བཅས་ཀྱིས་ཞབས་འདེགས་བར་འབུད་ལྷག་བསམ་བཟང་པོའི་རྒྱས་འདེབས་ཀྱི་བཅད་དོན་ལ། བཻ་ཧུ་ཚང་ལ་རྟ་ཕོའི་མགོ་བཞགས་དགུ་ཚན། བཻ་ཅང་ལ་མཛོ་འགོའི་མགོ་བཞགས་ལྔ་ཚན། ཀར་སྐུ་རྒྱ་ནག་རི་པ་ཚང་ལ་ཕྱིར་འབུལ་རང་འཇགས། དར་རྒྱས་རྒྱ་མཚོ་གདན་སེར་སྐྱ་ཡིན་སྟབས། བཻ་ཧུ་ཅང་ནས་གདན་འདྲེན་ཞུ་ཐོག་བེ་ཧུ་ཚང་གི་མཛོ་མགོ་བདུན་ཚན་དང༌། བེ་ཅང་ཚང་ནས་མཛོ་ཤད་ལྔ་ཚན་འབུལ་བཤགས་ཞུ་རྒྱུ། རི་པ་ཚང་ནས་བཻ་ཧུ་ཅང་གདན་འདྲེན་གསོལ་བ་ཞབས་རྟོག་གནང་རྒྱུ། རི་པ་ཚང་ལ་ཞི་ཁྲོའི་སྒྲུབ་དབང་ཉིན་ལྔ་རིང་འཛུགས་རྒྱུ་དགོས་ལུགས་བཅས་བཅད་པར། དར་རྒྱས་རྒྱ་མཚོའི་ཕྱག་རྟགས་མ་བཀོད། སྲས་མོ་ཨ་ཞེ་མ་ཡོང་ནས་བཻ་ཧུ་ཀརྨ་རབ་བརྟན་ནས་ལས་ཐམ་མ་ཡིན་པ་ཐམ་ཁ་ཆུང་ངུ་ཞིག་རྒྱབ་འདུག རི་བར་གསལ་སྤྲུལ་བླ་རྡིས་ཀྱི་ཕྱག་ཐམ་དང༌། བཻ་ཅང་ཚེ་དབང་རྣམ་རྒྱལ་གྱི་ཕྱག་ཐམ་འདུག དེས་ཀྱང་ཆོད་དོན་མ་སོང་བའི་མཐའ་དོན། ཤིང་ཕོ་བྱི་བའི་ལོ་ཟླ་་༧པའི་ཚེས༡༡ལ་བླ་དཔོན་ཞལ་ནང་མཐུན་གྱི་བཅད་དོན། ཀྲང་པོ་ཆོས་ཉིད། དཔོན་ཆུང་དཔལ་མཆོག སྡོམ་བུ་ཡུ་དགའ་གསུམ་གྱིས་ཞལ་ཕྱག་བར་གྱི་མཆུ་ཐུར་བྱས་ནས། བླ་དཔོན་རང་ཆོས་རང་ཁྲིམས་ནང་མཐུན་ཐོག རི་པ་ཚང་ལ་མཆོད་ཐེབས་འབྲི་ཉེར་ལྔ་སྤུས་ལེགས་བཞག །ཀར་སྐུ་རྒྱ་ནག་མ་ཕྱིར་འབུལ་བྱས། རི་པ་བ་ཅང་གི་ཁེལ་གོམ་ཨཾ་འབན་གྱིས་འཕྲོག་པ་རྒྱ་ཡི་འཚོགས་འདུ་ནས་འབྲོང་པ་བཻ་ཧུ་ཅང་གཉིས་ཀྱིས་ཕྱིར་ལོན་ཐབས་བྱ་རྒྱུ་བྱས། རི་དགོན་བཀའ་འགྱུར་སྐྱོ་བྲག་ཚང་ལ་བཞག་འདུག་པ་རྒན་སྡེ་ནས་ཁལ་གཡར་ནས་ཚུར་བླངས༌། ཀརྨའི་དགོན་པར་རི་པ་ཚང་གིས་ཕྱི་གཞིས་རྣམས་ཚུར་ལེན་ཐབས་བྱ་རྒྱུ་བཅས་ཐག་ཆོད་གཙང་མ་བྱུང་བ་རེད། དེ་ལྟའི་ཐག་ཆོད་དེ་གཟི་བརྗིད་དང་ལྡན་པ་ཞིག་མངོན་གྱི་འདུག གཞན་གྱི་བཀོད་བྱུས་འོག་བླ་དཔོན་ཁ་བྲལ་གྱི་གཡོ་ཐབས་དང༌། རི་པའི་མཆོད་ཆས་དགོན་པ་གཞན་གྱིས་རིམ་པས་བདག་ཐོབ་ཡོང་རེའི་བརྣབ་སེམས་དང༌། ནང་ཆེན་དང་འབྲོང་པའི་ས་ཁུལ་དུ་སྡེ་དགེའི་བླ་དཔོན་གྱི་བཀའ་བཀོད་གྱི་ལམ་སྲོལ་གཏོད་རྒྱུ་སོགས་ཀྱི་དམིགས་ཡུལ་ངེས་ཅན་ཡོད་པ་དེ་དག་ཤེས་ཏེ་རང་ཚུགས་བརྟན་པོར་བཟུང་ནས་ནང་ཁུལ་གྲོས་མཐུན་གྱིས་ཐག་ཆོད་བྱས་པ་ཞིག་རེད། ལྷོ་ནུས་ལྡན་རྡོ་རྗེའི་ཕྱི་ཡི་རྣམ་ཐར་ནང༌། འབྲོང་སྨད་དཔོན་སྡེའི་བར་ཐུགས་ལྡན་མིན་ཟློས་གཞི་ཆེན་པོ་བྱུང་བས་ཕན་ཚུན་རྐྱེན་བཟློག་འགྲས་འདུམ་ཉེས་སེལ་གང་སྤྱིར་རྗེ་ཉིད་དང་མཁས་མཆོག་གྲུབ་དབང་ཟུང་གིས་ལུང་དཀར་བུམ་མོ་ཆེ་ཞིག་གསོ་དང༌། ལྕི་སྲིབ་ལྗིད་ཆེན་མཆོད་རྟེན་གསར་བཞེངས་གནང་བའི་ཡོན་གནས་ལྕི་ཉིན་སྲིབ་དཔོན་སྡེ་མཐའ་དག་ནས་དངས་ལེན་ཞབས་འདེབས་བགྱིས་ཏེ། འཇམ་དཔལ་གཤིན་རྗེའི་སྒོ་ནས་དགྲ་དོར་ཕུང་གསུམ་གྱི་མནན་པ་དང༌། གཙུག་གཏོར་དྲི་མེད་ཀྱི་ས་ཚྭའི་ཆོ་ག་རབ་གནས་སོགས་ཚད་ལྡན་གནང་བས་མཆོད་ཡོན་ཉམས་ཆགས་བསྐངས་ཤིང་རྐྱེན་བཟློག་བསྟན་པ་ཡར་རྒྱས་མཛད་པ་ཕུལ་ཕྱིན་གྱུར་ཏོ་ཞེས་གསལ། གོང་གི་རྗེ་ཉིད་ཞེས་པ་ནུས་ལྡན་རྡོ་རྗེ་ཡིན་པ་དང༌། མཁས་མཆོག་གྲུབ་དབང་ཞེས་པ་དར་རྒྱས་རྒྱ་མཚོའི་མཚན་ཡིན་པ་ཤེས་དགོས་སོ།

འབྲོང་སྤྲུལ་དར་རྒྱས་རྒྱ་མཚོ། ཀརྨ་པ་མཁའ་ཁྱབ་རྡོ་རྗེའི་དབུ་ཡི་རིགས་བདག་གནང་རྒྱུར་འོས་དམིགས་ཀྱི་གྲས་ཞིག་ཡིན་ཞིང༌། མི་ལོ་བཅུ་གསུམ་ལ་བསྒྲུབས་པ་མཛད་པས་གྲུབ་པ་བརྙེས་པའི་སྙན་པ་ཐོབ། གངས་རིར་བྱོན་སྐབས་སོག་ཆུ་ལ་བྱ་ལྟར་ལྡིང་ནས་ཕར་ཁར་ཕེབས། ཙ་རིར་བྱོན་དུས་ཕོ་བྲང་གཡུ་མཚོ་ནས་བདེ་མཆོག་དཀར་པོའི་ཞལ་གཟིགས། ལྷ་སྲིན་སྡེ་བརྒྱད་གྱིས་ཅི་བཅོལ་སྒྲུབ་པ་སོགས་བརྗོད་ཀྱིས་མི་ལང༌། ལྷོ་ནུས་ལྡན་རྡོ་རྗེའི་དགོངས་འདུས་དབང་ཆེན་གསན་སྐབས་ཐོག་མར་རླུང་དམར་ཆེན་པོ་བྱུང་བ་དར་རྒྱས་རྒྱ་མཚོའི་གཏེར་སྲུང་དགོངས་བཙན་སླེབས་པས་བཙན་གྱི་གཤོག་རླུང་ཡིན་ལུགས་གསུངས་པ་དང༌། ཡང་མི་དམར་པོ་ཞིག་གིས་ཞབས་ཀྱི་སེན་མོ་བཏུབ་སྟེ་སྤྱི་བོར་བཞག་པ་དགོངས་ལམ་ལ་བྱུང་བ་བཟང་ངན་ཆ་མ་འཚལ་བ་གང་ཡིན་གསུང་པས། དར་རྒྱས་རྒྱ་མཚོས རྐང་ཐེབ་སེན་མོའི་ཁྱོན་གྱི་ཀྱང༌། ཚངས་པའི་ཡུལ་ས་རྩེ་ནས་གནོན། ཞེས་པས་མཚན་ལྟས་ལེགས་ཞེས་གསུངས་ཚུལ་ལྷོ་པའི་གསང་རྣམ་དུ་གསལ། དགུང་ལོ་བདུན་བཅུ་ཆུ་རྟ་ཟླ༣པའི་ཚེས༣༠ལ་མཚན་དཔེའི་དཀྱིལ་འཁོར་ཆོས་ཀྱི་དབྱིངས་སུ་བསྡུས། སྐུ་གདུང་བཞུས་ཚེ་ངོ་མཚར་བསམ་ལས་འདས་པ་དང་གདུང་བཞུ་སྦྱང་ལྷོ་ནུས་ལྡན་རྡོ་རྗེའི་གནང་ཤིང་གཟིགས་སྣང་ཁྱད་པར་ཅན་བྱུང་ཚུལ་གདུང་རྟེན་དཀར་ཆག་ནང་དུ་གསལ་བ་རི་བར་རྩིས་སྤྲོད་ལེན་སྐབས་སུ་མཇལ་བྱུང་ཡང་ཞིབ་ཕྲ་བློར་མ་ངེས། གདུང་རྟེན་ཡང་ལྷོ་ནུས་ལྡན་རྡོ་རྗེའི་ཞལ་བཀོད་ཀྱི་རི་མོ་གནང་ཞིང༌། གཟུང་རབ་གནས་ཀྱང་གནང་འདུག་གོ དེའི་ཡང་སྲིད་རྟགས་ཞུས་ལ་ཀརྨ་པ་མཁའ་ཁྱབ་རྡོ་རྗེས་སྦྲ་དང་ཡུལ་བཀོད་བཅས་གནང་ཀྱང༌། མ་རྙེད་པས། ཡང་ཞུས་བྱས་པར་ཕ་མིང་ཕུན་ཚོགས་དང་མ་མིང་སྒྲོལ་ལྷ་ཟེར་བའི་བུ་ཤིང་སྤྲེལ་ལོ་པ་ཡོད་ལུགས་ཕེབས་པར་སུ་རུག་ས་ཚང་དུ་འཁྲུངས་པས་ས་བླ་མ་ཀརྨ་སྒྲུབ་བརྒྱུད་ཕྲིན་ལས་རབ་འཕེལ་རྒྱ་མཚོ་༡༨༨༣་་་༡༩༥༩་ལ་གཞུང་པ་མ་མཚན་ས་ཆར་གཤེགས་པ་དེ་ཡིན།

དེའི་ཡང་སྲིད་ནི་མི་མངོན་དབྱིངས་སུ་ཐིམ་པར་གྱུར་ཏོ།། །།

རི་པ་གསལ་བྱེད་སྤྲུལ་སྐུའི་སྐུ་ཕྲེང་།

༈ གསལ་བྱེད་སྤྲུལ་སྐུ་ནི་རི་དབོན་སྤྲུལ་རྒྱུད་འཁོར་ལོ་སྡོམ་པའི་རྣལ་འབྱོར་པ། ཀརྨ་དགེ་ལེགས། དེའི་སྤྲུལ་སྐུ་གའུ་ཚང་དུ་འཁྲུངས་མ་ཐག་གསལ་བྱེད་གསུངས་པས་གསལ་བྱེད་སྤྲུལ་སྐུར་གྲགས། དེའི་ཡང་སྲིད་བླ་རྡིལ་སྤྲུལ་སྐུ། དེ་རྗེས་གཏེར་སྟོན་ཆོས་རྒྱལ་རྡོ་རྗེའི་སྲས་སུ་འཁྲུངས་པ་མཚན་མ་ཤེས། དེའི་ཡང་སྲིད་ནག་རུ་གཡམ་ཐའི་ག་གཟི་ཚང་ལ་འཁྲུངས་པས། ག་གཟི་སྤྲུལ་སྐུ་ཡང་ཞུ་བ་སྐུ་ཆུང་ངུས་དུས་སུ་དཔལ་སྤུངས་ལ་ཕེབས། བཤད་སྒྲུབ་གཉིས་ལ་སྦྱང༌། དེ་ནས་སྐུ་མཚམས་དང་ཉམས་ལེན་ཉིན་མཚན་འཁོར་ཡུག་ལ་བསྐྱངས། རྟག་པ་ལ་གསལ་སྒྲིབ་མེད་པ་མངོན་ཤེས་ལྟ་བུ་ཡོད། ད་ལྟའི་རྒྱལ་ཚབ་རིན་པོ་ཆེ་དང༌། སི་ཏུ་རིན་པོ་ཆེ། འཇམ་མགོན་ཀོང་སྤྲུལ་རིན་པོ་ཆེ་སོགས་ཀྱིས་བཀའ་ཁྲིད་དབང་གསུམ་གཞུང་མན་ངག་ཟབ་གནད་རྣམས་གསལ་སྤྲུལ་མདུན་ནས་གསན་བཞེད་གནང་ཞིང༌། སྐུ་ཚེའི་སྨད་ལ་རྒྱ་གར་སི་ཏུ་རིན་པོ་ཆེའི་་དགོན་པ་ཤེས་རབ་གླིང་དུ། སྒྲུབ་གྲྭ་དང་དབྱར་གནས་བཙུགས་པ་སོགས་དོན་དམ་ཤེས་རབ་གླིང་གི་བསྟན་སྲོག་བཟུང༌། མཐར་བལ་ཡུལ་དུ་འཁོར་རུ་སྒྲུབ་པ་ཚང་དམ་གཙང་ནང་མར་སོང་བས་དེར་ཐུགས་དམ་ངང་གཤེགས་ཤིང༌། གཤེགས་མ་ཐག་སྒྲུབ་པ་ནས་ཁ་པར་ཐོག་བྱེད་སྒོ་དང་གཟའ་སྐར་བཅས་ངོས་སར་ལྟ་དགོས་ལུགས་བྱུང་བ་མ་ཟད། འབྲི་གུང་༧སྐྱབས་མགོན་ཕྲིན་ལས་ལྷུན་འགྲུབ་གདན་ཞུས་ཞུ་བསྐུལ་ཞུས་སོང་བར་༧སྐྱབས་མགོན་བལ་ཡུལ་དུ་ཆེད་ཕེབས་གནང་ཞིང༌། འབྲི་གུང་༧སྐྱབས་མགོན་ཆུང་ཚང་ཆོས་ཀྱི་སྣང་བ་ཡང་ལྷ་ས་ནས་ཕེབས་པ་དང་འཁེལ་ཞིང་༧སྐྱབས་མགོན་རྣམ་གཉིས་ཀྱིས་གདུང་མཆོད་གནང༌། འཇམ་མགོན་ཀོང་སྤྲུལ་དང༌། རྒྱལ་ཚབ་རྣམ་གཉིས་འབྲས་ལྗོངས་ནས་ཆེད་ཕེབས་གནང་འདུག སི་ཏུ་རིན་པོ་ཆེ་ཧོང་ཀོང་དུ་བཞུགས་ས་ནས་གྲ་པ་གཉིས་ཆེད་བཏང་ཐོག་སྐུ་གདུང་ཤེས་རབ་གླིང་དུ་གདན་འདྲེན་བྱ་དགོས་ཕེབས་འདུག་པ། མཆོག་སྤྲུལ་བག་ཡོད་རིན་པོ་ཆེ་ནས་གསལ་སྤྲུལ་སི་ཏུ་རིན་པོ་ཆེའི་རྩ་བའི་བླ་མའི་གྲས་སུ་སོང་སྔོན་དུ་འདི་ག་བལ་ཡུལ་དུ་ཐུགས་དམ་གཤེགས་གསོལ་ཙམ་ཞིག་གནང་བར་ངེས་ཕེབས་ཐུགས་རྗེ་ཆེ་བ་ཞུ་རྒྱུ་དང༌། དེ་ལྟར་མ་གནང་ཚེ་སྐུ་གདུང་འདི་གར་ཞུགས་འབུལ་ཞུ་རྒྱུ་ཡིན་ལུགས་གསུང་པར་བརྟེན། སི་ཏུ་རིན་པོ་ཆེ་བལ་ཡུལ་དུ་ཕེབས་ནས་ཐུགས་དམ་གཤེགས་གསོལ་དང་འབྲེལ་སྐུ་གདུང་ཤེས་རབ་གླིང་དུ་གདན་འདྲེན་གནང༌། སྐུ་གདུང་ཞུགས་འབུལ་སྐབས་མེ་སྦར་མ་དགོས་པ་རང་བཞིན་གྱིས་གདུང་མེ་རང་འབར་དུ་གྱུར་པ་དེར་ཡོད་ཀུན་གྱིས་མཐོང་ཆོས་སུ་གྱུར། བླ་མ་ནང་ཆེན་འབྲོང་པའི་ཡུལ་དགོན་གྱི་བླ་མ་ཡིན་སྟབས་ས་ཡིས་མ་ཆོག་པ་དང་ཁ་གསག་ངོ་འཇོག་མི་ཤེས་པར་སོང༌། རྒྱལ་བ་ཡབ་སྲས་ཀྱི་དོན་གྱི་དབུ་བླ་ངོ་མ་ཡིན་ནའང་དབུ་བླའི་མཚན་གྲགས་སོགས་དེ་ཙམ་མོ།། །།

ཉི་མ་རིན་པོ་ཆེའི་སྐུ་ཕྲེང་།

༈ ཉི་མ་རིན་པོ་ཆེ་ནི། འབྲོང་བར་མའི་ཨ་ལེབ་ཚེ་གྲགས་ཀྱི་སྤུན་ཨ་ལེབ་རྣམ་དག་ཟེར་བའི་ཟོག་གསོད་མཁན་ཞིག་ཡོད་འདུག ཉིན་གཅིག་ཁོ་རང་ལུག་གསོད་པར་སོང་བས། ལུག་དེ་སྦྲ་ཡི་ཆོན་ཕུར་ལ་བཏགས། བཤའ་གྲི་རྡོ་རྩུབ་ལ་བརྡར་ནས་འཁྲིས་དེར་བཞག །སྦྲ་ནང་དུ་ཁོ་རང་ཇ་འཐུང་ནས་བསྡད་པས་ལུག་དེ་འབའ་སྐད་དི་རེ་མིག་ཆུ་ཤོར། ལག་པས་ས་བྱབ་ནས་གྲི་དེ་སྦས་ཨི་ཤེས་ལྟ་བའི་ཚུལ་བྱེད་པ་མཐོང་བས། དུད་འགྲོ་གླེན་པ་ལུག་ལྟ་བུ་ཞིག་གིས་འཆི་བ་ལ་འཇིགས་ནས་གསོད་གྲི་ས་ལ་སྦས་ཨི་ཤེས་ལྟ། ང་མི་ཡི་ལུས་རྟེན་བཟང་པོ་ཐོབ་པ་ཞིག་གིས་སྡིག་ལས་འདི་འདྲ་བོ་བྱེད་པ་བསམ། གློ་བུར་དུ་ངེས་འབྱུང་དང་སྙིང་རྗེ་ཚད་མེད་པ་ཞིག་སྐྱེས་ནས་ལུག་དེ་མ་བསད་པ་དེ་མ་ཐག་ཕྱིན་ནས་རི་བར་དགོན་གྱི་གྲ་པ་བྱས། དར་རྒྱས་རྒྱ་མཚོ་དང་ཀརྨའི་མཁན་རྒན་རིན་ཆེན་དར་རྒྱས་སོགས་ཀྱིས་ཞབས་ལ་བཏུགས་ཤིང་ཚེ་དང་སྒྲུབ་པ་མཉམ་པའི་ཉམས་རྟོགས་ཅན་གྱི་རྣལ་འབྱོར་པ་ཨ་ལེབ་རྣམ་དག་ཞུ་བ་དེས་ཡང་སྲིད། དཔལ་མཁའ་ཁྱབ་རྡོ་རྗེས་ལུང་བསྟན་གནང་བ་ཉི་མ་རིན་པོ་ཆེ་ཡིན། དེའི་ཡང་སྲིད་ད་ལྟའི་བག་སྤྲུལ་སྲས་ཆེ་བ་དེ་ཡིན་ནོ། དགོན་པ་ནི་འབྲོང་ལྕི་སྲིབ་ལྗི་ཆེན་གཞུང་དུ་ཡོད། དུས་ཕྱིས་བཤད་སྒྲུབ་གཉིས་ཀ་ཡོད་པ་རི་པ་བར་མ་ཡིན། བཤད་གྲ་ཉི་སྡེ་གླིང༌། སྒྲུབ་གྲ་བཅས་ཡོད། རྟེན་གསུམ་ཇི་ཡོད་དཀར་ཆག་ནས་མཁྱེན་རྒྱུ་འདིར་འབྲིར་མི་ལང༌།།

རི་པ་སྟོད་མའི་དགོན།

༈ རི་པ་སྟོད་མའི་དགོན་ནི་བར་མའི་དགོན་ནས་ཡར་འཆད་པའི་ངག་སྒྲོས་སུ་ད་ལྟ་ཡང་ཡོད་བཞིན་པ་ལས་ལོ་རྒྱུས་གསལ་པོ་མཐོང་ཐོས་མ་བྱུང༌། ཡང་རི་དབོན་ཚུལ་ཁྲིམས་རྒྱལ་མཚན་གྱི་རྒྱུད་ལས་བྱུང་བ་ཡིན་ཟེར་བ་ཞིག་ཀྱང་མཐོང༌། གང་ལྟར་རི་སྟོད་དང་པོ་རྟ་ངུ་གཞུང་དུ་ཆོས་འཛིན་དབང་པོའི་ཕྱག་བཏབ། རི་སྟོད་བླ་མཆན་ཚོགས་ལམ་མམ་བླ་མ་ཨ་ཚོགས་ཟེར་བ་བསྟན་དགོན་ལ་ལྷག་བསམ་ཅན་ཉམས་ལེན་སོགས་་ལེགས་པོ་ཡོད་པ་ཞིག་བཞུགས་འདུག །ཡང་ཆོས་ཉིད་བཟང་པོ་ཞེས་པ་ཞིག་ཀྱང་འདུག ཡང་བར་མའི་ནང་དུ་གྲུ་ཚ་དར་སྤུག་གམ། གྲུ་ཚ་སྒོམ་པ་ཞེས་སྲིབ་ཟློག་རཀྵ་ཐོད་ཕྲེང་བཅའ་བར་ལོ་ལྟར་དཔོན་ཚང་དུ་ཕེབས་མཁན་ལེགས་པོ་ཞིག་ཡོད། ཁོང་གི་བརྩམས་པའི་བྱ་ཆོས་ཞིག་འདུག །ཕྲན་གྱི་ལོ་བརྒྱད་ཀྱི་སྐབས་སུ་མཇལ་མྱོང་ཡང་ནང་དོན་བརྗེད་འདུག །ཕྱི་བ་ཞིག་གི་ལབ་པ་རེད་ཟེར་བ་བློ་ལ་ངེས་པ་ཞིག་ལ་ཕིག་ཕིག་ཕིག །ཕྱི་ནས་གཏམ་ཚད་ནང་དུ་ཕིག་ཕིག་ཕིག །ནང་ནས་གཏམ་ཚད་ཕྱི་ལ་ཕིག་ཕིག་ཕིག །རྒྱ་བློན་མི་མཐུན་ལྐོག་ལབ་ཕིག་ཕིག་ཕིག སོགས་ཕིག་ཕིག་མང་པོ་སྒྲིགས་པ་འདུག ད་ལྟ་བསམ་ན་སྒྲུང་བརྩམས་ལེགས་པ་ཞིག་ཡོད་པ་རེད།

སྤྲུལ་སྐུ་ཆོས་འཛིན་དབང་པོ། རི་པའི་ཡང་དག་གམ་བེ་ཅང་སྤྲུལ་སྐུ། གྲུ་པ་སྤྲུལ་སྐུ།

སྤྲུལ་སྐུ་ཆོས་འཛིན་དབང་པོའི་སྐུ་ཕྲེང་།

༑ སྤྲུལ་སྐུ་ཆོས་འཛིན་དབང་པོ་འབྲོང་བར་མ་དཔོན་ཚང་ལ་འཁྲུངས་པ། དེའི་སྐྱེས་ཕྲེང་དུ་ཡིན་མ་ཤེས་ཀྱང་བླ་མ་དེ་ལ་མགོན་པོ་བེར་ནག་ཅན་གྱིས་ཞལ་གཟིགས་ཐོབ་པ་ཞིག་ཡིན་འདུག་པ། ཞལ་གཟིགས་སྐབས་སུ་ཁོང་གིས་བསྟོད་པ་ཕུལ་བར། །གང་གི་རང་བཞིན་ཆོས་དབྱིངས་ཁྱབ་པའི་གཟུགས། །རྣམ་པ་འགགས་མེད་རྡོ་རྗེ་གཏུམ་པོ་རྩལ། །གཡེལ་མེད་བླ་མ་མགོན་པོ་དབྱེར་མེད་ལ། །བདག་ཡིད་རབ་གུས་དྭང་བས་བསྟོད་པར་བགྱི། ཞེས་བསྟོད་ཕྱག་བྱིན་རླབས་ཅན་དེ་མཁའ་ཁྱབ་རྡོ་རྗེའི་མགོན་ཕྲེང་དུ་བཅུག་པར་མཛད་ཅེས་གྲགས། དགྲ་བླ་བན་ཐུང་ལུས་གྲིབ་ལྟར་འགྲོགས་ནས་ཕྲིན་ལས་ཐོགས་མེད་དུ་སྒྲུབ། གསོལ་མཆོད་དགྲ་བླའི་གོ་མཚོན་དཔའ་བོའི་གཡུལ་རྒྱལ་ཞེས་པ་བརྩམས། མཛད་པ་མཐར་ཕྱིན་ནས་གཤེགས། བེ་ཅང་སྤྲུལ་སྐུ་དང་གྲུ་པ་སྤྲུལ་སྐུ་གཉིས་དུས་ཕྱིས་ཁོ་བོས་མཇལ་མྱོང་བ་དེ་ཙམ་ཡིན། དགོན་པ་རྟ་ངུ་གཞུང་དུ་ཡོད་དོ། འདི་སྐོར་ངག་རྒྱུན་བྲིས་པར་ལོ་དུས་སོགས་ཡིད་གཏན་འཁེལ་བ་དཀའ་བས་དེང་དུས་ལོ་རྒྱུས་འགའ་མཐོང་བ་བཞིན་བྲིས་ན། མཆོག་སྤྲུལ་ཆོས་འཛིན་དབང་པོ་ནི། རྫ་ཤཱཀྱ་རྡོ་རྗེའི་གདུང་རིགས་སྲས་ཆེ་བ་ཉིད་དང༌། འབྲིང་བ་རི་པའི་ཡང་དག། ཆུང་བ་རི་པའི་ཕུན་ཚོགས་རྣམ་རྒྱལ་བཅས་སྐུ་མཆེད་གསུམ་འཁྲུངས་པ་དམ་པ་འདི་ཉིད་ཀྱིས་འབྲོང་སྨད་ལྕི་སྲིབ་སྟོད་ཀྱི་ཆ་ཟོག་དོར་རྟ་ངུ༌། དར་འཛིན་སྐྱོང་བའི་རྟ་ངུ་ལུང་པ། རི་སྟོད་དར་རྒྱས་གླིང་གི་གདན་ས་ཐོག་མར་བཏབ་ཏེ་དགེ་འདུན་གྱི་སྡེ་གཙུགས། ཀླུ་རྒྱལ་དུང་སྐྱོང་གིས་ཕུལ་བའི་ཆུ་མིག་ཙན་དན་སྦྲུལ་གྱི་སྙིང་པོ་ལས་མཛད་པའི་ཁྲོ་བཅུའི་ཕུར་བུ་ངོ་མཚར་ཅན་སོགས། ཕྱིས་སུ་དགོན་པའི་ནང་རྟེན་དུ་ཡོད་འདུག དེ་ཙམ་ལས་རྣམ་ཐར་ཞིབ་རྒྱས་མཐོང་ཐོས་མེད། སྐུ་རབས་བཞི་པ་ཀརྨ་སངས་རྒྱས་ཕུན་ཚོགས་གཞན་ཕན་མཐའ་ཡས་ནི། ནང་ཆེན་ཕྱོགས་སུ་འཁྲུངས་ཤིང་དེ་ཉིད་ཀྱིས་མཛད་པའི་རི་པའི་གཅེས་བསྡུས་ཟིན་ཏིག་བཻ་དྲུརྻཱའི་བང་མཛོད་ཅེས་ཡོད་སྐད། སྐུ་ཚེ་སྨད་ལ་འོད་གསལ་ཕྱག་རྒྱ་ཆེན་པོ་ཆུ་བོ་རྒྱུན་གྱི་རྣལ་འབྱོར་ལ་གཞོལ་བས། ཚེ་གཅིག་ཟུང་འཇུག་ཆེན་པོའི་རྒྱལ་ས་ལ་མངའ་དབང་བསྒྱུར་ནས། གཟུགས་སྐུ་སྣང་བརྙན་ཆོས་ཀྱི་དབྱིངས་སུ་བསྡུ་བར་མཛད་དོ། ཆོས་འཛིན་དབང་པོའི་སྐུ་ཕྲེང་ལྔ་པ་ནི། འབྲོང་བར་མའི་སྲས་སུ་ས་གླང་ལོར་འཁྲུངས། ཆུང་ནས་ཕལ་པའི་སྤྱོད་ཡུལ་ལས་འདས་ཤིང། རྒེའུ་རྣ་དགོན་པའི་མར་བཤམ་དུ་ཉིད་ཀྱི་ཆིབས་པའི་ཞབས་རྗེས་གནང་བ་སོགས་གྲུབ་པའི་ཆོ་འཕྲུལ་ཅི་ཡང་མཆིས། དེ་རྗེས་གདན་སར་མངའ་གསོལ་ནས། མཚན་ཀརྨ་ཆོས་ཀྱི་གསང་སྔགས་བསྟན་འཛིན་ཞེས་གསོལ། མདོ་རྒྱུད་རིག་གནས་ལ་སྤྱན་རས་ཡངས་ཤིང་བསྟན་དགོན་འཛིན་སྐྱོང་ཁོ་ནས་དུས་འདའ་བར་མཛད། ཁྱད་པར་ཡབ་འབྲོང་པ་ཡིན་པའི་སྟབས་ཀྱིས་དགྲ་བླ་འབྲོང་པ་བན་ཐུང་ལ་གསོལ་མཆོད་རྟག་ཏུ་མཛད་པས། ལས་བདག་འབྲོང་པ་བན་ཐུང་ལུས་དང་གྲིབ་མ་ལྟར་འགྲོག་ཞིང༌། ཕྲིན་ལས་ཐོགས་མེད་དུ་སྒྲུབ་པ་བྱུང་བས། བན་ཐུང་གསོལ་མཆོད་དགྲ་བླའི་གོ་མཚོན་དཔའ་བོ་གཡུ་རྒྱལ་ཞེས་པ་ཡང་མཛད།

སྐུ་ཕྲེང་བཅུ་གསུམ་པ་ནི། དེང་གི་ཆར་བྱམས་མགོན་ཏཱ་ཡི་སི་ཏུའི་བཀའ་ལུང་བཞིན། ཉང་གྲགས་པ་རྒྱལ་མཚན་གྱི་སྲས་སུ་རབ་བྱུང་བཅུ་དྲུག་པའི་ས་འབྲུག་ལོ་མཚན་དཔེའི་པད་དཀར་གསར་དུ་བཞད། གདན་སར་མི་འཇིགས་གདོང་ལྔའི་ཁྲི་ལ་བཀོད་ཅིང༌། མཚན་ཀརྨ་དཔལ་ལྡན་ལུང་རྟོགས་ཆོས་ཀྱི་ཉི་མར་གསོལ། དགུང་གྲངས་བཅུ་བཞིའི་ཐོག་དགོན་དུ་དགུ་གཏོར་སྐབས་སྲ་མཁྲེགས་རྡོ་ལ་ཞབས་རྗེས་སྩལ་བ་སོགས་གྲུབ་པའི་རྟགས་མཚན་མང༌།

རི་པའི་ཡང་དག་སྐུ་ཕྲེང་།

༑ རི་པའི་ཡང་དག་གི་སྐུ་རབས་དང་པོ་ནི། རྫ་མེར་ཆེན་ཞེས་པའི་གནས་མཆོག་ཏུ་འབའ་རོམ་པའི་གྲུབ་ཐོབ་འཕུར་ཤེས་བཅུ་གསུམ་དུ་གྲགས་པ་བྱུང་བའི་ནང་ཚན། སྐྱུ་རུ་ཕྲིན་ལས་ཀུན་ཁྱབ་ཅེས་པའི་སྲས་སུ་འཁྲུངས། དཔལ་ཕྱག་ན་རྡོ་རྗེའི་བསྙེན་སྒྲུབ་མཛད་པས། གསང་བདག་གི་སྐུ་མངོན་སུམ་དུ་བཞེངས་ནུས་པར་གྱུར། དེ་ནས་ཐབས་ལམ་ཆོས་དྲུག་གི་ཉམས་ལེན་ལ་རྩེ་གཅིག་ཏུ་བརྩོན་པས། རླུང་བཅུ་དབང་དུ་འདུས་ཤིང༌། གཏུམ་མོ་བདེ་དྲོད་ཀྱི་ཡོན་ཏན་མངོན་དུ་གྱུར་པས། ན་བཟའ་རས་དཀར་གྱི་རྟུལ་ཞུགས་འཆང་ཞིང་ནམ་མཁའ་ལ་འཕུར་ནུས་པའི་རྫུ་འཕྲུལ་མཐར་འཇའ་འོད་དང་སྦྲང་ཆར་སོགས་ངོ་མཚར་གྱི་བཀོད་པ་དུ་མ་དང་བཅས་སྤྲུལ་པ་བསྡུས། རི་པའི་ཡང་དག་ནི། གོང་སྨོས་ཤཱཀྱ་རྡོ་རྗེའི་གདུང་རིགས་ལས་འཁྲུངས། དགུང་གྲངས་དྲུག་བར་དུ་སྨྲ་བརྗོད་མི་མཁྱེན་པ་དང༌། དགུང་ལོ་ཆེར་སོན་ཡང་བླུན་རྨོངས་ལྟ་བུར་སྦས་ཚུལ་དུ་བཞུགས་པས་ཐམས་ཅད་ཀྱིས་བརྙས་བཅོས་བྱེད་པ་ལ། ཉིན་གཅིག་འབྲོང་བར་མའི་ཤོག་ནས་མི་གཅིག་ཚེ་ལས་འདས་པས། བླ་མ་གདན་འདྲེན་དུ་འགྲོ་མཁན་ལ། ཁྱེད་ཀྱི་རབ་ན་བླ་མ་ཆོས་འཛིན་དབང་པོ་གདན་འདྲེན་ཐུབ་པ་གྱིས། འུ་ཐུག་ན་ཡང་དག་གདན་ལ་ཤོག་བྱས་ནས་བཏང་བས། མི་དེས་སྐད་ཆ་དྲིས་པས་ཆོས་འཛིན་དབང་པོ་མ་བཞུགས་ཟེར། ཡང་དག་མདུན་དུ་སོང་ནས་ཕེབས་རོགས་ཞུས་པས། བླ་མས། ཁྱོད་འུ་ཐུག་པ་ཨི་ཡིན་གསུངས་པས། ཁོ་ངོ་ཚ་ནས། ཕྱག་འཚལ་ཞིང་ཞུ་ནན་ཕུལ་བས་ཕེབས་པར་ཞལ་གྱིས་བཞེས། དཔོན་གཡོག་ཟུང་ལྕི་ཆུའི་འགྲམ་དུ་སླེབས་པར། མི་དེས་ཆུ་བོ་ཆེ་འདུག་པས་བདག་གིས་ཆིབས་ཁ་འཁྲིད་ནས་ཆུ་ལས་བརྒལ་བར་དྲག་ཞུས་པས། བླ་མའི་ཞལ་ནས། རྟ་ཕོའི་སྒ་ཆས་དོམ་གསུམ་དགོས། མི་ཕོའི་སེམས་ལ་དན་གསུམ་དགོས། །ཁྱོད་རང་རྟ་བཞོན་ནས་ཆུ་ལས་བརྒལ་དང༌། ང་ནི་མདོ་བ་རྟ་ཡི་གོང་གནོན་ནི་མི་མཁས། ཡོབ་ཆེན་ཁྲ་མོ་གནོན་འདྲིས་ནི་མི་ཆེ། ངོམ་ཆུ་ནི་ངོ་བརྣག །ང་ནི་འུ་ཐུག་གི་མི་ཡིན་པས། འུ་ཐུག་ན་ཡང་དག་ཆུ་ནས་འཕུར་གསུངས་ནས་ན་བཟའ་རླུང་གིས་བསྐྱོད་བཞིན་ཆུ་ཕར་ཁར་འཕུར་སོང་བས། མི་དེས་བླ་མ་ཡང་དག་མཁྱེན་ཟེར་ནས། དད་མོས་ཚད་མེད་དང་བཅས་དཔོན་གཡོག་གཉིས་མི་ཤི་བའི་ཁྱིམ་དུ་ཕེབས་གྲུབ་ཏེ། བླ་མས་སྐྱེ་ཤི་མི་རྟག་འདི་རྣམས་སྙིང་རེ་རྗེ། །འཆི་བདག་གཤིན་རྗེའི་སྡེ་ཚོགས་འཇིགས་ཤིང་སྐྲག །ངན་སོང་དམྱལ་བའི་གཙོ་བསྲེག་སྡུག་རེ་སྔས། །འགྲོ་དྲུག་འཁོར་བའི་འཁོར་ལོ་ཡ་རེ་ང༌། །ཀྱེ་མ་ཀྱེ་ཧུད་བཀའ་བརྒྱུད་ཐུགས་རྗེ་ཅན། །བདག་གིས་རྩེ་གཅིག་ཡིད་ཀྱིས་གསོལ་བ་འདེབས། ཚེ་འདས་རྣམ་ཤེས་རི་དྲུག་གར་གནས་ཀྱང༌། །རྣམ་ཤེས་འོད་དཔག་མེད་ཀྱི་ཐུགས་དཀར་འཕོས། ཞེས་གསུངས་ནས་ཕཊ་གཅིག་རྒྱབ་པས་ཚེ་འདས་དེ་ཡི་སྤྱི་གཙུག་སྐྲ་རྟགས་བླངས་ནས་རྣམ་ཤེས་བདེ་ཆེན་ཞིང་དུ་འཕོ་བར་མཛད། ཐམས་ཅད་ཡིད་ཆེས་དད་མོས་ཚད་མེད་སྐྱེས། རི་པའི་གྲུབ་ཐོབ་འཕུར་ཤེས་ཞེས་པའི་མཚན་སྙན་ཀུན་ལ་ཁྱབ། སྐུ་ཚེའི་སྨད་དུ་ཡི་དམ་བདེ་མཆོག་ལྷ་ལྔའི་བསྙེན་བསྒྲུབ་རྩེ་གཅིག་ཏུ་མཛད་པས། གྲུབ་པའི་གོ་འཕང་མཐོན་པོར་གཤེགས། མཐར་གཟུགས་སྐུའི་བཀོད་པ་རེ་ཞིག་བསྡུ་བར་མཛད་དོ།

སྐུ་ཕྲེང་གསུམ་པ། འབྲོང་སྟོད་ཤོག་དབོན་པོ་གྲགས་པ་དགྲ་འདུལ་དང་འབྲོང་བཟའ་པདྨ་ལྷ་མཚོ་གཉིས་ཀྱི་སྲས་སུ་འཁྲུངས། མཚན་ཀརྨ་དཀོན་མཆོག་ཕྲིན་ལས་ཞེས་གྲགས། རྗེ་འདིས་གཅོད་ཡུལ་ཕྱག་རྒྱ་ཆེན་པོའི་ཉམས་ལེན་ཕུང་པོར་གཟན་སྐྱུར་གྱི་རྟུལ་ཞུགས་འཆང་བས། རི་པའི་གཅོད་བླ་ཞེས་གྲགས། སྐུ་གཤེགས་སྐབས་འཇའ་འོད་དང་རོལ་མོའི་སྒྲ་སོགས་སྐྱེ་རྒུ་རྣམས་ཀྱིས་འདྲེན་བྱེད་ཀྱི་ཡུལ་དུ་གྱུར། སྐུ་རབས་བཞི་པ་ཀརྨ་དཀོན་མཆོག་འབྱུང་གནས་ཞེས་པ་དེ་ཉིད་ཀྱིས་ཇོ་བོ་ཐུགས་རྗེ་ཆེན་པོ་ཡི་དམ་དུ་བཟུང་ནས་སྐུ་ཚེའི་བསྙེན་བསྒྲུབ་ལ་རྟག་ཏུ་བརྩོན་པས། འཕགས་པའི་ཞལ་གཟིགས། དངོས་གྲུབ་རྣམ་གཉིས་བརྙེས། དེ་ཉིད་དུ་རིགས་ཀུན་ཁྱབ་བདག་ཅེས་པའི་བསྟོད་པ་ཡང་མཛད། གདུལ་བྱ་ཐམསཅད་སྨིན་གྲོལ་བཀོད་ནས་དགོངས་པ་ཆོས་དབྱིངས་སུ་ཐིམ་པའོ། སྐུ་ཕྲེང་ལྔ་པ་ལྷ་རིགས་སྨུག་པོའི་ལྡོང་ལས་འབྲོང་སྨད་དཔོན་ཚང་དུ་འཁྲུངས། མཚན་ལ་ཀརྨ་ཡོན་ཏན་དབང་ཕྱུག་ཕྲིན་ལས་རྣམ་དག་ཅེས་གསོལ། ལྗགས་ལ་ཨ་ཡིག་རང་བྱོན་ཡོད་པས་ཆུང་ངུ་ནས་ཕྱི་ནང་གི་རིག་གནས་ཀུན་ལ་མཁྱེན་པ་རྒྱས། ཇོ་ཤཱཀ་རྣམ་གསུམ་ལ་གསེར་གསོལ་སོགས་བསོད་ནམས་ཀྱི་ཚོགས་རྒྱ་ཆེར་སྤེལ་ཏེ། འབྲི་གུང་པའི་ཟབ་ཆོས་རྒྱ་ཆེར་གསན། གཞོ་སྟོད་གཏི་སྒྲོའི་ཚོགས་ཁང་དུ་རིམ་གཉིས་རྣལ་འབྱོར་ལ་བརྩོན། དངོས་གྲུབ་རྣམ་གཉིས་བདེ་བླག་ཏུ་ཐོབ། སླར་གདན་སར་ཕེབས་ནས་བསྟན་པ་བསྐྱངས། གདུལ་བྱ་ཕྲིན་ལས་ཆེ་བས་མཁན་པོ་ཕྲིན་ལས་རྣམ་དག་ཅེས་འབྲོང་བླ་གྲགས་པ་ཅན་ཞིག་བྱོན་པ་ཡིན་འདུག འདས་དུས་སྐུ་གདུང་ཞུགས་སུ་ཕུལ། ཐུགས་ལྗགས་རིང་བསྲེལ་ངོ་མཚར་ཅན་མང་དུ་བྱོན་པ་ནང་བཞུགས་ཕུལ་བའི་གསེར་གདུང་ཕྱིས་དགོན་པའི་ནང་རྟེན་དུ་བཞུགས། སྐུ་རབས་དྲུག་པ་ནང་ཆེན་ཕྱོགས་སུ་གསེར་པའི་གདུང་རིགས་ལ་འཁྲུངས། མཚན་ཀརྨ་གཞན་ཕན་ཕྲིན་ལས་སུ་གསོལ། ཆུང་ངུ་ནས་ངང་རྒྱུད་རིང་ཞིང་གསུང་ངག་འཇམ་པ། ཞབས་སོར་དྲྭ་བས་འབྲེལ་བ་སོགས་མཚན་དཔེའི་ཡོན་ཏན་དུ་མས་བརྒྱན་ཅིང༌། ཐུགས་རིག་རྣོ་བས་རོལ་མོ་དང་གྱེར་དབྱངས་སོགས་ལ་ཤིན་ཏུ་མཁས། དེ་ཉིད་ཀྱིས་མཛད་པའི་རྒྱལ་གླུ་མེ་ཏོག་མཛེས་ལྡན་ཞེས་པའི་རྒྱ་གླིང་གི་རྩ་ཚིག་དང༌། གིང་ཆེན་གར་མཆམ་དཔའ་བོ་གར་སྟབས་སོགས་རོལ་དབྱངས་དང་ཟློས་གར་གྱི་བསྟན་བཅོས་འགའ་རེ་ཡོད་འདུག དགུང་གྲངས་སུམ་བཅུའི་སྐབས་རྫ་དཔལ་སྤྲུལ་ཨོ་རྒྱན་འཇིགས་མེད་ཆོས་ཀྱི་དབང་པོ་ལས་རྫོགས་ཆེན་སྙིང་ཏིག་གི་གདམས་ངག་མཐའ་དག་གསན་ནས། རྫ་ཁོག་ཏུ་ལོ་མང་པོར་སྒྲུབ་པ་མཛད། དེ་ནས་སླར་གདན་སར་ཕེབས་ཏེ། སྙིང་ཐིག་གི་སྒྲུབ་སྡེ་གསར་པ་ཞིག་བཙུགས་ཞིང་ལོ་མང་པོར་སྒྲུབ་པ་མཐར་ཕྱིན་ནས་གཟུགས་སྐུ་ཕལ་ཆེར་འཇའ་ལུས་སུ་གྲུབ་བོ། སྐུ་ཕྲེང་བདུན་པ་འབྲོང་སྟོད་ཕྱོགས་སུ་བོན་གྱི་གདུང་རྒྱུད་ཁྱད་པར་ཅན་གྲུ་ཚ་ཞེས་པའི་སྔགས་རྒྱུད་ལས་བྱུང༌། ཡབ་གྲུ་ཚ་སྒོམ་ཆེན་ཕྲིན་ལས་འགྲོ་འདུལ་དང༌། ཡུམ་ཚ་བཟའ་སྨད་སྒྲོགས་གཉིས་ཀྱི་རིགས་སུ་འཁྲུངས། མཚན་ཀརྨ་ཕྲིན་ལས་ཀུན་ཁྱབ་གཞན་ཕན་རྒྱ་མཚོ་ཞེས་གྲགས། མཚན་དཔེ་དུ་མས་རྒྱན་ཤིང་རིག་གནས་ལ་མཁྱེན་པ་ཡངས། དགུང་གྲངས་ཉེར་ལྔའི་དུས་དཔལ་སྤུངས་ཡང་ཁྲོད་དུ། འཇམ་མགོན་ཀོང་སྤྲུལ་རིན་པོ་ཆེའི་སྤྱན་སྔར་རབ་ཏུ་བྱུང་ཞིང༌། དབུ་ཕྱག་རྫོགས་གསུམ་གྱི་གདམས་མཛོད་རྒྱ་ཆེར་བཞེས་ནས། དཔལ་སྤུངས་སྒྲུབ་ཁང་དུ་འདག་སྦྱར་མཛད་དེ་གདམས་ངག་ཐུགས་ཉམས་སུ་བཞེས་པས། སྤང་རྟོགས་དུ་མས་བྱང་ཆུབ་ཅིང༌། སླར་གདན་སར་ཕེབས་ནས་བསྟན་པ་བསྐྱངས། གཅོད་ཀྱི་ལས་གཞུང་ཡོན་ཏན་མཐའ་ཡས་གདུགས་པ་ཚར་གཅོད་ཅེས་པ་སོགས་མཛད་ཆོས་འགའ་རེ་ཡོད་འདུག སྐུ་ཚེ་སྨད་དུ་གྲོལ་ལམ་ཕྱག་རྒྱ་ཆེན་པོའི་ཉམས་ལེན་ལ་མཉམ་པར་བཞག་ནས། དགུང་གྲངས་ལྔ་བཅུ་ལ་མི་རྟག་པའི་ཉམས་མགུར་རྒྱ་ཆེར་གསུང་ནས་མྱ་ངན་ལས་འདས་སོ། སྐུ་གདུང་ཞུགས་སུ་ཕུལ་བས་དབུ་ཐོད་ལ་ཨོཾ་ཨཱཿ་ཧཱུྂ་གི་ཡིག་འབྲུ་རང་བྱོན་སོགས་རྟེན་དཔག་མེད་བྱོན། ཞེས་གསལ་འདུག་ཀྱང་འདི་དག་འགའ་ཞིག་དུས་སྐབས་མི་མཚུངས་པ་དང༌། སྐུ་གོང་འོག་གཉིས་ཀྱི་བླ་མ་དཔལ་སྤྲུལ་དང་ཀོང་སྤྲུལ་དུས་མཉམ་པ་དང༌། ལྷོ་ནུས་ལྡན་ཞབས་ཀྱིས་ཀོང་སྤྲུལ་མཇལ་ཞིང་དབང་མང་པོ་གསན་པ་སོགས། སྐབས་དེར་རི་སྟོད་མཆོག་སྤྲུལ་སྐོར་ངེས་པར་ངག་སྒྲོས་ཙམ་ཞིག་དགོས་ཚོད་ཀྱང༌། དེ་འདྲའི་ངག་སྒྲོས་མེད་གཤིས། འདི་དག་ལུང་ཁུང་ཇི་ཡིན་ཆ་མ་འཚལ་ལོ། སྐུ་རབས་བརྒྱད་པ་ལྷ་རིགས་འབྲོང་པའི་རྒྱལ་རྒྱུད་འབྲོང་སྨད་ལྕི་སྲིབ་བཻ་ཅང་གནམ་དགའ་དང་ཡུམ་ཨ་འཚོ་བཟའ་ཨོ་རྒྱན་ལྷ་མོ་གཉིས་ཀྱི་རིགས་ཀྱི་མྱུ་གུ་ལས། དགེ་མཚན་དུ་མ་དང་བཅས་སྐུ་བལྟམས། ཟླ་བ་བརྒྱད་ཀྱི་དུས་ཞལ་ནས་ཡིག་འབྲུ་གསུངས་པ་ཀུན་གྱིས་ཐོས། དགུང་གྲངས་བཅུ་ཡི་ཐོག་གདན་སར་ཆོས་ཁྲི་མངའ་གསོལ་བའི་སྐབས། དབུ་ཐོག་འཇའ་འོད་ཀྱི་གུར་ཁང་ན། རྗེ་བཙུན་འཇམ་དཔལ་དབྱངས་དངོས་སུ་བཞུགས་པ་ཀུན་གྱིས་མཇལ་བས་ཐམས་ཅད་དད་པའི་ས་ལ་བཀོད། དགུང་གྲངས་ཉེར་ལྔ་ལ་དཔལ་སྤུངས་ཆོས་འཁོར་གླིང་དུ་བྱམས་མགོན་ཏཱ་ཡི་སི་ཏུ་པདྨ་དབང་མཆོག་རྒྱལ་པོའི་སྤྱན་སྔར་རབ་ཏུ་བྱུང་ཞིང༌། དཔལ་སྤུངས་ཆོས་གྲྭར་བཞུགས་ནས། སྒྲ་ཀ་ཙན་དབྱངས་གསུམ། སུམ་རྟགས་དག་གསུམ་སོགས་རིག་གནས་ཀྱི་སྐོར་དང༌། དབུ་ཕར་འདུལ་མཛོད་ཀྲི་ཡོག་སྡེ་གསུམ་ལ་སོགས་པ་ནང་དོན་རིག་པ་སོགས་ཤེས་བྱ་ཀུན་ལ་གསན་སྦྱངས་གནང་བས། མདོ་རྒྱུད་རིག་གནས་དང་བཅས་པ་ལ་མཁས་པའི་ཕུལ་ཏུ་ཕྱིན༌། དག་ཡིག་ཤེས་བྱ་རབ་གསལ་དང༌། རྩིས་གཞུང་ཀུན་ཕན་སྒྲོན་མེ་སོགས་དྲང་ངེས་ཀྱི་བསྟན་བཅོས་འགའ་རེ་ཡང་མཛད། དགུང་གྲངས་སོ་ལྔ་ལ་དབུས་སུ་ལྷ་ལྡན་དང་བསམ་ཡས་དྭགས་ལ་སྒམ་པོ། དཔལ་གྱི་ཙཱ་རི་ཏྲ་སོགས་སུ་གནས་གཟིགས་ལ་ཕེབས་སྐབས་ཀྱང༌། གནས་བསྟོད་གསོལ་འདེབས་ཉམས་མགུར་ངོ་མཚར་ཅན་མང་དུ་གསུང༌། སླར་གདན་སར་ཕེབས་ནས་ཡི་དམ་དགྱེས་པ་རྡོ་རྗེའི་བསྙེན་སྒྲུབ་སོགས་རིམ་གཉིས་ཟབ་མོའི་རྣལ་འབྱོར་ཁོ་ནས་དུས་འདའ་བར་མཛད་མཐར་བགྲང་བྱ་བཞི་བཅུའི་ནང་སྐོར་ལ། དུས་ཟིང་སྐབས་བཙོན་འཇུག་བྱས་ནས་གཤེགས། ད་ཆར་སླར་ཡང་ཚང་གསར་ལྷ་ཡི་གདུང་རིགས་ལས་སྤྲུལ་པའི་ཉི་ཞོན་གསར་དུ་ཤར་བའི་བསྐལ་བཟང་ཐོབ་པའིསྐབས་སོ། རི་སྟོད་ལོ་རྒྱུས་མཐོང་ཡུལ་མེད་པས་དེང་དུས་བྲིས་པ་ནས་རོབ་བསྡུས་བཀོད་པ་ཡིན་ནོ།

༈ རྒེའུ་རྣ་དགོན་ཆོས་འཁོར་རབ་རྒྱས་གླིང་ནི༌།

འགྲོ་མགོན་ཏི་ཤྲི་རས་པ་ཞེས་ཡུལ་འདམ་ཤོད། ཡབ་དར་ཁྲ་བོ་དང༌། ཡུམ་སྣང་བཟའ་ཀླུ་ལྕམ་གཉིས་ཀྱི་སྲས་སུ་འཁྲུངས་ཤིང༌། དགུང་ལོ་བདུན་ལ་ཀློག་ཚེག་མེད་མཁྱེན། བཅུ་གསུམ་དུས་འབའ་རོམ་པའི་མཚན་ཐོས་པས་དད་པའི་བ་སྤུ་ལྡང༌། དུས་ཤིག་ན་འབའ་རོམ་མདོ་ཁམས་ཕྱོགས་རྩི་སར་ན་བཞུགས་པ་ཐོས་པས་མཇལ་དུ་བྱོན། དགུང་ལོ་བཅོ་ལྔ་ལ་ཚལ་དུ་ཞང་རིན་པོ་ཆེ་མཇལ། ཕྱག་ཆེན་ལ་ཉིན་མཚན་མེད་པ་དུས་འདའ་བ་བྱུང༌། སངས་རྒྱས་སྒོམ་པ་མཇལ། ཆོས་ཕྱག་ཆེན་ཞུས། བདེ་གསལ་མི་རྟོགས་པའི་ཉམས་སྐྱེས། འབའ་རོམ་དུ་བྱོན། བྲག་རྩ་ཞིག་ཏུ་བདེ་མཆོག་དང་ཕྱག་བཞི་པའི་སྒྲུབ་པ་མཛད་པས། ལས་མགོན་ནག་པོ་སྟོང་གི་བསྐོར་བ་གཟིགས། བླ་མ་འབའ་རོམ་པ་ཁམས་ནས་ཡར་ཕེབས། མདུན་དུ་ཕྱག་འབུལ་ལ་བྱོན། ཐུགས་དགྱེས་མཛད། ཉེར་ལྔའི་དུས་རབ་ཏུ་བྱུང༌། བླ་མས་ཕྱག་ཆེན་གྱི་ཁྲིད་གནང་ངོ་སྤྲོད་མཛད་པས་ཞག་བཞི་ནས་མཉམ་རྗེས་འདྲེས། བླ་མས་སངས་རྒྱས་དངོས་སུ་མཐོང༌། ཕྱིར་ཉིན་རིན་པོ་ཆེའི་མདུན་དུ་བྱོན་མ་ཐག་སྔགས་ཀྱི་རྟོགས་པ་ངོ་སྤྲོད་མཛད། དབང་ལུང་བུམ་པ་གང་བྱོས་ཚུལ་དུ་གནང༌། འབྲི་གུང་དུ་བྱོན། འབྲི་གུང་གདན་ས་ཐིལ་གྱི་དགོན་པ་མཐོང་མ་ཐག་ཕྱག་འཚལ་མོས་གུས་བྱས། འབྲི་གུང་གནས་དེ་བདེ་མཆོག་ལྷ་དྲུག་བཅུ་རྩ་གཉིས་ཀྱི་དཀྱིལ་འཁོར་དུ་གཟིགས། སྐྱོབ་པ་འཇིག་རྟེན་གསུམ་གྱི་མགོན་པོ་མཇལ། ཕྱག་ཆེན་ལྔ་ལྡན་དང་ལམ་འབྲས་སོགས་གདམས་ཟབ་རྣམས་ཞུས། ལོ་གཅིག་རིང་འབྲི་གུང་དུ་བཞུགས། འབྲི་གུང་མཁན་ཆེན་ཐ་མག་པ། སློབ་དཔོན་གུ་ར་བ། དཔེ་འགར་གུ་རུ་བ་བྲིས་འདུག་པ་མ་དག་པ་ཡིན། འབྲི་གུང་སྐྱོབ་པ་འཇིག་རྟེན་གསུམ་མགོན་སློབ་མ་དཔལ་ཆེན་བརྒྱད་ཀྱི་གྲས་དཔལ་ཆེན་གུ་ར་བ་ཞེས་པ་དེ་ཡིན། སྐབས་དེར་ལས་སློབ་གནང་བས་སློབ་དཔོན་གུ་ར་བ་ཞེས་པའོ། གསང་སྟེ་སློབ་དཔོན་དར་གཞོན། དུས་སྒོ་བ་དོ་པ་བཅས་ཀྱི་སྤྱན་སྔར་བསྙེན་རྫོགས་ཞུས། འདུལ་བ་སོགས་གསན། རྟེན་འབྲེལ་ཕྱོགས་མེད་དུ་འཆར་བ་འདི་རྗེ་འབྲི་གུང་བ་ཆེན་པོའི་བཀའ་དྲིན་ཡིན་ཞེས་གསུངས། དེ་ལྟ་བུའི་གྲུབ་ཆེན་དེ་ཡི་དངོས་སློབ། རས་པ་དཀར་པོ་ཤེས་རབ་དབང་ཕྱུག དེས་རྒྱུད་འཛིན་སློབ་གཙོ་སྤྱན་སྔ་ལུས་མེད་རྡོ་རྗེ། དེ་ལ་སློབ་མ་བཀའ་བབ་བུ་ཆེན་བཞི་ལས། དབང་དང་རབ་གནས་ཀྱི་བཀའ་བབ་རྒྱལ་སྲས་ལྷ་པ་ཚུལ་ཁྲིམས་སེང་གེ དེའི་སློབ་མ་རིག་དབོན་ཚུལ་ཁྲིམས་ཡེ་ཤེས། འཁྲུངས་ཡུལ་ལྕི། བླ་མ་རྒྱལ་སྲས་ལྷ་པ་ལས་རབ་ཏུ་བྱུང༌། གདམས་པ་ཐམས་ཅད་རྫོགས་པར་གསན། ར་འོག་ཕུག་ཏུ་ལོ་དགུ་ནས་བཅོ་བརྒྱད་བར་འདག་སྦྱར་དུ་བཞུགས། སླར་ཡང་དེར་ལོ་བཅུ་གཅིག་ལ་འདག་སྦྱར་དུ་བཞུགས་པས་སློབ་དཔོན་ཕུག་པར་གྲགས། རྒེའུ་རྣ་བླ་མའི་གདན་ས་མཛད། ཚོགས་པ་བསྐྱང༌། དྲུག་བཅུ་རེ་གསུམ་ལ་མྱ་ངན་ལས་འདས། སློབ་མ་རྒེའུ་རྣའི་གཞོན་ནུ་འབྱུང་གནས། སངས་རྒྱས་མཐའ་ལྟོས། ཤར་པ་བསོད་ནམས་སེང་གེ སེར་ཡེ་རས་པ་སོགས་བྱུང་བས། མཆོག་ཏུ་གྱུར་པ་རྒེའུ་རྣའི་གཞོན་ནུ་བྱུང་གནས་ཡིན།   
རྒེའུ་རྣ་གཞོན་ནུ་འབྱུང་གནས་སྐུ་ཕྲེང་།

ཁོང་འཁྲུངས་ཡུལ་རྩི་རྒྱུད་ཀོར་མཛོ་བྲག གདུང་རུས་འབྲོ་ལྡོག ཡབ་རྒྱལ་བ་ཡེ་ཤེས། ཡུམ་བོ་ཆོག སྟག་ལོ་ལ་སྐུ་བལྟམས། སྤྱི་ལོ༡༣༦༢ཙམ་བླ་མ་རྒྱལ་སྲས་ལྷ་པའི་དྲུང་དུ་རབ་ཏུ་བྱུང་ཤིང་གདམས་པ་ཐམས་ཅད་གསན་ནས་སྒྲུབ་པ་རྩེ་གཅིག་ཏུ་མཛད་པས་གྲུབ་པ་ཐོབ། ཡིག་དྲུག་དྲུང་ཕྱུར་གསུངས༌། བྲག་འགོ་ནས་ཕར་འཕུར་ཚུར་འཕུར་ཆོག་པ་བྱུང༌། རྒེའུ་རྣའི་གདན་ས་མཛད། གྲྭ་ཚོགས་མང་བར་འདུས། དགུང་ལོ་བདུན་བཅུ་ལ་མྱ་ངན་ལས་འདས། རྟེན་རིང་བསྲེལ་དཔག་མེད་བྱུང༌། ཁ་དཔེ་ལ། རྒེའུ་རྣའི་གཞོན་ནུ་འབྱུང་གནས་ལ། །ཚེམ་སུམ་བཅུ་ལ་དུང་དཀར་སུམ་བཅུ། །འབུད་ཉན་པའི་དུང་དཀར་བཅུ་གསུམ་ཡོད་ཟེར་བ་བྱུང༌། སློབ་མ་རི་པ་བརྩོན་འགྲུས་འབྱུང་གནས། སོག་རག་སེང་གེ་འབུམ་པ། འདི་སོག་རག་འབྲོང་པ་ཡིན། རྟོགས་ལྡན་ཆོས་རིན། རྟོགས་ལྡན་རིག་ཤེ། རྟོགས་ལྡན་ཚུལ་ཁྲིམས། རྟོགས་ལྡན་དམར་ཡུ། རྟོགས་ལྡན་བསོད་རྒྱལ་བ་སོགས་མང་དུ་བྱོན། ཞེས་འབའ་རོམ་ཆོས་འབྱུང་སྟག་གི་གཟུགས་དབང་ལས་གསལ་བ་ཙམ་ལས་ལྕི་གཞུང་དུ་རྒེའུ་རྣ་དགོན་པ་ག་དུས་ཆགས་མིན་མི་གསལ།

འབའ་རོམ་ཆོས་འབྱུང་གསལ་བྱེད་སྒྲོལ་མེ་ལས། སློབ་མ་རི་པ་བརྩོན་འགྲུས་འབྱུང་གནས། སོག་རག་སེང་གེ་འབུམ་པ། མཛོ་མོ་ཆོས་བཟང༌། སྟག་བན་ཆོས་རིན། རིན་ཆེན་ཤེས་རབ། ཚུལ་གྲགས་པ། རྟོགས་ལྡན་དམར་ཡུ། བསོད་རྒྱལ་སོགས་མང་བ་བྱོན། གདན་ས་ནི། མཛོ་མོ་བ་དང༌། ཚུལ་གྲགས་པ་སོགས་ཀྱིས་མཛད་ནས་དེ་རྗེས་ཚན་གཅིག་ཚ་བ་སྒང་དུ་བྱོན་ནས་ཚ་བ་བང་ཆེན་དགོན་ཞེས་པ་བཏབ། ཚུལ་ཁྲིམས་རྒྱ་མཚོ་ཞེས་པས་རྒེའུ་རྣའི་འབྲོག་དགོན་བཏབས་པ་སོགས་གསལ། ངག་སྒྲོས་སུ་ཚྭ་སྒང་སྟོད་རྒེའུ་རྣ་དགོན་པ་ནས་རྒེའུ་རྣའི་གཞོན་ནུ་འབྱུང་གནས་སྐུ་ཕྲེང་གཉིས་པའི་སྐབས་དེར་འབྲོང་པའི་ཡུལ་དུ་ཕེབས། དགོན་པ་ཐོག་མ་དེ་ལྕི་གཞུང་ཆུ་བཟང་རི་བོ་ཆེའི་གཤམ་དུ་ཆགས་བཏབ། རྒེའུ་རྣའི་བླ་ཤུག་དང་ཆུ་འགོ་ད་ལྟ་ཡོད། དེ་རྗེས་སྐུ་ཕྲེང་འགའ་ཡི་དུས་དངོས་གྲུབ་བདུད་རྩིའི་ཆུ་འགོ་ལུང་རིང་མ་ལ་ཕྱག་བཏབ། དགོན་པའི་མཚན་རྒེའུ་སྣ་དངོས་གྲུབ་གླིང་ཞེས། མི་མ་ཡིན་གྱི་ཕུལ་བའི་དར་དང༌། ལྷ་མ་ཡིན་གྱི་མེ་ལོང་བཅས་དེ་དུས་བསྣམ་ནས་ཕེབས་པ་རེད་ཅེས་རྒེའུ་རྣའི་རྟེན་སྒམ་ནང་དུ་ཡོད། དེ་རྗེས་གྲགས་འབུར་མའི་སྒང་དེར་སྤོ་བསྐྱོད་གནང༌། དེེའི་ཡང་སྲིད་རིམ་པར་བརྒྱུད་པའི་རྣམ་ཐར་དང་ལོ་རྒྱུས་མཐོང་ཡུལ་དཀོན་སྟབས་མ་ཤེས། དེང་དུས་བྲིས་པ་འགའ་ཞིག་མཐོང་ཡུལ་དུ་གྱུར་ཀྱང༌། ལོ་དུས་སོགས་ངེས་པ་རྙེད་པར་དཀའ་བས་འདིར་མ་བྲིས། འབའ་རོམ་ཆོས་རྒྱུད་ནས་འབྲི་གུང་བཀའ་བརྒྱུད་དང༌། དེ་ནས་ཀརྨ་བཀའ་བརྒྱུད་དུ་འགྱུར་བ་འདྲ། དེང་སང་རྗེ་དུས་གསུམ་མཁྱེན་པའི་དགོན་པ་དང་པོ་ཀརྨའི་དགོན། གཉིས་པ་མཚུར་ཕུ། གསུམ་པ་རྒེའུ་རྣ་ཟེར་འདུག་སྟེ། དེ་མིན་པ་གསལ་པོ་ཡོད། དུས་མཁྱེན་འབའ་རོམ་དར་མ་དབང་ཕྱུག་དང༌། འབྲི་གུང་འཇིག་རྟེན་མགོན་པོ་རྣམས་དུས་ཚོད་གཅིག་པ་ལ་དུས་མཁྱེན་དང་འབའ་རོམ་གཉིས་ཅུང་ཟད་བསྒྲེས་ཤིང༌། གཞོན་ནུ་འབྱུང་གནས་རོལ་པའི་རྡོ་རྗེའི་དུས་ཙམ་ཡིན་འདུག་པ་སྒེས་སྣ་ཀར་དགོན་དུ་ཆོས་གྲགས་རྒྱ་མཚོ་དུས་ཙམ་ལ་འགྱུར་བ་འདྲ་འདུག །སི་ཏུ་ཆོས་འབྱུང་རྣམ་ཐར་དུ་རྒེའུ་རྣ་བླ་མ་འཕེལ་རྒྱས་དང་མཇལ་ལུགས་གསལ་ཀྱང་དེ་གཞོན་ནུ་འབྱུང་གནས་སྐྱེ་ཕྲེང་ཡིན་མིན་མ་ཤེས། ས་མིག་མ་སྟོང་ཙམ་སྐུ་ཕྲེང་རྣམས་ཀྱི་མཚན་དེང་སྐབས་མཐོང་བའི་ལོ་རྒྱུས་བཞིན་སྨོས་ན། གཞོན་ནུ་འབྱུང་གནས་ཀྱི་སྐུ་ཕྲེང་གཉིས་པ་གསང་བདག་བདུད་འཇོམས་སམ་ཚུལ་ཁྲིམས་རྒྱ་མཚོ་ནི། མདོ་སྨད་སྦས་གནས་གྲོ་མ་ལྗོངས་དང་ཉེ་བའི། རྨེ་རྒྱལ་རྩེ་ལྷའི་གནས་མཆོག་གི་མདུན་ཞོལ་དུ་རིགས་རུས་མངོན་པར་མཐོ་བའི་ལྡོང་གི་རིགས་ལས་འཁྲུངས༌། བླ་མ་འདི་ཡི་སྐུ་དུས་སུ་འགྲོ་དོན་དབང་གིས་སྔར་གྱི་དགོན་པ་འདི་ཉིད་ལྕི་ལྗོངས་ཆུ་བཟང་རི་བོ་ཆེའི་མགུལ་དུ་གནས་སྤོས་ནས་བཞུགས་པས། རི་བོ་ཆེའི་ལྷོ་ངོས་སུ་སྒེས་སྣའི་བླ་ཤུགས་དང་ཐང་དུ་བླ་ཆུ་སོགས་ད་ལྟ་ཡང་ཡོད། དགོན་གནས་དེ་རུ་འགྲོ་དོན་བསྐྱངས་ནས་མཐར་ཞི་བར་གཤེགས། སྐུ་ཕྲེང་གསུམ་པ་བསྟན་འཛིན་ཆོས་ཀྱི་རྒྱལ་མཚན་ནི། ལྷོ་ཕྱོགས་ཧོར་ཚོའི་ཡུལ་དུ་ནག་པོ་ཞེས་པའི་ཚ་བོར་འཁྲུངས། དམ་པ་འདི་ཉིད་ཆུང་ནས་སྒྲིབ་པ་ཕྲ་མོས་མ་གོས་པས་མངོན་མཁྱེན་ཐོགས་མེད་མངའ་བ་དང༌། མཁས་བཙུན་བཟང་གསུམ་གྱི་ཡོན་ཏན་དུ་མས་ཕྱུག་ཅིང་བསྟན་འགྲོའི་དོན་ཁོ་ནས་དུས་འདའ་བར་མཛད་ནས་དགུང་གྲངས་ཞེ་དགུ་ལ་གཤེགས། སྐུ་ཕྲེང་བཞི་པ་དབང་ཕྱུག་གྲགས་པ་ནི། ལྕི་ལྗོངས་འབྲོང་པ་བར་མའི་དཔོན་དབང་དྲག་གི་སྲས་སུ་འཁྲུངས། གདན་སར་ཕེབས་ནས་ཡབ་ཀྱི་བྱེད་སྤྱོད་ངན་པའི་དབང་གིས་ཆུང་ངུ་ནས་གཤེགས། སྐུ་ཕྲེང་ལྔ་པ་དབང་ཕྱུག་ཆོས་ཀྱི་རྒྱལ་མཚན་ནི། འཁྲུངས་ཡུལ་རིགས་རུས་སོགས་ད་ལྟ་མ་ངེས། འདི་ནི་ཧོར་དུས་དང་འབྲོང་པ་དགེ་རྒྱལ་སོགས་མཆོད་ཡོན་འབྲེལ་ཤིང་འགྲོ་དོན་ཆེ། འགྲོ་དོན་དུས་བབ་ལ་བརྟེན་དགོན་གནས་སླར་ཡང་ཆུ་བཟང་རི་བོ་ཆེ་ནས། འབྲོང་པ་བར་མའི་ས་ཆ་བདུད་རྩི་ཆུ་འགོ་ལུང་རིང་ཞེས་པར་གནས་སྤོས་ནས་ཆགས། དགེ་རྒྱལ་རྫ་རྒྱུད་གཟུ་རུ་དགོན་པ་བཏབ་པར་གྲགས། འགྲོ་དོན་ཕྱོགས་མེད་རྒྱས་ནས་མཐར་མཁའ་འགྲོ་སྡེ་ལྔས་བསུས་ཏེ་བདེ་བ་ཅན་དུ་གཤེགས། སྐུ་ཕྲེང་དྲུག་པ་མདོ་སྨད་སྒ་ཡུལ་དུ་དཔྱིད་དུ་འབྲུག་སྒྲ་ཐོག་མར་བསྒྲགས་སྐབས་སྐུ་འཁྲུངས་པས་མཚན་ལ་ཁྱེའུ་འབྲུག་སྒྲ་ཞེས་གསོལ། དཔལ་ཀརྨ་པ་ལས་དབང་གདམས་ངག་ཞུས་ནས་གདན་ས་བསྐྱངས་བ་ཙམ་ལས་རྣམ་ཐར་ཞིབ་རྒྱས་མ་ངེས། སྐུ་ཕྲེང་བདུན་པ་བསོད་ནམས་དབང་ཕྱུག་ཆོས་ཀྱི་རྒྱལ་མཚན་ནི། བྱང་རྒྱུད་དགེ་རྒྱལ་ཕྱོགས་སུ་སྐུ་འཁྲུངས་ཤིང་གདན་སར་ཆོས་ཁྲི་མངའ་གསོལ་ཡང༌། དེེ་སྐབས་སོག་པོ་ཨོ་རོད་རྒྱལ་པོས་ཀར་བསྟན་ཡོངས་རྫོགས་རྩད་ནས་བརླག །རྒྱལ་དབང་ཞྭ་དམར་ནག་གཉིས་རྒྱ་འཇང་སོགས་སུ་ཕེབས་བྱོལ་གནང་བའི་སྐབས་ཡིན་པས་རྒེའུ་རྣ་ཡང་གཞན་མ་ལྟར་རྨིང་ནས་གཤེགས་པས་གདན་ས་རེ་ཞིག་སྟོང་ངོ༌། དེ་རྗེས་རབ་བྱུང་བཅུ་གཅིག་པའི་ཆུ་གླང་ལོ་སླར་ཡང་སྔར་གྱི་དགོན་པའི་མདུན་ཟུར། གསེར་གཞོང་ན་མོ་ཆེ། གཡས་སུ་སྒེགས་མོས་མེ་ལོང་བསྟན་འདྲ་མཚོ་མེ་ལོང་མ། དབུས་སུ་འབྲུ་ཡི་མཎྜལ་སྤུང་འདྲའི་གྲགས་འབུར་མའི་སྟེང་དུ་དགོན་པ་གསར་དུ་བཏབ་པ་དང། དུས་མཚུངས་ཀརྨ་པ་ཞྭ་དམར་ནག་ཡབ་སྲས་བོད་དུ་ཡར་ཕེབས་པ་དང་འགྲིགས་པས་ཐུགས་དགྱེས་ཤིང་རབ་ཏུ་གནས་པའི་མེ་ཏོག་འཐོར་ཏེ་ཀར་དགོན་བརྒྱ་དང་དྲུག་བཅུའི་ཐོག་མ་འདི་ཡིན་པར་ཞལ་བཞེས་གནང་བ་ཡིན་ཞེས་ཡུལ་མིའི་ངག་རྒྱུན་དུ་སྣང། སྐུ་ཕྲེང་བརྒྱད་པ་ཆོས་རྗེ་བསོད་ནམས་དབང་ཕྱུག་དང་སྐུ་རབས་དགུ་པ་ཀརྨ་ངེས་དོན་ཆོས་རྒྱལ་སྒྲུབ་བརྒྱུད་བསྟན་འཛིན་སྙིང་པོ་རྣམ་གཉིས་ཀྱི་རྣམ་ཐར་ཁུངས་མ་རྙེད་དོ། སྐུ་ཕྲེང་བཅུ་པ་རྒྱལ་བ་འབྲི་ཀར་ཟུང་གི་བཀའ་ལུང་གཅིག་མཐུན་ལྟར། ཀཿགཞུང་དང་ཉེ་བའི་ཆར་ལྷ་རིགས་འབྲོང་པའི་རྒྱལ་རྒྱུད་དུ་འཁྲུངས་ཤིང་གདན་སར་མངའ་གསོལ། མཚན་ཀུན་ཁྱབ་ཆོས་ཀྱི་རྒྱལ་མཚན་དུ་གསོལ། དགེ་རག་འབྲོང་གསུམ་གྱི་གདུལ་བྱ་རྣམས་ལ་འགྲོ་དོན་མཐར་ཕྱིན་ནས་དགུང་གྲངས་གྱ་གསུམ་ལ་གཤེགས། སྐུ་ཕྲེང་བཅུ་གཅིག་པ་ནི། འཆིམ་ཕུ་ཟླ་དགོན་དང་ཉེ་བར་འཁྲུངས། མཚན་དཀོན་མཆོག་ཕྲིན་ལས་བསྟན་འཛིན་དུ་གསོལ། དབུས་སུ་འགྲོ་དོན་ཆེར་ཕེབས་ཤིང༌། གདན་སར་ཕེབས་ནས་བཤད་སྒྲུབ་ཀྱི་མཛད་ཕྲིན་རྒྱས། ཁྱད་པར་གསོ་རིག་ལ་མཁས། སྐུ་ཕྲེང་བཅུ་གཉིས་པ་ད་ལྟ་སྤྲུལ་སྐུ་བསྟན་འཛིན་རྣམ་རྒྱལ་གྱི་གོང་མ་ནི། སྐུ་གཤེགས་ཁར་དགོན་པའི་ཉེ་སར་འཁྲུངས་པར་གསོལ་བ་བཏབ་པ་བཞིན་གོང་པ་རིག་ཤེ་ཚང་དུ་འཁྲུངས། རྒྱལ་དབང་བཅོ་ལྔ་མཁའ་ཁྱབ་རྡོ་རྗེའི་ལུང་ནས་ཟིན། མཚན་ཀརྨ་ངེས་དོན་བསྟན་འཛིན་རྣམ་རྒྱལ་གསོལ། ལས་དང་བར་ཆད་དུ་མའི་རྐྱེན་གྱིས་སྐུ་ལ་ཉེ་ཞོ་ཆེན་པོ་བྱུང༌། ཕྱིས་སུ་སྐུ་གཤེགས་ཁར་རིགས་རུས་བཟང་བ་ཞིག་ཏུ་འཁྲུངས་པར་ཞལ་གྱིས་བཞེས། འདི་གཞོན་ནུ་འབྱུང་གནས་ཀྱི་སྤྲུལ་རྒྱུད་ཡིན་འདུག དེའི་ཡང་སྲིད། སི་ཏུ་པདྨ་དབང་མཆོག་གིས་ལྕགས་ཡོས་ལོར་ཟླ༧ཚེས་་༡༢ལ་མཆོག་གསུམ་གསོལ་བཏབ་དང་འབྲེལ་བའི་བརྟགས་པ་བགྱིས་འབྲས་རྒེའུ་རྣ་སྤྲུལ་སྐུ་ཚེ་ཚང་གི་ཡང་སྲིད་ཐད། ༧སྐྱབས་གཅིག་རྒྱལ་དབང་རིན་པོ་ཆེའི་རྟགས་ཡིག་ཏུ་ཁྱིམ་བདག་ཡབ་ཡུམ་མིང་བཀྲ། ཕ་མེས་སྔར་གྱི་མིང་རུས་ལ་གཟིགས་པའི་བཀའ་ཕེབས་ལྟར། ད་ལྟ་ཅུང་ཟད་ཞལ་མ་གསལ་ཙམ་འདུག་རུང༌། གང་ལྟར་མ་ཡུམ་མིང་ལུང་དོན་དང་མཐུན་རྒྱུ་བཅས། འབྲོང་སྨད་བཻ་ཧུ་ཁྲི་རྒྱལ་གྱི་སྲས་ཤིང་བྱ་ལོ་པ། ཡུམ་བསོད་ཆོས་སམ། བཀྲ་ཤིས་གཡང་མཚོའི་ཁྱེའུ་དེ་ངེས་པར་སྐྱེ་སྲིད་འཁྲུལ་མེད་བྱུང་འདུག་པས། དེ་ལྟར་ངོས་འཛིན་བྱ་གལ་ཆེ་ཞེས། སི་ཏུའི་རྣམ་ཐར་ངོ་མཚར་ནོར་བུ་ལྗོན་བཟང་འཕྲུལ་པར་ལྡེབ་གྲངས་བདུན་པའི་རྒྱབ་ལོག་ཡིག་ཕྲེང་གསུམ་པ་ནས་གསལ་བ་བཞིན། །སི་ཏུའི་ཁོ་བོས་གཅུང་པོ་དེ་ཐོག་མར་ལྷོ་ལུང་དཀར་དགོན་དུ་སྒྲིགས་ཞུགས་སྐབས་༧ལྷོ་འབྲོང་སྤྲུལ་གྱིས་མཚན་བསྟན་འཛིན་རྣམ་རྒྱལ་གནང་བ། སྐུ་གོང་མའི་མཚན་དང་གཅིག་པ་བྱུང་འདུག་པ་མཁྱེན་ཡོད་བཟོ་འདུག གང་ལྟར་ད་ལྟ་འཚོ་བཞུགས་འདི་ཉིད་དོ། །

གཅོད་པ་ནག་རིང་གི་སྤྲུལ་རྒྱུད་རྒེའུ་རྣའི་མཁའ་སྤྱོད་རྡོ་རྗེའི་སྐུ་ཕྲེང་།

༈ ངག་སྒྲོས་སུ་རྒེའུ་རྣའི་གཅོད་པ་ནག་རིང་གི་སྤྲུལ་རྒྱུད་ཟེར་ཡང་། སློབ་དཔོན་ཧཱུྃ་ཆེན་ཀ་རའི་ཟློས་གར་རྒེའུ་རྣ་མཁའ་སྤྱོད་རྡོ་རྗེ་འམ། པདྨ་མཁའ་སྤྱོད་རྡོ་རྗེ་ཧཱུྃ་རལ་རྩལ་ཞེས་པ། དུས་སྐབས་དེར་འབྲོང་བར་མ་ལ་སྟོད་མ་ཞེས་འབོད་པས་དཔོན་ཚང་དུ་འཁྲུངས་ཤིང༌། ཚ་བ་བདུད་འདུལ་རྡོ་རྗེའི་གཏེར་ཆོས་འཕྲོས་ལུས་འདོན་པ་པོ་ཡིན་ཞེས་གསལ༌། གནས་མཆོག་པདྨ་རྩེག་པ་ནས་ཟབ་ཆོས་མང་པོ་དང་ཚ་བ་སྒྲོལ་བྲག་ནས་གནམ་ལྕགས་་ཕུར་པ་གཏེར་ནས་བཞེས། ཀཿཐོག་ཏུ་སྔར་མཁའ་སྤྱོད་རྡོ་རྗེའི་ཆོས་སྐོར་པོད་མང་པོ་ཡོད་རུང༌། དེང་སང་ནི་ཛམ་ནག་རྒྱུན་ཁྱེར་གཏེར་བསང་ཡུལ་ལྷའི་བསང་འདྲ་མཇལ་རྒྱུ་འདུག ཁོང་གིས་ཝ་རད་གནས་མཆོག་གནས་སྒོ་ཕྱེ་ནས། ཆོས་དུང་གཉིས་གཏེར་དུ་བཞེས་པ་ཕོ་དུང་དེ་རྒེའུ་རྣ་དགོན་དང་མོ་དུང་དུང་ཁྲ་མ་ཞེས་པ་སྒེས་སྣའི་དགོན་ལག་གཟུ་རུ་དགོན་ཡིན་པ་དེར་གནང༌། གྲོ་ལོད་ཞལ་འབག་དེ་གཏེར་ནས་བཞེས། དེ་རྣམས་ཀྱིས་གཏེར་ཤུལ་ད་ལྟ་ཝ་རད་གནས་མཆོག་གྲོ་ལོད་གསང་ཕུག་ཏུ་མཇལ་རྒྱུ་ཡོད། ལོ་ཆེན་བཻ་རོའི་ཞྭ་ཆོས་གཏེར་དུ་བཞེས་རྩིས་གནང་བས་གཟུ་རུ་ཚང་ལ་སྐས་ཐེམ་བཅུ་གསུམ་ཡོད་པ་ཞིག་ཁྱེར་ཤོག་གསུང་པར། གཉེར་པ་དེས་གཟུ་རུ་ཚང་ལ་སྐས་ཐེེམ་ལྔ་ལས་མེད་པ་ལ་ངས་ག་ནས་འཁྱེར་ཞེས་བརྗོད་པས་རྟེན་འབྲེལ་འཆུག་ནས་བཞེས་མ་ཐུབ་པ་གཏེར་སྒོ་འགག་པའི་ཤུལ་མཇལ་རྒྱུ་ཡོད་པ་དང༌། གནས་དེའི་ཕན་ཡོན་རྡོ་ལ་བསྐོས་པ་ཞིག་ཡོད་པ་འདི་ལྟར།

ཝ་རད་གནས་མཆོག་གི་གནས་ཡིག

ཨེ་མ་ཧོ། ཆོས་སྐུ་དབྱིངས་ནས་མ་འགག་རོལ་པའི་གར༔ ལོངས་སྐུ་ཞིང་ཁམས་གང་འདུལ་སྤྲུལ་པས་ཁྱབ༔ སྤྲུལ་སྐུའི་སྣང་ཚུལ་འཇིག་རྟེན་ཁམས་འདི་རུ༔ གནས་ཆེན་བརྒྱ་རྩ་གནས་ཕྲན་སྟོང་རྩ་གཉིས༔ མཐོང་ཐོས་འཁོར་བའི་གཡང་ལས་སྒྲོལ་ནུས་པའི༔ བདེ་གཤེགས་རྒྱལ་བ་སྤྱི་དང་ཁྱད་པར་དུ༔ རིག་འཛིན་ཆེན་པོ་པདྨ་བྱིན་རླབས་པ༔ གཏེར་ཁ་དུ་མ་རང་བྱུང་སྒྲུབ་ཆུ་དང༔ ཡ་མཚན་རྟགས་བཅས་མ་འོངས་དོན་དུ་བཞག༔ ཁྱད་པར་གཏེར་སྒྲོའི་ཆ་ལག་ཁམས་ཀྱི་ཕྱོགས༔ སྦས་གནས་ཡ་མཚན་བཀོད་པ་ལྷོ་ལྔའི་ཆ༔ མཁའ་འགྲོའི་སྒྲུབ་གནས་གྲོ་ལོད་གསང་བ་ཕུག༔ ནོར་བུ་འོད་འབར་བདེ་ཆེན་མཁའ་སྤྱོད་གནས༔ ཕྱི་ལྟར་བྲག་དཀར་སེང་གཟུགས་ཡ་མཚན་ཅན༔ ནང་ལྟར་བདེ་མཆོག་རྩ་གསུམ་ཕོ་བྲང་ཡོད༔ གསང་ལྟར་མ་ཚོགས་མཁའ་འགྲོ་འདུ་བའི་ཞིང༔ དག་པའི་སྣང་འཆར་རང་བྱུང་བསམ་ལས་འདས༔ འགྲོ་བའི་མཐོང་ཚུལ་ཡིག་འབྲུ་ཕྱག་ཞབས་རྗེས༔ སྒྲུབ་ཕུག་ལ་སོགས་ཡ་མཚན་བཀོད་པ་རྫོགས༔ རྩེ་གཅིག་གུས་འདུད་དད་པས་གསོལ་བཏབ་པས༔ ཕྱག་མཆོད་བསྐོར་བས་ལས་ཀྱི་སྒྲིབ་པ་དག༔ སྐུ་གསུམ་རྡོ་རྗེ་ས་ལ་འགོད་ནུས་པས༔ གནས་མཆོག་ཁྱད་པར་ཅན་ལ་གསོལ་བ་འདེབས༔ ཚེ་ནོར་འབྱོར་རྒྱས་བསམ་དོན་ལྷུན་གྱི་འགྲུབ༔ མཐར་ཐུག་ཟུང་འཇུག་རྡོ་རྗེ་འཆང་འགྲུབ་ཅིང༔ འཕོ་མེད་བདེ་བ་ཆེན་པོས་སྐུ་ཐོབ་ཤོག༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྷི་ཧཱུྃ༔ ཞེས་པ་འདི་རིག་འཛིན་ཆེན་པོ་པདྨ་མཁའ་སྤྱོད་རྡོ་རྗེ་ཧཱུྃ་རལ་རྩལ་གྱིས་མཛད་པའོ། གནས་ཀྱི་བསྐོར་ཚད་ནི། རིག་འཛིན་མཁའ་སྤྱོད་རྡོ་རྗེ་ཉིད་དང༌། མཁས་མཆོག་སྒྲུབ་བརྒྱུད་ཉི་མ། གཉན་པ་སྒྲུབ་བརྒྱུད་བསྟན་དར། རིག་འཛིན་སྣང་མཛད་རྡོ་རྗེ་སོགས་རྒྱལ་བ་ཡབ་སྲས་རྣམས་ཀྱིས་ཉ་སྟོང་དུས་དྲུག་ལ་རྩེ་གཅིག་ཡིད་ཀྱི་དད་མོས་ཀྱི་བསྐོར་བ་བྱས་ན་བསྐོར་བ་རེ་ལ། བཛྲ་དུང་བཅུ་གསུམ་གྱི་འགྱུར་ཡོད་ཅེས་གསལ་བ་དང༌། མཁའ་སྤྱོད་རྡོ་རྗེས་ཝ་རད་བྲག་ལ་ཤིང་གི་ཕུར་པ་བཏབ་པ་ད་ལྟ་ཡང་མཇལ་རྒྱུ་ཡོད། རྟེན་འབྲེལ་གཞན་དབང་གྱུར་པས་སྐུ་དེས་འདུལ་བྱ་རྫོགས་ནས་པདྨ་འོད་དུ་གཤེགས། དེའི་ཡང་སྲིད་དཔོན་སར་ཚང་དུ་འཁྲུངས་སྐད། དེའི་ཡང་སྲིད་རྒེའུ་རྣའི་བླ་རྒན་སྤྲུལ་སྐུ་དང༌། དེའི་སྐྱེ་སྲིད་འབྲོང་སྟོད་མ་ཚང་ཡབ་དཔོན་ཚེ་གྲགས་སམ་དགའ་གྲགས་ཀྱི་སྲས་སུ་འཁྲུངས་ཤིང། གཅེས་མིང་སྤྲུལ་སྐུ་དམར་དམར་དང་ཡང་གོང་མའི་མཚན་བླ་རྒན་སྤྲུལ་སྐུ་ཡང་འབོད། གཏེར་ཆོས་བབ་རྩིས་བྱས་ཡོད་པ་འདྲ། དེའི་ཡང་སྲིད་དགེ་རྒྱལ་ཤར་གླིང་དུ་འཁྲུངས་དུས་ཟེང་འོག་རྐྱེན་འདས་གྱུར་པ་དེའོ། །  
འབྱོ་བླ་མའི་སྐུ་ཕྲེང་། བླ་མཆན་རྣོ་བ་བསྟན་དར་དང༌། འབྱོ་དམ་ཆོས་ལྷུན་འགྲུབ།

༈ འབྱོ་བླ་མ་ནི་ཨ་རིག་སངས་རྒྱས་བསྟན་འཛིན་ཞེས་པ་མཚུར་ཕུའི་སྒྲུབ་བླ་རིམ་གཉིས་ཀྱི་རྣལ་འབྱོར་པ་ཞིག་བྱོན། དེའི་ཡང་སྲིད་ཕྱུག་པོ་ཚང་དུ་འཁྲུངས་པ་ཨ་རིག་བདུད་རྩི་བསྟན་འཛིན་ཞེས་སྒྲུབ་བླ་ཉམས་ལེན་ལེགས་པོ་ཡོད་པ་ཞིག །འོ་སྐྱལ་ལ་ཞལ་ཕུ་གནང་ན་མར་ལེགས་པོ་ཡོང་སྐད། ཡུལ་གྱིས་སྐྱལ་སྤུར་ཨོང་ཡུ་མ་ཞེས་ཀྱང་ཟེར། འབྲི་མང་པོ་ཡོད་པས་ནོར་མ་སྤྲུལ་སྐུ་ཡང་ཟེར། རྩིས་སྨན་ལ་མཁས། མཚུར་ཕུ་ནས་བླ་ཐོབ་གོ་གནས་བྱུང༌། དེའི་ཡང་སྲིད་འབྱོ་བླ་མ་སྐུ་གཤེགས་དེ་འོ།

༈ རྒེའུ་རྣ་དགོན་པར་བླ་མཆན་རྣོ་པ་བསྟན་དར་ཞེས་དཔལ་སྤུངས་སུ་རྒྱུན་རིང་ཙམ་བཞུགས་རྗེས་སུ་ཡར་ཕེབས་ནས་རྒྱ་གར་མན་པར་དུ་འདས་སྐབས་ཐུགས་དམ་སོགས་གང་ལེགས་ཡོད་ཐོས། ཡང་འབྱོ་བླ་མཆན་དམ་ཆོས་ལྷུན་གྲུབ་ཅེས་ལེགས་པོ་ཞིག་ཡོད་པ་བཅས་སོ།

རྫ་ལུང་དགོན།

ཡག་གེ་ཀུན་བཟང་སྒྲོལ་མ། སེ་བཟའ་དཔལ་ཆུང་།

༈ རྫ་ལུང་དགོན་ནི་རབ་བྱུང་བཅོ་ལྔ་ལྕགས་རྟ་སྤྱི་ལོ༡༨༧༠ལོར་ལྷོ་རིག་འཛིན་ཨོ་རྒྱན་ཆེ་མཆོག་ནུས་ལྡན་རྡོ་རྗེའི་ལྕི་རྒྱལ་ལྷ་ཁང་རྡོ་རྗེ་མཆོང་རྫོང་གི་གནས་སྒོ་ཕྱེས་ཤིང། ཆུ་སྦྲུལ་ལོར་རྫ་ལུང་དགོན་བསྟན་འཛིན་དར་རྒྱས་གླིང་ཕྱག་བཏབ་པ་རྣམ་ཐར་སྐལ་བཟང་དད་གསུམ་ཤིང་རྟར་གསལ་བ་དེ་ལྟར་ན་ཕྱི་ལོ་༡༨༩༣ཡིན་པར་མངོན། གནས་མཆོག་དེ་ནི་ལ་ཕྱི་གངས་ཀྱིི་རྭ་བ་ཞེས་ཡུལ་ཉེར་བཞི་ལས་མཁའ་སྤྱོད་ཐུགས་ཀྱི་འཁོར་ལོ་ཐོས་པ་འཛིན་པར་བྱེད་པ་རྣ་བ་གཡོན་པ་གོ་དཱ་ཝ་རའི་གནས་ལག །ལྷ་སྨན་མཐིང་གི་ཞལ་བཟང་མས་སྐྱོང་བའི་གནས། དེ་ལ་བསྐོར་བ་བྱེད་པའི་ལམ་རྒྱས་འབྲིང་བསྡུས་གསུམ་ཡོད་པ་གནས་ཡིག་ལས་གསལ་ཞིང༌། འོག་མིན་གཞུང་གདལ་ལུང་བྲག་ནས་རབ་བྱུང་བཅོ་ལྔ་པ་ས་སྟག་ལོར་ཟླ་དགུ་པའི་ཚེས་བཅོ་ལྔ་སྤྱི་ལོ༡༨༧༨ལོར་གཏེར་སྒྲོམ་གུ་རུས་ཕྱག་བརྐྱང་མ་བཞེས་པའི་སྐབས་དམ་ཅན་རྡོ་རྗེ་ལེགས་པ་བྱིས་པའི་གཟུགས་ཀྱིས་གྲོགས་བྱས་ནས་ལྷོ་ནུས་ལྡན་རྡོ་རྗེ་དགུང་ལོ་སུམ་བཅུའི་སྐབས་འདུས་པ་ཁ་ཤས་བཅས་བཞེས་པའི་གཏེར་གནས་བྱིན་རླབས་ཅན་ཡིན། གདན་ས་ལུང་དཀར་དགོན་ནས་རྒྱང་གཟིགས་གནང་ན་གདལ་ལུང་བྲག་ལ་བདག་ཅག་གི་སྟོན་པ་སྐུ་རྒྱབ་ཡོལ་པད་གདན་བཅས་ཡོད་པའི་དབྱིབས་གཟུགས་མཇལ་ཐུབ། སྟག་རྩེའི་ངོས་ཀྱི་དིལ་འབུར་དེ་ཕོ་བྲང་མ་ཞེས་བདེ་མཆོག་གི་ཕོ་བྲང་དུ་གཟིགས་སྣང་བྱུང་བའི་གནས་ཡིན། ལྷ་སྨན་མཐིང་གི་ཞལ་བཟང་གིས་དེར་འདུས་སྡེ་འཛུགས་པའི་བསྐུལ་མ་ཡང་ཡང་བྱུང་ནས་བཙུན་མའི་འདུས་སྡེ་བཏབ་ཅེས་གསལ། སྔར་ཡག་དགེ་ཀུན་བཟང་སྒྲོལ་མ་སོགས་རིམ་བརྙེས་ཀྱི་རྣལ་འབྱོར་མ་འགའ་ཞིག་བྱུང་བ་དང༌། དུས་ཕྱིས་སེ་བཟའ་དཔལ་ཆུང་ཞེས་སྨྱུང་གནས་ཤ་སྟག་བཞུགས་པའི་ཚེ་མཚམས་མ་ཞིག་འདུག །བཙུན་མ་བརྒྱ་སྐོར་ཙམ་སྨྱུང་གནས་དང་ཐུགས་སྒྲུབ་བདེ་ཆེན་སྙིང་པོའི་སྒྲུབ་ཆེན། དགོངས་འདུས་མེ་ཕྲེང་སྒྲུབ་པ། ཡང་ཟབ་རྫོགས་པ་ཆེན་པོའི་ཉམས་ལེན་ལ་བརྩོན་པ་ཞིག་གོ །།

གནམ་གྱི་ཚང་གསར་དགོན།

༈ གནམ་གྱི་ཚང་སར་དགོན་ནི།

དཔལ་ལྡན་འབའ་རོམ་པའི་བསྟན་པ་ཉག་ཕྲའི་སྐབས་འདིར་བསྟན་ལ་ལྷག་བསམ་གྱི་བཀའ་དྲིན་ཅན་ཚང་གསར་བླ་རྒན་བློ་གྲོས་རིན་ཆེན་མཆོག་གིས་འབའ་རོམ་ཆོས་འབྱུང་གསར་སྒྲིགས་གནང་ཐོས་ནས་ཞིབ་པར་གསལ་ཚོད། འདིར་ཚང་གསར་གནམ་དགོན་གྱི་བྱུང་ཚུལ་མདོར་བསྡུས་ནི། ཚང་གསར་ཞེས་པ་སྒ་རྗེའི་གདུང་ལས་བྱོན་པའི་གསང་བ་ལུས་མེད་རྡོ་རྗེ་རབ་བྱུང་བཞི་པའི་མེ་ཕག་སྤྱི་ལོ་༡༢༢༧སྐུ་འཁྲུངས་ཤིང༌། དགུང་གྲངས་སོ་དགུ་ལ་ས་སྐྱ་ཆོས་རྒྱལ་འཕགས་པས་ཕོ་བྲང་ནང་སོ་ཆེན་མོའི་ཁྲིར་བསྐོས། དེ་ཉིད་ཀྱི་དབོན་བྱང་ཆུབ་གཞོན་ནུ་ཤིང་སྟག་༡༢༥༤ལ་འཁྲུངས། ཚང་མང་གསར་པ་བཞེངས། དེ་ཕྱིན་ཚང་གསར་ཞེས་པའི་མཚན་ཆགས།

ཚང་གསར་བླ་མ་བསོད་ནམས་ཡེ་ཤེས་སྐུ་ཕྲེང་།

གནམ་ཞེས་པ་ནི་ཚང་གསར་བླ་མ་བསོད་ནམས་ཡེ་ཤེས་སྐུ་ཕྲེང་དང་པོས་གནམ་གཞུང་དུ་དགོན་པ་བཏབ་པས་དེ་ནས་ཐོག །རབ་ལོ་༡༢་ཤིང་འབྲུག་༡༧༢༤་ལོར་འདམ་ཁྲ་ལྟེམ་ནས་ཕྱིར་རང་ཡུལ་དུ་བྱོན་ཏེ་ཐོག་མར་མེ་ལོང་བྲག་ཀེ་ལ་རི་ཁྲོད་མཛད། བླ་མ་བསོད་ནམས་ཡེ་ཤེས་དང་རྒྱལ་དབང་བདེ་ཆེན་རྡོ་རྗེ་ཟུང་འབྲེལ་གྱིས་ཆུ་བྱི་་༡༧༣༢་ལོར་མེ་ལོང་བྲག་རྩར་གུ་རུ་གཙོ་འཁོར་གསུམ་གྱི་ལྷ་ཁང་བཞེངས་ནས་གདན་ས་བཏབས། ཁུ་བོ་བླ་མ་རིན་ཆེན་ལྷུན་གྲུབ་ནས་འབའ་རོམ་ཆོས་སྐོར་གསན་སྦྱངས་མཛད། དགུང་གྲངས་བདུན་ཅུ་དོན་གསུམ་ཐོག་ཤིིང་རྟ་༡༧༧༤་ལ་གཤེགས། སློབ་མའི་གཙོ་བོ་ཚང་གསར་ཆོས་འཁོར་བླ་མཆན་ཡིན། སྐུ་ཕྲེང་གཉིས་པ་གདུང་རུས་སེར་རྩ་ཤིང་ལུག༡༧༧༥ལ་སྐུ་འཁྲུངས། མཚན་ཀརྨ་ཚུལ་ཁྲིམས་མཐར་ཕྱིན་གསོལ། རྒྱལ་བའི་བཀའ་བསྟན་སོགས་སྡེ་དགེ་ནས་སྤྱན་དྲངས་ཏེ་དགོན་དུ་བཞུགས། དགུང་གྲངས་རེ་བཞི་རབ་ལོ་བཅུ་བཞི་པའི་ས་ཁྱི༡༨༣༨ལ་སྐུ་གཤེགས། སློབ་མའི་གཙོ་བོ་ཚང་གསར་ཚོགས་གཉིས་རྒྱ་མཚོའི་སྐྱེ་སྲིད་དུ་གྲགས་པ་དབོན་གཅོད་བླ་བདུད་འདུལ་སོགས་བྱུང༌། སྐུ་ཕྲེང་གསུམ་པ་ཚང་གསར་དབོན་རྣམ་རྒྱལ་གྱི་སྲས་སུ་ས་ཕག༡༨༣༩ལ་སྐུ་འཁྲུངས། མཚན་ཀརྨ་ཡེ་ཤེས་སྙིང་པོ་འམ་ཀརྨ་སྦྱིན་པར་གསོལ། ཀརྨ་པ་བཅུ་གསུམ་སོགས་དམ་པ་དུ་མས་རྗེས་སུ་བཟུང༌། དགུང་གྲངས་ཞེ་བཞི་ཆུ་རྟ༡༨༨༢ལ་སྐུ་གཤེགས། འདི་པའི་སློབ་མའི་གཙོ་བོ་ཆོས་འཁོར་སྤྲུལ་སྐུ། སྐྱ་ཤོག་བླ་མ་བསྟན་འཛིན་དཔལ་བཟང་དང༌། གཅོད་བླའི་རྣམ་སྤྲུལ་སེར་རྩ་བསོད་ནམས་རྒྱལ་མཚན་རྣམས་བྱུང༌།

ཚང་གསར་བླ་མཆན་ཆོས་འཁོར་སྐུ་སྐྱེ་བསྟན་དཔལ་སྐུ་ཕྲེང་།

༑ བླ་མཆན་ཆོས་འཁོར་སྐུ་སྐྱེ་བསྟན་དཔལ་རབ་ལོ་བཅུ་བཞི་པའི་མེ་ཕག༡༨༢༧ལ་འཁྲུངས། བླ་མ་བསོད་རྒྱམ་ལྕགས་ཕག་༡༨༥༡་ལ་སྐུ་འཁྲུངས། བསོད་ཡེས་སྐུ་ཕྲེང་གསུམ་པ་སོགས་ཀྱིས་རྗེས་སུ་བཟུང༌། བསྟན་དགོན་འཛིན་སྐྱོང་མཛད། དགུང་གྲངས་བདུན་ཅུ་དོན་གཅིག་ལྕགས་བྱ༡༩༢༡ལ་སྐུ་གཤེགས། བསྟན་དཔལ་སྤྲུལ་སྐུ་བཀའ་བརྒྱུད་བསྟན་དར་ཆུ་སྦྲུལ་༡༨༩༣ལ་བུ་མང་དུ་སྐུ་འཁྲུངས། ཡོངས་དགེ་གཏེར་སྤྲུལ། མཁན་པོ་རིན་ཆེན་དར་རྒྱས་བཅས་ཀྱི་རྗེས་སུ་བཟུང༌། དགུང་གྲངས་ཉེར་གཅིག་ཆུ་གླང༡༩༡༣ལ་འདས། བསོད་ཡེས་སྐུ་ཕྲེང་བཞི་པ་ལྕི་ཉིན་ཚང་གསར་དབོན་ཆོས་དགའི་སྲས་རབ་ལོ་བཅོ་ལྔའི་ཆུ་ལུག༡༨༨༣ལོར་འཁྲུངས། མཚན་འཆི་མེད་རྡོ་རྗེ་འམ་ཀརྨ་བསོད་ནམས་ཆོས་འཕེལ་དུ་གསོལ། མཆོག་གླིང་གཉིས་པ། གཏེར་སྲས་ཚེ་དབང་ནོར་བུ། ཀརྨ་པ་མཁའ་ཁྱབ་རྡོ་རྗེ་རྣམས་ཀྱིས་རྗེས་སུ་བཟུང༌། འབྲུག་ཐམས་ཅད་མཁྱེན་པའི་དབུ་བླ་མཛད། རྒྱལ་བའི་བཀའ་དང་གཏེར་མཛོད་སོགས་ཀྱི་བཀླག་ལུང་འཆད་སྤེལ་མཛད། དགུང་གྲངས་དྲུག་ཅུ་རེ་བཞི་རབ་ལོ་བཅུ་དྲུག་པའི་མེ་ཁྱི༡༩༤༦ལ་གཤེགས། འདི་པའི་སྐུ་ཕྲེང་ལྔ་པ་ས་བྱི་༡༩༤༨ལ་སྐུ་འཁྲུངས་པ་ཁྲི་ཁར་མ་ཞོག་པར་ལུས། བླ་མཆན་ཆོས་འཁོར་སྐུ་སྐྱེ་བཞི་པ་བློ་གྲོས་རིན་ཆེན་ཤིང་ཡོས་༡༩༡༥་ལ་བལྟམས། བསྟན་དགོན་སོགས་ལ་མཛད་པ་ཕྱག་རྗེས་ཆེ། དེའི་ཡང་སྲིད་ད་ལྟ་འཚོ་བཞུགས་འདིའོ།

གཅོད་བླའི་སྐུ་ཕྲེང་།

༑ གཅོད་བླའི་སྐུ་ཕྲེང་གསུམ་པ་བསོད་རྒྱམ་སྤྲུལ་སྐུ་བླ་མ་འཆི་མེད་གདུང་སྲས་སུ་སྐུ་འཁྲུངས། མཚན་བསྟན་འཛིན་རྡོ་རྗེར་གསོལ། བསྟན་དགོན་འཛིན་སྐྱོངས་སྤེལ་གསུམ་མཛད། དགུང་གྲངས་སོ་བདུན་ས་ཁྱི༡༩༥༨ལ་གཤེགས། དེའང་དགོན་པ་རྙིང་པ་ལྕགས་ཡོས་ལོར་ཆར་ཞོད་རྐྱེན་གྱིས་ས་ཉིལ་གཡོ་འགུལ་བྱུང་ནས། སྔར་དགོན་པ་རྙིང་པ་ཆགས་ས་དེར་ཆུའི་འཇིགས་པས། ད་ལྟའི་དགོན་པ་ཆགས་ས་སྒར་རིའི་འབྱོ་ཚང་གི་ས་ཆ་དེ་གུང་པ་ཚོས་ཆུང་གིས་འབྲོང་ཚོའི་མི་རྗེ་ཁྲི་རྒྱལ་མཆོག་གི་བཀའ་འབྲེལ་ཕུལ་ནས་ཡར་སྤོ་བསྐྱོད་གནང༌། ལྕགས་མོ་སྦྲུལ་ལོའི་ཆུ་སྟོད་ཟླ་བའི་ཚེས་བརྒྱད་རྒྱལ་ཕུར་འགྲུབ་སྦྱོར་ལ་དགོན་པ་གསར་བཞེངས་བྱས། ཚང་གསར་དགོན་པ་འབྲོང་པའི་དགོན་པ་ཡིན་ཞིང་བར་ལམ་འབྲོང་པ་ཉག་ཕྲར་གྱུར་སྐབས་སྡོམ་པའི་མགོན་རིན་དུས་སུ་འབྲོང་སྡོམ་སྤྱི་དགོན་འདྲ་ཞིག་བདག་བཟུང་བྱས་འདུག་ཀྱང༌། འབྲོང་བར་སྨད་བཻ་ཧུ་ཁྲི་རྒྱལ་སྐུ་དུས་སྔར་ཡོད་དགོན་གནས་རང་ལག་ཏུ་ཚུར་བྱུང་བ་དགོན་བདག་འབྲོང་པ་བསྙོན་མེད་ཡིན།

གནམ་གཞུང་པདྨ་འོད་ཕུང་ཀྱི་སྒྲུབ་ཕུག

སྤྱིར་གནམ་གཞུང་དུ་གུ་རུས་ཞབས་ཀྱིས་བཅགས་ཤིང་ལྷ་སྲིན་དམ་བཏགས་བྱས་པ་བཀའ་ཐང་ཤེལ་བྲག་ནས་གསལ་བ། དེང་སང་མདོ་སྨད་ལྕགས་པར་ཤོག་གྲངས༡༤༨ཡིག་ཕྲེང་དྲུག་པར། དེ་ནས་གནམ་གྱི་ཤུག་སྡོང་གླང་སྒྲོམ་དུ༔ བླ་མེད་དོན་རྫོགས་ཕོ་བྲང་ཞལ་ཕྱེས་ནས༔ སྒྲུབ་པ་ཞག་བདུན་ཕྱི་མའི་ནམ་གུང་ལ༔ ཐུགས་སྔང་ཡིད་ཀྱི་བྱུང་ནས་གཟིགས་རྩ་ན༔ བདུད་ཀྱི་དམག་དཔོན་རུ་དར་རེ་རེ་ཕྱར༔ སློབ་དཔོན་ཐུགས་སྔང་གྱུར་པ་བཟོད་པར་གསོལ༔ སྲོག་སྙིང་ཕུལ་ནས་དམ་བཏགས་གཉེར་ཁ་གཏད༔ ཅེས་གསལ་བ་བཞིན། བདུད་ཀྱི་དམག་དཔོན་གནམ་རྒྱལ་དམ་ལ་བཞགས་ཤིང༌། བླ་མེད་དོན་རྫོགས་འདུས་པའི་དཀྱིལ་འཁོར་ཞལ་ཕྱེས་པ་དང༌། ལྷོ་ནུས་ལྡན་རྡོ་རྗེས་གནམ་གཞུང་པདྨ་འོད་ཀྱི་གནས་སྒོ་ཕྱེས་ཤིང་ཕ་དམ་པའི་སྒྲུབ་ཕུག་སོགས་ཀ་རྟགས་རང་བྱུང་ཁ་ཤས་ངོ་སྤྲད། ནམ་མཁའ་འཇའ་འོད་སྤྲིན་གྱིས་གང་བ་སོགས་ངོ་མཚར་དུ་མ་བྱུང༌། སྒྲུབ་ཕུག་འགྲམ་ནས་སྒྲུབ་ཆུ་འདོན་པར་བརྩམས་པས་ལག་ཆ་མ་འབྱོར། དགོན་པར་མཆོད་རྟེན་བཞེངས་པ་སོགས་བྱིན་གྱིས་བརླབས་ཅིང་ཞབས་ཀྱིས་བཅག་ཅེས་གཏེར་འབྱུང་རྟོགས་བརྗོད་རིན་ཕྲེང་ལས་གསལ་བ་ལྟར་རོ།

ཀཿབཀྲ་ཤིས་ཐུབ་བསྟན་རབ་རྒྱས་གླིང་།

༈ ཀྭཿབཀྲ་ཤིས་ཐུབ་བསྟན་རབ་རྒྱས་གླིང་ནི།

འདུལ་བ་ལུང་ལས། དགེ་སློང་དག འདི་ནས་བྱང་ཕྱོགས་ཁ་བ་ཅན་དུ་ས་རྡོ་དང་བེམ་པོའི་ཀྱང་འགྲོ་བའི་དོན་བྱེད་པ་ཡོད་དོ། ཞེས་དང༌། ཀརྨ་པ་རང་བྱུང་རྡོ་རྗེས་ཙ་རིའི་ལམ་ཡིག་ལས། སྨད་རོང་བཙན་ཁ་བ་དཀར་པོ་ལ་ཐུག་ཅིང༌། སྟོད་བལ་པོའི་ཡུལ། གྲུབ་པའི་གནས་ཆེན་པོ་ལ་ཐུག་གི་བར་དང༌། ལྷོ་ཕྱོགས་ཀ་མ་རུ་པའི་མཐར་ཐུག་གི་གནས་ཚུན་ཆད་ལ་གནས་དང་ཉེ་བའི་གནས་ལ་སོགས་པའི་གནས་ཕྲན་སྟོང་ཕྲག་ཡོད་ཅེས་ཙ་རི་ཁོ་ནའི་གནས་ཀྱི་གྲངས་སུ་གསུངས་པས་གཞན་ལའང་རིགས་མཚོན་པ་དང༌། མགོན་རྒྱུད་ཁྲག་མཚོ་ཁོལ་མ་ལས། གནས་དེ་རྣམས་སུ་མགོན་པོ་དང་ལྷ་མོའི་སྐུ་རང་བྱུང་དུ་ཡོད་ཅིང༌། རྒྱལ་ཆེན་སྡེ་བཞིས་སྲུང་བར་བཤད་པ་དང་མཐུན་པ་ལྗང་རྒྱང་སྟག་ལུང་མདའ་ཡི་ཕོ་རོག་ཤར་ཞེས་བྱ་ཚང་ཡོད་པའི་བྲག་ངོས་ལ་ལྷ་མོ་ནག་མོ་ཤ་ཟ་མཁའ་འགྲོའི་ཆིབས་པ་བོང་བུ་རང་བྱོན་དང༌། ལས་མགོན་བྱ་རོག་གི་རང་བྱོན་ཡོད་པ་དང༌། ལྗང་རྒྱང་སྒེས་ཕོ་ཡར་ཁྲེབ་ལ་ཤ་ཟ་སེང་གདོང་གི་ཞལ་དབྱིབས་རི་བོའི་ངོག་ཏུ་ཡོད་པ་མ་ཟད། རྫོགས་པའི་སངས་རྒྱས་མགོན་པོ་འབྲི་གུང་པ་ཆེན་པོ་སྐྱོབ་པ་འཇིག་རྟེན་གསུམ་མགོན་གྱིས་ལུང་གི་ཟིན་པའི་དགོན་གནས་སུམ་སྟོང་ཡོད་པའི་གྲས་གར་ཡོད་ལ། ཨ་མགོན་ཆོས་གསུམ་གྱི་གནས་རང་བཞིན་ལྷུན་གྲུབ་ཏུ་ཡོད་པར་གསུངས་པ་དེ་དང་མཐུན་པར་དགོན་གྱི་རྒྱབ་རི་བཀྲ་ཤིས་ལྷ་རྩེ་ཤིང་ཐོག་བཻ་ཏཱའི་འབྲས་བུ་སུམ་ཚོན་དུ་བཞག་པ་ལྟ་བུ་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་གནས། མདུན་དུ་ཙན་དན་ཤིང་རྐང་གཅིག་པ་མཚོན་བྱེད་ལྷ་ཤིང་ཤུག་པའི་སྡོང་པོ་ཕྱག་དྲུག་པའི་གནས། གཡས་ཕྱོགས་བྲག་སྔོན་མུ་ལེ་མཐིང་བྲག་བསྟན་སྲུང་དཔལ་ལྷ་མོ་ཨ་ཕྱི་ཆེ་མོ་བཞུགས་པའི་གནས། དེའི་ནུབ་ཕྱོགས་བྲག་དམར་ལྷ་རྩེ་ནི། བཙན་རྒྱུད་དྲེགས་པའི་བཤུག་གླུ་ལས། ཉི་མ་ནུབ་ཕྱོགས་ཕ་ཀི་ན། །གཡའ་ཤུག་སྤང་གི་མཚམས་ཤེད་ན། །བྲག་དམར་གནམ་དུ་ཟེང་སེ་ཟེང༌། །རྩེ་ལ་རྒོད་སྨུག་ལེང་སེ་ལེང༌། །ལོག་ན་ཤ་རྐྱང་ཤ་ར་ར། །རྩ་ནས་ཆུ་སྔོན་ཟུ་ལུ་ལུ། ཞེས་བཤད་པ་དང་མཐུན་པར་བྲག་དམར་པོ་དང་རྩ་བ་ནས་ཆུ་བབ་པ་སོགས་ཆོས་སྐྱོང་གནོད་སྦྱིན་རྩིའུ་དམར་པོའི་གནས་རང་བྱུང་ལྷུན་གྲུབ་ཏུ་ཡོད།

སྤྱིར་གནས་ཡུལ་གྱི་བཀོད་པ།

སྤྱིར་གནས་ཡུལ་གྱི་བཀོད་པ་འོག་གི་བྲག་རྡོ་རྗེའི་བྲག་རི་དེའི་སྟེང་དུ་དུར་ཁྲོད་ཀྱི་ས་གཞི་ལ་མཐའ་དུར་ཁྲོད་ཆེན་པོ་བརྒྱད་ཀྱིས་བསྐོར་བ་དང་མཚུངས་ཤིང། ཤར་ལྡང་ཧྲིཿལུང་པའི་བྲག་དཀར་མཁའ་འགྲོ་མ་བྱ་རྒོད་གདོང་ཅན། བྱང་བྲག་དམར་ཁྱུང་ཚང་མཁའ་འགྲོ་མ་ཁྱུང་གི་གདོང་ཅན། ནུབ་ལྷ་རྩེའི་རྒྱབ་ཀྱི་ཤུག་གུ་ལུང་ཕུར་ཤུག་སྡོང་དུ་མཁའ་འགྲོ་མ་ཁ་ཏཱའི་གདོང་ཅན། ལྷོར་ཟམ་ཤོག་མུན་པ་བྲག་ཏུ་མཁའ་འགྲོ་མ་འུག་པའི་གདོང་ཅན། ཤར་ལྷོ་ཐོམ་ཡུ་མར་མཁའ་འགྲོ་མ་ཕག་གི་གདོང་ཅན། ལྷོ་ནུབ་ལྗང་རྒྱང་སྨུག་ནག་རི་ལ་མཁའ་འགྲོ་མ་ཁྱི་གདོང་མ། ནུབ་བྱང་བྱ་ཚང་བྲག་ལ་མཁའ་འགྲོ་མ་སྤྱང་གདོང་མ། བྱང་ཤར་རྫོང་རྒྱལ་མཁའ་འགྲོ་མ་སྟག་གདོང་མ་བཅས་འཁོར་མཁའ་འགྲོ་མ་བརྒྱད་ཀྱིས་བསྐོར་བ་དང་མཚུངས་ཤིང༌། བརྗོད་པ་ངག་གི་སྒྲ་ལ་དཔལ་ནག་པོ་ཆེན་པོའི་སྲོག་སྔགས་ཧཱུྃ་དང༌། བསྟན་སྲུང་ཆོས་ཀྱི་སྒྲོལ་མའི་སྲོག་སྔགས་ཧྲཱིཿབཅས་ནར་མར་འདྲེན་པ་ཞིག་སྟེ། དཔེར་ན་དགའ་ཧཱུྃ་ཞེས་ཧཱུྃ་དང༌། ལྡང་ཧྲཱིཿཞེས་ཧྲཱིཿབཅས་ཧྲཱི་ཧཱུྃ་གི་སྒྲ་རང་བཞིན་དུ་སྒྲོག་པ། རྟ་རྣའི་གནས་ཡིག་བཀྲ་ཤིས་ལྷ་ཡི་རྔ་སྒྲ་ལས་ཀྱང༌། གསང་བའི་སྲུང་མ་རག་གཟེ་ཀཿགསུམ་ཡིན། ཞེས་གནས་མཆོག་དེ་ཡི་ཕྱོགས་དང་མཚམས་རྣམས་སུ། སྦས་གནས་བརྒྱ་དང་རྩ་བརྒྱད་འཁོར་གྱི་བསྐོར། ཞེས་དང༌། རྗེ་འབངས་འཁོར་ཚོགས་སྟོབས་ཀྱིས་གནས་འདིར་བྱོན། །བཀའ་འདུས་ཆོས་ཀྱི་རྒྱ་མཚོ་ཆོས་འཁོར་བསྐོར། །གནས་འདི་བྱིན་རླབས་ཡོངས་ལ་ཞབས་ཀྱིས་བཅགས་ཤེས་དང༌། རྟ་རྣ་གཟེ་དང་ཀྭ་རྨེ་ལྕི་ཆུའི་རྒྱུད། །ཆུ་བཞི་སྒང་དྲུག་སྦས་གནས་བརྒྱ་རྩ་བརྒྱད། ཅེས་གསལ་བ་དང༌། དུས་གསུམ་ཀུན་མཁྱེན་པདྨ་ཀ་རས། ལྷ་འདྲེ་བརྟུལ་ཞིང་ས་གཞི་བྱིན་གྱིས་བརླབས་པའི་སྐབས་སུ་བོད་ཡུལ་གྱི་ས་ལག་མཐིལ་ཙམ་ཞིག་མ་ལྷག་པ་ཞབས་ཀྱིས་བཅག་པར་གསུངས་པ་མ་ཟད།

བཀའ་ཐང་ཤེལ་བྲག་ལས་ཀྱང༌། གནམ་གྱི་ཤུག་སྡོང་གླང་སྒྲོམ་དུ་བླ་མེད་དོན་རྫོགས་དཀྱིལ་འཁོར་ཞལ་ཕྱེས་ཤིང་སྒྲུབ་གནས་གནང་བར་བཤ་ད་པ་བཅས་ཀྱིས། དཔལ་ཨོ་རྒྱན་ཆེན་པོའི་འཁོར་ཚོགས་ཀྱིས་ཀྭཿབཀྲ་ཤིས་ཐུབ་བསྟན་དར་རྒྱས་གླིང་གི་གནས་ཡུལ་ཞབས་ཀྱི་བཅག་ཤིང་བྱིན་གྱིས་བརླབས་པ་ལུང་རིག་གིས་གྲུབ་པ་དང༌། གཞན་ཡང་ཤར་ཕྱོགས་ཧར་གྱིས་ཕྱེས་པ་ཤེས་རབ་མདའ་སྟོང་དང། བྲག་དཀར་ཚེ་རིང་སྐོར་དྲུག་དབྱིབས་དང༌། ལྡང་ཧྲཱིཿཀེ་ཡི་རི་འབུར་དེ་ནི་གཡུ་ཡི་མཎྜལ་སྤུང་པ་ལ་དུང་གི་ཕྲ་ཚོམ་བཀོད་པ་ལྟ་བུ། ཤར་གྲོག་ལམ་དང་སྟག་སྐྱ་བོ་རི་ལ་རང་བྱུང་དུ་གསལ་བ། ལྷོར་ཀྭཿཆུ་གཡུ་འབྲུག་གྱེན་འགྲོ་དང༌། རི་ངོས་འབྲུག་དབྱིབས་གསལ་པོ་ཡོད་པ། ལྷོ་ཕྱོགས་དཔལ་གྱི་ལམ་དང༌། ནུབ་བྱ་དམར་མོ་བྲག་དམར། བྱང་གི་རི་རུས་སྦལ་ཆུ་འཐུང་བ་ལྟ་བུ། རྒྱུད་པ་ཆུ་བོ་གསུམ་སྒྲིལ་གྱི་གདམས་བཅུད་ཟད་པ་མེད་པར་འཐུང་བའི་བརྡར་ཆུ་གསུམ་མདུན་དུ་འདུ་བ། གཞན་ཡང་བཀྲ་ཤིས་པའི་རྟགས་བརྒྱད་ཀྱང་ཡོད་དེ། ཇི་སྐད་དུ། དཔལ་བེའུ་རི་སྐད་བརྒྱན་པ་ལ། །ནགས་བཀྲ་ཤིས་ཡལ་འདབ་རྒྱས་པ་ཡོད། །ཅེས་པ་ལྟར། གུར་བསྡོམ་གྱིས་ངོས་སུ་དཔལ་བེའུ་རིིས་དང་རྒྱལ་མཚན་གྱི་དབྱིབ་དང༌། མཆིག་ལུང་ཕུ་ཡི་རི་རྩེའི་ངོས་དེར་མཆོད་རྟེན་གྱི་རང་བྱུང་ཡོད་པ་ཚང་གསར་བླ་བྲང་བཞུགས་ཡུལ་གཙང་ང་ཁ་ནས་ཡར་ལྟས་ན་གསལ་པོར་མཐོང་ཐུབ༌། ལྡང་ཧྲཱིཿཁ་དེར་གནམ་འཁོར་ལོ་རྩིབ་བརྒྱད་དང༌། ས་པདྨ་འདབ་བརྒྱད། དགོན་གྱི་དབུ་རྩེར་ཤུག་པ་དབུ་གདུགས་ཀྱི་དབྱིབས་སུ་ཡོད་ཀྱང༌། དུས་འགྱུར་སྐབས་བཅད་བཏུབས་བྱས་འདུག ལྗང་རྒྱང་ལུང་པར་བྲག་བུམ་དབྱིབས་དང༌། ཇི་སྐད་དུ། རི་བོག་ཆད་གཡུ་ཡི་བུམ་པ་ལ། །ཡུ་ཡན་ལག་བརྒྱད་ཆུ་མིག་འབབ། །ཅེས་པ་དང་མཐུན་པ་ནད་སེལ་སྨན་གྱི་ཆུ་ཚན་ཁོལ་བ་ཡོད་དོ། །དགའ་ཧཱུྃ་ལུང་པའི་ཕུ་དེར་མི་འགྱུར་རྡོའི་ཕ་བོ་ལ་དུང་དཀར་འབུད་ཆོག་པ་དེ་ནི། ཇི་སྐད་དུ། དུང་དཀར་པོ་གཡས་སུ་འཁྱིལ་བ་ལ། །དར་དམར་པོ་རཱ་གའི་ཅོད་པན་ཡོད། །དགོན་དེའི་སྙན་པ་ཕྱོགས་བཅུར་འཕེལ། །ཞེས་པ་དང་མཐུན་ཞིང་། སྤོས་ཆུ་གསེར་ཉ། ལྗང་ཆུ་དངུལ་ཉ་ཁ་སྤྲོད་ཚུལ་དང༌། རྒྱལ་སྲིད་རིན་ཆེན་བདུན་ཀྱང་ཡོད་དེ། འགོ་གར་རི་བོ་ནོར་བུ་མེ་འབར་གྱི་དབྱིབས། ཀྭ་རྒྱལ་རྡོ་རྗེ་ལྷ་བཙན་དམག་དཔོན་གཡུལ་ལས་རྒྱལ་ཞིང་བདུད་དཔུང་ཟིལ་གྱི་གནོན་པ་ལྟ་བུ། རྫོང་རྒྱལ་བཙུན་མོ། གུར་བསྡོམ་བློན་པོ་གདན་ལ་བཞུགས་འདྲ། མདུན་རི་གླང་པོ་ཆེ་འགྱིང་ངེར་བསྡད་པའི་དབྱིབས། དུང་རི་རྟ་མཆོག་རིན་པོ་ཆེ་དར་སྣས་བརྒྱན་པ་ལྟ་བུ་དང༌། བཀྲ་ཤིས་པའི་རྫས་བརྒྱད་ཀྱང་ཡོད་དེ། ལྗང་རྒྱང་མཚོ་མོ་མེ་ལོང༌། ཞོ་ལུང་འོ་ལུང་ནས་བབ་པའི་ལྗང་ཆུ་ཞོ། མདུན་གྱི་སྤང་ཐང་རྩ་མཆོག་དུལ་བ། བཀྲ་ཤིས་དགོན་གྱི་ཙན་དན་ཤིང་རྐང་གཅིག་ཤུག་སྡོང་ཐོག་གུ་ཤིང་ཐོག་བིལ་བ། མདུན་རིའི་བཤམ་ངོས་སུ་དིལ་འབུར་སེར་པོ་དང་དམར་པོ་་དེ་གི་ཝང་དང་ལི་ཁྲི། ཀྭ་འགགས་ཆུ་ཚན་རིལ་བུ་ངང་སེར་དེ་ཡུང་དཀར་བཅས་དང༌། གཞན་ཡང༌། ལྡང་ཧྲཱིཿཆུ་མཆོད་ཡོན། ཀྭཿཆུ་ཞབས་བསིལ། ཀཱ་སྟོད་མེ་ཏོག་སེར་ལུ་མེ་ཏོག སྤོས་གཞུང་ཤིང་སྣ་དང་སྨན་སྣའི་བདུག་སྤོས། ཀུང་བུ་མའི་ཕ་བོང་མར་མེ། ན་བཀྲའི་སྤང་ཆབ་དྲི་ཆབ། ཚྭ་ཐང་ཚྭ་དཀར་དམར་ཞལ་ཟས། དགའ་ཧཱུྃཿལུང་པའི་ཕུའི་དུང་དཀར་རོལ་མོ་དང༌། འབའ་རེ་སྒོམ་ཆུང་བྲག་རྔ་འདྲ་མ་སོགས་མཆོད་རྫས་ཀྱི་ཡོངས་སུ་བསྐོར་བའི་ཚུལ་དང༌། དགོན་གྱི་གཡས་ཕྱོགས་བརྟེན་ཆགས་མཁའ་སྤྱོད་དུར་ཁྲོད་བཀྲ་ཤིས་བརྩེགས་རྒྱབ་ཀྱི་རི་དེ་རྡོ་རྗེ་ཕག་མོའི་སྐུ་ཡི་དབྱིས་སུ་ཡོད་པའི་ལྟེ་བ་ལ་མཁའ་སྤྱོད་དུར་ཁྲོད་བཀྲ་ཤིས་བརྩིགས་ཀྱི་བརྟན་ཆགས་བཏབ་ཡོད། ཐད་བྲག་དམར་ཐང་ནས་བལྟས་ན་ཕག་མོའི་སྐུ་དབྱིབས་དཔྱད་ཐུབ། སྤང་གཤོང་མཁའ་འགྲོའི་བྲོ་རྭའི་ཚུལ་དང༌། དུར་ཤིང་། དུར་ཆུ་དང་ཚེར་མ་ཅན་གྱི་ནག་འདབ་ལ་གནོན་སྦྱིན་དང༌། ཤ་ཟ། ཀེང་རུས། དུར་བྱ་དང་ཅན་གཟན་ཚོགས་རྒྱུ་ཞིང༌། མདོར་ན་དུར་ཁྲོད་ཀྱི་ཆོས་མ་ཚང་བ་མེད་པ་ཡོད་དོ།། དུར་ཁྲོད་ཀྱི་སྐོར་ཞིབ་པར་ཀ་བཀྲ་ཤིས་དགོན་གྱི་རྟེན་གཙོའི་དཀར་ཆག་འོད་འབྱེད་གློག་གི་ལྡེའུ་མིག་ནང་ལ་གསལ།

འོག་གི་དུར་ཁྲོད་ཕ་བོང་ནག་པོ། མདུན་རི་རྡོ་རྗེ་སེམས་དཔའ་ཐུགས་ཀྱི་གནས་མཆོག ཀརྨ་པ་ཐེག་མཆོག་རྡོ་རྗེ་དང་ལྷོ་ཨོ་རྒྱན་ནུས་ལྡན་རྡོ་རྗེ་རྣམ་གཉིས་ཀྱིས་གནས་སྒོ་ཕྱེས་ཤིང་ཀྭ་གྲོ་སྦས་ལུང་ཞེས་གཏེར་ཆེན་མཆོག་གྱུར་གླིང་པས་བསྔགས་པར་མཛད་པ། རི་བོའི་ངོས་སུ་ལོ་ཆེན་བཻ་རོ་ཙ་ནའི་སྐུ་དབྱིབས་རང་བྱོན་དང༌། ཀྭ་ལྗང་ལྡང་གསུམ་གྱི་ལུང་པ་གསུམ་དེ་རྩ་དབུ་རྐྱང་རོ་གསུམ་མཚོན་པ། གཡས་ལྡང་ཧྲཱིཿཆུ་དང་གཡོན་ལྗང་ལྗང་ཆུ་བོ་བྱང་སེམས་དཀར་དམར་མཚོན་པ། ཕུ་བསིལ་བ་ཧྃ་ཡིག་ཟླ་བའི་མདང་ལྡན་གངས་བྲག་རྡོ་རྗེའི་རི་བོ་དཀར་ཆའི་མཚོན་བྱེད་ཅུ་གང་དང༌། མདའ་ལྗོན་ཤིང་ནགས་ཚལ་ས་གཞི་དམར་ཞིང་དྲོ་བ་ཨ་ཐུང་ཉི་མའི་མདང་ལྡན་དམར་ཆའི་མཚོན་བྱེད་བྲག་སྲུབ་ནས་ས་མཚལ་དམར་པོ། བར་ན་ཞུ་བདེ་ལྷན་སྐྱེས་བདེ་སྟོང་མཚོན་བྱེད་ནད་སེལ་སྨན་གྱི་ཆུ་ཚན་ཁོལ་ཞིང་རླང་པ་ཕྱུར་བ། མཆོག་གླིང་གཏེར་ལུང་ལས་ཀྱང༌། ཟིང་པོ་ཤེལ་རྫོང་ཏེ་སེ་ལུང་གནས་བྱེ༔ ཞེས་པས།

ཀཿགང་མའི་གུར་སྡོམ་ཤེལ་འཕྲུ་ཅན་གྱི་གནས།

ཀཱ་གང་མའི་གུར་བསྡོམ་ཤེལ་འཕྲུ་ཅན་ཞེས་དབུ་རྩེར་རྡོ་རྗེ་སེམས་དཔའི་མེ་ལོང་རང་བྱུང་ཤེལ་གྱི་མཆོད་རྟེན་ཡོད་ཅེས་གྲགས་པ་དེ་ལྟར་ན། རྫོགས་པ་ཆེན་པོ་འཁོར་བ་དུང་སྤྲུག་གསང་བའི་རྒྱུད་ལས། སངས་རྒྱས་ལྔ་ཡི་གདུང་འཛིན་པ། །ཤེལ་གྱི་མཆོད་རྟེན་ཁྲི་འཕང་ལྔ། །ཡེ་ཤེས་ལྔ་ཡི་རང་བཞིན་ཅན། སོགས་ནས། །རྡོ་རྗེ་འཆང་གི་གཡོན་དུ་བབ། ཞེས་དང༌། དེ་ནས་སུམ་བཅུ་རྩ་གསུམ་གྱིས་གནས། རྣམ་པར་རྒྱལ་བའི་ཁང་བཟང་གི་ཡང་ཐོག པ་ཏཱ་རི་ཀད་ཀ་ཞེས་པར་བབས་སོ། དེ་ནས་རི་བོ་རྩེ་ལྔར་བབས་སོ། དེ་ནས་རྡོ་རྗེ་གདན་དུ་བབས་སོ། དེ་ནས་མཆོད་རྟེན་ཆེན་པོ་འོད་ཟེར་དུ་འཕྲོས་ཏེ། སེམས་ཅན་གྱི་རྟོག་པ་བསལ་ལོ། ཞེས་པར། ཀུན་མཁྱེན་ཀློང་ཆེན་པ་ཆེན་པོས་ཐིག་མཆོག་མཛོད་ལས། ཐོག་མར་འཇིག་རྟེན་འདི་ཆགས་དུས་རྡོ་རྗེ་དབྱིངས་ཀྱི་དཀྱིལ་འཁོར་ནས་སྤྲུལ་པ་རང་བཞིན་གྱི་བྱིན་རླབས་ལས་སྟོན་པ་རྡོ་རྗེ་འཆང་འགྲོ་བའི་དོན་ལ་དགའ་ལྡན་བརྩེགས་པར་བྱོན་པའི་གཡོན་དུ་བབས་ནས། སུམ་ཅུ་རྩ་གསུམ་དང་རི་བོ་རྩེ་ལྔ། རྡོ་རྗེ་གདན། གངས་ཏི་སེའི་བར་དུ་འགྲོ་བའི་དོན་ལ་བབ་ནས། དེང་སང་ཏི་སེའི་རྩེ་མོ་རིན་པོ་ཆེ་འོད་འཕྲོ་བའི་ཁང་བུ་ན་བཞུགས་ཏེ། མཁའ་འགྲོ་དང་གྲུབ་པ་དང༌། རིག་སྔགས་འཆང་བ་དུ་མས་བསྟི་སྟང་བྱེད་ཅིང་འདུས་སོ། ཞེས་གསུང་པ་དང་མཚུངས་པས་ན། གུར་བསྡོམ་གངས་ཏི་སེའི་གནས་ལགས་སུ་ངོས་འཛིན་ནའང་ཆོག་པར་སེམས། གུར་བསྡོམ་གྱི་གནས་ལ་འཁོར་འདས་ཀྱི་ཆགས་ཚུལ་ཡོད་པར་བཤད་དེ། རི་སྟོད་ཀྱི་བྲག་རི་སྣ་ཚོགས་དེ་དག་མདོ་ལྟར་ན་སངས་རྒྱས་བྱང་སེམས། སྔགས་ལྟར་ན་ཞི་ཁྲོ་དམ་པ་རིགས་བརྒྱ་སོགས་མྱང་འདས་ཀྱི་བཞུགས་ཚུལ། རི་བཤམ་དུ། ཚ་དམྱལ་མཚོན་པའི་ཆུ་ཚན་དུ་སྲོག་ཆགས་འཚོད་ཅིང་ཁོལ་བ། གྲང་དམྱལ་མཚོན་པའི་ཆུ་གྲང༌། གཤིན་ཆུ་དང༌། གཤིན་ཟམ། དམྱལ་ཟང་ཁ་སྦུབ་པ། ཆོས་རྒྱལ་མེ་ལོང༌། རྒྱ་མ། ཚེ་འདས། ལས་མཁན་བུ་ཆུང་དཀར་ནག ཤལ་མ་རིའི་སྡོང་པོ་སོགས་ངན་སོང་འཁོར་བའི་ཆགས་ཚུལ་བཅས་གསལ་བ། གདུག་པ་བསེ་ཡི་སྐྱེས་བུ་ཀྭ་རྒྱལ་རྡོ་རྗེ་ལྷ་བཙན། དུང་གི་སྐྱེས་བུ་ལྗང་རྒྱང་ཤ་ཕོ་དུང་རི། ལྕགས་ཀྱི་སྐྱེས་བུ་རྨེ་རྒྱལ་ཡི་གེ་མགར་ནག་སྟེ། རྡོ་རྗེ་ཕུར་པའི་བཀའ་སྲུང་བསེ་ལྕགས་དུང་གསུམ་ཚུལ་དུ་ཡོད་པ་དང༌།

གྲུབ་དབང་ཚོགས་གཉིས་རྣམ་ཐར་ནང༌། ཀཱ་གཞུང་དུ་ཕུར་སྒྲུབ་ཚུགས་སྐབས་ཀཱ་ཆུས་ཕུར་སྙིང་གི་རང་སྒྲ་སྒྲོགས་པ། བསེ་ལྕགས་དུང་གི་སྐྱེས་བུ་ཕུར་སྲུང་གིང་བཞིས་རང་གཟུགས་དངོས་སུ་བསྟན་པར་གཟིགས་པ་དེ། དེང་སང་ནང་ཆེན་དགོན་ཁག་རྣམས་ཀྱི་བྱུང་བ་བརྗོད་པའི་ཚེས་བཅུ་དགོན་གྱི་ལོ་རྒྱུས་ཤོག་གྲངས་༤༩༤ལ་ཡང་བྲིས་འདུག་པ་ལྟར་དང༌།

གྲུབ་དབང་ཚོགས་གཉིས་རྣམ་ཐར་རྟོགས་བརྗོད་ཕྱོགས་བསྡུས་ཀུན་བཟང་ཐུགས་རྗེའི་ཟློས་གར་བྲིས་མའི་ཤོག་གྲངས་༡༥༥ནང་ཀ་གཞུང་དུ་ཕེབས་སྐབས་དེ་ཕྱོགས་སྦྱིན་བདག་རྣམས་ཀྱིས་གསོལ་བ་བཏབ་ངོར། བཀྲ་ཤིས་ཁར་ཕུར་པའི་སྒྲུབ་ཆེན་འཛུགས་པར་མཛད་པས། དག་པའི་སྣང་བར་ཟངས་མདོག་དཔལ་གྱི་རི་བོའི་པདྨ་འོད་ཀྱི་གཞལ་མེད་ཁང་དུ་ཕེབས་འདུག་པར། དེར་གུ་རུ་རིན་པོ་ཆེ་འཁོར་ཚོགས་རིག་འཛིན་དཔའ་བོ་མཁའ་འགྲོ་མང་པོ་དང་བཅས་པས་ཕུར་པའི་སྒྲུབ་ཆེན་མཛད་དེ་བཞུགས་འདུག །བྱིན་འབེབས་ཀྱི་སྐབས་སུ་གུ་རུ་གཙོ་འཁོར་རྣམས་ཀྱིས་ཕྱག་ཌཱ་དྲིལ་བཅས་དཀྱིལ་འཁོར་ལ་བསྐོར་བ་ལན་མང་པོ་མཛད། གར་འཆམ་རན་པ་ན་སྟོན་འཁོར་རྣམས་ཀྱིས་ཞྭ་ཕོད་སོགས་སྔགས་ཆས་མཛད་དེ་ཨོ་རྒྱན་པདྨས་འཆམ་དཔོན་དང༌། གཏེར་སྟོན་བརྒྱ་རྩ་སོགས་ཀྱིས་སྟོད་ལས་ཀྱི་རྩ་འཆམ་མཛད། སྨད་ལས་སྐབས་གུ་རུ་རིན་པོ་ཆེ་རྡོ་རྗེ་གཞོན་ནུའི་སྐུར་གྱུར། གཞན་ཕུར་པའི་རིག་འཛིན་རྣམས་ཀྱི་སྔར་བཞིན་གར་སྟབས་བསྒྱུར་ཏེ་གཙོ་བོས་ཐུགས་ཀ་ནས་འོད་ཀྱིས་ལྕགས་ཀྱུས་དགྲ་བགེགས་དངོས་སུ་བཀུག །སྒྲོལ་གིང་མང་པོ་སྤྲོས་ནས་བསྒྲལ་བ་སོགས་རྩ་འཆམ་རྒྱས་པའི་བཀོད་པའང་གཟིགས། དེ་སྐབས་ཀ་རྒྱལ། རྣམ་རྒྱལ། ལྗིག་རྒྱལ་གསུམ་སྤུ་གྲི་མཆེད་གསུམ་ཡིན་འདུག་ལ། གྲུ་ཡའི་བྲག་ནག་མཆེད་གསུམ། སེ་དོར་གྱི་རྫོང་རྒྱལ་མཆེད་གསུམ་འདི་རྣམས་ངོ་བོ་གཅིག་ཡིན་འདུག །ཀ་རྒྱལ་བསེ་ཡི་སྐྱེས་བུ་དང༌། ཀ་ལྗང་རྒྱང་ཤྭ་ཕོ་དུང་རི་འདི་ཕུར་སྲུང་དུང་གི་སྐྱེས་བུ་ཡིན་པ་དང༌། བཀྲ་ཤིས་ཁ་འདིར་ས་གནད་ཁྱད་པར་ཅན་ཞིག་ཡིན་པས་ཕུར་སྒྲུབ་ཚུགས་ན་རྒྱལ་ཁམས་ལ་ཕན་གསུངས་པས་དེ་ཕྱོགས་ཀྱིས་དེ་ཚུན་སྒྲུབ་པ་ཚུགས་པར་གྱུར་ཏོ། །བསེ་ལྕགས་དུང་གསུམ་ཕུར་སྲུང་རྣམས་ཡང་ཡང་གཟིགས། ཞེས་གསལ། ཡང་རྟ་རྣའི་གནས་ཡིག་བཀྲ་ཤིས་ལྷ་ཡི་རྔ་སྒྲ་ལས། ནུབ་རི་དམར་པོ་ཀཱ་རྒྱལ་ལ་མཁྱེན་རབ་འཇམ་དཔལ་དམར་པོ་རང་བྱུང་འབུར་ཚུག་ཏུ་བཞུགས་པ་ཞེས་འཇམ་དཔལ་དབྱངས་ཀྱི་གནས་སུ་གསལ་བ་དང། ཡང་ཀཱ་རྒྱལ་བཙན་གྱི་སྤུ་གྲི། གནམ་རྒྱལ་བདུད་ཀྱི་སྤུ་གྲི། དུང་རི་ལྷ་ཡི་སྤུ་གྲི་སྟེ་སྤུ་གྲི་མཆེད་གསུམ་གྱི་སྐྱོང་བའི་ཡུལ་དང༌། ཡུལ་ཆེན་ཉི་ཤུ་རྩ་བཞིའི་གྲས། སྙིང་ཁ་ཉྩའི་ཀ་ཞེས་པའི་གནས་ངོ་མ་འཕགས་ཡུལ་དུ་ཡོད་ཀྱང༌། དེའི་གནས་ལག བལ་བོད་ས་མཚམ་སླེ་མི་སྙིང་ནང་ཞེས་པར། བྲག་སྙིང་ལྟ་བུ་དེ་ཡིན་ཞེས་སྤྱན་སྔ་འབྲི་གུང་གླིང་པ་སོགས་གྲུབ་ཐོབ་གོང་མས་བྱིན་གྱིས་རླབས་པ་ཤིན་ཏུ་ངོ་མཚར་བ་བཞུགས་མོད། རང་རེའི་ཡུལ་དུ་རྟ་རྣ་ཀཉྩའི་གནས་ཞེས་བཤད་སྲོལ་བཞིན་གནས་བཤད་སྐབས་སུ་ཀྭ་རྒྱལ་དང༌། ཀཱ་འགག་སོགས་ཀཱ་གཞུང་བཅས་བཤད་འདུག་པ་དེ་ལྟར་ན་ཀཉྩའི་ཀཱ་ཡི་གནས་དེ་སྙིང་ལ་ངོས་འཛིན་དགོས་གཤིས། སྙིང་དེ་བྲང་གི་ནང་ངོས་སུ་ཡོད་པས་ན། བཀྲ་ཤིས་དགོན་གྱི་རྒྱབ་རིའི་ཡང་རི་བྲང་རྗེ་མ་ཞེས་པ་དེ་སྙིང་ལྟ་བུ་ཡིན་ལ། ས་སྤྱོད་གསུང་གི་གནས་སྙིང་ཁ་ཀཉྩའི་གནས་ལག་ངོ་མ་དེ་ལ་ངོས་འཛིན་དགོས་པ་རིག་པས་དཔྱད་ན་གྲུབ་པས། སྙིང་དེ་དྲན་པ་གསལ་བར་བྱེད་པའི་གནས་ཡིན་པ་མ་ཟད། མཁྱེན་རབ་འཇམ་དཔལ་དམར་པོས་རང་བྱུང་དུ་བཞུགས་པའི་ཀཱ་རྒྱལ་རྡོ་རྗེ་ལྷ་བཙན་གྱིས་བདག་ཏུ་བཟུང་བའི་གནས་ཡུལ་ཡིན་པ་དང་། ཀ་འགགས་ལུང་པར་གསལ་བྱེད་དང་པོའི་ཡིག་འབྲུ་ཀ་ཡི་རང་བྱུང་ཡོད་པས་ན་ཀ་གཞུང་རིག་པའི་འབྱུང་གནས་སུ་བརྗོད་ནའང་མ་འཐུས་པ་མེད་པ་དང༌། རིག་གནས་སྨན་རྩིས་སོགས་ལ་མཁས་མྱོང་ཅན་མང་པོ་བྱུང་བ་དང༌། འཇིག་རྟེན་གཏམ་བཤད་ཀྱི་འབྱུང་གནས་ཞིག་ཡིན་པར་ངོས་འཛིན་ཆོག་པ་དང༌། ད་དུང་གཞུང་ལུགས་ལ་བསླབ་ན་རིག་པའི་འབྱུང་གནས་སུ་འགྱུར་བ་གདོན་མི་ཟ་བས་ན། ཀ་གཞུང་རིག་པའི་འབྱུང་གནས་སུ་བདག་གིས་སྨྲའོ། གཞན་ཡང་ལྗང་རྒྱང་ཕུ་ཡི་བྲག་བོན་པོ་དགུ་སྒྲིག་ཅེས་པ། བོན་ཉིད་སྐྱེ་བ་མེད་པའི་ཆོས་ཀྱི་དབྱིངས་ལས། བོན་ཅན་འགག་པ་མེད་པ་ཁྲག་འཐུང་དཔལ་ཆེན་དགུ་ཡི་ཚུལ་དུ་གདོད་ནས་ལྷུན་འགྲུབ་རང་བྱུང་གི་བཀོད་པ་གསལ་བ། ཕྱི་རོལ་རི་བྲག་བེམ་པོ་ལྟར་སྣང་བ་ལ་འཁྲུལ་ནས་བོན་པོ་དགུ་སྒྲིག་ཅེས་སྨྲ་ནའང༌། དཔྱད་ན་བཀའ་བརྒྱད་ཁྲག་འཐུང་དཔལ་དགུའི་ཚུལ་དུ་ཡོད། དག་པའི་གཟིགས་ངོར་སྣང་སྲིད་དག་པ་རབ་འབྱམས་སུ་ཤར་བས་ན་ཕྱི་བེམ་པོ་བྲག་རིའི་རྣམ་པ་ལ། དོན་ཡེ་ཤེས་ཀྱི་རང་སྣང་ལས་གྲུབ་པའི་གཞལ་ཡས་ཁང་དབུས། དཔལ་ཆེ་མཆོག །གཤིན་རྗེ། ཡང་དག །ཕུར་པ་སོགས་དཔལ་ཆེན་ཧེ་རུ་ཀ་ཡི་སྤྲུལ་པའི་དཀྱིལ་འཁོར་བཞུགས་པ་དང༌། རི་ཡི་རྒྱབ་ལོག་ཧེ་རུ་དགོན་ཞེས་པའི་རྒྱུ་མཚན་ཡང་རི་དེ་དག་ཧེ་རུ་ཀ་ཡི་གནས་ཡིན་པས་དེ་ལྟར་ཟེར།

ཞིང་སྐྱེས་ཀྱིི་ཌཀྐི་མ་ཀ་ཡི་འདས་རྒན། འདས་ཆུང་སོགས་ཀྱི་གཙོས་མི་མོའི་ཚུལ་དུ་མཁའ་འགྲོ་མ་མངོན་གསུམ་དུ་འདུ་བའི་གནས་ཡིན་པ་མ་ཟད། དུས་འཁྲུགས་སྐབས་སུ་ཀ་རྒྱལ་དང༌། དུང་རིའི་རྒྱུད་དུ་བྲོས་ཡིབ་བྱས་པ་རྣམས་སྲོག་གི་འཇིགས་པ་ལས་གྲོལ་བ་བྱུང་ཞེས་ད་ལྟའང་ཡུལ་མིས་གླེང་བཞིན་པ་དེ་ནི། ལྷོ་འབྲོང་སྤྲུལ་ནུས་ལྡན་རྡོ་རྗེས་ཀ་གྲོ་སྦས་ལུང་ཞེས་སྦས་པའི་ཡུལ་ཆུང་ཞིག་ཏུ་ངོས་འཛིན་གནང་བ་དོན་ལ་གནས་ཤིང༌། ཡུལ་གྱི་བཀོད་པ་ལ་དཔྱད་ན་མང་པོ་འདུག་ཏེ་དེ་ཙམ་མོ།

ཆོས་ནོར་རྫས་ཀྱི་གཏེར་ཁ་ཡང་ཡོད་པ་ཞིག་ཏེ་ལྗང་རྒྱང་ཕ་བོང་ནས་ཤེལ་གྱི་མཆོད་རྟེན་ཡོད་པ་ཆོས་ཕུག་བླ་སྔོན་གྱིས་བཏོན། བག་ཆས་གྱོན་ནས། ཀ་ལྗ་རྒྱང་ལྗོང་རྒྱོང་ངས་མི་ཤེས། སྨན་བུ་མོའི་རྟ་རྒྱུགས་འདི་འདྲ་ཡིན། ཞེས་རྟ་རྒྱུགས་བྱས་པས་དེ་ཚུན་བག་མ་ལ་ཕྲག་དོག་མེད་པ་བྱུང་ལུགས་ཡུལ་གྱི་ངག་སྒྲོས་སུ་ཡོད་པ་ནས་ཤེས་ཐུབ། ཀ་བཀྲ་ཤིས་དགོན་འདི་ཐོག་མར་རྫོགས་པའི་སངས་རྒྱས་མགོན་པོ་འབྲི་གུང་པ་ཆེན་པོ་སྐྱོབ་པ་འཇིག་རྟེན་གསུམ་མགོན་ཁམས་ནས་དབུས་སུ་ཕེབས་ཞོར་དུ་རྟ་རྣ་དང༌། བཀྲ་ཤིས་དགོན་གྱི་གནས་ཡུལ་འདི་ཡང་ཞབས་ཀྱིས་བཅགས་ཤིང་བྱིན་གྱིས་བརླབས། དཔེར་ན། དུས་མཁྱེན་གྱིས་དགུང་ལོ་ལྔ་བཅུ་ཁམས་ལ་ཐེག་ཀའི་དུས་མཚུར་ཕུའི་བྲག་རྒྱབ་ཡོལ་དུ་བྱོན་ནས་གཏོར་མ་དང་ས་གཞི་བྱིན་རླབས་མཛད། གཟིམ་སྤྱིལ་ཆུང་ངུ་ཞིག་མཛད་དེ་དགོན་གནས་ཀྱི་རྟེན་འབྲེལ་སྒྲིག་པ་ལྟར། དེ་རྗེས་འཇིག་རྟེན་གསུམ་མགོན་གྱིས་དངོས་སློབ་སྤྱན་སྔ་གྲགས་པ་འབྱུང་གནས་ཞེས་ལྕི་ལུང་རག་ནེ་ལ། ཕྱི་ལོ་༡༡༧༥་་་་༡༢༥༥བར་རབ་བྱུང་གསུམ་པའི་ཤིང་ལུག་ལོར་འཁྲུངས་པ་དེ་ཉིད་ཀྱིས་

ཀཿབཀྲ་ཤིས་ཁ་ཞེས་པ་ཡི་གེ་ཀ་ནི་གསལ་བྱེད་དང་པོ་དམ་པ་ཆོས་ཀྱི་སྒོ་འབྱེད་ཡིན་པ་དང་། བཀྲ་ཤིས་པའི་ས་མིང་འདི་ལ་རྟེན་འབྲེལ་ལེགས་པར་དགོངས་ནས་ཞབས་ཀྱིས་བཅགས། ཆུ་ཕོ་བྱི་བའི་ལོར་༡༡༩༢ཡར་དབུས་སུ་ཕེབས་ཁར་སྒྲུབ་ཁང་བརྩེགས་ཤིང་བསྟན་པ་རྒྱས་པའི་སྨོན་ལམ་བཏབ་ཅིང་བྱིན་གྱིས་རླབས།

དུས་རེ་ཞིག་ན་རབ་བྱུང་༡༢་པའི་ནང་རྒྱལ་དབང་བདེ་ཆེན་རྡོ་རྗེས་གུ་རུའི་ལྷ་ཁང་བཞེངས་ཤིང༌། དེ་རྗེས་མགོན་པོ་འབྲི་གུང་པའི་ཆོས་སྲས་མཆོག་སྤྲུལ་ཕྲིན་ལས་རྒྱ་མཚོས་དགོན་པ་དར་རྒྱས་སུ་གནང་བ་ཞིག་གོ།

མཆོག་སྤྲུལ་ཕྲིན་ལས་རྒྱ་མཚོའི་སྐྱེས་ཕྲེང་ཀཿབཀྲ་ཤིས་དགོན་གྱི་མཁན་པོ་བསྟན་འཛིན་ཉི་མས་མཛད་པ།  
༈ ཀཿབཀྲ་ཤིས་དགོན་གྱི་མཆོག་སྤྲུལ་ཕྲིན་ལས་རྒྱ་མཚོའི་སྐྱེས་རབས་རྡོ་རྗེའི་ཕྲེང་བ་ནི།

ན་མོ་གུ་རུ། །བསྐལ་མང་ཚོགས་གཉིས་བསག་པའི་རྒྱུ་ཚོགས་ལས། །ཟུང་འཇུག་སྐུ་གཉིས་གང་འདུལ་གདུལ་བྱའི་ཞིང༌། །བསམ་བཞིན་སྲིད་བཟུང་རྒྱལ་སྲས་སྐུ་ཡི་ཕྲེང༌། །སྐལ་ལྡན་སྐྱེ་བོ་རྣམས་ཀྱི་གཙུག་ན་མཛེས། དེ་ཡང་༧ཏ་ཡི་སི་ཏུ་པདྨ་དབང་མཆོག་རྒྱལ་པོ་ལ་བཀའ་འགྱུར་དང༌། རྙིང་མ་རྒྱུད་འབུམ། མཛོད་བདུན་སོགས་ཀྱི་ལུང་དང་མན་ངག་འབུལ་མཁན་ ཁམས་རི་བོ་ཆེའི་མཁན་ཆེན་བརྩད་པོ་བླ་མ་ལྷ་དགྱེས་སམ། ཀརྨ་མདོ་སྔགས་བསྟན་འཛིན་གྱིས་མཛད་པའི་སྐྱེས་རབས་གསོལ་འདེབས་ལྟར་ན། བཅོམ་ལྡན་འདས་དཔལ་རྡོ་རྗེ་སེམས་དཔའ། གསང་སྔགས་བཀའ་ཡི་བསྡུ་བ་གསང་བདག་རྡོ་རྗེ་ཆོས། །དེ་ཉིད་བདག་ཅག་གི་སྟོན་པའི་དུས་སུ་བྱང་ཆུབ་སེམས་དཔའ་མཐུ་ཆེན་ཐོབ་དང༌། གུ་རུའི་སྤྱན་སྔར་ལྷ་ཅིག་པདྨ་གསལ། སྣ་ནམ་རྡོ་རྗེ་བདུད་འཇོམས་སོགས་སྤྲུལ་པ་དུ་མ་རིམ་དང་གཅིག་ཆར་བྱོན། རབ་བྱུང་གཉིས་པའི་ནང་དཔལ་ཆེན་རྒ་ལོ་ཙྭ་གཞོན་ནུ་དཔལ་ཞེས་མདོ་ཁམས་སུ་འཁྲུངས། རུས་སྒ་ཡིན་པས་དེ་ལྟར་གྲགས། ཁོང་རྒྱ་གར་དུ་ཕེབས། སྐབས་དེར་ཙ་མི་སངས་རྒྱས་གྲགས་རྒྱ་གར་དུ་མཁས་ཤིང་དངོས་གྲུབ་ཐོབ་ནས་རྡོ་རྗེ་གདན་དུ་སྟོན་པའི་རྒྱལ་ཚབ་མཛད་ཅིང་བཞུགས་པའི་དུས་ཡིན། སྒ་ལོས་རྒྱ་གར་དུ་ཆོས་ལ་སུ་མཁས་དྲིས་པས་ཙ་མི་ཁོ་ན་མཁས་ཟེར་བས། རྒྱ་གར་དུ་ཡོང་ནས་བོད་ཅིག་གི་ཅིག་ལ་ཉན་པ་མི་ཡོང་བསམ་ནས། ཡང་དྲིས་པས། ཨ་བྷྱ་ཀཱ་ར་དང༌། ཨོ་རྒྱན་གྱི་པཎྜི་ཏཱ་ཝ་གི་ཤྭ་ར་མཁས་ཟེར་ཏེ། དེ་གཉིས་ཀྱིས་ཙ་མི་ལས་ཆོས་ཉན་ཞིང་འདུག སླར་ཙ་མི་སངས་རྒྱས་གྲགས་དང༌། ཨ་བྷྱ་ཀཱ་ར་གཉིས་ཀ་ལས་ཆོས་ཞུས། བདེ་མཆོག་གི་བསྙེན་པ་བྱས་པས་ཡི་དམ་གྱི་ལུང་བསྟན་བྱུང་ནས་སྤྱོད་པ་ལ་དུར་ཁྲོད་བསིལ་བའི་ཚལ་དུ་ཕྱིན། དེར་ལས་མགོན་བྱ་རོག་གདོང་གི་སྲོག་སྙིང་ཕུལ། བར་ཆད་མེད་པར་ཚུར་བྱོན་པས། བླ་མ་རྣམས་གཉིས་ཀྱིས་བཀུར་སྟི་མཛད། མ་ག་དྷའི་རྒྱལ་པོས་སྤྱན་དྲངས། སྐྱེ་བོའི་ཚོགས་ས་གཞི་གང་བ་འདུས་ཏེ་མེ་ཏོག་གཏོར་བས་པུས་མོ་ནུབ་པ་ཙམ་བྱུང་སྟེ། སངས་རྒྱས་མྱ་ངན་ལས་འདས་རྗེས་ཆོས་སྨྲ་བ་ལ་མེ་ཏོག་གཏོར་བ་དེ་ལས་མང་བ་མ་བྱུང་བར་གྲགས། ཆོས་དུ་མ་བསྒྱུར་ཞིང་ཁྱད་པར་མགོན་པོ་བྱ་རོག་མ་སྤྱན་དྲངས་ཏེ། ཞང་རིན་པོ་ཆེ། ཀརྨ་པ་དུས་གསུམ་མཁྱེན་པ། ཁམས་པ་ཨ་སེང་གསུམ་ལ་གནང་ཞིང༌། ཁམས་པ་ཨ་སེང་ལས་ཕག་མོ་གྲུ་པས་གསན་པ་དང༌། ཕག་གྲུས་རྒ་ལོ་ཙྭ་རང་ལས་བདེ་མཆོག་དང་མགོན་པོའི་སྐོར་གསན་ཏེ་མགོན་པོ་འབྲི་གདན་གྱི་ལུགས་དང་ཚལ་ལུགས་ཀར་ལུགས་རྣམས་བྱུང་བ་དེ་ཡིན། ༼ཞེས་མཁས་པའི་དགའ་སྟོན་དུ་གསལ། ཆོས་འབྱུང་འདི་དཔའ་བོ་གཙུག་ལག་ཕྲེང་བས་༡༥༤༥་ལ་བརྩམས་མགོ་ཚུགས།༽ དེའི་རྗེས་སུ་གཏེར་སྟོན་པདྨ་ལས་འབྲེལ་རྩལ། གྲུབ་ཐོབ་ཨོ་རྒྱན་པའི་དངོས་སློབ་ལྷ་རྗེ་པཀྵི། རྫོགས་ཆེན་པ་དྲི་མེད་འོད་ཟེར། བྱང་གཏེར་རིག་འཛིན་རྒོད་ལྡེམ་ཅན། རྩེ་ལེ་སྣ་ཚོགས་རང་གྲོལ། འབྲི་གུང་༧སྐྱབས་མགོན་གདན་རབས་ཉེར་ལྔ་པ་རྗེ་ཕྲིན་ལས་བཟང་པོའི་ཞལ་སློབ་དགེ་སློང་ཕྲིན་ལས་བཟང་པོ། འཁྲུལ་ཞིག་དབང་གྲགས་རྒྱ་མཚོ། སྤྲུལ་སྐུ་མི་འགྱུར་རྡོ་རྗེ། སྔགས་འཆང་ནུས་ལྡན་དྲག་རྩལ། དེ་ནས་ཚང་གསར་ཀརྨ་ལྷ་དར་གྱི་སྲས་ཚང་གསར་བསོད་ནམས་ཡེ་ཤེས་རབ་བྱུང་བཅུ་གཉིས་ཆུ་རྟ་ཕྱི་ལོ༡༧༠༢ལ་འཁྲུངས། དཔལ་ལྡན་འབའ་རོམ་བཀའ་བརྒྱུད་པའི་བསྟན་པའི་ཁུར་བཞེས། ལས་མགོན་བྱ་རོག་གདོང་གིས་ཕྲིན་ལས་གཡེལ་མེད་དུ་སྒྲུབ་པ་ཞིག་ཡོད། ༧གོང་ས་བདུན་པ་སྐལ་བཟང་རྒྱ་མཚོ་དང༌། རྒྱ་ནག་གོང་མ་གཡུང་ཀྲིང་དུས། ཆིང་རྒྱལ་རབས་ནས་ཟི་ལིང་ལ་རྡོ་གན་ཨཾ་བན་བཏང་བའི་སྐབས་སུ་འབྲོང་སྨད་ས་ཆ་གནམ་གཞུང་མེ་ལོང་བྲག་རྐེ་ལ་རི་ཁྲོད་མཛད་སྐབས། རྒྱལ་དབང་བདེ་ཆེན་རྡོ་རྗེ་ལ་གུ་རུའི་ཕྱག་ཕྲེང་ཡོད་པ་ཕྲེང་རྡོ་རེ་ཟུང་འཇུག་ཕུལ་ནས་གུ་རུའི་ལྷ་ཁང་བཞེངས་པའི་གྲས། རབ་བྱུང་བཅུ་གཉིས་པ་མེ་ལུག་ཕྱི་ལོ༡༧༢༧ལོར་ཀ་བཀྲ་ཤིས་དགོན་གྱི་གུ་རུའི་ལྷ་ཁང་ཐོག་མར་ཕྱག་བཏབ། དེ་རྗེས་ཆུ་བྱི་ལོར་མེ་ལོང་བྲག་རྩར་སྤྲུལ་སྐུ་བསོད་ནམས་ཡེ་ཤེས་དང༌། རྒྱལ་དབང་བདེ་ཆེན་རྡོ་རྗེ་ལྷན་དུ་གུ་རུ་གཙོ་འཁོར་གསུམ་གྱི་ལྷ་ཁང་བཞེངས། དགུང་གྲངས། ༧༣ཤིང་རྟ་ཕྱི་ལོ། ༡༧༧༤ལ་གཤེགས། དེའི་སྐུ་སྐྱེ་ཤིང་ལུག །༡༧༧༥། ལ་འཁྲུངས། མཚན་ཚུལ་ཁྲིམས་མཐར་ཕྱིན་དགུང་གྲངས༦༤རབ་བྱུང་བཅུ་གཉིས་པ་ས་ཁྱི༡༨༣༨ལ་གཤེགས། དེའི་སྤྲུལ་སྐུ་ཚང་གསར་བསོད་རྒྱལ་གྱི་སྲས་སུ་ས་ཕག༡༨༣༩་ལོར་འཁྲུངས། མཚན་ཡེ་ཤེས་སྙིང་པོ་དགུང་གྲངས༤༤ཆུ་རྟ་༡༨༨༢ལ་གཤེགས།   
དེའི་ཡང་སྲིད་གཉིས་བྱུང་པ་གཅིག་ཀ་གཞུང་རླང་ལུང་སྐྱ་ཤོག་ཚང་དུ་ཡབ་སྐྱ་ཤོག་ཁྲ་རིས་དང་ཡུམ་ཨང་གེ་བཟའ་ལྷ་དཔལ་གཉིས་ཀྱི་སྲས་སུ་འཁྲུངས་པ་མཆོག་སྤྲུལ་ཕྲིན་ལས་རྒྱ་མཚོ་འམ། ཕུར་དགའ་ཞེས་རབ་བྱུང་བཅོ་ལྔ་ཆུ་ལུག་༡༨༨༣་ལོར་ངོ་མཚར་གྱི་ལྟས་དང་བཅས་འཁྲུངས། ལྷོ་ནུས་ལྡན་རྡོ་རྗེ།༼ ནང་ཆེན་དགོན་སྡེའི་ལོ་རྒྱུས་ནང་ལྷོ་ནུས་ལྡན་རྡོ་རྗེ་ལ་ལྷོ་ཁ་ནུས་ལྡན་རྡོ་རྗེ་ཞེས་བྲིས་པ་དེ་མ་དག་པ་ཡིན།༽ མགར་ཕྲིན་ལས་ཡོངས་ཁྱབ། གཅུང་སྒྲུབ་བརྒྱུད་བསྟན་འཛིན། རྒྱལ་ཚབ་ཨོ་རྒྱན་བསྟན་འཛིན་སོགས་དམ་པ་དུ་མ་བསྟེན། ཀརྨའི་མཁན་ཆེན་རིན་ཆེན་དར་རྒྱས་ལ་བསྙེན་པར་རྫོགས། སྐུ་ཚེའི་སྟོད་ལ་ལྷོ་པའི་གདན་ས་ལུང་དཀར་དགོན་དུ་བཞུགས། སྐུ་ཚེའི་སྨད་དུ་བཀྲ་ཤིས་དགོན་གྱི་བསྟན་བདག་གནང༌། ཕྱིས་སུ་མགར་ཆེན་ཕྲིན་ལས་ཡོངས་ཁྱབ་ལ་འབུལ་ཆེན་སྤོང་དག་ལན་གསུམ་བྱས། གཞན་རྒྱུད་མཁྱེན་པའི་མངོན་ཤེས་མངའ་བའི་ལོ་རྒྱུས་མང༌། དགུང་གྲངས་༥༥ས་སྟག་༡༩༣༨ལོར་བྱ་ཟླ་ལ་འདས། དེའི་ཡང་སྲིད་བརྩད་གཅོད་དུ་ཀ་བཀྲ་ཤིས་དགོན་གྱི་གྲྭ་སྲ་དཀོན་མཆོག་སྦྱིན་པའམ་དཀོན་སྦྱིན་དང༌། ཀོས་ཀོས་སོགས་འབྲི་གུང་དུ་༧སྐྱབས་མགོན་ཞི་བའི་བློ་གྲོས་མདུན་བཅར་ཞུར་སྔ་རྗེས་སྐབས་བཀའ་རྒྱ་ཕྱིར་ཕེབས་ནང༌། ཡབ་མིང་ད་ཡིག་ལྡན་པ་དང༌། ཡུམ་གཡང་གི་མིང་ཅན་ཡོད་ལུགས་ཕེབས་པ་དེ་ལྟར་བརྩད་ཆོད་མ་བྱུང་བས། སླར་ད་ལྟ་འཚོ་བཞུགས་གྲྭ་རྒན་ཨ་རོལ་ཉི་གྲགས་སོགས་འབྲི་རྫོང་དུ་ཆེད་བཅར་འབྲི་གུང་ཡང་རི་སྒར་གྱི་རྒན་རྒྱ་སྦ་རའི་བརྒྱུད་ཞུ་སྙན་ཕུལ་བའི་བཀའ་ལན་ཕྱིར་བསྩལ་ཞལ་འབྱེད་སྐབས། ཡབ་ཡུམ་དང་སྤྲུལ་སྐུའི་དགུང་བདག་དང་ལོ་ཁམས་གསལ་པོར་ཕེབས། དཔལ་༧ཀརྨ་པ་བཅུ་དྲུག་པའི་གཟིགས་སྣང་དུའང་ཡབ་ཁྲི་དབང་དང༌། ཡུམ་བཀྲ་ཤིས་གཡང་ལྡན་གྱི་ཁྱེའུ་ས་ཡོས་ལོ་པ་ཡིན་ཞེས་པའི་ཞལ་གསལ་གནང༌།

ནང་ཆེན་དགོན་ཁག་གི་ལོ་རྒྱུས་ཕྱོགས་སྒྲིགས་ནང་རྫ་སྟོད་རྟ་མཆོག་བྲག་རྩར་སྐྱེས་ཚུལ་འཁོད་འདུག་པ་དེ་འབྲོང་སྨད་ལྕི་སྟོད་རྟ་མཆོག་བྲག་རྩར་ཡིན། དེ་བཞིན་སི་ཏུ་པདྨ་དབང་མཆོག་གིས་འབྲོང་དཔོན་ཏཱ་བེ་ཧུ་ཁྲི་རྒྱལ་ལ་ཁྱེད་ཀྱི་སྲས་རྒྱལ་པོ་ཞེས་པ་དེས་བསྟན་པར་ཕན་ཐོག་ཞིག་ཡོང་ཞེས་གསུང་པར། ངའི་བུ་ཆེ་བ་འདིས་ཁྱིམ་གཞིས་བཟུང་རྒྱུའི་རེ་བ་ཡོད་ལུགས་ཞུས། ཡང་འབྲི་གཏེར་འོད་གསལ་རྡོ་རྗེའི་གཏེར་ལུང་ལས། ཡུལ་ལྷ་ཟླ་རྒྱལ་མཐོན་པོའི་ཕྱོགས་ཉེ་ཆར༔ གླིང་གི་རིགས་རུས་བྱང་གླིང་མ་རྒད་ཐང་༔ རྒོད་ལྡེམ་སྤྲུལ་པ་དགོངས་པའི་ཀློང་མཛོད་ཅན༔ ཉམས་བླང་སྨིན་གྲོལ་འགྲོ་བ་ཆོས་ལ་བསྒྱུར༔ རིགས་ཀྱི་བུ་ཡི་ཆོས་སྲས་སྒྲོན་མེ་འབྱུང༔ ཞེས་བྱུང་བ་དེ་ཡིན་ཞེས་མཚན་དཀོན་མཆོག་བསྟན་འཛིན་ཤར་གླིང་མི་འགྱུར་རིན་ཆེན་རྡོ་རྗེ་རྣམ་རྒྱལ་ཞེས་གསོལ། ཁྲི་ཁར་བཞག །མངའ་གསོལ། གཏེར་སྒྲོམ་གྱི་དབང་བསྐུར་གནང༌། གཞན་ཡང་སངས་རྒྱས་གླིང་པའི་༼སངས་གླིང་རབ་བྱུང་དྲུག་པ་ལྕགས་འབྲུག་༡༣༤༠་་་་་་༡༣༩༠༽གཏེར་བྱོན་དགོངས་འདུས་ལུང་བསྟན་བཀའ་རྒྱ་མ་ལས། མ་འོངས་མཇུག་ཏུ་དུས་ཀྱི་མཐར་ལྷུང་ཚེ༔ ཁྱོད་ནི་བྱང་ཁམས་སྐྱོང་བའི་རྣལ་འབྱོར་པ༔ མི་ཡི་སེང་གེ་ཤེས་རབ་སྟོབས་དང་ལྡན༔ ཆ་ལུགས་མ་ངེས་ཅི་ཡང་སྟོན་བྱེད་ཅིང༔ བསྟན་པའི་སྲོག་འཛིན་རྒྱལ་གྱི་མིང་ཅན་འབྱུང་༔ གདུག་པ་འདུལ་ཞིང་འགྲོ་བ་དཔག་མེད་འདྲེན༔ ཞེས་གསལ་བ་དང༌། རབ་བྱུང་ལྔ་པ་ཤིང་བྱ་ལོར་ཡར་རྗེ་ཨོ་རྒྱན་གླིང་པས་གཏེར་ནས་བཞེས་པའི་རྒྱལ་པོ་བཀའ་ཐང་ལས། ཤཱཀྱའི་ཞིང་ཁམས་བྱང་ཕྱོགས་ཁམས་ཞེས་ན༔ གསང་སྔགས་ཐེག་ཆེན་སྤྱོད་པའི་རྣལ་འབྱོར་པ༔ སྔགས་ཀྱི་བདག་པོ་རྒྱལ་བུ་ཞེས་བྱ་འབྱུང་༔ དེ་ནས་འཕོས་ཏེ་སྤྱོད་པ་རླབས་ཆེན་མཛད༔ ཅེས་གསུངས་པ་དང༌། མ་འོངས་མཇུག་ཏུ་དུས་ཀྱི་མཐར་ལྷུང་ཚེ༔ ཞེས་གསལ་བ་ལྟར། དུས་ཚོད་འཁྲུགས་ཆེན་གཉིས་པའི་སྐབས་ནད་མཚོན་མུ་གེའི་སྐྱེ་འགྲོ་དམྱལ་ཐག་གཅོད་པའི་དུས་མཐར་ལྷུང་བའི་སྐབས་དེ་ལ། ཁྱོད་ནི་བྱང་ཁམས་སྐྱོང་བའི་རྣལ་འབྱོར་པ༔ ཞེས་པ་དེ་དང༌། ཤཱཀྱའི་ཞིང་ཁམས་བྱང་ཕྱོགས་ཁམས་ཞེས་ནས། གསུངས་པའི་ལུང་ནས་གསལ་བ་ལྟར། བྱང་ཕྱོགས་བར་ཁམས་ནང་ཆེན་འབྲོང་པའི་ཡུལ་སྐྱོང་གི་བདག་པོ་གཤིན་རྗེ་གཤེད་ཀྱི་ལམ་རིམ་པ་གཉིས་ཀྱི་དྲོད་རྟགས་བརྙེས་པ་ཁྲི་རིན་པོ་ཆེ་དང༌། ཡུམ་བཀྲ་ཤིས་གཡང་མཚོ་གཉིས་ཀྱི་སྲས་སུ་འཁྲུངས་ཤིང༌། མི་ཡི་སེང་གེ་ཤེས་རབ་སྟོབས་དང་ལྡན༔ ཞེས་པ་དེ་དང༌། གསང་སྔགས་ཐེག་ཆེན་སྤྱོད་པའི་རྣལ་འབྱོར་པ༔ ཞེས་གསལ་བ་ལྟར། ལོ་བདུན་པའི་དུས་ནས་འབྲི་ཀློག་ཚེག་མེད་བྱུང་བ་སོགས་ལྷོ་ལུང་དཀར་དགོན་གྱི་དབོན་སྤྲུལ་གོང་མའི་ཁྲི་ཐོག་ཏུ་བཞུགས་སུ་གསོལ་ཞིང་སློབ་དཔོན་གནང་འདུག །གྲུབ་དབང་སྒྲུབ་དཔོན་དགེ་འབྱུང་རིན་པོ་ཆེ། ལྷོ་འབྲོང་སྤྲུལ་དཀོན་མཆོག་བསྟན་འཛིན་འགྲོ་འདུལ། འབྲི་གཏེར་འོད་གསལ་རྡོ་རྗེ། མཆོག་སྤྲུལ་ཐུབ་བསྟན་སྙིང་པོ། དབོན་སྤྲུལ་ཆོས་དབྱིངས་རང་གྲོལ་སོགས་ནས་བཀའ་དགོངས་ཕུར་གསུམ་གྱི་དབང་ཆེན་དང༌། བླ་མ་བདེ་བའི་རྡོ་རྗེ། ཞང་ཁྲོམ་གཤིན་རྗེ། བདེ་མཆོག ཕག་མོ། མི་འཁྲུགས་ཀུན་རིག་སོགས་བསྐྱེད་རྫོགས་ཀྱི་ཁྲིད་དང༌། མན་ངག་རྣམས་བུམ་པ་གང་བྱོས་ཚུལ་དུ་ཐོབ་གནང་མ་ཟད། དེ་རྣམས་དང་ལྷན་དུ་མཚམས་སྒྲུབ་ཉམས་བཞེས་གནང་བ་དང༌། འབྲི་གདན་ཁྲིད་དཔོན། དགེ་སློང་དཔལ་ཆུང་རིན་པོ་ཆེ་དང༌། གྲུབ་དབང་ཁྱུང་དགའ་རིན་པོ་ཆེ་ནས་ཕྱག་ཆེན་ངོ་སྤྲོད་མན་ངག་ཟབ་མོ་རྣམས་གསན། དཔལ་༧ཀརྨ་པ་བཅུ་དྲུག་པའི་མདུན་ནས་ཕྱག་ཆེན་ངོ་སྤྲོད་རང་བྱུང་རྡོ་རྗེ་ཚིག་གཅིག་པ་སོགས་དང་༧སི་ཏུ་པདྨ་དབང་མཆོག་མདུན་ནས་དབང་ཁྲིད་གདམས་པ་དང༌། འཛི་སྒར་ཀོང་སྤྲུལ་རིན་པོ་ཆེའི་མདུན་ནས་རིན་ཆེན་གཏེར་མཛོད་གཙོ་བོར་གྱུར་པའི་ལྷག་པའི་ལྷ་རབ་འབྱམས་ཀྱི་དབང་ཁྲིད་གདམས་པ་ཐོབ། རི་པ་གསལ་བྱེད་རིན་པོ་ཆེའི་མདུན་ནས་ཀར་ལུགས་དབང་ཁྲིད་གདམས་པ་དང༌། དིལ་མགོ་མཁྱེན་བརྩེ་རིན་པོ་ཆེའི་མདུན་ནས་སྙིང་ཐིག་ཡ་བཞི་གཙོ་གྱུར་སྔ་འགྱུར་བའི་རྒྱུད་དང༌། སྒྲུབ་ཐབས་གདམས་པ། སྤོ་ལུ་མཁན་ཆེན་རྡོ་རྗེ་འཆང་དང༌། སྨྱོས་ཤུལ་མཁན་པོ་འཇམ་དཔལ་རྡོ་རྗེ། མཁན་ཆེན་རྨེ་བ་ཐུབ་བསྟན་རིན་པོ་ཆེ་སོགས་ནས་ཀློང་ཆེན་སྙིང་ཐིག་གཙོ་གྱུར་རྫོགས་ཆེན་སྐོར་གྱི་དབང་ཁྲིད་གདམས་པ་མང་དུ་གསན། འབྲུག་པ་ཆོས་མགོན་གོང་མ་དང༌། འབྲུག་ཆེན་ཐམས་ཅད་མཁྱེན་པ། འགྲུ་འཇམ་དབྱངས་གྲགས་པའི་དངོས་སློབ་ཡོངས་འགེ་རིག་འཛིན་མདུན་ནས་ཕྱག་རྫོགས་ངོ་སྤྲོད་གནད་སྨིན་དང༌། དོ་ཧཱའི་སྐོར་གཙོ་གྱུར་འབྲུག་པའི་དབང་ཁྲིད་དང༌། ཤཱཀྱ་ཤྲིའི་དངོས་སློབ་བྱ་བྲལ་དགེ་རྒན་མཁྱེན་བརྩེའི་མདུན་ནས་སྒམ་པོ་པར་ཕག་གྲུའི་དྲི་ལན་དང་སྒམ་པོ་པའི་ངོ་བོ་ག་དར་སོགས་ཀྱིས་གཙོས་ཟབ་དགུའི་གདམས་པ་དུ་མ་དང༌། སྟག་ལུང་ཞབས་དྲུང་རིན་པོ་ཆེ། མ་སྤྲུལ་རིན་པོ་ཆེ་སོགས་ནས་བདེ་མཆོག་མཁའ་འགྲོ་རྒྱ་མཚོའི་གཙོས་སྟག་ལུང་ཆོས་སྐོར་ཡོངས་རྫོགས། ༧ས་སྐྱའི་ཁྲི་འཛིན་རིན་པོ་ཆེ་མཆོག་དང་བདག་ཆེན་ཕུན་ཚོགས་ཕོ་བྲང་རིན་པོ་ཆེ། ཀླུ་ལྡིང་མཁན་རིན་པོ་ཆེ། བཅོ་བརྒྱད་ཁྲི་ཆེན་སོགས་ནས་དགྱེས་རྡོར། མཁའ་སྤྱོད། འཇིགས་བྱེད་སོགས་ཀྱི་དབང་ཁྲིད་དང༌། ཡོངས་རྫོགས་བསྟན་པའི་སྲོག་ཤིང་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་མདུན་ནས་ཁྲེག་ཆོད་ཐོད་བརྒལ་གཙོར་གྱུར་ཕྱག་རྫོགས་ཀྱི་གདམས་པ་ཉམས་ལེན་གྱི་དཀའ་གནད་དམར་ཁྲིད་གནང་བ་རྩ་བའི་བླ་མ་བཀའ་དྲིན་ཆེ་ཤོས་དེ་ཡིན་འདུག །དམ་པ་དེ་རྣམས་ཀྱི་གདམས་ཟབ་རྣམས་སྔོན་འགྲོ་ནས་བཟུང་དངོས་གཞི་བསྐྱེད་རྫོགས་བར་མཚམས་སྒྲུབ་དང་ཡི་དམ་བསྙེན་ཆེན་ཐེངས་གསུམ་སོང་བ་དང༌། ཆ་ལུགས་མ་ངེས་ཅི་ཡང་སྟོན་བྱེད་ཅིང༔ ཞེས་གསལ་བ་ལྟར། མི་དཔོན། སྤྲུལ་སྐུ། གྲྭ་པ༌། ལས་བྱེད༌། བླ་མ་སོགས་ཆ་ལུགས་ཅི་ཡང་སྟོན་པར་གསུངས་པ་དང༌། བསྟན་པའི་སྲོག་འཛིན་རྒྱལ་གྱི་མིང་ཅན་འབྱུང་༔ ཞེས་པ་དེ་དང༌། སྔགས་ཀྱི་བདག་པོ་རྒྱལ་བུ་ཞེས་པ་འབྱུང་༔ ཞེས་གསལ་བ་ལྟར། འབྲི་བསྟན་ཉག་ཕྲའི་སྐབས་དེར་བསྟན་པར་གཅེས་སྲུང་གང་ན་ཅི་དྲག་གིས་བྱང་ཆུབ་གླིང་གི་རྨང་གཞི་ས་ཆ་བཙལ་སྒྲུབ་ཉོ་རྒྱུ་དང་འབྲེལ་ལས་གཞི་འདུ་འགོད། བོད་མདོ་ཁམས་ནས་བཟུང་གངས་རི་ཏི་སེའི་བར་གྱི་འབྲི་དགོན་ཡོངས་ལ་གཟིགས་བསྐོར་ཆེད་བསྐྱོད་དང༌། འབྲི་གུང་ལོ་རྒྱུས་སོགས་༧སྐྱབས་མགོན་ལྗགས་རྩོམ་ཁག་ལ་ཞབས་ཞུས་ཀྱིས་སྲོག་བཟུང་བ་དང༌། དེ་བཞིན་སྔ་འགྱུར་པའི་བསྟན་སྲོག་ལྟ་བུ་རྡོ་རྗེའི་བྲག་སིམ་ལར་ཆགས་རྒྱུའི་མཐུན་རྐྱེན་རྨང་གཞི་གནང་བ་སོགས་ལུང་དོན་མངོན་དུ་གྱུར། རྒྱལ་གྱི་མིང་ཅན་ཞེས་པ་སྐུ་ན་ཤིན་ཏུ་ཕྲ་བའི་སྐབས་ཨ་བུ་རྒྱལ་བུ་ཞུ་ཞིང༌། དེ་རྗེས་རིམ་པས་རང་བཞིན་གྱིས་རྒྱལ་པོ་ཞེས་པའི་མཚན་ཆགས་པ་སོགས་གང་ལྟར་ཡང་ལུང་བསྟན་སྔ་རྗེས་ཀྱི་དོན་རྣམས་ཇི་ལྟ་བ་བཞིན་མངོན་དུ་གྱུར་ཞིང་ཀ་བཀྲ་ཤིས་ཐུབ་བསྟན་དར་རྒྱས་གླིང་གི་སྤྲུལ་སྐུར་མངའ་གསོལ། ལྷོ་འབྲོང་སྤྲུལ་གྱི་གདན་ས་ལུང་དཀར་ཐུབ་བསྟན་བཤད་སྒྲུབ་གླིང་གི་དབོན་སྤྲུལ་གོང་མ་བཅད་རྒྱར་བཞུགས་པར་བརྟེན་དགོན་གྱི་རྡོར་སློབ་དང༌། རྒྱལ་ཚབ་ཀྱི་ཕྱག་བཞེས། དབུ་མཛད་ཀྱང་གནང་མྱོང༌། རྒྱ་གར་དུ་ཚུར་ཕེབས་ནས་གཞུང་དམངས་ཀྱི་ཞབས་ཞུས་ལོ་༡༡་རིང་ལ་གནང༌། དེའི་ནས་བོད་གཞུང་ནང་སྲིད་རྒན་དྲུང་དང༌། སིམ་ལ་བཟོ་སྤྱི་སོགས་ལོ་བརྒྱད་རིང་གཞུང་ཞབས་ཞུས་གནང་བཞིན་པའི་སྐབས་འབྲི་གུང་༧སྐྱབས་མགོན་མཆོག་གིས་ཞབས་ཞུས་དགོས་ཕེབས་བཞིན་གཞུང་ཞབས་ནས་དགོངས་འཁྲོལ་ཞུས་ཏེ། ༧སྐྱབས་མགོན་རང་གི་སྐུ་སྒེར་དྲུང་ཆེ་དང༌། དབུས་འབྲི་གུང་ཚོགས་པའི་རྨང་གཞི་ཐོག་མར་ཚུགས་སྐབས་ཀྱི་དྲུང་ཆེ་དང༌། དེ་རྗེས་ཌེ་ཌོོན་འབྲི་གུང་བཀའ་བརྒྱུད་ཀྱི་གཙུག་ལག་སློབ་གཉེར་ཁང་གསར་དུ་ཚུགས་པའི་དེབ་བསྐྱེལ་བཟོ་རྒྱུའི་མཚོན་ལས་གཞི་འདུ་འགོད་སྐབས་རྨང་གཞིའི་དྲུང་ཆེ་དང༌། གཙུག་ལག་སློབ་གཉེར་ཁང་རྟེན་དང་བརྟེན་པར་བཅས་གསར་བཞེངས་ལེགས་གྲུབ་བར་ལྷག་བསམ་ལྷད་མེད་ཀྱིས་ཞབས་ཞུས་ཁུར་བཞེས་གནང་བ་དང༌། འཛམ་གླིང་ཡུལ་གྲུ་ཁག་ལ་དམ་ཆོས་འཆད་སྤེལ་གྱི་འགྲོ་དོན་སྐྱོང་བཞིན་པའོ།

སྨྲས་པ། བགྲང་བྱ་ཁུལ་ཆུང་བློ་གྲོས་ལང་ཚོ་ཕྲ། །གཞུང་ལུགས་བརྩོན་ཡང་རིག་ནོར་གྱིས་མ་ཕྱུག །རབ་ཉུང་ཚིག་གིས་དོན་ཆེན་སྟོན་དཀའ་ཡང༌། །འདི་བྲིས་ལྷག་བློའི་བསམ་པ་ཡིན་ཁུལ་ཙམ། ཞེས་མཆོག་སྤྲུལ་ཕྲིན་ལས་རྒྱ་མཚོ་སྐུ་ཡི་ཕྲེང་བ་ཉུང་ངུར་བྲིས་པ་འདི་ནི་༧སྐྱབས་རྗེ་ལྷོ་འབྲོང་སྤྲུལ་བསྟན་འཛིན་ཉི་མས་མཛད་པའི་མཆོག་སྤྲུལ་ལམ་མཁྱེན་རྒྱལ་པོའི་རིན་པོ་ཆེའི་རྣམ་ཐར་དམ་ལྡན་དགྱེས་པའི་རོལ་མོ་ཞེས་པ་དེ་དང་ཁམས་སྟོད་ལོ་རྒྱུས་སོགས་དེབ་ཁག་ལ་གཞིར་བཟུང་ནས་ཀཱ་བཀྲ་ཤིས་དགོན་གྱི་གྲྭ་མཁན་མིང་འཛིན་པ་དཀོན་མཆོག་བསྟན་འཛིན་ཉི་མས་རོབ་བཏུས་བྱས་པ་དགེ་ལེགས་འཕེལ། །  
 མཆོག་སྤྲུལ་ཕྲིན་ལས་རྒྱ་མཚོའི་སྐྱེས་རབས་གསོལ་འདེབས།

༈ མཆོག་སྤྲུལ་ཕྲིན་ལས་རྒྱ་མཚོའི་སྐྱེས་རབས་གསོལ་འདེབས་ནི། དཀྱིལ་འཁོར་དབང་ཕྱུག་ཁྱབ་བདག་རྡོ་རྗེ་འཆང༌། །གསང་སྔགས་བཀའ་བསྡུས་གསང་བདག་རྡོ་རྗེ་ཆོས། །གུ་རུའི་སྤྱན་སྔར་ལྷ་གཅིག་པདྨ་གསལ། །འཕགས་ཡུལ་གྲུབ་པའི་དབང་ཕྱུག་ཀརྞ་རི། །གསང་བདག་སྐུ་དངོས་རས་ཆུང་རྡོ་རྗེ་གྲགས། །ཡེ་ཤེས་མགོན་པོ་དཔལ་ཆེན་རྒ་ལོ་ཙཱ། །དོན་བརྒྱུད་བསྟན་སྲོག་འཛིན་མཛད་པཀྵིའི་མཚན། །ཟབ་གཏེར་སྒོ་འབྱེད་པདྨ་ལས་འབྲེལ་རྩལ། །རྫོགས་ཆེན་ཤིང་རྟ་དྲི་མེད་འོད་ཟེར་ཞབས། །མཐའ་དམག་འཇིགས་བཟློག་རིག་འཛིན་རྒོད་ལྡེམ་ཅན། །སྒྲུབ་བརྒྱུད་སྲོལ་འཛིན་སྣ་ཚོགས་རང་གྲོལ་རྗེ། །འབྲི་བསྟན་གསལ་མཛད་ཕྲིན་ལས་བཟང་པོའི་ཞབས། །འཁྲུལ་པ་རང་ཞིག་དབང་དྲག་རྒྱ་མཚོའི་མཚན། །དཔལ་སེང་རྣམ་འཕྲུལ་མི་འགྱུར་རྡོ་རྗེ་རྩལ། །འཆོལ་བའི་ཁྲོ་རྒྱལ་ནུས་ལྡན་དྲག་པོ་རྩལ། །བསླབ་གསུམ་གྱིས་ཕྱུག་བསོད་ནམས་ཡེ་ཤེས་དང༌། །སྤྲུལ་པ་རྣམ་འཕྲུལ་སྣ་ཚོགས་སྐུར་བསྟན་པ། །དེ་རྗེས་གར་དབང་ཕྲིན་ལས་རྒྱ་མཚོའི་ཞབས། །གསང་གསུམ་གཟི་བྱིན་འབར་ལ་གསོལ་བ་འདེབས། །ད་ལྟ་རིགས་རུས་མངོན་མཐོ་ཆོ་རིགས་བཙུན། །འབྲོང་པའི་རིགས་སྲས་གཟུང་སྤོབས་གཏེར་ཆེན་བརྡོལ། །དོན་བརྒྱུད་སྙིང་པོ་འབྲི་བསྟན་སྲོལ་རྒྱུན་འཛིན། །བསྟན་འཛིན་རྒྱལ་མཚན་ཞབས་ལ་གསོལ་བ་འདེབས། ཤོ་ལོ་ཀ་འདི་མཁས་དབང་བློ་བཟང་བདེ་ཆེན་གྱིས་ཞལ་སབ་བོ། དེ་ལྟར་གསོལ་བ་བཏབ་པའི་བདེན་མཐུ་ཡིས། །སྐྱེ་དང་ཚེ་རབས་ཀུན་ཏུ་རྗེས་བཟུང་ནས། །བྱིན་རླབས་དབང་བཞིའི་ཡེ་ཤེས་རྒྱུད་ལ་སྨིན། །ཀུན་བཟང་བླ་མའི་གོ་འཕང་མྱུར་ཐོབ་ཤོག །སྐྱེས་བ་ཀུན་ཏུ་ཡང་དག་བླ་མ་ལ། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང༌། །ས་དང་ལམ་གྱི་ཡོན་ཏན་རབ་རྫོགས་ནས། །རྡོ་རྗེ་འཆང་གི་གོ་འཕང་མྱུར་ཐོབ་ཤོག །ཁམས་རི་བོ་ཆེའི་མཁན་པོ་ཀརྨ་མདོ་སྔགས་བསྟན་འཛིན་ནམ་བརྩད་པོ་བླ་མ་ལྷ་དགྱེས་ནས་གསོལ་བ་རྩེ་གཅིག་ཏུ་བཏབ་པའོ། ༼སི་ཏུ་པདྨ་དབང་མཆོག་རྣམ་ཐར་ནོར་བུའི་ལྗོན་བཟང་ནང་རི་བོ་ཆེ་ནས་གྲུབ་པའི་དབང་ཕྱུག་འབྱོ་རིག་འཛིན་གྱི་ཐུགས་སྲས་བརྩད་པོ་བླ་མ་ལྷ་དགྱེས་གདན་དྲངས་ཏེ། བསྟན་པ་འདི་ཡི་ཆོས་ཀུན་གྱི་གཙོ་བོ། བཀའ་འགྱུར་རོ་ཅོག་གི་བཀླག་ལུང་མཁན་ཆེན་རིན་པོ་ཆེའི་རྒྱུད་པ་ཚང་མ་གསན་སོགས་གསལ།༽བརྩད་པོ་ཞེས་པ་བོད་ཆོས་རྒྱལ་གྱི་གདུང་རིགས་ཡིན་པ་ཆབ་མདོའི་ཡིག་ཚང་རིན་ཆེན་སྤུངས་པར་གསལ།   
བླ་མ་སིནྡྷུ་རྒྱ་མཚོ།

༈ བླ་མ་སིནྡྷུ་རྒྱ་མཚོ་འམ་སིན་དགའ་ནི། བླ་མ་ཕུར་དགའི་གདུང་སྲས་ཡིན་ཞིང༌། ཡབ་འདས་རྗེས་བསྟན་དགོན་ལ་གཟིགས་རྟོགས་མཛད། ལོ་ལྟར་ལྷོ་པའི་ཐུགས་བསྒྲུབ་བདེ་ཆེན་སྙིང་པོའི་ཚོམ་བུ་ཚོགས་སྒྲུབ་ཆགས་མེད་རྒྱུན་འཛུག་གནང་ཞིང༌། མི་ཤི་རྐྱེན་གུད་སོགས་ཀྱི་སྐབས་ལ་རྐྱེན་སེལ་ཞབས་རིམ་འཕོ་འདེབས་སོགས་ཕན་ཐོག་ཆེ་ཞིང་སྦས་པའི་ཚུལ་གྱིས་གཞན་ཕན་འགྲོ་བའིི་དོན་ལ་བརྩོན་པ་ཞིག་གོ ་ཞིབ་པར་ཆ་རྒྱུས་མེད་གཤིས་དེང་སྐབས་འཚོ་བཞུགས་རྒན་གྲས་རྣམས་ཀྱི་ངག་སྒྲོས་ལས་མཁྱེན་རྒྱུ་ལས་རྣམ་ཐར་ཡིག་ཆ་སོགས་མ་མཆིས་སོ། །

བླ་མཆན་ཨོ་རྒྱན་འོད་ཟེར།

༈ བླ་མཆན་ཨོ་རྒྱན་འོད་ཟེར་ནི༌། གདན་ས་ལྷོ་ལུང་དཀར་དགོན་གྱིས་མཚན་ཨོ་ཟེར་ཞུ། དུས་ཕྱིས་ཀ་ཐས་ཨོ་རྒྱན་ཞུ་གི་འདུག ཆུང་ངུ་དུས་སུ་འབྱོར་པ་ཞེ་དྲག་མེད་པ་ཞིག་ཡིན་འདྲ། བླ་མ་ཕུར་དགའི་ཞབས་ལ་བཏུགས། ལྷོ་ལུང་དཀར་དགོན་ནས་སློབ་གཉེར་གནང༌། ལྷག་པར་ལྷོ་ལུགས་ལ་མཁས། ཚུལ་ཁྲིམས་གཙང་ཞིང་དག་པ་ཞིག་བཞུགས། དཔལ་སྤུངས་དང༌། འབྲི་གུང་རྩེ་སྒར་ཐིལ་གསུམ། སེ་འབྲས་དགའ་གསུམ་སོགས་གནས་མཇལ་དང་སྒྲིགས་ཞུག་གནང༌། ལྷོ་ལུང་དཀར་དགོན་གྱིས་བྱིས་མོ་དགོན་དུ་བླ་བསྐོས་སུ་བཏང༌། ལོ་ལྟར་བཀའ་དགོངས་ཕུར་གསུམ་སྒྲུབ་ཆེན་སྐབས་སུ་ལུང་དཀར་དགོན་དུ་ཕེབས་བཞུགས་གནང༌། དུས་ཕྱིས་ཡུལ་དུས་འཕོ་འགྱུར་བྱུང་རྗེས་ཡེ་མཐར་གྱིས་ཚུར་གདན་དྲངས་ནས་བཀྲ་ཤིས་དགོན་དུ་བཞུགས་ཤིང་བསྟན་དགོན་ལ་བཀའ་དྲིན་ཤིན་ཏུ་ཆེ།

ལྷ་རྗེ་ཡེ་ཤེས་མཐར་ཕྱིན།

༈ ལྷ་རྗེ་ཡེ་ཤེས་མཐར་ཕྱིན་ནམ་ཡེས་མཐར་ནི།

སྔོན་གྱི་སྐྱེ་བ་བཟང་ཤིང་ལྷོ་ལུང་དཀར་དགོན་དུ་རིམ་གཉིས་ཀྱི་རྣལ་འབྱོར་བ་ཆེན་པོ་རྟོགས་ལྡན་དགེ་འབྱུང་རིན་པོ་ཆེའི་ཞབས་ལ་བཏུགས། ལྔ་ལྡན་ཆོས་དྲུག་དང་བླ་མ་བདེ་བའི་རྡོ་རྗེ། འཇམ་དཔལ་གཤིན་རྗེ་ཟླ་གསང་སོགས་འཇམ་དཔལ་ཟིལ་གནོན་གྱིས་རྫོགས་རིམ་རྡོ་རྗེ་བཞི་ཡི་རྣལ་འབྱོར་བཅས་ཉམས་ལེན་གནང༌། རྟོགས་ལྡན་དགེ་འབྱུང་རིན་པོ་ཆེའི་མདུན་ནས་སྨན་ལ་སྦྱངས་པ་དཔྱིས་ཕྱིན་པ་མཛད། རྟོགས་ལྡན་རིག་འཛིན་མདུན་ནས་སྨན་གྱི་མན་ངག་ལ་ཞུན་མཐར་བཅད། དགོན་ཡུལ་གཉིས་ལ་བཀའ་དྲིན་ཆེ་ཞིང༌། ལྷག་པར་དུ་དགོན་པའི་ཉམས་གསོ་ལ་ཁུར་ལེན་ལྷག་བསམ་ཤིན་ཏུ་ཆེ་ཞིང༌། འདས་དུས་ཐུགས་དམ་ངོ་མཚར་གྱི་བཀོད་པ་དང་བཅས་ཏེ་གཤེགས། སྐུ་གདུང་ཞལ་ཆེམས་ལྟར་འབྲི་གུང་གདན་ས་ཐིལ་གྱི་རྟེན་ཕྱག་དུ་བཞག་པ་བཅས་སོ། །   
རྟ་རྣ་ཐེག་མཆོག་ནོར་བུ་ཆོས་གླིང༌། སངས་རྒྱས་ཡེལ་པ།

༈ རྟ་རྣ་ཐེག་མཆོག་ནོར་བུ་ཆོས་གླིང༌།

སངས་རྒྱས་ཡེལ་པའི་འཁྲུངས་ཡུལ་ནི། མདོ་ཁམས་ཀྱི་ཟླ་སིང་ལུང་དང་སར། གྲོང་ཆམ་ཏི་ལི་ཡོར་གྱི་ཟུར། གདུང་རུས་ནི་ལྡོང་འགོ་བོམ་ཀུ་ཏོ། ཡབ་སྒོམ་པ་ཨ་འབར་ཞེས་པ། སྔགས་པ་དམ་ཚིག་ཅན་གྱི་སྙིང་རྗེ་དང་ལྡན་པ་གཅིག་དང༌། ཡུམ་གོང་པ་བཟའ་བཙུན་མ་སྒྲོལ་ཡང་ལྕམ་ཞེས་པ་ལ། སྲས་བཞི། སྤྱིར་མ་བུ་གསུམ་ལ་མིང་སྲིང་མང་དུ་ཡོད་ཅེས་གྲགས་ཐོས་ཡོད་པའི་ཆེ་བ། ཤིང་ཕོ་སྟག་ལོ་༡༡༣༤ལོར་ནམ་མཁའ་ནས་མཆོད་རྟེན་དང་འཇའ་འོད་དགེ་མཚན་དུ་མ་དང་བཅས་ཏེ་སྐུ་བལྟམས། མཚན་ཕུར་པ་གྲུབ་ཏུ་བཏགས། ཆུང་ངུ་ནས་བྱིས་པའི་རྒུད་པ་དང་བྲལ་བ། དཔལ་རྒ་ལོ་དང་མཇལ་ནས་ལུང་བསྟན་མཛད་ཅིང་ཆོས་ཀྱང་གནང༌། ཀློག་ལ་མཁས་པར་མཁྱེན་ཅིང༌། བཅུ་དགུ་ཆུ་ཕོ་སྤྲེལ་གྱི་ལོ་ལ་རྦ་༼ལྕིའི་གྲོང་དཔལ་གྱི་ཟུར་༽མདར་བྱོན། མཁན་པོ་འབྲོམ་དང༌། སློབ་དཔོན་མལ་ཇོ་སྟོན་པ་ལ་རབ་ཏུ་བྱུང་ནས་མཚན་ཡེ་ཤེས་བརྩེགས་སུ་གསོལ། གསང་སྟེ་སྟོན་པ་རྡོར་དགོན་དང༌། སྔོན་གྱི་མཁན་སློབ་གཉིས་ཀྱི་དྲུང་དུ་ཉི་ཤུ་བསྙེན་རྫོགས་མཛད། མཁན་སློབ་ལས་འདུལ་བ་གཞུང་ལག་ལེན་དང་བཅས་པ་ཞུས་ནས་ལེགས་པར་སྦྱངས། མངའ་རིས་སློབ་མ་ཆུ་ཆལ་བྱ་བ་ལས་ཐུན་འཇོག་གསན་ནས་སྒོམ་ཉམས་བཟང་པོ་བྱུང༌། དགེ་བཤེས་ཟླ་རོང་བ་སོགས་ལས་ཐོས་བསམ་ཡང་སྐྱོངས། ཐོས་བསམ་མཛད་ནས་དགུང་ལོ་ཉེར་གསུམ་མེ་ཕོ་བྱི་བའི་ལོ་ལ་༼རྩེ་མོ་དང་འགྱོ་ཆོས་སྐུ་ཁྲིད་ནས་༽དབུས་སུ་བྱོན་པའི་ལམ་དུ་ཡང་ལ་ལས་དགྱེས་རྡོར་རམ་ལུགས། དོ་ཧ་བལ་ལུགས། གཞུང་ནག་གསན། བླ་མ་ཆ་པའི་དྲུང་དུ་རྟ་སྒ་ཕོག་སྟེ་དབུ་མ་དང་སྡེ་སྣོད་ལ་གསན་སྦྱངས་མཛད་ཅིང་བཀའ་གདམས་ཀྱང་བསྐྱངས། ཐུགས་རབ་ཆེ་བས་འདི་རྣམས་ལ་ཚེགས་མེད་དགོངས་ཏེ་ཐེག་པ་ཆུང་ངུ་རྣམས་སུན་ཕྱུང་ནས་དབུ་མའི་གྲུབ་མཐའ་ཁོ་ན་སྐྱོངས་ཤིང་སྔགས་ལ་འཇུག་པར་དགོངས་ནས་གཞུང་དུ་བྱོན། བླ་མ་རྔོག་ལས་རྔོག་པའི་ཆོས་སྐོར་དབང་བརྒྱུད་མན་ངག་དང་བཅས་པ་རྫོགས་པར་ཞུས། རྨི་ལམ་ཡང་ཟིན་པར་ཞུས། ཞོང་དར་མ་སེང་གེ་ལས་མཚན་ཉིད་ཀྱི་ཆོས་སྐོར་མང་ཞིག་དང༌། ཉིན་པོ་རི་པ་ཤོལ་སོ་བ་ལས་རྣམ་འཇོམས། དངུལ་ཆུང་བ་ལས་ལྷ་ལྔ་དང་བདག་མེད་མ་གསན། པར་ཕུ་བ་བློ་གྲོས་སེང་གེ་ལས་བྲམ་ཟེ་ཆེན་པོ་ནས། གྲུད་ཤུལ་པའི་བར་དུ་བརྒྱུད་པའི་དོ་ཧ་དང༌། ཨ་མ་ན་སེའི་ཆོས་སྐོར་རྣམས་ཞུས་ནས་ལེགས་པར་བསླབས། ཉེར་དགུ་ཆུ་ཕོ་རྟའི་ལོ་ལ་ཕག་མོ་གྲུར་བྱོན། མང་སྐོར་གཅིག་གི་གྲལ་དུ་བདེ་གཤེགས་རིན་པོ་ཆེ་དང་མཇལ་བའི་ཚེ། ཐུན་མོང་མ་ཡིན་པའི་མོས་གུས་ཆེན་པོ་སྐྱེས། ཐུགས་ཀྱི་ཡང་སྲས་དམ་པར་བཟུང་ནས་ཁོ་བོ་མར་ངོ་མཚམས་དགོས་པ་གྲོལ་ཙ་ན་སྟོན་པའི་ཆོས་དང་བགྲོ་གླེང་བྱ་གསུངས་ནས་མཚམས་མཛད། དེར་ཡར་ཚེས་སུ་སྤྱན་སྔར་མཇལ། ཇ་བུར་གནང་ནས་མནྜལ་དང་ཡི་གེ་བརྒྱ་པ་སྔོན་དུ་འགྲོ་དགོས་པ་ཡིན་ཏེ་རྣམ་པའི་དོད་བྱས་གསུངས་ནས་ཏིང་ཏེ་འཛིན་གྱི་དབང་བསྐུར་གཅིག་གནང༌། དེ་ནས་བླ་མའི་རྣལ་འབྱོར་གནང་ནས་སྒོམ་པས་སྣང་བ་ཐམས་ཅད་བན་བུན་དུ་སོང་བའི་ཉམས་བྱུང་སྟེ། ཁྲིད་དང་ཆོས་གསན་ཞིང་སྒོམ་པའི་ཚེ་ཉིན་གཅིག་གྲོ་རན་དགོངས་ནས་སྐུ་རག་ཚུར་བླངས་ཙམ་ན་དབུ་མའི་ལྟ་བ་ཐུགས་ལ་འཁྲུངས། ཞག་འགའ་བརྟག་དཔྱད་མཛད་ནས་སྤྱན་སྔར་ཞུས་ཙ་ན་ཁམས་པ་སྟོན་པའི་དགེ་སྦྱོར་ལུགས་བཟང་གསུངས་ནས་དགྱེས། དེར་ཆོས་སྐུ་དང་རྩེ་མོ་གཉིས་ཀྱང་བླངས་ནས་སྟབས་སུ་ཁྲིད་ཞུས་པས་ཉམས་རྟོགས་ཁྱད་པར་ཅན་རྒྱུད་ལ་སྐྱེས་ཏེ་ཐམས་ཅད་སོས་སུ་ཐག་ཆོད་ནས་མོས་གུས་གཅིག་པུས་ཆོག་དགོངས་ནས་སྔར་གསན་པའི་དཔེ་རྣམས་རིན་པོ་ཆེ་ལ་ཕུལ་ཙ་ན་ཐང་གཅིག་བླངས་ནས་ཇི་ལྟར་བཤད་པ་བཞིན་སེམས་ཅན་གྱི་དོན་གྱིས་གསུངས་ནས་རིན་པོ་ཆེས་ཐུགས་ལ་ཆེར་བཏགས་ཏེ་གྲོགས་འགའ་ཕྲག་དོག་སྐྱེས་པའི་ཚེ་ཚོགས་པ་གཅིག་ཏུ་ཁོ་བོའི་བསྟོད་པ་གཅིག་གྱིས་གསུངས་པ་དང༌། སེམས་ཉིད་སྐྱེ་མེད་མ་མཛད། ཡང་རེས་གཅིག་བདེ་གཤེགས་ཀྱི་ཉེ་གནས་གཅིག་ལ་བླ་དབྱེ་ནང་སུ་སྣང་གསུངས༌། ཡེ་ཤེས་བརྩེགས་གདའ་ཞུས་ཙ་ན། སྦ་དབྱིག་བསྐུར་ནས་འདིའི་སྣེ་བཟུང་ལ་ཁྲིད་ལ་ཤོགས་གསུངས་ནས། སྤྱན་སྔར་བྱོན་པ་དང༌། སྦ་བེར་ཐུགས་ཁར་གཏད་ནས་རྟེན་འབྲེལ་གཅིག་མཛད་ནས་རྒྱུན་དུ་གསུངས་ཆུང་ངུ་གྱིས་ལ་ཨེ་གྲོངས་གསུངས། ཟླ་འོད་གཞོན་ནུ། རིགས་གསུམ་མགོན་པོ། ཁྱོད་དང་ཁོ་བོ་རྣམས་ནི་སྲིད་པ་ཐ་མ་བའི་བྱང་ཆུབ་སེམས་དཔའ་ཡིན། ཁྱོད་ཀྱིས་སེམས་ཅན་ལ་ཕན་ཐོགས་པར་འོང༌། ཞེས་རྟེན་འབྲེལ་ལུང་སྟོན་མཛད་ནས། ཆོས་ཀྱི་རྩ་བ་རང་སེམས་གཉུག་མར་བསྟན། ཐབས་མཆོག་བླ་མ་དམ་པའི་མོས་གུས་དང༌། གྲོགས་ཀྱི་མཆོག་ནི་སྙིང་རྗེ་བྱང་ཆུབ་སེམས། དེ་གསུམ་འཛོམས་པ་ཐེག་ཆེན་ལམ་གྱི་མཆོག །ཚང་བ་མ་ནོར་བ་ཡིན་གསུངས། དེ་ནས་རིན་པོ་ཆེའི་ཞལ་ནས་ཁོ་བོ་དགུན་དཀར་ཡ་གཅིག་ཁམས་སུ་གཏོར་བ་རྨིས་པས་ཁྱོད་ཁམས་སུ་བཞུད་༼ལུང་བསྟན་པ་བཞི་སྟེ་༽ལ། ལྕི་ཟླའི་བར་སྒང་བྲག་དཀར་པོ་སེང་གེ་གངས་སུ་བསྩལ་བ་ལྟ་བུའི་ཞོལ་དུ་ཕྱག་ཕེབས་དང་སེམས་ཅན་མང་པོའི་དོན་འབྱུང༌། སྒོམ་སྐྱོན་ཅན་གཅིག་ལ་ཕན་ཐོགས། རྐྱེན་གཅིག་ལ་བརྟེན་ཏེ་དགེ་སྦྱོར་ལ་བོགས་འབྱུང༌། དགོན་གྱི་རེ་རྩེ་ནས་ཤར་ཕྱོགས་སུ་གཟིགས་པ་དང༌། ཁ་བ་མི་ཆག་པའི་སར་ཁོ་བོ་སྐྱེས་འདུག་པ། དགེ་བསྙེན་གཅིག་དང་སྐྱེ་བ་བཞེས་པའི་རྟེན་ཡོད་པ་ལོང་གསུངས་ནས་རྗེས་སུ་གནང་བ་ཐོབ། སྤྱིར་ལོ་ངོ་བདུན་བསྟེན་པའི་ཡུན་ལ། ཆོས་ཁྲིད་རྣམས་རྫོགས་པར་ཐོབ་ནས། ཁམས་སུ་བྱོན་ཁར་བླ་མ་དང་གསོལ་འདེབས་དང་སྨོན་ལམ་དུ་མཛད་པ་ནི། བདག་དུས་དང་རྣམ་པ་ཐམས་ཅད་དུ། བླ་མའི་སྣང་བས་སྐྱོབ་པ་དང༌། སྟོང་པ་སྙིང་རྗེའི་ཏིང་འཛིན་དང༌། སྐད་ཅིག་ཙམ་ཡང་མི་འབྲལ་བར། བླ་མས་བྱིན་གྱིས་བརླབ་ཏུ་གསོལ། སྒྱུ་མ་གཟུགས་ཀྱི་ཕུང་པོ་ལ། འཛིན་པ་ནང་ནས་གྲོལ་བ་དང༌། སྒྲོ་འདོགས་སེམས་སུ་ཆོད་པ་དང༌། ཅི་བྱེད་ཆོས་སུ་འགྲོ་བ་དང༌། འགྲོ་དོན་རྒྱུན་པར་འབྱུང་བ་ཡི། དོན་དང་ལྡན་པར་མཛད་དུ་གསོལ། ཞེས་ཞུས་ནས། བླ་མས་ཀྱང་ཁོ་བོའི་གྲྭ་ས་ཕྱེད་སོང་བ་ཡིན་ཐམས་ཅད་ཀྱི་སྐྱེལ་མ་གྱིས། ཁོ་བོས་ཀྱང་མིག་གི་སྐྱེལ་མ་བྱེད་གསུངས་ན་སྟག་ལུང་ཐང་པ་སོགས་གྲོགས་མཆེད་རྣམས་ཀྱིས་ཕྱག་འཚལ་སྒང་བར་བསྐྱལ་ནས་ན་བཟའ་རྣམས་བརྩེགས་ནས་བཞུགས་སུ་བཅོལ་ཏེ་ཐམས་ཅད་ཀྱིས་ཆོས་འབྲེལ་ཞུས། ཆོས་དང་མཐུན་པའི་ཕྱག་མཛད།

དེའི་དུས་དགུང་ལོ་སོ་ལྔ་པ་ས་ཕོ་བྱི་བའི་ལོ་ལ་བཏེགས་ནས་ཁམས་སུ་བྱོན། ལྕིའི་མཁན་གནས་རྩ་མདར་ཕེབས་ནས་དབུ་མ་བཤད་པར་དགོངས་ཙ་ན། གཉེར་པས་མར་ཞིག་ཕུལ་ནས་བཞུགས་ན་ཇ་ཡབ། བཞུད་ན་གྲོ་མིག་གྱིས་ཟེར་བ་དང༌། དེར་མ་བཞུགས་ནས་ཝ་ཏིར་བྱོན། མ་ཡོ་ཨ་ཀླུས་ཡོན་བདག་བྱས། དེ་ར་བླ་དགོན་སྒོམ་ཚན་གྱི་གེགས་བསལ་ནས་དགེ་སྦྱོར་ལ་ཕན་ཐོགས་པར་མཛད། དེ་ནས་ལྕགས་སྟག་ལོར་༡༡༧༠ཆམ་ཏིར་བྱོན་ནས་༼ལོ་འདི་ལ་འགྲོ་མགོན་རིན་པོ་ཆེ་སྐུ་གཤེགས་པ་ཡིན་༽ལོ་གཅིག་བཞུགས། དེ་ནས་ཤག་རྒྱལ་དང་དཔོན་སློབ་གསུམ་ཡེལ་ཕུག་གཟིགས་སུ་བྱོན་པའི་རྨི་ལམ་དུ་མེ་ཏོག་སེར་ཆེན་བཀྲ་ཆེ་ལེ་བ་གཟིགས་ནས། དགུང་ལོ་སོ་བརྒྱད་ལྕགས་མོ་ཡོས་ཀྱི་ལོ་༡༡༧༡ལ་དགོན་པ་ཕྱག་བཏབ། ༼དེའི་ས་བརྟགས་ནི་མདུན་དུ་དྲིལ་ཞལ་རྒྱབ་ཏུ་ཕག་ཞལ་གཡོན་དུ་དུང་ཞལ་བྲག་ལ་ཡོད་པར་གྲགས་༽འཛམ་རོ་སྤྲེའུ་རུས་བུབ་གཅིག་གདན་དྲངས་བ་ཐུགས་དམ་གྱི་དངུལ་སྐུ་རྣམ་གཉིས་སོགས་ཀྱི་ནང་བཞུགས་མཛད་པས་འགྲོ་དོན་ལྷུན་གྲུབ་ཏུ་བྱུང་ནས་སངས་རྒྱས་ཀྱི་བསྟན་པ་དར་བར་མཛད། སྒོམ་ཕུག་དཔག་ཏུ་མེད་པ་བྱུང༌། ཡོན་བདག་སེར་པོའི་འབུལ་བ་ཚོགས་སོགས་བཅོམ་པ་ལ་བརྟེན་ཏེ། ཡོན་ཏན་ཁྱད་པར་ཅན་འཁྲུངས། དེའི་ཚེ་གཉའ་དིག་མཛད་མ་མཛད། ༼གསང་གཉའ་དིག་གོང་ཁ་ན། རུ་བ་གཅིག་ལ་ཇག་པ་ཕོག་པའི་སར་བྱོན་པས། བུད་མེད་སྦྲུམ་མ་གཅིག་གི་ལྟོ་བ་གྲི་ཕོག་ནས། མ་ཤི་བའི་རོའི་སྟེང་ན་བུ་འཕགས་པ་གཟིགས་ནས། སྙིང་རྗེ་ཚད་མེད་ཅིང་བཟོད་གླག་མེད་པ་གཅིག་སྐྱེས། དེ་ལ་བརྟེན་ནས་སྔར་དང་མི་འདྲ་བའི་རྟོགས་་པ་ནམ་མཁའ་ལྟ་བུ། གནས་ལུགས་ཇི་ལྟ་བ་བཞིན་མངོན་སུམ་དུ་གཟིགས། སྔོན་གྱི་ལུང་བསྟན་ཡང་དྲན་ནས། བླ་མ་ཡང་གདུང་ཤུགས་ཐུན་མོང་མ་ཡིན་པ་སྐྱེསཞེས་ཁ་གཅིག་ཟེར།༽ བླ་མ་གནས་ནང་བ་༼ཟེར་བ་འདི་ཀརྨ་པ་དུས་གསུམ་མཁྱེན་པ་ཡིན༽དང་ཞལ་འཛོམས་པའི་ཚེ། ཐུགས་རྗེ་ཆེན་པོ་ཡིན་པ་ཞལ་གྱིས་བཞེས། ཕར་ཡང་རྣམ་པར་སྣང་མཛད་དུ་གཟིགས་གསུངས་ནས་ཕན་ཚུན་ཞེ་ས་དང་ཕྱག་མཛད། གཞན་ཡང་སློབ་མ་རྣམས་ཀྱིས་ཡི་དམ་གྱི་ལྷར་མཐོང་བ་དང༌། མངོན་པར་ཤེས་པ་མངའ་བ། རྫུ་འཕྲུལ་བསྟན་པ་སོགས་ནི་བརྗོད་པར་མི་ལང་ངོ༌། ཉིན་གཅིག་ནམ་མཁར་བྱ་རྒོད་ལ་གཟིགས་ཤིང༌། དེ་རིང་སྐྱེས་བུ་ལས་ཅན་དོན་འགྲུབ་པ་ཡིན་གསུངས་པ་དང༌། ལྡོང་འཛོང་རྩེ་མོ་ལ་ཡོན་ཏན་སྐྱེས་པ་དུས་མཉམ། གཞན་ཡང་བྱ་ཆའི་ཆོས་སྤྱོད་དང་ཐུགས་དམ་རིམ་གཉིས་ལ་བཞུགས་ཚུལ་ནི་དཔག་པར་མི་ནུས་སོ། ལོ་བཅོ་བརྒྱད་ཀྱི་བར་དུ་ཡེལ་ཕུག་གི་ཚོགས་པ་བསྐྱངས། དེ་ནས་ཡོན་བདག་འབྲུག་འབུམ་རག་ཤི་ཁ་འཛོང་གིས་གདན་དྲངས་ནས་མདོ་མང་དང་གནས་གཞི་སོགས་བརྒྱ་འབུལ་མང་དུ་བྱས། དགོན་པ་ཕུལ་བ་ཡང་བཞེས་ནས་དགུང་ལོ་ང་ལྔ་ས་ཕོ་སྤྲེའུ་ལོ་༡༡༣༨ལ་༼རྟ་རྣ༽་དགོན་དེ་ཡང་སའི་རྟགས་རྒྱལ་སྲིད་རིན་པོ་སྣ་བདུན་དང་ལྡན་ཞེས་གྲགས་བཏབ། དེ་ཡང་དགེ་འདུན་སྒྲུབ་པ་པོ་མང་དུ་ཚོགས། ཆོས་རྗེ་སྨར་པས་གདན་དྲངས་པས་ཤོ་དགོན་དུ་བྱོན་ནས། གྲོགས་མཆེད་ཆོས་དང་མཐུན་པའི་གསུངས་གླེང༌། འཇིག་རྟེན་དང་མཐུན་པའི་སྐྱེས་ཆེན་པོ་དང་བསྙེན་བཀུར་བརྗེ་རེས་བྱས། རྟེན་མཆོད་དཔག་ཏུ་མེད་པ་ཕྱག་ཏུ་བྱོན་པ་བསྣམས་ནས་རྟ་རྣར་ཕེབས། བྱང་འོད་དང་སང་འབུམ་གཉིས་ཀྱིས་ཡོན་བདག་བྱས་ནས་དགུང་ལོ་ང་དགུ་ཆུ་ཕོ་བྱི་བའི་ལོ་ལ་ལྷོ་སྟོད་འཇང་༼དེང་སང་ལྷོ་རྡོ་རྫོང་ཟེར་བ་དེ་ཡིན༽་ གི་དགོན་པ་བཏབ། དེར་ཡང་དགེ་འདུན་མང་དུ་འདུས་ནས་བྲང་ཁང་བྱས། ལྕི་ཟླ་རུ་གསུམ་མུན་པའི་སྨག་རུམ་འདྲ་བ་ལ། སངས་རྒྱས་ཀྱི་བསྟན་པ་ཉི་མ་ཤར་བ་ལྟ་བུ་ལ་བཀའ་བརྒྱུད་ཀྱི་འཕྲིན་ལས་ཕྱོགས་ཀུན་ཏུ་འོད་ཟེར་གྱིས་ཁྱབ་པ་བཞིན། ཆེས་ཆེར་གསལ་བར་མཛད། གདན་ས་གསུམ་དུ་ལོ་ཉེར་བཞི་བཞུགས་པའི་རིང་ལ། མགུར་གསོལ་འདེབས་བསྟན་ཆོས་ཀྱང་མང་དུ་མཛད། ཆོས་ཀྱིས་བསྐྱངས་པའི་རྟོགས་ལྡན་གྱི་སྐྱེས་བུ་གྲངས་ཅན་བྱུང་བའི་ནང་ནས་ཁྱད་པར་དུ་འཕགས་པ་ནི། འབག་རྩེ་མོ་བ་ནི་གྲོགས་མཆེད་དང་སློབ་མའི་ཆེ་ཤོས། མཁན་ཆེན་ཕུ་བ། བླ་འོད་གསལ་བ། ཁ་ཐར་ཡང་དགོན་པ། ལྡོང་འཛོང་བ་རྩེ་མོ། གསོལ་ཇ་བ་སྤང་ཁྱིམ་ལ་སོགས་གཞན་དོན་ནུས་པ་མང་དུ་བྱོན་ཅིང༌། གདན་ས་གསུམ་དུ་རྟེན་མཆོད་རྣམས་དང་བཀོད་པ་རྣམས་ལེགས་པར་མཛད་ནས་སྔོན་བདེ་གཤེགས་རིན་པོ་ཆེའི་དྲུང་དུ་སངས་རྒྱས་ཀྱི་བསྟན་པ་ཡུན་ཇི་ཙམ་དུ་གནས་ཞུས་པ་ལ། ཡོན་ཏན་མེད་པ་གཅིག་ལ་ཡོད་ཏན་མེད་པ་དུ་མས་བསྐོར་ནས་བྱུང་ཙ་ན་ཉམས་དམའ། ད་ལོ་ཉི་ཤུ་རྩ་ལྔ་ནས་ཉམས་རྟོགས་ཀྱི་བརྒྱུད་པ་འཆད་དྭོགས་ཡོད་གསུངས་པའི་སྐོར་ལ། སློབ་མ་ཆེ་ཤོས་མང་དུ་འདས། ཉིད་ཀྱང་སྐུ་ཚེ་དེའི་མཛད་པ་མཐར་ཕྱིན་ནས་དགུང་ལོ་དྲུག་ཅུ་རྩ་གཅིག་ཤིང་ཕོ་སྟག་གི་ལོ་རྒྱལ་གྱི་ཟླ་བའི་ཚེས་བརྒྱད་ལ་གསེར་རིས་ཀྱི་ལྟང་མདོར་བསྙུན་བའི་ཚུལ་བསྟན། མཆུ་ཉིའི་ཚེ་བརྒྱད་ལ་བདོག་པ་ཐམས་ཅད་སྤོང་ཐག་མཛད། ཕུག་ཉིའི་ཚེས་ལྔ་ལ་སློབ་རིས་ཐམས་ཅད་ལ་ཞལ་བསྟན་ནས་འཆི་བ་མི་རྟག་པ་དང༌། འཁོར་བའི་ཉེས་དམིགས་སྒོམས། བྱམས་སྙིང་རྗེ་དང་སྒྲུབ་པ་ལ་ནན་ཏན་གྱིས། བླ་མའི་མོས་གུས་དང་སྟོང་ཉིད་སྙིང་རྗེ་དང་དུས་ཐམས་ཅད་དུ་མ་བྲལ་བར་གྱིས་ཤིག་གསུངས་ནས་དེའི་བཅུ་བདུན་གྱི་སྲོད་ལ་གཞན་སྣང་དུ་བརྡའི་ཆོས་ཀྱི་ནོད་པའི་ཚུལ་བསྟན། དེ་ནས་སྐུ་གདུང་ལ་ཡུན་རིང་པོའི་བར་ལ་མཆོད་པ་བྱས་ནས་དེའི་ཚེ་སྐུ་གདུང་རིན་པོ་ཆེ་གདན་ས་གསུམ་དུ་གདན་གར་འདྲེན་ཞལ་མ་འཆམ་པ་ལ། ཡོན་བདག་རག་ཤི་སྟོབས་ཆེ་བའི་ཤུགས་ཀྱིས་ཟེར་བ་བཞིན་བྱས་ཏེ་རྟ་རྣར་གདན་དྲངས། ལམ་དུ་ཡང་མེ་ཏོག་གི་ཆར་འཇའ་འོད་རྣམ་པ་རིགས་མི་གཅིག་པ་དུ་མ་དང་རོལ་མོ་དང་དྲི་བཟང་གི་བར་སྣང་དུ་ལྷའི་བཀོད་པ་དུ་མ་དང༌། ས་གཞི་ལ་དགེ་འདུན་དང་སྐྱེ་བོའི་ཚོགས་ཀྱིས་མཆོད་པའི་བྱེ་བྲག་བསམ་གྱིས་མི་ཁྱབ་པས་ས་དང་བར་སྣང་ཐམས་ཅད་ཁྱབ་པར་བྱས་ནས་བླ་དབྱེའི་དབུས་སུ་བསྲེག་ཁང་གི་སྦུབས་སུ་ཞུགས་ལ་བཞེས་པའི་ཚེ་ཐུགས་ལྗགས་སྤྱན་གསུམ་དང༌། རིང་བསྲེལ་གྱི་ཕུང་པོར་གྱུར།

སྐུ་གདུང་ནི་གདན་ས་གསུམ་གྱིས་ཐོག་དྲངས་དགེ་འདུན་ཡོན་བདག་དང་བཅས་པས་སོ་སོར་མཆོད་རྟེན་དུ་བགོས་ནས་གདན་དྲངས། སྔོན་རིན་པོ་ཆེ་ཉིད་ཀྱིས་ཡེལ་ཕུག་དང་རྟ་རྣའི་ས་ལ་ཕྱག་འཁར་སྦ་དབྱིག་བཏུག་བཏུག་མཛད་ནས། ནམ་ཞིག་འདི་ན་གཅིག་ཕྱིས་སྐུ་འབུམ་འབབ་པ་ཡིན་གསུངས་པ་ལ་བརྟེན་ནས་ཡེལ་ཕུག་དང་སྐུ་འབུམ་དང་གཙུག་ལག་ཁང་བརྩིགས། ལོ་དྲུག་སོང་བ་ས་མོ་ལུག་ལ་རྟ་རྣར་སྐུ་འབུམ་བརྩིགས་པ་དེ་གཉིས་ཀྱི་སར་རབ་གནས་ལ་གྲུབ་ཐོབ་ཉག་སེ་༼འདི་ཕག་གྲུ་དང་སྐྱོབ་པ་འཇིག་རྟེན་གསུམ་མགོན་གཉིས་ཀའི་དངོས་སློབ་ཡིན་མཆན།༽དང་མཁན་ལྗོ་བཞི་འགོ་བ་གདན་དྲངས་ནས་མཛད། གྲུབ་ཐོབ་པའི་ཞལ་ནས། གྲོགས་པོའི་སྐུ་འབུམ་ལ་བྱ་ནག་མི་འབབ་བྱའོ་གསུངས་པ་ལྟར་ཕྱིར་གྱུར་ནས་བཀྲ་ཤིས་ཤིང་བྱིན་རླབས་ཆེ་བར་བྱུང༌། ལྷོང་འཛོང་དང་གནས་ཆམ་འདིར་ཡང་སྐུ་འབུམ་བརྩིགས། གསོལ་ཇ་བ་སྤང་ཁྱིམ་གྱིས་རྟ་རྣའི་གཟིམ་ཁང་དུ་རང་ཉིད་ཀྱིས་གསོལ་ཇ་ཞུ་བའི་ཚུལ་གྱི་སྐུ་འདྲ་བཞེངས་པས་གསུངས་ལན་མང་དུ་བྱོན་པ་བྱིན་རླབས་དང་ཐུགས་རྗེ་ཤིན་ཏུ་ཆེ་བ་བཞུགས། བླ་མ་ཡེལ་པ་དང་མཁན་ཆེན་ཕུ་པ་གཉིས་ཀའི་རྣམ་ཐར་བྲག་པ་འོད་ཟེར་བས་མཛད་པ་ཡོད་ཀྱང་ད་ལྟ་མཇལ་ཡུལ་དུ་མ་གྱུར།

དེ་ནས་ཡེལ་ཕུག་གི་གདན་ས་ལ་འབག་རྩེ་མོ་བ་བཞུགས། དེ་ཡུན་རིང་པོ་མ་སོང་བ་ལ། གདན་ས་གསུམ་ཀའི་བདག་གཉེར་དང༌། ཁྱད་པར་ཡེལ་ཕུག་པའི་བདག་གཉེར་གནས་ལ་མཚན་དུ་གསོལ་བའི་ཕུ་པས་མཛད།   
མཁན་ཆེན་ཕུ་པ།

༑ མཁན་ཆེན་ཕུ་པའི་རྣམ་ཐར་ནི།

ལྷོ་རོང་ཆོས་འབྱུང་ལས།

ཡུལ་ལྕི་སྟོད་གཡུ་ཀུ་སྟེང་གི་ཆུ་ཕྱིར་ཁ་བ། རུས་རླངས་ལྷ་གཟིགས། ཡབ་ཡོན་བདག་སྨོན་སྐྱེས། ཡུམ་རག་ཤི་བཟའ་ཁྱི་གུ་ཐར། མཆེད་གསུམ་ཡོད་པའི་གཅེན་པོ། ཆུ་མོ་སྦྲུལ་ལ་སྐུ་འཁྲུངས། མཚན་ཁྱུང་ཆེན་ཐར་ཞེས་བཏགས། དགུང་ལོ་བརྒྱད་ལ་ཡིག་ཀློག་ལ་མཁས་པར་བསླབས་ནས་གསེར་གྱི་བརྒྱད་སྟོང་པ་གཅིག་མཛོ་རྟ་གསུམ་དང་བཅས་པ་ཡབ་ཀྱིས་ཁྱེར་ནས་ཡེལ་ཕུག་ཏུ་མང་སྐུལ་ཞུས་ནས་རིན་པོ་ཆེ་ལ་ཕུལ། སྐྱབས་འགྲོ་སེམས་བསྐྱེད། ཨའི་བགྲང་ཐབས། ཐུགས་རྗེ་ཆེན་པོ། སྒྲོལ་མ་རྣམས་ཀྱི་ལུང་གནང༌། རྔོག་མདོ་སྡེའི་སློབ་མ་ཝན་ཆེན་པ་ལས་བདག་མེད་མ། ཕྱག་ན་རྡོ་རྗེ་ཨ་རུ་ཡ། མགོན་པོ་བྱ་རོག་མ། གུར་མགོན་རྣམས་ཀྱང་ལུང་དང་བྱིན་རླབས་ཞུས་ནས་དགུང་ལོ་བཅུ་གཅིག་ལ་སྐུ་མཚམས་མཛད། བླ་མ་ཡེལ་པ་ལས་ཆོས་མང་དུ་ཞུས་པའི་སར་རིན་པོ་ཆེ་༼དུས་མཁྱེན༽་གནས་ནང་པ་བྱོན་པ་ལ་ཚེ་དཔག་མེད་དང་ཆོས་སྣ་མང་དུ་གནང་ནས། ཁྱེད་ཇོ་བོ་རྗེའི་སྤྲུལ་པ་གཅིག་ཡིན་པར་འདུག སེམས་ཅན་ལ་ཕན་ཐོགས་པ་ཞིག་འོང་གསུངས་ནས་ཕྲུག་སེར་པོ་གཅིག་གནང༌། དགུང་ལོ་བཅོ་ལྔ་ལ་མཁན་པོ་གཙང་པ་རྫོང་འགོ་བ་དང་སློབ་དཔོན་ཏང་ཏི་པའི་སྤྱན་སྔར་རབ་ཏུ་བྱུང༌། མཚན་འོད་ཟེར་དཔལ་དུ་གནང༌། འདུལ་བ་སོགས་ལ་གསན་སྦྱངས་མཛད། དགུང་ལོ་བཅུ་དྲུག་ལོན་པ་ན། ཡེལ་པ་ལྕི་སྟོད་དུ་བྱོན་པ་ལ། ཡབ་ཀྱིས་རྟ། ཕྱུགས་མ། ལུག་མང་པོ་དང༌། སྲས་ཉེ་གནས་ལ་ཕུལ་ནས་ངའི་བུ་ཐུགས་ལ་བཏགས་པར་ཞུ་ཞུས་པའི་ལན་དུ་འོ་སྐོལ་ལ་བདེ་བར་གཤེགས་པའི་བྱིན་རླབས་དུམ་གཅིག་ཞུགས་པ་ཡིན་ནས་ཁྱོད་ཀྱི་བུ་ཡང་སེམས་ཅན་ལ་ཕན་ཐོགས་པའི་བླ་མ་གཅིག་བྱེད་པ་ཡིན། སློབ་གཉེར་འདོད་ཀྱང་རྔོག་པ་ལ་སོགས་པའི་ཆོས་མིག་ཕྱེ་བ་ལྟ་བུ་ཡོད་གསུངས། དེ་ནས་རྟ་རྣ་ན་དགྱེས་རྡོར་གྱི་དབང་བསྐུར་དང༌། ཡེལ་ཕུག་ན་ལྷ་ལྔ་མ་དང༌། བདག་མེད་མའི་བྱིན་རླབས་གནང༌། ཡི་གེ་བརྒྱ་པ་དང་མཎྜལ་གྱི་ཁྲིད་མཛད། སྒོམ་འདེབས་ཞུས་ཙ་ན་ད་རུང་ཁོམ་གསུངས། དེ་ནས་ཆམ་དུ་གདམས་ངག་སྒོམ་ཁྲིད་གནང་བས་འཕྲལ་དུ་ཡོན་ཏན་སྐྱེས། རིན་པོ་ཆེའི་ཞལ་ནས་ཁྱོད་ཀྱི་ཅིག་ཅར་བའི་འཆར་ལུགས་ཡིན་གསུངས་ནས་མཉེས་སོ། དབུས་གཙང་ན་ཆས་པར་ཞུས་ཙ་ན་མ་གནང༌། རིན་པོ་ཆེ་པ་དང་སྔོན་གྱི་མཁན་སློབ་གཉིས་ཀྱི་སྤྱན་སྔར་དགུང་ལོ་བཅོ་བརྒྱད་ལྕགས་ཕོ་ཁྱིའི་ལོ་ལ་བསྙེན་པ་རྫོགས་པར་མཛད། རིན་པོ་ཆེའི་ཞལ་ནས། འོད་ཟེར་དཔལ་འོ་སྐོལ་ལ་དཔལ་ཕག་མོ་གྲུ་པས་ཁྱོད་ཁམས་སུ་སོང་དང༌། སེམས་ཅན་མང་པོ་ལ་ཕན་པ་འོང་ཁྱད་པར་དུ་རྟོགས་ལྡན་ཆེན་པོ་ཡུལ་ལ་ཕྱོགས་རིས་མེད་པ། གནས་མ་ངེས་པ་སྤྱི་དོན་འབའ་ཞིག་དགོངས་པ་གཅིག་འབྱུང་གསུངས། ཁོང་གི་གསུང་ལ་འཁྲུལ་པ་མི་མངའ་བས་ཁྱོད་ལ་ཡོན་ཏན་མཐོན་པོ་བཞུགས་པ་ཡིན། གཞན་སྒོམ་ཁྲིད་གྱིས་དང་སེམས་ཅན་ལ་ཕན་པ་འོང༌། རྨི་ལམ་ན་ཆོས་སྐྱོང་ཐམས་ཅད་ཁྱེད་ཀྱི་སྡོང་གྲོགས་བྱེད་པ་རྨིས། ནམ་ཞིག་དུས་ན་གདན་ས་གསུམ་ཀའི་སྤྱི་བདག་བབ་གཉེར་ཆེ་བར་མཛོད། བསོད་ནམས་ཀྱང་འབྱུང་གོང་མའི་ཞབས་ཏོག་ཀྱང་དེ་ཆེ། གསུངས་ནས་ཕྱག་དབང་མཛད། སྤྱིར་བླ་མའི་སྤྱན་སྔར་ལོ་བདུན་བསྡད། སྤྱན་སྔ་ན་བཞུགས་ཚད་ཐམས་ཅད་མ་ལུས་པར་གནང༌། ཁྱད་པར་དུ་ཟབ་དོན་གཞན་ན་མ་བཟླས་པ་འདི་ལྟ་བུ་ཡོད་པ་ཁྱོད་འདྲ་བས་གོ་བའི་དུས་ཡིན་གསུངས་ནས་ལྐོག་ཏུ་ངོ་སྤྲོད་ཁྱད་པར་ཅན་མཛད་པ་ཡིན། དགུང་ལོ་ཉེར་གཉིས་དུས་བླ་མ་རིན་པོ་ཆེ་གཞན་དོན་དུ་གཤེགས་པའི་གདུང་ཞུགས་ལ་བཞེས་པར་གདུང་དབྱངས། ཕྱག་འཚལ། བསྟོད་པ་སྨོན་ལམ་དང་གསུམ་མཛད། དགུང་ལོ་ཉེར་གསུམ་བཞེས་པ་ན་རྣམ་ནག་ལྕིམ་ན་དགོན་པར་མཛད། མཁན་བུ་སློབ་མང་དུ་བསྐྱངས། སྤྱིར་སྒམ་པོ་པའི་དཔོན་སློབ་ལྔ། ཕག་གྲུ་པའི་སློབ་མ་བཅུ་གསུམ་ལ་བཏུགས། དེའི་སྐབས་སུ་གཉོས་བོན་པོ་སྟོན་འབུམ་དང་ཆགས་སྡང་བྱུང་ནས་དབུས་སུ་བཞུད་དགོངས་ཙ་ན། གྲེལ་པ། ལྷོམ་རེང༌། བྱང་འོད་སོགས་ཀྱིས་བཤོལ་ནས་ལྷ་ཕུ་ན་ལོ་དྲུག་འདག་སྦྱར་མཛད། དེའི་སྐབས་ཤིག་ཏུ་རྨི་ལམ་དུ་བྱ་གོ་བོ་གཅིག་ནམ་མཁའ་ལ་ལྡིང་ཞིང་བྱུང་ནས་མདུན་དུ་བན་དེ་རྟ་སྐྱ་ཅན་གཅིག་ཏུ་གཟིགས་ཏེ་བར་ཆད་དུ་མཁྱེན་ནས། ཁྱོད་ཀྱི་རྟ་རེ་རྫུས། ག་ནས་འོང་བྱས་ཙ་ན། ང་གཉོས་བོན་པོས་ཁྱོད་གདན་འདྲེན་བཏང་བ་ཡིན། ངས་སྟོང་གསུམ་འཇིག་རྟེན་གྱི་ཁམས་ཐམས་ཅད་དུ་ཁྱོད་མ་བཙལ་བའི་ས་མེད་པས་རྟ་རྫུས་ཐང་ཟེར་བ་དང༌། རྟེན་འབྲེལ་གཅིག་བྱས་པས་ཁོ་ན་རེ། གནོད་བྱེད་བགེགས་ཀྱང་མཆོད་བྱེད་པ། དེ་ཡི་རྣམ་ཤེས་མི་བཞིན་དུ། དཀར་པོ་མི་དྲུག་ཟས་ལ་གྲམ། འབོལ་སྟན་འདི་དྲུག་ཁྱེད་ལ་འབུལ། བགེགས་ལ་ལྷ་རུ་བསྒྱུར་བྱེད་པའི། །སྐྱེས་བུ་དེ་ཤེས་ཉི་ཤུར་འགྱུར། བདག་ནི་ཁྱེད་ལ་སྐྱབས་སུ་མཆི། སངས་རྒྱས་བསྟན་པ་འདོན་པར་བྱས། ཟེར་ནས་ཁལ་སྟན་འདྲ་བ་དྲུག་མར་སྐྱུར་ཙ་ན། འབོལ་སྟན་དྲུག་རེད་པ་འབུལ་བ་བྱས་ནས་ཤིན་ཏུ་རེངས་པས་སྐྱ་མི་དེ་འོད་ཀྱང་ཕུང་པོ་གཅིག་རེད་ནས་སྐར་མདའ་བཞིན་དུ་ཡལ་ནས་ཐལ། དེ་ནུབ་གཉོས་ཀྱི་བོན་པོ་བྲག་ཕུག་བརྡིབས། དེ་ནས་བར་ཆོད་རྨི་ལམ་དུ་བཟློག་པའོ། རིན་པོ་ཆེ་འབྲི་སྟག་གཉིས་དང་ཆོས་རྗེ་སྨར་པ་སོགས་དགེ་བའི་བཤེས་གཉེན་ཆེན་པོ་རྣམས་ལ་ཆོས་ཀྱི་སྐྱེས་ཀྱི་སྤྲིང་ཡིག་ཀྱང་མང་དུ་མཛད། བླ་མ་རྔོག་གཟི་བརྗིད་པ་ཁམས་སུ་བྱོན་པ་དང་མཇལ། ས་སྨད་ན་འབྱོན་པ་ན་སྐུ་དོན་འགྲུབ་མི་འགྲུབ་ཀྱང་མཁྱེན་པར་ཞུས་ནས་བླ་མ་རྔོག་ཀྱང་དགྱེས་ཏེ་མཁན་ཆེན་ཕུ་པ་ནི་སྤྲུལ་པའི་སྐུ་དངོས་སུ་འདུག་གསུངས། དགུང་ལོ་ལྔ་བཅུ་ཙ་ལྔ་ལ་གདན་ས་ཡེལ་ཕུག་ཏུ་བཞུགས། ཡེལ་ཕུག རྟ་རྣ། བཀྲ་ཤིས་སྒང་རྣམས་སུ་གསེར་འབུམ་གསུམ་དང་གསེར་གྱི་པོ་ཏི་ཡང་མང་དུ་བྲིས། སྐུ་ཤམ་བརྗེ་དུས་མ་གཏོགས་པ་སྐུ་རག་མི་བཀྲོལ། ཙོག་པུ་དང་སྐྱིལ་ཀྲུང་མིན་པ་ཐ་མལ་པར་མི་གཟིམས། དགུང་ལོ་ལྔ་བཅུ་ཕན་ལ་ཤ་ཆང་ལྗགས་ལ་མི་བདར་བས་བླ་མ་ཡེལ་པ་པས་ཀྱང་མཚན་བཀའ་གདམས་པ་གསུངས་པའི་རྒྱུ་མཚན་ཡང་དེ་ཡིན། ཡང་དེ་ཉིད་ཀྱི་ཞལ་ནས། ཁོ་བོ་གདན་ས་གསུམ་ལ་ཕྱོགས་རིས་མེད་པར་ཐབས་གང་ཚུགས་བྱས་ན་ཞབས་ཏོག་ཆེ་བསམ་པ་མ་གཏོགས་པ། རང་དོན་དུ་ཚེ་འདི་གྲགས་སྙན་ལ་སོགས་པ་འདོད་པའི་བློ་སྐད་ཅིག་ཙམ་ཡང་ཡིད་ལ་འབྱུང་མ་མྱོང་བ་ཡིན་གསུངས། འདིའི་སློབ་མ་ཡོན་བཙུན་དབོན་ས་དང༌། བླ་མ་བྲག་པ་འོད་ཟེར་སོགས་མང་དུ་བྱོན། ལྷོང་འཛོང་དུ་བཞུགས། དགུང་ལོ་དྲུག་ཅུ་ཙ་བཞི་མེ་ཕོ་སྤྲེའུ་ལོ་དབྱར་ཟླ་ར་བའི་ཚེས་བཞིའི་ཉིན་པར། ཕར་རིའི་རི་ཕར་ལ་བལྟས་ཙ། གངས་ཆབ་རོམ་ཆུ་རུ་འཇུ་བཞིན་གདའ། །རྣལ་འབྱོར་སེམས་ལ་ཚུར་བལྟས་ཙ། །རྣམ་རྟོག་ཆོས་སྐུར་འཇུ་བཞིན་གདའ། །བླ་མ་དམ་པ་དྲན་ཙམ་ན། །ཆོས་སྐུའི་སྣང་བ་འཆར་བཞིན་གདའ། །ཁྱོད་བཙུན་ཆུང་ཀུན་ཇི་ལྟར་དགྱེས་དགྱེས་མཛོད། ཅེས་གྲགས་འོད་དང་སྟོན་ཆུང་གཉིས་ལ་གསུངས། ཡང་ཞལ་སྔ་ནས། བདེ་བར་གཤེགས་པའི་ཞལ་སྔ་ནས། ཕྱག་རྒྱ་ཆེན་པོ་གཉིས་མེད་དེ། གཉིས་མེད་རང་ཡང་རྣམ་པར་དག །ང་འབུ་དེ་ལྟའི་ངང་ལ་ཡོད། །རིན་པོ་ཆེ་དང་མཇལ་གྱུར་ནས། །ཆོས་སྐུའི་ངང་ལ་གཅིག་གྱུར་ཏེ། སེམས་ཅན་རྣམས་ཀྱི་དོན་ཡང་བྱེད། །འཆི་རྒྱུ་ཡོད་པ་མ་ཡིན་ནོ། ཞེས་གསུངས། དེ་ནས་ལེ་ལོ་ཅན་རྣམས་བསྐུལ་བའི་ཕྱིར། །ཡར་ཚེས་ལྔའི་ཉི་མ་ཤར་གྲོལ་ལ་གཞན་སྣང་དུ་འདའ་བའི་ཚུལ་བསྟན། ཐུགས་གཉིས་ལྗགས་དང་གསུམ་ལ་སོགས་པ་དང་རིང་བསྲེལ་དཔག་ཏུ་མེད་པ་བྱོན། ནམ་མཁའ་འཇའི་ཚོགས་སུ་འཁྲིགས། དྲི་བཟང་དང་མེ་ཏོག་གི་ཆར་བབས། དེ་ཉིད་ཞལ་བཞུགས་པ་ནས་ཡེལ་ཕུག་གི་གདན་ས་ལ་ཡོན་བཙུན་དབེན་བསྐོས་ནས་དགེ་འདུན་གྱི་བྱ་བ་དང་གཙུག་ལག་ཁང་ཞབས་རྟོག་མཛད། དེ་ནས་སྐ་གནའ་བ། ཇེ་ཁྱིམ་པ། ལྷག་ཝེག་པ་རྣམས་རིམ་པ་ལྟར་བཞུགས། དེ་ནས་བླ་མ་ཆམ་ལ་བ་གདན་དྲངས་ནས་བཞུགས། དེར་བླ་རབས་ཡ་ཟུང་སོང་བའི་རྗེས་སུ་སངས་རྒྱས་དབོན་ཁམས་སུ་བྱོན་པ་ན་ཡེལ་སྐོར་རྣམས་བཀའ་བགྲོས་ནས་དགོན་མ་ལག་ཚང་བ་ཕུལ་ནས་གདན་ས་ལ་རྒྱ་སྟོན་རིན་ཤེ་བཞུགས། དེའི་རྗེས་སུ་སྐུ་ཞང་རྒྱ་མ་སྒོམ་རིན། ཚུལ་ཁྲིམས་བཟང་པོ། སངས་རྒྱས་རིན་ཆེན། ནམ་མཁའ་བསོད་ནམས། ནམ་མཁའ་རིན་ཆེན་དེ་རྣམས་ཀྱང་ཡོན་ཏན་ཅན་ཤ་སྟག་ཡིན་པར་འདུག །རྟ་རྣའི་གདན་ས་ལ་བླ་འོད་གསལ་བ་བཞུགས། དེ་ཡང་ཐུགས་རྗེ་དང་བྱིན་རླབས་ཆེ་ཞིང༌། དགེ་འདུན་གྱི་དར་རྒྱས་དང༌། མཆོད་རྟེན་ས་མོ་ལུག་ལ་བརྩིགས། སངས་རྒྱས་ཡེལ་པ་གཤེགས་ནས་ལོ་བཅུ་གཉིས་སོང་བ་ཤིང་མོ་གླང་ལ་རྟ་རྣའི་གཙུག་ལག་ཁང་ཆེན་མོ་བཞེངས་ནས་རྟེན་མཆོད་རྒྱས། གཙུག་ལག་ཁང་རྣམས་ཀྱང་བླ་མ་འདིའི་༼འདིའི་སློབ་མ་དབོན་པ་ནི་གྲོང་འབལ་གྱི་རྔུལ་ཁ་ཡིན་ནོ་༽སྐུ་རིང་ལ་ལེགས་པར་གྲུབ་པ་ཡིན་ནོ། ལོ་བཅོ་བརྒྱད་ལ་གདན་ས་མཛད། དེའི་རྗེས་སུ་ཡང་དགོན་པ་བློ་གྲོས་རྒྱལ་གདན་ས་ལ་བཞུགས་ནས་ཚོགས་པ་བསྐྱངས། འདིའི་ལོ་རྒྱུས་ནི་རྒྱ་གར་ནས་ཨ་ཙརྻ་གཅིག་བོད་དུ་ཕྱིན་ནས་ཆུང་མ་དང་བཅས་པ་ལ་རྒྱུད་ཁ་ཐར་སྐྱ་ཡུ་དང༌། ཡང་དགོན་པ་འདི་མི་སྐྱེ་ཐོབ་ཀྱི་སྙིང་རྗེ་དང་བློ་གྲོས་ཤིན་ཏུ་ཡངས་པ། ཆོས་ཐམས་ཅད་ཐུགས་རྒྱུད་དུ་གཏམས་པར་མཛད་ནས་རང་གཞན་གྱི་དོན་རྒྱ་ཆེན་པོ་བྱུང་ཞིང༌། དགེ་འདུན་ཡང་གྲངས་མང་ཞིང་ཐུགས་དམ་བཟང་བ་ཤ་སྟག་གི་སྒྲུབ་རྒྱུད་ཀྱི་བསྟན་པ་རྒྱས་ཤིང་ཕྲིན་ལས་རྒྱ་ཆེན་པོ་བྱུང་བར་འདུག   
ཁ་ཐར་སྐྱ་ཡུའི་རྒྱུད་ཀྱི་གདན་ས།

།དེའི་རྗེས་ཁ་ཐར་སྐྱ་ཡུའི་རྒྱུད་ཀྱིས་གདན་ས་རིམ་པ་ལྟར་མཛད་པ་ནི། དེ་ནས་ནང་པ་སྒོམ་ཚུལ་གྱིས་གདན་ས་མཛད། དེའི་རྗེས་སུ་རྒྱལ་ཚུལ་བས་གདན། རྒྱལ་དབང་བས། ནང་པ་གྲགས་པ་འོད་ཟེར། དེ་ནས་ཨ་རྡོར་གྱི་བུ་བསོད་ནམས་རིན་ཆེན་ནི། ཆོས་རྗེ་རང་བྱུང་བའི་ཉེ་གནས་མཛད་ནས་རྒྱ་ཡུལ་དུ་བྱོན། ཧོར་རྒྱལ་པོའི་ལས་ཀ་བླངས་ཤིང་ཡར་བྱོན་ནས་གདན་ས་ལ་བཞུགས་པར་འདུག །དེ་ནས་མཁན་ཆེན་བློ་གྲོས་རྒྱལ་མཚན་གྱིས་གདན་ས་མཛད། དེ་ནས་བསོད་ནམས་རིན་ཆེན་གྱི་དབོན་པོ་རྡོ་རྗེ་རྒྱལ་མཚན་གྱིས་གདན་ས་བྱས་ནས་རིང་པོ་མ་ལོན་པར་ཁོང་སྒྲུབ་པ་ལ་བྱོན་ནས་དེའི་གཅུང་པོ་ནང་པ་ཤཱཀྱ་རྒྱལ་མཚན་གྱིས་གདན་ས་བྱས། དེ་ནས་གྲགས་འོད་ཀྱི་དབོན་པོ་ནང་པ་རྒྱལ་འབྱུང་བས་གདན་ས་བྱས། འདི་རྣམས་ཀྱང་ཐུགས་རྗེ་ཆེ་ནུས་པ་ཆེ་བ་ཤ་སྟག་ཏུ་བྱོན་ཅིང༌། དགེ་འདུན་རི་པ་གཡས་གཡོན་གྱི་རི་བྲན་དང་བཅས་པ། སྒྲུབ་པ་ལ་བརྩོན་ཞིང་ལོངས་སྤྱོད་ཀྱང་ཆོས་དང་མཐུན་པའི་ཡོ་བྱད་ཕུན་སུམ་ཚོགས་པ་དང་ལྡན་ཅིང༌། རྟོགས་་ལྡན་གྱི་སྐྱེས་བུ་ངོ་མཚར་ཅན་ཡང་གྲངས་མང་དུ་བྱོན་པ་རྣམས་ཀྱང༌། འགྲོ་དོན་དང་འཕྲིན་ལས་ཆེར་བྱུང་བ་དུ་མ་ཞིག་བྱོན་པར་གདའ། འགྲོ་མགོན་གཞན་དོན་དུ་བྱོན་པའི་རྗེས་སུ། ལྡོང་མཛོང་བའི་དགེ་འདུན་རྣམས་ཀྱིས་འབའ་རོམ་པ་ཆེན་པོའི་སློབ་མ་སློབ་དཔོན་དབང་རྒྱལ་བ་གདན་དྲངས་ནས་ལོ་སྦྲེལ་ཟུར་ཆོས་ལ་བཞུགས་ནས་ཆོས་ཁྲིད་ཀྱིས་དགེ་འདུན་རྣམས་བསྐྱངས། དབུས་སུ་འབུལ་སྐྱེལ་བརྫང་ཚར་ནས་རྩེ་མོ་གདན་ས་ལ་བསྐོས། དེའི་གདུང་རུས་ནི་འབྲོ་ལྡོག དེ་ཡང་སྐུ་བསོད་དང་གྲྭ་ཚོགས་ཆེར་བྱུང་ཞིང༌། གཙུག་ལག་ཁང་དང་དངུལ་གྱི་སྐུ་གདུང་གྲངས་ཅན་བཞེངས། དེའི་དབོན་པོ་བཙན་རྡོར་བས་གདན་དྲངས་བྱས་ནས་གསེར་དངུལ་གྱི་བཀའ་འགྱུར་ཐོག་དྲངས་སྐུ་གསུང་ཐུགས་རྟེན་མང་དུ་བཞེངས། དེའི་རིང་ཧོར་ཁྲིམས་བྱུང་ནས། མདོ་ཁམས་སུ་ཁྲི་སྟོང་ཕྱེས་པ་ལ་མི་སྡེ་སྟོང་དཔོན་གྱི་ལས་ཀ་གནང་ནས། ལྷ་སྡེ་མི་སྡེ་གཉིས་ཀྱི་དར་རྒྱས་ཆེན་པོ་བྱུང༌། དེའི་དབོན་པོ་རིན་ཆེན་རྩེ་མོས་གདན་ས་བྱས་ནས་གསེར་ཀ་ཤུགས་ཀྱི་བཀའ་འགྱུར་གྱིས་ཐོག་དྲངས་སྐུ་གསུང་ཐུགས་ཀྱི་རྟེན་མང་དུ་བཞེངས་ནས་ལོངས་སྤྱོད་དང་འབྱོར་པ་ཕུན་སུམ་ཚོགས་པ་བྱུང༌། བླ་མ་འདི་རྣམས་ཀྱི་རིང་ལ་དགེ་འདུན་གྲངས་མང་ལ་དར་ཞིང་སྒྲུབ་པ་པོ་ཡོན་ཏན་ཅན་མང་དུ་བཞུགས་པར་ཐོས། དེ་ནས་དུས་ཀྱི་དབང་ཚིག་གིས་རྒྱལ་ཁྲིམས་ཉམས་པས་ཁྱིམ་མཚེས་བོན་པོ་མང་དུ་བྱུང་ན་དགོན་པ་བརྟན་པོ་མི་འོང་བར་རིག་ནས་སྐུ་གསུང་ཐུགས་ཀྱི་རྟེན་ཕལ་ཆེ་བ་རི་བོ་ཆེར་བསྐྱལ། དེ་ལ་འབྱར་བའི་གནས་གཉིས་རྣམས་ཀྱང་དེར་ཕུལ་ནས་དགོན་པ་ཞིག །གསོལ་ཇ་བ་སྤང་ཁྱིམ་པ་ནི་སྐུ་འདྲ་རང་གིས་བཞེངས་པ་གསུང་བྱོན་མ་ནི་སྔར་རྟ་རྣའི་གཟིམས་ཁང་དུ་བཞུགས་པ་དེའི་རྟེན་གཙོ་མཆོག་དེ་ཡིན་དེང་སང་མི་བཞུགས་སོ། །

ཁ་ཐར་གྱི་སྲས་ཀུན་དགའ་བསྟན་འཛིན།

ཁ་དར་གྱིས་སྲས་ཀུན་དགའ་བསྟན་འཛིན་གྱིས་རབ་བྱུང་གསུམ་པ་ཕྱི་ལོ༡༡༨༨ལོར་ས་སྤྲེལ་ལོར་མཁར་གྱི་ཐོག་མ་གའུ་ལྷག་ཁང་བཞེངས། དེ་རྗེས་ཡེལ་པ་ཡེ་ཤེས་བརྩེགས་གྲུ་སྟོད་དིལ་སྒང་ཞིག་ལ་གཟིམས་པས་ཞབས་ཕྱགས་ཝ་ཡི་ཁུར་བའི་རྗེས་དེད་ནས་རྟ་རྣའི་ཕ་བོང་ཁར་བཞག་པ་དེར་དབུ་རྩེ་ལྷ་ཁང་དང༌། ལྷ་ཁང་ཀ་བརྒྱ་མ་དེ་བཞེངས་ཤིང༌། གླིང་གི་ཕ་ཟོག་གདན་དྲངས། དབྱར་ཟླ་ར་བའི་ཚེས༡༥ཉིན་རྟ་མཆོག་རི་ཡི་རྣ་བ་ནས་སྨུག་པ་དཀར་པོ་ཞིག་ལང་ནས་དེ་དག་ཇེ་རིང་ལ་སོང་བས་འཇའ་སྤྲིན་གསེབ་ནས་བྱ་རྒོད་ཐང་དཀར་དང་ཐང་སྨུག་མང་པོ་འཕུར་ནས་རྨ་ཡུལ་དུ་སོང༌། བྱ་རེ་པུ་སྟི་རེ་དང༌། ནོར་སྣ་རེ་ཁྱེར་ནས་སོང་བ་ཚུར་ལམ་མང་རྗེ་བྲག་ལ་ངལ་གསོ་བྱས་སར་མི་རྗེས་དང༌། བྱ་རྗེས་ཆེ་ཆུང་སྣ་ཚོགས་དཔེ་ཆ་པུ་སྟི་རྗེས་སོགས་ཡོད་ཟེར། དེ་ནས་བྱ་རྒོད་རྣམས་ནམ་མཁར་འཕུར་ནས་གཡས་སྐོར་དང་གཡོན་བསྐོར་བྱས་ནས་ལྕི་སྟོད་དུ་བྱ་རྒོད་ཐང་དཀར་བབ་ས་ལྕི་ཐང་དཀར་ཐང་དང༌། ཐང་སྨུག་བབ་སར་ལྕི་ཐང་ནག་ཐང་ཞེས་གྲགས། དེ་ནས་བྱ་རྒོད་ཁ་གཅིག་གིས་པུ་སྟི་རྣམས་ཁྱེར་ནས་རྨེ་རྒྱལ་ཕུག་མོ་ཆེ་རུ་གདན་དྲངས་པ་དང༌། ཁག་གཅིག་གིས་རོག་རྒྱང་མཐོན་པོའི་དཀྱིལ་འཁོར་བྲག་ཕུག་ཏུ་གདན་དྲངས་ཤིང༌། འཕྲོས་དེར་ལུས་པ་འགྲོ་མགོན་སངས་རྒྱས་ཡེལ་པས་གདན་དྲངས་ནས། ལྡོང་འབྲོང་གླིང་གི་ཕ་ཟོག་ལས་སྐལ་བཅོ་བརྒྱད་ལྕི་ཡི་ཐང་དཀར་ཐང་ནས་འབུལ་བཞེས་མཛད་ཅེས་འབྲོང་རབས་ལས་གསལ། རྒན་རབས་ཀྱིས་མཐོན་པོའི་རྐང་ཐང་ཁེར་མའི་ལ་དང༌། རྨེ་གཞུང་མཛར་མ་ལ་རྩེ་ནས་ཉི་མ་རྩེ་ཤར་སྐབས་རྒྱང་ལྟས་བྱས་ན་མཐོང་ཟེར་སྲོལ་མཆིས། དགོན་བདག་སྔར་འབྲོང་པ་ཡིན་ལ། གཟེ་ཆུ་བགོས་བགོས་ནས་སྦྲ་བསྒོས་རྒྱབ་སྐབས་རྟ་རྣའི་ལ་བདག་རྒྱལ་ཚབ་འབྲོང་པས་བྱས་ཤིང༌། རྫོང་ཐང་རྒྱལ་ཚབ་འབྲོང་པ་མི་རྒྱུད་ཆད་ནས། ཐ ་མ་རྒྱལ་ཚབ་སྐལ་བཟང་རྡོ་རྗེ་ཁྱུང་པོ་བེ་ཧུའི་ཚ་བོ་ཡིན་སྟབས། ལ་བདག་ཁྱུང་པོ་བཻ་ཧུས་བྱས་པར་བརྟེན་རྟ་རྣ་དགོན་པ་ཉམ་ཆགས་དང༌། ཆོས་རྒྱུད་ལ་འགྱུར་བ་ཕྱིན་ཞིང༌། དེ་རྗེས་འབྲོང་ཁྱུང་ཁ་མཆུའི་ཐག་ཆོད་ལ། འབྲོང་ཚོའི་མི་རྗེ་བཻ་ཧུ་ཁྲི་རྒྱལ་གྱིས་ལྡོང་འབྲོང་གླིང་གི་ཕ་ཟོག་ལས་སྐལ་བཅོ་བརྒྱད་བཞུགས་གནས་ཀྱི་བདག་པོ་འབྲོང་པ་ཡིན་པའི་ཁུངས་བསྐྱེལ་བས་ལ་བདག་འབྲོང་པ་ཡིན་པའི་ཐག་ཆོད་དང་འབྲེལ་ཕན་ཚུན་ཆོད་གན་བཞག་པ་ནས་གསལ་བ་དང༌། དེ་རྗེས་རྟ་རྣ་དགོན་པའི་རྟེན་གསུམ་རྩིས་ལེན་ཞིབ་འཇུག་ཆེད་འབྲོང་ཚོའི་མི་རྗེ་ཏཱ་བཻ་ཧུ་ཁྲི་རྒྱལ་དཔོན་གཡོག་སུམ་བཅུ་སྐོར་བཅས་ཕེབས་ཤིང༌། སེང་ཆེན་གྱི་རལ་གྲི་གཏབ་པ་ལན་མེད་དང༌། རྒྱ་ཚའི་ཡ་ཟི་སྐར་ཕྲན་སོགས་ལ་ཞིབ་མཇལ་དང་འབྲེལ་འབྲོང་པའི་ལས་ཐམ་གྱིས་རྒྱས་བཏབ། སྐབས་དེར་རྟེན་གསུམ་འགྲེལ་བཤད་རྟ་རྣ་དབང་སྐྱིད་ཀྱིིས་བྱས། ལོ་རེར་ལ་བདག་རྒྱལ་པོ་ལོ་ཁྲལ་ལྟ་བུ་དངུལ་དཀར་སྒོར་བཞི་བཅུ་དང༌། དར་བཅས་རྟ་རྣ་དགོན་གྱིས་འབྲོང་པ་དཔོན་ཚང་ལ་འབུལ་སྲོལ་ཡོད།

སངས་རྒྱས་ཡེལ་པའི་གཟིམ་དཀྱིལ་ལི་མ་ཁང་དུ་སྐྱུ་ར་ལྷ་ཆེན་གྱི་ཕྱག་བཟོ་ལ། སྐྱོབ་པ་འཇིག་རྟེན་གསུམ་མགོན་གྱིས་གཟུང་དང་རབ་གནས་གནང་བའི་ཇོ་བོ་ལྷ་སའི་ཇོ་བོའི་སྐུ་ཚད་གཅིག་པ། མཆོག་ཟུང་གཉིས་བཅས་ཡོད་པ། རྟ་རྣའི་བླ་རབས་ཀྱི་སྐུ་དང་གདུང་རྟེན་དཔེ་ཆ་སོགས་དང༌། རྟེན་སྒམ་ནང་ཞྭ་དམར་དྲུག་པ་གར་དབང་ཆོས་ཀྱི་དབང་ཕྱུག་དང༌། འབྲི་གུང་སྐྱབས་མགོན་རྒྱལ་དབང་དཀོན་མཆོག་རིན་ཆེན། འབྲི་གུང་ཆོས་ཀྱི་གྲགས་པ། ཀརྨ་པ་དབང་ཕྱུག་རྡོ་རྗེ་བཅས་ཀྱི་སྐུ་སོར་བཅུ་གཉིས་ཙམ་དང༌། ཆོས་དྲུག་གསུང་བྱོན་མ་བཅས་ཡོད། འབྲི་གུང་ཆོས་ཀྱི་གྲགས་པའི་རྣམ་ཐར་དུ་ཡང༌། རྟ་རྣར་འབྱོར་བའི་ཚེ་གླིང་གི་ཕ་འབུམ་གཟིགས་སྐབས། གེ་སར་གྱིས་བཞེངས་པའི་འབུམ་གྱི་ཁ་བྱང་དུ། གེ་སར་ཁྲི་སྲོང་ལྡེའུ་བཙན་ཡིན། མཆོད་གནས་སློབ་དཔོན་པདྨ་ཡིན། འབྲུག་མོ་ཡེ་ཤེས་མཚོ་རྒྱལ་ཡིན། ཞེས་བྲིས་འདུག གེ་སར་ཁྲི་སྲོང་རྗེས་སུ་ཡིན་པ་གསལ་པོ་ཡོད་ཅེས་གསལ། ཚོགས་ཟང་བཀྲ་ཤིས་འཁྱིལ་བ་དང༌། བདེ་ལེགས་འཁྱིལ་བ་གཉིས་དེ་རུ་ཡོད། ཞིབ་པར་རྟ་རྣའི་གནས་ཡིག་སྔ་རྗེས་ལས་གསལ་ཚོད་བཅས་འདིར་མ་བྲིས། ཡང་ཆོས་གྲགས་རྣམ་ཐར་དུ། ཤར་ཡེལ་ཕུག་ཏུ་སངས་རྒྱས་ཡེལ་པའི་སྐུ་ལ་བྱིན་བརླབས་ཞུས་པས་སྐུ་བརྙན་བཞད་པ་སོགས་བྱུང༌། མཉམ་མེད་དྭགས་པོ་སྨན་སྒྲོ་བཞུགས་པའི་མཆོད་རྟེན་ལ་བསྐོར་བ་བྱས་པས་སྨན་དྲིས་ཕྱོགས་ཀུན་ཁྱབ་པར་གྱུར་ཞེས་གསལ།

ནང་ཆེན་དགན་ཁག་བྱུང་བ་ཕྱོགས་སྒྲིགས་ནང་རྟ་རྣ་སི་ཏུ་པདྨ་ཉིན་བྱེད་སྐབས་ཀར་ལུགས་སུ་འགྱུར་བཟོ་བཀོད་པ་དེ་དག་པདྨ་དབང་མཆོག་རྒྱལ་པོའི་སྐབས་ཡིན་མིན་ཞིབ་དཔྱད་དགོས་པར་སེམས། དགོན་བདག་ཀྱང་ད་ཡི་བེ་ཧུ་ཁྲི་སྡེ་རྒྱལ་པོས་མཛད་ཞེས་པ་དེ་འབྲོང་ཚོའི་མི་རྗེ་ཏ་བེ་ཧུ་ཁྲི་རྒྱལ་ལ་ཟེར་བ་ཡིན་ནོ།།

ཧེ་རུ་དགོན།

༈ ཧེ་རུ་དགོན་ནི། རྒྱབ་རི་ཧེ་རུ་ཁྲ་ཕུ་བདེ་མཆོག་ས་སྤྱོད་གསུང་གི་འཁོར་ལོའི་གནས་ལག་ཡིན་པར་གཏེར་ཆེན་མཆོག་གྱུར་གླིང་པས་བསྔགས་བརྗོད་དང༌། བསྐོར་བའི་ཕན་ཡོན་བཛྲ་བྱེ་བ་གཅིག་དང་མཉམ་ཞེས་གསུངས་པར་གྲགས་པ་དགོན་མིང་ལ་ཧེ་རུ་དགོན་ཞེས་ཐོགས། སྔར་ཡུལ་ལ་སེང་གཞུང་དང་སྤོར་གཞུང་གཉིས་ཡོད་པ་གཡས་སྤོར་གཞུང་ལ་ཡུལ་མིས་ནང་དམེ་བྱས་པས་དམེ་གཞུང་ཐོགས་སྐད། བྲག་ཆེན་སེང་གེ་གནམ་འཆོང་དང༌། ཉིན་ལ་བདེ་མཆོག་གི་གནས་ཐབས་བདེ་ཆེན་རྡོ་རྗེ་གྱེན་འགྲེང་ལ་ཧེ་ཡིག་རང་བྱུང༌། སྲིབ་རིར་ཤེས་རབ་སྟོང་ཉིད་ཡུམ་གྱི་མཁའ་དབྱིངས་རང་བྱུང༌། ཆུ་ཆུང་འགྲམ་རྣམས་སུ་གུ་རུའི་སྐུ་རྗེས། ཨེ་ཝཾ་སོགས་རང་བྱུང་མང༌། དགོན་པ་ཐོགས་མར་རྒྱལ་དབང་བདེ་ཆེན་རྡོ་རྗེས་གུ་རུའི་ལྷ་ཁང་བརྒྱ་རྩ་བརྒྱད་བཞེངས་གྲས་སུ་གུ་རུའི་སྐུ་ཁང་ཚད་ཙམ་ཞིག་ཡོད། ཆོས་བརྒྱུད་འབྲུག་ལུགས་ལ་རྙིང་མས་བརྒྱན་པ་ཞིག་ཡིན། སྤྲུལ་རྒྱུད་ཁྲིར་བཀོད་པ་མ་བྱུང་འདུག །གྲུབ་ཐོབ་འབྱོ་རིག་འཛིན་རི་ཆེའི་རྗེ་དྲུང་རིན་པོ་ཆེའི་བླ་མ་བསྟེན་པར་མཛད་པ་རྗེ་དྲུང་སྐུ་མཆེད་དེང་སང་རྒྱ་མིས་སྐད་ལ་གནོ་ནང་རིན་པོ་ཆེ་ཟེར་བའི་རྩ་བའི་བླ་མ་ཡིན། ཁོང་གི་སློབ་རྒྱུད་ཐེ་ཝན་དུ་ཡོད་པའི་གནོ་ནང་ཆོས་ཚོགས་ཀྱི་བླ་བརྒྱུད་ནང་བིདྱཱ་དྷ་ར་ཞེས་འབྱོ་རིག་འཛིན་གྱི་མཚན་ཡོད་པ་དང༌། སི་ཏུ་པདྨ་དབང་མཆོག་གི་རྣམ་ཐར་ནོར་བུ་ལྗོན་བཟང་ནང༌། རི་བོ་ཆེ་ནས་གྲུབ་པའི་དབང་ཕྱུག་འཇོ་རིག་འཛིན་ཞེས་གསལ་བ་དང༌། དེ་རྗེས་འཇོ་བླ་མ་ཚུལ་ཁྲིམས། འཇོ་བླ་མ་ཟིལ་དགའ། རྟ་རྣ་བླ་མ་རྒྱལ་ཕྱུག་སོགས་བྱོན་པ་དང༌།  
 འབྱོ་བླ་མ་ཁྱུང་སྤྲུལ།

འཇོ་བླ་མ་ཁྱུང་སྤྲུལ་རིན་པོ་ཆེ་འམ་པདྨ་ཕྲིན་ལས་རྒྱ་མཚོ་དཔལ་སྤུངས་སུ་སྒྲུབ་བླ་གནང་ཞིང་གྲུབ་པའི་རྣམ་ཐར་དང་དག་སྣང་གཏེར་ཆོས་སོགས་ཡོད་པའི་མཁས་གྲུབ་ཆེན་པོར་བཞུགས། ཁོང་གི་ཞལ་སློབ་འཛི་སྒར་འཇམ་མགོན་ཀོང་སྤྲུལ། མཆོག་གླིང་སྤྲུལ་སྐུ། རྟ་རྣ་ཨ་སྤན། ཚང་གསར་བློ་གྲོས་རིན་ཆེན། སྲས་བླ་མ་པདྨ་འགྱུར་མེད་སོགས་སློབ་ཚོགས་མང༌། དེ་ཡི་ཡང་སྲིད་བོད་མཁར་ཚང་དུ་ཡབ་ཟིལ་ནོན་དང་ཡུམ་མགར་བཟའ་སྒྲོལ་ལྷ་གཉིས་ཀྱི་སྲས་སུ་འཁྲུངས་པ་ད་ལྟ་འཚོ་བཞུགས་འདི་འོ།།

འབྱོ་བླ་མ་པདྨ་འགྱུར་མེད།

༈ བླ་མ་པདྨ་འགྱུར་མེད་ནི། ཡབ་ཁྱུང་སྤྲུལ་དང་ཡུམ་རྟ་བཟའ་རིག་འཛིན་ཆོས་སྒྲོན་གྱི་སྲས་སུ་འཁྲུངས། མཆོག་གླིང་སྐུ་ཕྲེང་གཉིས་པའི་སྐྱེ་བར་མཁྱེན་བརྩེ་ཆོས་ཀྱི་བློ་གྲོས་ཀྱིས་ངོས་འཛིན་མཛད་པ་དེའོ། ཞིབ་པར་དགོན་པ་སོ་སོའི་རྣམ་ཐར་ལོ་རྒྱུས་ནས་མཁྱེན་རྒྱུ།

ཝཾ་ལུང་དགོན།

༈ དཔལ་ལྡན་འབྲུག་པའི་ཆོས་རྒྱུད་འཛིན་པ་ཝཾ་ལུང་དགོན་མདོ་སྔགས་ཆོས་གླིང་ནི།

ཐོག་མར་རྒྱལ་དབང་བདེ་ཆེན་རྡོ་རྗེའི་རྨ་ཁོག་ནས་གུ་རུའི་ཕྱག་ཕྲེང་གཏེར་ནས་བཞེས་པའི་ཕྲེང་རྡོག་རེ་གཟུང་གཞུགས་གནང་ནས་གུ་རུའི་ལྷ་ཁང་བརྒྱ་རྩ་བརྒྱད་བཞེངས་པའི་གྲས་ཡིན་པ་དང༌། དེ་ལ་སྤྱིར་གཏེར་ཆེན་མཆོག་གྱུར་གླིང་པའི་གནས་ཆེན་ཉེར་ལྔའི་མདོ་བྱང་གཏེར་ལུང་ལས། གནས་མཆོག་རྟ་རྣའི་གཡས་ཀྱི་སྦས་ལུང་དུ༔ ཀ་གྲོ་ཞེས་པ་ཚེ་དཔག་མེད་པའི་གནས༔ བཅུད་ཀྱི་གྲོ་མ་ལུང་གི་སྦས་ཡུལ་ཕུག༔ ཅེས་པས་བསྟན་པ་དང༌། མདོ་ཁམས་གནས་དྲུག་གི་ནང་ཚན་ལྕི་རག་ནེ་ཚེ་དཔག་མེད་པའི་གནས་དང༌། ཁྱད་པར་རྒྱུ་ཡི་རྒྱུད་དེ་མཚོན་བྱེད་དུ་རྒྱུད་རྣམས་ལས། ཨེ་ཝཾ་གྱི་སྒྲས་བསྟན་པར་མཛད་དེ། རྒྱུ་རྒྱུད་ཙམ་དུ་མ་ཟད་ལམ་དང་འབྲས་བུ་གཉིས་ཆོས་ཟུང་འཇུག་ཐམས་ཅད་བསྡུས་པ་ཡིན་པས། དུས་འཁོར་རྩ་རྒྱུད་ལས། ཨེ་ཡིག་མཁའ་ཁམས་དབུས་སུ་ནི། །སངས་རྒྱས་ཀུན་གྱི་བདེ་བ་ལེན། །ཝཾ་ཡིག་རྡོ་རྗེ་སེམས་དཔའ་ནི། །སྐུ་གསུང་ཐུགས་ཀྱི་རྣལ་འབྱོར་ལས། །སོགས་དང༌། རྡོ་རྗེ་ཕྲེང་བ་ལས། ཨེ་ཝཾ་དེ་བཞིན་གཤེགས་པའི་རྒྱ། །གཉིས་སུ་མེད་པ་མཚོན་བྱེད་དང༌། །སྟོང་ཉིད་སྙིང་རྗེ་དབྱེར་མེད་པ། །གང་ལ་དེ་ཉིད་མངོན་པར་བརྗོད། །ཅེས་རྒྱུད་རྣམས་ལས་ཐབས་ཤེས་རང་བཞིན་ཨེ་ཝཾ་གཉིས་པོ་གདོད་ནས་ཟུང་དུ་འཇུག་པ་འམ་འབྲེལ་བ་ཡིན་པས་གནས་དེར་ཨེ་ཡིག་ནམ་མཁའ་དང༌། ས་གཞིར་ཝཾ་ཡིག་གི་རང་བྱུང་གདོད་ནས་ལྷུན་གྲུབ་དུ་ཡོད་པས་ཝཾ་ལུང་དགོན་ཞེས་ཐོགས་པ་འདྲ་སྙམ་པ་བྱུང༌། ཡུལ་གྱི་བཀོད་པ་ནི་རང་གིས་མ་མཐོང་བས་སྔོན་ཡོད་སྐྱར་ཟློས་མ་དགོས་པ་དང༌། ནང་ཆེན་དགོན་ཁག་རྣམས་ཀྱི་བྱུང་བ་ཕྱོགས་སྒྲིག་༡༩༩༨ལོར་བརྩམས་སྒྲིག་གྲུབ་པའི་ནང༌། རབ་བྱུང་༡༦་ཆུ་བྱི་སྤྱི་ལོ་༡༦༡༢་ལོར་ཕྱག་བཏབ་ལུགས་གསལ་བ་ལྟར་ན། རབ་བྱུང་༡༦་ཆུ་བྱི་ཡིན་ཚེ་དགོན་པ་བཏབ་ལོ་ནས་ནང་ཆེན་དགོན་དེབ་རྩོམ་སྒྲིག་གྲུབ་ལོ་བར་ལོ་གྲངས་༢༧་ལས་མ་སོང་བས་དེ་ལྟར་ཡོང་མི་ཤེས་པ་དང༌། སྤྱི་ལོ་༡༦༡༢་ཡིན་ཚེ་རབ་བྱུང་བཅུ་པའི་ཆུ་བྱི་ཡིན་དགོས་པས་དེ་ལྟར་ན་ཚང་གསར་དགོན་སོགས་རབ་བྱུང་བཅུ་གཉིས་པའི་ཆུ་བྱི་སྤྱི་ལོ་༡༧༣༢ལ་རྒྱལ་དབང་བདེ་ཆེན་རྡོ་རྗེའི་ཕྱག་བཏབ་འདུག་པ་གོང་གསལ་ཝཾ་ལུང་དགོན་བཏབ་ལོ་༡༦༡༢་ནས་ཚང་གསར་དགོན་བཏབ་ལོ་༡༧༣༢བར་མི་ལོ་བརྒྱ་དང་ཉེར་གཅིག་ཡོང་འདུག་པས་ལོ་ཚད་དེ་དག་ལ་དཔྱད་འོས་སུ་མཆིས་པ་བབ་འཕྲོས། དེ་ལྟར་གུ་རུའི་ལྷ་ཁང་གནས་འཛིན་བླ་མ་ཞིག་གཏོང་གནང་རྒྱལ་པོའི་དབུ་བླ་བྱམས་མེ་ལྷ་མཆོག་སོགས་ལ་ཞུས་པས་བླ་མ་རྟོགས་སྤྲུལ་ཀུན་དགའ་ཚུལ་ཁྲིམས་གནང༌། ཁོང་ནི་མ་ཐུང་དཔོན་ཚང་དུ་རབ་བྱུང་༡༤ལྕགས་འབྲུག་༡༨༢༠ལ་འཁྲུང་པ་ཀརྨ་པ་ཐེག་མཆོག་རྡོ་རྗེས་ངོས་འཛིན་གནང་ཞིང༌། འབྲུག་པ་ཡོངས་འཛིན་རིན་པོ་ཆེ་དང༌། འབྲུག་པ་ཆོས་མགོན། ལྷོ་མདོ་ཁམས་པ། བཅས་དཔལ་ལྡན་འབྲུག་པའི་བླ་ཆེན་རྣམས་དང༌། གཞན་ཡང་ཡོངས་འཛིན་དུ་མ་བསྟེན། བེ་ཧོར་བསྟན་པ་རྣམ་རྒྱལ་གྱིས་སྦྱིན་བདག་མཐུན་སྦྱོར་ལ་བརྟེན་ཝཾ་ལུང་དགོན་གྱི་འདུ་ཁང་བཞེངས་དགུང་གྲངས་༨༨ལ་གཤེགས། རྟོགས་སྤྲུལ་གཉིས་པ་ཕྲིན་ལས་ཀུན་ཁྱབ་ཡབ་འབྲོང་སྟོད་བེ་ཧུའི་སྐུ་མཆེད་བསོད་ནམས་དབང་ཆེན་དང༌། ཡུམ་རྒྱ་བཟའ་བདེ་དབང་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ས་སྦྲུལ་༡༩༢༩ལོར་འཁྲུངས། །རྒྱལ་དབང་རིག་པའི་རྡོ་རྗེ། འབྲུག་ཆོས་མགོན་རིན་པོ་ཆེ་དང༌། ནང་ཆེན་ཚོགས་གཉིས་རིན་པོ་ཆེ་བཅས་ཀྱི་ལུང་དོན་དགོངས་མཐུན་ལྟར་དགུང་གྲངས་༡༣་ཐོག་ཁྲིར་བཀོད། བསྟན་དགོན་འཛིན་སྐྱོང་གང་ལེགས་གནང་བཞིན་དུས་རབས་བར་བརྒལ་གྱི་འགྱུར་འགྲོས་སོགས་ཀྱིས་རྐྱེན་པས་བསྟན་དགོན་བསྐྱར་གསོ་སོགས་ཀྱི་ཐུགས་འདུན་གནང་མུར་དགུང་གྲངས་༦༧ཤིང་ཁྱི་༡༩༩༤ལོར་ལྕི་དབེ་ཧུ་ཁར་འདས། རྟོགས་སྤྲུལ་གསུམ་པའི་ཡང་སྲིད་འཚོར་བཞིན་པ་དང༌། རྟོགས་སྤྲུལ་དང་པོའི་སྐུ་ཚ་མི་ཕམ་རྣམ་རྒྱལ་རབ་བྱུང་༡༥ཆུ་རྟ་ལ་འཁྲུངས། དགོན་གནས་ལྷ་ཁང་སོགས་རྒྱ་བསྐྱེད་གནང༌། སྤྱན་རས་གཟིགས་ཁང་ཚད་དང༌། བདེ་གཤེགས་མཆེད་བརྒྱད་མི་ཚད། སྲུང་མའི་སྐུ་རྟེན་བཀའ་འགྱུར་སྡེར་སྤར་མཚལ་མ། འབུམ་ཆ་༡་དང༌། མཛོད་ཆེན་རྣམ་ལྔ། ཀུན་མཁྱེན་པད་དཀར། ཁམས་པ་ཀུན་དགའ་བསྟན་འཛིན། ཆོས་དཔལ་རྒྱ་མཚོ་བཅས་ཀྱི་བཀའ་འབུམ། ཀུན་དགའ་ཚུལ་ཁྲིམས་ཀྱི་གདུང་རྟེན་གསེར་ཟང་ལས་གྲུབ་པ་དང༌། གཞན་ཡང་དགུ་དུས་གཏོར་སོགས་བཙུགས་པར་མཛད། མཐར་དགུང་གྲངས༧༠་ཐོག་ལྕགས་ཡོས་ལོར་སྐུ་གཤེགས། དེའི་ཡང་སྲིད་འབྲོང་སྨད་རོང་སྡེ་ཀ་གཞུང་བ་རི་གོང་པ་ཡབ་ཀརྨ་ཚེ་བརྟན་དང༌། ཡུམ་བེ་ཧོར་བཟའ་ཨ་རྒྱ་གཉིས་ཀྱི་སྲས་སུ་རབ་བྱུང་༡༦མེ་རྟ་༡༩༦༦ལོར་ཀ་གཞུང་བ་རི་སྒར་དུ་འཁྲུངས། དགུང་གྲངས་ཉེར་དགུ་ཤིང་ཕག་༡༩༩༥་ལོར་འབྲུག་ཆོས་མགོན་༼ཁུ་ནུར་སྐུ་འཁྲུངས་ཤིང་བཀྲ་ཤིས་ལྗོངས་ཁམས་སྒར་དུ་སློབ་གཉེར་མཛད་པ་ཁོང་༽ནས་སྐུ་སྐྱེས་ངོས་འཛིན་གནང༌། མཚན་མི་ཕམ་མཐུ་སྟོབས་རྣམ་རྒྱལ་གསོལ་ཞིང་འཕགས་ཡུལ་འབྲི་གུང་བྱང་ཆུབ་གླིང་དུ་ཐོས་བསམ་སྒོམ་གསུམ་སོགས་ཀྱི་སྐལ་བཟང་དུ་གྱུར་ནས་ད་ལྟ་འཚོ་བཞུགས་འགྲོ་དོན་ཕྱོགས་བྲལ་དུ་སྐྱོང་བཞིན་པ་འདིའོ། སྤྱིར་ཝཾ་ལུང་དགོན་གྱི་ལོ་རྒྱུས་མཐོང་ཐོས་མ་བྱུང་རྐྱེན་གྱིས་ནང་ཆེན་དགོན་ཁག་བྱུང་བ་ཕྱོགས་སྒྲིགས་ནས་རོབ་བསྡུས་ཞུས་པའོ།

ས་ཆའི་སྐོར།

༈ ས་ཆའི་སྐོར་ནི།

ཆེས་སྔ་མོ་འབྲོང་པ་ཡོངས་རྫོགས་གཅིག་གྱུར་སྐབས་སུ། འབྲོང་སྟོད་སྨད་གཉིས། འབྲོང་པ་ཨ་འབུམ་རྒྱུད། འབྲོང་སར་ཤོག་བཅས་ལ། འབྲོང་ཁ་བཞི་ཟེར། འབྲོང་ཁ་བཞི་ཐོ་བཞིའི་བར་དུ་ཆགས་ཟེར་བ། སོག་གི་ཕ་བོང་གཡང་འཛོམ། མཐིང་གི་བེ་གུ་གསལ་སྒྲོན། འབོ་ཡི་ག་ནེ་རྡོ་འབུམ། ནེ་གོར་ཕ་ཝང་གུར་འདྲ་བཞི་ཡིན་ཟེར། སོག་གི་ཕ་བོང་གཡང་འཛོམ་དེ། ཧོར་ཨ་ཡན་ཇག་པ་མི་བདུན། ས་དེར་ཇ་བསྐོལ་ནས་བསྡད། ཞྭ་མོ་གནམ་དུ་འཕང་བས་ཞྭ་ཁ་གནམ་དུ་བསྟན་པས་ས་དེ་བཟུང༌། དེའི་རྒྱུད་པ་བར་ཐའི་ཇིང་གིར་ཡིན་ཟེར། ཧོར་གྱི་ས་དེ་བཀྲ་ཤིས་པར་བརྩི་སྲོལ་ཡོད། ཧོར་སོག་སྡེའི་ས་མཚམས་ཡིན་པས་སོག་གི་ཕ་བོང་དང༌། ཚོང་དཔོན་ནོར་བུ་བཟང་པོ་དང༌། དེའི་མར་གཞིས་ཡར་ཡོང་བས་ས་དེར་འཛོམས་པས། གཡང་འཛོམས་ཞེས་གྲགས། ༈ འབྲོང་པས་བཤད་སྲོལ་ལ་ཨ་ཤག་དུང་རྒོད་དང༌། གྱུ་མུར་སྟག་དབང་གཉིས་ཀྱིས་ཤད་རྡོ་བྱས་ནས་ཚོ་དེམ་ས་མཚམས་ལ་བཞག་ཟེར། ནེ་གོར་ཕ་བོང་གུར་འདྲ་དེ་དཔལ་ཀ་ལ་ཡོད། དེ་རྗེས་འབྲོང་པ་སོ་སོར་གྱེས་པས་འབྲོང་ཁག་བཞི་སྟོད་མའི་བྱང་རོང་དང༌། བར་སྨད་བྱང་རོང་བཞི་ལ་ཟེར། འབྲོང་སྡོམ་ཁག་བཞི་ནི། འབྲོང་པ་སྦྲ་ཆེན། སྦྲ་ཆུང༌། ཝ་རད་འབྲོང་པ། སྡོམ་པ་བཅས་བཞི་ལ་ཟེར། དེ་ཡོངས་རྫོགས་ལ་འབྲོང་པ་ཨ་འབུམ་རྒྱུད་ཟེར། ༼༑ སི་ཏུ་ཆོས་འབྱུང་རང་རྣམ་དུའང། འབྲོང་པ་ཨ་འབུམ་རྒྱུད་ཀྱི་དཔོན་པདྨ་དབང་གིས་བོས་ཞེས། སྔར་འབྲོང་པ་ཨ་འབུམ་རྒྱུད་ཟེར་བ་གསལ་པོ་ཡོད། དཔལ་སྤུངས་དཔར་མ་སྡེབ་གྲངས༣༧མདུན་ཤོག་ལ་གཟིགས་དགོས། ༽

དུས་ཕྱིས་ས་མཚམ་ནི། མཐིང་་གི་མུ་ནེ་ལྷ་བཙན། མཐིང་གི་དྲག་པོ་བཙན་རྫོང༌། ལྡང་ནེའི་ཏེས་སྣ་གད་མར། ཟོ་བ་ངང་ཡག

ཚོ་དེམ་ས་མཚམ། ཤ་རྗེས་གོང་ཁ། སྨུག་ཆུང་ལུང་སྨུག །འདམ་སྐོར་ཡིག་ཁང་རྒན་ལ། ལྡང་ལ་དེ་སྔ་མོ་སོག་པོའི་ཇ་ལམ་ཡིན་སྟབས་སོག་ལ་སྐྱ་བོ་ཟེར། འབྲང་ཆེ་ཆུང་ཕུ་ཡིས་བཅད། ཁྲ་བོའི་སོག་ལ་གོང་འོག་ཕུ་ནས། འདམ་ཁྲ་བོ་ལ། སོག་ཕ་བོང་གཡང་འཛོམ་ཕར་ནང་སོག་སྡེ་ཡིན། འདོམ་རྒྱང་ལ། ལ་སྐྱ། ལ་དམར། ལ་སྔོན་གསུམ་གྱིས་བཅད། ཕར་ནང་གང་ཆེའི་ཤོག་ཡིན། འདམ་སང་མེ་ལ། ཕར་ནང་ཧོར་འབྲུག་ཤོག ཝ་མ་ལ༌། འབྲུག་ལོ་ལ། རྨུ་ཤ་རུ་ལ། བསགས་ཐང་ཀླུ་རེས་གོང་དེ་སྔར་འབྲོང་པ་མགར་དམར་གཉིས་ཀྱི་ས་ཡིན། བསག་གུ་ལ་འདུས། གཡམ་ནག་ག་ལ། བསམ་གོང་རྒན་ལ་ལ་དེང་སང་འབོ་ལ་ཟེར། རྨེ་བོར་ལ། ཇོ་ལ་རྩས་ནག་པོ། འཛི་ནག་པོ་རྡོ་གར་སོགས་དང༌། ༑ འབྲོང་སྒང་ས་མཚམས། འདམ་ཁྲ་རུག་གོང༌། གཤའ་སེར་ལ་གསུམ། གཤའ་སེར་སྐད་ལ། ར་ཁྲི་ས་ནག་ལུང་ལ། ཕབ་ཡག་བྲག་དཀར་ལ། རྨུ་གསང་བའུ་སུམ་དོམ་བཅས་ཡིན། དེ་དག་དུས་འགྱུར་ཇི་ལྟར་བྱུང་རུང་དངོས་འབྲེལ་སྔར་གྱི་ལོ་རྒྱུས་ཡིག་རྙིང་དང་ཆིང་ཡིག་ཁག་གི་འབྲུ་དོན་ནས་གསལ་བ་ལྟར། ས་ཆའི་དབྱིབས་དང༌། ཆུ་བོའི་འབབ་སྟངས༌། ས་ཆུ་མཐོ་དམན་སོགས་རང་བཞིན་གྱི་གནས་སྟངས་གཞི་ལ་བཞག་པའི་དྲང་འབྲེལ་གྱི་ལོ་རྒྱུས་གནས་ཚུལ་ཞིག་རེད། ཡུལ་གྱི་ཁ་དཔེ་ལ། རྡོ་གོར་མོ་ཕར་འདྲིས་ཚུར་འདྲིས། ཆབ་ཆུ་བོ་ཕར་འབབ་ཚུར་འབབ་ཅེས་ཆུ་དང་ལ་ཡི་བཅད་མཚམས་ཟེར་སྲོལ་ཡོད།

༑ ཆུ་བོའི་བབ་སྟངས་ནི་རྒྱ་བོད་ཡིག་ཚང་མཁས་པ་དགའ་བྱེད་ལས། བྱང་ཕྱོགས་ཧོར་བོད་ཀྱི་སོ་མཚམས་ལ་ཉེ་བའི་ས་ན་ཕ་ཝང་འབྲི་འདྲ་བ་ཁ་ཤར་དུ་བལྟས་པ་གཅིག་ཡོད་པ། དེ་ཡི་རྒྱབ་ངོས་ནས་བབ་པའི་ཆུ་ལ་ཚ་སྐྱེ་གཙང་པོ་ཟེར་ནུབ་ལ་འགྲོ། མདུན་ནས་བབ་པ་ལ་འབྲི་ཆུ་ཟེར་ཤར་ཕྱོགས་འདན་མའི་ཡུལ་འགྲོ་ཞེས་གསལ་བ་ལྟར་བྲག་འབྲི་འདྲ་བའི་སྣ་བུག་གཡས་གཡོན་ནས་བབ་པའི་ཆུ་ལ་འབྲི་ཆུ་ཟེར། ལྡང་ནེའི་ཆུ་དེ་མཁན་དེལ་འགྲམ་ནས་འབྲི་ཆུ་དང་འདྲེས། མཐིང་ཆུ་འབམ་རུང་ཤར་ནས་འདམ་ཆུར་འདྲེས། འུར་ཆེན་ཆུ་དེ་འུར་འདམ་སུམ་མདོར་འདམ་ཆུར་འདྲེས། འདམ་ཆུའི་ཆུ་མགོ་ཁ་ཤི་གོང་དང་རྫ་རེས་རྒྱབ་ལོག་ཆུ་སོགས་ཡིན་མཐར་འདམ་ཆུ་དང་འབྲི་ཆུ་གཉིས་འབྲི་འདམ་གད་པ་ཤེས་དཀར་ནས་བསྡོམས་ནས་སྭ་སྟི་ཀའི་སྒྲ་དབྱངས་སྒྲོགས་ཞིང་རིན་ཆེན་གསེར་གྱི་བྱེ་མ་འདྲེན་བཞིན་འབབ། རིང་ཚད་སྤྱི་ལི་༥༨༠༠ཡོད་ཅེས་གླེང༌། རྨུ་ཤ་རུ་ལ་ནས་བབ་པའི་རྨུ་ཆུ་དང་གསང་གཞུང་ནས་བབ་པའི་གསང་ཆུ་གཉིས་ཀྱི་མདོ་རྨུ་གསང་བའུ་སུམ་མདོ་མན་ཆད་ལ་ལྕི་ཆུ་ཞེས་འབོད་ཅིང་ཛ་ཡ་ཤྲི་སྒྲ་དབྱངས་སྒྲོགས་བཞིན་འབབ་པ། གོང་གི་རྨུ་གསང་ཆུ་དང་གཡམ་ཆུ་དང་བསམ་ཆུ་རྨེ་ཆུ་སོགས་ཆུ་བོ་རྣམས་ལྕི་ཆུར་འདུས་སྟེ་ཆབ་མདོ་ནས་ཟླ་ཆུ་དང་འདྲེས་ནས་བྲག་གཡབ་སོགས་ནས་རྒྱ་མཚོར་གཞོལ། འབྲོང་སྨད་ས་ཡིག་འགའ་ལ་ཤར་སྐྱ་རེངས་ལ་དང༌། ལྷོ་གོ་ཆེའི་གསེར་མཛོད། ནུབ་རྨུ་གསང་བའུ་སུམ་མདོ། བྱང་ས་སྦར་ཁ་མདོ་སོགས་ཟེར་བ་ཡོད་དོ།

དགེ་འབྲོང་ས་མཚམས། མཐོན་པོའི་ལ་གསར། ཟུར་ལ། མཆིས་ལ་ལ་རྒན་སོགས་རི་ཟེའི་བཅད། ཝ་རད་གནས་རིའི་རྒེའུ་རྣའི་མཁའ་སྤྱོད་རྡོ་རྗེའི་གནས་སྒོ་ཕྱེས། པས་གནས་སའི་བདག་པོ་འབྲོང་པ་ཡིན། ཚྭ་ཕུའི་ཟེ། རྫ་རྒྱལ་ཟེ། སྣོར་སོབ་གོང་འོག་བར་གསུམ་གྱི་ཟེ། བླ་གར་ཕུག་པ། སྨན་ཆུས་ཟེ། ཚ་རྒྱལ། ཚ་སྨན་དཀར་མོ། ཚ་ལ་ཟག་ཞུར་ཟེ། བཙུན་མོའི་རྐང་སྡེས་ཡན་ཆོད། རྟ་མཆོག་ཟེ། ཙྭ་ཤེ་གོང་འོག ཟུར་བོན་སྡེ་བརྒྱད་ཐབ་ཀ་ཡན་ཆོད། ལུང་རིང་ཟེ༌། ཀེ་ཡོན་ཟེ། ཀྱ་ཀོང་ནོར་ལ། སྔོ་འཛི་ལ། རྫ་སེར་གོང་འོག་ལུང་སྨུག་ལ། རི་བསགས་གོང་འོག། སྦ་འདྲ། ཉ་འདྲ། སེ་ཕག་དཀར་ནག འབྲི་འདམ་གད་པ་ཤེས་གར། ས་ཡིག་འགའ་ལ་ཆུ་འགོ་བཀྲ་ཤིས་འཁྱིལ་བ་ཞེས་ཀྱང་གསལ་དེ་ཚུན་འབྲོང་པའི་ས་ཆ་ཡིན་ནོ།

འཕྲོས་དོན་ནང་ཆེན་ལྷོ་པའི་དགོན་ཁག

ནང་ཆེན་ལྷོ་པའི་སྐུ་ཕྲེང་དང་པོ་ལྷོ་ཕུན་ཚོགས་རྣམ་རྒྱལ།

༈ འཕྲོས་དོན།

ནང་ཆེན་ལྷོ་པའི་དགོན་ཁག་གི་ལོ་རྒྱུས་ཡིད་བརྟན་འཁེལ་བ་ཞིག་དེང་སང་མཇལ་ཡུལ་དཀོན་པར་སྣང་བས། འདིར་འབྲི་གུང་སྐྱབས་མགོན་པདྨའི་རྒྱལ་གྱིས་མཚན་མཛད་པའི་གདན་རབས་ཉིད་རྩ་བར་བཟུང༌། འབྲི་གུང་སྐྱབས་མགོན་བསྟན་འཛིན་འགྲོ་འདུལ་དང༌། སྐྱབས་མགོན་དོན་འགྲུབ་ཆོས་རྒྱལ། སྐྱབས་མགོན་ཆོས་ཀྱི་ཉི་མའི་རྣམ་ཐར་སོགས་ལ་དཔྱད་ནས་འཕྲོས་དོན་ཅུང་ཟད་ཞུས་ན། ལྷོ་པའི་སྐུ་ཕྲེང་དང་པོ་དེའི་མཚན་ལ་ལྷོ་ཕུན་ཚོགས་རྣམ་རྒྱལ། ལྷོ་བྲག་ཏུ་སྐུ་བལྟམས། འཁྲུངས་ཡུལ་ལྷོ་བྲག་ཡིན་པས་ལྷོ་པ་ཞེས་ཐོགས། རྗེ་རཏྣའི་དྲུང་དུ་རབ་ཏུ་བྱུང༌། རཏྣ་ཞེས་པ་རྗེ་རིན་ཆེན་ཕུན་ཚོགས་ཡིན་པས་རབ་བྱུང་དགུ་པའི་ནང་ཡིན། རྗེ་རིན་ཆེན་ཕུན་ཚོགས་དང་མཁས་གྲུབ་དུ་མ་ལས་གསར་རྙིང་གི་གདམས་པ་མང་དུ་གསན། མདོ་རྒྱུད་གཞུང་ལུགས་ལ་སྦྱང་པ་དཔྱིས་ཕྱིན་པ་གནང༌། འབྲི་གུང་ཡར་རི་སྒར་དང་དབུ་རུ་ཀ་ཚལ་སོགས་ཀྱི་མཁན་པོ་མཛད། རྟ་ཕུར་སྤྱན་བཟང་དང༌། ཆུ་བཟང་སོགས་ཀྱི་དགོན་གནས་མང་དུ་བསྐྱངས། ཡང་ཟབ་ཕྱི་ནང་གསང་གསུམ་ལུང་བྱང་དུ། འགྲོ་དོན་ཁམས་ཀྱི་ཕྱོགས་སུ་འབྱུང་༔ སྨིན་ཅིང་གྲོལ་བ་འགའ་ཡིན་ཏེ༔ སྨིན་པ་ལྷོ་བོད་མོན་དུ་སྨིན༔ གཞན་དོན་སྤྱོད་པའང་འགའ་ཞིག་འབྱུང་༔ ཞེས་ལུང་གིས་ཟིན། རྗེ་འབངས་སོག་པོ་ལྷ་དཔལ་དང༌། ཀུན་མཁྱེན་ཀློང་ཆེན་པའི་སྐྱེས་མཐར་གྲགས། མངོན་མཁྱེན་ཐོགས་མེད་མངའ༌། དར་རྩེ་མདོར་ཕེབས་སྐབས་ཆིབས་ཀྱིས་རྡོ་ཁྲོད་དུ་བརྡབས་པས་སྐུ་ལུས་རྨར་སོང་ཀྱང་རླུང་འཁྲུལ་འཁོར་གྱི་སྦྱོར་བས་དེ་ནུབ་ཉིད་དུ་སོས་པ་དང༌། འབྱུང་བ་ཆུས་བཀའ་ལ་ཉན་ནས་གནོད་པ་ལས་ལྡོག་པ། འཇང་ཡུལ་དུ་བོ་དྷི་རྩིའི་ཕྱག་ཕྲེང་འཐོར་སར་སྡོང་པོ་སྐྱེས་པ། ཆུ་སྦྱིན་གནང་ཚེ་ཛཾ་བྷ་ལྷས་གསེར་ཐིག་པོ་ཕུལ་བ། དབང་བསྐུར་དུས་བུམ་པ་ནམ་མཁར་འཕགས་པ་སོགས་རིམ་བརྙེས་མཐར་སོན་པའི་ཡོན་ཏན་བསམ་ལས་འདས། རྗེ་ནཱ་རོ་བཀྲ་ཤིས་ཕུན་ཚོགས་དང༌། ཞྭ་དམར་གར་དབང་ཆོས་ཀྱི་དབང་ཕྱུགས་སོགས་རྩོད་བྲལ་གྱི་སྐྱེས་མཆོག་དུ་མའི་དབུ་བླ་མཛད། མདོ་ཁམས་སོགས་ལ་ལན་མང་བྱོན། འབྲི་མཐིལ་ཁང་གསར་ལ་གསེར་གྱི་རྒྱ་ཕེབས། སྒོ་མང་ལྷ་ཁང་ཐུབ་ཆེན་བཅས་བཞེངས་པ། འོན་རིན་ཆེན་གྲག་ཏུ་དགོན་གནས་བཏབ་པ་སོགས་བསྟན་པར་བྱ་བ་རླབས་ཆེན་མཛད། འཁྲུངས་གཤེགས་མ་གསལ་ཡང་རབ་བྱུང་དགུ་པའི་དུས་སྐབས་ཀྱི་བླ་མ་ཡིན། འབྲི་གུང་གདན་རབས་གསེར་ཕྲེང་བོད་ལྗོངས་དཔེ་རྙིང་དཔེ་བསྐྲུན་ཁང་གིས་བསྐྲུན་པའི་དེབ་ཤོག་གྲངས་༥༦༥ནང༌།

ལྷོ་སྐུ་ཕྲེང་གཉིས་པ་དཀོན་མཆོག་ཆོས་ཀྱི་རྒྱལ་པོ།

ལྷོ་སྐུ་ཕྲེང་གཉིས་པའི་སྐོར་བཀོད་པ་འདི་ལྟར། ལྷོ་ཕུན་ཚོགས་རྣམ་རྒྱལ་གྱི་སྐུ་ཡི་སྐྱེ་བ་དཀོན་མཆོག་ཆོས་ཀྱི་རྒྱལ་པོ་ནི། མལ་དྲོ་བ་རབ་དུ་འཁྲུངས། ཐོག་མར་རྗེ་ཆོས་རྒྱལ་ཕུན་ཚོགས་ཀྱི་དྲུང་དུ་རབ་ཏུ་བྱུང༌། ཕྱིས་རྗེ་དཀོན་མཆོག་རིན་ཆེན་ཉིད་ལས་བསྙེན་པར་རྫོགས། གསར་རྙིང་གི་ཆོས་མང་དུ་གསན། ཡང་ཟབ་ཀྱི་ཚེ་དབང་དུས་ཚེ་ལྷ་རིགས་ལྔས་ཞལ་གཟིགས། རིན་ཆེན་བྲག་དང་ཆུ་བཟང་སོགས་སྔར་གྱི་དགོན་གནས་རྣམས་བསྐྱངས། དེ་ནས་ཁོ་བོའི་གདུལ་བྱ་ཁམས་ཕྱོགས་ལ་ཡོད་ཡང་ཡང་གསུངས་ནས་འབྱོན་པར་ཆས་ཀྱང་ཕྱི་གཤོལ་དུ་གྱུར་ནས་དགུང་ལོ་ཉེར་གཅིག་པར་གཤེགས་ནས་གདུང་བཞུ་བའི་ཚེ་དབུ་ཐོད་ལས་རིང་བསྲེལ་མང་དུ་འཕེལ། དེའི་སྐུ་ཕྱི་མ་ལྷོ་ཕྲིན་ལས་རྣམ་རྒྱལ་ནི་འོག་ཏུ་གསལ་ཞེས་འདུག་པ་དེས་ལྷོ་ཕུན་ཚོགས་རྣམ་རྒྱལ་གྱི་སྐུ་སྐྱེ་ཡིན་པ་དང༌། ཁམས་ལ་ཕེབས་མ་གྲུབ་པ་དང༌། དེ་འོག་སྐུ་ཕྲེང་དེ་ལྷོ་ཕྲིན་ལས་རྣམ་རྒྱལ་ཡིན་པ་གསལ་པོར་བསྟན་པས་ཤེས་སོ།།   
ལྷོ་པའི་སྐུ་ཕྲེང་གསུམ་པ་འཕྲིན་ལས་རྣམ་རྒྱལ།

ལྷོ་ཕྲིན་ལས་རྣམ་རྒྱལ་ནི། གོང་གསལ་ལྟར་སོག་པོ་ལྷ་དཔལ་དང༌། ཀུན་མཁྱེན་ཀློང་ཆེན་པའི་སྐྱེ་བར་གྲགས་ཤིང་ལྷོ་ཁ་འཕྱོང་རྒྱས་ལུང་པར་འཁྲུངས། རབ་བྱུང་༡༠པ་ཤིང་བྱི་༡༦༢༤ཡིན་པར་མངོན། འཇམ་མགོན་རིག་འཛིན་ཆོས་གྲགས་ཀྱི་དྲུང་དུ་རབ་བྱུང་མཛད། མཚན་དཀོན་མཆོག་ཕྲིན་ལས་རྣམ་རྒྱལ་གསོལ། རྗེ་དེའི་མདུན་ནས་བཀའ་གཏེར་གདམས་པ་དཔག་མེད་གསན། རྒྱལ་དབང་དཀོན་མཆོག་རིན་ཆེན་ལས་དགེ་སློང་སྒྲུབ། བ་ལོག་སྦྱིན་པ་ཕུན་ཚོགས། སྒམ་པོ་ནོར་བུ་རྒྱན་པ། གཏེར་སྟོན་འཇའ་ཚོན་སྙིང་པོ། སྟག་ལུང་བཀྲ་ཤིས་དཔལ་གྲུབ་སོགས་མཁས་གྲུབ་སྐྱེས་ཆེན་མང་དུ་བསྟེན། འབྲི་གུང་གདན་རབས་ཉེར་གསུམ་པ་རྒྱལ་དབང་དཀོན་མཆོག་རིན་ཆེན་གྱི་རྣམ་ཐར་ལས། ནང་ཆེན་དཔོན་ཀརྨ་རབ་བརྟན་འབྱོར་ཏེ་སྒོམ་སྡེའི་མཆོད་གནས་སྐུ་ཚབ་དགོས་ཞེས་ནན་ཞུས་ལྟར། སྐྱེས་སྦྱང་གི་ཡོན་ཏན་ཕུལ་དུ་ཕྱིན་པ་ལྷོ་ཕྲིན་ལས་རྣམ་རྒྱལ་བསྐོས་བྱ་གནང་ནས་རྫོང་བར་མཛད། ཅེས་གསལ་བ་ལྟར་ནང་ཆེན་དུ་ཕེབས། མདོ་ཁམས་ཐམས་ཅད་ལ་བྱོན་གདུལ་བྱ་སྨིན་གྲོལ་ལ་བཀོད། མི་གཡེལ་དཔལ་གྱི་ཕུག་པར་དགོན་གནས་བཏབ་སྟེ་གདན་ཆགས། ཡི་དམ་དང་ཆོས་སྲུང་མང་པོའི་བསྙེན་སྒྲུབ་མཛད་པས་ཞལ་གཟིགས་སོགས་རྟག་མཚན་མང༌། སྐྱོབ་པ་འཇིག་རྟེན་གསུམ་མགོན་སྐུ་འབུམ་དང༌། རྗེ་བཅུ་གཉིས་པའི་གདུང་འབུམ་ལ་གསེར་ཐོག་ངོ་མཚར་ཅན་སྒྲོན། ར་ཧུ་ལ་དང་དཔེ་ཧར་རྩི་དམར་སོགས་དྲེགས་པ་བྲན་དུ་ཁོལ། ཆར་ཆུ་དུས་འབེབས་སོགས་རིམ་བརྙེས་རྣལ་འབྱོར་ཕུལ་དུ་ཕྱིན། སྐྱབས་མགོན་ཕྲིན་ལས་བཟང་པོ་ལ་དགོངས་འདུས་དབང་འབུལ་སྐབས་སྔགས་ཀྱི་རང་སྒྲ་དང༌། ས་གཡོ་བ་མཚན་མོ་དུང་སྐད་གྲགས་པ་སོགས་རྗེ་ཕྲིན་ལས་བཟང་པོའི་རྣམ་ཐར་དུ་གསལ། གནམ་ཆོས་མི་འགྱུར་རྡོ་རྗེ་ཕྱི་ཡི་རྣམ་ཐར་ཚིག་བཙད་མ་ཤོག་གྲངས་༡༥༩ནང་ལུང་བསྟན་བཀའ་རྒྱ་མ་དང་གྲོལ་ཏིག་སོགས་གཏེར་ཁ་དུ་མ་ནས་ཀྱང་ལུང་བསྟན་པ། འབྲི་གུང་ཞབས་དྲུང་གིས་ཀྱང་གསུངས་པ་དང༌། །གནམ་ཆོས་ནས་ཀྱང་འདི་ཉིད་ལུང་བསྟན་པ། ལྷོ་པ་སྤྲུལ་སྐུ་ཞེས་བྱ་འདི། །རྗེ་འབངས་སོག་པོ་ལྷ་དཔལ་ཡིན། །དེའི་དྲུང་ནས་དགོངས་འདུས་ཞུས། །ཞེས་གསལ་བ་དང༌། བཀའ་རྩོམ་ཡང༌། ཕྱག་ཆེན་ལྔ་ལྡན་དྷརྨ་ཀིརྟིའི་ཞལ་ལུང་དང༌། བླ་མའི་རྣལ་འབྱོར་གྱི་རྣམ་བཤད་བཀའ་བརྒྱུད་རིན་པོ་ཆེའི་དགོངས་རྒྱན། བར་དོའི་སྨོན་ལམ་སོགས་ཁ་ཤས་ད་ལྟ་མཇལ་རྒྱུ་ཡོད་པ་དེ་ཙམ་དང༌། རབ་བྱུང་བཅུ་གཉིས་པ་ལྕགས་རྟ་༡༦༩༠ལོར་དབུས་ཕེབས་སྐབས་དམ་སེལ་རྐྱེན་གྱིས་དགུང་གྲངས་༦༧ལ་ཞི་བར་གཤེགས། སྐུ་གདུང་མཆོད་རྟེན་འབྲི་མཐིལ་དུ་བཞུགས། ལྷོ་པ་འདི་ཕྲིན་ལས་ཤིན་ཏུ་རྒྱས་པ་སྟེ་སྒ་སྒྲུབ་རྒྱུད་དགོན་སོགས་བཏབ་གནང་བ་དང༌། ལ་དྭགས་སྒང་སྔོན་དགོན་པར་རྗེ་འདི་ཡི་རྡོ་སྐུ་ད་ལྟ་འང་མཇལ་རྒྱུ་ཡོད། སྤྱིར་འདི་པ་ལྷོ་པའི་སྐུ་ཕྲེང་གསུམ་པ་ཡིན་ཡང༌། མི་གཡེལ་དགོན་གྱི་སྐུ་ཕྲེང་དང་པོ་བྱེད་པ་འཐད་པར་སེམས། རྗེ་འདི་ནི་ཤར་ལུང་ཨ་གྲགས་དབང་ཆེན་རྒྱལ་བའི་སྲས་མིན་པ་དང་འཁྲུངས་ཡུལ་ལྷོ་འཕྱོང་རྒྱས་ཡིན་པ་གདན་རབས་གསེར་ཕྲེང་སོགས་ལས་གསལ།  
 ལྷོ་ཆོས་ཀྱི་རྒྱ་མཚོ།

དེ་ཡི་ཡང་སྲིད་ལྷོ་ཆོས་ཀྱི་རྒྱ་མཚོ། གདན་རབས་གསེར་ཕྲེང་ལས། ནང་ཆེན་ཁྲོད་དུ་འཁྲུངས་ཞེས་གསལ་བ་ལྟར། ཡབ་ཤར་ལུང་ཨ་གྲགས་དབང་ཆེན་རྒྱལ་པོས་གདུང་རིགས། ཡབ་མིང་ཨོ་རྒྱན་ཞེས་པའི་སྲས་སུ། ལྷོ་ཀུན་བཟང༌། ལྷོ་ཆོས་ཀྱི་རྒྱ་མཚོ། ལྷོ་ཕྲིན་ལས་ལྷུན་གྲུབ། ༼འདི་ལྷོ་འབྲོང་སྤྲུལ་སྐུ་ཐོག་དང་པོ་དེ་ཡིན༽ ལྷོ་ཆགས་མེད་དབང་འབྱུང་བཅས་འཁྲུངས་པ་ལྷོ་ནུས་ལྡན་རྡོ་རྗེའི་རྣམ་ཐར་སྐལ་བཟང་དད་གསུམ་ཤིང་རྟར་གསལ་བ་དང༌།ལྷོ་ཆོས་ཀྱི་རྒྱ་མཚོ་སྐྱབས་མགོན་ཕྲིན་ལས་བཟང་པོའི་དྲུང་རབ་ཏུ་བྱུང༌། འདི་རབ་བྱུང་བཅུ་གཉིས་པའི་དུས་སུ་མངོན། སྐྱབས་མགོན་ཕྲིན་ལས་བཟང་པོས། སྐྱབས་མགོན་དོན་འགྲུབ་ཆོས་རྒྱལ་མཆོག་དང་ལྷོ་ཆོས་ཀྱི་རྒྱ་མཚོ་སོགས་ལ་འབྲི་གུང་པའི་ཆོས་སྤྱི་དང་དགོངས་འདུས་རྡོར་ཕྲེང་སོགས་གསར་རྙིང་ཆོས་མང་པོ་བསྩལ། མེ་བྱ་ལོ་དེའི་ས་ག་ཟླ་བར་སྐྱབས་མགོན་དོན་འགྲུབ་ཆོས་རྒྱལ་ལྷན་དུ་བཀའ་བརྒྱད་སྒྲུབ་ཆེན་དང་འབྲེལ་བའི་དབང་ཆེན་བསྩལ་བ་སྐྱབས་མགོན་རྣམ་གཉིས་ཀྱི་རྣམ་ཐར་དང་གདན་རབས་གསེར་ཕྲེང་ལས་ཀྱང་གསལ། རིག་གནས་མདོ་རྒྱུད་ཐམས་ཅད་ཐུགས་སུ་ཆུད་ཀྱང་དམན་ས་ཁོ་ན་མཛད། ནོར་རྫས་སྒྱུ་མ་ལྟར་གཟིགས་ནས་ཆགས་འཛིན་བྲལ་ཞིང༌། དགྲ་གཉེན་ཆགས་སྡང་གི་རྟོག་པ་མནལ་ལམ་དུ་ཡང་མི་མངའ། ཚོགས་དྲུག་འཁྲུལ་སྣང་དབྱིངས་སུ་དག་པ་སོགས་ཡོན་ཏན་བསམ་གྱི་མི་ཁྱབ། སྐྱབས་མགོན་ཕྲིན་ལས་བཟང་པོའི་ཐུགས་སྲས་ཀྱི་ཐུ་བོར་གྱུར། སྐྱབས་མགོན་དོན་འགྲུབ་ཆོས་རྒྱལ་གྱི་དབུ་བླར་བསྐུལ་བ་གདན་རབས་གསེར་ཕྲེང་ནང་རོབ་བསྡུས་ཙམ་དང༌། སྐྱབས་མགོན་དོན་འགྲུབ་ཆོས་རྒྱལ་གྱི་རྣམ་ཐར་བསྟན་པའི་སྒྲོན་མེ་ནང༌། སྤྱི་ལོ་༡༧༣༢ཆུ་བྱི་ཟླ་བ༡༠པའི་ནང་ལྷོ་རིན་པོ་ཆེ་དཀོན་མཆོག་ཆོས་ཀྱི་རྒྱ་མཚོ་དཔོན་སློབ་ནང་ཆེན་པའི་ངོ་ཚབ་རྣམས་ཕེབས་པའི་ཚེས་ཉེར་ལྔའི་ཉིན་སྐུ་གསུང་ཐུགས་རྟེན་རྟ་ཆེ་ཆུང་སྡོམ་པའི་བརྒྱ་ཕྲག་གཅིག་གི་གཙོས་པའི་གསེར་དངུལ་ཇ་དར་མཛོ་གཡག་སོགས་འབུལ་ནོད་ཞབས་བརྟན་ཤིས་བརྗོད་སོགས་རྒྱས་པ་དང་ཞེས་གསལ། ཡང་ཟླ་༡༢ནང་ལྷོ་རིན་པོ་ཆེ་ལྷ་ལྡན་དང་བསམ་ཡས་སོགས་གནས་གཟིགས་གྲུབ་ནས་འདིར་ཕེབས་དགོངས་བཞེད་ལྟར་དབང་ལུང་སོགས་ཕུལ་བ་དང༌། ལྷོ་རིན་པོ་ཆེ་ཕེབས་རྫོང་སོགས་རྒྱས་པར་གནང་ནས་ནང་ཆེན་དུ་ཕེབས་ཞེས་གསལ། ཡང་སྐྱབས་མགོན་བསྟན་འཛིན་འགྲོ་འདུལ་རྣམ་ཐར་ནང༌། གཅིག་མཐུན་ཁར་ཆུ་གླང་ས་ཟླའི་ནང་ནང་ཆེན་དུ་ཕྱིར་ཕེབས་ཞེས་ལོ་ཁམས་གསལ་པོ་འདུག །སྐྱབས་མགོན་དོན་འགྲུབ་ཆོས་རྒྱལ་དགུང་ལོ་༡༤པ་མེ་བྱ་ལོར་རྗེ་འབྲི་གུང་པ་ཆེན་པོ་ཕྲིན་ལས་བཟང་པོས་མཁན་པོ་གནང༌། ལྷོ་སྤྲུལ་ཆོས་ཀྱི་རྒྱ་མཚོས་ལས་སློབ་མཛད་དེ་དགེ་ཚུལ་སྒྲུབ། ཡང་ལྷོ་སྤྲུལ་ཆོས་ཀྱི་རྒྱ་མཚོས་སྐྱབས་མགོན་བསྟན་འཛིན་འགྲོ་འདུལ་ལ་ཐུགས་བསྐྱེད་ཆེན་མོ་གཙོས་སྐྱོབ་པའི་ཟབ་ཆོས་རྣམས་ཕུལ་བ་གདན་རབས་གསེར་ཕྲེང་སོགས་ལས་གསལ་བ་དང༌། ཡང་སྐྱབས་མགོན་དོན་འགྲུབ་ཆོས་རྒྱལ་རྣམ་ཐར་དང་སྐྱབས་མགོན་བསྟན་འཛིན་འགྲོ་འདུལ་རྣམ་ཐར་ཉོན་མོངས་གདུང་སེལ་གཉིས་ཞལ་མཐུན་པར་རབ་བྱུང་༡༢ས་ལུག་སྤྱི་ལོ༡༧༣༩ལོར་ནང་ཆེན་དུ་སྐྱབས་མགོན་བསྟན་འཛིན་འགྲོ་འདུལ་གདན་ཞུས་བཞིན་ཕེབས་སྐབས། ཟླ་༨པའི་ཚེས༧ལྷག་པ་ལྷག་མཚམས་འགྲུབ་སྦྱོར་ཉིན་སྐལ་ཟོམ་ཤུལ་ཐོག་ལྷོ་རིན་པོ་ཆེ་ཆོས་ཀྱི་རྒྱ་མཚོ། མགར་སྤྲུལ་ཆོས་ཀྱི་ཉི་མ། བློན་ཆེན་ཨ་ཤག་སོགས་རྟ་པ་༡༢༠སྐོར་གྱིས་ཆིབས་བསུ་བྱུང་ལུགས་དང༌། ཡར་ཕེབས་སྐབས་ཆིབས་སྐྱེལ་བྱུང་ལུགས་སོགས་ལ་དཔག་ན། སྤྱི་ལོ་༡༦༩༢ནས་༡༧༤༧བར་གྱི་དུས་ཚོད་ཡིན་པ་ཚོད་དཔག་ཐུབ།

ལྷོ་ཆོས་ཀྱི་རྒྱལ་མཚན།

ལྷོ་ཆོས་ཀྱི་རྒྱ་མཚོའི་ཡང་སྲིད་ལྷོ་ཆོས་ཀྱི་རྒྱལ་མཚན། རབ་བྱུང་༡༣ས་སྦྲུལ་ལོར་ནང་ཆེན་དུ་འཁྲུངས་ཞེས་གདན་རབས་གསེར་ཕྲེང་ནས་གསལ་བ་དེ་ལྟར་ན། སྤྱི་ལོ་༡༧༤༩ཡིན་པར་མངོན། སྐྱབས་མགོན་དོན་འགྲུབ་ཆོས་རྒྱལ་གྱི་རྣམ་ཐར་བསྟན་པའི་སྒྲོན་མེ་ནང༌། རབ་བྱུང་༡༣ཆུ་བྱ་ལ་མི་གཡེལ་དགོན་ནས་ལྷོ་རིན་པོ་ཆེ་དཀོན་མཆོག་ཆོས་ཀྱི་རྒྱ་མཚོས་སྤྲུལ་སྐུ་དང༌། ལྷོ་ཀུན་བཟང་དཔོན་སློབ་བཅས་འབྱོར་བའི་ཞབས་བརྟན་གསོལ་འདེབས་སུ། སྐུ་བརྙན་ཁ་ཤས་ས་ཟླ་ཞོ་འཁོར་ཉི་ཤུ། དངུལ་སྲང་བརྒྱ་ཕྲག་གཅིག །རྟ་དྲེལ་ཉི་ཤུ་སྐོར་སོགས་ཀྱི་འབུལ་བ་དང༌། ལྷོ་སྤྲུལ་གཙུག་ཕུད་བཞེས། མཚན་དཀོན་མཆོག་ཆོས་ཀྱི་རྒྱལ་མཚན་ཞེས་གནང༌། སྐྱབས་མགོན་བསྟན་འཛིན་འགྲོ་འདུལ་ལས་དགེ་ཚུལ་དང་ལྔ་ལྡན་ཆོས་དྲུག་ཡང་ཟབ་སོགས་འབྲི་གུང་པའི་ཆོས་ཐམས་ཅད་གསན། དེ་སྐབས་འགྲོ་འདུལ་ཞབས་དགུང་གྲངས་༢༦ལ་ཁེལ་ཞིང༌། རྣམ་ཐར་ཉོན་མོངས་གདུང་སེལ་ལས། ལྷོ་སྤྲུལ་ཆོས་ཀྱི་རྒྱལ་མཚན་ལོ་ཤས་གོང་ནས་འདི་གར་གྲྭ་ཚང་སྒྲིག་ཆུ་དང་སྦྲགས་སྐུ་གམ་དུ་བཞུགས་པར་རང་ལུགས་ཀྱི་དབང་རྗེས་གནང་ཁྲིད་ལུང་སོགས་དང་དགེ་ཚུལ་གྱི་སྡོམ་པ་སོགས་བསྩལ་ཏེ་ཟླ་བ་༦པའི་ཚེས༡ལ་རེ་ཞིག་ནང་ཆེན་དུ་རྫོང་བ་གནང་ཞེས་དང༌།

གདན་རབས་གསེར་ཕྲེང་དུ། གོང་མའི་རིགས་དབོན་དཔོན་སློབ་ཀུན་བཟང་ལས་བསྙེན་པར་རྫོགས་ཤིང་གསར་རྙིང་གི་ཆོས་མང་དུ་གསན། གཤིན་རྗེ་གཤེད་དང་ལོག་ཏྲི་ལ་ཡི་དམ་མཛད། འགྲོ་འདུལ་ཞབས་དགུང་གྲངས་༤༣ནག་ཟླའི་ཚེས་༡༩ཉི་དྲོས་ཙམ་ལ་གཤེགས་ཚུལ་བསྟན། དེའི་ཚེ་ལྷོ་ཆོས་ཀྱི་རྒྱལ་མཚན་གྱིས་ཕྱག་ལེན་མཛད་དེ་སྐུ་གདུང་རིན་པོ་ཆེ་ཞི་ཁྲོ་རིགས་བསྡུས་སྒོ་ནས་ཞུགས་སུ་ཕུལ། མེ་སྤྲེལ་༡༧༧༦ལོར་དེའི་ཡང་སྲིད་སྐྱབས་མགོན་པདྨའི་རྒྱལ་མཚན་ཁྲི་ཕེབས་ལོ་དེར་འབྲི་གུང་དུ་ཟང་ཟིང་གི་དངོས་འབུལ་སྤམ་མཐོ་བ་འབུལ་བར་ཕེབས་ལུགས་སོགས་གསལ། རྗེ་དོན་འགྲུབ་ཆོས་རྒྱལ་གྱི་ཡང་སྲིད་སྐྱབས་མགོན་ཆོས་ཀྱི་ཉི་མ་ལ་ཕྱག་ཆེན་ལྔ་ལྡན་ཆོས་དྲུག་སོགས་འབྲི་གུང་གི་ཆོས་ཕལ་ཆེར་འབུལ་བར་མཛད་པ་དང༌། ཆོས་ཀྱི་ཉི་མའི་རྣམ་ཐར་ནང༌། མེ་བྱ་ཟླ་བ༣པའི་ཚེས༡༣ལ་ཉི་མ་མེ་བཞི་འགྲུབ་སྦྱོར་ཉིན་མཁན་པོ་ལྷོ་ཆོས་ཀྱི་རྒྱལ་མཚན་དང༌། སློབ་དཔོན་རྫོགས་ཆེན་དོན་འགྲུབ་སྐལ་བཟང༌། ཁ་སྐོང་དགེ་སློང་ལྔ་བཅུ་ལྷག་བཅས་ཀྱི་དབུས་སུ་སྐྱབས་མགོན་ཆོས་ཀྱི་ཉི་མ་བསྙེན་རྫོགས་གནང་ཞེས་གསལ་བ་ལྟར་བསྙེན་རྫོགས་ཀྱི་མཁན་པོ་མཛད་པས་འབྲི་བསྟན་ལ་སྐུ་དྲིན་ལྷག་པར་ཆེ།

རྗེ་ཆོས་ཀྱི་ཉི་མའི་རྣམ་ཐར་སྨད་ཆ་འཁོར་བའི་ཚ་གདུང་སེལ་བྱེད་ནང་ལྕགས་ཕག་ཟླ་དགུ་པའི་ཚེས་༢༡་ལ་མདོ་ཁམས་ནས་ལྷོ་རིན་པོ་ཆེ་ཆོས་ཀྱི་རྒྱལ་མཚན་ཕེབས་པར་ཆིབས་བསུ་སོགས་སྔ་རྒྱུན་ལྟར་གནང་ཞིང༌། སྔ་དྲོ་མཇལ་འཕྲད་དང༌། ར་སོག་ཐང་དུ་བཞུགས་སྒར་བཏབ། དེ་སྐབས་ལྷོ་སྤྲུལ་ཕྱག་ཕྱིར་མགར་སྤྲུལ་འབྱོར་བས་བར་མ་རབ་བྱུང་བསྩལ་ཞེས་གསལ། གདན་རབས་གསེར་ཕྲེང་ལས། དགུང་ལོ་༥༢པར་གཤེགས་ཞེས་གསལ་བས་ཕྱི་ལོ་༡༨༠༠རབ་བྱུང་༡༣ལྕགས་སྤྲེལ་ཡིན་པར་མངོན་ནོ། །

ལྷོ་སྤྲུལ་ཆོས་ཀྱི་བློ་གྲོས།

དེའི་ཡང་སྲིད་ལྷོ་སྤྲུལ་ཆོས་ཀྱི་བློ་གྲོས་ནི་འབྲི་གུང་སྐྱབས་མགོན་ཆོས་ཀྱི་རྒྱལ་མཚན་རྣམ་ཐར་སྐལ་བཟང་དད་པའི་ཤིང་རྟར་གསལ་བ་འདི་ལྟར། ལྷོ་སྤྲུལ་ཡང་སྲིད་རི་བོ་ཆེའི་ཉེ་ཆར་ཀུ་དར་རྒྱས་ཚང་ལ་འཁྲུངས་པ་ནང་ཆེན་བླ་གྲྭ་རྣམས་ཐུགས་མཐུན་མིན་བཅས་འདི་གར་གདན་ཞུར་སྡེ་པ་རབ་འཕེལ་དཔོན་གཡོན་རྣམས་ཐོན་ཞེས་གསལ་བ་དང༌། སྐྱབས་མགོན་པདྨའི་རྒྱལ་མཚན་རྣམ་ཐར་མཐོང་གྲོལ་བདུད་རྩིའི་དགའ་སྟོན་ནང༌། ལྷོ་རིན་པོ་ཆེ་དེ་ཉིད་ཀྱི་ཡང་སྲིད་རི་བོ་ཆེའི་ཉེ་ཆར་དོགས་གནས་ཁག་གཉིས་བྱུང་བ་ཐིལ་གསེར་ཁང་དུ་བརྟགས་སྒྲིལ་བསྒྱུར་དུ་བསྩལ་བ། ཀུ་ཤཱཀྱ་དར་རྒྱས་ཚང་གི་བུ་ཆུང་ལ་བབ་པར་ནང་ཆེན་དུ་བླ་གྲྭ་ཡོན་བདག་རྣམས་ནང་མི་གཤིན་སྟབས་འདི་གར་གདན་ཞུས་ལ་སྡེ་པ་རབ་འཕེལ་དཔོན་གཡོག་ཁག་༡༨༠༦མེ་སྟག་ཟླ་༤པའི་ནང་རྫོང་བ་གནང་ཞེས་དང༌། ལོ་དེའི་ཟླ་བ་༡༢པའི་ཚེས་༢༠ལ་ལྷོ་རིན་པོ་ཆེའི་སྤྲུལ་སྐུ་ཕེབས་ལམ་བདེ་བསྒྲོད་ཉེར་འཚེ་མེད་པར་གདན་ཞུས་གྲུབ་པ་འདི་གར་ཕེབས་པ། མཇལ་ཁ་ཇ་གྲལ་དང༌། བཞུགས་ཡུལ་རྒྱལ་བྱེད་ཚལ་དུ་གནང༌། ཡང་མེ་ཡོས་ཆོ་འཕྲུལ་ཟླ་བའི་ཚེས་༡༢གཟའ་སྐར་དགེ་བའི་ཉིན་ལྷོ་སྤྲུལ་གྱི་གཙུག་ཕུད་བཞེས་ཏེ་མཚན་དཀོན་མཆོག་བསྟན་འཛིན་ཆོས་ཀྱི་བློ་གྲོས་བསྩལ་ཞེས་དང༌། ཡང་ཤིང་ཕག་ལོར་ཟླ་༥པའི་ཚེས་༡༧ལ་སྐྱབས་མགོན་པདྨའི་རྒྱལ་མཚན་མཆོག་མཁན་པོ་དང་སྐྱབས་མགོན་ཆོས་ཀྱི་རྒྱལ་མཚན་རིན་པོ་ཆེ་ནས་ལས་སློབ། སྐུ་ཆོས་དགེ་ལེགས་ཆོས་འཕེལ་དུས་སྒོ་བ། ཁ་སྐོང་གྲངས་ཚང་དབུས་སུ་ལྷོ་སྤྲུལ་རིན་པོ་ཆེ་རབ་བྱུང་སྒྲུབ་པར་མཛད། མེ་བྱི་ལོར་ཟླ་དང་པོའི་ཚེས་བཞི་ལ་སྒར་གྲྭ་ཇོ་ནོར་བསྟན་རྒྱས་ལ་ལྷོ་སྤྲུལ་གྱི་དགེ་རྒན་བསྐོ་བཞག་གསུང་མདུད་བསྩལ། དེ་དག་གི་སྔ་རྗེས་ལོ་ལ་སྐྱབས་མགོན་ལྷན་རྒྱས་ནས་ལྷོ་སྤྲུལ་ལ་དབང་ལུང་བསྩལ་སྐོར་འདུག་ཀྱང་ཡི་གེའི་ངལ་བས་ལྷད་ཐུགས་སྣང་ཡོད་མཁན་ཚོས་ཞིབ་གཟིགས་གནང་གལ། ཡང་ཚེས་ཉེར་བདུན་ཉིན་ལྷོ་སྤྲུལ་ལ་གཟིམ་ཆུང་ནས་སྐུ་རྫོང་རྒྱས་པ་བསྩལ་ཞིང་མཁས་བཙུན་བཟང་པོས་རྣམ་ཐར་སྐྱོང་དགོས་པའི་ཞལ་ཏ་ཞིབ་ནན་བསྩལ་ཏེ་ཉེར་དགུའི་སྔར་ཆར་གཟིམ་ཆུང་དུ་བཞུགས་གྲལ་དང་ཕེབས་ཁར་བཀའ་བསྒོ་བྱིན་རླབས་མགུལ་དར་བསྩལ་ཞིང་ཆིབས་སྐྱེལ་སེར་སྐྱ་བཅུ་གཉིས་གཏོང་བ་གནང་ཞིང༌། ཞོལ་ནས་ཕེབས་སྐབས་གཟིམ་ཆུང་ཐོག་རྩེ་ནས་དར་དཀར་གྱིས་གཡབ་མོ་ཡང་བསྩལ་ཞེས་གསལ། ཡང་ལྷོ་ནུས་ལྡན་ཞབས་ཀྱི་རྣམ་ཐར་སྐལ་བཟང་ཤིང་རྟར། མེ་སྦྲུལ་ལོར་ལྷོ་རིན་པོ་ཆེ་ཆོས་ཀྱི་བློ་གྲོས་ནས་ཚེ་སྒྲུབ་འཆི་མེད་དཔའ་སྟེར་གསན་ལུགས་དང༌། ས་ལུག་༡༨༥༩ལོར་ནང་ཆེན་ཕྱོགས་སུ་བསྐྱོད། ལྷོ་རིན་པོ་ཆེ་ལྷུན་གྲུབ་རིག་འཛིན་སར་གཤེགས་པའི་དགོངས་རྫོགས་མཆོད་འབུལ་གནང་ལུགས་གསལ་བ་དང༌། ཡང་ཤིང་གླང་ལོར་༡༨༦༥ལྷོ་ནུས་ལྡན་རྡོ་རྗེ་མཆོག་ནས་ལྷོ་ཆོས་ཀྱི་བློ་གྲོས་ཀྱི་ཡང་སྲིད་བསྟན་འཛིན་ཆོས་དབང་ཁྲིར་ཕེབས་པའི་ཁྲི་འབུལ་དང་ཚེ་དབང་དང་ཡང་ཟབ་དབང་ཕུལ་ལུགས་གསལ་བ་བཅས་དེ་དག་གི་སྐུ་ཕྲེང་གོང་འོག་མཁྱེན་རྒྱུ་དང༌། ལྷོ་ཆོས་ཀྱི་བློ་གྲོས་ཞེས་ནང་ཆེན་དགོན་ཁག་བྱུང་བ་ཕྱོགས་སྒྲིག་ནང་མི་འདུག་ཀྱང། དུས་མཉམ་གྱི་འབྲི་གུང་སྐྱབས་མགོན་མཆོག་དང༌། ཆོས་རྒྱལ་རྡོ་རྗེ། ལྷོ་ནུས་ལྡན་རྡོ་རྗེ་རྣམས་ཀྱི་རྣམ་ཐར་ནང་ནས་མཚན་གཅིག་མཐུན་གསལ་བ་ན་མཁྱེན་པར་འགྱུར་ཞིང༌།   
ལྷོ་སྤྲུལ་བསྟན་འཛིན་ཆོས་དབང་བློ་གྲོས།

དེའི་ཡང་སྲིད་ལྷོ་སྤྲུལ་བསྟན་འཛིན་ཆོས་དབང་བློ་གྲོས་ཞུ་བ་ནུས་ལྡན་རྡོ་རྗེའི་རྣམ་ཐར་ནས་གསལ་འདུག་པ། དེ་ཕྱིན་གྱི་མཚན་ནང་ཆེན་དགོན་དེབ་ནང་འཁོད་དོན་ལྟར་ན། པདྨ་མཁྱེན་རབས་ཡེ་ཤེས། བློ་གྲོས་རབ་རྒྱས། བདུད་འདུལ་རྡོ་རྗེ། ལྷོ་རིན་པོ་ཆེ་མཁའ་ཁྱབ་རྡོ་རྗེ་སྟེ་ལྷོ་ཕྲིན་ལས་རྣམ་རྒྱལ་ནས་ལྷོ་མཁའ་ཁྱབ་རྡོ་རྗེ་བར་སྐུ་ཕྲེང་བརྒྱད་ཡོངས་འདུག་པ་དང༌། འབྲི་གུང་སྐྱབས་མགོན་དཀོན་མཆོག་རིན་ཆེན་ནས་ད་བར་སྐུ་ཕྲེང་བདུན་དང༌། འབྲི་གུང་ཆོས་ཀྱི་གྲགས་པ་ནས་སྐྱབས་མགོན་ཆོས་ཀྱི་སྣང་བ་བར་སྐུ་ཕྲེང་བརྒྱད་ཡིན་པ་སྐུ་ཕྲེང་ཇི་ཡིན་དུས་མཉམ་པ་ལས་ཤེས་སོ། །

ལྷོ་ཀུན་བཟང་།

༈ ལྷོ་ཀུན་བཟང་ནི། མཁྱེན་སྤྲུལ་བདེ་ཆེན་རྡོ་རྗེའི་རྣམ་ཐར་ལས། ཤར་ལུང་རིག་འཛིན་བཅུ་གསུམ་གྱི་ཡ་རྒྱལ། སྣང་སྲིད་དབང་འབྱོར་གྱི་ཡོན་ཏན་རྫོགས་པའི་བདག་ཉིན་ཆེན་པོ་ཨ་གྲགས་དབང་ཆེན་རྒྱལ་བའི་རིགས་སྲས། སྤྲུལ་རྒྱུད་ཡོངས་ཀྱི་ཐོག་མ། ལྷོ་ཕྲིན་ལས་རྣམ་རྒྱལ་གྱི་སྒྱུ་འཕྲུལ། ལྷོ་ཆོས་ཀྱི་རྒྱལ་མཚན། མི་འགྱུར་རྡོ་རྗེའི་ཟློས་གར། ལྷོ་ཀུན་བཟང་དོན་གྲུབ། ལྷོ་ཆགས་མེད་དབང་འབྱུང༌། ལྷོ་རྗེ་དྲུང་ཕྲིན་ལས་ལྷུན་གྲུབ། ཅེས་གསལ་བ་ལྟར། སྤྲུལ་རྒྱུད་ཡོངས་ཀྱི་ཐོག་མ་ཞེས་པ་མི་གཡེལ་དགོན་གྱི་ལྷོ་པ་དང་པོ་ཡིན་པ་ལ་དགོངས་པ་འདྲ། ཕྲིན་ལས་རྣམ་རྒྱལ་གྱི་སྒྱུ་འཕྲུལ་ལྷོ་ཆོས་ཀྱི་རྒྱལ་མཚན་ཞེས་རྒྱ་མཚོ་ལ་རྒྱལ་མཚན་ཞེས་ཡིག་ནོར་བྱུང་བ་ལས་ལྷོ་ཆོས་ཀྱི་རྒྱ་མཚོར་ངེས་ཤིང༌། དོན་དུ་ཨ་གྲགས་དབང་ཆེན་རྒྱལ་བ་འམ་རྒྱལ་པོའི་རིགས་སྲས་ཨོ་རྒྱན་གྱི་སྲས་སུ་ལྷོ་ཀུན་བཟང༌། ལྷོ་ཆོས་ཀྱི་རྒྱ་མཚོ། ལྷོ་ཆགས་མེད་དབང་འབྱུང༌། ལྷོ་རྗེ་དྲུང་ཕྲིན་ལས་ལྷུན་གྲུབ་བཞི་འཁྲུངས་པ་ལྷོ་ནུས་ལྡན་རྡོ་རྗེའི་རྣམ་ཐར་དང་ཞལ་མཐུན་གཤིས་གདན་རབས་གསེར་ཕྲེང་གི་ལྷོ་ཆོས་ཀྱི་རྒྱལ་མཚན་གྱི་རྣམ་ཐར་ནང༌། གོང་མའི་རིགས་དབོན་དཔོན་སློབ་ཀུན་བཟང་ལས་བསྙེན་པར་རྫོགས་ཤིང་གསར་རྙིང་གི་དབང་ཆོས་མང་པོ་གསན་ཞེས་གསལ་པོར་ཡོད། གོང་མའི་རིགས་དབོན་ཞེས་པས་སྐུ་གོང་མ་ལྷོ་ཆོས་ཀྱི་རྒྱ་མཚོའི་སྐུ་མཆེད་ཆེ་བ་ཡིན་པར་སྟོན་པ་དང༌། དཔོན་སློབ་ཅེས་པ་འབྲི་གུང་གི་དཔོན་སློབ་ཀྱི་གོ་གནས་ཡིན་པ་དང༌། ཀུན་བཟང་ཞེས་མཚན་དངོས་སྨོས་པ་ཡིན། ཡུལ་གྱི་ངག་སྒྲོས་སུ། ཨ་གྲགས་དབང་ཆེན་རྒྱལ་པོའི་སྲས་སུ་ལྷོ་བུ་སྤུན་བཞི་འཁྲུངས་ཤིང་རྣ་རོང་ཆུ་དང་ཤར་ཆུའི་མདུད་མདོར་ཕྲུ་གུ་གསུམ་རྩེ་མོ་བྱེད་སར་ཙྭ་ཐུར་གྱིས་རྡེའུ་མིག་ཕུག་བཞིན་པ་མདོ་མགྲོན་ཚོང་པས་མཐོང་བས་ཡ་མཚན་པར་གྱུར་ནས་ཁྱོད་སུ་ཡིན་དྲིས་པས། གཅིག་གིས་ང་སོག་པོ་ལྷ་དཔལ་ཡིན་ཟེར་བ་དེ་ལྷོ་ཆོས་ཀྱི་རྒྱ་མཚོ། གཅིག་གིས་ང་དཔལ་གྱི་སེང་གེ་ཡིན་ཟེར་བ་དེ། ལྷོ་ཀུན་བཟང༌། གཅིག་གིས་ང་ཉང་བན་ཏིང་འཛིན་བཟང་པོ་ཡིན་ཟེར་བ་དེ། ལྷོ་ཕྲིན་ལས་ལྷུན་གྲུབ་ཅེས་ལྷོ་འབྲོང་སྤྲུལ་སྐྱེ་རྒྱུད་ཡིན་ཟེར་སྲོལ་ཡོད་པ་ལྟར། ལྷོ་ཀུན་བཟང་དཔལ་གྱི་སེང་གེའི་སྐྱེ་སྤྲུལ་ནི་ཤིན་ཏུ་འཐད་པ་ཞིག་སྟེ། རྗེ་པདྨའི་རྒྱལ་མཚན་གྱིས་མཛད་པའི་ལྷོ་ཀུན་བཟང་འཁྲུངས་རབས་གསོལ་འདེབས་ནང༌། སྙིགས་མའི་གདུལ་བྱར་ཕན་བདེའི་སྣང་བ་འབུམ། །འབྱེད་པའི་ཟབ་གཏེར་བགྲངས་ཡས་ནམ་མཁའི་ནོར། །འདྲེན་མཛད་རིག་འཛིན་གྲུབ་པའི་ཤིང་རྟ་ཆེ། །གཏེར་འབྱིན་མི་འགྱུར་རྡོ་རྗེར་གསོལ་བ་འདེབས། ཞེས་གསུངས་པ་དང༌། གནམ་ཆོས་མི་འགྱུར་རྡོ་རྗེས་རྣམ་ཐར་དང་གུ་བཀྲའི་ཆོས་འབྱུང་ནང༌། གུ་རུ་ཁྱུང་བྲག་གཏེར་ལུང་ལས། ད་ལྟའི་ཤུད་བུ་དཔལ་སེང་ཁྱོད༔ ཟབ་ཆོས་སྙིང་པོ་བསྡུད་པའི་ཆོས་ལ་སྤྱོད༔ དེ་ནི་སྐྱེ་བ་འགའ་ཞིག་ཉང་ཆོས་དབང་༔ མཐའ་དམག་དབུས་ཕྱུར་དྲག་སྤྱོད་བྱེད་ཉེ་དུས༔ རྡོ་རྗེའི་མཚན་ཅན་ཟབ་གཏེར་ཁ་བྱང་འཛིན༔ ཞེས་གཏེར་ཁ་མང་པོ་ནས་ལུང་བསྟན་པ་གནམ་ཆོས་མི་འགྱུར་རྡོ་རྗེ་ཤུད་བུ་དཔལ་སེང་གི་སྐྱེ་རྒྱུད་གསལ་པོར་གསུངས་བ་དང༌། མི་འགྱུར་རྡོ་རྗེ་ལ་སྤྲུལ་པ་ཉེར་ལྔ་འབྱུང་བར་གསུངས་བ་སོགས་ལུང་བསྟན་དང་ལོ་རྒྱུས་ངག་སྒྲོས་ཚང་མ་མཐུན་པ་མ་ཟད། གནམ་ཆོས་མི་འགྱུར་རྡོ་རྗེ་དཔལ་མེ་ལ་བཞུགས་སྐབས་ཨ་གྲགས་ལྷ་མོ་བོང་བཞོན་མས་བདག་གི་སྲུང་བའི་གདན་ས་གནས་མལ་འདི་ཁྱེད་ལ་འབུལ་བས། མ་འོངས་བསྟན་པ་འདི་ཁྱེད་ཀྱིས་འཛིན་སྐྱོང་སྤེལ་བའི་ཐུགས་རྗེ་མཛད་ཕྲིན་བསྐྱངས་དགོས། བསྟན་པ་སྲུང་བའི་ཕྲིན་ལས་ངས་སྒྲུབ་ཅེས་ཞུས་པ་གྲུབ་དབང་རྣམ་ཐར་ལས་གསལ་བ་དང༌། བེ་རོའི་རྣམ་སྤྲུལ་ཡང་འཁྲུངས་རབས་གསོལ་འདེབས་སུ་གསལ་བས་མི་འགལ་ཞིང༌། སྐྱབས་མགོན་དོན་འགྲུབ་ཆོས་རྒྱལ་རྣམ་ཐར་བསྟན་པའི་སྒྲོན་མེ་ལས། ཆུ་བྱ་ཟླ་བ་༡༠པའི་ཚེས༡༡ལ་མི་གཡེལ་དགོན་ནས་ལྷོ་དཀོན་མཆོག་ཆོས་ཀྱི་རྒྱ་མཚོའི་སྤྲུལ་སྐུ་དང་ཀུན་བཟང་དཔོན་སློབ་བཅས་འབྱོར། སློབ་སྤྲུལ་གཙུད་ཕུད་བཞེས། མཚན་དཀོན་མཆོག་ཆོས་ཀྱི་རྒྱ་མཚན་ཞེས་གནང༌། དགོངས་པ་ཡང་ཟབ་ཚེ་དབང་འཛིན་པ་སྒྲོལ་དཀར་བཅས་བཀའ་དབང་ལྔ་ཙམ་ཞིག་བསྩལ་ཞེས་གསལ་བས། རབ་བྱུང་༡༣པ་༡༧༥༣ལོར་མངོན། འདི་ཡི་འཁྲུངས་གཤེགས་མི་གསལ་ཡང་ལོ་དུས་རྣམ་ཐར་ཁག་ལས་ལམ་ཙམ་གསལ་རྟོགས་ཡོངས་རྒྱུ། ནང་ཆེན་དགོན་སྡེའི་བྱུང་དེབ་གསར་ཐོན་ནང༌། སྐུ་ཕྲེང་གཉིས་པ་ཆམ་ཤིས་གདོང་རུ་སྒར་དུ་འཁྲུངས་པ་ཕྲིན་ལས་ཀུན་ཁྱབ། སྐུ་ཕྲེང་གསུམ་པ་རབ་ཤིས་སེ་བོ་ཚང་དུ་འཁྲུངས་པ་ནམ་མཁའ་ཀུན་ཁྱབ། བཞི་པ་དགེ་རྒྱལ་སྨད་མ་དཔོན་ཚང་དུ་འཁྲུངས་པ་ཡེ་ཤེས་མཐུ་སྟོབས། ལྔ་པ་ནང་ཆེན་རྒྱལ་སྲས་ཀུན་བཟང་དོན་འགྲུབ། དྲུག་པ་གཟེ་འབྲོང་ཚང་དུ་འཁྲུངས་པ་དཀོན་མཆོག་བསྟན་འཛིན་ཕྲིན་ལས་དར་རྒྱས་ཞེས་གསལ་འདུག་ཀྱང་དར་རྒྱས་ཞེས་པ་ཡིག་ནོར་བྱུང་བ་འདྲ། ལྷོ་ཀུན་བཟང་ཕྲིན་ལས་རབ་རྒྱས་ཀྱིས་བསྟན་དགོན་ཕྲིན་ལས་འཕེལ་རྒྱས་ཇི་ལྟར་འབྱུང་ཚུལ་སྡེ་དགེར་འཇམ་དབྱངས་མཁྱེན་བརྩེ་དབང་པོ་ལ་བརྟགས་པ་ཞུས་པར། བཀའ་བརྒྱུད་ས་མདོའི་བྱིའུ་ཆུང་ལ། །རྡོ་རྗེ་ཕུར་པ་སྒྲུབ་ན་ལེགས། ཞེས་གསུངས་ལུགས་གྲུབ་དབང་རྣམ་ཐར་ནས་གསལ་བ་མ་ཟད་ལྷོ་འབྲོང་སྤྲུལ་ནུས་ལྡན་རྡོ་རྗེ་ཕྱི་ཡི་རྣམ་ཐར་དད་གསུམ་ཤིང་རྟ་ལས། ཆུ་སྤྲེལ་༡༨༧༢ལོར་སྣྲོན་ཟླའི་དཀར་ཕྱོགས་ནས་བཟུང༌། དཔལ་གྱི་གཡང་འཁྱིལ་རྒྱལ་ཁབ་ཏུ། །ཆོས་རྒྱལ་ཆིང་ཧུ་ཆེན་པོས་སྦྱིན་བདག་གིས་ཁུལ་བགྱིས་ཏེ་ལྷོ་ཀུན་བཟང་མཆོག་སྤྲུལ་དཀོན་མཆོག་བསྟན་འཛིན་ཕྲིན་ལས་རབ་རྒྱས་ནས་ཉང་ལུགས་བཀའ་བརྒྱད་བདེ་གཤེགས་འདུས་པའི་དབང་སྒྲུབ། རྗེ་དོན་གྲུབ་ཆོས་རྒྱལ་གྱིས་ལྗགས་སྒྲིགས་སྔ་འགྱུར་བསྟན་པའི་ཉི་མས་ཁོག་དབུབ། ལས་བཟང་ཤྲི་ལ་ཀ་རའི་དོན་བརྒྱད་མ་ཡི་གཞུང་བསྲངས་ཏེ། དབང་ཆོག་རིན་ཆེན་གསེར་ཕྲེང་སྟ་གོན་ནས་བཟུང་དངོས་གཞི་ཡོངས་རྫོགས་མཐའ་རྟེན་བཅས་རྒྱས་པར་གསན། སྟ་གོན་སྐབས་དགོངས་ལམ་དུ་ཕོ་བྲང་ཀ་བ་བརྒྱད་པ་ཕྱོགས་བཞིར་སྒོ་བཞི་ཡོད་པའི་སྒོར་མཚོན་གྱི་ཉི་ཟླ་ལེགས་པོ་རེ་བྲིས་པའི་ནང་དུ་ཕེབས་པ་རྨིས་པས་ཕྱིས་བདེ་གཤེགས་འདུས་པའི་ཆོས་ཀྱི་འགྲོ་དོན་ཉི་ཟླ་ལྟར་ཡོངས་བའི་དགེ་མཚན་དུ་གོ་ཞེས་དང༌། ལྷོ་ནུས་ལྡན་རྡོ་རྗེ་ཤིང་ཁྱི་ལོར་མདོ་ཁམས་ནས་བཟུང་རིམ་གྱིས་དཔལ་མེ་བྱ་རྫོང་དུ་ཕེབས་ཏེ་ལྷོ་ཀུན་བཟང་རིན་པོ་ཆེ་གཙོས་སྒྲུབ་བརྩོན་ཁ་ཤས་ལ་ལྔ་ལྡན་དང་ཆོས་དྲུག་གི་ཟབ་ཁྲིད་གནང་ཞེས་གསལ་བས། དེ་སྐབས་བྱ་རྫོང་ལ་དཔལ་མེའི་སྒྲུབ་ཁང་ཡོད་བཟོ་འདུག །ཡང་ཤིང་སྤྲེལ་ལོར་འབྲོང་སྤྲུལ་ནུས་ལྡན་རྡོ་རྗེ་དཔལ་མེ་དགོན་དུ་ཆིབས་བསྐྱོད་དེ་ལྷོ་ཀུན་བཟང་རིན་པོ་ཆེ་གཙོས་འདུས་པ་རྣམས་ལ་དགོངས་པ་ཡང་ཟབ་ཞི་ཁྲོ་རིགས་བསྡུས་ཀྱི་དབང་རྒྱས་པ་ཕུལ། ཡང་མེ་ཕག་ལོར་ཤར་ལུང་དཔལ་མེ་དགོན་དུ་ཕེབས་ཤིང་ལྷོ་ཀུན་བཟང་རིན་པོ་ཆེ་ལ་དབང་ཆོས་འགའ་ཞིག་ཕུལ། ལྷོ་ཀུན་བཟང་མཆོག་སྤྲུལ་མདུན་ནས་ཆོས་གྲགས་དག་སྣང༌། ཡེ་ཤེས་མགོན་པོ་བརྒྱད་ཀྱི་དབང་ཚུར་གསན། ལྕགས་ཡོས་ལོར་ལྷོ་ཀུན་བཟང་མཆོག་སྤྲུལ་ནས་སེང་གདོང་གནས་མདོའི་ལུགས་ཀྱི་གཞུང་ཡོངས་རྫོགས་ཀྱི་ལུང་དང་ཆགས་མེད་ཀུན་འཁྱིལ་མཆེད་གསུམ་གྱི་དབང་ལུང་གནོད་སྦྱིན་རྩི་དམར་གྱི་ལུང་རྣམས་གསན། ཆུ་སྦྲུལ་ལོར་ཧོར་ཟླ་༡༢པའི་ནང་ཤར་ལུང་ཁྱིམ་འཐུས་ཤོག་གིས་ཡོན་སྦྱར་ཏེ་ལྷོ་ནུས་ལྡན་རྡོ་རྗེ་རྡོར་སློབ། ལྷོ་ཀུན་བཟང་མཆོག་སྤྲུལ་རྒྱལ་ཚབ་ཏུ་བཞེངས་ཏེ་རཏྣའི་ཕུར་སྒྲུབ་ཚུགས་ཤིང་མི་ཆོས་ལྷ་ཐབས་གང་སྤྱིར་ལྷོ་ཁག་ཕན་ཚུན་ཐུགས་ཡིད་གཅིག་འདྲེས་སུ་བྱུང་ཞིང༌། གཞན་ནང་ཆེན་མངའ་ཁོང་རྣམས་ལ་སྨིན་གྲོལ་གྱིས་ཚིམ་པར་མཛད་ཅིང་རིམ་གྱིས་གདན་སར་ཕེབས་ཞེས་གསལ་བ་དང༌། སྨིན་གླིང་དམ་ཅན་སྤྱི་གཏོར་ལ་རང་ལུགས་ཀྱི་ཁ་འགེང་ཡོད་པ་དེ་ཡི་མཛད་བྱང་དུ་ལྷོ་ཀུན་བཟང་མཆོག་སྤྲུལ་རིན་པོ་ཆེས་བཀའ་ལུང་གསེར་གྱི་ཅོད་པཎ་སྤྱི་བོར་ཕེབས་པ་དང་སློབ་ཚོགས་རྒྱ་མཚོའི་འགྲན་གཅིག་ནན་བསྐུལ་ལ་རྟེན་ནས་ཤིང་རྟ་ལ་བྲིས་ཞེས་འཁོད་འདུག་པ་དང༌། སྐུ་ཕྲེང་བདུན་པ་ལྷོ་སྤྲུལ་ཆོས་ཀྱི་བློ་གྲོས་སེ་རོང་ཅོང་ཕུག་ཚང་དུ་ཆུ་རྟ་ལོར་འཁྲུངས་ནས་དགུང་གྲངས་ཞེ་དགུ་ཆུ་རྟ་ལ་གཤེགས་ཞེས་འཁོད་འདུག་པ་དེ་ཡོངས་མི་ཤེས་སྟབ་གཤེགས་ལོ་ལྕགས་རྟ་ཡིན་ནམ། ཡང་ན་ཤིང་རྟ་ལ་འཁྲུངས་ནས་ཆུ་རྟ་ལ་གཤེགས་པ་འདྲ། སྐུ་ཕྲེང་བརྒྱད་པ་འདིས་དུས་འགྱུར་སྐབས་སུ་ལུས་སྲོག་ལ་མ་ལྟོས་པར་འཇམ་མགོན་ཆོས་གྲགས་ཀྱི་བཀའ་འབུམ་སྦས་ཉར་ཐུབ་པ་ད་ལྟ་མཇལ་རྒྱུ་ཡོད་པ་འདི་ཁོ་ནའི་ཕྱག་རྗེས་གཞལ་བར་དཀའ་བ་སོགས་ད་ལྟ་འབྲི་གུང་བསྟན་པའི་དར་ཆེན་བསྒྲེངས་ཞིང་སྐུ་ཚེ་རྡོ་རྗེའི་ཆོས་སུ་བཞུགས་བཞིན་པ་འདི་ཉིད་དོ།

ལྷོ་ཆགས་མེད།

༈ ལྷོ་ཆགས་མེད་ནི། ཆགས་མེད་ཀརྨ་ཨ་ར་ག་དང༌། ལྷོ་ཕྲིན་ལས་རྣམ་རྒྱལ། གནམ་ཆོས་མི་འགྱུར་རྡོ་རྗེ་རྣམས་བླ་སློབ་ཆོས་བདག་ཐུགས་སྣང་ཤིན་ཏུ་གཤིན་ཞིང་རང་རེ་གཉིས་དགོན་པ་གཅིག་ཏུ་འཛོམས་པ་ཞིག་བྱུང་ན་ཞེས་ཡང་ཡང་གསུངས་པ་དང༌། ཆགས་མེད་ཀྱིས་ང་ཡི་སྤྲུལ་པ་ཞིག་ཁྱོད་ཀྱི་དགོན་པར་འབྱོན་ཞེས་ཞལ་གྱིས་བཞེས་པར་གྲགས་ཤིང༌། ཆགས་མེད་བསྙུན་སྐབས་མི་གཡེལ་དགོན་དུ་བང་ཆེན་སླེབ་ནས་ལྷོ་ཕྲིན་ལས་རྣམ་རྒྱལ་གདན་འདྲེན་བྱུང་བར་དེ་མ་ཐག་ཕེབས་པས་ཆགས་མེད་གཤེགས་མ་ཁད་དུ་ཕེབས་ཐུབ་ནས་ཐུགས་དམ་གསལ་འདེབས་གནང་སྐབས། ཡང་སྲིད་ཞིག་མི་གཡེལ་དགོན་དུ་ཕེབས་རོག་ཞུས་པས་དབུ་གུག་ཙམ་གནང་ནས་རབ་བྱུང་༡༡པ་ས་རྟ་༡༦༧༨ལོར་དགོངས་པ་རྫོགས་པ་རེད་ཅེས་གྲགས་པ་ལྟར།

ལྷོ་ཆགས་མེད་འཕྲིན་ལས་དབང་ཕྱུག

དེའི་ཡང་སྲིད་ཆགས་མེད་ཕྲིན་ལས་དབང་ཕྱུག་འཁྲུངས་ཡུལ་མ་གསལ་ཡང་མི་གི་ཆགས་མེད་ཕྲིན་ལས་དབང་ཕྱུག་ཡིན་ཚོད། སྐྱབས་མགོན་དོན་གྲུབ་ཆོས་རྒྱལ་འཇང་ཡུལ་དུ་འཁྲུངས་སྐབས། ན་བཟའ་མཚན་གསོལ་ཆེད་དུ་འབྲི་གུང་སྐུ་ཚབ་ཏུ་བླ་མ་ཆགས་མེད་ཕྲིན་ལས་དབང་ཕྱུག་གཏོང་གནང་མཛད་འདུག་པ་རྣམ་ཐར་བསྟན་པའི་སྒྲོན་མེ་ནང་མེ་ཕག་༡༧༠༧རབ་བྱུང་༡༢པ་ཟླ་བ་༡༠པའི་ཚེས༢༣ལ་བླ་མ་ཕྲིན་ལས་དབང་ཕྱུག །མགྲོན་གཉེར་རིན་ཆེན་ཨོ་རྒྱན། བླ་མ་ནོར་བཟང༌། སྡེ་པ་ཐར་པ། གཡོག་བཅོ་བརྒྱད་མགོན་པོ། འབུག་གེ་ཐོད་གོ་བཅས་པར་བསླུ་ཆས་སྤྱན་རས་གཟིགས་སྐུ་འདྲ་ལི་མ། མཚན་བརྒྱད་གྲ་ཐང༌། བཀའ་འགྱུར་རོ་ཅོག་སོགས་དངོས་པོས་བྱེ་བྲག་གྱ་ནོམ་པ་བཅས་ཐོན་པ་གནང་ཐོག་བསྟན་པའི་སྦྱིན་བདག་སྒོམ་སྡེ་ནང་ཆེན་ཐཱི་ཇི་བློན་པོ་བུག་གསར་༼འབྲོང་སར་ཡིན་ནམ༽བསམ་གྲུབ་རྟ་ཁལ་སོགས་དགོས་ཆས་བཅས་མཉམ་རྫོང་གནང༌། ཡང་བླ་མ་ཕྲིན་ལས་དབང་ཕྱུག་གི་སྐུ་ཁྲུས་ཕུལ་ཞེས་དང༌། ཡང་འཇང་ཡུལ་ནས་ཡར་གདན་འདྲེན་ལམ་ཞོར་ནང་ཆེན་ནས་ཕེབས་འདུག་པ་རྣམ་ཐར་བསྟན་པའི་སྒྲོན་མེ་ནང༌། ས་གླང་ཟླ་བ་༦པའི་ཚེས༡༢ལ་མགར་སྤྲུལ་བསྟན་འཛིན་གྲགས་པ་དཔོན་སློབ་ཆིབས་བསུར་འབྱོར་སྐབས་སྦྲང་ཆར་ཟིལ་བུ་དང༌། རྗེ་ཉིད་དང་བླ་མ་མགར་གྱི་བར་འཇའ་ཚོན་འབྲེལ་ཞིང་འཇའ་གུར་དང་རྒྱབ་ཡོལ་གྱི་རྗེས་འབྲངས་རིང་དུ་མཛེས་པར་ཀུན་གྱིས་མཐོང་བ་བྱུང་ཞེས་དང༌། ཚེས་༡༨ལ་ནང་ཆེན་སྒར་དུ་ཕེབས་ལུགས་དང་ཞག་གསུམ་ནས་མི་གཡེལ་དགོན་དུ་ཕེབས། ཚེས་༢༢ལ་བླ་མ་ཕྲིན་ལས་དབང་ཕྱུག་གིས་ཞབས་བརྟན་བརྒྱ་འབུལ། དགོན་གཞུང་ནས་ཀྱང་འབུལ་ཞབས་བཅས་བྱུང་ཞེས་གསལ་བ་དང༌། དེའི་ཡང་སྲིད་ཨ་གྲགས་ཆགས་མེད་དབང་འབྱུང་ཞེས་ལྷོ་ནུས་ལྡན་རྡོ་རྗེའི་རྣམ་ཐར་དང༌། ནང་ཆེན་ཚོགས་གཉིས། གྲུབ་དབང་བདེ་ཆེན་རྡོ་རྗེའི་རྣམ་ཐར་རྣམས་ཞལ་མཐུན་པ་ལྟར་རྗེ་དོན་གྲུབ་ཆོས་རྒྱལ་རྣམ་ཐར་བསྟན་པའི་སྒྲོན་མེ་ནང༌། མེ་སྦྲུལ་ཟླ་བ་༡༠པའི་ཚེས༢༢ལ་བླ་མ་ཕྲིན་ལས་དབང་ཕྱུག་སྐུ་སྐྱེ་བཅས་འབྱོར་ཞིང་༼སྐུ་སྐྱེ་ཞེས་པ་ཆགས་མེད་དབང་འབྱུང་ཡིན༽ ། ཞབས་བརྟན་དང་མཆོག་གི་སྤྲུལ་སྐུ་རིན་པོ་ཆེ་ནང་ཆེན་དུ་གདན་ཞུས་གསོལ་འདེབས་ནན་གྱིས་བྱུང་བ་ལྟར་ཞལ་བཞེས་བསྩལ་ཞེས་དང༌། རྗེ་འགྲོ་འདུལ་ཞབས་ཀྱི་རྣམ་ཐར་ཉོན་མོངས་གདུང་སེལ་ལས། ཁམས་ནང་ཆེན་ནས་བླ་མ་ཕྲིན་ལས་དབང་ཕྱུག་གི་སྐུ་སྐྱེ་དབོན་ཇི་ཇ་སང་བཅས་འབྱོར། འབུལ་ནོད་ཞབས་བརྟན་བཅས་རྗེ་འདི་ནང་ཆེན་ཕྱོགས་སུ་སྤྱན་འདྲེན་གསོལ་བ་ནན་གྱིས་བཏབ་པ་ཞལ་གྱི་བཞེས། ཡང་ཆུ་ཁྱི་ལོར་༡༧༤༢ཟླ་བ་༧པར་ནང་ཆེན་རྒྱལ་པོས་བང་མི་ཨ་བོ་ཚེ་རྒྱལ་དང༌། བླ་མ་ཆགས་མེད་ཕྲིན་ལས་དབང་འབྱུང་གཤེགས་པའི་བསྔོ་རྟེན་འབུལ་མི་བཅས་འབྱོར་ཞེས་གསལ།

དེའི་ཡང་སྲིད་ཁྱུང་པོ་ཆགས་མེད་བསྟན་འཛིན་རྒྱ་མཚོ།

ཁྱུང་པོ་ཆགས་མེད་བསྟན་འཛིན་རྒྱ་མཚོ།

འབྲི་གུང་སྐྱབས་མགོན་པདྨའི་རྒྱལ་མཚན་གྱིས་ཆགས་མེད་བསྟན་འཛིན་རྒྱ་མཚོ་གཤེགས་པའི་མྱུར་འབྱོན་གསོལ་འདེབས་མཛད་པ་དང༌། ཉིན་རྫོང་ཁྲི་པ་དོན་གྲུབ་ཆོས་དབང་ལ་མི་གཡེལ་དགོན་གྱི་གཟིམ་ཁང་གསར་བཞེངས་གནས་བཤད་མཛད་བསྐུལ་ཆགས་མེད་དཀོན་མཆོག་བསྟན་འཛིན་རྒྱ་མཚོས་གནང་ལུགས་གསལ།   
པོ་ཁྲེ་ཆགས་མེད་བསྟན་འཛིན་དགེ་བ།

དེའི་ཡང་སྲིད་པོ་ཁྲེ་ཆགས་མེད་མཚན་བསྟན་འཛིན་དགེ་བ་ཡིན་བཟོ། ལྷོ་ནུས་ལྡན་རྡོ་རྗེའི་རྣམ་ཐར་གསོལ་འདེབས་ནང༌། ཆགས་མེད་དངོས་སྣང་བསྟན་འཛིན་དགེ་བའི་དཔལ། ཞེས་གསལ་འདུག །  
ནང་ཆེན་རྒྱལ་སྲས་ཆགས་མེད།

དེའི་ཡང་སྲིད་ནང་ཆེན་རྒྱལ་སྲས་ཆགས་མེད། དེའི་ཡང་སྲིད་ད་ལྟ་འཚོ་བཞུགས་འབྲི་བསྟན་དར་སྤེལ་གནང་བཞིན་པ་འདིའོ། དེ་དག་མཚན་དང་སྐུ་ཕྲེང་གོང་འོག་སོགས་དགོན་ཡུལ་རྒྱུས་མངའ་རྣམས་ཀྱིས་མཁྱེན་དགོས་རྒྱུ། དེང་དུས་མུན་ནག་འདོམ་འཇལ་གྱི་དུས་སུ་སླེབས་པར་རྟེན་ཁོ་བོས་མཐོང་ཐོས་དང་དུས་རབས་རྗེས་དཔག་བྱས་ནས་མཚན་ཙམ་ས་སྟེང་དུ་གླེང་རྒྱུ་བྱུང་ན་སྙམ་པའི་བློས་བྲིས་པ་ཕྱིན་ཆད་ཆོས་སྤྱན་ལྡན་པས་དཔྱད་གཞི་དང་ལོ་རྒྱུས་ཁུངས་ལྡན་གཟིགས་ནས་ཁ་འགེང་དག་སྦྱོར་འགལ་འཁྲུལ་སྐྱོན་སེལ་སློབ་སྟོན་ཅི་ནས་ཡོད་པ་ཞུ་རྒྱུ་དང་།

ཡང་ཚོགས་གཉིས་སྐུ་ཕྲེང་གསུམ་པས་གློག་རྩལ་རིག་མཛོད་གསར་བཅུག་ཐོག་ཁྲ་རིས་མཆོག་སྤྲུལ་བཀྲ་ཤིས་རྒྱལ་མཚན་གྱིས་ཐའེ་ཝན་དུ་སྤར་བསྐྲུན་གནང་བའི་གྲུབ་དབང་ཚོགས་གཉིས་རྣམ་ཐར་ཀུན་བཟང་ཐུགས་རྗེའི་ཟློས་གར་གྱི་ལྡེབ་གྲངས་༡༥་ཡིག་ཕྲེང་གཉིས་པར། མདོ་སྟོད་ཟླ་རྒྱུད་ཤར་ལུང་གི་བྱེ་བྲག་དཔལ་མེ་མདོར། སྔར་ནས་ཡོད་པའི་ཨ་གྲགས་སྒོམ་པ་ཞེས་རིག་འཛིན་ནུས་ལྡན་རིམ་པར་བྱོན་པ། རྒྱལ་དབང་ལྔ་པའི་ཡིག་ཚང་དུའང་འབྱུང་བ་ལས། ཀརྨ་ཆགས་མེད་ཀྱི་ཐུགས་སྲས་ཨ་མྱེ་ཨོ་རྒྱན་ཞེས་སིདྷི་དུང་ཕྱུར་སོགས་བསྙེན་སྒྲུབ་རྒྱ་ཆེར་མཛད་པས་གུ་རུ་པདྨ་དང་རྩ་གསུམ་ཆོས་སྲུང་མང་པོའི་ཞལ་གཟིགས་པ་དེའི་སྲས་སུ། ལྷོ་པ་དཀོན་མཆོག་ཕྲིན་ལས་རྣམ་རྒྱལ་གྱི་མཆོག་སྤྲུལ་དཀོན་མཆོག་ཆོས་ཀྱི་རྒྱ་མཚོ་དང༌། སྔགས་ཆེན་དབང་ཆེན་རྒྱལ་པོའི་སྐུ་མཆེད་དུ་འཁྲུངས༌། ཞེས་དང་། ཡང་རིགས་ཀྱི་སྲས་སུ་ཆགས་མེད་སྤྲུལ་སྐུ་ཕྲིན་ལས་དབང་འབྱུང༌། ལྷོ་པའི་ཡང་སྲིད་དཀོན་མཆོག་ཆོས་ཀྱི་རྒྱལ་མཚན། གནམ་ཆོས་མི་འགྱུར་རྡོ་རྗེའི་གནམ་འཕྲུལ་ལྷོ་ཀུན་བཟང༌། རིག་འཛིན་འཇའ་ཚོན་སྙིང་པོའི་སྒྱུ་འཕྲུལ་སྲས་ཆུང་དཀོན་མཆོག་བསྟན་འཛིན་ཕྲིན་ལས་ལྷུན་འགྲུབ། འདིའི་སྐུ་ཕྲེང་ལུང་དཀར་ལྷོ་རྗེ་དྲུང་ཡིན། དེ་ལྟར་འགྲོ་དོན་ནུས་པའི་བསྟན་འཛིན་མང་པོ་རིགས་སྲས་སུ་སྤེལ་ཞིང༌། གདུང་རྒྱུད་ཀྱང་རྫོགས། སྔགས་ཁང་དེ་ཉིད་འབྲི་གུང་པའི་ཆོས་སྡེ་ཆེན་པོར་གྱུར། ཅེས་གསལ། ལྷོ་ནུས་ལྡན་རྡོ་རྗེའི་རྣམ་ཐར་ནང་གོང་གསལ་དང་མི་མཐུན་འདུག་པས་དེའི་སྐོར་ལོ་རྒྱུས་ཉམས་ཞིབ་བྱ་རྒྱུའི་དུས་ཁོམ་མ་གྱུར་པས་མཁྱེན་སྤྱན་ཡངས་པས་དེའི་སྐོར་དོ་སྣང་ཉམས་ཞིབ་ཡོད་པ་ཞུ།   
ལྷོ་མི་གཡེལ་དགོན་གྱི་གནས་ཡིག

༈ ལྷོ་མི་གཡེལ་དགོན་གྱི་གནས་ཡིག་ནི། །སྣང་སྲིད་ཆོས་སྐུར་རྟོགས་པའི་ཉིན་མོར་བྱེད། །བརྩེ་ཆེན་ཐུགས་རྗེའི་འོད་ཟེར་འབུམ་འགྱེད་པས། །སྐྱེ་དགུའི་སྙིང་གི་མུན་པ་སེལ་མཛད་པ། །གྲུབ་དབང་གསལ་སྟོང་སྒོམ་པ་ལ་ཕྱག་འཚལ། །དེ་ཡང་མཉམ་མེད་དྭགས་པོ་ལྷ་རྗེ་ཞེས་པ། །སློབ་དཔོན་ཆེན་པོ་པདྨ་སོགས་རྒྱལ་བ་ཐམས་ཅད་ཀྱི་རང་གཟུགས་གཅིག་ཏུ་གྲུབ་པ་དེ་ཉིད་ལ། །སྔོན་ཐུབ་པས་ལུང་བསྟན་པ་ལྟར། ཕྱིར་མི་ལྡོག་པའི་ས་ཐོབ་ཀྱི་སེམས་དཔའ་ཆེན་པོ་ལྔ་བརྒྱ་ལ་སོགས་པ། དག་པའི་འཁོར་གྲངས་གི་མི་ལང་བ་འདུས་པའི་ནང་ནས། ཆེས་མཆོག་ཏུ་གྱུར་པའི་གྲུབ་ཐོབ་ཁམས་པ་མི་གསུམ་གྱི་ཡ་རྒྱལ། རྣལ་འབྱོར་གྱི་དབང་ཕྱུག་གསལ་སྟོང་སྒོམ་པ་ཞེས་གྲགས་པ་དེ་ལ། བླ་མས་མདོ་ཁམས་ཟླ་ལྕི་བར། རི་དར་དཀར་གྱི་ཡོལ་བ་འདྲ་བའི་མདུན་དུ་བཅོམ་ལྡན་འདས་འཁོར་ལོ་སྡོམ་པའི་གཙོ་འཁོར་དཀྱིལ་ཐབས་སུ་བཞུགས་པའི་མདུན་དུ། དཔལ་ཡེ་ཤེས་མགོན་པོ་ཕྱག་བཞི་པ་དངོས་སུ་ཐིམ་པའི་བྲག་ཐལ་མོ་བསླངས་པ་འདྲ་བ་ན། རི་རྩེ་བུག་པའི་ལྟོ་བར་སྒྲུབ་པ་གྱིས་ལ་བཞུགས་དང༌། བར་དོ་དང་ཕྱི་མར་འགྲོ་དོན་དཔག་ཏུ་མེད་པ་འབྱུང་ཞེས་ལུང་བསྟན་པ་ལྟར། ལྷོ་ཏཱ་ཤོད་གསུམ་བརྒྱུད་དེ་གནས་འདི་བརྩལ་དུ་བྱོན་ནས། གནས་འདི་ཡི་མདར་ཞག་གཅིག་བཞུགས། དེའི་ནུབ་མོ་རྣལ་ལམ་དུ་དཔའ་བོ་མཁའ་འགྲོའི་ཡེ་ཤེས་མགོན་པོ་སོགས་ཀྱི་སྤྱན་དྲངས། དེ་མལ་དུ་ཞབས་རྗེས་གསལ་བ་གཉིས་བཞུགས། དེའི་གསལ་ནང་དུ་བྱོན་པས་དབེན་པའི་བྲག་ཡེ་ཤེས་མགོན་པོ་དངོས་སུ་གཟིགས་ཤིང༌། ལས་མགོན་གྱིས་ལུང་བསྟན་ཡང་ཕུལ་ཏེ། མགོན་པོ་སྲས་ལུགས་ཞེས་གྲགས་པའི་སྒྲུབ་ཐབས་མཆོད་བསྟོད་དང་ལས་ཚོགས་སོགས་ཆོས་ཟབ་ཅིང་ངོ་མཚར་བ་འདི་མཛད་དེ། དཔལ་རི་བོ་ཆེ་སོགས་ཀྱི་ཕྱོགས་སུ་ད་ལྟའི་བར་དུ་ཡང་དར་ཞིང་རྒྱས་པར་གྱུར། གཟིམ་ཕུག་ནང་དུ་རྫུ་འཕྲུལ་གྱིས་ཞབས་གཉིས་བཞག་པ་དང་བྲག་ལ་ཕྱག་མཛུབ་ཀྱིས་སྣང་ལུང་ཕུག་སྟེ། རྔ་བཏགས་པའི་རྗེས་ཡོད། བདེ་མཆོག་ལྷ་ལྔའི་དཀྱིལ་འཁོར་བྲག་ལ་བསྟིམས་པས་ཕུག་པའི་ནང་ངོས་སྟེང་ཕྱོགས་ཀྱི་བྲག་ལ་དཀྱིལ་འཁོར་གྲུ་བཞི་པ་རང་བྱོན་དུ་ཡོད། སྒྲུབ་ཕུག་གི་གཡོན་ཕྱོགས་སུ་དོམ་རའི་རྗེས་ཡོད། སྒྲུབ་ཕུག་གི་རྩ་བ་གཡས་ཕྱོགས་སུ་བྲག་ལ་ཕྱག་གིས་བཅད་དེ་སཙྪ་བཏབ་པའི་རྗེས་ཡོད། དེ་སཙྪ་གཅིག་ཕྱིས་སྐྱོ་བྲག་ཆོས་རྗེའི་ཕྱག་ཏུ་སོང༌། སྒྲུབ་ཕུག་བྲག་འདི་མགོན་པོའི་སྐུ་གཟུགས་རང་བྱོན་དུ་གསལ་བར་བཞུགས། དེ་ཡི་གོང་དུ་རྡོ་རྗེ་ཕག་མོ་སྐུ་རང་བྱོན་ཡོད། བྲག་གི་གཡས་ཕྱོགས་སུ་ཕྱག་གཡས་ཀྱི་རལ་གྲི་གསལ་བར་ཡོད། ལྟག་གི་བྲག་ནམ་མཁའ་ལྡིང་གི་ཚུལ་དུ་ཡོད། དེའི་མདུན་དུ་སྒྲུབ་ཕུག་བྲག་གི་རྒྱབ་ངོས་ལ་ཤིང་འབེ་ཏའི་འབྲས་བུ་བྲིས་པ་ལྟར་རང་བྱོན་ཡོད། སྒྲུབ་ཕུག་གི་རྩེའི་ཕུག་པ་འདི་མགོན་པོ་སྤྱན་དབུས་མར་གྲགས། ཕུག་པའི་ནང་གོང་དུ་གྲུབ་ཆེན་ཉིད་ཀྱི་གདུང་འབུམ་བཀྲ་ཤིས་འོད་འབར་དང༌། ཕུག་པའི་ཞབས་སུ་ཇོ་མོའི་གདོང་འབུམ་ཡོད། འབུམ་གྱིས་རབ་གནས་ལ་ཡོན་བདག་མ་འགུ་བས་ཡི་འབྲུ་ཐམས་ཅད་དབྱིངས་སུ་ཡལ་བའི་རྫུ་ཕྲུལ་བསྟན་པར་ཡོན་བདག་འགྱོད་ནས་བཤགས་པ་ཕུལ་བས་ཡི་གེ་སླར་སོར་ཆུད་པར་མཛད། དེ་ཡང་བྲག་ཞབས་སུ་གཏེར་དུ་བཞུགས་མཛོ་བྲེ་ཆེན་བྲེ་ཆུང་བྱ་བ་དང༌། ཁྱི་ཁྲ་ཆེན་ཁྲ་ཆུང་བྱ་བ་རྣམས་བྲག་ལ་སྣ་ལུང་ཕུག་ཏེ་བཏགས་པ་དང༌། དེ་རྣམས་ཀྱི་རྐང་ལག་གི་རྗེས་གསལ་བར་ཡོད། དེ་ནས་བསྐོར་ལམ་གྱི་གཡོན་ཕྱོགས་ཀྱི་བྲག་ལ། རྒྱ་བྲག་ཆོས་རྗེའི་ཞབས་རྗེས་གཉིས་ཡོད། དེའི་འོག་ཏུ་རྒྱལ་སྲས་ལྷ་རྩེའི་ཞབས་རྗེས་ཡོད། རྡོ་ཐེམ་གྱི་སྟེང་དུ་ཡེ་གེ་ཨ་རང་བྱོན། དེའི་གཡས་ཕྱོགས་སུ་ཨོ་རྒྱན་རིན་པོ་ཆེའི་ཞབས་རྗེས་ཆུང་ངུ་ཞིག་ཡོད། སྒྲུབ་ཕུག་གི་མདུན་གཡས་ཕྱོགས་དང་ཉེ་བར་མགོན་པོའི་སྤྱན་གཟིགས་སུ་བྲག་རྐྱོག་ཁྱི་ནག་དང་མི་ནག་མཚོན་པ་ཡོད། དེའི་གོང་གི་བྲག་ལོགས་ལ་རྗེ་ཀརྨ་པ་བདུན་པའི་ཕྱག་རྗེས་དང༌། དེའི་གོང་གི་བྲག་ལོགས་རྡོ་རྗེ་གྲོ་ལོད་རང་བྱོན་ཡོད། བྲག་རྒྱུད་སྟོད་ཕྱོགས་སུ་བྲག་འབུར་ལ་ཕག་རང་བྱོན་ཡོད། ལྷོ་རིན་ཆེན་མཁའ་འགྲོའི་བྲག་གདོང་དེར། གྲུབ་ཐོབ་རིན་པོ་ཆེ་ལ་མཁའ་འགྲོ་དང་གྲུབ་ཆེན་བརྒྱ་ཅུ་ལ་སོགས་ཚོགས་འཁོར་དྲངས་བའི་ཀ་པཱ་ལའི་རྗེས་ཡོད། དེ་ནས་མཁའ་འགྲོ་དང་གྲུབ་ཆེན་རྣམས་ཀྱི་བྲོ་གར་མཛད་པའི་ཞབས་རྗེས་དང་ཕྱག་རྗེས་མང་དུ་ཡོད། ཆུ་རྒྱུད་དུ་གྲུབ་ཆེན་ཉིད་བྲག་སྟེང་དུ་སྐྱིལ་ཀྲུང་དུ་བཞུགས་པའི་རྗེས་ཡོད། སྤང་མཁན་ཆེན་འོད་ཟེར་བླ་མ་དང༌། ཀརྨ་པ་རོལ་པའི་རྡོ་རྗེ། མཐོང་བ་དོན་ལྡན། ཆོས་གྲགས་རྒྱ་མཚོ། མི་སྐྱོད་རྡོ་རྗེ་རྣམས་ཀྱི་ཞབས་རྗེས་དང༌། འབྲི་གུང་ཆོས་ཀྱི་གྲགས་པའི་ཞབས་རྗེས་ལ་ཁ་བྱང་གསལ་པོར་ཡོད། དེ་ནས་རྩ་རི་ཕུག་གི་གཡོན་ཟུར་དུ་འགྲོ་མགོན་སངས་རྒྱས་ཡེལ་པ་དང༌། མཁན་ཆེན་ཕུ་པའི་ཞབས་རྗེས་ཡོད། བྲག་འགག་ཆུ་འགྲམ་དུ་ཀརྨ་པ་དབང་ཕྱུག་རྡོ་རྗེ། ཞྭ་དམར་པ་དཀོན་མཆོག་ཡན་ལག་གི་ཞབས་རྗེས་ཡོད། ཆུ་རྒྱུད་དུ་རྗེ་ཞྭ་དམར་པ་དྲུག་པའི་སྐུ་རྗེས་ཡོད། ཡིག་གཟུགས་རང་བྱོད་ཡོད། སི་ཏུ་ཆོས་ཀྱི་གོ་ཆའི་ཞབས་རྗེས་ཕྱི་བསྐོར་གྱི་ལམ་ལ་ཡོད། གནས་རི་འདིའི་ལྷོ་ནུབ་ཀྱི་བྲག་ལོགས་ལ་ཡིག་གེ་ཨ་དང་བུམ་པའི་རང་བྱོན་ཡོད། དེ་ནས་གནས་མཆོག་གོང་མ་བདེ་མཆོག་ཕུག་གི་རྩེ་མོ་དབུ་མའི་གསང་ལམ་ལྟར་གྱིས་ཕུག་པ་དང༌། བྱང་སེམས་དཀར་ཆའི་ཚུལ་དུ་ཆུ་རྒྱུན་འབབ་པ་དང་བཅས་པའི་ནང་དུ་སངས་རྒྱས་སྟོང་གི་རང་བྱོན་བཞུགས། ལྷ་མོ་དཀར་མོ་བདུག་སྤོས་ཐོགས་པ་དང༌། བྱ་རོག་གདོང་བྲག་རིས་ལ་རང་བྱོན་དུ་ཡོད། དུང་དཀར་རང་བྱོན་དང་བྲག་ལྡེབ་ལ་རྗེ་འབྲི་གུང་ཆོས་ཀྱི་གྲགས་པའི་ཕྱག་མཛུབ་གསུམ་དང༌། ཕྱག་ངར་གྱི་རྗེས་ཡོད། ཕུག་པའི་ཕྱི་ངོས་གཡས་ཟུར་དུ་རྗེ་དྭགས་པོའི་སྐུ་རང་བྱོན་བཞེང་ཚུལ་དུ་ཡོད། གཡོན་ཕྱོགས་ཕག་མོ་ཕུག་ཏུ་བར་དོའི་འཕྲང་ཡིན་ཟེར་བ་འང་འདུག །གྲོ་ལོད་ཕུག་གི་གཡོན་དུ། བྱང་ལས་ཀྱི་མཁའ་འགྲོའི་བྲག་ངོས་སུ་ཇོ་མོ་གཉིས་ཀྱི་དད་རྟེན་དུ་ཞུས་པའི་གྲུབ་ཐོབ་ཉིད་ཀྱིས་ཞབས་རྗེས་གསལ་བ་གཉིས་ཡོད། ཕྱི་བསྐོར་ལམ་བྱང་ཕྱོགས་ཀྱི་བྲག་ལ་ཨ་རང་བྱོན་ཡོད། གནས་དཀྱིལ་མའི་འཇའ་མཚོན་ཕུག་ཅེས་པར་རྗེ་ཞྭ་དམར་པ་ལྔ་པའི་ཞལ་གཟིགས་རྗེ་མི་ལའི་གཙོ་འཁོར་གསུམ་རང་བྱོན་ཡོད། བཞི་རོ་བྲག་རྩར་སྐུ་དང་ཕྱག་རྔའི་རྗེས་ཡོད། སྒྲུབ་ཕུག་མདུན་ནས་ཡོན་ཆབ་གྱི་ཚུལ་དུ་འབབ་པའི་ཆུ་རྒྱུན་གནས་ཀྱི་མདའ་དང་ཉེ་བར་ཇོ་མོ་ཉལ་བའི་ལུས་རྗེས་བྲག་འདན་ལ་ཤིན་ཏུ་གསལ་བ་དང༌། ཨོ་རྒྱན་གྱིས་ཞབས་རྗེས་ཡོད། གནས་རང་གི་མདུན་གྱི་སྤང་རིའི་བྲག་རྣམས་ལ་རྒྱལ་སྲིད་སྣ་བདུན་གསལ་བ་ཡོད། གླང་པོ་རིན་པོ་ཆེའི་མགུར་གྲུབ་ཐོབ་ཉིད་ཀྱིས་ཞབས་རྗེས་ཡོད། མཁའ་འགྲོའི་རྣམས་ཀྱིས་བྱ་རྒོད་དུ་སྤྲུལ་པའི་ཞབས་རྗེས་དང༌། ཕ་ཝོང་ལ་ཚོགས་རང་བྱོད་ཡོད། གནས་རི་འདི་ཡི་ནུབ་བྱང་ཀྱི་ཕྱོགས་སུ་མགོན་པོའི་བླ་མཚོ་གྲུ་གསུམ་པ་གནོད་སྦྱིན་བྱ་རོག་གདོང་ཅན་ཡོད། ཕག་མོ་ཕུག་གི་གཡོན་ཟུར་དུ་མགོན་པོའི་བླ་ཤིང་ཡོད། བདེ་མཆོག་དང་ཕག་མོ་ཕུག་གི་ཉེ་ལོགས་ཀྱི་བྲག་འབུར་རྣམས་འཁོར་གྱི་ལྷ་ཚོགས་ཡིན་པར་གྲགས། གསལ་སྟོང་ཤྭ་སྒོམ་གྱིས་ཕྱག་ཕྲེང་རྗེས། གཞན་ཡང་གནས་འདིར་དམ་པ་གོང་མ་རྣམས་ཀྱིས་གྲུབ་རྟགས་དུ་མ་བསྟན་པ་དང༌། ལྷ་སྐུ་དང་ཡིག་འབྲུ་དང་ཕྱག་མཚན་རང་བྱོན་གྱི་རྟེན་བགྲངས་ཀྱི་མི་ལངས་པ་བཞུགས་ཀྱང་མཐའ་དག་འབྲི་མི་ལོང་ཞིང༌། མདོར་ན་བཀའ་བརྒྱུད་བླ་མའི་ཕོ་བྲང་དང༌། འཁོར་ལོ་བདེ་མཆོག་རྡོ་རྗེ་ཕག་མོ་ལ་སོགས་པའི་ཡི་དམ་ལྷ་ཚོགས་རྣམས་དང་ནག་པོ་ཆེན་པོ་ལ་སོགས་པ་དམ་པ་ཆོས་སྐྱོངས་བའི་སྲུང་མ་རྣམས་ཀྱི་རྟེན་དང་བརྟེན་པའི་དཀྱིལ་འཁོར་དངོས་སུ་བཞུགས་པ་ལགས་ཤིང༌། དམ་པ་གོང་མ་འགའ་ཞིག་དང་སྤྲུལ་པའི་ཆོས་སྐྱོང་གནོད་སྦྱིན་ཆེན་པོས་གནས་མཆོག་དཔལ་གྱི་ཙྭ་རི་ཏྲའི་ཆ་ཤས་སུ་ལུང་བསྟན་ཅིང༌། སྒྲུབ་ཕུག་གི་གཡོན་ཨོ་རྒྱན་རིན་པོ་ཆེའི་ཞབས་རྗེས་ཀྱི་ཐད་ཀའི་ཟུར་དེར་ཤ་ཟ་སེང་གདོང་གི་རང་བྱོན་གྱི་ཤང་ཕུག་གཉིས་བྲག་ཞུང་ཕུལ་གྱིས་དབྱིབས་ལྟ་བུ་ཞལ་གཡོན་གྱུ་དང༌། གཡས་ཕྱོགས་སུ་ཁྱི་ནང་གི་གོང་ཐད་དེར་ལས་མགོན་བྱ་རོག་གདོང་ཞལ་མཆུ་བྲག་ལ་རང་བྱོན་དུ་སྣང་ཞེས་གསུངས་པས། གནས་མཆོག་འདི་ལ་གང་གིས་ཕྱག་ཕྱག་དང༌། མཆོད་པ་དང་བསྐོར་བ་བགྱིས་པ་རྣམས་ནི། ནད་གདོན་བར་ཆད་ཐམས་ཅད་ཞི་བ་དང༌། མཆོག་དང་ཐུན་མོང་གི་དངོས་གྲུབ་མྱུར་ཐོབ་པ་སྨོས་ཅི་དགོས་ཏེ། དད་ཅིང་གུས་པས་གནས་འདི་ཕྱོགས་སུ་གོམ་པ་བོར་བ་ཙམ་གྱིས་ཀྱང༌། །གནས་སྐབས་དང་མཐར་ཐུག་གི་དོན་ཆེན་པོ་འགྲུབ་པར་གྱུར་བ་ནི། དམ་པ་གོང་མ་རྣམས་ཀྱིས་གསུང་ལ་འཁྲུལ་པ་མ་མཆིས་པས་ཡིད་ཆེས་པར་མཛོད་ཅིག །ཅེས་དམར་ཕྱོགས་ཀྱི་དགའ་བ་གསུམ་པ་ལ། དགེ་སློང་དཀོན་མཆོག་ཕྲིན་ལས་རྣམ་རྒྱལ་གྱིས། གྲུབ་པའི་གནས་མཆོག་ཉིད་དུ་བྲིས་པ་དགེའོ༌། །ཡི་གེ་འདི་ནི་ཕྱི་ལོ་༡༩༨༧ལོར་ལྷོ་མི་གཡེལ་གྱི་ལོ་རྒྱུས་འཚོལ་ཞིབ་བྱས་པར་གནས་ཡིག་འདི་ཡིག་རྙིང་མ་དག་པ་ཞིག་ལས་ཞལ་བཤུས་ཐེབ་ཆགས་ཞིག་ལག་སོན་གྱུར་པ་ཉིད་སོར་བཞག་བྲིས་པ་ཡིན། འབྲི་གུང་སྐྱབས་མགོན་དོན་འགྲུབ་ཆོས་རྒྱལ་དང༌། ལྷོ་ཕྲིན་ལས་རྣམ་རྒྱལ་སོགས་ཀྱི་ཕྱག་ཞབས་རྗེས་སོགས་མ་འཁོད་པ་དུ་མ་ཡོད་འདུག་གོ །།

མཇུག་རྩོམ།

སྨྲས་པ། །རང་གི་ཡུལ་ལུང་ལོ་རྒྱུས་དེབ་ཆུང་འདི། །རང་རིགས་འགའ་ཡིས་ཞེན་བསྐུལ་བྱས་པའི་དོན། །རང་འདྲའི་སྐལ་མཉམ་རྣམས་ལ་མཁོ་ཕྱིར་དང༌། །རང་ཡུལ་མི་རབས་ཕྱི་མའི་ཕྲིན་དུ་བཞག །ལོ་རྒྱུས་གཞུང་དང་ངག་ལ་མ་གྲགས་པའི། །བཤད་བཟང་ཁུ་བྱུག་མགྲིན་གླུ་མ་མཆིས་ཀྱང༌། །སྔོན་རབས་གཞུང་དང་ཞལ་སྒྲོས་གངས་ཆབ་རྒྱུན། །འདི་ན་བསྡུས་དོན་ཡོ་གོལ་ཅུང་ཟད་འཁྱིལ། །སྐྱེས་སྦྱངས་དམན་དང་བློ་གྲོས་ན་ཕྲའི་ཐོག །ལས་བྲེལ་གཡེང་བས་གསེང་བར་བྲིས་པ་ལ། །ནོར་འཁྲུལ་དྲི་མས་སླད་པའི་ཉེས་པ་ཀུན། །དཔྱོད་ལྡན་མཁས་རྣམས་མདུན་སར་ཅིས་མི་འཆག །རྒྱ་ཆེའི་ལོ་རྒྱུས་སྨྲ་བའི་མཐུ་མེད་ཀྱང༌། །ཉི་མའི་འོད་མདངས་ཆུ་སྣོད་ལ་ཕོག་པར། །ལྡོག་པའི་འོད་ཀྱིས་སྣང་བ་སྟེར་བ་བཞིན། །ཅུང་ཟད་དོན་དུ་འགྱུར་སྙམ་འདི་ལྟར་སྦྱར། །རབ་དཀར་གངས་ལྗོངས་དུས་ཀྱི་གཉེན་འཕྲང་ཚེ། །རབ་མང་ངལ་དུབ་ཁུལ་གྱིས་ལྕི་བའི་ཚུལ། །རབ་བཏགས་ལྕེ་རྟེན་གཞན་རྒྱུད་དཀྲུགས་བྱེད་པའི། །རབ་རིབ་ཅོ་འདྲི་འགའ་དང་འདི་མི་མཚུངས། །ངལ་བརྒྱས་འབད་ནས་རིག་མཛོད་འཕྲུལ་ཆའི་ངོགས། །པར་རྩ་མཛད་པོ་བསྟན་འཛིན་ཉི་མ་སོགས། །ཞུ་དག་མཐུན་སྦྱོར་རོགས་ཕན་བརྩོན་རྣམས་ལ། །ཐུགས་རྗེ་ཆེ་ཞེས་སྙིང་ཁར་ལག་པད་འཛུམ། །མཛད་རྗེས་མདངས་རིས་བཀྲ་བ་མེས་པོའི་གོས། །ལྷག་བསམ་དག་པའི་ཡུ་བས་ལེགས་བཏེགས་ཏེ། །ལོ་རྒྱུས་ནོར་བུའི་ཏོག་འོད་ཉེར་མཛེས་པའི། །ལེགས་བྱས་མི་ནུབ་རྒྱལ་མཚན་རྣམ་པར་བསྒྲེང༌། །མཆོག་གསུམ་རྩ་གསུམ་ཆོས་སྐྱོང་འཇིག་རྟེན་སྐྱོང༌། །ཕ་མེས་སློབ་དཔོན་མགོ་བའི་ལྷ་མགོན་དང༌། །ལྷ་ཀླུའི་གཞི་བདག་དཀར་ཕྱོགས་སྐྱོང་རྣམས་ཀྱིས། །བདེ་ལེགས་བསམ་དོན་ལྷུན་གྲུབ་བཀྲ་ཤིས་སྩོལ། །སརྦ་དྭ་མངྒ་ལཾ། །ཞེས་པ་འདི་ནི་ཕྱི་ལོ་༡༩༦༤ཤིང་འབྲུག་ལོར་མདོ་ཁམས་ལོ་རྒྱུས་ནང་འགོད་ཆེད་འབྲོང་ཡུལ་ལོ་རྒྱུས་འབྲི་དགོས་པའི་བསྐུལ་མ་བྱུང་བར་ལམ་བར་དཀའ་སྡུག་བྱུང་སྐོར་སྙན་ཞུ་ཤོག་ལྷེ་བཅུ་ལྔ་ཙམ་ཡོད་པ་ཞིག་བྲིས་པ་དེ་དག་འབྲོང་ཚ་བཀྲ་ཤིས་ཚེ་རིང་གིས་མཐོང་བའི་རྐྱེན་བྱས་ནས་འབྲོང་པའི་ལོ་རྒྱུས་ཞིག་བྲིས་རྒྱུའི་བསྐུལ་ལྕགས་བྱུང་ཡང་

ལས་བྲེལ་གྱིས་རྐྱེན་པས་ལོ་ཤས་ལུས། དེ་རྗེས་བསྟུད་མར་བསྐུལ་ལྕགས་བྱུང་བས་འབྲོང་པའི་ཡིག་ཚང་ཐོར་བུ་འགའ་ཤས་ལ་གཞིར་བཞག་བྱས་ནས་བྲིས་པ་དང་། ཚུལ་རྡོར་སོགས་ནས་འབྲོང་རབས་བཤད་རོགས་བསྐུལ་མ་བྱུང་བ་སྒྲ་འཇུག་འཁོར་ཐག་བཅས་རང་ཡུལ་དུ་སོན་པར་གཞིར་བྱས་ནས་འབྲོང་སྤྲུལ་བསྟན་འཛིན་ཉི་མ་མཆོག་ནས་ཆུ་སྤྲེལ་ལོར་འབྲོང་པའི་ལོ་རྒྱུས་ཕྱོགས་སྒྲིག་རབ་རྒྱས་པདྨའི་དགའ་ཚལ་བྲིས་གནང་འདུག་པ་སོགས་འབྲོང་པའི་ལོ་རྒྱུས་འཕྲོས་གཞི་ལྟ་བུར་གྱུར་པ་དང༌། ཟིན་བྲིས་དང་པོ་ཕྱི་ལོ་༡༩༨༤ལོ་ལ་གྲུབ་ཀྱང་ལས་བྲེལ་དབང་གིས་ནར་ལུས་སུ་གྱུར། ད་ཆ་གོང་སྤྲོས་བསྐུལ་བ་པོ་རྣམས་དོན་ཡོད་པར་བྱ་བ་དང་ལོ་རྒྱུས་དོན་གཉེར་ཅན་གྱི་དཔྱད་གཞི་ཡོང་རེའི་འབྲོང་པ་རྒྱས་པོས་རབ་བྱུང་བཅུ་བདུན་པའི་ས་སྦྲུལ། ཕྱི་ལོ ༡༩༨༩ལོར་མཇུག་ཡོངས་སུ་རྫོགས་པར་གྲུབ་རྗེས་ལོ་ཤས་རིང་རང་ཡུལ་གཞིས་བཞུགས་ཀྱི་དགོན་ཡུལ་སྡེ་འབངས། བལ་ཡུལ། ཐའེ་ཝན། ཨ་རི་བཅས་པར་འགྲོ་དོན་ལ་མིང་བཏགས་བགྱི་བ་རིམ་འཕར་གྱིས་རྐྱེན་པའི་དཔར་བསྐྲུན་མ་ཐུབ་པར་རིམ་ནར་འགྱངས། དུས་ཚོད་དེ་ཤེད་གཞིས་བཞུགས་རྣམས་ནས་དང་པོ་ཐོག་༡༩༩༧ལོར་འདན་མ་འཇམ་ཚུལ་གྱི་ཁམས་སྟོད་ཀྱི་ལོ་རྒྱུས་ཞེས་པ་དང༌། ༡༩༩༩ལོ་ཙམ་ལ་རྫ་སྟོད་རྫོང་སྡེ་དགོན་གྱི་ལོ་རྒྱུས་དང༌། ནང་ཆེན་དགོན་ཁག་གི་བྱུང་བ་ཕྱོགས་བསྒྲིགས་སོགས་རིམ་ཐོན་བུང་བ་བཅས་ལའང་ཞིབ་བསྡུར་རགས་ཙམ་རེ་བགྱིས་ཁུལ་བྱས་པ་འགལ་འཁྲུལ་རིགས་ལ་སྙིགས་དོར་བཅུད་ལེན་ཐོག་དགེ་འདོན་སྐྱོན་སེལ་སློབ་སྟོན་གནང་འོས་གནང་སྐྱོང་ཞུ་རྒྱུ་དང༌། ཡིག་བྲིས་པ་རིགས་མཛོད་འཕྲུལ་པར་འགྲུས་བརྩོན་ངལ་འབད་དྭང་ལེན་མཛད་པོ་མཁན་བསྟན་འཛིན་ཉི་མ་དང༌། དཔྱད་གཞིའི་རྣམ་ཐར་ལོ་རྒྱུས་ཁག་གི་རྒྱུས་སྟོན་དཔེ་མཛོད་ཉམས་ཞིབ་ལས་བྱེད་འབྲོང་ཚ་བཀྲ་ཤིས་ཚེ་རིང་བཅས་ལ་སླར་ཡང་ཐུགས་རྗེ་ཆེ་ཞུ་རྒྱུ་དང༌། སྤར་བསྐྲུན་རྒྱུ་གྲོན་སྦྱིན་བདག་ལྕམ་སྐུ་སུས་ཞིང་ཧུའི་ལགས་ནས་གནང་བར་ ཐུགས་རྗེ་ཆེ་ཞུ་རྒྱུ། འདིས་ཀྱང་བོད་ཀྱི་རིག་གནས་ལ་དོ་སྣང་འཕེལ་རྒྱས་ཀྱི་གསོས་སུ་སྨིན་པར་གྱུར་ཅིག།མངྒ་ལཾ་བིཛ་ཡནྟུ།། །།

དུས་དབང་གི་རྐྱེན་པས་ཆོས་རིག་ཉམས་ཉེའི་སྐབས་འདིར་༧འབྲོང་སྤྲུལ་འབྲི་གུང་ལམ་མཁྱེན་རྒྱལ་པོ་རིན་པོ་ཆེས་འབྱུང་འགྱུར་མི་རབས་རྣམས་ལ་ལོ་རྒྱུས་ཀྱི་ལེགས་སྐྱེས་གནང་བ་བློ་གསལ་རྣམས་ཀྱིས་ཚེག་མེད་མཁྱེན་ཆེད་བདག་ཀྱང་འབྲོང་འབངས་སུ་གཏོགས་པ་ཞིག་ཡིན་པའི་ངོས་ནས་གུས་རྟགས་སྦྱོར་གསུམ་གྱིས་ཞུ་དག་དང་རིག་མཛོད་འཕྲུལ་པར་དུ་བཅུག་པས་དོན་གཉེར་རྣམས་དགྱེས་བསྐྱེད་ཡོངས་བའི་རེ་བ་དང༌། འདིར་འབད་རྣམ་དཀར་དགེ་བས་རང་རིགས་རྣམས་ཆོས་ནོར་འདོད་ཐར་སྡེ་བཞིའི་དཔལ་ལ་ལོངས་སྤྱོད་པའི་སྨོན་པ་བཅས། མདོ་ཁམས་ནང་ཆེན་འབྲོང་སྨད་ས་སྤྱོད་གསུང་གི་འཁོར་ལོ་ཀཿགྲོ་སྦས་ལུང་ཡངས་པའི་གསེར་གཞུང་དུ་སྐྱེས་པའི་རུས་མིང་དཔང་པོ་ཞེས་འབོད་པ་འབྲི་བན་བསྟན་འཛིན་ཉི་མས་རང་བྱུང་གི་མཆོད་རྟེན་ཆེན་པོ་གནས་མཆོག་འཕགས་པ་ཤིང་ཀུན་ཉེ་འགྲམ་དུ་བྲིས་པ་དགེ་ལེགས་འཕེལ།། སྨྲས་པ། འཁོར་ཡུག་ཆུ་ཤེལ་ཕྲེང་བས་བསྐོར་བའི་ལྗོངས། །བྱང་སེམས་རྒྱལ་བློན་མེས་པོའི་སྔོན་བྱུང་རབས། །མུན་བསལ་འོད་བཞིན་འབྲོང་པའི་དེབ་སྨུག་གང༌། །ཆེས་འདས་བགྲང་བྱའི་ལོ་རྒྱུས་མཐོང་འདི་རྨད། །འབྱུང་ཁུངས་ཕ་མེས་ལོ་རྒྱུས་ཡིན་པས་ན། །དེང་སང་གནའ་བོའི་སྲོལ་ལུགས་ཉམས་ཉེས་ཚེ། །སྔོན་བྱུང་བརྗོད་པ་རྒྱ་མཚོས་ཟེགས་མ་འདིས། །བློ་གྲོས་པད་དཀར་ཕྲེང་བ་བཞད་ཀྱང་སྲིད། །གང་གི་ཐུགས་ཀྱི་ཆུ་འཛིན་བླ་བྲེ་ལས། །འཐོར་བའི་ཟེགས་མ་འཁྱིལ་བའི་ཆུ་གཏེར་ཆེ། །ཇི་ཙམ་བཏུངས་ཀྱང་ངོམ་པར་མི་འགྱུར་བས། །ཉམས་ཆུང་བདག་ནི་འདོད་སྲེད་ཆེ་འམ་སྙམ། །འདི་འབད་ལྷག་བསམ་རྣམ་པར་དག་པའི་དགེས། །རང་རིགས་གཅིག་མཐུན་བདེ་བའི་ལམ་རྙེད་ནས། །ཕུན་ཚོགས་དགེ་ལེགས་བྱེ་བའི་དཔལ་གྱི་མཛེས། །མགོ་བའི་ལྷ་དང་མི་འབྲལ་འགྲོགས་པར་ཤོག །སརྦ་མངྒ་ལཾ། །